
»Zaista, zaista vam kažem: ako zrno pšenično padnuvši na 
zemlju ne umre, onda samo ostane; ako li umre, mnogo roda rodi.« 
(EVANĐELJE PO IVANU, GI. XII, 24.) 


PREDGOVOR 


Započinjući pisati životopis svog junaka, Alekseja Fjodoroviča 
Karamazova, u nekoj sam dvoumici. A evo zašto: iako sam nazvao 
Alekseja Fjodoroviča svojim junakom, ipak i sam znam, da nije 
nikako velik čovjek, te zato i predviđam, da će me otprilike 
neminovno pitati ovako: po čemu je znamenit vaš Aleksej Fjodorovič, 
te njega izabraste za svog junaka? Što je on to uradio? Tko ga zna i 
po čemu? | zašto ja, čitalac, moram tratiti vrijeme proučavanjem 
činjenica njegova života? 

Posljednje je pitanje najodsudnije, jer mogu na nj jedino ovo da 
odgovorim: »Možda ćete sami razabrati iz romana«. Ali, ako 
pročitaju roman i ne razaberu, pa se ne slože s tim, da je znamenit 
moj Aleksej Fjodorovič? Ovo rekoh, jer, nažalost, to predviđam. Za 
mene je znamenit, ali potpuno sumnjam, da li ću moći to i čitaocu 
dokazati. Stvar je u ovom, što je on, recimo, poslenik, ali poslenik 
neodređena poziva, još neobjašnjen. Uostalom, čudnovato bi bilo u 
ovo vrijeme, kao što je naše, zahtijevati da poziv bude jasno 
određen. Jedno je, doduše, prilično nesumnjivo: to je čovjek 
neobičan, štoviše, osobenjak. Ali neobičnost i osobenjaštvo prije 
škode, nego što daju pravo na pažnju, poglavito kad svi teže za tim, 
da sjedine ono, što je posebno i nađu bilo kakav opći smisao u 
sveopćoj besmislici. A osobenjak je u najviše slučajeva nešto 
posebno i izdvojeno. Nije li tako? 

Ali, ako se i ne složite s ovom posljednjom tezom, te odgovorite: 
»Nije tako« ili »nije uvijek tako«, ipak ću se, vjerojatno, duhovno 
ohrabriti u pogledu važnosti junaka Alekseja Fjodoroviča. Ne samo 


naime da osobenjak »nije uvijek« nešto posebno i izdvojeno, nego 
se naprotiv dešava, da on, uostalom, i nosi kadšto u sebi jezgru 
cjeline, dok su ostali ljudi njegove epohe — svi, na neko vrijeme, bog 
bi znao zašto, otrgnuti od njega nekakvim burnim vjetrom... 

Ja se, uostalom, ne bih upuštao u ova vrlo suhoparna i zbrkana 
tumačenja, već bih otpočeo sasvim jednostavno, bez predgovora: 
Svidi li se, ionako će pročitati; ali nevolja je u tome, što imam jedan 
životopis, a dva romana. Glavni je roman drugi — to je djelatnost 
mog junaka već u naše doba, baš danas. A prvi se roman desio još 
prije trinaest godina, i gotovo i nije roman, već tek jedan moment iz 
rane mladosti moga junaka. Nikako ne mogu mimoići taj prvi roman, 
jer bi u drugom romanu bilo štošta nerazumljivo. Ali na taj se način 
još jače zapliće moja prvotna nezgoda. Kad već ja, to jest 
životopisac, držim, da je možda i jedan roman suvišan o tako 
skromnom i neodređenom junaku, kako onda da objavim dva 
romana, i čime da objasnim tu svoju oholost? 

Gubeći se u rješavanju ovih pitanja, odlučio sam da ih napustim 
bez svakog rješenja. Naravno, oštrouman čitalac davno je već 
spazio, kako već od samog početka na to smjeram, te se samo ljutio 
na mene, što uzalud rasipam prazne riječi i skupocjeno vrijeme. Na 
ovo ću već točno odgovoriti: rasipao sam prazne riječi i dragocjeno 
vrjeme prvo i prvo zbog učtivosti, drugo iz lukavstva: »Ipak je, 
tobože, unaprijed upozorio.« Uostalom, čak i volim, što se moj 
roman »pored stvarnog jedinstva cjeline« sam od sebe razbio u dvije 
pripovijetke; upoznavši se s prvom, moći će čitalac već i sam 
prosuditi: da li je vrijedno, da se laća druge? Dakako, nikoga ništa ne 
veže, može odbaciti knjigu odmah nakon druge strane prve 
pripovijesti, pa je i ne otvoriti više. E, ali ima, eto, i takvih delikatnih 
čitalaca, koji će svakako htjeti da pročitaju do kraja, kako se ne bi 
prevarili u nepristranom sudu, a takvi su, na primjer, svi ruski kritičari. 
Pred takvima je ipak srcu lakše: ali, i pored sve njihove točnosti i 
savjesnosti, dajem ipak sasvim umjestan prijedlog, da ostave 
pripovijetku kod prve epizode. No, ovo je eto cio predgovor. Potpuno 
se slažem s tim, da je suvišan, ali kad je već napisan, neka i ostane. 

A sada na stvar. 


PRVI DIO 
PRVA KNJIGA 
ŽIVOTOPIS JEDNE OBITELJI 
| 
FJODOR PAVLOVIČ KARAMAZOV 


Aleksej Fjodorovič Karamazov bio je treći sin Fjodora Pavloviča 
Karamazova, vlastelina u našem kotaru, toliko čuvena u svoje 
vrijeme (a i danas ga još kod nas spominju) zbog svoje tragične i 
zagonetne smrti, od koje je proteklo punih trinaest godina i o kojoj ću 
pričati na svome mjestu. A sad ću reći o tom »vlastelinu«, kako su 
ga kod nas zvali (iako nije gotovo nikad cijelog života živio na svom 
dobru), tek toliko, da je to bio neobičan tip, s kakvim se ipak dosta 
često susrećemo, to jest, tip čovjeka ne samo prljava i razvratna, 
nego ujedno i smušena — ali ipak od onih smušenjaka, koji umiju 
izvrsno da vode svoje imovinske sitne poslove i, čini se, ništa drugo. 
Fjodor Pavlovič, na primjer, otpočeo je gotovo bez ičega, bio je jedan 
od najsitnijih vlastelina, oblizivao se oko tuđih stolova, gledao je da 
živi na tuđi račun, a međutim, u času njegove smrti našlo se u njega 
do stotinu tisuća rubalja gotova novca. | istovremeno bio je ipak 
cijeloga svog života jedan od najsmušenijih budala u našem okrugu. 
| opet velim: to nije bila glupost; većina je tih budala prilično umna i 
lukava — ali se tu radi baš o smušenosti, i to o nekoj osobitoj, 
nacionalnoj. 

Ženio se dvaput i imao tri sina — najstarijega, Dmitrija 
Fjodoroviča, od prve žene, a ostalu dvojicu, Ivana i Alekseja, od 
druge. Prva žena Fjodora Pavloviča bila je iz prilično imućne i 
čuvene plemićke porodice Mijusovih, također vlastelina u našem 
kotaru. Kako se baš desilo, da se djevojka s mirazom, pa još lijepa, a 
usto i okretna mudrica, kakvih ima dosta u sadašnjem našem 
pokoljenju, a bilo ih je već i u prošlom, udala se za takvu jadnu 
»ništariju«, kako su ga onda svi zvali, neću naširoko da pričam. Ta 
poznavao sam jednu djevojku, još u pretprošlom »romantičkom« 


pokoljenju, koja je, poslije nekoliko godina potajne ljubavi prema 
jednom gospodinu, za koga se uostalom mogla uvijek lako udati, 
svršila ipak na taj način, što je sama izmišljala nesavladive zapreke, 
te se za burne noći sunovratila s visoke obale, slične litici, u duboku i 
brzu rijeku i utopila se u njoj samo zbog vlastitih kaprica, jedino radi 
toga, da bude slična Shakespeareovoj Ofeliji, a da ta litica, koju je 
već poodavna zapazila i zavoljela, nije bila toliko slikovita, već da je 
na njenu mjestu bila tek prozaična ravna obala, to do samoubojstva 
ne bi možda nikako ni došlo. Ovo je istinit događaj, i moramo uzeti, 
da se u našem ruskom životu, za vrijeme dva ili tri posljednja 
pokoljenja desilo prilično takvih ili vrlo sličnih događaja. Isto je tako 
bio i postupak Adelaide Ivanovne Mijusove bez sumnje odjek tuđih 


[1] 


utjecaja, a također i misli, sputanih bijesom ““. Prohtjelo joj se možda 
da pokaže žensku samostalnost, da pođe protiv društvenih uvjeta, 
protiv despotizma svog plemena i porodice, a uslužna uobrazilja 
uvjerila je, recimo, tek za jedan trenutak, da je Fjodor Pavlovič, uza 
epohe, koja je prijelaz svemu najboljemu, dok je on, međutim, bio tek 
pokvareni lakrdijaš, i ništa drugo. Čar je bila još i u tome, što se sve 
to svršilo otmicom, a to je neobično laskalo Adelaidi Ivanovnoj. A 
Fjodor Pavlovič bio je onda čak i zbog svoga socijalnog položaja 
spreman na takve vratolomije, jer je silno želio da bilo kako dođe do 
karijere; prikrpiti se odličnoj porodici i dobiti miraz bješe vrlo 
primamljivo. Što se tiče uzajamne ljubavi, nje, čini se, nije bilo — ni u 
nevjeste, ni u njega, uza svu ljepotu Adelaide Ivanovne. I taj slučaj 
bio je možda jedinstven te vrste u životu Fjodora Pavloviča, koji je 
bio vrlo razvratan čovjek cijeloga svog života, spreman da se u 
trenutku prilijepi uz svaku suknju, čim bi ga samo zovnula. Međutim 
jedino ta žena nije izazvala u njemu, što se strasti tiče, nikakav 
osobit utisak. 

Adelaida Ivanovna uvidjela je odmah nakon otmice, da svog 
muža prezire, i ništa drugo. Na taj način pokazaše se posljedice 
braka neobično brzo. | pored toga, što se porodica prilično brzo 
izmirila s događajem i uskočenici dala miraz, otpočeo je među 
supruzima najneuredniji život i vječna svađa. Pričalo se, da je mlada 
žena pokazivala kod toga kud i kamo više plemenitosti i uzvišenosti 


od Fjodora Pavloviča, koji je, kako se sad zna, zdipio od nje još onda 
odjednom sav njen novac, oko dvadeset i pet tisuća, tek što ga 
bijaše primila, i te tisuće kao da za nju propadoše od tog vremena u 
vodu. Seoce i prilično lijepu kuću u gradu, što je također dobila kao 
miraz, nastojao je dugo vremena i svom silom prenijeti na svoje ime 
s pomoću nekakva krivotvorena spisa, i sigurno bi to i dobio i 
postigao, takoreći, jedino zbog prezira i odvratnosti, koju pobuđivaše 
u svoje žene neprestanim svojim bestidnim iznuđivanjem i varanjem, 
jedino zbog njene duševne klonulosti, budući da je u tom stanju 
pristajala na sve, samo da ga se otrese. Na sreću, umiješala se 
porodica Adelaide Ivanovne i spriječila otimačinu. Sasvim je sigurno, 
da je među supruzima dolazilo često do tuče, ali, po pričanju, nije 
tukao Fjodor Pavlovič ženu, nego je njega devetala Adelaida 
Ivanovna, žena vatrena, smiona, crnomanjasta, plahovita i tjelesno 
vrlo snažna. Naposljetku ostavi ona kuću i pobježe s nekim pukim 
sirotanom, seminaristom-učiteljem, ostavivši Fjodoru Pavloviču u 
naručju trogodišnjeg Mitju. Fjodor Pavlovič u tren oka okupi u kući 
čitav harem i otpoče najraskalašeniju terevenku, a u međučinovima 
putovaše gotovo po cijeloj guberniji, te se plačući tužio svima i 
svakome na Adelaidu Ivanovnu, što ga je ostavila, pričajući pritom i 
takve potankosti o svom bračnom životu, koje ne bi smio muž već od 
stida da priča. Ali, što je glavno, njemu kao da je bilo gotovo milo, i 
čak mu laskalo, da pred svima glumi svoju smiješnu ulogu 
uvrijeđena muža, te da čak s pretjerivanjem priča potanko o uvredi, 
koja mu je nanesena. »Čovjek bi pomislio kao da ste vi, Fjodore 
Pavloviču, unaprijeđeni, jer ste toliko zadovoljni uza svu vašu tugu«, 
govorahu mu podrugljivci. Mnogi su čak pridometali, kako on želi da 
se pokaže u obnovljenom obliku lakrdijaša, i da se baš hotimice, 
samo da izazove što veći smijeh, drži tako, kao da ne primjećuje svoj 
komičan položaj. Tko zna, uostalom, možda se i tako držao, što je 
bio bezazlen. Najzad mu pođe za rukom da nađe tragove svoje 
uskočenice. Jadnica se nalazila u Petrogradu, kamo se preselila sa 
svojim seminaristom i ondje otvoreno podala potpunoj emancipaciji. 
Fjodor se Pavlovič odmah užurbao i stao spremati u Petrograd — 
zašto — ni on, dakako, nije ni sam znao. On bi, možda, onda zaista 
bio i otputovao, ali, odlučivši se na to, držaše u isti mah, da ima 
potpuno pravo, ako se, kako bi se ohrabrio, prije nego što krene na 


put, ponovo upusti u bezgraničnu terevenku. I, eto, baš u to vrijeme 
dobi porodica njegove žene vijest, da je ona umrla u Petrogradu. 
Umrla je nekako iznenada, na nekakvu tavanu, po pričanju jednih — 
od tifusa, a po kazivanju drugih, tobože, od gladi. Fjodor Pavlovič 
saznao je za ženinu smrt pijan, i vele, da je trčao ulicom i vikao, 
uzdignuvši veselo ruke prema nebu: »sad otpusti«, a po drugima — 
da je plakao jecajući, kao malo dijete, i to tako, da ga je čak žalost 
bila i pogledati, uza sve gnušanje, što izazivaše. Lako je moguće, da 
je bilo i jedno i drugo, to jest: da se i radovao svome oslobođenju i 
plakao za svojom osloboditeljicom — sve skupa. Većinom su ljudi, 
čak i zlikovci, mnogo bezazleniji i prostodušniji, nego što se uopće o 
njima misli. Pa i mi također. 


li 
PRVOG SE SINA OSLOBODIO 


Dakako, lako je predočiti sebi, kakav je odgojitelj otac mogao biti 
ovakav čovjek. S njim, kao s ocem naime, desilo se, što se moralo 
desiti, to jest, da je sasvim i potpuno napustio svoje dijete, što ga je 
imao s Adelaidom Ivanovnom, ali ne zato, što ga je mrzio ili zbog 
nekih povrijeđenih supruških osjećaja, već naprosto zato, što je 
posve zaboravio na nj. Dok je on svima dosađivao svojim suzama i 
jadikovkama, a kuću svoju prometnuo u razvratnu spilju, uze 
trogodišnjeg Mitju na svoju brigu vjerni sluga te kuće, Grigorije. | da 
se on onda nije brinuo za nj, možda ne bi bilo nikoga, tko bi 
promijenio djetetu košuljicu. Usto se još desilo i to, da je svojta 
djetinja po materi također spočetka nekako kao bila zaboravila na 
njega. Djed njegov, to jest gospodin Mijusov, nije onda bio više među 
živima; obudovjela žena njegova, Mitjina baka, preselila se u Moskvu 
i teško razboljela, a sestre poudavale, tako da je Mitja morao gotovo 
cijelu godinu da provede kod sluge Grigorija i da živi kod njega u 
družinskoj kućici. Uostalom, ako ga se tatica ponekad i sjetio (ta nije, 
zaista, mogao ne znati, da živi), poslao bi ga sam ponovo u 
družinsku kuću, jer mu je dijete ipak smetalo u njegovu raskalašenu 
životu. Desilo se, međutim, da se iz Pariza vratio sestrić pokojne 
Adelaide Ivanovne, Petar Aleksandrovič Mijusov, koji je poslije 


proživio bez prekida mnogo godina u tuđini, no onda još mladić, ali 
čovjek osobit među Mijusovima, prosvijećen, iz prijestolnice, 
inostranac i uza sve to cio život Evropejac, a potkraj života liberalac 
četrdesetih i pedesetih godina. On je za sve vrijeme svoje karijere 
stajao u vezi s mnogim najliberalnijim ljudima svoje epohe, i u Rusiji, 

i u inozemstvu, lično je poznavao Proudhonali i Bakunjina““, 
osobito je volio da se sjeća priča, već potkraj svojih putovanja, o 
trima danima februarske pariske revolucije iz četrdesetosme godine, 
te kako i on sam malo te nije u toj revoluciji sudjelovao na 
barikadama. To bješe jedna od najradosnijih njegovih mladićkih 
uspomena. Imao je vlastito imanje, po nekadašnjoj proporciji oko 
tisuću duša. Prekrasno dobro njegovo nalazilo se odmah na izlazu iz 
našega grada te je graničilo sa zemljištem našega čuvenog 
manastira, s kojim je Petar Aleksandrovič odmah, još u mladim 
svojim godinama, tek što je dobio nasljedstvo, otpočeo beskonačnu 
parnicu zbog prava nekakva ribolova u rijeci ili zbog sječe u šumi, ne 
znam pravo, ali otpočeti parnicu s »klerikalcima« držaše štoviše za 
svoju građansku i prosvijećenu dužnost. Čuvši sve o Adelaidi 
Ivanovnoj, koje se naravno sjećao i koja mu bijaše nekad i za oko 
zapela te saznavši da je iza nje ostao Mitja, on se umiješa u tu stvar 
uza sve svoje mladićko negodovanje i prezir prema Fjodoru 
Pavloviču. Tom se prilikom i prvi put upoznao s Fjodorom 
Pavlovičem. On mu je otvoreno rekao, da želi na sebe preuzeti brigu 
oko odgoja djetinjeg. Poslije toga je dugo pričao, kao karakternu 
crtu, kako se Fjodor Pavlovič, kad je poveo s njim riječ o Mitji, neko 
vrijeme držao kao da nikako ne razumije, o kakvu je to djetetu govor, 
i čak se začudio, da ima negdje u kući malog sina. lako je Petar 
Aleksandrovič mogao da i pretjeruje u svojem pričanju, ipak se ono 
moralo donekle podudarati s istinom. Ali Fjodor Pavlovič volio je 
zaista da se prenemaže cijeloga svog života, da iznenada odigra 
pred vama neku neočekivanu ulogu i, što je glavno, ponekad bez 
svake potrebe i, štoviše, na očitu štetu, kao na primjer, u ovom 
slučaju. Crta je ta, uostalom, svojstvena vrlo mnogim ljudima, i čak 
vrlo umnim, a što ne bi bila svojstvena Fjodoru Pavloviču. Petar 
Aleksandrovič prihvati se stvarno te stvari, i čak bi imenovan (uz 
Fjodora Pavloviča) za djetinjeg skrbnika, jer je ipak iza majke ostao 


imutak, kuća i vlastelinstvo. Mitja se zaista preselio svom ujaku, ali 
ujak nije imao svoje porodice, i kako se i sam, čim je uredio i 
osigurao novčani dohodak sa svojih dobara, bez oklijevanja požurio 
opet na dulje vrijeme u Pariz, to je dijete povjerio jednoj svojoj tetki, 
moskovskoj gospođi. Dogodilo se, da je i on, obikavši se u Parizu, 
zaboravio na dijete, očito kad je izbila ona februarska revolucija, što 
toliko potrese njegovu maštu i na koju nije mogao da zaboravi cijelog 
svoga vijeka. A moskovska je gospođa umrla, i Mitja se preselio 
jednoj njenoj kćeri. Čini mi se, da je poslije toga još četiri puta 
mijenjao svoje gnijezdo. Ali neću sad o tome duljiti, to više, što ću 
imati još mnogo pričati o tom prvijencu Fjodora Pavloviča, nego ću 
se sad ograničiti tek na najnužnije podatke o njemu, bez kojih ne bih 
mogao ni roman otpočeti. 

Prije svega, taj je Dmitrij Fjodorovič bio jedini od trojice sinova 
Fjodora Pavloviča, koji je rastao u uvjerenju, da ipak ima nekakav 
imutak i da će, kad doraste do punoljetnosti, biti nezavisan. 
Djetinjstvo i mladićko doba proteče mu neuredno: gimnaziju nije 
svršio, zatim je dospio u nekakvu vojničku školu, onda se našao na 
Kavkazu, odslužio kao redov, tukao se u dvoboju, bio degradiran, 
opet služio kao redov, mnogo bančio i potratio prilično novaca. Od 
Fjodora Pavloviča počeo je dobivati novac, tek kad je postao 
punoljetan, a dotle je pravio dugove. Fjodora Pavloviča, svog oca, 
upoznao je i prvi put vidio tek poslije svoje punoljetnosti, kad je 
došao u naše krajeve namjerno za to, da se s njim razračuna u 
pogledu svog imutka. Čini se, kao da mu se otac nije onda svidio; 
proveo je kod njega kratko vrijeme i brže otputovao, uspjevši da 
dobije od njega tek nešto novaca i nagodivši se s njim u pogledu 
daljeg primanja dohodaka sa svog dobra, o dohocima kojeg, kao i o 
vrijednosti, nije ovaj put mogao ništa da sazna od Fjodora Pavloviča 
(fakat vrijedan da se zapamti). Fjodor Pavlovič je onda na prvi 
pogled opazio (i ovo treba da se zapamti), da Mitja ima o svom 
imutku pretjeran i netočan pojam. Fjodor Pavlovič bio je time vrlo 
zadovoljan imajući na umu svoje posebne račune. On se uvjerio, da 
je mladić lakomislen, nagao, odan strastima, plahovit, bekrija, koji 
se, čim se makar čega privremeno dočepa, odmah stiša, iako, 
dakako, za kratko vrijeme. I to je, eto, počeo Fjodor Pavlovič 
iskorišćivati, to jest, oslobađati ga se malim darovima, povremenim 


pošiljkama, tako da se na kraju krajeva ispoljilo, da Mitja, kad je već 
poslije četiri godine izgubio strpljenje i po drugiput došao u naš grad 
radi konačnog obračuna s ocem, na najveće čudo, nema više ništa, i 
da je čak obračun teško sastaviti, a da je novac, što ga je primio od 
Fjodora Pavloviča, već premašio vrijednost njegova imutka, te 
možda još i sam njemu duguje; da prema ovakvim pogodbama, koje 
je onda i onda sam želio sklopiti, i nema prava da išta više traži. 
Mladić bješe preneražen, posumnjao je, nije li to laž, prijevara, bio je 
izvan sebe i gotovo kao pomjerio umom. I, eto, taj slučaj i dovede do 
katastrofe, što ću je opisati i koja će biti predmet moga prvog 
uvodnog romana ili, bolje rečeno, njegova vanjska strana. Ali, prije 
nego što prijeđem na taj roman, moram još da ispričam i o ostalim 
dvama sinovima Fjodora Pavloviča, braći Mitjinoj te da objasnim, 
otkud oni potekoše. 


Ill 
DRUGI BRAK I DRUGA DJECA 


Fjodor Pavlovič, riješivši se četirigodišnjeg Mitje, vrlo se brzo 
poslije toga po drugi put oženio. Taj drugi brak trajao je osam godina. 
Tu drugu svoju ženu, koja je također bila vrlo mlada, Sofiju Ivanovnu, 
uzeo je iz druge gubernije, kamo je bio svrnuo radi nekog manjeg 
pothvata, u društvu s nekakvim Židovom. Fjodor Pavlovič, mada je 
bančio, pio i provodio raskalašen život, nije nikad prestajao da se 
brine, kako će uložiti svoj kapital, te je vodio svoje poslove uvijek 
sretno, iako, dakako, gotovo uvijek nepošteno. Sofija Ivanovna bila 
je »siroče«, izmalena bez svojte, kći nekakva sumnjiva đakona, 
odrasla u bogatoj kući svoje dobrotvorke, odgojiteljice i mučiteljice, 
ugledne starice generalice, udovice generala Vohorova. Ne znam 
točno, ali sam čuo tek toliko, da su usvojenicu, skromnu, blagu i 
poniznu, skinuli jednom prilikom s konopca, o koji se bila objesila na 
čavao u mlječaru — toliko joj je teško bilo da trpi ćudljivost i 
neprestane prijekore te, očito ne zle starice, koja bijaše tek neobično 
ograničena zbog besposličarenja. Fjodor Pavlovič ponudio joj je 
ruku, raspitaše se o njemu i pokazaše mu vrata, a on je, i sad opet 
kao i kada se ono prvi put ženio, predložio siročetu, da pobjegne. 


Vrlo, vrlo je vjerojatno, da ne bi čak ni ona nipošto bila pošla za 
njega, da je navrijeme o njemu što potanje saznala. Ali to se zbivalo 
u drugoj guberniji; a i što je djevojčica od šesnaest godina mogla 
znati, već jedino to, da joj je bolje i u vodu, nego ostati kod 
dobrotvorke. | tako je jadnica promijenila dobrotvorku za dobrotvora. 
Fjodor Pavlovič nije dobio ovaj put ni groša, jer se generalica rasrdila 
i ne samo što ne dade ništa, nego ih je još oboje i proklela; ali on 
tada i nije računao na to, da štogod dobije, zatravila ga jedino 
izvanredna ljepota nevine djevojčice i, što je glavno, njen nevin lik, 
koji je porazio i njega bludnika i dotada poročnog ljubitelja tek grube 
ženske ljepote. »Mene su tad te nevine očice kao britvom po duši 
ošinule«, kazivaše on poslije toga, cerekajući se odvratno po svom 
običaju. Uostalom, kod razvratna čovjeka i to je mogla biti tek bludna 
pohoda. Ne dobivši nikakva miraza, Fjodor Pavlovič nije bio previše 
ceremonijalan prema ženi, i, koristeći se tim, što je ona tako reći 
pred njim »kriva« i što ju je gotovo »s omče skinuo«, koristeći se 
osim toga njenom fenomenalnom smjernošću i poniznošću, on je 
čak nogama gazio i najobičniju bračnu pristojnost. U kuću su 
dolazile, i pored nje, raskalašene žene, te se provodile orgije. 
Spomenut ću kao značajnu crtu, da je sluga Grigorij, smrknuto, 
glupo i tvrdoglavo zerekalo, koji je mrzio prvu gospođu, Adelaidu 
Ivanovnu, sad bio na strani nove gospođe, branio je i prepirao zbog 
nje s Fjodorom Pavlovičem na način nepriličan za sluge, a jedamput 
je čak silom razjurio orgije i sve skupljene gadure... Naposljetku 
zadobi jadna, mlada žena, koja je bila od rana djetinjstva zastrašena, 
nekakvu živčanu bolest, koja se ponajviše pojavljuje kod prosta 
svijeta, kod seljačkih žena, koje se zbog te bolesti nazivaju 


klikušeki, Od te bolesti, s užasnim histeričnim nastupima, bolesnica 
je čak ponekad gubila pamet. Ali je ipak rodila Fjodoru Pavloviču dva 
sina, Ivana i Alekseja, prvoga prve bračne godine, a drugoga poslije 
tri godine. Kad je umrla, bile su malom Alekseju nešto preko četiri 
godine, i premda je čudnovato, ipak znam, da se on matere sjećao 
cijelog vijeka, istina, kao kroz san. Poslije njene smrti dogodilo se s 
oba dječačića gotovo na dlaku isto, što i s prvim, Mitjom: i njih je 
sasvim zaboravio i odnemario otac, te i oni dospješe istom Grigoriju i 
u istu družinsku kuću. U družinskoj kući nađe ih stara šašava 


generalica, dobrotvorka i odgojiteljica njihove matere. Još je živjela, i 
za sve vrijeme, za svih osam godina, nije mogla da zaboravi 
nanesenu joj uvredu. O tome, kako živi njena »Sofi«, dobivala je 
krišom svih osam godina najtočnije vijesti, i čuvši, da je bolesna i 
kakva je gadost okružuje, rekla je dva ili tri puta glasno svojim 
badavadžijama: »Tako joj i treba, to ju je bog pokarao zbog njene 
nezahvalnosti«. 

Ravno tri mjeseca poslije smrti Sofije Ivanovne iskrsnu generalica 
iznenada u našem gradu, uputi se ravno u kuću Fjodora Pavloviča i 
provede u gradu svega pola sata, ali učini mnogo. Bilo je baš 
predveče. Fjodor Pavlovič, koga nije punih osam godina vidjela, 
izašao pred nju trešten pijan. Pričaju, da ga je ona odmah bez ikakva 
objašnjenja, tek što ga je ugledala, dvaput pošteno ćušnula, da je 
sve zvonilo, i triput ga povukla za čupu odozgo prema dolje, zatim je, 
ne rekavši ni riječi, pošla ravno djeci u družinsku kuću. Ona je na 
prvi pogled opazila, da su djeca neumivena i u prljavu rublju, te je 
odmah ošamarila i Grigorija, kazavši mu, da će djecu povesti sa 
sobom, a onda ih izvela onakve, kakvi su bili, zamotala u veliku 
maramu, posadila u kočiju i odvezla sebi u grad. Grigorije je podnio 
ćušku i, kao vjeran sluga, nije se ni odbrecnuo, a kad je ispratio staru 
gospođu do kočije, poklonio joj se duboko, te kazao uvjerljivo, da će 
je »Bog nagraditi zbog sirota«. — »A ti si ipak klipan!« — dobacila 
mu je generalica odlazeći. Fjodor Pavlovič, razmislivši o svemu, 
uvjerio se, da je ovo dobro, i pristao zatim na sve uvjete, s obzirom 
na odgoj svoje djece kod generalice. O ćuškama, što ih je dobio, 
rastrubio je sam po gradu. 

Ali se desi, te i generalica umre odmah iza toga, ostavivši ipak u 
oporuci svakom dječačiću po tisuću rubalja »za njihovo obrazovanje 
i da se sav novac svakako mora potrošiti na njih, i to tako, da 
dotekne do njihove punoljetnosti, jer je i suviše dovoljan toliki dar za 
takvu djecu, a ako tko želi, neka razveže svoju kesu, itd. itd.« Nisam 
sam čitao oporuke, ali sam čuo, da je zaista bilo u njoj nešto na svoj 
način čudnovato i suviše originalno. Glavni nasljednik staričin bio je 
ipak čestit čovjek, gubernijski predsjednik plemstva iz te gubernije, 
Jefim Petrovič. On se počeo dopisivati s Fjodorom Pavlovičem i 
odmah dokučio, da od njega neće izmamiti novaca za odgoj njegove 
djece (iako se ovaj nije nikad izrično odricao, nego je uvijek u takvim 


prilikama tek zatezao, a kadšto se čak rastapao od silnih osjećaja), 
te je sam lično preuzeo brigu za siročad i osobito zavolio mlađeg 
dječačića Alekseja, koji je duže vremena proživio u njegovoj 
porodici. Molim čitaoce, da ovo zapamte već na početku. | ako su 
ikome imali ti mladići da budu cijelog života zahvalni za odgoj i 
obrazovanje, to su imali biti zahvalni baš tom Jefimu Petroviču, 
najplemenitijem i najhumanijem čovjeku, kakav se rijetko nalazi. On 
je djeci sačuvao i nedirnute njihove tisuće, što im je ostavila 
generalica, a s kamatima narastoše do njihove punoljetnosti svaka 
na dvije tisuće, dok je na odgoj njihov trošio svoj novac i na svakog, 
dakako, potrošio kud i kamo više od tisuće. Neću se upuštati u 
potanko opisivanje njihova djetinjstva i mladićkog doba, nego ću 
spomenuti tek najglavnije okolnosti. Uostalom, o starijem, o Ivanu, 
spominjem samo to, da je kao dijete bio nekako mrk i nepovjerljiv, ali 
ne plašljiv, koji je nekako, još kao dijete od deset godina, dokučio, da 
oni žive u tuđoj kući i od tuđe milosti, te da im je otac takav čovjek, o 
kome je sramota i govoriti, itd. itd. Taj je mladić vrlo rano, gotovo još 
kao dijete (kako su bar govorili) pokazao neki neobičan i sjajan dar 
za učenje. Pravo ne znam, kako je došlo do toga, ali se nekako 
desilo, da je ostavio porodicu Jefima Petroviča, ne navršivši još ni 
punu trinaestu godinu, te prešao u jednu moskovsku gimnaziju i u 
internat nekom vještom i u ono doba čuvenom pedagogu, koji je još 
iz djetinjstva bio prijatelj Jefima Petroviča. Sam Ivan pričao je 
kasnije, da je Jefim Petrovič sve to učinio, tako reći, iz »žarka 
oduševljenja« prema dobrim djelima, zanoseći se idejom, da se 
dječak genijalnih — sposobnosti mora odgajati kod genijalna 
odgojitelja. Uostalom, ni Jefim Petrovič, ni genijalni odgojitelj nisu 
više živjeli, kad je mladić, svršivši gimnaziju, prešao na sveučilište: 
Ali kako Jefim Petrovič nije pred smrt svoju uredio sve, kako treba, to 
se i dječji novac, što im ga je ostavila šašava generalica i koji je s 
kamatima već bio narastao na dvije tisuće, nije mogao odmah dobiti 
zbog različitih, kod nas potpuno neizbježivih formalnosti i zatezanja, 
to je i mladić jako kuburio prve dvije godine na sveučilištu, jer se 
morao pored učenja sam hraniti i izdržavati. Moramo istaći, da onda 
nije ni pokušao, da se počne dopisivati s ocem — možda zato, što je 
bio ponosan te prezirao oca, a možda i zato, što mu je njegov hladan 
i zdrav razum unaprijed kazivao, da od oca neće dobiti nikakve iole 


izdašnije pripomoći. Ali, bilo kako bilo, mladić se nije nimalo zbunio, 
nego je našao posla, u prvi mah učeći druge za dva grivnja, a zatim 
u novinama, pišući kratke vijesti o uličnim događajima, s potpisom 
»Očevidac«. Kažu, da su te vijesti bile uvijek tako zanimljive i 
pikantno napisane, da su ubrzo bile tražene, i već samim tim 
pokazao je mladić svoju posve praktičnu i umnu premoć nad onom 
našom mnogobrojnom, vječno oskudnom i nesretnom đačkom 
omladinom obaju spolova, koja po prijestolnicama obično od jutra do 
mraka obija pragove raznih novina i žurnala i, ne umijući da smisli 
ništa bolje, vječno moljaka jedno te isto, da naime dobije štogod za 
prevođenje s francuskog ili štogod za prepisivanje. Upoznavši se s 
uredništvima, Ivan Fjodorovič nije poslije nikako ni prekidao veza s 
njima, i posljednjih godina đakovanja štampao je vrlo darovite 
prikaze o knjigama raznih struka, te je, što više, postao poznat i u 
književničkim krugovima. Uostalom, tek u posljednje vrijeme pošlo 
mu je za rukom, da slučajno svrati na se osobitu pažnju mnogo šireg 
kruga čitalaca, tako da su ga onda vrlo mnogi odjednom primijetili i 
zapamtili. Bio je to dosta zanimljiv slučaj. Svršivši već sveučilište, i 
spremajući se da sa svoje dvije tisuće otputuje u inozemstvo, objavio 
je Ivan Fjodorovič nenadano u jednim velikim novinama vrlo 
neobičan članak, koji je obratio na se pažnju i nestručnjaka, a što je 
glavno, o predmetu, koji mu je bio, čini se, sasvim nepoznat, jer je 
svršio prirodne nauke. Članak je bio napisan o crkvenom sudu, o 


kom se pitanju onda svuda raspravljalo. Pretresajući neka već 
poznata mišljenja o tom pitanju, iznio je on svoje lične nazore. 
Glavnu je pažnju izazvao ton, kojim je članak napisan, i zaključak, 
kome se malo tko nadao. Međutim, mnogi crkveni ljudi bili su čvrsto 
uvjereni, da je pisac njihov čovjek. | odjednom, istovremeno, počeše 
mu pljeskati ne samo svjetovnjaci, nego čak i ateisti. Na koncu 
konca neki promućurniji ljudi dođoše do uvjerenja, da je cio članak 
drska lakrdija i podsmjehivanje. Ovaj slučaj napominjem osobito 
zbog toga, što je taj članak dospio pravodobno i u naš čuveni 
manastir, koji se nalazi odmah tik do našeg grada, gdje su se za to 
novo pitanje o crkvenom sudu uopće zanimali, i ondje izazvao 
neobičnu zabunu. Kad se saznalo, tko je pisac članka, izazvalo je 
zanimanje već i to, što se on rodio u našem gradu i što je sin »eto 


tog istog Fjodora Pavloviča«. I baš u to vrijeme iskrsnuo je iznenada 
kod nas i sam pisac. 

Zašto se onda pojavio Ivan Fjodorovič, sjećam se, da sam se to i 
onda pitao gotovo s nekim strahom. Taj toliko sudbonosni dolazak, 
koji je bio uzrokom tolikih posljedica, bio mi je i poslije, i gotovo 
uvijek, nejasan. Uopće uzevši, bilo je čudnovato, da mlad čovjek, 
toliko učen, ponosan i naoko oprezan, iznenada dolazi u takvu 
raspuštenu kuću, takvu ocu, koji ga je cijelog vijeka ignorirao, koji 
nije htio ni da zna za njega, niti ga se sjećao, i koji mu, razumije se, 
ne samo ne bi dao novaca ni za što i ni u kom slučaju, sve kad bi sin 
zaiskao, nego se cio život bojao, da će i sinovi, Ivan i Aleksej, 
također ma kad doći i zatražiti novaca. | eto, mladić se nastanjuje u 
kući takva oca, živi s njim mjesec-dva dana, i obojica se slažu da ne 
mogu bolje. Ovo posljednje osobito je začudilo ne samo mene, nego 
i mnoge druge. Petar Aleksandrovič Mijusov, o kome sam već 
naprijed govorio, dalji rođak Fjodora Pavloviča po prvoj ženi, našao 
se onda opet ovdje, na svom dobru u blizini grada, došavši iz Pariza, 
gdje se već bio stalno nastanio. Sjećam se, da se upravo on najviše 
tome čudio, kad se upoznao s mladićem, koji je probudio u njemu 
neobično zanimanje i s kojim se ponekad, ne bez unutrašnje boli, 
nadmetao u učenosti. »Ponosan je«, kazivaše nam onda o njemu, 
»uvijek će steći para, a i sad ima novaca da otputuje u inozemstvo 
— pa što će onda ovdje?« Svima je bilo jasno, da nije došao ocu 
zbog novaca, jer mu ih otac ne bi nikako ni dao. Piti i provoditi 
raskalašen život nije volio, a starac međutim nije mogao da bude bez 
njega, jer se toliko bio navikao na nj. To je bila istina; mladić je 
osjetno utjecao na starca; ovaj je katkad počinjao nekako da ga 
sluša i da se ponekad pristojno ponaša, mada je bio koji put na 
trenutak neobično i čak pakosno tvrdoglav. 

Tek kasnije se ispostavilo, da je Ivan Fjodorovič došao djelomice 
na molbu i zbog poslova svog starijeg brata Dmitrija Fjodoroviča, 
koga je prvi put u životu upoznao i gotovo prvi put vidio u isto 
vrijeme, kad je i sam došao nama, ali s kojim se ipak zbog nekog 
važnog slučaja, koji se više ticao Dmitrija Fjodoroviča, počeo 
dopisivati još prije odlaska iz Moskve. Što je to bilo, saznat će čitalac 
u svoje vrijeme potanko. | uza sve to, čak i onda, kad sam već 


saznao za tu osobitu okolnost, činio mi se Ivan Fjodorovič svejedno 
zagonetnim, a dolazak njegov nepojmljivim. 

Napomenut ću još, da je Ivan Fjodorovič bio onda neki posrednik 
i pomiritelj između oca i starijeg brata Dmitrija Fjodoroviča, koji je u 
to vrijeme zametnuo s ocem veliku svađu pa čak i formalnu parnicu. 

Porodičica se, ponavljam, našla onda prvi put u životu sva na 
okupu, i neki su se njeni članovi i tada prvi put u životu vidjeli. Jedino 
je najmlađi sin, Aleksej Fjodorovič, već godinu dana prije toga živio 
ovdje, i tako se našao tu prije svoje braće. I, eto, baš mi je ponajteže 
da govorim o tom Alekseju Fjodoroviču u ovoj svojoj uvodnoj 
pripovijetki, prije nego ga izvedem na scenu u romanu. Morat ću i o 
njemu napisati predgovor, da bar u neku ruku unaprijed objasnim 
jednu vrlo čudnovatu točku, naime: moram budućeg junaka svog 
romana predstaviti čitaocima u prvom prizoru njegova romana u 
iskušeničkoj mantiji. Jest, već više od godinu dana živio je on onda u 
našem manastiru i, činilo se, kao da se spremao, da cio svoj život 
provede u manastiru. 


IV 
TREĆI SIN ALJOŠA 


Imao je svega dvadeset godina (brat mu Ivan ušao je tada u 
dvadeset i četvrtu godinu, a najstariji brat, Dmitrije, u dvadeset i 
osmu). Najprije moram reći, da ovaj mladić, Aljoša, nije bio nikakav 
fanatik i, bar po mome mišljenju, nije čak bio ni mistik. Unaprijed ću 
reći potpuno svoje mišljenje: bio je prosto mlad čovjekoljubac, i, ako 
je pošao stazom, koja vodi u manastir, učinio je to jedino stoga, što 
je jedino ona u to vrijeme učinila na njega dubok utisak i predstavila 
mu, tako da kažem, ideal, izlaz za njegovu dušu, koja se otimala iz 
tame svjetske mržnje vidjelu ljubavi. A na nj je ta staza učinila jedino 
zato utisak, što se na njoj sreo s neobičnim, po njegovu mišljenju, 
bićem — našim čuvenim manastirskim starcem Zosimom, uz koga je 
pristao svom prvom žarkom ljubavi svoga neutoljiva srca. Uostalom, 
ne poričem, da je već i onda bio vrlo čudnovat, čak od same 
kolijevke. Na svome mjestu već sam spomenuo, da je on, ostavši 
poslije matere tek u četvrtoj godini, zapamtio svoju mater za cio svoj 


život, njeno lice, njeno milovanje »baš kao da stoji živa pred njim«. 
Takve se uspomene mogu pamiiti (što je svima poznato) i iz 
najranijeg djetinjstva, čak i s dvije godine, ali one iskaču za čitava 
života tek kao svijetle točke iz mraka, kao iskinut krajičak iz ogromne 
slike, koja se posve izgubila i nestala, osim jedino tog krajička. Tako 
je upravo bilo i s njim. Zapamtio je jedno veče, ljetno, tiho, otvoren 
prozor, kose zrake sunca na zalasku (te kose zrake zapamtio je 
ponajbolje), u sobi, u uglu, ikona, pred njom užeženo kandilo, a pred 
kandilom kleči i plače i kao u histeriji vrišti i pišti njegova mati, koja 
ga je obuhvatila objema rukama, te ga grli čvrsto, do bola i moli se 
za nj bogorodici, otkidajući ga iz zagrljaja i pružajući ga objema 
rukama prema ikoni, kao da ga želi staviti pod okrilje bogorodičino — 
ali iznenada utrčala dadilja i sva prestravljena stala ga otimati iz 
njenih ruku. Eto te slike! Aljoša je zapamtio u tom trenutku i lice 
svoje matere: kazivaše, da je bilo izbezumljeno, ali prekrasno, 
sudeći po tome, koliko je mogao da zapamti. Ali je on rijetko kad 
volio da komu povjeri tu uspomenu. Kao dijete i kao dječak nije bio 
ekspanzivan, ni razgovorljiv, ali ne iz sumnjičavosti, ne iz plašljivosti 
ili sumorna osobenjaštva, nego baš naprotiv, zbog nečega drugog, 
zbog neke čisto unutrašnje, samo njegove lične brige, koja se drugih 
ne tiče, ali za njega toliko važne, da je zbog nje, jedine, gotovo 
zaboravljao na druge. Ali je volio ljude: on je, činilo se, cio svoj život 
proživio vjerujući u ljude, međutim nije ga nitko i nikad držao ni 
prostakom, ni bezazlenim čovjekom. U njemu je bilo nešto, što je 
govorilo i ulijevalo povjerenje (pa i za cijela njegova potonjeg života), 
da on neće da bude sudac drugim ljudima, da neće nikako da 
prisvaja sebi pravo osuđivanja, te da na bi nipošto ni osudio. Štoviše, 
činilo se, kao da on sve dopušta, bez svakog osuđivanja, iako često 
s velikom tugom. U tom pogledu čak bijaše došao dotle, da ga nitko 
nije mogao ni začuditi, ni zaplašiti, i to već u najranijoj njegovoj 
mladosti. Kad je poslije navršene dvadesete godine došao ocu, u 
pravi brlog prljava razvrata, on bi se, nevin i čist, tek udaljio bez 
ijedne riječi, kad više ne bi mogao da gleda sramotu, ne pokazujući 
ničim, da ma koga prezire ili osuđuje. Otac njegov, koji je nekad bio 
čankoliz i zbog toga osjetljiv i jako uvredljiv, susretao ga je isprva 
nepovjerljivo i namrgođeno (»mnogo, kaže, šuti i razmišlja«), ali se 
ipak naskoro promijenio i, već poslije neke dvije sedmice, stao ga 


neprestano grliti i ljubiti, istina, roneći pijanačke suze, u mamurnoj 
bolećivosti, ali se vidjelo, da ga je zavolio iskreno i duboko, kako nije, 
dakako, nikad nikoga ljubio takav čovjek, kakav bijaše on... 

A i svi ostali voljeli su tog mladića, gdje bi se god pojavio, i to još 
od najranijeg njegova djetinjstva. U kući svog dobrotvora i 
odgojitelja, Jefima Petroviča Poljenova, toliko su ga zavoljeli svi u 
porodici, da su ga ondje svi smatrali kao svoje rođeno dijete. 
Međutim, on je u tu kuću dospio u onim djetinjskim godinama, kad se 
kod djeteta ne može nikako pretpostaviti neko proračunano 
lukavstvo i pretvaranje ili umijeće da se ulaguje i sviđa, vještine da 
izazove ljubav prema sebi. On je tu sposobnost, da ga drugi zavole 
osobitom ljubavlju, nosio u sebi, tako reći, u samoj prirodi, 
neizvještačeno i neposredno. To mu se isto događalo i u školi, pa 
ipak se činilo, kao da je bio od one djece, koja kod svojih drugova 
pobuđuju nepovjerenje, često ismijavanje, pa čak i mržnju. On je 
volio, još od svog djetinjstva, da se zavuče u kut i da čita knjižice, pa 
ipak su ga njegovi drugovi toliko zavoljeli, da se za vrijeme, dok je 
polazio školu, mogao bez svake sumnje nazvati sveopćim 
ljubimcem. Rijetko je kad bio nestašan, štoviše, rijetko je bio veseo, 
ali svi, koji bi pogledali u nj, odmah bi opazili, da u njemu nema 
apsolutno nikakve zlovolje, već da je, naprotiv, otvoren i vedar. Nikad 
nije htio da se ističe među svojim vršnjacima. Možda se zbog toga 
nije nikad nikoga ni bojao, a međutim su dječaci odmah shvatili, da 
se on ni najmanje ne ponosi svojom neustrašivošću, nego se drži 
kao da i ne zna, da je srčan i neustrašiv. Uvrede nije nikad pamtio. 
Dešavalo se, da je poslije jednog sata, nakon nanesene mu uvrede, 
odgovarao onome, koji ga je uvrijedio, ili je pak sam otpočinjao s 
njim razgovor, držeći se tako povjerljivo i vedro, kao da nije ništa bilo 
među njima. A nije se pritom gradio, kao da je slučajno zaboravio ili 
namjerno oprostio uvredu, ne, nego je naprosto nije ni držao za 
uvredu, i to je sasvim osvajalo i pokoravalo djecu. Imao je samo 
jednu osobinu, koja je u svim razredima u gimnaziji, počevši od 
najnižih pa sve do najviših, izazivala kod njegovih drugova 
neprestanu želju da ga zadirkuju, ali ne da mu se zlobno narugaju, 
već naprosto zato, što ih je to veselilo. Ta njegova osobina bijaše 
divlja i luda stidljivost i nevinost. On nije mogao da sluša izvjesne 
riječi i izvjesne razgovore o ženama. Te se »izvjesne« riječi i 


razgovori ne mogu, na nesreću, iskorijeniti u školama. Dječaci, čisti u 
duši i u srcu, gotovo još djeca, vrlo često vole da se u razredima 
razgovaraju među sobom, čak i glasno, o takvim stvarima, slikama i 
prilikama, o kojima neće uvijek da povedu razgovor čak ni vojnici, jer 
ni oni ne znaju i ne shvaćaju štošta, što o tom već odavno znaju još 
tako mlada djeca našeg inteligentnog i višeg društva. Tu, doduše, 
nema još moralnog razvrata, nema također ni pravog cinizma, 
razvratnog, unutrašnjeg, ali ima spoljašnjeg, i oni ga često drže čak 
kao za nešto delikatno, fino, junačko i dostojno oponašanja: Videći 
da »Aljoška Karamazov« uvijek, kad oni počnu govoriti »o onome«, 
brzo prstima začepi uši, oni bi se kadšto namjerno skupljali oko 
njega u gomilu i, uklanjajući mu silom ruke s ušiju, vikali mu u oba 
uha bezobrazluke, a on bi se otimao, spuštao na pod, lijegao, 
pokrivao kaputom, a sve je to činio bez i jedne riječi, ne grdeći ih, 
nego je šutke podnosio vrijeđanje. Na koncu ga ostaviše ipak na 
miru, nisu ga više dražili, da je »curica«, nego su ga zbog toga, 
štoviše, sažalijevajući promatrali. U školi je, da spomenem, bio uvijek 
među najboljim đacima, ali prvi nije nikad bio. 

Poslije smrti Jefima Petroviča, Aljoša je proveo još dvije godine u 
gubernijskoj < gimnaziji.  - Neutješna supruga  Jefima  Petroviča 
otputovala je skoro odmah nakon njegove smrti na duže vrijeme u 
Italiju sa svojom porodicom, sve samim ženama, a Aljoša je dopao u 
kuću nekakvim dvjema damama, koje nije prije toga nikad ni vidio, 
nekakvim dalekim rođakinjama Jefima Petroviča, ali pod kojim 
uvjetima, to nije ni sam znao. Karakteristična je bila u njega, štoviše, 
jako karakteristična i ta osobina, što se nije nikad brinuo, na čiji 
trošak živi. U tom pogledu bio je savršena protivnost svom starijem 
bratu Ivanu Fjodoroviču, koji je prokuburio prve dvije godine na 
sveučilištu, hraneći se svojom mukom, i koji je još u svome 
djetinjstvu gorko osjetio, da živi o tuđem kruhu kod dobrotvora. Ali tu 
čudnovatu osobinu u karakteru Aleksejevu, čini se, nije trebalo jako 
strogo osuđivati, jer je svatko, tek što ga je poznao, odmah, čim bi se 
pojavilo to pitanje, bio uvjeren, da je Aleksej sigurno jedan od onih 
mladića, koji su u neku ruku šašavi, i koji bi, da mu nenadano 
dopane šaka i cio kapital, bez svakog oklijevanja dao novac na prvo 
traženje ili za neko dobro djelo, ili možda čak prosto prvom 
prepredenom skitnici, ako ga ovaj zamdli. |, uopće govoreći, on kao 


da nije nimalo poznavao vrijednost novca, dakako, ne u bukvalnom 
smislu. Kad bi mu dali nešto malo novaca, mada on sam nije nikad 
iskao, on nije po cijele sedmice znao, što bi s njima, ili ih je strašno 
rasipao, te su nestajali, dok bi okom trenuo. Petar Aleksandrovič 
Mijusov, čovjek vrlo osjetljiv, što se tiče novca i građanske čestitosti, 
izrekao je jedamput o njemu, kasnije, kad je upoznao Alekseja, ovaj 
sud: »Ovo je, možda, jedini čovjek na svijetu, koji neće, makar ga 
iznenada ostavili sama i bez novaca na trgu nepoznata milijunskoga 
grada, nikako propasti ni skapavati od gladi i studeni, jer će ga u tren 
oka nahraniti, u tren oka udomiti, a ako ga oni ne udome, on će se i 
sam u tren oka udomiti, i to ga neće stajati nikakve muke i nikakva 
poniženja, a onoga, koji ga je udomio, nikakva tereta, nego će to 
naprotiv smatrati još i zadovoljstvom.« 

Gimnaziju nije svršio; bijaše mu ostala još cijela godina, kad 
iznenada reče svojim damama, da odlazi ocu zbog nekog posla, koji 
mu je pao na pamet. One su ga jako žalile i gotovo ga ne htjedoše 
pustiti. Put je stajao vrlo malo, i one ne dopustiše da založi svoj sat 
— dar dobrotvorove porodice pred odlazak u inozemstvo, već su ga 
obilno snabdjele novcem, pa čak i novim odijelom i rubljem. Ali im on 
vrati polovicu novaca, rekavši da će svakako putovati trećim 
razredom. Došavši u naš grad, na prvo očevo pitanje: »Zašto je, 
naime, došao, ne svršivši škole?« — nije ništa odgovorio, nego je 
bio, kako kažu, neobično zamišljen. Kasnije se ispostavilo, da traži 
grob svoje matere. Onda je čak i sam priznao, da je jedino zbog toga 
i došao. Ali teško da je to bio jedini uzrok njegova dolaska. Bit će 
vjerojatnije, da nije onda ni sam znao, niti je ikako umio da objasni: 
što se to upravo tako iznenada kao podiglo iz njegove duše i 
neodoljivo ga povuklo na neki nov, nepoznat, ali neizbježiv put. 
Fjodor Pavlovič nije mogao da mu pokaže, gdje je sahranio svoju 
drugu ženu, jer nije nikad ni bio na njemu grobu, otkako ga zasuše, a 
kako je to davno bilo, sasvim je zaboravio, gdje su je onda zakopali. 

A sad da reknemo nešto o Fjodoru Pavloviču. Prije toga nije duže 
vremena živio u našem gradu. Tri četiri godine poslije smrti svoje 
druge žene krenuo je na jug Rusije i na koncu se našao u Odesi, 
gdje je proživio nekoliko godina zaredom. Odmah upočetku upoznao 
se, prema njegovim vlastitim riječima »s mnogim čifutima čifuticama, 
čifutičićima i čifučadi«, a svršilo je time, da su ga na koncu ne samo 


»čifuti«, nego štoviše, »i Židovi primili«. Mora se pretpostaviti, da se 
u tom periodu njegova života i razvijala u njemu osobita vještina, da 
zarađuje i zgrće novac. Konačno se vratio opet u naš grad prije 
Aljošina dolaska. Prijašnji su njegovi znanci nalazili, da se jako 
postarao, iako još uvijek nije bio takav starac. Nije se vladao nimalo 
čestitije, nego još nekako i bezobraznije. Pojavila se, na primjer, u 
nekadašnjeg lakrdijaša bezobrazna potreba — da od drugih pravi 
budale. Nije samo volio da orgija sa ženom onako kao nekad, već je 
radio još nekako odvratnije. Uskoro je u kotaru otvorio nekoliko novih 
krčmi. Bilo je jasno, da ima možda i stotinu tisuća ili tek nešto malo 
manje. Mnogi su se građani i stanovnici iz kotara odmah kod njega 
zadužili, dakako uz najsigurnije jamstvo. U ovo posljednje vrijeme 
nekako je podbuo, stao je gubiti ravnotežu, račun o samom sebi, pao 
je, štoviše, u nekakvu lakoumnost, započinjao je jedno, a svršavao 
drugo, nekako se razmetao i sve češće i češće opijao na mrtvo ime, i 
da nije bilo onoga istog lakaja Grigorija, koji je također u to doba bio 
prilično ostario i pazio na njega kadšto kao kakav odgojitelj, možda 
Fjodor Pavlovič ne bi mogao živjeti bez nekih neprilika. Aljošin 
dolazak nekako je utjecao na njega i u moralnom pogledu, kao da se 
probudilo u tom prije vremena ostarjelu starcu nešto od onog, što je 
već davno bilo zamrlo u njegovoj duši. »Znaš li«, govorio je on često 
Aljoši, motreći ga, »da si nalik na nju, na klikušu?« Tako je on 
nazivao svoju pokojnu ženu, mater Aljošinu. Grob  »klikušin« 
pokazao je naposljetku Aljoši sluga Grigorij. On ga je odveo na naše 
gradsko groblje i ondje mu pokazao u najdaljem kutu željeznu, 
jeftinu, ali urednu ploču, na kojoj je bio čak i natpis s imenom, 
zanimanjem, godinom starosti pokojnice, a dolje su se nalazila čak i 
neka četiri stiha starinske, grobljanske pjesme, koja se obično stavlja 
na grobove ljudi srednjeg staleža. Začudo, ispostavilo se, da je to 
bilo djelo Grigorijevo. On je sam podigao ploču nad grobom bijedne 
»klikuše« i na svoj vlastiti trošak, pošto je Fjodor Pavlovič, kome je 
on mnogo puta dosađivao spominjući mu taj grob, otputovao najzad 
u Odesu, te odmahnuo rukom ne samo na grobove, nego i na svoje 
uspomene. Aljoša nije na grobu materinu pokazao nikakve osobite 
osjećajnosti; on je tek saslušao važno i temeljito pričanje Grigorijevo, 
kako je ploča podignuta, stajao časak oborene glave i otišao, ne 
progovorivši ni riječi. Od toga doba, nije možda cijelu godinu odlazio 


na groblje. Ali na Fjodora Pavloviča utjecao je također taj mali 
događaj, i to vrlo originalno. On je nenadano uzeo tisuću rubalja i 
odnio ih u naš manastir za spomen duše svoje žene, ali ne druge, ne 
matere Aljošine, ne »klikuše«, nego prve žene svoje, Adelaide 
Ivanovne, koja ga je devetala. Tog dana uveče, on se užasno opio i 
grdio pred Aljošom kaluđere. On nije bio nimalo pobožan čovjek; 
čovjek, koji nije možda nikad pripalio pred ikonom voštanicu od pet 
kopjejaka. Čudnovati izljevi nenadanih osjećaja i nenadanih misli 
izbijaju kod takvih subjekata. 

Kazao sam već, da je bio jako podbuo. Fizionomija njegova 
predstavljaše u to vrijeme nešto, što je jasno svjedočilo o prirodi i 
suštini cijele njegove prošlosti. Osim dugačkih i mesnatih kesica 
ispod sićušnih očiju, vječno bezobraznih, nepovjerljivih i podrugljivih, 
osim mnoštva dubokih bora na njegovu malenu, ali gojaznu lišcu, 
objesio se ispod oštre brade još veći podvoljak, mesnat i dugačak 
kao torbica, što mu davaše nekakav odvratno pohotljiv lik. Pridodajte 
tome proždrljiva, široka usta s debelim usnama, iza kojih su se 
vidjele sitne krnje crnih, gotovo trulih zuba. Svaki put, kad je počeo 
da govori, prskao je pljuvačku. Uostalom, i on je sam volio da se šali 
na račun svoga lica, mada je, kako se činilo, bio njime zadovoljan. 
Osobito je isticao svoj nos, ne jako velik, ali vrlo tanak, s vrlo 
primjetnom _grbinom: »Pravi_rimski«, govoraše on, »skupa s 
podvoljkom prava  fizionomija rimskog patricija iz vremena 
propadanja«. Time se, čini se, ponosio. 

I nekako odmah pošto je pronašao materin grob, Aljoša reče 
iznenada ocu, da želi poći u manastir, te da su kaluđeri voljni da ga 
prime za iskušenika. Usto mu još reče, da je to njegova osobita želja 
i da moli njega, kao oca, svečanu dozvolu. Starac je već znao, da je 

starac Zosima, koji je isposnički živio u skitu “', učinio osobit utisak 
na »tihog dječaka«. 

— Taj je starac, svakako među njima najčasniji kaluđer — 
progovori on saslušavši šutke i zamišljeno Aljošu, ne začudivši se 
ipak gotovo nimalo njegovoj molbi. — Hm... onamo dakle hoćeš, moj 
tihi dječače! — Bio je pripit i odjedamput se osmjehnu svojim 
širokim, pripitim osmijehom, u kome je bilo _prepredenosti i 
pijanačkog lukavstva: — Hm... a ja sam predosjećao, da ćeš ti nečim 


takvim i svršiti, možeš li sebi to predstaviti? Onamo si baš i ciljao. Pa 
što, izvoli, ti imadeš svoje dvije tisuće, eto ti miraz, a ja te, anđelu 
moj, neću nikad napustiti, a i sada ću platiti ondje za tebe što treba, 
ako uzištu. Ali ako ne uzištu, što da im se namećemo, nije li tako? Ta 
ti trošiš novac kao kanarinac, na sedmicu dana po dva zrnca... Hm... 


Znaš, u jednom manastiru, koji ima u blizini grada svoj prnjavorsi, 
svi već ondje znaju, da u njemu tek jedino »manastirske žene žive«, 
tako ih onamo zovu, a ima ih, mislim, tridesetak komada. Ja sam bio 
ondje i, znaš, zanimljivo je na svoj način razumije se, dakako zbog 
raznolikosti. Ružno je jedino to, što ondje vlada užasan rusizam, 
Francuskinja nema još nikako, a moglo bi ih biti, bogati su. Kad čuju 
— doći će. Dakle, a ovdje ništa, ovdje nema manastirskih žena, a 
kaluđera dvjesta komada. Pošteno. Isposnici. Priznajem... Hm. Ti 
ćeš dakle u kaluđere? A ja te žalim, Aljoša, zaista, vjeruješ li, zavolio 
sam te. Uostalom, eto zgodne prilike: pomolit ćeš se za nas 
grešnike, već smo i suviše zgriješili, živeći ovdje. Jednako sam 
pomišljao na to: tko će se jednom za mene pomoliti bogu? Ima li na 
svijetu takav čovjek? Mili moj dječače, ja sam, što se toga tiče, 
nekako užasno glup, ti to možda ne vjeruješ? Užasno. Vidiš li: makar 
da sam tako glup, ja ipak o tome jednako mislim, i to ponekad, 
dakako, ali ipak mislim. Ta nije moguće, mislim, da će đavoli 
zaboraviti, da me odvuku kukama, kad umrem. A onda, vidiš, mislim: 
kuke? A otkuda im kuke? Imaju li ondje nekakvu tvornicu, što li? 
Doduše tamo u manastiru kaluđeri zaista drže, da u paklu ima, na 
primjer, tavan. A ja sam gotov da vjerujem u pakao, ali samo bez 
tavana: čini se nekako delikatniji, prosvjećeniji, to jest, nekako 
luteranski. A zar nije u suštini svejedno: da li postoji tavan ili ne 
postoji? Eto u čemu je to prokleto pitanje! Dakle, a ako nema tavana, 
nema dakle ni kuka. Ako nema kuka, onda je sve naopako, dakle 
opet nevjerovatno: tko će me onda potegnuti kukama, jer ako me 
već ne potegnu, što će onda biti, i gdje je istina na svijetu? II faudrait 

les inventeriši, te su kuke, osobito za mene, za mene lično, jer kad 
bi znao, Aljoša, kakav sam ja bestidnik! 

— Jest, ondje ima kuka — tiho i ozbiljno progovori Aljoša, motreći 
oca. 


— Tako, tako, tek jedino sjene od kuka. Znam, znam. To je, kako 
je neki Francuz opisao pakao: J'ai vu 'ombre d'un cocher, qui avec 


!ombre d'une brosse frottait "ombre d'un carossel “i, A otkuda ti, 
golube, znaš da nema kuka? Kad proživiš kod kaluđera, drukčije ćeš 
gukati. Uostalom, idi i saznaj ondje istinu, pa dođi da mi kažeš: ipak 
je lakše poći na onaj svijet, kad sigurno znaš, kako je tamo. A bit će 
ti i priličnije kod kaluđera, nego kod mene, s pijanim starčićem i s 
curetinama... mada se tebe, kao ni anđela, ništa ne prima, ili možda 
se tebe neće ni ondje ništa primiti, eto zašto ti dopuštam, jer se 
uzdam u to. Nije ti đavo izjeo pamet. Malo ćeš buktjeti i ugasiti se, 
izliječit ćeš se i doći natrag. A ja ću te čekati: ta osjećam, da si ti 
jedini čovjek na svijetu, koji me nije osudio, dječače moj mili, ja to 
osjećam, ne mogu da ne osjetim... 

Il on se čak rasplaka. Bio je sentimentalan. Bio je zao i 
sentimentalan. 


V 
STARCI 


Možda će netko od čitalaca pomisliti da je moj mladić bio 
bojažljiva, zanesenjačka, jadno razvijena priroda, bijedno sanjalo, 
sušičav, ispijen čovjek. Baš obrnuto, Aljoša je bio u to vrijeme naočit 
devetnaestgodišnji momčić, rumenih obraza, vedra pogleda i zdrav 
kao drijen. U to je doba bio, štoviše, vrlo lijep, stasit, srednje visine, 
ugasito ruse kose, pravilna, iako donekle dugoljasta ovalna lica, 
sjajnih tamnosivih, široko razrogačenih očiju, jako zamišljen i naoko 
vrlo miran. Možda će netko reći, da rumeni obrazi ne smetaju ni 
fanatizmu, ni misticizmu; a meni se čini, da je Aljoša bio realist više 
nego itko drugi. O, dakako, on je u manastiru potpuno vjerovao u 
čuda, ali, po mome mišljenju, čuda neće nikad zbuniti realista. Ne 
dovode čuda realista do vjere. Istinski realist, ako ne vjeruje, uvijek 
će u sebi naći i snagu i sposobnost, da ne povjeruje u čudo, a pojavi 
li se čudo pred njim kao neoboriva činjenica, prije će posumnjati u 
svoje osjećaje, nego priznati činjenicu. A ako je i prizna, priznat će je 
kao prirodnu činjenicu, ali koja mu je dosada bila nepoznata. U 


realista ne rađa vjeru čudo, nego vjera čudo. Ako realist jednom 
uzvjeruje, mora baš zbog svog realizma neminovno da prizna i čudo. 


Apostol Tomari kazao je, da ne vjeruje, dok ne vidi, a kad je vidio, 
reče: »Gospod moj i bog moj!« Da li ga je čudo nagnalo da vjeruje? 
Bit će najvjerojatnije, da nije, nego je uzvjerovao jedino tek zato, što 
je želio da vjeruje, i možda je već potpuno vjerovao u dubini svoje 
duše još onda, dok je govorio: »Ne vjerujem, dok ne vidim.« 

Reći će se možda, da je Aljoša bio tup, nerazvijen, da nije svršio 
gimnazije, itd. Da nije svršio gimnazije, to je istina, ali reći, da je bio 
tup ili glup, bila bi velika nepravda. Jednostavno ponavljam, što sam 
prije kazao: on je pošao tim putem jedino zato, što ga je u to doba 
osvojio taj put i predstavljao ujedno sav ideal, izlaz za dušu njegovu, 
koja se otimala iz mraka za vidjelom. Dodajte, da je to bio mladić koji 
je već donekle pripadao našem vremenu, to jest, pošten po prirodi 
svojoj, koji je težio za istinom, tražio je i vjerovao u nju, a kad je 
povjerovao, onda je težio da bez oklijevanja sudjeluje u njoj svom 
snagom svoje duše, težio je za bilo kakvim djelom, s čvrstom željom, 
da za to djelo žrtvuje sve, pa i sam život. Mada ti mladići, nažalost, 
ne shvaćaju, da je žrtvovanje života možda najlakša od svih žrtava u 
većini slučajeva, i da žrtvovati, na primjer, od svog bujnog mladićkog 
života pet šest godina na mučno, teško učenje, na nauku, ma i 
jedino zato, da u sebi udeseterostruče snagu za služenje toj istoj 
istini i tom istom djelu, koje zavolješe i koje poduzeše da izvrše — da 
takva žrtva u cjelini i pojedinačno kao mnogih gotovo sasvim prelazi 
njihovu snagu. Aljoša je izabrao upravo suprotan put, ali s istom 
žudnjom za bilo kakvim djelom. Tek što ga je, nakon ozbiljna 
razmišljavanja, osvojilo uvjerenje, da besmrtnost i bog postoje, on je 
odmah prirodno rekao sebi: »Hoću da živim za besmrtnost, a 
polovičnog kompromisa ne primam.« Isto bi tako, da je zaključio, da 
nema ni besmrtnosti ni boga, smjesta otišao među ateiste i 
socijaliste (jer socijalizam nije samo radničko pitanje ili pitanje 
takozvanog četvrtog staleža, nego je pretežno ateističko pitanje, 
pitanje suvremenog oživotvorenja ateizma, pitanje babilonske kule, 
koja se zida upravo bez boga, ne da se dokuči nebo sa zemlje, već 
da se nebo svede na zemlju). Aljoši se, štoviše, činilo strašnim i 
nemogućim, da živi kao i dosele. Rečeno je: »Razdaj sve i hodi za 


mnom, ako hoćeš da budeš savršen.« Aljoša je i rekao sebi: »Ne 
mogu dati mjesto »svega« dva rublja, a mjesto »hodi za mnom« ići 
jedino na službu božju.« 

Od njegovih uspomena iz djetinjstva možda se sačuvalo nešto o 
našem susjednom manastiru, kamo ga je mati možda odnosila na 
službu. Možda su djelovale i kose zrake sunca na zalasku pred 
ikonom, kojoj ga je prinosila mati — klikuša. Zamišljen, došao je 
onda nama, jedino zato, da vidi: da li je ovdje sve ili su tu tek dva 
rublja — i u manastiru se namjerio na toga starca... 

Taj starac, kako sam već naprijed spomenuo, bio je starac 
Zosima; ali bi trebalo ovdje da kažem nekoliko riječi i o tom, što su 
uopće »starci« u našim manastirima, i žalim, što se ne osjećam u 
tom dosta kompetentan i jak. Pokušat ću ipak da to razložim s malo 
riječi i površno. Prije svega, ljudi specijalisti i kompetenitni tvrde, da 
se starci i staraštvo pojaviše kod nas, u našim ruskim manastirima, 
tek nedavno, nema tome ni stotinu godina, dok po cijelom 


pravoslavnom istoku, osobito na Sinaju i na Atosuii, postoje već 
više od tisuću godina. Tvrde dalje, da je staraštvo postojalo i u nas u 
Rusiji u najstarija vremena, ili je neminovno moralo postojati, ali zbog 
nevolja, koje su stizale Rusiju, tatarskog ropstva, buna, prekid 

pređašnjih veza s istokom poslije pada Carigrada“ “, ta se ustanova 
kod nas zaboravila, i staraca je nestalo. Obnoviše je pak kod nas 
potkraj prošlog vijeka veliki isposnik (kako ga nazivaju) Pajsije 


Veličkovski“% i njegovi učenici, ali i sad, čak gotovo poslije stotinu 
godina, postoji staraštvo tek još u vrlo malo manastira, te su ga 
ponekad gotovo progonili, kao nečuvenu novinu u Rusiji. Osobito je 
procvalo kod nas u Rusiji u čuvenom manastiru Kozeljskoj 


Optinilći Kad je uvedeno i tko je uveo staraštvo u naš manastir — 
ne mogu da kažem, ali u njemu su se već odmijenili tri starca, i 
starac Zosima bio je posljednji, ali i on je već gotovo umirao od 
starosti i bolesti, a tko njega odmijeniti, ni sami nisu znali. Ovo je bilo 
važno pitanje za naš manastir, jer naš manastir nije bio dotle ni po 
čemu glasovit: u njemu nije bilo ni moći svetih ugodnika, niti su se u 
njemu pojavljivale čudnovate ikone, čak nije bilo ni slavnih predanja, 
skopčanih s našom historijom, niti su mu se pripisivala historijska 


djela i zasluge za domovinu. Procvao je i proslavio se po svoj Rusiji 
baš zbog staraca, te su se iz cijele Rusije, iz daljine od preko hiljadu 
vrsta, stjecali nama u gomilama bogomoljci, da ih vide i da ih čuju. 
Što je dakle starac? Starac — to je onaj, koji uzima vašu dušu, vašu 
volju u svoju dušu i u svoju volju. Kad izaberete starca, vi se odričete 
svoje volje i predajete svoju volju u potpunu poslušnost, s potpunim 
samoodricanjem. To iskušenje, tu strašnu školu života prima onaj, 
koji se zavjetovao dobrovoljno, u nadi, da će poslije dugog iskušenja 
pobijediti sam sebe, ovladati sobom u tolikoj mjeri, da će naposljetku 
moći dostići, poslušnošću za čitava života, potpunu slobodu, to jest 
slobodu od sama sebe, i izbjeći sudbinu onih, koji su proživjeli sav 
život, a da sebe u sebi nisu našli. Pronalazak taj, to jest staraštvo — 
nije teoretske prirode, nego je na istoku nastalo iz prakse, sada već 
tisućgodišnje. Dužnost prema starcu nije isto, što i obična 
»poslušnost«, koja je oduvijek postojala i u našim manastirima. Pod 
tim se razumijeva vječno ispovijedanje starcu svih onih, koji 
ispaštaju, i nerazrušiva veza onih, koji su svezani s onim, koji ih je 
svezao. Priča se, da je jednom, u drevno kršćansko doba, jedan 
takav poslušnik, ne izvršivši neku pokoru, koju mu je naložio njegov 
starac, otišao od njega iz manastira i došao u drugu zemlju, iz Sirije 
u Misir. Ondje se, naposljetku, poslije dugih i velikih djela pobožnosti, 
udostojio da pretrpi mučenja i mučeničku smrt za vjeru. Kad je crkva 
sahranjivala njegovo tijelo, puštajući ga već kao sveca, iznenada se, 

na uzvik đakonov: »Oglašeni, izađite« — digne s mjesta lijes s 
tijelom mučenikovim, koje je u njemu ležalo, i bi izbačen iz crkve, i 
tako do tri puta. Kasnije se tek saznalo, da je taj sveti mučenik 
narušio poslušnost i napustio svog starca, te da mu zato bez 
odrješenja starčeva ne može biti oprošteno, uza sva njegova velika i 
sveta djela. A kad ga je starac, koga su dozvali, razriješio 
poslušnosti, onda su ga tek mogli sahraniti. Dakako, sve je ovo tek 
stara legenda, ali, evo, što se nedavno desilo: jedan naš suvremeni 


kaluđer bio je poslušnik na Atosuiii, i iznenada mu zapovjedi 
njegov starac, da napusti Atos, koji je on zavolio svom dušom 
svojom kao svetinju i tiho pristanište, te da ode najprije u Jeruzalem, 
da se pokloni svetim mjestima, a onda natrag u Rusiju, na sjever, u 
Sibiriju: »Ondje je tvoje mjesto, a ne ovdje.« Kaluđer, sav potresen i 


satrven žalošću, dođe u Carigrad vaseljenskom patrijarhu i zamoli 
ga, neka ga odriješi poslušnosti, a vaseljenski mu patrijarh odgovori, 
da ga ne samo on, vaseljenski patrijarh ne može odriješiti, već da ni 
na cijeloj zemlji nema, niti može biti takve vlasti, koja bi ga mogla 
odriješiti poslušnosti, koju mu je jednom naložio starac, osim jedino 
vlasti samoga onog starca, koji mu je naložio tu poslušnost. Na taj 
način staraštvo ima u izvjesnim slučajevima vlast bezgraničnu i 
nedostižnu. Eto, zašto su upočetku u mnogim našim manastirima 
staraštvo gotovo progonili. Međutim, narod je odmah počeo starce 
neobično poštovati. Starcima našeg manastira dolazili su, na primjer, 
i prost svijet i najugledniji ljudi, da ničice padnu pred njima, da im 
ispovjede svoje sumnje, svoje grijehe, svoje patnje i da izmole od 
njih savjeta i pouke. Protivnici staraca videći to, stadoše uz ostale 
klevete vikati, da se tu samovlasno i lakoumno ponizuje tajna 
ispovijedi, iako se to, što iskušenik_ ili svjetovnjak neprekidno 
ispovijeda svoju dušu starcu, nikako ne obavlja kao tajna. Svršilo se 
ipak time, da se staraštvo održalo, te da se malo pomalo uvodi u 
ruske manastire. Istina je doduše i to, da se to prokušano i 
tisućgodišnje sredstvo za moralni preporod čovječji iz ropstva u 
slobodu i za njegovo moralno usavršivanje može prometnuti u 
dvosjekli mač, te ponekog dovesti, ne do smjernosti i konačnog 
vladanja samim sobom, nego naprotiv, do same sotonske oholosti, 
to jest do okova, a ne do slobode. 

Starac Zosima imao je šezdeset i pet godina, porijeklom je bio 
vlastelin, nekad, u najranijoj mladosti bio je vojnik i služio na 
Kavkazu kao viši časnik. Bez sumnje, on je zadivio Aljošu nekom 
neobičnom osobinom svoje duše. Aljoša je stanovao u samoj 
starčevoj ćeliji, koji ga je jako zavolio i primio sebi. Mora se 
spomenuti, da Aljoša, živeći onda u manastiru, nije bio još ničim 
vezan, mogao je odlaziti kamo je htio i na cio dan, a ako je nosio 
mantiju, nosio ju je svojevoljno, da se od drugih u manastiru ne 
razlikuje. Ali dakako, to se i njemu samome sviđalo. Možda je na 
Aljošinu mladićku maštu silno utjecala ona moć i slava, što je 
neprekidno okruživala njegova starca. O starcu Zosimi pričahu 
mnogi, da je, puštajući sebi tolike godine sve one, koji su mu dolazili, 
da mu ispovjede svoje srce i želje, tražili od njega savjeta i ljekovite 
riječi — u tolikoj mjeri primio u svoju dušu otkrivanja, skrušenosti, 


priznanja, da je na koncu stekao takvu oštru pronicavost, da je 
odmah, čim je pogledao u lice nepoznatoga, koji je došao njemu, 
mogao pogoditi, zbog čega je došao, što mu treba i kakve muke 
uznemiruju njegovu savjest, te je iznenađivao, zbunjivao i ponekad 
nagonio u strah došljaka takvim poznavanjem njegove tajne, prije 
nego što je ovaj i jednu riječ progovorio. Ali pritom je Aljoša gotovo 
uvijek zapazio, da su mnogi, skoro svi, koji su dolazili prvi put starcu, 
da se s njime nasamo porazgovore, ulazili njemu uvijek sa strahom i 
uznemirenošću, a odlazili od njega gotovo uvijek svijetli i radosni i da 
se i najmračnije lice pretvorilo u sretno. Aljošu je iznenađivalo i to, 
što starac nije bio ni najmanje strog, naprotiv, bio je uvijek gotovo 
veseo u saobraćaju. Kaluđeri su govorili, da on dušom prianja baš za 
onog, tko je grešniji, i tko je najgrešniji, onoga da najviše i zavoli. 
Među kaluđerima bilo je takvih, čak i pod sam konac starčeva života, 
koji su ga mrzili i zavidjeli mu, ali ih je bilo sve manje i oni su šutjeli, 
mada je među njima bilo nekoliko uglednih i uvaženih manastirskih 
ličnosti, kao na primjer, jedan od najstarijih kaluđera, velik šutljivac i 
neobičan isposnik. Ali ipak je golema većina nesumnjivo već 
pristajala uz starca Zosimu, a vrlo mnogi od njih ljubili su ga dapače 
od sveg srca, toplo i iskreno; neki su mu bili odani gotovo fanatički. 
Takvi su otvoreno govorili, uostalom, ne baš sasvim glasno, da je on 
svet, da o tome nema više sumnje i, predviđajući blisku smrt 
njegovu, očekivali, da će se odmah pojaviti čak i čuda, te da će 
pokojnik u najbližoj budućnosti neobično proslaviti manastir. U 
čudotvornu starčevu moć vjerovao je bezuvjetno i Aljoša, kao što je 
bezuvjetno vjerovao i u priču o lijesu, što je izletio iz crkve. On je 
vidio, kako su se mnogi, koji su dolazili s bolesnom djecom ili 
odraslom rodbinom i molili, da starac položi na njih ruke i očita nad 
njima molitvu, vraćali brzo, a neki već odmah sutradan, te suznih 
očiju padali ničice pred starcem zahvaljujući mu, što je izliječio 
njihove bolesnike. Da li su oni doista ozdravili ili je njihova bolest 
krenula prirodnim putem nabolje — to pitanje nije postojalo za 
Aljošu, jer on je već potpuno vjerovao u duhovnu moć svog učitelja, i 
njegova slava kao da je bila njegova. Osobito je drhtalo njegovo srce 
i on bi se sav nekako kao sjao, kad je starac izlazio pred gomilu 
bogomoljaca iz prostog naroda, koji se sjatio iz svih krajeva Rusije, 
da vidi starca i primi njegov blagoslov, te iščekivao njegov izlazak 


pred vrata skita. Narod je padao pred njim ničice, plakao, ljubio mu 
noge, ljubio zemlju, na kojoj stoji, vapio, žene su dizale prema njemu 
svoju djecu, privodile bolesne klikuše. Starac je razgovarao s 
ljudima, očitao nad njima kratku molitvu, blagoslivljao ih i otpuštao. U 
posljednje vrijeme bivao je zbog bolesti toliko nemoćan, da je mogao 
jedva izaći iz ćelije; i bogomoljci su ponekad čekali u manastiru po 
nekoliko dana, samo da se pojavi. Za Aljošu nije postojalo pitanje, 
zašto ga ljube, zašto padaju pred njim ničice i plaču od radosti, čim 
ugledaju njegovo lice. O, on je jasno shvaćao, da smjerna duša 
ruskog seljaka, ispaćena teškim poslom i bijedom, a — što je glavno 
— svakidašnjom nepravdom i svakidašnjim grijehom, kako svojim, 
tako i tuđim, nema veće potrebe i utjehe, nego pronaći svetinju ili 
sveca, pasti pred njega i pokloniti mu se: »Ako je u nas grijeh, laž i 
napast, ipak postoji tamo negdje na zemlji neki svetac i uzvišeniji od 
nas; u njemu je zato istina, on zato pozna istinu, dakle, ne umire na 
zemlji, nego će možda jednom i nama doći i zavladati na cijeloj 
zemlji, kako je obećano.« Aljoša je znao, da narod baš tako osjeća i 
čak sudi, on je shvaćao to, ali da je baš starac taj svetac, taj čuvar 
božje pravde u očima naroda — u to on nije nikako sumnjao, 
zajedno s tim uplakanim seljacima i njihovim bolesnim ženama, koje 
su starcu pružale svoju djecu. Uvjerenje, da će starac, kad umre, 
donijeti manastiru neobičnu slavu, vladalo je u duši Aljošinoj možda 
još snažnije, nego u bilo koga drugog u manastiru. | uopće, u 
posljednje vrijeme nekakav dubok, plameni unutrašnji zanos sve se 
jače i jače razbuktavao u njegovu srcu. Nimalo ga nije bunilo, što taj 
starac stoji pred njim kao samac: »Svejedno je on svet, u njegovu je 
srcu tajna preporoda za sve, ona moć, koja će naposljetku uvesti 
istinu na zemlji, i bit će svi sveli, i ljubit će jedan drugoga i neće biti ni 
bogatih, ni siromašnih, ni uznositih, ni poniženih, nego će svi biti kao 
djeca božja, i nastat će pravo carstvo Kristovo.« Eto, o čemu je 
maštalo srce Aljošino. 

Čini se, da je na Aljošu silno utjecao dolazak dvojice njegove 
braće, s kojima se dosad nije nikako ni poznavao. S bratom 
Dmitrijem Fjodorovičem zbližio se brže i tjesnije, iako je ovaj stigao 
kasnije, nego s drugim svojim bratom (i od jedne matere) Ivanom 
Fjodorovičem. On je neobično želio da upozna brata Ivana, ali, iako 
je ovaj bio ovdje već dva mjeseca i mada su se dosta često sastajali, 


ipak se još nikako ne zbližiše: Aljoša je bio i sam šutljiv, i kao da je 
iščekivao nešto, kao da se stidio nečeg, a brat Ivan, iako je Aljoša i 
osjećao upočetku njegove duge i radoznale poglede na sebi, čini se, 
kao da je uskoro čak i prestao misliti na njega. Aljoša je to primijetio i 
ponešto se zbunio. On je pripisivao tu bratovljevu ravnodušnost 
razlici u godinama i raznolikosti u obrazovanju. Ali je Aljoša mislio i 
drugo: možda je tako mlaka Ivanova radoznalost i naklonost prema 
njemu imala i neki drugi uzrok, Aljoši posve nepoznat. Sve mu se 
nekako činilo, da je Ivan nečim zabavljen, nečim unutrašnjim i 
važnim, da teži za nekakvim ciljem, možda vrlo teškim, te da mu nije 
do njega ni stalo, i da je to jedini uzrok, što Aljošu gleda rastreseno. 
Aljoša je razmišljao i o tome: da možda taj učeni ateist prezire njega, 
glupog iskušenika. On je vrlo dobro znao, da je njegov brat ateist. Taj 
prezir, ako ga je i bilo, nije ga mogao uvrijediti, ali je ipak s nekom 
nerazumljivom i nemirnom zbunjenošću iščekivao, kada će se bratu 
prohtjeti, da mu se približi. Brat Dmitrij Fjodorovič izražavao se o 
bratu Ivanu s najdubljim poštovanjem, govorio je o njemu s nekom 
osobitom pronicavošću. Aljoša je od njega saznao sve potankosti o 
onom važnom poslu, koji je u zadnje vrijeme vezivao oba starija 
brata neobičnom i tijesnom vezom. Oduševljeno pričanje Dmitrijevo 
o bratu Ivanu bilo je to karakterističnije u očima Aljošinim, što je brat 
Dmitrije bio prema bratu Ivanu čovjek gotovo posve neobrazovan, te 
su obojica, onako jedan uz drugog, predstavljala, činilo se, takvu 
oštru protivnost, kako u pogledu ličnosti, tako i u pogledu karaktera, 
da se možda nisu mogla ni zamisliti dva oprečnija čovjeka. 

I, eto, u to vrijeme imali su da se vide ili, bolje rečeno, da se 
sastanu svi članovi te neskladne porodice u ćeliji starčevoj, što je 
neobično utjecalo na Aljošu. Povod tom sastanku bio je zapravo 
lažan. Tada su baš nesuglasice zbog nasljedstva i imovinskih računa 
između Dmitrija Fjodoroviča i njegova oca Fjodora Pavloviča 
dostigle, čini se, vrhunac. Odnosi su se zaoštrili i postali 
nepodnošljivi. Fjodor Pavlovič, čini se, da je prvi i kao u šali došao 
na misao, da se svi sastanu u ćelija starca Zosime, te, iako se ne bi 
utjecali njegovu direktnu posredovanju, ipak bi se mogli nekako 
priličnije nagoditi, jer bi već i samo dostojanstvo i sama starčeva 
ličnost mogla kod toga djelovati pomirljivo i ozbiljno. Dmitrij 
Fjodorovič, koji nije nikad bio kod starca i koji ga, štoviše, nije nikad 


ni vidio, dakako da je pomislio, da ga žele starcem uplašiti, ali, kako 
je sam sebi potajno predbacivao mnoge, osobito oštre ispade u 
sporu s ocem u posljednje vrijeme, prihvatio je poziv. Ovom prilikom 
napominjem, da on nije živio u očevoj kući, kao Ivan Fjodorovič, već 
za sebe na drugom kraju grada. Međutim, desilo se, da se Petar 
Aleksandrovič Mijusov, koji je u to vrijeme živio kod nas, čvrsto 
uhvatio za tu ideju Fjodora Pavloviča. Liberal iz četrdesetih i 
pedesetih godina, slobodoumnjak i ateist, on se možda od dosade, a 
možda i zbog lakoumne razonode, neobično umiješao u tu stvar. 
Prohtjelo mu se odjedamput da vidi manastir i »sveca«. Kako je još 
uvijek trajao njegov stari spor s manastirom i još se uvijek vukla 
parnica zbog međa njegovih dobara, zbog nekakva prava sječe u 
šumi i ribolova u rijeci itd., on se požurio da se okoristi ovim slučajem 
pod izlikom, kako i sam želi da se razgovori s ocem igumanom, ne bi 
li se ikako mogao okončati njihov spor. Posjetioca s tako lijepim 
namjerama mogli su, dakako, dočekati u manastiru s većom 
pažnjom i susretljivošću, nego kad bi dolazio iz puke radoznalosti. 
Nakon svih onih pretpostavki moglo se nekako iznutra djelovati u 
manastiru na bolesna starca, koji u posljednje vrijeme nije gotovo 
nikako ni izlazio iz ćelije, i koji, zbog bolesti odbijaše i obične 
posjetioce. Svršilo je s time, da je starac pristao, i dan sastanka bi 
određen. »Tko me je postavio, da ih dijelim?« reče on jedino Aljoši s 
osmijehom. 

Aljoša se jako zbunio, kad je saznao za taj sastanak. Ako je itko 
od tih parničara i pravdaša mogao ozbiljno da uzme taj sastanak, bio 
je to bez sumnje samo brat Dmitrije; svi ostali pak doći će zbog 
ciljeva lakomislenih i za starca možda uvredljivih — to je eto mislio 
Aljoša. Brat Ivan i Mijusov doći će iz radoznalosti, možda i najgrublje, 
a otac njegov možda zbog kakve lakrdijaške i glumačke scene. O, 
lako je Aljoša šutio, ipak je već dosta i dobro poznavao svog oca. 
Ponavljam, ovaj dječak nije nikako bio toliko prostodušan, kakvim su 
ga svi držali. On je s mučnim osjećajem očekivao urečeni dan. 
Nesumnjivo se jako brinuo u sebi, i u svom srcu, da se već jedamput 
bilo na koji način svrše sve te porodične nesuglasice. Ali se ipak 
najviše zabrinuo za starca: drhtao je zbog njega, zbog slave 
njegove, bojao se uvreda, osobito finog i učtivog posmjehivanja 
Mijusovljeva i nabacivanja s visoka učenog Ivana; tako je on sve to 


zamišljao. Štoviše, htio je da riskira i upozori starca, da mu nešto 
kaže o tim osobama, što kane doći, ali je promislio i prešutio. 
Poručio je, tek u oči urečena dana, po jednom poznaniku bratu 
Dmitriju, da ga jako voli i očekuje, da će održati riječ. Dmitrij se 
zamislio, jer se nikako nije mogao da sjeti, što je obećao, te mu je 
odgovorio tek pismom, kako će se iz sve snage čuvati »od prostote«, 
i mada visoko poštuje starca i brata Ivana, ipak je uvjeren, da se tu 
sprema_ ili nekakva stupica njemu ili pak nekakva nedostojna 
komedija. »Ali zato bih ipak prije progutao jezik, nego što bih 
uskratio poštovanje svetom mužu, koga ti toliko štuješ,« završio je 
Dmitrij svoje pisamce. Ono nije baš osobito ohrabrilo Aljošu. 


DRUGA KNJIGA 
NEPRILIČAN SASTANAK 
STIGOŠE U MANASTIR 


Osvanuo je prekrasan, topao i vedar dan. Bio je kraj kolovoza. 
Sastanak sa starcem ugovoren je odmah poslije kasne liturgije, 
poprilici oko jedanaest i po. Naši manastirski posjetioci ne dođoše 
međutim na službu, nego su stigli upravo onda, kad se svijet u crkvi 
mašao za kape. Dovezli su se u dvije kočije; u prvoj, raskošnoj kočiji, 
u koju je bio zapregnut par skupih konja, dovezao se Petar 
Aleksandrovič Mijusov sa svojim dalekim rođakom, vrlo mladim 
čovjekom, dvadesetgodišnjim Petrom Fomičem Kalganovom. Taj se 
mladić spremao da stupi na univerzitet; Mijusov pak, kod koga je on 
zasad zbog nečeg boravio, mamio ga je da pođe s njim u 
inozemstvo, u Zurich ili u Jenu, pa da onde polazi univerzitet i svrši 
nauke. Mladić se još nije bio odlučio. Bio je zamišljen i nekako kao 
rastresen. Lice je imao ugodno, tjelesni sastav čvrst, stas dosta 
visok. Pogled mu je bio ponekad neobično ukočen: kao svi jako 
rastreseni ljudi, gledao bi u vas katkad netremice i podugo, a da vas 
međutim uopće nije ni vidio. Bio je šutljiv i nekako nespretan, ali se 
dešavalo — uostalom, samo onda kad je bio s kime nasamo — da je 


iznenada postao jako razgovorljiv, Žustar, vedar, smijući se ponekad 
bilo čemu. Ali se oduševljenje njegovo isto tako brzo i iznenada 
gasilo, kao što se brzo i iznenada rađalo. Uvijek se lijepo nosio i, 
štoviše, birano; imao je već nešto svog vlastitog imetka, a nadao se 
još mnogo većem, S Aljošom je prijateljevao. 

U vrlo staroj, drndavoj, ali prostranoj najamnoj kočiji, na dva stara 
zelenka, koji su jako zaostajali iza kočije Mijusovljeve, dovezao se 
Fjodor Pavlovič sa svojim sinom Ivanom Fjodorovičem. Dmitriju 
Fjodoroviču najaviše još jučer dan i sat sastanka, ali on zakasni. 
Posjetnici ostaviše svoje kočije u ogradi, u gostionici, i prođoše 
pješke kroz manastirsku kapiju. Osim Fjodora Pavloviča, ostala 
trojica kao da nisu nikad vidjeli nikakva manastira, a Mijusov možda 
nije bio već nekih trideset godina u crkvi. On se obzirao s nekom 
radoznalošću, koja nije bila bez svake namještene neusiljenosti. Ali 
njegov promatrački um nije ništa nalazio u unutrašnjosti manastira, 
osim crkvenih i gospodarskih zgrada, uostalom, vrlo običnih. Prolazili 
su posljednji posjetioci iz crkve, skidajući kape i križajući se. Među 
prostim svijetom nalazilo se crkvara i iz višeg društva, dvije tri 
gospođe, jedan vrlo stari general; svi su oni odsjeli u gostionici. 
Prosjaci odmah opkoliše naše došljake, ali im nitko ništa ne udijeli. 

Tek je Petruška Kalganov izvadio iz novčanika grivenik L, 
užurbavši se i zbunivši, turnuo ga brže bolje jednoj ženi, te rekao 
naglo: »Razdijeli podjednako.« Nitko od njegovih suputnika nije mu 
na to ništa rekao, tako, da nije imao zašto da se zbuni, ali spazivši 
to, on se još više zbuni. 

Bilo je ipak čudnovato; njih su zapravo morali dočekati i to možda 
čak s nekim poštovanjem: jedan je još nedavno priložio tisuću 
rubalja, a drugi je bio najbogatiji vlastelin i, tako reći, najobrazovaniji 
čovjek, o kome su svi oni ovdje donekle zavisili zbog ribolova u rijeci, 
s obzirom na obrat, koji je mogao nastati u parnici. Mijusov je 
rastreseno motrio nadgrobno kamenje oko crkve i već htio da 
primijeti, da su sigurno za te grobove skupo platili oni, koji htjedoše 
da budu sahranjeni na tako »svetom« mjestu, ali je prešutio: obična 
liberalna ironija pretvarala se u njemu već gotovo u srdžbu. 

— Dođavola, kod koga da se ipak raspitamo ovdje, u ovoj zbrci... 
To bi trebalo odlučiti, jer vrijeme odmiče — progovori on odjedamput 


kao da govori sam sebi. 

Iznenada im priđe postariji, ćelav gospodin, u širokom ljetnom 
ogrtaču i slatkih očica. Podigavši šešir, poskakujući vrckavo, 
predstavi se on svima kao tulski vlastelin Maksimov: On je odmah 
dokučio nepriliku naših putnika. 

— Starac Zosima živi u skitu, u skitu sam za sebe, četiri stotine 
koračaja od manastira, kroz šumicu, kroz šumicu... 

— To i ja znam, gospodine, da se ide kroz šumicu — odgovori 
Mu Fjodor Pavlovič — ali se puta nikako ne sjećam, jer već davno 
nismo ovdje bili. 

— A evo na ova vrata, i ravno šumicom... šumicom... Hajdemo. 
Ako je po volji... ja ću sam... ja sam... Evo ovud, ovud... 

Izađoše na kapiju i uputiše se šumom, Vlastelin Maksimov, 
čovjek od kojih šezdeset godina, ne da je išao, nego je, bolje rečeno, 
gotovo trčao pored njih i motrio ih sve grozničavom, gotovo 
mahnitom radoznalošću. Oči su mu bile čisto izbuljene. 

— Vidite li, mi idemo tome starcu po svome poslu — primijeti 
Mijusov strogo — mi smo, tako da kažem, dobili audijenciju »kod te 
osobe«, i zato, iako smo vam zahvalni, što nam pokazaste put, ipak 
vas nećemo zamodliti, da s nama uđete. 

— Ja sam bio, ja sam bio, ja sam već bio... Un chevalier parfait! 

— i vlastelin pucnu prstima po zraku. 

— Tko je chevalier? — zapita Mijusov. 

— Starac, divan starac, starac... Čast i slava manastira. Zosima. 
To je takav starac... 

Ali njegov je smeten govor prekinuo kaluđerčić, što pristiže 
putnike, u kamilavci, oniska stasa, jako blijed i ispijen. Fjodor 
Pavlovič i Mijusov stadoše. Kaluđer se neobično učtivo, gotovo do 
pojasa pokloni i reče: 

— Otac iguman moli, gospodo, sve vas najpokornije, da, poslije 
vašeg posjeta u skitu, kod njega ručate. Kod njega se ruča u jedan 
sat, ne kasnije. I vas također — okrenu se on Maksimovu. 

— To ću svakako učiniti, — kliknu Fjodor Pavlovič, obradovavši 
se silno pozivu — svakako. | znate, mi smo se svi zarekli, da ćemo 
se ovdje pristojno ponašati... Hoćete li i vi, Petre Aleksandroviču? 


— A zašto da ne idem? I zašto sam ovamo i došao, nego da 
vidim sve njihove običaje. Jedino mi je nezgodno, što sam sad s 
vama, Fjodore Pavloviču... 

— A Dmitrija Fjodoroviča još nema. 

— A bilo bi krasno, da prevari, jer valjda mislite, da je meni 
ugodno, što li, sve to vaše natezanje, a povrh svega još i vi? Dakle, 
na ručak ćemo doći, zahvalite se u ime naše ocu igumanu — obrati 
se on kaluđerčiću. 

— NE, ja vas moram odvesti starcu — odgovori kaluđer. 

— A ja, kad je tako, odoh ocu igumanu, ja ću, međutim, ravno 
ocu igumanu — zacvrkuta vlastelin Maksimov. 

— Otac iguman ima sada posla, ali, kako želite — neodlučno 
reče kaluđer. 

— Neobično, dosadan starčić — primijeti Mijusov glasno, kad je 
vlastelin Maksimov potrčao natrag u manastir. 

— Sličan je von Zonu 
Pavlovič. 

— To samo vi znadete... Otkud je nalik na von Zona? Jeste li vi 
vidjeli von Zona? 

— Vidio sam njegovu fotografiju. Ako nije licem, a ono je po 
nečem, što se ne da objasniti. Najčistiji duplikat von Zona. Ja to 
uvijek po samoj fizionomiji poznam. 

— A doduše, vi ste u tome vještak. Tek, znate što, Fjodore 
Pavloviču, ovaj čas spomenuste sami, kako smo se zarekli, da ćemo 
se pristojno ponašati, ne zaboravite to. Velim vam, suspregnite se. 
Jer, stanete li od sebe budalu praviti, ja ne želim, da me ovdje trpaju 
u istu vreću s vama. Vidite, kakav je ovo čovjek — obrati se on 
kaluđeru — bojim se s njime ići među čestite ljude. 

Na blijedim, beskrvnim usnama kaluđerovim pokaza se fini, lagan 
smiješak, koji nije bio bez svoje vrste lukavstva, ali on ne odgovori 
ništa, te je bilo i suviše jasno, da je šutio zbog osjećanja svoga 
vlastitog dostojanstva. Mijusov se još jače smrče. 

»O, neka ih sve đavo odere, tek vječna izvještačena spoljašnost, 
a u biti šarlatanstvo i glupost!« promače u njegovoj glavi. 

— Evo i skita, stigosmo! — viknu Fjodor Pavlovič — zatvorena su 
vrata i ograda. 


— progovori odjedamput Fjodor 


| on se stade na široko krstiti pred svetiteljima, naslikanim poviše 
vrata i sa strane. 

— U tuđi manastir ne ulazi se sa svojim ustavom — primijeti on. 
— Ovdje u skitu ispašta svega njih dvadeset i pet svetitelja, gledaju 
jedan drugoga i jedu kupus. I ni jedna žena ne ulazi na ova vrata, 
eto, što je osobito značajno. I to je zbilja tako. Samo, kako sam ja 
čuo, da starac prima dame? — zapita on iznenada kaluđera. 

— Od prostog naroda ženski je spol i sada tu, eno ondje, leže u 
trijemu i čekaju. A za dame iz višeg kruga prigrađene su ovdje uz 
trijem, ali izvan ograde, dvije sobice, evo baš ovi prozori, i starac, 
kad je zdrav, ide njima unutrašnjim hodnikom, to jest ipak za ogradu. 
Eto i sad baš čeka jedna gospođa, vlastelinka iz Harkova, gospođa 
Hohlakova, sa svojom uzetom kćerkom. Vjerojatno je obećao, da će 
izaći njima, iako je u posljednje vrijeme toliko oronuo, da se i narodu 
jedva pokazuje. 

— Dakle je, ipak, do gospođa načinjen prolaz iz skita. Ne mislite, 
oče sveti, da ja što loše mislim, tek tako kažem. Znate, na Atosu, to 
ste valjda čuli, nije samo ženama zabranjen dolazak, nego su čak 
sasvim zabranjene žene, i ondje, štoviše nema nikakvih stvorenja 
ženskog roda, kokoši, purica, junica. 

— Fjodore Pavloviču, ja ću se vratiti i ostaviti vas ovdje sama, a 
bez mene će vas izvesti odovud za ruke, to vam proričem. 

— A što vam ja smetam, Petre Aleksandroviču. Gledajte — viknu 
on iznenada, zakoračivši u ogradu skita — gledajte, u kakvoj oni 
dolini ruža žive! 

| zaista, iako sad nije bilo ruža, ali je bilo mnoštvo rijetkog i 
divnog jesenskog cvijeća svuda, gdje se samo moglo posaditi. Očito 
je, da ga je njegovala vješta ruka. Gredice sa cvijećem bile su 
načinjene po crkvenoj porti i između grobova. Kućica, u kojoj se 
nalazila starčeva ćelija, drvena, prizemna s trijemom pred ulazom, 
bila je također okružena cvijećem. 

— A je li tako bilo i za prijašnjeg starca Varsonofija? Taj, kažu, 
nije volio ljepote, poskakivao je i tukao štapom čak i damski spol — 
primijeti Fjodor Pavlovič, penjući se na doksat. 

— Starac Varsonofije izgledaše zaista kadšto kao mahnit, ali 
pričaju i mnogo gluposti. Štapom nije nikad nikoga tukao — odgovori 
kaluđerčić. — Sad, gospodo, pričekajte časak, idem da vas najavim. 


— Fjodore Pavloviču, i posljednji put vam postavljam uvjet, čujete 
li? Ponašajte se pošteno, jer ću vam vratiti milo za drago — dospio 
je još jedamput da promrmlja Mijusov. 

— Nikako ne mogu pojmiti, što se toliko uzrujavate, — 
podrugljivo primijeti Fjodor Pavlovič, — zar se svojih grijeha bojite! 
Kažu, da on na očima pozna, tko s čime dolazi. | kako da vi, takav 
Parižlija i napredan gospodin, toliko visoko cijenite njihovo mišljenje, 
zbilja, čisto me iznenadiste. 

Ali Mijusov nije dospio da odgovori na taj sarkazam, jer ih 
pozvaše da uđu. Ušao je donekle razdražen. 

»Sad već unaprijed znam, što će biti, ovako razdražen počet ću 
da se prepirem... počet ću da se žestim, — i ponizit ću i sebe i 
ideju«, sunu mu kroz glavu. 


ll 
STARI LAKRDIJAŠ 


Uđoše u sobu gotovo istodobno kad i starac, koji se, čim su oni 
ušli, odmah pojavio iz svoje spavaće sobe. U ćeliji su iščekivala, još 
prije njihova ulaska, starčev izlazak dva pustinjaka jeromonaha, 
jedan je bio otac bibliotekar, a drugi — otac Pajsij, čovjek bolestan, 
lako ne bijaše star, bio je vrlo učen, kako su govorili. Osim toga 
čekao je, stojeći u kutu (gdje je i poslije cijelo vrijeme prostajao) — 
mlad momak, kome su bile otprilike dvadeset i dvije godine, u 
civilnom odijelu, seminarist i budući bogoslov, za koga se zbog 
nečeg staraše manastir i braća. Bio je dosta visoka rasta, svježa lica, 
širokih jagodica, umnih i pažljivih uzanih smeđih očiju. Lice mu je 
izražavalo potpunu poniznost, ali pristojnu, bez vidljiva ulagivanja. 
Goste, što uđoše, nije čak ni poklonom pozdravio, kao osoba, koja 
im nije ravna, već, naprotiv, potčinjena i zavisna. 

Starac Zosima izađe u pratnji iskušenika i Aljoše. Jeromonasi 
ustadoše i pozdraviše ga najdubljim poklonom, dotičući se prstima 
zemlje, a zatim, dobiše od njega blagoslov, poljubiše ga u ruku. Kad 
ih je blagoslovio, uzvratio je starac svakome isto takvim dubokim 
poklonom, dotičući se prstima zemlje, i svakoga od njih zamolio, da 
ga blagoslovi. Sva se ceremonija obavljala vrlo ozbiljno, ni nalik na 


neki svakidašnji obred, već gotovo nekako osjećajno. Mijusovu se 
ipak činilo, da oni sve to namjerno čine, da ih opomene na njihovu 
dužnost. On je stajao ispred svih svojih drugova, što bijahu s njime 
ušli. Valjalo bi — on je dapače još sinoć o tome razmišljao — ne 
obazirući se ni na kakve ideje, već jedino iz proste učtivosti (kad su 
već ovdje takvi običaji) prići i primiti blagoslov od starca, makar ga i 
ne poljubio u ruku. Ali, videći sad sve to klanjanje i ljubljenje 
jeromonaha, on se odjednom predomisli; pokloni se važno, ozbiljno i 
dosta duboko, na svjetski način, te priđe stolcu. Isto je tako učinio i 
Fjodor Pavlovič, koji je ovaj put potpuno kao majmun oponašao 
Mijusova. Ivan Fjodorovič pokloni se vrlo dostojanstveno i učtivo, ali 
je također držao ruke na šavovima hlača, a Kalganov se toliko zbuni, 
da je sasvim zaboravio da se pokloni. Starac spusti ruku, koja kao 
da se već i podigla da ih blagoslovi i, poklonivši im se dvaput, zamoli 
ih da sjednu. Krv obli obraze Aljošine; on se stidio. Ispunjala su se 
njegova ružna predosjećanja. 

Starac sjede na kožnati divančić od mahagonija vrlo starinskoga 
oblika, a goste, osim dvojice jeromonaha, posadi prijeko uza zid, svu 
četvoricu jednog do drugog, na četiri stolca od mahagonija, 
presvučena crnom vrlo izlizanom kožom, Jeromonasi posjedaše 
postrance, jedan do vrata, drugi do prozora. Bogoslov, Aljoša i 
iskušenik ostadoše stojeći. Ćelija je bila dosta malena i nekako lošeg 
izgleda. Namještaj i stvari bile su proste, sirotinjske i samo one 
najpotrebnije. Na prozoru dva lonca s cvijećem, a u kutu mnogo 
ikona — jedna od njih bila je ikona bogorodičina, ogromne veličine i 
slikana vjerojatno još mnogo prije raskola. Pred njom je gorjelo 
kandilo. Kraj nje bile su još dvije druge ikone u sjajnim rizama, a oko 
njih načinjeni kerubinčići, porculanska jaja, katolički križ od slonove 

kosti, koji grli Mater dolorosa“ “, i nekoliko inozemnih bakroreza. 
Pored tih divnih i skupocjenih bakroreza šarenilo se nekoliko listića 
najprostijih pučkih ruskih litografija svetitelja, mučenika, božjih 
ugodnika itd., što se prodaju za kopjejku po svim sajmovima. Bilo je i 
nekoliko litografskih portreta ruskih suvremenih i današnjih episkopa, 
ali već po drugim zidovima. Mijusov prijeđe brzo očima svu tu 
»formalistiku« i oštro se zagleda u starca. On je cijenio svoje 
poglede, imao je naime tu slabost, koja mu se zaista može oprostiti, 


kad se uzme u obzir, da je imao već pedeset godina — dakle se 
nalazio u dobi, u kojoj uman, svjetski i materijalno osiguran čovjek 
počinje sebe uvijek više štovati ponekad čak i nehotice. 

Već na prvi pogled starac mu se nije svidio. | zaista je bilo u 
starčevu licu nešto, što se ne bi svidjelo mnogima, a ne samo 
Mijusovu. Bio je to onizak pogrbljen čovjek, vrlo slabih nogu, svega 
tek šezdeset i pet godina, ali koji je zbog bolesti izgledao kud i kamo 
stariji, u najmanju ruku bar deset godina. Cijelo njegovo lice, 
uostalom vrlo mršavo, bilo je prepuno sitnih borica, a osobito ih je 
bilo mnogo oko očiju. Oči je imao sitne, svijetle boje, brze i sjajne 
kao dvije sjajne točke. Sijede kosice imao je još jedino na 
sljepočicama, bradica mu je bila sićušna, rijetka i u obliku klina, a 
usne, koje su se često smiješile — tanke, kao dvije uzice. Nos ne 
bijaše dugačak, ali zato oštar, kao u ptičice. 

»Po svim znacima pakosna i plitka, naduvena dušica«, sinu u 
Mijusovljevoj glavi. On je bio uopće vrlo nezadovoljan. 

Sati, koji su izbijali, pomogoše da otpočne razgovor. Izbilo je brzo 
na jeftinom zidnom satu s utezima točno dvanaest. 

— Upravo određeni sat — povika Fjodor Pavlovič — a mog sina, 
Dmitrija Fjodoroviča, još nikako nema. Ispričavam se mjesto njega, 
sveti starče! (Aljoša se sav stresao kod »svetog starca«). Ja sam 
uvijek točan, na minutu, imajući na umu, da je točnost uljudnost 

kraljeva“ “... 

— Ali vi bar niste kralj — promrmlja Mijusov, koji nije mogao da 
se svlada. 

— Jest, tako je, nisam kralj. | zamislite, Petre Aleksandroviču, i 
sam sam to znao, boga mi. | eto uvijek nešto takvo neumjesno 
kažem! Vaša svetosti! — uzvikne on s nekakvim trenutnim patosom. 
— Vi zapravo vidite pred sobom lakrdijaša. Tako se i predstavljam. 
Stara navika, na nesreću. A što kadšto neumjesno lažem, to činim 
čak s namjerom, s namjerom, da druge nasmijem i da im ugodim. 
Ugoditi treba, nije li tako? Dođem prije osam godina u jedan gradić, 
imao sam ondje sitnijih poslova, bio sam stupio s nekakvim 


ne m ' m +. nam : 
trgovčićima u kompanijicu. Idemo ispravniku 2, jer i njega je trebalo 
koješta zamoliti i pozvati na ručak. Izlazi ispravnik, visok, debeo, 
plav, namrgođen čovjek — to su najopasniji subjekti: boluju na 


jetrima. A ja njemu otvoreno i, znadete, s neusiljenošću svjetskog 
čovjeka: »Gospodin ispravnik, budite, rekoh, tako da kažem, naš 

Napravnik«“““. — »Kakav to, veli, Napravnik?« Vidim već od prve 
pole sekunde, da mi nije upalilo, stoji ozbiljan, gleda me oštro: »Htio 
sam«, velim, »da se našalim radi općeg veselja, jer je gospodin 
Napravnik poznati naš ruski kapelnik, a nama baš treba, radi 
harmonije našeg poduzeća, također nešto nalik na kapelnika«. | 
razložno sam mu objasnio i isporedio, nije li tako? »Oprostite«, kaže 
on, »ja sam ispravnik i ne dopuštam da netko pravi šale na račun 
moga zvanja«. Okrenuo se i pošao. A ja vičem za njim: »Jest, jest vi 
ste ispravnik, a ne Napravnik!« — »Ne«, veli, »kad je već rečeno, 
onda sam dakle Napravnik«. I pomislite, naš posao propao. | ja sve 
tako, uvijek tako. | samo škodim sebi tom svojom ljubaznošću. 
Jedamput, ima tome mnogo godina, kažem jednoj, dapače utjecajnoj 
osobi: »Vaša je žena škakljiva žena, gospodine« — u smislu to jest 
časti, tako da kažem, moralnih svojstava, a on će meni na to 
iznenada: »A vi ste je škakljali?« Nisam mogao da se svladam, 
odmah pomislih, ded da se pokažem ljubaznim: »Jest«, kažem, 
»poškakljao sam je gospodine«, e, ali sad je i on mene poškakljao... 
Tek, davno je to bilo, da me nije više ni stid pričati o tome; vječno 
tako sebi škodim. 

— To vi i sad činite — s gnušanjem promrmlja Mijusov. 

Starac je šuteći motrio jednog i drugog. 

— Zbilja! | zamislite, ja sam to znao, Petre Aleksandroviču, i, 
štoviše, znajte: predosjećao sam, da tako činim, tek što sam počeo 
govoriti, i, dapače, znajte: predosjećao sam, da ćete vi prvi to 
primijetiti. U istom trenutku, čim vidim, vaša svetosti, da mi šala ne 
polazi za rukom, oba mi se obraza stanu lijepiti za donje desni i 
osjećam gotovo kao neki grč; to mi je ostalo još od mladosti, kad 
sam bio kod vlastele čankoliz i kao čankoliz zarađivao kruh. Ja sam 
pravi lakrdijaš, od rođenja, isto, vaša svetosti, što i budala; ne 
poričem, da je možda u meni nečisti duh, ali uostalom malog kalibra, 
jer bi onaj krupniji, drugi stan izabrao, ali ne bi ni vaš, Petre 
Aleksandroviču, jer ni vi niste nikakav važan stan. Ali zato ja 
vjerujem, u boga vjerujem. Samo sam u zadnje vrijeme posumnjao, 
ali zato sad sjedim i očekujem velike riječi. Ja sam, vaša svetosti, 


kao filozof Diderotićći, Je li vam poznato, najsvetiji oče, kako je 
Diderot došao metropolitu Platonu za vlade imperatorice Katarine? 
Došao, pa odmah otvoreno: »Nema boga«. Našto veliki vladika 
podiže prst i reče: »Reče bezumnik u srcu svome, da nema boga!« A 
ovaj pade ničice koliko je dug: »Vjerujem, viče, i primam krštenje!« | 

tako su ga odmah tu i krstili. Knjeginja Daškova bila mu je kuma, 
a Potemkin kum... 

— Fjodore Pavloviču, to je nesnosno! Ta vi sami znate, da lažete 
i da ta glupa anegdota nije istinita, pa što se onda prenemažete? — 
progovori Mijusov uzdrhtalim glasom, ne mogavši se više nikako 
svladati. 

— Cijelog sam života svoga predosjećao, da to nije istina! — u 
zanosu usklikne Fjodor Pavlovič. — Zato ću vam, gospodo, reći ovu 
istinu: veliki starče! oprostite mi, ja sam ovo posljednje, naime o 
krštenju Diderotovu ovaj čas sam izmislio, eto tek ovog časka sam 
pričao, a prije mi nije nikad ni palo na pamet. Izmislio sam radi 
pikantnosti. Zbog toga, da se prenemažem, Petre Aleksandroviču, 
da se umilim. A, uostalom, kadšto ni sam ne znam, zašto to činim. 
Što se pak Diderota tiče, ja sam ono »reče bezumnik«, bar dvadeset 
puta čuo u svojim mladim godinama od ovdašnjih vlastelina, kad 
sam kod njih tavorio; a čuo sam uostalom također i od vaše tetice, 
Petre Aleksandroviču, od Mavre Fominišne. Svi oni još i sada 
vjeruju, da je bezbožnik Diderot dolazio metropolitu Platonu, da se 
prepire s njim o bogu. 

Mijusov se diže, jer ne samo da je izgubio strpljenje, nego se, 
štoviše, čisto kao zaboravio. Bio je bijesan i uviđao, da je zbog toga 
smiješan. I zaista, u ćeliji se događalo nešto sasvim neobično. U toj 
su se ćeliji sakupljali posjetioci možda već četrdeset ili pedeset 
godina, još za prijašnjih staraca, ali uvijek s najdubljom pobožnošću, 
ne drugačije. Gotovo svi, koji su bili primljeni, shvaćali su, ulazeći u 
ćeliju, da im je time učinjena velika milost. Mnogi su padali na 
koljena i klečali za cijelo vrijeme posjeta. Mnoge »više« osobe, čak i 
najučeniji, pa i neke slobodoumnije, što dolažahu ili iz radoznalosti ili 
zbog kakva drugog razloga, smatrali su svi do jednog, za svoju 
dužnost najdublje poštovanje i delikatnost za cijelo vrijeme sastanka, 
to više, što se ovdje nisu tražili novci, nego je postojala s jedne 


strane jedino ljubav i milost, a s druge strane — pokajanje i 
neodoljiva želja, da se riješi neko teško duševno pitanje ili težak 
trenutak u životu vlastitog srca. Takvo nenadano lakrdijanje, što ga je 
izveo Fjodor Pavlovič, i nedostojno mjesta, gdje se nalazi, izazvalo je 
kod učesnika, bar kod nekih, dvoumicu i čuđenje. Jeromonasi su, ne 
izmijenivši uostalom nimalo svojih fizionomija, s ozbiljnom, pažnjom 
pratili, što će reći starac, ali su se, čini se, i oni spremali da ustanu, 
kao i Mijusov. Aljoša je bio gotov da brizne u plač, te stajaše oborene 
glave. Najčudnovatije mu se činilo to, što je brat njegov, Ivan 
Fjodorovič, jedini, u koga se uzdao i koji je jedini imao toliki utjecaj 
na oca, da ga je mogao obuzdati, sjedio sad nepomično i oborenih 
očiju na svom stocu, te, kako se činilo, čekao čak s nekom 
radoznalošću, kako će se sve ovo svršiti, kao da je on sam bio ovdje 
posve nuzgredan čovjek. U Rakitina (bogoslova), s kojim se Aljoša 
također znao i gotovo mu bio prijatelj, Aljoša nije mogao ni da 
pogleda: on je znao njegove misli (iako ih je znao jedini Aljoša u 
cijelom manastiru). 

— Oprostite mi... — otpoče Mijusov, obrativši se starcu, — što 
vam se možda čini kao da sam i ja sudionik u ovoj nedostojnoj 
lakrdiji. Pogreška je moja u tome, što sam povjerovao, da će čak i 
takav čovjek, kakav je Fjodor Pavlovič, prilikom posjete ovako 
poštovanoj ličnosti biti voljan da razumije svoju dužnost. Nisam 
mislio, da ću se morati ispričavati baš zbog toga, što sam s njim 
došao. 

Petar Aleksandrovič ne dovrši i, zbunivši se sasvim, kao da 
htjede već izaći iz sobe. 

— Ne uznemirujte se, molim vas — ustade iznenada starac sa 
svoga mjesta na svoje nemoćne noge, uhvati Petra Aleksandroviča 
za obje ruke i posadi ga opet na stolac. — Budite mirni, molim vas. 
Osobito vas molim, da budete mojim gostom — reče on i, poklonivši 
se prema njemu, sjede opet na svoj divančić. 

— Veliki starče, recite, vrijeđam li ja vas svojom živahnošću ili ne 
vrijeđam? — uzvikne odjedamput Fjodor Pavlovič, uhvativši se s 
obadvije ruke za ručke naslonjača i spremajući se da skoči iz njega, 
već prema tome, kakav će odgovor dobiti. 

— I vas molim najljepše, da se ne uznemirujete i ne ustručavate 
— uzvrati mu starac savjetujući. — Ne ustručavajte se i budite kao 


kod kuće. A što je glavno, ne stidite se toliko sama sebe, jer jedino 
od toga sve i dolazi. 

— Sasvim kao kod kuće? To jest, kakav sam dakle od prirode? 
O, to je mnogo, suviše mnogo, ali — primam radosno! Znate, 
blagoslovljeni oče, ne izazivajte me, da vam pokažem, kakav sam od 
prirode, nemojte riskirati... dotle, kakav sam od prirode, ni sam neću 
dotjerati. To vam unaprijed rekoh, da vas očuvam. No, a ostalo sve 
je još pokriveno mrakom neizvjesnosti, iako bi neki željeli, da 
kojekako prikažu. To govorim na vašu adresu, Petre Aleksandroviču, 
a vama, najsvetije stvorenje, eto što vama velim: divim vam se! — 
Pridiže se te, podigavši ruke u vis, reče: — »Blažena utroba, koja te 
je nosila i sise, koje si sisao, osobito sise!« Vi ste maločas svojom 
primjedbom: »Ne stidite se toliko sama sebe, jer jedino od toga sve 
dolazi« — vi ste me tom svojom primjedbom čisto skroz naskroz 
progledali i pročitali moju nutrinu. Meni se baš sve tako i čini, da 
sam, kad dolazim među ljude, podliji od svih i da me svi drže za 
budalu, e, pa: »Ded da zbilja odigram budalu, ne bojim se vašeg 
mišljenja, jer ste vi do jednoga podliji od mene!« Eto, zato sam i 
lakrdijaš, od stida sam lakrdijaš, starče veliki, od stida. Zbog 
sumnjičavosti jedino i galamim. Ta kad bih ja, kad ulazim, bio 
uvjeren, da će me svi odmah držati za najmilijeg i najpametnijeg 
čovjeka — gospode, kako bih ja onda bio dobar čovjek! Učitelju! — i 
on pade iznenada na koljena — što da činim, pa da stečem život 
vječni? 

I sada je bilo teško zaključiti: da li se šali ili je zaista toliko tronut. 

Starac podigne oči njemu i smiješeći se reče: 

— Sami odavno znate, što treba da činite, dosta ste pametni: ne 
odajite se piću i neobuzdanosti u riječima, ne odajite se razvratu, a 
osobito obožavanju novca, zatvorite svoje krčme, ako ne možete 
sve, ono bar dvije-tri. A što je glavno, najglavnije — ne lažite. 

— To jest, ono o Diderotu, je li? 

— Ne, ne ono o Diderotu. Glavno je, ne lažite sami sebi. Onaj, 
koji sam sebi laže i sluša vlastitu laž svoju, dotjerat će dotle, da neće 
više poznati nikakve istine ni u sebi, ni oko sebe, nego će, dosljedno, 
prestati poštovati i sebe i druge. A ne štujući nikoga, prestajete 
ljubiti, a da bi se bez ljubavi zabavio i razonodio, odaje se strastima i 
grubim slastima, te postaje prava životinja u svojim porocima, a sve 


zato, jer neprestano laže i drugima i samom sebi. Onaj, tko sam sebi 
laže, najlakše se vrijeđa. Jer osjećati se uvrijeđenim ponekad je vrlo 
ugodno, nije li tako? I zbilja, zna čovjek, da ga nije uvrijedio, nego da 
je sam uvredu izmislio i sebi lagao, da ljepše bude, sam je sebe 
preuveličao, kako bi stvorio sliku, uhvatio se za riječ i od humčića 
načinio planinu — on sve to sam zna pa ipak se osjeća prvi 
uvrijeđenim, uvrijeđenim čak, da mu je Ugodno i da osjeća veliko 
zadovoljstvo, a time samim dolazi do prave omraze. Ta ostanite, 
sjedite, molim vas lijepo, jer ovo su sve sami lažni pokreti. 

— Blaženi čovječe! Dete, da vas poljubim u ruku — priskoči 
Fjodor Pavlovič i brzo cmoknu starčevu mršavu ruku. — Zaista, 
zaista je ugodno osjetiti se uvrijeđenim. To rekoste tako dobro, kako 
nisam još čuo. Osobito, osobito sam se ja osjećao uvrijeđenim 
cijeloga svog života, osjećao uvrijeđenim radi estetike, jer ponekad 
nije samo ugodno, nego i lijepo, kad se čovjek osjeti uvrijeđenim; — 
eto što zaboraviste, veliki starče: lijepo! To ću zapisati u svoju 
bilježnicu. A lagao sam, apsolutno lagao cijeloga svog života, svakog 
dana i sata. Zaista sam laž i otac laži! Uostalom, možda i nisam otac 
laži, sve se bunim u tekstovima, ali, pa makar sin laži, i to je dosta. 
Tek... anđele moj... o Diderotu ponekad smijem? Diderot neće 
škoditi, nego će druga riječca škoditi. Da, zbilja, starče veliki, gotovo 
sam i zaboravio, a već je eto treća godina, kako se nakanjujem da 
se ovdje raspitam, da baš ovamo dođem, zapitam i točno saznam: 
samo recite Petru Aleksandroviču, da me ne prekida. Evo što ću vas 


pitati: da li je istina, oče veliki, što se negdje u Četji-Minejama 22 
priča — o nekakvu svetom čudotvorcu, koga su mučili zbog vjere i 
kad su mu naposljetku odrubili glavu, a on se digao, podigao glavu i 
»ljubezno je cjelivaše«, i dugo je hodao noseći glavu u rukama i 
»ljubezno je cjelivaše«. Je li to istina, oče časni, ili nije? 

— NE, nije istina — reče starac. 

— Ništa se slično ne nalazi u svima Četji-Minejama. O kome to 
svecu, rekoste, da tako piše? — zapita jeromonah, otac bibliotekar. 

— Ne znam ni sam o kome. Ne znam i ne poznam ga. Prevariše 
me, tako su mi pričali. Čuo sam i znate li, tko mi je pripovijedao? A 
eto Petar Aleksandrovič Mijusov, eto taj, što se rasrdio zbog 
Diderota, on mi je to baš i pričao. 


— Nikada vam nisam to pričao, ja s vama nikad i ne razgovaram. 

— Istina, meni niste pričali, ali ste pripovijedali u društvu, u kome 
sam i ja bio, a bilo je to prije četiri godine. Zato sam to i spomenuo, 
jer ste tim smiješnim pričanjem, Petre Aleksandroviču, uzdrmali vjeru 
u meni. Vi to niste znali, niti ste opazili, a ja se vratio kući uzdrmane 
vjere, i od tog vremena sve više i više gubim vjeru. Jest, Petre 
Aleksandroviču, vi ste bili uzrok moga velikog pada. To već nije 
Diderot, gospodine! 

Fjodor se Pavlovič patetički razljutio, iako je svima bilo potpuno 
jasno, da se opet pretvara. Ali Mijusova je to ipak bolno pecnulo. 

— Kakva glupost, i sve je to glupost — mrmljaše on. — Ja sam, 
možda, to zaista nekad pričao... ali ne vama. | meni su to 
pripovijedali. Čuo sam u Parizu od jednog Francuza, kao da se to 
kod nas čita u Četji-Minejama pod liturgijom... To je vrlo učen čovjek, 
koji je specijalno proučavao statistiku Rusije... dugo je živio u Rusiji... 
Ja sam nisam čitao Četji-Mineje... a i neću čitati. Zar se malo što 
naklapa za ručkom? Mi smo onda ručali... 

— Jest, vi ste onda ručali, a ja sam eto izgubio vjeru — 
zadirkivaše ga Fjodor Pavlovič. 

— Što se mene tiče vaša vjera! — gotovo viknu Mijusov, ali se 
odjedamput svlada, te reče prezirno: — Vi doslovno kaljate sve, 
čega se god dotaknete. 

Starac se iznenada diže. 

— Oprostite, gospodo, što vas sad ostavljam na nekoliko minuta 
— progovori on, obraćajući se svima posjetiocima — ali mene čekaju 
oni, što dođoše prije vas. A vi ipak ne lažite — nadoveza on, 
okrenuvši se vesela lica prema Fjodoru Pavloviču. 

Starac pođe iz ćelije, a Aljoša i iskušenik potrčaše za njim, da ga 
odvedu niz stepenice. Aljoša se gušio, on se radovao i tome, što se 
starac nije uvrijedio i što je veseo. Starac pođe prema trijemu, da 
blagoslovi one, što su ga ondje čekali. Ali ga Fjodor Pavlovič ipak 
zaustavi na vratima ćelije: 

— Najblaženiji čovječe! — viknu on osjećajno — dopustite da još 
jedamput poljubim vašu ruku! Ne, s vama se još dade govoriti, dade 
živjeti! Mislite li, da sam ja uvijek tako glup i da pravim od sebe 
budalu? Dakle znajte, ja sam se cijelo ovo vrijeme namjerno tako 
držao, da vas iskušam. Ja sam vas cijelo vrijeme pipkao, da vidim, 


da li se može s vama živjeti? Ima li mjesta mojoj smjernosti uz vašu 
oholost? Izdat ću vam pismenu pohvalu: s vama se može živjeti! A 
sad šutim i zašutjet ću za sve vrijeme. Sjest ću na stolac i zašutjeti. 
Sad je, Petre Aleksandroviču, na vama red da govorite, sad ste vi 
ostali kao najvažnija osoba... za deset minuta. 


II 
ŽENE KOJE VJERUJU 


Dolje u drvenom trijemu, prigrađenom uz spoljašnji zid ograde, 
skupila se ovaj put sama ženskadija, nekih dvadesetak žena. 
Rekoše im, da će starac naposljetku ipak izaći, i one se skupile i 
čekale. Izađoše u trijem i vlastelinke Hohlakove, koje su čekale 
starca, ali u prostoru, odijeljenu za plemenitaške posjetioce. Bile su 
njih dvije: mati i kći. Gospoda Hohlakova — mati, dama bogata i 
uvijek ukusno odjevena, bila je još prilično mlada i vrlo prijatna, 
ponešto blijeda, vrlo živih i gotovo sasvim crnih očiju. Nije imala više 
od trideset i pet godina i već je pet godina udovala. 
Četrnaestgodišnja njena kćerka imala je paralizu u nozi. Jadno 
djevojče nije moglo hodati već pola godine, pa su je vozili u 
dugačkom naslonjaču na točkovima. To je bilo divno lišce, donekle 
ispijeno bolešću, ali veselo. Nešto nestašno sjalo se u njenim 
tamnim krupnim očima s dugačkim trepavicama. Mati se još od 
jesenas spremala da ode s njom u inozemstvo, ali su ljetos zakasnile 
zbog uređivanja svoga dobra. Već je sedmica dana, otkako su stigle 
u naš grad, više po poslu, nego zbog molitve, i već su jedamput, 
pred tri dana, posjetile starca. Sad su opet iznenada došle, iako su 
znale, da starac već gotovo ne može nikako da primi nikoga, te su 
neprestano molile, preklinjale, da im se još jedamput udijeli ta »sreća 
da vide velikog iscjelitelja«. Čekajući, da starac izađe, mati je sjedila 
na stolcu uz kćerin naslonjač, a dva koraka od nje stajao je stari 
kaluđer, koji nije bio iz ovog, nego je došao iz jednog udaljenog 
sjevernog i malo poznatog manastira. On je također želio, da ga 
starac blagoslovi. Ali starac, izišavši u trijem, pođe najprije ravno 
prema narodu. Gomila se stisla oko doksatića s tri stepenice, što 
spajaše niski trijem s poljem. Starac je stao na najvišu stepenicu, 


metnuo na sebe epitrahijžći i počeo da blagoslivlja žene, koje su se 
gurale prema njemu. Privukle su se do njega, vukući za obje ruke 
jednu klikušu. Ova je, tek što je spazila starca, počela odjedamput 
jecati, vrišteći nekako ružno, i sva se zatresla kao da je u groznici. 
Starac, metnuvši na njenu glavu epitrahij, očita nad njom kratku 
molitvu, i ona odmah zašuitje i smiri se. Ne znam, kako je sad, ali u 
svom djetinjstvu često sam viđao i slušao te klikuše po selima i 
manastirima. Dovodili su ih na službu, one su cičale i lajale kao psi, 
da se sva crkva orila, ali kad su se iznosili sakramenti i njih privodili 
sakramentima, odmah je »mahnitanje« prestajalo i bolesnice bi se 
uvijek za neko vrijeme primirile. Mene je to, dok sam bio dijete, jako 
potresalo i čudilo. Ali sam onda čuo od nekih vlastelina, a osobito od 
mojih gradskih učitelja, da je sve to pretvaranje, samo da ne rade i 
da se to može uvijek iskorijeniti pravom strogošću, te su to dokazivali 
iznošenjem različitih slučajeva. Ali sam poslije, na veliko svoje čudo, 
saznao od jednog liječnika specijaliste, da tu nema nikakva 
pretvaranja, nego da je to užasna ženska bolest, i, čini se, 
najraširenija kod nas u Rusiji, koja svjedoči o teškoj sudbini naše 
seljanke, bolest, koja dolazi od suviše teretnih poslova odmah poslije 
teških, nepravilnih porođaja bez svake liječničke pomoći; osim toga, 
od bijede, iz koje nema izlaza, te od zlostavljanja, itd., što neke 
ženske prirode ne mogu, kao druge, da podnesu. A neobično i 
trenutno iscrpljene žene, koja je bjesnila i otimala se, čim bi je samo 
priveli sakramentima, što su mi objašnjavali pretvaranjem i povrh 
toga opsjenom, koju kao da udešavaju sami »klerikalci«, zbivalo se, 
vjerojatno također najprirodnijim načinom, i žene, koje su je privodile 
sakramentima, a što je glavno i sama bolesnica, vjerovahu potpuno, 
kao u utvrđenu istinu, da nečisti duh, koji je ovladao bolesnicom, ne 
može nikad izdržati, kad bolesnicu dovedu i poklone pred 
sakramentima. I zato se uvijek neminovno desio (i morao se desiti) u 
nervoznoj i, dakako, također psihički bolesnoj ženi kao neki potres 
čitavog organizma u onom trenutku, kad se ona poklonila pred 
sakramentima, potres izazvan  iščekivanjem neminovnog čuda 
iscjeljenja i najtvrđom vjerom, da će se to čudo zaista i dogoditi. | 
čudo se zbivalo, iako tek za jedan trenutak. Ono se isto tako i sada 
zbilo, čim je starac pokrio bolesnicu epitrahijem. 


Mnoge žene, što su se tiskale oko njega, proliše suze od ganuća 
i zanosa, koje izazva djelovanje tog trenutka; druge su se gurale, da 
poljube makar krajičak njegove odjeće, a neke su nešto naricale. On 
ih sve blagoslovi, a s nekima se i razgovaraše. Klikušu je već 
poznavao, i prije su je dovodili njemu, jer je bila iz blizine, iz sela tek 
šest vrsta udaljena od manastira. 

— A one jedne iz daleka! — pokaza on na neku još dosta mladu 
ženu, ali jako mršavu i ispijenu, koja nije bila preplanuta u licu, već 
nekako sva crna. Ona je klečala i ukočena pogleda gledala u starca. 
U njenu pogledu bilo je nešto luđačko. 

— Iz daleka, baćuška, iz daleka, trista vrsta odavde. Iz daleka, 
oče, iz daleka — progovori žena zapijevajući, nekako odmjereno 
ljuljajući glavom sad ovamo, sad onamo, i podupirući obraze 
dlanovima. 

Govorila je kao da nariče. U narodu postoji žalost nijema i 
paćenička; ona se povlači u sebe i šuti. Ali postoji i tuga prepukla: 
odjedamput izbije sa suzama i od tog trenutka prelazi u naricanje. To 
biva osobito kod žena. Ali takva tuga nije lakša od nijeme. Ovdje 
naricanje umiruje tek time, što još jače ranjava i kida srce. Takva 
tuga ne želi ni utjehe, hrani se osjećajem svoje neutaživosti. 
Naricanje je tek potreba, da se neprekidno pozljeđuje rana. 

— Sigurno si građanka? — ispitivaše je starac dalje, gledajući je 
radoznalo. 

— Građani smo, oče, građani, porijeklom smo seljaci, ali smo 
građani, živimo u gradu. Došla sam, oče, da tebe vidim. Čuli smo za 
tebe, baćuška, čuli. Sinčića sam, djetešce, sahranila, pa mi rekoše: 
»Otiđi, Nastasjuška, i ovamo, to jest vama, golube, vama«. | došla 
sam, sinoć sam bila na bdijenju, a danas me evo i vama. 

— Što naričeš? 

— Sinčića mi je žao, baćuška, bio je u trećoj godini, tri mu je 
mjeseca falilo do tri godine. Zbog sinčića patim, oče, zbog sinčića. 
Ostao nam posljednji sinčić, bilo ih je četvero u mene i Nikituške, ali 
u nas se ne drže dječica, ne drže, željeni, ne drže. Tri sam sahranila, 
i nisam mnogo žalila za njima, a ovoga sam posljednjeg sahranila, i 
ne mogu da ga zaboravim. Baš kao da stoji preda mnom, ne odlazi. 
Dušu mi je ispio. Pogledam na njegovo rublje, na košuljicu ili na 
cipelice, pa počnem jaukati. Razložim, što je iza njega ostalo, svaku 


stvarčicu njegovu, pogledam u njih i zajaučem. Kažem Nikituški, 
mužu naime svome: »Puštaj me, gazda, da idem na hodočašće.« 
On je kirijaš, nismo siromašni, oče, nismo siromašni, sami kirijašimo, 
imamo svoje i konje i kočije. | našto nam sad dobro? Opijati se 
počeo, otkako mene nema. Nikituška naime moj, iako je, istina, i 
prije to činio; jer tek što se maknem, on već podliježe. Sad se i ne 
brinem za nj. Već je evo treći mjesec, kako sam otišla od kuće. 
Zaboravila sam, zaboravila na sve i ni o čemu neću da mislim: jer što 
će mi on sad? Prekinula sam s njim, prekinula, sa svima prekinula. | 
bar da sad ne vidim svoje kuće i sve svoje dobro, te da ne vidim 
uopće ništa. 

— Čuj, majko, — progovori starac — jednom je u davnoj starini 
neki veliki svetitelj spazio u crkvi isto takvu tužnu majku, koja je 
također plakala za svojim sinom, za jedincem, koga je također 
prizvao gospod. »Zar ne znaš«, reče joj svetitelj, »koliko šu ta djeca 
slobodna pred prijestolom božjim? I čak, nitko nije slobodniji od njih 
u carstvu nebeskom. Ti si nam, gospode, darovao život, govore oni 
bogu, i jedva što smo ga ugledali, a ti nam ga opet uze. | tako 
slobodno mole i prose, da im gospod odmah daje anđeoski čin. | 
zato se i ti ženo«, reče svetitelj, »raduj, a ne plači, jer se i tvoj sin 
nalazi sada kod gospoda u zboru anđela njegovih«. Eto što reče u 
prastara vremena veliki svetitelj ženi, koja je plakala. Zato, znaj i ti, 
majko, da i tvoj sin sigurno stoji sad pred prijestolom gospodnjim i 
raduje se i veseli se i moli se za te bogu. Ne plači zato ni ti, već se 
raduj. 

Žena ga slušaše oborene glave, podupirući rukom obraz. Zatim 
duboko uzdahnu. 

— Isto me je tako tješio i Nikituška, govoreći mi od riječi do riječi 
kao i ti: »Luda li si«, kaže, »što plačeš, sad sinčić naš sigurno pjeva 
kod gospoda boga s anđelima«. Tako mi govori, a i sam plače, vidim, 
plače kao i ja. Znam, velim, Nikituška, a gdje bi i bio, ako ne kod 
gospoda boga, ali tek nije sad ovdje s nama, Nikituška, nema ga, uz 
mene naime, kao što je prije bio. Samo da mi je da pogledam u 
njega jedan jedini put, tek jedan jedini put, da mi je pogledati u 
njega, i ne bih prilazila njemu, ni riječi ne bih progovorila, utajila bih 
se u kutu, samo da mi ga je vidjeti jedan trenutak, da ga čujem, kako 
se igra u dvorištu, te da dođe kao nekad i vikne svojim glasićem: 


»Majo, gdje si?« Tek da mi je čuti jedan jedini put, kako potrči sobom 
svojim nožicama, svega jedan jedini put, svojim nožicama tup-tup, i 
tako brzo, brzo, kako je, sjećam se, nekad trčao meni, vikao i smijao 
se, tek jedan jedini put, da mi je njegove nožice čuti, čuti i poznati. 
Ali njega nema, baćuška, nema i nikad ga neću čuti. Evo njegov 
pojasić, a njega nema i nikad ga više neću vidjeti, neću čuti! 

Ona izvadi ispod pazuha malen gajtanski pojasić svog sina i, tek 
što ga je ugledala, odmah se zatresla od plača, pokrila oči prstima, 
kroz koje odjedamput potekoše suze potokom. 

— Ato — progovori starac — to starodrevna »Rahila plače za 
djecom svojom i neće se utješiti, jer ih nema«, i takva je vama 
majkama na zemlji sudbina dosuđena. | nemojte se tješiti, i ne treba 
da se tješiš, ne tješi se, plači, samo se svaki put, kad zaplačeš, 
neprestano sjećaj, da je sinčić tvoj — jedan od anđela božjih, te da 
odavle gleda na tebe i vidi tebe i veseli se suzama tvojim, pokazujući 
gospodu bogu na suze tvoje. | još ćeš dugo plakati tim velikim 
majčinim plačem, ali on će se naposljetku, pretvoriti u tihu radost, i 
gorke suze tvoje bit će tek suze tihog veselja i čišćenje srca, što 
spasava od grijeha. A sinčića tvoga pomenut ću za pokoj duše, kako 
se zvaše? 

— Aleksej, baćuška. 

— Milo ime. Imenjak Alekseja, čovjeka božjeg? 

— Božjeg, baćuška, božjeg, Alekseja, čovjeka božjeg! 

— Kakav svetitelj! Pomenut ću, majko, pomenuti i tugu ću tvoju 
pomenuti u molitvi, i muža ću tvoga za zdravlje njegovo pomenuti. 
Samo je grehota, što ga ostavljaš. Odlazi mužu i čuvaj ga. Odonud 
će vidjeti sinčić tvoj, da si ostavila oca njegova i zaplakat će zaradi 
Vas: i zašto dakle da mutiš njegovo blaženstvo? Ta on je živ, živ, jer 
duša živi dovijeka, i premda nije u kući, on boravi nevidljiv uz vas. 
Kako će doći, kad vas, oca i mater, neće naći zajedno? Ti sad o 
njemu sanjaš i mučiš se, a onda će on poslati tebi blage sne. Idi 
mužu, majko, još danas idi. 

— Idem, rođeni, na tvoju riječ idem. Srce si mi razumio. Nikituška 
moj, Nikituška, čekaš me, golube, čekaš, — otpoče žena naricati, ali 
se starac već bio obratio jednoj vrlo oronuloj starici, koja je bila 
odjevena kao građanka, a ne kao poklonica. Po očima njenim vidjelo 
se, da ima nekakva posla, te da je došla nešto da saopći. Reče, da 


je podoficirska udovica iz blizine, upravo iz našega grada. Sinčić 
njen, Vasenjka, služio je negdje kod komesarijata, te je otišao u Sibir, 
u Irkutsk. Dvaput je odonud pisao, a sad je već godina dana, kako 
ne piše. Ona se raspitivala za nj, ali zapravo i ne zna, gdje da se 
raspita. 

— Onomad mi neprestano govorila Stepanida _ lljinična 
Bedrjagina, bogata trgovkinja: uzmi, kaže, Prohorovna, i zapiši, 
kaže, sinka tvoga u čitulju, odnesi u crkvu i pomeni za pokoj duše. 
Duša će njegova, kaže, zajadikovati, i on će ti napisati pismo. I to je, 
kaže Stepanida lljinična, kao sigurno, mnogoput ispitano. Ali ja ipak 
sumnjam. Svjetlosti ti naša, je li to istina, i da li će tako biti dobro? 

— Ine misli na to. Sramota je i pitati. A kako je i moguće da živu 
dušu pominje, pa još rođena mati, kao mrtvu! To je veliki grijeh, 
sličan vračanju, i samo ti se zbog neznanja tvoga oprašta. Bit će 
bolje, pomoli se carici nebeskoj, brzoj zaštitnici i pomoćnici, za 
njegovo zdravlje, a tebi da oprosti zbog pogrešna mišljenja tvoga. |, 
evo, što ću ti još reći, Prohorovna: ili će se naskoro sin tvoj tebi vratiti 
ili će ti sigurno poslati pismo. To treba da znaš. Odlazi, i odsada budi 
mirna. Živ je tvoj sin, kažem ti. 

— Dragi naš, nagradio te bog, dobrotvoru naš, molitelju za sve 
nas i za grijehe naše. 

A starac je već spazio u gomili dva žarka pogleda, što gledahu 
prema njemu, iznurene, naoko sušičave, iako još mlade seljanke. 
Ona je gledala šutke, oči njene kao da su nešto molile, no ona kao 
da se bojala da pristupi. 

— Što tebe donese, rođena? 

— Oslobodi dušu moju, rođeni — izusti ona i tiho i polagano, te 
pade na koljena i pokloni mu se do nogu. — zgriješila sam, oče 
rođeni, bojim se svoga grijeha. 

Starac sjede na najnižu stepenicu, žena mu se primače, ostajući i 
dalje na koljenima. 

— Udovica sam već treću godinu — otpoče ona polušaptom i 
gotovo dršćući. — Teško mi je bilo s mužem, bio je star i strašno me 
izbio. On se razbolio i leži; mislim, gledam u njega: a ako ozdravi, 
opet se digne, što onda? I tada mi pada na pamet baš ta misao! 

— Stani — reče starac i primače svoje uho tik do njenih usana. 
Žena produži tihim šapatom, tako da se nije moglo gotovo ništa 


razabrati. Svršila je brzo. 

— Treća godina? — zapita starac. 

— Treća. Isprva nisam na to mislila, a sad sam počela 
pobolijevati, tuga me pritisla. 

— Jesi li iz daleka? 

— Preko pet stotina vrsta odovud. 

— Jesi li kazala na ispovijedi? 

— Kazala sam, dvaput sam kazala. 

— Pripustiše li te pričesti? 

— Pripustiše. Bojim se; bojim se smrti. 

— Ničega se ne boj, i nikad se ne boj, i ne tuguj. Samo neka se 
pokajanje ne izgubi u tebi — i sve će bog oprostiti. Nema toga 
grijeha, niti ga može biti na cijeloj zemlji, koji ne bi bog oprostio 
iskrenu pokajniku. Pa čovjek ne može nikako ni učiniti tako velik 
grijeh, koji bi iscrpio bezgraničnu ljubav božju. Zar može postojati 
takav grijeh, koji bi premašio božju ljubav? Vodi samo brigu o 
kajanju, neprekidno, a strah odagnaj sasvim. Vjeruj, da te bog ljubi 
toliko, koliko i ne misliš, makar da si i grešna, ljubi te on i u grijehu 
tvome. Davno je rečeno, jednom pokajniku više se raduju na 
nebesima, nego desetorici pravednika. Idi i ne boj se. Na ljude se ne 
srdi, a zbog uvreda se ne ljuti. Pokojniku oprosti sve u srcu svome, 
čime te je uvrijedio i pomiri se s njim istinski. Ako se kaješ, onda i 
ljubiš. A ako budeš ljubila, onda si već božja... Ljubavlju se sve 
kupuje, sve spasava. Kad sam se već ja, čovjek isto tako grešan kao 
i ti, sažalio nad tobom, i požalio te, kako ne bi bog. Ljubav je tako 
neprocijenjeno blago, da možeš za nju sav svijet kupiti, i ne samo 
svoje, nego još i sve tuđe grijehe iskupiti. Odlazi i ne boj se. 

On je još triput prekrsti, skinu sa svog vrata ikonicu i objesi o 
njezin. Ona mu se šutke pokloni do zemlje. On se podiže i veselo 
pogleda u jednu zdravu ženu s dojenčetom u naručju. 

— Iz Višegorja, dragi. 

— | šest si vrsta odavle s djetetom preprtila. Što želiš? 

— Dođoh, da te vidim. Ja sam već dolazila tebi, zar si zaboravio? 
Nije u tebe baš veliko pamćenje, kad si me već zaboravio. Rekoše 
kod nas, da si bolestan, mislim, pa što, idem, samo da ga vidim: i 
sad te vidim, pa kakav si mi ti bolesnik? Još ćeš dvadeset godina 


proživjeti, zbilja, neka je bog s tobom! I zar ih je malo, koji se za te 
mole, pa da boluješ? 

— Hvala ti za sve, draga. 

— Ovom zgodom zamolit ću te za jednu sitnicu: evo šezdeset 
kopjejaka, podaj ih, dragi, onoj, koja je siromašnija od mene. Pođoh 
ovamo i mislim: najbolje je, neka on dade, on znade, kojoj će dati. 

— Hvala, mila, draga, dobra. Volim te. Zaista ću učiniti. Je li ti to 
djevojčica u naručju? 

— Djevojčica, srce moje, Lizaveta. 

— Blagoslovio vas bog obje, i tebe i dijete Lizavetu. Razveselila 
si, majko, srce moje. Zbogom, mile, zbogom, drage, ljubazne. 

| on sve blagoslovi i svima se duboko pokloni. 


IV 
SUMNJIČAVA DAMA 


Dama, vlastelinka, koja bijaše doputovala, promatrajući, kako se 
on razgovara s prostim narodom i kako ga blagoslivlja, lila je tihe 
suze i utirala ih maramicom. Bila je to osjetljiva, svjetska dama, puna 
osjećaja i sklonosti, koje su u mnogočemu bile istinski dobre. Kad je 
starac naposljetku prišao njoj, dočeka ga zanosno: 

— Toliko sam, toliko podnijela, gledajući svu tu dirljivu scenu... — 
i ona ne dovrši od uzbuđenja. — O, ja razumijem, da vas voli narod, 
ja lično ljubim narod, želim da ga ljubim, i kako da ne ljubim naroda, 
našeg divnog, u svojoj veličini prostodušnog ruskog naroda! 

— Kako zdravlje vaše kćeri? Vi opet zaželjeste, da sa miom 
razgovarate? 

— O, ja sam uporno molila, preklinjala, spremna sam bila da 
kleknem i klečim makar tri dana pred vašim prozorima, dok me ne 
pustite unutra. Dođosmo vama, veliki iscjelitelju, da vam iskažemo 
svu našu oduševljenu zahvalnost. Ta vi ste moju Lisu izliječili, izliječili 
sasvim — a čime — time, što ste se u četvrtak pomolili nad njom, 
položili na nju svoje ruke. Mi smo se požurili, da izljubimo te ruke, da 
izljemo naše osjećaje i našu pobožnost. 

— Kako izliječio? Ta ona još i sada leži u naslonjaču? 


— Ali noćne groznice su sasvim nestale, evo već dva dana, od 
četvrtka — požuri dama strastveno. — I još više: noge su joj ojačale. 
Jutros se digla zdrava, svu je noć spavala, pogledajte njeno 
rumenilo, njene sjajne očice. Dosad je neprestano plakala, a sad se 
smije, vesela je, radosna. Danas je odlučno zahtijevala, da je 
postavimo na noge, i prostajala je cijelu minutu sama, bez ičije 
pomoći. Ona se sa mnom kladi, da će poslije dvije sedmice igrati 
četvorku. Zvala sam ovdašnjeg liječnika Herzenstubea; on je slegao 
ramenima i rekao: divim se, ne mogu da pojmim. I vi želite, da vas 
ne uznemirujemo, da ne letimo ovamo i da vam se ne zahvaljujemo? 
Lise, zahvali se, zahvali! 

Milo, nasmijano lišce Lise odjedamput se uozbilji, ona se podiže 
u naslonjaču, koliko je mogla, i, gledajući u starca, sklopila pred njim 
svoje ruke, ali ne izdrža, već se odjedamput nasmija... 

— To se ja njemu smijem, njemu! — pokaza ona na Aljošu, ljuteći 
se djetinjasto na se, što nije izdržala, nego se nasmijala. Tko bi 
pogledao u Aljošu, koji je stajao jedan korak iza starca, primijetio bi 
na njegovu licu, kako mu je odjednom crvenilo oblilo obraze. Oči 
njegove zasjaše i ugasiše se. 

— Alekseju Fjodoroviču, ona ima poruku za vas. Kako vaše 
zdravlje — produži mamica, okrenuvši se iznenada Aljoši i pružajući 
Mu svoju prekrasnu ruku u rukavici. Starac se osvrnu i odjedamput 
pažljivo pogleda u Aljošu. Ovaj se primače Lisi i smješkajući se 
nekako čudno i nevješto pruži joj ruku. Lise se uozhilji. 

— Katarina Ivanovna šalje vam po meni evo ovo — i preda mu 
malo pisamce. — Ona vas usrdno moli, da joi dođete, ali što prije, 
što prije, i da je ne varate, nego da svakako dođete. 

— Ona me moli, da dođem? njoj, ja... A zašto? — promrmlja 
Aljoša u veliku čudu. Lice njegovo dobi odjedamput sasvim zabrinut 
izraz. 

— O, sve zbog Dmitrija Fjodoroviča i... svih tih posljednjih 
događaja — razjasni mamica brzo. — Katarina Ivanovna ustavila se 
sad na jednoj odluci... i zato se mora svakako s vama vidjeti... 
zašto? Dakako da ne znam, ali je ona molila, što je moguće prije. I vi 
ćete to učiniti, sigurno ćete učiniti, jer to vam, štoviše, kršćanski 
osjećaj nalaže. 


— Ja sam je vidio svega tek jedamput — produži Aljoša u istoj 
nedoumici. 

— O, to je takvo uzvišeno, takvo nedostiživo stvorenje! | već 
samo zbog svojih patnja... Zamislite, što je podnijela, što sad 
podnosi, zamislite, što je čeka... sve je to strašno, strašno! 

— Dobro, doći ću — odluči Aljoša, pročitavši žurno kratko i 
zagonetno pisamce, u kome, osim usrdne molbe, da dođe nije bilo 
nikakva objašnjenja. 

— Ah, kako će to biti od vas ljubazno i divno — odjedamput 
poviče Lise u oduševljenju. — A ja kažem mami: ni za živu glavu 
neće poći, on ispašta. Kako ste, kako ste prekrasni! Ta uvijek sam 
mislila, da ste prekrasni, i milo mi je, što vam mogu to sada reći! 

— Lise! — reče mamica poučno, ali i osmjehnuvši se istodobno. 
Vi ste i nas zaboravili, Alekseju Fjodoroviču, baš nikako 
nećete nama: a, međutim, Lise mi je već dvaput rekla, da joj je samo 
uz vas lijepo. — Aljoša podigne oborene oči, opet iznenada 
pocrvenje i opet se odjedamput osmjehnu, ni sam ne znajući zašto. 
Uostalom, starac ga nije više motrio. On se upustio u razgovor s 
pridošlim kaluđerom, koji je, kako već spomenusmo, pored Lisina 
naslonjača iščekivao njegov izlazak. Bio je to, kako se vidjelo, jedan 
od najprostijih kaluđera, to jest prosta zvanja, uska, kruta pogleda na 
Svijet, ali pun vjere i na svoj način tvrdoglav. Reče, da je od nekud s 
daleka sjevera, iz Obdorska, od svetog Silvestra, iz jednog 
siromašnog manastira, u kome ima svega devet kaluđera. Starac ga 
blagoslovi i pozva, neka mu dođe u ćeliju, kad god zaželi. 

— Kako se vi usuđujete činiti ovakve stvari? — zapita iznenada 
kaluđer, pokazivajući važno i dostojanstveno na Lisu. On je ciljao na 
njeno »iscjeljenje«. 

— O tome je, dakako, još rano govoriti. Olakšanje nije još 
potpuno iscjeljenje i ono je moglo nastati i iz drugih uzroka. Ali, ako 
je što i bilo, nije bilo ničijom moći, osim jedino božjom voljom. Sve je 
od boga. Posjetite me, oče, — nadoveza on kaluđeru — jer ne mogu 
u svako doba; bolestan sam i znam, da su moji dani izbrojeni. 

— O, ne, ne, neće nam vas bog oduzeti, vi ćete poživjeti još 
dugo, dugo — uskliknu mamica. — Pa i od čega bolujete? Vi 
izgledate tako zdravi, veseli, sretni. 


— Meni je danas mnogo lakše, ali unaprijed znam, da će to tek 
minutu potrajati. Ja svoju bolest sad točno poznam. Ako vam se 
činim tako veseo, niste me mogli nikad i ničim toliko obradovati, 
koliko tom primjedbom. Jer ljudi su stvoreni za sreću, i tko je potpuno 
sretan, taj može sebi otvoreno reći: »Ja sam ispunio zavjet božji na 
ovoj zemlji.« Svi pravednici, svi sveti, svi sveti mučenici, svi su bili 
sretni. 

— O, kako govorite, kakve smione i uzvišene riječi — poviče 
mamica. — Rečete i kao da probodete. A sreća međutim, sreća — 
gdje je ona? Tko može za se reći, da je sretan? O, kad ste već bili 
toliko dobri, te dopustili, da vas danas još jedamput vidimo, 
saslušajte onda sve, što vam prošli put nisam kazala, što nisam 
smjela da vam kažem, sve, od čega patim i to odavno, odavno! Ja 
patim, oprostite mi, ja patim... | ona, obuzeta nekim vrelim i bujnim 
osjećajem, sklopi pred njim ruke. 

— Zbog čega zapravo? 

— Ja patim... zbog nevjerovanja... 

— Zbog nevjerovanja u boga? 

—O,ne, ne, na to ne smijem ni pomisliti: ali budući život — to je 
takva zagonetka! | nitko, baš nitko na nju ne odgovara! Slušajte, vi 
ste iscjelitelj, vi ste poznavalac duše čovječje; ja, dakako, ne smijem 
računati na to, da mi potpuno vjerujete, ali vas uvjeravam 
najsvečanije, da sad ne govorim iz lakoumnosti i da me ta misao o 
budućem, zagrobnom životu uzbuđuje i dovodi do patnje, do užasa i 
straha... | ne znam, na koga da se obratim, a niti sam se usudila 
cijelog života... | eto, sad sam se osmjelila i obraćam se na vas... O, 
bože, kakvom ćete me sad držati! — | ona pljesnu rukama. 

— Neka vas ne uznemiruje moje mišljenje — odgovori starac. — 
Ja potpuno vjerujem u iskrenost vaše tuge. 

— O, koliko sam vam zahvalna! Vidite, ja zažmirim i mislim: ako 
svi vjeruju, otkuda to? A ovdje uvjeravaju, da sve to dolazi najprije od 
straha pred strašnim pojavama prirode i da svega toga nema. Pa 
što, mislim, cio sam život vjerovala — umrijet ću i odjedamput nema 
ničega, i jedino će »izrasti čičak na grobu«, kako sam čitala u jednog 
pisca. To je strašno! Čime ću, čime vratiti vjeru? Uostalom, ja sam 
vjerovala jedino kad sam bila malo dijete, mehanički, ne misleći ni o 
čemu. Čime će se, čime to dokazati, i ja sam došla sad, da se ničice 


bacim pred vas i da vas zamolim za to. Pa ako propustim ovaj slučaj 
— neće mi više nitko cijelog života odgovoriti. Čime dokazati, čime 
uvjeriti? O, moje nesreće! Stojim i svud vidim, da je svima svejedno, 
gotovo svima, nitko se o tome sad ne brine, a ja jedina ne mogu 
izdržati! To je ubijanje, ubijanje! 

— Naravno, da je ubijanje! Ali se tu ne da ništa dokazati, može 
se jedino uvjeriti. 

— Kako? Čime? 

— Iskustvom djelotvorne ljubavi. Postarajte se da ljubite svoje 
bližnje djelotvorno i neprekidno. Prema tome, ukoliko ćete uspijevati 
u ljubavi, uvjeravat ćete se o postojanju boga i o besmrtnosti svoje 
duše. Ako stignete do potpuna samoodricanja u ljubavi prema 
bližnjemu, onda ćete već nesumnjivo uzvjerovati i, štoviše, nikakva 
sumnja neće moći ući u vašu dušu. To je prokušano, to je točno. 

— Djelotvorne ljubavi? Eto i opet pitanja, i to takva pitanja, takva 
pitanja! Vidite: ja toliko ljubim čovječanstvo, da, vjerujete li mi, kadšto 
sanjam da ostavim sve, sve što imam, da ostavim Lise i odem u 
milosrdne sestre. Zažmirim, mislim i sanjam, i u tim trenucima 
osjećam u sebi nesavladivu snagu. Nikakve rane, nikakve gnojne 
ozljede ne bi me mogle uplašiti. Ja bih prevezivala i ispirala vlastitim 
rukama, bila bih dvorilja tih patnika i spremna da ljubim te rane. 

— Paito je već mnogo i dobro, što vaš razum sanja o tome, a ne 
o nečem drugom. Malo pomalo, i nehotice ćete zbilja učiniti kakvo 
dobro djelo. 

— Jest, a da li bih mogla dugo živjeti takvim životom? — vatreno 
i gotovo izvan sebe produži dama. — To je najvažnije pitanje. To je 
najteže moje pitanje. Ja zažmirim i pitam sama sebe: da li bih dugo 
izdržala na tom putu? Ako bolesnik, čije rane ispireš, ne odgovori 
odmah zahvalnošću, nego te, naprotiv, stane mučiti svojim 
kapricama, ne cijeneći i ne opažajući tvoje čovjekoljubive službe, 
počne se izdirati na tebe, grubo zahtijevati i dapače tužiti se bilo 
kakvoj vlasti (što često čine oni, koji mnogo pate) — što onda? Hoće 
li se produžiti tvoja ljubav ili neće? I eto, zamislite, ja sam to već s 
jezom riješila: ako ima štogod, što bi moglo odmah ohladiti moju 
»djelotvornu« ljubav prema čovječanstvu, onda je to jedino ta 
nezahvalnost. Jednom riječi, ja sam radnik za plaću, smjesta 


zahtijevam plaću, to jest, pohvalu i plaću, ljubav za ljubav. Inače 
nisam u stanju nikoga ljubiti! 

Ona se nalazila u nastupu najiskrenijeg samobičevanja i, svršivši, 
pogleda s izazivačkom odlučnošću starca. 

— To je na dlaku tako, kako mi pričaše, uostalom vrlo davno 
jedan liječnik, — primijeti starac. — On je bio već postariji čovjek i 
nesumnjivo mudar. Govorio je isto tako iskreno, kao i vi, iako šaleći 
se, ali šaleći se tužno; ja, reče on, ljubim čovječanstvo, ali se divim 
sam sebi: što više ljubim čovječanstvo uopće, to manje ljubim ljude 
— pojedince, to jest, svakog za se, kao odijeljenu ličnost. U mašti 
dolazio sam, kaže, često do neobičnih misli o službi čovječanstvu i 
možda bih zaista pošao bio na križ za ljude, kad bi se to iznenada 
zatražilo, a međutim nisam bio u stanju da proživim ni dva dana s 
nekim u sobi, što znam iz iskustva. Jedva što je blizu mene, njegova 
ličnost već guši moje samoljublje i sužava moju slobodu. Za dan i 
noć mogao sam, štoviše, najboljeg čovjeka zamrziti: jednog zato, što 
dugo jede za ručkom, drugog zato, što ima kihavicu, pa se 
neprestano useknjuje. Ja sam, veli, postajao neprijatelj ljudima, čim 
bi me se dotakli. Zato se uvijek dešavalo ovo: što sam više mrzio 
ljude — pojedince, to je vatrenija bivala moja ljubav prema 
čovječanstvu uopće. 

— Ali što da se radi? Što da se radi u tom slučaju? Tu bi čovjek 
morao očajavati. 

— NE, već je i to dovoljno, što se zbog toga lomite. Učinite, što 
možete, pa će vam se upisati u dobro. Vi ste već mnogo učinili, jer 
ste mogli sami sebe spoznati tako duboko i iskreno. Ako ste i sad sa 
mnom govorili tako iskreno zbog toga, da bi, kao sad od mene, dobili 
za vašu iskrenost jedino pohvalu, onda dakako, nećete ni do čega 
dotjerati u djelima djelotvorne ljubavi, jer će sve ostati tek u vašim 
snovima i vaš će život proći kao priviđenje. Onda ćete, razumije se, 
zaboraviti i na budući život, te ćete se na koncu sami sobom nekako 
utješiti. 

— Vi ste me smoždili! Tek sad sam, eto u ovom trenutku, dok ste 
govorili, shvatila, da sam zaista iščekivala, samo da vi pohvalite 
moju iskrenost, kad sam vam pričala o tome, kako neću moći 
podnijeti nezahvalnosti. Vi ste meni prikazali mene, vi ste me uhvatili 
i meni objasnili mene! 


— Govorite li istinu? I, sad, poslije toga vašeg priznanja, 
vjerujem, da ste iskreni i dobra srca. Ako ne postignete sreću, uvijek 
se sjećajte, da ste na dobrom putu i potrudite se, da s njega ne 
skrenete. Glavno je, klonite se laži, svake laži, a osobito ne lažite 
sebi samoj. Motrite svoju laž i promatrajte se u njoj svaki sat, svaku 
minutu. Klonite se također gađenja, kako prema drugima, tako i 
prema sebi: ono, što vam se u nutrini vašoj čini ružno, čisti se već 
samim tim, što ste to u sebi spazili. Straha se također klonite, iako je 
strah tek posljedica kojekakvih laži. Ne strašite se nikad svoje 
vlastite malodušnosti pri traženju ljubavi, štoviše, ne bojte se čak ni 
ružnih vaših postupaka pritom. Žalim, što vam ne mogu reći ništa 
utješljivije, jer je ljubav djelotvorna, u poređenju s ljubavlju 
uobraženom, stvar surova i zastrašujuća. Ljubav uobražena žudi za 
brzim djelom, koje odmah zadovoljava i u koje svi treba da gledaju. 
To zaista dovodi dotle, da čak i život daju, samo da ne potraje dugo, 
da se što prije svrši, kao na pozornici, te da svi gledaju i hvale. A 
djelotvorna ljubav — to je rad i izdržljivost, a za neke gotovo cijela 
nauka. Ali vam proričem, da ćete u onom istom trenutku, kad budete 
s užasom gledali, kako, uza sve vaše naprezanje, ne samo da se 
niste približili cilju, nego se, štoviše, od njega udaljujete — vi ćete u 
onom istom trenutku, to vam proričem, iznenada dostići i ugledati 
nad sobom čudotvornu moć gospoda, koji vas je cijelo vrijeme ljubio 
i cijelo vrijeme na, tajanstven način vodio. Oprostite mi, što ne mogu 
duže ostati s vama, čekaju me. Do viđenja. 

Dama je plakala. 

— Lise, Lise, ta blagoslovite je, blagoslovite! — usplahiri se ona 
odjedamput. 

— A ona ne zaslužuje, da je volite. Vidio sam, kako se cijelo 
vrijeme šalila — reče starac šaljivo. — A zašto ste cijelo vrijeme 
ismijavali Alekseja? 

A Lise se doista cijelo vrijeme nestašno šalila. Ona je već 
odavna, još prošli put primijetila, da se Aljoša pred njom zbunjuje i 
nastoji da ne gleda u nju, i to ju je počelo silno zabavljati. Ona je 
neprekidno čekala i hvatala njegov pogled: ne mogavši izdržati njena 
pogleda, koji je bio oštro uprt u nj, Aljoša je malo pomalo i nehotice, 
neodoljivom silom, sam pogledao u nju, a ona bi mu se odmah 
nasmiješila pobjedničkim osmijehom ravno u oči. Aljoša se zbunjivao 


i ljutio još jače. Naposljetku se posve okrenuo i sakrio za starčeva 
leđa. Poslije nekoliko minuta on se ponovo, vučen istom onom 
neodoljivom silom, okrenuo da vidi, da li gleda u njega ili ne gleda, i 
spazi, da Lise, koja se bila gotovo sasvim nagnula iz naslonjača, 
gleda u nj sa strane i napeto čeka, kad će opet pogledati u nju; a kad 
je uhvatila njegov pogled, prsnula je u takav smijeh, da ni starac nije 
mogao više izdržati! 

— A zašto ga vi, vragoljanko, nagonite, da se stidi? 

Lise naglo i sasvim neočekivano pocrvenje, sijevnu očima, lice joj 
se strašno uozbilji, i, ona žaleći se vatreno i s negodovanjem, 
progovori iznenada brzo, nervozno: 

— A zašto je on sve zaboravio? On je mene malenu na rukama 
nosio i s nama se igrao. Dolazio je da me uči čitati, znate li to? Prije 
dvije godine, na polasku, govorio je, da neće nikad zaboraviti, da 
smo vječni prijatelji, vječni, vječni! I on se sad odjedamput boji mene, 
neću ga valjda pojesti, no? Zašto neće da priđe, zašto neće da 
razgovara? Zašto ne dolazi nama? Zar ga vi ne puštate: ta mi 
znamo, da svuda ide. Meni se ne pristoji da ga zovem, on bi se prvi 
morao sjetiti, ako nije zaboravio. Da, on sad ispašta! A što navukoste 
na njega tu dugačku mantiju... Ako potrči, past će... 

I odjedamput, ne mogavši da se savlada, prekri lice rukom i 
nasmija se strašno, neodoljivo, svojim dugotrajnim, nervoznim, 
uzdrhtalim i nečujnim smijehom. Starac ju sasluša sa smiješkom i 
nježno blagoslovi; a kad ona poče da ljubi njegovu ruku, pritisnu je 
iznenada na svoje oči i zaplaka: 

— Ne srdite se na me, ja sam luda, ništa ne vrijedim... i Aljoša 
ima možda pravo, posve pravo, što neće da dolazi ovako smiješnom 
čeljadetu. 

— Svakako ću ga poslati — odluči starac. 


V 
NEKA BUDE, NEKA BUDE 
Starac je izbivao iz ćelije svega oko dvadeset i pet minuta. Prošlo 


je već dvanaest i po, a Dmitrija Fjodoroviča, radi koga se svi skupiše, 
još nema. Ali na njega gotovo kao da i zaboraviše, pa kad je starac 


ponovo ušao u ćeliju, zatekao je svoje goste u najživljem općem 
razgovoru. U razgovoru su sudjelovali najviše Ivan Fjodorovič i oba 
jeromonaha. U razgovor se upletao i, kako se činilo, neobično 
vatreno i Mijusov, ali opet je bio loše sreće: on je očito bio u pozadini 
i njemu su, štoviše, malo odgovarali, te je ta nova okolnost sama još 
više pojačala njegovu razdražljivost, koja se neprestano uvećavala. 
Stvar je u tome, što se on i prije donekle nadmetao s Ivanom 
Fjodorovičem u znanju, te nije mogao hladnokrvno da podnosi 
njegovo podcjenjivanje: »Dosada sam bar stajao na čelu svega 
onog, što je napredno u Evropi, a ovo nas novo pokoljenje apsolutno 
ignorira«, mišljaše on u sebi. Fjodor Pavlovič, koji je sam zadao riječ, 
da će sjesti na stolac i zašutjeti, zaista je neko vrijeme šutio, ali je 
podrugljivim osmijehom pratio svoga susjeda Petra Aleksandroviča, 
te se očito veselio njegovoj razdražljivosti. On se već odavno 
spremao da mu se oduži za štošta, i sad ne htjede propustiti prilike. 
Naposljetku nije mogao da izdrži, nego se nagnuo susjedovu 
ramenu, te ga poluglasno još jedamput pecnuo: 

— A zašto vi odmah ne odoste poslije »ljubazno cjelivaše«, nego 
pristadoste da ostanete u ovakvu nepristojnu društvu? Sigurno zato, 
što ste se osjećali poniženim i uvrijeđenim, te ostadoste, kako bi za 
revanš pokazali svoju pamet. Sad više nećete otići, dok im ne 
pokažete svoju pamet. 

— Vi opet? Baš naprotiv, smjesta ću otići. 

— Posljednji, posljednji ćete krenuti! — bocnu ga još jednom 
Fjodor Pavlovič. To se desilo upravo u onom trenutku, kad se vratio 
starac. 

Prepirka je za jednu minutu prestala, ali starac, sjednuvši na 
prijašnje mjesto, pogleda sve, kao da ih učtivo poziva, neka produže. 
Aljoša, koji je proučio gotovo svaki izraz njegova lica, vidio je jasno, 
da je strašno umoran, te da se svladava. U posljednje vrijeme 
hvatala ga je nesvijest od iznemoglosti. Gotovo isto takvo bljedilo, 
kao pred nesvijest, raširilo se i sad po njegovu licu, a usne mu bile 
problijedile. Ali on očito nije htio raspustiti sastanak; činilo se, kao da 
je imao neki svoj cilj — ali kakav? Aljoša ga je pažljivo motrio. 

— Raspravljamo o najzanimljivijem njihovu članku, — izusti 
jeromonah Josif, bibliotekar, okrenuvši se starcu i pokazujući na 
Ivana Fjodoroviča. — Izvode mnogo novog, ali, čini mi se, da ideja 


ima dva kraja. Povodom pitanja o crkveno-javnom sudu i opsegu 
njegova prava odgovorili su novinskim člankom jednoj duhovnoj 
ličnosti, koja je o tom pitanju napisala cijelu knjigu... 

— Nažalost, nisam čitao vašeg članka, ali sam čuo o njemu — 
odgovori starac, pogledajući pažljivo i oštro u Ivana Fjodoroviča. 

— Oni stoje na zanimljivu stajalištu — produži otac bibliotekar — 
i, kako se čini, u pitanju o crkvenom sudu potpuno odbacuju 
odvajanje crkve od države. 

— To je zanimljivo, ali u kome smislu? — zapita starac Ivana 
Fjodoroviča. 

Ovaj mu naposljetku odgovori, ali ne podcjenjujući — učtivo, kako 
se još uoči toga bojao Aljoša, već skromno i umjereno, o očitom 
obzirnošću i, kako se činilo, bez ikakve prikrivene misli. 


— Ja polazim sa stajališta, da će to miješanje elemenata, to jest 
suština crkve i države, uzetih zasebno, biti, dakako, vječno, uza sve 
to, što je nemoguće i što se neće nikad moći dovesti ne samo u 
normalne, nego ni u koliku-toliku suglasnost, jer je upravo temelj 
lažan. Kompromis između države i crkve u takvim pitanjima, kao što 
je, na primjer, sud, po mom je mišljenju nemoguć u svojoj potpunoj i 
pravoj suštini. Duhovno lice, kome sam odgovarao, tvrdi, da crkva 
zauzima točno i određeno mjesto u državi. Ja sam mu, naprotiv, 
odgovorio, da crkva mora sadržavati sama u sebi cijelu državu, a ne 
zauzimati u njoj tek jedan ugao, i, ako je sad zbog nečeg to 
nemoguće, onda ipak mora to, u suštini stvari, biti nesumnjivo 
istaknuto kao direktan i najglavniji cilj cijelog razvitka kršćanskog 
društva. 

— Sasvim umjesno — čvrsto i nervozno progovori otac Pajsij, 
šutljivi i učeni jeromonah. 

[28] 


— Najčistije ultramontanstvo 
nestrpljivo nogu preko noge. 

— Eh, pa kod nas i nema gora! — uskliknu otac Josif i, 
obraćajući se starcu, nastavi: — Oni odgovaraju između ostalog na 
ova »temeljna i bitna« stajališta svoga protivnika, duhovne osobe, 
zapamtite to. Prvo: da »nijedna društvena zajednica ne može i ne 
treba da prisvaja sebi vlast — upravljanja građanskim i političkim 
pravima svojih članova«. Drugo: da »kaznena i sudbeno-građanska 
vlast ne mora pripadati crkvi i da se ne slaže s njenom prirodom i 
kao božanstvene ustanove i kao ljudske zajednice religioznih 
ciljeva« i, naposljetku, treće: da je »crkva carstvo, koje nije od ovoga 
svijeta«... 

— Najnedostojnija igra riječi za duhovnu osobu! — prekide opet 
otac Pajsij, ne mogavši da se savlada. — Ja sam čitao tu knjigu, na 
koju ste vi odgovarali — obrati se on Ivanu Fjodoroviču — i čudio se 
riječima duhovne osobe, da je »crkva carstvo, koje nije od ovoga 
svijeta«. Ako nije od ovog svijeta, onda, dakle, ne može nikako ni biti 
na zemlji. U svetom evanđelju nisu riječi »koje nije od ovog svijeta« 
upotrebljene u tom smislu. Nezgodno je igrati se takvim riječima. 
Gospod naš Isus Krist baš je i došao da osnuje crkvu na zemlji. 
Carstvo nebesko nije, razumije se, od ovoga svijeta, nego je na 


| — povika Mijusov, prebacivši 


nebu, ali u njega se ne ulazi drugačije nego kroz crkvu, koja je 
osnovana i ustanovljena na zemlji. | po tome su svjetski kalamburi u 
tom smislu nezgodni i nedostojni. Crkva je zaista carstvo, i ono je 
određeno da vlada i pod kraj svoj mora se nesumnjivo javiti kao 
carstvo na svoj zemlji — što nam je obećano... 

On odjedamput zašutje, kao da se suzdržava. Ivan Fjodorovič 
saslušao ga je s poštovanjem i pažljivo, a zatim, obraćajući se 
starcu, produži neobično mirno, ali spremno i dobrodušno, kao i 
maločas. 

— Sva je misao moga članka u tome, da se u stara vremena za 
prva tri vijeka kršćanstva, javljalo kršćanstvo na zemlji jedino kao 
crkva i da je bilo jedino crkva. Kad je rimska poganska država 
poželjela postati kršćanskom, desilo se nesumljivo tako, da je ona, 
postavši kršćanskom, uključila u sebe jedino crkvu, ali je sama 
ostala i nadalje kao i dosele državom poganskom u vrlo mnogim 
funkcijama. U suštini moralo se nesumnjivo tako i dogoditi. Ali u 
Rimu, kao u državi, ostalo je i suviše mnogo od civilizacije i mudrosti 
poganske, kao što su, primjerice, čak i sami ciljevi i temelji države. 
Kristova pak crkva, ušavši u državu, bez sumnje nije mogla ustupiti 
ništa od svojih temelja, onoga kamena, na kome je stajala, i nije 
mogla da ide ni za čim drugim osim za svojim ciljevima, koje joj je 
jedamput zauvijek čvrsto postavio i pokazao sam gospod, a među 
ostalim: pretvoriti cio svijet, dakle, i cijelu staru pogansku državu u 
crkvu. Na taj način (to jest s obzirom na ciljeve budućnosti) ne mora 
crkva da traži sebi određeno mjesto u državi, kao »svaka društvena 
zajednica« ili kao »ljudska zajednica religioznih ciljeva« (kako se 
izražava o crkvi pisac, kome odgovaram), već naprotiv, morala bi se 
država na zemlji najzad potpuno pretvoriti u crkvu i ne biti ništa 
drugo nego crkva i ukloniti sve svoje ciljeve, koji se ne podudaraju s 
crkvenim. Sve to neće nju ni najmanje poniziti, neće joj oduzeti ni 
časti, ni slave velike države, ni slave gospodara njenih, nego će je 
jedino svesti s lažna, još poganskog i pogrešna puta na pravilan i 
istinit put, koji jedini vodi njenim ciljevima. Eto zašto bi pisac knjige o 
Osnovima  crkveno-svjetovnog suda sudio pravilno, kad bi, 
zahtijevajući i predlažući te osnove, gledao pravilno na njih kao na 
vremeniti, još neophodni kompromis u naše grešno i nesređeno 
vrijeme, i ništa više. Ali čim se pisac tih osnova usuđuje da izjavi, da 


su osnove, što ih predlaže i od kojih je neke maločas nabrojio otac 
Josif — osnove nepokolebljive, stihijske i vječne, onda već ide ravno 
protiv crkve i svetog, vječnog i nepokolebljivog njenog 
predodređenja. To je eto, cio moj članak, potpun njegov konspekt. 

— To jest u dvije riječi — progovori opet otac Pajsij, naglašujući 
svaku riječ — po drugim teorijama, koje su i suviše objašnjene u 
našem devetnaestom vijeku, morala bi se crkva preporoditi u državu, 
iz nižeg u viši oblik, pa da zatim u njoj iščezne, ustupajući mjesto 
nauci, duhu vremena i civilizaciji. A ako neće to, nego se protivi, 
onda joj se daje u državi za to tek kao neki kutić, a i taj pod 
nadzorom — i to posvuda u naše vrijeme, u svim suvremenim 
evropskim državama. Po ruskom shvaćanju i uzdanju ne treba da se 
crkva preporodi u državu, kao iz nižeg u viši tip, već naprotiv, mora 
država svršiti time, da se udostoji i postane jedino crkvom i ničim 
drugim. Tako neka bude, neka bude! 

— Pa, priznajem, vi ste me sad donekle ohrabrili — osmjehnu se 
Mijusov, prebacivši opet nogu preko noge. — Koliko razumijem, to je 
dakle oživotvorenje nekakva ideala, beskonačno dalekog, o drugom 
Kristovu dolasku. Kako želite. Prekrasna utopijska mašta o nestanku 
ratova, diplomata, banaka itd. Nešto čak nalik na socijalizam. A ja 
sam mislio, da je sve to ozbiljno i da će crkva sada suditi na primjer 
u kaznenim stvarima, osuđivati na šibe i tamnicu, a možda i na smrt. 

— Kad bi i sad postojao jedino crkveno-svjetovni sud, crkva ne bi 
ni sad slala na robiju ili na stratište. Zločin i gledanje na njega, morali 
bi se tada nesumnjivo promijeniti, dakako, malo pomalo, ne 
odjedamput i ne odmah, ali ipak dosta brzo... — izusti Ivan 
Fjodorovič mirno i ne trenuvši očima... 

— Govorite li ozbiljno? — zapita Mijusov, pogledavši ga oštro. 

— Kad bi sve postalo crkvom, crkva bi izopćila iz svoje sredine 
zločinca i neposlušnika, a ne bi odsijecala glave — produži Ivan 
Fjodorovič. — Pitam vas, kamo bi pošao izopćeni? Ta onda bi morao 
otići ne samo od ljudi, kao sada, nego i od Krista. Jer on bi svojim 
zločinom ustao ne samo protiv ljudi, već i protiv crkve Kristove. To je 
i sad tako, dakako, u strogom smislu, ali nije proklamirano, i savjest 
se današnjeg zločinca vrlo i vrlo često sa sobom pogađa: Ukrao 
sam, kaže, ali ne ustajem protiv crkve, nisam Kristov neprijatelj«, eto 
što govore sebi današnji zločinci odreda; ali, onda, kad crkva 


zauzme mjesto države, onda bi mu bilo teško reći, osim ako bi 
poricao crkvu kao takvu na cijeloj zemlji: »Svi se, kaže, varaju, svi se 
udaljiše, svi su lažna crkva, jedino sam ja, ubojica i lopov — 
pravedna kršćanska crkva.« Ovo je vrlo teško reći sebi, zato su 
potrebni golemi uvjeti, prilike, koje se često ne dešavaju. Sad uzmite, 
s druge strane, gledanje same crkve na zločin: zar se ne mora ono 
promijeniti nasuprot sadašnjeg, gotovo poganskog i mehaničkog 
odsijecanja zaraženog člana, kako se danas čini radi zaštite društva, 
i preobraziti, ali potpuno, a ne lažno, u ideju o ponovnom preporodu 
čovjekovu, o uskrsnuću i o spasenju njegovu... 

— Što je to, što to ima da znači? Opet prestajem shvaćati, — 
prekide ga Mijusov, — opet nekakvi snovi. Nešto bez oblika, što se 
ni razumjeti ne može. Kako da se izopći i kakvo izopćenje? Meni se 
sve čini, da se vi naprosto šalite, Ivane Fjodoroviču. 

— Pa zapravo tako je i danas, — progovori iznenada starac i svi 
se u jedan mah okrenuše prema njemu, — jer kad ne bi danas bilo 
crkve Kristove, ne bi bilo nikog, tko bi priječio zločinca u njegovu 
zločinu, i po tome ne bi bilo čak ni kazne za zločin, to jest prave 
kazne, ne mehaničke, kako rekoste maločas, i koja u većini 
slučajeva jedino razdražuje srca, već prave kazne, jedino istinite, 
koja jedina zastrašuje i obuzdava i koja se nalazi u svijesti vlastite 
savjesti. 

— A kako to, dopustite da čujem? — zapita Mijusov sa živom 
znatiželjom. 

— Eto tako — otpoče starac. — Sva ta progonstva na robijaški 
rad, a nekada i uz batinanje, nikoga ne popravljaju i, što je glavno, 
nikakva zločinca i ne zastrašuju, i broj zločina ne samo da ne opada, 
nego što dalje, to više raste. S ovim se morate suglasiti. Izlazi dakle, 
da društvo nije na taj način nikako zaštićeno, jer iako se odsijeca 
štetan član mehanički i progoni daleko od očiju, na njegovo se 
mjesto javlja odmah drugi zločinac, a možda i dva druga. | ako što i 
čuva društvo, a u naše doba čak i popravlja, i samog zločinca 
preporađa u drugog čovjeka, to je opet jedino zakon Kristov, koji se 
otkriva u spoznaji vlastite savjesti. Tek kad vidi svoju krivnju kao sin 
Kristove zajednice, to jest crkve, on će uvidjeti i krivnju svoju pred 
društvom, to jest pred crkvom. Na taj način, suvremeni je zločinac u 
stanju da uvidi svoju krivnju jedino tek pred crkvom, a ne pred 


državom. I kad bi sud pripadao društvu, kao crkvi, tada bi ono znalo, 
koga će vratiti od izopćenih i ponovo primiti. A sad se crkva, jer 
nema nekakva aktivnog suda, nego jedino mogućnost moralne 
osude, i sama uklanja od aktivnog kažnjavanja zločinca. Ona ga ne 
izopćuje od sebe i jedva ako ga ostavlja bez očinske utjehe. | još 
više, ona čak nastoji da zadrži sa zločincem sve kršćanskocrkvene 
odnose: pripušta ga crkvenim bogosluženjima, pričesti, daje mu 
milostinju i postupa s njime više kao sa zatočenikom, nego s 
krivcem. I što bi bilo sa zločincem, o gospode, kad bi ga kršćansko 
društvo, to jest crkva, odbacilo, kao što ga odbacuje i isključuje 
građanski zakon? Što bi bilo, kad bi ga crkva kaznila svojim 
izopćenjem odmah i svaki put poslije kazne državnog zakona? Ta 
većeg očajanja ne bi moglo biti, bar za ruskog zločinca, jer ruski 
zločinci još vjeruju. A, uostalom, tko zna: možda bi se onda desilo 
nešto strašno: možda bi nestalo vjere u očajničkom srcu zločinčevu, 
a što onda? Ali crkva kao mati nježna i ljubeća, sama izbjegava 
aktivnu kaznu, jer je i bez njene kazne krivac i suviše bolno kažnjen 
državnim sudom, te mora postojati netko, tko će ga požaliti. Ali ga 
poglavito izbjegava zato, jer je sud crkveni jedini sud, koji ima u sebi 
istinu, i zbog toga se ne može ni s kakvim sudom u biti i moralno 
sjediniti, čak ni privremeno sporazumjeti. Tu nema nikakve pogodbe. 
Inozemni zločinac, kažu, rijetko se kaje, jer ga samo suvremeno 
učenje utvrđuje u misli, da njegov zločin nije zločin, nego jedino 
pobuda protiv sile, koja ga nepravedno ugnjetava. Društvo ga 
izopćuje od sebe sasvim mehanički, silom, koja vlada nad njim i prati 
to izopćenje mržnjom (tako bar oni sami o sebi u Evropi pričaju) — 
mržnjom i potpunom ravnodušnošću i omalovažavanjem njegove 
sudbine, sudbine svoga brata. Na taj način sve se dešava bez i 
najmanjeg crkvenog sažaljenja, jer u mnogim slučajevima tamo već i 
nema crkava, nego ostadoše jedino crkvenjaci i veličanstvene 
crkvene zgrade, a same crkve već odavno teže ondje da prijeđu iz 
nižeg oblika, kao što je crkva, u viši, kao što je država, pa da u njoj 
sasvim nestanu. Tako je, čini se, bar u protestantskim zemljama. A u 
Rimu pak proglašena je već tisuću godina mjesto crkve država. | 
zato se ondje sam zločinac ne priznaje više članom crkve i, izopćen, 
očajava. Ako se vrati u društvo, vraća se često s takvom mržnjom, 
da ga već društvo samo odbacuje od sebe. Čime će se to svršiti, 


možete sami prosuditi. Čini se, kao da je u mnogim slučajevima i kod 
nas isto tako: ali u tome i jest stvar, što kod nas, osim ustanovljenih 
sudova, postoji povrh toga još i crkva, koja nikada ne prekida sa 
zločincem, kao s milim i još uvijek dragim sinom svojim, a usto 
postoji i čuva se, iako tek u mislima, i sud crkveni, koji, iako nije sad 
aktivan, ipak još uvijek živi za budućnost, ma i u mašti, te ga 
nesumnjivo i sam zločinac priznaje instinktivno u svojoj duši. 
Opravdano je i to, što je ovdje malo prije rečeno, da bi onda, kad bi 
zaista nastao sud crkveni i u svojoj moći, to jest, kad bi se cijelo 
društvo pretvorilo samo u crkvu, sud bi crkveni ne samo utjecao na 
popravak zločinca tako, kako sad nikad ne utječe, nego bi se možda 
i broj zločinaca zbilja smanjio do nevjerojatnosti. A crkva bi, nema 
sumnje, shvaćala budućeg zločinca i budući zločin u mnogim 
slučajevima sasvim drukčije, nego sada, te bi bila u stanju primiti 
izopćenog, spriječiti onog, koji snuje zločin, i preporoditi paloga. 
Istina, — osmjehnu se starac, — zasada nije još ni samo kršćansko 
društvo gotovo i stoji tek na sedmorici pravednika; ali kako njih još 
uvijek ima, ono ostaje nepokolebljivo, očekujući svoj potpuni 
preobražaj iz društva, kao zajednice, još gotovo poganske, u 
jedinstvenu, svjetsku i vladajuću crkvu. Tako neka bude, neka bude, 
makar i u vječnosti, jer je ipak jedino tomu suđeno, da se zbude! | 
ništa neka nas ne bune vremena i rokovi, jer je tajna vremena i 
rokova u mudrosti božjoj, u predviđanju njegovu i u ljubavi njegovoj. | 
što po računu ljudskom može da je još daleko, to po predodređenju 
božjem možda već stoji pred svojom pojavom, pred vratima. Ovo 
posljednje neka bude, neka bude! 

— Neka bude! Neka bude! — pobožno i surovo ponovi otac 
Pajsij. 

— Čudno, neobično čudno! — izusti Mijusov, ne toliko ljutito, 
koliko s nekim pritajenim negodovanjem. 

— A što vam se čini toliko čudno? — upita otac Josif oprezno. 

— I što to zapravo treba da znači? — usklikne Mijusov, kao da je 


odjedamput iz njega provalilo. — Uklanja se na zemlji država, a 
crkva podiže na stepen države! To nije ultramontanstvo, to je 

arciultramontanstvo! O tome nije sanjao ni papa Grgur Sedmi! 


— Sasvim obratno izvoljevajte shvatiti! — progovori otac Pajsij 
strogo, — ne preobraća se crkva u državu, to razumijte. To je Rim i 
njegova sanjarija. To je treća đavolova napast! Već naprotiv, država 
se pretvara u crkvu, uzdiže se do crkve i postaje crkvom na cijeloj 
zemlji — što je sasvim oprečno i ultramontanstvu i Rimu i vašem 
tumačenju, a to je veliko predodređenje pravoslavlja na zemlji. Od 
Istoka će ova zvijezda zasjati. 

Mijusov zašutje važno. Cijela njegova pojava izražavaše 
neobično vlastito dostojanstvo. Nadmeno uslužan osmijeh pokaza se 
na njegovim usnama. Aljoša je pratio sve silno uzdrhtala srca. Sav 
taj razgovor uzrujavao ga je do dna duše. On je slučajno pogledao u 
Rakitina; ovaj je nepomično stajao na svom prijašnjem mjestu do 
vrata, pažljivo osluškujući i motreći, iako oborenih očiju. Ali po jakom 
rumenilu na njegovim obrazima dosjetio se, da je i Rakitin uzrujan i, 
čini se, ništa manje od njega; Aljoša je znao, što je njega uzrujalo. 

— Dopustite mi, gospodo, da vam ispričam jedan mali događaj — 


progovori — odjedamput  —Mijusov uvjerljivo i nekako osobito 
dostojanstveno. — Jedamput u Parizu, prije nekoliko godina, a 

odmah nekako poslije prosinačkog prevrata“ “, kad sam bio kod 
jednoga svog poznanika, tada vrlo važne i moćne osobe, susretoh 
se kod njega s jednim prezanimljivim gospodinom. Taj individuum 
nije bio, da kažem, špijun, nego nešto kao upravitelj čitave komande 
političkih špijuna — svoje vrste prilično utjecajna služba. Ugrabivši 
priliku, ja sam se, iz neobične radoznalosti, razgovarao s njim; a 
kako nije bio primljen kao poznanik, već kao podčinjeni činovnik, koji 
je podnosio neke vrste izvještaje, te, videći, kako me je primio njegov 
pretpostavljeni, udostojio me je svojom iskrenošću — ali, razumije 
se, u izvjesnoj mjeri, to jest, bio je više uljudan, nego iskren, kako to 
Francuzi umiju biti, to više, što je vidio, da sam stranac. Ali sam ga 
dobro shvatio. Tema se ticala socijalista-revolucionara, koje su onda, 
uostalom, progonili. Izostavljajući glavni sadržaj razgovora, navest 
ću tek jednu jako zanimljivu primjedbu, koja se tom gospodinu 
slučajno omakla: »Mi se, reče on — uglavnom, svih tih socijalista- 
anarhista, bezbožnika i revolucionaraca ne bojimo baš tako jako; mi 
ih pratimo i nama su poznate njihove staze. Ali ima među njima, iako 
ne mnogo, nekoliko osobitih ljudi: to su oni koji u boga vjeruju i 


kršćani, a u isto vrijeme i socijalisti. Eto, tih se najviše bojimo, to su 
strašni ljudi! Socijalist kršćanin strašniji je od socijalista bezbožnika«. 
Te su me riječi onda iznenadile, ali sad sam ih se, gospodo, ovdje 
među vama nekako odjednom sjetio... 

— To jest, vi ih primjenjujete na nas, i u nama vidite socijaliste? 
— otvoreno i bez okolišanja zapita otac Pajsij. 

Ali prije nego što se Petar Aleksandrovič i domislio da odgovori, 
otvoriše se vrata, i uđe Dmitrij Fjodorovič, koji je toliko bio zakasnio. 
Zapravo ga već nisu ni očekivali, i njegova iznenadna pojava izazva 
U prvi trenutak čak neko čuđenje. 


VI 
ZAŠTO ŽIVI TAKAV ČOVJEK 


Dmitrij Fjodorovič, mladić od dvadeset i osam godina, bijaše 
srednje visine i prijatna lica, iako naoko mnogo stariji. Bio je žilav i u 
njemu se mogla naslućivati velika tjelesna snaga, pa ipak izražavaše 
njegovo lice nešto bolesno. Lice mu je bilo mršavo, obrazi upali, boja 
njihova prelijevala se nekakvom nezdravom žutinom. Pokrupne 
ispupčene crne oči gledale su, iako uporno tvrdoglavo, ipak nekako 
neodređeno. Čak i onda, kad je bio uzrujan i govorio razdraženo, 
pogled njegov kao da se nije pokoravao njegovu unutrašnjem 
raspoloženju, i izražavaše nešto drugo, što ponekad nikako ne 
odgovaraše sadašnjem trenutku. »Teško je znati, što misli«, govorili 
su ponekad oni, koji su s njim razgovarali. Druge je, opet, koji su 
vidjeli u očima njegovim nešto zamišljeno i mrgodno, odjedamput 
iznenađivao nenadanim svojim smijehom, koji je svjedočio o veselim 
i nestašnim mislima, koje su ga obuzimale baš u ono vrijeme, dok je 
gledao tako namrgođeno. Uostalom, izvjesna boležljivost njegova 
lica bila je u ovom trenutku donekle shvatljiva; svi su znali ili slušali 
za neobično nemiran »bekrijaški« život, kome se u posljednje 
vrijeme baš kod nas odavao, kao što je svima bila poznata i ona 
neobična razdražljivost, do koje je dotjerao, inateći se s ocem zbog 
prijepornih novaca. Po gradu se pričalo o tome nekoliko anegdota. 
Istina, on je već bio i od prirode razdražljiv, »promjenljive i nepravilne 
pameti«, kako se karakteristično izrazio o njemu u jednom društvu 


naš mirovni sudac Semjon Ivanovič Kačaljnikov. Ušao je 
besprijekorno i kicoški odjeven, u zakopčanu kaputu, s crnim 
rukavicama i cilindrom u rukama. Kao vojnik, koji je nedavno prešao 
u ostavku, nosio je brkove i sada brijao bradu. Tamnoplava njegova 
kosa bila je kratko ošišana i na sljepočicama začešljana nekako 
naprijed. Koracao je odlučno, široko, kao vojnik. Na pragu zastade 
na trenutak, premjeri sve pogledom, uputi se ravno starcu, 
prepoznavši u njemu domaćina. On mu se duboko pokloni i zamoli 
ga za blagoslov. Starac se diže i blagoslovi ga. Dmitrij Fjodorovič ga 
s poštovanjem poljubi u ruku, te izusti neobično uzbuđeno gotovo 
razdraženo: 

— Oprostite mi velikodušno, što ste morali na mene toliko čekati. 
Sluga Smrdljakov, koga mi je poslao otac, odgovorio je na moje 
jasno pitanje o vremenu sastanka, dvaput najodlučnije, da je 
zakazan u jedan sat. A sad sam odjedamput saznao... 

— Ne uznemirujte se, — prekinu ga starac, — ništa zato, malo 
ste zakasnili, nikakva nesreća... 

— Neobično sam vam zahvalan, i manje nisam mogao ni 
očekivati od vaše dobrote. 

Dmitrij Fjodorovič rekao je to kao odrezano, još se jedamput 
poklonio, a zatim se okrenuo prema svome »baćuški«, te se i njemu 
isto tako učtivo i duboko poklonio. Vidjelo se, da je već unaprijed 
razmislio o tom poklonu i smislio ga iskreno, držeći svojom 
dužnošću, da na taj način izrazi svoje poštovanje i dobre namjere. 
Fjodor Pavlovič, iako se neočekivano smeo, ipak se odmah na svoj 
način snašao: kao u odgovor na poklon Dmitrija Fjodoroviča, skoči i 
on sa stolice i pokloni se sinu isto tako dubokim poklonom. Lice mu 
postade odjedamput važno i ozbiljno, što mu međutim davaše 
potpuno pakostan izgled. Zatim se Dmitrij Fjodorovič pokloni šutke 
jednim općim poklonom svima, koji su bili u sobi, priđe svojim velikim 
i odlučnim koracima prozoru i sjede nedaleko od oca Pajsija na 
stolac, koji je još jedini bio prazan te, isturivši se naprijed na stolcu, 
spremi se odmah, da sluša nastavak razgovora, što ga bijaše 
prekinuo. 

Ulazak Dmitrija Fjodoroviča nije potrajao više od kakve dvije 
minute, i razgovor nije mogao, a da se ne obnovi. Ali ovaj put, na 


energično i gotovo  razdražljivo pitanje oca Pajsija, Petar 
Aleksandrovič nije smatrao da treba odgovoriti. 

— Dopustite mi, da tu temu otklonim — izusti on s nekom 
svjetskom nemarnošću. — Usto je ta tema teška. Eto, Ivan 
Fjodorovič nam se smiješi: sigurno on zna što zanimljivo i o ovom 
slučaju. Pitajte ga! 

— Ništa osobito, osim male primjedbe — odmah odgovori Ivan 
Fjodorovič, — da uopće evropski liberalizam, pa i naš ruski liberalni 
diletantizam često i već odavno miješa krajne rezultate socijalizma s 
kršćanstvom. Takav je neobičan zaključak, dakako, karakteristična 
crta. Uostalom, socijalizam miješaju s kršćanstvom, kako se vidi, ne 
samo liberali i diletanti, već zajedno s njima, u mnogim slučajevima, i 
žandari, to jest inozemni, razumije se. Vaša je pariska anegdota, 
Petre Aleksandroviču, dosta karakteristična. 

— Ponovo molim, da se ta tema uopće napusti, — ponovi Petar 
Aleksandrovič, — a mjesto toga ispričat ću vam, gospodo, drugu 
anegdotu o samom Ivanu  Fjodoroviču, — najzanimljiviju i 
najkarakterističniju. Nema više nego kakvih pet dana, kako je on, u 
jednom ovdašnjem društvu, većinom gospođa, u prepirci svečano 
izjavio, da na cijeloj zemlji ne postoji upravo ništa, što bi moglo 
nagnati ljude, da ljube sebi slične, da takav zakon prirode: da čovjek 
ljubi čovječanstvo — nikako ne postoji, te ako je i bilo dosad na 
zemlji ljubavi, da je nije bilo zbog prirodnog zakona, već jedino zato, 
što su vjerovali u svoju besmrtnost. Ivan Fjodorovič dodao je pritom 
u zagradi, da se u tome i sastoji cio zakon prirodni, pa ako uništite u 
čovječanstvu vjeru u njegovu besmrtnost, da će u njemu odmah 
usahnuti ne samo ljubav, neko i svaka živa snaga, da i dalje živi na 
OVOM Svijetu. I još više: onda neće više biti ništa nemoralnog, sve će 
biti dopušteno, čak i antropofagija. Ali i to je malo; on je završio 
tvrdnjom, da se za svako pojedino lice, na primjer, kao što smo mi 
sad, koje ne vjeruje ni u boga, ni u besmrtnost svoju, mora moralni 
zakon prirodni s mjesta promijeniti u posvemašnju  protivnost 
pređašnjem, religioznom zakonu, i da egoizam, koji dovodi čak do 
zločina, ne samo da mora biti dopušten čovjeku, nego štoviše, i 
priznat kao neophodan, najrazumniji i gotovo najplemenitiji izlaz u 
njegovu položaju. Po ovakvu paradoksu, gospodo, možete zaključiti i 


o svemu ostalom, što je izvolio izjaviti i što još možda namjerava da 
izjavi naš dragi ekscentričar i paradoksalni Ivan Fjodorovič. 

— Dopustite — neočekivano uzviknu odjednom Dmitrij Fjodorovič 
— da ne prečujemo: »ne samo da mora zločin biti dopušten, nego 
štoviše, i priznat kao neophodan i najrazumniji izlaz iz položaja, u 
kome se nalazi svaki bezbožnik!« Je li tako ili nije? 

— Sasvim tako — reče otac Pajsij. 

— Zapamtit ću. 

Rekavši to, Dmitrij Fjodorovič je tako isto nenadano zašutio, kao 
što je nenadano upao u razgovor. Svi ga promatrahu radoznalo. 

— Zar vi zaista vjerujete, da bi nastale takve posljedice, kad bi u 
ljudima usahla vjera u besmrtnost njihove duše? — zapita odjednom 
starac Ivana Fjodoroviča. 

— Jest, ja sam to tvrdio. Nema vrline, ako nema besmrtnosti. 

— Blago vama, ako tako vjerujete, ili ste već jako nesretni! 

— Zašto nesretan? — osmjehnu se Ivan Fjodorovič. 

— Zato, što, po svoj prilici, ni sami ne vjerujete u besmrtnost 
svoje duše, čak ni u ono, što ste napisali o crkvi i o crkvenom pitanju. 

— Možda imate pravo!... Ali ipak se nisam sasvim šalio — 
začudo prizna odjedamput Ivan Fjodorovič te naglo pocrveni. 

— Niste se sasvim šalili, i to je istina. Ideja ta još nije sazrela u 
vašem srcu i muči ga. Ali i mučenik se voli ponekad zabavljati svojim 
očajem, također iz očaja. Zasad se i vi zabavljate očajem i 
novinarskim člancima i svjetskim sporovima, ali ni sami ne vjerujete 
svojoj dijalektici, i bolna se srca smješkate u sebi. U vama nije to 
pitanje riješeno, i u tome je vaša nesreća, jer upravo zahtijeva 
rješenje... 

— A možda je u meni riješeno? Pozitivno riješeno? — produži da 
pita Ivan Fjodorovič, gledajući u starca jednako s nekim 
neobjašnjenim osmijehom. 

— Ako se ne može riješiti pozitivno, onda se neće nikad riješiti ni 
negativno, ta vi sami poznajete tu osobinu svog srca; i u tome je sva 
vaša patnja. Ali zahvaljujte tvorcu, što vam je dao uzvišenije srce, 
sposobno da se muči takvom mukom, kako bi moglo »mudrovati o 
onom, što je gore, i tražiti ono, što je gore, jer naše je obitavalište na 
nebesima«. Dao bog, da vas odluka srca vašeg zateče još na zemlji, 
i neka bog blagoslovi vaše putove. 


Starac podiže ruku i htjede sa svog mjesta da prekriži Ivana 
Fjodoroviča. Ali se ovaj iznenada diže sa stolice, priđe njemu, primi 
od njega blagoslov, poljubi ga u ruku, te se šutke vrati na svoje 
mjesto. Izgled njegov bio je odlučan i ozbiljan. Ovaj je postupak, kao 
i onaj prethodni, kojem se ne bi nitko nadao od Ivana Fjodoroviča, i 
njegov razgovor. sa starcem, sve nekako iznenadi svojom 
zagonetnošću i dapače nekom svečanošću, tako da su svi za 
trenutak zašuijeli, a na licu se Aljošinu pokaza gotovo strah. Ali 
Mijusov odjedamput slegne ramenima, a tog istog trena skoči Fjodor 
Pavlovič sa stolice. 

— Božanstveni i najsvetiji starče! — poviče on, pokazujući na 
Ivana Fjodoroviča. — Ovo je moj sin, tijelo od tijela mojega, najmilije 
tijelo moje! Ovo je moj najsmjerniji, tako da kažem, Karlo Moor, a 
evo ovaj sin, što je malo prije ušao Dmitrij Fjodorovič, kome želim da 
sudite — to je najnepokorniji Franjo Moor — oba iz Schillerovih 

Razbojnika a ja, ja sam u takvu slučaju Regierender Graf von 
Moor! Razmislite i spašavajte. Nama nisu potrebne samo molitve 
vaše, nego i proroštva vaša. 

— Govorite bez ludovanja i ne počinjite vrijeđanjem svoga roda 
— odgovori starac slabim, iznemoglim glasom. On se očito umarao, 
što dalje, sve to više, i primjetno malaksao. 

— Nedostojna komedija, koju sam naslućivao, još dok sam 
ovamo išao! — uskliknu Dmitrij Fjodorovič negodujući, te također 
skoči sa stolice. — Oprostite, predobri oče, — obrati se on starcu, — 
ja sam čovjek neobrazovan i ne znam čak, ni kako da vas nazovem, 
ali oni su vas obmanuli, i vi ste bili i suviše dobri, kad nam 
dopustiste, da se sastanemo kod vas. Baćuški je potreban jedino 
skandal, a zašto — to je njegov račun. On ima uvijek svoj račun. Ali 
mi se čini, da mi je sad poznat... 


— Optužuju me svi, svi oni, — zaviče opet Fjodor Pavlovič, — 
eto i Petar Aleksandrovič, i on me optužuje. Optuživali ste me, Petre 
Aleksandroviču, optuživali! — okrenu se on iznenada Mijusovu, 


mada ovaj i ne pomišljaše, da ga prekida. — Optužuju me, da sam 

dječje novce u sare sakrio i uzeo baš na bašišći ali dopustite, zar 
ne postoje sudovi? Ondje će vam izračunati, Dmitrije Fjodoroviču, po 
vlastitim vašim potvrdama, pismima i ugovorima, koliko ste imali, 


koliko ste spiskali i koliko vam ostaje. Zašto Petar Aleksandrovič 
bježi od suda? Dmitrij Fjodorovič nije ondje stranac. | zašto svi na 
mene nasrću? A Dmitrij Fjodorovič je još na koncu konca meni 
dužan, ali ne nešto malo, već nekoliko tisuća, što imam na pismeno! 
Ta cio grad prašti i grmi od njegova bančenja! A ondje, gdje je prije 
služio, tamo je po tisuću i dvije plaćao, da zavede poštene djevojke; 
to je nama, Dmitrije  Fjodoroviču, poznato do najskrovitijih 
potankonsti, što ću i dokazati. Najsvetiji oče, vjerujete li: u njega se 
zaljubila najplemenitija djevojka iz dobre kuće, s imutkom, kći 
prijašnjeg njegova starješine, hrabrog pukovnika, zaslužnog, kome je 
visjela o vratu Ana s mačevima, kompromitirao je djevojku, ponudivši 
joj ruku; sad je ona ovdje, sad je sirota njegova zaručnica, a on, njoj 
na oči, odlazi jednoj ovdašnjoj zavodnici. | premda je ta zavodnica 
živjela, tako da kažem, u građanskom braku s jednim poštovanim 
čovjekom, ali je karaktera samostalna, tvrđava nepristupačna za sve, 
baš kao da je zakonita žena, jer je čestita — jest! oci sveti, ona je 
čestita! A Dmitrij Fjodorovič hoće da otvori tu tvrđavu zlatnim 
ključem, zato se sada nada mnom istresa, hoće da se domogne mog 
novca, dosad je već tisuće protratio na tu zavodnicu; zato i 
uzajmljuje neprestano novac, i, uostalom, što mislite, od koga? Mitja, 
da li bih rekao ili ne bih? 

— Šutite! — poviče Dmitrij Fjodorovič, — pričekajte, dok izađem, 
a preda mnom ne smijete kaljati plemenitu djevojku... Već samo to, 
što ste se vi usudili pisnuti o njoj, sramota je za nju... Ne dopuštam. 

On se gušio. 

— Mitja! Mitja! — umorno i goneći silom suze povika Fjodor 
Pavlovič, — a što je s roditeljskim blagoslovom? Ako te prokunem, 
što će onda biti? 

— Besramnik i licemjer! — bijesno dreknu Dmitrij Fjodorovič. 

— To on ocu, ocu! A što će drugima? Gospodo, zamislite: ima 
ovdje siromašan, ali častan čovjek, kapetan u ostavci, pao je u 
nevolju i maknut iz službe, ali ne javno, ne sudbeno, sačuvavši čast, 
opterećen mnogobrojnom porodicom. Pred tri sedmice ščepao ga je 
naš Dmitrij Fjodorovič u krčmi za bradu, izvukao za tu istu bradu na 
ulicu i na ulici javno izbio, a sve zato, što je on potajni pouzdanik moj 
u jednom mome posliću. 


— To je sve laž! Spolja istina, iznutra laž! — drhtaše Dmitrij 
Fjodorovič od gnjeva. — Baćuška! Ja svoje postupke neću 
opravdavati: jest, javno, pred svima, postupao sam kao zvijer s tim 
kapetanom, i sad žalim i gnušam se sam pred sobom zbog toga 
zvjerskog gnjeva, ali taj je vaš kapetan, pouzdanik vaš, pošao sam 
toj gospodi, za koju velite, da je zavodnica, i stao joj nuditi u vaše 
ime, da ona preuzme moje mjenice, koje se u vas nalaze, i da me 
tuži, te da me s pomoću tih mjenica strpa u zatvor, ako vam budem 
suviše dosađivao zbog obračuna o imutku. A vi sad korite mene, što 
imam slabost prema toj gospodi, dok ste je međutim vi sami učili, da 
me namami! Ta ona to javno u oči govori; i meni je sama pričala, 
ismijavajući vas. A hoćete da me bacite u zatvor jedino zato, jer ste 
zbog nje na mene ljubomorni, jer ste sami počeli progoniti tu ženu 
svojom ljubavi, i meni je sve to poznato, ona mi je to sama pričala 
smijući se, čujete li — sama mi je pričala i vas ismijavala. Eto takav 
vam je, sveti ljudi, taj čovjek, taj otac, što kori bludnog sina! Gospodo 
svjedoci, oprostite mi srdžbu moju, ali ja sam slutio, da vas je ovaj 
podmukli starac pozvao ovamo na skandal. Ja sam pošao ovamo s 
namjerom, da oprostim, ako mi on pruži ruku, da oprostim i zamolim 
oproštenje! Ali kako je on uvrijedio ovaj čas, ne samo mene, nego i 
najplemenitiju djevojku, koje čak ni ime ne smijem uzalud izustiti iz 
strahopoštovanja prema njoj, to sam odlučio javno otkriti svu igru 
njegovu, iako mi je otac... 

On ne mogaše dalje. Oči mu sijevahu i disaše teško. Svi, osim 
starca, poustajaše uznemireni sa svojih mjesta. Oci jeromonasi 
gledahu mrko, ali ipak čekahu starčevu odluku. A on sjeđaše već 
posve blijed, ali ne od uzbuđenja, nego od bolesničke nemoći. 
Osmijeh, pun molbe, sjaše na njegovim usnama; on narijetko 
podizaše ruku, kao da želi da zaustavi pobješnjele, i dakako, već bi 
jedan pokret njegov bio dovoljan, pa da se taj prizor skrati; ali i on 
sam kao da još nešto očekivaše i pomno promatraše, kao da želi još 
nešto da shvati, kao da mu još nije sve bilo jasno. Naposljetku osjeti 
Petar Aleksandrovič, da je konačno ponižen i osramoćen. 

— Mi smo svi krivi za ovaj skandal! — progovori on raspaljeno, 
— ali ipak nisam to predviđao, polazeći ovamo, mada sam znao, s 
kime imam posla... Ovo se mora smjesta svršiti! Vaša svetosti, 
vjerujte mi, da nisam točno znao sve potankosti, što izbiše ovdje na 


Javu, da im nisam htio vjerovati i tek sad prvi put saznadoh za njih... 
Otac je ljubomoran na sina zbog sramotna ponašanja žene, a sam 
se dogovara s tim stvorom, da strpa sina u tamnicu. | eto u kakvu me 
društvu prisiliše da dođem ovamo. Ja sam prevaren, izjavljujem pred 
svima, da sam prevaren, ništa manje od drugih... 

— Dmitrije Fjodoroviču! — riknu odjedamput Fjodor Pavlovič 
nekakvim tuđim glasom, — kad vi ne biste bili moj sin, odmah bih 
vas ovog trenutka izazvao na dvoboj... na pištolje, u razmaku od tri 
koraka... kroz maramu, kroz maramu! — završi on, udarajući objema 
nogama. 

Ima u starih lažaca, koji su cio svoj život proglumili, trenutaka, 
kada se oni toliko zanesu, da zaista dršću i plaču od uzbuđenja, uza 
sve to što bi čak u tom istom trenutku (ili tek sekundu poslije toga) 
mogli sami sebi prišapnuti: »Ta ti lažeš, stari bestidniče, ta ti si 
glumac i sada, i uza sav tvoj »sveti« gnjev i »sveti« trenutak gnjeva«. 

Dmitrij Fjodorovič strašno se namrgodi i s neizrecivim prezirom 
pogleda oca. 

— Ja sam mislio... ja sam mislio, — progovori on nekako tiho i 
suzdržljivo, — da ću doći u zavičaj svoj s anđelom duše moje, sa 
zaručnicom svojom, da ga njegujem u starosti, a vidim tek 
razvratnog bludnika i najpodlijeg komedijaša! 

— Na dvoboj! — riknu opet starčić, gušeći se i prskajući slinom 
kod svake riječi. — A vi, Petre Aleksandroviču Mijusove, znajte, 
gospodine, da nije bilo možda u cijelom vašem rodu uzvišenije i 
poštenije — čujete li, poštenije — žene od tog, po vašem mišljenju, 
stvorenja, kako se malo prije usudiste da je nazovete. A vi ste, 
Dmitrije Fjodoroviču, za to »stvorenje« promijenili svoju zaručnicu, 
što znači da ste sami presudili, da vaša zaručnica ne vrijedi ni njena 
đona, eto kakvo je to stvorenje! 

— Sramota! — ote se odjedamput ocu Josifu. 

— Sramota i bestidnost! — ciknu Kalganov, koji je cijelo vrijeme 
šutio, svojim djetinjskim glasom, uzdrhtalim od uzbuđenja, i sav 
pocrveni. 

— Zašto živi takav čovjek! — potmulo ruknu Dmitrij Fjodorovič, 
gotovo već bijesan od srdžbe, nekako neobično podigavši ramena, 
zbog čega se bio gotovo pogrbio — ne, recite mi, može li se njemu 


još dopustiti da sobom sramoti zemlju — i on pogleda sve, 
pokazujući rukom na starca. On je govorio lagano i odmjereno. 

— Čujete li, čujete li, vi kaluđeri, ocoubojicu — nasrnu Fjodor 
Pavlovič na oca Josifa. — Eto vam odgovor na vaše, »sramota«! Što 
je sramota? Možda je to »stvorenje«, ta »žena ružna ponašanja« 
svetija od vas, gospodo isposnici-jeromonasi. Možda je ona u 
mladosti pala, nagrižena sredinom, ali je ona »ljubila mnogo«, a 
onoj, koja je mnogo ljubila, i Krist je oprostio... 

— Krist nije oprostio zbog takve ljubavi... — ote se u nestrpljivosti 
krotkom ocu Josifu. 

— NE, zbog takve, zbog te iste, kaluđeri, zbog te! Vi se ovdje 
kupusom trapite i mislite, da ste pravednici! Krkuše jedete, na dan po 
krkušu, i mislite, da ćete krkušama boga kupiti! 

— Nečuveno, nečuveno! — začu se u ćeliji sa svih strana. 

Ali cio taj prizor, koji je već postao neugodan, prekinu se 
najneočekivanije. Starac se iznenada podiže sa svog mjesta. Aljoša, 
koji se bio već gotovo sasvim zbunio od straha zbog njega i zbog 
svih ostalih, dospije ipak da ga prihvati za ruku. Starac koraknu 
prema Dmitriju Fjodoroviču i došavši sasvim do njega, pade pred 
njim na koljena. Aljoša pomisli, da je pao od nemoći, ali nije bilo 
tako. Kleknuvši, starac se pokloni Dmitriju Fjodoroviču do nogu 
punim, istinskim, svjesnim poklonom, i čak se svojim čelom dotače 
zemlje. Aljoša se toliko začudi, da ne dospije ni da ga prihvati, kad 
se ovaj dizaše. Slabašan osmijeh jedva zatrepta na njegovim 
usnama. 

— Oprostite, oprostite svi! — progovori on, klanjajući se na sve 
strane svojim gostima. 

Dmitrij Fjodorovič stajaše nekoliko trenutaka kao poražen: njemu 
se poklonio do nogu — što to znači? Naposljetku odjedamput kriknu: 
»O bože«! i prekrivši lice rukama, pojuri iz sobe. Za njim se 
natiskoše u gomili svi gosti toliko zbunjeni, da se čak ne pokloniše i 
ne oprostiše od domaćina. Tek mu jeromonasi pristupiše ponovo, da 
ih blagoslovi. 

— Zašto mu se poklonio do nogu, je li to kakav znak? — pokuša 
da otpočne razgovor Fjodor Pavlovič, koji se odjednom zbog nečeg 
primirio, ne usuđujući se, uostalom, da se bilo kome obrati. Svi su 
upravo izlazili iz skitske ograde. 


— Ja ne odgovaram za ludnicu i za lude — odmah mu zajedljivo 
odgovori Mijusov — ali zato ostavljam vaše društvo, Fjodore 
Pavloviču i, vjerujte, zauvijek. Gdje je taj jutrošnji kaluđer? 

Ali »taj kaluđer«, to jest onaj, što ih je malo prije pozvao igumanu 
na ručak, nije dopustio, da ga čekaju. On priđe gostima, čim siđoše s 
trijema starčeve ćelije, baš kao da je cijelo vrijeme na njih čekao. 

— Izvolite, časni oče, izraziti cijelo moje duboko poštovanje i 
ispričati mene lično, Mijusova, pred njegovom visokoprepodobnošću, 
što zbog nepredviđenih okolnosti, koje su nenadano nastale, ne 
mogu nizašto imati čast i sudjelovati kod njegova stola, uza svu 
svoju iskrenu želju — reče ljutito Petar Aleksandrovič kaluđeru. 

— A ta nepredviđena okolnost — to sam ja! — odmah prihvati 
Fjodor Pavlovič. Čujte, oče, Petar Aleksandrovič neće sa mnom da 
ostane, inače bi odmah pošao. | idite, Petre Aleksandroviču, izvolite 
poći ocu igumanu, i — želim vam dobar tek! Znajte, ja se uklanjam, a 
ne vi. Kući, kući, kod kuće ćemo jesti, a ovdje osjećam, da ne bih 
mogao, Petre Aleksandroviču, moj najljubezniji rođače. 

— Nisam ja vaš rođak, a nisam nikad ni bio, vi podli čovječe! 

— Ja sam to namjerno rekao, da vas naljutim, zato, što se 
odričete srodstva, premda ste mi ipak rođak, izbjegavali vi to ne 
znam kako, što vam mogu crkvenim maticama dokazati; a po tebe 
ću, Ivane Fjodoroviču, u svoje vrijeme poslati kola, ostani, ako hoćeš 
i ti. A vama, Petre Aleksandroviču, čak pristojnost nalaže, da se sad 
javite ocu igumanu, jer treba da se ispričamo zbog onog, što smo 
zajedno ondje nadrobili... 

— Ajeliistina, da odlazite? Ne lažete li? 

— Petre Aleksandroviču, kako bi se usudio poslije onog, što se 
dogodilo! Zanio sam se, oprostite, gospodo, zanio! A osim toga, ja 
sam i potresen! A i sramota me je. Gospodo, u nekog je srce kao u 
Aleksandra Makedonskog, a u drugog — kao u kujice Fidelke. U 
mene je kao u kujice Fidelke. Prepao sam se! Ali kako bi poslije 
takve eskapade još i na ručak išao i manastirske sosove motao? 
Sramota je, ne mogu, oprostite! 

»Đavo ga znao, a ako prevari!« zasta Mijusov razmišljajući i 
prateći sumnjivim pogledom lakrdijaša, koji je odlazio. Ovaj se 
osvrnu i, opazivši, da ga onaj pogledom prati, posla mu rukom 
poljubac. 


— A vi ćete poći igumanu? — zapita Mijusov Ivana Fjodoroviča 
Žurno. 

— A zašto ne bih pošao? Osim toga, mene je iguman još jučer 
posebno pozvao. 

— Na nesreću, ja zaista osjećam, da je gotovo prijeko potrebno 
otići na taj prokleti ručak — produži Mijusov istom onom gorkom 
razdražljivošću, čak i ne obraćajući pažnje, da li ga kaluđerčić sluša. 
— | da se bar ondje ispričamo zbog onoga, što smo ovdje počinili, i 
razjasnimo, da smo mi... Kako mislite? 

— Jest, treba objasniti, da nismo mi. A osim toga, neće biti oca 
— primijeti Ivan Fjodorovič. 

— Još da idem s vašim ocem! Taj prokleti ručak! Ali ipak pođoše 
svi. Kaluđerčić je šutio i slušao. Putem kroz šumu, on je tek 
jedamput primijetio, da otac iguman već odavno čeka i da su više od 
pola sata zakasnili. Nisu mu odgovorili. Mijusov je s mržnjom 
pogledao Ivana Fjodoroviča. 

»Ide, eto, na ručak, kao da nije ništa ni bilo!« pomisli on. »Tvrda 
glava i karamazovska savjest«. 


VII 
SEMINARIST-KARIJERIST 


Aljoša dovede svoga starca u spavaću sobu i posadi ga na 
krevet. To je bila vrlo mala sobica s najpotrebnijim namještajem: 
uzan željezni krevet, a na njemu mjesto dušeka tek vuneni pokrivač. 


[34] 


U kutu, kraj ikona, stajala je nalonja““', i na njoj križ i evanđelje. 
Starac se spusti na krevet posve iznemogao; oči su mu se sjale i on 
je teško disao. Kad se sjeo, pogleda Aljošu pažljivo i kao da nešto 
razmišlja. 

— Odlazi, dragi, odlazi, meni je Porfirij dovoljan, a ti se požuri. 
Ondje si potreban, idi ocu igumanu i posluži kod ručka. 

— Dozvolite mi, da ovdje ostanem — izusti Aljoša molećim 
glasom. 

— Ondje si potrebniji. Ondje nema mira. Poslužit ćeš i biti od 
potrebe. Ako se podignu zli dusi, čitaj molitvu. I znaj, sinko, (starac je 


volio da ga tako naziva) odsad nije tvoje mjesto ovdje. Zapamti to, 
mladiću. Čim me bog udostoji da se preselim u vječnost — odlazi iz 
manastira. Zauvijek otiđi. 

Aljoša zadrhta. 

— Što dršćeš? Nije zasad ovdje tvoje mjesto. Blagoslivljam tvoj 
veliki zadatak u svijetu. Mnogo ćeš još putovati. | oženit ćeš se 
morati, svakako ćeš morati. Sve ćeš morati podnijeti, dok se opet ne 
vratiš. A posla će biti mnogo. Ali ja ne sumnjam u tebe, zato te 
šaljem. S tobom je Krist. Sačuvaj ga, i on će tebe sačuvati. Bijedu 
ćeš vidjeti veliku, i u toj bijedi bit ćeš sretan. Evo ti savjeta: u bijedi 
traži sreću. Radi, neumorno radi. Zapamti riječi moje sadašnje, jer, 
iako ću još govoriti s tobom, ali su mi ne samo dani, već i sati 
odbrojeni. 

Aljošino se lice opet silno zatrza. Krajevi usnica njegovih 
zadrhtaše. 

— Što opet dršćeš? — tiho se osmjehnu starac. — Neka 
svjetovni ljudi suzama ispraćuju svoje pokojnike, a mi se ovdje 
radujemo ocu, koji odlazi. Radujemo se i molimo za njega. Ostavi 
me. Moram se moliti. Odlazi i požuri se. Budi uz braću. Ali ne samo 
uz jednog, nego uz obojicu. 

Starac podiže ruku, da ga blagoslovi. Nemoguće je bilo 
protusloviti, premda je Aljoša silno želio da ostane. Htio je da ga pita 
i već mu se čak s jezika otkidalo pitanje, što nagovješćuje onaj 
poklon do zemlje bratu Dmitriju, ali se nije usudio da zapita. Znao je, 
da bi mu starac sam i bez pitanja objasnio, kad bi to bilo moguće. 
Očito je bilo, da to nije htio sada da učini. Ali je taj poklon strašno 
potresao Aljošu; on je slijepo vjerovao, da je u njemu neki tajanstveni 
smisao. Tajanstven, a možda i užasan. Kad je napustio ogradu skita, 
kako bi stigao u manastir prije nego što počne ručak kod igumana 
(dakako, samo da poslužuje za stolom), njegovo se srce iznenada 
bolno stislo, i on zasta na mjestu: pred njim kao da ponovno 
zazvučaše riječi starčeve, koji proricaše svoju blisku smrt. Što je 
starac prorekao, i još tako točno, to se nesumnjivo moralo i desiti. 
Aljoša je u to sveto vjerovao. Ali kako će ostati bez njega, kako će 
živjeti, a da ga ne vidi, da ga ne čuje? I kamo će poći? Kažu mu, da 
ne plače i da ode iz manastira. Gospode! Odavno već nije Aljoša 
osjećao takve tuge. Pođe brže kroz šumu, koja je dijelila skit od 


manastira, i kako nije gotovo mogao da podnosi svoje misli, koje su 
ga toliko mučile, stade da motri stoljetne borove, koji su se uzdizali s 
obje strane šumske staze. Udaljenost nije bila velika, pet stotina 
koračaja, ne više; u ovo doba teško bi mogao nekog sresti, ali 
odjednom spazi Rakitina na prvom zavoju staze. On je nekog 
iščekivao. 

— Da ne čekaš mene? — zapita ga Aljoša, kad stiže do njega. 

— Baš tebe — osmjehnu se Rakitin. — Žuriš se ocu igumanu. 
Znam; u njega je gozba. Takve gozbe nije bilo još od onog doba, kad 
je dočekivao vladiku i generala Pahatova. Ja neću onamo, a ti idi i 
raznosi sosove. Reci mi, Alekseju, jedno: što taj san znači? To sam 
te eto htio pitati. 

— Kakav san? 

— A taj poklon do zemlje tvome bratu Dmitriju Fjodoroviču. Pa 
još kako je čelom lupio! 

— Pitaš za oca Zosimu? 

— Da, za oca Zosimu. 

— Čelom? 

— Ah, nedostojno sam se izrazio! Pa, neka bude nedostojno. 
Dakle, što znači onaj san? 

— Ne znam, Miša, što znači. 

— Znao sam, da ti neće razjasniti. Pametno, naravno, nema u 
tome ništa, nego, čini se, tek obična glupost. Ali je opsjena izvedena 
namjerno. A sada će svi nazovisvetitelji u gradu stati da govore i 
raznijeti po cijeloj guberniji: »Što ipak ovaj san znači?« Po mome 
mišljenju, starac je zbilja pronicav: nanjušio je zločin. Kod vas smrdi. 

— Kakav zločin? 

Rakitin je očito htio nešto kazati. 

— U vašoj će se porodičici zbiti taj zločin. Krv će pasti između 
tvoje braće i tvoga bogatog oca. | eto, otac je Zosima i lupio čelom 
za svaki slučaj. A poslije, kad se dogodi: »Ah, ta to je sveti starac 
zaista prorekao« — premda, kakvo je u tom proročanstvo, što je on 
lupio čelom? Ne, to je ipak bio znak, alegorija, i đavo bi ga znao što! 
Proslavit će ga, zapamti: zločin je, kažu, naslutio, zločinca je 
obilježio. Kod ludih je sve tako: pred krčmom se krste, a na crkvu se 
nabacuju kamenjem. Tako i tvoj starac: pravednika batinom napolje, 
a ubojici poklon do nogu. 


— Kakav zločin? Kakvom ubojici? Što govoriš? — Aljoša stade 
kao ukopan. Zastade i Rakitin. 

— Kakvom? Kao da ne znaš? Kladit ću se, da si već i sam o tom 
razmišljao. Zbilja, to je zanimljivo: čuj, Aljoša, ti uvijek istinu govoriš, 
lako uvijek između dva stoca sjedaš: da li si o tome razmišljao ili nisi, 
odgovaraj? 

— Razmišljao sam — odgovori Aljoša tiho. Čak se i Rakitin 
zbuni. 

— Što reče? Je li moguće, da si ti o tome već mislio? — povika 
on. 

— Ja... ja... ne, da sam mislio, — promrmlja Aljoša, — nego eto, 
kad si baš počeo o tome tako neobično govoriti, pričinilo se i meni, 
da sam i ja o tome mislio. 

— Vidiš li (i kako si ti to jasno izrazio), vidiš li? Kad si danas 
gledao u oca i u bracu Mitjenjku, pomislio si na zločin? Dakle, ne 
varam se, je li? 

— Ta počekaj, počekaj, — prekinu ga Aljoša, uznemireno, — po 
čemu ti to vidiš?... Zašto to tebe toliko zanima, to je prvo pitanje. 

— Dva pitanja različita, ali prirodna. Odgovorit ću na svako 
zasebno. Po čemu vidim? Ne bih ja tu ništa vidio, da nisam danas 
Dmitrija Fjodoroviča, tvoga brata, odjedamput svega upoznao 
onakva, kakav jest, odjedamput i u jednom trenutku, svega, potpuno. 
Po jednoj jedincatoj crti obuhvatio sam ga cijelog u jedan mah. U tih 
prepoštenih, ali bludnih ljudi ima crta, preko koje ne smiješ prijeći. 
Jer inače — inače će i ćaću nožem parnuti. A ćaća, pijani i 
neobuzdani razvratnik, koji nije nikad ni u čemu znao mjere — neće 
se suzdržati, i oba će bućnuti u jarak. 

— Ne, Miša, ne, ako je samo to, onda si me ohrabrio. Do toga 
neće doći. 

— A što se ti sav treseš? Da nisi shvatio, u čemu je stvar? Neka 
je on i pošten čovjek, naime Mitjenjka (glup je, ali pošten), ali je on 
— bludnik. To je njegov opis i njegova suština. Otac mu je predao 
svoju podlu bludnost? Samo se tebi, Aljoša, čudim: kako da si ti tako 
nevin? Pa i ti si Karamazov! U vašoj je porodici dovedena bludnost 
do vrhunca. Ali ona tri bludnika prate sad jedan drugog — s 
noževima u sarama. Sudarila se trojica čelima, a ti si možda četvrti. 


— Ti se varaš u pogledu one žene, Dmitrij... prezire nju — 
progovori Aljoša, čisto dršćući. 

— Grušenjku? Ne, brate, ne prezire. Kad je već zaručnicu svoju 
javno promijenio za nju, onda je ne prezire. Tu... tu je, brate, nešto, 
što ti sad ne shvaćaš. Tada se čovjek zaljubljuje u bilo kakvu ljepotu, 
u žensko tijelo ili čak u jedan dio ženskog tijela (to bludnik može da 
razumije) i daje za nju vlastitu djecu, prodaje oca i mater, Rusiju i 
domovinu; inače pošten — otići će i ukrasti, inače krotak — zaklat 
će, inače vjeran — iznevjerit će. Pjesnik ženskih nogu, Puškin, u 
stihovima je opjevao nožice; drugi ih ne opijevaju, ali ne mogu da 
gledaju u njih bez drhtavice. Ali nisu same nožice... Ovdje, brate, ne 
pomaže preziranje, sve kad bi i prezirao Grušenjku. | prezire je, ali 
se ne može otrgnuti od nje. 

— Ja to shvaćam — odjedamput lupi Aljoša. 

— Zbilja? I, zapravo, ti to, čini se, shvaćaš, kad si od prve riječi 
bubnuo, da shvaćaš — progovori Rakitin zlurado. — Ti si to nehotice 
lupio, otelo ti se. To dragocjenije priznanje: dakle tebi je već poznata 
tema, o tome si već razmišljao, o bludnosti naime! Ah, ti čedni 
čovječe! Ti si, Aljoša, krotak, ti si svet, priznajem, ali si ti krotak, i 
đavo neka zna, o čemu nisi već mislio, đavo neka zna, što ti nije već 
poznato! Čedan si čovjek, a već si toliku dubinu prošao — ja tebe 
odavno promatram. Ti si i sam Karamazov, potpuni Karamazov — 
dakle, onda znači nešto podrijetlo i odabiranje. Po ocu si bludnik, po 
materi lud. Što dršćeš? Zar istinu govorim? Znaš što: Grušenjka me 
molila: »dovedi ga (to jest tebe), ja ću s njega mantiju skinuti«. I kako 
je molila: dovedi i dovedi! Morao sam pomisliti: zbog čega se ona 
toliko zanima za te? A znaš, i ona je također neobična žena! 

— Pozdravi je i reci, da neću doći — osmjehnu se Aljoša kiselo. 
— Dovrši, Mihajlo, što si otpočeo, a zatim ću ja tebi reći, što ja 
mislim. 

— Što da dovršim, sve je jasno. Sve je to, brate, stara pjesma. 
Ako se već i u tebi nalazi bludnik, a što je onda tvoj jednoutrobni brat 
Ivan? Ta i on je Karamazov. Cijelo je vaše karamazovsko pitanje 
sadržano u ove tri riječi: bludnici, koristoljupci i lude. Tvoj brat Ivan 
štampa bogoslovne člančiće — zasada iz šale — zbog nekog glupog 
nepoznatog razloga, mada je sam ateist, i sam priznaje tu podlost — 
taj tvoj brat, Ivan. Osim toga, preotima od svoga brace Mlitje 


zaručnicu i taj će cilj vjerojatno i postići. | to kako: po pristanku 
samog Mitjenjke, jer mu sam Mitjenjka ustupa svoju zaručnicu, samo 
da se nje riješi i da što prije ode Grušenjki. | sve to uza svu 
plemenitost i nekoristoljubivost, zapamti to. | eto, ti su ljudi najkobniji! 
Đavo neka vas shvati poslije toga: sam priznaje svoju podlost i sam 
u podlost srlja! Slušaj dalje. Mitjenjki se sad na putu isprečuje starčić 
— otac. On je odjedamput poludio za Grušenjkom, slina mu curi, kad 
je samo pogleda. On je jedino zbog nje malo prije izazivao u ćeliji 
takav skandal, i to samo zato, što se Mijusov usudio, da je nazove 
nevaljalim stvorenjem. Zaljubio se gore nego mačak. Prije mu je ona 
služila samo za novac u nekakvim njegovim mračnim i krčmarskim 
poslićima, a sad se odjedamput dosjetio i primijetio ju, podivljao, te 
joj se nameće ponudama, dakako, ne poštenim. Ali će se sudariti 
oni, tatica i sinčić, na toj stazici. A Grušenjka se ne priklanja ni 
ovome, ni onome, zasad još vrda i obojicu podjaruje, motri, koji je 
korisniji, jer, iako može od tatice mnogo novaca izvući, ipak je zato 
neće on uzeti za ženu, a možda će na koncu početi škrtariti i stegnuti 
kesu. U tom slučaju ima i Mitjenjka svoju cijenu; novaca nema, ali se 
zato može oženiti. Da, može se oženiti! Može napustiti zaručnicu, 
neusporedivu ljepoticu, Katarinu Ivanovnu, bogatu, plemkinju i 
pukovničku kćer, i uzeti Grušenjku, bivšu milosnicu starog trgovca, 
razvratnog seljaka i gradskog načelnika Samsonova. Iz svega toga 
može se zaista izleći kriminalni sukob. A to i čeka brat tvoj Ivan, jer 
će onda njemu upaliti: steći će i Katarinu Ivanovnu, za kojom vene, i 
dočepati se šezdeset tisuća njena miraza. Za malog čovjeka i golju, 
kakav je on, i to je za početak primamljivo. | zapamti: ne samo da 
neće Mitju uvrijediti, nego će ga do groba zadužiti. Jer ja znam 
pouzdano, da je Mitja još prošle nedjelje vikao glasno u krčmi, pijan, 
u društvu s cigankama, kako je nedostojan zaručnice svoje 
Katjenjke, a brat Ivan, da je dostojan. A i Katarina Ivanovna neće na 
koncu konca odbaciti takva opčinitelja, kakav je Ivan Fjodorovič; ta 
ona se već i sada koleba između njih dvojice. I čime je samo sve vas 
zanio taj Ivan, te se svi pred njim klanjate? A on vam se svima smije: 
upalilo mi je, kaže, i na vaš račun uživam. 

— Otkud ti sve to znaš? I kako možeš tako pouzdano govoriti? — 
zapita odjedamput Aljoša oštro i namrgodivši se. 


— A zašto ti sad pitaš, kad se unaprijed bojiš moga odgovora? 
Dakle, sam priznaješ, da sam istinu govorio. 

— Ti ne voliš Ivana. Ivan se neće polakomiti za novcem. 

— Zaista? A ljepota Katarine Ivanovne? Nisu tu u pitanju samo 
novci, mada je i šezdeset tisuća primamljiva stvar. 

— Ivan naviše gleda. Ivan se ni na tisuće neće polakomiti. Ivan 
ne traži novaca, niti traži mir. On, možda, traži patnju. 

— A kakav je to opet san? Ah, vi... plemići! 

— Eh, Miša, njegova je duša nemirna. Njegov je um zarobljen. U 
njemu se nalazi velika i neshvaćena misao. On je od onih, kojima 
nisu potrebni milijuni, nego koji traže da shvate misao. 

— Književna krađa, Aljoša. Ti si nadmašio svoga starca u 
fraziranju. Eh, što vam je Ivan zadao zagonetku! — uzviknu Rakitin s 
vidljivom pakošću. On se čak u licu promijenio i usne mu se iskriviše. 
— A i zagonetka je glupa, nema se što odgonetati. Mućni mozgom 
— pa ćeš razumjeti. Članak je njegov smiješan i besmislen. Upravo 
sam slušao njegovu glupu teoriju: »Ako nema besmrtnosti duše, 
onda nema ni vrline, dakle, sve je dopušteno.« (A bratac je Mitjenjka, 
sjećaš se, u dobri čas, viknuo: »Zapamtit ću!«) Zavodljiva teorija za 
podlaca... Ja grdim, to je glupo... ne za podlace, već školovane 
fanfarone s »nedokučivom dubinom misli«. Hvalisavac, a evo u 
čemu je sva suština: »S jedne strane nije moguće ne priznati, s 
druge — nije moguće ne uviđati!« Cijela je njegova teorija — 
podlost! Čovječanstvo naći će samo u sebi snagu da živi za vrlinu, 
pa čak i ne vjerujući u besmrtnost duše! U ljubavi prema slobodi, 
jednakosti, bratstvu naći će... 

Rakitin se raspali, te gotovo nije mogao da se suzdrži. Ali 
odjedamput kao da se nečeg sjeti, te zasta. 

— Pa, dosta je — i on se osmjehnu još kiselije, nego prije. — Što 
se smiješ? Držiš da sam plitak? 

— Ne, nisam ni namjeravao pomisliti, da si plitak. Ti si mudar, 
ali... ostavi, ja sam se u ludosti osmjehnuo. Shvatljivo mi je, Miša, 
zašto se možeš raspaliti. Po tvome zanosu dosjetio sam se, da ni ti 
nisi ravnodušan prema Katarini Ivanovnoj, ja sam, brate, to već 
odavno vidio, i zato ti ne voliš brata Ivana. Ti si ljubomoran na njega, 
jeli? 

— Ina njen sam novac također ljubomoran? I to ćeš dodati je li? 


— Ne, o novcu neću ništa dodati, neću da te vrijeđam. 

— Vjerujem, jer kažeš, ali ipak neka đavo nosi i tebe i tvoga brata 
Ivana! Nitko od vas neće da shvati, da se njega ne mora voljeti i bez 
obzira na Katarinu Ivanovnu. | zašto da ga volim, dođavola! Valjda 
zato, što se udostojio da me grdi? A zašto ne bih imao prava grditi 
ga? 

— Ja nisam nikad čuo, da je on ma što rekao o tebi, ni dobro, ni 
ružno; on o tebi i ne govori. 

— A ja sam opet čuo, da me je prije tri dana kod Katarine 
Ivanovne izgrdio na pasja kola — eto, koliko ga je zanimao vaš 
pokorni sluga. I tko je, brate, onda na koga ljubomoran — ne znam! 
Izvolio je izraziti misao, da ću ja, ako ne pristanem na karijeru 
arhimandrita u vrlo bliskoj budućnosti i ne odlučim da se ostrižem, 
svakako otići u Petrograd i ući u kakve krupne novine, i to svakako u 
odio za kritiku, pa piskarati desetak godina, a na kraju krajeva 
prenijeti novine na sebe. Onda ću ih svakako izdavati u liberalnom i 
ateističkom duhu, sa socijalističkim natruhom, čak i s tankom 
socijalističkom politurom, ali ću naćuliti uho, to jest, bit ću i vaš i naš i 
zamazivat ću oči budalama. Konac moje karijere bit će, po 
tumačenju tvoga brata, da mi natruha socijalizma neće smetati, da 
novac od pretplate ulažem na tekući račun i puštam u zgodnom 
slučaju u promet pod upravom kakva čifuta, sve dotle, dok ne 
sagradim veliku kuću u Petrogradu, s namjerom, da preselim u nju 
uredništvo, a ostale katove da iznajmim. Štoviše, označio je i mjesto, 
gdje će biti kuća: na Nevi, kod Novog kamenitog mosta, što se 
projektira, kažu, u Petrogradu, s Litejne na Vyborsku... 

— Ah, Miša, pa to će se gotovo sve tako i zbiti, upravo do 
posljednje riječce! — viknu odjedamput Aljoša, ne mogavši se 
svladati i smijući se veselo. 

— I vi se upuštate u sarkazme, Alekseju Fjodoroviču? 

— Ne, ne, ja se šalim, oprosti. Ja imam nešto sasvim drugo na 
umu. Dopusti, međutim: tko bi mogao tebi takve potankosti saopćiti i 
od koga si ih mogao čuti? Ti nisi mogao biti kod Katarine Ivanovne 
lično, kad je on o tebi govorio? 

— Nisam bio, ali je zato bio Dmitrij Fjodorovič, i ja sam to čuo na 
svoje uši od Dmitrija Fjodoroviča, to jest, ako hoćeš, on nije meni 
kazivao, nego sam prisluškivao, razumije se, nehotice, jer sam 


sjedio kod Grušenjke u spavaćoj sobi, iz koje nisam mogao izaći sve 
dotle, dok se Dmitrij Fjodorovič nalazio u susjednoj sobi. 

— Ah, da, zaboravio sam, da je ona tvoja rođakinja... 

— Rođakinja? Grušenjka moja rođakinja? — povika odjedamput 
Rakitin i sav pocrveni. — Jesi li sišao s uma, što li? Nije ti sve u glavi 
u redu. 

— A što? Zar ti nije rođakinja? Ja sam tako čuo. 

— Gdje si to mogao čuti? Ne, vi gospoda Karamazovi pravite iz 
sebe neke velike i starinske plemiće, dok je međutim tvoj otac trčkao 
kao lakrdijaš oko tuđih stolova, i iz milosti bio u kuhinju dodijeljen. 
Recimo, ja sam samo popovski sin i prah pred vama, plemićima, ali 
ne vrijeđajte me tako s uživanjem i razuzdanošću. | ja imam svoju 
čast, Alekseju Fjodoroviču. Ja ne mogu biti u rodu s Grušenjkom, 
prostitutkom, molim da to razumijete! 

Rakitin je bio jako razdražen. 

— Oprosti mi, boga radi, ja to nisam mogao nikako pretpostaviti, 
a najposlije, kakva je ona prostitutka? Zar je ona... takva? — 
pocrveni odjedamput Aljoša. — Ponavljam ti, da sam čuo, da ti je 
rođakinja. Ti joj često odlaziš, i sam si mi govorio, da nemaš 
ljubavnih veza... Eto, nikad nisam mislio, da je toliko prezireš! Zar 
ona to zbilja zaslužuje? 

— Ako je posjećujem, mogu imati svoje razloge, eto, a sad dosta 
o tome. A što se srodstva tiče, to će je prije tvoj bratac ili možda sam 
ćaća uvući u tvoj rod, a ne u moj. Ali, eto nas, stigosmo. Bit će bolje, 
da ideš u kuhinju. Oh! što se ovdje desilo, što je ovo? Zar su 
zakasnili? Ta nisu valjda mogli tako brzo ručati? Ili su i ovdje 
Karamazovi kakav rusvaj načinili? Sigurno je tako! Eto i tvog 
baćuške, i Ivana Fjodoroviča za njim. To oni od igumana bježe. Eno i 
otac Izidor viče nešto za njima s doksata. Pa i tvoj baćuška viče i 
rukama maše, sigurno grdi. Gle, i Mijusov je u kočiji otišao, vidiš, 
odveze se. Eto, i vlastelin Maksimov bježi — pa ovdje je izbio 
skandal: znači, nije bilo ručka! Da ne istukoše igumana? Ili su možda 
njih istukli? To bi valjalo!... 

Rakitin nije bez razloga vikao. Zaista se dogodio skandal, 
nečuven i neočekivan. Sve se zbilo »u nadahnuću«. 


VIII 


SKANDAL 


Kad su Mijusov i Ivan Fjodorovič već ulazili igumanu, u Petru se 
Aleksandroviču, kao u iskreno čestitom i delikatnom čovjeku izvrši 
brzo jedan svoje vrste delikatan proces — bi ga stid, što se ljuti. On 
je osjetio u sebi, da se na prljavštinu Fjodora Pavloviča nije smio 
toliko obazirati, da nije smio gubiti svoju hladnokrvnost u starčevoj 
ćeliji i toliko se zbuniti, kao što se desilo. »Najposlije, kaluđeri nisu tu 
ništa krivi« — zaključi on odjedamput na doksatu igumanovu — »a 
ako je i ovdje valjan svijet (i otac Nikolaj iguman je, čini se, također 
plemić), zašto da ne bude prema njima prijazan, ljubezan i 
uljudan?«... »Neću se prepirati, štoviše, odobravat ću, osvojit ću ih 
ljubaznošću i... i... najzad, dokazati im, da ja ne spadam u društvo 
ovog Ezopa, ovog lakrdijaša, ovog pjerota, te da sam zapao u 
ćorsokak kao i svi oni.« 

Prijepornu sječu u šumi i taj ribolov (jer gdje je sve to — to nije ni 
on sam znao) odlučio je da im ustupi konačno, jedamput zauvijek, to 
više, što je to malo vrijedilo, te da odustane od svih svojih tražbina 
prema manastiru. 

Sve se te dobre namjere još većma učvrstiše, kad uđoše u 
blagovaonicu oca igumana. On blagovaonice uostalom nije imao, jer 
se njegov stan zapravo sastojao samo od dvije sobe, istina, 
kudikamo prostranije i udobnije, nego što bijahu starčeve. Ali ni 
sobni se namještaj nije odlikovao osobitim komforom: pokućstvo je 
bilo kožnato, od mahagonija, po staroj modi dvadesetih godina, čak 
ni podovi nisu bili obojeni: ali zato se sve sjalo od čistoće, na 
prozorima je bilo mnogo skupocjena cvijeća; ali glavnu raskoš 
predstavljaše, dakako, u tom trenutku raskošno postavljen stol, iako i 
to tek relativno: čist stolnjak, sjajno posuđe, tri vrste izvrsno pečena 
kruha, dvije boce vina, dvije boce divne manastirske medovine i velik 
staklen vrč manastirskog kvasa, čuvena u cijeloj okolini. Rakije nije 
bilo uopće. Rakitin je poslije pričao, da se ovaj put ručak sastojao od 
pet jela: juha od jesetre s pirozima i ribom; zatim kuhana riba, 
priređena izvrsno i na osobit način; onda kotleti od ribe bez kostiju, 
sladoled i ukuhano voće i, naposljetku, kiselj u formi blanc- 


mangeri, Sve je to pronjuškao Rakitin, koji nije mogao da se 
suzdrži, a da namjerno ne zaviri u igumanovu kuhinju, s kojom je 
također imao veze. On je svuda imao veza i brbljavih jezika na 
raspoloženju. Srca je bio jaka, nemirna i zavidna. On je bio potpuno 
svjestan svojih velikih sposobnosti, ali ih je strastveno preuveličavao 
u svome samoljublju. Znao je pouzdano, da će biti radnik svoje vrste, 
ali Aljošu, koji mu je bio vrlo sklon, mučilo je, što je njegov prijatelj 
Rakitin nepošten i što to nikako neće da uvidi, nego je, baš naprotiv, 
jer je znao, da neće ukrasti novac sa stola, smatrao sebe 
najpoštenijim čovjekom. U tom pogledu nije mogao ništa učiniti ne 
samo Aljoša, nego ni bilo tko drugi. 

Rakitin, kao ličnost beznačajna, nije mogao biti pozvan na ručak, 
ali zato su bili pozvani otac Josif i otac Pajsij i još jedan jeromonah. 
Oni su već čekali u blagovaonici na igumana, kad uđoše Petar 
Aleksandrovič, Kalganov i Ivan Fjodorovič. Nešto postrance čekao je 
vlastelin Maksimov. Otac iguman stupi naprijed, na sredinu sobe, da 
dočeka goste. Bio je to visok, mršav, ali još uvijek čvrst starac, crne, 
jako prosijede kose i dugačka isposničkog i važna lica. On se pokloni 
gostima šutke, i ovi sad priđoše, da ih blagoslovi. Mijusov dapače 
htjede da ga poljubi u ruku, ali je iguman nekako zavremena trže, i 
on je ne poljubi. Ali zato ovaj put primiše blagoslov Ivan Fjodorovič i 
Kalganov u potpunom smislu — oni su naime na najprostodušniji i 
najnarodskiji način cmoknuli igumana u ruku. 

— Mi se moramo jako ispričati, vaša svetosti, — otpoče Petar 
Aleksandrovič, smješkajući se ljubazno, ali ipak dostojanstvenim i 
punim poštovanja tonom, — da se ispričamo, što dolazimo sami, bez 
našeg suputnika Fjodora Pavloviča, koga također pozvaste; on nije 
smio doći za vaš stol, i to ne bez razloga. U ćeliji presvetog oca 
Zosime zanio se svojom nesretnom parbom sa sinom, te izustio 
nekoliko — sasvim — nezgodnih riječi... jednom riječi, sasvim 
nepristojno... što je, kako mi se čini (on pogleda u jeromonaha), 
vašoj svetosti već poznato. | zato je, uviđavajući sam, da je kriv, i 
kajući se iskreno, osjetio stid i, ne mogavši da ga savlada, zamoli 
nas, mene i svog sina Ivana Fjodoroviča, da izjavimo pred vama 
potpuno njegovo žaljenje, skrušenost i kajanje. Jednom riječi, on se 


nada i želi kasnije sve povratiti, a sad, moleći vas blagoslov, moli da 
mu oprostite i zaboravite sve, što se dogodilo... 

Mijusov zašutje. Izgovorivši posljednje riječi svoje tirade, bio je 
sasvim zadovoljan sam sa sobom, i to u tolikoj mjeri, da nije u duši 
njegovoj preostalo ni traga od njegove maloprijašnje razdraženosti. 
On je opet potpuno i iskreno ljubio čovječanstvo. Iguman, saslušavši 
ga dostojanstveno, naže malo glavu i progovori: 

— Od srca žalim, što je otišao. Možda bi nas za stolom našim 
zavolio, isto kao i mi njega. Izvolite, gospodo, za stol. 

On stade pred ikonu i poče se naglas moliti. Svi su s 
poštovanjem priklonili glave, a vlastelin Maksimov istupio je čak pred 
ostale i sklopio dlanove od velike pobožnosti. 

| eto baš u tom trenutku izbacio je Fjodor Pavlovič svoj posljednji 
adut. Moramo primijetiti, da je on zbilja htio otići i zaista osjetio da, 
poslije svoga sramotnog ponašanja kod starca u ćeliji, ne može 
igumanu na ručak, kao da nije ništa ni bilo. Ali ne zbog toga, što bi 
se on toliko stidio i sebe okrivljivao; možda baš obratno; ali je ipak 
osjećao, da ne bi bilo pristojno da ide na ručak. Ali tek što pritjeraše 
gostioničkom trijemu njegovu drndavu kočiju, kad on penjući se već 
U nju, iznenada stade. On se sjeti vlastitih riječi, izrečenih kod starca: 
»Meni se sve čini, da sam ja, kad ulazim bilo kamo, podliji od svih i 
da me svi drže za lakrdijaša, — pa deder da zaista odigram 
lakrdijaša, jer ste vi svi do jednoga gluplji i podliji od mene«. Htjede 
da se svima osveti zbog vlastite svoje prljavštine. | on se odjedamput 
sjeti, baš u zgodan čas, kako su ga nekad, još prije, zapitali jednom: 
»Zašto vi toga i toga toliko mrzite?« A on je odgovorio onda u 
nastupu svoga lakrdijaškog bezobrazluka: »Evo zašto: on mi, istina, 
nije ništa učinio, ali zato sam ja njemu učinio jednu strašno podlu 
pakost, i odmah, čim sam je učinio, odmah sam ga zbog toga i 
mrzio«. Sjetivši se sada toga, on se tiho i zlobno nasmiješi i trenutno 
zamisli. Oči mu sijevnuše, a usne čak zadrhtaše. »A kad sam 
započeo, onda ću i svršiti«, odluči on odjedamput. Najskrovitije 
osjećanje njegovo u ovom trenutku moglo bi se izraziti ovim riječima: 
»Sad već nećeš sebe rehabilitirati, pa de da im još napljujem koješta 
besramno: ta ne stidim vas se, i to je sve!« Kočijašu zapovjedi, neka 
ga pričeka, a sam se brzim koracima vrati u manastir i ravno 
igumanu. Još nije znao, što će uraditi, ali je znao, da već ne vlada 


sobom i — neka ga samo dirnu — da će u tren oka dotjerati do 
krajnjih granica nekakve gadarije, — uostalom samo gadarije, a 
nikako do kakva zločina ili ispada, za koji bi ga mogao sud kazniti. U 
ovom pogledu umio se uvijek suzdržati i čak se sam divio toj svojoj 
sposobnosti u pojedinim slučajevima. On se pojavio u blagovaonici 
igumanovoj upravo onog trenutka, kad se svršila molitva i kad svi 
pođdoše stolu. Zastavši na pragu, premjeri očima društvo i nasmija se 
otegnutim, drskim, pakosnim smijehom, gledajući svima odvažno u 
oči. 

— Oni su mislili, da sam otišao, a njega eto! — povika on da se 
sve orilo u sobi. 

Jedan trenutak svi su gledali u njega netremice i šutjeli, i odmah 
osjetiše, da će se sad odmah desiti nešto odvratno, ružno, što će 
nesumnjivo biti popraćeno skandalom. Petar Aleksandrovič prijeđe 
naglo iz najdobroćudnijeg raspoloženja u najbješnje. Sve, što se bilo 
ugasilo i stišalo i njegovu srcu, u jedan mah uskrsnu i podiže se: 

— Ne, ovo ne mogu podnijeti! — povika on, — nipošto ne mogu 
i... nikako ne mogu! 

Krv mu pojuri u glavu. On se čak i zbuni, ali više mu ne bijaše 
stalo do govora, te zgrabi svoj šešir. 

— Što on to ne može? — viknu Fjodor Pavlovič, — »nipošto ne 
može i nikako ne može«? Vaša svetosti, da li da uđem ili da ne 
uđem? Primate li me kao gosta? 

— Izvolite, od sveg srca — odgovori iguman. — Gospodo! 
Uzimam sebi slobodu — nadoveže on odjedamput — da vas iz sve 
duše zamolim, da se okanite slučajnih vaših razmirica i okupite u 
ljubavi i rodbinskoj slozi, s molitvom gospodu, oko smjernog stola 
moga... 

— Ne, ne, nije moguće — viknu kao izvan sebe Petar 
Aleksandrovič. 

— A ako ne može Petar Aleksandrovič, onda ne mogu ni ja, ni ja 
ne ostajem. S tom sam namjerom i došao. Odsada ću svuda biti uz 
Petra Aleksandroviča: odete li, Petre Aleksandroviču, i ja idem, 
ostanete li — i ja ostajem. S rodbinskom ste ga slogom najvećma 
bocnuli, oče ijumane: on me ne priznaje svojim rođakom! Je li tako, 
von Zone? Eto, i von Zon stoji. Zdravo, von Zone. 

— VI... to meni velite? — promrmlja začuđeni vlastelin Maksimov. 


— Dakako, tebi — izdere se Fjodor Pavlovič. — A da kome? Nije 
valjda otac iguman von Zon. 

— Pa ni ja nisam von Zon, već Maksimov. 

— Ne, ti si von Zon. Vaša svetosti, znadete li, tko je to von Zon? 
Bijaše to kriminalni proces: njega ubili u bludilištu — tako se, čini mi 
se, nazivaju kod vas takva mjesta — ubili i orobili, i bez obzira na 
njegove godine poštovanja dostojne, strpali u sanduk, zakovali i iz 
Petrograda poslali u Moskvu u vagonu za prtljagu, pod brojem. | dok 
su ga zakivali, bludnice plesačice pjevale su pjesme i svirale na 
violini, odnosno na glasoviru. I eto to vam je taj von Zon. Uskrsnuo je 
od mrtvih, je li, von Zone? 

— A što je ovo? Što ovo ima da znači? — začuše se glasovi u 
gomili jeromonaha. 

— Hajdemo! — viknu Petar Aleksandrovič, okrenuvši se 
Kalganovu. 

— Ne, dopustite! — prekinu ga pišteći Fjodor Pavlovič i zakorači 
još jedan korak u sobu — dopustite i meni da dovršim. Ondje su me 
u ćeliji obijedili, kao da sam se nepristojno ponašao, a posebno zato, 
što sam viknuo ono o krkušama. Petar Aleksandrovič, moj rođak, voli 

volim, da je u mome govoru plus de sincerit€ que de noblesse ši, 
— pljujem na noblesse! Je li tako, von Zone? Dopustite, oče 
igumane, mada sam lakrdijaš, i mada se predstavljam kao lakrdijaš, 
ipak sam vitez časti i hoću da se izjasnim. Jest, ja sam vitez časti, a 
u Petru Aleksandroviču je — povrijeđeno samoljublje i ništa više. Ja 
sam i došao, možda, ovamo, da sve vidim i da sve izreknem. Moj sin 
Aljoša ovdje ispašta; ja sam otac, ja se brinem o njegovoj sudbini i 
dužan sam da se brinem. Sve sam slušao i pretvarao se, a i krišom 
motrio, i sad želim da vam i posljednji čin predstave odigram. Kako 
je kod nas? Kod nas, što padne, to i leži. Kako bi i bilo drugačije? Ja 
želim da ustanem. Sveti oci, vi ste me uzbudili. Ispovijed je velika 
tajna, koju duboko poštujem i pred kojom sam spreman da padnem 
ničice, a kad tamo, u ćeliji svi kleče i ispovijedaju se naglas. Zar je 
dopušteno ispovijedanje naglas? Sveti oci odredili su, da se 
ispovijeda u uho, samo onda će ispovijed vaša biti tajna, i tako je od 
starine. Kako ću naime objasniti pred svima, da sam na primjer ovo i 


OVO... ali, to jest, vi već razumijete? Katkad je i reći nepristojno. Ta to 

je skandal! Ne, oci, s vama bih ovdje možda i u hlistovštinu upao. 
Prvom ću prilikom pisati sinodu, a sina svoga Alekseja vodim kući. 

Ovdje jedna napomena. Fjodor Pavlovič je nešto načuo. Bilo je 
nekad zlobnih spletaka, koje dopriješe čak do vladike (ne samo o 
našem, nego i o drugim manastirima, u kojima je bilo zavedeno 
staraštvo), kao da se i suviše poštuju starci, čak na štetu igumanova 
dostojanstva, i kao da, između ostalog, starci zlorabe tajnu 
ispovijedi, itd. Optužbe glupe, koje u svoje vrijeme padoše same od 
sebe i kod nas, i posvuda. Ali glupi đavo, koji je ščepao i nosi 
Fjodora Pavloviča na vlastitim njegovim nervima nekud sve dalje i 
dalje u sramotnu dubinu, prišapnuo mu je nekadašnju optužbu, od 
koje sam Fjodor Pavlovič nije razumio ni riječi. A nije se umio ni 
pismeno izraziti, to manje, što ovaj put nije nitko u starčevoj ćeliji 
klečao, niti se glasno ispovijedao, tako da Fjodor Pavlovič nije 
mogao ništa slično vidjeti, nego je govorio tek po starim pričanjima i 
spletkama, koje je kojekako zapamtio. Ali, ispričavši svoju glupost, 
on osjeti, da je slagao ružnu besmislicu, i odjedamput mu se prohtje, 
da odmah dokaže slušaocima, a ponajviše samom sebi, da nipošto 
nije rekao glupost. | premda je vrlo dobro znao, da će sve više i sve 
gluplje dodavati svakoj izvaljenoj besmislici još po jednu isto takvu 
besmislicu — ipak se više nije mogao suspreći, te je poletio kao s 
gore. 

— Kakva podlost! — uzviknu Petar Aleksandrovič. 

— Oprostite — reče odjedamput iguman. — Rečeno je u staro 
doba: »I počeše govoriti koješta na me čak i neke ružne stvari. A ja, 
kad sam čuo sve to, rekoh sebi: to je lijek Isusov, koji mi je poslao, 
da izliječi taštu dušu moju«. I zato vam se zahvaljujemo najpokornije, 
dragi goste. 

I on se pokloni Fjodoru Pavloviču do pasa. 

— Te-te-te! Licemjerstvo i stare fraze! Stare fraze i stare geste! 
Stara laž i službeni poklon do zemlje! Poznajemo mi te poklone! 
»Poljubac u usta i bodež u srce«, kao u Schillerovim Razbojnicima. 
Ne volim oci, opsjene, već tražim istinu. Ali nije u krkušama istina, i 
to sam već rekao. Oci kaluđeri, zašto postite? Zašto očekujete zbog 
toga nagradu na nebesima? Ta za takvu nagradu ću i ja postiti! Ne, 


sveti kaluđeru, budi ti pun vrline u životu, donesi korist društvu, ne 
zatvaraj se u manastir, gdje jedeš gotov kruh, i ne očekuj nagrade 
ondje gore — to će biti malo poteže. Što li je tu kod njih sve 
priređeno? — | on priđe stolu. — Staro porto-vino »Faktori«, medoc 
braće Jelisejevih, uh, oci! To ne naliči na krkuše. | koliko su bočica 
oci poredali, he, he, he! A tko je sve to donosio ovamo? Ruski seljak, 
trudbenik, donosi ovamo svoj groš zarađen žuljevitim rukama, 
otkidajući ga od porodice i od države! Ta vi, sveti oci, isisavate 
narod! 

— To je već sasvim nedostojno, što govorite, — progovori otac 
Josif. Otac Pajsij tvrdokorno šućaše. Mijusov potrči iz sobe, a za njim 
Kalganov. 

— Pa, oci, i ja odoh za Petrom Aleksandrovičem! Više vam neću 
doći, molit ćete me klečeći, ali neću doći. Poslao sam vam tisuću 
rubljića, pa i opet naoštriste oči, he, he, he! Ne, više neću dodati. 
Svetim se za svoju proteklu mladost, za sve moje poniženje! — i on 
lupi šakom po stolu u nastupu izvještačena osjećanja. — Mnogo je 
značio ovaj manastirčić u mome životu! Mnogo sam suza prolio zbog 
njega! Vi ste moju ženu, klikušu, nahuškali protiv mene. Vi ste me na 
sedam sabora proklinjali i razglasili po cijelom kraju! Dosta, oci, ovo 
je vijek liberalizma, vijek parobroda i željeznica. Ni tisuću, ni stotinu 
rubalja, ni stotinu kopjejaka, ništa nećete dobiti od mene! 

Opet jedna napomena. Naš manastir nije nikad i ništa značio u 
njegovu životu, niti je on zbog njega prolio bilo kakve gorke suze. On 
se toliko podao svojim izvještačenim suzama, da je za trenutak 
gotovo sam sebi povjerovao, štoviše, zaplakao od ganuća, ali je tog 
istog trena osjetio, da treba rukunice okrenuti natrag. Iguman, na 
zlobnu njegovu laž, saže glavu i opet ozbiljno reče: 

— Dalje je rečeno: »Pažljivo i s radošću pretrpi sramotu, koja te 
bez krivice tvoje stigne, i ne zbuni se i ne zamrzi onoga, koji te 
sramoti«. Tako ćemo i mi uraditi. 

— Te-te-te, mudrolije i ostali galimatijas! Mudrujte, oci, a ja odoh. 
A sina svoga Alekseja vodim svojom roditeljskom vlašću odavde 
zauvijek. Ivane Fjodoroviču, najponizniji sine moj, dopustite da vam 
zapovjedim, da me slijedite! Von Zone, što da ostaneš ovdje! Dođi 
odmah meni u grad. Kod mene je veselo. Svega jedna vrstica, 
mjesto posnoga ulja, dat ću ti prase s kašom; naručat ćemo se, 


iznijet ću konjačića, poslije likerčića; imam i slatke rakije... Ej, von 
Zone, ne propuštaj svoje sreće! 

On izađe vičući i gestikulirajući. | eto, baš u tom trenutku ugleda 
ga Rakitin, gdje izlazi, i pokaza Aljoši. 

— Alekseju! — doviknu mu otac izdaleka, kad ga opazi, — još 
danas seli meni posve, i jastuk i dušek ponesi, da ne ostane ovdje 
od tebe ni traga. 

Aljoša zastade kao okamenjen, te šutke i pažljivo promatraše 
prizor. Međutim se Fjodor Pavlovič bio popeo u kočiju, a za njim se 
stao šutke i namrgođeno uspinjati Ivan Fjodorovič, čak i ne okrenuvši 
se Aljoši, da se s njim oprosti. Ali sad se dogodi još jedna 
komedijaška i gotovo nevjerojatna scena, koja je nadopunila 
epizodu. Odjedamput je kraj papuče na kočiji iskrsnuo vlastelin 
Maksimov. On je dotrčao sav zaduhan, samo da ne zakasni. Rakitin i 
Aljoša vidjeli su, kako je trčao. On se toliko žurio, da je u svojoj 
nestrpljivosti već bio podigao nogu na stepenicu, na kojoj je još bila 
ljeva noga Ivana Fjodoroviča, i, uhvativši se za koš od kočije, već 
poče uskakivati u kočiju. 

— l ja, i ja ću s vama! — uzvikivaše on, poskakujući i smijući se 
sitnim veselim osmijehom, blažena lica i na sve spreman — povezite 
i mene. 

— Pa, nisam li kazao — oduševljeno uzviknu Fjodor Pavlovič — 
da je ovo von Zon? Da je ovo pravi, iz mrtvih uskrsnuli von Zon! A 
kako si se oteo odonud? Što si tamo takva nafonzonio i kako si 
mogao ostaviti ručak? Ta za to treba imati tučanu čelenku! I ja imam 
čelo, ali, brate, divim se tvome! Uskači, uskači brže! Neka ga, Vanja, 
bit će veselo. Leći će nekako ovdje do nogu. Hoćeš li leći, von Zone? 
l&li da ga stisnemo na sjedište s kočijašem? Skači na sjedište, von 
Zone. 

Ali Ivan Fjodorovič, koji je već bio sjeo na svoje mjesto, 
odjedamput šutke i iz sve snage grunu u prsa Maksimova, i ovaj 
odleti cio hvat daleko. Što nije pao, bijaše tek puki slučaj. 

— Goni! — ljutito viknu Ivan Fjodorovič kočijašu. 

— Ali što ti radiš? Što? Zašto si ga onako? — planu Fjodor 
Pavlovič, ali kočija pođe. Ivan Fjodorovič ne odgovori. 

— Gle ti njega! — progovori opet Fjodor Pavlovič, pošutjevši dvije 
minute i gledajući poprijeko sina. — Ta ti si sam smislio cio taj 


polazak u manastir, sam si poticao, sam odobravao, pa što se sada 
srdiš? 

— Dosta ste pričali gluposti, odmorite se makar malo — odbrusi 
Ivan Fjodorovič surovo. 

Fjodor Pavlovič opet pošutje dvije minute. 

— Sad bi valjao konjak — primijeti on sentenciozno. Ali Ivan 
Fjodorovič ne odgovori. 

— Kad stignemo, i ti ćeš gucnuti. 

Ivan Fjodorovič neprestano šućaše. 

— A Aljošu ću ipak izvaditi iz manastira, bez obzira na to, što će 
vam to biti vrlo neprijatno, najponizniji Karl von Moor. 

Ivan Fjodorovič slegne prezirno ramenima i, okrenuvši se, poče 
gledati na put. | sve do kuće nisu ni riječi progovorili. 


TREĆA KNJIGA 
BLUDNICI 
I 
U SLUŽINSKOJ SOBI 


Kuća Fjodora Pavloviča Karamazova nije nikako bila u samoj 
sredini grada, ali ne ni sasvim na kraju. Bila je to dosta stara kuća, 
ali ugodne spoljašnosti: prizemna, s mezaninom, obojena sivom 
bojom, crvena limena krova. Uostalom, mogla je izdržati još vrlo 
dugo; bila je prostrana i udobna. U njoj je bilo mnogo različitih 
sobica, skrivenih pregradica i kojekakvih stepenica. A bilo je i 
štakora, ali se Fjodor Pavlovič nije baš jako na njih srdio: »Ipak nije 
tako dosadno navečer, kad ostaneš sam.« On je zaista imao običaj, 
da preko noći pošalje sluge u pobočnu zgradu, i u kući se 
zaključavao i sam provodio cijele noći. Ta pobočna zgrada stajala je 
u dvorištu i bila je prostrana i čvrsta; Fjodor Pavlovič je odredio, da 
ondje bude kuhinja, iako se kuhinja nalazila i u kući; on nije volio 
kuhinjskog mirisa, te se jelo donosilo preko dvorišta, i zimi i ljeti. 
Uopće je kuća bila zidana za veliku porodicu, pa je u njoj moglo 
živjeti pet puta više i slugu i gospodara. Ali u vrijeme naše 


pripovijetke živjeli su u kući jedino Fjodor Pavlovič i Ivan Fjodorovič, 
a u služinjskom krilu svega troje slugu: starac Grigorij, starica Marfa, 
njegova žena, i sluga Smerdljakov, još mlad čovjek. Treba 
progovoriti malo potanje o to troje služinčadi. O starcu Grigoriju 
Vasiljeviču Kutuzovu već smo uostalom dovoljno govorili. To je bio 
čovjek tvrd i ustrajan, koji je tvrdoglavo i ravno išao svom cilju, ako je 
samo taj cilj zbog bilo kakvih uzroka (često neobično nelogičnih) 
stajao pred njim kao nepobitna istina. Uopće govoreći, bio je pošten i 
nepodmitljiv. Žena njegova, Marfa lgnjatijevna, uza sve to, što se 
cijelog vijeka posve pokoravala muževljevoj volji, ipak je bila navalila, 
na primjer, odmah poslije oslobođenja seljaka, da odu od Fjodora 
Pavloviča u Moskvu i da ondje otpočnu makar kakvu trgovinu (imali 
su nešto novaca); ali Grigorij je onda jedamput zauvijek odlučio, da 
žena bulazni, »jer je svaka žena nečasna«, a nije u redu da 
prijašnjeg gospodara napuste, pa makar kakav bio, »jer je to sada 
njihova dužnost!« 

— A razumiješ li ti, što je to dužnost? — obrati se on Marti 


Ignjatijevnoj. 
— Sto je dužnost, razumijem, Grigorije Vasiljeviču, ali kakva je to 
dužnost, da ovdje ostanemo, to ne pojmim — odgovori Marfa 


Ignjatijevna odlučno. 

— I ne treba da razumiješ, ali ipak će tako biti. A unaprijed šuti. 

| tako je bilo: oni ne odoše, a Fjodor Pavlovič im odredi malu 
plaću, koju je i plaćao. Usto je Grigorij znao, da ima nesumljiv utjecaj 
na gospodara. On je to osjećao, i to je bilo točno: lukavi i tvrdoglavi 
lakrdijaš Fjodor Pavlovič, vrlo čvrsta karaktera »u nekim stvarima u 
životu«, kako se sam izražavao, bivao je, na vlastito svoje čudo, čak 
slaba karaktera u nekim drugim »stvarima u životu«. | on je sam 
znao u kakvim, znao i bojao se mnogočega. U nekim stvarima u 
životu mora se biti na oprezu, i to je teško bilo bez vjerna čovjeka, a 
Grigorij bio je čovjek najvjerniji. Štoviše, dešavalo se, da je Fjodor 
Pavlovič mogao biti često u toku svoje karijere bijen, i uvijek ga je 
spasavao Grigorij, iako mu je svaki put poslije toga očitao bukvicu. 
Ali ni batine ne bi prepale Fjodora Pavloviča: međutim bilo je i 
ozbiljnih slučajeva, i, štoviše, vrlo finih i zamršenih, u kojima možda 
ni sam Fjodor Pavlovič ne bi bio u stanju, da shvati tu neobičnu 
potrebu za vjernim i bliskim čovjekom, koju bi pokadšto iznenadno i 


neobjašnjivo počeo osjećati u sebi. To su bili gotovo bolni slučajevi: 
Fjodor Pavlovič, koji je bio užasno razvratan, i u svojoj bludnosti 
okrutan kao opasan kukac, osjećao je u sebi katkad i odjedamput, u 
časovima pijanstva, duhovni strah i moralni potres, koji je, da tako 
kažem, gotovo fizički odjekivao u njegovoj duši, »Tom prilikom kao 
da mi duša dršće u mom grlu«, kazivaše on gdjekad. I, eto, u tim 
trenucima volio je, da je uza nj, makar u blizini, iako ne u istoj sobi, a 
ono bar u pobočnoj zgradi, takav čovjek, odan, nepokolebiv, koji nije 
takav, kakav je on, ne razvratnik, ali koji bi ipak, sve kad hi i vidio svu 
raspuštenost i sve što se zbiva, te znao sve tajne, iz odanosti sve to 
dopuštao i ne protivio se tome, a što je glavno — koji ga ne bi 
pokoravao niti se bilo čime prijetio, kako u ovom, tako i u budućem 
životu; i koji bi ga u slučaju nužde i branio — ali od koga? Od nekog 
nepoznatog, ali strašnog i opasnog. | on je upravo osjećao potrebu, 
da to bude svakako drugi čovjek, stari znanac i prijatelj, koga bi 
mogao pozvati u teškom trenutku jedino zato, da zaviri u njegovo lice 
i možda progovori s njim koju riječcu ma o čemu, i ako on ništa ne 
rekne, i ako se ne bude srdio, bit će mu nekako lakše pri srcu, a ako 
se bude ljutio, onda će mu biti još teže. Dešavalo se (ali uostalom 
vrlo rijetko), da je Fjodor Pavlovič odlazio čak noću u pobočnu 
zgradu i budio Grigorija, da samo na časak dođe njemu. Ovaj bi 
došao, i Fjodor Pavlovič počeo bi govoriti o samim tričarijama i 
naskoro ga otpuštao, gdjekad dapače s posmijehom i šalom, a onda 
bi pljunuo, legao da spava i spavao snom pravednika. Nešto se 
slično dogodilo Fjodoru Pavloviču i nakon Aljošina dolaska. Aljoša je 
»probo njegovo srce«, jer je on kod njega »stanovao, sve vidio, a 
ništa nije osudio«. | još više, on je donio sa sobom nešto još 
neviđeno: on nije pokazivao ni najmanje prezira prema njemu, 
starcu, već je, naprotiv, bio prema njemu uvijek prijazan i pokazivao 
sasvim prirodnu iskrenu privrženost, iako je je on tako malo 
zasluživao. Sve je to bilo za njega, starog razvratnika i samca, pravo 
iznenađenje, i za njega, koji je dosele volio jedino »prljavštinu«, 
posve neočekivano. Poslije Aljošina odlaska priznao je sam sebi, da 
je razumio štošta, što dotle nije htio da razumije. 

Već sam spomenuo, na početku pripovijetke, kako je Grigorij 
mrzio Adelajidu Ivanovnu, prvu suprugu Fjodora Pavloviča i majku 
prvog njegova sina Dmitrija Fjodoroviča, i kako je, naprotiv, branio 


drugu njegovu suprugu, klikušu, Sofiju Ivanovnu, i od samoga svog 
gospodara i od svakog, kome bi palo na pamet, da izusti o njoj ružnu 
ii lakoumnu riječ. U njemu se simpatija prema toj nesretnici 
pretvorila u nešto sveto, tako da ni poslije dvadeset godina ne bi 
mogao otrpjeti čak ni ružno natucanje o njoj, nego bi odmah uzvratio 
napadaču. Po spoljašnosti svojoj bio je Grigorij čovjek hladan i 
ozbiljan, a ne brbljavac, koji je upotrebljavao riječi važne i nimalo 
lakoumne. Isto je tako bilo nemoguće na prvi pogled reći: da li on voli 
svoju šutljivu, pokornu ženu ili ne voli, međutim ju je zaista ljubio, i 
ona je to naravno i znala. Marfa Ignjatijevna ne samo da nije bila 
žena glupa, nego je možda bila pametnija od svog muža, ili bar 
donekle razboritija od njega u svakidašnjim poslovima, pa ipak mu 
se pokoravala bez mrmljanja i šutke od prvog dana njihova braka i 
nesumnjivo ga poštovala zbog njegove duhovne premoći. Vrijedno je 
spomenuti, da su oboje cijeloga svog života neobično malo govorili 
jedno s drugim, osim o najobičnijim i tekućim poslovima. Ozbiljni i 
dostojanstveni Grigorij razmišljao je o svojim poslovima i brigama 
uvijek sam, tako da je Marta Ignjatijevna već odavno i jedamput 
zauvijek bila na čistu, da mu nisu nimalo potrebni njeni savjeti. Ona 
je osjećala, da njen muž cijeni njeno šućenje i da je zbog toga drži 
pametnom. Tukao je nije nikada, osim svega tek jedamput i to samo 
malo. Prve godine braka Adelajide Ivanovne s Fjodorom Pavlovičem 
sakupile se jednom prilikom u selu seoske djevojke i žene, onda još 
kmetice, da u vlastelinskom dvorištu pjevaju i igraju. Otpočeli su »na 
livadi« i odjednom Marta Ignjatijevna, onda još mlada žena, iskočila 
naprijed pred kor i odigrala »rusku« na osobit način, ne po seljački, 
kako žene igraju, nego kako je igrala, dok je još bila djevojka u dvoru 
kod bogatih Mijusovih na domaćoj vlastelinskoj pozornici, gdje je 
glumce obučavao u plesanju učitelj plesa, koji bijaše pozvan iz 
Moskve. Grigorij je vidio, kako je otplesala njegova žena, te ju je 
poslije jednog sata, kod kuće u sobi, poučio pameti, povukavši je 
malo za kose. I time je bio jedamput zauvijek kraj batinama, te se ne 
ponoviše više nijedamput za cijela života, a i Marta lIgnjatijevna 
zarekla se, da neće više plesati. 

Djece im nije dao bog, imali su jedno djetence, ali je i to umrlo. 
Grigorij je očito volio djecu, što čak nije ni krio, to jest, nije se stidio 
da to pokaže. On se sam prihvatio Dmitrija Fjodoroviča, trogodišnjeg 


mališana, kada je pobjegla Adelajida Ivanovna, i mučio se s njime 
gotovo godinu dana, sam ga je češljao i, štoviše, sam kupao u koritu. 
Zatim se brinuo za Ivana Fjodoroviča i Aljošu, i za to dobio ćušku; ali 
o svemu tomu sam već pričao. Vlastitom se djetetu radovao jedino 
nadom, dok je Marta Ignjatijevna bila još teška. A kad se rodilo, onda 
je satrlo njegovo srce tugom i užasom. Stvar je u tome, što se 
mališan rodio sa šest prstiju. Kad je to Grigorij vidio, bio je toliko 
satrven, da je šutio ne samo do krštenja, nego je namjerno odlazio u 
vrt, da ondje šuti. Bilo je proljeće, te je sva tri dana kopao gredice u 
povrtnjaku, u bašči. Treći dan imalo se krstiti dijete; Grigorij je dotle 
već nešto smislio. Kad je ušao u sobu, gdje su se bili sakupili 
svećenici, došli gosti i naposljetku i Fjodor Pavlovič, koji je došao 
lično kao kum, izjavi on odjedamput, da dijete »ne treba uopće 
krstiti« — ali to nije rekao glasno niti je govorio mnogo, nego je jedva 
procijedio riječ po riječ, gledajući pritom tupo i oštro u svećenika. 

— A zašto? — zapita svećenik veselo i začuđeno. 

— Zato, jer je to... zmaj... — promrmlja Grigorij. 

— Kako zmaj, kakav zmaj? 

Grigorij pošutje neko vrijeme. 

— Dogodila se zbrka u prirodi... promrmlja on, iako dosta 
nejasno, ali vrlo odlučno i očito ne želeći da o tome dalje govori. 

Svi su se smijali i, dakako, krstili jadno dijete. Grigorij se molio 
kod krstionice od srca, ali ipak nije promijenio svoje mišljenje o 
novorođenčetu. Uostalom, nije mu bilo na smetnji, samo što ga nije 
cijele dvije sedmice, koliko je živjelo dijete, gotovo ni pogledao, čak 
nije htio ni da ga vidi, nego je najčešće odlazio iz sobe. Ali kad je 
mališan poslije dvije sedmice umro od mliječne groznice, metnu ga 
sam u sandučić i gledaše ga s dubokom tugom, a kad zasuše plitku 
malu račicu, kleče i do zemlje se pokloni pred grobom. Mnogo 
godina od tog vremena nije nijedamput spomenuo svoje dijete, a nije 
ga nikad pred njim spominjala ni Marfa Ignjatijevna pa kad bi se 
desilo da povede s kime razgovor o svom »djetencetu«, šaptala je 
makar tu i ne bilo Grigorija Vasiljeviča. Po kazivanju Marfe 
Ignjatijevne, stao se on od te sahrane baviti —poglavito 
»bogougodnim«, čitao je Četji-Mineje, većinom šuteći i sam, i 
svakiput naticao svoje velike, srebrne, okrugle naočare. Rijetko je 
kad čitao naglas, osim uz časni post. Volio je knjigu o Jobu, dobio je 


odnekud prijepis besjeda i propovijedi »bogonosnog oca našeg 


Isaka Sirina«l2*l, čitao ga bez prestanka i mnogo godina, ne 
razumijevajući gotovo ništa, ali zato je možda najviše i cijenio i volio 
tu knjigu. U posljednje vrijeme upoznao se s hlistovštinom i mnogo 
razmišljao o njoj, za što mu se u susjedstvu pružila zgoda, i bijaše 
očito potresen, ali nije smatrao potrebnim, da prijeđe u novu vjeru. 
Načitanost u »bogougodnom« davaše, razumije se, njegovoj 
fizionomiji još veću važnost. 

Možda je bio sklon misticizmu. | sad, kao namjerno, rođenje 
njegova šestoprstog djeteta i smrt njegova zbiše se upravo zajedno 
s drugim vrlo čudnovatim, neočekivanim i vrlo originalnim slučajem, 
koji je ostavio u njegovoj duši, kako se jedamput poslije toga sam 
izrazio, »pečat«. Dogodilo se, da je baš onog dana, kad sahraniše 
šestoprstu mrvicu, Marta Ignjatijevna, koja se bila probudila noću, 
začula nešto kao plač novorođenčeta. Ona se prepala i probudila 
muža. On stao da osluškuje i primijetio, da će prije biti, da to netko 
stenje, baš »kao da je žena«. On se digao i obukao; bila je prilično 
topla majska noć. Kada je izašao u trijem, jasno je čuo, da stenjanje 
dopire iz vrta. Ali se vrt preko noći zatvarao iz dvorišta ključem, i u nj 
se nije moglo nikako drukčije ući, osim na vrata, jer se okolo cijelog 
vrta uzdizao jak i visok plot. Grigorij se vratio u kuću i zapalio fenjer, 
uzeo vrtni ključ i pošao u vrt šuteći, ne obraćajući pažnje na 
histeričan strah svoje žene, koja ga je neprestano uvjeravala, da 
čuje djetinji plač i da to sigurno plače njen sinčić i da je zove. Ondje 
je jasno razabrao da stenjanje dolazi iz njihove kupaonice, koja se 
nalazila u vrtu nedaleko vratnica, i da zaista stenje neka žena. Kad 
je otvorio kupaonicu, opazio je prizor, koji ga je zaprepastio. Gradska 
luda, što se skitala po ulicama i bila poznata u cijelom gradu pod 
nadimkom Lizaveta Smrdljiva, uvukla se u kupaonicu i malo prije 
rodila dijete. Dijete je ležalo pored nje, a ona je umirala uza nj. 
Govorila nije ništa već zato, što nije umjela govoriti. Ali sve bi ovo 
valjalo objasniti zasebno. 


LIZAVETA SMERDJAŠČA 


Ovdje je postojao jedan osobit slučaj, koji je duboko potresao 
Grigorija i konačno učvrstio u njemu neprijatnu i odvratnu dotadanju 
sumnju. Ta Lizaveta Smrdljiva bila je djevojka vrlo malena, visoka 
»dva aršina i nešto više«, kako su je se ganuto sjećale poslije njene 
smrti mnoge _ naše gradske — starice — bogomoljke. — Njeno 
dvadesetpetgodišnje lice, zdravo, široko i rumeno, bilo je potpuno 
idiotsko; a pogled njenih očiju, ukočen i neugodan, iako blag. Išla je 
cijelog vijeka, ljeti i Zimi, bosa i u samoj košulji od kudjelje. Gotovo 
crna kosa, neobično gusta, kovrčava kao u ovce, stajala je na njenoj 
glavi kao kakva velika kapa. Osim toga, uvijek bijaše ukaljana 
zemljom, blatom i puna lišća, olupina, strugotina, što je za nju 
prianjalo, jer je uvijek spavala na zemlji i u blatu. Otac njen bijaše 
beskućnik, propali i bolesni mještanin Ilija, strašna pijanica, koji je 
živio već nekoliko godina kao radnik kod nekih bogatih gazda, 
također naših mještana. Mati pak Lizavetina bijaše već odavno 
umrla. Vječno bolesni i opaki Ilija tukao je nemilosrdno Lizavetu, kad 
bi došla kući. Ali je ona dolazila rijetko, jer je živjela od milostinje, 
lutajući po cijelom gradu, kao sumanuto božje stvorenje. | gazde 
llijine, i sam Ilija, pa čak i mnogi milosrdni ljudi u gradu, poglavito 
trgovci i trgovkinje, često su pokušavali da odjenu Lizavetu 
pristojnije, da ne hoda u samoj košulji, a svake zime navlačili su na 
nju kožuh i obuvali joj čizme na noge; ali je ona uvijek, dopuštajući 
bez ijedne riječi, da joj sve navuku, odlazila bilo kamo, a osobito u 
portu saborne crkve, svukla sa sebe sve, što su joj poklonili — bila to 
marama, bila suknja, kožuh ili čizme — i sve ostavljala ondje i 
odlazila bosa i u samoj košulji, kao i prije. Jedamput se tako desilo, 
da je novi gubernator naše gubernije usput svrnuo, da vidi naš grad, 
i kad je opazio Lizavetu, bijaše jako povrijeđen u svojim 
najplemenitijim osjećajima i, mada je znao, da je »luda«, kako su mu 
rekli, ipak je upozorio, kako mlada djevojka, koja se skita u samoj 
košulji, narušava pristojnost, te da to unaprijed ne smije biti. Ali 
gubernator otputova, a Lizavetu ostaviše, kako je i bila. Naposljetku, 
otac njen umre, i nju upravo zbog toga, što je ostala siroče, još više 
zavolješe svi bogomoljci u našem gradu. | zaista, kao da su je svi 
čak ljubili, štoviše, ni derani je nisu dražili ni vrijeđali, a naši su 
derani, osobito oni, koji idu u školu, svijet nasrtljiv. Ona je ulazila u 


nepoznate kuće, i nitko je nije gonio, već naprotiv, svatko ju je 
ljubezno susretao i grošić joj poklanjao. Ako joj dadu grošić, ona ga 
prima i odmah odnese i spusti u crkvenu ili kaznioničku škrabicu. 
Dadu li joj na trgu perec ili kolačić, sigurno će poći i prvom djetetu, 
koje sretne, dati perec ili kolačić, ili će zaustaviti bilo koju najimućniju 
gospođu i njoj dati; i gospođe su primale čak radosno. Sama se pak 
nije ničim drugim hranila, osim crnim kruhom i vodom. Uđe ona, 
katkad, u bogat dućan i sjedne. Tu leži skupocjena roba, tu je i 
novac, a gazde nikad ne paze na nju, jer znaju, da neće, makar pred 
nju metnuo tisuće i zaboravio na njih, nikad ni jedne kopjejke uzeti. U 
crkvu je rijetko svraćala; spavala je ili u crkvenim vežama ili bi prešla 
preko bilo čijeg plota (kod nas ima još i danas mnogo plotova mjesto 
taraba) u bilo čiji vrt. Kući, to jest u kuću onih gazda, kod kojih je 
služio njen pokojni otac, dolazila je približno jedamput sedmično, a 
zimi svaki dan, ali samo obnoć, te je noćivala ili u hodniku ili u staji. 
Čudili su se, kako može da podnosi takav život, ali ona se već bila 
tako navikla; mada je malena rasta, ipak je bila neobično čvrsta 
tjelesnog sastava. Kod nas su tvrdili, čak i neka gospoda, da ona sve 
to čini iz oholosti, ali to bijaše besmisleno: ta ona nije umjela ni riječi 
reći, i tek je kadšto micala jezikom i mucala, pa gdje tu može biti 
govora o oholosti. Ali se desilo, da se jedamput (bilo je to vrlo 
davno), jedne septembarske jasne i tople noći, za puna mjeseca, što 
je kod nas već jako kasno, jedna pijana rulja raskalašene gospode, 
pet ili šest momaka, vraćala iz kluba svojim domovima »iza kuća«. S 
obje strane uličice bio je plot, a iza njega Družahu se vrtovi okolnih 
kuća; uličica je izlazila na mostić, što vodi preko naše smrdljive i 
dugačke bare, koju kod nas gdjekad nazivaju rijekom. Kraj plota, u 
koprivi i repuhu, spazilo naše društvo Lizavetu gdje spava. 
Nakresana gospoda zastala iznad nje hihotom, te stadoše zbijati 
šale bez svake cenzure. Jednom gospodičiću pade odjedamput na 
pamet sasvim ekscentrično pitanje o jednoj nemogućoj temi: »Da li 
bi ipak mogao netko smatrati ovakvu životinju za ženu, recimo sad, 
itd.« Svi zaključiše gordom odvratnošću, da ne bi. U toj gomili našao 
se Fjodor Pavlovič, i on u tren oka iskoči i izjavi, da se može smatrati 
ženom, i to još kako, i da je to čak svoje vrste pikantno, itd. itd. 
Istina, on se u to doba kod nas već i suviše izvještačeno nametao za 
lakrdijaša, volio je da se ističe i uveseljava gospodu, kao da je ravan 


njima, a u stvari kao njihov sluga. To bijaše baš u ono isto vrijeme, 
kad je dobio iz Petrograda vijest o smrti svoje prve žene, Adelajide 
Ivanovne, i kad je s krepom oko šešira pio i tako razvratno živio, da 
su se neki u gradu, pa čak i najraskalašeniji, gadili, kad bi ga vidjeli. 
Rulja se dakako smijala tom njegovu neočekivanu mišljenju; netko iz 
rulje stade čak i podbadati Fjodora Pavloviča, ali ostali uza svu 
raskalašenost svoju, osjetiše još jaču odvratnost, i naposljetku odoše 
svaki svojim putem. Poslije se Fjodor Pavlovič kleo i uvjeravao, da je 
onda i on s ostalima otišao; možda je tako i bilo, nitko to ne zna 
pouzdano, niti je ikada znao, ali, poslije pet ili šest mjeseci, stadoše 
u gradu govoriti s iskrenim i silnim negodovanjem, kako je Lizaveta 
trudna, te su ispitivali i istraživali: čiji je to grijeh, tko je njen 
zavodnik? | tada se odjedamput raznio po cijelom gradu strašan 
glas, da ju je osramotio Fjodor Pavlovič. Odakle je potekao taj glas? 
Od one rulje pijane gospode ostao je u gradu samo jedan učesnik, a 
to bijaše stariji i častan državni savjetnik, koji je bio oženjen i imao 
odrasle kćeri, te koji ne bi nikako htio ništa raznositi, sve da je nešto i 
bilo; drugi učesnici, njih petorica, bili su se razišli. Ali javno mišljenje 
je direktno kazivalo i sve dalje ukazivalo na Fjodora Pavloviča. 
Dakako, on se nije baš mnogo obazirao na to: kojekakvim 
trgovčićima ili građanima ne bi ni odgovarao. Onda je bio ponosan i 
razgovaraše samo u svom društvu činovnika i plemića, koje je toliko 
zabavljao. I eto, u to se doba Grigorij energično i iz sve snage zauze 
za svoga gospodara i ne samo, da ga je branio od svih tih kleveta, 
nego se zbog njega prepirao i svađao, te je mnoge razuvjerio. 
»Sama je ona, gadura, kriva«, a zavodnik nije bio nitko drugi, nego 
»Karp Zavrtanj« (tako se zvao jedan strašan kažnjenik, poznat 
svojevremeno cijelom gradu, koji je baš u to vrijeme umakao iz 
gubernijske tamnice i potajno živio u našem gradu). Ta se 
pretpostavka činila vjerojatnom, i svi se sjetili Karpa: sjetili su ga se 
zato, što se on upravo onih noći, podjesen, vucario po gradu i trojicu 
orobio. Ali cio taj slučaj, ni svi ti glasovi, nisu odvratili opće simpatije 
od te bijedne lude, nego su je svi još više pazili i čuvali. Trgovkinja 
Kondratjevna, postarija udovica, čak je i to učinila, da je još potkraj 
travnja uzela sebi Lizavetu s namjerom, da je ne pušta nikud do 
porođaja. Čuvali su je budno, ali se ipak nekako desilo, da je 
Lizaveta, uza sve budno čuvanje, upravo posljednjeg dana, uveče, 


odjedamput krišom umakla od Kondratjevne i našla se u vrtu Fjodora 
Pavloviča. Kako je ona u tom stanju prešla preko visokog i jakog 
vrtnog plota, ostalo je donekle zagonetno. Jedni su uvjeravali, da su 
je »prenijeli«, a drugi, da ju je »prenijelo«. Najvjerojatnije je, da se 
sve desilo, mada i vrlo mudro, ipak prirodno, i da je Lizaveta, koja se 
umjela penjati preko plotova u tuđe vrtove, da ondje noćiva, popela 
nekako i na plot Fjodora Pavloviča, a s njega je, makar sebi i 
naškodila, skočila u vrt, ne obzirući se na svoje stanje. Grigorij 
potrčao Marfi Ignjatijevnoj i poslao je, da pomogne Lizaveti, a sam je 
otrčao po staru babicu, mještanku, koja je na sreću u blizini 
stanovala. Dijete su spasili, a Lizaveta je uzoru umrla. Grigorij uzeo 
dijete, unio ga u kuću, posadio ženu i položio ga na njena koljena, uz 
njezine grudi: »Božje dijete — siroče je svima rod, a nama dvoma 
osobito. Njega je poslao naš mali pokojnik, a potekao je od đavolova 
sina i pravednice. Hrani ga i ne plači više.« | tako je Marta 
Ignjatijevna uzgajala dijete. Krstili ga i nazvali Pavlom, a po ocu, 
nazivali su ga svi, i to sami, bez ičijeg naloga, Fjodorovičem. Fjodor 
Pavlovič nije protuslovio ničemu, i čak je smatrao, da je sve to 
zanimljivo, ali se i nadalje odricao. U gradu se svima dopalo, što je 
uzeo kopile. Kasnije je Fjodor Pavlovič skovao kopiletu i prezime: 
prozvao ga Smrdljakovom, po nadimku njegove matere, Lizavete 
Smrdljive. Eto, tako je taj Smrdljakov postao drugim slugom Fjodora 
Pavloviča te u početku naše pripovijetke stanovao u pobočnoj zgradi 
zajedno sa starcem Grigorijem i staricom Marfom. Služio je kao 
kuhar. Vrlo bi potrebno bilo i o njemu štošta reći, ali se stidim, da 
tako dugo skrećem pažnju svojih čitalaca na tako obične lakeje, i 
zato prelazim na svoju pripovijetku, nadajući se, da će ionako o 
Smrdljakovu biti govora u daljem toku pripovijesti. 


III 
ISPOVIJED VATRENA SRCA. U STIHOVIMA 
Kada je Aljoša čuo očev nalog, što mu ga je doviknuo iz kočije 
odlazeći iz manastira, zastao je neko vrijeme na mjestu u velikoj 


dvoumici. Ne može se reći, da se upanjio, jer se njemu nije takvo što 
dešavalo. Naprotiv, on je uza sve to, što je bio uznemiren, uspio da 


odmah siđe u igumanovu kuhinju i sazna, što je gore počinio njegov 
tatica. Zatim je ipak krenuo na put, nadajući se, da će putem do 
grada uspjeti da nekako odgonetne zagonetku, koja ga je mučila. 
Unaprijed ću reći: vike očeve i naloga, da se seli kući »s jastukom i 
dušekom«, nije se nimalo bojao. On je suviše dobro shvatio, da je 
nalog, neka se seli kući, tako glasno i s tako napadnom vikom 
izrečen, izdan »u zanosu«, tako da kažem, radi ljepote, — baš kao 
ono, kad se nedavno u njihovu gradu opio jedan građanin na svoj 
imendan, te odjedamput pred gostima, ljut, što mu ne daju više 
rakije, stao razbijati svoje vlastito posuđe, derati ženinu haljinu, lomiti 
svoj namještaj i naposljetku prozore po kući, a sve opet jedino zbog 
ljepote, i sve se to, na isti način, dakako desilo sad i s taticom. 
Sutradan je, razumije se, pijani građanin, kad se istrijeznio, požalio 
za razbijenim šalicama i tanjurima. Aljoša je znao, da će ga starac 
sutradan sigurno opet pustiti u manastir, a možda će ga pustiti još i 
danas. A bio je i potpuno uvjeren, da nitko i nikad na cijelom svijetu 
neće poželjeti da ga uvrijedi, i ne samo da neće zaželjeti, već to ni 
ne može. To je za njega aksiom, utvrđen jednom zauvijek, bez 
razmišljanja, i on je s tom mišlju išao naprijed, bez ikakva kolebanja. 

Ali u tom trenu poče u njegovoj unutrašnjosti kopkati jedan drugi 
strah, sasvim druge vrste, i to mučniji, što ga ni sam nije mogao 
odrediti, naime, strah od žene, i to upravo od Katarine Ivanovne, koja 
ga je toliko uporno molila u pismu, što mu ga je danas predala 
gospođa Hohlakova, da joj zbog nečeg dođe. Taj zahtjev i ta prijeka 
potreba, da joj svakako ode uniješe iznenada u srce njegovo 
nekakav mučan osjećaj, i cijelo jutro, što dalje, to jače i sve bolnije, 
širio se u njemu taj osjećaj, uza sve prizore i događaje, što su se zbili 
u manastiru i maločas kod igumana itd., itd. On se nije bojao toga, 
što nije znao, što će ona početi s njime da govori i što će joj on 
odgovoriti. Ni žene se u njoj uopće nije bojao: žene je, dakako, 
poznavao malo, iako je cio život, od najranijeg djetinjstva i do 
dolaska u manastir, samo s njima i živio. On se bojao baš te žene, 
naime Katarine Ivanovne. A bojao je se upravo od onog vremena, 
kada ju je prvi put ugledao. A vidio se s njom svega tek jedamput ili 
dvaput, a možda i triput, te jedamput čak progovorio s njom slučajno 
nekoliko riječi. On je se sjećao kao lijepe, ponosne i odlučne 
djevojke. Ali ga nije mučila njena ljepota, već nešto drugo. Eto, baš 


ta zagonetnost njegova straha jačala je sada u njemu taj strah. 
Namjere te djevojke bile su najplemenitije, on je to znao; ona je 
nastojala spasiti njegova brata Dmitrija, koji je bio pred njom kriv, i to 
jedino iz velikodušnosti. |, eto, uza sve to visoko mišljenje i priznanje, 
koje je morao da oda svim tim divnim i velikodušnim osjećajima, 
njega su niz leđa srsi prolazili, što se više primicao njenoj kući. 

Mislio je, da svog brata Ivana Fjodoroviča, koji joj je bio toliko 
blizak, neće kod nje zateći: brat Ivan sigurno je sad kod oca. A 
Dmitrija sigurno neće zateći, i on je slutio, zašto. Dakle, oni će se 
nasamo razgovarati. On zaželi, da se prije toga sudbonosnog 
razgovora sastane s bratom Dmitrijem, da otrči njemu. Mogao bi se s 
njim o koječemu porazgovoriti, a da mu i ne pokaže pismo. Ali brat 
Dmitrij stanovao je daleko, i sigurno nije također sada kod kuće. 
se naviklim i brzim znakom križa, osmjehnu se istovremeno nečemu 
i uputi odlučno svojoj strašnoj dami. 

Kuću je njenu znao. Ali kad bi pošao Velikom ulicom, onda preko 


trga, itd., ne bi došao tako brzo. Naš je gradićleci neobično 
razbacan, i u njemu su udaljenosti prilično velike. Osim toga čekao 
ga je otac, koji nije, možda, još zaboravio svoga naloga, te se mogao 
uzjoguniti, i zato se morao žuriti, da dospije i ovamo i onamo. Kada 
je o svemu tome promislio, odluči da ide iza kuća i skrati put, a on je 
poznavao sve te staze po gradu, kao svojih pet prsta na ruci. Ići iza 
kuća značilo je ići gotovo bez puta, uz puste ograde, prelazeći često 
preko tuđih plotova, prolazeći kroz tuđa dvorišta, gdje ga je uostalom 
svatko poznavao i s njim se pozdravljao. Na taj način mogao je izbiti 
na Veliku ulicu putem dvostruko kraćim. Na jednom mjestu morao je, 
štoviše, proći tik kraj očinske kuće, naime kraj vrta, što graniči s 
očevim vrtom, koji je pripadao jednoj staroj maloj, naherenoj kućici s 
četiri prozora. Gospodarica te kućice bila je, kako je Aljoši bilo 
poznato, nekakva građanka, starica bez nogu, koja je živjela sa 
svojom kćerkom, nekadašnjom civiliziranom — sobaricom u 
prijestolnici, što je do nedavno služila sve samo po generalskim 
kućama, a sada se, ima tome već godinu dana, vratila kući zbog 
staričine bolesti i tu se kočoperila u gizdavim haljinama. Ta starica i 
njena kći padoše međutim u potpunu bijedu, te su, štoviše, kao 


susjede, dolazile svaki dan u kuhinju Fjodora Pavloviča po čorbu i 
kruh. Marfa Ignjatijevna davala im je drage volje. Ali kćerka, iako je 
dolazila po čorbu, ipak nije prodala ni jedne svoje haljine, a jednu je 
dapače imala s jako dugačkim repom. Za ovo posljednje saznao je 
Aljoša, dakako sasvim slučajno, od svoga druga Rakitina, kome je 
bilo apsolutno sve poznato u našem gradu, i kad je saznao, odmah 
je, razumije se, i zaboravio. Ali kad je sad stigao do susjedina vrta, 
on se iznenada sjeti baš onog repa te naglo podiže svoju oborenu i 
zamišljenu glavu i... natrapa iznenada na najneočekivaniji susret. 

Iza plota susjednog vrta, uspeo se na nešto i stao, izvivši se do 
prsiju, njegov brat Dmitrij Fjodorovič i, dajući mu rukama znakove, 
zvao ga i vabio, bojeći se očito, ne samo da ga zovne, nego čak da 
mu i koju riječ kaže glasno, da ga ne bi čuli. Aljoša odmah dotrči do 
plota. 

— Dobro je, što si se sam osvrnuo, inače sam te već gotovo htio 
viknuti — radosno i žurno prošapta Dmitrij Fjodorovič. — Penji se 
ovamo! Žurno! Ah, divota, što si došao! Baš sam na tebe mislio... 

Aljoša se i sam radovao, samo što nije znao, kako će prijeći 
preko plota. Ali ga »Mitja« ščepa svojom snažnom rukom za lakat i 
pomogne mu da preskoči. Aljoša zadigne donju mantiju i preskoči 
vješto, kao kakav bosonogi gradski derančić. 

— Veselo, hajdemo! — ote se Dmitriju u oduševljenu šaptu. 

— Kamo! — prošapta i Aljoša, osvrnuvši se na sve strane i 
primijetivši, da se nalazi u posve pustom vrtu, u kome nije bilo nikog, 
osim njih dvojice. Vrt je bio malen, ali gospodaričina kućica bila je 
udaljena najmanje kojih pedeset koračaja. — Pa ovdje nema nikoga, 
zašto onda šapćeš? 

— Zašto šapćem? Ah, đavo ga odnio, — viknu odjedamput 
Dmitrij Fjodorovič iz svega glasa — jest, zašto šapćem? Ali, eto i 
sam vidiš, kakva može odjedamput da nastane zbrka u prirodi. Ja 
sam ovdje potajno i pazim na tajnu. Objašnjenje će doći kasnije, a 
jer znam, da je tajna, i ja sam odjedamput počeo govoriti tajom, i 
šapćem kao budala, iako nije potrebno. Hajdemo. Eno kamo! Dotle, 
šuti. Poljubio bih te! 


Slava Višnjemu na svijetu, 
Slava Višnjemu u meni... 


— Ja sam malo prije, upravo pred tvoj dolazak, ovdje sjedio i to 
ponavljao. 

Vrt je imao oko jedne desetine ili nešto više, ali je drveće bilo 
zasađeno tek unaokolo, duž sva četiri plota: jabuke, klenovi, lipe i 
breze. Sredina vrta bila je pusta, zalivađena, na kojoj se moglo u 
ljeto nakositi nekoliko pudova sijena. Gazdarica ga je izdavala u 
proljeće u najam za nekoliko rubalja. Bilo je u njemu i gredica s 
malinama, ogrozdima i ribizlima, također uz plot; gredice s povrćem, 
tik uz kuću, bile su uređene, međutim, tek nedavno. Dmitrij 
Fjodorovič vodio je gosta u jedan kut vrta, najudaljeniji od kuće, 
Ondje je odjedamput, posred gustih lipa i starih grmova ribizla i 
bazge, kaline i jorgovana, iskrslo nešto nalik na razvaline 
starodrevnog = zelenog — hladnjaka, = pocrnjelog i naherenog, 
orešetkanih strana, ali s krovom, pod koji se još moglo skloniti ispred 
kiše. Hladnjak je bio sagrađen sam bog zna kada, a po predaji 
sagradio ga je prije pedeset godina tadašnji kućegazda, Aleksandar 
Karlovič von Schmidt, potpukovnik u ostavci. Ali je već sve bilo trulo, 
pod sagnjio, sve se daske ljuljale, a drvo zaudaralo vlagom. U 
hladnjaku se nalazio drven, zeleno obojadisan stol, ukopan u zemlju, 
a oko njega su bile klupe, također zelene, na kojima se još moglo 
sjediti. Aljoša je odmah primijetio bratovljevo oduševljenje, ali ušavši 
u hladnjak, spazi na stoliću bočicu konjaka i čašicu. 

— Ovo je konjak! — nasmija se Mitja. — a ti već gledaš: »zar 
opet pijančuje?« Ne vjeruj priviđenju. 


Ne vjeruj gomili pustoj i lažljivoj, 
Zaboravi na sumnje svoje“ “... 


— Ne pijančujem ja, nego se »sladim«, kako kaže tvoja svinja 
Rakitin, koji će postati i državni savjetnik, a još će jednako govoriti 
»sladim se«. Sjedaj! Ja bih te, Aljoša, zgrabio i privio na grudi, ali 
tako, da te zdrobim, jer na cijelom svijetu... zapravo... zapravo... 
(razumi! razumi!) ljubim tek tebe jedinog! 

On je izgovorio posljednje riječi gotovo kao u nekom ludilu. 


.. vo. 


zbog toga i propao. Ali zaljubiti se ne znači ljubiti. Zaljubiti se može 
svaki čovjek i kad mrzi. Zapamti! Ja sada još veselo govorim! Sjedaj, 
evo, ovdje za stol, a ja ću do tebe, i gledat ću u tebe i neprestano 
govoriti, jer je kucnuo čas. A, uostalom, ja sam se uvjerio, da ovdje 
treba zaista tiho govoriti, jer da se ovdje... ovdje... mogu otkriti 
najneočekivanije uši. Sve ću ti objasniti, rekoh: nastavak slijedi. Što 
me je vuklo tebi, zašto sam žudio za tobom sve ove dane, a i sada? 
(Već je pet dana, kako sam ovdje bacio sidro.) Sve ove dane? Zato, 
što ću tebi jedinome sve kazati, zato, što ću sutra poletjeti s oblaka, 
zato, što će se sutra život svršiti i započeti. Jesi li iskusio, jesi li 
sanjao u snu o tome, kako padaš s gore u bezdan? Pa, tako ja sad i 
budan letim. I ne bojim se, ne boj se ni ti. To jest, bojim se, ali mi je 
slatko. To jest, nije mi slatko, nego sam ushićen. Ali dođavola, 
svejedno, kako bilo da bilo. Snažan duh, slab duh, ženski duh — 
kako bilo da bilo! Slavimo prirodu: vidiš, koliko je sunce, kako je 
nebo čisto, lišće je sve zeleno, još je pravo ljeto, četvrti sat poslije 
podne, tišina! Kamo si pošao? 

— Pošao sam ocu, ali sam htio da svrnem Katarini Ivanovnoj. 

— Njoj i ocu! Uh! Kakav stjecaj! A zašto sam te zvao, zašto želio, 
zašto sam za tobom gladovao i za tobom žudio svima djelićima 
duše, pa čak i rebrima? Da te naime pošaljem u ime svoje ocu, a 
onda i njoj, Katarini Ivanovnoj, pa da svršim i s njom i s ocem. Da 
pošaljem anđela. Mogao bih poslati bilo koga, ali ja moram poslati 
anđela. I, eto, ti sam ideš i njoj i ocu. 

— Zar si me doista htio poslati? — ote se Aljoši uz bolećiv izraz 
na licu. 

— Stoj, ti si to znao. I vidim, da si sve odjedamput shvatio. Ali 
šuti, zasad šuti. Ne žali i ne plači! 

Dmitrij Fjodorovič ustade, zamisli se i metne prst na čelo. 

— Ona je tebe sama pozvala, ona ti je pismo pisala, ili što drugo, 
zato si joj i pošao, ta zar bi ti inače pošao? 

— Evo pisma — izvadi ga Aljoša iz džepa. Mitja ga brzo pročita. 

—Iti si pošao »iza kuća« tako! O bogovi! Hvala vam, što ga 
uputiste »iza kuća«, i on dopade meni, kao zlatna ribica starome 
budali ribaru u priči. Čuj, Aljoša, čuj, brate! Sad namjeravam sve 
kazati. Anđelu na nebu već sam rekao, ali moram reći i anđelu na 


zemlji. Ti si anđeo na zemlji. Ti ćeš saslušati, ti ćeš shvatiti, i ti ćeš 
oprostiti... A meni je potrebno, da mi netko viši oprosti. Čuj: ako se 
dva bića odjedamput otkinu od svega zemaljskog i polete u 
neobično, ili bar jedno, te dođe, prije nego što će poletjeti ili poginuti, 
drugome i kaže: učini mi ovo i ovo, nešto takvo, što nikad i ni od 
koga ne mole i što se može zamoliti jedino na samrtnom času — zar 
on to neće ispuniti... ako mu je prijatelj, ako mu je brat? 

— Ja ću ispuniti, samo kaži što, i reci brže — reče Aljoša. 

— Brže... Hm. Ne žuri se, Aljoša: ti se žuriš i uznemiruješ. Sada 
se ne mora žuriti. Sad se svijet preokrenuo. Šteta, što se nisi u 
svojim mislima uznio do ushićenja! A, uostalom, što ja njemu 
govorim? Ti nisi u svojim mislima dotle došao! Što ja, luđak, govorim: 

Budi čovjek plemeniti! 


Čiji je ovo stih? 

Aljoša odluči da čeka. On je shvatio, da ga možda ovdje čeka 
glavni posao. Mitja se malo zamisli, podupre se rukom o stol i obori 
glavu na dlan. Obojica su časak šutjeli. 

— Ljoša — reče Mitja — ti se jedini nećeš smijati. Htio sam da 
otpočnem... svoju ispovijed... Schillerovom himnom radosti: An die 

Freude! Ali ja ne znam njemački, znam samo toliko, da je an die 
Freude. Ali ne misli također, da blebećem, što sam pijan. Ne govorim 
U pijanstvu. Konjak je konjak, ali su meni potrebne dvije boce, da se 
opijem — 


I Silen rumen u licu 
Na magarcu slabih nogu, 


a ja nisam ni četvrtinu boce ispio, i nisam Silen. Nisam Silen, već 
silan, jer sam se zauvijek odlučio. Oprosti mi kalambur, danas mi 
moraš štošta oprostiti, a ne samo kalambur. Ne uznemiruj se, ja ne 
razvlačim, ja govorim o stvari i za trenutak ću do stvari doći. Neću 
židova iz duše izvlačiti. Stoj, kako ono... 

On podigne glavu, zamisli se, i odjedamput otpoče u zanosu: 


Skrivao se plah, nag i divlji 

Troglodit u pećinama, 
Skitao se nomadskijem poljima 
I pustošio njive... 
Strašan lovac s kopljem i strijelama 

Trčao je po šumama... 

Jao onom, koga bace vali 
K neprijatnim obalama! 


»S olimpijskog vrhunca 
Siđe majka — Cerera 
Iza ugrabljene Prozerpine: 
Divlji pred njom leži svijet. 
Ni kutka, ni gostoprimstva 
Za boginju nigdje nema; 
| nikakav hram ne svjedoči 
O poštivanju bogova. 


»Poljski plod i slatki grozdovi 
Ne blistaju na gozbama; 
Tekar se ostaci tjelesa 
Puše na krvavim oltarima. 

I kudgod Cerera 
Svrne bolnim pogledom — 
Svagdje ugleda čovjeka 

U dubokom poniženju! 


I odjedamput se ote iz Mitjinih grudi jauk. On ščepa Aljošu za 
ruku. 

— Prijatelju, prijatelju, u poniženju, u poniženju i sada. Strašno 
mnogo mora čovjek trpjeti na zemlji, strašno mnogo nesreća ga 
prati! Ne misli, da sam ja samo pokvarenjak u činu oficira, koji loče 
konjak i živi razbludno. Ja, brate, gotovo samo o tome i razmišljam, o 
tom poniženom čovjeku, samo ako ne buncam. Dao bog, da sada ne 
buncam i sebe ne hvalim. Zato i mislim o tom čovjeku, jer sam i sam 
takav čovjek. 


Da bi se čovjek iz niskosti 
Digao dušom, 
S drevnom je majkom zemljom 
Sklopio savez zauvijek. 


— Ali eto, u čemu je stvar: kako ću stupiti u vječni savez sa 
zemljom? Ja ne ljubim zemlje, ne param njenih grudi; što, da li 
moram postati seljakom ili pastirom? Lutam i ne znam: jesam li 
ponovo pao u sramotu ili u svjetlost i radost? Eto, u čemu je nevolja, 
jer je sve na svijetu zagonetka! I kad bi se dogodilo, da se odam 
najsramotnijem razvratu (a to mi se jedino i dešavalo), tada bih 
uvijek čitao tu pjesmu o Cereri i o čovjeku. Da li bi me to popravilo? 
Nikad? Zato, jer sam Karamazov. | zato, ako već poletim u propast, 
poletjet ću ravno, naglavce i s petama okrenutim uvis, i bit ću čak 
zadovoljan, što padam baš u takvu sramotnom položaju i što to 
smatram ljepotom. I gle, upravo u toj sramoti otpočinjem odjedamput 
himnu. Neka sam proklet, neka sam nizak i podao, ali neka i ja 
ljubim kraj one odjeće, u koju se oblači moj bog; neka idem u isto 
vrijeme za samim đavolom, ali ja sam ipak sin tvoj, gospode, i ljubim 
tebe i osjećam radost, bez koje ne može svijet ni stojati, ni postojati. 


Dušu božjega stvorenja 
Opaja vječna radost, 
Tajnom silom vrenja 

Gori čaša života; 
Travku je izmamila na svijetlo, 
U suncu razvila kaos 
I razlila ga prostorima 
Nedoglednima zvjezdaru. 


»Na grudima prirode 
Pije radost sve, što diše; 
Sva stvorenja, sve narode 
Vuče ona za sobom; 
Nama je dala drugove u nesreći, 
Grozdov sok, vijence Harita, 


Kukcima — nasladu... 


[45] 


Anđeo — stoji pred bogom “ “. 


Ali dosta je stihova. Ja sam prolio suze, i ti mi dopusti, da se 
isplačem. Neka je to glupost, kojoj će se svi smijati, ali ti nećeš. Gle, 
tvoje očice plamte. Dosta je stihova. A sad hoću da kažem nešto o 
kukcima, eto o onima, koje je bog obdario razvratom. 


Kukcima — nasladu! 


Ja sam ti, brate, sam taj kukac, i to je o meni specijalno rečeno. | 
mi smo svi Karamazovi takvi, i u tebi, anđele, taj kukac živi i u krvi 
tvojoj buru rađa. To su — bure, jer razvrat je — bura, goleme bure! 
Ljepota — to je strašna i užasna stvar! Strašna zato, jer je bog 
zadao same zagonetke. Tu se bregovi sastaju, tu sva protuslovlja 
zajedno žive. Ja sam, brate, vrlo neobrazovan, ali sam mnogo o 
tome razmišljao. Užasno mnogo tajni! I suviše mnogo zagonetaka 
tišti čovjeka na zemlji. Odgonetni, kako znaš, i izađi suh iz vode. 
Divota! A usto ne mogu podnijeti, što mnogi ljudi, čak uzvišena srca i 
visoka uma, počinju s idealom madoninim, a svršavaju s idealom 
sodomskim. A još je strašnije, što se netko, tko već ima ideal 
sodomski u duši, ne odriče ideala madonina, te mu od njega bukti 
sve srce, i zaista, zaista bukti, kao u mlade nevine godine. Da, širok 
je čovjek, čak odviše širok, ja bih ga suzio. I, đavo ga znao, kako to 
zbilja biva! Što se čini umu, da je sramota, to je za srce sama 
ljepota. Zar je u Sodomi ljepota? Vjeruj, da je ona u Sodomi i nalazi 
za golemu većinu ljudi — jesi li znao za tu tajnu ili nisi? Užasno je to, 
što je ljepota ne samo strašna, nego i tajanstvena stvar. Tu se đavo 
s bogom bije, a bojno je polje — srce ljudsko. A uostalom, što koga 
boli, o onom i govori. Slušaj, sad na samu stvar! 


IV 


ISPOVIJED VATRENA SRCA. U PRIČAMA 


Ondje sam orgijao. Otac je jutros govorio, da sam plaćao po 
nekoliko tisuća, da bi zavodio djevojke. To je svinjsko priviđenje i to 
se nije nikad dešavalo, a ako i jest, za »to« sigurno nije trebalo 


' . [46] _ , ko 
novaca. Za mene je novac — accessoire"““, žar duše, namještaj. 
Danas eno ona moja dama, a sutra je na njenu mjestu prostitutka. | 
ovu i onu veselim, razbacujem novac pregrštima, svirka, galama, 
ciganke. Ako treba, i njoj dajem, jer uzimaju, uzimaju hazardno, ali 
mora se priznati, da su zadovoljne i zahvalne. Mlade su me gospođe 
voljele, ne sve, ali se ipak dešavalo, dešavalo; ali sam uvijek volio 
sporedne ulice, gluhe i mračne kutove, podalje od trga — tamo su 
zgode, tamo iznenađenja, tamo je čisto zlato u kalu. Ja, brate, 
govorim alegorički. Kod nas u gradu nije bilo takvih materijalnih 
ćorsokaka, ali je bilo moralnih. Ali kad bi ti bio ono, što sam ja, onda 
bi Znao, što oni znače. Volio sam razvrat, volio sam i sramotu 
razvrata. Volio sam surovost: zar ja nisam stjenica, zar nisam zao 
kukac? Kratko rečeno — Karamazov! Jedamput bijaše priređen 
piknik za cio grad, sanjkali smo se na sedam trojki; stao sam u 
mraku, zimi, u saonicama stiskati jednu susjednu djevojačku ruku i 
prinudio tu djevojčicu, da se sa mnom ljubi, kćerku činovnika, 
siromašnu, milu, krotku, bezazlenu. Dopustila je, dopustila štošta u 
mraku. Mislila je, jadnica, da ću joj sutra doći i zaprositi je (jer mene 
su, uglavnom, za mladoženju držali), a ja poslije s njom ni riječi, pet 
mjeseci ni riječce ne prozborih. Vidio sam, kako su me pratile njene 
očice iz kuta dvorane, kad se plesalo (a kod nas neprestano plešu), 
vidio sam, kako su sijevale plamenom — plamenom blagog 
negodovanja. Ali ta je igra zabavljala jedino razbludnost moga 
kukca, koga sam u sebi gajio. Poslije pet mjeseci ona se udala za 
činovnika i otišla... srdeći se i vjerojatno, još uvijek zaljubljena u 
mene. Sad oni sretno žive. Ali moraš znati, da nisam nikom kazivao, 
da je nisam iznio na loš glas; iako su moje želje niske i volim podlost, 
nepošten ipak nisam. Ti crveniš, tvoje su oči sijevnule. Dosta je ove 


prljavštine. I sve ovo nije još ništa, samo poldekokovskii cvjetići, 
mada je surov kukac već rastao, već se razrastao u mojoj duši. Tu ti 
je brate, čitav album uspomena. Neka im mili bog dade zdravlje. 
Nisam volio da se svađam, kad sam prekidao. | nikad nisam odavao, 
nikad ni jednu iznio na loš glas... Ali dosta. Zar si mislio, da sam te 


jedino zbog ovih besmislica pozvao ovamo? Nisam, ja ću ti ispričati 
zanimljivu stvar; ali ne čudi se, što se tebe stidim, nego se, štoviše, 
raduj. 

— Ti to veliš zato, što sam pocrvenio — iznenada primijeti Aljoša. 
— Nisam ja zbog tvojih riječi pocrvenio, ni zbog tvojih postupaka, 
već zato, što sam isto, što i ti. 

— Zar ti? Ali, pretjerao si malko. 

— NE, nisam pretjerao — vatreno progovori Aljoša. (Očito je, da 
je ta misao već odavno u njemu). — Sve su to jedne te iste 
stepenice. Ja sam na najnižoj, a ti gore, negdje na tridesetoj. Ja to 
tako smatram, ali to je sve jedno te isto, sasvim identično. Tko je 
stao na najnižu stepenicu, taj će se ionako svakako uspeti i na 
najvišu. 

— Dakle, najbolje bi bilo i ne stajati na nju? 

— Tko može — neka nikako ni ne staje. 

— A možeš li ti? 

— Čini se, da ne mogu. 

— Šuti, Aljoša, šuti, dragi, želim da poljubim tvoju ručicu, tako, od 
dragosti. Ona obješenjakinja Grušenjka poznaje ljude, jedamput mi 
je rekla, da će tebe jednom pojesti! Šutjet ću, šutjet ću! S gadaluka, s 
polja, ugađena muhama, prijeći ćemo na moju tragediju, također na 
polje, ugađeno muhama, to jest svakom podlošću. Stvar je u tome: 
ako je naime starčić i slagao, da sam zavodio nevine djevojke, ali, 
stvarno i toga je bilo u mojoj tragediji, bilo je tek samo jedamput, iako 
nije bilo do kraja izvedeno. Starac, koji me kori zbog onoga, što nije 
bilo, to i ne zna, jer nisam nikad nikom pričao, tebi ću sad prvom 
ispričati, dakako, ne računajući Ivana. Ivan sve zna. Odavno prije 
tebe zna. Ali je Ivan grob. 

— Ivan je grob? 

— Jest. 

— Aljoša slušaše neobično pažljivo. 

— lako sam bio zastavnik, ipak sam se nalazio u onom bataljonu, 


u inijskom Ši, kao pod nekim nadzorom, kao kakav izagnanik. A u 
gradu primali su me jako lijepo. Novac sam silno razbacivao, svi su 
vjerovali, da sam bogat, a i ja sam u to vjerovao. A, uostalom, možda 
sam ih i čim drugim osvojio. Jer, iako su mahali glavama, ipak su me 


zbilja voljeli. Moj potpukovnik, već starac, odjedamput me omrznu. 
Stao je zadirati u mene; ali sam ja imao šake, a usto je cio grad bio 
uza me, pa me nije smio mnogo dirati. Bio sam i sam kriv, namjerno 
mu nisam odavao ono poštovanje, koje mu pripada. Oholio sam se. 
Taj stari tvrdoglavac, vrlo dobar čovjek i najdobroćudniji gostoprimac, 
imao je nekad dvije žene, ali mu obje umriješe. Jedna, prva, bila je 
prosta roda te mu ostavila kćer, također prostu. Za moje vrijeme bila 
je to već djevojka od dvadeset i četiri godine i živjela je zajedno s 
ocem i s tetkom, sestrom pokojne matere. Tetka je bila — nijema 
prostota, a nećakinja, najstarija kći potpukovnika — živa prostota. 
Kad se je sjetim, volim da kažem o njoj dobru riječ: nikad nisam, 
golube, poznavao dražesnijeg ženskog karaktera od te djevojke, a 
zvali su je Agafjom, zamisli Agafjom Ivanovnom. A nije bila ni ružna, 
po ruskom ukusu: visoka, krupna, gojazna, prekrasnih očica, lica, 
recimo, ogruba. Nije se udala, mada su je dvojica prosila, odbila je, a 
veselosti nije izgubila. Zbližili smo se — ali ne onako, ne, tu je bilo 
sve čisto, već onako, prijateljski. Ja sam često prijateljevao sa 
ženama sasvim bezgrešno, drugarski. Čavrljao s njom najiskrenije, a 
ona se samo smije. Mnoge žene vole iskrenost, a ona je usto bila 
djevojka, što me je jako veselilo. |, znaš, još nešto: nikako je ne bih 
mogao nazvati gospođicom. Živjela je kod oca s tetkom ponizujući 
sebe nekako dobrovoljno, ne izjednačujući sebe s ostalim društvom. 
Svi su je voljeli, i svima je bila potrebna, jer je bila valjana krojačica: 
imala je dara, novac za usluge nije tražila, radila je sve za ljubav, ali 
kada bi je darivali, nije odbijala da primi. A potpukovnik — ni da bi 
riječi! Potpukovnik je bio jedna od prvih ličnosti u našem mjestu. 
Živio je naveliko, primao cio grad, priređivao večere, zabave. Kad 
sam došao i stupio u bataljon, počeše govoriti po cijelom gradu, da 
će naskoro doći iz prijestolnice druga potpukovnikova kći, ljepotica 
nad ljepoticama, koja je upravo sad izašla iz jednog prijestolničkog 
aristokratskog instituta. Ta druga kći, — to je eto ta ista Katarina 
Ivanovna, kći druge potpukovnikove žene. A druga žena, sad već 
pokojnica, bila je iz nekakve čuvene i velike generalske kuće, mada 
nije uostalom ni ona, što pouzdano znam, donijela potpukovniku 
nikakvih novaca. Dakle, bila je visoka roda, i ništa više; tek ako se 
moglo nečemu nadati, ali gotovine nije bilo. A ipak, kada je stigla iz 
instituta (a samo u goste, a ne zauvijek), i naš se grad čisto 


preporodio, najviđenije naše dame — dvije odličnice, jedna 
pukovnica, a i sve ostale, povodeći se za njima, dadoše se odmah 
na posao, otimali su se o nju, zabavljali je, bila je carica balova i 
piknika, priređivali su žive slike u korist nekakvih guvernanti. Ja 
šutim, bekrijam, i baš sam onda načinio jedan takav ispad, da je cio 
grad zabrujao. Bilo je to kod komandanta baterije, a ona me, vidim, 
mjeri pogledom, ali joj nisam onda prišao: neću, rekoh, da se 
upoznajem. Pristupio sam joj tek nešto kasnije, također na večeri, i 
počeo s njom govoriti, ali ona me jedva pogledala, stisla je usne 
prezirno, a ja pomislio: čekaj, osvetit ću ti se! Bio sam strašan 
grubijan u većini slučajeva, što sam i sam osjećao. Glavno je bilo, to 
sam osjećao, da »Katjenjka« nije neka nevina institutkinja, već 
karakterna ličnost, ponosna i zaista puna vrlina, a povrh toga 
pametna i obrazovana, dok ja nisam bio ni jedno, ni drugo. Ti 
sigurno misliš, da sam je htio zaprositi? Nipošto, naprosto sam joj se 
htio osvetiti, što sam takav delija, a ona to ne priznaje. A u 
međuvremenu pijanke i pogromi. Naposljetku me potpukovnik strpa 
tri dana u zatvor. I, eto, baš nekako u to vrijeme posla mi otac šest 
tisuća, i to nakon toga, što sam mu poslao propisno očitovanje, da 
se odričem svega i svačega, to jest, da smo, tobože »obračunali«, i 
da ja neću ništa više od njega tražiti. Onda nisam ništa znao; a, 
brate, i sve do mog dolaska ovamo, i čak do ovih posljednjih dana, a 
možda čak ni do danas, ne znam ništa o svim tim našim novčanim 
odnosima s ocem. Ali neka to đavo nosi, poslije ćemo o tome. I tada, 
kad sam dobio tih šest tisuća, saznadoh odjednom pouzdano iz 
pisma jednoga svog prijatelja nešto vrlo zanimljivo po mene, naime, 
da s našim potpukovnikom nisu zadovoljni, da sumnjaju, da kod 
njega nije sve u redu, jednom riječi, da mu njegovi neprijatelji 
spremaju poparu. | zaista dođe zapovjednik divizije i pošteno mu 
natrlja nos. Poslije kratkog vremena bi mu naređeno, da zatraži 
mirovinu. Neću ti potanko pričati, kako se to dogodilo, on je doista 
imao neprijatelja, a u gradu ohladnješe odjedamput strašno i prema 
njemu i prema cijeloj njegovoj porodici, svi se odjedamput povukoše. 
I onda sam izveo svoj prvi napad: sretoh Agafju Ivanovnu, s kojom 
sam uvijek održavao prijateljske odnose, i rekoh joj: »A u tatice 
uzmanjkale četiri tisuće pet stotina rubalja državnog novca«. »Što vi 
to govorite, i zašto? Nedavno je bio general, i sav je bio na broju...« 


»Onda je bio, a sad nije.« Ona se strašno prepade: »Ne plašite me, 
molim vas, od koga ste to čuli?« »Ne uznemirujte se, rekoh, nikome 
neću reći, jer vi znate, da sam ja u tom pogledu grob, nego vidite, 
htio bih na račun toga da, tako da kažem, »za svaki slučaj« nešto 
nadovežem: kada uzištu od vašeg tatice četiri tisuće i pet stotina, a u 
njega se ne nađu, bit će bolje, da mi prije, nego što dođe pod sud, a 
poslije pod svoju starost dospije u vojnike, pošaljete krišom tu vašu 
institutkinju, jer su mi baš sad stigli novci, i ja ću joj možda odbrojiti 
četiri tisuće i tajnu svečano sačuvati.« — »Ah, kakav ste vi, reče, 
nitkov! (tako je baš rekla) — kakav ste vi, kaže, pakostan nitkov! | 
kako se samo usuđujete!« Ona je otišla strašno ozlojeđena, a ja sam 
još jedamput za njom viknuo, da će tajna biti sačuvana, sveto i 
nenarušeno. Unaprijed moram reći, da su se obje žene, Agalja i 
njena tetka, pokazale u cijeloj ovoj zgodi, kao čisti anđeli, a tu su 
sestru oholicu, Katju, zaista obožavale, ponizivale se pred njom, bile 
joj sobarice... Ali Agafja joj je ipak onu podvalu, to jest, onaj naš 
razgovor saopćila. To sam poslije pouzdano saznao, kao što je bog 
na nebu. Nije joj ništa zatajila, a meni je baš to i bilo potrebno. 

Ali iznenada stiže novi major da preuzme bataljun. | preuze ga. 
Stari se potpukovnik odmah razbolje, ne može da se makne, dva je 
dana prosjedio kod kuće, državne blagajne nije predavao. Liječnik 
naš Kravčenko uvjeravao je, da je bio zaista bolestan. Ali eto ja sam 
pouzdano krišom saznao i to još prije: da je novac svaki put poslije 
pregleda predpostavljene vlasti, i to već četiri godine uzastopce, 
nestajao na neko vrijeme. Potpukovnik ga je posuđivao jednomu 
svom pouzdanom čovjeku, našem trgovcu, starom udovcu Trifonovu, 
bradonji sa zlatnim naočarima. Ovaj bi odlazio na sajam, prometnuo 
novac kako je najbolje znao, i odmah vraćao potpukovniku cijelu 
svotu, a usto mu donosio sa sajma darove, a uz darove i kamate. 
Tek ovaj put (ja sam sve ovo saznao još onda i slučajno od jednog 
dječaka, balavog sinčića Trifonova, njegova sina i nasljednika, 
najraskalašenijeg derana, kakva svijet nije dao), ovaj put kažem, 
Trifon se vratio sa sajma i nije ništa vraćao. Potpukovnik pojuri 
njemu: »Ja nisam od vas nikad ništa dobio, a nisam ni mogao dobiti« 
— eto, što mu je odgovorio. Naš potpukovnik sjedi kod kuće, 
povezao glavu ručnikom, one mu tri meću led na tjeme; kad, eto 
ordonansa s knjigom i nalogom: »Da preda državni novac odmah, 


bez odlaganja, za dva sata«. On se potpisa, ja sam taj potpis u knjizi 
vidio — ustade, reče, da ide da obuče uniformu, otrči u svoju 
spavaću sobu, uze svoju lovačku dvocjevku, nabi, utjera vojničko 
tane, svuče s desne noge čizmu, pušku upre u prsa, a nogom stade 
tražiti otponac. A Agafja je već sumnjala, zapamtila je moje ondašnje 
riječi, prikrala se i navrijeme opazila: prodrla u sobu, bacila se na 
njega s leđa, obuhvatila ga, puška je okinula gore u tavanicu; nikoga 
nije ranila, dotrčali ostali. Sve sam ovo poslije u sitnice saznao. Tada 
sam bio kod kuće, bijaše sumrak, i tek što sam htio izaći, obukao se, 
počešljao, namirisao maramu, uzeo kapu, kad se odjednom otvoriše 
vrata i — preda mnom stoji, u mome stanu, Katarina Ivanovna. 

Dešavaju se neobične stvari: nitko nije onda primijetio na ulici, da 
je meni ušla, niti je itko išta u gradu saznao, kao da je u more 
kanula. Stanovao sam kod nekih dviju činovničkih žena, prestarjelih 
baba, one su me i posluživale, a bile su žene ponizne, slušale su me 
u svemu, i na moju zapovijed šućahu poslije kao gvozdeni kipovi. 
Meni je bilo dakako odmah sve jasno. Ona je ušla i ravno gledala u 
mene, njene crne oči gledale su odlučno, čak drsko, ali na usnama i 
oko usana vidio sam joj neodlučnost. 

— Sestra mi je rekla, da ćete dati četiri tisuće i pet stotina rubalja, 
ako dođem po njih... lično ja. Došla sam... dajte novce!... — ali nije 
mogla da izdrži, nego se stala gušiti, prepala se, glas joj se 
presjekao, a krajevi usnica i crte oko usnica zadrhtaše. — Aljoša, 
slušaš li ili spavaš? 

— Mitja, ja znam, da ćeš ti reći čistu istinu — izusti Aljoša 
uzbuđeno 

— Pravu pravcatu istinu! Ako svu istinu kažem, sve kako je bilo, 
neću sebe pritom štedjeti. Prva moja misao bila je — karamazovska. 
Jedamput me, brate, ujela falanga, i ja sam od toga dvije sedmice 
odležao u groznici; pa tako sam eto i sad odjedamput osjetio, da me 
je za srce ujela falanga, opasan kukac, razumiješ li? Ja sam je 
promjerio okom. Da li si je ti vidio? Ta ljepotica je! Ali onda nije bila 
ljepa zbog ljepote svoje, već je bila u tom trenu lijepa zato, što je bila 
plemenita, a ja nitkov, što je bila veličanstvena zbog svoje 
velikodušnosti i žrtve za oca, a ja bio stjenica. I eto, o meni, stjenici i 
nitkovu, zavisi ona čitava, potpuno čitava, i dušom i tijelom. 
Žigosana. Otvoreno ću ti reći: ta misao, misao o falangi, tako me 


ščepala za srce, da je ono gotovo prepuklo od same muke. Činilo mi 
se, da je tu svaka dalja borba nemoguća: morao sam upravo 
postupati kao stjenica, kao opaka tarantela, bez svakog sažaljenja. 
Čak mi je zastao dah. Slušaj, mogao sam, dakako, doći sutra i 
zaprositi njenu ruku, sve bi se, da tako kažem, svršilo, na 
najplemenitiji način, i za to ne bi nitko znao, niti bi mogao znati, Jer, 
iako sam čovjek niskih želja, ipak sam pošten. I, eto, u tu sekundu 
prišapnu mi odjedamput netko u uho: »A sutra, kad dođeš da je 
zaprosiš, ne bi ona ovakva, kakva je, ni izašla pred tebe, nego bi 
zapovjedila sluzi, da te izbaci iz dvorišta. Ocrni me, ako hoćeš, po 
cijelom gradu, ja se tebe ne bojim.« Pogledao sam u djevojku, nije 
me varao moj glas: tako će, dakako, i biti. Mene će izbaciti naglavce, 
to se vidi već sad po njenu licu. U meni uzavrela pakost, prohtjelo mi 
se da počinim najpodliju, svinjsku, trgovačku podvalu: da pogledam 
u nju posprdno i da je ovdje, dok stoji preda mnom, prenerazim 
tonom, kakvim umije jedino trgovac da govori. 

— Četiri tisuće! Ta ja sam se samo našalio, što vi to govorite? 
Suviše ste lakovjerno, gospodice, računali. Jedno dvije stotine 
možda, dao bih drage volje i čak sa zadovoljstvom, ali četiri tisuće, 
gospođice, nisu takvi novci, da ih mogu tako lakoumno razbacivati. 
Uzalud ste se izvoljeli uznemiriti. 

Vidiš, ja bih, razumije se, sve izgubio: ona bi pobjegla, ali zato bi 
ispalo infernalno, osvetnički, što bi vrijedilo za sve ostalo. Makar 
poslije cijelog života pokajnički urlao, samo da mi je sada izvesti tu 
podvalu! Vjeruješ li mi, nikada mi se nije desilo da bih jednu ženu u 
ovakvu trenutku gledao s mržnjom — i eto kunem se: ja sam u onu 
gledao onda tri ili pet sekundi sa strašnom mržnjom — s takvom 
mržnjom, od koje je do ljubavi, najbezumnije ljubavi — jedna dlačica! 
Ja sam prišao prozoru, pritisnuo čelo na studeno staklo, i sjećam se, 
da mi je studen ožegla čelo kao vatra. Ne boj se, nisam dugo 
oklijevao, nego sam se okrenuo, prišao stolu, otvorio ladicu i izvadio 
petpostotnu založnicu na pet tisuća, neproviđenu imenom (nalazila 
se u mome francuskom leksikonu). Zatim sam joj šutke pokazao, 
savio, predao — i sam joj otvorio vrata od hodnika i, ustuknuvši 
jedan _ korak, no _klonio joj se do pasa najponiznije, pun 
strahopočitanja, vjeruj mi! Ona je sva zadrhtala i gledala u me jednu 
sekundu oštro, strašno poblijedila, kao krpa, te se odjednom, također 


bez riječi, ali ne plahovito, već nekako meko, duboko tiho sagnula 
cijela i ravno meni pred noge — čelom do zemlje, ali ne institutski, 
nego upravo ruski! Zatim je poskočila i pobjegla. Kada je istrčala, 
našao sam se kraj sablje, isukah je i htjedoh se zaklati, zašto, — ne 
znam, jer to bi bila, razumije se, strašna glupost, ali valjda u ekstazi. 
Vjeruješ li ti, da bi se čovjek mogao zaklati u ekstazi? Ali ja se nisam 
zaklao, već sam jedino poljubio sablju i turio je opet u korice — što 
sam uostalom mogao da ti i ne spominjem. A možda, čini mi se, da 
sam ja sad, pričajući o svim ovim borbama, malo rastegao, da sebe 
pohvalim. Ali neka, neka je tako, i đavo neka nosi sve špijune srca 
čovječjeg! Eto, to je cio moj prijašnji »slučaj« s Katarinom 
Ivanovnom. Sad, dakle, zna za njega brat Ivan i ti — i nitko više. 

Dmitrij Fjodorovič ustade, zakorači dvaput uzbuđeno, izvadi 
maramu, obrisa s čela znoj, zatim opet sjedne, ali ne na ono mjesto, 
na kome je prije sjedio, već na drugo, na suprotnu klupčicu, uz drugi 
zid, tako da mu se Aljoša morao posve okrenuti. 


V 
ISPOVIJED VATRENA SRCA. »GLAVA DOLJE, PETE GORE« 


— Sada, — reče Aljoša — znam prvu polovicu. 

— Prvu polovicu razumiješ: to je drama, i ona se dogodila ondje. 
A druga je polovica tragedija, i ona će se dogoditi ovdje. 

— Od druge polovice ne shvaćam dosad ništa, — reče Aljoša. 

— A ja? Zar ja razumijem? 

— Stani, Dmitriju, ima tu još nešto važnije. Reci mi: jesi li ti 
zaručnik, još uvijek zaručnik? 

— Zaručnikom nisam postao odmah, nego tek tri mjeseca nakon 
onog slučaja. Sutradan, kada se to desilo, rekao sam sebi, da je 
slučaj iscrpen i svršen, te da neće biti produženja. Doći i zaprositi 
njenu ruku, činjaše mi se podlo. A ni ona nije poslala ni slovca za 
cijelih šest sedmica, što je još poslije toga provela kod nas u gradu. 
Osim, doista, u jednoj prilici: sutradan poslije njena posjeta došla mi 
je njena sobarica i, ne rekavši ni riječi, predala mi zamotak. Na 
zamotku bila je adresa: tome i tome. Ja ga otvorih — u njemu 
ostatak zadužnice od pet tisuća. Trebalo joj je svega četiri tisuće i 


pet stotina, a i gubitak na tečaju iznosio je nešto preko dvjesta 
rubalja. Poslala mi je, čini mi se, svega dvjesta šezdeset rubalja, ne 
sjećam se dobro, i to samo novac — ni pisma, ni jedne riječce, ni 
objašnjenja. Tražio sam, nema li na zamotku kakav znak olovkom — 
i ništa! I ja stadoh bančiti s novcem, što mi je preostao, tako da je 
naposljetku i novi major bio prisiljen, da me osudi. No, a potpukovnik 
je vratio državni novac — sretno i na opće čuđenje, jer nitko više nije 
pretpostavljao, da u njega ima gotovine. Vratio se i razbolio, legao, 
ležao tri nedjelje, a onda odjedamput dobio smekšanje mozga i za 
pet dana umro. Sahranili su ga uz vojničke počasti, jer još nije bio 
stavljen u ostavku. Katarina Ivanovna, sestra i tetka, tek što su 
sahranile oca, krenule su poslije deset dana u Moskvu. I tek pred 
njihov odlazak, istog onog dana, kada su otputovale (ja ih nisam 
vidio, niti sam se s njima oprostio), dobio sam sićušan kuvertić, 
modar, papir čipkast, a na njemu tek jedan redak olovkom: »Pisat ću 
vam, čekajte. K.« I ništa više. 

Sada ću ti razjasniti u dvije riječi. Kod njih se sve obrnulo u 
Moskvi brzinom groma i neočekivano, kao u arapskim bajkama. Ona 
generalica, njena najbliža rođakinja, izgubila je nenadano obje svoje 
nasljednice, svoje dvije najbliže nećakinje — obje su umrle iste 
sedmice od kozica. Potresena starica obradovala se Katji kao 
rođenoj kćeri, kao zvijezdi spasenja, te ju je prihvatila objeručke i 
odmah izmijenila oporuku u njenu korist, ali za budućnost, a zasad 
dala joj u ruke — osamdeset tisuća: evo ti, reče, miraz, radi s njim, 
što hoćeš. Histerična žena, ja sam je poslije u Moskvi promatrao. 
No, ali, eto, dobio ja onda iznenada poštom četiri tisuće pet stotina 
rubalja i razumije se, da sam bio zbunjen — i čudio se, zanijemivši. 
Poslije tri dana stiže i obećano pismo. Ono je i sada u mene, uvijek 
ga nosim uza se, i umrijet ću s njim — hoćeš, da ti ga pokažem. 
Svakako ga pročitaj: nudi se sama za zaručnicu, sama se nudi: 
»Ljubim vas, kaže, do ludila, makar vi mene i ne ljubite — svejedno, 
budite samo moj muž. Ne bojte se, ni u čemu vas neću ograničivati, 
bit ću vaš namještaj, bit ću onaj ćilim, po kojem hodate. Hoću da vas 
ljubim vječno, hoću da vas spasim od sama sebe... »Aljoša, ja sam 
čak nedostojan da prepričam te retke svojim podlim tonom, koga se 
ne mogu nikako odučiti. Probolo me je to pismo zauvijek, i zar mi je 
sad lako, zar mi je danas lako? Onda sam joj odmah napisao 


odgovor (nikako nisam mogao sam otići u Moskvu). Suzama sam ga 
pisao, jednoga se stidim vječno: spomenuo sam, da je ona sada 
bogata i mirazuša, a ja sam ubogi grubijan — novac sam spomenuo! 
Morao sam to otrpjeti, ali mi se omaklo s pera. Onda sam odmah 
pisao u Moskvu Ivanu, i u pismu mu objasnio sve što sam mogao, 
šest je tabaka imalo pismo, i Ivana poslah njoj. Što me motriš, što 
gledaš u mene? Pa da, Ivan se zaljubio u nju i zaljubljen je i sada, ja 
to znam. Glupost sam učinio, po mišljenju vašem, svjetovnom, ali 
možda će ta glupost sada jedina spasti sve nas! UN! Zar ti ne vidiš, 
kako ona njega poštuje, kako ga cijeni? Zar ona može, kad usporedi 
nas dvojicu, ljubiti ovakva, kao što sam ja, i to poslije svega onog, 
što se ovdje desilo? 

— A ja sam uvjeren, da ona ljubi takva, kao što si ti, ane onakva, 
kao što je on. 

— Ona ljubi svoju vrlinu, a ne mene — nehotice, ali gotovo ljutito, 
ote se iznenada Dmitriju Fjodoroviču. On se nasmija, ali poslije jedne 
sekunde sijevnuše mu oči, on sav pocrveni i lupi šakom snažno po 
stolu. 

— Kunem ti se, Aljoša, — uskliknu on, srdeći se strašno i iskreno 
na sebe — vjerovao — ne vjerovao, ali kao što je bog svet i kao što 
je Krist gospod, kunem ti se, da znam, iako sam se malo prije 
narugao njenim uzvišenim osjećajima, da sam ja milijun puta ništaviji 
dušom od nje i da su ti njeni najbolji osjećaji iskreni kao u nebeskog 
anđela! U tome i jest tragedija, što ja to pouzdano znam. Što zato, 
ako čovjek malo deklamira? Zar ja ne deklamiram? A ipak sam 
iskren, iskren. Što se Ivana tiče, meni je razumljivo, s kakvim 
prokletstvom mora on sad da promatra prirodu, pogotovo kraj svoje 
pameti! Jer komu i čemu je dala prednost? Odrod, koji i ovdje, već 
kao zaručnik, gdje ga svi motre, ne može da savlada svoju 
raskalašenost — i to još pred zaručnicom. I, eto, onakav, kao što 
sam ja, uživa prednost, a njega se odriče. A zašto? Zato, što 
djevojka hoće da iz zahvalnosti učini nasilje nad svojim životom i nad 
svojom sudbinom! Glupost! Ja nisam Ivanu u tom smislu nikad ništa 
govorio; Ivan, dakako, nije također o tom nikad ni riječce spominjao, 
niti je ikad nagovijestio; ali sudbina će se ispuniti, i dostojni stat će na 
svoje mjesto, a nedostojni će se sakriti zauvijek u zakutak — u prljavi 
zakutak u njegov dragi i za njega pristali zakutak, gdje će 


dobrovoljno i s nasladom propasti u kalu i smradu. Nešto sam se 
uzblebetao, riječi se moje sve otrcale, kao da bez razmišljanja 
govorim, ali, kako sam odredio, onako će biti. Zato ću u zakutak, a 
ona će se udati za Ivana. 

— Brate, stani, — ponovo ga prekinu Aljoša, strašno uznemiren, 
— ipak mi nisi sve dosad razjasnio jednu stvar: ti si zaručnik, još 
uvijek zaručnik? Kako ćeš onda raskinuti, ako ona, zaručnica, neće? 

— Ja sam zaručnik formalan i blagoslovljen, sve se svršilo u 
Moskvi, poslije mog dolaska, s paradom, s ikonama i na najljepši 
način. Generalica nas blagoslovila i — vjeruješ li, čak je čestitala 
Katji: ti si, kaže, dobro izabrala, vidim ga skroz. | vjeruješ li, Ivana 
nije zavoljela i nije mu čestitala. U Moskvi sam se mnogo s Katjom 
narazgovarao, potpuno sam opisao sebe, istinito, točno, iskreno. 
Sve je saslušala: 


Bilo je drage zabune, 
Bilo je nježnih riječi... 


Ali bilo je i riječi oholih. Ona je iznudila tada od mene veliko 
obećanje, da ću se popraviti. Ja obećao. | gle... 


— Sto? 

— I gle, ja sam tebe zovnuo i privukao ovamo danas, na današnji 
datum — zapamti! — zato, da te pošaljem baš danas Katarini 
Ivanovnoj i... 

— Što? 


— Da joj kažeš, da joj neću više nikad doći i da je, reci, 
pozdravljam. 

— Zar je to moguće? 

— Zato i šaljem tebe umjesto sebe, jer je to nemoguće, ta kako 
bih joj sam to rekao? 

— A kamo ti ideš? 

— U zakutak. 

— Dakle Grušenjki? — tužno uskliknu Aljoša, pljesnuvši rukama. 
— Zar je Rakitin zaista istinu kazao? A ja sam mislio, da sl joj ti 
samo onako išao, i prekinuo. 

— Zar zaručnik da je išao? Zar je to moguće, pa još pored takve 
zaručnice i pred ljudima? Ta imam ja, čini mi se, još časti. Čim sam 


počeo odlaziti Grušenjki, odmah sam i prestao biti zaručnikom i 
časnim čovjekom, ja to dobro razumijem. Što me gledaš? Vidiš li, 
isprva sam htio, da je tučem. Saznao sam i sada znam točno, da je 
onaj štapskapetan, očev povjerenik, predao Grušenjki moju mjenicu, 
da zatraži naplatu, ne bih li se primirio i prekinuo. Htjeli su me 
zaplašiti. | ja sam pošao, da bijem Grušenjku. Vidio sam je prije toga 
uzgred. Nije me presenetila. Znao sam starog tvrdoglavca, koji je 
sad usto još i bolestan, te leži uzet, ali će joj ipak ostaviti dobar 
zalogaj. Znao sam također, da voli stjecati novac, a kad steče, onda 
ga daje uz masne kamate, i ta je bitanga, hulja, nemilosrdna. Pošao 
sam njoj, da je bijem, pa kod nje i ostao. Zatutnjila bura, udarila 
kuga, zarazio sam se i dosad zaražen, i znam, da je već svemu kraj, 
te da ništa drugo neće nikad ni biti. Krug vremena je zatvoren. Tako 
je to. | tada se u mene prosjaka nenadano, kao navlaš, našle u 
džepu tri tisuće. Odavde sam otišao s njom u Mokro, dvadeset i pet 
vrsta odovud, nabavio sam tamo cigane, ciganke, šampanjac, sve 
sam mužike ondje izopijao šampanjcem, sve žene i djevojke zbunio 
hiljadarkama. Poslije tri dana bio sam g0, ali soko. Ti misliš, da je 
soko što postigao? Ni izdaleka mi nije pokazala! Kažem ti: konturu. 
Grušenjka, huljica, ima takvu konturu u tijelu, koja se i na njenoj 
nožici odrazuje, i čak na malom prstu lijeve noge opaža. Vidio sam je 
i poljubio, ali i ništa više — kunem ti se! Kaže: »Ako hoćeš, udat ću 
se za te, jer si prosjak. Reci, da me nećeš biti i da ćeš mi dopustiti da 
radim sve što hoću, onda ću, možda, poći za te« — i ona se smijala. 
I sada se smije. 

Dmitrij Fjodorovič podiže se gotovo nekako bijesan sa svoga 
mjesta, kao da se odjedamput opio. Oči mu se odjedamput podliše 
krvlju. 

— I ti hoćeš zaista da je uzmeš? 

— Ako hijedne, odmah, ako ne htjedne, ostat će ovako; bit ću 
sluga u njenom dvorištu. Ti... ti, Aljoša... — stane on odjedamput 
preda nj i ščepa ga za rame i stade strašno drmati: — a znaš Ili ti, ti 
nevini derane, da je sve ovo trabunjanje, nevjerojatno trabunjanje, 
jer tu je tragedija! Znaj, Aljoša, da ja mogu biti nizak čovjek, niskih 
strasti i propalica ali lopov, džepar, mali kradljivac što krade po 
predsobljima to Dmitrij Karamazov ne može nikad biti. Ali, onda znaj 
sada, da sam ja lopovčić, džepar i lopov, koji krade po predsobljima! 


Baš prije nego što ću poći da bijem Grušenjku, zovnula me je to isto 
jutro Katarina Ivanovna sasvim potajno, da ne bi zasad nitko doznao 
(zašto, ne znam, ali sigurno joj je tako trebalo), te me zamolila, da 
odem u gubernijski grad i odonud pošaljem poštom u Moskvu Agalji 
Ivanovnoj tri tisuće, a poslala me zato u grad, da ne bi ovdje znali. I, 
eto, upravo s te tri tisuće u džepu našao sam se onda kod Grušenjke 
i na račun njih odvezao u Mokro. Poslije sam udesio, kao da sam 
trknuo u grad, ali joj nisam pokazao poštanske potvrde, nego sam joj 
samo kazao, da sam novac poslao i da ću joj potvrdu donijeti, ali je 
nisam sve dosad odnio, uvijek tobože zaboravim. Pa, što misliš, otići 
ćeš joj danas i reći: »Naložio mi je, da vam izručim pozdrav«, a ona 
će tebi: »A novci?« Ti bi joj još mogao kazati: »To je podlac, 
razvratnik i nisko biće, neukrotivih strasti. On nije onda odaslao vaš 
novac, već ga je profućkao, jer se nije mogao obuzdati, kao niska 
životinja.« Ali bi ipak mogao nadodati: »Ali zato nije lopov, evo vam 
vraća tri tisuće, pošaljite ih sami Agalji Ivanovnoj, a mene je poslao, 
da vam isporučim njegov pozdrav.« A ona će odjedamput: »A gdje 
su novci?« 

— Jest, Mitja, ti si nesretan! Ali još nisi toliko, koliko misliš — ne 
ubijaj sebe očajanjem, ne ubijaj! 

— A što ti misliš, da ću se ustrijeliti, ako ne mognem vratiti te tri 
tisuće? U tom grmu i leži zec, što se neću ustrijeliti, sad nemam 
snage, poslije, možda, a sad idem Grušenjki... Zbogom, moja 
slanino! 

— Ašto ćeš kod nje? 

— Bit ću njen muž, udostojit ću se da postanem njen suprug, a 
ako dođe ljubavnik, otići ću u drugu sobu. Njenim ću prijateljima 
čistiti prljave kaljače, raspirivati samovar, trčkat ću po što bude 
trebalo... 

— Katarini Ivanovnoj bit će sve jasno — progovori odjedamput 
Aljoša svečano — ona će razumjeti svu dubinu svega tvog jada i 
primirit će se. U nje je velik um, jer nije moguće, da je itko nesretniji 
od tebe, ona će to uvidjeti. 

— Neće se ni najmanje primiriti — osmjehnu se Mitja. 

— Tu ti je, brate, nešto, s čime se ne može pomiriti nijedna žena. 
A znaš li, što bi najbolje bilo da se uradi? 

— Što? 


— Da joj se vrate tri tisuće. 

— A gdje ćeš ih naći? Slušaj, ja imam dvije tisuće, Ivan će 
također dati tisuću, eto tri, uzmi ih i vrati. 

— A kada će stići te tvoje tri tisuće? Ti si usto još i malodoban, a 
svakako je potrebno, svakako, da joj se još danas javiš, bilo s 
novcima ili bez novaca, ja ne mogu dalje da odugovlačim, jer je već 
dotle došlo. Sutra je već kasno. Poslat ću te ocu. 

— Ocu? 

— Jest, najprije ocu, onda njoj. Zamoli od njega tri tisuće. 

— Ali, Mitja, otac neće dati. 

— Ta kako bi dao, znam, da neće dati. Znaš li ti, Aljoša, što to 
znači očajanje? 

— Znam. 

— Slušaj: s pravnog gledišta nije mi ništa dužan. Sve sam od 
njega izvukao, sve, ja to znam. Ali s moralnog gledišta mi je dužan, 
je li tako ili nije? On je naime otpočeo s materinih dvadeset i osam 
tisuća i stekao stotinu tisuća. Neka mi dade samo tri tisuće od onih 
dvadeset osam, samo tri, i dušu će moju iz pakla izbaviti, i uračunat 
će mu se to za mnoge grijehe? A ja ću s te tri tisuće, zadajem ti 
časnu riječ — svršiti, i on neće nikad i ništa više o meni čuti. 
Posljednji put dajem mu priliku, da bude otac. Reci mu, da mu sam 
bog šalje ovu priliku. 

— Mitja, on neće nipošto dati. 

— Znam, da neće dati, sigurno znam. A osobito sada. | još više, 
jer, evo, što ja još znam: on je sad, tek ovih dana, a možda tek jučer, 
prvi put ozbiljno saznao (naglasi ozbiljno), da se Grušenjka možda 
zbilja ne šali, već da hoće da pođe za me. Poznaje on taj karakter, 
poznaje tu mačku. | zar da mi on još usto dade, da takvu priliku 
potpomogne, dok ovamo sam za njom luduje? Ali i to je još malo, jer 
ti mogu još više saopćiti: ja znam, da je on već prije pet dana izvadio 
tri tisuće, razmijenio ih u stotinjarke, umotao ih u veliku kuvertu s 
pečatom, a ozgo crvenim gajtanom unakrst svezao. Vidiš, kako 
točno znam! Na kuverti stoji napisano: »Anđelu mome, Grušenjki, 
ako ushtije doći«, sam je to naškrabao, u tišini i potajno, i nitko ne 
zna, da se novac nalazi u njega, osim sluge Smrdljakova, u čije on 
poštenje vjeruje, kao u sama sebe. | on već treći ili četvrti dan čeka 
Grušenjku, nada se, da će doći po kuvertu, poručio joj je, a ona mu 


je odgovorila, da će »možda doći«. Dakle, ako ona dođe starcu, zar 
je onda mogu uzeti za ženu? Razumiješ li sada, zašto ja dakle ovdje 
krišom sjedim i na što zapravo vrebam? 

— Na nju? 

— Na nju. Kod ovih lopuža, ovdašnjih gazdarica, stanuje Foma. 
Foma je iz naših krajeva, naš bivši vojnik. On kod njih poslužuje, 
noću stražari, a danju ide i lovi tetrijebe i od toga živi. Ja sam se 
ovdje kod njega i sklonio; ni njemu, ni gazdaricama nije poznata 
tajna, to jest, na što ja ovdje pazim. 

— Samo Smrdljakov zna? 

— Samo on. On će mi i poručiti, ako ona dođe starcu. 

— To je on tebi i o kuverti pričao? 

— On. Najveća tajna. Čak ni Ivan ne zna ni o novcu, ni o čemu. A 
starac šalje Ivana u Čermašnju na dva, na tri dana, da se provoza: 
javio se kupac za šumu, nudi za sječu osam tisuća, i sad starac moli 
Ivana: »Pomozi, kaže, pa otiđi sam«, na dva-tri danića. On hoće, 
naime, da Grušenjka dođe, kad nije Ivan kod kuće. 

— Dakle on i danas čeka Grušenjku? 

— Ne, danas neće doći, po svemu sudeći. Sigurno neće doći! — 
dreknu odjedamput Mitja. — Tako i Smrdljakov misli. Sada otac 
pijančuje, sjedi za stolom s bratom Ivanom. Odlazi, Aljoša, i zamoli 
od njega te tri tisuće. 

— Mitja dragi, što ti je! — usklikne Aljoša, skočivši s mjesta i 
motreći mahnitog Dmitrija Fjodoroviča. Jedan trenutak pomisli, da je 
poludio. 

— Što me gledaš? Ja nisam poludio — izusti Dmitrij Fjodorovič, 
gledajući oštro i nekako svečano. — Ne boj se, ja te šaljem ocu i 
znam, što govorim: u čudo vjerujem! 

— U čudo? 

— U čudo božje providnosti. Bog poznaje moje srce. On vidi sve 
moje očajanje. On vidi cijelu tu sliku. | zar će on dopustiti, da se 
dogodi užas? Aljoša, ja vjerujem u čudo, odlazi! 

— Idem. Reci, hoćeš li me ovdje čekati? 

— Hoću, znam, da nećeš doći brzo, jer ne možeš samo doći i, 
ravno, s neba pa u rebra! On je sada pijan. Čekat ću i tri sata, i četiri, 
i pet, i šest, i sedam, ali znaj, da se moraš danas, makar o ponoći, 
javiti Katarini Ivanovnoj, bilo s novcima ili bez novaca i reći joj: »Šalje 


vam pozdrav«... Baš hoću, da ovaj stih kažeš: »Šalje vam, kaže, 
pozdrav«. 

— Mitja! A ako Grušenjka iznenada dođe danas... ako ne danas, 
a ono sutra ili prekosutra? 

— Grušenjka? Vidjet ću, provalit ću u kuću i spriječiti je... 

—Aako... 

— A ako, onda ću ubiti. Ovako neću moći živjeti. 

— Koga ćeš ubiti? 

— Starca. Nje neću ubiti. 

— Brate, što ti govoriš? 

— Ta ne znam, ne znam... Možda neću ubiti, a možda ću i ubiti. 
Bojim se, da će mi upravo u tom trenutku njegovo lice postati mrsko. 
Mrzim njegov podvoljak, njegov nos, njegove oči, njegov besraman 
podsmijeh. Osjećam lično gađenje. Eto, toga se bojim. | neću se 
moći svladati. 

— Ja odoh, Mitja. Vjerujem, da će bog udesiti, kako znade 
najbolje, da ne dođe do užasa. 

— Aja ću sjediti i čekati čudo. Ali ako se ne dogodi, onda... 

Aljoša se zamišljeno zaputi ocu. 


VI 
SMERDJAKOV 


On zbilja zateče oca još za stolom. Stol je bio po svakidašnjem 
običaju prostrt u dvorani, mada se u kući nalazila i prava 
blagovaonica. Ta dvorana bila je najveća soba u kući, namještena 
tako, da djeluje starinski. Pokućstvo bilo je vrlo staro, s crvenom, 
starom, polusvilenom navlakom. Između prozora stajala su ogledala 
u šarenim okvirima starinske rezbarije, obojadisana bijelo i sa 
zlatnim šarama. Na _ zidovima, obloženim bijelim papirnatim 
tapetama, koje su na mnogim mjestima već bile poderane, kočila su 
se dva velika portreta — nekakva kneza, koji je prije trideset godina 
bio generalgubernator u našem kraju, i nekakva vladike, koji je 
također već odavno umro. U prednjem kutu bilo je smješteno 
nekoliko ikona, pred kojima se preko noći palilo kandilo ne toliko iz 
pobožnosti, koliko zbog toga, da bude soba preko noći osvijetljena. 


Fjodor Pavlovič lijegao je noću jako kasno, u tri, četiri sata ujutro, a 
dotle je neprestano hodao po sobi ili sjedio u naslonjaču te 
razmišljao. Tako se navikao. Često je noćivao sam samcat u kući, 
šaljući sluge u pobočnu zgradu, ali je većinom ostajao s njim kroz 
noć sluga Smrdljakov, koji je spavao u predsoblju na velikoj klupi. 
Kad je ušao Aljoša, bio je ručak već dovršen te je bilo izneseno 
slatko i kava. Fjodor Pavlovič volio je poslije ručka slatko s 
konjakom. Ivan Fjodorovič bio je također za stolom i pio kavu. Sluge 
Grigorij i Smrdljakov stajali su kraj stola. | gospodari i sluge bili su 
Vidljivo i neobično veselo raspoloženi. Fjodor se Pavlovič glasno 
hihotao i smijao; Aljoša je već iz hodnika čuo njegov pištav, nekad 
toliko poznati smijeh, i odmah je zaključio po boji smijeha, da otac 
nije još ni izdaleka pijan, nego je tek malo razdragan. 

— Eto i njega, eto i njega — poviče Fjodor Pavlovič neobično se 
obradovavši odjedamput Aljoši. — Sjedaj nama, sjedaj, kavice — 
posna je, zbilja, posna, i vrela, i slavna! A konjaka ne nudim, ti si 
isposnik, a hoćeš li, hoćeš! Ne, bolje je, da ti dam likera, divan je! 
Smrdljakove, skokni do ormara, na drugoj polici desno, evo ključeva, 
brže! 

Aljoša stade odbijati liker. 

— Svejedno će donijeti, ako ne za tebe, a ono za nas — sav se 
sjao Fjodor Pavlovič. — Ali, ček — de, jesi li ti ručao ili nisi? 

— Ručao sam — reče Aljoša, koji je zapravo pojeo samo komad 
kruha i ispio čašu kvasa u igumanovoj kuhinji. — Popit ću drage 
volje tople kave. 

— Dragi! Momče! On će kavice piti. Da podgrijemo? Ali ne treba, 
i sad vri. Kava je valjana, smrdljakovska. Smrdljakov je majstor, što 
se tiče kave i pite od kupusa, i, istina, još i čorbe od ribe. Dođi 
jedamput na riblju čorbu, ali javi unaprijed... Ali, stani, zar ti nisam 
malo prije zapovjedio, da se još danas preseliš s dušekom i 
jastucima? Jesi li dovukao dušek, he-he-he? 

— Ne, nisam donio — osmjehnu se i Aljoša. 

— A, prepao si se, prepao ipak, prepao? Ah ti, golube moj, zar ja 
tebe mogu uvrijediti? Čuj, Ivane, ne mogu izdržati, kad mi tako gleda 
u oči i smije se, ne mogu. Sva mi se utroba počne na njega 
osmjehivati, volim ga! Aljoša, deder, da ti dadem roditeljski blagoslov. 

Aljoša se diže, ali se Fjodor Pavlovič već bio predomislio. 


— Ne, ne, sada ću te samo prekrižiti, evo ovako, sjedi. De, a 
sada ćeš uživati, i baš u svojoj temi. Nasmijat ćeš se. Kod nas je 


Balaamova magarca progovorila, i kako govori, kako govori! 

Balaamova magarica bio je sluga Smrdljakov. lako je to bio 
čovjek još mlad, svega dvadeset i četiri godine, ipak je bio strašno 
nedruštven i šutljiv. Nije bio baš divlji ni osobito stidljiv, ne, jer je, baš 
naprotiv, bio karaktera naduvena, i nekako kao da sve preziraše. Ali 
sad ne mogu propustiti, a da ne rečem o njemu bar dvije riječi, i to 
baš sada. Uzgojili su ga Marfa Ignjatijevna i Grigorij Vasiljevič, ali 
dječak je rastao »bez svake zahvalnosti«, kako se o njemu 
izražavao Grigorij Vasiljevič, postajao divlji, i gledao na svijet kao iz 
zapećka. Od djetinjstva je volio da vješa mačke, a poslije da ih 
zakapa uz ceremonije. Tom prilikom zaogrnuo bi plahtu, što je imalo 
biti kao neka riza, te pjevao i bilo čime mahao iznad mrtve mačke, 
kao da kad. I sve je to činio krišom i u najvećoj tajnosti. Grigorij ga je 
uhvatio jedamput u tom poslu i jako išibao. On se zavukao u 
zapećak i otuda gledao poprijeko cijelu sedmicu. »Ne voli taj odrod 
ni mene, ni tebe« govorio je Grigorij Marfi Ignjatijevnoj, »a niti ikog 
drugog. Jesi li ti čeljade« obratio se on odjedamput ravno 
Smrdljakovu — »ti nisi čeljade, ti si potekao iz kupališne vlage, eto, 
tko si ti...« Smrdljakov, kako se poslije pokazalo, nije mu nikad 
mogao oprostiti tih riječi. Grigorij ga je naučio čitati pisati, a kad je 
navršio dvanaest godina, počeo mu tumačiti biblijsku povjesnicu. Ali i 
to je naskoro prestalo. Jedamput, tek kod druge ili treće vježbe, 
dječak se odjednom osmjehnuo. 

— Što se smiješ? zapita Grigorij, pogledajući strašno u njega 
ispod naočara. 

— Ništa. Svjetlost je stvorio bog prvi dan, a sunce, mjesec i 
zvijezde četvrti dan. Otkuda je onda svjetlost sjala prvog dana? 

Grigorij se ukočio. Deran je podrugljivo gledao u učitelja. Čak je u 
njegovu pogledu bilo nečega oholog. Grigorij nije mogao izdržati. »A 
evo otkud!« ciknuo je on i bijesno lupio đaka po obrazu. Dječak 
otrpio šamar, nije uzvratio ni riječi, ali se opet povukao u kut na 
nekoliko dana. Tada se baš nekako desilo, da se poslije sedmicu 
dana pokazala kod njega padavica, prvi put u životu, ali koja ga 
poslije nije napuštala cijeloga života. Kad je to saznao Fjodor 


Pavlovič, on je nekako ravnodušno gledao u nj, iako ga nije nikad 
grdio, nego mu je uvijek, kada bi ga sreo, davao kopjejku. Kad je bio 
dobro raspoložen, slao je ponekad malome sa stola kakav slatkiš. Ali 
sad, kad je saznao za bolest, stao se brižno za njega starati, dozvao 
je liječnika, počeo ga liječiti, ali se pokazalo, da ga je nemoguće 
izliječiti. Napadaji su nailazili prosječno jedamput mjesečno, i u 
različito doba, a bijahu također različite jačine — nekad laki, nekad 
vrlo žestoki. Fjodor Pavlovič najstrože je zabranio Grigoriju da 
dječaka tjelesno kažnjava, a dječaku stao dopuštati da dolazi njemu. 
Isto je tako zabranio, da ga zasada ne smije ničemu učiti. Ali 
jedamput, kada je dječaku bilo već petnaest godina, spazio je Fjodor 
Pavlovič, kako on švrlja oko ormara s knjigama i kroz staklo čita 
naslove. Fjodor Pavlovič imao je dosta knjiga, nešto preko stotinu 
svezaka, ali nitko nije nikad vidio njega s knjigom. Odmah je predao 
ključ od ormara Smrdljakovu. »Pa, čitaj, bit ćeš bibliotekar, bolje je, 
da sjediš i da čitaš, nego da cunjaš po dvorištu. Evo pročitaj« — i 
Fjodor Pavlovič izvadi mu »Večeri na salašu blizu Dikanjke«. 

Mali je pročitao, ali je ostao nezadovoljan, ni jedamput se nije 
nasmiješio, nego se naprotiv, kad je svršio, namrgodio. 

— Što? Nije smiješno? — zapitao ga Fjodor Pavlovič. 

Smrdljakov je šutio. 

— Odgovaraj, budalo. 

— Što god piše, sve je sama laž — prošapta Smrdljakov, 
osmjehujući se. 

— Pa, odlazi dođavola, ti lakajska dušo. Stoj, evo ti Opća povijest 

od Smaragdova “““, u njoj je sama istina, čitaj. 

Ali Smrdljakov nije pročitao ni deset strana iz Smaragdova, 
učinilo mu se dosadno. I tako se ponovo zatvorio ormar s knjigama. 
Naskoro najaviše Marfa i Grigorije Fjodoru Pavloviču, da se kod 
Smrdljakova, sve malo pomalo, pojavila nekakva strašna gadljivost: 
sjedi za čorbom, uzme kašiku i traži — traži po čorbi, nagne se nada 
nju, zaviruje u nju, zagrabi žlicom i podigne prema svijetlu. 

— Je li švaba, što li? — zapitao bi ga Grigorij. 

— Možda muha — primijetila bi Marta. 

Mladi čistunac nije nikad odgovarao, ali je to isto bivalo i s 
kruhom i s mesom i sa svima jelima: podigne komadić na viljušci 


prema svijetlu, razgledava ga, kao pod mikroskopom, dugo se 
skanjuje i najzad se odluči, te turi u usta. »Gle, kakav je gospodičić 
postao«, mrmljaše Grigorij, gledajući u njega. Kad je Fjodor Pavlovič 
saznao za novu Smrdljakovljevu osobinu, smjesta je odlučio, da će 
biti kuhar, i dao ga na nauk u Moskvu. Na nauku proveo je nekoliko 
godina i vratio se silno promijenjena lica. Odjedamput se nekako 
neobično postarao, čak sasvim nerazmjerno prema svojoj dobi, 
zbaburao se, požutio, stao naličiti na škopca. U moralnom pogledu 
vratio se gotovo onakav isti, kakav je bio do odlaska u Moskvu: i 
dalje je bio nedruštven, i nije ni najmanje osjećao potrebe za bilo 
čijim društvom. | u Moskvi je, kako se kasnije pričalo, neprestano 
šutio: sama ga je Moskva nekako neobično malo zanimala, tako da 
je poznavao u njoj tek ponešto, a na sve ostalo nije obraćao pažnje. 
Štoviše, bio je jedamput i u kazalištu, ali se vratio šutljiv i 
nezadovoljan. Ali se zato vratio iz Moskve u lijepu odijelu, čistu 
kaputu na struk i u rublju, i sam je jako pomno čistio četkom svoje 
odijelo uvijek dvaput dnevno, a svoje kicoške cipele od teleće kože 
strašno je volio čistiti posebnom engleskom mašću, da su se sjale 
kao ogledalo. Pokazao se kao izvrstan kuhar. Fjodor Pavlovič 
odredio mu je plaću, i Smrdljakov je plaću svoju malne čitavu trošio 
na odijelo, pomadu, na mirise itd. Ali ženski rod, čini se, da je isto 
tako prezirao, kao i muški, i držao se prema njemu ozbiljno, gotovo 
nepristupačno. Fjodor Pavlovič ga je počeo promatrati i s jednog i 
drugog gledišta. Stvar je naime bila u tome, da su nastupi njegove 
padavice učestali, i u takve dane spremala je jelo Marfa Ignjatijevna, 
što Fjodoru Pavloviču nije bilo nimalo po volji. 

— Otkud to, da su u tebe napadi učestali? — bečio se on kadšto 
na novoga kuhara, zagledajući mu se u lice. — Trebalo bi da se 
oženiš, hoćeš li, da te oženim? 

Smrdljakov bi na te riječi poblijedio od bijesa, ali nije ništa 
odgovarao, a Fjodor bi Pavlovič odmahnuo rukom i otišao. A što je 
glavno, on se uvjerio, da je pošten, i to jedamput zauvijek, te da 
neće ništa uzeti, niti ukrasti. Jedamput se desilo, da je Fjodor 
Pavlovič, pijan, izgubio u svom vlastitom dvorištu, u blatu, tri 
stotinjarke, koje je upravo bio dobio, i opazio to tek sutradan; ali tek 
što je počeo da pretražuje džepove, a sve tri stotinjarke su već ležale 
na njegovu stolu. Otkuda? Smrdljakov ih je digao i još jučer donio. 


»Ali brate, ja takvih, kao što si ti, nisam vidio«, odsiječe onda Fjodor 
Pavlovič i darova mu deset rubalja. Mora se dodati, da nije bio 
uvjeren samo u njegovo poštenje, nego da ga je, štoviše, zbog 
nečeg i ljubio, mada je mali gledao na njega isto tako poprijeko, kao i 
na druge, i neprestano šutio. Rijetko se dešavalo, da bi progovorio. 
Kad bi u tom času palo nekome na pamet da zapita, gledajući ga: 
čime se to momče bavi i što mu je ponajviše na pameti, bilo bi zaista 
nemoguće odgovoriti na to pitanje, gledajući ga. Dešavalo se, 
međutim, da bi katkad zastao u kući ili u dvorištu ili na ulici, te se dao 
u misli i stajao čak po deset minuta. Kad bi se zagledao u njega 
fizionomik, rekao bi, da tu nema ni razmišljanja, ni misli, već da je to 


nekakvo razmatranje. Slikar Kramskišt ima jednu čuvenu sliku pod 
imenom »Razmatrač«: naslikana je šuma zimi, i u šumi, na putu, 
stoji u poderanu kaftančiću i likovim opancima zabludio seljačić, sam 
samcat, u dubokoj samoći, stoji i kao da se zamislio, ali on ne 
razmišlja, već nešto razmatra. Kad bi ga gurnuli, on bi zadrhtao i 
pogledao u vas bez svakog razumijevanja, baš kao da se probudio. 
Istina, on bi se odmah razabrao, i kad bi ga zapitali, zašto je stajao i 
o čemu je razmišljao, sigurno se ne bi ničega sjetio, ali zato bi 
sigurno zatajio u sebi onaj utisak, koji ga je zaokupljao za vrijeme 
razmatranja. Ti su utisci za nj dragocjeni, i on ih sigurno skuplja, 
neprimjetno i čak nesvjesno — zbog čega i zašto, naravno, ni sam 
ne zna: možda će odjedamput, kada skupi utisaka za više godina, 
ostaviti sve i otići u Jeruzalem, da se skita i ispašta, a možda će 
odjedamput i svoje rođeno selo zapaliti, a možda će se dogoditi i 
jedno i drugo. Razmatrača ima u narodu mnogo. | eto, jedan od 
takvih razmatrača bio je sigurno i Smrdljakov, i on je sigurno isto 
tako požudno kupio svoje utiske, gotovo još ni sam ne znajući zašto. 


VII 
PREPIRKA 
A Balaamova je magarica iznenada progovorila. Povod je bila 


jedna neobična tema: Grigorij, koji je ujutro kupovao robu u dućanu 
trgovca Lukjanova, čuo je od njega, kako je jedan ruski vojnik dopao 


negdje daleko na granici Azijatima u ropstvo i kako su ga oni 
nagonili, pod prijetnjom strašne i bliske smrti, neka se odreče 
kršćanstva i prijeđe na islam, ali on nije pristao da se iznevjeri svojoj 
vjeri, te je pretrpio muke, dopustivši da mu oderu kožu, i umro 
slaveći i hvaleći Krista — i da o tom velikom junaštvu pišu novine, 
što ih je baš taj dan dobio. O tome je, eto, poveo Grigorij riječ za 
stolom. Fjodor Pavlovič volio je i prije, da se svaki put poslije jela, za 
desertom, nasmije i razgovori, pa makar i s Grigorijem. Ovaj put 
nalazio se u veselom i ugodnom, dokonom raspoloženju. Pijuckajući 
konjak i saslušavši priopćenu vijest, primijetio je, da bi takva vojnika 
trebalo odmah načiniti svecem, a oderanu kožu njegovu poslati u 
kakav manastir: »To će privući naroda i novaca«. Grigorij se 
smrknuo, kad je vidio, da Fjodor Pavlovič nije ni malo ganut, već da 
po svom svagdašnjem običaju počinje da bogohuli. Ali se tada 
Smrdljakov, koji je stajao kraj vrata, iznenada nasmije. Smrdljakovu 
su i prije vrlo često dopuštali, da stoji kod stola, to jest, pod kraj 
ručka. Ali, otkako je došao u naš grad Ivan Fjodorovič, počeo je 
dolaziti ručku gotovo uvijek. 

— Što ti to? — zapita ga Fjodor Pavlovič, koji je u trenutku 
zapazio podsmijeh i razumio, da se svakako tiče Grigorija. 

— Radi se o tome — progovori odjedamput Smrdljakov glasno i 
neočekivano — ako je junaštvo toga hvalevrijednog vojnika i bilo vrlo 
veliko, ipak ne bi po mome mišljenju bio nikakav grijeh u tome, da se 
u tom slučaju odrekao Kristova, na primjer, imena i vlastitoga 
krštenja, pa da tako spasi život za dobra djela, kojima bi tokom 
godina iskupio svoju malodušnost. 

— Kako da nije grijeh? Lažeš, zato će s tobom ravno u pakao, i 
ondje će te peći kao ovnovinu — dočeka Fjodor Pavlovič. 

| baš u tom trenutku uđe Aljoša. Fjodor se Pavlovič, kako smo 
vidjeli, strašno obradovao Aljoši. 

— Zasijeca u tvoju struku, u tvoju struku! — radosno je hihotao, 
posađujući Aljošu da sluša. 

— Što se tiče ovnovine, ni to nije tako, a ništa neće tamo zbog 
toga ni biti, a ni ne može takvo što biti, ako samo bude po pravdi — 
solidno primijeti Smrdljakov. 

— Kako to po pravdi? — viknu još veselije Fjodor Pavlovič, 
gurkajući koljenom Aljošu. 


— On je nitkov, eto što je! — ote se odjedamput Grigoriju. | on 
pogleda ljutito ravno u oči Smrdljakovu. 

— Što se tiče nitkova, pritrpite se, Grigorije Vasiljeviču, — mirno i 
suzdržljivo odbi Smrdljakov — nego razmislite sami, ako sam već 
dopao u ropstvo mučiteljima roda kršćanskoga, i oni traže od mene 
da prokunem ime božje i da se odrečem svoga svetog krštenja, onda 
sam na to potpuno opunomoćen vlastitim razumom, i tu nema 
nikakva grijeha. 

— Ta već si to kazao i ne drobi uvijek jedno, već dokaži! — 
vikaše Fjodor Pavlovič. 

— Čorbar! — prošapta Grigorije prezirno. 

— Što se tiče čorbara, također se pritrpite i razmislite sami, 
Grigorije Vasiljeviču, i ne grdite. Jer, čim kažem mučiteljima: »Ne, ja 
nisam kršćanin i pravog svoga boga proklinjem«, postajem odmah 
najvišim sudom božjim smjesta i specijalno anatemom udaren i od 
svete crkve odvojen, baš kao kakav inovjerac, i štoviše, već u onom 
trenutku, kad sam to samo pomislio, a ne istom onda, kad sam to 
već i rekao, tako da čak ni jedna četvrtina sekunde neće proći, a ja 
sam već odvojen — je li tako ili nije tako, Grigoriju Vasiljeviču? 

On se s očitim zadovoljstvom obraćao Grigoriju, iako je zbilja 
odgovarao jedino na pitanja Fjodora Pavloviča, i to vrlo dobro znao, 
ali se navlaš držao, kao da mu ta pitanja zadaje Grigorij. 

— Ivane! — viknu iznenada Fjodor Pavlovič, — nagni meni svoje 
uho. On je sve ovo zbog tebe udesio, hoće da ga ti pohvališ. Pohvali 
ga. 

Ivan Fjodorovič sasluša sasvim ozbiljno, što mu je otac s ushitom 
saopćivao. 

— Stoj, Smrdljakove, zašuti na časak, — viknu opet Fjodor 
Pavlovič, — Ivane, nagni se opet prema meni. 

Ivan se Fjodorovič ponovno najozbiljnije nagnu. 

— Volim te isto tako, kao i Aljošu. Ne misli, da te ne volim. Malo 
konjaka? 

— Dajte! Međutim, i ti si prilično potegao, — oštro pogleda Ivan 
Fjodorovič oca. A Smrdljakova je motrio izvanredno radoznalo. 

— Ti si anatemnjak, ti si proklet i sada, — zagrmi odjedamput 
Grigorij, — i kako se ti, nitkove, usuđuješ poslije svega ovog da 
misliš, ako... 


— Ne grdi, Grigorije, ne grdi! — prekide ga Fjodor Pavlovič. 

— Pritrpite se, Grigorije Vasiljeviču, makar samo kratak čas, i 
slušajte dalje, jer ja nisam sve svršio. Upravo u ono vrijeme, naime, 
kada me bog bez oklijevanja prokune, upravo u onom najvišem 
momentu postajem isto što i inovjernik, i krštenje moje skida se s 
mene i ni u što se više ne računa — zar možda nije tako? 

— Svrši, brate, brže svrši — požuri ga Fjodor Pavlovič, gucnuvši 
s užitkom iz čašice. 

— A ako više nisam kršćanin, onda dakle nisam ni slagao 
mučiteljima, kada su me pitali: »Da li sam kršćanin ili nisam«, jer je 
već sam bog svukao s mene moje kršćanstvo, već zbog jedine 
pomisli i prije, nego što sam mogao pisnuti i jednu riječ mučiteljima. 
A ako sam već degradiran, na koji onda način i na temelju kakva 
prava mogu da me na ovom svijetu povuku na odgovornost kao 
kršćanina, zato, što sam se odrekao Krista, dok je, međutim, već 
zbog jedine pomisli, i još prije odricanja, s mene već skinuto bilo 
moje krštenje? Kad više nisam kršćanin, ne mogu se dakle odreći 
Krista, jer se nemam čega odricati. Tko će pozivati, Grigorije 
Vasiljeviču, na odgovornost pogana Tatarina, pa makar i na 
nebesima, zato, što se nije kao kršćanin rodio, i tko će ga zato 
kazniti, imajući na umu, da se s jednog vola ne deru dvije kože. Pa 
ako i sam bog svemoćni pozove na odgovornost Tatarina, držim, da 
će ga kazniti nekom najmanjom kaznom (jer nemoguće je, da ga 
nimalo ne kazni), rasudivši, da on ne može biti zato kriv, što je od 
poganih roditelja pogan na svijet došao. Ta ne može gospod bog 
silom uzeti Tatarina i za njega reći, da je i on bio kršćanin? To bi 
onda značilo, da je gospod svemoćni rekao puku neistinu. A može li 
zar gospod, svemoćni vladar neba i zemlje izustiti bilo kakvu laž 
samo u jednoj riječi? 

Grigorije se zaprepasti i gledaše u govornika izbuljenih očiju. On, 
iako nije dobro shvaćao, što se govori, ali je ipak od sveg lupetanja 
odjedamput toliko razumio, da je zastao poput čovjeka, koji je 
iznenada grunuo čelom o zid. Fjodor Pavlovič ispi čašicu i nasmija 
se pištavim smijehom. 

— Aljoša, Aljoša, veličanstveno! Ah, ti, kazuiste! on je, Ivane, 
sigurno bio negdje kod jezuita. Ah ti, smrdljivi jezuite, a tko te je to 
naučio? Ali samo ti lažeš, kazuiste, lažeš, lažeš. Ne plači, Grigorije, 


sad ćemo ga ovog trena razbiti u dim i prašinu. Reci mi, znaš što, 
magarice: neka si pred mučiteljima prav, ipak si se sam u sebi 
odrekao svoje vjere, i sam kažeš da si u tom času bio udaren 
anatemom, a kad je već anatema, onda te neće zbog te anateme 
pogladiti u paklu po glavi. Što misliš o tome, prekrasni moj jezuite? 

— Nema sumnje, da sam se sam u sebi odrekao, pa ipak nema u 
tome nikakva specijalna grijeha, a ako je bio greščić, bio je tek 
najobičniji. 

— Kako to, tek najobičniji? 

— Lažeš, pr-r-rokleti — propišta Grigorij. 

— Razmislite sami, Grigorije Vasiljeviču, — produži Smrdljakov 
odmjereno i ozbiljno, svjestan pobjede i pokazujući se nekako 
velikodušan prema pobijeđenom neprijatelju, — razmislite sami, 
Grigorije Vasiljeviču, jer rečeno je u Sv. Pismu: ako je u vas vjera 
makar i kao gorušično zrno i rečete ovoj gori, da siđe u more, ona će 
sići bez svakog oklijevanja, na prvu vašu zapovijed. Pa što, Grigorije 
Vasiljeviču, ako sam ja nevjernik, a vi toliki vjernik, da me čak 
neprestano grdite, pokušajte sami reći ovoj gori, ne da siđe u more 
(jer do mora je odavde vrlo daleko), a ono bar u našu smrdljivu 
rječicu, što teče iza našeg vrta: uvidjet ćete odmah sami, da nećete 
ništa učiniti, nego da će sve ostati u prijašnjem poretku i cjelini, derali 
se vi ne znam koliko. A to znači, Grigorije Vasiljeviču, da ni vi ne 
vjerujete kako treba, i samo druge zbog toga ljudski grdite. Ali kad je 
tako, i kad se još uzme u obzir, da nitko u naše vrijeme, ne samo vi, 
ama baš nitko, počevši čak od najviših ličnosti pa sve do posljednjeg 
seljaka, ne može otpiriti goru u more, osim samo jednog čovjeka na 
cijeloj zemlji, ili možda njih dvojice, koji možda negdje tamo u pustinji 
egipatskoj potajno provode pustinjački život, te nitko i ne zna gdje su 
— kad je dakle tako, i kad su svi ostali nevjernici, zar će onda 
gospod prokleti sve te ostale, to jest sve pučanstvo cijele zemlje, 
osim nekakve dvojice pustinjaka, i nikome od njih neće oprostiti i uza 
sve svoje toliko čuveno milosrđe? | zato se nadam, da će mi biti 
oprošteno, što sam jedamput posumnjao, kad prolijem suze kajanja. 

— Stoj! — zakriješti Fjodor Pavlovič u apoteozi ushita? — Dakle 
ti misliš, da ipak postoje dvojica, koji mogu brda pomicati? Ivane, 
zareži u raboš, zapiši: ovdje se javio cio ruski čovjek! 


— Sasvim ste točno primijetili, da je ova crta narodnog vjerovanja 
— potvrdi Ivan Fjodorovič s odobravajućim smiješkom. 

— Potvrđuješ! Onda je dakle tako, kad već ti potvrđuješ! Aljoša, 
je li to istina? Zar nije ruska vjera baš takva? 

— Nije, u Smrdljakova nema ni najmanje ruske vjere — ozbiljno i 
odlučno reče Aljoša. 

— Ja ne govorim o njegovoj vjeri, već o toj crti, o ona dva 
pustinjaka, tek jedino o toj crtici: ta to je ruski, ruski. 

— Jest, ta je crta sasvim ruska — osmjehnu se Aljoša. 

— Dukat ti vrijedi riječ, magarice, i poslat ću ti ga danas, ali, 
uostalom, ti ipak lažeš, lažeš, lažeš: treba da znaš, budalo, da mi svi 
ovdje jedino iz lakoumnosti ne vjerujemo, zato što nemamo kad: 
prvo, poslovi nas savladali, a drugo, i bog je dao malo vremena, 
odmjerio je za jedan dan svega dvadeset i četiri sata, tako da nemaš 
kad ni da se ispavaš, a kamoli da se pokaješ. A ti si se tamo pred 
mučiteljima odrekao, kad već nisi imao više ni o čemu drugome da 
misliš nego o vjeri, i kad je trebalo svoju vjeru pokazati. To je ipak, 
brate, razlika, mislim? 

— Razlika je, razlika, ali razmislite sami, Grigorije Vasiljeviču, da 
baš u tome leži olakotna okolnost, što je razlika, Jer kad bih ja onda 
vjerovao u istinu, kako treba vjerovati, onda bi zaista bilo grešno, kad 
ne bih podnio muke za svoju vjeru i prešao u poganu vjeru 
Muhamedovu. Ali do muka ne bi onda ni došlo, jer bih ja lako mogao 
u onom trenutku samo reći ovoj gori: kreni se i prignječi mučitelja, i 
ona bi se krenula i u istom ga trenu prignječila kao žohara, a ja bih 
otišao dalje kao da nije ništa ni bilo, pjevajući i slaveći boga. A ako 
sam baš u onom trenutku sve to i pokušao i izričito vikao gori: 
pognječi ove mučitelje, a ona ih nije pognječila, kako ne bih, recite u 
tom času posumnjao, pa još u tom strašnom času velikoga smrtnog 
straha? Pa i bez toga znam, da carstvo božje neću potpuno postići 
(jer se nije na moju riječ krenula gora, dakle, ne vjeruju ondje baš 
mnogo mojoj vjeri, i ne čeka me baš velika nagrada na onom 
svijetu), pa zašto da dadem sebi još povrh toga, a bez svake vlastite 
koristi, i kožu oderati? Da su mi naime kožu već do polovice oderali s 
leđa, to se ni onda na moju riječ ili vapaj ne bi pokrenula gora. A u 
takvu trenu ne samo da može naići sumnja, nego čovjek može od 
straha čak i pamet izgubiti, tako da mu je sasvim nemoguće 


razmišljati. | kako ću dakle biti osobito mnogo kriv, što sam, jer nisam 
vidio ni ondje, ni ovdje vlastite koristi, ni nagrade, sačuvao bar svoju 
kožu? I zato, uzdajući se mnogo u milost gospodnju, hranim se 
nadom, da će mi biti sasvim oprošteno... 


VIII 
UZ KONJAK 


Prepirka se svršila, ali začudo, Fjodor, koji se bio toliko 
razveselio, potkraj se naglo namrgodi. Namrgodi se i sasu u sebe 
konjak, ali to već bijaše jedna čašica odviše. 

— Nosite se napolje, vi jezuite — viknu on na sluge. — Tornjaj 
se, Smrdljakove. Dukat, što sam ti danas obećao, poslat ću ti, a ti se 
tornjaj. Ne plači, Grigorije, odlazi Marfi, ona će te utješiti, spremiti da 
spavaš. Ne dadu, nitkovi, da poslije ručka u miru posjediš — 
odsiječe on odjedamput ljutito, kad su se odmah, na njegovu 
zapovijed, udaljile sluge. — Sad se Smrdljakov uvijek poslije ručka 
ovamo ušulja, jer ga ti sigurno zanimaš. Samo čime si ga tako 
predobio? — nastavi on Ivanu Fjodoroviču. 

— Baš ničim, — odgovori ovaj, — uvrtio je sebi u glavu, da me 
poštuje; to je sluga i odrod. Uostalom, prvo meso za klaonicu, kada 
nastupi vrijeme. 

— Prvo? 

— Bit će drugih i boljih, ali bit će i takvih. Isprva će biti ovakvi, a 
iza njih bolji. 

— A kada će nastati vrijeme? 

— Planut će raketa, ali neće, možda, dokraja izgorjeti. Zasad 
narod ne voli, niti sluša te čorbare. 

— Tako ti je to, brate, takva eto Balaamova magarica misli i misli, 
i đavo bi ga znao, što sve u sebi ne misli. 

— Zgrće misli — osmjehnu se Ivan. 

— Vidiš, ja znam, da on ni mene ne trpi, kao ni sve ostale, a ni 
tebe isto tako, mada se tebi čini, da je sebi »uvrtio u glavu, da te 
poštuje«. | Aljošku prezire, i to već poodavno. Ali neće, eto, ukrasti, 
nije spletkar, šuti, iz kuće ne iznosi đubre, pite peče izvrsno, i uza 


sve to, neka ga đavo nosi, da li je zaista vrijedno, da se o njemu 
govori? 

— Dakako, da nije vrijedno. 

— Zbog toga, što on o sebi izmišlja, treba ruskog seljaka bez 
sumnje batinati. Ja sam to uvijek tvrdio. Seljak je naš lupež, njega ne 
vrijedi žaliti, i još je dobro, što ga još i sada katkad batinaju. Ruska je 
zemlja bogata brezom. Ako se posijeku šume, propast će ruska 
zemlja. Ja držim uz pametne ljude. Iz velikodušnosti prestali smo tući 
seljake, a oni sami sebe dalje mlate. | dobro rade. Kojom mjerom 
mjeriš, onom će ti se i odmjeriti, ili kako se to kaže... Jednom riječi, 
odmjerit će se. A Rusija je svinjarija. Druže moj, kad bi ti znao, koliko 
ja mrzim Rusiju... to jest, ne Rusiju, već sve poroke... a možda i 

Rusiju. Tout c'est de la cochonnerie“'“. Znadeš li, što volim? Volim 
oštroumlje. 

— Opet ste istresli čašicu. Bit će vam dosta. 

— Ček-de, još ću jednu, i još jednu, a onda je kraj. Pazi, stani, 
prekinuo si me. Putujući kroz Mokro, razgovarao sam se s jednim 
starcem, a on mi reče: »Mi volimo, kaže, jako i iznad svega da 
sudimo cure na batine i dajemo da ih momci biju. A poslije, možda 
već sutradan, uzima momak onu djevojku, koju je šibao, za 
zaručnicu, tako da su se, kažu, i djevojke kod nas na to navikle«. 
Kakvi markizi de Sade, je li? Neka kaže, što tko hoće, to je 
oštroumno. Ne bismo li otišli onamo, da vidimo, a? Aljoša, ti si 
pocrvenio? Ne stidi se, dijete. Žao mi je, što nisam danas kod 
igumana ručao, i kaluđerima bih o curama iz Mokroga pričao. Aljoša, 
ne ljuti se, što sam malo prije uvrijedio tvog igumana. zloba me, 
brate, obuzme. Ali, ako ima boga, ako postoji — no, onda sam krivac 
i odgovarat ću, a ako njega uopće nema, što će onda još oni, ti tvoji 
oci? Onda bi bilo malo da im glave poodsijecamo, jer oni razvitak 
zaustavljaju. Vjeruješ li, Ivane, da me ta misao u duši grize? Ne, ti ne 
vjeruješ, ja to vidim na tvojim očima. Ti vjeruješ ljudima, da sam ja 
samo lakrdijaš. Aljoša, vjeruješ li ti, da ja nisam samo lakrdijaš? 

— Vjerujem, da niste samo lakrdijaš. 

— I vjerujem, da vjeruješ i da iskreno govoriš. Iskreno gledaš i 
iskreno govoriš. A Ivan nije takav. Ivan je ohol... A ipak bih ja s tvojim 
manastirčićem svršio. Ščepao bih odjedamput svu tu mistiku po 


cijeloj ruskoj zemlji i maknuo je, da konačno sve budale dozovem 
pameti. A koliko bi srebra, koliko zlata dospjelo u kovnicu novca? 

— A zašto biste je maknuli? — reče Ivan. 

— Da istina brže zasja, eto zašto. 

— Ali ako ta istina zasja, onda će najprije vas prvoga orobiti, a 
onda... maknuti. 

— Gle! A ti imaš možda pravo. Ah, mene magareta — prasnu 
odjedamput Fjodor Pavlovič i lupi se lagano po čelu. — Pa, onda 
neka ostane tvoj manastirčić, Aljoša, kad je tako. A mi ćemo, mudri 
ljudi, u toplom sjediti i koristiti se konjakom. Znadeš li, Ivane, da je 
svakako sam bog morao tako namjerno udesiti? Ivane, kazuj: ima li 
boga ili nema? Stoj: govori iskreno, govori ozbiljno! Što se opet 
smješkaš? 

— Smijem se onome, što ste maločas onako oštroumno primijetili 
O vjeri Smrdljakovljevoj, da postoje dva starca, koji pokreću gore. 

— Zar je moje pitanje slično onome? 

— Vrlo. 

— Pa, onda sam dakle i ja ruski čovjek, i u mene je ruska crta, ali 
i tebe je, filozofa, također moguće na isti način uhvatiti u tvojoj crti. 
Hoćeš, da te uhvatim? Da se kladimo, da ću te sutra uhvatiti. Ali 
ipak, reci, ima li boga ili nema? Samo ozbiljno. Meni je sada 
potreban ozbiljan odgovor. 

— Ne, nema boga. 

— Aljoša, ima li boga? 

— Ima boga. 

— Pa, Ivane, ima li besmrtnosti, no, makar kakve, makar male, 
maljucne? 

— Nema ni besmrtnosti. 

— Nema ni besmrtnosti. 

— Nikakve? 

— Nikakve. 

— To jest, potpuna ništica ili bar nešto. Možda ipak ima makar 
nešto? Nemoguće je, da nema ništa! 

— Potpuna ništica. 

— Aljoška, ima li besmrtnosti? 

— Ima. 

— A boga i besmrtnosti? 


— I boga i besmrtnosti. U bogu i jest besmrtnost. 

— Hm! Vjerojatnije je, da ima Ivan pravo. Gospode, kad čovjek 
samo pomisli na to, koliko je čovjek dao vjeri, koliko je uzalud utrošio 
kojekakve snage na tu maštu, i to već tisuće godina! Tko se to tako 
ruga čovjeku, Ivane? Pitam te posljednji put i odlučno: ima li boga ili 
nema? Posljednji put pitam! 

— I po posljednji put, nema ga. 

— Tko se ruga ljudima, Ivane? 

— Sigurno đavo — osmjehnu se Ivan Fjodorovič. 

— A ima li đavla? 

— Ne, ni đavla nema. 

— Šteta. Đavo neka zna, što bih ja poslije svega ovog uradio s 
onim, koji je prvi izmislio boga. Objesio bih ga malo na gorku jasiku. 

— Da nisu izmislili boga, ne bi bilo civilizacije. 

— Ne bi bilo civilizacije? Bez boga zar? 

— Jest. Ni konjaka ne bi bilo. A konjak ću ipak morati ispred vas 
uzeti. 

— Stani, stani, stani, dragi, još jednu čašicu. Ja sam Aljošu 
rastužio. Ti se ne srdiš, Alekseju? Mili Aleksejčiću moj, Aleksejčiću! 

— Ne, ne ljutim se. Ja znam vaše misli. Vaše je srce bolje od 
vaše glave. 

— Moje je srce bolje od moje glave, gospode, i tko to još kaže? 
Ivane, voliš li ti Aljošku? 

— Volim. 

— Voli ga (Fjodoru Pavloviču je piće počelo jako udarati u glavu). 
— Čuj, Aljoša, ja sam prema tvome starcu bio danas surov. Ali sam 
bio uzrujan. Ipak je taj starac oštrouman, što misliš Ivane? 


— Možda jest. 

— Jest, jest, il y a du Piron“ la-dedansišći, TO je jezuita, to jest 


ruski. U njemu, kao u plemenitu biću, vri pritajeno negodovanje, što 
mora da se pretvara... što mora na se navlačiti svetost. 

— Ali on vjeruje u boga. 

— Ni za groš. Zar ti nisi toga znao? Ta on to svakome sam 
govori, to jest, ne svakome, nego svima pametnim ljudima, koji mu 

dolaze. Gubernatoru Schulzu je rekao otvoreno: »Credo“““, ali ne 
znam u što«. 


— Zaista? 

— Baš tako. Ali ja ga poštujem. Ima u njemu nešto mefistofelsko 
ili bolje rečeno nešto iz Junaka našeg doba... Arbenjin, ili kako se 
on... to jest, vidiš, on je razvratnik: on je toliki razvratnik, da bih se ja 
i sad pobojao za svoju kćer ili za svoju ženu, kada bi pošle njemu na 
ispovijed. Znaš, kad počne da priča... Pred tri godine zvao nas je 
sebi na čajčić s likerčićem (gospođe mu šalju liker), i kad je stao 
pričati o starini, čisto su nam trbusi popucali... Osobito, kako je jednu 
uzetu izliječio. »Da me noge ne bole, ja bih vam, kaže, odigrao jedan 
ples.« A kakav? »Nisam ja, kaže, u svome vijeku jedan odigrao«. Od 
trgovca Demidova digao je šezdeset tisuća. 

— Kako, ukrao? 

— On mu je kao dobrom čovjeku donio: »Sačuvaj, brate, kod 
mene je sutra premetačina«. A on je i sačuvao. »Pa ti si, kaže on, za 
crkvu poklonio«. Ja mu rekoh: ti si, kažem, nitkov. Ne, kaže, nisam ja 
nitkov, samo sam poširoke duše... A, uostalom, to nije bio on... To je 
bio drugi... Zamijenio sam ga s drugim... a nisam primijetio. No, još 
čašicu i dosta, nosi bočicu, Ivane. Ja sam buncao, i zašto me nisi 
zaustavio, Ivane... i rekao mi, da buncam? 

— Znao sam, da ćete se sami zaustaviti. 

— Lažeš, to si ti učinio jedino iz pakosti prema meni, jedino iz 
pakosti. Ti me prezireš. Došao si meni i prezireš me u mojoj vlastitoj 
kući. 

— Ja ću otići; vas konjak upropašćuje. 

— Molio sam te u ime Krista-boga, da odeš u Čermašnju... na 
dan, dva, a ti ne odlaziš. 

— Sutra ću otići, kad toliko navaljujete. 

— Nećeš otići. Ti hoćeš ovdje da me nadzireš, eto što hoćeš, 
zlobna dušo, zato i ne odlaziš. 

Starac se nije mogao stišati. On je u piću došao do one točke, 
kada se nekim pijanicama, dotle _ mirnim, svakako odjedamput 
prohtije da se razljute i da pokažu, tko su. 

— Što me gledaš? Kakve su ti oči? Tvoje oči bulje u mene i 
kazuju mi: »Ti pijana nakazo«. Sumnjičave su tvoje oči, prezrive su 
tvoje oči... Ti si dojašio na svome razumu. Gle, kako Aljoša gleda i 
kako se sjaju njegove oči. Mene Aljoša ne prezire. Alekseju, ne voli 
Ivana... 


— Ne ljutite se na brata! Prestanite ga vrijeđati — odjedamput 
izusti Aljoša odlučno. 

— Što? Pa dobro, slažem se. Uh, glava me boli. Nosi konjak, 
Ivane, po treći put ti velim. — On se zamisli i odjedamput se 
nasmiješi široko i lukavo. — Ne srdi se, Ivane, na starog nitkova. Ja 
znam, da ti mene ne voliš, ali se ipak ne srdi. Nemaš zašto da me 
voliš. U Čermašnju ćeš otići, ja ću ti doći i donijeti dar. Tamo ću ti 
pokazati jednu djevojčicu, odavno sam je ondje zapazio. Zasad je 
još bosonoga. Ne plaši se bosonogih, ne preziri — biser! 

I on cmoknu sebe u ruku. 

— Za mene, — živnu on odjedamput, kao da se u tren oka 
otrijeznio, čim je natrapao na svoju omiljelu temu, — za mene... Eh, 
vi, djeco! Dječice, praščići vi mali, za mene... u cijelom mom životu 
nije postojala ružna žena, vidite, to je moje pravilo! Možete li to 
pojmiti? Gdje biste vi to pojmili: u vama teče još uvijek mjesto krvi 
mlijeko, niste se još prokljuvali! Po mome pravilu moguće je u svake 
žene naći nešto neobično, neka me đavo nosi, nešto zanimljivo, što 
se ne može ni u jedne druge žene naći, samo treba umjeti naći, a to 
je vještina! Za to treba dara! Šiparica, tako što nije za mene 
postojalo: već samo to, što je ona žena, već je samo to polovina 


svega... ali gdje biste vi to razumjeli! Čak, i vieilles filles2El i kod 
njih nađeš ponekad nešto takvo, da se moraš čuditi drugim 
budalama, kako su joj dali da ostari i kako je dosele nisu primijetili! 
Bosonogu i šiparicu treba ponajprije zapanjiti — tako se mora s 
njima početi. A ti to nisi znao? Moraš je zapanjiti do ushita, do 
zanosa, do stida, što se u takvu musavku, kao što je ona, zaljubio 
takav gospodin. Zaista, ipak je divno, da na svijetu ima uvijek i da će 
biti uvijek sluga i gospode, jer onda će se uvijek naći kakva 
sudoperka i uvijek njen gospodin, a to je jedino i potrebno za sreću u 
životu! Stani... čuj Aljoška, ja sam tvoju pokojnu mater uvijek 
zapanjivao, samo što je sasvim drugačije svršavalo. Biva, ja je neko 
vrijeme nikako i ne pomilujem, a odjedamput, kada kucne čas — 
odjedamput sav se pred njom prospem, puzim na koljenima, ljubim 
joj nožice i natjeram je uvijek, uvijek — sjećam se eto kao sada — u 
tako sitan smijeh, sipak, zvonak, ali ne glasan, nervozan, osobit. Taj 
smijeh je ona jedino i imala. Znao sam, dakako, da njezina bolest 


uvijek ovako počinje, da će sutra početi da viče kao klikuša, i da 
smijeh taj sadašnji, sitan, ne izražava nikakav zanos — ali, ako je i 
bila obmana, bio je i ushit. Eto, što znači umjeti u svemu naći svoju 
crticu! Jedamput me je Bjeljavski — ljepuškast i bogat čovjek, koji joj 
je udvarao i navikao da nama dolazi — ošamario u mojoj kući, i to 
pred njom. A ona, takva ovčica — mislio sam, da će me izbiti zbog te 
ćuške, koliko me je bila napala: »Tebe, kaže, sada on bije, od njega 
si dobio šamar! Ti si mene, kaže, njemu prodavao... | kako se usudio 
da to udari preda mnom! | ne prilazi mi više nikad, nikad! Odmah 
otrči i izazovi ga na dvoboj«. Onda sam je odvezao u manastir, da se 
stiša, i oci su je sveti molitvama izliječili. Ali, tako mi boga, Aljoša, 
nikad nisam vrijeđao svoju klikušu! Osim jednom, i to još prve 
godine. Ona se već onda mnogo molila i osobito je bogorodične 
praznike držala i mene tada u kabinet odgonila. Pomislio sam, deder 
da joj izbijem iz glave tu mistiku! »Vidiš, rekoh, vidiš ove tvoje ikone, 
evo je, evo ću je skinuti: pazi, ti je držiš čudotvornom, a ja ću na nju 
sad odmah i pred tobom pljunuti i meni za to neće ništa biti.« I kad je 
ona to vidjela, pomislio sam: ubit će me sad, ali ona je tek poskočila, 
pljesnula rukama i onda odjedamput prekrila lice rukama, sva se 
stresla i pala na pod... i tako se spustila... Aljoša, Aljoša! Što ti je, što 
je s tobom? 

Starac skoči prestravljen. Aljoša se još od onog časa, kada je on 
stao da govori o njegovoj materi, počeo malo pomalo mijenjati u licu. 
Pocrvenio je, oči mu se zažarile, a usne zadrhtale... Pijani je starčić 
prskao slinu te nije ništa primijetio sve do onog trenutka, kada se 
Aljoši iznenada desilo nešto vrlo neobično, naime, kod njega se 
odjedamput ponovilo na dlaku ono isto, što je on maločas pričao o 
»klikuši«. Aljoša je odjedamput skočio od stola, isto kao što je — po 
pričanju — skočila i njegova mati, pljesnuo rukama, zatim prekrio lice 
rukama, pao kao pokošen na stolicu i iznenada se stao sav tresti od 
histeričnog naviranja nenadanih, potresnih i nečujnih suza. Neobična 
sličnost s materom osobito potrese starca. 

— Ivane, Ivane! Brže vode. To je kao kod nje, isto kao kod nje, 
kao onda kod njegove matere! Poprskaj ga vodom iz usta, ja sam 
tako činio s njom. Ražalostio se zbog matere svoje, zbog matere 
svoje... — mrmljaše on Ivanu. 


— Ja mislim, da je njegova mati bila i moja mati, što mislite? — 
izdera se iznenada Ivan uz nesuzdrživo srdit prezir. 

Starac zadrhta od njegova pogleda, koji sijevaše. Ali sada se desi 
nešto vrlo neobično, istina, samo na trenutak: u starca je, činilo se, 
zaista nestala u sjećanju predodžba, da je mati Aljošina bila i mati 
Ivanova... 

— Kako to, i tvoja mati? — mrmljaše on, ne shvaćajući. — Zašto 
ti to kažeš? O kakvoj materi govoriš?... Zar je ona... Ah, dođavola! Ta 
ona je i tvoja! Ah, dođavola! Pa, to je, brate, bilo pomračenje, kao 
nikada, oprosti, a ja sam mislio, Ivane... Hi-hi-hi! 

| on zašutje. Dugačak, pijan, upola glup osmijeh razvuče mu lice. 
| eto baš u tom istom trenutku razlegla se u predsoblju strašna vika i 
lupa, začuše se bijesni uzvici, vrata se širom otvoriše, i u dvoranu 
utrča Dmitrij Fjodorovič. Starac jurnu od straha prema Ivanu: 

— Ubit će me, ubit će me! Ne daj me, ne daj me! — vikaše on, 
zgrabivši polu kaputa Ivana Fjodoroviča. 


IX 
BLUDNICI 


Odmah za Dmitrijem Fjodorovičem utrča u dvoranu i Grigorij sa 
Smrdljakovom. Oni su se u predsoblju rvali s njim, ne puštajući ga 
unutra (na nalog Fjodora Pavloviča, izdan već prije nekoliko dana). 
Okoristivši se tim, što je Dmitrij Fjodorovič, nakon provale u dvoranu, 
zastao za trenutak, da se snađe, Grigorij optrča oko stola, zalupi oba 
krila na suprotnim vratima, što vode u unutrašnje sobe, raširivši obje 
ruke u obliku križa, te stade pred zatvorena vrata, spreman da brani 
ulazak, tako reći, do posljednje kapi krvi. Spazivši to, Dmitrij ne 
uzviknu, nego gotovo vrisnu i pojuri na Grigorija. 

— Znači, tamo je. Ondje su je sakrili! Tornjaj se, nitkove! 

On htjede da odvuče Grigorija, ali ga ovaj odgurnu. Sav izvan 
sebe od bijesa, Dmitrij mahnu i iz sve snage udari Grigorija. Starac 
se svali kao posječen, a Dmitrij preskoči preko njega i zaleti se 
prema vratima. Smrdljakov je ostao na drugom kraju dvorane, blijed i 
uzdrhtao, stišćući se tijesno uz Fjodora Pavloviča. 


— Ona je ovdje! — vikaše Dmitrij Fjodorovič. — Ovaj čas sam 
sam vidio, kako je zavila prema kući, samo što je nisam mogao stići. 
Gdje je ona? Gdje je ona? 

Njegov uzvik: »Ona je ovdje!« učini na Fjodora Pavloviča 
nevjerojatan utisak. Sav ga strah napusti. 

— Drži ga, drži ga! — zaurla on i jurnu za Dmitrijem 
Fjodorovičem. Grigorij se međutim diže s poda, ali je još bio kao 
omamljen. Ivan Fjodorovič i Aljoša potrčaše, da stignu oca. U trećoj 
sobi začu se, kako odjedamput nešto pade na pod, razbi se i 
zazveča: to je bila velika staklena vaza (ne skupocjena), što je 
stajala na mramornom stalku i za koju je bio zapeo Dmitrij 
Fjodorovič, kada je trčao pored nje. 

— Drži ga! — urlaše starac. — U pomoć! 

Ivan Fjodorovič i Aljoša ipak stigoše starca i vratiše u dvoranu. 

— Što trčite za njim! On će vas zbilja ondje ubiti! — ljutito viknu 
na oca Ivan Fjodorovič. 

— Vanjička, Ljošečka, ona je dakle ovdje. Grušenjka je ovdje, 
sam ju je, kaže, vidio, kada je protrčala. 

I on stade grcati. Nije se nadao, da će Grušenjka sada doći, i 
nenadana vijest, da je ovdje, izbezumila ga je u tren oka. Sav je 
drhtao, bio je kao obezumljen. 

— Ta vidjeli ste sami, da nije ušla! — vikaše Ivan. 

— A možda na onaj ulaz? 

— Ona su vrata zaključana, a ključ je u vas... 

Dmitrij se međutim opet vrati u dvoranu. On je, razumije se, 
našao druga vrata zaključana, i ključ od zaključanih vrata zaista se 
nalazio u džepu Fjodora Pavloviča. Svi prozori na svim sobama bili 
su također zatvoreni: Grušenjka dakle nije mogla nikako ući, a niti je 
mogla iskočiti. 

— Drži ga! zaciča Fjodor Pavlovič, čim opet ugleda Dmitrija. 
— On je u spavaćoj sobi pokrao moj novac. 

I, otevši se Ivanu, opet nasrnu na Dmitrija. Ali ovaj podiže obje 
ruke, ščepa ga odjedamput za oba posljednja čuperka kose, što ih je 
imao još na sljepočicama, zamanu s njim i s Lutnjem lupi o pod. Još 
mu je uspjelo, da oborenog oca udari dva-tri puta petom po licu. 
Ovaj strašno jeknu. Ivan Fjodorovič, iako nije bio toliko jak, kao brat 
Dmitrij, obuhvati ga rukama i svom snagom otkinu od oca. Aljoša mu 


je također pomogao svom svojom neznatnom snagom, hvatajući 
brata sprijeda. 

— Luđače, ta ti si ga ubio! — viknu Ivan. 

— Tako mu i treba! — gušeći se uzviknu Dmitrij. — A ako ga 
nisam ubio, doći ću opet, da ga ubijem. Nećete ga obraniti. 

— Dmitriju! Odmah odlazi odavle! — zapovjednički viknu Aljoša. 

— Alekseju! Reci mi ti, tebi jedino vjerujem: da li je ona sad ovdje 
bila ili nije? Ja sam je sam vidio, kako je maločas izišla iz uličice i 
promakla uz plot na ovu stranu. Ja sam viknuo za njom, a ona je 
pobjegla... 

— Kunem ti se, da nije ovdje bila i da je nije ovdje nitko uopće 
čekao! 

— Ali ja sam je vidio... Dakle ona... Odmah ću saznati, gdje je... 
Zbogom, Alekseju! Ezopu ne spominji sada o novcu ni riječi, ali 
Katarini Ivanovnoj otiđi svakako sad odmah i reci: »Zapovjedio mi je, 
neka vam kažem, da vas pozdravlja, da vas pozdravlja, pozdravlja! 
Zaista vas pozdravlja i oprašta se s vama!« Opiši joj prizor. 

Međutim su Ivan i Grigorij digli starca i posadili ga u naslonjač. 
Lice mu je bilo okrvavljeno, ali je bio pri svijesti i požudno 
prisluškivao, što Dmitrij viče. Još mu se uvijek činilo, da je Grušenjka 
zbilja negdje u kući. Dmitrij ga Fjodorovič pogleda na polasku s 
mržnjom. 

— Ne kajem se zbog tvoje krvi! — viknu on, — čuvaj se, starče, 
čuvaj svoju ideju, jer i ja imam svoju ideju! Ja te proklinjem i odričem 
te se posve. 

| on istrča iz sobe. 

— Ona je ovdje, ona je sigurno ovdje! Smrdljakove, Smrdljakove 
— jedva čujno zahripta starac, dozivajući prstom Smrdljakova. 

— Nema je ovdje, nema, vi ste lud starac — povika na nj Ivan 
ljutito. — Eto, onesvijestio se! Vode, ručnik. Trči, Smrdljakove! 

Smrdljakov otrča po vodu. Starca naposljetku svukli, odnijeli u 
spavaću sobu i položili u postelju. Glavu su mu povezali mokrim 
ručnikom. Oslabljen od konjaka, od jakih uzbuđenja i batina, on je 
odmah, čim se dotakao jastuka, sveo oči i zanio se. Ivan Fjodorovič i 
Aljoša vratiše se u dvoranu. Smrdljakov je iznosio krhotine razbijene 
vaze, a Grigorij stajaše kraj stola, namrgođen i oborene glave. 


— Nebi li i ti metnuo na glavu hladan oblog i također legao u 
postelju — obratio se Aljoša Grigoriju. — Mi ćemo ovdje pripaziti na 
nj; brat te je užasno lupio... po glavi. 

— On se usudio mene udariti! — smrknuto i isprekidano reče 
Grigorij. 

— »Usudio se« i oca, a ne bi tebe! — primijeti Ivan Fjodorovič, 
nakrivši usta. 

— Ja sam ga u koritu kupao... a on se usudio mene! — 
ponavljaše Grigorij. 

— Đavo ga odnio, da ga nisam otrgnuo, bio bi ga možda i ubio. 
Zar mnogo treba Ezopu? — prišapnu Ivan Fjodorovič Aljoši. 

— Bože sačuvaj! — uzviknu Aljoša. 

— A zašto sačuvaj? — produži Ivan, isto tako šapćući, i zlobno 
razvukavši lice. — Jedan će gad pojesti drugoga gada, obojica će 
tim putem. 

Aljoša zadrhta. 

— Ja neću, razumije se, dopustiti, da dođe do ubojstva, kao što 
nisam ni sada dopustio. Ostani ovdje, Aljoša, a ja idem u dvorište da 
se prošetam, počela me glava boljeti. 

Aljoša otiđe u očevu spavaonicu i prosjedi kraj njegova uzglavlja 
iza zaslona oko jedan sat. Starac odjedamput otvori oči i dugo 
gledaše šutke u Aljošu, očito prisjećajući se onoga što je bilo i 
razmišljajući o tome. Odjedamput se pokaza na njegovu licu 
neobično uzbuđenje. 

— Aljoša — šaptaše on oprezno — gdje je Ivan? 

— Na dvorištu, boli ga glava. On nas čuva. 

— Deder mi ogledalce, eno, ondje stoji. 

Aljoša mu pruži malo, okruglo ogledalce za sklapanje, što je 
stajalo na ormaru. Starac se ogleda u njemu: prilično mu jako bijaše 
nabrekao nos, a na čelu iznad lijeve obrve imao je poveću crvenu 
oteklinu. 

— Što kaže Ivan? Aljoša, dragi, jedini sine moj, ja se bojim Ivana, 
Ivana se bojim više nego onog. Jedino se tebe ne bojim... 

— Ni Ivana se ne bojte, Ivan je ljut, ali on će vas zaštititi. 

— Aljoša, a on? Otrčao je Grušenjki, je li? Mili anđele, reci istinu: 
je li Grušenjka bila ovdje ili nije? 

— Nitko je nije vidio. To je obmana, nije bila! 


— Ali Mićka hoće da se oženi s njome, da se oženi. 

— Ona neće poći za nj. 

— Neće poći, neće poći, neće poći, neće poći, nizašto neće 
poći... — starac se radovaše i sav drhtaše, kao da mu nisu mogli 
ništa utješljivije reći u ovom trenutku. U zanosu ščepa Aljošinu ruku i 
čvrsto je pritisnu na svoje srce. Čak i suze zasjaše u njegovim 
očima. — Ikonicu onu, Matere božje, o kojoj sam maločas pričao, 
uzmi i ponesi sa sobom. A dopuštam ti, da se i u manastir vratiš — 
ono sam se malo prije našalio, ne srdi se. Glava me boli. Aljoša... 
Aljoša, umiri srce moje, budi moj anđeo, reci istinu! 

— Ivi još uvijek o tome, da li je ona bila ovdje ili nije? — zapita 
Aljoša tužno. 

— Ne, ne, ne, ja tebi vjerujem, nego znaš što: otiđi sam Grušenjki 
ili se sastani kako s njom, upitaj je što brže, što je moguće brže, 
utvrdi sam svojim okom: kome će, meni ili njemu? Što? Kako? 
Možeš li ili ne možeš? 

— Ako je vidim, zapitat ću je — promrmlja Aljoša zbunjeno. 

— Ne, ona neće tebi reći, — prekinu ga starac, — ona je vrtirep. 
Počet će te ljubiti i reći će, da će za te poći. Ona je varalica, ona je 
bestidnica, ne, ti joj ne smiješ ići, ne smiješ. 

—Anebini bilo dobro, baćuška, nikako ne bi bilo dobro. 

— Kamo te je ono malo prije slao, kada ti je u trku doviknuo 
»odlazi«. 

— Slao me je Katarini Ivanovnoj. 

— Po novce? Novaca ište? 

— Ne, ne po novce. 

— On nema novaca, nema ni prebijene pare. Čuj, Aljoša, 
preležat ću ovu noć i o svemu razmisliti, a ti međutim idi. Možda ćeš 
se i s njom sresti... Ali sutra mi ujutro dođi svakako, svakako. Sutra 
ću ti reći jednu takvu riječcu; hoćeš li doći? 

— Doći ću. 

— Kada dođeš, gradi se, kao da si došao, da me obiđeš. Nikome 
ne govori, da sam te ja zvao. Ivanu ne spominji ni riječi. 

— Dobro. 

— Zbogom anđele, maločas si se za mene zauzeo, nikada ti to 
neću zaboraviti. Sutra ću ti reći jednu riječcu... tek moram još da 
razmislim. 


— A kako se sada osjećate? 

— Sutra ću, sutra ću se dići i izaći posve zdrav, posve zdrav, 
posve zdrav! 

Kad je Aljoša prolazio kroz dvorište, našao je brata Ivana na klupi 
kraj kapije: sjedio je i bilježio nešto olovkom u svoju bilježnicu. Aljoša 
saopći Ivanu, da se starac prenuo i da je pri svijesti, a njega da je 
pustio na noćenje u manastir. 

— Aljoša, bit će mi jako milo, ako bi se mogao naći s tobom sutra 
ujutro — pridiže se Ivan i reče prijazno, toliko prijazno, da se Aljoša 
čak iznenadio. 

— Sutra ću biti kod Hohlakovih — odgovori Aljoša. — A možda 
ću sutra doći i Katarini Ivanovnoj, ako je danas ne zateknem... 

— A sad ideš sigurno Katarini Ivanovnoj? Je li, da se »oprostiš, 
oprostiš?« — osmjehnu se Ivan odjedamput. Aljoša se zbuni. 

— Ja sam, čini se, sve razumio iz današnjih izjava, a | iz 
koječega prijašnjeg. Dmitrij te je sigurno molio, da odeš njoj i da joj 
saopćiš, da se... no... no, jednom riječi »oprašta«? 

— Brate! Kako će se svršiti taj užasan odnos, koji vlada između 
oca i Dmitrija? — uskliknu Aljoša. 

— Ne mogu točno pogoditi. Možda ne bude ništa: rasplinut će se 
sve. Ta je žena — zvijer. U svakom slučaju treba starca kod kuće 
držati, a Dmitrija ne puštati u kuću. 

— Brate, dopusti, da te još nešto upitam: zar zbilja ima svaki 
čovjek pravo da, motreći ostale ljude, presuđuje, tko je od njih 
dostojan da živi, a tko nije više dostojan? 

— Našto tu miješati sud o tome, tko je dostojan, a tko nije? To se 
pitanje najviše rješava u ljudskim srcima, ali nikako na osnovu toga, 
tko je dostojan a tko nije, nego na osnovu drugih uzroka, kud i kamo 
prirodnijih. A što se prava tiče, tko nema prava da to želi? 

— Ne valjda smrt drugoga? 

— A zašto ne čak i smrt? Našto da lažeš sam sebi, kad svi ljudi 
tako žive, a možda i ne mogu drukčije živjeti. Ti to sigurno pitaš u 
povodu mojih današnjih riječi, »da će dva gada pojesti jedan 
drugoga«? Dopusti, da i ja tebe u tom slučaju zapitam: držiš li ti i 
mene, kao i Dmitrija, sposobnim, da prolijem krv Ezopovu, recimo, 
da ga ubijem, je li? 


— Što ti govoriš, Ivane! Nikada to nisam ni pomislio! Pa ni 
Dmitrija ne smatram... 

— Hvala, makar i za to — osmjehnu se Ivan. — A ti treba da 
znaš, da ću ja njega uvijek zaštićivati. Ali svojim željama ostavljam u 
danom slučaju potpunu slobodu. Do viđenja sutra. Ne osuđuj i ne 
gledaj na mene kao na zločinca — nadoveza on s osmijehom. 

| oni stisnuše jedan drugome tako čvrsto ruke, kao nikada dosad. 
Aljoša je osjetio, da je brat prvi učinio korak prema njemu i da je to 
učinio zbog nečeg, svakako s nekom namjerom. 


X 
OBJE ZAJEDNO 


Aljoša je izišao iz očinske kuće duševno slomljeniji i potišteniji 
nego što je bio malo prije, kada je dolazio ocu. Um njegov bio je 
također kao smrvljen i razbijen, a podjednako je osjećao, da se boji 
spojiti razbijeno i izvući opći smisao iz svih tih strašnih protuslovlja, 
što ih je doživio tog dana. Graničilo je to gotovo s očajanjem, čega 
nikad nije bilo u Aljošinu srcu. Iznad svega uzdizalo se kao gora, 
glavno, sudbonosno i nerješivo pitanje: kako će se sve to svršiti 
između oca i brata Dmitrija zbog ove strašne žene? Sad je on već 
sam bio svjedok. On je sam tu prisustvovao i vidio jednoga prema 
drugom. Uostalom, nesretan potpuno i strašno nesretan mogao je po 
njegovu sudu biti jedino brat Dmitrij: na njega je nesumnjivo vrebala 
nesreća. Našlo se također i drugih ljudi, kojih se sve to ticalo i to, 
možda, kudikamo više, nego što se to moglo Aljoši prije činiti. Sve 
mu je čak zagonetno. Eto, brat mu se Ivan približio, što je on tako 
odavno želio, i sada je odjedamput osjetio Aljoša, kako se zbog 
nečeg prepao tog zbliženja. A te žene? Čudnovata stvar: čas prije 
uputio se Katarini Ivanovnoj neobično zbunjen, a sada ne osjećaše 
nikakve zbunjenosti; baš naprotiv, sad joj se i sam žurio, kao da se 
nadao, da će kod nje naći razjašnjenje. Pa ipak mu je bilo sada 
mnogo teže, da joj isporuči poruku, nego prije: pitanje onih triju 
tisuća bilo je konačno riješeno, i brat Dmitrij, koji se osjećao sada 
nepoštenim i lišenim svake nade, dakako, da se neće više zaustaviti 


ni pred kakvim padom. Osim toga, zapovjedio mu je, da ispriča 
Katarini Ivanovnoj i prizor, koji se malo prije odigrao. 

Bilo je već osam sati, i već se smrkavalo, kada je Aljoša ušao 
Katarini Ivanovnoj, koja je stanovala u jednoj vrlo prostranoj i 
udobnoj kući u Velikoj ulici. Aljoša je znao, da ona živi s dvije svoje 
tetke. Jedna je bila uostalom tek tetka njene sestre Agafje Ivanovne; 
to je bila ona nijema osoba u kući njena oca, koja se ondje starala za 
nju i sestru, kada je došla njima iz instituta. A druga tetka bila je 
gojazna i dostojanstvena moskovska gospođa, vrlo siromašna. 
Govorilo se, da se one u svemu pokoravaju Katarini Ivanovnoj i da ih 
je ona držala kod sebe jedino zbog etikete. Katarina Ivanovna, 
međutim, pokoravala se jedino svojoj dobrotvorki, generalici, koja je 
ostala u Moskvi zbog bolesti, i kojoj je svake sedmice morala slati 
dva pisma s iscrpnim izvještajem o sebi. 

Kada je Aljoša ušao u predsoblje i zamolio sobaricu, koja mu je 
otvorila, da ga najavi, bilo je očito, da su u dvorani već znali za 
njegov dolazak (možda su ga opazili kroz prozor), jer je Aljoša 
iznenada začuo nekakav šum, začuše se nekakvi ženski koraci, 
šuštanje haljina, kao da su istrčale dvije ili tri Žene. Aljoši se učini 
čudnovato, da je mogao svojim dolaskom izazvati takvo uzbuđenje. 
Međutim su ga odmah uveli u dvoranu. To je bila velika soba, 
namještena elegantnim i brojnim namještajem, nimalo provincijalno. 
Bilo je tu mnogo kanabeta i stolica za ležanje, divančića, velikih i 
manjih stolova; po zidovima visjele su slike; vaze i svjetiljke stajale 
su po stolovima; bilo je mnogo cvijeća, i štoviše, do prozora se 
nalazio i akvarij. Kako je bio sumrak, bilo je u sobi donekle mračno. 
Aljoša je opazio na divanu, na kome su očito malo prije sjedili, 
odbačen svilen ogrtač, a na stolu ispred divana dvije neispijene čaše 
čokolade, biskvit, kristalni tanjur s modrim grožđicama i drugim 
slatkišima. Nekoga su sigurno častili. Aljoša se sjetio, da je nabasao 
na goste, pa se namrgodio. Ali u tom trenu podigne se zastor na 
vratima i — naglim, Žžurnim koracima uđe Katarina Ivanovna i pruži 
Aljoši ruke, radosna, ushićena osmjeha. Istodobno uđe i djevojka, te 
unese i metnu na stol dvije upaljene svijeće. 

— Bogu hvala, naposljetku i vi dođoste! Radi vas jedinog molila 
sam boga cio dan! Sjednite! 


Ljepota Katarine Ivanovne zadivila je Aljošu još i prije, kada ga je, 
pred tri sedmice, prvi put doveo brat Dmitrij, da ga predstavi i upozna 
s njom, na vlastitu i izričitu želju Katarine Ivanovne. Uostalom, tom 
prilikom nije se mogao da razveže razgovor između njih. Katarina je 
Ivanovna mislila, da se Aljoša jako zbunio, pa ga je štedjela i tada je 
cijelo vrijeme razgovarala s Dmitrijem Fjodorovičem. Aljoša je šutio, 
ali je štošta dobro uočio. Iznenadila ga je nadmoćnost, ponosna 
neusiljenost i samopouzdanje gorde djevojke. Sve je to bilo očito i 
Aljoša je osjećao, da ne pretjeruje. On je nalazio, da su njene 
krupne, crne, vatrene oči divne i da osobito pristaju uz njeno blijedo, 
čak ponešto bljedožuto odugačko lice. Ali u tim očima, kao i u crtama 
prekrasnih usta, bilo je nešto takvo, u što se dakako mogao zaljubiti 
njegov brat, ali što se, možda, ne može dugo ljubiti. On je gotovo 
otvoreno iznio Dmitriju svoje mišljenje, kada ga je ovaj poslije 
posjeta zaokupio i molio, neka ne taji, kakav je utisak učinila na 
njega njegova zaručnica. 

— Ti ćeš biti s njom sretan, ali će to biti možda nemirna sreća! 

— Odista, brate, ovakve ostaju uvijek iste, one se ne savijaju 
pred sudbinom. Dakle, ti misliš, da je neću vječno ljubiti? 

— Ne, možda ćeš je vječno ljubiti, ali, možda, nećeš biti s njom 
uvijek sretan... 

Aljoša je pocrvenio, kada je onda iznio svoje mišljenje, i ljutio se 
na sebe, što je popustio bratovim molbama i izrekao takve »glupe« 
misli, jer se i njemu učinilo užasno glupo to njegovo mišljenje odmah 
čim ga je bio iznio. A i stid ga je bilo, što je izrekao tako određen sud 
o ženi. | zato, sada, čim je pogledao Katarinu Ivanovnu, koja je 
istrčala preda nj, osjeti, još više začuđen, da se onda možda jako 
prevario. Ovaj put je njeno lice sjalo nelicemjernom prostodušnom 
dobrotom, otvorenom i toplom iskrenošću. Od sve prijašnje »oholosti 
i naduvenosti«, koja je onda toliko iznenadila Aljošu, opažala se 
sada tek jedino smiona, plemenita energija i nekakva jasna, snažna 
vjera u sebe. Aljoša je razumio na prvi pogled, od prve riječi, da sva 
tragičnost njena položaja prema čovjeku, koga toliko ljubi, nije za nju 
nikakva tajna, i da ona možda znade već sve, baš sve. Pa ipak se 
uza sve to zrcalila na njenu licu tolika svjetlost, tolika vjera u 
budućnost. | Aljoša se odjedamput osjeti, da joj je ozbiljno i svjesno 
učinio krivo. Bio je pobijeđen i zanesen u isti mah. Osim toga 


primijeti, čim je progovorila, da je silno uzbuđena, možda za nju 
neobično — uzbuđena. To je uzbuđenje gotovo slično nekom 
zanosu. 

— Ja sam vas zato toliko željno čekala, jer sada mogu saznati 
svu istinu jedino od vas, i ni od koga više! 


— Ja sam došao... — promrmlja Aljoša zbunjeno, — ja... on me 
je poslao... 

— Ah, on vas je poslao, no, to sam i predosjećala. Sada znam 
sve, sve! — uzviknu Katarina Ivanovna i oči joj iznenada 


usplamtješe. — Stante, Alekseju Fjodoroviču, najprije ću vam reći, 
zbog čega sam vas toliko željno očekivala. Vidite, možda ja znam 
kudikamo više, nego čak i vi sami, te da mi vaši izvještaji nisu ni 
potrebni. Ali evo, što hoću od vas: meni je potrebno da saznam vaš 
vlastiti, lični, posljednji utisak, što ga je učinio na vas, meni je 
potrebno, da mi ispričate u najotvorenijoj, neprikrivenoj, čak gruboj 
(o, koliko hoćete gruboj!) formi — kako vi sada gledate na njega i 
njegov položaj, poslije današnjeg susreta s njim? To će biti možda 
bolje, nego da se ja, kojoj on neće više da dolazi, sama s njim lično 
objašnjavam. Razumijete li, što želim od vas? Sad, zašto vas je 
poslao meni (ja sam znala, da će vas poslati!) — govorite otvoreno, 
ne prešućujte ni riječi! 

— On mi je naložio, da vas... pozdravim, i da neće više nikad 
doći... da vas pozdravim... 

— Da pozdravite? Tako je rekao, i tako se izrazio? 

— Jest. 

— Da nije to rekao možda uzgred, slučajno? Ili da se nije 
prevario u riječi i upotrijebio koju drugu riječ? 

— Ne, on mi je naročito naložio, da vam isporučim riječ 
»pozdraviti«. Triput me je molio, da vam to ne zaboravim isporučiti. 

Katarina Ivanovna planu. 

— Pomozite mi sada, Alekseju Fjodoroviču, sada mi je potrebna 
vaša pomoć: ja ću vam reći, što mislim, a vi mi samo odgovorite, da 
li mislim pravo ili ne mislim? Čujte, da je uzgred rekao, da 
pozdravlja, da nije zahtijevao, da mi se saopći ta riječ i da nije 
naročito naglasio tu riječ, onda bi to značilo sve... onda bi bio svemu 
kraj! Ali ako je naročito polagao na tu riječ, ako je naročito naložio, 
da mi ne zaboravite isporučiti taj pozdrav, onda je dakle bio uzrujan i 


možda nije bio priseban? Odlučio, i odluke se svoje prepao! Nije me 
napustio čvrsta koraka, nego se survao s gore! Naglašivanje te riječi 
može da znači samo prkos... 

— Tako je, tako je! — vatreno potvrdi Aljoša, — i meni se sada 
čini, da je tako. 

— A ako je tako, onda još nije propao! On samo očajava, i ja ga 
mogu još spasiti. Stanite: nije li vam kazivao štogod o novcu, o neke 
tri tisuće? 

— Ne samo da mi je kazivao, nego ga to, možda, najjače i ubija. 
Govorio mi je, da je sada izgubio čast i da mu je sad već svejedno — 
odgovori Aljoša vatreno, osjećajući cijelim srcem svojim, kako se 
nada ulijeva u njegovo srce i da možda još zaista postoji izlaz i spas 
za njegova brata. — Ali zar vi... za taj novac znadete? — nadoveza 
on i naglo prekinu. 

— Znam odavno i znam točno. Ja sam se u Moskvi brzojavno 
raspitala i znam odavno, da novac nije onamo stigao. On nije novac 
ni poslao, a ja sam šutjela. Posljednje sam sedmice saznala, koliko 
mu je novac bio potreban i koliko mu je još potreban... Išla sam 
samo za jednim ciljem: da uvidi, kome da se vrati i tko mu je 
najvjerniji prijatelj. Ne, on neće da vjeruje, da sam ja njegov 
najvjerniji prijatelj, neće da me pozna, on gleda na mene jedino kao 
na ženu. Cijelu me je sedmicu mučila briga: što da učinim, pa da se 
preda mnom ne stidi, što je potrošio te tri tisuće? To jest, neka se 
stidi i ostalih i sebe sama, ali samo neka se mene ne stidi. Ta bogu 
govori sve bez stida. Zašto on još uvijek neće da shvati sve, koliko ja 
mogu da podnesem zbog njega? Zašto, zašto me ne poznaje, i kako 
smije da me ne poznaje poslije svega, što je bilo? Ja hoću da ga 
spasim zauvijek. Neka me zaboravi kao svoju zaručnicu! A gle, on 
se preda mnom boji za svoju čast! A nije se bojao, Alekseju 
Fjodoroviču, da se vama povjeri? A zašto ja još uvijek ne zaslužujem 
to isto? 

Posljednje riječi izusti plačući. Suze joj briznuše iz očiju. 

— Moram vam saopćiti, — reče Aljoša također uzdrhtala glasa, 
— što se maločas dogodilo između njega i oca. — | on joj opisa cio 
prizor, ispriča, da je bio poslan po novac, da je onaj silom ušao, izbio 
oca i poslije toga još jedamput izričito i odlučno ponovio Aljoši, neka 


ide, da se »oprosti«. — A on je otišao onoj ženi — tiho nadoveza 
Aljoša. 

— A vi mislite, da ja neću moći podnijeti tu ženu? On misli, da ja 
neću podnijeti? Ali on je neće uzeti, — nasmija se ona odjedamput 
nervozno, — zar Karamazov može vječno buktjeti takvom strašću? 
To je strast, a ne ljubav. On je neće uzeti, jer ona neće ni poći za 
njega... — i Katarina se Ivanovna ponovo čudno nasmija. 

— On će je, možda, uzeti — progovori Aljoša tužno i obori oči. 

— Neće je uzeti, kažem vam! Ta djevojka — to je anđeo, znate li 
vi to? Znate li to! — uskliknu odjedamput Katarina Ivanovna 
neobično vatreno. — To je najfantastičnije među fantastičnim 
stvorenjima! Ja znam, kako je ona zamamna, ali Znam, koliko je 
dobra i čvrsta i plemenita. Što gledate tako u mene, Alekseju 
Fjodoroviču? Možda se čudite mojim riječima. Možda mi ne 
vjerujete? Agrafena Aleksandrovna, anđele moj, — viknu ona 
odjedamput, gledajući u drugu sobu, — dođite nama, ovo je mio 
čovjek, ovo je Aljoša, on zna sve naše poslove, pokažite mu se. 

— A ja sam i čekala za zavjesom, da me pozovete, — progovori 
nježan, čak ponešto sladak ženski glas. 

Podiže se zavjesa i stolu priđe... Grušenjka, nasmijana i radosna. 
U Aljoši kao da se nešto prevrnu. On se upi u nju pogledom i nije 
mogao da odvoji oči. To je, dakle, ona, ta užasna žena — »zvijer«, 
kako ju je prije pola sata nehotice nazvao brat Ivan. A međutim je 
stajalo pred njim, kako se bar činilo, najobičnije i najjednostavnije 
stvorenje — dobra, mila žena, recimo lijepa, ali toliko slična svima 
drugim lijepim, ali »običnim« ženama. Istina, bila je lijepa, jako lijepa 
— prava ruska ljepota, koju mnogi strasno vole. Bila je to žena dosta 
visoka stasa, ali ipak niža od Katarine Ivanovne (jer ona je bila 
sasvim visoka stasa), — punašna, mekih, čisto nečujnih tjelesnih 
kretnja, također nekako nježnih i osobito sladunjavih, kao i njen glas. 
Ona nije prišla kao Katarina Ivanovna — snažnim bodrim koracima, 
već naprotiv, nečujno. Nikako se nije čulo, da se njene noge dotiču 
poda. Ona se meko spusti u naslonjač, meko zašušti svojim 
gizdavim crnim svilenim haljinama i mazno umota skupocjenim, 
crnim šalom svoj, kao pjena bijel i punačak vrat i široka ramena. 
Imala je dvadeset i dvije godine, i njeno lice na dlaku je odgovaralo 
toj dobi. Lice joj je bilo jako bijelo, s jasnim, blijedo ružičastim 


rumenilom. Oval njena lica bio je nekako odviše širok, a donja čeljust 
isturena čak nešto naprijed. Gornja usna bila joj je uzana, a donja, 
donekle istaknuta, dvostruko deblja i kao natečena. Ali njene divne, 
bujne, ugasito plave kose i kao samur crne obrve — nagnale bi 
bezuvjetno najravnodušnijeg i najrastresenijeg čovjeka, čak negdje u 
gomili, na šetnji ili u vrevi, da se odjedamput zaustavi pred tim licem i 
da ga zapamti zadugo. Aljošu je najviše čudio na tom licu neki 
djetinjski i prostodušan izraz. Ona je gledala kao dijete, veselila se 
nečemu kao dijete, a i stolu je prišla »radujući se« i kao da ovaj čas 
očekuje nešto s pravom djetinjskom nestrpljivošću i povjerljivom 
radoznalošću. Pogled je njen veselio dušu — Aljoša to osjeti. Još je 
nešto bilo u nje, što nije mogao ili nije znao da objasni i što se 
možda i njemu nametnulo nesvjesno, naime ona mekoća, nježnost 
tjelesnih pokreta i ona mačja nečujnost tih pokreta. A međutim bijaše 
to snažno, puno tijelo. Ispod šala vidjela su se široka, puna ramena, 
visoka, još sasvim djevojačka prsa. To tijelo — to se moglo 
naslućivati — obećavalo je možda oblike Venere Milonske, iako već 
sad u ponešto prejakoj proporciji. Poznavaoci ruske ljepote, 
gledajući Grušenjku, mogli bi, a da se ne prevare, proreći, da će ta 
svježa, sad još djevojačka ljepota, izgubiti u tridesetim godinama 
harmoniju, da će se rasplinuti, lice će se naduti, oko očiju i na čelu 
pojavit će se neobično brzo borice, boja lica će ogrubjeti, možda 
pocrvenjeti — jednom riječi, da je to ljepota kratkotrajna, ljepota 
prolazna, koja se toliko često nalazi baš kod ruske žene. Aljoša, 
razumije se, nije mislio o tome, no, iako je bio očaran, ipak je pitao 
sebe s nekim neprijatnim osjećajem i kao da žali: zašto ona tako 
razvlači riječi i zašto ne može da govori prirodno? Ona je to činila, jer 
je očito nalazila nešto vrlo lijepo u tom razvlačenju i u usiljenoj 
slatkoći slogova i zvukova. To je dakako bila samo ružna navika 
lošeg tona, koja je svjedočila o njenom niskom obrazovanju i o 
vulgarnom, još u djetinjstvu poprimljenu shvaćanju pristojnosti. | 
Aljoši se zaista činjaše to izgovaranje i intonacija riječi kao nekakva 
gotovo nemoguća suprotnost onom djetinjski prostodušnom i 
radosnom izrazu lica i onom tihom, sretnom sjaju očiju kao u djeteta! 
Katarina Ivanovna posadi je u tren oka u naslonjač nasuprot Aljoše i 
s ushitom je poljubi nekoliko puta u njene nasmijane usne. Ona baš 
kao da je bila zaljubljena u nju. 


— Mi se prvi put vidimo, Alekseju Fjodoroviču, — progovori ona u 
zanosu, — htjela sam je upoznati, vidjeti, htjela sam da pođem njoj, 
ali ona je na prvu želju moju došla sama. Ja sam znala, da ćemo nas 
dvije sve udesiti! Tako je predosjećalo moje srce... Molili su me, da 
se okanim toga koraka, ali ja sam predosjećala svršetak, i nisam se 
prevarila. Grušenjka mi je sve razjasnila, sve svoje namjere; ona je 
sletjela ovamo kao dobar anđeo, i donijela mir i radost... 

— Nisam li vam se gadila, dobra, vrijedna gospodice, — 
popijevajući razvuče Grušenjka, smijući se neprestano ljupko i 
veselo. 

— Da mi niste više govorili takve riječi, vi, dražesna čarobnice! Vi 
da mi se gadite! Eto, još ću jedamput poljubiti vašu donju usnu. Ona 
kao da je otečena, neka, eto, još jače oteče, još, još... Gledajte, kako 
se smije, Alekseju Fjodoroviču, srce ti se veseli, kad gledaš tog 
anđela... — Aljoša pocrveni i zadrhta malo, neprimjetno. 

— Vi me mazite, draga gospođice, a ja, možda, nikako ne 
zaslužujem vaše nježnosti. 

— Ne zaslužujete! Ona to ne zaslužuje! — uskliknu Katarina 
Ivanovna opet onako vatreno, — znajte, Alekseju Fjodoroviču, da je 
u nas fantastična glavica i da imamo svojevoljno, ali i oholo, 
preoholo srdašce! Mi smo plemeniti, Alekseju Fjodoroviču, mi smo 
velikodušni, znate li vi to? Samo smo bili nesretni. Mi smo bili i 
suviše spremni da prinesemo svaku žrtvu možda nedostojnu ili 
lakomislenu čovjeku. Bio jedan, također oficir, mi smo ga ljubili, sve 
smo mu žrtvovali, to je već davno bilo, prije pet godina, a on nas je 
zaboravio, on se oženio. Sada je obudovio, pisao je, dolazi ovamo 
— i znajte, da mi samo njega, tek samo njega ljubimo sve dosad i da 
smo ga ljubili cijela života! On će doći, i Grušenjka će biti opet 
sretna, a posljednjih pet godina bila je nesretna. A tko je može 
prekoriti, tko se može pohvaliti njenom naklonošću! Jedino onaj 
starac uzetih nogu, trgovac, — ali on nam je bio prije otac, naš 
prijatelj, čuvar. On nas je zatekao tada u očajanju, u patnjama, 
napuštenu od onoga, koga smo toliko ljubili... ta ona se htjela onda 
utopiti, i taj ju je starac spasio, spasio! 

— Vi mene i suviše štitite, mila gospođice, i suviše ste u svemu 
revni — otegla opet Grušenjka. 


— Branim? Zar je na nama da štitimo i smijemo li ovdje da 
štitimo? Grušenjka, anđele, dajte mi svoju ručicu; gledajte, Alekseje 
Fjodoroviču, tu junačku, majušnu, divnu ručicu, vidite li, ona mi je 
sreću donijela i uskrsla ma, i ja ću je eto, odmah, poljubiti i ozgo, i u 
dlan, ovako i ovako i ovako! — | ona triput, kao u zanosu, poljubi 
zaista divnu, ali možda i suviše punačku Grušenjkinu ručicu. A ona 
je pružila tu ručicu i, uz nervozan, zvučan ljubak smijeh, motrila je tu 
»milu gospodđicu«, jer joj je očito bilo milo, što joj tako ljube ruke. 
»Ovo je možda već i suviše mnogo ushita«, iskrsnu u Aljošinoj glavi. 
On pocrveni. Srce je njegovo sve to vrijeme kucalo nekako nemirno. 

— Nećete me postidjeti, mila gospođice, što ste poljubili moju 
ruku pred Aleksejem Fjodorovičem. 

— A zar sam vas htjela time postidjeti? — progovori Katarina 
Ivanovna donekle začuđeno, — ah, draga, kako me loše shvaćate! 

— A možda ni vi mene sasvim ne razumijete, mila gospođice, ja 
sam možda gora, nego što vam se čini. Ja sam u srcu loša, ja sam 
svojeglava. Ja sam onda jadnog Dmitrija Fjodoroviča osvojila jedino 
zato, da mu se narugam. 

— No, a sada ga spasavate... Dali ste riječ. Vi ćete ga 
urazumjeti, vi ćete mu otkriti, da ljubite drugog već odavno i da vam 
taj sada nudi svoju ruku... 

— Ah, ne, ja vam nisam zadala takvu riječ. Vi ste mi sami sve to 
govorili, a ja nisam ništa obećavala. 

— Onda vas dakle nisam dobro razumjela — progovori Katarina 
Ivanovna tiho i kao da je malo poblijedila. — Ali vi ste ipak obećali... 

— Ah, ne, anđele-gospodice, ja vam nisam ništa obećala — 
prekinu je Grušenjka tiho i odmjereno, istim onim veselim izrazom. 
— Eto sad vidite, cijenjena gospođice, kako sam ja zla prema vama i 
samovoljna. Što mi se prohtije, to i uradim. Malo prije sam možda 
obećala nešto, a sad opet mislim: ako mi se Mitja opet dopadne — 
jer jedamput mi se već dopao, dopadao mi se dapače gotovo cio sat. 
Možda ću otići i reći mu odmah, da danas ostane kod mene... Eto, 
tako sam ja nestalna... 

— A malo prije ste govorili... sasvim drugo... — jedva prošapta 
Katarina Ivanovna. 

— Ah, malo prije! Moje nježno i glupo srce. Kad samo pomislim, 
što je on zbog mene pretrpio! A kada se vratim kući i požalim ga — 


što onda? 

— Nisam se nadala... 

— Ah, gospođice, kako ste vi prema meni dobri, plemeniti. Vi 
ćete, možda, sada prestati da volite mene, ovakvu ludu, zbog moga 
karaktera. Dederte mi vašu dragu ručicu, anđele-gospođice — 
zamoli ona nježno i kao s nekom pobožnošću uze ruku Katarine 
Ivanovne. — Eto, mila gospođice, uzet ću vašu ručicu i poljubiti je, 
kao što ste vi moju. Vi ste moju poljubili triput, a ja bih morala vašu 
poljubiti trista puta, pa da budemo namireni. Tako će i biti, a poslije, 
kako bog naredi; možda ću biti potpuno vaša robinja i poželjeti da 
vam ropski služim. Kako bog naredi, onako neka bude, bez ikakvih 
međusobnih dogovora i obećanja. Ta ručica, vaša ručica, kako je 
mila ta ručica. Gospođice mila, ljepotice vi moja neviđena! 

Ona lagano prinese tu ručicu svojim usnama, istina, s neobičnom 
namjerom, da »namiri« poljupce. Katarina Ivanovna nije otimala 
ruke: ona je bojažljivom nadom saslušala posljednje, iako vrlo čudno 
izraženo obećanje Grušenjkino, da će joj »ropski« služiti, te joj je 
napregnuto gledala u oči: vidjela je u tim očima isti onaj prostodušni, 
povjerljivi izraz, istu onu jasnu radost... »Ona je možda suviše 
naivnal« — sinu tračak nade u srcu Katarine Ivanovne. Grušenjka 
međutim, kao da bijaše ushićena »milom ručicom«, polagano podiže 
ruku prema svojim usnama. Ali tik pred usnama zaustavi je iznenada 
na dva, na tri trenutka, kao da razmišlja o nečem. 

— A znate li što, anđele-gospodice, — otegnu ona odjedamput 
najnježnijim i najslađim glasićem, — znate li što: recimo, da ja vašu 
ruku i neću poljubiti. — | ona se nasmija sitnim veselim smijehom. 

— Kako hoćete... Što vam je? — zadrhta odjedamput Katarina 
Ivanovna. 

— Neka vam ostane u sjećanju, da ste vi poljubili moju ruku, a ja 
vašu nisam. — | nešto odjedamput zasja u njenim očima. Ona 
gledaše užasno oštro u Katarinu Ivanovnu. 

— Bezobraznice! — progovori odjedamput Katarina Ivanovna, 
kao da je iznenada nešto shvatila, te sva planu i skoči na noge. 
Grušenjka se diže polagano. 

— IMitji ću odmah ispričati, kako ste poljubili moju ruku, a ja 
vašu nisam. Kako će se on smijati! 

— Gadura, napolje! 


— Ah, sramite se, gospođice, sramite se, takve vam riječi nikako 
ne pristaju, draga gospođice. 

— Napolje, stvore, koji se prodaješ! — zajauka Katarina 
Ivanovna. Svaka crta drhtaše na njenu unakaženu licu. 

— Pa neka se i prodajem. I vi ste kao djevojka odlazila u sumrak 
kavalirima po novac, donosili ste svoju ljepotu na prodaju, ta ja to 
znam... 

Katarina Ivanovna ciknu i pojuri prema njoj, ali je Aljoša jedva 
zaustavi: 

— Ni koraka, ni riječi! Ne govorite, ne odgovarajte ništa, ona će 
otići, odmah će otići. 

U taj mah na njenu ciku utrčaše u sobu obje rođakinje Katarine 
Ivanovne. Utrča i sobarica. Sve poletješe prema njoj. 

— Otići ću — progovori Grušenjka, dohvativši s divana ogrtač. — 
Aljoša mili, otpratite me! 

— Odlazite, odlazite što brže! — molećivo sklopi Aljoša ruke pred 
njom. 

— Dragi Aljoša, otprati me! Ja ću ti putem reći jednu lijepu — 
prelijepu riječcu! Ja sam zarad tebe, Aljošenjka, i izazvala ovaj 
prizor. Isprati me, golube, kasnije će ti se svidjeti. 

Aljoša se okrenu, lomeći ruke. Grušenjka istrča iz kućo, zvonko 
se smijući. 

Katarinu Ivanovnu spopade živčani slom. Ona je jecala, 
spopadoše je i grčevi. Svi se oko nje užurbaše. 

— Ja sam vas unaprijed opomenula, — govoraše joj starija tetka, 
— ja sam vas odvraćala od tog koraka... vi ste suviše nagli... kako 
ste se mogli odlučiti na takav korak? Vi ne poznajete tih stvorova, a 
za ovu vele, da je gora od svih. Ne, vi ste odviše svojeglavi! 

— To je tigrica! — vikaše Katarina Ivanovna. — Zašto ste me 
zadržali, Alekseju Fjodoroviču, ja bih je bila izbila, izbila. 

Ona nije bila u stanju da se svlada pred Aljošom, a možda nije ni 
htjela da se svladava. 

— Nju treba da ukroti krvnik bičem, na stratištu, pred svijetom!... 

Aljoša ustuknu prema vratima. 

— Ah, bože! — viknu odjedamput Katarina Ivanovna i pljesnu 
rukama, — on! Kako je mogao biti toliko nepošten, toliko 
nečovječan! To je on ispričao ovom stvoru, što se dogodilo ondje, 


onog sudbonosnog, vječno prokletog, prokletog dana. »Odlazili ste 
ljepotu prodavati, mila gospođice!'« Ona znade! Vaš je brat nitkov, 
Alekseju Fjodoroviču! 

Aljoša htjede nešto reći, ali nije mogao da nađe ni jedne riječi. 
Srce mu se bolno stezaše. 

— Odlazite, Alekseju Fjodoroviču! Mene je stid, meni je užasno! 
Sutra... na koljenima vas molim, dođite sutra. Ne osudite, oprostite, 
ja ne znam, što ću još od sebe učiniti! 

Aljoša izađe na ulicu, nekako posrćući. | njemu dođe da zaplače, 
kao i ona. Iznenada ga stiže sluškinja. 

— Gospođica je zaboravila da vam preda ovo pismo gospode 
Hohlakove, još od ručka leži kod nje. 

Aljoša primi mehanički malu ružičastu kuvertu i turi je gotovo 
nesvjesno u džep. 


XI 
JOŠ JEDAN PROPALI UGLED 


Od grada do manastira, bilo je nešto preko jedne vrste. Aljoša se 
žurio cestom, koja je bila u ovo doba sasvim pusta... Već se bilo 
smrklo, i teško su se raspoznavali predmeti na trideset koračaja. Na 
polovici puta nalazila se raskrsnica. Na raskrsnici, pod usamljenom 
rakitom, pojavi se nečija prilika. Tek što Aljoša izađe na raskrsnicu, 
prilika se pomače s mjesta, pojuri prema njemu i viknu bijesnim 
glasom: 

— Kesu ili život! 

— Dakle to si ti, Mitja! — začudi se Aljoša, stresavši se ipak jako. 

— Ha-ha-ha! Nisi se nadao? Mislim: gdje da ga pričekam? Kod 
njene kuće? Odonud vode tri puta, i mogao si mi lako umaći. Smislio 
sam najzad, da te ovdje sačekam, jer ovuda ćeš sigurno proći, 
drugog puta nema u manastir. Ali, kazuj istinu, prignječi me kao 
švabu. Ali, što je tebi? 

— Ništa, brate... samo sam se prepao. Ah, Dmitriju! Maločas 
očeva krv (Aljoša zaplaka, on je već odavno htio da zaplače, a sada 
kao da je odjedamput nešto prepuklo u njegovoj duši). Gotovo si ga 


ubio... prokleo si ga... a sada ovdje... ovaj čas... zbijaš šalu... kesu ili 
život! 

— Ah, što! Nije valjda neprilično? Ne odgovara situaciji? 

—Ahne... ja sam tako... 

— Stani! Pogledaj noć: vidiš, kakva je mračna noć, oblaci, kakav 
se vjetar nadigao? Ja se sakrio ovdje pod rakitom, na tebe čekam, i 
odjedamput sam pomislio (tako mi boga!), što da dalje patim, što 
čekam? Evo rakite, imam maramu, imam košulju, mogu odmah 
usukati uže, imam osim toga i naramenice i — ne teretiti više zemlju, 
ne sramotiti je gadnom svojom prisutnošću! | tad sam začuo, gdje ti 
dolaziš — gospode, baš kao da je odjedamput nešto na mene 
sletjelo: još je jedan čovjek, koga i ja volim, evo ga, evo tog čovjeka, 
brace moga, kojega najviše na svijetu volim i koga jedino volim! | 
tako sam te zavolio, tako te ovog časa volim, da sam pomislio: bacit 
ću mu se oko vrata! Ali mi naiđe glupa misao: »Obradovat ću ga, 
preplašiti«. I ja dreknuo kao luđak: »Kesu«! Oprosti mi budalaštinu 
— bila je samo glupost, ali u mojoj je duši... dosta pristojno... Ali, 
dođavola, govori, kako je ondje? Što je ona rekla? Smrvi me, udari 
me, ne štedi! Bila je izvan sebe? 

— NE, nije to... Tamo je bilo nešto sasvim drugo, Mitja. Ondje... 
Ondje sam ih malo prije obje zajedno zatekao. 

— Koje obje? 

— Grušenjku kod Katarine Ivanovne. 

Dmitrij se Fjodorovič ukipi. 

— Nije moguće! — uzviknu on, — ti buncaš! Grušenjka kod nje? 

Aljoša ispriča, što mu se desilo od onog trenutka, kada je ušao 
Katarini Ivanovnoj. Pričao je oko deset minuta, ne može se reći, da 
je pričao točno i skladno, ali je, čini se, priopćio sve točno, istakao 
najglavnije riječi, najglavnije zgode, te osvijetlio jasno, često jednim 
potezom, vlastite osjećaje. Brat Dmitrij slušaše šutke, gledaše 
ukočeno i potpuno nepomično, ali Aljoši bijaše jasno, da je on već 
sve shvatio, prosudio cio slučaj. Ali njegovo lice, što se dalje 
produžavaše pričanje, ne da se smrkavalo, nego je postajalo grozno. 
On stušti obrve, stisnu zube, a nepomičan njegov pogled posta 
nekako još nepomičnijim, ukočenijim, užasnijim. Stoga je još 
neobičnije bilo, da se iznenada, s nepojmljivom brzinom, promijenilo 
odjedamput cijelo njegovo lice, dosele srdito i okrutno, a stisnute 


usne razmakle, te Dmitrij Fjodorovič prasnu u nesavladiv, najiskreniji 
smijeh. On se doslovno gušio od smijeha i dugo vremena nije, 
štoviše, mogao ni govoriti od smijeha. 

— Dakle, nije joj poljubila ruke! Nije poljubila, nego je utekla! — 
uzvikivaše on u nekom bolesnom ushitu — moglo bi se reći drskom 
ushitu, kada taj ushit ne bi bio toliko prirodan. — Dakle, ona je vikala, 
da je ova tigrica! | jest tigrica! Treba dakle s njom na stratište? Da, 
da, trebalo je trebalo, ja sam sam toga mišljenja, da je trebalo, 
odavno trebalo! Vidiš li, brate, makar i na stratište, ali najprije treba 
ozdraviti. Razumijem caricu drskosti, ona se ovdje sva, sva u ovoj 
ručici pokazala, infernalnica! To je carica svih infernalnica, kakve je 
moguće zamisliti na svijetu! Ovo je na svoj način prekrasno! Dakle, 
kući je utekla? Ja ću odmah... ah... Otrčat ću joj! Aljoša, ne osuđuj 
me, ja se slažem, da je trebalo malo prigušiti... 

— A Katarina Ivanovna! — uskliknu Aljoša tužno. 

— I nju vidim, svu je skroz vidim, vidim je kao nikad! To je čitavo 
otkriće, sva četiri dijela svijeta, to jest, pet dijelova! Takav korak! To 
je ona ista Katjenka, institutkinjica, koja se nije bojala, da, u 
velikodušnoj namjeri, kako bi spasila oca, dotrči gadnom, grubom 
oficiru, riskirajući da bude strašno povrijeđena! Ali ponos naš, ali 
potreba rizika, ali izazov sudbine, izazov u beskonačnost? Ti veliš, 
da ju je ona tetka odgovarala? Ta je tetka, znaš, i sama samovoljna, 
to je rođena sestra one generalice iz Moskve, ona joj je više podizala 
nos, a njena muža uhvatili su u krađi državnih novaca, te je izgubio 
sve, svoj imutak i sve, i ohola je supruga odjedamput snizila ton i od 
toga doba nije ga više ni podizala. Dakle, ona je odgovarala Katju, a 
ova je nije poslušala. »Sve mogu, sigurno je rekla, pobijediti, sve mi 
je pokorno; ako mi se prohtije, i Grušenjku ću očarati« — i sama je 
sabi vjerovala, sama je sebe prisiljavala, tko je onda kriv? Ti misliš, 
da je ona u lukavoj namjeri prva i navlaš poljubila Grušenjkinu ruku? 
Ne, ona se zbilja, ona se uistinu zaljubila u Grušenjku, to jest, ne u 
Grušenjku, nego u svoju maštu, u svoje bunilo — jer to je moja 
mašta, moje bunilo! Golube moj, Aljoša, kako si ih se, njih, 
oslobodio? Podigao si mantiju i pobjegao, je li? Ha-ha-ha! 

— Brate, a ti, čini se, ne obraćaš na to pažnje, da si uvrijedio 
Katarinu Ivanovnu, što si pričao Grušenjki o onom danu, i ova joj 
odmah dobacila u oči: »I vi ste odlazili da potajno prodajete 


kavalirima ljepotu«! Brate, ima li veće uvrede od te? — Aljošu je 
najviše mučila misao, da se brat gotovo veseli poniženju Katarine 
Ivanovne, mada to, razumije se, nije moglo biti. 

— Ah! — uzviknu Dmitrij Fjodorovič i strašno se odjedamput 
namrgodi, te se udari dlanom po čelu. On je tek sada obratio na to 
pažnju, mada je Aljoša već jedamput sve ispričao, i o uvredi i o 
uzviku Katarine Ivanovne: — »Vaš je brat nitkovl« — Jest, možda 
sam zaista ispričao Grušenjki o tom »sudbonosnom danu«, kako 
reče Katja. Jest, tako je, ja sam joj ispričao, sjećam se! Bilo je to 
onda u Mokrom, ja sam bio pijan, ciganke su pjevale... A ja sam 
plakao, ja sam sam onda jaukao, klečao i molio se pred slikom 
Katjinom, i Grušenjka je to razumjela. Ona je onda sve razumjela i, 
sjećam se, da je i sama plakala. Dođavola! Zar je danas moglo biti 
drukčije? Onda je plakala, a danas? Danas »nož u srce!« Takve su 
žene. 

On obori oči i zamisli se. 

— Jest, ja sam nitkov! Nesumnjiv nitkov — izusti on odjedamput 
muklim glasom. — Svejedno, plakao ili ne plakao, ipak sam nitkov! 
Reci ondje, da pristajem, da me tako naziva, ako je to može utješiti. 
Ali, sada je dosta, zbogom, našto još brbljati! Nema ništa vesela. Ti 
odlazi svojim putem, a ja ću svojim. A i ne želim, da se više 
sastajemo sve tamo negdje do posljednjeg trenutka. Zbogom, 
Alekseju! — On čvrsto stisnu Aljoši ruku i, još uvijek potuljena 
pogleda i oborene glave, pođe žurno, kao da se otkinuo, prema 
gradu. Aljoša gledaše za njim, ne vjerujući, da je ovako zauvijek 
otišao. 

— Stani, Alekseju, još ću ti nešto priznati, jedino tebi, — vrati se 
iznenada Dmitrij Fjodorovič. — Gledaj me, oštro gledaj: vidiš, evo 
ovdje, evo ovdje — sprema se užasna podlost. (Dmitrij Fjodorovič, 
kad reče »evo ovdje«, udari se šakom po grudima i to tako neobično, 
kao da se podlost nalazila i krila baš ovdje u njegovim prsima, na 
nekom mjestu, u džepu, i da zašivena visi o vratu). Ti me poznaš: ja 
sam hulja, priznata hulja! Ali znaj, ma što da sam učinio prije, ili ću 
učiniti sada, ili unaprijed — da se ništa, ništa ne može isporediti po 
nitkovluku s ovom podlošću, koju baš sad, baš u ovom trenutku 
nosim evo ovdje u prsima svojim, evo ovdje, ovdje — koja djeluje i 
dovršava se, ali kojoj sam ja potpuni, gospodar, te mogu da je 


zaustavim ili dopustim da se izvrši, to treba da znaš! Ali, dakle, znaj, 
da ću je izvršiti, a ne zaustaviti. Malo prije sam ti sve ispričao, ali ovo 
ti nisam rekao, jer je čak i meni za to nedostajalo odlučnosti! Ja se 
mogu još zaustaviti; ako se zaustavim, mogu još sutra vratiti polovicu 
izgubljene časti, ali se neću zaustaviti, izvršit ću podlu zamisao, a ti 
budi unaprijed svjedokom, da ja ovo pravodobno i svjesno govorim! 
Propast i mrak! Nemam ti što objašnjavati, u svoje ćeš vrijeme sve 


saznati. Smrdljivi tjesnac i infernalnica.2ći Zbogom. Ne moli za 
mene, ne zaslužujem, a i ne treba, nikako ne treba... nikako mi nije 
od potrebe! Odoh! 

I on se odjedamput udalji, i to sada zaista. Aljoša pođe prema 
manastiru: »A kako, kako da ga neću nikad vidjeti, što on to govori?« 
— to mu se činilo čudnovato, — »ta sutra ću ga svakako vidjeti, 
potražit ću ga, namjerno potražiti, što on to govori?« 


x 


On je obišao manastir i uputio se kroz borovu šumu ravno u skit. 
Ondje su mu otvorili, iako nisu u to doba više nikog puštali unutra. 
Srce mu je drhtalo, kada je ušao u starčevu ćeliju: »Zašto je, zašto 
izlazio, i zašto ga je ovaj slao »u svijet«? Ovdje je tišina, ovdje je 
svetinja, a ondje — zbrka, ondje je mrak, u kome se odmah izgubiš i 
zabludiš«... 

U ćeliji se nalazio iskušenik Porfirij i jeromonah otac Pajsije, koji 
je cio dan, svakog sata, dolazio da se raspita za zdravlje oca 
Zosime, kome je, kako je u strahu saznao Aljoša, bivalo sve gore i 
gore. Štoviše, ovaj put nisu se mogli održati ni uobičajeni večernji 
razgovori s braćom. Obično bi se uveče, poslije bogosluženja, a prije 
počinka, skupljala sva manastirska braća u starčevoj ćeliji, i svaki mu 
je naglas ispovijedao sve svoje današnje grijehe, grešne snove, 
misli, sablazni, pa čak i međusobne svađe, ako ih je bilo. Neki su se 
klečeći ispovijedali. Starac je odrešivao, pomirivao, poučavao, 
nalagao pokajanja, blagoslivljao i otpuštao. | eto, protiv tih bratskih 
»ispovijedi« ustajali su protivnici staraštva i govorili, da je to 
profanacija ispovijedi kao svetog otajstva, gotovo bogohulstvo, mada 
je ovdje bilo nešto sasvim drugo. Predstavljali su čak eparhijskoj 


vlasti, da se takvim ispovijedima ne postizavaju dobri ciljevi, nego da 
se stvarno i namjerno navodi na grijeh i sablazan. Mnoga braća 
nerado su išla starcu, te su dolazila iz nužde, jer svi idu, pa da ih ne 
drže za ohole i buntovne u mislima. Pričalo se, da bi se neka braća, 
polazeći na večernju ispovijed, unaprijed među sobom dogovorila: 
»Ja ću reći, da sam se jutros na tebe razljutio, a ti ćeš potvrditi« — 
samo da nešto kažu i da se istaknu. Aljoša je znao, da se to 
ponekad zbilja događalo. On je znao također, da su neka braća i 
zbog toga jako negodovala, što su se po običaju čak i pisma, koja su 
dobivali skitnici od svojte, donosila najprije starcu, da ih on raspečati 
i pročita prije naslovnika. Pretpostavljalo se dakako, da se to mora 
činiti slobodno i iskreno, od sveg srca, u ime dobrovoljne smjernosti i 
spasonosne pouke, ali, stvarno, činilo se, kako se naprotiv pokazalo, 
kadšto sasvim neiskreno, prijetvorno i lažno. Ali starija i iskusnija 
braća držala su se mišljenja, da će za one, »koji su iskreno ušli 
među ove zidove, da se spase, da će za njih sve te poslušnosti i 
pothvati biti nesumnjivo spasonosni i donijeti im veliku korist; a 
kojima je, naprotiv, teško i koji mrmljaju, ti svejedno kao da i nisu 
kaluđeri, te su samo uzalud došli u manastir, jer njihovo je mjesto u 
svijetu. Od grijeha i od đavola nećeš se, ne samo u svijetu, nego ni u 
crkvi sačuvati, pa ne treba dakle onda grijehu gledati kroz prste«. 

— Oslabio je, drijem ga je spopao — saopći šapćući otac Pajsije 
Aljoši, kad ga je blagoslovio. — Čak ga je teško probudio. Ali i ne 
treba ga buditi. Bio je budan nekih pet minuta i zamolio, da ponese 
braći njegov blagoslov, a ja sam opet braću zamolio, neka se za 
njega noću mole. Sutra namjerava da se još jedamput pričesti. Tebe 
se sjećao, Alekseju, pitao je, da li si otišao, i odgovoriše mu, da si u 
gradu. »Zato sam ga i blagoslovio: ondje je njegovo mjesto, a ne 
ovdje« — eto što je rekao za te. Sjećao te se s ljubavlju i brinuo se 
za te, možeš li pojmiti, čega se udostojao? Samo, zašto je odredio, 
da budeš neko vrijeme u svijetu? Vjerojatno predviđa nešto u sudbini 
tvojoj! Upamti, Alekseju, ako se i vraćaš u svijet, ti odlaziš onamo da 
vršiš poslušnost, koju ti je odredio tvoj starac, a ne zbog tašte 
lakoumnosti i svjetskog veselja. 

Otac Pajsij izađe. Da se starcu približio kraj, u to Aljoša ne 
sumnjaše, mada je mogao proživjeti još dan, dva. Aljoša je odlučio 
čvrsto i vatreno, da neće sutra nikako odlaziti iz manastira, već da će 


ostati uz starca do njegove smrti, iako je obećao, da će se sastati s 
ocem, s Hohlakovima, s bratom i s Katarinom Ivanovnom. Srce se 
njegovo razbuktalo od ljubavi, i on je gorko prekorio sebe, kako je 
mogao ondje u gradu, makar na trenutak zaboraviti na onoga, koga 
je ostavio u manastiru na samrtničkoj postelji i koga je poštovao više 
Od svih na svijetu. Ušao je u starčevu spavaću sobu, pao na koljena i 
poklonio se do zemlje starcu, koji je spavao. On je spavao mirno, 
spavao nepomično i disao lagano, jednolično i gotovo neprimjetno. 
Lice njegovo bijaše mirno. 

Kad se vratio u drugu sobu — u onu, u kojoj je starac izjutra 
primao goste, Aljoša je, gotovo odjeven i izuvši jedino čizme, legao 
na kožnat, tvrd i uzan divančić, na kome je oduvijek spavao, već 
odavno, svake noći, donoseći jedino jastuk. Svoj dušek, o kojem je 
njegov otac jutros galamio, već je davno zaboravio da prostire poda 
se. On je svlačio samo svoju mantiju i pokrivao se njom mjesto 
jorgana. Ali prije nego što je zaspao, padao je na koljena i dugo se 
molio. U toploj molitvi svojoj nije molio boga, da mu objasni njegovu 
smetenost, nego je žudio jedino za radosnom  skrušenošću, 
nekadašnjom skrušenošću, koja mu je uvijek obuzimala dušu poslije 
hvale i slave bogu, u čemu se obično i sastojala sva molitva njegova 
prije spavanja. Ta radost, što ga je obuzimala, donosila je sa sobom 
lak i miran san. Moleći se i sad, on je odjedamput slučajno napipao u 
džepu onu ružičastu malu kuverticu, koju mu je predala služavka 
Katarine Ivanovne, stigavši ga na putu. On se smeo, ne dovršivši 
molitve. Zatim je, poslije malog kolebanja, otvorio kuvertu. U njoj se 
nalazilo pisamce s potpisom Lise — one iste mlađane kćeri gospođe 
Hohlakove, koja mu se jutros onoliko rugala pred starcem. 

»Alekseju Fjodoroviču, pisaše ona, pišem vam krijući pred svima, 
i pred mamicom, i znam, da to nije lijepo. Ali ja ne mogu više živjeti, 
ako vam ne saopćim ono, što se rodilo u mome srcu, a to ne smije 
zasad znati nitko, osim nas dvoje. Ali kako ću vam reći ono, što vam 
toliko želim reći? Papir, kažu, ne crveni, ali vas uvjeravam, da to nije 
istina i da je on pocrvenio sad isto tako, kao i ja. Dragi Aljoša, ja vas 
ljubim, ljubim još iz djetinjstva, iz Moskve, kada ste bili sasvim 
drukčiji, a ne kakav ste sada, i ljubit ću vas čitava života. Ja sam vas 
izabrala po svom srcu, da se s vama svežem, a u starosti da 
zajednički završimo svoj život. Dakako, pod tim uvjetom, da 


napustite manastir. Što se godina naših tiče, pričekat ćemo, koliko 
zakon propisuje. Do tog ću vremena sigurno ozdraviti, hodat ću i 
plesati. O tome ne može biti sumnje. 

»Vidite, kako sam o svemu razmislila, tek jedno ne mogu 
zamisliti, što ćete vi pomisliti o meni, kada ovo pročitate? Ja se 
neprestano smijem i šalim, malo prije sam vas razljutila, ali vas 
uvjeravam, da sam se sad, kako sam se latila pera, pomolila pred 
ikonom bogorodičinom, a i sada se molim, i samo što ne plačem. 

»Moja je tajna u vašim rukama, sutra, kada dođete, ne znam, 
kako ću vas pogledati. Ah, Alekseju Fjodoroviču, što, ako se opet ne 
svladam, kad vas pogledam, nego opet prsnem u smijeh, kao ono 
prije? Ta vi ćete me držati za ružnu podsmjevačicu i nećete 
povjerovati mome pismu. I zato vas molim, dragi, ako imate milosrđa 
prema meni, onda sutra, kada uđete, ne gledajte mi suviše ravno u 
oči, jer ću se, možda, ako se sretnem s vašim očima, sigurno i 
odjedamput zasmijati, a usto ćete vi biti u toj svojoj dugoj mantiji... 
Čak mi je i sada studeno, kada na to pomislim, i zato, kada uđete, ne 
gledajte nipošto u mene, bar neko vrijeme, nego gledajte u mamicu 
ili kroz prozor... 

»Eto, napisala sam vam svoje ljubavno pismo. Bože moj, što sam 
uradila? Aljoša, ne prezirite me, i, ako sam učinila nešto vrlo ružno i 
vas ogorčila, oprostite mi. Sada je tajna moje, možda zauvijek 
propale reputacije, u vašim rukama. 

»Danas ću sigurno plakati. Do viđenja, do užasna viđenja. Lise.« 

»P. S. Aljoša, ali svakako, svakako, svakako dođite! Lise.« 

Aljoša pročita pismo u čudu, pročita ga dvaput, onda razmisli i 
odjedamput se tiho, slatko nasmije. On se strese, taj smijeh mu se 
učini griješan. Ali poslije jednog trenutka, opet se nasmija isto tako 
tiho, isto tako sretno. Polagano složi pismo u kuvertu, prekriži se i 
legne. Zbunjenosti u njegovoj duši odjedamput nesta. »Gospode, 
smiluj se nevinima, svima ovim mojima, sačuvaj nesretne i nemirne, i 
uputi ih. Ti imaš putove: spasi ih tim putovima! Ti si ljubav, ti ćeš 
svima poslati i radost!« mrmljaše Aljoša križajući se i padajući u 
spokojan san. 

Aljošu probudiše rano ujutro, još prije svitanja. Starac se 
probudio i osjetio veliku nemoć, ali je ipak zaželio, da ga prenesu s 
kreveta u naslonjač. Bio je pri potpunoj svijesti; njegovo lice, iako je 
bilo jako umorno, ipak je bilo vedro, gotovo radosno, a pogled veseo, 
prijazan, kao da zove. »Možda neću preživjeti današnjeg dana«, 
reče on Aljoši, zatim zaželi, da se smjesta ispovjedi i pričesti. Njegov 
duhovnik bio je oduvijek otac Pajsije. Kada su obavljena oba 
otajstva, otpoče posljednja pomast. Sakupiše se jeromonasi i, malo 
pomalo, napuni se soba skitnicima. Međutim je bilo već sasvim 
svanulo. Počeše dolaziti i iz manastira. Kada se završi bogoslužje, 
starac zaželi, da se sa svima oprosti i izljubi. Kako je ćelija bila 
tijesna, izlazili su oni, koji su prije stigli, i ustupali mjesto drugima. 
Aljoša je stajao kraj starca, koji je opet prešao u naslonjač. On je 
govorio i obučavao, koliko je mogao, njegov glas, iako slab, bio je još 
dosta siguran. »Tolike sam vas godine učio i tolike godine naglas 
govorio, da mi je nekako postalo navikom da govorim, a govoreći, da 
vas učim, i to u tolikoj mjeri, da bi mi šutnja bila gotovo teža, nego 
govor, dragi oci i draga braćo, i sad, u slabosti mojoj« — našali se 
on, gledajući radosno one, što su se zgurali oko njega. Aljoša se i 
poslije sjećao mnogo toga, što im je on onda rekao. Ali, iako je 
govorio jasno i glasom dosta sigurnim, ipak je njegov govor bio 
prilično nemiran. Govorio je o mnogočemu i, činilo se, da je htio reći 
sve, ponoviti sve još jedamput prije samrtnog časa, sve što nije 
dorekao u životu, i ne jedino zbog same pouke, nego iz želje, da 
podijeli radost svoju i ushit svoj sa svima i sa svakim, da još 
jedamput u životu izlije srce svoje... 


»Oci, ljubite jedan drugoga, pouči starac (koliko se poslije Aljoša 
sjećao). Ljubite narod božji. Nismo mi zato svetiji od svjetovnjaka, 
što smo ovamo došli i zatvorili se u ove zidove, već je, naprotiv, 
svaki onaj, koji je ovamo došao, spoznao već samim tim, što je 
ovamo došao, da je gori od svih svjetovnjaka, od svih i od svakog na 
Svijetu. | što bude kaluđer poslije duže živio među ovim zidinama, 
morat će to sve čuvstvenije uviđati... Jer, u protivnom slučaju, nije ni 
imao zašto da dolazi ovamo. A kada spozna, da je ne samo gori od 
svih svjetovnjaka, nego da je i kriv pred svima ljudima za svakog i za 
sve, za grijehe ljudske, svjetske i pojedinačne, onda će se tek cilj 
naše osame postići. Jer znajte, dragi, da je svaki pojedini od nas 
nesumnjivo kriv za svakog i za sve na zemlji, ne samo radi općeg 
svjetskog grijeha, nego je svaki pojedini kriv za sve ljude i za svakog 
čovjeka na ovoj zemlji. Ova spoznaja kruniše put kaluđera, a i 
svakog čovjeka na zemlji. Kaluđeri naime nisu drukčiji ljudi, već 
upravo takvi, kakvi bi morali biti i svi ljudi na zemlji. Tek onda bi se 
srce naše zagrijalo za ljubav bezgraničnu, svemirsku, koja ne zna 
Sitosti. Onda će svaki od vas biti u stanju da ljubavlju osvoji cio svijet, 
a suzama svojima da spere sve svjetske grijehe... Svaki neka se 
brine za svoje srce, svaki neka se ispovijeda sebi neprekidno. Ne 
bojte se grijeha svoga, čak ako ga i spoznate, samo ako se kajete, a 
bogu ne stavljajte uvjete. I opet vam velim — ne budite oholi. Ne 
budite oholi ni pred malima, ne budite oholi ni pred velikima. Ne 
mrzite one, koji vas se odriču, koji vas sramote, koji vas grde i koji 
Vas kleveću. Ne mrzite ateiste, lažne učitelje, materijaliste, čak ni zle 
medu njima, a pogotovo ne dobre, jer i među njima ima mnogo 
dobrih, osobito u ovo naše doba. Spominjite ih u molitvi ovako: 
spasi, gospode, sve, za koje nema tko da se moli, spasi i one, koji 
neće tebi da se mole. | nadovežite tu još i ovo: ne molim se, 
gospode, za ovo iz oholosti, jer sam sam gadniji od svih i od svega... 
Ljubite narod božji, ne dajte, da vam došljaci kradu stado, jer ako 
zaspite u lijenosti i ogavnoj oholosti, a ponajviše u koristoljublju, 
onda će doći sa svih strana i oteti vam stado vaše. Tumačite narodu 
evanđelje neprestano... Ne kaišarite... Srebra i zlata ne ljubite, ne 
držite... Vjerujte i visoko držite zastavu. Visoko je dižite«... 

Starac je uostalom govorio isprekidanije, nego što je ovdje 
izneseno, i kako je Aljoša poslije zabilježio. Nekad je prekidao govor 


sasvim, kao da skuplja snagu, gušio se, ali se nalazio kao u nekakvu 
zanosu. Slušali su ga ganuto, iako su se mnogi čudili njegovim 
riječima i naslućivali u njima mračno. Poslije su se svi sjetili tih riječi. 
Kada bi se desilo, da se Aljoša morao na trenutak udaljiti iz ćelije, 
bio je iznenađen sveopćim uzbuđenjem i iščekivanjem braće, što se 
bila sjatila u ćeliju i pred ćelijom. Neki su očekivali uznemireno, drugi 
svečano. Svi su iščekivali, da će se smjesta dogoditi nešto veliko, 
čim starac umre. Očekivanje to bilo je s nekog izvjesnog stajališta 
gotovo lakoumno, ali su mu podlijegali i najstroži starci. Najstrože 
lice bilo je u jeromonaha Pajsija. Aljoša se udaljio iz ćelije samo zato, 
jer ga je potajno i preko jednog kaluđera izazvao Rakitin, koji je 
stigao iz grada i otud donio Aljoši jedno neobično pismo od gospođe 
Hohlakove. Ona je javljala Aljoši jednu zanimljivu i zaista dobrodošlu 
vijest. A radilo se o tome, da je jučer među običnim vjernicama, koje 
su došle da se poklone starcu i prime njegov blagoslov, bila nekakva 
baka iz grada, Prohorovna, podoficirska udova. Ona je pitala starca: 
da li može održati parastos svome sinku Vasenjki, koji je službom 
svojom otputovao daleko u Sibir, u Irkutsk, i od koga nije dobila već 
godinu dana nikakva glasa? Nato joj je starac odgovorio strogo, 
zabranivši i nazvavši takav parastos nekom vrstom vračanja. Ali joj 
je poslije oprostio zbog njena neznanja, te nadovezao »kao da čita iz 
knjige budućnosti« (tako se izrazila gospođa Hohlakova u svome 
pismu) kao utjehu: »da je njen sin Vasja nesumnjivo živ, te da će 
naskoro ili sam doći ili će joj poslati pismo, a ona neka ide kući i 
čeka.« I što bi? — pridodala gospođa Hohlakova zanosno: — 
»proročanstvo se zbilo doslovno, i još više nego to.« Tek što se baka 
vratila kući, kad joj odmah predadoše pismo iz Sibirije, koje ju je 
čekalo. Ali to je još malo: u tom pismu, napisanom na putu, iz 
Jekaterinburga, javlja Vasja svojoj materi, da putuje u Rusiju, da se 
vraća s jednim činovnikom i da se »nada, da će zagrliti svoju mater« 
tri sedmice po primitku ovoga pisma. Gospođa Hohlakova molila je 
uporno i vatreno Aljošu, neka bez oklijevanja saopći ovo »čudo 
proročanstva«, koje se netom desilo, igumanu i svoj ostaloj braći: 
»Ovo mora biti svima, svima poznato!« uskliknula je ona na kraju 
svog pisma. Pismo je bilo napisano u žurbi, na brzu ruku i na 
svakom retku se opažalo, koliko je bila uzbuđena ona, koja ga je 
pisala. Ali Aljoša nije imao što da saopći braći, jer su svi sve znali: 


Rakitin, koji je poslao kaluđera po nj, naložio mu je, neka 
»najponiznije saopći njegovoj svetosti ocu Pajsiju, da ima on, 
Rakitin, s njim nekakva posla, ali tako važna, da ne smije ni trenutak 
propustiti, a da mu se ne javi, a zbog smjelosti svoje, najponiznije ga 
moli da mu oprosti.« A kako je kaluđerčić saopćio ocu Pajsiju molbu 
Rakitinovu prije nego Aljoši, ne preosta Aljoši, kad je stigao napolje i 
pročitao pismo, ništa drugo, nego da ga preda ocu Pajsiju tek kao 
dokumenat. | eto, taj surovi i nepovjerljivi čovjek, koji se namrgodio, 
kad je pročitao vijest o »čudu«, nije mogao potpuno da svlada neko 
svoje unutrašnje čuvstvo. Oci su mu se zasjale, a usta se važno i 
značajno osmjehnula. 

— A hoćemo li to dočekati? — ote se njemu iznenada. 

— Hoćemo li to dočekati, hoćemo li još dočekati! — ponoviše 
unaokolo kaluđeri, ali otac Pajsij, koji se opet namrgodio, zamoli sve, 
neka makar neko vrijeme ne kazuju nikome ništa o tome, »dok se 
još bolje ne potvrdi, jer je među svjetovnjacima mnogo lakoumnosti, 
a i slučaj se mogao dogoditi prirodno«, nadovezao on oprezno, da 
umiri svoju savjest, gotovo ni sam ne vjerujući svojoj pretpostavci, 
što su vrlo dobro opazili slušatelji. U tom su trenutku, razumije se, 
saznali za »čudo« svi u manastiru, čak i mnogi svjetovnjaci, koji su 
došli u manastir na službu božju. Ali kao da je ovo čudo najviše 
potreslo onoga malog kaluđera, što je jučer stigao »od svetog 
Silvestra«, iz malog manastira Obdorskog na dalekom sjeveru. On 
se jučer poklonio starcu i, stojeći kraj gospođe Hohlakove i 
pokazujući na »iscijeljenu« kćer njenu, zapitao starca značajno: 
»Kako se usuđujete činiti ovakva djela?« 

Stvar je bila u tome, što je on sad bio u nekoj nedoumici, te 
gotovo nije znao, čemu da vjeruje. Još je sinoć posjetio 
manastirskog oca Feraponta u njegovoj odijeljenoj ćeliji iza 
pčelinjaka, te bijaše sasvim potresen tim posjetom, koji je na njega 
učinio neobično strašan utisak. Taj starac, otac Ferapont, bio je onaj 
isti prestarjeli kaluđer, veliki isposnik i šutljivac, o kome smo već 
govorili kao o protivniku oca Zosime i, što je glavno — staraštva, 
koje je on držao za štetnu i lakoumnu novinu. Taj je protivnik bio 
neobično opasan, uza sve to, što kao šutljivac nije gotovo ni s kim 
govorio ni riječi. A opasan je bio najviše zato, što su mnoga braća 
pristajala uz njega, a i mnogi svjetovni posjetioci smatrali su ga 


velikim pravednikom i borcem, uza sve to, što su vidjeli, da je doista 
slabouman. Ali ta ih je slaboumnost i osvajala. Taj otac Ferapont nije 
nikad odlazio ocu Zosimi. Mada je živio u skitu, nisu mu suviše 
dosađivali skitskim pravilima, a sve zato, što se on ponašao potpuno 
slaboumno. Imao je sedamdeset i pet godina, ako ne i više, a 
stanovao je iza skitskog pčelinjaka, u uglu zida, u staroj, gotovo 
razvaljenoj ćeliji, sagrađenoj još u prošlom vijeku također za jednog 
velikog isposnika i šutljivca, oca Jonu, koji je doživio stotinu i pet 
godina, o čijim su se djelima pričale još i sada u manastiru i okolici 
manastirskoj mnoge vrlo zanimljive priče. Otac Ferapont postigao je 
najzad, da su ga prije sedam godina smjestili u tu istu osamljenu 
ćeliju, to jest prostu kolibu, ali koja je jako sličila kapelici, jer je u njoj 
bilo neobično mnogo darovanih ikona, pred kojima su vječno gorjela 
također darovana kandila, te ga postaviše da pazi na ta kandila i da 
ih užiže. On je trošio, kako su kazivali (a to je bila istina) u tri dana 
svega dvije funte kruha i ništa više; kruh mu je donosio svaki treći 
dan pčelar, koji je također živio ovdje kraj pčelinjaka, ali je otac 
Ferapont i s tim pčelarom, koji ga je posluživao, također rijetko kad 
progovorio koju riječ. Te četiri funte kruha, uz nedjeljnu proskuru, 
koju je otac iguman redovno slao blaženome poslije kasne službe, to 
je eto bila sva njegova hrana za cijelu sedmicu. Vodu u krčagu 
mijenjali su mu svaki dan. Na službu božju rijetko je kad dolazio. 
Poklonici, što su dolazili, vidjeli su, kako se kadšto moli po cijeli dan i 
ne dižući se s koljena i ne obzirući se. Ako se katkad i upuštao s 
njima u razgovor, bio je kratak, odsječen, čudan i gotovo uvijek 
surov. Događalo bi se ipak, doduše rijetko, da bi progovorio s 
došljacima, ali bi onda izustio tek kakvu neobičnu riječ, koja je bila 
posjetitelju uvijek vrlo zagonetna, a zatim se nije više upuštao u 
daljnja objašnjenja, makar ga kako molili. On nije imao svećeničkog 
čina, nego je bio tek prosti kaluđer. Raznosio se vrlo neobičan glas, 
ali među najneobrazovanijim svijetom, da otac Ferapont opći s 
nebeskim dusima i da se samo s njima razgovara, i eto zašto šuti 
pred ljudima. Obdorski kaluđerčić, koji je našao put do pčelinjaka po 
uputi pčelara, također vrlo šutljiva i smrknuta kaluđera, pošao je u 
kut, gdje se nalazila ćelija oca Feraponta. »Možda će progovoriti s 
vama kao s došljakom, a možda nećete ništa postići«, upozori ga 
pčelar. Kaluđerčić je prilazio, kako je kasnije sam kazivao, u 


najvećem strahu. Bilo je već dosta kasno. Otac Ferapont je sjedio u 
tom trenutku pred vratima ćelije, na niskoj klupčici. Nad njim je 
lagano _ šumio golem brijest. Spuštala se večernja hladovina. 
Obdorski kaluđer pade ničice pred blaženim i zamoli ga za 
blagoslov. 

— Želiš li, kaluđere, da i ja padnem pred tobom ničice? — 
progovori otac Ferapont. — Diži se! 

Kaluđer se diže. 

— Kad se blagoslivlje, budi blagoslovljen, sjedi uza me. Otkuda 
dolaziš? 

Jadnog je kaluđerčića najviše iznenadilo, što je otac Ferapont, 
usprkos nesumnjivu i veliku svom isposništvu i kraj tolikih godina, bio 
naizgled još uvijek snažan, visok starac, koji se drži ravno, 
nepogrbljeno, lica svježa, iako mršava, ali zdrava. Bez sumnje se u 
njemu još uvijek održala i velika snaga. Građen je bio atletski. Uza 
sve svoje godine nije bio ni potpuno sijed, a imao je još gustu, nekad 
sasvim crnu kosu i bradu. Oči su mu bile sive, krupne, sjajne, ali 
neobično ispupčane, što je jako upadalo u oči. U govoru je jako 
naglašavao 0. Odjeven je bio u sivu, dugačku, široku suknenu 
haljinu od grubog kažnjeničkog, kako se prije nazivalo, sukna, a 
potpasan debelim konopcem. Vrat i prsa ima je razdrljena. Košulja 
od najdebljeg platna, gotovo već sasvim crna, koju nije mjesece i 
mjesece svlačio, virila mu je ispod haljine. Kazivali su, da nosi na 
sebi ispod haljine lanac, težak trideset funti. Nosio je stare, već 
sasvim raspale cipele, obuvene na bosu nogu. 

— Iz malog Obdorskog manastira, od svetog Silvestra — smjerno 
progovori pridošli kaluđerčić_ motreći pustinjaka svojim  hitrim, 
radoznalim, iako nešto preplašenim očicama. 

— Bio sam kod tvoga Silvestra. Tamo sam živio. Je li zdrav tvoj 
Silvestar? 

Kaluđerčić promuca nešto. 

— Vi ste nerazumni ljudi! Kako obdržavate post? 

— Naš je red jela po starom skitskom propisu ovako sastavljen: 
uz časni post ne postavlja se stol u ponedjeljak, srijedu i petak. U 
utorak i četvrtak bijeli kruh za braću, jelo s medom, misirače ili soljen 
kupus i miješana prekrupa. U subotu čorba od kelja, rezanci s 
grahom, kaša sa sosom, sve na ulju. Nedjeljom, uz čorbu od kelja, 


suha riba i kaša. Velikog tjedna od ponedjeljka pa čak do subote 
uveče, šest dana, kruh s vodom i nekuhan kupus, ali i to umjereno; 
no ako je moguće, ne uzimati svaki dan, i kako je već rečeno za prvu 
sedmicu. Na sveti Veliki Petak ništa ne jesti, a isto tako i na Veliku 
Subotu postiti do tri sata, a onda založiti malo kruha s vodom i ispiti 
jednu čašu rakije. Na sveti Veliki Četvrtak jedemo jelo bez ulja, 
pijemo rakiju, usto još i suhu hranu. Jer sabor Laodikijski ovako 

govori o Velikom Četvriku: »Jer ne dostoji se u Četrdesetnici *“, 
četvrtak u posljednjem tjednu prekinuti i cijelu Četrdesetnicu 
obeščastiti.« Eto, kako je kod nas. Ali što je to, kad se usporedi s 
vama, veliki oče — nadoveza kaluđerčić, osokolivši se — jer vi se 
cijelu godinu, pa čak i na Svetu Pashu, hranite samo kruhom i 
vodom, i koliko nama treba hljeba za dva dana, toliko izmogne vama 
za cijelu sedmicu. Zaista je divna tako velika umjerenost. 

— A gljive? — zapita odjedamput otac Ferapont, izgovarajući 
slovo g kao h. 

— Gljive? — priupita začuđeni kaluđerčić. 

— Jest, one. Ja ću se odreći njihova kruha, ne treba mi nikako, 
makar u šumu otišao, i ondje ću živjeti od pečuraka i od jagoda, ali 
oni ovdje, oni se ne mogu odreći svog kruha, kao da ih je đavo za nj 
vezao. Danas, kažu nevjernici, da ne treba toliko postiti. To je njihovo 
oholo i pogano mišljenje. 

— Ah, to je istina — uzdahnu kaluđerčić. 

— Jesi li kod njih vidio đavole? — zapita otac Farapont. 

— Kod njih? Kod koga? — raspitivaše se kaluđerčić strašljivo. 

— Prošle godine o Svetoj Pedesetnici bio sam kod igumana, a od 
onda im nisam odlazio. Onda sam vidio, kako u jednoga na grudima 
sjedi, kako se sakriva pod mantiju, i samo mu roščići proviruju; u 
drugoga viri iz džepa, brzo prevrće očima, mene se boji; kod trećeg 
uselio se u trbuh, u samu nečistu trbušinu njegovu, a u nekog visi o 
vratu, prikvačio se, i on ga nosi i ne vidi. 

— Avi... vidite? — zapita kaluđerčić. 

— Kažem, da vidim, skroz vidim. Kad sam pošao od igumana, 
gledam — jedan se preda mnom sakriva iza vrata, neki matorac, 
visok jedan i po aršina ili nešto više, repa debela, mrka, dugačka. 
Vrh od repa zapao mu između vrata i dovratka, a ja ne budi lud, već 


odmah zalupih vratima i prištinem mu rep. Kako je propištao, kako 
se otimao, a ja njega znakom križa, do tri puta, i smrtno sam ga 
prekrižio. Tu je i crko, kao prignječen pauk. Dosad je već sigurno u 
njih sagnjio i smrdi, a oni ne vide, ne osjećaju. Godina je dana, kako 
nisam bio ondje. Ovo kazujem samo tebi, kao strancu. 

— Strašne su vaše riječi! A što, veliki i blaženi oče — sve 
slobodniji i slobodniji postajaše kaluđerčić — je li istina, da se o 
vama velika slava pronosi, čak do najudaljenijih zemalja, kako vi 
neprestano općite sa Svetim Duhom? 

— Sleti. Dešava se. 

— Kako sleti? U kakvu obliku? 

— Kao ptica. 

— Sveti Duh u obliku goluba? 

— Čas Sveti Duh, a čas Svetoduh. Svetoduh je nešto drugo, on 
može sići i kao kakva druga ptica: sad kao lastavica, sad kao 
češljugar, a nekad i kao sjenica. 

— Kako ga raspoznajete od sjenice? 

— Govori. 

— Kako govori, kakvim jezikom? 

— Čovječjim. 

— A što vam govori? 

— Eto, danas mi je javio, da će me posjetiti budala i pitati 
koještarije. Kaluđeru, mnogo hoćeš da znaš. 

— Strašne su vaše riječi, najblaženiji i najsvetiji oče — mahao je 
glavom kaluđerčić. U njegovim plašljivim očima opažalo se ipak i 
nepovjerenje. 

— A vidiš li ovo drvo? — zapita ga otac Ferapont, zašutjevši na 
čas. 

— Vidim, najblaženiji oče. 

— Ti misliš, da je ovo brijest, a za mene je nešto drugo. 

— Što? — kaluđerčić zašutje i uzalud iščekivaše. 

— To biva noću. Vidiš ove dvije grane. Noću pruža Krist ruke 
prema meni i traži me tim rukama, ja to vidim jasno i strepim. 
Strašno, o, strašno! 

— Što da je strašno, kada je Krist? 

— A ako me zgrabi i odnese? 

— Živa? 


— U duhu i slavi Ilijinoj, zar nisi za to čuo? Obuhvati i odnese... 

lako se obdorski kaluđer vratio poslije tog razgovora u ćeliju 
jednog brata, koja mu je bila određena, u priličnoj velikoj nedoumici, 
ipak ga je srce njegovo nesumnjivo više privlačilo ocu Ferapontu, 
nego ocu Zosimi. Kaluđerčić obdorski držao je prije svega mnogo do 
posta, te nije ništa čudnovato, što je takav veliki posnik, kakav je bio 
otac Ferapont, i »čuda vidio«. Riječi su mu bile naravno nekako 
sulude, ali Gospod znade, što je u tim riječima, a u svih ostalih, koji 
su Krista radi suludi, nema ni takvih riječi ni postupaka. On je bio 
sklon da iz sve duše i sa zadovoljstvom povjeruje u prištinut đavoljev 
rep, ne samo u prenesenom, nego i u pravom smislu. Osim toga, on 
je još otprije, prije svog dolaska u manastir, bio pun predrasuda 
prema staraštvu, koje je poznavao dosele jedino po pripovijedanju i, 
povodeći se za drugima, držao ga apsolutno štetnom novinom. 
Pošto je proboravio jedan dan u manastiru, uspio je da zapazi i 
potajno _mrmljanje neke lakoumne braće, koja nisu odobravala 
staraštva. A već i po prirodi svojoj bio je taj kaluđer njuškalo, lukav i 
vrlo radoznao. | eto, zašto ga je velika vijest o novom »čudu«, što ga 
je učinio starac Zosima, bacila u neobičnu sumnju. Aljoša se kasnije 
sjetio, da je među kaluđerima, koji su se bili nagurali oko starca i 
njegove ćelije, mnogo puta ispred pomaknuo lik radoznalog 
obdorskog gosta, koji je njuškao po svim gomilama, sve prisluškivao 
i sve raspitkivao. Ali je tada obraćao malo pažnje na nj i tek se 
poslije svega sjetio... A i nije mu bilo do toga: starac Zosima, koji je 
ponovo osjetio malaksalost i opet legao u krevet, odjedamput se, 
sklapajući već oči, sjeti njega i pozvao ga. Aljoša dotrča bez 
oklijevanja. U tom su se trenutku nalazili kraj starca jedino otac 
Pajsij, otac jeromonah Josif i iskušenik Porfirij. Starac otvori umorne 
oči, pažljivo pogleda Aljošu i naglo ga zapita: 

— A čekaju li tebe tvoji, sinko? 

Aljoša se smete. 

— Nisi li potreban svojima? Da nisi obećao kome, da ćeš doći 
jučer ili danas? 

— Obećao sam ocu... braći... i drugima. 

— Eto vidiš. Odlazi svakako. Ne žalosti se. Znaj, da neću 
umrijeti, a da ne izgovorim pred tobom svoju posljednju riječ na 


zemlji. Tebi ću reći tu riječ, sinko, tebi ću je ostaviti u amanet. Tebi, 
mili sine, jer me ljubiš. A sada, međutim, idi onima, kojima si obećao. 

Aljoša se odmah pokori, iako mu je bilo teško da ode. Ali 
obećanje, da će čuti njegovu posljednju riječ na zemlji i što je glavno, 
da tu riječ ostavlja njemu, Aljoši, u amanet, potrese njegovu dušu do 
ushita. On se požuri da posvršava sve u gradu, pa da se što prije 
vrati. A i otac Pajsij održao mu je popratnu riječ, koja je učinila na 
njega vrlo snažan i neočekivan utisak. To je bilo, kad su već obojica 
bili izašli iz starčeve ćelije. 

— Zapamti, mladiću, zauvijek (tako je otvoreno i bez svakog 
predgovora otpočeo otac Pajsij), da je svjetska nauka, sjedinjena u 
veliku silu, oborila, osobito u posljednjem vijeku, sve ono nebesko, 
što nam je obećano u svetim knjigama, i, poslije nemilostive analize 
učenjaka ovog svijeta, ne ostade apsolutno ništa od svekolike 
prijašnje svetinje. Ali oni su oborili samo dijelove, a cjelinu su 
pregledali, kao da im je čudom nekim na oči palo sljepilo. I tako stoji 
cjelina pred njihovim očima nepokolebljiva kao i prije, i vrata paklena 
neće je nadvladati. Zar nije ona živjela devetnaest vjekova, zar ne 
živi i sada u pokretima pojedinih duša i u pokretima narodnih 
gomila? Štoviše, ona živi nepokolebljivo, kao i dosad, u dušama onih 
istih ateista, koji su sve razrušili. Jer su i oni, koji su se odrekli 
kršćanstva i koji dižu protiv njega bunu, u biti svojoj, i sami sačuvali 
isti onaj oblik Kristov i zadržali ga, jer sve dosad nije mogla ni njihova 
mudrost, ni žar srca njihova da stvori čovjeku i njegovu dostojanstvu 
viši uzor, nego što je onaj uzor, na koji je u staro doba ukazao Krist. 
A koliko je god bilo pokušaja, ti su urodili jedino nakazama. Ovo 
osobito zapamti, mladiću, jer te je starac tvoj, koji umire, odredio za 
svijet. Možda nećeš, sjećajući se ovoga velikog dana, zaboraviti ni 
mojih riječi, koje ti od srca kao popudbinu dajem, jer ti si mlad, a 
sablazni su u svijetu teške, i nećeš im svojim silama odoljeti. A sada 
idi, siroto! 

Rekavši ovo, otac ga Pajsij blagoslovi. Kad je Aljoša izlazio iz 
manastira i razmišljao o tim iznenadnim riječima, on je odjedamput 
shvatio, da je u tom kaluđeru, koji je dosad bio prema njemu strog i 
surov našao sad novog i neočekivanog prijatelja i novog vođu, koji 
ga voli — baš kao da mu ga je otac Zosima obećao na smrti. »A 
možda je tako zbilja među njima ugovoreno«, pomisli odjedamput 


Aljoša. Neočekivano i učeno razlaganje njegovo, koje je maločas 
čuo, i baš to, a ne kakvo drugo, svjedočilo je jedino o toplini srca oca 
Pajsija: on se već žurio, da, koliko je moguće prije, naoruža mladi 
um njegov za borbu s iskušenjima i da ogradi mladu dušu, koja mu 
je bila zavještana ogradom, od koje nije mogao ni sam jače zamisliti. 


li 
KOD OCA 


Aljoša je pošao najprije ocu. Prilazeći kući, on se sjeti, kako je 
otac jučer svom silom navaljivao, da dođe nekako krišom od brata 
Ivana. »A zašto, pomisli sad odjedamput Aljoša. Ako otac hoće da 
mi kaže nešto nasamo, potajno, zašto onda da ulazim u kuću 
krišom? Sigurno je jučer onako uzrujan htio nešto drugo reći, ali nije 
mogao«, zaključi on. | zato mu je bilo sasvim milo, kada je Marfa 
Ignjatijevna, koja mu je otvorila vrata (Grigorij je bio, kako je poslije 
saznao, bolestan i ležao u pobočnoj zgradi), saopćila na njegovo 
pitanje, da je Ivan Fjodorovič već prije dva sata izašao. 

— A otac? 

— Digao se, pije kavu — nekako hladno odgovori Marfa 
Ignjatijevna. 

Aljoša uđe. Starac je sjedio za stolom, u papučama i starom 
kaputu, te razgledao zabave radi i bez svake veće pažnje nekakve 
račune. Bio je sasvim sam u kući. (Smrdljakov je također izašao da 
kupi što treba za ručak). Ali njega nisu računi zanimali. lako je ustao 
rano ujutro iz postelje i junačio se, ipak je naoko bio smalaksao i 
slab. Čelo, na kome su preko noći iskočile goleme crvene otekline, 
bilo je umotano crvenom maramom. Nos mu je također preko noći 
jako otekao, i na njemu se također pojavilo nekoliko poput pjega 
malih oteklina, koje su davale cijelom licu nekakav osobito pakostan 
i ljutit izraz. Starac je to i sam znao te je nekako neprijazno pogledao 
Aljošu, kad je ušao. 

— Kava je studena, — viknu on oporo, — neću da te nudim. I ja, 
brate, sam protavorih danas jedino s posnom ribljom čorbom, i ne 
pozivam nikoga. Zašto si došao? 

— Da se raspitam za vaše zdravlje — reče Aljoša. 


— Tako. A usto sam ti jučer rekao, da dođeš. To je sve glupost. 
Badava si se potrudio. Ja sam uostalom znao, da ćeš se odmah 
doklatariti... 

On je ovo izgovorio najneprijaznijim tonom. Međutim se digao s 
mjesta i zabrinuto ogledao u ogledalu (možda već četrdeseti put od 
jutros) svoj nos. Zatim je stao zgodnije namještati na čelo svoju 
crvenu maramu. 

— Crvena je bolja, a bijela podsjeća na bolnicu — primijeti on 
sentenciozno. — No, kako je tamo kod tebe? Što radi tvoj starac? 

— Loše mu je; možda će još danas umrijeti — odgovori Aljoša, 
ali ga otac nije ni čuo, a i svoje je pitanje odmah zaboravio. 

— Ivan je otišao — reče on odjedamput. — Svom silom preotima 
Mitji zaručnicu, zato i živi ovdje — nadoveza on pakosno i, nakrivivši 
usta, pogleda Aljošu. 

— Zar vam je možda on sam to kazao? — zapita Aljoša. 

— Jest, i to još odavno. Nego što misliš: ima već tri sedmice, 
kako je kazao. Da nije i on došao, da me potajno zakolje? Ipak je 
zbog nečeg došao, je li? 

— Što govorite? Zašto tako govorite? — zbuni se Aljoša. 

— Novaca, istina, ne traži, ali ipak neće dobiti od mene ni šipka. 
Ja, najmiliji Alekseje Fjodoroviču, namjeravam da proživim na svijetu 
što je moguće duže, znajte to, i zato mi je potrebna svaka kopjejka, i 
što budem duže živio, to će mi biti potrebnija — produži on, hodajući 
po sobi iz kuta u kut i držeći ruke u džepovima svog širokog, 
zamašćenog ogrtača od žute ljetne materije. — Zasad sam ipak još 
uvijek muškarac, svega pedeset i pet godina star, ali ja hoću još 
dvadeset godina da se održim na liniji muškarca, a kad ostarim — i 
postanem gadan, onda mi neće dolaziti drage volje, onda, eto, 
zatrebat će mi novci. | zato skupljam sve više i sve više, jedino za 
sebe sama, mili moj sine Alekseje Fjodoroviču, znajte to, hoću u 
sramoti svojoj do kraja da proživim, i to znajte. U sramoti je slađe: svi 
je grde, a svi žive u njoj, drugi tek potajno, a ja otvoreno. | eto, zbog 
te prostodušnosti moje nasrnuli na mene svi razuzdani ljudi. A u raj 
tvoj, Alekseje Fjodoroviču, ne idem, znajte to, jer je za čestita 
čovjeka taj raj tvoj čak nepriličan, ako ga uopće ima. Da je po mome, 
ja bih zaspao i ne bih se probudio, i svemu bi bilo kraj. Ako hoćete, 


održite mi pomen'žži a ako nećete, onda neka vas nosi đavo. To je 
moja filozofija. Jučer je Ivan ovdje dobro govorio, mada smo bili svi 
pijani. Ivan je hvalisavac, u njega nema nikakve velike učenosti... pa 
čak nije ni osobito obrazovan, šuti i smješka se na te šutke — eto, 
čime se služi. 

Aljoša ga slušaše šuteći. 

— Zašto ne govori sa mnom? A ako govori, pravi se važan. 
Podlac je tvoj Ivan! A Grušenjku ću odmah uzeti, samo ako zaželim. 
Tko ima novaca, taj treba samo da zaželi, Alekseje Fjodoroviču, i 
sve će biti. Toga se eto i boji Ivan i pazi na mene, da se ne oženim, a 
zbog toga i Mićku podbada, da on uzme Grušenjku: na taj način 
hoće i mene da sačuva od Grušenjke (kao da bih ja njemu ostavio 
novaca, ako ne uzmem Grušenjku!), a s druge strane, ako Mićka 
uzme Grušenjku, onda će Ivan uzeti njegovu bogatu zaručnicu, eto, 
kako on računa! Nitkov je tvoj Ivan! 

— Kako ste vi razdražljivi. To je sve zbog jučerašnjeg. Idite i 
lezite — reče Aljoša. 

— To ti kažeš — primijeti odjedamput starac, baš kao da mu je to 
sada prvi put palo na pamet — to ti kažeš, a ja se na tebe ne srdim, 
a na Ivana, kada bi mi to isto rekao, bih se rasrdio. Samo sam s 
tobom jedinim proveo lijepe trenutke, a inače sam zao čovjek. 

— Niste vi zao čovjek, nego pokvaren — osmjehnu se Aljoša. 

— Čuj, danas sam htio razbojnika Mićku strpati u zatvor, a i sad 
još ne znam, na što ću se odlučiti. Dakako, u današnje moderno 
doba smatra se predrasudom poštivanje oca i matere, ali po zakonu 
nije, čini se, ni u naše doba dopušteno stare roditelje natezati za 
čupe, bacati ih na pod i po licu udarati petama, još u vlastitoj kući 
njihovoj, i onda doći, pa se pohvaliti, kako će ih ubiti — i sve to pred 
svjedocima. Kad bih htio, mogao bih ga smožditi i mogao bih ga 
zbog jučerašnjeg odmah u buturu strpati. 

— Vi dakle hoćete da podignete tužbu, je li tako? 

— Ivan me je odgovorio. Pljujem na Ivana, ali ja znadem nešto 
drugo... 

I on se nagnu Aljoši, te produži povjerljivo šapćući: 

— Ako ga, hulju, dadem zatvoriti, ona će dočuti i odmah potrčati 
njemu. A ako danas čuje, da je on mene, slabog starca, izbio na 


mrtvo ime, onda će ga možda ostaviti i doći meni u posjete... Eto, 
takvim smo mi karakterima obdareni — tek da radimo jedan uznos 
drugome. Ja mu skroz naskroz poznam! A nećeš li gucnuti konjaka? 
Uzmi hladne kavice, a ja ću ti priliti četvrt čašice, to je dobro, brate, 
daje dobar okus. 

— Ne, ne treba, hvala. Evo, uzet ću ovaj kruščić i ponijeti sa 
sobom, ako mi ga dadete — reče Aljoša i uzevši francusku žemičku 
od tri kopjejke, turi je u džep na mantiji. — A konjaka ne biste ni vi 
trebali piti — posavjetova on obazrivo, pogledavajući u starčevo lice. 

— Pravo kažeš, razdražuje i ne da mira. Ali samo jednu čašicu... 
Donijet ću iz ormarića. 

On otključa »ormarić«, nali čašicu, ispi, zatim zaključa ormarić, a 
ključ turi u džep. 

— To je dosta, od jedne čašice neću crći. 

— Eto, sada ste se i podobrili — osmjehnu se Aljoša. 

— Hm! Ja tebe i bez konjaka volim, a s nitkovima sam nitkov. 
Vanjka ne ide u Čermašnju — zašto? Mora da uhodi: neću li mnogo 
dati Grušenjki, ako dođe. Svi su podlaci! | Ivana ne priznajem uopće, 
neću da znam za nj. Otkuda da se takav nađe! Ni traga od naše 
duše. | kao da ću mu nešto ostaviti? Ni oporuke neću ostaviti, znajte 
to. A Mićku ću zgnječiti kao žohara. Ja gazim žohare noću papučom: 
čisto pukne, kad na nj staneš. Puknut će i Mićka tvoj. Mićka je zato 
tvoj, jer ga voliš. Eto, ti ga voliš, a ja se ne bojim, što ga ti voliš. A 
kada bi ga Ivan volio, ja bih se bojao za te, što ga on voli. Ali Ivan 
nikoga ne voli. Ivan nije naš čovjek, takvi ljudi, kao što je Ivan, nisu 
naši ljudi, to je uzvitlana prašina. Pirne vjetar, i prašine nestane. 
Jučer mi je glupost pala na pamet, kako sam ti rekao, da dođeš 
danas; htio sam preko tebe nešto o Mićki saznati, da li bi naime on, 
prosjak i nevaljalac, htio odavde sasvim otići, na pet godina, a još 
bolje na trideset i pet godina, ali bez Grušenjke, i nje se potpuno 
odreći, kada bih mu sad izbrojio tisuću, pa i dvije, a? 

— Ja ću... ja ću ga pitati... — promrmlja Aljoša. — Ako bi sve tri 
tisuće, onda će, možda, on... 

— Lažeš! Sada ne treba pitati, ništa ne treba! Ja sam se 
predomislio. Jučer mi se ta budalaština zbog vlastite gluposti u tikvu 
uvukla. Ništa ne dam, ni mrvice, meni su samom moji novci potrebni 
— zamahnu starac rukom. — | bez toga ću ga kao žohara prignječiti. 


Ne kazuj mu ništa, jer će se onda još nadati. Pa i ti nemaš kod mene 
nikakva posla, odlazi. Da li će poći za njega ili neće, ta njegova 
vjerenica, Katarina Ivanovna, koju je sve vrijeme preda mnom tako 
brižno krio? Ti si bio, čini se, jučer kod nje? 

— Ona ga neće nipošto ostaviti. 

— Te nježne gospođice i ljube takve bekrije i nitkove! Kažem ti, te 
su blijede gospođice đubretare; to, i ništa drugo... Eh! Da mi je 
njegova mladost i moje nekadašnje lice (jer sam bio ljepši od njega u 
dvadeset i osmoj godini), ja bih isto tako kao i on pobjeđivao. On je 
nitkov! A Grušenjku ipak neće dobiti! U blato ću ga zgnječiti. 

On se opet razbjesni kod posljednjih riječi. 

— Tornjaj se i ti, danas nemaš kod mene nikakva posla — reče 
on oporo. 

Aljoša priđe da se s njim oprosti i poljubi ga u rame. 

— Čemu to? — začudi se donekle starac. — Ta još ćemo se 
Vidjeti. Ili misliš, da se nećemo vidjeti? 

— Nije to, ja sam to slučajno. 

— Dobro, dobro, i ja sam to onako... — gledaše u njega starac. 
— Čuješ li, čuješ li, — viknu on za njim, — dođi opet što prije, na 
riblju čorbu, spremit ću riblju čorbu, osobitu, ne kao današnju, 
svakako dođi! Sutra, čuješ li, sutra dođi! 

Jedva što Aljoša izađe iz sobe, a on opet priđe ormariću i iskapi 
još pola čaše. 

— Više neću! — promrmlja on, zastenjavši, opet zaključa 
ormarić, turi ključ u džep, zatim pođe u spavaću sobu, te se 
nemoćno izvali na krevet i u tren oka zaspa. 


Ill 
SPETLJAO SE S ĐACIMA 


»Bogu hvala, što me nije zapitao za Grušenjku«, pomisli sad 
Aljoša, izlazeći od oca i uputivši se kući gospođe Hohlakove, »onda 
bi jamačno morao da mu ispričam o jučerašnjem sastanku s 
Grušenjkom«. Aljoša se s bolom sjeti, da su borci preko noći prikupili 
nove snage, a srca njihova da su se tokom dana opet skamenila: 
»Otac je razdražen i bijesan, on je nešto smislio i toga se drži. A što 


je s Dmitrijem? | on je također preko noći postao odlučniji, i on je 
sigurno također razdražen i ljutit i, dakako, da je i on također nešto 
smislio... O, bezuvjetno se moram danas naći s njime, pošto poto...« 

Ali Aljoši nije bilo suđeno da dugo razmišlja: usput nenadano 
doživlje nešto, što, naoko, nije bilo jako važno, ali ga jako iznenadi. 
Jedva što je bio prošao trg i skrenuo u pobočnu uličicu, pa da 
dospije u Mihajlovsku ulicu, paralelnu s Glavnom ulicom, od koje ju 
je dijelio jedino kanal (sav naš grad ispresijecan je kanalima), spazi 
dolje pred mostićem malu gomilicu đaka, sve malih dječaka, od 
devet do najviše dvanaest godina. Oni su išli kući iz škole sa svojim 
torbacima na leđima, drugi s kožnatim torbicama, koje su im na 
kajišu visjele preko ramena, jedni prosto u kaputićima, a drugi u 
ogrtačima, a neki u visokim, na goljenicama naboranim čizmama, u 
kakvim osobito vole da paradiraju mali dječaci, koje maze njihovi 
bogati očevi. Cijela je gomilica o nečem živahno raspravljala, očito 
su se o nečem dogovarali. Aljoša nije mogao nikad ravnodušno proći 
pored djece, a to mu se isto već i u Moskvi dešavalo, mada je 
najviše volio djecu od tri godine ili oko tri godine, ali su mu se i đaci 
od deset do jedanaest godina neobično sviđali. | zato mu se 
odjedamput prohtjede, iako je bio sad jako zabrinut, da im priđe i da 
se s njima porazgovori. Prilazeći im, on se zagleda u njihova 
rumena, živahna lišca, i spazi odjedamput, da svaki dječak ima u 
ruci kamen, a neki i po dva. Preko kanala, nekih trideset koračaja od 
gomilice, stajao je kraj plota još jedan dječak, također đak i također s 
torbicom o boku, naoko star oko deset godina, a možda i nešto 
manje blijed, boležljiv i sjajnih crnih očica. On je pažljivo i ispitujući 
motrio gomilicu od šest đaka, očito njegovih drugova, s kojima je 
malo prije izašao iz škole, ali s kojima je očito bio u zavadi. Aljoša 
priđe, obrati se jednom kuštravom, plavokosom, rumenom dječačiću 
u crnom kaputu, premjeri ga i reče: 

— Kad sam ja nosio ovakvu torbu, kao što je vaša, onda smo je 
nosili s lijeve strane, da se može desna ruka lako zavući u nju; a 
vaša torba visi o desnom ramenu, i vama je nezgodno zavući ruku u 
torbu. 

Aljoša je otpočeo otvoreno bez svakog namjernog lukavstva s 
tom stvarnom primjedbom, jer odrastao čovjek i ne smije otpočeti 
drukčije, ako hoće da odmah steče povjerenje djeteta, a osobito 


cijele gomile djece. Mora se naime početi ozbiljno i stvarno, kao da 


[60] 


stojiš s njima na ravnoj nozi; Aljoša je to shvaćao instinktivno ““—. 

— Ali on je ljevak — odgovori odmah drugi dječak, snažan i 
zdrav, u dobi od jedanaest godina. 

Ostala petorica dječaka upriješe oči u Aljošu. 

U taj tren doleti kamen do gomile i, okrznuvši malo malog ljevaka, 
proleti dalje, mada je bio bačen vješto i snažno. Bacio ga je onaj 
dječak s one strane kanala. 

— Udri ga, gađaj u njega, Smurove! — zavikaše svi. 

Ali Smurov (ljevak) nije ionako dopustio, da ga čekaju, nego 
odmah uzvrati: on se baci kamenom na dječaka s one strane kanala, 
ali bez uspjeha: kamen udari u zemlju. Dječak s one strane kanala 
baci odmah drugi kamen na gomilu, i ovaj put ravno u Aljošu, i udari 
ga dosta snažno u rame. Dječak s one strane kanala imao je pune 
džepove kamenja. To se vidjelo iz daljine od trideset koračaja, jer su 
mu se toliko bili napeli dŽepovi ogrtačića. 

— To je on u vas, u vas, namjerno u vas gađao. Niste li vi 
Karamazov, Karamazov? — povikaše dječaci, hihoćući se. — No, a 
sad svi odjedamput po njemu, udri! 

| odjedamput poleti šest kamenova iz gomile. Jedan pogodi 
dječaka u glavu, i on pade, ali u tren oka skoči i stade bijesno 
uzvraćati kamenje u gomilu. Otpoče s obje strane neprekidno 
nabacivanje, jer su i mnogi u gomili imali u pripremi pune džepove 
kamenja. 

— Što radite! Nije li vas stid, gospodo! Šestorica na jednoga, ta vi 
ćete ga ubiti! — povika Aljoša. 

On skoči naprijed i stade pred kamenje, što je letjelo da sam 
sobom zakloni dječaka s one strane kanala. Dva, tri dječaka na 
časak prestadoše bacati. 

— On je sam prvi počeo! — viknu dječak u crvenoj košulji 
razdraženim djetinjskim glasom, — on je nitkov, čas prije je u 
razredu Krasotkina nožem parnuo, krv mu je potekla. Samo što 
Krasotkin nije htio da tuži, a onog treba izbiti... 

— Zašto? Sigurno ga vi bockate? 

— Eto, opet vam je jedan kamen u leđa bacio. On vas pozna — 
zavikaše djeca. — Sada gađa u vas, a ne u nas. No, svi opet po 


njemu, Smurove, nemoj da promašiš! 

| opet otpoče nabacivanje, ali ovaj put vrlo ozbiljno. Dječaka s 
one strane kanala udari kamen u prsa: on vrisnu, stade plakati i 
potrči uza stranu, u Mihajlovsku ulicu. U gomili zagalamiše: »Aha, 
uplašio se, bježi, likov ispirač!« 

— Vi još ne znate, Karamazove, koliko je on podao, malo je da 
ga ubiješ — ponavljaše dječak u kaputiću, vatrenih očiju i očito 
najstariji. 

— A kakav je on? — zapita Aljoša. — Je li tužibaba? 

Dječaci se podrugljivo zgledaše. 

— Ivi ćete, je li, onamo u Mihajlovsku? — produži isti dječak. — 
Onda ćete ga stići. Eno, vidite, zastao je opet, čeka i u vas gleda. 

— U vas gleda, u vas gleda! — prihvatiše dječaci. 

— Onda ga zapitajte, da li voli raščihan kupališni likov ispirač. 
Čujte, tako ga pitajte. 

Razlegnu se opći smijeh. Aljoša gledaše u njih, a oni u njega. 

— Nemojte ići, on će vas udariti — viknu Smurov, opominjući ga. 

— Gospodo, ja ga neću pitati za ispirač, jer ga vi time bockate 
sigurno, ali ću doznati, zašto ga toliko mrzite... 

— Doznajte, doznajte — nasmijaše se dječaci. 

Aljoša prijeđe mostić i pođe uzastranu, pored ograde, ravno 
prema omraženom dječaku. 

— Pazite, — vikahu za njim dječaci, opominjući ga, — on se vas 
ne boji i odjedamput će vas ubosti krišom... kao Krasotkina. 

Dječak ga je čekao, ne mičući se s mjesta. Kad je Aljoša prišao 
sasvim blizu, ugleda pred sobom dijete, nimalo starije od devet 
godina, slabo i nedoraslo, blijeda, mršava i dugoljasta lišca, krupnih, 
crnih očiju, koje su pakosno gledale u njega. Bio je odjeven u prilično 
iznošen stari ogrtač, koji mu je nakazno stajao, jer ga bijaše 
prerastao. Gole ruke stršile su iz rukava. Na desnom koljenu hlača 
imao je veliku zakrpu, a na desnoj čizmi, na vrhu, baš kod palca, 
veliku rupu, očito crnilom jako premazanu. Oba nabrekla džepa 
njegova ogrtača bila su puna puncata kamenja. Aljoša zasta pred 
njim na dva koraka i gledaše ga upitno. Dječak je odmah poznao po 
Aljošinim očima, da ga on neće tući, te popusti u borbenosti i čak 
sam prvi progovori: 


— Ja sam sam, a njih je šest... Sam ću ih sve izlupati — reče 
odjedamput, a oči mu sijevnuše. 

— Vas je jedan kamen sigurno jako udario — primijeti Aljoša. 

— Aja sam Smurova u glavu pogodio! — uzviknu dječak. 

— Oni su rekli, da vi mene poznajete, pa zašto ste se onda na 
mene kamenjem nabacivali? — zapita Aljoša. 

Dječak ga mračno pogleda. 

— Ja vas ne poznajem. Zar vi mene poznajete? — pitaše Aljoša 
dalje. 

— Okanite me se! — iznenada viknu dječak razdraženo, ali se 
ipak ne mače s mjesta, kao da nešto očekuje, te opet pakosno 
sijevnu očima. 

— Dobro, idem, — reče Aljoša, — tek ja vas ne poznajem i ne 
bockam. Oni su mi rekli, kako vas bockaju, ali ja vas neću bockati. 
Zbogom! 

— Kaluđer u garniranim hlačama! — ciknu dječak, prateći Aljošu 
istim onim pakosnim i izazivačkim pogledom, te usput zauze stav, 
računajući, da će sad Aljoša sigurno nasrnuti na nj, ali se Aljoša 
samo osvrnu, pogleda ga i pođe dalje. Ali jedva što je triput 
zakoračio, kad se dječak za njim baci i snažno ga udari u kičmu 
najkrupnijim šljunkom, što ga je imao u džepu. 

— Dakle s leđa? Oni su dakle istinu rekli, da vi napadate krišom? 
— okrenu se opet Aljoša, ali sada dječak u bijesu ponovo baci 
kamen na Aljošu, i to ravno u lice, ali je Aljoša uspio da se zakloni za 
vremena, i kamen ga pogodi u lakat. 

— Kako vas nije sram! Što sam vam učinio? — povika on. 

Dječak je šutio i prkosno iščekivao, da će tek sad Aljoša 
nesumnjivo nasrnuti na nj, ali, kad je vidio, da ga ovaj čak ni sad ne 
napada, on se sasvim razbjesni kao zvijer, skoči s mjesta te pojuri 
sam na Aljošu, i ovaj nije dospio još ni da se makne, kada ga 
pakosni dječak, sagnuvši glavu, ščepa objema rukama za lijevu ruku 
i do bola ujede za srednji prst. On se upio u njega zubima i nije ga 
ispuštao desetak sekundi. Aljoša vrisnu od bola i trzaše iz sve snage 
svoj prst. Dječak ga najzad ispusti i odskoči na prijašnju udaljenost. 
Prst je bio jako izgrižen, kod samog nokta, duboko, do kosti; briznu 
krv. Aljoša izvadi rubac, te njim čvrsto poveza ranjenu ruku. 
Povezivao ju je gotovo cijelu minutu, a dječak je sve to vrijeme 


stajao i čekao. Naposljetku podiže Aljoša prema njemu svoj spokojni 
pogled. 

— No, dobro, — reče on, — vidite li, kako ste me strašno ujeli, 
no, sad vam je valjda dosta, je li tako? A sada mi recite, što sam 
vam ja učinio? 

Dječak pogleda u njega u čudu. 

— lako ja vas ne poznajem, te vas prvi put danas vidim — 
produži Aljoša isto tako mirno — ipak ne može biti, da vam nisam 
ništa učinio, jer me ne biste uzalud tako strašno mučili. Recite dakle, 
što sam učinio i što sam vam skrivio? 

Dječak umjesto odgovora iznenada udari u glasan plač i pobježe 
od Aljoše. Aljoša pođe za njim u Mihajlovsku ulicu, i još je dugo 
mogao vidjeti, kako dječak u daljini trči, ne usporujući trčanja, ne 
osvrćući se i sigurno jaučući glasno. On čvrsto odluči da, čim samo 
ugrabi vremena, potraži dječaka i razjasni tu zagonetku, koja ga je 
Silno potresla. Sada nije imao za to vremena. 


IV 
KOD HOHLAKOVIH 


On je naskoro stigao do kuće gospođe Hohlakove, do kuće od 
kamena, vlastite, jednokatne, lijepe, jedne od najljepših kuća u 
našem gradu. Mada je gospođa Hohlakova boravila većinom u 
drugoj guberniji, gdje je imala vlastelinstvo, ili u Moskvi, gdje je imala 
vlastitu kuću, ipak je i u našem gradu imala svoju kuću, koju je 
naslijedila od otaca i djedova. Pa i vlastelinstvo, što ga je imala u 
našem okrugu, bilo je najveće od sva tri njena vlastelinstva, međutim 
je dosad dolazila vrlo rijetko u našu guberniju. Ona je istrčala pred 
Aljošu čak u predsoblje. 

— Dobiste li, dobiste li pismo o novom čudu? — progovori ona 
Žurno i nervozno. 

— Jest, dobio sam. 

— Jeste li razglasili, pokazali svima? On je materi sina vratio! 

— On će danas umrijeti — reče Aljoša. 

— Čula sam, znam, o, kako sam željna, da se s vama 
porazgovorim! S vama ili s kim drugim, o svemu tome. Ne, s vama, s 


vama! I kako mi je žao, što ga ne mogu nikako vidjeti! Sav je grad 
uzbuđen, svi nešto očekuju. Ali sada... znadete li, da je sad kod nas 
Katarina Ivanovna? 

— E, baš sreća! — uskliknu Aljoša. — Eto, sastat ću se s njom 
kod vas, jer mi je jučer rekla, da joj svakako dođem danas. 

— Ja sve znam, sve znam. Čula sam sve podrobno, što se jučer 
desilo kod nje... i o svima tim užasima s onim... stvorenjem. C'est 

tragique “', i ja bih na njenu mjestu — ne znam, što bih učinila na 
njenu mjestu!... Pa i kakav je taj vaš brat, Dmitrij Fjodorovič — o, 
bože, Alekseju Fjodoroviču, ja se zaplićem. Predstavite sebi: ondje 
sjedi vaš brat, to jest, ne onaj, ne užasni, jučerašnji, već drugi, Ivan 
Fjodorovič, sjedi i razgovara s njom: njihov je razgovor svečan... | 
kad biste vi samo povjerovali, što se sada među njima događa — ta 
to je užasno, to je, kažem vam, provala, to je strašna bajka, u koju je 
nemoguće povjerovati: oboje se ubija, ne znam zašto, i njima je to 
jasno i sami uživaju u tome. Ja sam vas čekala! Ja sam žudjela za 
vama! A što je glavno, ja to ne mogu da podnesem. Odmah ću vam 
sve ispričati, a sad nešto drugo i najglavnije, — ah, čak sam 
zaboravila, da je to najglavnije, — ah, čak sam zaboravila, da je to 
najglavnije: recite, zašto je Lise dobila histeričan napad? Tek što je 
čula, da vi dolazite, a nju odmah spopala histerija. 

— Maman, vas je sad spopala histerija, a ne mene — zacvrkuta 
odjedamput iz susjedne sobe glasić Lise kroz pukotinu na vratima. 
Pukotinica je bila sasvim mala, a glasić isprekidan, na dlaku onakav, 
kao kad nekome dođe da se silno smije, te iz sve snage prigušuje 
smijeh. Aljoša je odmah spazio tu pukotinicu, a sigurno ga je Lise iz 
svojih kolica promatrala kroz nju, ali to on nije mogao da vidi. 

— Ne bi bilo nikakvo čudo, Lise, nikakvo čudo... od tvojih kaprica 
dobit ću i ja histeriju, a, uostalom, ona je tako bolesna, Alekseju 
Fjodoroviču, svu je noć bila tako jako bolesna, u vatri, jecala je! 
Jedva sam dočekala jutro i Herzenstubea. On kaže, da ne može 
ništa da shvati i da treba pričekati. Kad god dođe taj Herzenstube, 
uvijek kaže, da ne može ništa da shvati. Čim ste vi prišli kući, ona je 
ciknula i pala u nesvijest i naložila, da je prevezu ovamo u njenu 
prijašnju sobu... 


— Mama, ja nisam nikako znala, da dolazi, i nisam htjela zbog 
njega da prijeđem u ovu sobu. 

— To već nije istina, Lise, Julija je dotrčala da ti kaže, da Aleksej 
Fjodorovič dolazi. Ti si je postavila da stražari. 

— Draga golubice majko, to je od vas strašno neoštroumno. A 
ako hoćete da popravite i da kažete odmah nešto jako pametno, 
onda recite, mila majko, milostivom gospodaru Alekseju Fjodoroviču, 
koji je ovaj čas ušao, da je on već tim dokazao, da nije oštrouman, 
kada se odlučio da dođe nama danas, poslije svega onoga jučer i 
uza sve to, što ga ismjehuju. 

— Lise, ti sebi i suviše mnogo dopuštaš, i uvjeravam te, da ću 
najzad poseći za strožim mjerama. Tko njega ismijava, ta meni je 
drago, što je došao, jer mi je potreban, neophodno. Oh, Alekseju 
Fjodoroviču, ja sam neobično nesretna! 

— Pa što vam je, majko golubice? 

— Ah, te tvoje kaprice, Lise, tvoja kolebljivost, tvoja bolest, ova 
strašna noć u vatri, vječno taj užasni Herzenstube, što je glavno, 
vječno, vječno i vječno! | naposljetku, sve, sve... | najzad, čak i to 
čudo! O, kako me je začudilo, kako me je potreslo to čudo, Alekseju 
Fjodoroviču! | sada ta tragedija ondje u gostinjskoj sobi, koju ne 
mogu podnijeti, ne mogu, unaprijed vam velim, da ne mogu. Možda 
je komedija, a ne tragedija. Recite, hoće li starac Zosima živjeti do 
sutra, hoće li živjeti? O bože moj! Što je ovo sa mnom! Svaki čas 
sklapam oči i vidim, da je sve glupost, sve glupost. 

— Lijepo bih vas molio, — prekinu je odjedamput Aljoša, — da mi 
dadete kakvu čistu krpicu, da prevežem prst. Dobro sam ga oderao, i 
strašno me sad boli. 

Aljoša razveza svoj ugriženi prst. Rubac je bio jako natopljen 
krvlju. Gospođa Hohlakova vrisnu i zažmiri. 

— Bože, kakva rana, to je strašno! 

A Lise, čim spazi kroz pukotinu Aljošin prst, odmah širom otvori 
vrata. 

— Ulazite, ulazite ovamo meni, — viknu ona uporno i 
zapovjednički, — ali sad već bez gluposti! O bože, što ste stajali i 
šutjeli toliko vremena? Mogao je izgubiti svu krv, mama! Otkud ta 
rana, što se desilo? Najprije vode, vode! Mora se rana isprati, 
naprosto spustiti u studenu vodu, da prestanu bolovi, i držati, 


neprestano držati... Brže, brže vode, mama, u umivaoniku. Ta brže, 
— završi ona nervozno. Ona bijaše kao izbezumljena; Aljošina ju je 
rana prenerazila. 

— Ne bismo li poslali po Herzenstubea? — uskliknu gospođa 
Hohlakova. 

— Mama, vi ćete me ubiti. Vaš će Herzenstube doći i reći, da ne 
može da shvati! Vode, vode! Mama, boga radi, odlazite sami, 
požurite Juliju, koja se negdje zaglibila i nikad ne dolazi brzo. Ali 
brže, mama, inače ću umrijeti... 

— Ta to su sitnice! — uzviknu Aljoša, uplašivši se njihova straha. 

Julija dotrča s vodom. Aljoša umoči prst u vodu. 

— Mama, zaboga, donesite šarpije, šarpije i one ljute mutne vode 
za rane, no, kako se zove! Mi je imamo, imamo, imamo... Mama, vi 
znate, gdje je, boca, u vašoj spavaćoj sobi u ormariću nadesno, 
tamo je poveća boca i šarpija... 

— Odmah ću sve donijeti, Lise, samo ne viči i ne uznemiruj se. 
Vidiš, kako junački podnosi Aleksej Fjodorovič svoju nesreću. | gdje 
ste se mogli tako užasno raniti, Alekseje Fjodoroviču? 

Gospođa Hohlakova žurno izađe. Lise je samo to i čekala. 

— Najprije odgovarajte na pitanje, — progovori ona Aljoši brzo, 
— gdje ste se to tako izvoljeli raniti? A poslije ću se već razgovarati s 
vama o nečem sasvim drugom. No! 

Aljoša je instinktivno osjećao, da je njoj vrijeme do povratka 
materina dragocjeno — te joj je žurno, ispustivši i skrativši štošta, ali 
ipak točno i jasno, ispričao o svom zagonetnom susretu s đacima. 
Saslušavši ga, Lise pljesnu rukama: 

— Je li moguće, je li moguće, da se vi, pa još u ovoj haljini, 
petljate s deranima! — povika ona ljutito, kao da ima neko pravo nad 
njim — napokon, i vi ste sami deran, najmanji deran, kakav samo 
može da postoji! Međutim, svakako, na bilo koji način, saznajte za 
tog nevaljalog dječaka, i recite meni, jer tu je neka tajna. Sada 
drugo, ali najprije pitanje: možete li vi, Alekseju Fjodoroviču, za sve 
bolove, da govorite o savršenim tričarijama, ali da govorite pametno? 

— Mogu svakako, a sad i ne osjećam više toliku bol. 

— To je zato, što je prst u vodi. Voda se mora odmah promijeniti, 
jer se začas ugrije. Julija, odmah donesi komad leda iz podruma i 
drugi umivaonik s vodom. No, ona je sad otišla, a ja prelazim na 


stvar: izvolite mi smjesta, dragi Alekseju Fjodoroviču, vratiti moje 
pismo, što sam vam ga jučer poslala — smjesta, jer ovaj čas može 
doći mama, a ja neću... 

— Pismo nije u mene. 

— Nije istina, ono je u vas. Ja sam znala, da ćete vi tako 
odgovoriti. Ono je u vas, u ovom džepu. Svu sam se noć jako kajala 
zbog te lude šale. Vratite pismo odmah, dajte ga! 

— Ostavio sam ga tamo. 

— Nećete me valjda držati za djevojčicu, za malu — maljucnu 
djevojčicu, nakon moga pisma i ove glupe šale! Ja vas molim, da mi 
oprostite tu glupu šalu, ali pismo mi svakako donesite, ako nije zbilja 
u vas — još danas donesite, svakako, svakako! 

— Danas ne mogu nikako, jer idem u manastir, i neću doći vama 
dva, tri, a možda i četiri dana, jer starac Zosima... 

— Četiri dana, kakva glupost! Čujte, vi ste mi: se sigurno jako 
rugali, nije li istina? 

— Nisam vam se nimalo rugao. 

— A zašto? 

— Jer sam zaista u sve povjerovao. 

— Vi me vrijeđate! 

— Nikako. Čim sam pročitao, odmah sam pomislio, da će tako 
sve i biti, jer ja moram odmah otići iz manastira, čim starac Zosima 
umre. Zatim ću produžiti studije i položiti ispit, a kada dođe određeni 
rok, mi ćemo se uzeti. Ja ću vas ljubiti. lako nisam još imao vremena 
da razmišljam, ali sam pomislio, da neću naći bolje žene od vas. A 
meni naređuje starac, da se oženim... 

— Ali ja sam bogalj, mene u kolicima voze! — nasmija se Lise, a 
rumenilo joj se prosu po obrazima. 

— Ja ću vas sam voziti u kolicima, ali sam uvjeren, da ćete vi 
dotle ozdraviti. 

— Ta vi ste ludi — progovori Lise nervozno — iz takve šale 
izvedoste takvu glupost!... Ah, evo i mame, možda baš u dobar čas. 
Mama, vi uvijek zakasnite, kako možete tako dugo izbivati. Evo i 
Julije s ledom. 

— Ah, Lise, ne viči, glavno je — ne viči. Meni od te vike... A što 
sam mogla uraditi... kad si ti šarpiju na drugo mjesto turila... Tražila 
sam, tražila... Sumnjam, da si to namjerno učinila. 


— Ta nisam mogla znati, da će doći s nagriženim prstom, a 
možda bih inače zbilja namjerno učinila. Anđele, majko, vi počinjete 
govoriti neobično oštroumne stvari. 

— Neka su oštroumne, ali što ja osjećam, Lise, zbog prsta 
Alekseja Fjodoroviča i svega ovoga! Ah, mili Alekseju Fjodoroviču, 
mene ne ubijaju pojedinosti, niti nekakvi Herzenstubi, već sve skupa, 
sve u cjelini, eto, što jane mogu podnijeti. 

— Dosta je, mama, dosta o Herzenstubeu, — veselo se smijaše 
Lise, — dederte brže šarpiju i vodu. To je prosto olovna voda, 
Alekseju Fjodoroviču, sada sam se sjetila, kako se zove, ali je divna 
voda. Zamislite, mama, on se usput pobio s dječurlijom na ulici, i 
jedan ga je deran ujeo, no, pa nije li on sam mali, majušni čovječac, i 
može li se on, mama, poslije toga oženiti, jer on hoće, zamislite, 
mama, da se ženi. Zamislite da je on oženjen, no, ne bi li to bilo 
smiješno, ne bi li to bilo užasno? 

| Lise se neprestano smijala svojim nervoznim sitnim smijehom i 
lukavo gledala u Aljošu. 

— No, kako da se oženi, Lise, i što to ima posla sa ženidbom? To 
je sasvim neumjesno od tebe... jer taj je dječačić bio možda bijesan. 

— Ah, mama! Zar ima bijesnih dječaka? 

— Zašto ne bi bilo, Lise, kao da sam glupost rekla. Vašeg je 
dječaka ugrizlo bijesno pseto, i on je pobjesnio, pa će i on ugristi 
nekog iz svoje okoline. Kako vam je dobro povezala, Alekseju 
Fjodoroviču, ja ne bih nikad tako umjela. Osjećate li sada bolove? 

— Sad tek malo. 

— Ane bojite li se vode? — zapita Lise. 

— No, dosta je, Lise, ja sam možda zbilja jako preuranjeno rekla 
o bijesnom dječaku, a ti izvodiš dalje. Katarina Ivanovna, čim je čula, 
da ste došli, Alekseju Fjodoroviču, odmah je dotrčala meni, željno 
vas čeka, željno čeka. 

— Ah! mama! Odlazite sami onamo, on ne može sada ići, boli ga 
jako. 

— Ni najmanje ne boli, i mogu lako ići... — reče Aljoša. 

— Kako? Vi odlazite? Takvi ste vi? Takvi ste vi? 

— Pa zašto? Kada svršim ondje, opet ću doći, i možemo se opet 
razgovarati, koliko vas volja. A ja bih jako želio da se što prije vidim s 


Katarinom Ivanovnom, jer svakako želim da se danas što prije vratim 
u manastir. 

— Mama, uzmite ga i vodite što prije. Alekseju Fjodoroviču, ne 
trudite se da dolazite meni poslije razgovora s Katarinom 
Ivanovnom, već odlazite ravno u svoj manastir. Sretan vam put! A ja 
ću da spavam, jer nisam svu noć spavala. 

— Ah, Lise, to se ti samo šališ, ali, kako bi bilo, da zbilja zaspiš! 
— uskliknu gospoda Hohlakova. 

— Ja ne znam, čime sam... Ostat ću još tri minute, ako hoćete i 
pet — promrmlja Aljoša. 

— Čak i pet! Ta vodite ga, mama, brže, ovo je čudovište. 

— Lise, ti si poludjela. Hajdemo, Alekseju Fjodoroviču, ona je 
danas suviše mušičava, bojim se dražiti je. O, nevolja je s 
nervoznom ženom, Alekseju Fjodoroviču. A možda je ona zbilja 
htjela da spava u vašoj prisutnosti. Kako ste je vi to samo tako brzo 
uspavali, i kako je to lijepo! 

— Ah, mama, kako ste opet nešto milo rekli, poljubit ću vas, 
majčice, za to. 

— A i ja tebe, Lise. Čujte, Alekseju Fjodoroviču, — progovori 
gospođa Hohlakova tajanstveno i žurnim šapatom, odlazeći s 
Aljošom, — neću da bilo što sugeriram, ni da podižem zavjese, ali vi 
ćete ući i sami vidjeti sve, što se ondje događa; to je užas, 
najfantastičnija komedija: ona ljubi vašeg brata Ivana Fjodoroviča, i 
uvjerava na sve moguće načine sama sebe, da ljubi vašeg brata 
Dmitrija Fjodoroviča. To je strašno! I ja ću ući s vama i, ako me ne 
potjeraju, ostat ću do kraja. 


V 
LOM U GOSTINSKOJ SOBI 


Ali je razgovor u gostinjskoj sobi bio već pri kraju: Katarina 
Ivanovna bila je jako uzbuđena, iako je naoko bila odlučna. U onom 
trenutku, kada uđoše Aljoša i gospođa Hohlakova, Ivan se 
Fjodorovič već dizao da ide. Lice mu je bilo ponešto blijedo, i Aljoša 
ga je uznemiren pogledao. Radilo se o tome, da se sada ovdje 
rješavala jedna od Aljošinih sumnja, jedna zagonetka, koja ga je 


uznemirivala i od nekog vremena mučila. Njega su još prije mjesec 
dana uvjeravali, i to već nekoliko puta i s nekoliko strana, da brat 
Ivan ljubi Katarinu Ivanovnu, i, što je glavno, da zaista namjerava da 
je »preotme« od Mitje. Sve doskora, Aljoši se to činilo nemoguće, 
iako ga je jako uznemirivalo. On je volio oba brata i bojao se tog 
suparništva među braćom. Međutim mu je jučer sam Dmitrij 
Fjodorovič iznenada otvoreno izjavio, da se čak raduje suparništvu 
brata Ivana, i da će to njemu, Dmitriju, u mnogočemu pomoći. U 
čemu će mu pomoći? Hoće li se oženiti s Grušenjkom? Ali je to 
Aljoša smatrao nečim očajnim i krajnjim. Osim toga Aljoša je 
nesumnjivo vjerovao sve do sinoć, da Katarina Ivanovna strastveno i 
tvrdoglavo ljubi njegova brata Dmitrija — ali je to vjerovao samo do 
sinoć. Osim toga, njemu se zbog nečeg pričinjalo, da ona ne može 
voljeti takva čovjeka, kakav je Ivan, već da ljubi njegova brata 
Dmitrija, onakva, kakav jest, uza svu nakaznost takve ljubavi. Ali 
jučer, prilikom prizora s Grušenjkom, odjedamput se pokazalo nešto 
drugo. Od riječi »erupcija«, koju je maločas izustila gospođa 
Hohlakova, on je čisto zadrhtao, jer je baš ove noći, kada se pred 
zoru upola probudio i, jamačno još u vezi sa svojim snom, iznenada 
povikao: »Erupcija, erupcijal« Svu noć je sanjao u jučerašnjem 
prizoru kod Katarine Ivanovne. | sada je Aljošu odjedamput 
iznenadilo otvoreno i tvrdokorno uvjeravanje gospođe Hohlakove, da 
Katarina Ivanovna ljubi brata Ivana i da ona namjerno, kao da se 
igra, u »erupciji«, obmanjuje sama sebe i muči se svojom usiljenom 
ljubavi prema Dmitriju, i to kao iz neke zahvalnosti: »A možda se 
zaista i nalazila prava istina baš u tim riječima!« Ali, u tom slučaju, 
kakav je položaj brata Ivana? Aljoša je osjećao nekako instinktivno, 
da takav karakter, kao što je Katarina Ivanovna, mora zapovijedati, a 
zapovijedati bi mogla samo takvome, kakav je Dmitrij, a nikako 
takvome, kakav je Ivan. Jer ona bi mogla, naposljetku, jedino 
Dmitrija upokoriti (mada poslije dužeg vremena) »na sreću njegovu« 
(što je Aljoša čak i želio), ali Ivana ne bi mogla. Ivan joj ne bi nikad 
mogao biti pokoran, a i ta pokornost ne bi mu donijela sreće. Takav 
je sud stvorio Aljoša o Ivanu i nehotice. | eto, sva ta kolebanja i 
razmišljanja sinula su mu i proletjela kroz njegov mozak u trenutku, 
kad je ulazio u gostiteljsku sobu. Sinula mu je još jedna misao, 
iznenada i snažno: »A što, ako ona nikoga ne ljubi, ni jednog, ni 


drugog?« Primjećujem, da se Aljoša čisto stidio takvih svojih misli i 
korio sebe zbog njih, kada su ga, posljednjeg mjeseca, slučajno 
spopadale: »No, što se ja razumijem u ljubav i u žene, i kako mogu 
ovako suditi o tome?« mislio je on i korio sebe poslije svake svoje 
lične misli i slutnje. A, međutim, nije mogao da ne misli. On je 
instinktivno osjećao, da je sad, na primjer, to suparništvo za sudbinu 
njegove dvojice braće i suviše važno pitanje, o kome vrlo mnogo 
zavisi. »Jedan će gad pojesti drugoga gada« izustio je jučer brat 
Ivan, govoreći u ljutini o ocu i o bratu Dmitriju. Dakle je brat Dmitrij u 
njegovim očima gad, i možda već odavno gad? Možda odonda, 
otkako je brat Ivan upoznao Katarinu Ivanovnu? Te su se riječi, 
dakako, otele jučer Ivanu nehotice, ali zato je važnije, što su se otele 
nehotice. Ako je tako, kakav može ovdje biti mir? Nisu li to, naprotiv, 
novi povodi za mržnju i neprijateljstvo u njihovoj porodici? A glavno 
je, koga da on, Aljoša, žali? | što da poželi svakome? On ljubi 
obojicu, ali što da poželi svakome? On ljubi obojicu, ali što da poželi 
svakome od njih pored takvih strašnih opreka? U takvoj zbrci mogao 
se čovjek sasvim izgubiti, a srce Aljošino nije moglo podnositi 
neizvjesnosti, jer se karakter njegove ljubavi sastojao u tome, da je 
ona uvijek bila djelotvorna. On nije mogao da ljubi pasivno, a kada je 
zavolio, odmah je i pomagao. | zato je morao sebi postaviti cilj, 
morao je sigurno znati, što je za svakog pojedinog dobro i potrebno, 
a kada se uvjeri o točnosti cilja — prirodno je, da je morao i svakom 
pojedinom pomoći. Ali, mjesto određena cilja, bila je u svemu samo 
nejasnoća i zbrka. Malo prije bilo je rečeno: »erupcija«! Ali što je on 
mogao shvatiti, čak iz te erupcije? On ne razumije čak ni cigle riječi u 
cijeloj toj zbrci! 

Kada je Katarina Ivanovna ugledala Aljošu, reče naglo i radosno 
Ivanu Fjodoroviču, koji se već bio digao sa svoga mjesta i htio da 
pođe: 

— Još časak! Ostanite još jedan časak. Ja hoću da čujem 
mišljenje evo ovog čovjeka, kojemu vjerujem cijelim svojim bićem. 
Katarina Osipovna, ne odlazite ni vi — nadoveza ona, obrativši se 
gospođi Hohlakovoj. Ona posadi Aljošu kraj sebe, a gospođa 
Hohlakova sjede njima nasuprot, uporedo s Ivanom Fjodorovičem. 

— Ovdje su svi moji prijatelji, svi, koje imam na svijetu, dragi 
prijatelji moji — vatreno poče ona, glasom, u kome su podrhtavale 


iskrene pačeničke suze, i srce je Aljošino opet bilo uz nju. — Vi ste, 
Alekseje Fjodoroviču, bili jučer svjedokom onog... užasa, i vidjeli, 
kakva sam bila. Vi to niste vidjeli, Ivane Fjodoroviču, a on je vidio. 
Što je on jučer pomislio o meni — ne znam, ali znam jedino to, ako 
se ono isto ponovi danas, sad, da ću izraziti one iste osjećaje, reći 
one iste riječi i napraviti iste one pokrete. Vi se sjećate mojih 
pokreta, Alekseju Fjodoroviču, vi ste me sami sprečavali u jednom... 
(Kada je to rekla, ona je pocrvenjela i oči joj sijevnuše). Izjavljujem 
vam, Alekseju Fjodoroviču, da se ničim ne mogu pomiriti. Čujte, 
Alekseju Fjodoroviču, ja čak ne znam, da li njega sad ljubim. Ja ga 
sada žalim, a to je loše svjedočanstvo ljubavi. Kada bih ga ljubila, 
onda ga možda ne bih sada žalila, već naprotiv, mrzila... 

Glas joj zadrhta, a suzice zasjaše na trepavicama. Aljoša se 
strese u sebi: ova je djevojka pravedna i iskrena, pomisli on — i... 
ona više ne ljubi Dmitrija. 

— Tako je, tako! — uskliknu gospođa Hohlakova. 

— Strpite se, draga Katarino Osipovna, ja nisam rekla glavno, 
nisam rekla, što sam konačno odlučila ove noći. Osjećam, da je 
moja odluka možda užasna — za mene, ali predosjećam, da je neću 
više promijeniti nizašto, nipošto, cijelog svog života, tako će i biti. Moj 
dragi, moj dobri, moj svakidašnji i velikodušni savjetnik i duboki 
poznavalac srdaca i jedini prijatelj, što ga imam na svijetu, Ivan 
Fjodorovič, odobrava mi u svemu i hvali moju odluku... On je zna. 

— Jest, ja je odobravam — izusti Ivan Fjodorovič tihim, ali 
sigurnim glasom. 

— Ali ja želim, da i Aljoša (ah, Alekseju Fjodoroviču, oprostite, što 
sam vas nazvala naprosto Aljošom), ja želim, da mi kaže sada i 
Aleksej Fjodorovič pred oboje mojih prijatelja — da li imam pravo ili 
nemam? Ja instinktivno predosjećam, da ćete vi, Aljoša, brate moj 
dragi (jer vi ste moj brat), — produži ona opet svečano, uhvativši 
njegovu studenu ruku svojom vrelom rukom, — ja predosjećam, da 
će mi vaša odluka, vaše odobrenje, pored svih mojih muka, donijeti 
mir, jer ću se poslije vaših riječi stišati i primiriti — ja to predosjećam. 

— Ja ne zna, što ćete me pitati, — reče Aljoša porumenjevši u 
licu, — ja samo znam, da vas volim i da vam u ovom trenutku želim 
više sreće, nego sebi samom! Ali ja se ništa ne razumijem u te 
stvari... — pridoda on žurno. 


— U tim stvarima, Alekseju Fjodoroviču, u tim stvarima sada je 
glavno — čast i dužnost, i ne znam, što još, ali nešto više, čak 
možda više i od dužnosti. Moje mi srce govori o tom neodoljivom 
osjećaju i ono me neodoljivo vuče, Sve se uostalom, sastoji od dvije 
riječi, i ja sam već odlučila: ako on čak, i uzme ono... stvorenje 
(otpoče ona svečano), kome ne mogu nikad oprostiti, ja ga ipak neću 
ostaviti! — izusti ona u nekoj erupciji nekakva blijeda, napaćena 
zanosa. — To jest, ja se neću za njim vući, izlaziti mu svaki časak na 
oči, mučiti ga — o ne, ja ću otići u neki drugi grad, u koji hoćete, ali 
ću ga cijelog života, cijeloga svoga života neumorno nadzirati. A 
kada bude s onom nesretan, a to će biti sigurno odmah, onda neka 
dođe meni, i u meni će naći prijatelja, sestru... Dakako, samo sestru, 
i to zauvijek, ali će se naposljetku uvjeriti, da je ta sestra — zaista 
njegova sestra, koja ga ljubi i koja mu je cio život svoj žrtvovala. Ja 
ću postići, ja ću nastojati, da me on naposljetku upozna i da mi 
povjeri sve bez stida! — uskliknu ona kao u nekoj ekstazi. — Ja ću 
biti njegov bog, kome će se on moliti — jer to mi on, u najmanju 
ruku, duguje za nevjeru svoju i za sve ono, što sam jučer pretrpjela 
zbog njega. | neka on zna dokle god je živ, da ću biti vjerna cijeloga 
svog života njemu i svojoj jedamput zadanoj riječi, uza sve to, što je 
on bio nevjera, te se iznevjerio. I ja ću biti... Ja ću se pretvoriti u 
sredstvo njegove sreće (ili kako da to kažem), u instrumenat, u stroj 
njegove sreće, i to dokle god živi, dokle god živi, dokle god živi, pa 
da on to uvidi cijeloga svog života! Eto, to je moja odluka! Ivan 
Fjodorovič odobrava mi sasvim. 

Ona se zadihala. Ona je možda htjela, da, kudikamo dostojnije, 
vještije i prirodnije, izrazi svoju misao, ali je ispalo previše brzopleto, 
previše jasno. Tu je bilo mnogo mladenačke nestrpljivosti, mnogo 
toga je bilo tek izljev jučerašnje razdraženosti, potrebe da se pohvali, 
a to je i ona sama osjetila. Lice joj se nekako odjedamput smrklo, a 
oči dobile zao izraz. Aljoša to odmah primijeti i u srcu se njegovu 
pokrenu sažaljenje. A sad je i brat Ivan, upravo u zgodan čas, 
pridodao. 

— Ja sam iskazao samo svoje mišljenje — reče on. — Svaka bi 
druga žena iznijela sve ovo namješteno, izmučeno, a vi — ne. Druga 
ne bi imala pravo, a vi imate pravo. Ja ne znam, kako da ovo 
motiviram, ali ja vidim, da ste sasvim iskreni i zato i imate pravo. 


— Ali samo ovaj trenutak... A što je ovaj trenutak? Tek samo 
jučerašnja uvreda, — eto što znači ovaj trenutak, — reče 
odjedamput gospođa Hohlakova, ne mogavši da se svlada. Ona nije, 
očito, htjela da se miješa u razgovor, ali nije mogla da se suspregne, 
nego je iznenada izrekla vrlo točnu misao. 

— Tako je, tako, — prekinu je Ivan s nekom nenadanom 
žestinom i očito ljut, što ga prekinuše, — tako je, ali za drugu bi taj 
trenutak bio jedino jučerašnji utisak i tek samo jedan trenutak, ali, s 
obzirom na karakter Katarine Ivanovne, taj će trenutak potrajati cio 
njen život. Što je za druge samo obećanje, to je za nju vjekovječna, 
teška, možda žalosna, ali neprekidna dužnost. | ona će se hraniti 
osjećajem izvršene dužnosti! Vaš će život, Katarino Ivanovna, 
prolaziti odsad u paćeničkom promatranju vlastitih osjećaja, vlastitog 
djela i jada, ali poslije će se te patnje ublažiti, i vaš će se život 
promenuti u slatko promatranje jednom zauvijek izvršene čvrste i 
ponosne zamisli, zaista na svoj način ponosne, u svakom slučaju 
očajničke, ali koju vi izvojevaste, i svijest o tome, donijet će vam 
naposljetku najpotpuniju zadovoljštinu i izmiriti vas sa svim ostalim... 

On je ovo rekao neobično pakosno, očito namjerno, čak i želeći 
možda, da sakrije svoju namjeru, to jest, da govori ovo namjerno i 
podrugljivo. 


— O, bože, kako je sve ovo krivo! — uskliknu gospođa 
Kohlakova. 

— Alekseju Fjodoroviču, kažite vi svoje mišljenje. Neobično mi je 
potrebno da znam, što ćete vi reći! — uzviknu Katarina Ivanovna i 


odjedamput je obliše suze. Aljoša ustade s divana. 

— Nije ništa, nije ništa! — produži ona u plaču, — to je zato, što 
sam rastrojena zbog prošle noći, ali uz takva dva prijatelja, kao što 
ste vi i vaš brat, osjećam, da sam još snažna... jer znam... da me vi 
nećete nikad ostaviti. 

— Na nesreću, ja ću morati možda još sutra otputovati u Moskvu 
i ostaviti vas na duže vrijeme. I to se nažalost ne da promijeniti... — 
reče odjedamput Ivan Fjodorovič. 

— Sutra u Moskvu! — i lice se Katarine Ivanovne iznenada 
iskrivi, — ali... ali, bože moj, kakva sreća! — povika ona u tren oka 
promijenjenim glasom i odjedamput zaustavi svoje suze, tako da im 
nije ni traga ostalo. Što bi okom trenuo, dogodila se u njoj neobična 


promjena, koja je silno začudila Aljošu: mjesto jadne, uvrijeđene 
žene, koja je ovaj čas plakala u nekoj erupciji svojih osjećaja, 
pojavila se odjedamput žena, koja je potpuno vladala sobom, 
štoviše, zbog nečeg bila neobično zadovoljna, baš kao da se 
iznenada nečemu obradovala. 

— O, ne smatram sretnim slučajem, što gubim vas, razumije se, 
da ne smatram, — popravi ona odjedamput uz ljubazan i uglađen 
smiješak, — takav prijatelj, kao što ste vi, ne može to ni pomisliti. Ja 
sam, naprotiv, i suviše nesretna, što vas gubim (ona neobično brzo 
priđe Ivanu Fjodoroviču, uhvati ga za obje ruke i stisne ih toplo; ali, 
evo, u čemu je sreća, što ćete sada moći lično izvijestiti u Moskvi 
tetku i Agašu o mom položaju, o mom sadašnjem užasu, dakako, 
potpuno otvoreno samo Agašu, a štedeći dragu tetku, onako kako 
najbolje umijete. Vi ne možete ni zamisliti, kako sam bila jučer i 
jutros nesretna, ne znajući, kako da im napišem to užasno pismo... 
jer to se u pismu ne da nikako i nipošto opisati... Sada ću ga lako 
napisati, jer vi ćete biti ondje lično prisutni i sve objasniti. O, kako mi 
je drago! Ali samo me to raduje, vjerujte mi. A vas mi, dakako, ne 
može nitko nadomjestiti. Idem odmah da napišem pismo — završi 
ona odjedamput i čak već zakorači, da pođe iz sobe. 

— A Aljoša? A mišljenje Alekseja Fjodoroviča, koje ste tako 
bezuvjetno htjeli da čujete? — povika gospođa Hohlakova. U njenim 
riječima zazvuča nešto zajedljivo i jetko. 

— Ja nisam na to zaboravila, — zastade odjedamput Katarina 
Ivanovna, — i zašto ste tako neprijateljski raspoloženi prema meni u 
ovom času, Katarina Osipovna? — zapita ona gorko i vrlo prijekorno. 
Što sam rekla, kod toga i ostajem. Potrebno mi je njegovo mišljenje, i 
još više: treba mi njegova odluka! Kako on rekne, onako će i biti, — 
eto, koliko sam, naprotiv, željna da čujem vaše riječi, Alekseju 
Fjodoroviču. Ali što vam je? 

— Nikad nisam mislio i nikako ne mogu da to zamislim! — 
uskliknu iznenada Aljoša tužno. 

— Što, što? 

— On odlazi u Moskvu, a vi povikaste, da se radujete — to ste vi 
namjerno uzviknuli! A poslije ste odmah izjavili, da se ne veselite 
tome, već da naprotiv žalite, što... gubite prijatelja... ali i to ste 
namjerno odigrali... odigrali kao u kazalištu u komediji! 


— U kazalištu? Kako? Što to znači? — uskliknu Katarina 
Ivanovna duboko začuđena, planuvši i spustivši obrve. 

— Ma koliko vi tvrdili, da žalite za njim kao prijateljem, ipak mu 
tvrdite u oči, da ste sretni, što odlazi — reče Aljoša, čisto se gušeći. 
On je stajao kraj stola i nije sjedao. 

— Ja ne razumijem, o čemu vi to govorite... 

— Ja i sam ne znam... Kao da me je odjedamput nešto 
prosvijetlilo... Ja znam, da se ne izražavam dobro, ali ću ja ipak sve 
kazati, — produži Aljoša istim uzdrhtalim i isprekidanim glasom: — 
moje prosvjetljenje sastoji se u tome, da vi mog brata Dmitrija, 
možda, nikako ne ljubite... od samog početka... A i brat Dmitrij, 
možda, ne ljubi također vas uopće... od samog početka... nego vas 
samo poštuje. Ja zbilja ne znam, kako sve ovo smijem sada da 
kažem, ali nekome moram istinu reći... jer ovdje neće nitko istine da 
kaže. 

— Kakvu istinu? — povika Katarina Ivanovna i nešto histerično 
zazvuča u njenu glasu. 

— A eto kakvu, — prošapta Aljoša brzopleto — zovnite odmah 
Dmitrija, — ja ću ga naći — i neka on dođe ovamo, uzme vas za 
ruku, zatim neka uzme za ruku brata Ivana i spoji vaše ruke. Jer vi 
mučite Ivana samo zato, što ga ljubite... a mučite ga zato, jer Dmitrija 
ljubite u erupciji... jer ga ne ljubite istinski... i jer ste tako uobrazili 
sebi... Aljoša zape i zašutje. 

— Vi... Vi... vi ste mala bena“, eto što ste! — odbrusi 
odjedamput Katarina Ivanovna poblijedjela lica i usana iskrivljenih od 
bijesa. Ivan se Fjodorovič iznenada nasmija i usta. Šešir mu je bio u 
rukama. 

— Ti si se prevario, Aljoša — progovori on s takvim izrazom u 
licu, kakav nije Aljoša još nikad vidio u njega, s izrazom neke 
mladićske iskrenosti i snažne neodoljive otvorenosti. — Katarina me 
Ivanovna nije nikad ljubila. Ona je cijelo vrijeme znala, da je ja 
ljubim, mada joj nisam nikad ni riječi spominjao o svojoj ljubavi — 
ona je to znala, ali me nije ljubila. A također ni prijatelj joj nisam 
nikad bio, ni jedan dan: oholoj ženi nije bilo potrebno moje 
prijateljstvo. Držala me je kod sebe, da mi se neprestano sveti. Ona 
se osvećivala meni i na meni za sve uvrede, koje je neprekidno za 


sve to vrijeme podnosila od Dmitrija, uvrede, koje su počele od prvog 
njihova susreta. Jer je prvi njihov susret ostao u srcu njenu kao 
uvreda. Eto, kakvo je njeno srce! Sve to vrijeme nisam ništa radio, 
nego slušao o njenoj ljubavi prema njemu. Sad odlazim, ali, znajte, 
Katarino Ivanovna, da vi zaista ljubite jedino njega, i što vas više 
vrijeđa, to sve jače i jače. Eto, otud i vaša erupcija. Vi ga ljubite baš 
onakva, kakav je, vi ga ljubite, što vas vrijeđa. Kad bi se on popravio, 
vi biste ga odmah odbacili i prestali sasvim ljubiti. Ali vam je on 
potreban, da možete neprekidno promatrati svoju junačku vjernost, a 
njega prekoravati zbog nevjere. | sve zato, jer ste oholi. O, u tome 
ima mnogo potištenosti i poniženja, a sve zbog oholosti. Ja sam i 
odviše mlad i odviše sam vas jako ljubio. Ja znam, da vam ne bih 
smio ovo govoriti, da bi bilo od mene mnogo dostojanstvenije da 
prosto odem od vas; a i za vas ne bi bilo toliko uvredljivo. Ali ja 
odlazim daleko i neću se nikad vratiti. Odlazim zauvijek. Neću da 
sjedim uz erupcije. Uostalom, ja ne umijem više da govorim, sve 
sam rekao... Zbogom, Katarino Ivanovna, vi se ne možete na mene 
ljutiti, jer sam ja stoput jače od vas kažnjen: kažnjen sam već tako, 
što vas neću nikad vidjeti. Zbogom. Ne treba mi vaša ruka. Vi ste me 
suviše svjesno mučili, da bih vam mogao u ovom trenutku oprostiti. 
Poslije ću oprostiti, a sada mi ne treba vaše ruke: 


[63] 


Den Dank, Dame, begehr ich nicht! 


— nadoveza on _ iskrivljena osmjeha, dokazavši, uostalom 
potpuno nenadano, da i on može čitati Schillera tako, da ga zna 
napamet, u što Aljoša prije ne bi vjerovao. On izađe iz sobe, a da se 
nije ni oprostio s domaćicom, gospođom Hohlakovom. Aljoša pljesnu 
rukama. 

— Ivane, — viknu on za njim kao izvan sebe, — vrati se, Ivane! 
Ne, ne, on se neće sad nizašto vratiti, — uskliknu on opet u bolnoj 
spoznaji, — a tome sam ja kriv, ja sam započeo! Ivan je govorio 
pakosno, ružno. Nepravedno i pakosno... On mora opet doći ovamo, 
mora se vratiti, mora se vratiti — podvikivaše Aljoša kao sulud. 

Katarina Ivanovna ode naglo u drugu sobu. 


— Vi niste ništa uradili, vi ste divno postupali, kao anđeo — brzo i 
oduševljeno šaptaše gospođa Hohlakova rastuženom Aljoši. — Ja 
ću sve poduzeti, da Ivan Fjodorovič ne otputuje. 

Radost je sjala na njenu licu na veliki jad Aljošin, ali se Katarina 
Ivanovna brzo vrati, držeći u rukama dvije stotinjarke. 

— Imam da vas nešto veliko zamolim, Alekseju Fjodoroviču — 
otpoče ona, obraćajući se Aljoši prividno mirnim i jednoličnim 
glasom, baš kao da se maločas nije ništa dogodilo. — Prije sedmicu 
dana, jest, čini mi se, prije sedmicu dana — učinio je Dmitrij 
Fjodorovič jedan nagao, nepravedan i vrlo ružan istup. Ovdje postoji 
jedno ozloglašeno mjesto, jedna krčma. Tu se on sreo s jednim 
oficirom u ostavci, s onim štapskapetanom, kojeg je vaš tatica 
upotrebljavao za neke svoje poslove. Dmitrij Fjodorovič rasrdio se 
zbog nečeg na tog štapskapetana, ščepao ga za bradu i pred svima 
izveo u tako sramotnom stanju na ulicu i dugo ga još vodao po ulici. 
Kažu, da je dječačić, sin tog štapskapetana, đak ovdašnje škole, i 
još dijete, kad je to vidio, stao naokolo trčati i na glas plakati i moliti 
za oca, obraćajući se svima, neka uzmu u obranu njegova oca, ali su 
se svi samo smijali. Oprostite, Alekseju Fjodoroviču, ja ne mogu 
spomenuti bez negodovanja taj sraman njegov postupak... jedan od 
takvih postupaka, na koji se može odlučiti jedino Dmitrij Fjodorovič u 
ljutini svojoj... i u svojoj strasti! Ja vam to ne mogu ni ispričati, nisam 
kadra. Zaplićem se! Ja sam se raspitala za tog uvrijeđenog i 
saznala, da je on vrlo siromašan čovjek. Zove se Snjegirev. On je 
nešto skrivio u službi, njega izbaciše, ne znam reći zašto, i sada je 
pao u krajnju bijedu sa svojom porodicom, bolesnom djecom i 
ženom, koja je, čini se, luda. On je već davno ovdje u gradu, bavi se 
koječim, bio je negdje pisar, i odjedamput mu ustegoše plaću! Ja 
sam bacila oko na vas... to jest mislila sam — ne znam, sve se 
bunim — vidite, htjela sam da vas zamolim, Alekseju Fjodoroviču, 
predobri moj Alekseju Fjodoroviču, da odete njemu, da nađete 
načina, kako ćete ih posjetiti, to jest tog štapskapetana, — o, bože, 


kako sam zbunjena, — i da mu delikatno, oprezno — onako, kako vi 
to samo jedini znate (Aljoša iznenada pocrveni) — dadete ovu 
pripomoć, evo ovih dvjesta rubalja... On će sigurno primiti... to jest, 
nagovorite ga neka primi... Ili kako drugačije? Vidite li, ovo nije plaća, 


da se on primiri, da ne tuži (jer on je, čini mi se, htio da tuži), već 


naprosto izraz suučešća, želja da mu se pomogne, i to moja želja, 
zaručnice Dmitrija Fjodoroviča, a ne njegova... Jednom riječi, vi ćete 
već umjeti... Ja bih sama pošla, ali vi ćete znati mnogo bolje od 
mene. On stanuje u Jezerskoj ulici, u kući mještanke Kalmikove... 
Boga radi, Alekseju Fjodoroviču, učinite mi to, a sad... sad sam se 
malo... umorila. Do viđenja. 

Ona se odjedamput tako naglo okrenu i nesta za zastorom, da 
Aljoša nije dospio ni riječi reći — a htio je da kaže. Htio je da zamoli 
za oproštenje, da optuži sebe, — no, da kaže ma što, jer mu je srce 
bilo prepuno, i bez toga nije nikako htio izići iz sobe. Ali ga gospođa 
Hohlakova uze za ruku i izvede. U predsoblju ga zaustavi kao i ono 


malo prije. 
— Ohola je, bori se sa sobom, ali je dobra, prekrasna, 
velikodušna! — polušaptom uskliknu gospođa Hohlakova. — O, 


kako je ljubim, osobito ponekad, i kako se sad opet svemu, svemu 
radujem! Mili Alekseju Fjodoroviču, vi niste to znali: znajte dakle, da 
svi mi, svi — ja, obje tetke njene — svi, čak i Lise, već evo cio 
mjesec samo to želimo i molimo se bogu, da se ona raziđe s vašim 
ljubimcem Dmitrijem Fjodorovičem, koji neće ni da zna za nju, niti je 
imalo ljubi, te da se uda za Ivana Fjodoroviča, obrazovana i 
prekrasna mladića, koji je ljubi više nego sve na svijetu. Mi smo 
ovdje cijelu zavjeru skovali, i ja možda jedino zbog toga i ne 
odlazim... 

— Ali ona je plakala, opet je uvrijeđena! — povika Aljoša. 

— Ne vjerujte ženskim suzama, Alekseju Fjodoroviču — ja sam u 
tom slučaju protiv žena, a uz muškarce. 

— Mama, vi njega kvarite i upropašćujete — začu se iznenada 
tanak glasić Lise kroz vrata. 

— NE, ja sam svemu uzrok, ja sam užasno skrivio! — ponavljaše 
neutješni Aljoša, stideći se užasno zbog svog ispada i čak od stida 
skrivajući lice. 

— Naprotiv, vi ste se ponijeli kao anđeo, anđeo, i ja sam spremna 
da to tisuću puta ponovim. 

— Mama, zašto se on ponio kao anđeo? — začu se opet glas 
Lise. 

— Meni se, kada sam sve promotrio, odjedamput zbog nečeg 
pričinilo, — produži Aljoša, kao da nije čuo Lise, — da ona ljubi 


Ivana, te sam i kazao tu glupost... i što će sad biti! 

— S kim, s kim? — viknu Lise. — Mama, vi sigurno hoćete da me 
ubijete. Ja vas pitam — a vi mi ne odgovarate. 

U taj tren utrča sobarica. 

— Katarini je Ivanovnoj zlo... Plače... histerija, praćaka se. 

— Što je — povika Lise već uznemirena glasa. — Mama, mene 
će spopasti histerija, a ne nju! 

— Lise, zaboga, ne viči, ne ubijaj me. Ti si još u tim godinama, 
kada ne smiješ sve znati, što odrasli znaju. Ja ću se požuriti natrag i 
sve ispričati, što ti se može reći. O, bože moj! Trčim, trčim... Histerija 
— to je dobar znak, Alekseju Fjodoroviču, to je izvrsno, što je dobila 
napad. To baš i treba. Ja sam u tom slučaju uvijek protiv žena, protiv 
Svih tih histerija i ženskih suza. Julijo, trči i kaži, da već letim. A što je 
Ivan Fjodorovič tako izašao, sama je kriva. Ali on neće otići. Lise, 
zaboga, ne viči! Ah, to ne vičeš ti, nego vičem ja, oprosti svojoj 
mamici, ali ja sam ushićena, ushićena! A jeste li primijetili, Alekseju 
Fjodoroviču, kako je kao mlad junačina izišao malo prije Ivan 
Fjodorovič, kazao je sve ono, pa izišao. Mislila sam, da je on 
nekakav učenjak, akademik, a kad tamo, on tako odjednom vatreno, 
iskreno i mladenački, neiskusno i mladenački, i sve tako prekrasno i 
divno, kao vi... | onaj je stih njemački rekao, upravo kao vi! Ali trčim, 
trčim. Alekseju Fjodoroviču, požurite se s onom porukom i vratite se 
što prije. Lise, treba li ti štogod? Zaboga, ne zaustavljaj Alekseja 
Fjodoroviča ni na minutu, on će se odmah vratiti. 

Gospođa Hohlakova, najzad, otrča. Aljoša je htio, prije nego što 
pođe, da otvori vrata Lisine sobe. 

— Nipošto! — viknu Lise, — sad već nipošto! Govorite ovako 
kroz vrata. Zašto ste vi među anđele dospjeli? Samo to jedno hoću 
da znam. 

— Zbog užasne gluposti, Lise! Zbogom! 

— Ne smijete tako otići! — povika Lise. 

— Lise, mene tišti ozbiljan jad! Odmah ću se vratiti, ali me muči 
velik, velik jad! 

| on istrča iz sobe. 


VI 


LOM U IZBI 


A zaista ga je tištio ozbiljan jad, takav jad, kakav je dosele rijetko 
kad osjetio. On je istrčao i »učinio glupost« — i još u čemu — u 
ljubavnim osjećajima! »A što se ja razumijem u to, što ja tu mogu 
objasniti?« ponavljao je stoti put u sebi, crveneći se, — »oh, sramota 
nije ništa, sramota je tek zaslužena kazna, ali nevolja je u tome, što 
ću ja biti sad nesumnjivo uzrokom novih nesreća... A starac me slao 
da mirim i sjedinjujem. Tako li se zar sjedinjuje?« Sada se opet 
iznenada sjetio, kako je »sjedinio ruke« i opet se strašno zastidio. 
»Premda sam sve to iskreno učinio, ali odsada moram biti 
pametniji«, odluči on odjedamput, ali se nije čak ni nasmijao svojoj 
odluci. 

Poruka Katarine Ivanovne vodila ga je u Jezersku ulicu, a brat 
Dmitrij stanovao je baš tu usput, u jednoj uličici nedaleko Jezerske 
ulice. Aljoša odluči da svakako svrne njemu prije nego što ode 
štapskapetanu, iako je predosjećao, da ga neće zateći kod kuće. On 
je naslućivao, da će se on sada nekako i namjerno kriti pred njim — 
ali ga je pošto poto morao naći. Vrijeme je odmicalo. Misao o starcu 
na umoru nije ga napuštala ni na minutu, ni na sekundu, sve od 
onog trenutka, kako je otišao iz manastira. 

U poruci Katarine Ivanovne iskrsla je jedna okolnost, koja je i 
njega jako zainteresirala: kada je Katarina Ivanovna spomenula 
malog dječaka, đaka, sina tog štapskapetana, koji je trčao oko oca i 
glasno plakao, — Aljoši je već i onda odmah sinula misao, da je taj 
dječak sigurno onaj đak, koji ga je ujeo za prst, kad ga Aljoša pitao, 
što mu je na žao učinio. Sada je Aljoša bio već potpuno uvjeren u to, 
ne znajući još ni sam zašto. | tako zanesen uzgrednim mislima, 
posta rasijan, te odluči, da »ne misli« »o nesreći«, što ju je malo prije 
prouzročio i da ne muči sebe kajanjem, već da izvrši poruku, a onda 
što bude, to će biti. Ta ga je misao konačno ohrabrila. Kada je zavio 
u pokrajnu ulicu, koja vodi bratu, osjeti glad, te izvadi žemičku, što ju 
je uzeo kod oca i putem pojede. To ga ojača. 

Dmitrij nije bio kod kuće. Kućegazda — stari stolar, njegov sin i 
njegova žena — čak su sumnjivo pogledali Aljošu. »Već je treći dan, 
kako nije konačio, možda je nekud otputovao«, odgovorio je starac 
na Aljošino navaljivanje. Aljoša je uvidio, da odgovara po dobivenoj 


uputi. Na njegovo pitanje: »Da nije kod Grušenjke, i da se opet ne 
krije kod Fome« (Aljoša se namjerno —_ poslužio — ovolikom 
otvorenošću), svi su ga ukućani gotovo prestravljeno pogledali. 
»Vole ga, sigurno, drže mu stranu«, pomisli Aljoša, »to je dobro«. 

Naposljetku je našao u Jezerskoj ulici kuću mještanke Kalmikove, 
staru kućicu, naherenu, sa svega tri prozora s ulice, prljava dvorišta, 
posred koga je stajala osamljena krava. U trijem se ulazilo iz dvorišta 
— lijevo od trijema stanovala je gazdarica sa svojom starom 
kćerkom i, čini se, obje bijahu gluhe. Na njegovo pitanje o 
štapskapetanu, koje je morao nekoliko puta ponoviti, jedna od njih, 
razumjevši najzad, da se pita za stanare, upre prstom na suprotnu 
stranu trijema, pokazujući vrata prave izbe. Stan štapskapetana bio 
je međutim zaista samo obična izba. Aljoša već htjede prihvatiti 
željeznu kvaku, da otvori vrata, kad ga, iznenadi neobična tišina na 
vratima. On je međutim znao, po kazivanju Katarine Ivanovne, da 
umirovljeni štapskapetan ima porodicu: »lli svi spavaju ili su možda 
čuli, da sam došao, te čekaju, dok otvorim; bit će najbolje, da najprije 
zakucam«, — i on zakuca. Začu se odgovor, ali ne odmah, već 
možda tek poslije desetak sekundi. 

— Tko je? — viknu netko gromkim i namješteno ljutim glasom. 

Aljoša otvori tada vrata i prekorači prag. On se našao u izbi, iako 
dosta prostranoj, ali strašno pretrpanoj i ljudima i svakojakim 
pokućstvom. Lijevo se nalazila velika ruska peć. Od peći pa do 
ljevog prozora, a preko cijele sobe, bilo je zapeto uže, na kome su 
visjele razne tralje. Do jednog i drugog zida, desno i lijevo, bio je po 
jedan krevet, prekriven pletenim pokrivačem. Na jednom od njih, na 
ljevom, uzdizao se peto uže, na kome su visjele razne tralje. Do 
jednog i drugog A na drugom krevetu, desno, vidio se tek jedan vrlo 
mali jastučić. Dalje, u prednjem kutu, desno, bio je malen prostor, 
pregrađen zavjesom ili ponjavom, također prebačenom preko užeta, 
zapetog u kutu. | iza te zastirke opažala se još jedna postelja 
napravljena od klupe i primaknute stolice. Prost, drven, četverouglast 
seljački stol bio je pomaknut iz najbližeg kuta prema srednjem 
prozorčiću. Sva tri prozora, svaki s četiri mala, zelena, pljesniva 
okna, bila su jako mutna i čvrsto zatvorena, tako da je u sobi bilo 
zagušljivo i prilično mračno. Na stolu je stajao tiganj s ostacima jaja, 
isprženih na oko, nedojeden komad kruha, a osim toga nalazila se i 


poluokanica sa slabim ostacima zemaljskih radosti još samo na dnu. 
Pored lijevog kreveta sjedila je na stolici žena, nalik na damu, u 
cicanoj haljini. Ona je bila u licu vrlo mršava, žuta; neobično upali 
obrazi govorili su na prvi pogled, da je bolesna. Ali najviše je 
iznenadio Aljošu pogled bijedne dame — pogled neobično radoznao, 
a u isto vrijeme užasno ohol. | sve dotle, dok nije dama sama 
progovorila, i cijelo vrijeme dok se Aljoša razgovarao s domaćinom, 
ona je isto tako oholo i ispitujući prenosila svoje krupne oči s jednog 
govornika na drugog. Uz tu damu, kraj lijevog prozorčića, stajala je 
mlada djevojčica prilično ružna lica, rijetke riđe kose, siromašno, iako 
vrlo čisto odjevene. Ona je s gnušanjem premjerila Aljošu, kada je 
ušao. Desno, također do kreveta, sjedilo je još jedno žensko 
stvorenje. To je bilo vrlo jadno stvorenje, također mlada djevojka, 
dvadesetih godina, ali gurava i hroma, usahlih nogu, kako poslije 
rekoše Aljoši. Štake njene bile su uz nju, u uglu, između kreveta i 
zida. Napadno prekrasne i dobre oči jadne djevojke pogledale su 
Aljošu nekakvom mirnom smjernošću. Za stolom, kupeći ostatke 
jaja, sjedio je gospodin od četrdeset i pet godina, onizak, omršav, 
slaba tjelesna sastava, riđ, riđe, rijetke bradice, jako nalik na raščijan 
ispirač (to uspoređenje, a osobito riječ »ispirač« iskrsnula je zbog 
nečeg na prvi pogled u umu Aljošinu, čega se poslije sjetio). 
Jamačno je baš taj gospodin viknuo kroz vrata: »Tko je?«, jer drugog 
muškarca nije bilo u sobi. Ali kad je Aljoša ušao, on je gotovo skočio 
s klupe, na kojoj je sjedio i pritrčao Aljoši, brišući se Žurno poderanim 
ubrusom. 

— Kaluđer, koji prosi za manastir, pogodio je kome će ući! — 
progovori međutim glasno djevojka, što je stajala u lijevom kutu. 

Ali gospodin, koji je pritrčao Aljoši, okrenu joj se u tren oka na 
petama, te joj odgovori uznemirenim glasom, koji se nekako otkidao. 

— NE, Varvara Nikolajevna, ne radi se o tome, niste pogodili! 
Dozvolite, da vas zapitam, — okrenu se on opet naglo Aljoši, — što 
vas je nagnalo, da posjetite... ovaj pakao? 

Aljoša pažljivo gledaše u njega, on je prvi put vidio ovog čovjeka. 
U njemu je bilo nešto uglato, okretno i razdražljivo. Premda je, očito, 
ovaj čas pio, nije bio pijan. Lice je njegovo izražavalo neku krajnu 
drzovitost i, u isto vrijeme, — što je bilo čudnovato, — očito 
kukavičluk. On je sličio čovjeku, koji je bio dugo vremena podložan i 


koji se mnogo napatio, ali koji bi iznenada skočio i htio pokazati, tko 
je. Ili još bolje, čovjeku koji bi jako volio da vas lupi, ali se strašno 
boji, da ćete vi njega udariti. U njegovu govoru i intonaciji njegova 
prilično oštra glasa osjećao se luđački humor, čas zao, čas plašljiv, 
koji nije bio u stanju da održi ton, te se prekidao. Pitanje o »paklu« 
stavio je sav uzdrhtao, izbuljenih očiju i priskočio Aljoši tako blizu, da 
je ovaj mehanički ustuknuo za jedan korak. Gospodin je imao na 
sebi taman, vrlo loš ogrtač od nankinga, iskrpljen i zamrljan. Hlače je 
imao nekako neobično jasne boje, kakve već nitko odavno ne nosi, 
od nekakve prugaste, jako tanke materije, dolje zgužvane, zbog 
čega su mu se dizale gore, baš kao da ih je prerastao kao kakav 
dječačić. 

— Ja sam... Aleksej Karamazov... — odvrati Aljoša. 

Izvrsno umijem da razumijem — odsiječe odmah gospodin, 
dajući time na znanje, da on i bez toga znade, iko je on. — A ja sam 
opet štapskapetan Snjegirev, ali bi ipak bilo poželjno saznati, što vas 
je upravo natjeralo... 

— Samo sam tako svrnuo. Imao bih vam reći jednu riječ... Ako 
samo dozvolite... 

— U tom slučaju evo stolac, izvolite zauzeti mjesto. — Tako su u 
starinskim komedijama govorili: »Izvolite zauzeti mjesto«... i 
štapskapetan ščepa brzim pokretom prazan stolac (prosti, seljački, 
drven i bez ikakve presvlake) i namjesti ga gotovo u sredinu sobe; 
zatim dočepa drugi isti takav stolac za sebe, sjedne nasuprot Aljoši i 
opet isto onako blizu, tako da su im se koljena gotovo dodirivala. 

— Nikolaj Iljič Snjegirev, bivši ruski pješadijski štapskapetan, iako 
posramljen zbog svojih poroka, ali još uvijek štapskapetan. Prije bi 


trebalo reći: štapskapetan Slovojersovi ai, a ne Snjegirev, jer sam 
tek u drugoj polovini svog života počeo izgovarati slovo jers. Slovo 
»jers« dodaje se iz poniznosti. 

— Sasvim tako, — osmjehnu se Aljoša, — samo da li se dodaje 
nehotice ili namjerno? 

— Vidi bog, nehotice. Nikako ga nisam mogao izgovoriti, cijelog 
života nisam izgovarao slovo jers, odjedamput sam pao i digao se sa 
slovom jers. To je učinila viša sila. Vidim, da se interesirate za 
suvremena pitanja. Čime sam međutim mogao pobuditi takvu 


radoznalost, jer_ živim u prilikama, sasvim nezgodnim za 
gostoprimstvo... 

— Došao sam... zbog one stvari... 

— Zbog one stvari? — nestrpljivo ga prekinu štapskapetan. 

— Povodom onog vašeg susreta s mojim bratom Dmitrijem 
Fjodorovičem — odgovori Aljoša smeteno. 

— A kakva to susreta? Zar baš onog? Dakle zbog ispirača, 
kupaoničkog ispirača? — i on se odjedamput tako nagnu, da je 
zaista grunuo Aljošu koljenima. 

Usne se njegove nekako osobito stisnuše kao konac. 

— Kakva ispirača? — promrmlja Aljoša. 

— On je došao, oče, da se na me potuži! — viknu iza zavjese u 
kutu Aljoši već poznat glas onog današnjeg dječaka. — ja sam ga 
ujeo za prst. Zavjesa se razmaknu, i Aljoša opazi u kutu pod ikonom, 
na postelji, namještenoj na klupi i stolici, svog današnjeg neprijatelja. 
Dječak je ležao pokriven svojim ogrtačem i još nekim starim 
vatiranim jorganom. Očito, bio je bolestan i, sudeći po usplamtjelim 
očima, bijaše u groznici. On je sad bez straha, a ne kao danas, 
gledao u Aljošu: »Kod kuće me zaista, nećeš zgrabiti«. 

— A za kakav je to prst ujeo? — poskoči sa stolice štapskapetan. 
— To je on vas za prst ujeo? 

— Jest, mene. Maločas se s dječacima kamenjem nabacivao; 
šestorica se bacaju na nj, a on sam. Pošao sam mu, a on se i na 
mene kamenom bacio, a zatim me je drugim pogodio u glavu. Ja 
sam ga zapitao: što sam mu skrivio? A on odjedamput nasrnu na me 
i strašno me ujede za prst, ni sam ne znam zašto? 

— Sad ću ga išibati! Ovaj ću ga čas izbiti! — skoči napokon 
štapskapetan sa stolice. 

— Ali ja se uopće ne žalim, ja samo pripovijedam... Ja nikako ne 
želim, da ga išibate! A on je sada, čini se, i bolestan... 

— A vi ste mislili, da ću ga išibati? Da ću Iljušku odmah zgrabiti i 
pred vama istući, da vam pružim potpunu zadovoljštinu? Želite li to 
odmah? — progovori štapskapetan i okrenu se naglo Aljoši takvom 
kretnjom, kao da hoće da poleti na njega. — Žao mi je, gospodine, 
zbog vašeg prsta, ali ne želite li, da ja, prije nego što izbijem 
lljušečku, sad odmah, pred vašim očima, evo ovim nožem odsiječem 
sam sebi četiri svoja prsta i vama pružim opravdanu zadovoljštinu? 


Držim, da će četiri prsta biti dovoljno da ugase žed za osvetom, ili 
želite i peti? 

On odjedamput zastade, gotovo se gušeći. Svaka se crtica na 
njegovu licu micala i drhtala, i on je gledao Aljošu s neobičnim 
izazivanjem. Bio je kao izvan sebe. 

— Meni je, čini mi se, sada sve jasno — odgovori Aljoša tiho i 
tužno, ne dižući se s mjesta. — Dakle vaš je dječak — dobar dječak, 
ljubi oca, a nasrnuo je na mene, kao na brata vašeg uvreditelja... 
Sada mi je to jasno — ponovi on zamišljeno. — Ali se moj brat, 
Dmitrij Fjodorovič, kaje zbog svog postupka, to mi je poznato, i bude 
li mu moguće da dođe vama, ili još bolje, da se sastane s vama u 
onoj istoj krčmi, on će vas pred svima zamoliti za oproštenje... ako to 
zaželite. 

— To jest, isteglio mi bradu i moli za oproštenje... Sve je dakle 
obavio i zadovoljio, tako, zar ne? 

— O, nije tako, naprotiv, učinit će sve, što budete željeli i kako 
budete željeli. 

— Dakle, kada bih zamolio njegovu svjetlost, da klekne preda me 
u onoj istoj krčmi — »Prijestolnica«, tako se zove, — ili na trgu, on bi 
dakle klekao? 

— Jest, on bi klekao. 

— Probodoste me. Natjerali ste mi suze i proboli me. | suviše 
sam sklon čuvstvenosti. Dozvolite, da vam se valjano predstavim: 
moja porodica, moje dvije kćeri, moj sin — moj rod. Ako umrem, tko 
će ih zavoljeti? A dok sam živ, tko će voljeti mene, gadnog, osim 
njih? Veliko to djelo namijenio je gospod svakom čovjeku moje vrste. 
Jer potrebno je, da i čovjeka moje vrste tkogod zavoli... 

— Ah, to je potpuna istina! — uskliknu Aljoša. 

— Ta prestanite, najzad, pretvarati se, dođe bilo kakva budala, a 
vi se odmah sramotite! — uzviknu nenadano djevojka do prozora, 
obraćajući se ocu s gađenjem i prezirom. 

— Strpite se malo, Varvara Nikolajevna, dozvolite da držim 
pravac — doviknu joj otac zapovjednički, ali ju je ipak pogledao kao 
da potpuno odobrava. — Takva smo već karaktera — reče on i 
okrene se opet Aljoši. 


| ništa u cijeloj prirodi 


[65] 


Ne htjede on da blagoslovi“ “. 


To jest, trebalo bi reći u ženskom rodu: ne htjede ona da 
blagoslovi. A sada dopustite, da vas predstavim i svojoj supruzi: ovo 
je ovdje Arina Petrovna, dama bez nogu, stara četrdeset i tri godine, 
noge joj služe, ali slabo. Prosta je roda. Arina Petrovna, ispravite 
vaše crte: ovo je ovdje Aleksej Fjodorovič Karamazov. Ustanite, 
Alekseju Fjodoroviču, — i on ga uhvati za ruku i podiže s tolikom 
snagom, kakva se nije mogla od njega očekivati: — vas predstavljam 
dami, treba, dakle, da ustanete. Nije ovo onaj Karamazov, mamice, 
koji je... hm! i tako dalje, već njegov brat, koji se blista od smjernih 
vrlina. Dozvolite, Arino Petrovna, dozvolite mamice, dozvolite, da 
prethodno poljubim vašu ruku. 

I on s poštovanjem, i čak nježno, poljubi ruku svoje supruge. 
Djevojka kraj prozora okrenu im s negodovanjem leđa, oholo 
sumnjičavo lice njegove supruge dobi odjedamput neobično prijazan 
izraz. 

— Dobro došli, sjedite, gospodine Černomazove — progovori 
ona. 

— Karamazov, majko, Karamazov (mi smo prosta roda) — 
prišapnu on ponovo. 

— No, Karamazov, ili kako mu drago, a ja uvijek Černomazov... 
Sjedite, i zašto vas je digao? On kaže, dama bez nogu, ali ja noge 
imam, samo su otečene kao vjedra, a ja se sva osušila. Kako sam 
prije bila debela, a sada kao da sam iglu progutala... 

— Mi smo prosta roda, prosta roda — dobaci kapetan još 
jedamput. 

— Tata, ah, tata! — odjednom progovori gurava djevojka, koja je 
dosada šutjela na svom stolcu, te brzo pokri oči rupcem. 

— Lakrdijaš! — lupi djevojka do prozora. 

— Gledajte, kakve su kod nas novosti, — i mamica raširi ruke, te 
pokaže na kćeri, — idu baš kao oblaci; prođu li oblaci, opet stara 
svirka. Prije, dok smo još kod vojske bili, dolazilo nam je mnogo 
takvih gostiju. Ja neću to, baćuška, da usporedim s ovim stanjem. 
Tko nekog ljubi, neka ovaj i njega ljubi. Došla đakonovica i veli: 
Aleksandar Aleksandrovič je čovjek prekrasne duše, a Nastasja, 


kaže, Petrovna, to je odrod pakleni. No, rekoh na to, kako tko koga 
obožava, ali ti si mala hrpica, pa ipak smrdiš. — A tebe bi, kaže, 
trebalo držati u pokornosti. — Ah, ti, crna sabljo, kažem joj, koga si ti 
došla da učiš? — Ja, kaže ona, ispuštam čisti zrak, a ti nečisti. — A 
pitaj, odgovorih joj, svu gospodu oficire, da li je u meni čisti zrak ili 
kakav drugi? I tako mi to od onog vremena na duši leži, da sam, neki 
dan, kad sam evo ovdje sjedila, kao sad, i vidjela, da je ušao onaj isti 
general, što je ovamo dolazio o Uskrsu: što mislite, rekoh mu, vaše 
prevashodstvo, smije li plemenita dama slobodan zrak puštati? — 
Jest, odgovori on, i kod vas bi trebalo otvoriti prozorčić ili vrata, jer se 
meni čini, da kod vas nije zrak svjež? No, i svi tako! A što im smeta 
moj zrak? Od mrtvaca još jače zaudara. Ja, kažem, ne kvarim vaš 
zrak, ali ću naručiti sebi cipele i otići. Baćuška, golupčići, ne 
prekoravajte rođenu mater! Nikolaju lljiču, baćuška, zar ti nisam 
ugađala, a meni je jedino ostalo to, što Iljušečka dođe iz škole i ljubi 
me. Jučer je donio jabuku. Oprostite, baćuška, oprostite, golupčići, 
materi rođenoj, oprostite meni samohranoj! | zbog čega vam je moj 
zrak postao odvratan? 

| nesretnica udari odjedamput u plač i suze joj u mlazovima 
poteku. Štapskapetan joj strelimice priskoči. 

— Majčice, majčice, golubice, dosta je, dosta! Nisi ti samohrana. 
Svi te ljube, svi te obožavaju! — | on joj stade ljubiti obje ruke i 
nježno gladiti lice svojim dlanovima; zatim dohvati ubrus i otre joj s, 
lica suze. Aljoši se čak učinilo, da su se i njemu zasjale suze. — No, 
jeste li vidjeli? Jeste li čuli? — okrenu mu se on odjedamput nekako 
ljutito, pokazujući rukom na jadnu ludu. 

— Vidim i čujem — promrsi Aljoša. 

— Tata, tata! Kako možeš s njim... Ostavi ga, tata, neka odlazi! 
— ciknu odjedamput dječačić, koji se bio pridigao na svom krevetiću 
i gledao oca usplamtjelim pogledom. 

— Ta nećete već jedamput prestati lakrdijati i vaše ludo 
pretvaranje pokazivati, što ipak nikad ničemu ne vodi! — dreknu iz 
kuta Varvara Ivanovna, koja se bila već sasvim razbjesnila, te je čak 
i nogom o pod lupila. 

— Ovaj put ste izvoljeli doći sasvim opravdano izvan sebe, 
Varvaro Nikolajevna, i ja ću vas brzo zadovoljiti. No, Alekseju 
Fjodoroviču, metnite svoju kapu, a ja ću uzeti ovaj kačket, — pa 


hajdemo. Moram vam reći jednu ozbiljnu riječcu, ali samo izvan ovih 
zidova. Eno ona djevojka, što sjedi, — to je moja kćerka, — ona vam 
je utjelovljeni anđeo božji... koji je sletio smrtnim ljudima... samo ako 
možete to pojmiti... 

— Sav se trese, kao da je dobio grč — produži Varvara 
Nikolajevna negodujući. 

— A ova, evo, što sad zbog mene udara nogom i što me je malo 
prije nazvala lakrdijašem, — to je također utjelovljeni anđeo božji, i 
ima potpuno _ pravo da me tako naziva. Hajdemo, Alekseju 
Fjodoroviču, treba da svršimo... 

| on zgrabi Aljošu za ruku i izvede ga ravno na ulicu. 


VII 
NA ČISTU ZRAKU 


— Ovdje je čist zrak, a u mojim odajama zbilja nije zrak svjež; 
čak u svakom smislu. Pođimo, gospodine, korakom. Vrlo bih vas htio 
zainteresirati. 

— I ja imam s vama jedan osobit posao... — primijeti Aljoša, — 
samo ne znam, kako bih počeo. 

— Kako da se ne dovijem, da imate sa mnom posla? Bez posla 
ne biste meni nikad ni zavirili. Ili ste zbilja došli, da se samo na 
malog potužite? To je nevjerojatno. Što se pak dječaka tiče, nisam 
vam mogao ondje sve razjasniti, nego ću vam sada ovdje opisati cio 
prizor. Vidite li, ispirač moj bio je gušći još prije sedmicu dana, — 
govorim o svojoj bradici, jer bradicu su moju prozvali ispiračem, a 
osobito đaci. Dakle, vuče me onda vaš bratac, Dmitrij Fjodorovič, za 
moju bradicu, ni kriva, ni dužna, nadigao viku, ja se slučajno ondje 
desio, i izvukao me iz krčme na trg, a baš u tom trenutku prolaze 
đaci iz škole, a s njima Iljuša. Čim me je ugledao u takvu položaju, 
— potrčao je meni: »Tata, viče, tatal« Hvata se za mene, grli me 
rukama, otima me, viče mome napadaču: »Pustite ga, pustite, to je 
moj tata, oprostite mu« — tako viče: »oprostite mu«, i zagrlio ga 
također, te ga poljubio u ruku, baš u ruku. Sjećam se, kakvo je u tom 
trenutku bilo njegovo lice, nisam to zaboravio i neću nikad zaboraviti. 


— Kunem vam se, — uskliknu Aljoša, — da će vam brat moj na 
najiskreniji i najpotpuniji način izjaviti svoje kajanje, pa makar i 
klečeći na istom trgu... Ja ću ga nagnati, jer mi inače nije brat! 

— Aha, dakle se to nalazi još u projektu. Ne potječe izravno od 
njega, nego jedino iz plemenitosti vašeg vatrenog srca. To ste trebali 
reći. Ne, u takvu slučaju dozvolite i meni, da govorim o najvišoj 
viteškoj i oficirskoj plemenitosti vašeg brace, jer ju je onda pokazao. 
Kada je prestao da me vuče za ispirač i pustio, reče mi: »Ti si, kažu, 
oficir, a i ja sam oficir, i ako možeš naći sekundanta, čestitog 
čovjeka, pošalji ga, dat ću ti zadovoljštinu, iako si gad!« Eto, što je 
rekao. Zaista viteški duh! Ja i lljuša odosmo, ali porodična 
rodoslovna slika zauvijek se usjekla u Iljušinu dušu i pamet. Ne, gdje 
bismo mi mogli ostati plemićima. | prosudite sami, čas prije ste 
izvoljeli sami biti u mojim odajama — i što ste vidjeli? Sjede tri žene, 
jedna hroma i luda, druga hroma i grbava, a treća zdravih nogu, ali i 
odviše pametna, studentkinja, opet bi u Petrograd, da ondje na 
obalama Neve traži prava ruske žene. O Iljuši i ne govorim, njemu je 
svega devet godina i sam je kao prst, jer umrem li ja — što će biti s 
cijelim ovim podzemljem, to vas tek jedino pitam? A kad je tako, i ja 
njega pozovem na dvoboj, a on mene odmah ubije, no, što onda? 
Što će s njima svima biti? A još gore, ako me ne ubije, već me samo 
ubogalji: raditi ne možeš, a usta ipak ostaju, tko će onda nahraniti 
moja usta, i tko će sve njih nahraniti? Valjda da Iljuša napusti školu i 
da odlazi svaki dan prositi milostinju? Eto, što znači za mene da ga 
izazovem na dvoboj, to je prosto glupost, i ništa više. 

— On će vas moliti za oproštenje, nasred trga poklonit će vam se 
do nogu — povika Aljoša usplamtjela pogleda. 

— Htio sam da ga tužim sudu, — produži štapskapetan, — ali 
rasklopite naš zakonik, pa recite, da li mogu dobiti od napadača 
punu zadovoljštinu za uvredu, lično meni nanesenu? A onda me još 
iznenada pozva Agrafena Aleksandrovna i dere se: »Ne smiješ ni 
pomisliti! Ako ga tužiš, onda će biti moja stvar, da sav svijet javno 
sazna, da te je tukao zbog toga lopovluka, i onda će još i tebe povući 
na sud«. A gospod jedini vidi, od koga je taj lopovluk potekao i po 
čijoj sam zapovijedi postupao kao ništarija, — zar nisam po njenom 
vlastitom nalogu i po nalogu Fjodora Pavloviča? »A osim toga«, 
nadovezala ona, »otjerat ću te zauvijek i nećeš više ništa kod mene 


zaslužiti. Trgovcu ću mome također reći (ona njega, starca naime, 
tako naziva: trgovac moj), pa će te i on protjerati«. Eto, mislim ako 
me već i trgovac progna, kod koga ću onda služiti? To dvoje mi je još 
jedino preostalo, jer otac vaš, Fjodor Pavlovič, ne samo da nema u 
mene više povjerenja zbog nekog nuzgrednog razloga, nego je 
ugrabio neke moje priznanice, pa me još i sam hoće da preda sudu. 
Zbog svega toga sam se primirio, i vi ste vidjeli podzemlje. A sad 
dozvolite, da zapitam: da li vas je Iljuša nedavno jako ujeo za prst? U 
kući i pred njim nisam se usudio upuštati u potankosti. 

— Da, vrlo jako, a bio je i jako razdražen. On se meni kao 
Karamazovu zbog vas osvetio, sada mi je to jasno. Ali da ste vidjeli, 
kako se s đacima drugovima kamenjem nabacivao? To je vrlo 
opasno, oni ga mogu ubiti, oni su još djeca, glupi, kamen leti i može 
glavu razbiti. 

— Pa već je dobio svoje, iako ne u glavu, a ono u prsa, udario ga 
danas kamen poviše srca, pozna se modrica, došao je kući, plače, 
stenje, pa se i razbolio. 

— A znate li, da on sam prvi napada na sve ostale, razbjesnio se 
zbog vas, i oni kazuju, da je neki dan jednog dječaka, Krasotkina, 
ubo nožićem u slabinu. 

— Slušao sam i za to, to je opasno: Krasotkin je ovdašnji 
činovnik, i još može biti belaja... 

— Ja bih vam savjetovao, — produži Aljoša vatreno, — da ga 
neko vrijeme i ne šaljete u školu, dok se ne stiša... i dok ga taj gnjev 
ne prođe. 

— Gnjev! — prekinu štapskapetan, — baš gnjev. Maleno 
stvorenje, a veliki gnjev. Vi sve znate. Dozvolite mi, da vam to 
posebno objasnim. Radi se o tom, da su ga poslije onog događaja 
počeli svi đaci u školi dražiti ispiračem. Školska su djeca svijet bez 
srca: svatko je za sebe anđeo božji, a kad su skupa, osobito u školi, 
onda su jako nemilosrdni. Kada su ga, počeli dražiti, prenuo se u 
Iljuše plemeniti duh. Običan mladić, loš sin — taj bi se time pomirio, 
svoga bi se oca postidio, a ovaj je zbog oca sam ustao protiv svih. 
Zbog svog oca, zbog istine i zbog prava. Jer što je on onda podnio, 
kada je vašem braci ljubio ruke i vikao: »Oprostite tatici, oprostite 
tatici«, — to znade samo jedino bog i ja. I eto, kako naša djeca — to 
jest ne vaša, nego naša, djeca prezrenih, ali plemenitih prosjaka, već 


u devetoj godini saznaju, što je istina na zemlji. Gdje bi bogata to 
znala: ona neće cijelog života dostići takve dubine, a moj je Iljuša 
istog onog trenutka u svu istinu prodro. | ušla je u njega ta istina, 
ubila ga zauvijek — reče štapskapetan strastveno i opet kao izvan 
sebe, udarivši se pritom šakom po lijevom dlanu, kao da želi očito 
izraziti, kako je njegova lljušu ubila »istina«. — Još tog istog dana 
dobio je groznicu i svu noć buncao. Cio taj dan malo je sa mnom 
govorio, čak je neprekidno šutio, primijetio sam jedino: gleda u mene 
iz kuta, sve se više i više sagiba prozoru i gradi se, kao da uči 
zadaću, a ja vidim, da mu nije zadaća na pameti. Sutradan sam se 
ja, grešni čovjek, opio od žalosti, i mnogočega se ne sjećam. A i 
mamica je počela da plače — ja mamicu jako volim — pa sam od 
žalosti gucnuo zbog svega, što se dogodilo. Nemojte me, gospodine, 
prezirati: kod nas su u Rusiji pijani ljudi najbolji ljudi. Najbolji su ljudi 
kod nas i najveće pijanice. Ležim ja, i tog sam dana vrlo malo mislio 
na Iljušu. A tog su dana ujutro baš i otpočeli đaci u školi s Iljušom 
najveću sprdnju: »Ispirač, viču mu, tvog su oca za ispirač vukli iz 
krčme, a ti trčiš uz njega i moliš za oproštenje«. Treći dan došao 
opet iz škole, gledam ga, sav se promijenio u licu, poblijedio. Što ti 
je, kažem? Šuti. No, u našem stanu i ne možeš razgovarati, jer se 
odmah počnu miješati i mamica i djevojke — a usto su djevojke već 
bile sve saznale, odmah prvog dana. Varvara Ivanovna već je stala 
vrčati: »Lakrdijaši, pajaci, može li kod vas biti što pametno?« — 
Sasvim tako, kažem, Varvara Ivanovna, zar može kod nas što 
pametno biti? Teme sam se taj put otresao. Podveče izveo sam 
dječaka u šetnju. A ja sam s njim, to treba da znate, i prije toga 
svako veče izlazio u šetnju, baš ovim istim putem, kojim sad idemo, 
sve od naših vratašca pa do onog tamo velikog kamena, što leži 
tamo na putu kraj plota kao siroče i gdje otpočinje gradska utrina: 
mjesto pusto i divno. Idemo ja i Iljuška, kao obično, njegova je ruka u 
mojoj ruci. Ručica je majušna, prstići tanki, studeni — jer boluje na 
plućima. — »Tata, kaže, tata!l« Što je? kažem mu i vidim, kako mu 
očice sijevaju. — »Tata, kako je on tebe onda, tatal« — Što ćemo, 
Iljuška, rekoh. »Ne miri se s njim, tata, ne miri. Đaci vele, da ti je zato 
dao deset rubalja«. — Ne, kažem, lljuška, ja neću sada primiti od 
njega novaca ni za što. A on se sav stresao, uhvatio moju ruku s 
obje svoje ručice i poljubio je. »Tata, veli, tata, izazovi ga na dvoboj, 


u školi me draže, da si ti kukavica i da ga nećeš izazvati na dvoboj, a 
deset ćeš rubalja primiti«. — Ja ga, lljuška, ne mogu izazvati na 
dvoboj, odgovorio sam mu i ukratko izložio sve ono, što sam u tom 
pogledu i vama maločas izložio. Kada je saslušao sve, reče: »Tata, 
tata, ipak se ne miri: kad ja odrastem, ja ću ga sam izazvati i ubiti!« 
Očice njegove sijevaju i plamte. No, ja sam uza sve to i otac, te sam 
morao da mu rečem riječ istine: grešno je, kažem mu, ubiti, makar i 
u dvoboju. — »Tata, kaže, tata, kada budem velik, ja ću ga oboriti, 
izbit ću mu sablju svojom sabljom, nasrnuti na njega, povaliti ga, 
zamahnuti na njega sabljom i reći mu: mogao bih te sad odmah ubiti, 
ali ti opraštam, sad si dobio svoje!« Vidite li, vidite li, gospodine, 
kakav se proces zbio u njegovoj glavici za ta dva dana, jer on je dan 
i noć mislio, a noću sigurno o tome i buncao, kako će se baš sabljom 
osvetiti. Tek iz škole je počeo dolaziti kući jako izudaran, što sam 
pred tri dana saznao, i vi imate potpuno pravo: neću ga više slati u 
školu. Jako sam se uplašio za njega, kada sam saznao, da sam 
ustaje protiv cijelog razreda i da sve sam izaziva, da se razbjesnio, a 
srce njegovo da se zapalilo. Opet odlazimo u šetnju. »Tata, pita on 
mene, tata, je li, bogati su najjači na svijetu?« — Jest, rekoh, Iljuša, 
nema na svijetu jačeg od bogataša. — »Tata, kaže, tata, ja ću se 
obogatiti, poći ću u oficire i sve pobiti, car će me nagraditi, i ja ću 
doći ovamo i nitko te neće smjeti dirati.« Zatim je časak prošutio i 
onda nastavi, a usnice su mu neprestano, kao i prije, drhtale. — 
»Tata, kaže, kako je ovaj naš grad zao, tatal« — Jest, kažem, 


lljuška, nije naš grad baš najbolji. — »Tata, da se preselimo u drugi 
grad, u bolji, veli, grad, gdje za nas i ne znaju«. — Preselit ćemo se, 
kažem, lIljuška, preseliti, — samo dok skupim novaca. Obradovao 


sam se slučaju, da ga mogu odvratiti od mračnih misli, i nas dvojica 
stali sanjati, kako ćemo se preseliti u drugi grad, kupiti konja i svoja 
kola. Mamicu ćemo i sestre posaditi u kola, pokrit ćemo ih, ai mi 
ćemo ići kraj kola, ponekad ćeš sjesti i ti, a ja ću ići uz vas, jer 
moramo čuvati svoje konjiće, ta ne možemo svi posjedati, i tako 
ćemo otputovati. Zanio se on time, a uglavnom zato, što će imati 
svog konjića i voziti se. A poznato je već, da se ruski dječačić rađa s 

konjem “““. Dugo smo čavrljali; slava bogu, mislim, razonodio sam 
ga i utješio. To je bilo preksinoć, a sinoć je bilo već drukčije. Opet je 


ujutro pošao u tu školu i vratio se mračan. Uvečer sam ga uzeo za 
ruku, poveo u šetnju, šuti, ne govori. Podigao se vjetrić, sunce 
potamnjelo, osjeća se jesen, a već se i smrkavalo — nas dvojica 
idemo, i obojica smo tužni. — No, mali, kako će biti, kažem, kad nas 
dvojica krenemo na put? — mislim, navest ću ga na jučerašnji 
razgovor. Šuti. Samo osjetih, kako njegovi prstići zadrhtaše u mojoj 
ruci. E, mislim, zlo je, nešto je novo pridošlo. Došli smo, kao i sada, 
sve do ovog kamena, ja sjeo na kamen, a po nebu pušteni sami 
zmajevi, zuje i trešte, vidi se trideset zmajeva. Sada je sezona 
zmajeva. Eto, kažem, Iljuša, da i mi pustimo našeg prošlogodišnjeg 
zmajića. Popravit ću ga, gdje si ga spremio? Šuti moj dječačić, gleda 
ustranu, okrenuo mi se porebarke. Ali iznenada zazviždi jak vjetar i 
uzvitla prašinu... A on mi odjedamput priskoči, ogrli mi vrat objema 
rukama i privuče sebi. Znate, ima djece, koja su šutljiva i ohola i koja 
mogu da dugo savlađuju suze, ali ako im suze zbog kakve velike 
tuge odjedamput provale, onda te suze ne procure, već briznu kao 
potoci. Takvim toplim mlazevima pokvasio je i on cijelo moje lice. 
Zajecao je, kao da su ga grčevi spopali, zatresao se, pritiskivao me 
sebi, a ja sjedim na kamenu. »Tatice, uzvikuje on, tatice, kako je on 
tebe ponizio!« Sada sam i ja zaplakao, i mi smo sjedili i tresli se u 
zagrljaju. »Tatice, veli, tatice!« — Iljuška, kažem ja, Iljuška! Nitko nas 
nije onda vidio, jedino nas je bog vidio, možda će mi to upisati u 
osobnik. Zahvalite za to vašem bratu, Alekseje Fjodoroviču. Ne, 
neću ja izbiti svog dječaka, da vas zadovoljim. 

I on je opet završio na svojim maloprijašnjim zlobnim i šašavim 
načinom. Aljoša je međutim osjetio, da mu on već vjeruje, i kad bi bio 
tko drugi na njegovu mjestu, da se ovaj čovjek ne bi s njim ovako 
»razgovarao«, niti bi mu saopćio ono, što je njemu eto sad priopćio. 
To je ohrabrilo Aljošu, čija je duša drhtala u suzama. 

— Ah, kako bih ja želio da se pomirim s vašim dječakom! — 
uskliknu on. — Kad biste vi to udesili... 

— Drage volje — promrmlja štapskapetan. 

— Ali o tome se sada ne radi, čujte — klicaše Aljoša i dalje, — 
čujte! — Imam jednu poruku za vas: isti taj moj brat, taj Dmitrij, 
uvrijedio je također svoju zaručnicu, najplemenitiju djevojku, za koju 
ste već sigurno čuli. Ja sam ovlašten, da vam otkrijem sve o toj 
uvredi, što joj je nanesena, štoviše, ja sam to dužan da učinim, jer mi 


je ona, kad je saznala za vaš nesretni položaj, naložila malo prije... 
sad na... da vam donesem ovu njenu pripomoć... ali samo njenu, a 
ne Dmitrija, koji je i nju ostavio, a niti moju, njegova brata, niti bilo 
čiju, već njezinu, jedino njezinu. Ona vas moli, da primite njezinu 
pomoć... vas je oboje uvrijedio isti čovjek... Ona se sjetila vas onda, 
kada ju je uvrijedio isto (po težini uvrede) kao i vas! To znači, da 
dolazi sestra bratu u pomoć. Ona mi je i naložila, neka vas 
nagovorim, da primite od nje ovih dvjesta rubalja kao od sestre. 
Nitko neće za to saznati, ne mogu nastati otud nikakve nepoštene 
spletke... evo tih dvjesta rubalja, i ja se kunem — vi ih morate primiti, 
jer inače... inače bi svi na svijetu morali biti jedan drugome dušmani! 
Ta ima i na svijetu braće... Vi ste plemenite duše... i vi morate to 
razumjeti, morate! 

| Aljoša mu pruži dvije nove novcate šarene stotinjarke. Obojica 
su stajali upravo kod velikog kamena, kraj plota, i nikog nije bilo u 
blizini. Banknote su proizvele, činilo se, na štapskapetana strašan 
utisak: on je zadrhtao, ali u prvi mah kao od sama čuđenja: on nije 
ništa slično ni slutio, niti je uopće očekivao takov ishod. O nečijoj 
pomoći, i to još tako velikoj, nije ni u snu sanjao. Uze banke i gotovo 
cijelu minutu nije mogao da odgovori, i nešto sasvim novo izbi na 
njegovu licu. 

— Za mene, meni, toliko novaca, dvjesta rubalja! Baćuške! Ta ja 
nisam već četiri godine vidio ovoliko novaca, — gospode! I kaže, da 
je sestra... je li to istina, istina? 

— Kunem vam se, da je sve istina, što sam vam rekao! — poviče 
Aljoša. Štapskapetan pocrvenje. 

— Čujte, golube moj, čujte, ako i primim, neću valjda biti hulja? U 
očima vašim, Alekseje Fjodoroviču, neću valjda biti hulja? Ne, 
Alekseje Fjodoroviču, čujte, čujte, — užurba se on i neprestano se 


doticaše Aljoše objema rukama, — vi me nagovarate, eto, da 
uzmem, jer da mi to »sestra« šalje — a nećete li me prezirati, ako 
primim, a? 


— Ta neću, ta neću! Kunem vam se svojim spasom, da neću! | 
nitko neće nikad znati, osim nas: ja, vi, i ona, i još jedna gospođa, 
njena najbolja prijateljica... 

— Gospođa? Poslušajte, Alekseje Fjodoroviču, poslušajte, jer 
sada je došao onaj časak, kad treba sve saslušati, budući da vi ne 


možete ni pojmiti, što mogu značiti za mene tih dvjesta rubalja — 
nastavi jadnik, padajući postepeno u nekakav nemiran, gotovo divlji 
zanos. Bio je nekako zbunjen. Govorio je strašno žurno i brzopleto, 
kao da je bio poludio i baš kao da mu ne daju da sve iskaže. — 
Znate li, osim toga, jer je ovo dobiveno pošteno i od toliko uvažene i 
svete »sestre«, da ja mogu sada liječiti mamicu i Ninočku — onog 
svog guravog anđela, kćerku moju? Dolazio meni doktor 
Herzenstube, po dobroti srca svog, pregledao ih obje cio sat: »Ne 
razumijem, kaže, ništa«, a međutim mineralna voda, što se dobiva u 
ovdašnjoj ljekarni (i koju je on propisao), nesumnjivo bi joj pomogla, 
a propisao joj je i lijekove za parenje nogu. Mineralna voda stoji 
trideset kopjejaka, a treba da ispije možda četrdeset bočica. Ja sam 
onda uzeo recept i metnuo ga na policu ispod ikona, te i sad tamo 
leži. A Ninočki je odredio, da se kupa u nekakvoj rastopini, u vrućoj 
KUpkI, i to svaki dan ujutro i uvečer; a gdje bismo mi mogli provesti 
takvo liječenje kod nas, u našem stanu, bez posluge, bez pomoći, 
bez kade i bez vode? Ninočka je međutim potpuno reumatična, to 
vam nisam još ni rekao, noću je trga cijela desna strana, pati se i, 
vjerujete li, anđeo se božji savlađuje, da nas ne uznemiri, ne ječi, da 
nas ne probudi. Jedemo što bilo, što imamo, a ona uzme posljednji 
zalogajić, što se samo psima baca: »Ja nisam vrijedna, kaže, tog 
zalogaja, a od vas otimam i samo sam vam na teret.« Eto, što nam 
želi da kaže njen anđeoski pogled. Mi je dvorimo, a njoj je to 
nesnosno: »Ne zavređujem ja to, ja, nevaljali, nekorisni bogalj« — a 
kako da ona to ne zavređuje, kad nas je ona sve izmolila u boga 
svojom anđeoskom smjernošću, bez nje, bez njene tihe riječi bio bi 
kod nas pakao, i čak je Varju smekšala. A nemojte ni Varvaru 
Nikolajevnu osuđivati, ona je također anđeo, i ona je vrijedna. Kad je 
ljetos došla nama, donijela je sa sobom šezdeset rubalja, što ih je 
zaslužila održavanjem satova i spremila za odlazak, da se s tim 
novcem u rujnu, to jest sad, vrati u Petrograd. A mi smo uzeli njen 
novac i potrošili, te joj ga sad ne možemo da vratimo, tako je to. A i 
ne može da se vrati, jer radi za nas kao robijaš. Upregli smo je i 
osedlali kao kljuse, donosi sve što treba, krpa, pere, mete sobe, 
mater sprema u krevet, a mama je cmizdrava, mušičava, mama je 
luda! A sada ću moći s te dvije stotine rubalja uzeti sluškinju, 
razumijete li, Alekseju Fjodoroviču, poduzeti liječenje dragih 


stvorova, studenikinju poslati u Petrograd, kupiti govedine, uvesti 
novu dijetu. Gospode, ta to je san! 

Aljoša je bio jako radostan, što je donio toliku sreću i što je 
nesretnik pristao, da bude usrećen. 

— Stanite, Alekseju Fjodoroviču, stanite, — uhvati se 
štapskapetan za novu misao, koja je iznenada pred njim iskrsla, te 
opet stade brbljati jako brzo i kao izvan sebe, — a znate li, da ćemo 
sad ja i Iljuška možda zaista oživotvoriti svoj san: kupit ćemo konjića 
i kola, vranca, jer je molio, da bude svakako vranac, pa ćemo 


krenuti, kako smo prekjučer uglavili ĆI Ja imam u K-skoj guberniji 
poznata odvjetnika, prijatelja izmalena, i on mi je poručio po 
pouzdanu čovjeku, da će mi dati u svojoj pisarni mjesto perovođe, 
ako samo dođem, a tko zna, možda će mi i dati... Dakle, u kola ćemo 
smjestiti mamicu, smjestiti Ninočku, lljuška će sjesti naprijed i goniti, 
a ja ću uz njih pješice, i sve ću ih onamo prevesti... Gospode, samo 
da naplatim ovdje još jedan propali dug, možda bi za sve to doteklo. 

— Dotle će, doteći! — uskliknu Aljoša, — Katarina Ivanovna 
poslat će vam još, koliko želite, a i ja imam svojih novaca, pa uzmite, 
koliko vam treba, kao od brata, kao od prijatelja, a poslije ćete već 
vratiti... (Jer vi ćete se obogatiti!). | znate, nikad niste mogli ništa 
pametnije smisliti od tog preseljenja u drugu guberniju! U tome je vaš 
spas, a što je glavno, spas vašeg dječaka — i, znate, požurite, prije 
zime, prije studeni, a otale ćete nam se javiti, i mi ćemo ostati 
braća... Ne, to nisu tlapnje! 

Aljoša je htio da ga zagrli, toliko je bio zadovoljan. Ali kad ga je 
pogledao, odjedamput zasta: on je stajao ispružena vrata, 
razvučenih usnica, mahnita i blijeda lica, te neprestano micao 
usnama, kao da želi nešto da kaže: glas se nije čuo, ali je međutim 
neprestano šaptao, što je bilo vrlo neobično. 

— Što vam je? — zadrhta odjedamput Aljoša zbog nečeg. 

— Alekseju Fjodoroviču... ja... vi, — mrmljaše štapskapetan 
isprekidano i gledaše u nj netremice neobično i divlje, kao čovjek, 
koji se odlučio da se surva u provaliju, a u isto se vrijeme sve kao 
smješkaše usnicama — ja... vi... A ne biste li htjeli, da vam sad 
odmah pokažem jedan pokus! — prošapta odjedamput brzim i 
odlučnim šapatom, ne prekidajući se više u govoru. 


— Kakav pokus? 

— Pokus, jedan hokus-pokus, — neprestano — šaptaše 
štapskapetan i usta mu se iskrivila u lijevu stranu, lijevo oko 
zažmirilo, i ne skidajući pogleda, gledaše Aljošu, kao da je prikovan 
za nj. 

— Ta što vam je, kakav pokus? — viknu ovaj već sasvim 
prestrašen. 

I, pokazavši mu obje šarene banknote, što ih je neprestano, za 
vrjeme cijela razgovora, držao za krajičak palcem i kažiprstom 
desne ruke, on ih odjednom iznenada zgrabi kao u ludilu, zgužva i 
čvrsto stisnu u pesnici desne ruke. 

— Jeste vidjeli! — ciknu prema Aljoši, blijed i bijesan, te, digavši 
u vis šaku, izmahnu, što je jače mogao, baci obje zgužvane 
banknote u pijesak — jeste li vidjeli? — ciknu opet, pokazujući na 
njih prstom — ali, eto, gledajte!... 

I onda podigne desnu nogu, te ih stade u divljem bijesu gaziti 
petom, povikujući i gušeći se pri svakom udarcu nogom. 

— Evo vaših novaca! Evo vaših novaca! Evo vaših novaca! Evo 
Vaših novaca! — reče on i odjedamput odskoči natrag i isprsi se pred 
Aljošom. Cio izgled njegov izražavaše neopisiv ponos. 

— Javite onima, koji su vas poslali, da ispirač ne prodaje svoje 
časti! — dreknu on, pružajući ruke u vis. Zatim se naglo okrenu i 
udari u trk, ali nije učinio ni pet koraka, kada se opet potpuno okrenu, 
dobaci Aljoši rukom pozdrav i potrča dalje. Ali i opet nije odmakao 
dalje od pet koraka, kad se posljednji put okrenu, ali ovaj put mu nije 
bilo lice iskrivljeno od smijeha, već se sada cijelo treslo od plača. | 
on stade da viče, govoreći brzo, plačući, isprekidano i zagrcavajući 
se: 

— A što bih ja rekao svome dječaku, da sam na sramotu našu 
uzeo novac? — i kad to reče, stade opet trčati, ali se sad više ne 
okretaše. Aljoša je gledao za njim s neizmjernom tugom. O, on je 
uviđao, da onaj nije znao sve do posljednjeg trenutka, da gužva i 
odbacuje banknote. On se nije u bijegu nijedamput osvrnuo, Aljoša 
je i znao, da se neće osvrtati. Da pođe za njim, da ga zove, to nije 
htio, a znao je i zašto. Kad je već nestao s vida, Aljoša podiže obje 
banknote. Bile su samo vrlo zgužvane, zgažene i zabijene u pijesak, 
ali posve čitave i čak su zašuštale, kao nove, kada ih je Aljoša 


razmotavao i gladio. A kada ih je izgladio, smota ih i turi u džep, 
pođe Katarini Ivanovnoj, da je izvijesti o uspjehu njene poruke. 

Gospođa Hohlakova opet je prva srela Aljošu. Ona se žurila: 
desilo se nešto važno; histerija Katarine Ivanovne svršila se 
nesvjesticom, zatim ju je spopala »užasna, strašna nemoć, ona je 
legla, svela oči i počela buncati. Sad je u vatri, poslali su po 
Herzenstubea, poslali po tetke! Tetke su već ovdje, a Herzenstubea 
još nema. Svi sjede u njenoj sobi i čekaju. Nešto će biti, jer je bez 
svijesti. A što, ako bude groznica?« 

Dok je gospođa Hohlakova govorila, držala se ozbiljno i 
uplašeno: »Sigurno je ozbiljno!« dodavala ona svakoj riječi, kao da 
sve ono, što se prije događalo, nije bilo ozbiljno. Aljoša je sasluša s 
tugom, stade joj izlagati svoje zgode, ali ona ga kod prvih riječi 
prekinu. Ona nije imala kad, i zamolila ga je, da posjedi kod Lise i da 
je kod Lise pričeka. 

— Mene je Lise, najmiliji Alekseju Fjodoroviču, — šapnu ona 
njemu gotovo u uho, — mene je Lise maločas strašno začudila, ali 
me je i tronula, i zato joj moje srce sve oprašta. Predstavite sebi, čim 
ste otišli, počela se odmah iskreno kajati, što vam se jučer i danas 
rugala. Ali ona se nije rugala, ona se samo šalila. Ali se tako ozbiljno 
kajala, da je skoro proplakala, što me je začudilo. Ona se nije nikad 
prije ozbiljno kajala, kada bi se meni rugala, a sve iz šale. A znate Ii, 
ona se meni katkad ruga. A sada se eto ozbiljno kaje, sada je sve 
počelo ozbiljno. Ona neobično cijeni vaše mišljenje, Alekseju 
Fjodoroviču, i ako možete, ne smatrajte se uvrijeđenim i ne ljutite se. 
Ni ja ništa drugo ne činim, nego je štedim, jer ona je takav mudrijaš, 
vjerujte mi. Maločas je govorila, da ste joj prijatelj iz djetinjstva, — 
»najozbiljniji prijatelj iz djetinjstva«, — predstavite sebi »najozbiljniji«, 


a što sam ja bila? Ona ima u tom pogledu neobično ozbiljne 
osjećaje, i čak uspomene, a što je glavno, te fraze i riječce, 
najneočekivanije riječce, i ničemu se ne nadaš, a ono odjedamput 
iskrsnu. Tako, na primjer, nedavno o boru: bio je, kod nas u bašti, u 
njenom najranijem djetinjstvu, bor a možda je i sada ondje, te i nije 
potrebno govoriti u prošlom vremenu. Borovi nisu ljudi, oni se često 
ne mijenjaju, Alekseju Fjodoroviču. »Mama, veli ona, ja se sjećam 


[68] 


tog bora kroz san«, — to jest bora kao kroz san — ona se 
nekako drukčije izrazila, jer ovo je neka zbrka, bor je glupa riječ, ali 
samo mi je tim povodom rekla nešto tako originalno, što se 
apsolutno ne usuđujem ponoviti. A i zaboravila sam sve. Ali, do 
viđenja, jako sam potresena i sigurno ću šenuti pameću. Ah, 
Alekseju Fjodoroviču, ja sam dva puta u životu sišla s uma, i mene 
su liječili. Odlazite Lise. Ohrabrite je, kako vi to uvijek umijete divno 
učiniti. Lise, — viknu ona, prišavši vratima, — evo, dovela sam 
Alekseja Fjodoroviča, koga si toliko uvrijedila, i on se nimalo ne srdi, 
uvjeravam te, baš naprotiv, čudi se, kako si to mogla pomisliti! 


— Merci 22] maman, ulazite, Alekseju Fjodoroviču. 

Aljoša uđe. Lise je gledala nekako zbunjeno i odjedamput sva 
pocrvenje. Ona se očito nečeg stidjela, i kao što uvijek pritom biva, 
na vrat na nos stala da govori o nečem sasvim uzgrednom, kao da ju 
je jedino to uzgredno i zanimalo u ovom trenutku. 

— Mama mi je baš malo prije, Alekseju Fjodoroviču, ispričala cio 
slučaj o one dvije stotine rubalja i o tome, što vam je stavljeno u 
dužnost... za onog bijednog oficira... zatim mi je ispričala svu onu 
užasnu priču, kako su ga uvrijedili, i znate, mada mama priča jako 
zbrkano... jer ona uvijek preskače... ali sam je ja slušala i plakala. 
Ali, kako ste predali novce i kako je sad tom nesretniku? 

— To i jest ono, što nisam predao, to je cijela priča — odgovori 
Aljoša, gradeći se, kao da i njemu zadaje najviše brige baš to, što 
nije predao novac, a međutim je Lise jako dobro opazila, da i on 
očito nastoji da govori o nečem uzgrednom. Aljoša je sjeo za stol i 
počeo pričati, ali već poslije prvih riječi nestade sasvim njegove 
zbunjenosti, te je sad oduševio i Lise. Govorio je pod utiskom 
snažnog osjećaja i nedavnog neobičnog utiska, i njemu je pošlo za 
rukom da ispriča sve valjano i potanko. On joj je i prije, još u Moskvi, 


još u djetinjstvu Lise, rado dolazio i pričao, bilo ono, što mu se 
maločas dogodilo, bilo o onom, što je pročitao, ili se pak sjećao 
onog, što su preživjeli u djetinjstvu. Kadšto su čak oboje sanjarili 
zajedno i izmišljali udvoje cijele pripovijetke, ali većinom vesele i 
smiješne. I sada su se oboje, nekako odjedamput, prenijeli unatrag 
za dvije godine u prijašnje moskovsko doba. Lise je bila vrlo ganuta 
njegovim pripovijedanjem. Aljoša je umio da toplo iznese pred nju 
sliku »lljušečke«. Kada je sasvim potanko opisao prizor, kako je onaj 
jadni čovjek gazio novac, Lise pljesnu rukama i povika neobuzdano: 

— Dakle mu niste predali novac, dakle ste mu dali da umakne! 
Bože moj, bar da ste vi potrčali za njim i stigli ga... 

— NE, Lise, bolje je, što nisam potrčao — reče Aljoša te ustane 
od stola i zabrinut pođe po sobi. 

— Kako bolje, zašto bolje? Sada su oni bez hljeba, propast će! 

— Neće propasti, jer ih ovih dvjesta rubalja ionako neće mimoići. 
On će ih svejedno primiti sutra. Sutra će ih sigurno uzeti — progovori 
Aljoša, koracajući zamišljeno. — Vidite li, Lise, — produži on i 
iznenada zastade pred njom, — ja sam sam učinio ovdje jednu 
pogrešku, ali je ta pogreška dobro došla. 

— Kakvu pogrešku i kako dobro došla? 

— A evo kako, taj je čovjek plašljiva i slaba karaktera. On je toliko 
ispaćen i vrlo dobar. Ja eto sad neprestano mislim: zašto se on 
odjedamput toliko uvrijedio, te je i novac zgazio? Zato, što ni on sam, 
uvjeravam vas, nije znao do posljednjeg trenutka, da će ih gaziti. | 
meni se čini, da je bilo tu mnogo toga, što ga je uvrijedilo... a i nije 
moglo biti drugačije u njegovu položaju. Prvo, njega je već to 
uvrijedilo, što se preda mnom i suviše obradovao novcu i što to nije 
preda mnom sakrio. Da se obradovao, ali ne jako, da nije to 
pokazao, da se prenemagago, kao što se i drugi, kad primaju novce, 
prenemažu, onda bi još mogao podnijeti i uzeti, ali on se i odveć 
istinski obradovao, a to i jest uvredljivo. Ah, Lise, on je iskren i dobar 
čovjek, a u tome i jeste sva nevolja u ovakvim slučajevima! Njegov je 
glas za sve vrijeme, dok je govorio, bio tako slab, malaksao, a 
govorio je tako brzo, neprestano se hihotao nekakvim smijehom, ili je 
čak plakao... zaista, plakao je, jer toliko je bio ushićen... i o kćerima 
je svojim govorio... i o mjestu, što će ga dobiti u drugom gradu... | 
jedva što je izlio svoju dušu, a on se odjedamput postidio zbog toga, 


što mi je pokazao svoju dušu. | zato me je odmah zamrzio. A on 
spada među one siromahe, koji se užasno stide. A osobito ga je, eto, 
uvrijedilo, što me je vrlo brzo priznao svojim prijateljem, i što mi se 
brzo predao: najprije je nasrtao na mene, plašio me, a čim je 
ugledao novac, počeo me grliti. Grlio me je i neprestano previjao uza 
se. | baš u tom položaju morao je da osjeti cijelo poniženje, a ja sam 
baš tada počinio tu vrlo važnu pogrešku; rekao sam mu, naime, 
odjedamput, ako mu ne doteče novaca za seobu u drugi grad, da će 
još dobiti, i, štoviše, da ću mu ja sam dati od svojih novaca, koliko 
želi. Eto, to ga je odjedamput i iznenadilo: zašto sam i ja, sigurno je 
pomislio, pritekao njemu u pomoć? znate li, Lise, strašno je teško 
uvrijeđenu čovjeku, kada se svi počnu smatrati njegovim 
dobrotvorom... ja sam to čuo, meni je to starac kazivao. Ne znam, 
kako da to izrazim, ali sam to često i sam vidio. A i ja sam isto tako 
osjećam. A što je glavno, ako i nije znao sve do posljednjeg trenutka, 
da će novac zgaziti, ipak je to svakako predosjećao. | zato je i bio 
tako neobično ushićen, što je predosjetio. Ali, mada je sve to tako 
ružno, ipak je poslužilo boljemu. Ja čak mislim, najboljemu, da bolje i 
ne bi moglo biti... 

— A zašto, zašto ne bi moglo biti bolje? — uskliknu Lise, 
gledajući u Aljošu vrlo začuđeno. 

— Zato, Lise, što bi on, da nije zgazio, već uzeo novac, došavši 
kući, poslije sat, dva, udario u plač zbog svog poniženja, a to bi se 
nesumnjivo dogodilo. On bi proplakao, te bi jamačno sutra još prije 
zore došao meni, bacio mi, možda banknote i zgazio ih kao i malo 
prije. A sada je otišao strašno ponosno i svečano, mada zna, da je 
»sebe upropastio«. | sada, dakle, neće biti ništa lakše, nego ga 
primorati da primi tih dvjesta rubalja, i to već sutra, jer on je već 
dokazao, da ima časti, novac je bacio i zgazio. On nije mogao znati, 
kada ih je gazio, da ću mu ih opet sutra donijeti. A međutim mu je 
novac užasno potreban. lako je sada ponosan, ipak će danas 
razmišljati o tome, kakvu je pomoć odbio. Noću će još više 
razmišljati, sanjat će o njemu, a sutra ujutro bit će jamačno spreman 
da potrči meni i zamoli za oproštenje. A onda ću ja tamo osvanuti: 
»Eto, kazat ću, vi ste čovjek ponosan, što ste i dokazali, ali uzmite 
sad i oprostite nam«. I tada će on uzeti! 


Aljoša reče u nekom zanosu: »l tada će on uzeti!« Lise zapljeska 
dlanovima. 

— Ah, to je istina, ah, to mi je sad odjedamput sasvim jasno! Ah, 
Aljoša, otkud vi to sve znadete? Tako mlad, i već znade, što je u 
duši... Ja ne bih to nikad smislila... 

— Sada je glavno, da ga uvjerimo, da je on nama svima ravan, 
uza sve to, što prima od nas novac, — produži Aljoša u svome 
zanosu, — i ne samo da je ravan nama, nego je čak i viši... 

— »l viši« — divota, Alekseju Fjodoroviču, ali govorite, govorite! 

— To jest, nisam htio to reći... da je viši... ali ništa zato jer... 

— Ah, ništa zato, ništa zato, dakako, ništa zato! Oprostite, mili 
Aljoša... Znadete, dosada vas nisam gotovo nimalo cijenila, to jest, 
cijenila sam vas, ali ravna sebi, a sada ću vas poštovati kao višeg... 
Dragi, ne ljutite se, što se »šegačim« — produži ona odmah s 
mnogo osjećaja. — Ja sam smiješna i malena, ali vi, vil... Čujte, 
Alekseju Fjodoroviču, nema li u cijelom ovom našem raspravljanju... 
to jest vašem... ali ne, bolje u našem... nema li u tome prezira prema 
njemu, prema tom nesretniku... u tome, što ste sad tako pouzdano 
zaključili, da će on novac primiti, a? 

— NE, Lise, nema tu prezira, — odlučno odgovori Aljoša, kao da 
je već bio spreman na to pitanje, — ja sam o tome već i sam 
razmišljao, kada sam išao ovamo. Razmislite, kakav je to prezir, 
kada smo mi kao i on, kada su svi kao i on. Jer mi smo baš isto 
takvi, a ne bolji. A kada bismo i bili bolji, bili bismo na njegovu mjestu 
isto takvi... Ja ne znam, kako mislite vi, Lise, ali ja držim, da je moja 
duša u mnogome sićušna. A njegova nije sićušna, već naprotiv jako 
osjetljiva... Ne, Lise, ne, u tome nema nikakva prezira prema njemu! 
Znate li, Lise, moj je starac rekao jedamput: s ljudima treba isto tako 
postupati kao s djecom, a s nekima kao s bolesnicima u bolnici... 

— Ah, Alekseju Fjodoroviču, ah, golube, hajde da postupamo s 
ljudima kao s bolesnicima! 

— Možemo, Lise, ja sam spreman, samo što ja sam nisam posve 
spreman. Katkad sam jako nestrpljiv, a drugi put sam za sve slijep. 
Ali vi ste nešto sasvim drugo. 

— Ah, ne vjerujem! Alekseju Fjodoroviču, kako sam sretna! 

— Kako je lijepo, kad to možete reći, Lise. 


— Alekseju Fjodoroviču, vi ste začudo dobri, ali ste katkad 
pedantni... a međutim, kada bolje pogledaš, onda niste uopće 
pedantni. Idite, pogledajte na vrata, otvorite ih polagano i vidite, ne 
prisluškuje li mamica — prošapta odjedamput Lise nekakvim 
nervoznim, brzim šapatom. 

Aljoša priđe vratima, odškrinu ih i javi, da nitko ne prisluškuje. 

— Hodite ovamo, Alekseju Fjodoroviču, — produži Lise, crveneći 
sve jače i jače, — dajte mi vašu ruku, evo ovako. Čujte, ja vam 
moram nešto veliko priznati: jučerašnje vam pismo nisam pisala iz 
šale, već ozbiljno... 

I ona prekri oči rukom. Vidjelo se, da se jako stidi, da mu to 
prizna. Iznenada ščepa njegovu ruku, te je munjevito triput poljubi. 

— Ah, Lise, to je divota — uskliknu Aljoša radosno. — A i ja sam 
bio potpuno uvjeren, da ste pisali ozbiljno. 

— Uvjereni, molim vas! — i ona naglo odmače njegovu ruku, ali 
je međutim nije ispuštala iz svoje ruke, pri čem je pocrvenjela 
strašno i, smijući se sitnim sretnim smiješkom, reče: — ja ga 
poljubila u ruku, a on veli: »divota«. 

Ali ga je karala neopravdano, jer i Aljoša bijaše također jako 
zbunjen. 

— Ja bih želio, Lise, da vam se uvijek sviđam, ali ne znam, kako 
da to postignem — promrmlja on jedva i također pocrvenje. 

— Aljoša, mili, vi ste hladni i drzoviti. Vidite! On je izvolio da 
izabere mene za svoju suprugu, i onda se primirio. Već je bio 
uvjeren, da sam mu pisala ozbiljno — kako da to nazovem! Ta to je 
drskost — eto što je! 

— Ali, zar je to loše, što sam bio uvjeren? — nasmija se 
iznenada Aljoša. 

— Ah, Aljoša, baš naprotiv, to je užasno dobro — reče Lise i 
pogleda ga nježno i sretno. 

Aljoša je stajao i još uvijek držao svoju ruku u njenoj ruci, a onda 
se sagnuo nenadano i poljubio je u same usne. 

—Ašto je sad ovo? Što vam pada na pamet? — ciknu Lise. 

Aljoša se sasvim zbuni. 

— Ali, oprostite, ako tako... Ja sam, možda, užasno glup... Vi 
rekoste, da sam hladan, a ja sam, eto, poljubio... Ali sad vidim, da je 
ispalo glupo. 


Lise se nasmija i pokri lice rukama. 

— | u ovoj haljini! — ote joj se kroz smijeh. 

Ali se odjedamput presta smijati i posta ozbiljna, gotovo stroga. 

— Ali, Aljoša, još ćemo pričekati s poljupcima, jer to još oboje ne 
umijemo, a čekati moramo još vrlo dugo — završi ona odjedamput. 
— Bit će bolje da kažete, zašto vi, tako pametan, tako misaon, tako 
pronicav čovjek uzimate mene, ovakvu budalu, bolesnu budalu? Ah, 
Aljoša, ja sam užasno sretna, jer ja vas ni najmanje ne zaslužujem! 

— Zaslužujete, Lise! Ja ću ovih dana zauvijek istupiti iz 
manastira. Kada se vratim u svijet, moram se ženiti, to znam. Tako 
mi je i on zapovjedio... Ta tko je bolji od vas i tko će, osim vas, poći 
za me? Ja sam o tome već razmišljao. Prvo, vi me poznajete iz 
djetinjstva, drugo, u vas je vrlo mnogo sposobnosti, kojih ja nemam. 
Vaša je duša veselija nego moja, a što je glavno, vi ste neviniji od 
mene, jer ja sam već mnogo iskusio... Ah, ta vi ne znate, da sam i ja 
Karamazov! Što zato, što se vi ismjehujete i šalite i što se čak i meni 
rugate, to je i meni milo. Ali vi se smijete kao mala djevojčica, a u 
sebi mislite kao mučenica... 

— Kao mučenica? Kako to? 

— Jest, Lise, eto, ono maloprijašnje vaše pitanje: ne preziremo li 
mi tog nesretnika, što tako secirano njegovu dušu, — to je pitanje 
jedne mučenice... vidite, ja to ne mogu nikako da izrazim, ali u koga 
se pojavljuju takva pitanja, i sam je u stanju da pati. Vi ste već i 
dosada, sjedeći u kolicama, morali o mnogočemu razmišljati... 

— Aljoša, dajte mi vašu ruku, što je otimate — izusti Lise 
oslabljenim i malaksalim glasićem od sreće. — Čujte, Aljoša, u što 
ćete se obući, kad izađete iz manastira, u kakvo odijelo? Ne smijte 
se, ne srdite se, to je za mene vrlo, vrlo važno. 

— O odijelu, Lise, nisam još ni mislio, ali ću obući kakvo želite. 

— Ja hoću da nosite ugasitomodri kaput od baršuna, bijeli prsluk 
od pikeja i mekan sivi šešir od dlake. Recite, jeste li vi meni malo 
prije povjerovali, da vas ne ljubim, kad sam se odrekla jučerašnjeg 
pisma? 

— Ne, nisam povjerovao. 

— O, nesnosni i nepopravljivi čovječe! 

— Vidite li, ja sam znao, da vi mene... čini se, kanda ljubite, ali 
sam se gradio, da vam vjerujem, da me ne ljubite, kako bi bilo 


vama... zgodnije... 

— To je još gore. I gore i bolje od svega. Aljoša, ja vas užasno 
ljubim. Ja sam malo prije naslutila vaš dolazak i rekla sebi: zaiskat 
ću od njega jučerašnje pismo, i ako ga on sasvim mirno izvadi i vrati 
(čemu se može čovjek uvijek nadati od njega) — onda to znači, da 
on mene nimalo ne ljubi, da ništa ne osjeća, već da je naprosto glup 
i nedostojan deran, i da sam ja propala. Ali vi ste ostavili pismo u 
ćeliji, i to me je ohrabrilo: vi ste zato ostavili pismo u ćeliji, jer ste 
predosjećali, da ću ga tražiti natrag, pa da mi ga tako ne morate 
vratiti? Je li tako? Jamačno da je tako? 

— Oh, Lise, baš nije tako, jer pismo je i sad u mene, i malo prije 
je bilo također, evo, u ovom džepu, evo ga. 

Aljoša izvadi, smijući se, pismo i pokaza joj ga izdaleka. 

— Ali vam ga ne dam, gledajte ga samo. 

— Kako? Dakle ste slagali, vi, kaluđer, a slagali? 

— Recimo, da sam slagao, — smijaše se Aljoša, — ali sam 
slagao, da vam ne moram vratiti pismo. Mnogo držim do njega, — 
pridoda on odjedamput osjećajno i opet pocrvenje, — to je za sve 
vjekove, i ja ga više nikome ne dam. 

Lise ga gledaše ushićena. 

— Aljoša, — zaćereta ona opet, — pogledajte na vrata, ne 
prisluškuje li možda mama? 

— Dobro, Lise, pogledat ću, a ne bi li bilo bolje, da ne gledam, a? 
Zašto da sumnjamo, da je vaša mati toliko prosta? 

— Kako prosta? Otkud prosta? Što prisluškuje razgovor svoje 
kćeri, to je njeno pravo, i nije zato prosta — planu Lise. — Budite 
uvjereni, Alekseju Fjodoroviču, kada i ja budem jedamput majka i 
kad budem imala ovakvu kćer, kao što sam ja, onda ću i ja svakako 
prisluškivati. 

— Zbilja, Lise? To nije lijepo. 

— Ah, bože moj, što je tu prosto? Kada bi prisluškivala kakav 
običan svjetski razgovor, to bi bilo prosto, ali ovdje se rođena kći 
zatvorila s mladim čovjekom... Čujte, Aljoša, treba da znate, da ću ja 
sva vaša pisma raspečaćivati i sve čitati... To vam već unaprijed 
kažem. 

— Pa, dakako, kad je tako... — mrmljaše Aljoša... — samo to nije 
ljepo. 


— Ah, kakav prezir! Aljoša, mili, nećemo se svađati već sada, — 
bit će bolje, da vam kažem svu istinu: dakako, da je ružno 
prisluškivati, i ja dabome nemam pravo, nego vi imate pravo, ali ja ću 
ipak prisluškivati. 

— Pa prisluškivajte. Što se mene tiče, nećete ništa uvrebati — 
nasmija se Aljoša. 

— Aljoša, a hoćete li mi se pokoravati? I to treba unaprijed riješiti. 

— Drage volje, Lise, i sasvim sigurno, tek ne u najglavnijem. Ako 
se ne budete sa mnom slagali u najglavnijem, onda ću ipak učiniti 
onako, kako mi dužnost nalaže. 

— Tako i treba. Dakle, znajte, da sam ja, naprotiv, spremna, da 
vam se pokoravam ne samo u najglavnijem, nego ću vam popustiti i 
u svemu, i evo vam se sada kunem, da ću vam popuštati — u svemu 
i cijela života, — povika Lise vatreno, i to smatram srećom, 
srećom! I još više, kunem vam se, da neću nikad prisluškivati, ni 
jedamput i nikad, da neću ni jedno vaše pismo pročitati, zato, što vi 
imate pravo, a ja ne. | premda će me srce jako vući da prisluškujem, 
jer znam, da hoće, ipak neću to činiti, jer vi držite, da je to nečasno. 
Vi ste sad nešto kao moja promisao... Čujte, Alekseju Fjodoroviču, 
zašto ste vi tako tužni sve ove dane, i jučer i danas. Ja znam, da vi 
imate briga, jada, ali ja vidim, da vas osim toga muči neka posebna 
tuga — možda potajna, a? 

— Jest, Lise, potajna — reče Aljoša tužno. — Vidim, da me 
volite, kad ste to pogodili. 

— A kakva tuga? Zbog čega? Možete li mi reći? — plašljivo 
zamoli Lise. 


— Poslije ću vam reći, Lise... poslije... — zbuni se Aljoša. — 
Sada ne biste jamačno ni razumjeli. A teško, da bih vam to i ja sam 
mogao reći. 


— Znam, osim toga, da vas muče vaša braća, i otac? 

— Jest, i braća — progovori Aljoša zamišljeno. 

— Ja, Aljoša, ne volim vašeg brata Ivana Fjodoroviča — 
odjedamput primijeti Lise. 

Aljoša se začudi toj primjedbi, ali ne odgovori na nju. 

— Braća upropašćuju sebe, — produži on, — otac također. A i 
druge upropašćuju zajedno sa sobom. Tu djeluje »karamazovska 
zemljana sila«, kako se nekidan izrazio otac Pajsij, — zemljana i 


bijesna, neobrađena... Ni to ne znam, — da li duh božji lebdi više te 
sile. Samo to znam, da sam i ja sam Karamazov... Ja da sam 
kaluđer, zar ja kaluđer? Jesam li ja kaluđer, Lise? Ne rekoste li 
maločas, da sam kaluđer? 

— Jest, rekla sam. 

— A ja, možda, ni u boga ne vjerujem. 

— Vi da ne vjerujete, što vam je? — tiho i oprezno progovori 
Lise. Ali na to Aljoša ne odgovori. U tim i suviše iznenadnim 
njegovim riječima bilo je nešto vrlo tajanstveno i jako subjektivno, 
možda i njemu samom nejasno, ali nešto što ga je nesumnjivo 
mučilo. 

— I sada, povrh svega, odlazi još i moj prijatelj, prvi čovjek na 
svijetu napušta zemlju. Kad biste vi znali, kad biste vi znali, Lise, 
kako sam ja duševno vezan uz tog čovjeka! | eto, ostat ću sam... Ja 
ću vama doći, Lise... odsad ćemo biti zajedno... 

— Jest, zajedno, zajedno! Odsada bit ćemo zajedno cijelog 
života. Čujte, poljubite me, ja vam dopuštam. 

Aljoša je poljubi. 

— A sad odlazite, bio Krist s vama! (I ona ga prekriži). Odlazite 
što brže njemu, dok je još živ. Ja vidim, da sam vas strašno 
zadržala. Danas ću se moliti za nj i za vas. Aljoša, mi ćemo biti 
sretni! Bit ćemo sretni, je li? 

— Čini mi se, da ćemo biti, Lise. 

Kad je Aljoša ostavio Lise, mislio je, da je bolje ne smetati 
gospođi Hohlakovoj, nego se uputio iz kuće, ni ne oprostivši se s 
njom. Ali, jedva što je otvorio vrata i izašao na stepenice, iskrsnu 
odnekud pred njim gospođa Hohlakova. Poslije prvih riječi dosjeti se 
Aljoša, da ga je namjerno ovdje čekala. 

— Alekseju Fjodoroviču, to je strašno. To su djetinjarije i same 
gluposti. Nadam se, da nećete ni pomisliti da kujete planove... To su 
gluposti, gluposti, gluposti! — nasrnu ona na njega. 

— Samo ne govorite to njoj, — reče Aljoša, — ona će se uzrujati, 
a to će joj škoditi. 

— Čujem pametnu riječ pametnog mladića. Smijem li ovo uzeti, 
kao da ste vi samo zato pristajali uz nju, jer niste htjeli, s obzirom na 
njeno bolesno stanje, da joj protuslovite? 


— O ne, apsolutno ne, ja sam potpuno ozbiljno s njom govorio — 
izjavi Aljoša odlučno. 

— Ozbiljnost je ovdje nemoguća, ona se ne da ni zamisliti. A 
prvo, ja vas odsada neću uopće primiti, a drugo, ja ću otići i odvesti 
je, to treba da znate. 

— Ali zašto? — reče Aljoša, — to je još tako daleko, možda će se 
morati čekati još godinu i po. 

— Ah, Alekseju Fjodoroviču, to je, naravno, istina, i za godinu i 
po vi ćete se tisuću puta posvaditi i razići. Ali ja sam tako nesretna, 
tako nesretna. lako su to same gluposti, ipak me je dotuklo. Sad sam 


kao Famusovi u posljednjem prizoru, vi ste Čacki, a ona Sofija, i, 
predstavite sebi, ja sam namjerno istrčala ovamo na stepenice, da 
se sastanem s vama, a i ondje se sve sudbonosno odigralo na 
stepenicama. Ja sam sve čula, i jedva sam se savladala. Eto, dakle, 
gdje je objašnjenje svih užasa cijele ove noći i današnje histerije. 
Kćeri ljubav, a materi smrt. Lezi u grob. A sada drugo i najglavnije: 
kakvo je to pismo, što vam ga je pisala, pokažite mi ga odmah, 
odmah! 

— Ne, to nije potrebno. Recite, kako zdravlje Katarine Ivanovne, 
moram svakako znati. 

— I dalje leži u bunilu, još se nije prenula. Tetke su joj ovdje, i 
samo jauču i drže se oholo prema meni, a Herzenstube je došao i 
toliko se prepao, da nisam znala, što ću s njim i kako da ga spasim, 
čak sam htjela da pošaljem po liječnika. Odvezli su ga kući u mojoj 
kočiji. | da bude mjera puna, eto sad vas s tim pismom. U ime svega, 
što vam je veliko i sveto, u ime vašeg starca na umoru, pokažite mi 
to pismo, Alekseju Fjodoroviču, meni, materi! Ako želite, držite ga 
prstima, a ja ću ga čitati iz vaše ruke. 

— Ne, neću ga pokazati, Katarina Osipovna, makar i ona 
dozvolila, neću ga pokazati. Ja ću doći sutra, i, ako hoćete, 
razgovarat ću s vama o mnogočemu, a sada — zbogom. 

| Aljoša istrča sa stubišta na ulicu. 


SMERDJAKOV S GITAROM 


A zbilja nije ni imao vremena. Sinula mu jedna misao, dok se još 
opraštao od Lise. Misao: kako bi na najlukaviji način sad odmah 
ulovio brata Dmitrija, koji se očito pred njim krije? Bilo je dosta 
kasno, bila su tri sata po podne. Aljošu je cijelo njegovo biće vuklo u 
manastir svom »velikom« samrtniku, ali potreba, da se vidi s bratom 
Dmitrijem, nadjačala je sve: u umu Aljošinu raslo je svakim 
trenutkom sve jače i jače uvjerenje o neminovnoj užasnoj katastrofi, 
koja se mora dogoditi. U čemu se baš sastojala ta katastrofa, i što je 
želio ovog časa da kaže bratu, možda ne bi ni sam mogao odrediti. 
»Neka dobrotvor moj umre i bez mene, ali bar neću prekoravati sebe 
cijela života, da sam možda mogao nešto spasiti, a nisam spasio, 
nego sam prošao mimo, žureći se svojoj kući. A ako ovako učinim, 
uradit ću po njegovoj velikoj riječi«. 

Plan se njegov sastojao u tome, da ulovi brata _ Dmitrija 
nenadano, naime: prijeći će, kao jučer, preko ovog plota, ući u vrt i 
sjesti u onaj hladnjak. »Ako ga nema ondje, mislio je Aljoša, onda se 
neću pokazivati ni Fomi, ni gazdaricama, nego ću se pritajiti i čekati 
u hladnjaku, ma i do večeri. Ako on, kao i prije, vreba na dolazak 
Grušenjkin, onda je lako moguće, da će doći i u hladnjak... Aljoša 
uostalom nije mnogo ni potanko razmišljao o svome planu, ali je 
odlučio da ga izvede, pa ma i ne stigao danas u manastir. 

Sve je prošlo bez smetnje: prešao je preko plota gotovo na onom 
istom mjestu, gdje i jučer, i krišom se došuljao u hladnjak. Nije htio, 
da ga primijete: i gazdarica i Foma (ako je ovdje) mogli su držati uz 
brata i slušati njegove naloge, te, ili ne bi Aljošu pustili u vrt ili bi 
zavremena izvijestili brata, da ga traže i da za njega raspituju. U 
hladnjaku nije bilo nikoga. Aljoša sjede na svoje jučerašnje mjesto i 
stade čekati. Razgledao je hladnjak i zbog nečeg mu se učini 
kudikamo stariji, nego jučer; sada mu se pričinio sasvim trulim. Dan 
je bio uostalom isto tako vedar, kao i jučer. Na zelenom stolu vidio se 
otisnut kolobarić, sigurno se jučer prolio konjak iz čašice. Puste misli, 
koje se nisu odnosile na samu stvar, kako to uvijek biva za vrijeme 
dosadna čekanja, uvlačile su mu se u glavu: na primjer, zašto je, kad 
je ušao ovamo, sjeo baš na ono isto mjesto, gdje je i jučer sjedio, a 
ne na koje drugo? Naposljetku ga obuze tuga, velika tuga zbog 
neizvjesnosti, koja ga je uznemirivala. Ali nije prosjedio ni četvrt sata, 


kad se iznenada i dosta blizu začuše akordi gitare. Negdje u grmu, 
najviše dvadeset koračaja daleko, ili je već netko sjedio ili je tek ovaj 
čas sjeo. Aljoši pade odjedamput na pamet, da je jučer, kad je 
odlazio od brata iz hladnjaka, vidio, ili mu se pričinilo da vidi, lijevo u 
grmlju, kraj plota, vrtnu, zelenu, nisku, staru klupu. Na nju su 
jamačno i sada posjedali posjetioci. Tko je to? Ali odjednom zapjeva, 
uz pratnju gitare, slatkim falzetom neki muški glas kuplet: 


Nesavladiva sila 
Vuče me dragoj. 
Gospodi pomi-i-luj 


Nju i mene! 
Nju i mene! 

Nju i mene! 


Glas zasta. Pjevač je pjevao lakajskim tenorom i na lakajski 
način. Drugi, ženski glas, progovori odjedamput laskavo i nekako 
plahovito, ali ipak ponešto izvještačeno: 

— Zašto nam ne dođoste tako dugo, Pavle Fjodoroviču? Zar nas 
sve prezirete? 

— Ni najmanje — odgovori muški glas, iako učtivo, ali ipak 
upornim i očitim dostojanstvom. Očito je muškarac vodio riječ, a 
žena je koketirala. »Muškarac, — to je, vjerojatno, Smrdljakov«, 
pomisli Aljoša, — »sudeći po glasu, a žena je sigurno kći gazdarice 
ove kućice, koja je došla iz Moskve i nosi haljine sa šlepom, a Marti 
Ignjatijevnoj dolazi po čorbu...« 

— Ja strašno volim svaku pjesmu, ako je skladna — produži 
ženski glas — zašto ne nastavite? 

Glas ponovno zapjeva: 


Carska kruna — 
Zdravlje mojoj dragoj. 
Gospodi pomi-i-luj 


Nju i mene! 
Nju i mene! 
Nju i mene! 


— Prošli put je bolje ispalo — primijeti ženski glas. Pjevali ste o 
kruni: »Zdravlje mojoj ljubljenoj«. Tako je nježnije, vi ste sigurno 
danas zaboravili. 

— Stihovi su glupost — dobaci Smrdljakov. 

— Ah, nisu, ja jako volim stihove. 


— Svaki je stih prava pravcata glupost. | kad bi stali govoriti u 
stihu, pa i po nalogu vlasti, zar bi mogli mnogo reći? Od stiha mala 
hasna, Marijo Kondratjevna. 

— Kako ste vi u svemu tako pametni i kako se u sve razumijete 
— laskaše sve više i više ženski glas. 

— Ja ne bih još ni ovo znao, da mi nije ovako suđeno izmalena. 
Ja bih u dvoboju ubio onog iz pištolja, koji bi mi rekao, da sam nitkov, 
što sam rođen bez oca od Smrdljive, a oni su mi u Moskvi to u oči 
dobacivali, i samo Grigoriju Vasiljeviču imam da zahvalim, što je to 
odavle onamo prodrlo. Grigorij Vasiljevič predbacuje mi, da se bunim 
protiv svog rođenja: »Ti si, kaže on, utrobu raskinuo«. No, pa neka je 
tako s utrobom, ali ja bih dopustio, da me ubiju još u utrobi, te da se 
nisam nikako ni rodio. Na trgu su govorili, a i vaša se mati u 
prevelikoj nedelikatnosti svojoj zaboravila i pričala mi, da je imala 

koltun na glavi, te da je bila visoka svega dva aršina, za 
malenkost više. Zašto za malenkost, kad se može reći prosto, i nešto 
više, kako svi ljudi govore. Ona se htjela dirljivo izraziti, ali to je, 
kažem, seljačka dirljivost, sasvim seljački osjećaj. Može li ruski 
seljak imati osjećaja. Meni je već od djetinjstva bilo, kad čujem »za 
malenkost«, kao da sam natrčao na zid. Ja mrzim cijelu Rusiju, 
Marija Kondratjevna. 

— Kad biste vi bili vojnički junker ili mladi husarčić, onda ne biste 
tako govorili, nego biste isukali sablju i cijelu Rusiju branili. 

— A ja, Marija Kondratjevna, ne samo da ne želim da budem 
husarčić, već naprotiv, želim uništenje svih vojnika. 

— A kad dođe neprijatelj, tko će nas braniti. 

— Pa to nije potrebno. Dvanaeste godine bio je veliki pohod na 
Rusiju francuskog imperatora Napoleona prvog, oca današnjeg, i 
dobro bi bilo, da su nas onda pokorili ti Francuzi: mudar narod 
pokorio bi vrlo glup i pripojio sebi. Onda bi bio kod nas sasvim drugi 
red. 

— Kao da su oni tamo bolji od naših. Ne bih ja ponekog našeg 
kicoša za tri mlada Engleza promijenila — progovori Marija 
Kondratjevna nježno, sigurno popraćujući u tom trenutku svoje riječi 
pogledom punim čežnje. 

— To je prema ukusu. 


—Aivi ste sami baš kao kakav inozemac, kao kakav plemeniti 
inozemac, to vam kažem stideći se. 

— Ako želite znati, i tamošnji i naši su jednaki, što se razvrata 
tiče. Sve same hulje, samo s tom razlikom, što tamošnji nose 
lakirane čizme, a naš podlac u svom siromaštvu smrdi i ne nalazi u 
tome ništa ružno. Ruski narod treba šibati, kako je sasvim pravo 
rekao jučer Fjodor Pavlovič, iako je on čovjek lud, kao i sva njegova 
djeca. 

— Avi ste sami govorili, da Ivana Fjodoroviča jako poštujete. 

— Ali je on za mene rekao, da sam smrdljivi sluga. Oni drže, da 
bih ja mogao dizati bunu, ali se varaju. Kad bih ja imao u džepu 
kakvu svotu, ne bi mene već ovdje bilo. Dmitrij Fjodorovič gori je od 
svakog lakaja, i ponašanjem, i umom, i neimaštinom svojom, i ne 
umije ništa da radi, pa ga ipak svi poštuju. Ja sam, recimo, samo 
kuhar, ali bih ja, kad bi mi se nasmijala sreća, mogao otvoriti u 
Moskvi na Petrovci kaferestoran. Jer ja gotovim specijalitete, a ni 
jedan od njih u Moskvi, izuzevši strance, ne umije da posluži 
specijalitete. Dmitrij je Fjodorovič gologuz, a pozove li na dvoboj 
prvog grofovskog sina, taj će mu se i odazvati, a u čemu je on bolji 
od mene? Po tome, što je on kudikamo gluplji od mene. Koliko je 
novaca profućkao bez ikakve koristi! 

— Na dvoboju je, mislim, jako lijepo — primijeti odjedamput 
Marija Kondratjevna. 

— Zašto? 

— Jer je sve tako strašno i junačno, osobito kada mladi oficirčići 
s pištoljama u rukama pucaju jedan na drugoga, a zbog neke. Prava 
slika. Ah, kada bi puštali djevojke da gledaju, ja bih strašno željela 
da vidim. 

— Dobro je, kad on pogodi, ali kad njega pogode u njušku, onda 
je to najgluplji osjećaj. S mjesta biste pobjegli, Marijo Kondratjevna. 

— A zar biste i vi pobjegli? 

Ali se Smrdljakov ne udostoji odgovoriti. Poslije jednog trena 
šutnje razlijegnu se opet akord, a falzet zapišta posljednji kuplet: 


Carska kruna — 
Zdravlje mojoj dragoj. 
Gospodi pomi-i-luj 


Nju i mene! 
Nju i mene! 
Nju i mene! 


| sad se desi nešto neočekivano: Aljoša iznenada kihnu; na klupi 
se sve u tren oka stiša. Aljoša se diže i pođe onamo. To je zaista bio 
Smrdljakov, svečano, napomađen, prosto nakovrčan i u lakovanim 
cipelama. Gitara je ležala na klupi. A dama je bila Marija 
Kondratjevna, kći gazdaričina, u jasnoplavoj haljini, sa šlepom od 
dva aršina. Djevojka je bila još prilično mlada i ljepuškasta, ali je 
imala suviše okruglo lice i bila sva pirgava. 

— Hoće li se brat Dmitrij skoro vratiti? — zapita Aljoša, što je 
moguće mirnije. 

Smrdljakov se polagano diže sa klupe, a digla se i Marija 
Kondratjevna. 

— A otkud bih ja mogao znati za Dmitrija Fjodorovića? Drugo bi 
nešto bilo, kad bih ja bio njihov stražar! — odgovori Smrdljakov tiho, 
odmjereno i nehajno. 

— Ja sam samo pitao, da li možda znate — objasni Aljoša. 

— Ja ne znam ništa za njihovo boravište, a i ne želim da znam. 

— A brat mi je govorio, da ga baš vi izvješćujete o svemu, što se 
u kući dešava, i da ste mu obećali, da ćete ga obavijestiti, kad dođe 
Agrafena Aleksandrovna. 

Smrdljakov polagano i hladnokrvno podigne pogled prema Aljoši. 

— A kako ste vi izvoljeli sada ovamo ući, kada su vrata već jedan 
sat zasunom zatvorena? — zapita on, gledajući oštro Aljošu. 

— Ja sam prešao s ulice preko plota ravno u hladnjak. Vi ćete mi, 
nadam se, oprostiti zbog toga, — obrati se on Mariji Kondratjevnoj, 
— morao sam se što prije naći s bratom. 

— Ah, možemo li se na vas ljutiti, — otegne Marija Kondratjevna, 
kojoj je laskala isprika Aljošina, — jer i Dmitrij Fjodorovič dolazi često 
tako u hladnjak, mi i ne znamo, a on već tamo sjedi. 

— Ja ga tražim, i neobično bih želio, da se sastanem s njim ili da 
saznam od vas, gdje se sad nalazi. Vjerujte mi, tiče se jedne po nj 
važne stvari. 

— On nam to ne kazuje — pročavrlja Marija Kondratjevna. 


— lako sam dolazio ovamo kao poznanik, — otpoče ponovo 
Smrdljakov, — ali oni su me i ovdje nečovječno napadali 
neprestanim ispitivanjem o gospodinu: kako je, kaže, kod njih, tko 
dolazi, tko odlazi, i da li bi im mogao što drugo saopćiti? Dvaput mi 
se, štoviše, zagrozio smrću. 

— Kako smrću? — začudi se Aljoša. 

— A zar je to štogod za njih, s takvim karakterom, koji ste i sami 
izvoljevali jučer vidjeti. Ako, kaže, Agrafenu Aleksandrovnu 
propustim, i ona ondje prenoći — ti prvi nećeš biti među živima. Ja 
se njih strašno bojim, i kad ih se ne bih tako jako bojao, morao bih ih 
prijaviti gradskoj vlasti. Sam bog znade, što mogu učiniti. 

— Neki dan rekoše im: »U stupi ću te satrti« — pridoda Marija 
Kondratjevna. 

— Ali, ako je rekao: u stupi, onda je to vjerojatno samo takav 


izraz... — primijeti Aljoša. — Kada bih ga mogao odmah naći, onda 
bih mu mogao štogod i o tome reći. 
— Ovo vam jedino mogu saopćiti — predomisli se odjednom 


Smrdljakov. — Ja dolazim ovamo kao stari poznanik iz susjedstva, i 
zašto da ne dolazim? S druge strane, poslao me Ivan Fjodorovič još 
danas u zoru u njihov stan u Jezerskoj ulici, bez pisma, a s 
usmenom porukom, da Dmitrij Fjodorovič dođe bezuvjetno u 
ovdašnju krčmu na trgu, pa da zajedno ručaju. Ja sam otišao 
onamo, ali nisam zatekao Dmitrija Fjodoroviča u njihovu stanu, a bilo 
je već osam sati: »Bio je, ali je otišao«, reče mi njihova gazdarica 
baš ovim riječima. Baš kao da su se dogovorili. Sada, možda, baš 
ovog trenutka, sjedi s Ivanom Fjodorovičem u onoj krčmi, jer Ivan 
Fjodorovič nije dolazio kući na ručak, a Fjodor Pavlovič je pred jedan 
sat odručao i legao da počine. Međutim, molim vas najusrdnije, da 
im o meni i o onom, što sam vam spominjao, ne govorite, jer će me 
nizašto ubiti... 

— Brat Ivan pozva danas Dmitrija u krčmu? — zapita Aljoša 
naglo. 

— Sasvim tako. 

— U krčmu »Prijestolnica«, na trgu? 

— U tu istu. 

— To je lako moguće! — uskliknu Aljoša jako uzrujan. — Hvala 
vam, Smrdljakove, vijest je važna, idem odmah onamo. 


— Ne odajite me — reče za njim Smrdljakov. 

— O ne, ja ću doći u krčmu kao sasvim slučajno, budite mirni. 

— A kud ćete, ja ću vam otvoriti vrata — viknu Marija 
Kondratjevna. 

— NE treba, ovuda je bliže, opet ću preko plota. 

Ta je vijest strašno potresla Aljošu. On se uputi prema krčmi. Bilo 
mu je neprilično da uđe u krčmu u svom odijelu, a da se raspita na 
stepenicama i izazove ih, bilo je nemoguće. Ali tek što je bio prišao 
krčmi, kad se iznenada otvori jedan prozor i brat ga Ivan lično pozva 
s prozora: 

— Aljoša, bi li mogao odmah doći meni gore ili ne bi? Jako ćeš 
me zadužiti. 

— Mogu drage volje, samo ne znam, kako ću u ovom odijelu. 

A ja baš kao naručeno u posebnoj sobi, hajde na ulaz, a ja ću 
izaći preda te... 

Poslije jedne minute sjedio je Aljoša s bratom. Ivan je bio sam i 
ručao. 


II 
BRAĆA SE UPOZNAJU 


Međutim Ivan nije bio u posebnoj sobi. To je bilo tek mjesto kraj 
prozora, odvojeno zaslonom, ali ipak drugi nisu mogli vidjeti one, što 
su sjedili iza naslona. Ta je soba bila prva od ulice, kroz koju se 
ulazilo, s bifeom uz pobočni zid. Kroz nju su neprestano promicali 
konobari. Jedini gost bio je ovdje jedan starčić, isluženi vojnik, i pio u 
uglu čaj. Ali se zato ostalim sobama krčme razlijegala krčmarska 
obična galama, čulo se dozivanje, odčepljivanje boca, udaranje 
biljarskih kugala, svirao je vergl. Aljoša je znao, da Ivan gotovo nikad 
ne zalazi u tu krčmu i da krčme uopće ne voli: dakle se jedina zato 
našao ovdje, pomisli on, da se po dogovoru sastane s bratom 
Dmitrijem. A, međutim, Dmitrija ipak nije bilo. 

— Naručit ću ti riblju čorbu ili nešto drugo, jer ne živiš valjda 
jedino od čaja — povika Ivan, očito vrlo zadovoljan, što je ulovio 
Aljošu. On je već bio ručao i pio čaj. 


— Uzet ću čorbu, a poslije i čaj, jer sam ogladnio — reče Aljoša 
veselo. 

— A slatko od višanja? Ovdje ga ima. Sjećaš li se, da si još kao 
mali kod Poljenova volio slatko od višanja? 

— Ati se toga sjećaš? Daj i slatko, i sada ga volim. 

Ivan pozvoni, da dođe konobar, i naruči riblju čorbu, čaj i slatko. 

— Ja se, Aljoša, svega sjećam, sjećam se tebe do jedanaeste 
godine, ja sam onda bio u petnaestoj godini. Petnaest i jedanaest, to 
je tolika razlika, da braća u tim godinama nisu nikad drugovi. 
Štoviše, ne znam, da li sam te i volio, jer, kad sam otišao u Moskvu, 
nisam se tebe prvih godina čak ni sjećao. Poslije, kada si i ti došao u 
Moskvu, čini mi se, da smo se tek jedamput negdje sreli. A i ovdje 
živim već četvrti mjesec, i nas dvojica sve dosada ne progovorismo 
ni riječi. Sutra odlazim, i baš sam maločas mislio, sjedeći ovdje: kako 
da se sastanemo i oprostimo, kad ti prođe. 

—Atisli jako želio da me vidiš? 

— Jako, hoću da se s tobom upoznam jedamput zauvijek, a tebe 
da upoznam sa sobom. To će nam biti i oproštaj. Mislim, da je 
najbolje, upoznati se na rastanku. Ja sam vidio, kako si me ti gledao 
ova tri mjeseca, u očima tvojima bilo je neko neprestano iščekivanje, 
a to ja ne mogu podnositi, i zato ti nisam prilazio. Ali potkraj se 
naučih da te poštujem: čvrsto, rekoh, stoji taj čovjek. Zapamti, da ja 
govorim sada ozbiljno, iako se smijem. Ti stojiš čvrsto, je li? Volim 
takve čvrste ljude, držali se bilo čega i ma i bili takvi derančići, kao 
što si ti. Pogled tvoj, koji je sve nešto iščekivao, nije mi bio 
naposljetku ni najmanje odvratan; baš obratno, ja sam naposljetku 
zavolio taj tvoj pogled. Meni se čini, Aljoša, da me ti ljubiš? 

— Ljubim, Ivane. Brat Dmitrij kaže za tebe: Ivan je grob! A ja 
kažem za tebe: Ivan je zagonetka. Ti si i sada za me zagonetka, ali 
sam ipak već nešto odgonetnuo u tebi, i to tek od jutros... 

— A što je to? — nasmija se Ivan. 

— Nećeš se razljutiti? — nasmija se i Aljoša. 

— No? 

— Naime to, da si ti isto takav mladić, kao i svi ostali mladići od 
dvadeset i tri godine, isto tako mlad, vrlo mlad, svjež i krasan dječak 
i, naposljetku, žutokljunac. Pa, jesam li te jako uvrijedio? 


— Naprotiv, iznenadio si me, jer se tvoj sud podudara s mojim! — 
povika Ivan veselo i vatreno. — Vjeruješ li, da sam ja poslije našeg 
nedavnog sastanka kod nje samo o tome i razmišljao, o tom mom 
žutokljunstvu od dvadeset i tri godine, i ti baš kao da si uvračao i 
otpočeo upravo s tim. Znaš li, što sam rekao sebi, dok sam evo 
ovdje sjedio: ma ja i ne vjerovao u život, ma se i razočarao u voljenoj 
ženi, razočarao se u poretku stvari, te se naprotiv, uvjerio, da je sve 
to prokleti i možda demonski i zbrkan kaos, pa me i zaprepastili svi 
užasi ljudskog razočaranja, — ja ipak hoću da živim, i kad sam već 
jedamput prinio ustima taj pehar, neću ga više skidati, dok ga ne 
ispijem do posljednje kapi! Uostalom, u tridesetim godinama 
jamačno ću odbaciti pehar, ma ga i ne ispio do dna, i otići... a kuda, 
to ne znam. Ali znam pouzdano, da će do moje tridesete godine 
mladost moja sve pobijediti, — svako razočaranje, svaku odvratnost 
prema životu. Često sam pitao sebe: postoji li na svijetu takvo 
očajanje, koje bi pobijedilo u meni onu bijesnu i možda nepriličnu 
žeđ za životom, te sam zaključio, da vjerojatno ne postoji, to jest, 
opet samo do trideset godina, a onda, kako mi se čini, neću više ni 
sam hijeti. Tu žed za životom nazivaju neki sušičavi, balavi moralisti, 
a osobito pjesnici, podlom. Istina, to je donekle crta karamazovska, i 
žeđ za životom, koja se ni na što ne obazire, nalazi se svakako i u 
tebi, ali zašto je ona podla? Aljoša, na našoj planeti ima još strašno 
mnogo centripetalne sile. Ja želim da živim, i ja živim, pa makar i 
protiv logike. Pa ma i ne vjerovao u poredak stvari, ali su mi mili 
ljepljivi listići, što u proljeće listaju, milo mi je modro nebo, mio neki 
čovjek, koga kadšto, vjeruješ li mi, i ne znaš zašto ljubiš, milo mi je 
poneko ljudsko djelo, u koje sam možda već odavno prestao 
vjerovati, ali koje ipak po staroj navici poštuješ od srca. Eto, donijeli 
su ti riblju čorbu, jedi, na zdravlje. Čorba je divna, izvrsno je 
priređuju. Hoću da putujem u Evropu, Aljoša, odavde ću i otputovati, 
ali znam, da idem samo na groblje, ali na dragocjeno, na 
najskupocjenije groblje, tako je! Ondje leže dragi pokojnici, svaki 
kamen više njih priča o nekadašnjem vatrenom životu, o strastvenoj 
vjeri u svoj rad, u svoju istinu, u svoju borbu i u svoju nauku, i ja ću, 
to znam već unaprijed, pasti na zemlju, ljubiti to kamenje i plakati 
nad njima — a u isto vrijeme bit ću u dubini svog srca uvjeren, da je 
sve ovo već odavno groblje, i ništa drugo. | neću plakati iz očaja, 


nego prosto zato, što će me usrećiti moje prolivene suze. Opit ću se 

vlastitim svojim ganućem. Ja ljubim ljepljive proljetne listiće “-“, 
modro nebo, eto, to ti je! Nema tu govora o razumu, o logici, tu ljubiš 
unutrašnjošću, utrobom, ljubiš prvu svoju mladu snagu. Razumiješ li 
ti, Aljoša, štogod od mog ćaskanja ili ne razumiješ, — nasmija se 
iznenada Ivan. 

— Vrlo mnogo razumijem, Ivane: sva unutrašnjost i utroba tvoja 
hoće da ljubi, — divno si ti to rekao i meni je strašno milo, što toliko 
želiš živjeti — uskliknu Aljoša. — Ja mislim, da svi na svijetu moraju 
ponajprije zavoljeti život. 

— Zavoljeti život više nego njegov smisao? 

— Sigurno, baš tako, zavoljeti prije logike, kako ti veliš, svakako 
prije logike, jer samo ću onda i smisao razumjeti. Eto o čemu već 
odavno sanjarim. Polovica je tvoga djela, Ivane, završena i 
postignuta: ti voliš da živiš. Sada treba da se brineš i za drugu 
polovicu, i ti si spašen. 

— Ti me već spasavaš, a ja možda uopće nisam još propao! A u 
čemu se sastoji ona — ta tvoja druga polovica? 

— U tome, što treba podići iz mrtvih tvoje mrtvace, koji nisu 
možda nikad ni umrli. Ali, dodaj mi čaj. Mene veseli, Ivane, što se 
razgovaramo. 

— Ti si, kako vidim, u nekom nadahnuću. Ja strašno volim takve 


professions de fol eto, takvih... iskušenika. Ti si, Alekseju, čvrst 
čovjek. Je li istina, da ćeš napustiti manastir? 

— Istina je. Moj me starac šalje u svijet. 

— Vidjet ćemo se jamačno u svijetu, srest ćemo se do tridesete 
godine, kada budem počeo ostavljati svoj pehar. Otac neće da ostavi 
svoj pehar do sedamdesete godine, a sanja čak i o osamdesetoj, 
tako bar sam kaže, i on to misli sasvim ozbiljno, mada je lakrdijaš. 
Stao na svoj razvrat kao da je pećina... istina, poslije tridesete 
godine i nema se gotovo na što drugo stati, nego na nj... Ali do 
osamdesete, to je nisko, bolje do tridesete: može se bar, varajući 
sam sebe, sačuvati »neka sjenka plemenitosti«. Nisi li vidio danas 
Dmitrija? 

— Ne, nisam ga vidio, ali sam bio sa Smrdljakovom. 


| Aljoša ispriča bratu na brzu ruku i potanko o svom susretu sa 
Smrdljakovom. Ivan poče odjedamput jako zabrinuto slušati, a 
pogdješto morade mu Aljoša i ponoviti. 

Ivan se namrgodi i zamisli. 

— Ti si se zbog Smrdljakova namrgodio? — zapita Aljoša. 

— Da, zbog njega. Neka ga đavo nosi. A s Dmitrijem sam se 


zaista htio sastati, ali sad nije potrebno... — reče Ivan preko volje. 
— Ati, brate, zbilja tako brzo odlaziš? 
— Da. 


— A što će biti s Dmitrijem i ocem? Kako će se to među njima 
svršiti? — zapita Aljoša zabrinuto. 

— Ti pjevaš jednako svoju pjesmu! Tiče li se to mene? Zar sam 
ja čuvar, što li, svoga brata Dmitrija? — odbrusi Ivan razdražljivo, ali 
se odjedamput gorko osmjehnu. — Kajinov odgovor bogu o 
ubijenom bratu, je li? Misliš li ti to možda ovog trenutka? Ali, 
dođavola, mogu li zbilja ostati ovdje kao njihov stražar? Svršio sam 
svoje poslove, pa idem. Valjda ne misliš, da sam ljubomoran na 
Dmitrija i da sam mu cijela ova tri mjeseca preotimao njegovu 
ljepoticu Katarinu Ivanovnu? E, dođavola, imao sam i ja svojih 
poslova. Poslove sam svršio, i odlazim. Svršio sam malo prije, ti si 
bio svjedok. 

— Ono malo prije kod Katarine Ivanovne? 

— Jest, kod nje. Odjedamput sam razbistrio. I što onda? Kakva ja 
imam posla s Dmitrijem? To se Dmitrija ništa ne tiče! Ja sam imao 
svog vlastitog posla s Katarinom Ivanovnom. Ti sam znaš, da se, 
naprotiv, baš sam Dmitrij tako držao kao da je bio sa mnom u 
nekakvu dogovoru. Ja ga nisam nikako molio, nego mi ju je on 
svečano predao i blagoslovio. To je sve nalik na lakrdiju. Ne, Aljoša, 
ne, kada bi ti znao, kako se ja sad lako osjećam! Eto sam ovdje 
sjedio i jeo, i vjeruješ li mi, htio sam da naručim šampanjca i 
proslavim moj prvi čas slobode. Phi, skoro pola godine — i sada sam 
sve odjedamput zbacio. Jučer nisam ni slutio, da mogu to bez svake 
muke svršiti, samo ako hoću. 

— Govoriš li ti to o svojoj ljubavi, Ivane? 

— O ljubavi, ako hoćeš, da, zaljubio sam se u gospođicu, u 
institutkinju. Mučio sam se s njom, a i ona je mene mučila. Lebdio 
sam nad njom... i odjedamput je sve odletjelo. Malo prije sam 


govorio u nadahnuću, a kad sam izašao, prasnuo sam u smijeh — 
vjeruješ li? Zaista, mislim bukvalno. 

— Ti i sad to veselo pričaš — primijeti Aljoša i zagleda se u 
njegovo lice, koje se zaista odjedamput razvedrilo. 

— A otkud sam mogao znati, da je uopće ne ljubim! He-he! I eto, 
pokazalo se, da je ne ljubim. A, međutim, kako mi se sviđala! Kako 
mi se čak malo prije sviđala, kada sam držao svoj govor. | znaš Ili, i 
sad mi se strašno dopada — a, međutim, sam je lako ostavio. Ti 
misliš, da se hvastam? 

— Ne. Samo to, možda, i nije bila ljubav. 

— Aljoška, — nasmije se Ivan, — ne upuštaj se u rasprave o 
ljubavi! Tebi to ne pristoji. Baš si, baš si istrčao, ajaoj! Zaboravio 
sam, da te poljubim za to. A kako me je mučila! Zbilja sam sjedio uz 
erupcije. Oh, ona je znala, da je ljubim! Ona je mene ljubila, a ne 
Dmitrija — naglasi Ivan veselo. — Dmitrij je bio samo erupcija. Sve, 
što sam joj maločas rekao, prava je istina. Ali, u tome je baš ono, 
ono glavno, što je njoj možda potrebno petnaest ili dvadeset godina, 
pa da se dosjeti, da Dmitrija nikako ne ljubi, nego da ljubi jedino 
mene, koga je mučila. I zbilja, ona se neće tome nikad dosjetiti, čak i 
pored današnje lekcije. Ali, i bolje je: digao sam se i otišao zauvijek. 
Zbilja, što ona sad radi? Što se ondje dogodilo, kad sam ja otišao? 

Aljoša mu ispriča, kako je dobila histerični napad te da je, čini se, 
još i sad u nesvijesti i da bunca. 

— Ane laže li Hohlakova? 

— Čini mi se, da ne laže. 

— Moram se raspitati. Od histerije nije uostalom nitko i nikad 
umro. Ali neka je i spopada histerija, jer bog je iz ljubavi svoje prema 
ženi poslao na nju histeriju. Ja ne idem onamo više nikad. Što da se 
opet namećem? 

— Međutim, to si joj malo prije rekao, da te ona nije nikad ljubila. 

— To sam namjerno kazao. Aljoša, da naručim šampanjca, pa da 
pijemo u ime moje slobode. Eh, kad bi znao, kako mi je milo! 

— NE, brate, bit će bolje, da ne pijem, — reče naglo Aljoša, — a 
usto sam nekako tužan. 

— Jest, ti si već dugo tužan, ja to odavno vidim. 

— Dakle ti svakako sutra ujutro odlaziš? 


— Ujutro? Ja nisam rekao ujutro. A, uostalom, možda i ujutro. 
Vjeruješ li, da sam danas ovdje ručao jedino zato, da ne jedem sa 
starcem, toliko mi je postao odvratan. Njega bih već odavno 
napustio. A što se ti toliko uznemiruješ, što ja odlazim? Ostaje nam 
još tko zna koliko vremena do odlaska. Cijela vječnost, besmrtnost. 

— Ako već sutra odlaziš, kakva je to onda vječnost? 

— A što se to nas dvojice tiče? — nasmija se Ivan. — O onom 
našem, radi čega smo ovamo došli, dospjet ćemo ipak razgovarati. 
Što me gledaš tako začuđeno: zašto smo se ovdje sastali? Zar da 
razgovaramo o ljubavi prema Katarini Ivanovnoj, o starcu i o 
Dmitriju? O inozemstvu? O sudbonosnom položaju Rusije? o 
imperatoru Napoleonu? Valjda zbog toga? 

— NE, ne zbog toga. 

— Dakle, sam znaš, zbog čega. Oni imaju jedno, a mi žutokljunci 
drugo, mi moramo prije svega praiskonska pitanja riješiti, eto, to je 
naša briga. Sad cijela mlada Rusija raspravlja jedino o vječnim 
pitanjima. Baš sad, kada su se svi starci odjednom počeli zanimati 
praktičnim pitanjima. Zašto si ti puna tri mjeseca gledao u mene u 
iščekivanju? Da me zapitaš: »Kako vjeruješ, ili možda nikako i ne 
vjeruješ«, to su tražili vaši pogledi tri mjeseca, Alekseju Fjodoroviču, 
nije li tako? 

— Možda je i tako — osmjehnu se Aljoša. — Ti mi se, brate, 
valjda sada ne rugaš? 

— Ja da se rugam? Neću ljutiti svog bracu, koji je tri mjeseca 
gledao u mene u toliku iščekivanju. Aljoša, pogledaj mi ravno u oči: 
ta ja sam na dlaku isto takav mali derančić, kao i ti, samo što nisam 
iskušenik. Kako su dosada ruski dječaci radili? Neki, naime? Eto, na 
primjer, ova smrdljiva krčma, tu se sakupe i posjedaju u kut. Prije 
toga nisu jedan drugog ni poznavali, a kad izađu iz krčme, opet se 
neće četrdeset godina poznavati, no, pa o čemu se razgovaraju, 
kada ugrabe u krčmi taj trenutak? Samo o vječnim pitanjima: ima li 
boga, ima li besmrtnosti? A koji ne vjeruju u boga, no, ti povedu 
razgovor o socijalizmu i anarhizmu, o tome, kako će se preobraziti 
cijelo čovječanstvo po novom obrascu — i tako ispadne uvijek jedan 
te isti đavo, jer, to su uvijek ista pitanja, samo s drugog kraja. I velika 
množina najoriginalnijih ruskih dječaka i ne radi danas ništa drugo, 
osim što raspravlja o vječnim pitanjima. Zar nije tako? 


— Jest, jer suvremena su ruska pitanja: ima li boga, ima li 
besmrtnosti, ili kako ti reče, pitanja s drugog kraja, dakako, najviša 
pitanja i najglavnija, a tako i treba — reče Aljoša, motreći brata 
neprestano onim istim blagim i ispitujućim smiješkom. 

— Znaš što, Aljoša, biti ruski čovjek nije kadšto nikakva mudrost, 
ali ipak se ne može ništa gluplje zamisliti od onog, čime se danas 
zanima ruski dječak. Ali ja jednoga ruskog dječaka, Aljoša, užasno 
volim. 

— Kako si ti to divno podmetnuo — nasmija se odjedamput 
Aljoša. 

— Ali, kazuj, čime da počnemo, sam odredi. S bogom? Postoji li 
bog? Je li ti pravo? 

— Čime hoćeš, time i počni, makar i »s drugoga kraja«. Ta ti si 
jučer kod oca izjavio, da nema boga — pogleda Aljoša u brata 
ispitujući. 

— Ja sam tebe jučer kod oca za ručka navlaš time dražio i vidio, 
kako su ti sijevnule oči. Ali sad sam potpuno voljan, da se s tobom 
opet o tome razgovorim, i to ti kažem ozbiljno. Ja želim, Aljoša, da 
se zbližimo, jer nemam nikakvih prijatelja. Hoću bar da pokušam. Ali, 
predstavi sebi, možda i ja priznajem boga, — nasmija se Ivan, — je 
li, to je za tebe nešto neočekivano? 

— Jest, razumije se, samo ako se i sad ne šališ. 

— Šalim. I jučer su kod oca rekli, da se šalim. Vidiš, golube, u 

osamnaestom vijeku živio je jedan stari grešnik “- ', koji je rekao: 
kad ne bi bilo boga, onda bi ga trebalo izmisliti, s'il n'existait pas Dieu 
il faudrait I'inventer. | zaista, čovjek je izmislio boga. | ništa ne bi bilo 
čudno, ništa ne bi bilo neobično, da bog zaista postoji, ali je čudno, 
da ja takva misao — misao o neophodnosti boga — mogla nići u 
glavi takve divlje i zle životinje, kakav je čovjek, jer ona je toliko 
sveta, toliko dirljiva, toliko mudra i toliko čini čast čovjeku. Što se 
mene tiče, ja sam već odavno odlučio, da ne mislim o tome: da li je 
čovjek stvorio boga ili bog čovjeka? A neću, razumije se, da počnem 
pretresati ni sve suvremene aksiome, što ih postaviše o toj temi ruski 
dječaci, jer su oni svi odreda izvedeni iz evropskih hipoteza, i što je 
ondje samo hipoteza, to je za ruskog dječaka odmah aksiom, i ne 
samo za dječaka, već gotovo i za neke profesore, jer kod nas su sad 


i ruski profesori također često ti isti ruski dječaci. | zato prelazim 
preko svih hipoteza. Jer kakav je sad naš zadatak? Naš je zadatak, 
da ja tebi, što je moguće brže, objasnim svoju suštinu, to jest, kakav 
sam ja čovjek, u što vjerujem i čemu se nadam, nije li tako? I zato 
izjavljujem, da priznajem boga iskreno i jedinstveno. Ali evo što treba 
primijetiti: ako bog postoji, i ako je on zaista stvorio zemlju, onda ju je 

stvorio, kako nam je dobro poznato, po Euklidovoj geometriji“, a 
um čovječji poima tek tri dimenzije. Međutim, bilo je, a ima čak i 
danas, geometara i filozofa, pa čak i vrlo znamenitih, ljudi koji ne 
vjeruju, da bi sva vasiona ili još opširnije — sve biće bilo stvoreno po 
Euklidovoj geometriji, ali se usuđuju da se zanose tom mišlju, da su 
se dvije paralelne linije, koje se po Euklidu nikako ne mogu sastati 
na zemlji, ipak sastale negdje u beskonačnosti. Ja sam se, golube, 
za ovo odlučio: kad ja čak ni to ne mogu pojmiti, kako bih mogao 
onda pojmiti boga? Ja smjerno priznajem, da u meni nema nikakvih 
sposobnosti za rješavanje takvih pitanja, moj je um euklidski, 
zemaljski, i kako bismo onda mogli rješavati to, što nije 
ovozemaljsko. A i tebi savjetujem, druže Aljoša, da o tome nikad ne 
misliš, a najmanje o bogu, postoji li on ili ne postoji? Sve su to 
pitanja, koja su potpuno nepristupačna našem razumu, stvorenom 
tek s poimanjem triju dimenzija. Dakle, priznajem boga i ne samo od 
srca, već, što više, ja priznajem i premudrost njegovu i ciljeve 
njegove — nama sasvim nepoznate, vjerujem i u poredak, u smisao 
života, vjerujem u vječnu harmoniju, u kojoj ćemo se svi sjediniti, 
vjerujem u riječ, kojoj teži sva vasiona, i koja je sama »bila u boga«, i 
koja je sama bog, no, i tako dalje, i tako dalje, u beskonačnost. 
Mnogo je riječi u tom smislu izrečeno. Čini mi se, da se već nalazim 
na dobrom putu, a? No, a sada pomisli, da ja, koji ipak ovaj svijet 
božji — ne priznajem, iako znam, da postoji, ipak ga nikako ne 
priznajem. Ja boga priznajem, što treba da razumiješ, ali ne 
priznajem svijeta, što ga je on stvorio, svijeta božjeg, i ne mogu 
nikako pristati da ga priznam. Da se izjasnim: ja vjerujem poput 
djeteta, da će se patnje zaliječiti i nestati, da će sva uvredljiva 
komičnost ljudskih protuslovlja iščeznuti kao bijedno priviđenje, kao 
ogavna izmišljotina nemoćnog i kao atom malenog čovječjeg 
euklidskog uma, i da će se, na kraju, u svjetskom finalu, u momentu 


vječne harmonije, desiti i pojaviti, nešto toliko dragocjeno, što će 
doteći svim srcima, što će uništiti sva negodovanja, iskupiti sve 
zločine ljudske, svu krv, što je oni proliše, doteći u tolikoj mjeri, da će 
se moći ne samo oprostiti, već i opravdati sve, što se dogodilo 
ljudima — ali neka, neka sve to bude i dođe, ali ja to ne priznajem i 
neću da priznam! Neka se, štoviše, paralelne linije sastanu, i ja to 
vidim, vidjet ću to i reći, sastale su se, ali ipak ne priznajem. To je 
moja suština, Aljoša, to je moja teza. Ovo sam ti ozbiljno rekao. Ja 
sam navlaš otpočeo ovaj naš razgovor tako glupo, da ne može 
gluplje biti, ali sam ga doveo do svoje ispovijedi, jer ona jedino tebi i 
treba. Ti nisi želio, da čuješ o bogu, tebi je tek potrebno bilo, da 
saznaš, čime živi tvoj ljubljeni brat. I ja ti rekoh. 

Ivan završi svoju dugačku tiradu obuzet nekim osobitim i 
neočekivanim osjećajem. 

— A zašto si otpočeo »da gluplje ne može biti«? — zapita Aljoša, 
gledajući u nj zamišljeno. 

— A, prvo, pa ma i zbog rusizma: svi se ruski razgovori o toj temi 
vode da ne može biti gluplje. A, drugo, što je gluplje, to je bliže 
stvari, što je gluplje, to je jasnije. Glupost je kratka, i nije lukava, a 
um petlja i krije se. Um je podlac, a glupost iskrena i časna. Dotjerao 
sam stvar do očaja i, što sam je gluplje izložio, to je za mene 
povoljnije. 

— Ti ćeš mi objasniti, zašto »svijeta ne priznaješ«? — reče 
Aljoša. 

— Dakako, da ću ti objasniti, nije nikakva tajna, za tim sam i 
težio. Braco moj, neću ja tebe zavesti i pomaknuti s tvog uporišta, 
nego sam možda htio da sam sebe izliječim s pomoću tebe — 
osmjehnu se naglo Ivan sasvim kao mali krotki dječarac. Aljoša nije 
još nikad vidio u njega takva osmijeha. 


IV 
BUNA 
— Moram ti nešto priznati, — otpoče Ivan, — ja nikad nisam 


mogao razumjeti, kako je moguće ljubiti svoje bližnje. Jer, po mom 
mišljenju, nije moguće ljubiti bližnje, već jedino daljnje. Jednom 


prilikom čitao sam negdje o »Ivanu Milostivom« (jednom svecu) ći 
da je on, kad mu je došao neki gladan i ozebao prolaznik i zamolio 
ga, da ga ogrije, legao zajedno s njim u krevet, zagrlio ga i stao mu 
disati u usta, koja su bila ognojena i zaudarala od neke strašne 
bolesti. Ja sam uvjeren, da je to učinio u erupciji, da je to bila ljubav 
iz dužnosti, zbog epidemije, koju je navukao na sebe. Da možeš 
zavoljeti čovjeka, potrebno je, da se on sakrije, a čim pokaže lice — 
propade ljubav. 

— O tome je često govorio otac Zosima, — primijeti Aljoša, — on 
je također govorio, da mnogima, u ljubavi neiskusnim ljudima, lice 
čovječje često smeta da ljube. Ali ima i mnogo ljubavi među ljudima, 
i gotovo slične Kristovoj, to i ja znam, Ivane... 

— Ali ja to još ne znam, te ne mogu to ni pojmiti, a sa mnom ni 
bezbrojno mnoštvo ljudi. Pitanje je samo, da li to dolazi od loših 
osobina ljudi ili zbog toga, što je to njihova priroda. Po mome 
mišljenju Kristova je ljubav prema ljudima neko svoje vrste čudo, 
koje je na zemlji nemoguće. Istina, on je bio bog. Ali mi nismo 
bogovi. Uzmimo, ja mogu, na primjer, jako patiti, ali drugi ne može 
nikad saznati, u kolikoj mjeri patim, jer je on drugi, a nije ja, a povrh 
toga, rijetko kad pristaje čovjek, da prizna drugog patnikom, (baš kao 
da je to neki čin). A zašto neće da pristane, što misliš? Zato, na 
primjer, što iz mene zaudara, što imam glupo lice, što sam ga nekad 
očepio. Pored toga, razlika je između patnje i patnje: patnja, koja me 
sramoti i ponizuje, na primjer, glad, tu će još priznati moj dobrotvor, 
ali ako patim uzvišenije, zbog ideje, na primjer, tu će on patnju tek u 
rijetkim slučajevima priznati, i to jedino zato, što će on, na primjer, 
pogledati mene i odjedamput spaziti, da ja nemam nipošto onakvo 
lice, kakvo mora po njegovoj fantaziji da ima čovjek, koji pati, na 
primjer, za takvu ideju. | on mi eto smjesta uskraćuje svoje 
dobročinstvo, i to ne zato, što bi imao loše srce. Prosjaci, osobito 
plemeniti prosjaci, ne bi se smjeli nikad lično pokazivati, nego prositi 
milostinju putem novina. Apstraktno je još moguće ljubiti bližnjega i, 
štoviše, katkad i izdaleka, ali izbliza gotovo nikad. Kad bi sve bilo 
kao na pozornici, u baletu, gdje se prosjaci, kad dolaze, pojavljuju u 
svilenim dronjama i poderanim čipkama i prose milostinju i igraju 
graciozno, no, onda još može čovjek u njima uživati. Ali samo uživati 


u njima, a ne i ljubiti ih. Ali dosta o tome. Ja sam samo htio, da te 
navedem do svog stajališta. Htio sam da govorim o patnjama 
čovječanstva uopće, ali bit će bolje, da se zaustavimo samo na 
dječjim patnjama. To će smanjiti opseg moje argumentacije bar za 
deset puta, dakle, bolje da govorimo samo o djeci. Ali zato, razumije 
se, neće biti za me povoljnije. No, prvo: djecu je moguće ljubiti čak i 
izbliza, čak i prljavu, i ružna lica (meni se međutim čini, da djeca 
nemaju nikad ružno lice). Drugo: o odraslima neću više da govorim 
već i stoga, što se kod njih — osim toga, što su odvratni i ne 
zaslužuju ljubavi — radi i o osveti: oni su pojeli jabuku i spoznali 
dobro i zlo i postali »kao bogovi«. I sada je i dalje jedu. Ali djeca nisu 
ništa pojela i nisu dosada ništa skrivila. Aljoša, voliš li ti djecu? 
Znam, da ih voliš, i tebi će biti razumljivo, što želim da govorim 
jedino o djeci. Ako djeca na zemlji također užasno pate, pate, 
razumije se, zbog svojih otaca i kažnjena su zbog svojih otaca, koji 
su pojeli jabuku. Ali to su razmatranja s drugog svijeta, koja su 
čovječjem srcu ovdje na zemlji nepojmljiva. Ne može nevin patiti za 
drugoga, i još tako nevin! Čudi mi se, Aljoša, ja također neobično 
ljubim djecu. | zapamti: okrutni ljudi, strastveni, mesožderi, 
karamazovci, i oni kadšto jako vole djecu. Djeca, dok su djeca, do 
sedme godine, na primjer, strašno se razlikuju od ljudi: kao da su 
neka sasvim druga bića i druge prirode. Ja sam poznavao jednog 
razbojnika u tamnici, kome se za vrijeme njegove karijere dešavalo, 
da je, ubijajući cijele porodice u kućama, u koje je noću provaljivao 
radi otimačine, uz njih poklao i nekoliko djece. Ali, dok se nalazio u 
tamnici, on ih je strastveno ljubio. Bilo mu je najmilije, da gleda kroz 
tamnički prozor djecu, koja su se igrala u tamničkom dvorištu. 
Jednog malog derančića priučio je da dolazi pod njegov prozor, i 
jako se sprijateljio s njim. Ti, Aljoša, ne znaš, zašto sve ovo govorim? 
Mene boli glava, i žalostan sam. 

— Ti govoriš nekako čudnovato, — primijeti Aljoša zabrinuto, — 
baš kao da si lud. 

— Baš mi sad pade na pamet, kako mi je nedavno pričao u 
Moskvi jedan Bugarin, — produži Ivan Fjodorovič, kao da i ne čuje 
brata, — da ondje kod njih, po cijeloj Bugarskoj, čine Turci i Čerkezi 
nedjela, jer se boje sveopćeg ustanka Slavena, — to jest, pale, kolju, 
siluju žene i djecu, pribijaju zarobljenike čavlima na plot i ostavljaju ih 


tako preko noći, a ujutro ih vješaju, itd., ukratko, čine, što čovjek ne 
može sebi predstaviti. | zaista, ponekad se govori o »zvjerskoj« 
okrutnosti čovjekovoj, ali to je nepravda i uvreda za zvijeri, jer zvijer 
ne može nikad biti tako okrutna kao čovjek, tako artistički, tako 
umjetnički okrutna. Tigar prosto grize i kida, i umije samo to. Ne bi 
Mu nikad palo na pamet, da pribije uši čavlima preko noći, sve kad bi 
to i mogao učiniti. A ti su Turci međutim sa slašću mučili i djecu, 
izrezivali ih noževima iz utrobe materine, bacali uvis dojenčad sa 
sise i dočekivali na bajunete pred očima majki. Ali mene je međutim 
silno zainteresirala jedna sličica. Predstavi sebi: na rukama uzdrhtale 
majke dijete sisanče, a unaokolo upali Turci. Oni smislili veselu šalu: 
miluju dijete, smijući se, da i njega nasmiju, i to im polazi za rukom, 
dijete se nasmijalo. U taj tren uperi Turčin svoj pištolj u njegovo lice 
iz blizine od četiri vrška. Dijete se veselo hihoće, pruža ručice, da 
dočepa pištolj, i u tom trenutku odapne umjetnik ravno u lice i 

razmrska mu glavu “““. Je li, da je to umjetnički? Sada sam se 
sjetio, da Turci neobično vole slatko. 

— Brate, našto sve ovo? — zapita Aljoša. 

— Ja mislim, ako đavo ne postoji i ako ga je dakle čovjek stvorio, 
onda ga je stvorio na svoju sliku i priliku. 

— U tom slučaju isto kao i boga. 

— Začudo, kako ti umiješ da izvrćeš riječi, kako veli Polonije u 
Hamletu — nasmija se Ivan. Uhvatio si me u riječi; pa neka, milo mi 
je. Lijep li je tvoj bog, ako ga je stvorio čovjek na svoju sliku i priliku. 
Ti si malo prije zapitao, našto sve ovo: vidiš li, ja sam ljubitelj i 
skupljač nekih faktića i, vjeruješ li mi, skupljam i zapisujem iz novina i 
pripovijedaka, otkud bilo, neke vrste anegdota, i već ih imam priličnu 
zbirku, Turci su dakako ušli u zbirku, ali to su sve sami inozemci. Ali 
ja imam i domaćih, i, štoviše, boljih od turskih. Znaš, kod nas se silno 
batina, silno šiba prutom i kandžijom, i to je nacionalno; kod nas se 
ne može ni zamisliti pribijanje čavlima, jer smo ipak Evropejci, ali 
šibe, kandžija, to je već nešto naše, i ne može nam se oduzeti. U 
inozemstvu ne biju, čini se, uopće, možda su se običaji pročistili ili su 
doneseni takvi zakoni, da čovjek čovjeka ne smije više šibati, ali zato 
su to nadoknadili nečim drugim, također čisto nacionalnim, kao i kod 
nas, ali u tolikoj mjeri nacionalnim, da je to kod nas gotovo 


nemoguće, iako pokušavaju, da ga i kod nas nakalame, osobito 
nakon vjerskog pokreta u našem višem društvu. Imam jednu 
prekrasnu brošuru, prevedenu s francuskog, koja opisuje, kako su 
još nedavno, tek prije nekih pet godina, pogubili u Ženevi jednog 
zločinca i ubojicu, Richarda, čini mi se, dvadesetitrogodišnjeg 
mladića, koji se pokajao i vratio kršćanskoj vjeri pred samim 
gubilištem. Taj Richard bio je nečiji nezakoniti sin, koga su roditelji 
još kao dijete od šest godina darovali nekakvim švicarskim 
planinskim pastirima i oni ga othranili da ga upotrijebe za rad. On je 
rastao kod njih kao divlja zvijer, pastiri ga ne naučiše ničemu, nego 
su ga, naprotiv, već u sedmoj godini slali da pase stado, po kiši i 
studeni, gotovo bez odijela i hrane. I dakako, nitko se od njih nije 
kajao, niti je sebi razbijao glavu, što tako čini, držeći, naprotiv, da ima 
potpuno pravo, jer im je Richard darovan kao stvar, te nisu nalazili za 
potrebno, ni da ga hrane. Sam je Richard posvjedočio, da je u to 
vrijeme, kao bludni sin u evanđelju, želio da se najede one hrane, 
koju su davali svinjama, što su ih gojili za prodaju, ali mu čak ni to 
nisu dali, nego su ga tukli, kad je krao ispred svinja. I tako je proveo 
cijelo svoje djetinjstvo i svu svoju mladost, sve dok nije odrastao, 
stao na snagu i pošao u krađu. Divljak je zarađivao novac 
nadničareći u Ženevi, zaradu bi popio, te je živio kao propalica i 
svršio time, da je ubio i opljačkao nekog starca. Uhvatili su ga, sudili 
Mu i osudili ga na smrt. Ondje nisu sentimentalni. U tamnici odmah 
se sjatiše oko njega pastori i članovi Kristovih bratstava, dobrotvorne 
dame, itd. U tamnici su ga naučili čitati i pisati, počeli mu tumačiti 
evanđelje, obraćali se na njegovu savjest, uvjeravali ga, silili ga, 
dosađivali, gnjavili, i on je naposljetku svečano priznao, da je počinio 
zločin. On se obratio, sam je pisao sudu, da je odrod, ali je napokon 
pristao na to, da i njega ozari gospod i da mu pošalje blagoslov. Sve 
se uzrujalo u Ženevi, cijela dobrotvorna i pobožna Ženeva. Sve, što 
je bilo više i dobro odgojeno, pojuri njemu u tamnicu; Richarda ljube, 
grle: »Ti si brat naš, na tebe je sišao blagoslov!« A Richard samo 
plače od ganuća: »Jest, na mene je sišao blagoslov! Prije sam, za 
vrijeme cijelog djetinjstva i momaštva, bio željan svinjske hrane, a 
sada je sišao i na me blagoslov, i ja umirem u gospodu!« »Da, da, 
Richarde, umri u gospodu, ti si prolio krv i moraš umrijeti u gospodu. 
Makar i nisi kriv, što nekad nisi nikako poznavao gospoda, kada si 


zavidio svinjama na hrani, kada su te tukli, kada si im krao hranu (što 
si uostalom ružno radio, jer krađa nije dopuštena), — ali ti si prolio 
krv i moraš umrijeti.« Dolazi posljednji dan. Malaksali Richard plače i 
ništa drugo ne radi, nego svaki čas ponavlja: »Ovo je moj najljepši 
dan, ja odlazim gospodu!« — »Jest«, viču pastori, suci i dobrotvorne 
dame, »ovo je najsretniji tvoj dan, jer odlaziš gospodu!« | svi su 
krenuli prema gubilištu za sramotnim kolima, u kojima voze 
Richarda, netko u kočiji, netko pješke. I stigli su, eto, do gubilišta: 
»Umri, brate naš, viču Richardu, umri u gospodu, jer je na tebe sišao 
blagoslov!« I brata Richarda, obasutog bratskim poljupcima, uzvukli 
na gubilište, povalili na giljotinu i ocaparili mu bratski glavu zato, što 
je i na njega sišao blagoslov. Tu su brošuru preveli na ruski jezik 
nekakvi ruski dobrotvori iz viših krugova, koji naginju luteranstvu, i 
razaslali je radi prosvjećenja ruskog naroda badava, kao prilog uz 
novine i druga izdanja. Šala sa Richardom dobra je zato, što je 
nacionalna. Kod nas bi bilo ružno odrubiti bratu glavu samo zato, što 
je postao našim bratom i što je na njega sišao blagoslov, ali 
ponavljam, mi imamo nešto svoje, što nije gotovo ništa gore. Kod 
nas postoji historijsko, neposredno i najprisnije uživanje u mučenju 
šibama. Njekrasov ima pjesmu, kako seljak bije kljuse knutom po 

očima, »po krotkim očima« “- “. Tko to nije vidio? To je rusizam. On 
opisuje, kako je malaksalo, pretovareno kljuse zapalo s kolima i ne 
može da ih izvuče. Seljak ga bije, bije bijesno, bije najzad ne znajući 
što da radi, opijen šibanjem, bije žestoko, bije bez prestanka: 
»Makar i ne možeš, ali vuci, crkni, ali vuci!« Kljusence se napinje, i 
on stao da ga, jadnog i bez zaštite, bije po suznim, po »krotkim 
očima«. | ono, sasvim izvan sebe, trglo i izvuklo kola i pošlo, sve 
dršćući i bez daha, nekako porebarke, poskakujući nekako 
neprirodno i jadno, — strašna je ta Njekrasovljeva pjesma. Ali to je 
samo kljuse, a kljusad je i sam bog dao, da ih bijemo. Tako su nas 
naučili Tatari i darovali nam knuto za uspomenu. Ali može se i ljude 
tući. Tako inteligentan i obrazovan gospodin i njegova gospođa tuku 


šibama vlastitu kćer svoju, dijete od sedam godina“ — to sam 
potanko pribilježio. Tatici je drago, ako je šiba čvorugava, »bolje će 
se primati«, kaže on, i stao »kaditi« po vlastitoj kćeri. Ja znam 
pouzdano, da ima takvih ljudi, koji se, kada tuku, raspaljuju svakim 


udarcem do strasti, prave strasti, svakim daljim udarcem sve više i 
više, sve progresivnije. Tuku minutu, tuku naposljetku pet minuta, 
tuku deset minuta, dalje, jače, gušće, oštrije. Dijete dreči, dijete 
naposljetku ne može više da dreči, guši se: »Tata, tata, tatice, 
tatice!« Nekim đavolskim, nesretnim slučajem dolazi stvar pred sud. 
Uzima se advokat. Ruski je narod već davno prozvao advokata — 
»ablakatom — najmljenom savješću«. Advokat galami u obranu 
svog klijenta. »Stvar je, kaže, tako obična, prosta, porodična, otac je 
izbio svoju kćer, i, eto, na sramotu sadašnjice, došlo je do suda!« 
Uvjereni porotnici odlaze i oslobađaju od optužbe. Publika urla od 
sreće, što su oslobodili mučitelja. — Eh, da sam ja bio ondje, ja bih 
im glasno predložio, neka osnuju stipendiju u čast mučiteljeva 
imena! Prekrasne sličice. Ali ja imam, Aljoša, o djeci još ljepših 
stvari, jer ja sam vrlo, vrlo mnogo skupio o ruskoj djeci. Malu 
djevojčicu od pet godina zamrzili otac i mati, »poštovani ljudi 
činovničkog staleža, obrazovani i dobro odgojeni ljudi«. Vidiš, još 
jednom odlučno tvrdim, da mnogi ljudi imaju jedno osobito svojstvo 
— to je želja za mučenjem djece, ali jedino djece. Prema svim 
ostalim subjektima ljudskog roda ti se isti mučitelji odnose čak 
prijazno i smjerno poput obrazovanih i humanih Evropejaca, ali 
neobično vole mučiti djecu i čak zbog tog i vole djecu. Upravo ta 
nezaštićenost tih stvorova i anđeoska povjerljivost djeteta, koje 
nema kuda da se djene, niti kome da se uteče, i zavodi mučitelja i 
raspaljuje poganu njegovu krv. U svakom se čovjeku, razumije se, 
krije Zvijer — zvijer srdžbe, zvijer strasti, koju su rasplamsali krikovi 
mučene žrtve, zvijer onoga, koji je pušten s lanca, zvijer bolesti 
dobivenih u bludu, kostobolje, bolesnih džigerica itd. Tu su jadnu 
petgodišnju djevojčicu stavljali ti obrazovani roditelji na sve moguće 
muke. Oni su je tukli, gazili nogama, ne znajući ni sami zašto, i cijelo 
njeno tijelo pretvorili u modrice. I, naposljetku, dostigli u tome 
vrhunac vještine: zimi, po studeni, zatvarali su je preko cijele noći u 
nužnik, i to jedino zbog toga, što nije molila noću, da je puste 
nastranu (kao da se petgodišnje dijete, koje spava svojim anđeoskim 
čvrstim snom, može već u tim godinama naučiti da to traži), i zato su 
Joj mazali lice izmetom i nagonili da jede izmet, a nagonila ju je mati, 
rođena mati! | ta je mati mogla da spava, kada su se noću čuli 
uzdasi jadnog djeteta, zatvorenog u tom gadnom mjestu! Shvaćaš li 


ti to, kada malo stvorenje, koje nije u stanju ni da pojmi, što s njim 
rade, lupa sebe na gadnom mjestu, u mraku i na studeni, sićušnom 
svojom šačicom u razmrcvarena prsa i plače svojim blagim i krotkim 
suzicama, moleći se »malom bogi«, da ga zaštiti, — shvaćaš li ti tu 
besmislenost, druže moj i brate moj, iskušeniče ti moj božji i smjerni, 
shvaćaš li ti, zbog čega je ta besmislenost toliko potrebna i 
stvorena? Bez nje, kažu, ne bi čovjek mogao ni postojati na zemlji, 
jer ne bi poznao ni dobra ni zla. A zašto da i pozna to đavolje dobro i 
zlo, kada ga to toliko stoji? Ta cio svijet spoznaje ne vrijedi tih suzica, 
što ih je prolila ta djevojčica pred »malim bogom«. Ne govorim o 
patnjama odraslih, oni su pojeli jabuku, đavo s njima, i neka ih sve 
đavo nosi, ali ovi, ovi! Ja tebe, Aljoška, mučim, ti kao da nisi pri sebi. 
Prestat ću, ako hoćeš. 

— Ništa zato, i ja hoću da se mučim — promrmlja Aljoša. 

— Jednu, samo još jednu sličicu, i to iz radoznalosti, jako 
karakterističnu i, što je najglavnije, ja sam je tek nedavno (pročitao u 

jednom zborniku o našim starinama, u Arhivu ili u Starini“ ', ne 
znam pravo, morao bih najprije potražiti, jer sam, štoviše, zaboravio, 
gdje sam to pročitao. To je bilo za najmračnijeg doba kmetstva, još u 


početku ovog vijeka — slava Oslobodiocu naroda! ći Početkom 
ovog vijeka bio je neki general, general, koji je imao velike veze i bio 
jedan od najbogatijih vlastelina, ali od onih (istina, i onda je bilo 
takvih vrlo malo), koji su bili, kad su napuštali službu i polazili u mir, 
gotovo uvjereni, da su službom svojom stekli pravo na život i na smrt 
svojih kmetova. Takvih je onda bivalo. I živi tako taj general na svom 
vlastelinstvu od dvije tisuće duša, razmeće se i postupa sa svojim 
malim susjedima kao s tavolizima i budalama. Imao je psetarnicu sa 
stotinama pasa i gotovo stotinu psetara, koji su bili svi u munduru i 
svi na konjima. Jedan dvorski dječak, malen derančić od svega 
osam godina, bacio se u igri kamenom i ozlijedio nogu najmilijem 
generalovu lovačkom psu. »Zašto je moje najmilije pseto 
ošepavilo?« Rekoše mu, da se, evo, ovaj dječak bacio na nj 
kamenom i ozlijedio mu nogu. — »A, ti si, — reče general mjereći 
ga, — uhvatite ga!« Uhvatili ga, otrgli od matere, svu je noć proveo u 
buhari, a ujutro, čim je svanulo, ide general sav uparađen u lov, 
zajašio konja, a oko njega njegovi tavolizi, psi, psetari, lovci, također 


svi na konjima. Unaokolo sakupila se radi pouke sva dvorska čeljad, 
a pred njima stajala mati dječakova. Izveli dječaka iz zatvora. Dan je 
jesenski, mračan, studen, maglovit, divan za lov. General zapovjedi, 
da svuku dječaka, njega svukli sasvim do gola, on dršće, poludio je 
od straha, ne smije ni da pisne... »Gonite ga!« komanduje general, 
»bježi, bježi!« viču mu psetari, i dječak potrčao... »Drž' ga!« dreknu 
general i pustio na njega cio čopor hrtova. Lovio ga je kao zeca pred 
materinim očima, i psi rastrgali dječaka na komadiće! Generala su, 
čini mi se, stavili pod tutorstvo. Ali... i što bi s njim? Da ga strijeljaju? 
Da ga strijeljaju i pruže zadovoljštinu moralnom osjećaju? Kazuj, 


Aljoša! 

— Da ga strijeljaju! — progovori Aljoša tiho, blijeda nekako 
iskrivljena osmijeha, podigavši pogled na brata. 

— Bravo! — uskliknu Ivan gotovo u zanosu, kada već ti to 


kažeš, onda... Ej, ti pustinjače! Eto takav đavolić sjedi u srdašcu 
tvome, Aljoška Karamazove! 

— Rekao sam glupost, ali... 

— To i jest onaj, đavo, taj ali... — vikaše Ivan. — Znaj, 
iskušeniče, da su gluposti jako potrebne za zemlji. Na glupostima 
stoji svijet, i bez njih se možda ne bi ništa ni desilo. Mi znamo, što 
znamo. 

— Što ti znadeš? 

— Ja ne razumijem ništa, — produži Ivan, kao u bunilu, — ja 
neću sad ništa da razumijem. Hoću da ostanem kod fakta. I davno 
sam odlučio, da ništa ne razumijem. Ako zaželim, da štogod 
shvatim, odmah ću promijeniti fakta, a ja sam odlučio da ostanem 
kod fakata. 

— A zašto me ispituješ? 
— hoćeš li mi naposljetku reći? 

Dakako, da ću ti reći, to sam i ja htio da ti kažem. Ti se mi mio, 
ja neću da te izgubim i ja te neću ustupiti tvome Zosimi. 

Ivan zašutje časak, i lice mu dobi odjedamput vrlo tužan izraz. 

— Slušaj me: ja sam govorio samo o djeci, da ispadne što očitije. 
O ostalim suzama čovječanskim, kojima je napojena sva zemlja od 
kore do sredine — neću ni riječi da kažem, jer, ja sam temu svoju 
namjerno suzio. Ja sam stjenica, i priznajem sasvim smjerno, da ne 
mogu nikako pojmiti, zbog čega je sve to tako uređeno. Ljudi su, 


uskliknu Aljoša u nekoj erupciji bolno, 


dakle, sami krivi: dobili su raj, ali se njima prohtjelo slobode i 
ugrabiše vrata s neba, iako su sami znali, da će biti nesretni, dakle, 
ne treba ih žaliti. O, po mome, po jednom, zemaljskom, euklidskom 
umu, znam tek toliko, da patnje postoje, a krivaca nema, da sve 
jedno iz drugoga izlazi jasno i jednostavno, da sve teče i 
uravnotežuje se — ali ja, međutim, znam, da je to tek euklidska 
glupost, po kojoj ne mogu pristati da živim. Ali što ja imam od toga, 
što nema krivaca i što sve jasno i jednostavno jedno iz drugog izlazi i 
što ja to znam — meni je potrebna odmazda, jer ću inače sam sebe 
ubiti. | to odmazda ne negdje tamo i nekad u vječnosti, nego već 
ovdje na zemlji, i da je ja sam vidim. Ja sam vjerovao, ja hoću sam i 
da vidim, a budem li u to doba već mrtav, onda neka me uskrsnu, jer 
ako se sve bez mene dogodi, to bi bilo po me jako uvredljivo. Nisam 
ja zato patio, da svojom ličnošću, svojim nedjelima i patnjama 
pođubrim nečiju buduću harmoniju. Ja hoću da vidim svojim očima, 
kako košuta liježe pokraj lava i kako zaklani ustaje, da se zagrli sa 
svojim ubojicom. Hoću da sam ovdje, kada svi budu odjedamput 
saznali, zašto je sve tako bilo. Ali to su ipak djeca, što ću onda s 
njima? To je pitanje, koje ne mogu da riješim Po stoti put ponavljam 
— pitanja je sva sila, ali ja sam se samo djece prihvatio, jer je tu 
neizrecivo jasno ono, što sam imao da kažem. Čuj: ako moraju svi 
patiti, da patnjama otkupe vječnu harmoniju, što se to onda djece 
tiče, reci mi, molim te? Sasvim je nerazumljivo, zašto moraju i ona 
da pate i da patnjama kupuju harmoniju? Zašto i ona dospješe 
također u materijal, pa da sobom pođubre nečiju buduću harmoniju? 
Meni je pojmljiva solidarnost u grijehu među ljudima, shvaćam i 
solidarnost i u odmazdi, ali ne može biti te solidarnosti u grijehu i s 
djecom, i ako je zaista opravdano, da su i djeca solidarna s očevima 
svojim u svim nedjelima otaca njihovih, onda, razumije se, nije ta 
pravednost od ovog svijeta, i ja je ne mogu razumjeti. Reći će, 
možda, kakav šaljivdžija, da će dijete svejedno narasti i dospjeti da 
puno sagriješi, ali, eto, ono nije odraslo, njega su, kao dječačića od 
osam godina, gonili i raskidali psi. O, Aljoša, ja ne hulim na boga! Ja 
razumijem, kako će se morati potresti cijela vasiona, kada se sve na 
nebu i pod zemljom slije u jednu slavopojku i sve, što je živo, i što je 
živjelo, usklikne: »Pravedan si ti, gospode, jer se otkriše putovi 
tvoji!« A kada se mati zagrli s krvnikom, koji je dao psima raskidati 


njena sina, i njih sve troje objave u suzama: »Pravedan si ti, 
gospode«, onda će, dakako, nastati vrhunac spoznaje, i sve će se 
objasniti, Ali tu je, kvačica, i to ne mogu da priznam. Dok sam na 
zemlji, Žurim se da učinim što mogu. Vidiš, Aljoša, možda će se 
zbilja dogoditi, da ću i ja, ako doživim taj momenat, ili ako uskrsnem, 
da bih vidio, osobito kako se mati grli s krvnikom svog djeteta, i 
uskliknuti s ostalima: »Pravedan si ti, gospode!« Ali ja ne želim, da 
onda tako uskliknem. Dok je još vrijeme, žurim se, da zaštitim sebe, i 
zato se posve odričem najviše harmonije. Ne vrijedi ona suzica čak 
ni onog jednog izmučenog djeteta, što se lupalo šačicom u prsa i 
molilo u smrdljivu nužniku svojim neiskupljenim suzicama »malome 
bogi!« A ne vrijedi zato, jer su te suzice ostale neiskupljene. One 
moraju biti iskupljene, jer inače nema harmonije. Ali čime, čime ćeš 
ih iskupiti? Da li je to moguće? zar time, što će biti osvećene? Ali, 
što će mi njihova osveta, što će mi pakao za mučitelje, što tu može 
pakao popraviti, kada su oni mučeni? | kakva je to harmonija, ako 
postoji pakao: ja hoću da oprostim, hoću da privijem u zagrljaj, a 
neću da više pate. I ako se patnje dječje imaju priračunati onoj sumi 
patnji, koja je bila neophodna da se kupi istina, onda ja unaprijed 
tvrdim, da sva istina nije vrijedila tolike cijene. Ja, naposljetku, neću, 
da se mati grli s krvnikom, koji je svojim psima raskidao njena sina! 
Ona mu ne smije oprostiti! Ako hoće, neka mu oprosti u svoje ime, 
neka oprosti krvniku svoje bezgranične materinske patnje, ali patnje 
svog raskidanog sina nema ona pravo da oprosti, ne smije oprostiti 
krvniku, makar mu ih i samo dijete oprostilo! A ako je tako, ako ona 
ne smije oprostiti, gdje je onda harmonija? Ima li na cijelom svijetu 
biće, koje bi moglo i imalo prava da oprosti. Ne treba mi harmonija, 
ne treba mi zbog ljubavi prema čovječanstvu. Meni je milije da 
ostanem s neosvećenim patnjama. Bolje je, da ostanem s 
neosvećenim patnjama svojim i s nezasićenim negodovanjem 
svojim, makar i ne imao pravo. Jest, i suviše su visoko procijenili 
harmoniju, moj džep nije toliki, da platim ulaznicu. I zato se žurim, da 
vratim svoju ulaznicu. | ako sam pošten čovjek, dužan sam da je 
vratim što prije. To i činim. Ne da ja boga ne priznajem, Aljoša, već 
mu samo najponiznije vraćam ulaznicu. 
— To je buna — reče Aljoša tiho i obori oči. 


— Buna? Ne želim da čujem od tebe takve riječi — odgovori 
Ivan, gledajući ga pronicavo. — U buni se ne može živjeti, a ja hoću 
da živim. Reci mi otvoreno, pozivam te, odgovori: predstavi sebi, da 
ti sam gradiš zgradu ljudske sudbe s namjerom, da na koncu usrećiš 
ljude i da im naposljetku dadeš mir i spokojstvo, ali da moraš 
bezuvjetno i neotklonjivo izmučiti ma i samo jedno sićušno stvorenje, 
ma i samo ono djetešce, što se lupalo šačicom u prsa, te na 
neosvećenim suzama njegovim podići tu zgradu, da li bi ti pristao da 
budeš graditeljem pod takvim uvjetima, reci i ne laži! 

— Ne, ne bih pristao — progovori Aljoša tiho. 

— I možeš li se ti složiti s idejom, da bi ljudi, za koje ti gradiš, 
pristali sami da prime svoju sreću uz cijenu neopravdano prolivene 
krvi onog malog mučenika, a ako bi i primili, mogli biti vječito sretni? 

— Ne, ne mogu se složiti. Brate, — progovori odjedamput Aljoša 
usplamtjelih očiju, — ti si malo prije rekao: postoji li na cijelom svijetu 
biće, koje bi moglo i imalo prava da oprosti? Ali biće to postoji, i ono 
može sve oprostiti, sve i sva i za sve, jer je ono samo dalo nevinu 
krv svoju svima i za sve. Ti si zaboravio na njega, a na njemu će se i 
sazidati zgrada i njemu će svi uskliknuti: »Pravedan si ti, gospode, 
jer se otkriše putovi tvoji«. 

— Ah, taj »jedini bezgrešni« i njegova krv! Ne, nisam zaboravio 
na njega i čudio sam se naprotiv cijelo vrijeme, što ga ti nikako ne 
spominješ, jer obično svi njega prvog ističu u prepirkama. Čuj, 
Aljoša, ali se nemoj smijati, ja sam jedamput, prije godinu dana, 
napisao poemu. Ako možeš da potratiš sa mnom još deset minuta, 
ja ću ti je ispričati. 

— Ti si napisao poemu? 

— O, ne, nisam napisao, — nasmija se Ivan, — i nikad nisam u 
životu napisao ni dva stiha. Ali ja sam tu pjesmu smislio i zapamtio. 
U zanosu sam je smislio. Ti ćeš biti moj prvi čitalac, odnosno 
slušalac. Zbilja, zašto da autor izgubi makar i jednog svog slušaoca 
— osmjehnu se Ivan. — Da li da pričam ili da ne pričam? 

— Vrlo ću te rado slušati — izusti Aljoša. 

— Poema se moja zove »Veliki inkvizitor«, ona je glupa, ali ja 
želim, da ti je iznesem. 


V 


VELIKI INKVIZITOR 


I ovdje ne ide nikako bez predgovora, — to jest, bez literarnog 
predgovora, phi! — nasmija se Ivan, — a kakav sam ja pisac! Vidiš, 
događaj se zbiva u šesnaestom vijeku, a tada je, — uostalom, to 
moraš znati još iz škole, — tada je bilo uobičajeno, da u pjesničkim 
djelima dovode nebeske sile na zemlju. O Danteu neću ni da 
govorim. U Francuskoj su sudski pisari, a također i po manastirima 
kaluđeri, davali cijele predstave, u kojima su izvodili na pozornicu, 
anđele, svece, Krista, pa i samog boga. Onda je sve to bilo jako 
bezazleno. U Viktor Hugoovoj »Notre Dame de Paris« daje se 
narodu pod Ludovikom XI. u gradskoj vijećnici u Parizu, a u slavu 
rođenja francuskog dofena, poučna i besplatna predstava pod 
naslovom: »Le bon jugement de la tres sainte et gracieuse Vierge 

Marie«“ “, gdje se pojavljuje ona sama i donosi svoj bon jugement. 
I kod nas su se u Moskvi, prije Petrove vladavine, davale od 
vremena do vremena takve gotovo dramske predstave, osobito iz 
Starog Zavjeta. Ali, u vrijeme tih dramskih predstava, kružilo je po 
cijelom svijetu još i mnogo pripovijedaka i »stihova«, u kojima su 
sudjelovali po potrebi sveci, anđeli i ostale nebeske sile. U našim su 
se manastirima također bavili prevođenjem, prepisivanjem pa čak i 
sastavljanjem takvih poema, i to kada — u tatarsko doba. Ima na 
primjer jedna manastirska poema (dakako, prijevod s grčkog): 


»Bogorodičin križni putai sa slikama i smionošću, koja nimalo ne 
zaostaje za Danteom. Mati božja posjećuje pakao, a vodi je »po 
mukama« arhanđeo Mihael. Ona gleda grešnike i njihove muke. 
Ondje se nalazi, između ostalog, jedan prezanimljiv odio grešnika u 
plamenom jezeru: koji grešnici potonu u to jezero toliko, da već ne 
mogu nikako isplivati, na te je »već i bog zaboravio« — izraz 
neobične dubljine i snage. I, eto, bogomajka, potresena i zaplakana, 
pada pred prijesto božji i moli milost za sve, koji se nalaze u paklu, 
za sve bez razlike, što ih je ondje vidjela. Razgovor njen s bogom 
neobično je zanimljiv. Ona moli, ona ne odstupa ni onda, kada joj 
bog pokazuje probijene ruke i noge njena sina, i pita je: kako ću 
oprostiti njegovim mučiteljima? A ona zapovjedi onda svima 


svecima, svima mučenicima, svima anđelima i arhanđelima, da 
zajedno s njom padnu na koljena i mole milost za sve bez razlike. 
Svršava se time, da je izmolila od boga, da se muke obustave svake 
godine od Velikog petka do Duhova, a grešnici iz pakla zahvaljuju se 
gospodu i pjevaju: »Ti si pravedan, gospode, što si tako sudio.« | 
moja bi poema bila iste vrste, da se pojavila u ono doba. I kod mene 
izlazi na pozornicu on: istina, on ništa ne govori u poemi, nego se 
samo pojavljuje i prolazi. Već je proteklo petnaest vjekova, otkako je 
napisao njegov prorok »Gle, dolazim skoro, i o danu i satu tom ne 
zna ni sam sin, već tek jedino otac moj nebeski«, kako je rekao on 
sam, dok je još bio na zemlji. Ali čovječanstvo čeka s prijašnjom 
vjerom i prijašnjom pobožnošću. O, štoviše, još s jačom vjerom, jer 
je već proteklo petnaest vjekova od onda, otkako prestadoše dolaziti 
čovjeku jamci s neba: 


Vjeruj onom, što ti srce kaže 

Nema jamaca s nebesa“. 


Postoji jedino vjera u ono, što je rečeno iz srca! Istina, onda je 
bilo i čudesa mnogo. Bilo je svetaca, koji su čudesno liječili; nekim 
pravednicima, kako piše u njihovim životopisima, silazila je sama 
carica nebeska. Ali đavo ne drijema, i u čovječanstvu počeli su već 
da sumnjaju u istinitost tih čuda. Tada se odjedamput pojavila na 


sjeveru, u Njemačkoj, strašna nova herezalšsi, Golema zvijezda, 
»slična svjetioniku« (to jest crkvi) »pade na izvore voda i oni 
postadoše gorki«. Te su hereze bogohulno počele odricati čuda. Ali 
zato su vatrenije vjerovali oni, koji su ostali vjerni. Suze ljudske 
uspinju se njemu kao i dosada, čekaju ga, ljube ga, uzdaju se u 
njega, kao i prije, žude da trpe i umiru za njega, kao i prije... I, gle, 
koliko se vjekova molilo čovječanstvo u vjeri i vatreno: »Javio nam 
se bog gospod«, koliko je vjekova vapilo njemu, što je on, iz 
bezgraničnog milosrđa svog, poželio da siđe onima, koji mu se mole. 
On je i dotle silazio i posjećivao na zemlji neke pravednike, 
mučenike i svete pustinjake, kako je zapisano u njihovim »žitijama«. 
Kod nas je Tjučev, koji je duboko vjerovao u istinitost svojih riječi, 
objavio, da je 


Pritisnut krstom, 
Svu je tebe, zemljo rođena, 
Obišao car nebeski 
[87] 


U liku roba, blagoslivljajući “--. 


A da je apsolutno tako i bilo, to ti ja velim. I on je, eto, zaželio, da 
se makar za jedan trenutak javi narodu izmučenom, napaćenom, koji 
smrdi od grijeha, ali narodu, koji ga djetinjski ljubi. Događaj se zbiva 

u Spanjolskoj, u Sevilji, u najstrašnije doba inkvizicije ši, kada su u 
onoj zemlji svaki dan gorjele u slavu božju lomače i 


Na veličanstvenim lomačama 


[89] 


Palili Zle heretike : 


O, ovo, dakako, nije onaj silazak, kada će se on, po obećanju 
svome, javiti na svršetku vremena, u svoj slavi nebeskoj, i koji će biti 
iznenadan, »kao munja, koja sja od istoka do zapada«. Ne, on je 
zaželio da makar za trenutak posjeti djecu svoju ondje, gdje su baš 
sad počele da bukte lomače s hereticima. On će u neizmjernom 
milosrđu svome proći još jedamput kroz puk u onom istom čovječjem 
obliku, u kome je prije petnaest vjekova prolazio kroz njega trideset i 
tri godine. On silazi na »vruće trgove« južnog grada, u kome je baš 
jučer na »veličanstvenoj lomači«, u prisutnosti kralja, dvora, 
vitezova, kardinala i divnih dvorskih gospođa, spalio kardinal, veliki 
inkvizitor, odjednom gotovo cijelu stotinu heretika ad majorem 


gloriam Delčl On se pojavio tiho, neprimjetno i — gle čuda, — svi 
su ga prepoznali. To bi moglo biti jedno od najljepših mjesta u poemi 
— to jest, zašto su ga, naime, prepoznali. Narod juri _ njemu 
nezadrživom silom, okružuje ga, gomila neprestano raste oko njega i 
ide za njim. On šuike prolazi posred njih s tihim osmijehom 
bezgraničnog milosrđa. Sunce ljubavi bukti u njegovu srcu, zrake 
Svijetla, prosvjete i snage istječu iz njegovih očiju i, utječući u ljude, 
potresaju njihova srca protuljubavlju. On pruža prema njima ruke, 
blagoslivlja ih, i ako ga se tkogod dotakne čak samo njegova odijela, 


izljeva se na nj ljekovita moć. Eno, iz gomile dovikuje starac, slijep 
od djetinjstva: »Gospode, izliječi me, da i ja vidim tebe«, i gle, kao da 
je mrena spala s njegovih očiju, i slijepac ga vidi. Narod plače i ljubi 
zemlju, po kojoj on hoda. Djeca bacaju preda nj cvijeće, pjevaju i 


[91] 


kliču mu: »Hossana!« »To je on, glavom on, ponavljaju svi, to 
mora da je on, nitko drugi nego on«. On zastade u predvorju 
seviljske katedrale, baš u trenutku, kada unose u crkvu, uz plač 
dječji, otvoren bijeli lijes: u njemu počiva sedmogodišnja djevojčica, 
jedinica odlična građanina. Mrtvo dijete leži u samu cvijeću. »On će 
uskrsnuti tvoje dijete«, dovikuju iz gomile uplakanoj materi. 
Katedralni svećenik, koji je izašao u susret lijesu, gleda neodlučno i 
mršti obrve. Ali razliježe se jauk matere umrlog djeteta. Ona pada 
nice njegovim nogama: »Ako si to ti, uskrsni onda moje dijete!« 
uzvikuje ona, pružajući prema njemu ruke. Sprovod zastaje, lijes 
spuštaju u predvorju do njegovih nogu. On gleda sa suučešćem, a 
usta njegova tiho i snova izgovoriše: »Talitha kumi« — »i ustade 


djevojčica«>si, Djevojčica ustaje u lijesu, sjeda i gleda, osmješkuje 
se i gleda unaokolo začuđenim razrogačenim očima. U rukama joj je 
kita bijelih ružica, s kojom je ležala u lijesu. U narodu zabuna, vika, 
jauk i, gle, tog istog trenutka iznenada prolazi trgom ispred crkve 
glavom kardinal — veliki inkvizitor. To je skoro devedesetgodišnji 
starac, visok i plav, uvela lica, upalih očiju, ali iz kojih još sjaji bljesak, 
kao vatrena iskrica. O, nije on u prekrasnom svom kardinalskom 
odijelu, u kome je blistao jučer pred narodom, kada je palio 
protivnike rimske vjere, ne, sada je samo u svojoj staroj gruboj, 
kaluđerskoj mantiji. Iza njega, u izvjesnom razmaku, idu mračni 
pomoćnici i sluge njegove, i »sveta« straža. On je zastao pred 
gomilom i motri izdaleka. On je sve vidio, on je vidio, kako su spustili 
ljes do njegovih nogu, kako je uskrsla djevojčica, i lice se njegovo 
smrklo. On mrgodi svoje sijede guste obrve, pogled njegov sijeva 
zlokobnim plamenom. | pruža svoj prst i zapovijeda straži, da ga 
uhvate. | gle, kolika je moć njegova, koliko je već vičan, koliko mu je 
pokoran i u strahu poslušan narod, da se gomila bez oklijevanja 
razmakla pred stražom, i ova, posred grobne tišine, koja je nastala 
naglo, polaže na njega ruke i vodi ga. Gomila je u tren oka, sva kao 
jedan čovjek, oborila pred starcem inkvizitorom glave do zemlje, i on 


šutke blagoslivlja narod i ide dalje. Straža dovodi sužnja u tijesnu i 
mračnu presvođenu tamnicu u staroj zgradi Svetog suda, i ondje ga 
zatvore. Prolazi dan, nastaje mračna, vrela i »nepomična seviljska 


noć«. Zrak »miriši lovorom i limunom« EI, Posred dubokog mraka, 
što unaokolo vlada, otvaraju se željezna tamnička vrata, i u tamnicu 
ulazi polagano, sa svijećnjakom u ruci, glavom stari inkvizitor. On je 
sam, vrata se odmah za njim zatvaraju. On zastaje na ulazu i 
zagleda se dugo, minutu ili dvije, u njegovo lice. Naposljetku prilazi 
lagano, stavlja svijećnjak na stol i govori mu: 

— Jesi li ti? Ti? — Ali kad ne dobi odgovora, nadoda brzo. — Ne 
odgovaraj, šuti. A i što bi ti mogao reći? Ja i suviše dobro znam, što 
ćeš reći. Ali ti nemaš prava da nadodaš bilo što onome, što si prije 
rekao. Zašto si došao da nam smetaš, Jer ti si došao da nam 
smetaš, i sam to znaš. No, znaš li, što će biti sutra? Ja ne znam, tko 
Si ti, i neću da znam: da li si to ti ili tek prilika njegova, ali sutra ću te 
osuditi i sažeći na lomači kao najgoreg heretika, i onaj isti narod, koji 
je danas ljubio tvoje noge, pojurit će sutra i, na jedan moj mig, 
dovlačiti ugljevlje pod tvoju lomaču, znaš li ti to? Jest, možda ti to 
znaš — nadoveza on, motreći pronicavo i s predomišljanjem svog 
sužnja, i ni za trenutak ne skidajući pogleda s njega. 

— Ja, Ivane, ne razumijem sasvim jasno, što ovo znači? — 
osmjehnu se Aljoša, koji je cijelo vrijeme šutke slušao, — da li je ovo 
samo bezgranična fantazija ili kakva zabuna starčeva, nekakvo 


nemoguće qui pro quo? 

— Prihvati čak i posljednje, — nasmija se Ivan, — kad te je već 
toliko razmazio suvremeni realizam, te ne možeš da podneseš ništa 
fantastično, — ako baš hoćeš qui pro quo, neka ti bude. Ono, istina, 
je, — nasmija se on ponovo, — starcu je već devedeset godina, te je 
mogao već davno poludjeti od svojih ideja. Sužanj ga je mogao 
preneraziti svojom spoljašnošću. To je mogla naposljetku biti prosto 
tlapnja, priviđenje devedesetgodišnjeg starca pred smrt, koji je usto 
još bio raspaljen jučerašnjim autodafeom, kojom prilikom je bilo 
spaljeno stotinu heretika. A nije li meni i tebi svejedno, da li je qui pro 
quo ili bezgranična fantazija? Ovdje se radi jedino o tome, što starac 
mora iznijeti svoje mišljenje, što nakon punih devedeset godina 


iznosi svoje mišljenje i govori glasno ono, o čemu je punih devedeset 
godina šutio. 

— Ali sužanj također šuti? Gleda u njega i ne govori ni riječi? 

— Pa tako i mora biti, čak u svakom slučaju — nasmija se Ivan 
opet. — | starac primjećuje, da on nema prava da išta nadoda 
onome, što je već prije rečeno. Ako hoćeš, u tome i jest najosnovnija 
crta rimskog katolicizma, bar po mome mišljenju: »Ti si, kaže, sve 
predao papi, i sve je, dakle, sada u pape, i bit će najbolje, da ti 
nikako i ne dolaziš da nam smetaš, bar zasada.« Oni ne samo da u 
tom smislu govore, nego i pišu, osobito jezuiti. To sam ja sam čitao u 
djelima bogoslova. »Imaš li ti pravo da nam objasniš makar jednu 
tajnu onog svijeta, iz koga si došao?« — pita ga moj starac i sam 
mjesto njega odgovara: — »Ne, nemaš, da ne bi nadodao onome, 
što je već rečeno, da ne bi oduzeo ljudima slobodu, za koju si se 
toliko borio, kada si bio na zemlji. Sve, što ti ponovo objaviš, bit će 
napadaj na vjersku slobodu ljudi, jer će činiti čudesa, a njihova 
vjerska sloboda bila ti je milija od svega još onda, prije tisuću i po 
godina. Nisi li ti onda često ovako govorio: »Hoću da vas učinim 
slobodnima«. A ti si sad vidio te »slobodne« ljude, — nadoveza 
odjedamput starac zamišljena osmijeha. — »Jest, ovo nas je djelo 
skupo stajalo, — produži on, gledajući u nj ozbiljno, — ali mi 
svršismo, naposljetku, to djelo u ime tvoje. Mi smo se petnaest 
vjekova mučili s tom slobodom, ali sada je to svršeno, i to konačno 
svršeno. Ti ne vjeruješ, da je svršeno konačno? Ti me gledaš 
smireno i čak nećeš ni da me udostojiš svojim negodovanjem. Ali 
znaj, da su sad, baš sad, ti ljudi uvjereni više nego ikad, da su 
potpuno slobodni, a međutim, oni su nam sami donijeli svoju slobodu 
i ponizno je položili pred naše noge. To smo mi učinili, a dali si ti to 
želio, takvu slobodu?« 

— Ja opet ne razumijem, — prekinu ga Aljoša, — govori li on 
ironično, ruga li se? 

— Nikako. On osobito upisuje u zaslugu sebi i svojima, što su 
uništili slobodu i što su to učinili zato, da ljude usreće. Jer tek sad 
(on govori naravno o inkviziciji) moguće je prvi put misliti o sreći ljudi. 
Čovjek je bio sazdan buntovnikom, a zar buntovnici mogu biti sretni? 
»Tebe su upozoravali, — veli mu on, — a bilo je dovoljno opomena i 
savjeta, ali ti nisi slušao one, koji su te upozoravali, nego si odbacio 


jedini put, koji je vodio do sreće ljudske, ali, na sreću, kada si 
odlazio, djelo si predao nama. Ti si obećao, ti si potvrdio svojom 
riječi, ti si nam dao pravo da vežemo i razvezujemo, i dakako, ne 
možeš ni pomišljati, da nam sad oduzmeš to pravo. Zašto si došao 
da nam smetaš?« 

— A što znači: bilo je dovoljno opomena i savjeta? — zapita 
Aljoša. 

— Ato je bilo glavno, što je imao starac da kaže. 

— »Strašan i mudar duh, duh samouništenja i nepostojanja, — 
produži starac, — duh veliki govorio je s tobom u pustinji, i nama je 
predano u knjigama, kao da je on tebe »iskušavao«. Je li tako? I da 
li je bilo moguće reći nešto istinitije od onog, što je on objavio tebi u 
tri pitanja, i što si ti odbio, a što se u knjigama naziva »iskušenjima«? 
A, međutim, ako je na zemlji ikad došlo do pravoga gromovitog čuda, 
onda se to desilo tog dana, na dan tih triju iskušenja. Baš u pojavi tih 
triju pitanja i postalo je čudo. Kad bi bilo moguće pomisliti, jedino 
zbog pokušaja i primjera, da su ta tri pitanja strašnog duha bez traga 
nestala iz knjiga, te da ih treba obnoviti, ponovno izmisliti i sastaviti, i 
zbog toga sakupiti sve mudrace_ na zemlji — vladaoce, 
prvosvećenike, učenjake, filozofe, pjesnike, i postaviti im zadatak: 
izmislite, sastavite tri pitanja, ali takva, koja bi ne samo odgovarala 
veličini događaja, nego bi još povrh toga izražavala, u tri riječi, samo 
u tri ljudske rečenice, svu buduću historiju svijeta i čovječanstva, — 
misliš li ti, da bi sva premudrost na zemlji, sabrana u jedno, mogla 
izmisliti bilo što, što bi po snazi i dubini bilo slično onim trima 
pitanjima, što ti ih je onda zaista postavio moćni i mudri duh u 
pustinji? Već samo po tim pitanjima, po čudesnosti njihove pojave 
može se poznati, da se tu ne radi o svakidašnjem čovječjem umu, 
nego o vječnom i apsolutnom. Jer u ta tri pitanja kao da bijaše 
zbijena u jednu cjelinu i unaprijed prikazana sva potonja historija 
čovječanstva, te kao da bijahu pokazana ona tri obrasca, u kojima će 
se usredotočiti sva neriješena historijska protuslovlja ljudske prirode 
na cijeloj zemlji. Onda nije to moglo biti još tako jasno, jer je 
budućnost bila nepoznata, ali sad, kad je proteklo već petnaest 
vjekova, vidimo, da je sve u ta tr pitanja tako pogođeno i 
prorokovano i da se tako ispunilo, da im je zaista nemoguće ili bilo 
što dodati ili im bilo što oduzeti. 


»Zaključi sam, tko je imao pravo: ti ili onaj, koji te je onda pitao? 
Sjeti se prvog pitanja; njegov je smisao, iako ne bukvalan: ti hoćeš 
da pođeš u svijet, i polaziš praznih ruku, s nekakvim obećanjem 
slobode, koje oni u svojoj prostoti i u urođenoj nepristojnosti ne 
mogu ni da shvate, a koje se boje i plaše — jer za čovjeka i za 
ljudsko društvo nije bilo nikad ništa nesnosnije od slobode! A vidiš li 
ovo kamenje po ovoj goloj i vreloj pustinji? Pretvori ga u kruh, i za 
tobom će potrčati čovječanstvo kao stado, zahvalno i poslušno, iako 
vječno u strahu, da bi im mogao ustegnuti svoju ruku i uskratiti kruh 
kakva je to sloboda, prosudio si ti, ako je poslušnost kupljena 
kruhom? Ti si odgovorio, da čovjek ne živi samo o kruhu, ali, znaš li 
ti, da će se upravo zbog tog zemaljskog kruha dići protiv tebe duh 
zemaljski, i kad se sudari s tobom, da će te pobijediti, i svi će pohrliti 
za njim i klicati: »Tko je ravan ovoj zvijeri, ona nam dade vatru s 
neba!« Znaš li, da će proteći vjekovi, i čovječanstvo će proglasiti na 
usta svoje premudrosti i nauke, da nema zločina, pa dakle da nema 
ni grijeha, nego da postoje jedino gladni. »Nahrani ih, pa onda 
zahtijevaj od njih vrline!« eto što će napisati na zastavu, koju će dići 
protiv tebe i kojom će se razrušiti hram tvoj. Na mjestu tvog hrama 
podići će se novo zdanje, podići će se ponovo strašna babilonska 
kula, te, iako se neće ni ta dozidati, kao ni prijašnja, ipak bi ti mogao 
izbjeći gradnju te nove kule i za tisuću godina skratiti patnje ljudi — 
jer nama će doći oni, koji su se tisuću godina namučili sa svojom 
kulom. Oni će nas onda opet potražiti pod zemljom, gdje se krijemo 
po katakombama (jer mi ćemo biti ponovno gonjeni i mučeni), naći 
će nas i vapiti nama: »Nahranite nas, jer oni, koji nam obećaše vatru 
s neba, ne dadoše nam je.« I onda ćemo mi dograditi njihovu kulu, 
jer dogradit će je onaj tko ih nahrani, a nahranit ćemo jedini mi, u ime 
tvoje, i slagat ćemo im, da to učinimo u ime tvoje. O, nikada, nikada 
se oni neće bez nas nahraniti. Nikakva im nauka neće dati kruha, 
dok budu slobodni, i svršetak svega bit će, da će oni donijeti i položiti 
svoju slobodu pred naše noge i reći nam: »Bolje je, da nas učinite 
slugama, ali nas samo nahranite.« I oni će, naposljetku, sami 
razumjeti, da je nemoguće zamisliti, da bi svi mogli imati dovoljno 
kruha zemaljskog i slobode, jer nikada, nikada oni neće znati, da 
pravilno između sebe podijele! A uvjerit će se također, da nikad neće 


biti slobodni, jer su nemoćni, grešni, ništavni i buntovni. Ti si im 
obećao kruh nebeski, ali, ponavljam ti opet, da li se on može 
usporediti u očima nemoćnog, vječno —poročnog i vječno 
nezahvalnog plemena ljudskog, s kruhom zemaljskim? I ako pođu za 
tobom zbog kruha nebeskog tisuće i desetine tisuća, a što će biti s 
milijunima, s desetak tisuća milijuna stvorenja, koja neće imati snage 
da zbog nebeskog kruha žrtvuju zemaljski kruh? Ili su ti drage jedino 
desetine tisuća velikih i moćnih, a ostali, kao morski pijesak 
mnogobrojni milijuni slabih, ali koji te ljube, moraju poslužiti tek kao 
materijal velikim i moćnim? Nipošto, mi cijenimo i slabe. Oni su 
poročni, buntovnici, ali, na koncu, postat će i poslušni. Oni će nam 
se diviti, i smatrat će nas bogovima, rado smo im stali na čelo i 
pristali da ponesemo slobodu i da nad njima vladamo — toliko će im 
na koncu biti strašna njihova sloboda! A mi ćemo im reći, da 
slušamo tebe i da vladamo u ime tvoje. Mi ćemo ih opet obmanuti, 
jer te nećemo više pustiti među nas. U toj obmani će se i sastojati 
naša patnja, jer ćemo morati lagati. Eto, što znači ono prvo pitanje u 
pustinji, i eto, što si ti odbacio zbog slobode, koju si postavio iznad 
svega. Međutim se u tom pitanju nalazi velika tajna ovog svijeta. Da 
Si prihvatio _»kruh«, ti _ bi udovoljio sveopćoj i vječnoj brizi 
čovječanstva, kako svakog pojedinog stvora, tako i cijelog 
čovječanstva, naime pitanju: »Kome da se poklone?« Ta nema za 
čovjeka teže i mučnije brige, nego da, čim postane slobodan, što 
brže nađe onoga, kome će se klanjati. Ali čovjek traži da se klanja 
pred onim što je već sigurno, toliko sigurno, da svi ljudi odjednom 
pristanu, da se svi pred njim poklone. Jer se briga tih jadnih 
stvorenja ne sastoji jedino u tome, da nađe ono, pred čim ću se ja ili 
netko drugi pokloniti, već da nađu nešto takvo, u što bi mogli svi 
povjerovati i pred čim bi se mogli svi pokloniti, i to bezuvjetno svi 
zajedno. I, eto, ta potreba općeg klanjanja i jest najveća muka, kako 
svakog pojedinog čovjeka, tako i cijelog čovječanstva od početka 
svijeta. Zbog općeg klanjanja uništavali su jedan drugog mačem. oni 
su stvorili sebi bogove i dovikivali jedni drugima: »Ostavljajte vaše 
bogove i dođite da se poklonite našima, jer inače poginut ćete i vi, i 
vaši bogovi!« I tako će biti do smaka svijeta, čak i onda, kada 
nestane u svijetu i bogova, jer će isto tako padati i pred idolima. Ti si 
znao, ti nisi mogao ne znati tu temeljnu tajnu prirode čovječje, ali si 


odbio jedino apsolutno znamenje, koje ti se nuđalo, pa da tako sve 
natjeraš, da se bezuvjetno poklone pred tobom — znamenje kruha 
zemaljskog odbio si zbog slobode i kruha nebeskog. Pogledaj, što si 
dalje učinio. I sve opet zbog slobode! Kažem ti, da čovjek nema veće 
brige, nego da nađe onoga, kome bi što prije predao dar slobode s 
kojim se to nesretno biće rađa. Ali slobodom ljudi zavladat će jedino 
onaj, tko umiri njihovu savjest. S kruhom ti se davalo sigurno 
znamenje: daješ kruh, i čovjek će ti se pokloniti, jer nema ničeg 
sigurnijeg od kruha, ali, ako netko u isto vrijeme ovlada savješću 
njegovom mimo tebe, o, onda će ostaviti i tvoj kruh i poći za onim, 
tko je zaveo savjest njegovu. U tome si imao pravo. Jer tajna 
čovječjeg života nije u tome, da samo živi, već u tome, zašto živi. 
Bez čvrste predodžbe, zašto živi, ne bi čovjek pristao da živi i prije bi 
uništio sebe, nego da ostane na zemlji, makar svuda unaokolo njega 
bio sam kruh. To je doduše tako, ali što se izleglo: umjesto da 
ovladaš slobodom ljudi, ti si im je još uvećao! Ili si zaboravio, da je 
čovjeku miliji mir, pa čak i smrt, nego sloboda izbora u poznavanju 
dobra i zla? Za čovjeka nema ništa primamljivije od slobode njegove 
savjesti, ali ni ništa teže. I eto, umjesto čvrstih osnova za umirenje 
čovječje savjesti, jedamput zauvijek — ti si uzeo sve, što je 
neobično, zagonetno i neodređeno, uzeo sve, što je prelazilo snagu 
ljudsku, i uradio, kao da ih nimalo ne ljubiš. I to tko: onaj, koji je 
došao da položi za njih život svoj! Umjesto da si zavladao slobodom 
ljudskom, ti si je umnožio i njome preopteretio patnjama duševno 
carstvo čovjekovo zauvijek. Ti si želio slobodnu ljubav čovjekovu, pa 
da on slobodno pođe za tobom, zanesen i ushićen tobom. Mjesto 
strogog starog zakona — imao je odsada sam čovjek da presuđuje 
slobodnim srcem svojim, što je dobro, a što je zlo, imajući pred 
sobom jedino tvoj lik. A zar ti nisi pomišljao, da će on naposljetku 
odbaciti i poreći čak i tvoj lik i tvoju istinu, ako naprte na nj takvo 
strašno breme, kad što je sloboda izbora? Oni će, najzad, povikati, 
da nije istina, u tebi, jer je nemoguće, da bi ih tko mogao ostaviti u 
većoj zabuni i patnji, nego što si ti učinio, kada si im ostavio tolike 
brige i toliko nerješivih zadataka. Na taj si način ti sam udario temelj 
rušenju svog carstva, i ne krivi za to nikoga drugog. A međutim, da li 
ti se to predlagalo? Na zemlji postoje tri sile, jedinstvene tri sile, koje 
su u stanju, na nesreću njihovu, da zauvijek pobijede i zarobe 


savjest tih nemoćnih buntovnika, — a te su sile: čudo, tajna i 
autoritet. Ti si odbio i jedno, i drugo, i treće, i sam dao primjer za to. 
Kada te je strašni i premudri duh postavio na vrhunac hrama i rekao: 
»Ako hoćeš saznati, da li si sin božji, skoči dolje, jer u pismu stoji za 
te, da će te anđeli uzeti na ruke i ponijeti, i nećeš pasti, niti se udariti, 
i spoznat ćeš onda, dali si ti sin božji, i dokazati, kakva je vjera tvoja 
u oca tvoga«, ali si ti, kad si čuo, što ti govori, odbio prijedlog, te nisi 
pristao, niti si skočio dolje. O, dakako, ti si onda postupao ponosno i 
veličanstveno, kao bog, a da li su ljudi, a da li je nemoćno pleme, što 
se buni — da li su oni bogovi? O, ti si onda shvatio, da bi odmah, 
čim bi samo zakoračio, čim bi se samo maknuo da skočiš, doveo 
gospoda u iskušenje i izgubio vjeru u nj i razmrskao se o zemlju, 
koju si došao da spasiš, a mudri duh, koji te je iskušavao, bi se 
radovao. Ali ponavljam, koliko je takvih kao što si ti? | zar si zbilja, 
makar samo i za jedan trenutak, mogao pomisliti, da će i ljudi moći 
odoljeti takvu iskušenju? I zar je čovječja priroda stvorena, da odbaci 
čudo i da se u tim užasnim trenucima u životu, u trenucima 
najstrašnijih, osnovnih i teških duševnih pitanja svojih, preda jedino 
slobodnoj odluci srca? O, ti si znao, da će se čin tvoj sačuvati u 
knjigama, dostići daleka vremena i najdalje krajeve zemlje, te se 
ponadao, da će i čovjek, kad pođe za tobom, ostati uz boga, i da 
neće tražiti čuda. Ali nisi znao, da će čovjek, čim odbaci čudo, 
odmah odbaciti i boga, jer čovjek ne traži toliko boga, koliko čudesa: 
A kako čovjek nije u stanju da ostane bez čuda, to će on sebi 
posatvarati nova čudesa, sad već svoja vlastita, i pokloniti se 
vračarskom čudu, babinom čaranju, ma bio stoput buntovnik, heretik 
i bezbožnik. Ti nisi sišao s križa, kada su ti dovikivali, rugali se i 
dražili te: »Siđi s križa i vjerovat ćemo, da si ti.« »A nisi sišao zato, 
jer i opet nisi htio da pokoriš čovjeka čudom, nego si žudio za 
slobodom i vjerom, a ne za onom, koja je plod čuda. Žudio si za 
slobodnom ljubavi, a ne za ropskim ushitom sužnja pred silom, koja 
mu je jednom zauvijek utjerala strah u kosti. Ali i onda si sudio o 
ljudima odviše visoko, jer oni su, razumije se, sužnji, mada su 
stvoreni za buntovnike. Obazri se i prosudi, ta prošlo je već petnaest 
vjekova, idi i pogledaj ih: koga si ti uzdigao do sebe? Kunem ti se, 
čovjek je stvoren nižim i slabijim, nego što ti misliš! Može li, zar može 
on izvršiti ono, što i ti? Poštujući ga toliko, ti si uradio kao da si 


prestao da ga sažalijevaš, jer si i suviše mnogo od njega zahtijevao. 
| to tko, onaj isti, koji je zavolio čovjeka više od samog sebe! 

Da si ga manje poštovao, manje bi od njega i tražio, a to bi bilo 
bliže ljubavi, jer bi bio njegov teret lakši. On je slab i podao. Što zato, 
što se on svuda buni protiv naše vlasti i ponosi time, što se buni? To 
je ponos djeteta i đačića. To su mala djeca, što su se pobunila u 
razredu i istjerala učitelja. Ali će doći i kraj veselju te dječurlije, ono 
će ih skupo stati. Oni će porušiti crkve i obliti zemlju krvlju. Ali će se 
naposljetku dosjetiti luda djeca, da su oni, iako su buntovnici, ipak 
nemoćni buntovnici, koji nisu mogli vlastite bune svoje izdržati. Oni 
će naposljetku priznati, lijući svoje glupe suze, da im se onaj, koji ih 
je stvorio buntovnicima, bez sumnje htio narugati. Oni će to reći u 
očajanju, a što kažu, bit će hula na boga, zbog čega će biti još 
nesretniji, jer priroda ljudska ne podnosi bogohulstva, i uvijek se, na 
kraju krajeva, sama sebi osvećuje zbog toga. Dakle, nemir, zabuna i 
nesreća — to je sadašnja sudbina ljudska poslije svega onoga, što si 


ti pretrpio za slobodu njihovu! Veliki tvoj prorok govori, u slikama i 
alegorijama, da je vidio sve sudionike prvog uskrsa i da ih je bilo iz 
svakog koljena po dvanaest tisuća. Ali, ako ih je bilo toliko, onda oni 
nisu bili ljudi, nego bogovi. Oni su izdržali krst tvoj, oni su izdržali 
desetke godina glad i golotinju pustinje, hraneći se skakavcima i 
korijenjem — i, dakako, ti možeš s ponosom da pokažeš na tu djecu 
slobode, slobodne ljubavi, i prekrasne žrtve njihove, što je priniješe u 
ime tvoje. Ali sjeti se, da ih je bilo svega tek nekoliko tisuća, a i to 
bogova, a ostali? | što su krivi ostali slabi ljudi, što nisu mogli 
podnijeti ono, što su mogli jaki? Što je kriva slaba duša, što nije u 
stanju da primi toliko strašnih darova? | zar je zaista istina, da si ti 
dolazio jedino izabranima i radi izabranih? Ali, ako je tako, onda je to 
tajna, i mi je ne možemo razumjeti. A ako je tajna, onda smo i mi bili 
u pravu da propovijedamo tajnu i da ih učimo, da nije važna 
slobodna odluka njihova srca, niti ljubav, već tajna, kojoj se moraju 
slijepo pokoravati, pa čak i protiv svoje savjesti. Mi smo tako i učinili. 
Mi smo ispravili djelo tvoje i utemeljili ga na čudu, tajni i autoritetu. | 
ljudi su se obradovali, što su ih opet poveli kao stado i što im je 
naposljetku skinut sa srdaca tako strašan dar, koji im je donio tolike 
patnje. Reci, jesmo li imali pravo, što smo tako učili i radili? Zar 


nismo mi ljubili čovječanstvo, kada smo tako smjerno priznali 
njegovu nemoć, kada smo iz ljubavi olakšali njegov teret i dopustili 
njegovoj slaboj prirodi, da i griješi, ali s našom dozvolom? Zašto si 
došao sad da nam smetaš? I što toliko šutke i pronicavo gledaš u 
me svojim blagim očima? Razljuti se, meni ne treba tvoje ljubavi, jer 
ni ja tebe ne ljubim. | što da to krijem od tebe? Ili možda ne znam s 
kim govorim? Ono, što sam imao da ti kažem, tebi je već poznato, to 
ja čitam u tvojim očima. Zar ću pred tobom da sakrijem našu tajnu? 
Možda baš želiš, da je čuješ iz mojih usta, čuj je dakle: mi nismo uz 
tebe, nego uz njega, eto, to je naša tajna! Već davno nismo uz tebe, 
nego uz njega — već osam vjekova. Ravno prije osam vjekova 
primili smo od njega ono, što si ti s negodovanjem odbio, onaj 
posljednji dar, što ti ga je ponudio, kada ti je pokazao sva carstva 
zemaljska: mi smo primili od njega Rim i mač carev, i sami sebe 
proglasili za careve zemaljske, za careve jedine, iako nismo još sve 
dosada uspjeli da potpuno dovršimo naše djelo. Ali tko ja kriv? O, 
djelo je to još uvijek u početku, ali ono je započeto. Još će se dugo 
čekati na njegov svršetak, i još će mnogo prepatiti zemlja, ali mi 
ćemo uspjeti, i bit ćemo carevi, i onda ćemo pomisliti na sreću ljudi 
na cijelom svijetu. Međutim, ti si mogao još i onda uzeti mač carev. 
Zašto si odbio taj posljednji dar. Da si prihvatio ovaj treći savjet 
silnog duha, ti bi ispunio sve, što čovjek traži na zemlji, to jest: kome 
da se pokloni, kome da preda savjest, i kako da se naposljetku 
sjedine svi bez pogovora u opći i složni mravinjak, jer je potreba 
sveopćeg jedinstva treća i posljednja muka ljudska. Čovječanstvo je 
u cjelini uvijek svakako težilo za jedinstvenim uređenjem. Mnogo je 
bilo velikih naroda s velikom historijom, ali što su ti narodi bili 
uzvišeniji, to su bili i nesretniji, jer su jače od ostalih osjećali potrebu 
sveopćeg jedinstva ljudi. Veliki osvajači, Timuri i Džingis-kani, 
prohujaše kao vihor zemljom, težeći da osvoje vasionu, ali i oni su, 
iako nesvjesno, izrazili istu tu potrebu čovječanstva za svjetskim i 
sveopćim ujedinjenjem. Da si primio svijet i purpur carev, ti bi bio 
osnovao svjetsko carstvo i dao svjetski mir. Jer tko će da vlada 
ljudima, ako ne oni, koji vladaju njihovom savješću i u čijim je 
rukama kruh njihov? A mi smo uzeli mač carev, a kada smo ga uzeli, 
razumije se, da smo se odrekli tebe i pošli za njim. O, proteći će još 
vjekovi nedjela slobodnog uma, njihove nauke i antropofagije, ali će 


oni, jer su počeli da grade svoju babilonsku kulu bez nas, završiti 
antropofagijom. Ali onda će dopuzati do nas zvijer, te lizati naše 
noge i kvasiti ih krvavim suzama iz svojih očiju. A mi ćemo zajašiti 
zvijer i podići putir, a na njemu će pisati: »Tajna!« Ali onda, samo 
onda, otpočet će za ljude carstvo mira i sreće. Ti se ponosiš svojim 
izabranicima, ali ti imaš jedino izabranike, a mi ćemo dati mir svima. 
A pomisli još i to: koliko je tih izabranika, i to snažnih, koji su mogli 
postati izabranicima, naposljetku sustalo, očekujući tebe, te ponijelo, 
a I još će ih i više ponijeti snagu svoga duha i žar srca svoga na 
drugu njivu, i svršit će tako, da će podići svoju slobodnu zastavu 
protiv tebe. A ti si sam uzdigao tu zastavu. Kod nas će svi biti sretni, 
neće se više buniti, niti uništavati jedan drugog, kako se u slobodi 
tvojoj svuda dešava. O, mi ćemo ih uvjeriti, da će tek onda i biti 
slobodni, kada se odreknu slobode svoje radi nas, i kada se nama 
pokore. | onda hoćemo li biti u pravu ili ćemo slagati? Oni će se 
sami, uvjeriti, da imamo pravo, jer će se sjećati, do kakvih je strahota 
ropstva i zabuna dovodila tvoja sloboda. Sloboda, slobodan razum i 
nauka zavest će ih u takve mračne gudure i postaviti pred takva 
čuda i nerazrješive tajne, da će jedni, oni nepokorni i okrutni, uništiti 
sami sebe, a drugi, nepokorni, ali slabi, uništiti jedan drugoga, a 
treći, što ostanu, nemoćni i nesretni, dopuzat će našim nogama i 
zavapiti: »Jest, vi ste imali pravo, vi ste jedini vladali njegovom 
tajnom, i mi vam se vraćamo, spasite nas od nas samih«. Dobivajući 
od nas kruh, oni će dakako jasno vidjeti, da im mi njihov vlastiti kruh, 
zarađen njihovim rukama, oduzimamo, pa im ga dijelimo bez ikakva 
čuda, vidjet će, da nismo pretvorili kamenje u kruh, ali će se uistinu 
radovati više tome, što ga primaju iz naših ruku, nego samom kruhu! 
Jer će se i suviše dobro sjećati, da su se prije, bez nas, sami 
hljebovi, što su ih sami zaradili, pretvarali u njihovim rukama u 
kamenje, a kada su nam se vratili, onda se samo kamenje u njihovim 
rukama pretvaralo u hljebove. Oni će itekako, itekako ocijeniti, što to 
znači pokoriti se jednom zauvijek! | dokle ljudi ne shvate to, dotle će 
biti nesretni. Reci mi, tko je najviše potpomagao to neshvaćanje? 
Tko je rastjerivao stado i rasuo ga putovima nepoznatim? Ali stado 
će se opet okupiti i ponovo se pokoriti, i to jednom zauvijek. Tada 
ćemo im dati tihu, mirnu sreću, sreću slabih stvorenja, kakvima su i 
stvoreni. O, mi ćemo ih najzad uvjeriti, da se ne ponose, jer ti si ih 


uzdigao, i tako ih naučio da budu oholi. Dokazat ćemo im, da su 
nemoćni, da su samo jadna djeca, ali da je djetinja sreća najslađa. 
Postat će smjerni, gledat će u nas i privijati se uz nas u strahu, kao 
pilići uz kvočku. Oni će nam se diviti, užasavati se i ponositi, što smo 
toliko moćni i mudri, te smo mogli utišati takvo bijesno stado od 
nekoliko tisuća milijuna. Oni će se, nemoćni, bojati naše srdžbe, um 
će se njihov strašiti, a oči zaliti suzama, kao u žena i djece, ali će isto 
tako lako na mig naš prelaziti u veselje i smijeh, sjajnu radost i 
sretnu djetinjsku pjesmu. Jest, mi ćemo ih prisiliti, da rade, ali u 
časovima, kad ne rade, udesit ćemo im život kao dječju igru, s 
dječjim pjesmama, pjevanjem u koru, uz nevine igre. O, mi ćemo im 
oprostiti i grijehe, jer su slabi i nejaki, i oni će nas voljeti kao djeca 
zato, što smo im dozvolili, da griješe. Reći ćemo im, da će svaki 
grijeh biti oprošten, ako bude učinjen s našim dopuštenjem, 
dopuštamo im pak da griješe, što ih ljubimo, a kaznu za te grijehe, 
ako bude potrebno, preuzet ćemo na sebe. | primit ćemo je na sebe, 
a oni će nas obožavati kao dobrotvore, koji preuzeše pred bogom na 
sebe grijehe njihove. | oni neće pred nama ništa tajiti. Dozvoljavat 
ćemo im ili zabranjivati, da žive sa svojim ženama i milosnicama, da 
mogu imati i ne imati djece — sve prema poslušnosti njihovoj — i oni 
će nam se pokoravati veselo i radosno. Najteže tajne savjesti njihove 
— sve, sve će oni iznositi pred nas, i mi ćemo o svemu odlučiti, a oni 
će radosno povjerovati našoj odluci, jer će ih ona izbaviti velike brige 
i strašnih sadašnjih muka lične i slobodne odluke. | svi će biti sretni, 
svi milijuni bića, osim stotine tisuća onih, koji njima upravljaju. Jer 
samo mi, koji čuvamo tajnu, samo ćemo mi biti nesretni. Bit će tisuće 
milijuna sretne djece i stotinu tisuća patnika, koji su uzeli na se 
prokletstvo spoznaje dobra i zla. Oni će tiho umrijeti, tiho će se 
ugasiti u ime tvoje, a za grobom naći će samo smrt. A mi ćemo 
sačuvati tajnu i, zbog njihove sreće, mamit ćemo ih nagradom 
nebeskom i vječnom. Jer, ako već i bude što na ovom svijetu, neće 
biti dakako za onakve, kakvi su oni. Kazuju i proriču, da ćeš doći i 
ponovo pobijediti, da ćeš doći sa svojim izabranicima, sa svojim 
ponosnima i silnima, ali mi ćemo reći, da su oni spasili jedino sebe, a 
mi da smo spasili sve. Vele, da će biti osramoćena bludnica, što 

sjedi na zvijeri i drži u svojima rukama tajnužši, da će se opet 


uzbuniti nemoćni, da će razderati njezin purpur i razgoliti njeno 
»gadno« tijelo. Ali ja ću onda ustati i pokazati tebi tisuće milijuna 
sretne djece, koja nisu znala za grijeh. | mi, koji smo radi sreće 
njihove uzeli na sebe grijehe njihove, stat ćemo pred tebe i reći: 
»Sudi nam, ako možeš i smiješ«. Znaj, da se ja ne bojim tebe, znaj, 
da sam i ja bio u pustinji, da sam se i ja hranio skakavcima i 
korijenjem, da sam i ja blagoslivljao slobodu, kojom si ti blagoslovio 
ljude, i spremao se da stupim u red izabranika tvojih, u red jakih i 
silnih, sa žudnjom da »popunim njihov red«. Ali ja sam se prenuo, i 
nisam htio da služim bezumlju. Vratio sam se i prišao kolu onih, koji 
ispraviše djelo tvoje. Otišao sam od ponosnih i vratio sam se 
smjernima zbog sreće tih smjernih. Ovo, što ti govorim, bit će, i 
carstvo će se naše osnovati. Ponavljam ti, sutra ćeš vidjeti to 
poslušno stado, koje će na prvi mig moj pojuriti da zgrće ugljevlje 
pod tvoju lomaču, na kojoj ću te sažeći zato, što si došao, da nam 
smetaš. Jer ako je itko zaslužio našu lomaču, to si onda ti. Sutra ću 


te sažeći. Dixi!« 

Ivan zastade. On je u govoru pao u vatru i govorio u zanosu, a 
kada je završio, odjedamput se nasmiješio. 

Aljoša koji je neprestano slušao šutke, a potkraj vrlo uzbuđeno, 
nekoliko puta je pokušavao da prekine brata u govoru, ali se očito 
susprezao, koliko je mogao, grunu sad odjednom kao iz puške. 

— Pa... to je glupost! — povika on i pocrvenje. — Poema je tvoja 
pohvala Isusu, a ne pogrda... kako si ti htio. I tko će tebi povjerovati 
ono o slobodi? Zar je tako treba shvaćati! Zar je to shvaćanje 
pravoslavlja... To je Rim, ali nije ni cio Rim, to nije istina — tako misle 
najgori u katoličanstvu, inkvizitori, jezuiti. A i sasvim je nemoguće, da 
bi mogla postojati takva fantastična ličnost, kao što je tvoj inkvizitor. 
Kakvi su to grijesi ljudski, koje uzimamo na se? Tko su ti nosioci 
tajne, koji su uzeli na sebe prokletstvo zbog sreće ljudi? Kada ih je 
itko vidio? Mi poznajemo jezuite, o njima govore ružno, ali zar su oni 
takvi, kako ih ti opisuješ? Oni apsolutno nisu takvi, nikako nisu takvi. 
Oni su prosto rimski borci za buduće svjetsko zemaljsko carstvo s 
imperatorom — s rimskim prvosvećenikom na čelu... to je njihov 
ideal, ali bez ikakvih tajni i uzvišene tuge. Najprostija želja za vlašću, 
za zemaljskim prljavim dobrima, za podjarmljivanjem... za budućim, 


otprilike kmetskim uređenjem, ali pod uvjetom, da oni budu 
vlastelini... to je sve, što se o njima može reći. Možda ne vjeruju ni u 
boga. A tvoj paćenik inkvizitor — samo je fantazija... 

— Ali stani, stani, — smijaše se Ivan, — kako si se raspalio. 
Veliš, da je fantazija, pa neka bude! Razumije se, fantazija. Ali, 
međutim, dozvoli: zar ti zbilja misliš, da je sav taj katolički pokret u 
posljednjim vjekovima zaista tek jedino želja za vlašću i samo radi 
prljavih zemaljskih dobara? Da te nije otac Pajsije tako učio? 

— Nije, nije, otac je Pajsij, naprotiv, govorio jednom prilikom 
nešto slično, što i ti, ali dakako, ne isto, nipošto isto — trže se 
odjedamput Aljoša. 

— Ipak je to tako dragocjena vijest, uza sve tvoje »nipošto isto«. 
Ja tebe, naime, pitam, zašto su se tvoji jezuiti i inkvizitori ujedinili 
jedino zbog samih materijalnih prljavih dobara? Zašto da se među 
njima ne bi mogao naći nijedan mučenik, koga muči velika tuga i koji 
ljubi čovječanstvo? Vidiš: pretpostavi, da se među onima, koji teže 
jedino za materijalnim i prljavim dobrima, našao samo jedan, — 
makar samo jedan takav, takav je moj starac inkvizitor, koji je sam 
jeo korijenje u pustinji i u bijesu pobjeđivao svoje tijelo, kako bi 
postao slobodan i savršen, ali koji je međutim cijelog svog života 
ljubio čovječanstvo i odjedamput pogledao i uvidio, da nije baš veliko 
moralno blaženstvo, ako netko postigne savršenstvo volje, a u isto 
se vrijeme uvjeri, kako su milijuni ostalih božjih bića bili stvoreni 
jedino na sprdnju, kako neće nikad biti u stanju da izađu na kraj sa 
svojom slobodom i da od jadnih buntovnika neće nikad postati 
divovi, koji će dograditi kulu, i da nije za takve guske maštao veliki 
idealista o svojoj harmoniji. Kada je sve to shvatio, on se vratio i 
pridružio... pametnim ljudima. Zar se to nije moglo dogoditi? 

— Kome se pridružio, kakvim pametnim ljudima? — uzviknu 
Aljoša gotovo bijesno. — Nitko među njima nije toliko pametan, niti 
imaju takve misterije i tajne. Jedina, možda, bezbožnost njihova — 
to je sva tajna njihova. Inkvizitor tvoj ne vjeruje u boga, i to je sva 
tajna njegova! 

— Pa neka bude i tako! Naposljetku si pogodio. | zaista je tako, 
zaista je jedino u tome sva tajna. Ali zar to nije patnja, ma i za takva 
čovjeka, kao što je i on, koji je ubio sav život svoj kao isposnik u 
pustinji, i nije se izliječio od ljubavi prema čovječanstvu? U 


predvečerje svog života, on se jasno uvjerio, da bi jedino savjeti 
velikog strašnog duha mogli zavesti koliko toliko podnošljiv poredak 
među slabim buntovnicima, »bićima, koja još nisu gotova i koja su 
stvorena jedino kao pokušaj i na porugu«. | kad se o tome uvjerio, 
Vidio je, da valja poći po uputama mudrog duha, strašnog duha smrti 
i uništavanja, i prihvatiti laž i varku te voditi ljude sasvim svjesno 
smrti i uništenju, a pritom ih varati cijelim putem, da ne bi kako 
primijetili, kamo ih vode, kako bi se ti jadni slijepci bar putem osjećali 
sretnima. | upamti, ta bi se obmana imala izvesti u ime onog, u čije je 
ideal vjerovao starac tako strastveno cijelog svog života! Zar to nije 
nesreća! | kad bi se makar samo jedan takav našao na čelu svih tih 
boraca, »što žude za vlašću jedino zbog prljavih dobara«, zar već taj 
jedan ne bi bio dovoljan, pa da iz toga ispane tragedija? I još više, 
dovoljan je i jedan takav, što stoji na čelu, pa da se naposljetku nađe 
prava ideja vodilja cijele rimske stvari, sa svima njegovim armadama 
i jezuitima, najviša ideja te stvari. Otvoreno ti velim, da ja čvrsto 
vjerujem, da se takav čovjek uvijek nalazi među onima, koji stoje na 
čelu pokreta. Tko zna, možda su se i među rimskim prvosvećenicima 
nalazili ti pojedinci. Tko zna, možda taj prokleti starac, što je toliko 
tvrdoglavo i na svoj način ljubio čovječanstvo, postoji i sad kao cijelo 
mnoštvo takvih staraca pojedinaca, i to ne slučajno, već da postoji 
kao cjelina, kao tajni savez, koji je već davno osnovan zbog čuvanja 
tajne, zbog čuvanja njena od nesretnih i nemoćnih ljudi, s namjerom 
da ih usreći. Ovo je sigurno, i tako mora biti. Ja naslućujem, da čak i 
masoni imaju u svojim temeljnim principima nešto slično toj tajni i da 
zato katolici mrze masone, što vide u njima konkurente, drobljenje 
jedinstva ideje, dok međutim treba da bude jedno stado i jedan 
pastir. Uostalom, braneći svoju misao, sličim piscu, koji nije izdržao 
tvoje kritike. I dosta o tome. 

— Ti si možda sam mason — ote se iznenada Aljoši. — Ti ne 
vjeruješ u boga — nadoveza on, ali već jako tužno. Usto mu se 
činilo, da ga brat gleda podrugljivo. 

— Kako se svršava tvoja poema? — zapita on, gledajući u 
zemlju. — Ili je već svršena. 

— Htio sam je ovako završiti. Kada je inkvizitor zašutio, čekao je 
neko vrijeme, što će mu njegov sužanj odgovoriti. Teško podnosi 
njegovu šutnju. On je vidio, kako ga sužanj cijelo vrijeme slušao, 


pronicavo i mirno gledao u njegove oči, i očito ne želeći da mu išta 
odgovori. Starac je želio, da mu on odgovori makar što, pa ma to bilo 
gorko i strašno. Ali on iznenada šutke priđe starcu i poljubi ga u 
njegove beskrvne devedesetgodišnje usne. To je bio cio odgovor. 
Starac zadrhta. Nešto zatitra po krajevima njegovih usnica, on pođe 
prema vratima, otvori ih i reče mu: Odlazi, i ne dolazi više... ne dolazi 
nikako... nikad, nikad! | pusti ga u »mračne ulice gradske«. Sužanj 
ode. 

— A starac? 

— Poljubac gori na njegovim usnicama, ali starac ostaje uz 
dosadašnje ideje. 

—Aiti snjim? — uskliknu Aljoša tužno. Ivan se nasmija. 

— Ta ovo je glupost, Aljoša, ovo je samo besmislena poema 
besmislenog studenta, koji nije nikad napisao ni dva stiha. Zašto 
uzimaš to tako ozbiljno? Da ne misliš možda, da ću ja otići sad ravno 
onamo, jezuitima, da bih stupio među one ljude, koji ispravljaju 
njegovo djelo? O, gospode, što se to mene tiče! Ta već sam ti rekao: 
da mi je da se dovučem samo do tridesete godine, a onda... 
peharom o pod! 

— A ljepljivi listići, a dragi grobovi, a plavo nebo, a ljubljena žena! 
Kako ćeš onda živjeti, kako ćeš je ljubiti? — tužno uskliknu Aljoša. — 
Zar je moguće s takvim paklom u grudima i u glavi? Ne, ti baš zato 
odlaziš, da mu pristupiš... a ako ne pristupiš, ubit ćeš se sam, jer 
nećeš moći izdržati! 

— Postoji takva snaga, koja može sve podnijeti! — reče Ivan s 
hladnim osmijehom. 

— Kakva snaga? 

— Karamazovska... snaga karamazovske podlosti. 

— To jest, potonuti u razvratu, ugušiti dušu u sramu, je li, je li? 

— Možda i to... tek do tridesete godine možda ću izbjeći, a 
onda... 

— Kako ćeš izbjeći? Na koji ćeš način izbjeći? To je nemoguće s 
tvojim mislima. 

— I opet na karamazovski način. 

— Jamačno na način »sve je dozvoljeno«? Sve je dozvoljeno, je 
li tako, je li tako? 

Ivan se namrgodi i odjedamput nekako neobično poblijedi. 


— Ti si se uhvatio za jednu jučerašnju riječcu, zbog koje se 
Mijusov toliko ljutio... koja mi je bezazleno izmakla i koju je brat 
Dmitrij ponovio — reče Ivan, osmjehnuvši se nekako iskrivljeno. — 
No, pa neka bude: »sve je dozvoljeno«, kad je već riječ izrečena. Ne 
odričem je se. A ni redakcija Mitjenkina nije loša. 

Aljoša gledaše u nj šutke. 

— Ja sam, brate, kad sam odlazio, mislio, da imam na cijelom 
svijetu bar tebe, — progovori odjedamput Ivan neočekivano 
osjećajno, — a sada vidim, da ni u tvom srcu nema za me mjesta, 
moj dragi pustinjače. Formule: »sve je dozvoljeno«, ja se neću 
odreći, ali zato ćeš se ti mene zbog toga odreći, je li tako? 

Aljoša se diže, priđe i poljubi ga šutke i tiho u usta. 

— Književna krađa! — povika Ivan, prelazeći iznenada u neki 
ushit. — To si ti ukrao iz moje poeme! Ipak, hvala. Diži se, Aljoša, 
hajdemo, vrijeme je i meni i tebi. 

Oni izađoše, ali zastadoše na stepenicama krčme. 

— Znaš što, Aljoša, — progovori Ivan čvrstim glasom, — ako se 
zbilja mašim ljepljivih listića, onda ću ih voljeti jedino zbog uspomene 
na te. Bit će mi dosta, ako si ti negdje u blizini, i neću izgubiti volje za 
životom. Je li ti to dosta? Ako hoćeš, primi ovo makar i kao izjavu 
ljubavi. A sad, ti desno, a ja lijevo — jer sad je dosta, čuješ li, dosta. 
To jest, ako ne bih sutra otputovao (a kanda ću sigurno otputovati), i 
mi se opet nekako sretnemo, ne spominji mi o ovim temama više ni 
riječi. Od srca te molim. A također te osobito molim, da nikad više ne 
povedeš sa mnom razgovor o bratu Dmitriju, — nadoveza on 
odjedamput ljutito, — sve je iscrpeno, sve je pretreseno, nije li tako? 
A ja ti dajem zato sa svoje strane jedno obećanje: kada mi se u 
tridesetim godinama prohtije, »da lupim peharom o pod«, doći ću 
ipak, ma gdje ti bio, da se još jedamput s tobom porazgovorim, ma 
čak i iz Amerike, to da znaš. Doći ću baš zbog toga. Jako će me 
zanimati, da onda vidim, kakav ćeš biti? Kako vidiš, dosta svečano 
obećanje. A možda se zbilja rastajemo na sedam, na deset godina. 


' ' 98] . ' 
No, odlazi sad svome Patru Seraphicusu*ži, jer on umire. Ako umre 
bez tebe, još će se možda na me rasrditi, što sam te zadržao. Do 
viđenja, poljubi me još jedamput, tako, a sad odlazi. 


Ivan se iznenada okrenu i pođe svojim putem i ne osvrćući se 
više. Odlazak njegov sličio je jučerašnjem odlasku brata Dmitrija od 
Aljoše, mada je jučer bilo sasvim drukčije. Čudnovato ovo opažanje 
proletje kao strelica žalosnim umom Aljošinim, koji je u tom trenutku 
bio tužan i zabrinut. On je časak pričekao i gledao za bratom. Upalo 
mu je u oči, da se Ivan nekako ljulja u hodu i desno rame, gledano 
straga čini se niže od lijevog. On to nije nikad prije opazio. Ali 
odjedamput se i on također okrenu te gotovo potrča prema 
manastiru. Već se bilo jako smrklo, i njega bijaše gotovo strah. U 
njemu je raslo nešto novo, o čemu ne bi mogao dati sebi odgovora. | 
sad se, kao jučer, opet uzdigao vjetar, i stoljetni su borovi mračno 
zašumjeli oko njega, kada je ušao u skitsku šumicu. On je gotovo 
trčao. »Pater Seraphicus« — otkuda mu to ime, otkuda? — sinu u 
Aljošinoj glavi. »Ivane, jadni Ivane, kada ću te opet vidjeti?... Evo i 
skita, gospode! Jest, jest, to je on, Pater Seraphicus, on će me 
spasiti... njega i zauvijek!« 

Poslije se, nekoliko puta u svome životu, sjećao s velikom 
zlovoljom toga, kako je mogao tako brzo poslije rastanka s Ivanom 
zaboraviti posve na brata Dmitrija, iako je još jutros, tek prije 
nekoliko sati, odlučio, da ga svakako potraži da se ne vraća prije, 
dok ga ne nađe, makar se te noći i ne vratio u manastir. 


VI 


ZASAD JOŠ VRLO NEJASNO 


A Ivan Fjodorovič, kada se rastao s Aljošom, pošao je kući, u 
kuću Fjodora Pavloviča. Ali, čudnovato, njega je odjedamput obuzela 
nepodnošljiva tuga i, što je najglavnije, ta je tuga bivala svakim 
korakom sve jača i jača, što se više primicao kući. Ali nije bilo 
čudnovato, što ga je napala tuga. On je prije češće tugovao, i ne bi 
bilo nimalo čudnovato, što ga je obuzela tuga baš u tom trenutku, 
kada se spremao, da već sutra naglo prekine sa svim onim, što ga je 
ovamo dovuklo, i da ponovo oštro savije u stranu i stupi na nov, 
sasvim nepoznat put, te i opet ostane osamljen kao i dosad, nadajući 
se mnogočemu, ali sam ne znajući čemu, i suviše mnogo očekujući 
od života, ali ne mogući ni sam odrediti ni što očekuje, a čak, ni što 
želi. Pa ipak ga nije u ovom trenutku mučilo to, mada mu je duša bila 
uznemirena zbog tog novog i nepoznatog. »Da nije odvratnost 
prema roditeljskoj kući?« pomisli on u sebi, — »nešto nalik na to, jer 
mi se toliko zgadila, te, iako danas posljednji put ulazim u tu gadnu 
kuću, ipak mi se gadi...« Ali ne, ni to nije. Ili da nije tome uzrok 
oproštaj s Aljošom i naš posljednji razgovor: »Toliko sam godina 
šutio pred cijelim svijetom i nisam ga udostojao, da se sa mnom 
razgovara, a sada sam odjedamput izbrbljao tolike besmislice.« | 
zaista, mogao je to biti mladićski jed mladićske neiskusnosti i 
mladićskog slavoljublja, jed, što nije umio da saopći svoje misli čak 
ni takvu stvorenju, kao što je Aljoša, u koga je srce njegovo bez 
sumnje i vrlo mnogo polagalo. Dakako, bilo je i toga, to jest toga 
jeda, i čak ga je svakako morao osjećati, ali ni to nije bilo ono pravo, 
nije bilo sve. »Čama do odvratnosti, ali ja nisam u stanju da odredim, 
što hoću. Možda da ne mislim...« 

Ivan Fjodorovič pokuša da »ne misli«, ali ni to mu nije pomoglo. 
Najglavnije je bilo, što ga je ta turobnost mučila i razdraživala time, 
što je imala nekakav slučajni, sasvim spoljašnji karakter; to se 
osjećalo. Negdje je stajalo i stršalo nekakvo biće ili predmet, kao što 
nekad poduže strši u poslu ili u živom razgovoru nešto pred okom, i 
ti ga ne opažaš, ali on te jedi, gotovo muči, dok se naposljetku ne 
sjetiš da ukloniš nepodesan predmet, često vrlo neznatan i smiješan, 
kakvu stvar, koja ne stoji na svom mjestu, rubac, što je pao na pod, 
knjigu, što nije na svom mjestu u ormaru itd. Naposljetku je Ivan 


Fjodorovič stigao u najgadnijem i najrazdraženijem duševnom stanju 
do roditeljske kuće i iznenada se sjeti, kad je iz udaljenosti od nekih 
petnaest koračaja pogledao u kapiju, što ga je toliko mučilo i 
uznemiravalo. 

Na klupi, do kapije, sjedio je i rashlađivao se na večernjem zraku 
sluga Smrdljakov, i Ivan je Fjodorovič, čim je prvi put pogledao u nj, 
shvatio, da je u njegovoj duši sjedio sluga Smrdljakov, i da baš tog 
čovjeka ne može da podnosi njegova duša. Sve se odjedamput 
rasvijetlilo i postalo jasno. Još malo prije, kada mu je Aljoša pričao o 
svom susretu sa Smrdljakovom, zabolo se odjedamput nešto 
mračno i odvratno u njegovo srce i odmah izazvalo u njemu neku 
mržnju. Poslije je u razgovoru, za neko vrijeme, zaboravio na 
Smrdljakova, ali on mu je, međutim, ostao u duši, i tek što se Ivan 
Fjodorovič rastao s Aljošom, te sam pošao kući, počelo je 
zaboravljeno osjećanje da odmah i naglo izbija na površinu. »Zar me 
zbilja može ova rđa i nitkov u tolikoj mjeri da uznemiruje!'« pomisli on 
s neodoljivom mržnjom. 

Radi se o tome, da je Ivan Fjodorovič U posljednje vrijeme, a 
osobito zadnjih dana, zaista jako zamrzio ovog čovjeka. On je, 
štoviše, sam počeo opažati tu gotovo sve veću mržnju prema tom 
čovjeku. Možda se proces mržnje zaoštrio baš zato, što je u početku, 
kad je Ivan Fjodorovič tek bio stigao ovamo, bilo sasvim drukčije. 
Onda je Ivan Fjodorovič poklanjao Smrdljakovu neku osobitu pažnju 
i čak našao, da je on vrlo originalan. Sam ga je priučio, da s njim 
razgovara, ali se međutim uvijek čudio nekoj smetenosti ili bolje 
rečeno nekoj uznemirenosti njegova uma, ne mogavši da shvati, što 
bi to moglo tako postojano i neprekidno da uznemiruje »ovog 
promatrača«. Oni su se razgovarali o filozofskim pitanjima i čak o 
tome, zašto je svijetlila svjetlost prvog dana, dok su međutim sunce, 
mjesec i zvijezde stvorene tek četvrti dan, i kako to treba 
razumijevati. Ali Ivan Fjodorovič brzo se uvjerio, da se tu ni najmanje 
ne radi o suncu, mjesecu i zvijezdama, te iako su sunce, mjesec i 
zvijezde predmet zanimljiv, da je to ipak nešto, što Smrdljakova tek u 
trećem redu zanima, i da njemu treba nešto sasvim drugo. Bilo 
ovako ili onako, ali se zaista poče kod njega pojavljivati i pokazivati 
neko bezgranično samoljublje, i to još nekakvo povrijeđeno 
samoljublje. To se nije Ivanu Fjodoroviču ni najmanje svidjelo, te je 


počelo da izaziva kod njega odvratnost. Poslije otpočeše u kući 
neredi, iskrsla Grušenjka, počeli ispadi brata Dmitrija, nastale brige 
— ioni su se razgovarali o tome, ali, iako je Smrdljakov govorio o 
svemu tom uvijek vrlo uzbuđeno, ipak se nije moglo nikako saznati, 
za čim teži. Štoviše, čovjek bi se morao čuditi nelogičnosti i zbrci 
nekih njegovih želja, koje su nehotice izbijale na površinu i bile uvijek 
podjednako nejasne. Smrdljakov se neprestano raspitkivao, stavljao 
neka zaobilazna, očito izmišljena pitanja, ali zašto — to nije 
objašnjavao, te je obično u žaru svog raspitkivanja nenadano zašutio 
ili prelazio na nešto sasvim drugo. Ali, glavno, što je konačno 
razdražilo Ivana Fjodoroviča i ispunilo ga tom odvratnošću — bila je 
neka gnusna i osobita familijarnost, koju je počeo Smrdljakov često 
ispoljivati prema njemu, i što dalje, to jače. Međutim, on nije 
dozvoljavao sebi da bude neučtiv, nego je, baš naprotiv, govorio 
uvijek s nekim izvanrednim poštovanjem, ali je međutim ispalo tako, 
da se Smrdljakov počeo naposljetku očito smatrati, bog bi ga znao 
zašto, nekako solidarnim s Ivanom Fjodorovičem, te je uvijek govorio 
takvim tonom, kao da je među njima bilo već nešto potajno 
uglavljeno, nešto nekad s obje strane rečeno i tek njima dvojici 
poznato, a ostalim smrtnicima, koji su oko njih gmizali, nerazumljivo. 
Međutim, Ivan Fjodorovič nije dugo vremena shvaćao, da je to pravi 
uzrok njegove sve veće odvratnosti, te se, naposljetku, tek nedavno 
dosjetio, u čemu je stvar. On je i sad, razdražen i s osjećajem 
gadljivosti, htio da uđe kroz kapiju šutke i ne gledajući Smrdljakova, 
ali Smrdljakov je ustao s klupčice, i Ivan se Fjodorovič već po samoj 
toj kretnji dosjetio, da ovaj želi, da se porazgovori s njim o nečem 
osobitom. Ivan Fjodorovič je pogledao u nj i zastao, i to, što je tako 
nenadano zastao i što nije prošao pored njega, kako je želio još prije 
jedne minute, ozlojedilo ga je toliko, da je sav drhtao. On je srdito i s 
odvratnošću gledao _ u uškopljeničku i  ispijenu fizionomiju 
Smrdljakovljevu, začešljane kose na sljepočicama. Njegovo lijevo 
oko, koje je jedva primjetno žmirilo, Žžmigalo je i smješkalo se, kao da 
je htjelo da kaže: »Kuda ćeš, nećeš porazgovoriti.« Ivan Fjodorovič 
se sav tresao. 

»Dalje, nitkove, zar sam ja tvoje društvo, budalo!« htjelo je da 
poleti s njegova jezika, ali je na veliko čudo njegovo izletjelo nešto 
sasvim drugo: 


— Što, spava li baćuška ili se probudio? — progovori on tiho i 
blago, čemu se ni sam nije nadao, te odjedamput, također 
neočekivano, sjede na klupu. Trenutak jedan bilo mu je gotovo 
strašno, sjetio se toga kasnije. Smrdljakov je stajao pred njim s 
rukama zabačenim na krsta, te gledao odlučno i gotovo strogo. 

— Još počivaju — odgovori sasvim polagano. (»Sam je prvi 
progovorio, mišljaše on, a ne ja«). — Čudim vam se, gospodine, — 
nadoveza on poslije kratke stanke, te nekako cifrasto obori oči, isturi 
desnu nogu naprijed i zacupka vrhom lakovane cipele. 

— A što se ti meni čudiš? — zapita Ivan Fjodorovič kratko i 
grubo, svladavajući se svom snagom, te odjedamput s odvratnošću 
shvati, da osjeća strašnu znatiželju i da neće nipošto odavde otići, 
dok je ne zadovolji. 

— Zašto vi, gospodine, ne odlazite u Čermašnju? —i 
Smrdljakov podiže naglo prema njemu oči i osmjehnu se familijarno. 
»A zašto sam se osmjehnuo, pomislio on, mora on sam razumjeti, 
ako je pametan čovjek« — kao da je govorilo njegovo ponešto 
pritvoreno oko. 

— A zašto da idem u Čermašnju? — začudi se Ivan Fjodorovič. 

Smrdljakov opet časak zašutje. 

— Pa sam vas je Fjodor Pavlovič za to molio — reče on 
naposljetku, ne žureći se i kao da sam ne cijeni svoj razgovor: 
izvlačim se, pomisli on, nečim sasvim devetim, samo da nešto 
kažem. 

— E, đavole, govori jasnije, što hoćeš? — viknu naposljetku Ivan 
Fjodorovič ljutito, prelazeći iz blagosti u grubost. 

Smrdljakov sastavi desnu nogu s lijevom, ispravi se, ali je 
produžio da ga gleda s istim onim mirom i s istim onim smiješkom. 

— Ništa osobito... rekoh samo tako, u razgovoru... 

Opet nasta šutnja. Šutjeli su gotovo minutu. Ivan je Fjodorovič 
znao, da se mora ovaj čas dići i rasrditi, a Smrdljakov je stajao pred 
njim i kao da je čekao: »E, vidjet ću, hoćeš li se razljutiti ili nećeš?« 
Tako se bar učinilo Ivanu Fjodoroviču. Naposljetku se on maknu, da 
se digne. Smrdljakov ugrabi taj trenutak. 

— Užasan je moj položaj, Ivane Fjodoroviču, gotovo ne znam, 
kako da si pomognem — progovori on čvrsto i odsječeno, a kod 


posljednje riječi uzdahnu, Ivan Fjodorovič odmah ponovo sjede. 

— Obojica su sasvim jogunasti, obojica su posve podjetinjili — 
produži Smrdljakov. — Govorim o vašem roditelju i o vašem braci 
Dmitriju Fjodoroviču. Eto, čim se sad dignu oni, Fjodor Pavlovič, 
odmah me počnu napastovati svakog trenutka: »Zar nije došla? 
Zašto nije došla« i tako sve do ponoći, pa čak i iza ponoći. A ako 
Agrafena Aleksandrovna ne dođu (zato, što jamačno nikako ni ne 
namjeravaju da dođu), navali na mene opet sutra ujutro: »Zašto nije 
došla? Zbog čega nije došla? Kada će doći?« — kao da sam im ja 
zbog toga nešto kriv. A s druge strane, iskrsne u susjedstvu vaš 
bratac s puškom u ruci: »Pazi, kaže, huljo, čorbaru, ako je vidiš i 
meni ne javiš, da je došla — tebe ću prvog ubiti«. Prođe noć, a ujutro 
me oni stanu strašno mučiti isto tako, kao i Fjodor Pavlovič: »Zašto 
nije došla, hoće li se skoro pojaviti«, — i opet kao da sam i njima 
kriv, što njihova gospođa nije stigla. | toliko su svakim danom i 
svakim satom obojica sve pakosniji, te kadšto pomislim, da ću sam 
sebe jednog lijepog sata iz straha ubiti. Ja se u njih, gospodine, ne 
uzdam. 

— A zašto si se u to miješao? Zašto si stao Dmitrija Fjodoroviča 
obavješćivati? — zapita Ivan Fjodorovič razdraženo. 

— A kako da se ne umiješam? Ali ja se nisam ni najmanje 
miješao, ako hoćete znati sasvim točno. Od prvog početka samo 
sam šutio, jer se nisam usudio da protuslovim, oni su me sami 
odredili za svog slugu — Ličarda. A od onda i ne znam za drugu 
riječ: »Ubit ću te, huljo, ako je propustiš!« Sa sigurnošću očekujem, 
gospodine, da ću sutra dobiti dugotrajnu padavicu. 

— Kakvu to dugotrajnu padavicu? 

— Takav dugotrajan nastup, koji neobično dugo traje. Potraje 
nekoliko sati, a možda jedan dan i drugi dan. Jedamput me je držala 
tri dana, pao sam onda s tavana; sva tri dana nisam dolazio sebi. 
Onda je Fjodor Pavlovič slao po Herzenstubea, ovdašnjeg liječnika, 
on mi je oblagao tjeme ledom i upotrijebio još jedno sredstvo. Mogao 
sam umrijeti. 

— Ali kažu, da je nemoguće, unaprijed osjetiti, u koje će doba 
naići padavica. Kako ti možeš reći, da ćeš je sutra dobiti? — zapita 
Ivan Fjodorovič s osobitom i jetkom znatiželjom. 

— To je istina, da se ne može unaprijed znati. 


— Osim toga, ti si onda pao s tavana? 

— Ja se svaki dan penjem na tavan, pa mogu i sutra pasti s 
tavana. A ako ne s tavana, mogu upasti u podrum, jer svaki dan 
idem poslom u podrum. 

Ivan se Fjodorovič zagleda dugo u nj. 

— Vidim ja, da ti pleteš, i ne mogu da te nešto razumijem, — 
progovori on tiho, ali nekako grozno — hoćeš li, možda hiniti, da si 
dobio padavicu, koja će te držati tri dana? A? 

Smrdljakov, koji je gledao u zemlju i cupkao vrhom desne noge, 
osloni se sad na desnu nogu, a mjesto nje isturi naprijed lijevu, 
podigne glavu, osmjehnu se i reče: 

— Kad bih ja čak i mogao da načinim takvu stvar, to jest, da 
hinim, što uostalom nije jako teško učiniti umjesnu čovjeku, i onda 
bih bio u punom pravu, da upotrijebim to sredstvo i spasem svoj 
život od smrti. Jer kad bih ležao bolestan, i ako bi tad Agrafena 
Aleksandrovna došla njihovu roditelju, ne bi onda mogli zapitati 
bolesna čovjeka: »Zašto nisi javio«. Bilo bi ih stid. 

— Eh, do đavola! — uskliknu iznenada Ivan Fjodorovič, lica 
nacerena od srdžbe. — Što se ti neprestano bojiš za svoj život! Sve 
su te prijetnje brata Dmitrija tek lude riječi i ništa drugo. Neće on tebe 
ubiti; ubit će, ali ne tebe. 

— Ubit će kao muhu, a prvog mene. Ali ja se nečeg drugog još 
više bojim, nego toga: da me ne bi držali za njihova suučesnika, ako 
učine kakvu glupost svome roditelju. 

— A zašto da te drže za suučesnika? 

— Zato će me držati za suučesnika, što sam im je one izvjesne 
znakove saopćio kao veliku tajnu. 

— Kakve znakove? Kome si saopćio? Đavo neka te nosi, govori 
jasnije. 

— Moram potpuno priznati, — otezaše Smrdljakov s pedantnim 
mirom, — da postoji između mene i Fjodora Pavloviča jedna tajna. 
Oni se, kako sami izvoljevate znati (ako samo izvoljevate da znate), 
već nekoliko dana, čim nastane noć, pa čak i uveče, odmah iznutra 
zaključaju! U posljednje vrijeme vraćate se vi svaki put rano i 
odlazite odmah gore u svoju sobu, a jučer niste nikako ni izlazili, i 
zato možda i ne znate, da je on sad počeo, da se preko noći brižno 
zaključava. I makar došao i Grigorij Vasiljevič, neće mu otvoriti, dok 


se najprije po glasu ne uvjeri, da je to on. Ali Grigorij Vasiljevič ne 
dolazi, i sada ga ja jedini poslužujem u sobama — tako su sami 
odredili od onog časa, otkako su otpočeli sve to s Agrafenom 
Aleksandrovnom. A sad odlazim i ja po zapovijedi njihovoj preko noći 
u pobočnu zgradu, ali pod tim uvjetom, da ne liježem do ponoći, 
nego da držim stražu, da ustajem i obilazim dvorište i čekam, kada 
će Agrafena Aleksandrovna doći, jer je oni već nekoliko dana čekaju 
kao ludi. Oni ovako sude: ona se, kažu, boji njega, Dmitrija 
Fjodoroviča (oni ga nazivaju Mićkom), i zato će doći meni pokasnije 
noću preko dvorišta, a ti, kažu, pazi na nju do ponoći, a i duže. I ako 
ona dođe, pritrči vratima i pokucaj rukom na vrata, ili na prozor iz 
bašte, najprije dvaput polaganije, ovako: jedamput — drugi put, a 
onda triput pobrže: tuk-tuk-tuk. I ja ću, kažu, odmah znati, da je ona 
došla i otvorit ću polagano vrata. Drugi su mi znak saopćili za slučaj, 
ako se što osobito dogodi: najprije dvaput pobrže: tuk-tuk, a poslije 
kratke stanke još jedamput mnogo jače. | oni će onda znati, da se 
desilo nešto nenadano i da se moram s njima vidjeti, te će mi otvoriti, 
da uđem i da im javim, što je. Ovo je za slučaj, ako Agrafena 
Aleksandrovna možda sama ne dođe, nego pošalje koga drugog s 
kakvom vijesti. Osim toga može doći i Dmitrij Fjodorovič, onda im 
moram javiti, da je u blizini. Oni se jako boje Dmitrija Fjodoroviča, te 
ako bi čak Agrafena Aleksandrovna i došla, i oni se s njom zaključali, 
a međutim se i Dmitrij Fjodorovič pojavi u blizini, morao bih im to 
bezuvjetno odmah dojaviti, pokucavši triput. Prvi znak s pet udaraca 
znači dakle: »Agrafena je Aleksandrovna došla«, a drugi znak s tri 
udarca — »nešto jako važno«. Tako su me nekoliko puta primjerom 
Učili i tumačili mi. A kako na cijelom svijetu za te znakove znamo tek 
ja i oni, to će oni bez svake dalje sumnje i bez svakog dozivanja (jer 
oni se jako boje da glasno dozivaju) otvoriti. | ti su eto znaci sada 
poznati Dmitriju Fjodoroviču. 

— Otkuda su poznati? Jesi li mu ih ti saopćio? Kako si se usudio 
da mu ih saopćiš? 

— Sve iz straha. | kako bih smio zatajiti pred njima? Dmitrij je 
Fjodorovič svaki dan nasrtao: »Ti mene varaš, ti od mene nešto 
kriješ. Polomit ću ti obje noge!« Onda sam im i saopćio te tajne 
znakove, da vide moju beskrajnu ropsku odanost i tako se 
osvjedoče, da ih ne varam, nego da im sve dojavljujem. 


— Ako misliš, da će se on tim znakovima poslužiti i htjeti da uđe, 
ne puštaj ga. 

— Ali ako budem ležao u nastupu, kako onda da ih ne pustim, 
sve kad bih se i usudio, da ih ne pustim, znajući, koliko su očajni. 

— Eh, neka te đavo nosi! Otkuda si ti toliko siguran, da ćeš dobiti 
padavicu, đavo te odnio? Sprdaš li se ti sa mnom? 

— Kako bih se usudio da se s vama sprdam, i zar je meni do šale 
uz ovoliki strah? Predosjećam, da ću dobiti padavicu, imam takav 
osjećaj, dobit ću je od samog straha. 

— Eh, dođavola! Ako ti budeš ležao, držat će stražu Grigorij. 
Upozori zavremena Grigorija, on ga neće pustiti. 

— Ja ne smijem Grigoriju Vasiljeviču nipošto bez dopuštenja 
gospodareva ni spomenuti o znakovima. A što se tiče toga, da će ih 
Grigorij Vasiljevič čuti i da ih neće pustiti unutra, o tome ne može biti 
govora, jer su se baš od jučer razboljeli, i Marfa Ignjatijevna 
namjerava, da ih počne od sutra liječiti. Tako su se maločas 
dogovorili. A liječenje je njihovo vrlo zanimljivo: Marfa Ignjatijevna 
znaju nekakvu rakiju i uvijek je u pripravi drže, jaku, s nekakvim 
travama, to je njihova tajna. A oni liječe Grigorija Vasiljeviča tim 
tajnim lijekom triput u godini, kada ih krsta zabole; do triput u godini 
napadne ih kao neka uzetost. Onda oni uzmu ručnik, nakvase ga u 
toj rakiji, i Marfa Ignjatijevna mu tare pola sata cijela leđa, sve dok 
sva ne budu suha i dok, štoviše, sasvim ne pocrvene i ne oteknu, a 
onda mu ostatak iz bočice daju da ispiju uz nekakvu molitvu, ali 
međutim ne sav, jer ostavljaju u tom izuzetnom slučaju i za sebe 
jedan mali dio i također ga ispiju. | oboje, kažem vam, čim ispiju, 
klonu odmah i spavaju vrlo dugo čvrstim snom; i kad se probudi, 
Grigorij Vasiljevič osjeća se gotovo odmah poslije toga zdrav, a kada 
se probudi Marfa Ignjatijevna, nju uvijek poslije toga boli glava. | ako, 
dakle, Marfa Ignjatijevna izvrši sutra svoju odluku, onda teško da će 
išta čuti i Dmitriju Fjodoroviču zapriječiti ulaz. Spavat će. 

— Kakva glupost! | sve to da se baš kao namjerno u isto vrijeme 
dogodi: u tebe padavica, a njih dvoje bez svijesti! — uzviknu Ivan 
Fjodorovič. — A nećeš li ti sam udesiti tako, da se sve to zajedno 
dogodi? — ote se njemu iznenada, i on prijeteći stušti obrve. 

— Kako da udesim... i zbog čega da udešavam, kada sve zavisi 
jedino o Dmitriju Fjodoroviču i o njegovim mislima. Ako nakane 


štogod da učine, učinit će, ako ne dođu, neću ih valjda sam 
namjerno dovesti, da ih gurnem njihovom roditelju. 

— A zašto da dolazi ocu, i to još krišom, kad Agrafena 
Aleksandrovna, kako sam kaže, neće apsolutno doći — produži Ivan 
Fjodorovič, poblijedivši od srdžbe. — Ta sam si to govorio, a i ja sam 
sve vrijeme, dok sam ovdje živio, bio uvjeren, da starac samo 
fantazira i da mu neće doći onaj stvor... Zašto da Dmitrij Fjodorovič 
nasrće na starca, kad ona neće doći? Govori! Hoću da znam tvoje 
misli. 

— Sami izvoljevate znati, zašto će doći, i čemu onda moje misli? 
Doći će jedino iz zlobe ili iz osvetljivosti, u slučaju, na primjer, moje 
bolesti, posumnjat će i doći, te nestrpljivo pretražiti sve sobe, kao 
jučer: da nije, pomislit će, prošla kako krišom. A oni znaju također 
sasvim dobro, da je Fjodor Pavlovič spremio kuvertu s tri tisuće, 
zapečaćen s tri pečata, prevezan vrpcom i s vlastoručnim natpisom: 
»Mome anđelu Grušenjki, ako hoće da dođe«, a poslije tri dana još 
je pripisao »i pilencetu«. To je, eto, što izaziva sumnju. 

— Ludost! — dreknu Ivan Fjodorovič gotovo izvan sebe. — 
Dmitrij neće nikad otimati novac i usto još ubiti svog oca. On ga je 
mogao jučer ubiti zbog Grušenjke, kao pobješnjela opaka luda, ali 
neće doći da otima! 

— Njima su sad jako potrebni novci, Ivane Fjodoroviču, prijeko 
potrebni. Vi čak i ne znate, koliko su im potrebni — izjavi Smrdljakov 
neobično mirno i sa značajnom sigurnošću. — A osim toga smatraju 
oni te tri tisuće kao svoje vlastite, jer su mi oni sami govorili: »Meni, 
kaže, duguje roditelj ravno tri tisuće.« A usto razmislite, Ivane 
Fjodoroviču, da je i ovo donekle prava istina: mora se reći, da je 
potpuno sigurno, da će ih Agrafena Aleksandrovna, ako im se samo 
prohtije, svakako nagnati, samog gospodara naime, Fjodora 
Pavloviča, da ih uzmu za ženu, ako samo zažele, — no, aoni bi to 
mogli i zaželjeti. Ja doduše velim, da neće doći, ali njima bi se moglo 
možda prohtjeti nešto više, t. j. da postanu gospođom. Meni je lično 
poznato, da joj je govorio njihov trgovac Samsonov sasvim otvoreno, 
da to ne bi bila glupost, čemu se ona nasmijala. A ni oni sami 
nemaju ludu pamet. Oni neće poći za golju, kakav je Dmitrij 
Fjodorovič, Kada se sve to skupa uzme, prosudite sami, Ivane 
Fjodoroviču — onda neće Dmitriju Fjodoroviču, pa čak ni vama, ni 


bratu vašem. Alekseju Fjodoroviču, poslije smrti roditelja vašeg ostati 
ama baš ništa, ni rubalj jedan, jer će Agrafena Aleksandrovna zato i 
poći za njih, da sve na sebe prepišu, i sve kapitale, što ih god ima, 
na sebe prenesu. A ako umre vaš roditelj sad, dok još od svega toga 
nema ništa, zapast će svakoga od vas odmah sigurno četrdeset 
tisuća, pa čak i Dmitriju Fjodoroviču, koga toliko mrze, jer oni nisu 
napravili oporuku... Sve je ovo dobro poznato Dmitriju Fjodoroviču. 

Lice Ivana Fjodoroviča razvuče se i zadrhta. On odjedamput 
pocrveni. 

— I zašto ti savjetuješ meni, — prekinu on naglo Smrdljakova, — 
poslije svega onog, da odem u Čermašnju? Što si ti htio time da 
kažeš? Ja ću otići a, eto, što će se kod vas dogoditi. 

Ivan Fjodorovič jedva disaše. 

— Sasvim tako — reče Smrdljakov tiho i zamišljeno, motreći 
međutim Ivana Fjodoroviči uporno. 

— Kako: sasvim tako? — ponovi Ivan Fjodorovič, svladavajući se 
s mukom i strašno sijevajući očima. 

— Ovo sam rekao, jer mi vas je žao. Na vašem mjestu, da sam ja 
na vašem mjestu, ja bih sve ovo ovdje prije ostavio... nego da sam u 
to zapetljan... — odgovori Smrdljakov, gledajući sasvim otvoreno u 
usplamtjele oči Ivana Fjodoroviča. 

Obojica pošute časak. 

— TI si, čini se, veliki idiot i, naravno, strašan gad! — reče Ivan 
Fjodorovič i podiže se naglo s klupčice. 

Htio je odmah ući kroz kapiju, ali je zastao i okrenuo se 
Smrdljakovu. Dogodilo se nešto neobično: Ivan se Fjodorovič 
iznenada, kao da su ga spopali grčevi ujede za usnu, stisnu pesnice, 
i samo još trenutak jedan, i on bi bio sigurno nasrnuo na 
Smrdljakova. Ali je on to opazio u najmanju ruku istovremeno, 
zadrhtao i ustuknuo cijelim tijelom. Trenutak je sretno prošao po 
Smrdljakova, i Ivan je Fjodorovič šutke i kao u nekoj nedoumici 
zakrenuo u kapiju. 

— Ja odlazim sutra u Moskvu, ako hoćeš da znaš, — sutra u 
ranu zoru, — i gotovo! — progovori on odjedamput bijesno, 
odsječeno i glasno, čudeći se poslije toga sam sebi, zašto mu je 
maločas bilo potrebno, da to kaže Smrdljakovu. 


— To je najbolje, — prihvati on, kao da je baš to i očekivao, — 
samo što bi vas mogli odovud brzojavno u Moskvi uznemiriti, ako se 
štogod desi. 

Ivan Fjodorovič opet zastade i opet se brzo okrenu Smrdljakovu. 
Ali kao da se i njemu nešto odigralo, Sve familijarnosti i bezbrižnosti 
nestade, što bi okom trenuo: lice njegovo izražavalo je neobičnu 
pažnju i, sad već, plašljivo i ponizno iščekivanje: »Nećeš li zar još 
štogod reći, nećeš li nadodati?« kao da je govorio njegov pažljiv 
pogled, koji se bio čisto upio u Ivana Fjodoroviča. 

— A zar me iz Čermašnje ne bi pozvali, ako se štogod desi? — 
zaurla odjedamput Ivan Fjodorovič, podigavši, bez razloga, strašno 
svoj glas. 

— U Čermašnji bi vas također... uznemirili... — promrmlja 
Smrdljakov gotovo šapćući, upravo kao da se zbunio, ali gledaše i 
dalje jako pažljivo Ivanu Fjodoroviču ravno u oči. 

— Samo što je Moskva dalje, a Čermašnja bliže, pa ti je valjda 
žao novaca za podvoz, kad navaljuješ da idem u Čermašnju, ili žališ 
možda mene, što ću morati mnogo zaobilaziti? 

— Sasvim tako — mrmljaše Smrdljakov već sasvim smalaksalim 
glasom smješkajući se ružno i spremajući se opet grčevito, da na 
vrijeme ustukne. 

Ivan se Fjodorovič iznenada nasmija, na veliko čudo 
Smrdljakovljevo, te tužno uđe kroz vratašca, smijući se neprestano. 
Da mu je tkogod pogledao u lice, morao bi svakako zaključiti, da se 
ne smije, što je veseo. A i on sam teško da bi mogao objasniti sebi, 
što se zbilo s njim u tom trenutku. On se kretao i koracao, kao u 
grčevima. 


VII 
»ZANIMLJIV JE RAZGOVOR S PAMETNIM ČOVJEKOM« 


A i govorio je tako. Kada se, odmah kod ulaska u dvoranu, sreo s 
Fjodorom Pavlovičem, on mu je doviknuo, mašući rukama: »Idem 
gore u svoju sobu, a ne vama, do viđenja«, i prošao je pored njega, 
nastojeći čak da i ne pogleda oca. Lako je moguće, da mu je starac 
bio u ovom trenu i suviše mrzak, ali ovako otvoreno pokazivanje 


neprijateljskog osjećaja bilo je neočekivano čak i za Fjodora 
Pavloviča. A, međutim, bilo je očito, da je starac htio da mu nešto 
brzo saopći, zbog čega je i namjerno došao u dvoranu, da se ondje s 
njime sastane. Ali kad ču toliku ljubaznost, on zastade šuike, te s 
podrugljivim izrazom očiju ispraćaše sina, koji, se uspinjao 
stepenicama u mezanin, sve dotle, dok mu nije nestao s vida. 

— Što mu je? — zapita on brzo Smrdljakova, koji je ušao odmah 
iza Ivana Fjodoroviča. 

— Srde se zbog nečega, tko bi njih razumio — promrmlja ovaj 
izbjegavajući. 

— Pa neka ide dođavola! Neka se srdi. Donesi samovar, a i sam 
se kupi što brže, živo. Ima li što novo? 

| sad su počela ispitivanja upravo takva, zbog kojih se Smrdljakov 
prije jadao Ivanu Fjodoroviču, to jest, sve o očekivanoj posjetiteljici, 
ali mi ćemo prijeći preko tih pitanja. Poslije pola sata bila je kuća 
zaključana i poludjeli starkelja hodao je sam po sobama, iščekivao s 
trepetom, da će se, eto, začuti pet ugovorenih otkucaja, i pogledao 
pokadšto u mračne prozore, ali nije u njima vidio ništa drugo, osim 
noći. 

Bilo je već jako kasno, a Ivan je Fjodorovič bio još uvijek budan i 
razmišljao. Te je noći kasno legao, u dva sata. Ali mi nećemo iznositi 
sav tok njegovih misli, a i nije još doba, da se uvlačimo u tu dušu: i ta 
će duša doći na red. I, čak, kad bismo i pokušali da štogod kažemo, 
bilo bi to vrlo teško učiniti, jer to nisu bile misli, već nešto vrlo 
neodređeno, a što je glavno — suviše uzbudljivo. On je sam 
osjećao, da je pogubio sve konce. Osim toga mučile su ga razne 
neobične i gotovo sasvim neočekivane želje, kao na primjer: već 
poslije ponoći zaželje odjedamput neodoljivo i čvrsto da siđe dolje, 
da otključa vrata, u drugo krilo zgrade i da istuče Smrdljakova, a kad 
bi ga zapitali, zašto, nikako ne bi bio u stanju, da iznese točno ni 
jedan razlog, osim možda, što mu je taj sluga postao mrzak, jer ga je 
toliko uvrijedio, kako ga još nitko na svijetu nije uvrijedio. S druge 
strane, obuzela je nekoliko puta te noći njegovu dušu nekakva 
neobjašnjiva i ponizujuća bojažljivost, od čega mu je — on je to 
osjećao — odjedamput gotovo smalaksala tjelesna snaga. Glava ga 
je boljela i zanosila mu se. Nekakav osjećaj mržnje gnječio mu je 
dušu, kao da se spremao, da se nekom osveti. Mrzio je čak i Aljošu, 


sjećajući se posljednjeg razgovora s njim, a ponekad je i sebe jako 
mrzio. Na Katarinu Ivanovnu gotovo je i zaboravio da misli i poslije 
se tome jako čudio, to više, što se sasvim točno sjećao, kako je još 
jučer ujutro, kada se tako razmetljivo hvalio kod Katarine Ivanovne, 
da će sutra otići u Moskvu, — u svojoj duši sam sebi odmah 
prišapnuo: »Ta to je glupost, nećeš otputovati i neće ti biti tako lako 
sa se otkineš, kako se sad razmećeš.« Kad se kasnije, poslije dugog 
vremena, sjetio te noći, Ivan se Fjodorovič s osobitom odvratnošću 
sjećao, kako je naglo ustao s divana i polagano, kao da se strašno 
boji, da ga tko ne motri, otvarao vrata, izlazio na stepenice i slušao, 
kako se dolje po sobama kreće i šeta Fjodor Pavlovič, slušao — 
poduže, nekih pet minuta, s nekom čudnom radoznalošću, pritajena 
disanja i nemirna srca, a zašto je sve to činio, zašto je prisluškivao, 
nije dakako ni sam znao. On je poslije, cijelog svog života, nazivao 
taj svoj »postupak« »gadnim«, i cijelog svog života smatrao ga u 
nutrini svojoj, u dubini duše svoje — najpodlijim svojim postupkom, 
što ih je učinio u svom životu. Prema Fjodoru Pavloviču nije osjećao 
u tim trenucima nikakve mržnje, nego je tek bio zbog nečeg vrlo 
znatiželjan: kako on tamo dolje hoda, što on, na primjer, sad ondje 
dolje radi, nagađao je i zamišljao, kako sad dolje zaviruje u mračne 
prozore, te kako iznenada zastaje nasred sobe, pa čeka, čeka ne 
kuca li tkogod. Ivan je Fjodorovič izlazio zbog toga dvaput na 
stepenice. Kada se sve stišalo, i već legao i Fjodor Pavlovič, legao je 
oko dva sata i Ivan Fjodorovič s čvrstom željom, da što prije zaspi, 
jer se osjećao jako lomnim. I zaista, on je odmah čvrsto zaspao i 
spavao bez snova, ali se probudio rano, u sedam sati, kad je već bilo 
svanulo. Čim je otvorio oči, osjetio je odjedamput, u čudu, priljev 
nekakve neobične energije te je brzo skočio, brzo se obukao i 
izvukao svoj kovčeg i počeo u njega bez ikakva oklijevanja spremati 
stvari. Rublje je, baš kao naručeno, dobio od pralje još jučer ujutro. 
Ivan se Fjodorovič čak osmjehnuo, kada je pomislio, kako se sve 
tako steklo, te nema nikakve zapreke, da iznenada otputuje. A 
odlazak njegov bio je zaista iznenadan. lako je Ivan Fjodorovič rekao 
jučer (Katarini Ivanovnoj, Aljoši, a poslije i Smrdljakovu), da će sutra 
otputovati, ipak nije, kako se dobro sjećao, ni pomislio sinoć, kad je 
legao da spava, na svoj odlazak, ili bar nije nikako mislio, da će 
ujutro, kada se probudi, njegov prvi posao biti, da što brže spremi 


svoju prtljagu. Naposljetku bili su kovčeg i torba spremljeni: bilo je 
nekako oko devet sati, kada se Marfa Ignjatijevna uspela njemu s 
običnim, svakidašnjim pitanjima: Gdje izvolite da pijete čaj, ovdje, ili 
ćete sići dolje?« Ivan je Fjodorovič sišao dolje, izgled mu je bio 
gotovo veseo, iako je u njegovim crtama, u riječima i kretnjama bilo 
nešto rastreseno i užurbano. Oca je pozdravio učtivo, i čak se 
raspitao za njegovo zdravlje, ali nije sačekao svršetak očeva 
odgovora, nego je odjedamput izjavio, da za jedan sat odlazi u 
Moskvu, posve, i zamoli, da pošalje po konje. Starac je saslušao 
njegovo saopćenje bez ikakva čuđenja i sasvim nepristojno 
zaboravio da požali sinovljev odlazak. Mjesto toga počeo je odmah 
da vrlo gorljivo govori o jednom svom poslu, koga se u dobar čas 
sjetio. 

— Tako! Gle ti njega! Jučer nisi ništa spominjao... no, svejedno, i 
sada ćemo udesiti. Učini mi jednu uslugu, oče ti moj rođeni, pa svrni 
u Čermašnju. Morat ćeš skrenuti s Volovje stanice samo nešto 
nalijevo, svega nekih dvanaest vrstica, i eto te u Čermašnji. 

— Oprostite mi, ali ne mogu. Do željezničke stanice ima 
osamdeset vrsta, a vlak polazi sa stanice u Moskvu u sedam sati 
uvečer — upravo da navrijeme stignem. 

— Dospjet ćeš sutra, u najgoru ruku preksutra, ali danas svrni u 
Čermašnju. Kakva je za tebe muka, da roditelja umiriš! Da nemam 
ovdje posla, već bih odavno onamo odletio, jer ondje čeka jedan 
prešan i važan posao, a ja međutim nemam sada vremena za taj 
posao. Vidiš, ondje je moja šuma, u dva dijela, u Begičevu i u 
Djačkinu, na proplancima. Trgovci Maslovi, starac i sin, daju za sječu 
svega osam tisuća, a još prošle godine nudio se jedan kupac, koji je 
davao dvanaest tisuća, ali nije odavde, i u tome je nevolja. Kod 
ovdašnjih nema, naime, prođe: Maslovi, otac i sin, spekuliraju sa 
stotinama tisuća, i koliko nude, onoliko uzmi, jer se nitko od 
ovdašnjih ne usuđuje da se nateže s njima. Međutim pisao je ovamo, 
sad u prošli četvrtak, iljinski pop, da je došao Gorstkin, također 
trgovac, ja ga znam, i naša sreća te nije ovdašnji, već iz Pogrebova, 
pa se ne boji Maslovih, jer nije odavde. Jedanaest tisuća, kaže, nudi 
za šumu, čuješ? A boravit će ovdje, piše pop, još svega sedmicu 
dana. Kad bi ti sada onamo otišao i s njim se dogovorio... 

— Pa pišite popu, i on će se s njim dogovoriti. 


— Ne razumije se on u to, to je trgovina. Taj pop nema očiju. 
Zlatan je čovjek, odmah bih mu dao dvadeset tisuća na čuvanje bez 
potvrde, ali on ništa ne vidi, kao da nije čovjek, vrana bi ga prevarila. 
A ipak je učen čovjek, pomisli. Taj Gorstkin je naoko seljak, u 
modrom pršnjaku, ali je karakterom pravi nitkov, i to je sva naša 
nesreća: laže, to mu je osobina. Ponekad toliko nalaže, te se samo 
čudiš, zašto to čini. Pred tri godine slagao je, da mu je žena umrla i 
da se već po drugi put oženio, ali, pomisli, sve bijaše laž, jer žena 
njegova nije umrla, nego još i sad živi i lema ga svaki treći dan 
jedamput. | sad treba saznati: da li laže ili istinu govori, da će kupiti 
šumu i dati jedanaest tisuća? 

— Tu neću ni ja moći ništa učiniti, jer ni ja nemam očiju. 

— Stoj, čekaj, i ti ćeš biti za to podesan, ja ću ti saopćiti sva 
obilježja njegova, to jest Gorstkinova, jer ja već odavno imam s njim 
posla. Vidiš: moraš mu gledati u bradu: bradicu ima riđu, ružnu, 
rijetku. Ako se bradica trese, a sam kaže, da se ljuti, onda je dobro, 
govori istinu, hoće posao da sklopi, a ako gladi bradu lijevom rukom i 
smješka se, no, onda će prevariti, smjera na obješenjaštvo. U oči mu 
nikad ne gledaj, po očima nećeš ništa razabrati, on je mutna voda, 
obješenjak, — pazi na bradu. Dat ću ti za nj pismo, i ti mu ga pokaži. 

Taj se Gorstkin ne zove Gorstkin, već Ljagavi , ali ga nemoj 
nazvati Ljagavim, jer će se uvrijediti. Kad se pogodiš s njim i vidiš, da 
je dobro, odmah piši. Piši samo: »Mislim, da ne laže«. Stoj na 
jedanaest, jednu tisuću možeš pustiti, ali više ne puštaj. Pomisli: 
osam i jedanaest — tri tisuće razlike. Te tri tisuće kao da sam našao, 
ta zar se može brzo kupca naći, a novac mi je užasno potreban. 
Javit ćeš mi, da li ozbiljno, i onda ću i ja sam odovud doletjeti i svršiti, 
naći ću za to svakako vremena. A sad, što da onamo jurim, ako je 
popa sve ovo izmislio? No, hoćeš li ili nećeš? 

— Ah, nemam kad, oslobodite me toga. 

— A — ah, zaduži oca, neću ti to zaboraviti. Svi ste vi bez srca, 
tako je! Što je za tebe dan ili dva? Kamo ćeš sad, u Mletke? Neće 
propasti tvoji Mleci za dva dana. Poslao bih Aljošu, ali što se Aljoša 
razumije u takve stvari? Ja jedino za to navaljujem na tebe, jer si 
pametan čovjek. Kao da ja to ne vidim! Ne trguješ šumom, ali imaš 
oči. Ovdje mora imati čovjek dobre oči: da li čovjek ozbiljno govori ili 


laže? Velim ti, pazi na bradu: trese li se bradica — dakle, govori 
ozbiljno. 

— Vi me dakle sami gurate u tu prokletu Čermašnju, je li? — 
povika Ivan Fjodorovič, osmjehnuvši se zlobno. 

Fjodor Pavlovič nije primijetio zlobe, ili nije htio da je primijeti, ali 
se uhvati za osmijeh: 

— Dakle, ideš, ideš? Sad ću ti nadrljati pismo. 

— Ne znam, da li ću ići, ne znam, putem ću odlučiti. 

— Što putem, odluči sad. Golube, odluči! Kad se pogodiš s njim 
napiši mi dva redića, predaj popi, on će mi odmah poslati svoju 
cedulju. Dalje te neću zadržavati, tjeraj u Mletke. Pop će te odvesti 
natrag na Volovju stanicu svojim kolima. 

Starac je bio prosto ushićen, napisao pismo, poslao po konje, 
donesoše zakusku, konjak. Kada je starac bio veseo, postajao je 
uvijek bučan, ali ovaj put se nekako obuzdavaše. O Dmitriju 
Fjodoroviču, na primjer, ne progovori ni jedne riječi. Rastanak ga nije 
nimalo dirao. Čak kao da nije ni znao, o čemu bi govorio; i Ivan je 
Fjodorovič to dobro opazio. 

»Ja sam mu, međutim, dosadio«, pomisli on u sebi. 

Tek kad je ispratio sina do stepenica, starac se malo ustumara i 
prope, da se s njim poljubi. Ali Ivan Fjodorovič mu pruži brže ruku, 
da se rukuju, očito otklanjajući poljubac. Starac je to odmah razumio 
i trgao se u tren oka. 

— No, zbogom, zbogom! — ponavljaše na stepenicama. — 
Valjda ćeš doći još kadgod u životu? Samo dodi, uvijek će mi biti 
milo. No, Krist s tobom! 

Ivan Fjodorovič uđe u tarantas. 

— Zbogom, Ivane, i ne grdi me jako! — doviknu otac posljednji 
put. 

Svi domaći izađoše, da ga isprate: Smrdljakov, Marta i Grigorij. 
Ivan Fjodorovič darova svakom po deset rubalja. Kad je već sjeo u 
tarantas, pritrči Smrdljakov, da namjesti bolje ćilim. 

— Vidiš... idem u Čermašnju... ote se nekako odjedamput Ivanu 
Fjodoroviču, sleti mu samo od sebe s jezika, kao ono jučer, i to uz 
neki nervozni osmijeh. 

On se toga poslije još dugo sjećao. 


— Dakle, istinu kažu ljudi, da je zanimljiv razgovor s pametnim 
čovjekom — odgovori Smrdljakov, čvrsto i pronicavo pogledavši 
Ivana Fjodoroviča. 

Tarantas se pokrenu i odjuri. Putnik je osjećao u duši nemir, ali 
željno promatrao okolna polja, humke, drveće, jato gusaka, što je 
visoko iznad njega letjelo jasnim nebom. | odjedamput mu posta tako 
ljepo. Pokušao je da povede razgovor s kirijašem. Neobično ga je 
zainteresiralo ono, što mu je odgovorio seljak, ali poslije jedne 
minute bilo mu je jasno, da mu je proletjelo mimo uši, te da uistinu 
nije ni razumio, što mu je seljak odgovorio. On zašutje, dobro je i 
tako: zrak čist, svjež, postuden, nebo vedro. U umu njegovu 
iskrsnuše likovi Aljoše i Katarine Ivanovne: ali se tiho osmjehnu, tiho 
dunu na draga priviđenja, i ona odletješe. 

»Doći će već njihovo vrijeme«, pomisli on. 

Do prve su stanice stigli brzo, izmijenili konje i krenuli prema 
Volovji. 

»Zašto je zanimljiv razgovor s pametnim čovjekom, i što je htio 
time da kaže?« zapita se on i gotovo mu zastade dah. — »A zašto 
sam mu rekao, da putujem u Čermašnju?« 

Dojurili su do Volovje stanice. Ivan Fjodorovič sišao s tarantasa, i 
oko njega se sjatiše kirijaši. Pogađali su se, da ga odvezu na 
kirijaškim konjima u Čermašnju prijekim poljskim putem, dvadeset 
vrsta dugim. Naloži, da prežu. Ušao je u stanicu, obazro se 
unaokolo, promotrio nadzornikovu ženu i naglo izašao opet na 
stepenice. 

— Ne idem u Čermašnju. Neću li, braco, zakasniti u sedam sati 
na željeznicu? 

— Sigurno ćemo stići. Da li da prežem? 

— Preži kao oluja. Hoće li tko od vas ići sutra u grad? 

— Kako ne bi, evo ići će Mitrij. 

— Mitriju, bi li mi mogao učiniti uslugu? Otiđi mome ocu, Fjodoru 
Pavloviču Karamazovu, i reci mu, da nisam otišao u Čermašnju. 
Možeš li ili ne možeš? 

— Zašto da ne odem, otići ću. Fjodora Pavloviča odavno 
poznajem. 

— Evo ti za čaj, jer tion možda neće dati... — veselo se nasmija 
Ivan Fjodorovič. 


—A i zbilja neće dati — nasmija se i Mitrij. — Hvala, gospodine, 
učinit ću svakako. 

U sedam sati uvečer uđe Ivan Fjodorovič u vagon i krenu u 
Moskvu. 

»Dovraga sve dosadašnje, svršeno je konačno sa starim 
svijetom, i da ne čujem iz njega više ni glaska, ni vijesti; u novi svijet, 
u nova mjesta, i bez obziranja!« 

Ali, mjesto oduševljenja naiđe odjedamput na njegovu dušu takav 
mrak, a srce mu podgrizavaše takva tuga, kakve nije nikad prije 
osjetio u cijelom svom životu. Razmišljao je cijelu noć; vlak je jurio i, 
tek u zoru, kad je ulazio u Moskvu, on se odjedamput prenu. 

— Ja sam hulja! — prošapta on u sebi. 

A Fjodor Pavlovič bio je neobično zadovoljan, kad je ispratio sina. 
Cijela dva sata osjećao se gotovo sretnim i pijuckao konjak; ali 
iznenada se desi u kući svima jako nesnosan nemio slučaj, koji u 
tren oka dovede Fjodora Pavloviča u veliku zabunu: Smrdljakov je 
pošao po nešto u podrum i pao s najgornje stepenice. Sva sreća, što 
se u taj mah tu desila Marfa Ignjatijevna, te je za vremena čula. Ona 
nije vidjela, kako je pao, ali zato je čula krik, krik osobit, neobičan, 
koji joj je bio već odavno poznat — krik epileptika, koji pada u 
nastupu. Da li ga je spopala padavica u trenutku, kada je silazio niz 
stepenice, tako da se morao, naravno, odmah bez svijesti survati 
dolje, ili je, naprotiv, Smrdljakov, poznati epileptik, dobio padavicu od 
pada i potresa — to nije bilo moguće ustanoviti, ali su ga našli već 
na dnu podruma u grčevima, konvulzijama i zapjenjenih usta. U prvi 
mah su mislili, da je nešto slomio, nogu ili ruku, i da se ugruvao, ali, 
međutim, »sačuvao ga je bog«, kako se izrazila Marfa Ignjatijevna, 
jer mu se nije ništa dogodilo, tek ga je bilo teško iznijeti na vidjelo 
božje. Ali zamoliše susjede, da im pomognu, i ipak ga nekako 
izniješe. Pri toj ceremoniji nalazio se i Fjodor Pavlovič, te je i sam 
pomagao, očito uplašen i nekako zbunjen. Bolesnik međutim nije 
dolazio sebi: nastupi, iako su prestajali na neko vrijeme, opet su se 
ponavljali, i svi su zaključili, da će se desiti isto, što i prošle godine, 
kad je također slučajno pao s tavana. Sjetiše se, da su mu onda 
oblagali tjeme ledom. Nešta se leda još našlo u podrumu, i Marfa 
Ignjatijevna prihvati se posla, a podvečer poslao je Fjodor Pavlovič 
po liječnika Herzenstubea, koji je odmah došao. Kad je pomno 


pregledao bolesnika (to je bio najpomniji i najpažljiviji lječnik u cijeloj 
guberniji, starčić u godinama i poštovanja dostojan), on je zaključio, 
da je nastup neobičan, te da »može prijetiti opasnošću«, i da zasad 
on, Herzenstube, ne može sve da razumije, ali sutra ujutro, ako ne 
pomognu ova sredstva, odlučit će se da odredi druga. Bolesnika 
smjestiše u pobočnu zgradu, u sobu do stana Grigorijeva i Marte 
Ignjatijevne. | poslije toga stizale su cio taj dan Fjodora Pavloviča 
nesreća za nesrećom: ručak je pripremila Marfa Ignjatijevna i čorba 
je bila, u upoređenju sa Smrdljakovljevom, »prave pomije«, a kokoš 
je bila toliko prepečena, da je nije mogao nikako sažvakati. Marfa 
Ignjatijevna odgovarala je na gorke, ali opravdane prigovore 
gospodareve, da je kokoš bila ionako jako stara, a ona da nije učila 
za kuharicu. Podveče dođe nova nevolja: Fjodoru Pavloviču javiše, 
da je Grigorij, koji je već od prekjučer bolovao, sad sasvim pao u 
krevet zbog ukočenosti u krstima. Fjodor Pavlovič ispi svoj čaj što je 
ranije mogao i zaključa se sam u kući. Nalazio se u strašnom i 
uznemirenom iščekivanju. On je naime baš to veče sa sigurnošću 
očekivao dolazak Grušenjkin; bar ga je, još jutros rano, Smrdljakov 
uvjeravao, da su »oni nesumnjivo obećali, da će doći«. Srce 
usplahirena starca kucalo je nemirno, hodao je po pustim sobama i 
prisluškivao. Morao je naćuliti uši: mogao je negdje na nju vrebati 
Dmitrij Fjodorovič, i čim ona pokuca u prozor (Smrdljakov je još 
prekjučer uvjeravao Fjodora Pavloviča, da joj je rekao, gdje da 
pokuca), treba što prije otvoriti vrata i ne zadržati se ni sekunde 
uzalud u hodniku, kako se ne bi, što ne dao bog, prepala i utekla. 
Fjodor Pavlovič bio je zabrinut, ali još nikad nije srce njegovo bilo 
ispunjeno slađom nadom: jer se gotovo sigurno moglo reći, da će 
ovaj put svakako doći!... 


ŠESTA KNJIGA 


RUSKI KALUĐER 

STARAC ZOSIMA I NJEGOVI GOSTI 


Kad je Aljoša ušao uznemirena i bolna srca u starčevu ćeliju, 
gotovo je od čuda zastao: mjesto bolesnika na umoru, i možda bez 
svijesti, kako se bojao da će ga zateći, ugleda ga, gdje sjedi u 
naslonjaču, iako iscrpljena od slabosti, ali živahna i vesela lica, 
okružena gostima, s kojima je vodio tih i živ razgovor. Uostalom, on 
se digao iz kreveta tek četvrt sata prije Aljošina dolaska. Gosti su se 
već prije sakupili u njegovoj ćeliji i čekali, da se probudi, jer ih je otac 
Pajsij čvrsto uvjeravao, da »će učitelj nesumnjivo ustati, da se još 
jedamput porazgovori s onima, koji su dragi srcu njegovu, kako je još 
jutros rekao i obećao«. Otac Pajsij toliko je čvrsto vjerovao u to 
obećanje, a isto tako i svakoj riječi umirućeg starca, da ne bi, možda, 
sve kad bi ga vidio već sasvim bez svijesti i čak bez daha, ali imao 
njegovo obećanje, da će se još jedamput dići i s njim oprostiti — ne 
bi povjerovao ni samoj smrti, nego bi i dalje čekao, da se samrtnik 
prene i ispuni obećanje. Kad je starac Zosima polazio jutros na 
počinak, rekao mu je sasvim određeno: »Neću umrijeti, dok se 
najprije još jedamput ne naužijem razgovora s vama, koji ste dragi 
srcu mome, dok ne pogledam u vaša mila obličja i dok još jedamput 
ne izljem dušu svoju pred vas.« Oni, što su se sakupili na taj, 
jamačno posljednji razgovor starčev, bili su njegovi najodaniji stari 
prijatelji. Bila su četvorica: jeromonasi otac Josif i otac Pajsij, 
jeromonah otac Mihajil, nadstojnik skita, čovjek, koji nije bio uopće 
star, a niti vrlo učen, prosta porijekla, ali čvrsta duha, koji je 
nepokolebljivo i prostodušno vjerovao, naoko surov, ali srcu svome 
prožet dubokom nježnošću, iako je očito gotovo s nekim stidom krio 
tu svoju nježnost. Četvrti gost bio je već sasvim pristario, prost 
kaluđerčić, podrijetlom siromašan seljak, brat Anfim, gotovo 
nepismen, šutljiv i tih, koji je rijetko kad s kime govorio, i bio 
najsmjerniji među smjernima, te izgledao kao čovjek, koga je 
jedamput zauvijek uplašilo nešto veliko i strašno, što nije mogao da 
pojmi njegov um. Tog je čovjeka, koji je gotovo drhtao, starac Zosima 
jako volio, i cijelog se života vladao prema njemu s osobitim 
poštovanjem, iako nije možda za cijelog svog života ni s kim 
progovorio manje riječi, nego s njim, uza sve to, što je nekad 
putovao s njim mnogo godina po svoj svetoj Rusiji. Bilo je to još vrlo 
davno, prije nekih četrdeset godina, još onda, kada je starac Zosima 
tek bio stupio u kaluđere u jednom siromašnom, malo poznatom 


Kostromskom manastiru, i kada je, uskoro poslije toga pratio na 
putovanja oca Anfima, koji je sabirao milodare za njihov siromašni 
Kostromski manastir. Svi, i domaćin i gosti, posjedaše u starčevoj 
drugoj sobi, u kojoj se nalazio njegov krevet, u sobi, koja je bila, kako 
je već prije spomenuto, vrlo tijesna, tako da su se sva četvorica 
(osim Porfirija iskušenika, koji je ostao stojeći) jedva porazmještali 
oko starčeva naslonjača na stolice, donesene iz prve sobe. Već se 
počelo smrkavali, sobu su osvjetljivala kandila i voštane svijeće 
ispred ikona. Ugledavši Aljošu, koji se zbunio pri ulasku i zastao na 
vratima, starac mu se osmjehnu i pruži ruku: 

— Zdravo da si, moj tihi, zdravo da si, moj mili, eto i tebe. Ja sam 
znao, da ćeš doći. 

Aljoša mu priđe, pokloni se pred njim do zemlje i zaplaka. Nešto 
se otimalo iz njegova srca, duša mu je drhtala, dođe mu, da glasno 
zajeca. 

— Što radiš, pričekaj s oplakivanjem, — osmjehnu se starac i 
položi mu svoju desnu ruku na glavu, — vidiš, sjedim i razgovaram, 
možda ću još i dvadeset godina proživjeti, kao što mi je jučer 
poželjela ona dobra, mila, iz Višegorja, s djevojčicom Lizavetom u 
naručju. Pomeni, gospode, i mater i djevojčicu Lizavetu! (On se 
prekrsti.) Porfiriju, jesi li odnio njen dar, kamo sam rekao? 

On se sjetio onih šest grivenika, što ih je darovala vesela 
poklonica, da ih dade »onoj, koja je siromašnija od mene«. Takvi se 


[101] 


darovi prinose kao epitimija , Koja se izreče nad samim sobom 
zbog nečeg, a prilažu se samo novci, zarađeni jedino svojim radom. 
Starac je još jučer poslao Porfirija jednoj našoj mještanki, udovici s 
djecom, koja je nedavno pogorjela, te poslije požara mora da prosi. 
Porfirije se požurio da izvijesti, da je sve u redu, i da je Petar predao, 
kako mu je rečeno, »od jedne nepoznate dobrotvorke«. 

— Diži se, dragi, — produži starac da govori Aljoši, — deder da 
te vidim. Jesi li bio kod svojih i vidio brata? 

Aljoši se učini čudno, što ga on tako odlučno i jasno pita samo za 
jednog brata, — ali za kojeg? Možda ga je on zbog tog brata i slao i 
jučer i danas. 

— Jednog sam brata vidio — odgovori Aljoša. 


— Mislim onog jučerašnjeg, starijeg, kome sam se do zemlje 
poklonio. 

— Tog sam samo jučer vidio, a danas ga nisam mogao nikako 
naći — reče Aljoša. 

— Požuri se, da ga nađeš, sutra otiđi opet, da ga što brže nađeš, 
nešto strašno. Ja sam se jučer poklonio njegovoj velikoj patnji. 

On odjedamput zašuitje i kao da se zamisli. Riječi njegove bile su 
neobične. Otac Josif, koji je bio svjedok, kako se starac jučer do 
zemlje poklonio, izmijeni pogled s ocem Pajsijem. Aljoša nije mogao 
dalje da izdrži. 

— Oče i učitelju, — progovori on neobično uzbuđen, — i suviše 
su nejasne vaše riječi. Kakva ga to patnja očekuje? 

— NE ispituj. Prikazalo mi se jučer nešto strašno... kao da je 
cijelu njegovu sudbinu izražavao njegov pogled. Tako je jedamput 
pogledao... da me je trenutno obuzeo u srcu užas zbog onog, što taj 
čovjek sam sebi sprema. Jedamput ili dvaput u životu vidio sam u 
nekih ljudi takav izraz lica... koji kao da je izražavao cijelu sudbinu tih 
ljudi, i sudbina se njihova nažalost, ispunila. A poslao sam te njemu, 
Alekseju, jer sam mislio, da će mu pomoći tvoj bratski lik. Ali sve 
dolazi od gospoda, pa i sve sudbine naše. »Ako zrno pšenično 
padnuvši na zemlju ne umre, onda samo ostane, ako li umre, mnogo 
roda rodi«. Zapamti to. A ja sam tebe, Alekseju, mnogoput u mislima 
blagoslovio zbog obličja tvog, to treba da znaš — reče starac s tihim 
osmijehom. — Ovo je pak moje mišljenje o tebi: izaći ćeš iz ovih 
zidova, a u svijetu ćeš biti kaluđer. Mnogo ćeš imati protivnika, ali i 
sami dušmani tvoji ljubit će te. Mnogo će ti nesreće donijeti život, ali 
zbog njih ćeš biti sretan i blagoslivljat ćeš život, a i druge ćeš 
nagnati, da ga blagoslivljaju — što je najvažnije. No, eto, kakav si. 
Oci i učitelji moji, — reče on, smješkajući se, ganutljivo, i obrati se 
svojim gostima, — nikad do danas nisam rekao ni njemu, zašto je 
mojoj duši toliko milo bilo obličje ovog mladića. Tek ću sada kazati: 
obličje njegovo nekako mi je bilo sjećanjem i proročanstvom. U zoru 
mojih dana, još dok sam bio malo dijete, imao sam starijeg brata, koji 
je umro pred mojim očima, kao mladić od sedamnaest godina. | 
poslije, u toku mog života, ja sam se postepeno uvjerio, da je taj moj 
brat bio u sudbini mojoj neka uputa i predodređenje s neba, jer da se 


on nije pojavio u mom životu, ili da ga uopće nije bilo, ne bih ja 
možda, bar po mome mišljenju, nikad primio kaluđerski čin i stupio 
na ovaj dragocjeni put. Ta prva pojava pada još u moje djetinjstvo, i 
gle, već pri kraju mog puta iskrsla je ona ponovo po drugi put pred 
mojim očima. Neobično je to, oci i učitelji, da mi se Aleksej, mada 
licem naliči na nj tek donekle, čini duhovno toliko sličan onome, da 
sam ga često držao za onog mladića, za mog brata, koji je 
tajanstveno došao meni potkraj moga puta, da me na nešto podsjeti i 
o nečem obavijesti, tako da sam se čak sam sebi čudio, sam sebi i 


takvoj čudnoj svojoj tlapnji PŽ Čuješ li ovo, Porfiriju, — okrenu se 
on iskušeniku, koji ga je posluživao. — Mnogoput sam vidio na licu 
tvom negodovanje, što ja Alekseja ljubim više nego tebe. Sada znaš, 
zašto je bilo tako, ali ja i tebe ljubim, to treba da znaš, i čak sam bio 
žalostan, što se ljutiš. A vama, mili gosti, želim da pričam o tom 
mladiću, mom bratu, jer u mom životu nije bilo pojave, koja bi bila od 
ove vrednija, proročanskija i dirljivija. Radosno je moje srce, i ja 
promatram cio svoj život u ovom trenutku, kao da ga opet cijela 
ponovo proživljujem... 


Ovdje moram primijetiti, da se taj posljednji razgovor starčev s 
gostima, što su došli da ga obiđu posljednji dan njegova života, 
sačuvao donekle zapisan. A zapisao ga je po sjećanju Aleksej 
Fjodorovič Karamazov nešto poslije starčeve smrti. A da li je sve ovo 
samo tadašnji razgovor ili je ponešto pridodao u svojim bilješkama iz 
prijašnjih svojih razgovora sa starcem, svojim učiteljem, ne mogu 
tvrditi. A usto cio govor starčev teče u tim bilješkama neprekidno, 
kao da je u razgovoru sa svojim prijateljima izlagao svoj život u 
obliku pripovijetke, dok je međutim prema daljim pričanjima u stvari 
bilo, i bez sumnje, donekle drukčije, jer se te večeri vodio razgovor 
opći, te iako su gosti ponekad prekidali svog domaćina, ipak su i 
sami govorili, miješali se u razgovor, a možda i sami pričali i 
pripovijedali štogod. Osim toga nije moglo pričanje teći neprekidno, 
jer je starac morao kadšto da odahne, gubio glas i čak lijegao na 
krevet, da se odmori, mada nije spavao, a gosti nisu ostavljali svojih 


mjesta. Jednom ili dvaput bio je razgovor prekidan čitanjem 
evanđelja, koje je čitao otac Pajsij. Važno je također, da nije nijedan, 
međutim, držao, da će on umrijeti te iste noći, to više, što je on te 
posljednje večeri svog života, poslije duboka sna po danu, 
odjedamput našao u sebi novu snagu, koja ga je krijepila za vrijeme 
cijelog tog dugačkog razgovora s prijateljima. To je bila posljednja 
okrepa, koja je podržavala u njemu nevjerojatnu živahnost, ali samo 
na kratak čas, jer se život njegov prekinuo odjedamput. Ali o tome 
kasnije. Sada ću samo kazati, da sam odlučio radije, da ne izlažem 
sve potankosti razgovora, nego da se ograničim na pričanje starčevo 
prema rukopisu Alekseja Fjodoroviča Karamazova. Ovako će biti 
kraće i neće toliko umarati, iako je, razumije se, što opet velim, uzeo 
Aljoša štošta iz prijašnjih razgovora i sažeo u jedan. 


IZ ŽIVOTA U BOGU UMRLOG JEROSHIMONAHA STARCA 
ZOSIME, SASTAVIO PO NJEGOVIM RIJECIMA ALEKSEJ 
FJODOROVIC KARAMAZOV BIOGRAFSKI PODACI 


a) O mladiću, bratu starca Zosime 


Ljubazni oci i učitelji, ja sam se rodio u dalekoj sjevernoj 
guberniji, u gradu V., od oca plemića, koji nije bio znamenita roda ni 
visoka položaja. On je umro, kada su mi bile svega dvije godine, i ja 
ga se nikako ne sjećam. Materi mojoj ostavio je malu drvenu kućicu i 
nešto gotovine, ali ne puno, no ipak dovoljno, da proživi s djecom 
bez oskudice. A bili smo u matere nas dvojica: ja, Zinovij i stariji brat 
moj, Markel. On je bio od mene stariji osam godina, a po karakteru 
žestok i razdražljiv, ali dobar, nije bio podrugljiv, ali je bio neobično 
šutljiv, osobito kod kuće, preda mnom, pred materom i pred 
služinčadi. U gimnaziji je učio dobro, ali sa svojim drugovima nije se 
slagao, mada se nije s njima svađao, tako ga se bar sjeća mati. Pola 
godine prije svoje smrti, kad je već bio navršio sedamnaest godina, 
navadio se da odlazi jednom samcu u našem gradu, nekom 
političkom prognaniku, koga su prognali iz Moskve u naš grad zbog 
slobodoumlja. Taj prognanik bio je ugledan učenjak i čuven filozof na 


sveučilištu. On je zbog nečeg zavolio Markela i počeo ga primati u 
svoj dom. Mladić je kroz svu zimu provodio kod njega cijele večeri, 
dok prognanika ne pozvaše opet u državnu službu u Petrograd, na 
vlastitu molbu, jer je imao zaštitnika. Nastupi časni post, Markel neće 
da posti, psuje i ismijava post: »Sve je to besmislica, veli on, i nema 
nikakva boga«, tako da je natjerao u užas i mater i služinčad, a i 
mene malog, jer, iako sam imao svega devet godina, ipak sam se 
jako uplašio, kad sam to čuo, Služinčad naša bijahu sami kmetovi, 
četiri osobe, sve kupljene na ime jednog vlastelina, našeg 


poznanika el Još se i sad sjećam, da je od njih četvero mati 
prodala jednu, kuharicu Afimju, hromu i staru, za šezdeset rubalja u 
banknotama, a mjesto nje uzela jednu slobodnu. Ali šeste nedjelje 
posta bi bratu odjedamput gore, on je ionako bio uvijek nezdrav, 
bolovao je na plućima, bio slaba tjelesnog sustava i naginjao na 
sušicu; uzrasta nije bio niska, ali uzak i slab, lica ljepuškasta. 
Prehladio se, što li, došao liječnik, i naskoro prišapnuo materi, da 
ima naglu sušicu i da neće preživjeti proljeća. Mati počela plakati, 
stala oprezno moliti brata (ponajprije zato, da ga ne uplaši), neka 
posti i neka se primi svete božje tajne, jer onda je još hodao. Kad je 
to čuo, on se rasrdi, izgrdi crkvu božju, ali se međutim zamisli: 
odmah se dosjeti, da je bolest opasna, i zato da ga mati, dok je još u 
snazi, šalje da se sprema za ispovijed i pričest. Uostalom, i sam je 
već znao, da je odavno bolestan, i još prije godinu dana rekao je 
jednom prilikom za stolom meni i materi sasvim ravnodušno: »Neću 
ja ostati s vama, možda ni godinu neću proživjeti«, i točno prorekao 
od riječi do riječi. Protekla tri dana i nastao Veliki tjedan, a u utorak 
ujutro pošao brat, da se spremi za pričest. »Ja činim ovo, majko, 
osobito zbog vas, da vas obradujem i primirim«, reče joj on. Mati 
proplaka od radosti i od tuge: »Sigurno mu je blizu kraj, kad se 
odjedamput dogodila u njemu takva promjena«. Ali on nije dugo 
polazio crkvu, pao je u krevet, te su ga ispovjedili i pričestili kod 
kuće. Nastadoše vedri dani, jasni, mirisavi, Uskrs je bio kasno. 
Sjećam se, cijelu je noć kašljao, loše spavao, a svakog se jutra 
oblačio i pokušavao da sjedne u meka kolica. Takva ga i pamtim, 
sjedi tih, krotak, osmješkuje se, usprkos bolesti, a lice mu je veselo, 
radosno. Duševno se sasvim promijenio — takva je odjedamput 


nastala u njemu divna promjena! Uđe u sobu stara dadilja: »Dozvoli, 
golube, da i kod tebe užežem kandilo pred ikonom.« Prije nije to 
dopuštao, nego je još i sam kandilo gasio. — »Užeži, draga, užeži, 
bio sam odrod, što sam vam to prije branio. Ti se moliš bogu, paleći 
kandilo, i ja se molim bogu veseleći se tebi. Znači, istom se bogu 
molimo.« Neobičnima su nam se činile te riječi, a mati, kad ode u 
svoju sobu, neprestano plače, i jedino kad ide njemu, utire suze i 
pokazuje veselo lice. »Majko, ne plači, golubice moja, kaže on 
kadšto, još ću živjeti, mnogo se veseliti s vama, jer život je, život je 
veselje i radost!« »Ah, mili, kakvo mi je to veselje, kad svu noć goriš 
u vatri, kašlješ, da ti čisto grudi pucaju.« — »Mama, odgovara joj on, 
ne plači, život je raj, i svi smo mi u raju, samo što nećemo to da 
spoznamo, a kad bismo htjeli da spoznamo, sutra bi već na cijelom 
svijetu nastao raj.« | svi smo se čudili njegovim riječima, tako je 
neobično i tako odlučno govorio, svi su bili ganuti i plakali. Dolazili su 
nam poznanici: »Mili, kaže, dragi, čime sam zaslužio, da me volite, 
zašto me ovakva volite, i kako to nisam prije znao i cijenio?« 
Slugama, što su ulazili, govorio je svaki čas: »Mili moji dragi, zašto 
me služite, ta zar sam ja vrijedan, da me služite? Kad bi se na mene 
smilovao bog i ostavio me u životu, ja bih vama služio, jer svi 
moramo služiti jedan drugom.« Mati slušajući to, mahala je glavom: 
»Dragi moj, ti govoriš, što si bolestan!'« — »Majko, radosti moja, 
kaže, ne može ne biti gospodara i slugu, ali neka i ja budem sluga 
mojih slugu, isto tako, kao što su oni moje sluge. A još ću ti i to reći, 
majko, da je svaki od nas pred svima u svemu kriv, a ja najviše.« 
Mati se sad čak i osmjehnula, plače i osmješkuje se: — »Ali, čime si 
ti, veli, pred svima najkrivlji? Ima ubojica, razbojnika, a što si ti tako 
zgriješio, da sam sebe više nego ostale optužuješ?« — »Majčice, 
krvi moja, kaže (tada je počeo da govori takve mile, neočekivane 
riječi), krvi ti moja draga, radosna, znaj, da je zaista svaki pred svima 
Ii za sve i sva kriv. Ne znam, kako da ti to razjasnim, ali me 
osjećanje, da je tako čak i muči. | kako smo mi živjeli, ljutili se, a da 
nismo onda ništa znali?« Tako se budio iz sna, svaki dan sve 
umiljatiji i radosniji, i sav drhćući od ljubavi. Dojaši kadšto stari 
lječnik, Nijemac Eisenschmidt: No, što, doktore, hoću li proživjeti još 
dan na svijetu?« šali se on s njim. — »Ne dan, nego ćete još mnogo 
dana proživjeti, odgovara doktor — i mjesece i godine ćete još 


proživjeti.« — »Našto godine, našto, mjeseci! uskliknuo bi on, — 
našto dane brojite, kada je jedan dan dovoljan čovjeku, da spozna 
svu sreću. Dragi moji, zašto se mi inatimo i hvališemo jedan pred 
drugim i jedan drugome ne opraštamo uvrede; pođimo ravno u vrt, 
šetajmo se i veselimo se, ljubimo jedan drugog i hvalimo, i 
cjelivajmo, i život naš blagoslivljajmo.« — »Nije vaš sin više 
stanovnik ovog svijeta«, reče liječnik materi, kad ga je ona ispratila 
do stepenica, — »on zbog bolesti pada u ludilo.« Prozori njegove 
sobe gledali su u vrt, a naš vrt bio je sjenovit, sa starim drvećem, po 
drveću izbili proljetni pupovi, doletjele rane ptice, pa mu cvrkuću i 
pjevaju pred prozorima. | on, gledajući ih i uživajući u njima, poče ih 
moliti za oproštenje: »Ptičice božje, ptičice vesele, i vi mi oprostite, 
jer sam i pred vama zgriješio.« To nije mogao onda kod nas nitko da 
razumije, a on od radosti plače: »Jest, kaže, tolika je bila slava božja 
oko mene: ptičice, drveće, livade, nebesa, a jedini sam ja sve 
obeščašćivao, a ljepote i slave nisam uopće opažao.« — »Ti i suviše 
mnogo grijeha tovariš na se«, — plače ponekad mati. — Majčice, 
radosti moja, ja ne plačem, što sam tužan, nego što sam radostan; 
sam hoću da budem pred njima krivac, samo ne mogu da ti to 
rastumačim, jer ne znam, kako da ih ljubim. Neka sam grešan pred 
svima, ali zato će mi svi oprostiti, a to je raj. Zar ja nisam sad u 
raju?« 

I mnogo toga je još bilo, čega ne mogu da se sjetim ni da 
zapišem. Sjećam se, da sam jedamput došao sam, kada nikog nije 
bilo kod njega. Bilo je u jasno predvečerje, sunce je zalazilo i svu 
sobu obasjalo kosim zrakama. Kad me spazi, mahnu mi rukom, i ja 
mu priđoh, a on me uhvati objema rukama za ramena i zagleda mi 
se u lice pun ganuća i ljubavi, ali mi ne reče ni riječi, nego me samo 
tako gledaše jednu minutu. »No, reče, odlazi sad, igraj se i živi za 
mene!« I ja odoh i izađoh da se igram. Poslije sam se u životu često 
sjećao sa suzama, kako mi je naložio, da živim za njega. On je 
govorio još mnoge takve divne i prekrasne riječi, koje su nam onda 
bile nerazumljive. Umro je treće nedjelje poslije Uskrsa, potpuno pri 
svijesti, mada je već bio prestao govoriti, ali se nije promijenio do 
posljednjeg trenutka: gleda radosno, u očima mu veselje, traži nas 
pogledima, smije nam se, zove nas. To me je sve onda potreslo, iako 
ne tako jako, mada sam plakao, kad su ga sahranjivali. Bio sam 


malo dijete, ali u srcu mi je sve ostalo neizbrisivo, pritajio se neki 
osjećaj. Ali jednom je sve moralo ustati i odazvati se. Tako se i 
dogodilo. 


b) O Svetom pismu i životu Zosime 


Onda ostadoh sam s majkom. Naskoro su joj savjetovali dobri 
znanci: eto, rekoše, ostao vam je samo jedan sin, niste siromašni, 
imate gotovine, pa zašto ne biste, kao i drugi, poslali svog sina u 
Petrograd, a ako ostane ovdje, lišit ćete ga, možda, velike 
budućnosti. Oni uputili mater, neka me odveze u Petrograd i smjesti 
u kadetsku školu, kako bih mogao poslije prijeći u carevu gardu. Mati 
se dugo lomila: kako da se rastane s jedinim sinom, ali se međutim 
ipak odlučila, iako ne bez mnogo suza, misleći, da će time pripomoći 
mojoj sreći. Ona me odvezla u Petrograd i ondje smjestila, a od tog 
vremena nisam je više ni vidio, jer je poslije tri godine umrla, tugujući 
i dršćući sve te tri godine za nama obojicom. Iz roditeljske kuće 
ponio sam jedino dragocjene uspomene, jer nema za čovjeka 
dragocjenijih uspomena od onih, što ih je u najranijem djetinjstvu 
stekao u roditeljskoj kući, i to je gotovo uvijek tako, ako u porodici 
makar samo donekle vlada ljubav i sloga. Pa i u najgoroj porodici 
mogu se sačuvati dragocjene uspomene, ako je samo tvoja duša 
sposobna da nađe ono, što je dragocjeno. Među uspomene iz 
roditeljske kuće ubrajam i uspomene o biblijskoj povjesnici, koju sam 
u roditeljskoj kući, iako sam bio još dijete, jako željno učio. Imao sam 
onda knjigu, biblijsku povjesnicu, s prekrasnim slikama, pod 
naslovom: »Stotinu i četiri biblijske pripovijetke iz Starog i Novog 


Zavjeta i iz nje sam i čitati učio. I sad se nalazi u mene, eno 
ondje na polici, čuvam je kao dragu uspomenu. Ali se sjećam, da me 
je i prije nego što sam naučio čitati, još kao dijete od osam godina, 
proniklo prvi put neko duhovno saznanje. Mati me povela samog (ne 
sjećam se, gdje je onda bio brat) u hram gospodnji na službu u 
ponedjeljak Velikog tjedna. Dan je bio vedar, i, sjećajući se i sad 
toga, kao da ponovo vidim, kako se iz kadionice dizao dim od 
tamjana i polagano uspinjao gore, a ozgo, iz kubeta, kroz uzan 
prozorčić, slijevaju se opet na nas u crkvu božju sunčane zrake, i 


kako se dim od tamjana, dižući se prema njima u valovima, rasplinuo 
u njima. Ja sam to gledao posve raznježen i prvi put od svog 
rođenja, primio sam onda u dušu prvo sjeme božje riječi s 
razumijevanjem. Na sredinu crkve izišao dječak s velikom knjigom, 
toliko velikom, da bih je ja, tako mi se onda učinilo, mogao jedva 
nositi, metnuo je na nalonju, rasklopio i počeo čitati, i ja sam onda 
prvi put nešto razumio, prvi put u životu shvatio, što se u crkvi božjoj 


čita. Bio je u zemlji Un čovjek pravedan i bogobojažljiv i imao je 
toliko bogatstvo, toliko deva, toliko ovaca i magaraca, i djeca su se 
njegova veselila, i on ih je jako ljubio i molio se za njih bogu: možda 
su sagriješili veseleći se. | gle, dođe gospodu đavo sa sinovima 
božjim i reče gospodu, da je prošao svu zemlju i podzemlje. A jesi li 
vidio slugu moga Joba? pita ga gospod. | pohvali se bog đavolu, 
pokazavši na velikog svetog slugu svoga. | osmjehnu se đavo na 
riječi božje: »Predaj ga meni, i vidjet ćeš, da će psovati sluga tvoj i 
prokleti ime tvoje.« I predade bog đavolu pravednika svog, koga je 
toliko ljubio, i đavo uništi djecu njegovu i stoku njegovu i rasu 
bogatstvo njegovo, sve u jedan mah, kao gromom božjim. A Job 
razdrije odjeću svoju, pade na zemlju i zavapi: »Go sam izašao iz 
utrobe matere svoje, go ću se i vratiti u zemlju. Gospod dade, 
gospod uze: da je blagoslovljeno ime gospodnje od sada i do 
vijeka!« Oci i učitelji, oprostite mi ove suze moje — jer sve moje 
djetinjstvo kao da ponovo ustaje preda mnom, i ja sad dišem, kao 
što sam disao onda, djetinjskim osmogodišnjim svojim grudima, i 
osjećam, kao i onda, divljenje, zbunjenost i radost. | ako obuzeše 
onda moju maštu deve i sotona, koji je tako s gospodom govorio, i 
bog, koji je predao slugu svoga propasti, i sluga njegov, koji se 
molio: »Da je blagoslovljeno ime tvoje, uza sve to, što me 
kažnjavaš,« — a zatim tiho i slatko pjevanje u crkvi: »Neka se 
uzdigne molitva moja«, i opet dim tamjana iz kadionice svećenikove i 
molitva na koljenima! | od tog vremena ne mogu tu presvetu 
pripovijest — i jučer sam je pročitao — čitati bez suza. A koliko je u 
njoj velikog, sakrivenog i nepojmljivog! Poslije sam slušao riječi 
podrugivača i hulitelja, riječi ohole: »Kako je mogao predati gospod 
najmilijeg od svetaca svojih đavolu za zabavu, oduzeti mu djecu, 
poslati na nj bolest i rane, da je crijepom strugao gnoj s rana svojih, i 


to zbog čega: samo da se može pohvaliti pred đavolom: »Eto — 
kaže, koliko može da pretrpi svetitelj moj zbog mene!« Ali u tome i 
jest veličina, što se tu krije tajna — što su se ovdje dotakli prolazni 
zemaljski lik i vječna istina. Pred zemaljskom istinom djeluje vječna 
istina. Ovdje tvorac gleda u Joba i ponovo se hvali stvorenjem 
svojim, kao što je nekad u dane stvaranja svijeta svaki dan završivao 
pohvalom: »Dobro je, što sam stvorio«. A Job, hvaleći gospoda, ne 
služi samo njemu, nego će poslužiti svemu što je bog stvorio, od 
koljena na koljeno i na sve vijeke vjekova, jer je za to bio i određen. 
Gospode, kakva je ovo knjiga i kakve su u njoj pouke! Kakva je 
knjiga Sveto Pismo, kakvo je čudo i kakva moć u njoj dana čovjeku. 
Zaista slika svijeta i čovjeka i karaktera ljudskih, u kojoj je sve 
imenovano i označeno na sve vijeke vjekova. I koliko je u njoj tajna 
odgonetanih i otkrivenih: bog ponovo podiže Joba, daje mu opet 
bogatstvo, prolaze i opet mnoge godine, i on već ima novu, drugu 
djecu, on ih i ljubi, — gospode: »Kako bi on mogao, činilo se, 
zavoljeti tu novu djecu, kad nema one prijašnje, koju je izgubio? 
Sjećajući se one djece, može li on biti potpuno sretan, kao prije, s 
novom djecom, ma koliko mu ta nova djeca bila draga?« Ali može, 
može: stari jad, kao velika tajna čovječjeg života, postepeno prelazi 
u tihu, skrušenu radost; mjesto mlade, vrele krvi nastupa krotka i 
vedra starost: blagoslivljam svakidašnje rađanje sunca, i srce mu 

moje pjeva kao i dosad, ali više volim zalazak njegov , njegove 
dugačke, kose zrake, a s njima tihe, krotke, dirljive uspomene, mile 
slike iz cijelog dugačkog i blagoslovljenog života — a nad svima je 
pravednost božja, koja budi ganuće, smiruje i sve oprašta. Ja znam i 
osjećam, da se moj život primiče kraju, ali opažam svaki dan, koji mi 
još preostaje, kako se moj zemaljski život već dodiruje s novim, 
beskonačnim, nepoznatim, ali već bliskim životom, i od 
predosjećanja tog života dršće moja duša, svijetli se um i radosno 
plače srce... Prijatelji i učitelji, ja sam često čuo, a osobito se sad u 
posljednje vrijeme mnogo o tome govori, kako se naši svećenici 
božji, a ponajviše seoski, sa suzama i na sve strane jadaju na svoju 
malu plaću i slab položaj, te otvoreno uvjeravaju, čak putem štampe 
— ja sam to sam čitao — kako sad više ne mogu tumačiti narodu 
Sveto Pismo, jer da imaju malenu plaću, i kad već dolaze luterani i 


kad heretici već počinju da preotimaju stado, neka ga i otimaju, jer je 
u nas malena plaća. Gospode! mislim, dao im bog mnogo bolju 
plaću, koja im je tako dragocjena (jer je opravdana njihova tužba), ali 
uistinu kažem: ako je tko tome kriv, onda smo polovicu krivi mi sami! 
I neka svećenik nema vremena, neka sasvim opravdano govori, da 
troši cijelo vrijeme na rad i obrede, ali ipak ima toliko vremena, ipak 
će naći u toku jedne sedmice jedan sat, da se i boga sjeti. Pa i ne 
radi cijele godine. Sakupi kod sebe jedamput sedmično, uveče, 
isprva tek samo djecu — kad čuju za to očevi, počet će i oni dolaziti. 
I ne moraš za to podizati kuće, prosto ih primi u svojoj kući. Ne boj 
se, neće ti uprljati sobe, ta samo na jedan sat ih pozivaš. Rasklopi im 
ovu knjigu i počni čitati bez premudrih riječi i bez oholosti, bez 
uznošenja, dirljivo i krotko, radujući se sam tome, što im čitaš i što te 
oni slušaju i razumiju, i jer su ti i samome te riječi drage, zastani tek 
pokadšto i rastumači im poneku riječ, prostom čovjeku nerazumljivu, 
i nemoj se uznemirivati, jer će sve shvatiti, sve će razumjeti 
pravoslavno srce! Pročitaj im o Abrahamu i Sari, o Isaku i Rebeki, o 
tome, kako je Jakov pošao Labanu i u snu se borio s gospodom, te 
rekao: »Strašno je ovo mjesto«, i jako ćeš djelovati na pobožan um 
prosta čovjeka. Pročitaj im, a osobito djeci, kako su braća prodala u 
ropstvo svog rođenog brata, milo dijete Josipa, tumača snova i 
velikog proroka, a ocu rekla, da je zvijer raskidala njegova sina, i 
pokazala mu njegove krvave haljine. Pročitaj im, kako su poslije 
dolazila braća u Egipat po žito i kako ih je Josip, sad već veliki carev 
doglavnik, koga oni nisu prepoznali, mučio, okrivio, brata Benjamina 
zadržao, i to sve iz ljubavi: »Ljubim vas i iz ljubavi vas mučim«. Jer 
on se cijelog života neprestano sjećao, kako su ga prodali trgovcima 
tamo negdje u žarkoj pustinji, kraj bunara, i kako je lomio ruke, 
plakao i molio braću, da ga ne prodaju kao roba i tuđinu. I gle, kada 
ih je poslije toliko godina ugledao, ponovo ih je bezgranično zavolio, 
ali ih je uza svu ljubav kinjio i mučio. Naposljetku ih napusti i, ne 
mogavši da podnese patnje svog srca, baca se na postelju svoju i 
plače; zatim otire lice svoje i izlazi ozaren i veseo, te im objavljuje: 
»Braćo, ja sam Josip, brat vaš!« Dalje neka im pročita o tome, kako 
se obradovao starac Jakov, kad je saznao, da je još živ njegov dragi 
dječačić, te je potekao u Egipat, ostavio domovinu i umro u tuđini i 
izrekao u zavještaju svome za sve vijeke vjekova najveću riječ, koja 


je bila cijelog života pritajena u njegovu krotkom i bojažljivom srcu, 
da će naime od njegova plemena, od Jude, poteći velika nada 
svijeta, izmiritelj i spasitelj njegov! Oci i učitelji, oprostite i ne srdite 
se, što vam kao malo dijete govorim o tome, što već davno znate i 
što biste vi mene mogli naučiti stoput vještije i krasnorječivije. Ovo 
govorim samo zato, jer sam ushićen, i oprostite mi suze moje, jer 
ljubim knjigu ovu! Neka zaplače i on, svećenik božji, i uvidjet će, da 
će se u ime odgovora potresti srca njegovih slušalaca. Potrebno je 
samo malo, sićušno sjeme: neka ga baci u dušu prosta čovjeka i ono 
neće umrijeti, nego će živjeti u duši njegovoj cijelog života njegova i 
kriti se u njemu posred mraka, posred smrada grijeha njegovih, kao 
Sjajna točka, kao velika opomena. | ne treba, ne treba da mnogo 
govori i uči, oni će sve naprosto razumjeti. Mislite li, da neće 
razumjeti prosti čovjek? Pokušajte, pročitajte mu nadalje priču 
potresnu i dirljivu, o prekrasnoj Esteri i naduvenoj Vastiji, ili čudnu 
priču o proroku Joni u kitovoj utrobi. Ne zaboravite također ni priča 
gospodnjih iz evanđelja po Luki (tako sam i ja činio), a onda iz »Djela 


apostolskih« soi obraćenje Savlovo (ovo svakako, svakako!), a, 
naposljetku, iz Života Svetih makar samo život Alekseja čovjeka 
božjeg, i najveće od velikih, radosne mučenice, bogolike i 
kristonosice matere Marije Egipćanke, — i prožet ćeš srce njegovo 
ovim jednostavnim pričama, i svega jedan sat sedmično, bez obzira 
na svoju malu plaću, svega jedan satić. I sam ćeš se uvjeriti, da je 
naš narod milostiv i zahvalan, i zahvalit će ti stostruko, sjećajući se 
svećenikove brige i dirljivih riječi njegovih, pomoći će mu dobrovoljno 
na njivi, pomoći u kući, a i poštovat će ga više nego dosada — i 
povećat će se eto dohoci njegovi. A toliko je to jednostavno, da se 
kadšto čak bojimo da to i izrečemo, jer će nas ismijati, a međutim, 
koliko je istinito! Tko ne vjeruje u boga, taj neće povjerovati ni u 
narod božji. A tko je povjerovao u narod božji, on će ugledati i 
svetinju njegovu, ma dotle nikako i ne vjerovao u nju. Samo narod i 
buduća duhovna snaga njegova obratit će naše ateiste, koji su se 
otrgli od rođene zemlje. | što je riječ Kristova bez primjera? Propast 
će narod bez riječi božje, jer je duša njegova žedna riječi i lijepih 
utisaka. Još davno, u mladosti mojoj, gotovo prije četrdeset godina, 
putovao sam s ocem Anfimom po cijeloj Rusiji sakupljajući milostinju 


za manastir, i jednom smo prilikom noćili s ribarima na obali velike i 
brodoplovne rijeke, a do nas je sjeo jedan pristojan mladić, seljak, 
koji je mogao imati osamnaest godina, a žurio se na svoje mjesto, da 
sutradan vuče na konopcu trgovačku deregliju. Vidim, kako on 
nježno i vedro gleda preda se. Noć je jasna, tiha, topla, srpanjska, 
rijeka široka, s nje se diže para i osvježuje nas, praćaknula se riba, 
ptičice zašutjele, sve je tiho, prekrasno, sve se bogu moli. Samo nas 
dvojica ne spavamo, ja i taj mladić, i mi poveli razgovor o ljepoti ovog 
božjeg svijeta i o velikoj tajni njegovoj. Svaka travčica, svaki kukčić, 
mrav, zlatna pčelica, svi, iako nemaju razuma, znaju zapanjujuće 
točno svoj put, posvjedočavaju tajnu božju, te je i sami bez 
prestanka izvršavaju i, ja vidim, kako se rasplamtjelo srce milog 
mladića. On mi je rekao, da voli šumu i šumske ptičice. Bavio se 
lovom ptica, poznavao je svaki njihov glasić i umio dovabiti svaku 
pticu: ne znam, reče, da je išta ljepše od šume, ali i sve je lijepo. 
»Zaista, odgovorih mu, sve je lijepo i prekrasno, jer je sve istina. 
Pogledaj, rekoh, konja, životinju veliku, koja je bliska čovjeku, ili vola, 
koji ga hrani i koji mu radi, pokunjena i zamišljena, promotri obličje 
njihovo: kolika krotkost, kolika odanost čovjeku, koji ga često tuče 
bez milosrđa, kolika dobrota, kolika povjerljivost i kakva ljepota u 
obličju njegovu. Dirljivo je i to znati, da na njemu nema nikakva 
grijeha, jer je sve savršeno, sve je bezgrešno, osim čovjeka, i uz njih 
je Krist prije, nego uz nas.« — »Kako bi moglo biti drukčije, rekoh 
Mu, jer Riječ je za sve, sve što je stvoreno, svako biće, svaki listak 
teži Riječi, pjeva slavopojke bogu, vapije prema Kristu, vršeći to 
sasvim besvjesno, tajnom svog bezgrešnog života. Gle, kažem mu, 
po šumi se skita strašni medvjed, »strašan i krvoločan, ali on nije za 
to ni najmanje kriv«. I ja sam mu ispričao, kako je jedamput došao 
medvjed velikom svetitelju, koji je ispaštao u šumi u maloj ćelijici, te 
kako se svetitelj sažalio na njega, izišao preda nj bez straha i dao 
mu komadić kruha: »Odlazi, reče mu, Krist s tobom«, i krvoločna je 
zvijer otišla poslušno i krotko, ne učinivši mu nikakva zla. | mladić je 
bio dirnut, što je otišla, a da mu nije učinila nikakva zla, i što je Krist s 
njom. »Ah, kako je to, reče, lijepo, kako je sve božje lijepo i 
čudesno!« On je sjedio, zamislio se tiho i slatko. Vidim, da je shvatio. 
| zaspao je pored mene laganim, bezbrižnim snom. Blagoslovi, 


gospode, mladost! I ja se pomolio za nj, kad sam pošao na počinak. 
Gospode, pošalji mir i svjetlost tvojim ljudima. 


c) Uspomene iz dječačkog i mladićkog doba starca Zosime dok 
je još živio u svijetu. Dvoboj. 


U Petrogradu, u kadetskoj školi, proboravio sam dugo, gotovo 
osam godina, i novim odgojem zatomio mnoge uspomene iz 
djetinjstva, iako nisam ništa zaboravio. Umjesto toga poprimio sam 
toliko novih navika, čak i nazora, da sam se preobrazio u biće gotovo 
divlje, surovo i gadno. Polituru učtivosti i svjetskog ophođenja stekao 
sam zajedno s francuskim jezikom, a vojnike, koji su nas posluživali 
u školi, držali smo svi, pa i ja također, za pravu stoku. Ja možda još 
više, nego svi ostali, jer sam od svih drugova sve najlakše primao. 
Kada smo izišli iz škole kao oficiri, svi smo bili spremni da prolijemo 
svoju krv za povrijeđenu čast naše pukovnije, ali što je prava čast, to 
nije gotovo nitko od nas znao, a da je znao, on bi je odmah sam prvi 
ismijao. Mi smo se gotovo ponosili pijanstvom, razuzdanošću i 
raskalašenošću. Neću da kažem, da smo bili nevaljali, jer svi su ti 
mladići bili dobri, samo što su se ružno ponašali, a ja ponajgore. 
Glavno je, da sam dobio u svoje šake svoju gotovinu te sam počeo 
živjeti za svoje zadovoljstvo i, sa svom mladićskom čežnjom, bez 
suzdržavanja, zaplovio svim jedrima. Ali, evo, što je čudnovato: ja 
sam onda i knjige čitao, i čak s velikim uživanjem. Jedino Biblije 
nisam u ono vrijeme gotovo nikad ni otvorio, ali se nisam nikad s 
njom ni rastajao, nego sam je nosio svuda sa sobom: zaista čuvao tu 
knjigu, ni sam ne znajući, »za koji dan i sat, za koji mjesec i godinu«. 
Tako sam odslužio četiri godine i našao se naposljetku u gradu K., 
gdje se onda nalazila naša pukovnija. Gradsko društvo bilo je 
raznoliko, mnogobrojno i veselo, gostoljubivo i bogato, mene su 
svuda lijepo primali, jer sam bio od prirode veseo, a osim toga nisam 
slovio kao siromah, što u svijetu ne znači malo. | tada se zbi jedan 
slučaj, koji je poslužio kao početak svemu ostalome. Prilijepio sam 
se uz jednu mladu i divnu djevojku, pametnu i poštovanu, karaktera 
Svijetla i plemenita, kćerku uglednih roditelja. Nisu to bili neki mali 
ljudi, nego bogataši, utjecajniji i moćniji, a mene su primili ljubazno i 
srdačno. | kad mi se učinilo, da mi je djevojka od srca sklona — 


razbuktalo se i srce moje. Poslije sam sam uvidio i potpuno se 
uvjerio, da je možda nisam ni toliko ljubio, nego da sam tek poštovao 
njen um i uzvišen karakter, a i nije moglo biti drukčije. Međutim, 
smetalo mi je samoljublje, da je nisam u to vrijeme zaprosio: učinilo 
mi se strašno, da se rastanem sa slastima razvratna, samačka i 
slobodna života u tako mladim godinama, imajući usto još i novaca. 
Ali sam joj ipak natuknuo I za svaki slučaj odgodih odlučni korak još 
neko kratko vrijeme. A tad me iznenada premjestiše na dva mjeseca 
u drugi okrug. Kad sam se vratio poslije dva mjeseca, saznao sam, 
da se djevojka već udala za bogata vlastelina, koji je imao svoje 
dobro nedaleko grada — čovjeka, koji je od mene bio stariji, ali još 
mlad, i koji je imao veze u prijestolnici i u najboljem društvu, što ja 
nisam imao, čovjeka jako mila, a usto obrazovana. Mene je taj 
neočekivani slučaj toliko potresao, da mi se čak um pomutio. Ali 
najgore je bilo to, da je taj mladi vlastelin, kako sam tada saznao, bio 
već odavno njen zaručnik i da sam ga često sretao u njihovoj kući, 
ali nisam ništa opažao, jer sam bio toliko zaslijepljen svojim 
vrlinama. A to me je najviše i uvrijedilo: kako to, da su gotovo svi 
znali, a ja jedini nisam ništa znao? | ja sam odjedamput osjetio 
nepodnošljiv bijes. Crveneći se u licu, počeo sam se sjećati, koliko 
sam joj puta gotovo izjavio svoju ljubav, a jer me ona nije zadržavala, 
zaključio sam, da mi se očito ruga. Poslije sam dakako razmislio i 
dosjetio se, da mi se ona nije uopće rugala, već da je naprotiv takve 
razgovore prekidala šalom i otpočinjala druge, — ali onda nisam bio 
sposoban za takvo razmišljanje, i ja planuh osvetom. U čudu se 
sjećam, da su ta osveta i bijes bili meni samom do krajnosti teški i 
odvratni, jer se zbog svoga mirna karaktera nisam mogao ni na kog 
dugo ljutiti, a zbog toga sam se sam umjetno raspaljivao, i najzad 
postao gadan i glup. Ja sam tražio priliku i jedamput mi je uspjelo da 
nenadano, u jednom velikom društvu, uvrijedim svog »suparnika«, i 
to povodom nečeg sasvim beznačajnog, ismijavši ga naime zbog 
njegova mišljenja o jednom onda važnom događaju — bilo je to 
dvadeset i šeste godine — i ljudi su kazivali, da sam ga ismijao 
oštroumno i vješto. Zatim sam ga prisilio na objašnjenje, i kod tog 
objašnjenja ponio sam se toliko grubo da je on prihvatio moj izazov 
uza sve goleme razlike među nama, jer ja sam bio mlađi, neugledan 
i niska čina. Poslije sam već saznao pouzdano, da je i on također 


prihvatio moj izazov iz ljubomora: on je i prije dok je ona bila tek 
njegova vjerenica, bio zbog nje na me donekle ljubomoran; a sada je 
mislio, ako ona sazna, da je otrpio uvredu i da se nije odlučio da me 
izazove, da bi ga ona i nehotice počela prezirati, te da bi se njena 
ljubav poljuljala. Sekundanta sam brzo našao, jednog svog druga, 
poručnika naše pukovnije. lako su onda jako kažnjavali zbog 
dvoboja, oni su ipak bili u neku ruku u modi među vojnicima — toliko 
mogu divlje predrasude da narastu i da se učvrste. Bilo je potkraj 
lipnja, i sastanak je bio urečen izvan grada za sutra u sedam sati 
ujutro — i tada mi se desilo nešto gotovo sudbonosno. Kada sam se 
uveče vratio kući bijesan i neraspoložen, rasrdio sam se na svog 
momka Afanasija i udario ga dvaput iz sve snage po licu, da ga je 
sveg oblila krv. On je već odavno kod mene služio, a dešavalo se, da 
sam ga i prije tukao, ali još nikad tolikom zvjerskom surovosti. | 
vjerujete li mi, dragi, da se tog još i sad, poslije četrdeset godina, 
sjećam sa stidom i bolom. Legao sam i odspavao tri sata, i probudio 
se, kad je već svitalo. Ustao sam naglo, jer nisam više mogao da 
spavam, prišao prozoru i otvorio ga — prozor moj gledaše u vrt, i ja 
ugledah, kako se rađa sunašce, toplo, divno, i začuh cvrkut ptica. 
Što li ja to, pomislio sam, osjećam u svojoj duši nešto sramotno i 
podlo? Možda zato, što idem da prolijem krv? Ne, mislim, ipak ne za 
to. Ili možda, što se bojim smrti, bojim, da budem ubijen? Ne, 
sigurno ne zato, sigurno ne zato... | ja se odmah sjetih, o čemu se 
radi: što sam sinoć izbio Afanasija, ništa drugo! | odjedamput mi je 
sve ponovo izašlo pred oči, kao da se opet ponovilo: on stoji preda 
mnom, ja izmahujem i udaram ga ravno po licu, a on drži ruke na 
šavovima, glavu uzdigao, oči izbuljio kao da je u ratu, zadršće kod 
svakog udarca, i čak ne smije ni ruke da digne, da se obrani — i to je 
čovjek, koji je dotle dotjerao, i to čovjek, koji bije drugog čovjeka! 
Kakav zločin! Kao da mi je oštra igla probola dušu, Ja stojim, kao da 
sam pomjerio pameću, a sunašce svijetli, listići se raduju, 
svjetlucaju, a ptičice hvale boga... Pokrio sam lice s oba dlana, 
izvalio se na krevet i glasno zaplakao. | tada sam se sjetio svoga 
brata Markela i njegovih riječi, što ih je rekao slugama pred smrt: 
»Mili moji, dragi, zašto vi mene služite, zar sam ja vrijedan, da vi 
mene služite?« »Jest, jesam li vrijedan!« sinulo mi je odjedamput u 
glavi. | zaista, čime ja zaslužujem, da mi služi drugi čovjek, isto 


takav, kao što sam i ja, slika i prilika božja? Onda mi se prvi put u 
životu usjeklo u pamet to pitanje, »Majčice, krvi moja, zaista je svaki 
svima za sve kriv, samo što to ljudi ne znaju, a da znaju — odmah bi 
nastao raj.« — »Gospode, je li moguće, da to nije istina«, mislim ja 
plačući, — »i možda sam ja zbilja od svih najkrivlji, i od svih ljudi na 
svijetu najgori! | preda mnom iskrsnu najednom sva istina u svoj 
svojoj jasnoći: što ću ja to uraditi? Idem da ubijem čovjeka dobra, 
mudra, plemenita, koji mi nije ništa kriv, a suprugu njegovu da 
zauvijek lišim sreće, da je mučim i ubijem. Ležao sam na krevetu 
ničice, s licem na jastuku, te nisam ni primijetio, kako vrijeme 
protječe. Odjedamput ulazi s pištoljama moj drug poručnik, koji je bio 
došao po me: »E, reče, baš dobro što si ustao već je doba 
hajdemo«. Ja se uzvrpoljio i sasvim zbunio. Međutim smo izašli, da 
sjednemo u kočiju: »Pričekaj me ovdje časak, rekoh mu, — trknut ću 
na trenutak unutra, zaboravio sam novčanik.« I ja sam potrčao 
natrag u svoj stan i ravno u sobicu Afanasiju: »Afanasije, rekoh mu, 
ja sam te jučer dvaput udario po licu, oprosti mi.« On se stresa, kao 
da se uplašio, i samo gleda, — i ja spoznah, da je to malo, vrlo malo, 
te odjedamput, onakav kakav sam bio, s epoletama, padoh mu pred 
noge i dotakoh se čelom zemlje: »Oprosti mi!« rekoh mu. On se sad 
sasvim ukočio: »Vaše blagorođe, baćuška, gospodine, kako 
možete... i zaslužujem li ja«y — te zaplaka odjedamput isto onako, 
kao i ja malo prije, prekri lice s oba dlana, okrenu se prozoru i sav se 
trese od plača. A ja istrčao drugu, uskočio u kočiju i viknuo: »Tjeraj!« 
»Jesi li vidio, doviknuh mu, — pobjednika, — evo ga pred tobom!« 
Bio sam neobično oduševljen, smijao sam se cijelim putem, govorio 
sam, govorio, i već se ne sjećam, što sam govorio. On gledaše u 
mene: »No, brate, ti si junak, vidim, da ćeš osvjetlati mundur«. I tako 
stigosmo na mjesto, a oni su nas već čekali. Razmakli su nas, 
dvanaest koračaja jednog od drugog, on će prvi pucati, — ja stojim 
veseo pred njim, licem u lice, ni okom ne trepćem, gledam ga pun 
ljubavi, jer znam, što ću učiniti. On opali, samo mi malo ogrebe obraz 
i okrznu uho. — »Bogu hvala, doviknuh mu, niste ubili čovjeka!« te 
zgrabim svoj pištolj, okrenem se i bacim u visoku luku u šumu s 
riječima: »Tamo ti je mjesto!« Zatim sam se okrenuo protivniku: 
»Milostivi gospodine, rekoh, oprostite meni, glupom mladom čovjeku, 
što sam vas svojom krivnjom uvrijedio i sad prisilio, da na me 


pucate. Ja sam desetput gori od vas, a možda još i više. Recite to 
osobi, koju cijenite najviše na svijetu.« Ali tek što sam to rekao, kad 
sva trojica zavikaše. »Oprostite, — reče moj protivnik čisto ljut, — 
ako se niste mislili tući, što ste me uznemirivali?« — »Jučer sam, 
rekoh mu veselo, bio još lud, a danas sam se opametio«. — »Ono, 


što rekoste za jučer, — vjerujem, reče on, ali ovo, što velite za 
danas, teško je zaključiti iz vašeg postupka«. — »Bravo, povikah ja i 
pljesnuh dlanovima, — potpuno se slažem s vama, jer sam to i 


zaslužio!'« — »Hoćete li, milostivi gospodine, pucati ili nećete?« — 
»Neću, rekoh, — a vi, ako hoćete, pucajte još jednom, samo bi bolje 
bilo, da ne pucate.« Viču i sekundanti, osobito moj: »Tako sramoltiti 
pukovniju, stajati na barijeri i moliti za oproštenje! Da sam ja to 
znao!« Ja stadoh pred njih, ali se više nisam smijao. »Gospodo 
moja, rekoh, zar je zbilja u naše doba neobično, ako se nađe čovjek, 
koji se kaje zbog svojih gluposti i koji sam javno priznaje, što je 
skrivio?« »Ali ne na barijeri«, viče moj sekundant ponovo. »To je 
zaista čudnovato, odgovorih ja: mogao sam valjda priznati svoju 
krivicu, čim smo ovamo stigli, još prije njihova prvog hica, i ne 
navoditi ih na velik i smrtni grijeh ali mi smo, rekoh, na svijetu dotle 
dotjerali u rugobi, da bi takav moj postupak bio gotovo nemoguć, jer 
tek poslije toga, kad sam već izdržao njihov hitac u razmaku od 
dvanaest koračaja, mogu moje riječi za njih nešto vrijediti, a da sam 
to učinio prije hica, čim smo ovamo stigli, onda bi prosto rekli: 
kukavica, prepao se pištolja, ne treba ga ni slušati. Gospodo, 
uskliknuh ja iz sveg srca, pogledajte unaokolo darove božje: vedro 
nebo, čisti zrak, nježnu travku, ptičice, prekrasnu i bezgrešnu 
prirodu, a mi, samo mi bezbožnici i glupani ne shvaćamo, da je život 
raj, a trebalo bi samo da zaželimo da to shvatimo, i odmah bi on 
nastao u svoj ljepoti svojoj, dakle, zagrlimo se i zaplačimo.« Htio 
sam da produžim, ali nisam mogao, zastalo mi disanje, bilo mi je 
tako slatko i mlađahno u duši, a u srcu osjetih takvu sreću, kakvu 
nisam još nikad u životu osjećao. »Sve je to pametno i 
bogobojažljivo, reče moj protivnik, — i vi ste u svakom slučaju 
originalan čovjek«. — »Smijte se samo, odgovorih mu i ja smijući se, 
— a poslije ćete me sami pohvaliti«. — »Ja sam sad spreman da 
vas pohvalim, reče on, izvolite, pružam vam ruku, jer mi se čini, da 
ste vi zbilja iskren čovjek«. — »Ne, rekoh, ne treba sad odmah, već 


poslije, kad postanem boljim i zaslužim vaše poštovanje, onda ćete 
mi pružiti ruku — i dobro ćete učiniti.« Mi se vratili kući, moj je 
sekundant cijelim putem psovao, a ja njega neprestano ljubio. 
Odmah su to doznali ostali drugovi i sakupili se još istog dana, da mi 
sude: »Mundur je, kažu, uprljao, neka podnese ostavku«. Našlo se i 
branitelja: »Hitac je, rekoše, ipak izdržao«. — »Jest, ali, se prepao 
daljih hitaca i na barijeri zamolio za oproštenje«. — »A da se uplašio 
hitaca, odgovaraju branitelji, ispalio bi pištolj prije nego što je zamolio 
za oproštenje, a on ga je onako puna bacio u šumu, ne, tu se desilo 
nešto drugo, originalno.« Ja slušam, gledam ih i osjećam slast. 
»Ljubazni, rekoh im, prijatelji i drugovi moji, ne uznemirujte se radi 
moje ostavke, ja sam to već učinio, podnio sam je još jutros u 
pisarni, i čim mi bude uvažena ostavka, odmah idem u manastir, jer 
zbog toga i dajem ostavku.« Čim sam to rekao, a oni svi do jednog 
prasnuli u smijeh. »Morao si nam to odmah u početku reći, ali sad se 
sve razjasnilo, jer kaluđeru ne možemo suditi«, smijali se oni 
neprestano, ali ne podrugljivo, već su se smijali prijazno, veselo, i 
odjedamput me svi zavolješe, pa čak i najljući protivnici, i poslije su 
me cio taj mjesec, dok nije stigla moja ostavka, gotovo na rukama 
nosili: »Ah, ti kaluđeru«, govorili su mi. I svaki bi mi rekao po neku 
ljubaznu riječ, počeli me odgovarati, što više sažalijevati: »Šta činiš 
od sebe?« — »Pusti, kažu, on je naš junak, on je izdržao hitac, a iz 
svog pištolja nije mogao ni da opali, jer je uoči toga sanjao, da treba 
da se zakaluđeri, i zato je do toga došlo«. Gotovo to isto desilo se i u 
građanskom društvu. Prije toga nisu mi poklanjali osobitu pažnju, 
jedino što su me rado primali, a sad su me odjedamput svi upoznali i 
kao za okladu počeli pozivati: ismjehivali su me, ali su me voljeli. 
Primjećujem ovdje, da je vlast zataškala ovu stvar, iako se onda 
javno govorilo o našem dvoboju, jer je moj protivnik bio bliski rođak 
našem generalu, a kako se sve svršilo bez krvi, kao u šali, a ja 
naposljetku podnio ostavku, okrenuli su je zbilja na šalu. Ja sam, 
međutim, počeo onda o tome glasno i bez zazora govoriti, ne 
obzirući se na njihov smijeh, jer taj smijeh nije bio zloban, već dobar. 
Svi su se ti razgovori vodili većinom uveče u društvu dama, žene su 
me onda vrlo rado slušale, pa su nagonile i muškarce. »A kako je 
moguće, da sam ja za sve kriv, govorio mi je svaki u oči, smijući mi 
se u lice, — ta zar ja mogu biti, na primjer, zbog vas kriv?« — »A 


gdje biste vi, odgovaram im, — mogli to znati, kad je cio svijet već 
odavno pošao drugim putem, i kad pravu pravcatu laž držimo za 
istinu, a i od drugih istu takvu laž zahtijevamo. Ja sam, eto, jedamput 
u životu iskreno postupao, i što se dogodilo, svi me drže za neku 
budalu: iako ste me zavoljeli, ipak me svi, rekoh, — ismijavate«. — 
»A kako da vas ne volimo, kad ste takvi?« — smijala mi se na glas 
domaćica, a kod nje je bilo veliko društvo. Odjedamput vidim, gdje 
se iz društva diže gospođa, ona ista mlada osoba, zbog koje sam 
onda izazvao dvoboj i koju sam još nedavno bio izabrao za svoju 
zaručnicu. Sve dosada nisam primijetio, da se i ona nalazila u 
društvu. Ona se digla, prišla meni i pružila mi ruku. »Dozvolite mi, 
reče ona, da vam izjavim, da vas ja prva ne ismijavam, već da vam 
se, naprotiv, sa suzama zahvaljujem, te da vam iskazujem svoje 
poštovanje zbog ondašnjeg vašeg postupka«. Onda mi je prišao i 
njen muž, a zatim su potekli odjedamput i svi ostali, i malo te me 
nisu počeli ljubiti. A meni je bilo tako milo! Ali mi je najviše tada pao 
u oči jedan gospodin, već postariji čovjek, koji mi je također prišao i 
koga sam, istina, po imenu poznavao, ali s kojim se nisam nikad 
upoznao, niti sam ikad s njim do te večeri ni riječi progovorio. 


d) Tajanstveni gost 


On je davno služio u našem gradu, zauzimao je važno mjesto, 
bio je od svih poštovan, bogat, čuven sa svojih dobročinstava, 
poklonio je poveliku svotu ubožnici i sirotinjskom domu, a osim toga 
činio je mnoga dobročinstva potajno, u tišini, što je sve kasnije, 
poslije smrti njegove, izbilo u javnost. Imao je oko pedeset godina, 
naoko gotovo strog, šutljiv. Oženjen je bio tek nekih deset godina, 
još mladom ženom, s kojom je imao troje malodobne djece. 
Sutradan uveče sjedim ja kod kuće, kad se iznenada otvoriše moja 
vrata i u moju sobu uđe isti taj gospodin. 

Moram primijetiti da onda nisam više stanovao u prijašnjem 
stanu, jer sam se, čim sam podnio ostavku, preselio u drugi i uzeo 
stan s poslugom kod jedne stare žene, činovničke udovice. U ovaj 
svoj novi stan preselio sam se samo zato, što sam onog istog dana, 
kad sam se vratio s dvoboja, poslao Afanasija natrag u njegovu četu, 
jer me je bilo stid, da mu pogledam u oči poslije onog postupka 


prema njemu, — toliko je neobrazovan svjetski čovjek, da se stidi 
čak i nekog svog pravednog djela. 

»Ja sam vas, reče mi gospodin, koji je ušao, — već nekoliko 
dana slušao u raznim kućama s velikim zanimanjem i zaželio 
naposljetku, da se s vama lično upoznam i još potanje razgovorim. 
Možete li mi, milostivi gospodine, učiniti tu veliku uslugu?« — 
»Mogu, rekoh mu, s velikim zadovoljstvom, i to ću smatrati osobitom 
počasti«, međutim sam se gotovo uplašio, toliki je utisak učinio na 
me kod prvog našeg susreta. Jer, iako su me slušali i poklanjali mi 
veliku pažnju, ipak mi nije još nitko prilazio tako ozbiljna i stroga 
unutrašnjeg izgleda. A on je eto još i lično došao u moj stan. On je 
sjeo. »Ja vidim u vama, produži on, veliku snagu karaktera, jer se 
niste pobojali da poslužite istini i pritom riskirali, da vas svi preziru 
zbog vaše istine.« — »Vi me možda odviše pretjerano hvalite,« 
rekoh mu. »Nipošto ne pretjerano, odgovori on, jer, vjerujte mi, da je 
kudikamo teže učiniti nešto takvo, nego što vi mislite. Na mene je, 
produži on, osobito to učinilo toliki utisak, i zato sam i došao vama. 
Ocrtajte mi, ako vam se možda ne gadi moja toliko nepristojna 
radoznalost, što ste, naime, ako se samo toga sjećate, osjećali u 
onom času, kada ste se na dvoboju odlučili, da zamolite za 
oproštenje? Ne smatrajte moje pitanje lakomislenim, naprotiv, jer ja, 
kada vam postavljam ovakvo pitanje, imam svoj tajni cilj, koji ću vam 
objasniti kasnije, bude li bogu ugodno, da se još više zbližimo.« 

Ja sam mu cijelo vrijeme, dok je govorio, gledao ravno u oči, i 
odjedamput osjetih prema njemu najveće povjerenje, a osim toga i 
neku neobičnu znatiželju, jer sam osjetio, da on nosi u svojoj duši 
nekakvu svoju osobitu tajnu. 

— Vi me pitate, što sam upravo osjećao onog trenutka, kada sam 
protivnika zamolio za oproštenje, — odgovorih mu ja, — ali, najbolje 
će biti, ako vam ispočetka ispričam, što drugima nisam još pričao. | 
ja mu ispričah, što se dogodilo između mene i Afanasija, i kako sam 
mu se poklonio do zemlje. Iz ovog možete i sami vidjeti, — završih, 
— da mi je već za vrijeme dvoboja bilo lakše, jer sam otpočeo još 
kod kuće, i kad sam već jednom stupio na taj put, sve dalje ne samo 
da nije bilo teško, nego čak radosno i veselo. 

Kada me je saslušao, pogledao me prijazno: »Sve je ovo, reče, 
neobično zanimljivo, i ja ću vam još kojiput doći.« I od tada mi je 


dolazio gotovo svako veče. Mi bismo se bili jako sprijateljili, da je on 
meni i o sebi govorio. Ali on nije o sebi rekao gotovo ni riječi, nego 
me je neprestano ispitivao o meni. | ja sam ga uza sve to jako 
zavolio i povjeravao mu sve svoje osjećaje, jer sam mislio: našto će 
mi njegove tajne, ta i bez toga vidim, da je pravedan čovjek. Usto je 
to bio čovjek jako ozbiljan i stariji po godinama, a dolazio meni 
mladiću i ne podcjenjuje me. I ja sam štošta korisno naučio od njega, 
jer je bio vrlo mudar čovjek. »Da je život raj, — reče mi on jedamput, 
— o tome ja već odavno razmišljam,« i onda brzo nadoveza: »to je 
jedino, o čemu razmišljam.« On je gledao u me i smješkao se. »Ja 
sam, reče, više nego vi u to uvjeren, poslije ćete saznati, zašto«. 
Slušam, što on govori, i mislim u sebi: sigurno hoće da mi nešto 
otkrije. »Raj je, veli, u svakome od nas prikriven, on se i sad u meni 
krije i, prohtije li mi se — on će sutra zaista nastati za me i to za cio 
moj život.« Gledao sam ga: govorio je nježno, i tajanstveno gledao u 
me, kao da me nešto pita. »Što se pak tiče toga, produži on, da je 
svaki čovjek kriv za sve i sva, i mimo sve grijehe, vi ste potpuno 
pravilno sudili, i čudnovato je, kako ste mogli odjedamput u tolikoj 
punoći obuhvatiti tu misao. | zaista je točno, da će za ljude, kada oni 
shvate tu misao, nastati carstvo nebesko u stvarnosti, a ne više u 
mašti.« — »A kada će se to zbiti, uskliknuh ja tužno, i hoće li se to 
ikada zbiti? Nije li to samo tlapnja?« »Eto, reče on, vi ne vjerujete, 
pripovijedate i sami ne vjerujete. Znajte, da će se ova tlapnja, kako vi 
velite, nesumnjivo zbiti, vjerujte, ali ne sad, jer sve, što se događa, 
događa se po svojim zakonima. Ovo je djelo duševno, psihološko. 
Da se svijet preobrazi na novi način, potrebno je da i sami ljudi 
psihički krenu drugim putem. Prije nego što zaista ne postaneš 
svakome brat, neće nastati bratstvo. Nikad ljudi neće moći nikakvom 
naukom i nikakvim pomoćnim sredstvima podijeliti među sobom 
svoja dobra i svoja prava, a da ne učine jedan drugome krivo. Uvijek 
će svakome biti malo, i uvijek će mrmljati jedan na drugoga, zaviđati 
jedan drugome i uništavati jedan drugoga. Vi pitate, kada će se to 
zbiti? Zbit će se, ali najprije se mora završiti period ljudske 
osamljenosti. »Kakve osamljenosti?« zapitah ga ja. — »A takve, 
kakva sad svuda vlada, a osobito u našem vijeku, ali se neće još sve 
završiti, jer još nije došlo doba. Sada svaki teži da što više izdvoji 
svoju ličnost, svaki želi da iskusi u sebi punoću života, međutim nije 


posljedica cijelog njegova naprezanja punoća života, već potpuno 
samoubojstvo, jer se, mjesto da potpuno opredijele svoj život, 
zapadaju u savršenu osamljenost. U naša doba svi su se podijelili na 
jedinice, svaki se povlači u svoju rupu, jedan se od drugog udaljuje, 
krije, a krije i ono, što ima, i svršava time, da ga svi ljudi odbijaju i da 
on sam odbija ljude. Osamljen zgrće bogatstvo i misli: kako sam sad 
moćan i osiguran, a i ne zna, bezumnik, da se, što više zgrće, sve 
dublje uvaljuje u samoubilačku nemoć. Jer se navikao, da se uzda u 
sama sebe, te se kao jedinica odijelio od cjeline, priučio je dušu 
svoju, da ne vjeruje u ljudsku pomoć, u ljude i u čovječanstvo, i samo 
se boji, da će mu propasti novci i prava, što ih je stekao. Um čovječji 
neće danas da razumije, da se prava sigurnost njegove ličnosti ne 
sastoji u njegovu odvojenom ličnom nastojanju, već u općoj ljudskoj 
cjelokupnosti. Ali je neminovno, da će kucnuti čas i toj strašnoj 
osamljenosti, i svi će u jedan mah pojmiti, kako je bilo neprirodno, 
što su se odvajali jedan od drugoga. Takav će biti duh vremena, i 
čudit će se, što su tako dugo sjedili u mraku, a svjetlosti nisu vidjeli. 
Tada će se i javiti znamenje sina čovječjeg na nebesima... ali dotle 
treba zastavu čuvati. Ali, ma kako bilo teško, ipak se mora zbiti, ipak 
mora jedamput, bar pojedinac, na ma bio i sumanut, pokazati primjer 
i izvesti dušu iz osamljenosti do djela zajedničke bratske ljubavi, da 
ne umre velika misao.« 

Eto, u takvim su nam plemenitim i zanosnim razgovorima 
protjecale večeri jedna za drugom. Ja sam čak i društvo napustio i 
počeo kudikamo rjeđe odlaziti u posjete, a osim toga sam počeo 
izlaziti iz mode. Ne kažem ovo, da koga osuđujem, jer mene su i 
dalje voljeli i prema meni se prijazno ponašali; ali, da je u svijetu 
moda moćna vladarica, to se mora priznati. Moj tajanstveni gost 
počeo me naposljetku oduševljavati, jer, osim toga, što sam uživao u 
njegovu umu, počeo sam predosjećati, da on gaji u sebi neku 
zamisao i da se sprema možda na neko veliko djelo. Možda mu se i 
to sviđalo, što nisam pokazivao znatiželje da saznam njegovu tajnu, 
te ga nisam ispitivao ni otvoreno, niti krišom. Ali sam najzad 
primijetio, da je i njega već počela mučiti želja, da mi nešto otkrije, To 
se već jasno opažalo, otprilike mjesec dana nakon što je počeo 
dolaziti meni. — »Znate li, reče mi on jedamput, — da se za nas 
dvojicu jako zanimaju u gradu i čude tome, što vam tako često 


dolazim; ali neka ih, naskoro će se sve objasniti.« Ponekad ga je 
iznenada snalazilo jako uzbuđenje i on je u takvim slučajevima 
gotovo uvijek ustajao i odlazio. Kadšto je dugo i prodorno gledao u 
me, — i ja bih pomislio: »Sada će mi nešto reći,« a on odjedamput 
prekinuo i počeo da govori o nečem poznatom i običnom. Počeo se 
također često tužiti na glavobolju. Ali jedamput, poslije duga i 
vatrena govora, opazih, kako je odjedamput problijedio, kako mu se 
lice sasvim iskrivilo, te me gleda ukočeno. 

— Što vam je, — rekoh, — da vam nije zlo? — On se baš netom 
tužio na glavobolju. 

— Ja... znadete li, ja sam... ubio čovjeka. 

Kad je to rekao, on se osmjehnu, ali je problijedio kao zid. »Zašto 
se osmjehuje?« prošla mi ta misao naglo kroz srce, prije nego što 
sam mogao išta pomisliti. | sam sam problijedio. 

— Što velite? — viknuh ja. 

— Vidite li, — odgovori on s blijedim osmijehom, — koliko sam se 
namučio da izgovorim tu prvu riječ. Sada sam rekao, i čini mi se, da 
sam stupio na nov put. Poći ću tim putem. 

Dugo mu nisam vjerovao, i nisam mu odjednom povjerovao, 
nego tek nakon tri uzastopna posjeta u tri dana i ispričao mi sve 
potanko, nisam mogao, a da mu ne vjerujem. Držao sam, da je lud, 
ali, najposlije, morao sam se uvjeriti, dakako, ne bez velike tuge i 
iznenađenja. On je prije četrnaest godina počinio velik i strašan 
zločin, ubivši jednu bogatu gospođu, mladu i divnu osobu, udovicu- 
vlastelinku, koja je imala u našem gradu svoju vlastitu kuću, u kojoj 
je odsjedala, kad bi ovamo dolazila. On je osjetio prema njoj veliku 
ljubav, izjavio joj svoju ljubav i pokušao da je skloni, da pođe za nj. 
Ali ona je već bila poklonila svoje srce drugome, jednom uglednom, 
vojniku visoka čina, koji se u to vrijeme nalazio u ratu, i čiji je 
povratak uskoro očekivala. Odbila je njegovu ponudu i zamolila ga, 
da joj ne dolazi. Prestavši dolaziti, a kako mu je bio dobro poznat 
raspored njene kuće, s velikom smjelošću uvukao se jedne noći u 
kuću, iz bašte preko krova, izlažući se opasnosti, da bude otkriven. 
Ali, kako vrlo često biva, najčešće uspijevaju upravo zločini izvedeni 
s velikom smjelošću. On je ušao kroz krovni prozor na tavan, s 
tavana sišao niz stepenice u njenu sobu za stanovanje, znajući 
dobro, da vrata na dnu stepenica, zbog nemara slugu, nisu uvijek 


zaključana. On se i sad pouzdao u taj nemar, i zbilja je našao vrata 
nezaključana. Kad se ušuljao u sobu za stanovanje, pošao je po 
mraku do njene spavaće sobe, u kojoj je gorjelo kandilo. I baš kao 
namjerno otišle su te večeri obje njene sobarice krišom i bez 
dopuštenja, na proslavu imendana u istoj ulici. Ostale sluge i 
sluškinje spavahu u družinskoj sobi i u kuhinji u donjem katu. Kad ju 
je ugledao, gdje spava, raspalila se u njemu strast, a zatim je srce 
njegovo obuzeo osvetnički ljubomorni bijes, te joj je, sav izvan sebe 
prišao i sjurio nož ravno u srce, tako da nije ni vrisnula. Zatim je s 
paklenom i zločinačkom proračunljivošću udesio sve, kako bi sumnja 
pala na sluge: nije se ustručavao da uzme njen novčanik, da 
ključevima, koje je izvukao ispod njena jastuka, otvori njen ormar i 
pokupi neke stvari, upravo tako, kako bi to učinio nevježa — sluga, t. 
j. ostavio je vrijednosne papire, a uzeo samo novac, uzeo nekoliko 
povećih zlatnih predmeta, a ostavio sitne, deset puta skupocjenije 
stvari. Ponio je još ponešto za uspomenu, ali o tome kasnije. Kad je 
svršio ovo užasno nedjelo, otišao je istim putem, kojim je i došao. Ni 
sutradan, kada se podigla uzbuna, i nikada poslije za cijela života, 
nikome nije palo na pamet, da posumnja na pravog zločinca. A i za 
ljubav njegovu prema njoj nije nitko znao, jer je bio uvijek šutljiv i 
nepovjerljiv a nije imao prijatelja, kome bi povjerio svoju dušu. Držali 
su ga jednostavno poznanikom umorene, i to ne prisnim, jer je 
posljednje dvije sedmice nije uopće posjećivao. Posumnjali su 
odmah na kmeta, njenog slugu Petra, i, baš kao naručeno, poklapale 
su se sve okolnosti tako, da su se te sumnje učvrstile, taj je sluga 
naime znao, a to nije ni pokojnica krila, da ga namjerava poslati u 
vojsku s onim regrutima, koje je morala dati od svojih seljaka, jer 
bijaše samac, a povrh toga još i loša vladanja. Čuli su, kako se u 
bijesu i pijan prijetio u krčmi, da će je ubiti. Dva dana prije njene 
smrti bio je pobjegao i živio negdje u gradu na nepoznatu mjestu. 
Sutradan, poslije ubojstva, našli su ga na putu, na cesti pri izlazu iz 
grada, mrtva pijana, s nožem u džepu, dok mu je desni dlan bio 
uprljan krvlju. On je tvrdio, da mu je krv išla iz nosa, ali mu nisu 
vjerovali. Sluškinje su priznale, da su bile na gozbi, i da su ulazna 
vrata sa stepenica ostala nezaključana do njihova povratka. A, povrh 
toga, iskrslo je još mnogo sličnih znakova, zbog kojih su nevinog 
slugu uhapsili. Zatvoriše ga i istraga otpoče, ali nekako poslije 


sedmicu dana dobi uhapšeni vrućicu i umre u bolnici bez svijesti. 
Time se i to svršilo, predali su sve volji božjoj, i Svi, i suci, i vlast, i 
cijelo društvo ostalo je u uvjerenju, da zločin nije nitko drugi počinio, 
nego pokojni sluga. Ali sad otpoče kazna. 

Tajanstveni gost, a sada već moj prijatelj, rekao mi je, da ga 
isprva savjest nije ni najmanje pekla. Dugo se mučio, ali ga nije 
mučilo, što je počinio zločin, već jedino je žalio, što je ubio voljenu 
ženu, što nje više nema i što je, ubivši nju, ubio svoju ljubav, dok je 
međutim plamen strasti i dalje buktao u njegovoj krvi. Ali o prolivenoj 
krvi, o tome, da je umorio čovjeka, o tome nije onda gotovo ni mislio. 
Misao, da bi žrtva njegova mogla postati ženom drugoga, činila mu 
se nemogućom, i zato je bio dugo vremena u svijesti svojoj uvjeren, 
da nije mogao drukčije postupati. Isprva ga je donekle peklo, što je 
sluga zatvoren, ali nagla bolest, a zatim i smrt uhapšenikova, 
primiriše ga, jer on očito nije umro (tako je onda mislio) zbog toga, 
što su ga zatvorili ili od straha, već od prehlade, koju ju zadobio baš 
za vrijeme svog bijega, kada je mrtav pijan ležao cijelu noć na 
vlažnoj zemlji. A ukradene stvari i novac malo su mu brige zadavali, 
jer (tako je dalje mislio) on nije počinio krađu iz koristoljublja, nego 
da svrne sumnju na drugu stranu. Osim toga vrijednost je ukradenih 
stvari bila neznatna, i on je naskoro cijelu tu svotu, dodavši još 
podosta, poklonio za ubožnicu, osnovanu u našem gradu. Ovo je 
namjerno učinio, da umiri svoju savjest zbog počinjene krađe, a, što 
je vrlo značajno, on se za neko vrijeme, i to poduže, zaista primirio, 
— to mi je sam rekao. On se tada prihvatio velika službena rada, 
sam je molio, da mu povjeravaju naporne i teške dužnosti, kojima se 
dvije godine bavio, a jer je bio čvrsta karaktera, gotovo je zaboravio 
ono, što se dogodilo, i ako ga se kadgod sjetio, nastojao je, da i ne 
misli o tome. Postade dobrotvorom, mnogo je učinio i poklonio u 
našem gradu, istakao se i u prijestolnicama, te bio izabran u Moskvi i 
u Petrogradu za člana tamošnjih dobrotvornih društava. Ali, 
naposljetku, ipak su ga spopale duševne patnje, koje su prelazile 
njegovu snagu. Tada mu se dopala jedna krasna i razborita djevojka, 
i on se naskoro njome oženio, misleći, da će ženidbom odagnati 
svoju tugu, koja ga u samoći satire, a stupivši na novu stazu i 
izvršujući revno svoje dužnosti prema ženi i djeci, da će se otresti 
starih uspomena. Ali se dogodilo baš obratno od onog, što je on 


očekivao. Još prvog mjeseca bračnog života počela ga je neprekidno 
zbunjivati misao: »Eto, moja žena me voli, a kada bi saznala?« Kada 
je zanijela prvo dijete, te mu je rekla, on se odjedamput zbunio: 
»Dajem život, a sam sam život oduzeo.« Stala se rađati djeca jedno 
za drugim: »Kako ću im govoriti o vrlini, kada sam sam prolio krv.« 
Djeca se prekrasno razvijaju, on je željan da ih miluje: »A ja ne mogu 
da gledam u njihova nevina, svijetla lica, nisam dostojan.« 
Naposljetku počela mu se grozno i gorko priviđati krv ubijene žrtve, 
njen prekinut mlad život, krv, koja vapi za osvetom. Stao je sanjati 
užasne sne. Ali jer je bio tvrda srca, podnosio je te patnje dugo. 
»Ispaštat sve ovo potajnom svojom patnjom.« Ali i ova je nada bila 
uzaludna; što dalje, to je stradanje bivalo jače. U društvu popočeli su 
ga poštovati zbog njegova dobrotvornog rada, iako su ga se svi 
bojali zbog njegove stroge i mračne prirode, ali što su ga više 
poštovali, bivalo mu je sve teže. Priznao mi je, da se htio ubiti. Ali, 
mjesto toga, počela mu se javljati druga misao — misao, koju je 
isprva držao nemogućom i ludom, ali koja je najzad toliko prirasla 
njegovu srcu, da je nije nikako mogao otkinuti. Mislio je o tome: ustat 
ću, izaći pred narod i javno priznati, da sam ubio čovjeka. Tri godine 
nosio se s tom mišlju, i ona mu se priviđala u raznim oblicima. 
Naposljetku je svim svojim srcem povjerovao, da će time, što javno 
prizna svoj zločin, nesumnjivo izliječiti svoju dušu i primiriti se 
jedamput zauvijek. Ali, kad je u to povjerovao, osjetio je u svom srcu 
užas, jer kako će to izvršiti? | iznenada se desi onaj moj dvoboj. 
»Primjer vaš doveo me do odluke.« Ja ga pogledam. 

— Zar je moguće, — uzviknuh i pljesnuh rukama, — da je takav 
mali slučaj mogao roditi u vama takvu odluku? 

— Moja se odluka tri godine rađala, — odgovori on, — a slučaj 
vaš samo ju je pokrenuo. Gledajući vas, ja sam sebe prekorio i vama 
pozavidio — reče on gotovo surovo. 

— Ali vam neće vjerovati, — primijetih ja, — otada je proteklo već 
četrnaest godina. 

— Imam dokaze, velike. — Pokazat ću ih. 

Il ja tad zaplakah i stadoh ga ljubiti. 

— O jednom odlučite, o jednom! — reče on meni (kao da je sad 
sve o meni zavisilo): — žena, djeca! Žena će, možda, umrijeti od 
žalosti, a djeca, ako i ne izgube plemstvo i imanje, — ostat će ipak 


dovijeka djecom jednog robijaša. A uspomenu, uspomenu, kakvu ću 
ostaviti za sobom u njihovim srcima! 

Šutim ja. 

— Arastati se s njima, ostaviti ih zauvijek? Ta zauvijek, zauvijek! 

Šutke i u sebi čitao sam molitvu. Naposljetku se dignem, jer mi je 
bilo strašno. 

— Što vi velite? — zapita on, gledajući u me. 

— Idite, — rekoh, — objavite ljudima. Sve će proći, samo će 
istina ostati. Djeca će, kad odrastu, razumjeti, koliko je 
velikodušnosti bilo u vašoj velikoj odluci. 

I on je tada otišao, kao da se zaista odlučio. Ali mi je ipak poslije 
toga dolazio više od dvije sedmice svako veče uzastopce, lomeći se 
neprestano, a nikako da se odluči. Izmučio je srce moje. Ali jedne 
večeri dođe odlučan i reče mi skrušeno: 

— Znam, da će nastati za me raj, nastati odmah, čim priznam. 
Četrnaest godina nalazio sam se u paklu. Hoću da uzmem na se 
patnju i da počnem živjeti. Neistinom možeš proći svijet, ali se nećeš 
vratiti. Sad ne samo da ne smijem da ljubim svog bližnjega, već ni 
djecu svoju. Gospode, ta valjda će moja djeca razumjeti, koliko me je 
stajala moja patnja, pa me neće osuditi! Gospod nije u sili, već u 
istini. 

— Svi će razumjeti vaš čin, — rekoh mu, — ako neće odmah, 
razumjet će poslije, jer ste poslužili istini, ne zemaljskoj. 

I on otiđe nekako utješen, a sutradan dođe opet ljut, blijed i 
govori podrugljivo: 

— Svaki put, kadgod vam dođem, gledate me tako znatiželjno: 
»Opet, mislite, nije priznao?« Strpite se, ne prezirite me suviše. Nije 
to lako učiniti, kako se vama čini. Možda neću uopće učiniti. Nećete 
li me onda progoniti, a? 

A ja pokatkad, ne samo što sam ga gledao s ludom znatiželjom, 
iako sam se već čak bojao da i pogledam u nj. Bio sam bolesno 
ispaćen i duša mi je bila puna suza. Čak me je besanica noću 
morila. 

— Dolazim upravo od žene — produži on. — Razumijete li vi, što 
je to žena? Djeca su mi na odlasku doviknula: »Zbogom, tatice, 
požurite se da čitate s nama Dječje štivo. Ne, vi to ne razumijete! 
Tuđa nevolja nikog nije opametila. 


A oči su mu sijevnule i usne zadrhtale. Odjedamput je udario 
šakom o stol, tako da su sve stvari na stolu poskočile. Inače je bio 
čovjek blag, to mu se prvi put dogodilo. 

— | zar je potrebno? — uskliknu on, — zar je potrebno? Nitko 
nije bio osuđen, nitko nije bio poslan zbog mene na robiju, sluga je 
od bolesti umro. A za prolivenu krv bio sam kažnjen mukama. A 
neće mi ni vjerovati, nikakvim mojim dokazima neće vjerovati. Je li 
potrebno da priznam, je li potrebno? za prolivenu krv spreman sam, 
da se još cijelog života svog patim, samo da ženu i djecu ne utučem. 
Je li pravedno, da i njih i sebe upropastim? Ne varamo li se nas 
dvojica? Gdje je tu istina? A hoće li ti ljudi poznati istinu, hoće li je 
ocijeniti, poštovati? 

»Gospode! — pomislih sam u sebi — on misli u ovakvu trenutku 
o poštovanju ljudi!« I koliko mi ga je onda bilo žao, da bih bio u 
stanju da podijelim s njime sudbinu, samo da mu olakšam. Vidim, da 
je gotovo izvan sebe. Mene je spopao užas, kad sam razumio, ne 
samo pameću, već i živom dušom, koliko stoji takva odluka. 

— Odlučujte mojom sudbinom — uskliknu on opet. 

— Otiđite i priznajte — rekoh mu šapćući. Glas me je bio izdao, 
ali sam mu prošaptao odlučno. Tada sam uzeo sa stola evanđelje u 
ruskom prijevodu i pokazao mu Ivanovo, glavu XII., stih 24. 

»Zaista, zaista vam kažem: ako zrno pšenično, padnuvši na 
zemlju, ne umre, onda samo ostane; ako li umre, mnogo roda rodi,« 
Ja sam taj stih pročitao upravo prije njegova dolaska. 

Pročitao ga je i on: »Istina«, reče on, ali se osmjehnu gorko. — 
Jest, reče on poslije kratke stanke, — strahota je, što se sve u tim 
knjigama nalazi. Lako ih je drugome pod nos turiti. | tko ih je pisao, 
zar ljudi? 

— Pisao ih je sveti duh — kažem. 

— Lako vam je brbljati — osmjehnu se on opet, ali sad već s 
mržnjom. Ja uzeh ponovo knjigu, otvorih je na drugom mjestu, 

pokažem mu u poslanici Židovima, glava X, stih 31 
»Strašno je pasti u ruke boga živoga.« 
On pročita i odmah odbaci knjigu. Zadrhta čak cijelim tijelom. 
— Strašan stih, — reče — što da rečeš, dobro ste izabrali. — On 
usta sa stolice: — No, — reče, — zbogom, možda neću više doći... 


, i on pročita: 


vidjet ćemo se u raju. Dakle, već je četrnaest godina, kako sam »pao 
u ruke boga živoga«, — tako se sigurno tih četrnaest godina zove. 
Sutra ću zamoliti te ruke, neka me puste. 

Htio sam da ga zagrlim i poljubim, ali se nisam usudio — njegovo 
se lice bilo toliko iskrivilo, da mi ga je bilo teško pogledati. On izađe. 
»Gospode,« pomislio sam, »kuda ide taj čovjek!« Ja padoh na 
koljena pred ikonom presvete bogorodice i sa suzama molih se za nj 
brzoj zaštitnici i pomoćnici. Već sam se pola sata klečeći, u suzama, 
molio, a bila je već kasna noć, oko dvanaest sati. Odjedamput vidim, 
otvaraju se vrata, i on ponovo ulazi. Ja se začudih. 

— A gdje ste bili? — zapitah ga. 


— Ja sam, — veli, — ja sam, čini mi se, nešto zaboravio... 
maramicu, čini mi se... Ali, mada nisam ništa zaboravio, dopustite da 
sjednem... 


On sjeo na stolac, a ja stao kraj njega. »Sjednite, kaže, i vi.« 
Sjedoh i ja. Tako smo sjedili dvije minute, on me gledao netremice i 
odjedamput se osmjehnuo, što sam zapamtio, zatim se digao, 
zagrlio me snažno i poljubio. 

— Zapamti, — reče, — kako sam ti po drugi put dolazio. Čuješ, 
zapamti to! 

Onda mi je prvi put rekao ti. | on otiđe. »Sutra«, pomislio sam. 

Tako je i bilo. Ja nisam one večeri znao, da je baš sutra njegov 
rođendan. Posljednjih dana nisam nikud izlazio, pa zato nisam to 
mogao ni saznati. Na taj dan bilo je kod njega svake godine veliko 
društvo, skupio bi se cio grad. | sad se sve steklo. | gle, poslije 
večere stupi on na sredinu sobe i držaše u rukama spis — pravu 
prijavu vlasti. A kako je vlast bila ovdje na okupu, pročitao je spis 
naglas pred svima uzvanicima — opisavši u njemu cio svoj zločin 
potpuno i do najmanjih sitnica! »Kao odroda izbacujem sam sebe iz 
ljudskog društva, bog me je posjetio, — završio on spis, — i ja hoću 
zato da trpim!« Zatim je iznio i poslagao na stol sve, čime je mislio, 
da će dokazati svoj zločin, i što je četrnaest godina čuvao: zlatne 
predmete umorene, koje je ukrao, misleći da njima odbije od sebe 
sumnju, medaljon i njen križ, što joj je skinuo s vrata, — u medaljonu 
bila je slika njena zaručnika, njenu bilježnicu i naposljetku dva pisma: 
pismo zaručnikovo, kojim joj javlja, da će skoro doći, i odgovor njen 
na to pismo, koje je počela da piše, ali ga nije dovršila, nego ga 


ostavila na stolu, da ga sutra preda na poštu. Oba je pisma ponio sa 
sobom — zašto? Zašto ih je kasnije čuvao četrnaest godina, umjesto 
da ih je uništio kao corpus delicti? | eto, što se dogodilo: svi su se 
začudili, sve je spopao užas, i nitko nije htio da vjeruje, iako su ga 
svi slušali neobično znatiželjno, ali kao čovjeka bolesna, a poslije 
nekoliko dana bilo je već u svim domovima zaključeno i presuđeno, 
da je nesretni čovjek poludio. Vlast i sud nisu mogli, da ne pokrenu 
stvar, ali i oni su zastali, jer, iako su predloženi predmeti i pisma 
osuda ne bi mogla izreći jedino na temelju tih dokumenata, sve kad 
bi se ispostavilo, da su ti dokumenti vjerodostojni. Ta on je te stvari 
mogao dobiti od nje same, kao njen poznanik i kao čovjek, koji je 
uživao njeno povjerenje. Čuo sam uostalom, da su mnogi poznanici i 
rođaci dokazali identičnost stvari umorene i da o tome nije moglo biti 
sumnje. Ali ipak nije bilo suđeno, da se cijela stvar ovako svrši. 
Poslije pet dana saznali su svi, da se jadnik razbolio i da se boje za 
njegov život. Od čega se razbolio, — ne umijem kazati. Govorilo se, 
srčana mana, ali se saznalo, da je, na zahtjev njegove supruge, 
konzilijum liječnika ispitivao i njegovo duševno stanje i došao do 
zaključka, da je ludilo već nastupilo. Ja nisam ništa odao, mada su 
navalili, da me ispituju, a kada sam zaželio da ga obiđem, nisu mi 
dugo dopuštali, a osobito njegova supruga: »Vi ste ga, reče mi, 
smutili, on je i prije bio mračan, a posljednjih godina svi su opažali 
kod njega neobičnu uzbuđenost i čudnovate postupke, a onda ste ga 
Vi upropastili, mučili ste ga čitanjem, i gotovo cio mjesec nije se 
gotovo ni micao od vas.« I ne samo njegova supruga, nego i ostali u 
gradu navališe na me i stadoše me okrivljivati. »Vi ste sve to uradili,« 
govorili su mi. Šutio sam, ali se radovah u duši, jer sam u tome vidio 
nesumnjivu milost božju prema onome, koji se sam digao protiv sebe 
i sam se kaznio. A u ludilo njegovo nisam mogao da vjerujem. 
Naposljetku me pustiše njemu, na njegovo navaljivanje, da se sa 
mnom oprosti. Čim sam ušao, odmah sam vidio, da su mu odbrojeni 
ne samo dani, nego i sati. Bio je slab, žut, ruke su mu drhtale, teško 
je disao, ali je gledao blago i radosno. 

— Gotovo je! — reče on. — Odavno žudim za tobom, zašto nisi 
došao? 

Nisam mu rekao, da me nisu puštali. 


— Bog se sažalio na me i zove me sebi. Znam, da umirem, ali 
sad osjećam, prvi put poslije toliko godina, radost i mir. Odmah sam 
osjetio u svojoj duši raj, čim sam učinio ono, što sam morao. Sad već 
smijem ljubiti svoju djecu i milovati. Ne vjeruju mi, i nitko mi nije 
vjerovao, ni žena, ni moji suci. Neće mi nikad ni djeca vjerovati. U 
tome vidim milost božju prema mojoj djeci. Umrijet ću, i moje će ime 
za njih ostati neokaljano. A sad predosjećam boga, srce mi je 
radosno kao u raju... izvršio sam svoju dužnost. 

Nije mogao da govori, gušio se, toplo mi stiskao ruku i gledao me 
plamenim pogledom. Nismo se dugo razgovarali, njegova je supruga 
neprestano zavirivala. Ali je ipak uspio, da mi prišapne: 

A sjećaš li se, kad sam ono onda došao tebi po drugi put, o 
ponoći? Ne rekoh li ti, da to zapamtiš? A znaš li, zašto sam bio 
došao? Došao sam, da te ubijem! 

Stresao sam se. 

— Onda sam otišao od tebe u mrak, lutao ulicama i borio se sam 
sa sobom. | odjedamput sam te toliko zamrzio, da mi je to srce jedva 
podnosilo. »Sad je on jedini, mislim, o kome zavisim, on je moj 
sudac, ne mogu izbjeći sutrašnje kazne, jer on sve znade.« I daleko 
od toga, da sam se bojao, da ćeš me prijaviti (na to nisam ni 
pomišljao), daleko, samo sam mislio: »Kako ću mu pogledati u oči, 
ako se sam ne prijavim?« Pa, ma se ti nalazio na kraju svijeta, ali 
živ, svejedno ipak bi mi bila nepodnošljiva pomisao, da si živ, da 
živiš, da sve znaš i da me osuđuješ. Zamrzio sam te, kao da si ti bio 
uzrok svemu, svemu kriv. A vratio sam se onda tebi, sjećam se, jer 
je na tvom stolu ležao bodež. Ja sam sjeo i zamolio, da i ti sjedneš, i 
cijelu sam minutu razmišljao. Da sam te ubio, morao bih ipak 
poginuti zbog tog ubojstva, sve kad i ne bih otkrio prijašnji zločin. Ali 
na to nisam ni pomišljao, niti sam uopće i htio da o tome mislim u 
onom trenutku. Ja sam jedino tebe mrzio, želio iz sve duše, da ti se 
za sve osvetim. Ali moj gospod pobijedio je đavola u mome srcu. 
Međutim, znaj, da nisi nikad bio bliže smrti. 

Umro je poslije tjedan dana. Lijes njegov ispratio je do groba cio 
grad. Protojerej je držao dirljiv govor. Svi su žalili, što mu je strašna 
bolest skratila dane. Poslije njegove sahrane digao se protiv mene 
cio grad, čak prestadoše da me i primaju. Istina, neki, isprva samo 
nekolicina, a poslije sve više i više, počeše vjerovati u istinitost 


njegovih izjava i stadoše me često posjećivati i ispitivati s velikom 
znatiželjom i radošću, jer čovjek voli pad pravednika i njegovu 
sramotu. Ali sam šutio, i naskoro napustio grad, a poslije pet mjeseci 
udostojao me je gospod bog, da pođem ovim čvrstim i prekrasnim 
putem, i ja sam blagoslivljao onaj nevidljivi prst, koji mi je tako jasno 
pokazao taj put. A mnogo napaćenog sluge božjeg Mihajla sjećam 
se u svojim molitvama svaki dan sve do danas. 


ili 
IZ RAZGOVORA I POUKA STARCA ZOSIME 
e) Nešto o ruskom kaluđeru i o vjerojatnom značenju njegovu 


Oci i učitelji, što je kaluđer? U prosvijećenom svijetu izgovaraju 
danas neki tu riječ već s podsmijehom, a neki i kao pogrdu. A što 
dalje, to više. Istina je, ah, istina je, i među kaluđerima ima mnogo 
nametnika, pohotljivaca, razvratnika i bezobraznih protuha. U te 
upiru prstom obrazovani svjetovnjaci: »Vi, kažu oni, lijenčine i 
nekorisni članovi društva, živite od tuđe muke, vi ste bezobrazni 
prosjaci.« Međutim, koliko ima u kaluđerstvu smjernih i krotkih, 
željnih samoća i tople molitve u tišini. Na te manje pokazuju i čak ih i 
ne spominju, a kako bi se začudili, kad bih im rekao, da će možda ti 
krotki i željni molitve u samoći još jedamput donijeti spas ruskoj 
zemlji! Jer su se oni zaista spremili u tišini »za dan i sat, za mjesec i 
godinu.« Oni zasada čuvaju u svojoj samoći lik Kristov divan i 
neiskvaren, u čistoći istine božje, naslijeđen od drevnih otaca, 
apostola i mučenika, i kada bude potrebno, objavit će ga poljuljanoj 
istini svijeta. Ova je misao velika. S istoka zasjat će ova zvijezda. 

Tako ja sudim o kaluđeru, i zar je to lažno, zar je to oholo? 
Pogledajte svjetovnjake i cio taj svijet, što se toliko uznosi nad 
narodom božjim, nije li se u njemu iskrivilo obličje božje i istina 
njegova? Oni imaju samo nauku, a u nauci samo ono, što je 
podvrgnuto osjećanju. A duhovni svijet, uzvišeniju polovicu čovječjeg 
bića, poriču sasvim i progone ga s nekim slavljem, čak s mržnjom. 
Svijet je proglasio slobodu, osobito u posljednje vrijeme i što vidimo 
u toj njihovoj slobodi: samo ropstvo i samoubojstvo! Jer svijet govori: 


»Imaš potrebe svoje, zasiti ih dakle, jer imaš isto pravo na to, kao i 
najznatniji i najbogatiji ljudi. Ne boj se, da ih zadovoljiš, štoviše, 
umnoži ih«, — eto današnjeg svjetovnog učenja. U tome oni i vide 
slobodu. | što proizlazi iz tog prava na umnažanje potreba? Kod 
bogataša osamljenost i duhovno samoubojstvo, a kod sirotinje — 
zavist i ubojstvo, jer su im pravo dali, ali im još nisu pokazali 
sredstva, kojima će zadovoljiti potrebe. Uvjeravaju, da se svijet, što 
dalje, to više ujedinjuje i okuplja u bratsku zajednicu zbog toga, što 
se skraćuju udaljenosti i kroz zrak prenose misli. Ah, ne vjerujte 
takvu sjedinjenju ljudi. Shvaćajući slobodu kao umnažanje i brzo 
zadovoljenje potreba, oni ukazuju svoju prirodu, jer izazivaju u sebi 
mnogo besmislenih i glupih želja, navika i najružnijih izmišljotina. 
Žive samo zato, da jedni drugima zavide, da ugađaju svome tijelu i 
da se razmeću. Držati gozbe i kočije, činiti izlete, imati činove i 
robove — poslužitelje, — smatra se već tolikom neophodnošću, da 
se žrtvuju čak i sami životi, čast i čovjekoljublje, kako bi se zasitila ta 
neophodnost, i čak ubijaju sami sebe, ako je ne mogu da zadovolje. 
Kod onih, koji nisu bogati, vidimo to isto, a kod siromašnih 
nezadovoljenje potreba i zavist ugušuju se sada pijanstvom. A 
naskoro opit će se krvlju, mjesto vinom, jer ih tome vode. Pitam vas: 
je li takav čovjek slobodan? Poznavao sam jednog »borca za ideju«, 
koji mi je sam pričao, da ga je u tamnici, kada su mu zabranili 
pušenje, nepušenje toliko mučilo, da je sam pošao, da se odreče 
svoje »ideje«, samo da mu dadu duhana. A međutim taj govori: 
»Idem da se borim za čovječanstvo«. Ali kuda će takav poći, i za što 
je on sposoban? Jedino za kakav nagao čin, ali izdržljivost njegova 
neće biti dugotrajna. I nije nikakvo čudo, da su mjesto slobode dopali 
ropstva, a mjesto služenja bratoljublju i čovječanskom sjedinjenju, 
pali naprotiv, u podvojenost i osamljivanje, kako mi je u mladosti 
govorio moj tajanstveni gost i moj učitelj. | zato se u svijetu sve više i 
više gasi misao o služenju čovječanstvu, o bratstvu i zajednici ljudi, i 
ta misao zaista se susreće čisto s podsmijehom, jer kako da se 
okani svojih navika, kamo da pođe taj rob, koji se toliko navikao da 
zadovoljuje bezbrojne svoje potrebe, koje je sam izmislio? On živi 
sam za sebe, i što ga se tiče cjelina. | postigli su, da su zgrnuli 
posjeda vrlo mnogo, a radosti je sve manje. 


Drugo je nešto put kaluđerski. Poslušnosti, postu i molitvi gotovo 
se smiju, a međutim se samo u njima nalazi put, koji vodi pravo 
istinskoj slobodi: odvajam od sebe izlišne i suvišne potrebe, 
samoljubivu i oholu svoju volju obuzdavam i bičujem poslušnošću, i 
tako postizavam, s pomoću božjom, slobodu duha, a s njome i 
radost duhovnu! Tko je od njih sposobniji uzdići veliku misao i poći 
da joj služi — da li osamljeni bogataš, ili ovaj, koji je oslobođen 
tiranstva i navika? Kaluđera kore zbog njegove osamljenosti: »Ti si 
se povukao u samoću, da se spasiš u manastirskim zidovima, a 
zaboravio si na bratsko služenje čovječanstvu«. Ali, pogledajmo, tko 
je revniji u bratoljublju? Osamljenost ne vlada kod nas, već kod njih, 
samo što je ne vide. A iz naših su redova od starine izlazili narodni 
poslenici, zašto ih ne bi moglo biti i danas? Isti onakvi smjerni 
pobožni isposnici i šutljivci podići će se i poći na veliko djelo. U 
narodu je spas Rusije. Ruski je kaluđer od iskona bio s narodom. 
Ako je narod osamljen, onda smo i mi osamljeni. Narod vjeruje kao i 
mi, a poslenik, koji ne vjeruje, ne može kod nas u Rusiji ništa učiniti, 
pa makar bio iskrena srca i genijalna uma. To zapamtite Narod će 
dočekati bezbožnika i svladat će ga, i nastat će jedinstvena 
pravoslavna Rusija. Čuvajte narod i sačuvajte njegovo srce. 
Odgajajte ga u tišini. To je vaš kaluđerski zadatak, jer ovaj je narod 
bogonosac. 


f) Nešto o gospodarima i o slugama, i o tome može li između 
gospodara i slugu postojati uzajamno duhovno bratstvo 


Bože moj, reći će tkogod, i narod je grešan. A plamen 
uništavanja raste, očito, od sata u sat, i poklopit će nas. I u narodu 
se već javlja osamljenost: pojavljuju se kajišari i muktaši; i trgovac 
teži već sve više i više za počastima, nastoji da se pokaže 
obrazovanim, iako nema nikakva obrazovanja, te zbog toga na ružan 
način zanemaruje stare običaje i čak se stidi vjere otaca. Obilazi 
knezove, a ipak nije ništa drugo, nego pokvareni seljak. Narod trune 
od pijanstva, i više ne može da ga se okani. A koliko okrutnosti 
prema porodici, ženi, pa čak i prema djeci, i sve zbog pijanstva. U 
tvornicama sam vidio djecu od devet godina, slabu, ispijenu, 
pogrbljenu i već razvratnu. Zagušljiva radionica, lupa strojeva, rad po 


cio dan božji, razvratne riječi i piće, piće, zar je to potrebno duši još 
tako malena djeteta? Ona treba sunca, dječjih igara i svijetlih 
primjera oko sebe i bar trunak ljubavi. Da ne bude tako i nadalje, da 
ne muče više djecu, ustanite, kaluđeri, i propovijedajte brzo, bez 
odlaganja. Ali bog će spasiti Rusiju, jer mada je pokvaren prosti 
svijet i mada ne može da se odrekne smrdljiva grijeha, ipak zna, da 
je njegov smrdljiv grijeh prokleo bog, te da loše čini, što griješi. Tako 
nepokolebljivo još uvijek vjeruje naš narod u istinu, priznaje boga i 
skrušeno plače. Ali nije tako kod viših. Oni se povode za naukom i 
hoće da udese život jedino svojim umom, ali bez Krista, kako su prije 
činili, te su već proglasili, da nema zločina, da nema grijeha. A po 
njihovu mišljenju imaju pravo: jer ako nemaš boga, što je onda 
zločin? U Evropi već silom ustaje narod protiv bogataša, i posvuda 
ga narodne vođe vode, da prolije krv, učeći ga, da je njegov gnjev 
opravdan. Ali »neka je proklet gnjev njihov, jer je krvoločan«. A 
Rusiju će spasiti bog, kao što ju je već mnogo puta spasio. Iz naroda 
će doći spas, iz vjere i smjernosti njegove. Oci i učitelji, čuvajte vjeru, 
ovo nije mašta: mene je cijelog vijeka potresalo prekrasno i istinsko 
dostojanstvo našeg velikog naroda, jer sam ga ja vidio, ja mogu 
posvjedočiti, da postoji, — vidio i divio mu se, vidio pored smrada 
grijeha i sirotinjskog izgleda našeg naroda. On nije ropske duše, iako 
je dva vijeka robovao. On je slobodan izgledom i ponašanjem 
svojim, ali ta sloboda nikoga ne vrijeđa. A nije ni osveitljiv, ni zavidljiv. 
»Ti si čuven, ti si bogat, ti si mudar i darovit, — pa neka si, 
blagoslovio te bog. Ja te poštujem, ali znam, da sam i ja čovjek. 
Time, što te poštujem bez zavisti, pokazujem pred tobom svoje 
čovječansko dostojanstvo«. Zaista, ako to i ne kazuju (jer ne umiju 
još da to reknu), ali tako postupaju, ja sam to sam vidio, sam iskusio, 
i vjerujete li mi: što je siromašniji i niži naš ruski čovjek, to se više 
opaža u njemu ta prekrasna pravednost, jer oni među njima, koji su 
bogati kajišari i muktaši, većinom su pokvareni, i mnogo, vrlo mnogo 
toga posljedica je našeg nerada i naše nepažnje! Ali bog će spasiti 
ljude svoje, jer velika je Rusija u smjernosti svojoj. Maštam, da vidim 
i kao da već jasno vidim našu budućnost: jer bit će tako, da će čak 
najpokvareniji gavan naš svršiti tako, da će se postidjeti bogatstva 
svog pred siromahom, a siromah će, kad vidi to, razumjeti tu 
smjernost i dati mu prvenstvo, te mu radosno i s naklonošću uzvratiti 


za taj plemeniti stid. Vjerujte mi, ovako će se svršiti, to je sigurno. 
Samo je u čovječjem duhovnom dostojanstvu jednakost, i to će se 
poznati jedino kod nas Rusa. Budu li braća, bit će i bratstva, a bez 
bratstva nikad neće moći podijeliti što imaju. Čuvajmo lik Kristov, i on 
će zasjati kao dragi kamen cijelom svijetu... Neka tako bude, neka 
tako bude! 

Oci i učitelji, desilo mi se jedamput nešto vrlo dirljivo. Na 
putovanju svome sreo sam jedamput, u gubernijskom gradu K., svog 
nekadašnjeg poslužitelja Afanasija, a od onog dana, otkako smo se 
rastali, prošlo je bilo već osam godina. On me je iznenada spazio na 
trgu, poznao, potrčao meni i, bože, koliko se obradovao i kako je 
pojurio meni: »Baćuška, gospodaru, jeste li vi to? Zar zbilja vas 
vidim?« Povede me svojoj kući. Istupio je iz vojske, oženio se, i već 
imao dvoje djece. Živio je sa svojom ženom od piljarenja na trgu. 
Soba mu je bila siromašna, ali čista i prijatna. On me posadi, pristavi 
samovar, posla po ženu, kao da sam mu svojim dolaskom priredio 
praznik. Dovede mi djecu: »Blagoslovite, baćuška!« Zar da ih ja 
blagoslovim, rekoh mu, ja sam prost i smjeran kaluđer. Bogu ću se 
pomoliti za njih i za tebe, Afanasije Pavloviču, kao što se i dosada 
molih za tebe bogu uvijek, svaki dan, od onog dana, jer od tebe je, 
kažem ti, sve poteklo.« I ja sam mu to objasnio, kako sam znao. 
Kakav čovjek: gleda u me i nikako ne može da zamisli da ja, 
nekadašnji gospodar njegov i oficir, stojim sad pred njim ovakva 
izgleda i u ovakvu odijelu, te čak i zaplaka. »A što plačeš, rekoh mu, 
ti nezaboravljeni čovječe, bolje je, da se iz sve duše raduješ zbog 
mene, dragi moj, jer radostan je i sjajan put moj.« On nije puno 
govorio, nego je neprestano uzdisao i dirljivo mi klimao glavom. »A 
gdje je vaša, zapita me, imovina?« Ja mu odgovorih: »Poklonio sam 
je manastiru, a mi živimo u zajednici.« Poslije čaja počeo sam se s 
njim opraštati, kad on odjedamput izvadi pola rublja, kao dar 
manastiru, a drugu polovinu guraše mi u ruku, rekavši užurbano: »A 
ovo vama, reče, starcu, putniku, možda će vam dobro doći, 
baćuška.« Primio sam pola rublja, pozdravio njega i ženu, i otišao 
veseo, misleći putem: »Sada sigurno nas obojica, on kod svoje kuće, 
a ja na putu, uzdišemo i radosno se smješkamo, klimajući glavom, 
vesela srca i ne zaboravljajući, kako je bog naredio, da se 
sretnemo.« | otada ga nisam više nikad vidio. Bio sam njegov 


gospodar, a on moj sluga, a sad, kada smo se poljubili u ljubavi 
ganute duše, među nama je došlo do velikog ljudskog sjedinjenja. O 
tome sam mnogo razmišljao, a sada mislim ovako: zar je zbilja toliko 
neshvatljivo, da može doći do ovog velikog i prostodušnog 
sjedinjenja u svoje vrijeme i svuda među našim ruskim ljudima? Ja 
vjerujem, da će doći i da je to vrlo blizu. 

A o slugama nadodat ću i ovo: prije, dok sam bio mladić, mnogo 
sam se ljutio na sluge: »Kuharica je donijela vrelo jelo, momak nije 
očistio odijelo.« Ali tada me odjedamput obasjala misao mog milog 
brata, koju sam čuo od njega u svome djetinjstvu: »Zaslužujem li ja, 
da mi drugi služe, i smijem li da ih ćuškam zbog toga, što su 
siromašni i neobrazovani?« Onda sam se čudio, što tako obične i 
očito jasne misli tako kasno iskrsavaju u našem umu. Svijet ne može 
biti bez slugu, ali učini tako, da tvoj sluga bude slobodniji duhovno, 
nego što bi bio, da nije sluga. | što da ja ne bih mogao biti slugom 
svoga sluge, ali da on to čak vidi, i to bez imalo oholosti s moje 
strane, ili manje s njegove? Što ne bi moj sluga bio meni kao neki 
moj rođak, da ga naposljetku primim u svoju porodicu i da se 
radujem tome! To je čak već i sada ostvarljivo, ali će poslužiti kao 
temelj budućem divnom jedinstvu ljudi, kad čovjek ne bude više 
tražio sebi slugu, niti će željeti, kao sada, da ga služe njemu slični 
ljudi, nego će težiti iz sve snage, da bude sam sluga svima, po 
riječima evanđelja. | zar je zaista samo mašta, da će čovjek 
naposljetku naći radost svoju jedino u djelima prosvjećivanja i 
milosrđa, a ne kao sada u radostima surovim — prekomjernom 
žderanju, bludu, kočoperenju, hvalisanju i zavidnom uznošenju 
jednog nad drugim? Ja tvrdo vjerujem, da nije, i da je to vrijeme 
blizu. Smiju se i pitaju: kada će to vrijeme nastati, i da li ima nade, da 
će nastati: A ja mislim, da ćemo mi s pomoću Kristovom to veliko 
djelo izvesti. | koliko je već bilo ideja na zemlji, u povijesti 
čovječanstva, na koje se pred kakvih deset godina nije moglo ni 
pomišljati, ali koje su se odjedamput pojavile, kada je kucnuo njihov 
tajanstveni čas, i raširile su po svoj zemlji? Tako će i kod nas biti, i 
naš će narod zasjati svijetu, i svi će ljudi reći: »Kamen, koji odbaciše 
zidari, posta glava od ugla.« A trebalo bi te iste podsmjehivače 
zapitati: ako su misli naše mašta, kada ćete vi jedino umom svojim, a 
bez Krista, podići zgradu svoju i urediti pravedan život? A ako oni 


sami tvrde, da će, baš naprotiv, oni doći do jedinstva, onda to zaista 
vjeruju najprostodušniji među njima, i čovjek se mora čuditi tolikoj 
prostodušnosti njihovoj. Zbilja, oni imaju više sanjalačke fantazije, 
nego mi! Oni misle da život urede pravedno, ali, odbacivši Krista, 
svršit će tako, da će poplaviti svijet krvlju, jer krv vapi za krvlju, a tko 
izvuče mač, poginut će od mača. | da nema zavjeta Kristova, 
uništavali bi se međusobno dotle, dok ne bi ostala samo dva čovjeka 
na zemlji. Ali ni ta se dvojica ne bi znala svladati u oholosti svojoj, te 
bi posljednji smaknuo pretposljednjeg, a onda i sama sebe. I to bi se 
dogodilo, kad ne bi bilo Kristova zavjeta, da će zbog kroikih i 
smjernih to prestati. Imao sam prilike još onda, dok sam još bio u 
oficirskoj odori i odmah poslije mog dvoboja, da povedem u jednom 
društvu razgovor o slugama i, sjećam se, kako su mi se svi čudili: 
»Valjda, rekoše, da posadimo slugu na divan i da ga ponudimo 
čajem?« Ja sam im onda odgovorio: »A što ne bi i to katkad učinili?« 
Svi su se smijali. Pitanje je njihovo bilo lakomisleno, a odgovor moj 
nejasan, ali ja mislim, da je u njemu bilo bar nešto istine. 


g) O molitvi, o ljubavi i o dodiru s drugim svjetovima 


Mladiću, ne zaboravljaj molitve. Svaki put u molitvi svojoj, ako je 
iskrena, iskrsne nov osjećaj, a s njim i nova misao, koja ti je bila prije 
nepoznata i koja će te ohrabriti, i ti ćeš razumjeti, da je molitva odgoj. 
Zapamti još i ovo: svaki dan, i kad god samo možeš, ponavljaj u 
sebi: »Gospode, smiluj se svima, koji stupiše danas pred tebe.« Jer 
svakog sata i svakog trenutka ostavljaju mnoge tisuće ljudi na zemlji 
svoj život, i duše njihove izlaze pred gospoda — i koliko se rastalo 
od zemlje osamljenih, nepoznatih, tužnih i žalosnih, koje nitko neće 
požaliti i za koje se čak ni ne zna, da su i živjeli. | možda će se s 
drugog kraja svijeta podići gospodu molitva tvoja za pokoj duše 
njegove, iako ga ti nisi ni poznavao, a ni on tebe. Kako će ganuta biti 
duša njegova, kada stane tog trenutka u strahu pred gospoda i 
osjeti, da ima netko, tko se za njega moli, da je ostalo na zemlji 
stvorenje, koje i njega ljubi. A i bog će milostivije pogledati na vas 
obojicu, jer kad si se ti toliko sažalio na nj, koliko će se onda sažaliti 
on, koji je bezgranično milostiviji i jubazniji od tebe. | oprostit će mu 
tebe radi. 


Braćo, ne bojte se grijeha ljudskog, ljubite čovjeka i u grijehu 
njegovu, jer to je slika božanske ljubavi i vrhunac ljubavi na zemlji. 
Ljubite svaki stvor božji, kako cjelinu, tako i svako zrnce pijeska. 
Svaki listić, svaku zraku božju. Ljubite životinje, ljubite biljke, ljubite 
svaku stvar. Ako budeš ljubio svaku stvar, otkrit ćeš i tajnu božju u 
stvarima. Kada je jedamput otkriješ, upoznavat ćeš je neprestano 
sve više i dulje iz dana u dan. | zavoljet ćeš naposljetku cio svijet 
potpunom, sveobuhvatnom ljubavlju. Ljubite životinje, jer i njima je 
dao bog klicu misli i nepomućenu radost. Ne dirajte ih, ne mučite ih, 
ne otimajte im radost njihovu i ne protivite se misli božjoj. Čovječe, 
ne uznosi se nad životinje: one nisu grešne, a ti veličinom svojom 
kvariš zemlju, pojavom svojom na njoj ostavljaš iza sebe svoj 
smrdljiv trag — nažalost, gotovo svaki od nas! Osobito ljubite djecu, 
jer ona su također bez grijeha, kao anđeli, i žive zbog čišćenja 
srdaca naših i nama za primjer. Teško onome, tko vrijeđa djecu. A 
mene je otac Anfim učio djecu ljubiti: na putovanjima našim taj je 
dragi i šutljivi čovjek pokupovao za darovane groščiće paprenjake i 
čećerlame i dijelio djeci. On nije mogao da pođe pored djece bez 
duševnog uzbuđenja, — takav je to bio čovjek. 

Pred ponekom mišlju zastaneš u sumnji, osobito kada vidiš grijeh 
ljudi, i zapitaš se: »Da li da se poslužim silom ili smjernom ljubavi?« 
Uvijek se odluči za »smjernu ljubav«. Ako se za to odlučiš jedamput 
zauvijek, moći ćeš pokoriti cio svijet. Smjerna je ljubav — strašna 
sila, najjača, kojoj nema ravne. Svaki dan i sat, svaku minutu pazi na 
sebe i motri sebe, da pojava tvoja bude lijepa. Prošao si eto kraj 
malog djeteta, prošao si ljutit, govoreći ružne riječi, srdite duše; ti 
možda nisi spazio djeteta, ali ono je vidjelo tebe, i tvoj se ružni i 
bezbožni lik možda usjekao u njegovo nezaštićeno srdašce. Ti to nisi 
znao, možda si već samo tim bacio u njega loše sjeme, i ono će 
vjerojatno izrasti, a sve zato, što nisi pazio na se pred djetetom i što 
nisi odgajao u sebi ljubavi, obazrive i djelotvorne. Braćo, ljubav je 
učiteljica, ali je potrebno, da je umiješ steći, jer ona se teško stječe, 
teško kupuje, dugotrajnim radom i polagano, jer ne treba ljubiti samo 
trenutno i slučajno, već neprestano. A slučajno može svatko ljubiti, 
pa i zločinac. Mladić, moj brat, molio je i ptice za oproštenje. To je 
naoko glupo, a ipak ima smisla, jer sve je kao ocean, sve teče i sve 
se dodiruje, na jednom mjestu dotakneš, a na drugom kraju svijeta 


odjekne. Neka je glupost moliti ptice za oproštenje, ali i pticama bi 
bilo lakše, i djetetu, i svakoj životinji uza te, kad bi bio bar za trunak 
čistiji, nego što si sada. Sve je kao ocean, velim vam. Onda bi se i 
pticama molio, mučen od sveobuhvatne ljubavi i kao u nekom 
ushićenju, a molio bi ih, da ti i one oproste tvoj grijeh. Cijeni to 
ushićenje, ma kako se ono glupo činilo ljudima. 

Prijatelji moji, molite od boga radosti. Budite radosni kao djeca, 
kao ptičice nebeske. | neka vas u vašem radu ne zbunjuje grijeh 
ljudi, ne bojte se, da će on uništiti djelo vaše i da vam neće dati, da 
ga dovršite. Ne govorite: »Moćan je grijeh, moćna bezbožnost, 
moćna je gadna okolina, a mi smo osamljeni i nemoćni, uništit će 
nas gadna okolina i neće nam dati da dovršimo dobro djelo.« Klonite 
se, djeco, takve plašljivosti! Tu je jedini spas: preuzmi na se sve 
grijehe ljudske i učini sebe odgovornim za njih. A tako je zaista, 
prijatelju moj, jer čim sebe iskreno učiniš odgovornim za sve i za sva, 
odmah ćeš uvidjeti, da tako | jeste, i da si ti za sve i sva kriv. A ako 
zbog svoje lijenosti i nemoći baciš krivnju na ljude, svršit ćeš tako, da 
ćeš se zadojiti sotonskom ohološću i zamrmljati na boga. O 
sotonskoj oholosti sudim ovako: mi je na zemlji teško shvaćamo, i 
zato tako lako padamo u pogrešku i poprimamo je smatrajući pritom, 
da činimo nešto veliko i divno. A i mnoge najjače osjećaje i pokrete 
prirode naše ne možemo ovdje na zemlji da razumijemo, ali nemoj, 
da te to zavede i da misliš, da će ti to poslužiti kao opravdanje, jer 
vječni sudac traži od tebe samo ono, što si mogao razumjeti, a ne 
ono, što nisi mogao. O tome ćeš se sam uvjeriti, jer onda ćeš sve 
pravilno spoznati i nećeš se prepirati. Mi na zemlji zaista bludimo, a 
nemamo pred sobom dragocjenog lika Kristova, mi bismo propali i 
zalutali sasvim, kao rod ljudski prije potopa. Mnogo nam je toga na 
zemlji nepoznato, ali, mjesto toga, darovao nam je tajno i skriveno 
osjećanje žive naše veze s drugim svijetom, sa svijetom najgornjim i 
najvišim, a i korijenje naših misli i osjećaja nije ovde, već u drugim 
svjetovima. Eto, zašto i govore filozofi, da se suština stvari ne može 
shvatiti na zemlji. Bog je uzeo sjeme s drugih svjetova i posijao ga 
na ovoj zemlji i podigao svoj vrt, i niklo je sve, što je moglo nići, ali 
ono, što je odraslo, živi i živo je jedino osjećajem dodira svoga s 
tajanstvenim drugim svjetovima. Ako oslabi ili propadne u tebi 


osjećanje, onda umire i ono, što je u tebi uzraslo. Onda ćeš postati 
ravnodušan prema životu i čak ćeš ga zamrziti. Tako ja mislim. 


h) Može li čovjek suditi sebi sličnima? 
O bezgraničnoj vjeri 


Osobito zapamti, da ne možeš nikome biti sudac. Jer na zemlji 
ne može biti nitko sudac zločincu, prije nego što sam ne uvidi, da je 
on isto onakav zločinac, kao i onaj, što prednjim stoji, i da je možda 
baš on najkrivlji za zločin onoga, što pred njime stoji. Kad ovo uvidi, 
tek onda može biti sudac. Ma kako se ovo činilo ludo, ipak je istina. 
Jer, da sam ja sam pravedan, možda ne bi ni bilo zločinca, što preda 
mnom stoji. Ako možeš da preuzmeš na se zločin zločinca, što pred 
tobom stoji i koga osuđuje srce tvoje, preuzmi odmah i stradaj sam 
za njega, njega otpusti bez karanja. | kad bi te čak i sam zakon 
postavio njegovim sucem, učini i tada u tom smislu, ako ti je ikako 
moguće, jer će on otići i sam sebe mnogo teže osuditi, nego tvoj 
sud. A ako ode neosjetljiv za tvoje poljupce i ismijavajući te, neka te 
to ne sablažnjava: nije, dakle, još došao njegov čas, ali će doći u 
svoje vrijeme. A ako ne dođe, svejedno je, jer ako nije on, drugi će 
mjesto njega priznati i stradati, osuditi i okriviti, sam sebe, i pravdi će 
biti udovoljeno. Vjeruj to, nesumnjivo vjeruj, jer u tome i leži sva nada 
i sva vjera svetitelja. 

Radi neprekidno. Ako se noću, polazeći na počinak, sjetiš: »Ja 
nisam izvršio, što je trebalo«, diži se bez oklijevanja i izvrši. Ako se 
nalaze oko tebe ljudi zlobni i bezosjećajni, koji neće da te slušaju, 
padni ničice pred njih i zamoli ih za oproštenje, jer si zaista i ti kriv, 
što neće da te slušaju. A ako već ne možeš da govoriš s ozlojeđenim 
ljudima, služi im šutke i ponizno, i nikad ne gubi nade. Ako te svi 
ostave i otjeraju silom, te ostaneš sam, padni na zemlju i ljubi je, 
pokvasi je suzama svojima. | zemlja će donijeti plod od suza tvojih, 
mada te nije nitko ni vidio, ni čuo u samoći tvojoj. Vjeruj bezgranično, 
pa ma se čak i to desilo, da svi na zemlji pođu stramputicom, a ti 
sam ostaneš u vjeri, i onda prinesi žrtvu i hvali boga ti, jedini. A nađe 
li vas se dvojica takvih — u vama je već cio svijet, svijet žive ljubavi, 
zagrlite se i smjerno veličajte boga, jer se ipak sačuvala istina 
njegova, pa makar samo u vama dvojici. 


.. ve. 


ili zbog grijeha, u koji si iznenada pao, raduj se zbog drugog, raduj 
se zbog pravednika, raduj se tome, što nije pravednik zgriješio, kad 
si već ti zgriješio. 

Ako zločin ljudi izazove u tebi negodovanje i nesavladivu tugu, da 
čak poželiš da še osvetiš zločincu, — boj se tog osjećaja više nego 
ičega; idi odmah i potraži muke, kao da si ti sam kriv zbog tog 
zločina ljudskog. Uzmi na se tu muku i trpi, i tvoje će se srce stišati i 
ti ćeš razumjeti, da si i sam kriv, jer si, kao jedini bez grijeha, mogao 
Svijetliti judima, a nisi svijetlio. Da si svijetlio, rasvijetlio bi svjetlošću 
svojom i drugima put, i onaj, koji je počinio zločin, možda ga ne bi 
bio počinio pored svjetlosti tvoje. A ako si i svijetlio, pa se ipak 
uvjeriš, da se ljudi ne spasavaju pored svjetlosti tvoje, ostani čvrst i 
ne sumnjaj u moć svijetla nebeskog; vjeruj, ako se nisu spasili sad, 
spasit će se kasnije. A ako se i poslije ne spase, spasit će se sinovi 
njihovi, jer neće umrijeti svjetlost tvoja, ako ti umreš. Pravednik 
umire, a svjetlost njegova ostaje. | spasavaju se uvijek poslije smrti 
spasioca. Rod ljudski ne poštuje svoje proroke i zlostavlja ih, ali ljudi 
ljube svoje mučenike i štuju one, koje su mučili. Ti radiš za cjelinu, 
radiš za budućnost. Nikad ne traži nagrade, jer je već i bez toga 
velika nagrada tvoja na ovoj zemlji: duhovna radost tvoja, koju jedino 
pravednik nalazi. Ne boj se ni uglednih, ni silnih, ali budi uvijek 
premudar i čist. Drži se mjere, čini sve u svoje doba, nauči o tome. A 
kad si sam, moli se. Voli padati ničice na zemlju. i cjelivati je. Zemlju 
cjelivaj neumorno, nezasitno cjelivaj, svakoga ljubi, i traži takav 
zanos i ushit. Pokvasi zemlju suzama radosti svoje i ljubi te suze 
svoje. A zanosa tog ne stidi se, cijeni ga, jer je on veliki dar božji, koji 
se ne daje mnogima, već jedino izabranima. 


i) O paklu i paklenom ognju. Mistično razmatranje 


Oci i učitelji, pitam sebe: »Što je pakao?« Ja mislim: »Patnja, što 
čovjek ne može više da ljubi.« Jedamput, u bezgraničnom biću, koje 
se ne može izmjeriti ni vremenom, ni prostorom dobi neko duhovno 
stvorenje, svojom pojavom na zemlji, mogućnost da kaže sebi: »Ja 
postojim i ja te ljubim.« Jedamput, samo jedamput bi mu pružen 
trenutak ljubavi djelotvorne, žive, a zato dobi zemaljski život i s njim 


vremena i rokove, i što bi: to sretno stvorenje odbaci dar skupocjeni, 
ne ocijeni ga, ne zavoli ga, nego pogleda na nj s podsmijehom i 
ostade bez osjećaja. I takav, kada je otišao sa zemlje, gleda krilo 
Abrahamovo i razgovara se s Abrahamom, kako se kazuje u priči o 
bogatašu i Lazaru, i gleda raj i može da uđe ka gospodu, ali ga baš 
to i muči, što će ući ka gospodu, iako nije ljubio, i što će se sastati s 
onima, koji su ljubili, a čiju je ljubav prezreo. On sada jasno vidi i 
govori sam sebi: »Sad već znam, iako sam toliko želio da ljubim, 
neće više biti djela za ljubav moju, niti će biti više prilike za žrtvu, jer 
se svršio život na zemlji i neće doći Abraham, da makar kapljom 
vode žive (to jest, ponovnim darom djelotvornog zemaljskog života, 
kao što je bio i prijašnji) rashladi plamen žeđe za duhovnom ljubavi, 
od koje sad gorim, a koju sam na zemlji prezreo. Ali života više 
nema, a vrijeme se ne vraća! lako bi i život svoj rado dao za druge, 
ali to je sad već nemoguće, jer je već prošao onaj život, koji se 
mogao prinijeti za žrtvu ljubavi, i sad zjapi provalija između onog 
života i ovog bića. Govore, da postoji materijalni pakleni plamen: 
neću da istražujem tu tajnu i bojim se toga, ali mislim, kad bi 
postojao materijalni plamen, da bi mu se zaista obradovali, jer bi u 
materijalnoj muci, držim, makar za trenutak, zaboravili najstrašniju 
muku duševnu. A i nemoguće je osloboditi se te duševne muke, jer 
to nije patnja spoljašnja, već unutrašnja. A kad bi se i mogli 
osloboditi, mislim da bi bili još nesretniji. Jer, iako bi im oprostili 
pravednici iz raja, gledajući muke njihove, i zvali ih sebi u 
bezgraničnoj ljubavi svojoj, oni bi već time još više povećali patnje, 
jer bi pobudili u njima još silniji plamen za sličnom, djelotvornom i 
blagotvornom ljubavi. koja je sad već postala nemoguća. Ipak mislim 
sa strepnjom u srcu, da bi mi sama svijest o toj mogućnosti morala 
naposljetku poslužiti kao olakšanje, Jer, primivši ljubav pravednika, a 
ne mogući da je uzvrate, oni će, u toj pokornosti, i zbog takve 
smjernosti, naći najzad neku vrstu one djelotvorne ljubavi, koju su 
prezreli na zemlji i neko slično djelovanje... žao mi je, braćo i prijatelji 
moji, što se ne mogu jasnije izraziti, ali teško onima, koji su se sami 
uništili na zemlji, teško samoubojicama! Mislim, da nema nesretnijih 
ljudi. Kažu nam, da je grijeh moliti se za takve bogu, i crkva ih na 
Vidljiv način odbacuje, ali ja mislim u dubini duše svoje, da se i za 
njih smije moliti. Zbog ljubavi neće se Krist na nas ljutiti. Ispovijedam 


vam se, oci i braćo, da sam se za takve cijelog života u duši molio, a 
i sada se svaki dan molim. 

O, u paklu ima i takvih, koji su živjeli oholo i okrutno uza sve 
nesumnjivo znanje i uza sve to, što su vidjeli nepobitnu istinu; ima ih 
strašnih, koji su se sasvim predali đavolu i njegovu oholu duhu. za 
njih je pakao nešto, što su oni samo željeli, i nešto nezasitno, i oni su 
dobrovoljni mučenici. Jer oni su sami sebe prokleli, kad su prokleli 
boga i život. Oni se hrane svojom pakosnom ohološću, kao kakav 
gladan putnik u pustinji, koji sam siše krv iz vlastitog tijela. Ali se ne 
mogu nasititi za sve vjekove, te odbacuju oproštenje i proklinju boga, 
koji ih zove. Bez mržnje ne mogu da gledaju boga živoga, i 
zahtijevaju, da ne bude boga života, i da bog uništi sam sebe i sve, 
što je stvorio. | oni će vječno gorjeti u vatri svoje srdžbe i željeti smrt 
svoju i bitisanje. Ali smrt neće dočekati... 


x 


Ovdje se svršava rukopis Alekseja Fjodoroviča Karamazova. 
Ponavljam: on nije potpun, i sastoji se iz odlomaka. Biografski 
podaci, na primjer, obuhvaćaju tek ranu starčevu mladost. Iz pouka 
njegovih i mišljenja, napravljena je kao neka cjelina, iako je očito, da 
ih je izrekao u različito doba i zbog raznih pobuda. A sve, što je 
govorio starac baš u tim posljednjim trenucima svog života, nije 
točno izloženo, nego je iznesena jedino predodžba o duhu i 
karakteru tog razgovora, ako se usporedi s onim, što je u rukopisu 
Alekseja Fjodoroviča navedeno iz prijašnjih njegovih pouka. Smrt 
starčeva nastupila je zaista sasvim neočekivano. Jer, iako je svima, 
koji su se tog večera sakupili kod njega, bilo potpuno jasno, da je 
smrt blizu, ipak nisu mogli predstaviti sebi, da će tako iznenada 
nastupiti. Baš naprotiv, njegovi prijatelji, kako sam naprijed 
spomenuo, videći ga te noći bar naoko toliko srčana i razgovorna, 
bili su čak uvjereni, da je njegovo zdravlje krenulo primjetno na bolje, 
mada tek na kratko vrijeme. Čak pet minuta prije smrti, kako su 
poslije u čudu pričali, nije se moglo još ništa predvidjeti. On je 
odjedamput osjetio jaku bol u prsima, problijedio i čvrsto pritisnuo 
ruku na srce. Tada su svi poustajali sa svojih mjesta i pritrčali, a on 
se, gledajući, unatoč svojim bolovima još uvijek osmjehivao, spustio 


lagano s naslonjača na pod, kleknuo, sagnuo do zemlje, raširio ruke 
i, kao da se nalazi u nekom radosnom ushitu, poljubio zemlju te, 
moleći se (kako je sam učio), tiho i radosno predao dušu bogu. Vijest 
O njegovoj smrti odmah se pronijela po skitu i doprla u manastir. 
Najprisniji pokojnikovi prijatelji i oni, kojima je to po činu spadalo u 
dužnost, počeše opremati njegovo tijelo po starinskom obredu, a sva 
se braća skupiše u sabornoj crkvi. Još prije zore, kako se poslije 
pričalo, stigla je vijest o starčevoj smrti i u grad. Ujutro već je skoro 
cio grad govorio o događaju, i mnoštvo je građana poteklo u 
manastir. Ali o tome ćemo pričati u narednoj knjizi, a sada ćemo tek 
toliko dodati, da još nije bio prošao ni jedan dan, kad se dogodi 
nešto tako neočekivano, a po utisku, što ga je proizvelo u manastiru i 
u gradu, toliko neobično, uzbudljivo i nepojmljivo, da se sve do 
danas, poslije toliko godina, sačuvala u našem gradu najživlja 
uspomena na taj, za mnoge toliko uzbudljiv dan. 


TREĆI DIO 
SEDMA KNJIGA 
ALJOŠA 
MRTVAČKI ZADAH 


Tijelo pokojnog jeroshimonaha oca Zosime opremili su za ukop 
po propisanom obredu. Umrle kaluđere i shimnike, kako je poznato 
ne kupaju. »Kada tko od kaluđera otiđe ka gospodu (piše u Velikom 

Trebniku čl), onda određeni kaluđer (to jest, koji je za to određen) 


pere njegovo tijelo toplom vodom, načinivši najprije spužvom (to jest 
grčkom spužvom) znak križa na čelu pokojnikovu, na prsima, na 
rukama i na nogama i na koljenima, i ništa više«. Sve je to izvršio na 
pokojniku sam otac Pajsij. Poslije pranja obukao ga je u kaluđersko 
odijelo i umotao mantijom, koju je po pravilu malo razrezao, da može 
pokojnika unakrst omotati. Na glavu mu je navukao kukuljaču s 
osmokrakim križem. Kukuljača je ostala otvorena, a lice su 
pokojnikovo prekrili crnim pokrovčićem. U ruke su mu stavili ikonu 
Spasiteljevu. Tako opremljena položili su ujutro u lijes (već davno 
prije toga pripravljen). Lijes su namjeravali da ostave cio dan u ćeliji 
(u prvoj velikoj sobi, u onoj istoj, u kojoj je pokojni starac primao 
braću i svjetovnjake). A kako je pokojnik bio po činu jeroshimonah, 
morali su jeromonasi i jerođakoni nad njim čitati evanđelje, a ne 
psaltir. Čitanje je otpočeo odmah poslije podušja otac Josif; otac 
Pajsij pak, koji je sam zaželio, da poslije čita cio dan i cijelu noć, bio 
je još zasad vrlo zauzet i zabrinut kao i otac nadstojnik skita, jer je 
odjedamput počelo izbijati i među manastirskom braćom i u 
gomilama svjetovnjaka, što su se strčali iz manastirskih gostionica i 
iz grada, nešto neobično, neka nečuvena i čak »neprilična« 
uzrujanost i nestrpljivo očekivanje. | otac nadstojnik i otac Pajsije 
nastojali su iz sve snage, da po mogućnosti stišaju živo uzbuđen 
svijet. Kad se već bilo prilično razdanilo, počeli su iz grada stizati čak 


i takvi, koji su poveli sa sobom svoje bolesnike, a osobito djecu — 
kao da su namjerno čekali baš ovaj trenutak, očito se uzdajući u brzu 
moć ozdravljenja, koja su se po njihovu vjerovanju morala odmah 
pojaviti. |, eto, sada se tek pokazalo, koliko su se bili navikli kod nas 
da smatraju pokojnog starca, još za njegova života, pravim i velikim 
svecem. A među došljacima ne bijaše nipošto samo prost svijet. To 
očekivanje ljudi, da će se dogoditi nešto veliko, koje je izbilo tako 
brzo i neprikriveno i čak nestrpljivo, i gotovo kao kakav zahtjev, činilo 
se ocu Pajsiju kao nesumnjiva sablazan, koju je on već poodavno 
naslućivao, ali koja je zapravo prelazila njegovo očekivanje. Kad bi 
se sreo s kojim uzbuđenim kaluđerom, otac ga je Pajsij stao koriti: 
»Takvo i toliko neodložno očekivanje nečeg velikog«, govorio je on, 
»lakoumnost je, koja je moguća jedino među svjetovnjacima, a nama 
neprilična.« Ali su ga slabo slušali, i otac Pajsij je to primijetio s 
nemirom, uza sve to, što je čak i sam (ako ćemo sve po istini reći), 
mada ga je uznemirivalo to i suviše nestrpljivo očekivanje, i nalazio u 
njemu lakoumnost i taštinu, — potajno očekivao, u dnu duše svoje, 
gotovo isto, što i ti uzrujani ljudi, i to je morao sam sebi priznati. Ali 
ipak su mu zato bili neobično neugodni neki susreti, koji su izazivali 
u njemu, zbog nekog predosjećanja, veliku sumnjičavost. U gomili, 
koja se gurala u ćeliji pokojnikovoj, opazio je s gađenjem u duši 
(zbog čega se odmah prekorio), na primjer, Rakitina i kaluđera, 
gosta iz dalekog obdorskog manastira, koji se još uvijek zadržavao u 
manastiru, i obojica su se učinili ocu Pajsiju odjedamput zbog nečeg 
jako sumnjivima, — iako mu se nisu samo njih dvojica činili sumnjivi. 
Među onima, koji su se uzrujavali, obdorski kaluđer najviše se bio 
uzvrpoljio. Mogao si ga vidjeti svuda i na svim mjestima: svuda je 
raspitivao, svuda prisluškivao, svuda prišaptavao s nekim osobitim 
tajanstvenim izgledom. Izraz njegova lica izražavao je krajnju 
nestrpljivost i neku razdraženost, što se očekivano tako dugo ne 
zbiva. A što se Rakitina tiče, on se našao, kako se kasnije pokazalo, 
tako rano u skitu po osobitom nalogu gospođe Hohlakove. Ovu je 
dobru, ali slaba karaktera gospođu, tek što se probudila i saznala za 
smrt pokojnikovu, obuzela odjedamput tako plahovita radoznalost, 
da je odmah poslala Rakitina s nalogom, da na sve pazi, i da joj s 
mjesta pismeno javlja, otprilike svako pola sata, o svemu, što će se 
dogoditi. Ona je držala Rakitina najpobožnijim i najbogobojažljivijim 


mladićem — tako je umio da se sa svakim ophodi i da ugađa 
svačijim željama, ako je samo vidio, da će otud imati i najmanju 
korist. Dan je bio vedar i svijetao, i mnogi došljaci bogomoljci 
skupljali su se oko skitskih grobova, kojih je bilo najviše oko crkve, 
ali i po cijelom skitu. Obilazeći skit, otac se Pajsij odjedamput sjeti 
Aljoše, a i toga, da ga već dugo nije vidio gotovo još od noćas. Ali 
tek što ga se sjetio, spazio ga odmah u najudaljenijem kutu skita, 
gdje sjedi kraj ograde na nadgrobnom kamenu nekog odavno umrlog 
kaluđera, koji je bio čuven sa svojih djela. Sjedio je leđima okrenut 
skitu, licem prema ogradi, i kao da se skrivaše za spomenikom. Kad 
mu se otac Pajsij sasvim približi, opazi da skriva lice dlanovima, te 
da plače, iako nečujno, ali gorko, i da mu se cijelo tijelo trese od 
jecanja. Otac Pajsij postaja časak više njega. 

— Dosta, dragi sine, dosta, prijatelju, — reče on naposljetku 
čuvstveno, — zašto plačeš? Raduj se, a ne plači. Zar ne znaš, da je 
ovaj dan najveći od svih njegovih dana? Sjeti se samo, gdje je on 
sad, u ovom trenutku, sjeti se samo! 

Aljoša ga pogleda, otkri svoje lice, naduveno od plača kao u 
malena djeteta, ali se odmah, ne progovorivši ni riječi, okrenu i 
ponovo prekri lice dlanovima. 

— No, pa neka, plači, — progovori otac Pajsij zamišljeno, — pa 
neka, plači, Krist ti je poslao te suze. »Nježne suze tvoje samo su 
duševni odmor, i one će samo razveseliti tvoje milo srce,« nadoveza 
on već u sebi, odlazeći od Aljoše i misleći o njemu s ljubavlju. A 
otišao je naglo, jer je osjetio, da će i on možda briznuti u plač, 
gledajući u nj. Vrijeme je međutim protjecalo, službe i pomeni za 
pokojnika odvijali su se u manastiru svojim redom. Otac Pajsij opazi 
opet oca Josifa kod lijesa i ponovo preuze od njega čitanje 
evanđelja. Ali još nisu bila ni tri sata poslije podne, kad se desi 
nešto, o čemu sam spomenuo još na kraju prošle knjige, nešto, što 
nije nitko kod nas očekivao i što je bilo toliko protivno sveopćem 
nadanju, da se, ponavljam, podrobna i glupa pripovijetka o tom 
događaju sve do danas neobično živo sačuvala u našem gradu i u 
cijeloj našoj okolici. Ovdje ću nadodati sa svoje strane: meni je 
gotovo odvratno da spominjem taj glupi i sablažnjivi događaj, koji je 
zapravo običan i prirodan, i ja ga, razumije se, ne bih nikako ni 
spominjao u svojoj pripovijetki, da nije utjecao neobično silno i na 


izvjestan način na dušu i srce glavnog, ali tek budućeg junaka moje 
pripovijetke, Aljošu, te izazvao u njemu prijelom i prevrat, koji je 
potresao, ali i konačno učvrstio njegovo mišljenje, za cio život i s 
izvjesnim ciljem. 

A sad da nastavim pričanje: kada su još prije zore položili u lijes 
starčevo tijelo, spremljeno za ukop, i iznijeli ga u prvu, veliku sobu za 
primanje, izbilo je među onima, koji su se nalazili pored lijesa, 
pitanje: da li da otvore prozore? Ali to pitanje, koje je nabacio netko 
uzgred i slučajno, ostalo je bez odgovora i gotovo neopaženo — tek 
ako su se neki od prisutnih obazreli na nj u sebi i jedino u tom 
smislu, da je prava glupost očekivati, da će tijelo takva pokojnika 
trunuti i širiti oko sebe samrtnički zadah, glupost dostojna sažaljenja 
(ako ne i podsmijeha) i koja pokazuje samo slabu vjeru i lakoumnost 
onog, koji je to pitanje postavio. Svi su, naime, očekivali nešto 
sasvim protivno. I, eto, odmah poslije podneva otpočelo je nešto, što 
su oni, koji su izlazili i ulazili, tek šutke i u sebi opažali, jer se svaki 
bojao da saopći kome drugome misao, koja je ponikla u njemu. Ali 
oko tri sata popodne opažalo se već tako jasno i nesumnjivo, da je 
vijest o tome proletjela u tren oka cio skit i obletjela sve bogomoljce, 
posjetioce skita, odmah zatim doprla u manastir i prenerazila sve 
manastirce, a najzad za vrlo kratko vrijeme, stigla u grad i ondje 
uzrujala sve, i one, koji vjeruju, i one, koji ne vjeruju. Oni, koji ne 
vjeruju, oni su se obradovali, a što se tiče onih, koji vjeruju, među 
njima su se našli neki, koji su se više obradovali od onih, koji ne 
vjeruju, jer »ljudima je mio pad pravednika i sramota njegova«, kako 
reče sam pokojni starac u jednoj pouci svojoj. Radilo se o tome, što 
se iz lijesa počeo širiti malo pomalo, i postepeno, sve jače, osjetljiv 
samrtnički zadah, koji se oko tri sata poslije podne već sasvim jako 
osjećao i postepeno bivao sve jači. Odavno već nije bilo, a niti se 
itko sjećao u svoj prošlosti našeg manastira takve sablazni, grubo 
razuzdane, inače čak i nemoguće, kakva je izbila odmah iza tog 
događaja čak među kaluđerima. Kasnije, već poslije mnogo godina, 
neki su se razumni kaluđeri, sjećajući se potanko cijelog tog dana, 
čudili i užasavali, na koji je način mogla sablazan dostići tolike 
razmjere. | prije toga se dešavalo, da su umirali kaluđeri, čiji je čist i 
pravedan život bio svima očit, starci bogobojažljivi, a međutim se i iz 
njihovih smjernih lijesova širio samrtnički zadah, kako se prirodno 


kod svih mrtvaca pojavljuje, ali to nije izazivalo ni sablazni pa čak ni 
najmanje uzrujanosti. Dakako, da je bilo kod nas i nekih već odavno 
umrlih, o kojima se još živo sačuvala uspomena u manastiru, čiji 
ostaci nisu po predanju trunuli, što je dirljivo i tajanstveno djelovalo 
na braću i sačuvalo se u njihovoj svijesti, kao nešto divno i čudesno, 
i kao obećanje, da će u budućnosti poteći od grobova njihovih još 
veća slava, samo kad voljom božjom dođe tome doba. Tako se 
osobito sačuvala uspomena na starca Joba, koji je doživio stotinu i 
pet godina, bio čuven isposnik, veliki posnik i šutljivac, te umro 
davno, još desetih godina našeg stoljeća, i čiji su grob pokazivali s 
osobitim i izvanrednim poštovanjem svih bogomoljaca, koji su prvi 
put došli u manastir, spominjući tom zgodom tajanstveno nekakve 
velike nade. (To je onaj grob, na kome je otac Pajsij zatekao jutros 
Aljošu gdje sjedi). Osim na ovog starca, koji je već odavno umro, bila 
je isto tako živa uspomena i na velikog oca jeroshimonaha, oca 
Varsonofija, koji je zapravo nedavno umro, — onog istog, od koga je 
otac Zosima preuzeo staraštvo i koga su još za života njegova svi 
bogomoljci, što su dolazili u manastir, otvoreno držali sumahnitim. O 
obojici sačuvalo se predanje, da su ležali u svojim lijesovima kao 
živi, te da su ih sahranili bez ikakva traga truljenja, i da su im čak lica 
u lijesovima nekako sjala. A neki su se čak sjećali, da se od njihovih 
tjelesa primjetno osjećao miris. Ali bez obzira na te toliko uvjerljive 
uspomene, ipak bi bilo teško objasniti onaj pravi razlog, zbog koga je 
došlo kod samrtničkog sanduka oca Zosime do te lakoumne glupe i 
pakosne pojave. Što se mene lično tiče, držim, da se tu u isto 
vrijeme skupilo i štošta drugo i da se steklo mnogo raznih uzroka. 
Među ostalim, na primjer, bijaše upravo i ona ukorijenjena mržnja na 
staraštvo, kao štetnu novinu, koja se duboko još uvijek skrivala u 
manastiru u umovima mnogih kaluđera. A onda je bila, dakako, u 
prvom redu zavist zbog pokojnikove svetosti, koja je već bila priznata 
još za njegova života, te je čak bilo zabranjeno prigovarati tome. Jer, 
iako je pokojni starac i privukao mnoge, ne toliko čudesima, koliko 
ljubavlju, te stvorio oko sebe cio svijet onih, koji ga vole, on je baš 
zbog toga stvorio sebi mnoge zavidnike, a poslije ljute neprijatelje, i 
javne i potajne, i ne samo među manastircima, nego čak i među 
svjetovnjacima. Nikome, na primjer, nije učinio ništa na žao, ali se 
ipak govorilo: »Zašto ga drže tako svetim?« I samo to pitanje, 


ponavljajući se postepeno, stvorilo je najzad cijeli ponor nezasitne 
mržnje. I eto, zašto mislim, da su se mnogi silno obradovali, kad su 
osjetili zadah truleži, što se počeo širiti od njegova tijela, i to još tako 
brzo, jer ne bijaše prošao još ni jedan dan od njegove smrti, kao što 
se god našlo odmah među odanima, i među onima, koji su ga dosad 
poštovali, i takvih, koje je ovaj događaj ražalostio i lično dirnuo. A 
događaji su se, međutim, ovako odvijali. 

Tek što se počeo osjećati trulež, već se i po samom izgledu 
kaluđera, što su ulazili u pokojnikovu ćeliju, moglo zaključiti, zašto 
ulaze. Uđe jedan, postoji časak i izađe, da što prije potvrdi vijest 
drugima, koji su napolju u gomili čekali. Od onih, što su čekali vani, 
neki tužno klimali glavama, a drugi ne htjedoše čak ni skrivati svoje 
radosti, koja je jasno izbijala iz njihovih pakosnih pogleda. | nitko ih 
nije više korio, nitko nije izustio ni jedne dobre riječi, što je svakako 
čudnovato, jer je ipak većina u manastiru bila odana pokojnom 
starcu: ali je tako očito sam gospod htio, da ovaj put manjina 
privremeno pobijedi. Naskoro su počeli dolaziti u ćeliju i svjetovnjaci, 
većinom obrazovani posjetioci, kako bi i oni također uhodili. Prostih 
ljudi je ulazilo malo, iako ih se puno tiskalo pred vratima skita. 
Utvrđeno je, da se osobito poslije tri sata navala svjetovnjaka 
pojačala, i to baš zbog te sablažnjive vijesti. Oni, koji možda ne bi taj 
dan nikako ni došli ili koji uopće nisu ni mislili doći, sada su namjerno 
došli, a među njima bijahu i neke ličnosti visoka položaja. Uostalom, 
red naoko nije bio još narušen, i otac Pajsij produži da čita evanđelje 
sigurno i otegnuto, stroga lica i glasno, kao da i ne primjećuje, što se 
dešava, iako je već dugo primjećivao nešto neobično. Ali i do njega 
su stali stizati glasovi, najprije veoma tihi, a onda sve jači i smjeliji! 
»Vidi se, da je sud božji drukčiji, nego čovječji!« ču odjedamput otac 
Pajsij. To je bio izustio najprije jedan svjetovnjak, gradski činovnik, 
čovjek postariji i, koliko se o njemu znalo, vrlo pobožan, ali, rekavši 
ovo glasno, on je ponovio samo ono, što su kaluđeri već odavno 
kazivali jedan drugom u uho. Oni su već davno izustili tu očajnu riječ, 
i najgore bijaše to, što je s tom riječju gotovo svakog trenutka izbijalo 
i sve više raslo neko likovanje. Međutim, uskoro se poče i red 
narušavati, i kao da su svi osjećali, da imaju prava da ga narušavaju. 
»I kako se ovo moglo dogoditi«, govorili su neki kaluđeri, isprva kao 
da žale, »tijelo mu je malo, suho, sama kost, i otkud da se osjeća 


zadah?« »Dakle, bog je namjerno htio nešto da objavi«, žurno su 
dodavali drugi, i njihovo se mišljenje primalo bez pogovora i odmah, 
to više, što su opet drugi dodavali, da se zadah, koji se prirodno širi 
od svakog grešnog pokojnika, morao osjetiti kasnije, bar poslije 
jednog dana i jedne noći, a ne tako napadno brzo, a »ovaj je 
pretekao prirodu,« dakle, ovdje ne djeluje nitko drugi, nego bog i 
osobito njegov prst. On je htio nešto da objavi. Ovo je mišljenje 
djelovalo porazno. Smjerni otac jeromonah Josif, bibliotekar i 
pokojnikov ljubimac, počeo je da odgovara nekim huliteljima, »da je 
svuda tako« i da u pravoslavlju nema takve dogme, prema kojoj ne 
bi tjelesa pravednika smjela istrunuti, nego da je to tek mišljenje i da 
se čak i u najpravoslavnijim mjestima, kao, na primjer, na Atosu, ne 
uznemiruju toliko zbog zadaha raspadanja, i da se ondje tjelesno 
raspadanje ne smatra glavnim znakom veličanja spašenih, već boja 
kostiju nakon što njihova tjelesa preleže najprije mnogo godina u 
zemlji i čak i istrunu u njoj, »i ako se nađu žute, kao vosak, to je 
onda najjasniji znak, da je gospod uzveličao umrlog pravednika; a 
ako se ne nađu žute, nego crne, onda to znači, da ga bog nije 
udostojao slave, — eto, kako je na Atosu, mjestu velikom, gdje se od 
starine čuva pravoslavlje netaknuto i u najsjajnijoj čistoći«, završi 
otac Josif. Ali riječi smjernog oca ostale su bez utiska i čak su 
izazvale podrugljivo prigovaranje: »To je sve učenost i novotarija, ne 
vrijedi ga ni slušati« — zaključiše kaluđeri među sobom. »Nismo 
imali ništa manje svetih otaca, nego oni. Oni žive ondje pod Turcima, 
pa su sve zaboravili. U njih je odavno pravoslavlje okaljano, a ni 
zvona nemaju«, pridodaše najveći podrugljivci. Otac Josif se udalji 
tužan, to više, što ni sam nije izrekao svoje mišljenje sasvim 
odlučno, već kao da i sam u nj slabo vjeruje. Ali je s tugom 
predviđao, da počinje nešto ružno i da čak i sama neposlušnost diže 
glavu. Povodeći se za ocem Josifom umukoše malo pomalo svi 
razumni glasovi, i nekako se tako desilo, da se svi, koji su voljeli 
pokojnog starca i s pobožnom poslušnošću prihvaćali ustanovu 
staraštva, odjedamput nečeg strašno uplašiše i, kad bi se sretali, 
pogledahu jedan drugome plašljivo u lice. A protivnici staraštva, kao 
novotarije,  podigoše ponosno glavu. »Od pokojnog starca 
Varsonofija ne samo da se nije osjećao zadah, nego se širio miris,« 
podsjećahu oni zlurado, »ali on nije to zaslužio staraštvom, već 


svojom pravednošću.« A odmah zatim osuše nedavno preminula 
starca osudama, pa čak i optužbama: »Nije pravo učio; on je učio, 
da je život velika radost, a ne smjernost u suzama ,« rekoše neki od 
najglupljih. »Vjerovao je po modi, i nije priznavao materijalne vatre u 
paklu« — nadodaše drugi, još gluplji. »Nije se držao strogo posta, 
dozvoljavao je sebi slasti, jeo je slatko od višanja uz čaj, to je jako 
volio, i gospođe su mu ga slale. A smije li monah piti čaj?« — čulo 
se, gdje govore neki zavidnici. »Sjedio je tu sav naduven od 
oholosti,« — prisjećahu se surovo najzluradiji, — »smatrao se 
svecem, pred njim su padali na koljena, i on je to primao kao nešto, 
što mu pripada.« »zloupotrebljavao je tajnu ispovijedi,« s pakosnim 
šaptanjem nadovezivahu najvatreniji protivnici staraštva, i to čak i 
najstariji kaluđeri, najgrublji bogomoljci, pravi posnici i šutljivci, koji 
su zašutjeli za života pokojnikova, a sad iznenada otvorili svoja usta, 
što je već samo po sebi bilo strašno, jer su njihove riječi silno 
djelovale na mlade i još kolebljive kaluđere. Sve je to pažljivo slušao 
i obdorski gost, kaluđerčić od svetog Silvestra, duboko uzdišući i 
klimajući glavom: »Da, vidi se, pravo je jučer sudio otac Ferapont,« 
razmišljaše on za sebe, kad se iznenada pojavi sam otac Ferapont; 
baš kao da je namjerno izišao, da uveća uzbuđenje. 

Već sam prije spomenuo, da je on rijetko kad izlazio iz svoje 
drvene ćelije u pčelinjaku, čak ni u crkvu nije već odavno zalazio te 
da su mu to kao suludu dopuštali, ne vezujući ga pravilom, koje je za 
sve vrijedilo. Ali, ako ćemo reći pravu istinu, dopuštalo mu se sve to, 
jer je to bilo nužno. Ta bilo bi nekako zazorno tako velika isposnika i 
šutljivca, koji se molio dan i noć (i koji je čak često klečeći zaspao), 
neprestano opterećivati općim pravilom, ako se on sam nije htio 
tome da podvrgne. »On je svetiji od nas svih i podnosi više, nego što 
pravila propisuju,« govorili su kaluđeri, »a ako ne dolazi u crkvu, 
onda to znači, da on sam najbolje zna, kada treba da dođe, on ima 
svoje vlastito pravilo.« A da se izbjegne vjerojatnom prigovaranju i 
sablazni, ostavljali su oca Feraponta na miru. Kao što je bilo već 
svima poznato, otac Ferapont nije baš jako volio starca Zosimu. A 
sad je odjedamput doprla i do njega, u njegovu ćeliju, vijest, »da je 
sud božji drukčiji nego čovječji, i da je on pretekao prirodu«. Po svoj 
prilici mu je prvi dotrčao i donio tu vijest obdorski gost, koji ga je 
jučer posjetio i od njega otišao užasnut. Spomenuo sam također, da 


je otac Pajsij, koji je čvrsto i nepokolebljivo stajao i čitao nad lijesom, 
lako nije mogao čuti i vidjeti, što se zbiva izvan ćelije, ipak u srcu 
svome sve glavno naslućivao, jer je svoju okolinu savršeno 
poznavao. Nije bio zbunjen, i sve buduće događaje očekivao je bez 
straha i pratio pronicavim pogledom, što će se izleći iz tog nemira, 
iako je, međutim već u duhu bio stvorio predodžbu o tome. Ali 
iznenada potrese njegov sluh neobična galama u predsoblju, koja je 
već očito narušavala red. Vrata se širom otvoriše i na pragu se pojavi 
otac Ferapont. Iza njega, kao što se primjećivalo, i čak jasno vidjelo 
iz ćelije, sakupilo se na ulazu mnogo kaluđera, koji su ga pratili, a 
među njima bijaše i svjetovnjaka. Međutim, pratioci nisu ušli, niti su 
se uspeli na doksat, nego su zastali i čekali, što će dalje reći i učiniti 
otac Feraponit, jer su predosjećali, i to čak s nekim strahom, uza svu 
svoju drskost, da on nije badava došao. Otac Ferapont zastade na 
pragu, podigne ruke, a ispod njegove desne ruke provirivale su oštre 
i radoznale očice obdorskog gosta, koji se jedini nije mogao 
suzdržati, nego je, gonjen prevelikom svojom znatiželjom, ustrčao za 
ocem Ferapontom uz stepenice. A svi ostali ustuknuše naprotiv u 
nekom iznenadnom strahu još jače, čim su se vrata uz tresak širom 
otvorila. Otac Ferapont, uzdigavši ruke iznenada viknu: 

— Izgoneći izgonim! — i odmah se poče okretati redom na sve 
četiri strane, križati rukom sva četiri zida i sva četiri kuta u ćeliji. Ovo, 
što je radio otac Ferapont, odmah su razumjeli njegovi pratioci, jer su 
oni znali, da on uvijek tako radi, kadgod uđe, i da neće sjesti, ni riječi 
progovoriti, dok ne izagna nečistu silu. 

— Sotono, izađi, sotono, izađi! — ponovi on uz svaki znak križa. 
— Izgoneći izgonim! — viknu on opet. Bio je u svojoj gruboj mantiji, 
potpasan konopcem. Ispod konopljane košulje provirivala su njegova 
gola prsa, obrasla sijedom dlakom. Noge su mu bile sasvim bose. 
Čim je stao da maše rukama, počeše se tresti i zvečati grube verige, 
što ih je nosio ispod mantije. Otac Pajsij prekinu čitanje, zakorači 
naprijed i stade pred njega kao da nešto iščekuje. 

— Zašto si došao, časni oče? Zašto narušavaš red? Zašto buniš 
smjerno stado? — reče on naposljetku, gledajući ga strogo. 

— Radi čega si došao? Što moliš? U što vjeruješ? — prodera se 
otac Ferapont, kreveljeći se kao lud. — Došao sam da izagnam 


ovdašnje vaše goste, đavole pogane. Vidim, mnogo ih se nakupilo 
za moga odsuća. Izmest ću ih brezovom metlom. 

— Nečistog izgoniš, a možda mu i sam služiš, — produži otac 
Pajsij bez straha, — i tko može za sebe reći: »svet sam?« Zar ti, 
oče? 

— Pogan sam, a ne svet. Ne sjedam u naslonjač i neću da mi se 
klanjaju kao idolu! — zagrmi otac Ferapont. — Sada ljudi 
upropašćuju svetu vjeru. Pokojnik je, ovaj svetac vaš, — on se 
okrenu gomili, pokazujući prstom na lijes, — poricao đavole. Purgativ 
je protiv đavola davao. Evo su se kod vas nalegli kao pauci po 
kutovima. A danas je i sam zasmrdio. U tome vidim veliko znamenje 
gospodnje. 

A to se zaista jedamput desilo za života oca Zosime. Jednom se 
kaluđeru počela u snu javljati nečista sila, kasnije i na javi. Kada je to 
u najvećem strahu povjerio starcu, savjetovao mu je on, da se 
neprekidno moli i što strože posti. A kad nije ni to pomoglo, 
savjetova mu da, ne ostavljajući posta i molitve, uzme jedan lijek. 
Zbog toga su se onda mnogi sablažnjavali i, klimajući glavama, 
razgovarali među sobom, — a najviše otac Ferapont, koga su 
odmah izvijestili neki klevetnici o toj »neobičnoj« odredbi starčevoj u 
ovom specijalnom slučaju. 

— Izlazi, oče! — zapovjednički reče otac Pajsij, — ne sude ljudi, 
već bog. Možda, ovdje vidimo takvo »znamenje«, koje nisi u stanju 
da shvatiš ni ti, ni ja, ni itko drugi. Izlazi, oče, i ne buni stada! — 
ponovi on odlučno. 

— Postova se nije držao prema svom kaluđerskom činu, zato se 
pojavilo i znamenje. Ovo je jasno, a kriti, to je grijeh! — nikako nije 
htio da se smiri mahniti zanešenjak, koji bijaše pao u vatru. — Dao 
se namamiti slatkišima, gospođe su mu donosile u džepovima, 
sladio se čajem, žrtvu je prinosio svom trbuhu, punio ga slastima, a 
um svoj oholio mislima... Zato je i posramljen... 

— Lakoumne su tvoje riječi, oče, — reče otac Pajsij povišenim 
glasom, — divim se tvome postu i tvojim podvizima, ali su lakoumne 
riječi tvoje, kao da ih je izrekao mladić iz svijeta, nepostojan i 
djetinjeg razuma. Ta izlazi, oče, zapovijedam ti — zagrmi na kraju 
otac Pajsij. 


— Izaći ću! — progovori otac Ferapont, zbunjen, ali još uvijek 
srdit. — Vi, učenici! Zato, što ste velika uma, uznosite se nad mojim 
ništavilom. Došao sam ovamo nešto pismen, a ovdje sam zaboravio 
i ono, što sam znao; sam gospod bog zaštitio je mene malena od 
vaše premudrosti. 

Otac Pajsij stajao je tik uz njega i čekao ustrajno. Otac Ferapont 
šućaše časak i odjedamput se snuždi, pritisne desni dlan na obraz 
te, gledajući lijes pokojnog starca, reče zapijevajući: 

— Sutra će nad njim pjevati »Pomoćnika i Pokrovitelja« — divan 
kanon, a nada mnom, kad crknem, samo »Koja slast u životu« — 


M ski . : . 
stihirčicu , — reče on u suzama i turobno. — Uzoholiše se i 
uzniješe, pusto je ovo mjesto! — zavapi on iznenada kao lud i, 


mahnuvši rukom, okrenu se brzo i s doksata siđe naglo niz 
stepenice. Gomila, što ga je dolje čekala, sva se uskomeša; neki su 
odmah pošli za njim, a drugi su otezali, jer je ćelija bila još uvijek 
otvorena, a otac Pajsij, koji je izašao odmah za ocem Ferapontom 
na doksat, stajao je i motrio. A razljućeni starac, ne bijaše još sve 
svršio: kad je odmakao nekih dvadeset koraka, on se odjedamput 
okrenu prema suncu, koje je bilo na zalasku, podigne više sebe obje 
ruke i, kao da ga je kogod pokosio ljosnu na zemlju uz strašan krik: 

— Moj je gospod pobijedio! Krist je pobijedio pri zalasku sunca! 
— viknu on bijesno i, pruživši ruke prema suncu, pade licem ničice 
na zemlju, zajeca glasno kao malo dijete, sav se tresući od plača i 
šireći ruke po zemlji. Sad svi potrčaše njemu i začuše se poklici, 
glasan plač. Sve kao da obuze pomama. 

— Eto, tko je svet! Eto, tko je pravedan! — razlijegali se poklici 
već bez svakog straha, — eto, tko bi mogao biti starac, — 
nadovezaše drugi već ljutito. 

— Neće on da bude starac... Sam je poricao staraštvo... neće da 
služi prokletoj novotariji... neće oponašati njihove budalaštine — 
odmah prihvatiše drugi glasovi. Teško je zamisliti, čime bi se to 
završilo, da nije baš u tom trenutku zabrujilo zvono, pozivajući na 
službu. Svi se počeše odjedamput križati. Diže se i otac Ferapont, 
ogradi se znakom križa i pođe prema svojoj ćeliji ne ogledajući se, ali 
vičući još uvijek, no sad već nešto bez ikakve veze. Za njim potrčaše 
nekolicina, ali tek njih nekoliko, a većina se poče razilaziti i Žuriti na 


službu. Otac Pajsij preda čitanje ocu Josifu i siđe dolje. Nisu ga 
mogli pokolebati bijesni poklici zanešenjaka, ali mu se srce 
odjedamput rastuži i sneveseli i on to osjeti. Zastade i iznenada 
zapita sam sebe: »Otkud ta tolika tuga moja, te mi je gotovo i duh 
klonuo?« i odmah u čudu shvati, da ga je ta nenadana tuga njegova 
snašla zbog jednog naoko malog, ali osobitog uzroka: radilo se o 
tome, što je u gomili, koja se maločas gurala oko ulaza u ćeliju, 
spazio među drugim uznemirenicima i Aljošu, i on se sjeti, da je 
odmah, čim ga je ugledao, osjetio u svome srcu kao neku bol. »Zar 
taj mladić sad zbilja toliko mnogo znači srcu mome?« — zapita on 
odjedamput sam sebe. Upravo u tom trenutku prolazio je Aljoša 
mimo njega, kao da se nekud žuri, ali ne u pravcu crkve. Pogledi im 
se susretoše. Aljoša naglo skrenu pogled i obori oči u zemlju, i otac 
se Pajsije dosjeti već po samom izgledu mladićevu, kakva se silna 
promjena dešava u njemu u ovom trenutku. 

— Zar si se i ti poveo za njima? — uskliknu odjedamput otac 
Pajsij, — zar si i ti među malovjernima? — nadoveza on tužno. 

Aljoša zasta i nekako neodređeno pogleda oca Pajsija, ali opet 
žurno skrenu oči i ponovo ih obori zemlji. Stajaše porebarke i ne 
okretaše lica pitaču. Otac ga Pajsije promatraše pažljivo. 

— A kuda se žuriš? Zvoni na službu — zapita ponovo. 

Ali Aljoša ni sad ne odgovori. 

— Ili odlaziš iz skita? Kako, bez pitanja i bez blagoslova? 

Aljoša se odjedamput nekako koso osmjehnu, te, čudnovato, vrlo 
čudnovato pogleda u oca, koji ga pitaše, u onog, kome ga je na 
umoru povjerio bivši rukovodilac njegov, bivši gospodar srca i uma 
njegova, ljubljeni starac njegov, i odjedamput, kao i prije, bez svakog 
odgovora odmahnu rukom i, gotovo i ne brinući se, da oda dužno 
poštovanje, izađe kroz kapiju iz skita. 

— Još ćeš se ti vratiti! — prošapta otac Pajsij, gledajući za njim 
tužno i začuđeno. 


TAKAV TRENUTAK 


Otac Pajsij, naravno, nije se prevario, kad je zaključio, da će se 
njegov »dragi dečko« opet vratiti, i možda je čak i pronikao (iako ne 
sasvim, ali ipak jasno) u pravi smisao duševna raspoloženja 
Aljošina. Ipak moram otvoreno priznati, da bi i meni bilo vrlo teško, 
da sad jasno iznesem točan smisao tog neobičnog i neodređenog 
trenutka u životu meni toliko dragog i tako još mladog junaka moje 
pripovijetke. Ali na tužno pitanje oca Pajsija, postavljeno Aljoši: »Zar 
si i ti među malovjernima?«, mogao bih, razumije se, sa sigurnošću 
odgovoriti za Aljošu: »Ne, on nije malovjeran!« | ne samo to, jer tu 
bijaše nešto čak sasvim protivno: sva njegova zbunjenost nastala je 
baš zbog toga, što je mnogo vjerovao. Ali zbunjenost je ipak 
postojala, ipak je nastala i bila toliko mučna, da je Aljoša, već mnogo 
kasnije, smatrao taj tužni dan jednim od najtežih i najsudbonosnijih 
dana u cijelom svom životu. A kad bi zapitali otvoreno: »Ta zar su 
sva ta tuga i tolika uzrujanost mogle nastati u njemu jedino zbog 
toga, što je starčevo tijelo, mjesto da počne odmah pokazivati 
ljekovitu snagu, stalo naprotiv prije vremena trunuti,« — odgovaram 
bez okolišanja: »Jest, tako je zaista i bilo.« Samo bih molio čitaoca, 
da ne hiti ismijati čisto srce mog mladića. I ja sam, ne samo da ne 
namjeravam moliti za njega oproštenje, ili ispričavati i opravdavati 
njegovu prostodušnu vjeru, recimo, njegovim mladim godinama ili 
slabim uspjehom u naukama, kojima se prije bavio, itd., itd., nego ću 
učiniti čak protivno i odlučno izjaviti, da iskreno cijenim prirodu 
njegova srca. Nema sumnje, da bi drugi mladić, koji oprezno prima 
utiske srca, koji već zna, da ne ljubi vatreno, već samo toplo, i čiji je 
razum istina zdrav, ali prema svojoj dobi i suviše razložan (i zato 
jeftin), da bi takav mladić, velim, izbjegao ono, što se desilo mom 
mladiću, ali u nekim je slučajevima zaista dostojnije predati se 
nekom zanosu, makar i nerazumnom, koji međutim ipak potječe iz 
velike ljubavi, nego mu se nikako ne predati. A pogotovo u mladosti, 
jer je uvijek razborit mladić, nepouzdan, i jeftina je cijena njegova — 
to je eto moje mišljenje! »Ali, — uskliknut će možda razumni ljudi, — 
ne može svaki mladić vjerovati u takve predrasude, i vaš mladić nije 
uzor svima ostalima.« Na to ću i opet odgovoriti: jest: moj je mladić 
vjerovao, vjerovao sveto i nepokolebljivo, ali ja zato ipak ne molim, 
da mu se oprosti. 


Vidite li: iako sam naprijed izjavio (i možda suviše preuranjeno), 
da se neću objašnjavati, da se neću ispričavati i opravdavati svog 
junaka, ipak vidim, da je potrebno, da radi daljeg razumijevanja 
pripovijetke ponešto objasnim. Evo, što ću reći: ovdje se ne radi o 
čudesima. Niti se tu radi o očekivanju čudesa, lakoumnom u svojoj 
nestrpljivosti. Aljoši nisu onda bila potrebna čudesa radi trijumfa 
nekih uvjerenja (to baš nikako), niti zbog kakve prijašnje unaprijed 


usvojene ideje, koja bi što prije trijumfirala nad drugom, — o ne, 
nikako: ovdje je, u svemu tom i prije svega, na prvom mjestu, stajao 
pred njim lik, jedino lik — lik njegova ljubljena starca, lik onog 


pravednika, koga je on do obožavanja poštovao. To baš i jest ono, 
što se sva ljubav, koja je ispunjavala njegovo mlado i čisto srce 
prema »svemu i svakome«, bar za najjačih izljeva njegova srca u to 
vrijeme i tokom cijele prošle godine, a ponekad cijela usredotočila, 
možda i nepravilno, poglavito na jednom biću — na njegovu 
ljubljenom, sada pokojnom starcu. Istina, to je biće tako dugo stajalo 
pred njim kao nesumnjiv ideal, da sve njegove mlade sile i sve 
njegove težnje nisu ni mogle, a da ne streme isključivo prema tom 
idealu, te da je u trenucima zaboravljao čak i »sve i svakoga«. (On 
se poslije sjetio, da je tog teškog dana posve zaboravio brata 
Dmitrija, zbog koga je bio još jučer toliko zabrinut i tužan; da je 
zaboravio, da odnese lljušečkinu ocu dvije stotine rubalja, što je 
također još jučer tako vruće želio da učini). Nisu mu bila potrebna 
čudesa, već jedino »viša pravednost«, koja je bila po njegovu 
vjerovanju narušena i zbog čega je bilo tako grubo i nenadano 
ranjeno njegovo srce. | koje čudo, što je ta »pravednost«, prema 
Aljošinu očekivanju već zbog samog toga stvar poprimila oblik čuda, 
koje je odmah očekivao od praha svog bivšeg obožavanog vođe. A 
tako su mislili i to isto očekivali svi u manastiru, pa čak i oni, čijem se 
umu klanjao Aljoša, na primjer, sam otac Pajsij, i Aljoša je, ne 
uznemirujući sebe nikakvim sumnjama, dao svojoj misli isti oblik, 
kakav su dali i svi ostali. | to je već odavno, tokom cijele godine 
njegova boravka u manastiru, poprimilo u njegovu srcu takav oblik, i 
srce se njegovo već naviklo, da to očekuje. Ali on je žudio za 
pravednošću, za pravednošću, a ne samo za čudesima. | eto, onaj, 
koji je imao biti, kako se on nadaše, uzvišen nad sve na cijelom 
svijetu, — upravo taj, mjesto da bude po zasluzi uzvišen, bio 


odjedamput ponižen i osramoćen! Zašto? Tko je tako presudio? Tko 
je mogao tako odlučiti — eto, to su pitanja, koja su odmah stala 
mučiti njegovo neiskusno i djevičansko srce. On nije mogao da 
podnese bez boli, štoviše bez srdžbe u srcu, što je najpravedniji 
medu pravednicima izvrgnut takvoj podrugljivoj i pakosnoj sprdnji 
tako lakomislene rulje, koja je bila toliko niža od njega. Dobro neka i 
ne bude čuda uopće, neka se ne desi ništa čudno i neka se ne 
ispuni ono, što se odmah očekivalo, — ali zašto je moralo doći do 
onog, obeščašćenja, zašto je dopuštena sramota, zašto to naglo 
truljenje, koje je »preteklo prirodu«, kako su govorili pakosni 
kaluđeri? I zašto to »znamenje«, koje su oni sad s ocem Ferapontom 
s tolikim likovanjem isticali i zašto oni vjeruju, da su čak dobili pravo, 
da tako tvrde? Gdje je providnost i njezin prst? Zašto je ona sakrila 
svoj prst »u najpotrebnijem trenutku« (mislio je Aljoša) i kao da se 
sam htio da podčini slijepim, nijemim, nemilosrdnim zakonima 
prirode? 

Eto, zašto je krvarilo Aljošino srce i, razumije se, kako sam već 
rekao, na prvom je mjestu tu stajao lik, koji je on volio više nego išta 
na svijetu, i sad je on »osramoćen« i »lišen slave«. Neka je ovo 
mrmljanje moga mladića bilo lakoumno i nerazborito, ali ipak, i po 
treći put ponavljam (unaprijed pristajem, da je možda i to također 
lakoumno): da je meni milo, što se moj mladić nije pokazao u tom 
trenutku ne baš osobito razboritim, jer će svaki čovjek, koji nije glup, 
u svoje vrijeme doći do pameti, ali ako u tom neobičnom trenutku u 
mladićevu srcu nema ljubavi, kad će je onda biti? Međutim, ovom 
prilikom neću prešutjeti i jednu prilično neobičnu pojavu, koja je, iako 
trenutno, izbila u Aljošinu umu u ovom sudbonosnom trenutku po nj. 
To nešto novo, što je iskrslo i sinulo u njegovu umu, predstavljalo je 
mučni utisak, što ga izazivaše neprekidno sjećanje na jučerašnji 
razgovor s bratom Ivanom. A osobito sad. O, ne mislite, da se 
možda poljuljalo u njegovoj duši koje od temeljnih i, tako da kažem, 
stihijskih vjerovanja njegovih. On je ljubio svog boga i vjerovao u nj 
nepokolebljivo, iako je sad nenadano stao mrmljati na nj. Ali ipak, 
sjećajući se svog jučerašnjeg razgovora s bratom Ivanom, sad se 
odjedamput ponovo pokrenuo u njegovoj duši nekakav nejasan, ali 
mučan i gadan utisak, koji je sve više i više težio da izbije na 
površinu. A kad se već počelo smrkavati, Rakitin, koji je išao kroz 


jelovu šumu iz skita, primijeti iznenada Aljošu, gdje leži pod drvetom, 
licem prema zemlji i nepomično, kao da spava. On mu priđe i zovnu 
ga. 

— Ti ovdje, Alekseju? Zar si i ti... — reče on začuđeno, ali ne 
dovrši, nego odjedamput zasta. Htio je reći: »Zar si i ti došao do 
toga?« Aljoša ga ni ne pogleda, ali, po nekim njegovim kretnjama, 
Rakitin se dovine, da ga on sluša i razumije. 

— Što ti je? — čudio se on i dalje. 

Ali njegovo čuđenje poče već uzmicati na njegovu licu pred 
smiješkom, koji poprimaše sve više podrugljiv izraz. 

— Čuj, tražim te već više od dva sata. Odjedamput si nestao 
otud. A što ti ovdje radiš? Kakve su te gluposti spopale? Ta bar 
pogledaj u mene... 

Aljoša diže glavu, sjede i nasloni se leđima na stablo. Nije 
plakao, ali njegovo je lice izražavalo patnju, i u pogledu se opažala 
razdraženost. Uostalom, on nije gledao u Rakitina, već nekud u 
stranu. 

— Znaš li, da si se sasvim promijenio u licu. Nema više ni traga 
one tvoje prijašnje čuvene smjernosti. Jesi li se razljutio na koga, što 
li? Je li te tko uvrijedio? 

— Ostavi me! — progovori odjedamput Aljoša, još uvijek ne 
gledajući u nj, i odmahnu rukom. 

— Oho, dakle tako! Počeo si da se izdireš kao i ostali smrtnici. | 
on hoće da je anđeo! E, Aljoša, ti si me začudio, znaš li to, iskreno ti 
velim. Već se odavno ovdje ničemu ne čudim. Ja sam te uvijek držao 
za obrazovana čovjeka... 

Aljoša ga naposljetku pogleda, ali nekako rastreseno, baš kao da 
ga još uvijek slabo razumije. 

— Zar si ti zbilja zato takav, što je tvoj starac zasmrdio? I zar si 
zbilja vjerovao, da će on početi čuda činiti? — uzviknu Rakitin, 
prelazeći opet u iskreno čuđenje. 

— Vjerovao sam, vjerujem, hoću da vjerujem, i vjerovat ću, no, 
što hoćeš još! — viknu Aljoša razdraženo. 

— Baš ništa, golube. Phi, dođavola, u to ne vjeruje sad ni 
trinaestogodišnje đače. A, uostalom, dođavola. Ti si se dakle sad 
rasrdio na svog boga, pobunio se: obiđoše, misliš, kod promaknuća, 
i o prazniku ne dadoše ordene! Eh, vi! 


Aljoša se podugo i, nekako pritvorivši oči, zagleda u Rakitina, i u 
očima mu nešto odjedamput planu... ali ne srdžba na Rakitina. 

— Ja se ne bunim protiv svog boga, ja samo »svijeta njegova ne 
primam« — i Aljoša se odjedamput osmjehnu nekako iskrivljeno. 

— Kako ne primaš svijeta? — razmisli Rakitin na trenutak o 
njegovu odgovoru. — Kakva je to zbrka? 

Aljoša ne odgovori. 

— Ali, dosta o glupostima, a sad na stvar: jesi li danas što jeo? 

— Ne sjećam se... jeo sam, čini mi se. 

— Ti bi se morao, sudeći po tvom licu, okrijepiti. Kad te čovjek 
pogleda, obuzima ga sažalijevanje. A noćas nisi ni spavao, Čuo 
sam, da je ondje kod vas bio sastanak. A onda sve to brbljanje i 

galama. Sigurno si tek komadićak nafore pojeo. Ja imam u 
džepu kobasicu, kad sam pošao ovamo, ponio sam je iz grada za 
svaki slučaj. Samo ti kobasice nećeš... 

— Daj kobasice! 

— Aha! Dakle tako! Znači, već prava buna, barikade! E, brate, i 
ne treba tako nešto prezirati. Svrnimo meni... Ja bih sad i sam 
rakijice gucnuo, strašno sam umoran. A rakije se ne bi sigurno 
usudio... ili ćeš možda ipak gucnuti? 

— Može i rakije. 

— Gle sad! Čudnovato, brate! — pogleda Rakitin divlje. — Ali, 
bilo ovako ili onako, rakija ili kobasica, to su lijepe stvari, koje se ne 
smiju propustiti. Hajdemo! 

Aljoša se šuteći diže sa zemlje i pođe za Rakitinom. 

— Da to vidi brat Vanička, ala bi se čudio! Da, zbilja, bratac tvoj 
Ivan Fjodorovič otkotrljao se jutros u Moskvu. 

— Znam — izusti Aljoša ravnodušno. 

I odjedamput iskrsne u njegovu umu prilika njegova brata 
Dmitrija, ali samo iskrsnu, i premda ga je podsjetio na nešto, na 
nekakvu prešnu stvar, koja se nije smjela ni za minutu odložiti, na 
nekakvu dužnost, strašnu obavezu, ni to podsjećanje nije na nj 
nimalo djelovalo, nije doprlo do njegova srca, nego je u istom 
trenutku izletjelo iz njegova sjećanja i bilo zaboravljeno. No Aljoša se 
sjetio toga tek mnogo kasnije. 


— Tvoj bratac Vanička rekao je jedamput za me, da sam ja 
»nesposobna liberalna vreća«. A i ti se također nisi mogao jednom 
prilikom svladati, nego si mi dao na znanje, da sam »nepošten«... Pa 
neka sam! Sad ću vidjeti vašu darovitost i poštenje (završi Rakitin za 
se, šapćući). — Phi, slušaj! — otpoče on opet glasno, — proći ćemo 
kraj manastira i otići stazicom ravno u grad. Hm! Zbilja, sjetio sam 
se, da bih morao svrnuti Hohlakovoj. Pomisli: pisao sam joj o svemu, 
što se dogodilo i zamisli, ona mi smjesta odgovorila pisamcem, 
olovkom (ta dama strašno voli da piše), da »nije nikako očekivala od 
tako poštovanog starca, kao što je otac Zosima, — takav postupak!« 
Baš je napisala: »postupak«! | ona se rasrdila. Ah, svi vi! Stoj! — 
viknu on opet iznenada, zaista odjedamput i, ščepavši Aljošu za 
rame, zaustavi i njega. 

— Znaš li, Aljoša, — i on pogleda ispitujući u njegove oči, 
nalazeći se sav pod dojmom neke nenadane nove misli, koja ga je 
odjedamput ozarila, te, iako se smijao, ipak se očito bojao da glasno 
izreče tu novu nenadanu svoju misao, jer još ni sad nije mogao da 
povjeruje u ovo neobično i za nj sasvim neočekivano raspoloženje, u 
kome je sada vidio Aljošu. — Aljoša, znaš li, kamo bi najbolje bilo, da 
sada odem? — izusti on naposljetku bojažljivo i molićivo. 

— Svejedno... kamo hoćeš. 

— Da odem Grušenjki, a? Ideš li i ti? — reče naposljetku Rakitin, 
sav dršćući u bojažljivu očekivanju. 

— Pa hajdemo Grušenjki — odgovori Aljoša odmah i mirno. 

| to je bilo toliko neočekivano za Rakitina, to jest taj brzi i miran 
pristanak, da je gotovo ustuknuo. 

— Nuto, nuto! Gle! — viknu on u čudu i odjedamput čvrsto ščepa 
Aljošu ispod ruke, povuče ga brzo stazom, još se uvijek ozbiljno 
bojeći, da će klonuti njegova odlučnost. Išli su šutke, jer se Rakitin 
čak bojao i progovoriti. 

— A kako će joj milo biti, kako će joj milo biti... — promrmlja on i 
ponovo zašuije. 

Ali on nije vukao Aljošu Grušenjki, što će joj to milo biti, on je 
čovjek ozbiljan i nije nikad ništa poduzimao bez lične koristi. A on je 
sada imao dvojak cilj, prvo osvetnički, to jest, da vidi »sramotu 
pravednikovu« i vjerojatno »pad« Aljošin »iz svetaca među 
grešnike«, čime se on već od prije zanosio, a drugo, imao je pred 


očima i izvjestan materijalan, vlastiti vrlo probitačan cilj, o kome 
ćemo govoriti niže. 

»Dakle, došao je taj trenutak«, misli on u sebi veselo i pakosno, 
»mi ćemo dakle ščepati za šiju taj trenutak, jer nam je vrlo dobro 
došao.« 


Ill 
GLAVICA LUKA 


Grušenjka je stanovala u najživljem dijelu grada, u blizini 
sabornog trga, u kući udovice trgovkinje Morozove, do koje je uzela 
pod najam omaleno drveno krilo u dvorištu. Kuća Morozove bila je 
velika, od kamena, jednokatna, stara i naizgled vrlo neugodna; u njoj 
je osamljeno živjela sama domaćica, stara žena, sa svoje dvije 
nećakinje, također već postarije djevojke. Nije joj bilo od potrebe da 
izdaje pod najam svoje krilo u dvorištu, ali su znali svi, da je primila 
Grušenjku u stan (još prije četiri godine) jedino zato, da ugodi svom 
rođaku trgovcu Samsonovu, javnom  Grušenjkinu  pokrovitelju. 
Govorilo se, da je ljubomorni starac, kada je smjestio kod Morozove 
svoju »favoritkinju«, imao u prvom redu na umu oštro staričino oko, 
koje će paziti na vladanje nove stanarke. Ali se pokazalo uskoro, da 
to oštro oko nije bilo potrebno, i svršilo se tako, da se Morozova čak 
rijetko kad i sretala s Grušenjkom, ne dosađujući joj kasnije nikakvim 
nadzorom. Istina, protekle su već četiri godine od onog vremena, 
kada je starac dovezao u ovu kuću iz gubernijskog grada 
osamnaestgodišnju djevojku,  plahu,  stidljivu, sitnu,  mršavu, 
zamišljenu i tužnu, od toga je doba mnogo vode proteklo. Život te 
djevojke bio je poznat u našem gradu tek malo i djelomično, a nije se 
saznalo ni kasnije više, i čak ni onda, kada su se već mnogi počeli 
zanimati za tu »ljepoticu nad ljepoticama«, u kakvu se za četiri 
godine _prometnula Agrafena Aleksandrovna. Jedino su se širili 
glasovi, da ju je još kao djevojčicu od sedamnaest godina zaveo 
nekakav oficir i zatim odmah napustio. Časnik je otputovao i poslije 
se negdje oženio, a Grušenjka je ostala u sramoti i sirotinji. Pričalo 
se, uostalom, da je Grušenjka, iako ju je njen starac zbilja izvukao iz 
sirotinje, bila iz čestite porodice i potjecala iz svećeničkog staleža, jer 


da je otac nekakav oblasni đakon ili nešto slično. | eto za četiri 
godine postade od osjetljive, ponižene i jadne sirotice, rumena, 
punačka ruska ljepotica, žena karaktera smiona i odlučna, ponosna i 
drska, koja se razumjela u novce, bila vješta u stjecanju, škrta i 
oprezna, i koja je na dozvoljen ili nedozvoljen način uspjela, kako se 
govorilo, da skuca svoj vlastiti kapitalčić. Tek su jedno svi znali: da je 
do Grušenjke bilo teško doprijeti i da osim starca, njena pokrovitelja, 
nije bilo više ni jednog čovjeka, koji bi se mogao pohvaliti njenom 
naklonošću. To je bila nepobitna činjenica, jer se pojavilo dosta onih, 
koji htjedoše steći njenu naklonost, osobito posljednje dvije godine. 
Ali svi su pokušaji ostali uzaludni, a neki nametljivci, koji su nastojali 
da joj se približe, morali su se povući, doživjevši komičan i sramotan 
rasplet, zbog odlučna i podrugljiva otpora karakterne mlade osobe. 
Još se znalo, da se mlada osoba upustila, osobito posljednje godine, 
u ono, što se naziva »kšeftom«, i da je u tom pogledu pokazala 
takve izvanredne sposobnosti, da su je najzad mnogi prozvali 
pravom čifutkinjom. Nije ona davala novac na kamate, ali je, na 
primjer, bilo poznato, da je ona s Fjodorom Pavlovičem 
Karamazovom prekupljivala mjenice i to budzašto, po grivenik za 
rubalj, a poslije je dobila na nekim od tih mjenica po rubalj na 
grivenik. Bolesni Samsonov, koji se posljednje godine nije mogao 
služiti svojim otečenim nogama, udovac, tiranin svojih odraslih 
sinova, i koji je stekao svojih stotinu tisuća, čovjek gadan i neumoljiv, 
pao je međutim pod snažan utjecaj svoje štićenice, koju je isprva 
držao na uzdi, u stezi, na tankoj hrani, kako su onda govorili lajavci. 
Ali Grušenjka je uspjela da se emancipira i da ga čak uvjeri u svoju 
vjernost. Taj starac (koji je već odavno umro) bio je vrlo vrijedan 
čovjek i snažna karaktera, a što je glavno, bio je škrt i tvrd kao 
kamen, i mada je Grušenjkina ličnost na nj porazno djelovala, tako 
da nije mogao da živi bez nje (posljednje dvije godine, na primjer, 
bilo je zaista tako), ipak joj nije namijenio veću i znatniju glavnicu, i 
čak da mu je ona zaprijetila, da će ga posve ostaviti, ostao bi i onda 
neumoljiv. Ali zato joj je dao malu svoticu, i kad se za to saznalo, svi 
su se tome jako čudili. »Ti nisi luda žena«, reče joj, dajući joj osam 
tisuća, »radi sama s njima, ali znaj, da osim dosadašnjeg godišnjeg 
uzdržavanja nećeš ništa više dobiti od mene sve do moje smrti, a ni 
u oporuci svojoj neću ti ništa više ostaviti«. I održao je svoju riječ: 


umro je, i sve ostavio svojim sinovima, koje je cijelog života, kao i 
njihove žene i djecu, držao kao sluge, a Grušenjku nije ni spomenuo 
u svojoj oporuci. Sve se ovo tek kasnije saznalo. Svojim savjetima, 
kako da »radi svojom vlastitom glavnicom«, dosta je pomogao 
Grušenjki i upućivao je u »kšeftove«. Kada se Fjodor Pavlovič 
Karamazov, koji se najprije zbog jednog slučajnog »kšefta« spetljao 
s Grušenjkom, mimo svako očekivanje smrtno zaljubio u nju i gotovo 
izgubio pamet, silno se smijao stari Samsonov, koji je u to vrijeme 
već mirisao na tamjan. Važno je, da je Grušenjka bila prema svome 
starcu za sve vrijeme njihova poznanstva potpuno i čak iz srca 
iskrena, i to, čini se, jedino prema njemu na svijetu. Potkraj, kada se 
iznenada pojavi sa svojom ljubavi i Dmitrij Fjodorovič, starac se 
prestao smijati. Naprotiv, on je jedamput ozbiljno i strogo savjetovao 
Grušenjki: »Ako ćeš već da biraš između njih dvojice, između oca i 
sina, onda izaberi starca, ali, međutim, pod uvjetom, da te stara hulja 
svakako uzme za ženu i da ti unaprijed zapiše neku svotu. A s 
kapetanom se ne slizuj, iz toga se neće ništa pametno izleći.« To su 
bile riječi, što ih je Grušenjki uputio stari bludnik, koji je već onda 
predosjećao svoju blisku smrt, a poslije pet mjeseci nakon ovog 
savjeta zaista i umro. Još ću uzgred spomenuti, da je uza sve to, što 
su kod nas u gradu znali za ono ružno i nakazno suparništvo između 
Karamazovih, između oca i sina, kojemu je bila predmet Grušenjka, 
pravi smisao njenih odnosa prema obojici, prema starcu i prema 
sinu, malo tko onda razumijevao. Čak obje služavke Grušenjkine 
(nakon prohujale katastrofe, o kojoj će biti naprijed govora) iskazale 
su poslije na sudu, da je Agrafena Aleksandrovna primala Dmitrija 
Fjodoroviča jedino iz straha, jer joj se prijetio, »da će je ubiti«. Imala 
je dvije služavke, jednu jako bolesnu i gotovo gluhu, i njenu unuku, 
mladu, okretnu djevojku od dvadeset godina, koja joj bijaše sobarica. 
Grušenjka je živjela vrlo oskudno, a namještaj joj je bio posve 
siromašan. U krilu je imala svega tri sobe, u kojima je bilo 
gazdaričino staro pokućstvo od mahagonija, u stilu dvadesetih 
godina. Već se bilo sasvim smračilo, kad su ušli Rakitin i Aljoša, ali 
sobe nisu bile još rasvijetljene. Grušenjka je ležala u gostinjskoj sobi 
na svom velikom, nezgrapnom divanu s naslonom od mahagonija, 
tvrdom i presvučenom kožom, koja se već davno bila izlizala i 
poderala. Pod glavom imala je dva bijela pernata jastuka iz svoga 


kreveta. Ležala je nauznak, ispružena i nepomična, zabačenih ruku 
pod glavu. Odjevena je bila, kao da je neko očekuje, u crnu svilenu 
haljinu, a na glavi je imala laku kapicu od čipaka, koja joj je lijepo 
pristajala; preko ramena bijaše prebacila čipkastu maramu, koja je 
bila prikopčana masivnim zlatnim brošem. Sigurno je nekog 
iščekivala, jer je ležala nekako žalosno i nestrpljivo ponešto blijeda 
lica, vrelih usnica i očiju, lupkajući nestrpljivo vrškom desne noge o 
naslon divana. Tek što se pojaviše Rakitin i Aljoša, nasta neka mala 
uzbuna: u predsoblje se čulo, kako je Grušenjka naglo skočila s 
divana i odjedamput prestrašeno viknula: »Tko je tu?« Ali goste 
dočeka djevojka i odmah se odazva gospođi: 

— Nisu oni, drugi su. 

Što bi ovo imalo do znači? — promrmlja Rakitin, uvodeći Aljošu 
za ruku u gostinjsku sobu. 

Grušenjka je stajala kraj divana, kao da je još uvijek bila 
uplašena. Gust pramen ugasito plave kose bijaše joj ispao ispod 
marame i pao na desno rame, ali ona to nije opazila, niti popravila, 
dok nije pogledala goste i poznala. 

— Ah, to si ti, Rakitka? Gotovo si me uplašio. S kim si to? Tko je 
to s tobom? Gospode, eto, koga si doveo! — uskliknu ona, kad je 
ugledala Aljošu. 

— Reci, neka donesu svijeće! — reče Rakitin s neusiljenim 
izgledom najprisnijeg znanca i bliska čovjeka, koji ima čak pravo, da 
zapovijeda u kući. 

— Svijeće... dakako... svijeće... Fenja, donesi mu svjećicu... Baš 
si izabrao vrijeme, kad ćeš ga dovesti! — uskliknu ona opet, 
klimnuvši glavom Aljoši, i zatim se okrenu ogledalu i poče brzo da 
namješta objema rukama svoju kosu. 

Ona kao da je bila nezadovoljna. 

— Zar nisam pogodio? — zapita Rakitin, gotovo se na trenutak 


uvrijedivši. 
— Uplašio si me, Rakitka, eto što je — i Grušenjka se s 
osmijehom okrenu Aljoši — Ne boj se ti mene, golubane Aljoša, 


strašno sam ti se obradovala, ti si moj neočekivani gost. A ti si me, 
Rakitka, prepao: mislila sam, Mitja je provalio u kuću. Vidiš, ja sam 
ga malo prije prevarila i izmamila od njega poštenu riječ, da mi 
vjeruje, a ja sam mu slagala. Rekla sam mu, da idem Kuzmi 


Kuzmiču, mome starcu, da ću ondje ostati cijelo veče i s njime do 
noći brojiti novce. Odlazim mu svake nedjelje na cijelo veče, da mu 
sredim račune. Zaključamo se: on kucka na računaljci, a ja sjedim i u 
knjige unosim — jedino u mene ima povjerenja. Mitja je povjerovao, 
da sam ondje, a ja se, eto kod kuće zaključala — sjedim i čekam 
jednu vijest. Kako vas je mogla Fenja pustiti! Fenja, Fenja! Trči na 
vrata, otvori ih i razgledaj, da nije gdjegod kapetan. Možda se sakrio 
i vreba, bojim se smrti. 

— Nikoga nema, Agrafena Aleksandrovna, baš sam maločas sve 
okolo razgledala. Svaki čas trčim do pukotine i provirujem, jer ja i 
sama dršćem od straha. 

— Fenja, jesu li kapci na prozorima zatvoreni? | zastore treba 
spustiti — tako! — i ona sama spusti teške zastore. — Jer će odmah 
naletjeti na svijetlo. — Ja se, Aljoša, danas bojim tvog brata Mitje. 

Grušenjka je govorila glasno i, premda uznemirena, ipak no 
nalazila gotovo kao u nekom zanosu. 

— Zašto se danas toliko bojiš Mitjenke? — zapita Rakitin. — Ti 
ga se inače, čini se, ne bojiš, jer on igra, kako ti sviraš. 

— Rekoh ti, čekam vijest, jedan tako zlatni glasić, i sad nije 
nikako potreban. A i osjećam, da mi nije povjerovao, da idem Kuzmi 
Kuzmiču. Sigurno sjedi sad ondje kod kuće, otraga u bašti Fjodora 
Pavloviča, i vreba na me. A ako je tamo zasjeo, neće ovamo doći, 
što je i bolje! A Kuzmi Kuzmiču sam zbilja trknula, Mitja me onamo 
otpratio, — i ja sam mu rekla, da ću ondje ostati do ponoći, a o 
ponoći neka svakako dođe, da me doprati kući. On je otišao, ja sam 
desetak minuta posjedila kod starca, pa opet ovamo, uh, što sam se 
bojala — trčala sam, da ga ne sretnem. 

— A zašto si se tako nakinđurila? Gle, kakvu imaš zanimljivu 
kapicu. 

— Kako si ti, Rakitine, radoznao! Rekoh ti, čekam jednu vijest. 
Stigne li vijest, skočit ću — poletjet ću i više me nećete ovdje vidjeti. 

— A kamo ćeš poletjeti? 

— Ako budeš mnogo znao — brzo ćeš ostarjeti. 

— Gle, gle. Sva sja od radosti. Još te nikad nisam takvu vidio. 
Opremila se, kao da ćeš na ples — ogledavaše je Rakitin. 

— Ti se baš mnogo razumiješ u plesove. 

— Ati se razumiješ? 


— Ja sam vidjela ples. Prije tri godine ženio je Kuzma Kuzmič 
sina, i ja sam gledala s kora. A što bih se ja, Rakitka, s tobom 
razgovarala, kad ovdje stoji ovakav knez. Gledaj, to je gost! Aljoša, 
golube, ja gledam u te i ne vjerujem: gospode, kako si ti to kod mene 
iskrsao! Istinu da ti kažem, nisam očekivala, nisam ni slutila, a i prije 
nisam nikad vjerovala, da bi ti mogao doći! lako si došao u nezgodan 
čas, ipak ti se strašno radujem! Sjedi na divan, evo, ovdje, eto tako, 
mjeseče ti moj mladi. Zbilja, ja još nikako ne mogu da shvatim... Eh, 
ti, Rakita, da si ga doveo jučer ili prekjučer! No, meni je milo i ovako. 
Možda je bolje sada, uoči ovakva trenutka, nego prekjučer... 

Ona obijesno sjede do Aljoše na divan, upravo do njega, i 
gledaše ga neobično ushićena. | zaista ona je bila radosna, nije 
slagala, kad je to rekla. Oči su joj plamtjele, usne se smijale, ali su 
se smijale dobroćudno, veselo. Aljoša se nije ni nadao, da njeno lice 
može imati tako dobar izraz. On se do jučer rijetko kad s njom sretao 
i imao o njoj strašno mišljenje, a jučer je bio toliko potresen njenim 
pakosnim i lukavim ispadom protiv Katarine Ivanovne, te je bio vrlo 
iznenađen, što je sad odjedamput u njoj ugledao neko sasvim drugo 
i neočekivano biće. I ma koliko ga je satirao njegov vlastiti jad, ipak 
mu se oči zaustaviše pažljivo na njoj. Sve njene manire kao da su se 
od jučer također izmijenile nabolje: nestalo je gotovo sasvim one 
jučerašnje slatkoće u govoru, onih prenježnih i namještenih kretnja... 
sve je bilo jednostavno, prostodušno, kretnje su bile brze, otvorene, 
povjerljive, ali je ona bila uzrujana. 

— Gospode, zbilja, što se sve danas ne dešava — zaćereta ona 
opet. — | zašto sam ti se toliko obradovala, Aljoša, ni sama ne 
znam. Da me zapitaš, ne bih znala. 

— Eh, što, ti da ne znaš, zašto si se obradovala? — osmjehnu se 
Rakitin. — A zašto si me prije salijetala: dovedi ga, dovedi... Morala 
si imati neku namjeru. 

— Prije sam imala drugu namjeru, a sad je to prošlo, nije za to 
vrijeme. A sad ću vas počastiti. Sad sam se probudila, Rakitine. Ta 
sjedi i ti, Rakitka, što stojiš? A ti si već sjeo? Ne boj se, Rakitka neće 
na sebe zaboraviti. Gle, Aljoša, sad sjedi ovdje prijeko, i uvrijeđen je, 
što nisam prvo njemu ponudila da sjedne. Oh, uvredljiv je moj 
Rakitka, uvredljiv! — nasmija se Grušenjka. — Ne ljuti se, Rakitka, 


sad sam dobra. A što si ti tako tužan, Aljoša, da me se ne bojiš? — 
zapita ona i s veselim mu podsmijehom pogleda u oči. 

— On ima svoj jad. Ne dadoše čina — reče Rakitin u basu. 

— Kakav čin? 

— Njegov se starac usmrdio. 

— Kako usmrdio! Što melješ gluposti, sigurno hoćeš da kažeš 
nešto ružno? Šuti, budalo. Hoćeš li dopustiti, Aljoša, da ti sjednem 
na koljena, evo ovako! — | ona odjedamput u tren oka poskoči i, 
smijući se, sjede na njegova koljena, te mu nježno obuhvati desnom 
rukom vrat, kao mačka, koja se umiljava. — Razveselit ću ja tebe, 
derane moj pobožni! Pa, zbilja, hoćeš li mi dopustiti, da sjedim na 
tvojim koljenima, nećeš se ljutiti? Ako zapovjediš — ustat ću. 

Aljoša šućaše. On je sjedio, bojao se da se makne i čuo njene 
riječi: »ako zapovjediš — ustat ću«, ali nije odgovorio, kao da je 
zamro. Ali on nije nikako osjećao ono što je, na primjer, očekivao ili 
zamišljao Rakitin, koji ga je požudno motrio sa svog mjesta. Njegova 
velika duševna bol progutala je sva osjećanja, koja su mogla ponići u 
njegovu srcu, i da je sam mogao da dade sebi u tom trenutku potpun 
odgovor, on bi i sam spoznao, da se sad nalazi u najčvršćem oklopu, 
koji ga brani od svih zavođenja i iskušenja. Ali zato se ipak uza svu 
smetenost i neuračunjljivost njegova duševnog stanja, i uza sav jad, 
koji ga je pritiskivao, i nehotice čudio jednom novom i neobičnom 
osjećanju, koje se rodilo u njegovu srcu: ta žena, ta »strašna« žena, 
ne samo da nije sad izazivala u njemu nekadašnji strah, strah, koji 
se prije rađao u njemu pri svakoj pomisli o ženi, čim bi samo 
iskrsnula u njegovoj duši, već je, naprotiv, ta žena, koje se on bojao 
više nego svih ostalih, i koja je sjedila na njegovim koljenima i grlila 
ga, izazvala u njemu sasvim drugi, neočekivan i osobit osjećaj, 
osjećaj nekakva neobičnog, velikog i nevinog zanimanja za nju, i to 
sad već bez svake bojazni, bez i najmanjeg negdašnjeg straha — a 
to je bilo glavno, i to ga nehotice začudi. 

— Dosta ste brbljali gluposti, — povika Rakitin, — bit će bolje, da 
dadeš šampanjca, i sama znaš, da mi duguješ. 

— | zbilja dugujem. Ja sam mu, Aljoša, povrh ostalog, obećala 
šampanjca, ako te dovede. Ovamo šampanjac, i ja ću s vama piti. 
Fenja, Fenja, donesi nam šampanjca, onu bocu, što je Mitja ostavio, 
trči, brže. lako sam škrta, ali bocu ću dati, ali ne tebi, Rakitka, ti si 


gljiva, već njemu, on je knez. lako mi nije sad to u duši ipak ću i ja 
popiti s vama, hoću da orgijam. 

— A kakav je to u tebi osobit trenutak i kakva je to »vijest«, ako 
smijem pitati? Ili je možda tajna? — opet radoznalo ubaci Rakitin, 
naprežući se iz sve snage, da pokaže, kako ne obraća ni najmanje 
pažnje na zvrčke, koje su neprestano letjele na nj. 

— Ah, nije tajna, a ti to sam znaš — progovori odjedamput 
Grušenjka zabrinuto, te okrene glavu prema Rakitinu i odmače se 
malo od Aljoše, iako je još i dalje sjedila na njegovim koljenima i 
grlila ga. — Oficir dolazi, Rakitine, moj oficir dolazi! 

— Čuo sam da dolazi, ali zar je već tako blizu? 

— Sada je u Mokrom, odanle će poslati ovamo glasnika, tako je 
sam pisao, maločas sam dobila pismo. | ja sad sjedim i čekam 
glasnika. 

— Gle! A zašto u Mokrom? 

— Moralo bi se dugo pričati, a za te je i to dosta. 

— A što će sad Mitjenka... ajaoj! Zna li on to ili ne zna? 

— Što bi znao! ništa ne zna! Kad bi znao, ubio bi me. Ali ja se 
toga nimalo ne bojim, ne bojim se sad njegova noža. Šuti, Rakitka, 
ne spominji mi Dmitrija Fjodoroviča: on mi je cijelo srce zdrobio. 
Neću o svemu tome sada ni da mislim. Eto, o Aljoški mogu da 
mislim, ja Aljošu gledam... Ta osmjehni se na me, golube, razveseli 
se, smij se mojim glupostima i mojoj radosti... Eto, osmjehnuo se, 
osmjehnuo se! Gle, kako nježno gleda. Ja sam, znaš, Aljoša, 
neprestano mislila, da se ti na me ljutiš zbog onog, što je bilo 
prekjučer, zbog gospođice. Pseto sam bila, i ništa drugo... Ali ipak je 
dobro bilo, što se tako desilo. | ružno je bilo i dobro je bilo, — 
osmjehnu se Grušenjka zamišljeno, i nekakva surova crta iskrsnu 
odjedamput u njenu osmijehu. — Mitja je kazivao, da sam vikala: 
»treba nju korbačem!« Uvrijedila sam je onda jako. Pozvala me, 
htjela je da me pobijedi, da me čokoladom svojom prevari... Ipak 
dobro je bilo, što se tako desilo, — osmjehnu se ona ponovo. — Ali, 
gle, ja se neprestano bojim, da si se ti zbog toga rasrdio. 

— Tko bi to mislio — upade i opet Rakitin, čudeći se ozbiljno. — 
ta ona se tebe, Aljoša, zaista boji, takva pilenceta. 

— On je za tebe, Rakitka, pilence, vidiš li... jer ti nemaš savjesti, 
vidiš li! Ja ga ljubim iz dna duše, vidiš li! Vjeruješ li, Aljoša, da te 


ljubim iz dna duše? 

— Ah, ti bestidnice! To ona tebi, Aljoša, ljubav izjavljuje! 

— Pa što, ljubim ga. 

— A oficir? A zlatna vijest iz Mokrog? 

— Ono je jedno, a ovo drugo. 

— Gle, kako žene računaju! 

— Ne ljuti me, Rakitka, — vatreno prihvati Grušenjka, — ono je 
jedno, a ovo je drugo. Aljošu ljubim na drugi način. Istina je, Aljoša, 
bio si mi potreban za jedan lukav naum. Ta ja sam podla, ja sam 
bijesna, ali ponekad opet gledam, Aljoša, u te kao na svoju savjest. 
Neprestano mislim: »kako on, ovakav, mora sad mene gadnu da 
prezire«. | prekjučer sam tako mislila, kada sam od gospođice 
ovamo trčala. Davno sam ja tebe, Aljoša, uočila, i Mitja to zna, ja 
sam mu govorila. | Mitja to shvaća. Vjeruješ li, Aljoša, ponekad, kad 
u te gledam, ja se stidim, sama se sebe stidim. A kako sam počela o 
tebi misliti i otkada, ne znam i ne sjećam se. 

Uđe Fenja i postavi na stol poslužavnik, na njemu odčepljenu 
bocu i tri čaše. 

— Evo šampanjca! — viknu Rakitin. — Ti si, Agrafena 
Aleksandrovna, uzrujana i izvan sebe. Kad ispiješ čašu, počet ćeš 
plesati. Ah, ni to nisu znali da urade — nadoveza on, razgledavajući 
šampanjac. — Stara je u kuhinji nalila i poslala nam toplu bocu i bez 
čepa. Pa sad kako bilo. 

On priđe stolu, uze čašu, ispi je na dušak i odmah nali sebi 
drugu. 

— Šampanjac se ne pije svaki dan — reče on, oblizujući se — 
deder, Aljoša, uzmi čašu i pokaži se. Za što da pijemo? za rajska 
vrata? Uzmi, Gruša, čašu i pij i ti za rajska vrata. 

— Za kakva to rajska vrata? 

Ona uze čašu, Aljoša uze svoju, otpi gutljaj i vrati čašu. 

— NE, više ne smijem — osmjehnu se on. 

— A ovamo se hvali! — viknu Rakitin. 

— Pa, kad je tako, neću ni ja, — prihvati Grušenjka, — a i neće 
mi se. Pij, Rakitine, ispij sam bocu. Kad Aljoša ispije, ispit ću i ja. 

— Kakve su to teleće nježnosti! — pecnu Rakitin. — Ali na 
koljenima mu može sjediti! Njega mori, recimo, jad, a što je tebi? On 
se pobunio protiv svog boga, htio je da jede kobasicu... 


— Kako to? 

— Danas je umro njegov otac, sveti starac Zosima. 

— Dakle je umro starac Zosima! — uskliknu Grušenjka — 
Gospode, a ja to nisam znala! — Ona se pobožno prekriži. — 
Gospode, a što ja radim, ja sad sjedim na njegovim koljenima! — i 
ona se odjedamput trže kao prestravljena, te u tren oka skoči s 
njegovih koljena i sjedne na divan. 

Aljoša je pogleda dugačkim začuđenim pogledom, i lice njegovo 
kao da zasja. 

— Rakitine, — reče on odjedamput glasno i odlučno, — ne draži 
me, da sam se pobunio protiv svog boga. Neću da se ljutim na te, i 
zato budi i ti bolji. Ja sam izgubio takvo blago, kakvo ti nisi nikad 
imao, i time ne možeš sada osuđivati. Bolje pogledaj ovamo na nju: 
jesi li vidio, kako mi se ona smilovala? Ja sam došao ovamo, 
nadajući se da ću naći zlu dušu — nešto me gotovo vuklo ovamo, ja 
sam bio podao i zao, a našao sam iskrenu sestru, našao blago, 
dušu, koja ljubi... Ona me je sada poštedjela. Agrafeno 
Aleksandrovna, o tebi govorim. Ti si dušu moju ponovo u život 
povratila. 

Aljoši zadrhtaše usne i zasta disanje. | on prekinu. 

— Baš kao da te je ona spasila! — nasmija se Rakitin pakosno. 
— Ona je htjela da te proguta, znaš li to? 

— Stoj, Rakitka! — skoči odjedamput Grušenjka — šutite obojica. 
Sada ću reći sve: ti, Aljoša, šuti, od takvih tvojih riječi obuzima me 
stid, jer sam zla, a ne dobra. A ti, Rakitka, šuti zato, jer lažeš. U 
mene je bila podla misao, da ga progutam, a sada ti lažeš, a sad nije 
više tako... i da te više ne čujem. 

Grušenjka sve ovo izgovori vrlo uzrujano. 

— Oboje su pomahnitali! — prosikta Rakitin, gledajući ih u čudu 
— kao lude, baš kao da sam dospio u ludnicu. uzajamno se 
raznježili, i još malo, pa će zaplakati. 

— | zaplakat ću, i zaplakat ću! — reče Grušenjka, — on me je 
nazvao svojom sestrom, i ja mu to neću nikad zaboraviti. Nego, znaš 
što, Rakitka, ako sam i zla, ipak sam luk dala. 

— Kakav luk? Phi, dođavola, zbilja su poludjeli! 

Rakitin se čudio, što su oni ushićeni, te se osjećao uvrijeđenim i 
ljutio, iako je mogao osjetiti, da se u njih oboje u isti mah steklo sve, 


što je moglo potresti njihove duše tako, kako se vrlo rijetko dešava u 
životu. Ali Rakitin, koji je umio s mnogo osjećaja shvaćati sve, što se 
ticalo njega sama, bijaše vrlo grub u shvaćanju osjećaja i osjećanja 
svojih bližnjih — djelomice zbog svoga mladićskog neiskustva, a 
djelomice zbog prevelike svoje sebičnosti. 

— Vidiš li, Aljošečka, — odjedamput se Grušenjka nervozno 
nasmija, obraćajući mu se, — ja sam se pred Rakitinom pohvalila, 
da sam dala luk, ali pred tobom se neću hvaliti, tebi ću reći u sasvim 
drugoj namjeri. To je samo basna, ali dobra basna, i ja sam je čula 
još kao dijete od moje Matrjone, koja sad služi kod mene kao 
kuharica. Čuj ovako glasi: »Živjela jedna žena, zla, prezla, i umrla. 
Za sobom nije ostavila ni jedno dobročinstvo. Zgrabiše je đavoli i 
baciše u vatreno jezero. A njen anđeo čuvar stao i razmišlja: neće li 
se možda sjetiti nekog njenog dobročinstva, pa da bogu kaže. Sjetio 
se i rekao: ona je u vrtu iščupala luk i dala ga prosjaku. A bog mu 
odgovori: uzmi, reče onaj isti luk, pa joj ga pruži u jezero, neka se 
prihvati za nj, a ti onda vuci, i ako je izvučeš iz jezera, neka ide u raj, 
a ako se luk prekine, neka žena ostane, gdje je i sad. Potrča anđeo 
ženi i pruži joj luk: na, kaže, ženo, prihvati se, da te vučem. | on stao 
oprezno vući, i već ju je bio gotovo svu izvukao, ali uto spaziše ostali 
grešnici u jezeru, da je vuku napolje, i svi se stali hvatati za nju, da bi 
i njih s njom izvukli. Ali je žena bila zla, prezla, te se počela nogama 
ritati: »Mene vuku, a ne vas, moj je luk, a ne vaš.« Ali tek što je to 
izrekla, a luk se prekine. | pade žena u jezero, i ondje gori sve do 
danas. A anđeo njen zaplaka i otiđe.« Eto, to je ta basna, Aljoša, od 
riječi do riječi sam je zapamtila, jer ja sam upravo ona zla žena. Pred 
Rakitkom sam se pohvalila, da sam udijelila luk, a tebi ću drugačije 
reći: u cijelom svom životu dala sam svega samo jedan luk, i to je 
sve moje dobročinstvo. | ne hvali me poslije toga, Aljoša, ne drži me 
za dobru, ja sam zla, zla, prezla, a ako me budeš hvalio, zastidjet 
ćeš me. Ah, ta pokajat ću se potpuno. Čuj, Aljoša; ja sam toliko 
željela, da te domamim sebi, i toliko sam dodijavala Rakitki, da sam 
mu obećala dvadeset i pet rubalja, ako te dovede. Stoj, Rakitka, 
čekaj! — Ona žurnim koracima priđe stolu, otvori ladicu, izvadi 
novčanik, a iz njega banknotu od dvadeset i pet rubalja. 

— Kakva glupost! Kakva glupost! — vikaše zbunjeni Rakitin. 


— Uzmi, Rakitka, ja sam ti dužna, sigurno nećeš odbiti, jer si me 
molio. — | ona mu dobaci banknotu. 

— Zašto da odbijem — reče Rakitin u basu, očevidno smeten, ali 
krijući junački svoj stid — to će nam baš dobro doći, budale i žive da 
se pametni ljudi mogu koristiti. 

— A sad šuti, Rakitka, jer sve, što ću sada govoriti, nije 
namijenjeno tvojim ušima. Sjedi ovamo u kut i šuti, ti nas ne voliš, pa 
šuti. 

— A zašto da vas volim? — zapita Rakitin zajedljivo, ne skrivajući 
više svoje pakosti. Banknotu od dvadeset i pet rubalja turi u džep i 
stvarno se zastiđe pred Aljošom. Računao je, da će plaću primiti 
kasnije, tako da ovaj neće za to saznati, a sad se od stida razljutio. 
Do ovog trenutka smatrao je, da je puno bolje, da ne protuslovi 
Grušenjki mnogo, uza sve njene zvrčke, jer se vidjelo, da ona ima 
nad njime neku vlast. Ali sad se rasrdi: 

— Tko ljubi, mora imati za to razlog, a što ste mi vas dvoje 
učinili? 

— Ati ljubi bez razloga, eto, kao što Aljoša ljubi. 

— A po čemu on tebe ljubi i što ti je on to učinio, da se toliko 
uznosiš? 

Grušenjka stajaše na sredini sobe, govorila je vatreno i u njenu 
su glasu zazvučale histerične note. 

— Šuti, Rakitka, ti nas nikako ne razumiješ! I da se nisi usudio, 
da mi odsada govoriš ti, ne dopuštam ti, i odakle ti uopće ta smjelost, 
eto! Sjedni u kut i šuti kao moj sluga! A sada ću, Aljoša, jedino tebi 
reći svu čistu istinu, da vidiš, kakvo sam ja stvorenje! Ne govorim 
Rakitki, već tebi. Htjela sam te upropastiti, Aljoša, to je prava istina, i 
to sam bila čvrsto odlučila, i to tako čvrsto, da sam Rakitku novcem 
podmitila, da te dovede. |I zašto sam to željela? Ti, Aljoša, ništa nisi 
znao, nisi znao, okreneš od mene glavu, prođeš — oboriš oči, a ja 
sam te dosada stoput pogledala i počela raspitivati za te. Tvoje mi se 
lice zasjeklo u srce: »On me prezire, mislim, i čak neće da me 
pogleda«. I mene naposljetku obuze takav osjećaj, da se sama sebi 
čudim. »Što se ja bojim tog dječačića? Cijela ću ga progutati, i onda 
se smijati.« I mene obuze bijes. Vjeruješ li: nitko ovdje ne smije reći 
ni pomisliti, da bi Agrafeni Aleksandrovnoj došao po ovako zlu poslu; 
imam jedino tog starca, s njime sam vezana i njemu prodana, đavo 


nas je vjenčao, ali drugog — nikog. Ali gledajući tebe, ja sam 
odlučila: njega ću progutati. Progutat ću ga, i smijati se. Vidiš li, 
kakvo sam zlo pseto, a ti si me nazvao sestrom! A sad je došao onaj 
moj zavodnik, i ja sjedim i čekam vijesti. A znaš li, što je meni bio 
onaj zavodnik? Prije pet godina dovezao me ovamo Kuzma — a ja, 
biva, sjedim, klonim se ljudi, da me ne vide i ne čuju, jadna, glupa, 
sjedim i naričem, po cijele noći ne spavam — i mislim: »A gdje je sad 
on, moj zavodnik? Sigurno me s nekom drugom ismijava, i samo da 
mi ga je, mislim, vidjeti, a ako se ikad nađemo, vratit ću mu već, 
vratiti!l« Tako ponekad viknem u mraku. A kad se odjedamput sjetim, 
da mu neću ništa učiniti, i da me on sad ismijava, i da je možda na 
me sasvim zaboravio, i da me se ne sjeća, onda se bacim s kreveta 
na pod, lijem nemoćne suze, i dršćem — dršćem do zore. Ujutro se 
dignem ljuća od psa, htjela bih da progutam svijet. A poslije, što 
misliš da sam radila: počela sam zgrtati novac, postala sam 
nemilosrdna, ugojila se — misliš, da sam se opametila, je li? Možda 
nisam; nitko to ne vidi, niti tko zna na cijelom svijetu, a kad se spusti 
noćni mrak, činim sve, što sam i nekad prije pet godina radila kao 
djevojčica, ležim ponekad, škripim zubima i svu noć plačem i mislim: 
»Ta ja ću njemu!« Jesi li ti sve ovo čuo? Ali sad me već razumiješ: 
stiže iznenada prije mjesec dana ono pismo: on dolazi, obudovio je i 
želi, da se sa mnom vidi. Zastalo mi disanje, gospode, i ja 
odjedamput pomislila: »doći će i zazviždati mi, zovnut će me, a ja ću 
dopuzati do njega kao izbijeno štene, koje je krivo!l« Mislim tako i 
sama sebi ne vjerujem: »Da li sam podla, ili nisam podla, hoću li mu 
otrčati ili neću?« I taj cio mjesec ovlada mnome takav bijes prema 
sebi samoj, još gora, nego ono prije pet godina. Vidiš li sada, Aljoša, 
kako sam bijesna, kako sam goropadna, svu sam ti istinu kazala! S 
Mitjom sam se zabavljala, samo da onome ne otrčim. Šuti, Rakitka, 
nije tvoje da mi sudiš, nisam tebi govorila. Ja sam sad do vašeg 
dolaska ovdje ležala, čekala, razmišljala, krojila sudbinu svoju, i vi 
nećete nikad saznati, što se dešavalo u mome srcu. Da, Aljoša, reci 
svojoj gospodi, da se ne ljuti zbog onog prekjučerašnjeg! I nitko na 
cijelom svijetu ne zna, kako mi je sad, i ne može znati... Zato ću, 
možda, ponijeti danas onamo nož, ali još nisam odlučila... 

Kad Grušenjka izusti tu »žalosnu« riječ, nije mogla dalje da izdrži, 
već i ne dovršivši, prekri lice rukama, te se baci na divan u jastuke i 


zakuka kao malo dijete. Aljoša se diže s mjesta i priđe Rakitinu. 

— Miša, — reče on, — ne ljuti se. Ona te je uvrijedila, ali ne srdi 
se. Jesi li čuo maločas? Ne može se od duše čovječje toliko tražiti, 
treba biti milosrdniji. 

Aljoša izgovori ovo u neodoljivoj pobudi srca. On je morao da se 
izgovori, te se obrati Rakitinu. Da nije bilo Rakitina, govorio bi sam 
sa sobom. Ali Rakitin ga pogleda podrugljivo, i Aljoša naglo zasta. 

— Tebe su, Aljošenka, čovječe božji, nabili malo prije tvojim 
starcem i ti si svog starca ispalio u mene — reče Rakitin s 
osmijehom punim mržnje. 

— Ne rugaj se, Rakitine, ne smij se, ne govori o pokojniku: on je 
viši od svih, koji su živjeli na zemlji! — plačljivo viknu Aljoša. — 
Nisam ti govorio kao sudac, već kao posljednji optuženik. Što sam ja 
prema njoj? Ja sam pošao ovamo da propanem i rekao sebi: »pa 
neka, neka!«, toliko sam bio malodušan; a ona je, poslije 
petgodišnjih patnja, čim je prvi došao i rekao joj iskrenu riječ — sve 
oprostila, sve zaboravila, i plače! Vratio joj se zavodnik, zove je, a 
ona mu sve oprašta, i žuri mu se radosna, i neće ponijeti noža, neće! 
Ne, ja nisam takav. Ja ne znam, kakav si ti, Miša, ali ja nisam. Danas 
sam, maločas, to naučio. Ona je u ljubavi viša od nas. Jesi li ikad 
prije čuo ovo, što nam je sada ispričala? Ne, nisi čuo, jer da si čuo, 
odavno bi sve razumio... i ona druga, što je uvrijeđena prekjučer, i 
ona neka joj oprosti! Oprostit će, kada sazna... a saznat će... Ova se 
duša nije još primirila, treba je štedjeti... u toj se duši, možda, nalazi 
blago... 

Aljoša zašutje, jer mu je zastalo disanje. Rakitin gledaše 
začuđeno, uza svu svoju pakost. Nikad od Aljoše ne bi očekivao 
takvu tiradu. 

— Gle, izlegao se fiškal! Ti si se u nju zaljubio, nije li tako? 
Agrafeno Aleksandrovna, isposnik se naš zbilja u te zaljubio, 
pobijedila si! — viknu on, smijući se bezobrazno. 

Grušenjka podiže glavu s jastuka i pogleda Aljošu s nježnim 
osmijehom, koji joj je zasjao na licu, podnadulom od maločas 
prolivenih suza. 

— Mani ga, Aljoša, kerubine moj, vidiš, kakav je, našao je, kome 
će govoriti. Ja sam te, Mihajile Osipoviću, — obrati se ona Rakitinu, 
— htjela da zamolim za oproštenje, što sam te izgrdila, ali sad opet 


neću. Aljoša, hodi meni, sjedi ovamo — pozva ga ona s veselim 
osmijehom — tako, evo, ovamo sjedi i reci mi (ona ga prihvati za 
ruku i zagleda mu se, smijući se, u lice) — i reci mi: ljubim li ja onog 
ili ne ljubim? Zavodnika svoga, ljubim ili ne ljubim? Prije vašeg 
dolaska ležala sam ovdje u mraku i neprestano ispitivala srce: ljubim 
li onog ili ne ljubim? Pomozi mi da odlučim, Aljoša, vrijeme se 
primiče, kako ti odlučiš, onako će biti. Da li da mu oprostim. 

— Ta već si mu oprostila — reče Aljoša, smješkajući se. 

— | zbilja sam mu oprostila — izusti Grušenjka zamišljeno. — 
Kakvo je podlo srce moje! Za podlo srce moje! — i ona naglo zgrabi 
sa stola čašu, ispi je na dušak, diže u vis i iz sve snage lupi o pod. 
Čaša se razbi i zazveča. Nekakva tvrda crta zatitra u njenu 
osmijehu. 

— A možda mu još nisam oprostila — progovori ona nekako 
strašno i obori oči zemlji, kao da govori sama sobom. — Možda se 
srce tek sprema da prosti. Još ću se morati boriti sa srcem, vidiš li, 
Aljoša, ja sam užasno zavoljela svoje petogodišnje suze. Možda 
sam zavoljela samo nanesenu mi uvredu, a ne njega! 

— Zaista, ne bih želio, biti u njegovoj koži! — procijedi Rakitin 
kroz zube. 

— I nećeš biti, Rakitka, nikad u njegovoj koži, nećeš biti. Ti ćeš 
mi cipele šiti, Rakitka, za takav ću te posao upotrijebiti, a ovakvu, 
kakva sam ja, nećeš nikada vidjeti... A ni on, možda, neće vidjeti. 

— Ni on? A zašto si se nagizdala — pecnu je Rakitin pakosno. 

— Ne predbacuj mi nakita, Rakitka, ti još ne poznaješ cijelo moje 
srce? Ako mi se prohtije, raskidat ću nakit, sad ću ga raskidati, ovog 
trenutka — viknu ona zvonko. — Ne znaš ti, Rakitka, zašto je ovaj 
nakit! Možda ću otići njemu i reći: »Jesi li me već vidio ovakvu, ili još 
nisi«. Ta on me je ostavio kao sedamnaestgodišnju, sićušnu, 
sušičavu plačljivku. Sjest ću do njega, zanijeti ga i raspalit: »Vidiš li, 
kakva sam sad, reći ću, pa se tim zadovolji, milostivi gospodine, niz 
brkove je teklo, ali u usta nije dospjelo!« — eto, zašto sam se možda 
ovako nakitila, Rakitka, — završi Grušenjka s pakosnim smiješkom. 
— Bijesna sam ja, Aljoša, pakosna. Pokidat ću svoj nakit, unakazit 
ću sebe, svoju ljepotu, opalit ću lice i nožem ga isparati i poći 
milostinju prositi. Ako mi se prohtije, ne idem sada nikamo i nikome, 
a ako mi se prohtije, vratit ću sutra Kuzmi sve, što mi je poklonio i 


sav novac njegov, te poći da cijelog života radim kao nadničarka! 
Misliš, da to neću učiniti, Rakitka da se neću usuditi, da to učinim? 
Učinit ću, učinit ću, odmah mogu učiniti, samo me ne razdražujte... a 
njega ću protjerati, njemu ću šipak pokazati, on me neće vidjeti! 

Posljednje je riječi izbacila sasvim histerično, ali i opet nije 
izdržala, nego je prekrila lice rukama, bacila se na jastuke i opet se 
sva zatresla od plača. Rakitin se diže s mjesta: 

— Vrijeme je, — reče on, — kasno je, neće nas pustiti u 
manastir. 

Grušenjka skoči kao oparena. 

— Je li moguće, Aljoša, da i ti hoćeš da ideš! — uskliknu ona 
preneraženo i tužno, — što ti sad od mene činiš? Ti se me probudio, 
iskidao na komadiće, i sad opet ta noć, i da opet ostanem sama! 

— Valjda neće konačiti kod tebe? Ako hoće — u redu! Ja ću i 
sam otići! — Zagrižljivo se našali Rakitin. 

— Šuti, pakosna dušo, — doviknu mu Grušenjka razjareno, — ti 
mi nisi nikad ovakve riječi izgovorio, kakve je on došao da mi kaže. 

— A što ti je on to rekao? — promrmlja Rakitin razdraženo. 

— Ne znam ja, ne znam, što mi je rekao, srcu je mome govorio, 
on je srce moje prevrnuo... On me je prvi požalio, jedini, to ti je! 
Zašto nisi ti, kerubine, prije došao — i ona odjedamput pade pred 
njim na koljena, kao u nekom nastupu. — Cio sam život iščekivala 
takvog, kao što si ti, znala sam, da će netko takav doći, i meni 
oprostiti. Vjerovala sam, da će i mene netko zavoljeti, mene gadnu, 
ali ne jedino po cijenu moje sramote! 

— A što sam ti to učinio, — odgovori Aljoša, smješkajući se 
ganuto, te se prignu njoj i uze je nježno za ruku, — luk sam ti dao, 
samo jedan mali luk, i ništa više! 

| kad je to izgovorio, sam zaplače. Toga se trena odjedamput 
razlegne u hodniku lupa, netko je ušao u predsoblje. Grušenjka skoči 
sasvim prestrašena. U sobu utrča bučno i s vikom Fenja. 

— Gospo, golubice, gospo, glasnik stiže! — klicaše ona veselo i 
sva zadihana. — Došao iz Mokrog po vas tarantas. Timofej, kočijaš 
na trojci, sad baš mijenjaju konje... Pismo, pismo, gospo, evo pismo! 

Ona je držala u ruci pismo i cijelo vrijeme, dok je vikala, mahala 
je njime po zraku. Grušenjka joj istrže pismo i prinese ga svijeći. Bila 
je to tek ceduljica s nekoliko redaka, i ona je u tren oka pročita. 


— Zove me! — viknu ona posve blijeda, a lice joj se razvuče od 
bolna osmijeha, — zviznuo! Puzi, kuče! 

Ali ona je tek jedan trenutak prestajala u neodlučnosti, a onda joj 
odjedamput pojuri krv u glavu i obli obraze plamenom. 

— Idem! — uskliknu ona naglo. — Mojih pet godina! Zbogom! 
Zbogom, Aljoša, pala je odluka o mojoj sudbini... Odlazite, odlazite, 
sad od mene svi, da vas više ne vidim! Poletjela je Grušenjka u novi 
život. | ti, Rakita, ne spominji me po zlu. Možda idem u smrt! Ah! Kao 
da sam pijana! 

| ona ih odjedamput ostavi i otrči u svoju spavaonicu. 


— Nije joj sad do nas! — promrmlja Rakitin. — Hajdemo, jer, 
naposljetku, može opet započeti ta ženska vika, već su mi dosadili 
plačni povici. 


Aljoša se dade sasvim mehanički izvesti. Na dvorištu stajao je 
tarantas, isprezali su konje, hodali s fenjerom, vrtjeli se. Kroz 
otvorenu kapiju uvodili su odmorne konje. Ali tek što su Aljoša i 
Rakitin sišli niz stepenice, kad se otvori prozor na Grušenjkinoj 
spavaonici i ona viknu zvonkim glasom za Aljošom: 

— Aljoša, pokloni se svome braci Mitjenki i reci mu, da me 
zlotvorku svoju, ne spominje po zlu. A i ovo mu isporuči kako ti 
kažem: »Nitkovu dopala Grušenjka, a ne tebi, plemenitom!« Nadodaj 
i to, da ga je Grušenjka ljubila jedan časak, samo ga je jedan časak 
ljubila — i tog časka neka se cijelog života sjeća, tako te je, kaži, 
Grušenjka za cio život odredila... 

Ona završi plačnim glasom. Prozor tresnu. 

— Hm, hm! — promrmlja Rakitin smijući se, — zaklala bracu 
Mitjenku i još mu zapovijeda, da se toga cijelog života sjeća. Kakvo 
mesožderstvo! 

Aljoša ne odgovori ništa, kao da nije ni čuo; on je brzo koračao 
uz Rakitina, kao da mu se užasno žuri: bio je kao izvan sebe i išao 
mehanički. Rakitina odjedamput nešto ubode, kao da mu je netko 
prstom dirnuo živu ranu. Tome se nije apsolutno nadao, kada je 
svodio Grušenjku i Aljošu; sasvim se nešto drugo dogodilo, a ne 
ono, što je on toliko želio. 

— On je Poljak, taj njen oficir, — progovori on opet, svladavajući 
se, — a sad nije više ni oficir, služio je kao carinski činovnik u Sibiru, 
tamo negdje na kineskoj granici, sigurno kakav žalosni Poljačić. 


Kažu, da je izgubio mjesto. Načuo, da je Grušenjka sakupila 
kapitala, i on se vratio, — u tom grmu leži zec. 

Aljoša kao da opet ne ču. Rakitin ne podnese: 

— Što, jesi li obratio grešnicu? — nasmija se on pakosno Aljoši. 
— Bludnicu na put istine izveo? Sedam đavola izagnao, a? Eto, 
naših čuda, koja smo dosele toliko očekivali! 

— Prestani, Rakitine, — reče mu Aljoša s bolom u duši. 

— Ti me eto »prezireš« zbog onih dvadeset i pet rubalja? Prodao 
sam, misliš, iskrena prijatelja. Ali ti nisi Krist, a ja nisam Juda. 

— Ah, Rakitine, uvjeravam te, da sam zaboravio na to — 
uskliknu Aljoša. — Ti si me sada sam na to podsjetio. 

Ali se Rakitin sasvim razbjesni. 

— Neka nosi đavo sve vas i svakoga! — zaurla on odjedamput, 
— i zašto sam se, dođavola, s tobom spleo. Odsada neću da znam 
za te. Odlazi sam, eto ti puta. 

| on oštro zakrenu u drugu ulicu, ostavivši Aljošu sama u mraku. 
Aljoša iziđe iz grada i uputi se preko polja u manastir. 


IV 
KANA GALILEJSKA 


Za manastirske pojmove bilo je već jako kasno, kad je Aljoša 
stigao u skit; vratar ga je pustio na posebni ulaz. Odbilo je već devet 
sati — sat općeg odmora i mira poslije dana koji bijaše tako uzbudljiv 
za sve. Aljoša bojažljivo otvori vrata i uđe u starčevu ćeliju, u kojoj se 
sad nalazio njegov lijes. U ćeliji nije bilo nikog, osim oca Pajsija, koji 
je sam samcat čitao evanđelje nad lijesom, i mladog _iskušenika 
Porfirija, koji je, umoran od jučerašnjeg noćnog razgovora i današnje 
trke, spavao u drugoj sobi na podu čvrstim mladićskim snom. Otac 
Pajsij, iako je čuo, da je ušao Aljoša, nije ga ni pogledao. Aljoša 
okrenu udesno od vrata, u kut, pade na koljena i poče da se moli. 
Duša njegova bila je prepuna, ali nečeg nejasnog, i nijedan osjećaj 
nije se osobito jasno isticao, već je naprotiv, istiskivao jedan 
drugoga, kao u tihom, jednakomjernom okretanju. Ali srce njegovo 
osjećaše neku slatkoću i začudo Aljoša se tome nije čudio. On je 
opet vidio pred sobom taj lijes i u njemu potpuno prekrita, voljena 


mrtvaca, ali u duši njegovoj nije bilo, kao ono jutros, plačnog, bolnog 
i mučnog sažaljevanja. I čim je ušao, pao je ničice pred lijesom, kao 
pred svetinjom, a radost, radost zasja u njegovu umu i srcu. Jedan 
prozor na ćeliji bio je otvoren, zrak je bio svjež i hladan — »dakle, 
zadah se još jače osjećao, kad su se odlučili da otvore prozor«, 
pomisli Aljoša. No i ta misao o samrtničkom zadahu, koja mu se 
činila još malo prije tako strašna i sramna nije u njemu izazvala 
prijašnje boli i prijašnje negodovanje. On se poče tiho moliti, ali 
naskoro je sam osjetio, da se moli gotovo mehanički. U duši njegovoj 
iskrsavali su odlomci misli, planuli kao zvjezdice i odmah se ugasili, 
da načine mjesta drugima, ali zato mu je u duši vladalo nešto 
cjelovito, čvrsto, utješljivo, što je i on sam osjećao. Kadšto je vatreno 
započinjao da se moli, jer je toliko želio, da se zahvali i da ljubi. Ali, 
čim bi počeo da moli, prelazio je odmah na nešto drugo, te se 
zamislio, zaboravio molitvu i ono zbog čega ju je prekinuo. Počeo je 
slušati, što čita otac Pajsije, ali je, onako malaksao, stao malo po 
malo drijemati... 

»i treći dan bi svadba u Kani Galilejskoj,« čitaše otac Pajsije, »i 
ondje bješe Isusova mati. A pozvan bješe Isus i učenici njegovi na 
svadbu.« 

— Svadba? Što je to... svadba? — vitlaše se kao oluja u umu 
Aljošinu, — ona je također sretna... odvezla se na pir... Ne, ona nije 
ponijela noža, nije ponijela noža... To je bila samo »teška« riječ... 
Ali... teške riječi treba opraštati, svakako. Teške riječi umiruju dušu... 
bez njih bi bilo ljudima vrlo mučno u nevolji. Rakitin je svrnuo u 
sporednu ulicu Dokle god bude Rakitin mislio na nanesene uvrede, 
uvijek će skretati u sporedne ulice... A put... put je širok, ravan, 
Sjajan, kristalan, a na kraju njegovu sja sunce. A?... što se čita? 

»... | kad nesta vina, reče mati Isusova njemu: nemaju vina...« 
priču se Aljoši. 

— Ah, da, to sam prečuo, a nisam htio da prečujem, jer to mjesto 
volim. To je Kana Galilejska, prvo čudo. Ah to čudo, ah, to milo čudo. 
Nije Krist poslao žalost, nego radost ljudsku, kad je prvi put učinio 
čudo, i u radosti ljudskoj pomogao... »Tko ljubi ljude, taj ljubi i radost 
njihovu.« To je često ponavljao pokojnik, to je bila jedna od temeljnih 
njegovih misli... Bez radosti se ne može živjeti, kaže Mitja... Jest, 


Mitja... Sve, što je istinito i prekrasno, uvijek je puno opraštanja — to 
je opet on govorio... 

»... Isus joj reče: što je meni i tebi, ženo? Još nije došao moj čas. 
Reče mati njegova slugama: štogod vam reče, učinite...« 

— Učinite... Radost, radost nekim siromasima, vrlo siromašnim 
ljudima... Sigurno siromašnim, kad nije ni za svadbu doteklo vina. 
Historici pišu, da je oko Genezaretskog jezera i po svim onim 
krajevima stanovao onda najsiromašniji narod, kakav se samo može 
zamisliti. | znalo je drugo veliko srce, drugog velikog bića, koje je 
ovdje bilo, srce njegove matere, da on nije sišao onda jedino zbog 
svog velikog neobičnog djela, nego da je njegovu srcu dostupno i 
iskreno veselje neobrazovanih i bezazlenih bića, koja su ga uljudno 
pozvala na siromašnu svoju svadbu. »Još nije došao čas« reče on s 
blagim osmijehom (sigurno se krotko osmjehnuo). | zaista nije on 
sigurno sišao na zemlju zbog toga da umnožava vino na sirotinjskim 
svadbama? A eto, ipak je došao i učinio na njenu molbu... Ah, opet 
čita: 

»... Reče im Isus: napunite sudove vode. | napuniše ih do vrha. 

| reče im: zahvatite sad i nosite kumu. I odnesoše. 

A kad okusi kum od vina, koje je postalo od vode, i ne znadijaše 
otkuda je (a sluge znadijahu, koje su zahvatile vodu), zovnu kum 
ženika. 

I reče mu: svaki čovjek najprije dobro vino iznosi, a kad se opiju, 
onda lošije; a ti si čuvao dobro vino do sada.« 

— Ali što je to, što je to? Zašto se širi soba... Ah, da... to je 
svadba, pir... jest, dakako. Evo i gostiju, evo sjede mladoženja i 
mlada, i veselo društvo i... i gdje je premudri kum? Ali tko je ovo? 
Tko? I opet se proširila soba. — Tko se diže ondje iza velika stola? 
Kako... | on je ovdje? Ta on je u lijesu. Ali on je i ovdje... digao se, 
mene je spazio, ide ovamo... gospode! 

Jest, prišao mu je on, mršavi starčić sitnih bora na licu, veseo i 
smijući se tiho. Lijesa više nema, on je u istoj onoj odjeći, u kojoj je 
sjedio jučer s njima, kad su se kod njega sakupili gosti. Lice mu je 
sasvim otkrito, a oči mu se sjaje. | kako da je i on došao na pir, zar 
su i njega pozvali na pir u Kanu Galilejsku? 

— Također sam, dragi, također zvan i pozvan, — razlegnu se nad 
njim tihi glas. — Zašto si se ovamo sklonio, da te nisam mogao 


vidjeti... hodi i ti nama. 

Glas je njegov, glas starca Zosime. I kao da nije on, kada zove? 
Starac podigne Aljošu rukom, i on ustade. 

— Veselimo se, — produži mršavi starčić, — pijemo novo vino; 
vino nove radosti, velike; vidiš li, koliko ima gostiju? Eno i 
mladoženje i mlade, eno i premudrog kuma, kuša novo vino. Šta me 
tako u čudu gledaš? Udijelio sam luk, pa sam sad ovdje. | mnogi su 
ovdje samo zato, što su udijelili luk, samo malen luk... Kako ti? | ti si, 
tihi, i ti si, krotki moj dječače, umio danas dati luk jednoj gladnici. 
Započni, dragi, započni, krotki, svoje djelo! A vidiš li sunce naše, 
Vidiš li ga? 

— Bojim se... ne smijem da gledam... — prošapta Aljoša. 

— Ne boj ga se. On nam je strašan veličinom svojom, užasan 
visinom svojom, ali je zbog bezgranične milosti i ljubavi svoje postao 
sličan nama i veseli se s nama, pretvara vodu u vino, da ne prekine 
radost gostiju, čeka goste i neprestano ih doziva, dosad i na sve 
vjekove. Eno, donose vino, vidiš, unose sudove. 

Nešto je buktjelo u Aljošinu srcu, nešto ga odjedamput ispuni do 
bola, a suze ushićenja provale iz njegove duše. On pruži ruke, viknu 
i probudi se. 

Opet lijes, otvoren prozor i tiho, dostojanstveno i razgovijetno 
čitanje evanđelja. Ali Aljoša nije više slušao, što čitaju. Čudnovato, 
on je zaspao klečeći, a sad je stajao na nogama i odjedamput, kao 
da se otkinuo s mjesta, zakorači triput odlučno i brzo te se nađe tik 
pred lijesom. Čak zape ramenom o oca Pajsija, a da to nije 
primijetio. Ovaj na trenutak podigne oči s knjige i pogleda ga, ali ih 
opet odmah obori, razumjevši, da se mladiću dogodilo nešto 
neobično. Aljoša je gledao neko pola minute u lijes, u prekrivena, 
nepomična i u lijesu opružena mrtvaca, s ikonom na prsima i u 
kukuljici, s osmokrakim križem na glavi. On je ovaj čas čuo njegov 
glas, i taj glas je još zvučao u njegovim ušima. On dalje osluškivaše 
on očekivaše zvuke... ali odjedamput se naglo okrenu i izađe iz 
ćelije. 

Nije se zaustavio ni na doksatu, nego je brzo sašao. Njegova 
duša, puna ushita, žudjela je za slobodom, prostorom, širinom Iznad 
njega pružilo se široko, nedogledno nebesko kube, puno tihih i 
sjajnih Zvijezda. Od zenita do horizonta nazrijevala se još nejasna, 


Kumovska slama. Svježa, tiha i nepokretna noć pritiskivaše zemlju. 
Bijele kule i zlatna kubeta crkava blistahu na safirskom nebu. 
Jesensko bujno cvijeće po gredicama oko kuće čekalo je u snu zoru. 
Tišina zemaljska kao da se sila s nebeskom, tajna zemaljska 
dodirivala se s tajnom zvijezda... Aljoša stajaše, gledaše i — 
odjedamput se, kao pokošen baci na zemlju. 

On nije znao, zašto je grli, on nije bio svjestan, zašto je tako 
neodoljivo zaželio da je cjeliva, cjeliva cijelu, ali on ju je cjelivao 
plačući, jecajući i oblijevajući je svojim suzama, i vatreno se 
zaklinjao, da će je ljubiti, vječno ljubiti. »Oblij zemlju suzama radosti 
tvoje i ljubi te suze svoje«... zazvoni u njegovoj duši. Zbog čega je 
plakao? O, on je plakao u svome zanosu čak i zbog ovih zvijezda, 
što su sjale iz bezdana i »nije se stidio te ludosti«. Kao da su se 
konci svih tih bezbrojnih svjetova božjih sastali odjednom u duši 
njegovoj, i ona sva zadrhta od »dodira s ostalim svjetovima«. Želio je 
da oprosti, da oprosti svima i za sve, i da moli oproštenje, o! ne za 
sebe, nego za sve, za svašta i za svakoga, a »za mene se i drugi 
mole« zazvoni opet u njegovoj duši. Ali on je svakim trenutkom 
osjećao jasno i nekako opipljivo, kako mu nešto čvrsto i stalno, kao 
ovaj svod nebeski, silazi u dušu. Kao da je nekakva ideja zavladala u 
njegovu umu — i to za cio život i za sve vjekove. On je pao na 
zemlju kao slab mladić, a digao se kao borac, jak za cio život i za 
sve vjekove, i to je spoznao i osjetio odjedamput u ovom trenutku 
svoga zanosa. | nikad poslije toga, cijela života, Aljoša nije mogao 
da zaboravi taj trenutak. »Netko je posjetio u tom trenutku moju 
dušu«, govorio je on kasnije, čvrsto vjerujući u svoje riječi. 

Poslije tri dana istupio je iz manastira, što je bilo u skladu s 
riječima pokojnog njegova starca, koji mu je zapovjedio, »da živi u 
svijetu«. 


OSMA KNJIGA 
MITJA 
| 


KUZMA SAMSONOV 


Dmitrij Fjodorovič, kome je Grušenjka, kada je odletjela u nov 
život, »odredila« svoj posljednji pozdrav i preporučila mu, da se 
cijelog života sjeća onog satića njene ljubavi, bio je tog trenutka, i ne 
znajući, što se njoj dogodilo, strašno uznemiren i zabrinut. Posljednja 
dva dana nalazio se u takvu neopisivu stanju, da je zbilja mogao 
oboljeti od upale mozga, kako je poslije sam govorio. Aljoša ga nije 
mogao naći jučer izjutra, a brat Ivan nije nikako uspio, da se tog 
dana sastane s njim u krčmi. Kućedomaćine, kod kojih je stanovao, 
zameli su mu, po njegovu nalogu, svaki trag. On je ova dva dana 
bukvalno jurio na sve strane, »boreći se sa svojom sudbinom i 
spasavajući se«, kako se kasnije sam izrazio, te je čak zbog jedne 
hitne stvari odletio na nekoliko sati izvan grada, uza sve to, što mu je 
bilo strašno otići te ma i na trenutak ostaviti Grušenjku bez nadzora. 
Sve se to poslije objasnilo potanko i dokumentarno, a sada ćemo 
spomenuti jedino najpotrebnija fakta iz događaja tih dvaju užasnih 
dana u životu njegovu, koja su prethodila strašnoj katastrofi, što se 
tako nenadano oborila na sudbinu njegovu. 

Istina, Grušenjka, iako ga je ljubila na čas istinski i iskreno, ali ga 
je zato u isto vrijeme mučila katkad zbilja okrutno i nemilosrdno. 
Najgore je bilo, što on nije nikako mogao da se dovije, što ona 
namjerava. Ispipati bilo na lijep način, bilo silom, nije bilo također 
moguće, jer se ona ne bi dala ni za živu glavu i još bi se samo 
rasrdila i zauvijek ga ostavila, što je on onda dobro znao. On je onda 
sasvim točno naslućivao, da se i ona neprestano s nečim bori, da je 
nekako neobično neodlučna, da se na nešto odlučuje, a ne može se 
nikako odlučiti, i zato je sa strepnjom u srcu pretpostavljao, ne bez 
razloga, da ona kadšto prosto mora da mrzi i njega i njegovu strast. 
Tako je možda i bilo, ali zašto je Grušenjka trpjela, nije mogao 
pojmiti. Za njega se cijelo pitanje, koje ga je mučilo, sastojalo u 
alternativi: »ili on, Mitja ili Fjodor Pavlovič«. Ovom zgodom moram 
da istaknem jednu nepobitnu činjenicu: on je bio potpuno uvjeren, da 
će Fjodor Pavlovič sigurno ponuditi (ako već i nije ponudio) 
Grušenjki, da sklope zakoniti brak, i on nije vjerovao ni na trenutak, 
da se stari razvratnik nada, da će proći samo s tri tisuće rubalja. To 
je zaključivao Mitja otuda, što je poznavao Grušenjku i njen karakter. 
Eto, zašto se moglo njemu gdjekad činiti, da sva Grušenjkina patnja i 


sva njena neodlučnost potječu jedino otuda, što ne zna koga će od 
njih da izabere i koji će od njih biti za nju probitačniji. Ali je 
čudnovato, da on nije ovih dana gotovo ni mislio o skorom povratku 
»oficira«, to jest onog, sudbonosnog čovjeka u životu Grušenjkinu, 
čiji je dolazak čekala tako uzrujana i uplašena. Istina, Grušenjka nije 
s njime u posljednje vrijeme o tome ni progovorila. Međutim, on je 
upravo od nje saznao za pismo, što ga je prije mjesec dana dobila 
od svog nekadašnjeg zavodnika, a bio mu je donekle poznat i 
sadržaj. Jednom prilikom, kad je Grušenjka bila zajedljivo 
raspoložena, pokazala mu je ona to pismo, ali na njeno veliko 
iznenađenje nije on pripisivao gotovo nikakve važnosti tom pismu. A 
bilo bi vrlo teško objasniti, zašto: možda prosto zato, što nije mogao, 
i sam skrhan gadnom i užasnom borbom s rođenim ocem zbog ove 
žene, pretpostaviti za se, bar u to vrijeme, ništa strašnije i opasnije. 
Prosto nije vjerovao, da će odjedamput poslije nekih pet godina 
iskrsnuti odnekud nekakav zaručnik, a osobito nije vjerovao, da će 
on doći skoro. Pa i u tom istom prvom pismu oficirovu, koje su 
pokazali Mitjinki, govorilo se vrlo neodređeno o dolasku tog novog 
suparnika: pismo je bilo vrlo maglovito, vrlo patetično i puno same 
bolećivosti. Mora se primijetiti, da je Grušenjka tom prilikom sakrila 
od njega posljednje retke pisma, u kojima se govorilo donekle 
određenije o povratku. A osim toga, Mitjenka se kasnije sjećao, da je 
opazio na Grušenjkinu licu neki nehotičan i ohol prezir prema toj 
vijesti iz Sibira. Poslije toga nije Grušenjka više ni spominjala Mitji o 
bilo kakvoj daljnjoj vezi s tim novim suparnikom i tako je malo 
pomalo gotovo sasvim zaboravio na oficira. On je mislio jedino o 
tome, da je — ma što se ondje desilo i ma kako se okrenulo — skori 
konačni sudar njegov s Fjodorom Pavlovičem vrlo blizu i da mora 
najprije doći do raspleta. Premirući u duši, on je neprestano čekao 
odluku Grušenjkinu i sve vjerovao, da će ona pasti nenadano, u 
nadahnuću. Ona će mu odjedamput reći: »Uzmi me, ja sam vječno 
tvoja« — i sve će se svršiti: on će je uzeti i odmah odvesti na kraj 
svijeta. O, odvest će je što je prije moguće, što je moguće dalje, i 
ako ne baš na kraj svijeta, a ono bar nekamo na kraj Rusije, vjenčat 
će se s njom, nastaniti se s njom incognito, i nitko više neće za njih 
znati, ni ovdje, ni ondje, nigdje. Onda će, o, onda će odmah otpočeti 
sasvim nov život! On je o tom drugom, obnovljenom i punom 


»Vrlina« životu (sigurno, sigurno punom vrlina) sanjario neprekidno i 
pomamno i žudio za tim uskrsnućem i obnovljenjem. Gnusni ponor, u 
koji je upao sam svojom voljom, tištio ga je jako, i on je, kao mnogi u 
takvim slučajevima, polagao najveću nadu u promjenu mjesta: samo 
da ne budu ovi ljudi, samo da ne budu ove prilike, samo da odleti iz 
ovog prokletog mjesta i — sve će se preporoditi, krenuti novim 
putem. Eto, u što je on vjerovao i za čim je žudio. 

Ali ovako bi bilo samo u slučaju prvog, sretnog rješenja tog 
pitanja. Ali se moglo i drukčije riješiti, postojalo je i drugo rješenje, 
prijetio je i drugi, ali strašan ishod. Ona mu može odjedamput reći: 
»Odlazi, ja sam se u ovom času odlučila za Fjodora Pavloviča, 
polazim za nj, a ti mi nisi potreban,« — i onda... onda... Mitja 
uostalom nije znao, što će biti onda, nije znao sve do posljednjeg 
časa, i zbog toga ga moramo opravdati. On nije imao određene 
namjere, na zločin nije ni pomišljao. On je samo puzio, uhodio, 
mučio se i spremao jedino za prvi, sretan obrat u svojoj sudbini. On 
je čak odgonio svaku drugu pomisao. Ali tu je već počinjala sasvim 
druga muka, iskrsavala je sasvim nova i uzgredna, ali također 
sudbonosna i nerješiva okolnost. 

Naime, u slučaju, ako mu ona rekne: »tvoja sam, vodi me,« kamo 
će je odvesti? Gdje su mu sredstva, novci? Tada su baš presahnuli 
svi njegovi prihodi, jer su dosadašnji dohoci, koje mu je neprestano 
davao u toku toliko godina Fjodor Pavlovič, prestali sasvim. Dakako, 
Grušenjka je imala novaca, ali je Mitja s te strane iznenada pokazao 
strašan ponos: on je želio, da je odvede sam i da otpočne nov život 
sa svojim sredstvima, a ne s njenim, i nije mogao ni zamisliti, da 
uzme od nje novac, i ta mu je misao bila mučna do strašne 
odvratnosti. Neću ovdje dalje govoriti o toj činjenici, niti ću je 
analizirati, nego ću samo primijetiti: takvo je bilo njegovo duševno 
raspoloženje u ovom trenutku. Sve je ovo moglo potjecati posredno i 
čak nesvjesno od potajnih muka, koje su grizle njegovu savjest, što 
je na onako lopovski način prisvojio novce Katarine Ivanovne: »pred 
jednom sam već hulja, a pred drugom ću uskoro biti opet hulja,« 
mislio je onda, kako je poslije sam priznao: »a i Grušenjka, kad 
sazna za to, neće htjeti takvu hulju.« Dakle, gdje će naći ta sredstva, 
gdje će naći te sudbonosne novce? Inače će sve propasti i neće biti 
ništa, »a samo zato, što nije bilo novaca, o, sramote!« 


Moram istrčati malo naprijed: to baš i jest ono, što je on možda 
znao, gdje će naći te novce, a možda je znao i gdje se nalaze. Sada 
neću o tome ništa da govorim, jer će se kasnije sve razjasniti. Ali u 
čemu se sastojala njegova glavna nevolja, to ću reći, i ako ne sasvim 
otvoreno: da uzme te novce, koji su se negdje nalazili i da ima prava 
da ih uzme, mora najprije vratiti one tri tisuće Katarini Ivanovnoj — 
»inače sam džepar, hulja, a nov život neću da započnem kao hulja,« 
odluči Mitja i zato riješi, da prevrne, ako bude potrebno, cio svijet, te 
da svakako i najprije vrati te tri tisuće Katarini Ivanovnoj. Konačno 
proces te odluke zbio se u njemu, tako da kažem, u ovim posljednjim 
satima njegova života, kad je naime prije dva dana uveče posljednji 
put sreo Aljošu, na putu, a poslije one uvrede, koju je Grušenjka 
nanijela Katarini Ivanovnoj, i Mitja, kad mu je Aljoša ispričao o toj 
uvredi, priznao, da je hulja, te naložio Aljoši, da joj to saopći, »ako je 
to može i malo utješiti«. I on je onda, te noći, kad se rastao s bratom, 
u svom zanosu osjetio, da je bolje po nj »da ubije i opljačka ma 
koga, ali samo da vrati Katji dug«. »Bolje je, da sam pred ubijenim i 
opljačkanim i pred svim ljudima ubojica i lopov i da pođem u Sibir, 
nego da Katja bude u pravu da kaže, kako sam je iznevjerio, ukrao 
joj novac i s njenim novcem pobjegao s Grušenjkom, da otpočnem 
nov i čestit život! To ne mogu!« Tako je govorio Mitja, škripajući 
zubima, te je zaista mogao pokatkad zamisliti, da će svršiti s upalom 
mozga. Ali se zasad borio... 

Čudnovato: činilo bi se, da kod takve odluke ništa drugo ne 
postoji, nego da očajava, jer gdje će odjedamput doći do tolikog 
novca, i to još takav goljo, kakav je on? A, međutim, on se do 
posljednjeg trenutka nadao, da će nabaviti te tri tisuće, da će one 
stići, sletjeti njemu nekako, same, pa ma i s neba. Ali tako je uvijek s 
onima, koji, kao i Dmitrij Fjodorovič, umije cijeloga života svoga 
samo da troše i harče novac, koji su bez muke naslijedili, i koji 
nemaju ni pojma o tome, kako se novac stječe. U njegovoj glavi 
podigla se odmah, pošto se prekjučer rastao s Aljošom, prava 
fantastična bura i pobrkala mu misli. Tako je došlo do toga, da se 
odlučio na najluđi pothvat. A možda se baš u takvim prilikama čine 
takvim ljudima posve _ nemogući i fantastični pothvati posve 
ostvarljivi. On se odjedamput odluči da ode do trgovca Samsonova, 
pokrovitelja Grušenjkina i da mu predloži jedan »plan« te da na 


račun tog »plana« dobije od njega odmah cijelu potrebnu svotu; nije 
nikako sumnjao u svoj plan, što se tiče njegove komercijalne strane, 
nego je sumnjao jedino u to, kako će Samsonov gledati na njegov 
korak, ako ga ne bude promatrao jedino s komercijalne strane. lako 
je Mitja poznavao tog trgovca iz viđenja, ipak se nije s njim znao, čak 
nije s njim ni jedamput progovorio. Ali u njemu se zbog nečeg, i već 
poodavno, ustalilo uvjerenje, da se ovaj stari razvratnik, koji je već 
mirisao na tamjan, neće možda nikako protiviti, ako Grušenjka 
nekako pošteno uredi svoj život te se uda za »pouzdana čovjeka«. | 
ne samo, da se neće tomu protiviti, nego će i sam to željeti i, nađe li 
se samo prilika, da će to još i potpomoći. Da li je on to gdjegod čuo, 
ili mu je možda to i Grušenjka rekla, ali on je svakako zaključio, da 
će ga starac, što se tiče Grušenjke, pretpostaviti Fjodoru Pavloviču. 
Možda će se mnogim čitaocima naše pripovijetke učiniti, da je ovo 
računanje Dmitrija Fjodoroviča na takvu pomoć i njegova namjera, 
da primi svoju zaručnicu tako reći iz ruke njena pokrovitelja, i suviše 
grubo i odvratno. Na to mogu samo ovo reći, da se Grušenjkina 
prošlost činila Mitji kao nešto već zauvijek prošlo. On je promatrao tu 
prošlost s beskrajnim sažaljenjem i zaključivao u svom žaru svoje 
strasti, da će se odmah, čim Grušenjka samo kaže, da ga ljubi i da 
polazi za nj, roditi sasvim nova Grušenjka, a s njom i sasvim novi 
Dmitrij Fjodorovič, sad već bez svakog poroka i samo s vrlinama: te 
da će oni jedno drugome sve oprostiti i otpočeti svoj život na sasvim 
nov način. Što se tiče Kuzme Samsonova, držao ga je za čovjeka, 
koji je bio u nestalnoj prošlosti Grušenjkinoj sudbonosan, koga ona 
međutim nije nikad ljubila i koji je, što je glavno, već također 
»prošao«, svršio, tako da sada više i ne postoji. A usto nije ga 
mogao Mitja više ni držati za čovjeka, jer je bilo svima i svakome u 
gradu poznato, da je to sad samo bolesna ruševina, koja se nalazila 
prema Grušenjki, tako da kažem, jedino u očinskom odnosu, a ne u 
prijašnjem, i da je tako već odavno, gotovo već godinu dana. U 
svakom se slučaju pokazao Mitja ovdje vrlo prostodušan, jer je bio 
uza sve svoje poroke, vrlo prostodušan čovjek. Zbog te svoje 
prostodušnosti bio je uostalom ozbiljno uvjeren, da se stari Kuzma, 
spremajući se na odlazak na drugi svijet, iskreno kaje zbog svoje 
prošlosti s Grušenjkom i da ona sad nema predanijeg pokrovitelja i 
prijatelja nego što je taj, sad već neškodljivi starac. 


Sutradan poslije svoga razgovora s Aljošom u polju, poslije koga 
Mitja nije gotovo cijelu noć ni oka stisnuo, došao je oko deset sati 
ujutro u kuću Samsonova i rekao, da ga prijave. To je bila kuća stara, 
mračna, vrlo prostrana, na kat, s dvorišnim zgradama i krilima. U 
prizemlju stanovala su dva Samsonova oženjena sina, sa svojim 
porodicama, njegova već jako stara sestra i neudata kćerka. U krilu 
stanovala su njegova dva pomoćnika, od kojih je jedan imao također 
mnogobrojnu porodicu. | njegova djeca i pomoćnici stanovali su u 
jako tijesnim stanovima, a na gornjem katu stanovao je starac sam, 
te nije dopuštao da stanuje s njim čak ni njegova kći, koja ga je 
dvorila i morala u određene sate i na povremene njegove pozive 
dotrčati njemu gore, iako je već odavno patila od zaduhe. To »gore« 
sastojalo se od mnogo velikih _ paradnih soba, namještenih na 
starinski trgovački način s dugačkim dosadnim redovima nezgrapnih 
naslonjača i stolica od mahagonija, poredanih uza zidove, Ss 
kristalnim lusterima, presvučenim navlakama, i mračnim ogledalima 
između prozora. Sve su te sobe bile potpuno prazne i nitko nije u 
njima stanovao, jer se bolesni starčić stisnuo u jednu malu sobicu, u 
svoju udaljenu spavaću sobu, gdje ga je posluživala stara sluškinja, 
povezane glave, i »dječak«, koji je spavao na tezgi u predsoblju. 
Starac nije mogao već gotovo ni hodati, jer su mu noge bile otečene, 
te se tek rijetko kad dizao iz svojeg kožnatog naslonjača, i starica bi 
ga, pridržavajući ga ispod pazuha, provela jedamput dvaput po sobi. 
On je bio ozbiljan i nerazgovoran čak i s tom staricom. Kad su mu 
javili, da je došao »kapetan«, odmah je naložio, da ga odbiju. Ali je 
Mitja bio nasrtljiv i ponovo se najavio. Kuzma je Kuzmič potanko 
ispitao dječaka: kakav je, nije li pijan? Da li viče? Dobio je odgovor, 
da je »trijezan«, ali da »neće da odlazi«. Starac opet naloži, da ga 
odbiju. Tada je Mitja, koji je sve ovo predviđao i upravo za ovaj slučaj 
ponio papira i olovku, napisao razgovijetno na komadićku papira 
jedan red: »Dolazim po vrlo važnom poslu, koji se izravno tiče 
Agrafene Aleksandrovne,« i to posla starcu. Starac razmisli na čas, 
reče dječaku, da gosta uvede u dvoranu, a staricu posla dolje s 
nalogom, neka njegov mlađi sin dođe odmah gore njemu. Najmlađi 
sin, čovjek dvanaest veršaka visok i nevjerojatne snage, obrijana lica 
i odjeven na njemačku (sam je Samsonov nosio kaftan i bradu), 
dođe odmah i bez pogovora. Svi su oni pred ocem drhtali. Otac nije 


pozvao ovog junačinu, zato što bi se možda bojao kapetana, jer je 
on bio vrlo srčan, već onako za svaki slučaj, tek da ima svjedoka. U 
pratnji sina, koji ga je držao ispod ruke, i dječaka, dovukoše se ipak 
nekako u dvoranu. Treba znati, da je osjećao i neku prilično jaku 
radoznalost. Dvorana, u kojoj je čekao Mitja, bila je ogromna, 
mračna soba, koja je ubijala dušu čamom, s dva reda prozora, s 
galerijom, mramoriranim zidovima i s tri ogromna kristalna lustera, 
presvučena navlakama. Mitja je sjedio na stolcu kraj ulaznih vrata i s 
nervoznim nestrpljenjem očekivao svoju sudbinu. Kad se pojavio 
starac na suprotnim vratima, deset hvati udaljenim od Mitjina stolca, 
poskoči on naglo i pođe mu u susret svojim čvrstim, vojničkim i aršin 
dugačkim koracima. Mitja je bio pristojno odjeven, u zakopčanom 
kaputu, s okruglim šeširom u rukama i crnim rukavicama, na dlaku 
onako, kako je bio odjeven prije tri dana u manastiru, kod starca, 
prilikom porodičnog sastanka s Fjodorom Pavlovičem i braćom. 
Starac ga je čekao stojeći, važno i strogo, i Mitja je odmah osjetio, 
da ga je ovaj, dok mu je prilazio, svega progledao. Mitju je također 
iznenadilo lice Kuzme Kuzmiča, koje je bilo u posljednje vrijeme 
neobično podbulo: donja usna, ionako debela, naličila je sada na 
otoboljenu lepinjicu. On se dostojanstveno i šutke nakloni gostu 
pokaza mu naslonjač kraj divana, a sam se polagano, oslanjajući se 
na sinovljevu ruku i uzdišući bolno, spusti na divan, nasuprot Mitje, 
tako da je, kad je vidio njegovo bolno naprezanje, odmah osjetio 
kajanje i delikatan stid zbog svog sadašnjeg ništavila pred ovom 
toliko dostojanstvenom ličnošću, koju je uznemirio. 

— Što želite gospodine — sjednuvši napokon, starac će lagano, 
razgovijetno, strogo, ali učtivo. 

Mitja sav zadrhta, već htjede da skoči, ali opet sjedne. Zatim 
odmah poče da govori glasno, žurno, nervozno, gestikulirajući i kao 
izbezumljen. Vidjelo se, da je čovjek dotjerao do kraja, da je propao i 
traži posljednji izlaz, a ne uspije li u tome, onda makar odmah u 
vodu. Sve je to sigurno u jednom trenutku shvatio stari Samsonov, 
iako mu je lice i dalje bilo nepromijenjeno i studeno, kao u kipa. 

»Najplemenitiji Kuzma Kuzmič jamačno je već više puta slušao o 
mojim — sukobima s mojim ocem Fjodorom —_ Pavlovičem 
Karamazovom, koji je opljačkao moje nasljedstvo, što mi je ostalo 
iza rođene matere... jer o tome bruji cio grad... o tome svi ovdje 


bruje, iako ih se ne tiče... A, osim toga, mogli ste čuti i od 
Grušenjke... — oprostite: od — Agrafene — Aleksandrovne, = od 
mnogouvažene i visokopoštovane Agrafene Aleksandrovne«... tako 
je otpočeo Mitja, ali je zapeo već kod prve riječi. Ali mi nećemo 
donijeti od riječi do riječi cio njegov govor, nego ćemo iznijeti tek 
njegov sadržaj. Radi se, reče, o tome, što se on, Mitja, još prije tri 
mjeseca naročito posavjetovao, on je baš rekao »naročito«, (a ne 
namjerno) s odvjetnikom u gubernijskom gradu, »s čuvenim 
odvjetnikom, Kuzma — Kuzmiču, — s Pavlom Pavlovičem 
Korneplodovom, za koga ste vjerojatno izvoljeli čuti? Čelo široko, um 
državnički... on vas poznaje... najljepše se o vama izrazio«... zape 
po drugi put Mitja. Ali to zapinjanje nije njega zaustavljalo, on je 
odmah prešao preko njega i jurio sve dalje i dalje. | baš taj 
Korneplodov, kada ga je potanko ispitao i pregledao isprave, koje mu 
je mogao Mitja predočiti (Mitja se jako nejasno izrazio o ispravama i 
jako žurio na tom mjestu), zaključio je otud, da bi se radi sela 
Čermašnje, koja po njegovu mišljenju pripada njemu, Mitji, kao 
materinstvo, mogla zaista povesti parnica i bezobraznog starca 
iznenaditi... »jer nisu još sva vrata zatvorena, a pravda zna, kuda će 
se provući.« Jednom riječi, moglo bi se nadati, da će Fjodor Pavlovič 
nadoplatiti šest, pa čak i sedam hiljada, jer Čermašnja ipak vrijedi 
najmanje dvadesetosam, — »trideset, trideset, Kuzma Kuzmiču, a ja 
nisam, zamislite, od toga čovjeka tvrda srca dobio ni sedamnaest!« 
Ali ja sam, reče Mitja, onda tu stvar napustio, jer se ne razumijem u 
pravo, ali kad sam ovamo došao, čisto sam se skamenio, zatekavši 
ovdje protutužbu (ovdje se Mitja opet zapleo i ponovo brzo 
preskočio): ne biste li dakle vi, reče, voljni bili, da preuzmete na se 
sva moja prava protiv onog odroda, a meni da date samo tri tisuće. 
Vi ne možete ni u kom slučaju izgubiti, kunem vam se poštenom 
riječi, već naprotiv, možete dobiti mjesto tri tisuće šest ili sedam 
tisuća... A glavno je, da se ovo svrši »još danas«. »A ja ću vam kod 
javnog bilježnika, ili kako hoćete... Jednom riječi, ja sam na sve 
spreman, dat ću vam sve isprave, koje su vam potrebne, sve ću 
potpisati... i mi bismo mogli tu ispravu odmah sačiniti i, ako je 
moguće, samo ako je moguće, još jutros... A vi ćete meni dati tri 
tisuće. Jer tko se može mjeriti s vama, kapitalistom u ovom gradiću... 
| time biste spasli mene... jednom riječi, spasili biste moju jadnu 


glavu za jednu plemenitiju stvar, može se reći, za uzvišeniju stvar... 
jer gajim najplemenitije osjećaje prema izvjesnoj ličnosti, koju vi vrlo 
dobro poznajete i za koju se očinski starate. Ne bih ni došao, da to 
nije očinski. | ako hoćete, tu su se trojica sudarila čelima, jer sudbina 
je — nešto strašno, Kuzma Kuzmiču! Realizam, Kuzma Kuzmiču, 
realizam! A jer je vas trebalo već davno isključiti, to ostaju još dva 
čela, možda se nisam vješto izrazio, ali ja nisam književnik. To jest, 
jedno je čelo moje, a drugo — onog odroda. Dakle, birajte: ili ja, ili 
odrod? Sve je sad u vašim rukama — tri sudbine i dvije kocke... 
Oprostite ja sam se zbunio, ali vi razumijete... ja vidim po vašim 
poštovanim očima, da ste razumjeli... A ako niste razumjeli, ja ću 
danas u vodu, eto!« 

Mitja prekinu svoj besmisleni govor s »eto!« i zatim poskoči s 
mjesta, te čekaše odgovor na svoj ludi prijedlog. Kod posljednje 
svoje rečenice on je iznenada osjetio, da je sve propalo, a što je 
glavno, da je brbljao strašne gluposti. »Čudnovato, dok sam išao 
ovamo, sve se činilo dobro, a sad sama glupost!« sinu odjedamput u 
njegovoj očajnoj glavi. Za sve vrijeme, dok je on govorio, sjedio je 
starac nepomično i motrio ga s ledenim izrazom u očima. Kuzma 
Kuzmič ostavi ga međutim časak da čeka, a onda mu naposljetku 
reče odlučnim i neutješivim tonom: 

— Oprostite, ali mi se takvim poslovima ne bavimo. 

Mitja odjedamput osjeti, da su mu klonule noge. 

— A što će biti sada sa mnom, Kuzma Kuzmiču — promrmlja on 
blijeda osmijeha. — Ta ja sam sad propao, što mislite? 

— Oprostite... 

Mitja još uvijek stajaše i neprekidno gledaše nepomično i 
ukočeno, i odjedamput spazi, da se nešto pokrenulo na starčevu 
licu. 

— Vidite li, gospodine, ovakvi poslovi ne priliče nama, — 
progovori starac polagano, — ima čovjek posla sa sudom, s 
odvjetnicima, prava nevolja! Ali, ako želite, ima ovdje jedan čovjek, 
obratite se na njega. 

— Bože moj, a tko je to? Vi me uskrsavate, Kuzma Kuzmiču — 
promuca Mitja. 

— Nije ovdašnji taj čovjek, a sada se ovdje i ne nalazi. On je 
seljak, trguje šumom i zovu ga Ljagavi. On se već godinu dana 


pogađa s Fjodorom Pavlovičem za onu vašu šumu u Čermašnji, 
razilaze se u cijeni, možda ste za to i čuli. Sad je baš opet došao i 
stanuje kod iljinskog popa, od stanice Volovje bit će nekih dvanaest 
vrsta do sela lljnsko. On je i meni pisao zbog tog posla, zbog te 
šume, tražio je od mene savjet. Fjodor Pavlovič hoće sam da pođe 
njemu. Ako preteknete Fjodora Pavloviča i Ljagovom predložite isto, 
što ste meni govorili, možda će on pristati... 

— Genijalna misao! — prekinu ga Mitja oduševljeno. — Baš će 
njemu dobro doći! On se pogađa, od njega mnogo ištu, a sad će 
dobiti ispravu o vlasništvu, ha-ha-ha! — | Mitja se odjedamput 
nasmija svojim kratkim, drvenastim smijehom, sasvim neočekivanim, 
da je čak Samsonov zatresao glavom. 

— Kako da vam zahvalim, Kuzma Kuzmiču — reče Mitja vatreno. 

— Ostavite — reče Samsonov i obori glavu. 

— Ali vi ne znate, da ste me spasili, o, mene je vuklo vama 
predosjećanje... Dakle, tome popu! 

— Nije vrijedno da zahvaljujete. 

— Žurim se, letim. Zloupotrebio sam vaše zdravlje. Nikad vam 
neću ovo zaboraviti, to vam veli ruski čovjek, Kuzma Kuzmiču, — da 
ruski! 

— Lijepo! 

Mitja htjede da uhvati starca za ruku i da je prodrma, ali u 
starčevim očima sijevnu nešto pakosno. Mitja trgnu ruku, ali se 
odmah prekori zbog toga, što se naljutio. »Sigurno je umoran«, 
iskrsne u njegovoj glavi. 

— Za nju! Za nju, Kuzma Kuzmiču! Vi razumijete, da je to za nju! 
— prodere se on, da je zaorila dvorana, zatim se pokloni, oštro 
okrene i pojuri prema izlazu istim onakvim brzim i aršin dugačkim 
koracima. Sav je drhtao u ushitu. »Već je bilo sve propalo, i eto, 
spasio me anđeo čuvar,« projuri mu kroz glavu. »l kad je već ovako 
poslovan čovjek, kao što je ovaj starac (najplemenitiji starac, i kakav 
stas!), pokazao taj put, onda je, razumije se, na tom putu pobjede. 
Letim odmah. Do noći ću se vratiti, noću ću se vratiti, ali je bitka 
dobivena. Ta nije se valjda starac sa mnom rugao?« Tako uzvikivaše 
Mitja, koračajući prema svome stanu, i drukčije dakako i nije mogao 
ni misliti, to jest: ili je to bio praktičan savjet tog poslovnog čovjeka, 
koji poznaje stvari i koji poznaje karakter tog Ljagavog (čudnovato 


prezime!) ili — ili se starac s njim sprdao! Nažalost samo je 
posljednja misao bila točna! Poslije, već mnogo kasnije, nakon 
katastrofe, priznao je sam stari Samsonov sa smijehom, da je onda 
ismijao »kapetana«. To je bio pakostan, hladan i podrugljiv čovjek, a 
usto bolesnih antipatija. Da li je svečan izgled kapetanov, da li glupo 
uvjerenje tog »raspikuće i rasipnika«, da će on, Samsonov, zagristi u 
takvu glupost, kao što je njegov »plan«, ili pak ljubomor zbog 
Grušenjke, u ime koje je došao taj »vjetrogonja«, da na tako glup 
način izmami od njega novaca, — ne znam baš zapravo, što je onda 
pobudilo starca, ali u onom trenutku, kad je Mitja stajao pred njim i 
osjećao, da mu klecaju koljena, te glupo vikao, da je propao — u tom 
ga je trenutku pogledao starac s bezgraničnom pakošću i smislio da 
ga ismije. Kad Mitja otiđe, Kuzma se Kuzmič, sav blijed od srdžbe, 
obrati svome sinu i naloži mu, da poduzme sve mjere, da unaprijed 
taj odrpanac i ne prismrdi ovamo, da ga čak ni u dvorište ne pusti, jer 
inače... 

On nije izrekao svoje prijetnje, ali je i njegov sin, koji ga je često 
viđao ljuta, čisto zadrhtao od straha. Starac se poslije toga cio sat 
tresao od srdžbe, a podveče se razbolio i poslao po liječnika. 


ll 
LJAGAVI 


Morao je dakle »juriti«, a međutim nije imao za kola ni prebijene 
pare, to jest, imao je dva dvogrivenika, i to je bilo sve, što mu je još 
preostalo od nekadašnjeg stogodišnjeg bogatstva. Ali je imao kod 
kuće stari srebrn sat, koji nije već odavno išao i on zgrabi taj sat i 
odnio ga Židovu uraru, koji je imao svoju trgovinu na trgu. Ovaj mu je 
dao šest rubalja. »Nisam se nadao, da ću toliko dobiti!'« povikao 
oduševljeni Mitja (on se sad neprestano nalazio u nekom 
oduševljenju), strpao svojih šest rubalja i potrčao kući. Kod kuće je 
nadopunio svotu, uzajmio je naime od kućegospodara tri rublja, koje 
su mu dali drage volje, iako su im to bili posljednji novci, jer su ga 
toliko voljeli. Mitja im je odmah u oduševljenju svome otkrio, da se 
odlučuje o njegovoj sudbini, izložio im dakako na vrat na nos gotovo 
cio svoj »plan«, koji je malo prije predložio Samsonovu, saopćio im 


Samsonovljevu odluku i svoje buduće nade, itd. Kućegospodari bili 
su i otprije posvećeni u mnoge njegove tajne, jer oni su gledali u 
njemu svog čovjeka, a ne oholog gospodina. Kad je Mitja tako 
skucao devet rubalja, poslao je po poštanske konje, koji će ga 
odvesti do Volovje stanice. I tako je zapamćena i utvrđena činjenica: 
»da Mitja nije imao u podne, uoči jednog izvjesnog dogođaja, ni 
kopjejke i da je, samo da dođe do novaca, prodao svoj sat i uzajmio 
od svojih kućegospodara tri rublja, i to sve pred svjedocima.« 

Upozoravamo na ovu činjenicu unaprijed, a poslije će se vidjeti 
zašto to činim. 

lako se Mitja, dok je jurio na Volovju stanicu, sav sjao od neke 
radosne slutnje, da će se naposljetku svršiti i rasplesti »sve te 
stvari«, ipak je drhtao od straha: što će biti sada s Grušenjkom, za 
vrijeme njegova izbivanja? Zar će baš danas napokon odlučiti, da 
ode Fjodoru Pavloviču? I zato je i otišao, a da joj nije ništa kazao, ai 
kućegospodarima je naložio, da nipošto ne kažu, kamo je otišao, ako 
dođe tko da pita za nj »Svakako se moram još večeras vratiti,« 
ponavljaše on, drmusajući se u kolima, »a Ljagavog morat ću, 
možda, ovamo dovući... da načinimo onu ispravu,« — tako, 
premirući u duši, maštaše Mitja, ali nažalost ne bi suđeno, da mu se 
snovi ostvare po njegovu »planu«. 

Prvo je zakasnio, jer je s Volovje stanice krenuo poljskim putem. 
Ispostavilo se, da poljski put nije bio dugačak dvanaest vrsta, već 
osamnaest. Drugo, iljinskog »popa« nije zatekao kod kuće, otišao je 
u susjedno selo. Mitja se uputio u to susjedno selo s istim, već 
umornim konjima, i dok je našao ondje popa, bila je već skoro pala 
noć. »Pop«, na oko plašljiv i prijazan čovjek, odmah mu je izjavio, da 
je taj Ljagavi, istina, kod njega isprva stanovao, ali da se sad nalazi u 
Suhom Seocu kod lugara, gdje će noćas konačiti, jer se i ondje 
pogađa za šumu. Na vatrenu Mitjinu molbu, da ga odmah odvede 
Ljagavom i »time, tako reći, spasi«, pop se istina isprva kolebao, ali 
poslije je međutim pristao, da ga odvede u Suho Seoce, očito gonjen 
radoznalošću. Ali mu je na nesreću svoju savjetovao, da pođu 
onamo »pješke«, jer da donde ima »nešto malo više od jedne vrste«. 
Mitja je dakako odmah pristao i stao da koraca svojim aršin 
dugačkim koracima, da je jadni pop gotovo za njim trčao. To je bio 
još mlad i vrlo oprezan čovjek. Mitja se odmah upustio s njim u 


razgovor o svojim planovima, tražeći od njega vatreno i nervozno, da 
mu da savjeta s obzirom na Ljagavog, i pripovijedao cijelim putem. 
Pop ga je slušao pažljivo, ali mu je malo savjetovao. Na Mitjina 
pitanja odgovarao je izbjegavajući: »ne znam, oh, ne znam, gdje bih 
ja to znao« itd. Kad je Mitja stao da govori o svojim sukobima s 
ocem zbog nasljedstva, pop se čisto prepao, jer je bio donekle 
zavisan o Fjodoru Pavloviču. Ali ga je međutim s čuđenjem zapitao, 
zašto on toga seljaka, trgovca Gorstikina, naziva Ljagavim, te je Mitji 
povjerljivo razjasnio, da tog čovjeka zbilja nazivaju Ljagavim, ali da 
se on tako ne zove i da ga taj nadimak jako vrijeđa, i zato neka ga 
svakako zove Gorstkinim, »jer inače neće s njim ništa obaviti, a on 
vas neće ni slušati«, završio popo. To je donekle začudilo Mitju i on 
je izjavio, da ga tako naziva sam Samsonov. Kad je pop saznao za 
tu okolnost, odmah je prekinuo razgovor o tome, mada bi bio dobro 
učinio, da je onda saopćio Dmitriju Fjodoroviču svoju slutnju: ako ga 
je Samsonov poslao tom seljaku, kao Ljagavom, nije li to učinio 
samo zato, da mu se naruga i nema li u tome nešto sumljivo? Ali 
Mitja nije imao vremena da se zaustavlja »na takvim sitnicama«. On 
se žurio, koračao i tek kad su stigli u Suho Seoce, dosjetio se, da 
nisu prešli jednu ili jednu i pol vrstu, nego sigurno tri vrste. To ga je 
ozlovoljilo, ali se savladao. Ušli su u kuću. Lugar, popov znanac, 
stanovao je u jednoj polovici kuće, a drugu, praznu polovicu, s druge 
strane hodnika, ustupio je Gorstkinu. Ušli su u tu čistu sobu i zapalili 
lojanu svijeću. U sobi je bilo strašno vruće. Na jelovu stolu stajao je 
ugašen samovar, poslužavnik sa šalicama, ispijena butelja ruma i još 
ne sasvim ispijena boca rakije, te mrvice pšenična kruha. Putnik je 
ležao ispružen na klupi, pod glavu je metnuo smotan gornji kaput 
mjesto jastuka i strašno hrkao. Mitja zasta časak u nedoumici. 
»Dakako, treba ga probuditi: moj je posao suviše važan, ja sam se 
tako žurio, a žurim se, da se još danas vratim«, uznemiri se Mitja, ali 
POp i lugar stajahu šutke, ne iskazujući svojih mišljenja. Mitja priđe i 
stade ga sam buditi, budio ga je energično, ali spavač se nije budio. 
»Pijan je, zaključi Mitja, ali što da radim, gospode, što da radim!« | 
odjedamput poče neobično nestrpljivo vući spavača za ruke i noge, 
tresti mu glavu, dizati ga i uspravljati na klupi, ali je poslije mnogo 
naprezanja postigao jedino to, da je onaj stao gadno mumljati i 
strašno, iako nerazgovijetno, psovati. 


— Da, bit će bolje da pričekate, — reče naposljetku pop, — jer se 
Vidi, da nije ni za što. 

— Cio je dan pio — primijeti lugar. 

— Bože, — povika Mitja, kad biste samo znali, kako je meni 
potrebno i kako sam sada očajan! 

— Da bit će bolje, pričekajte do jutra — ponovi pop. 

— Do jutra? Smilujte se, to je nemoguće! — | on je u očajanju 
svome opet htio da navali i budi pijanicu, ali se odmah okanio, jer je 
uvidio, da mu je sav napor uzaludan. Pop je šutio, a pospani lugar 
bio je smrknut. 

— Kakve strašne tragedije zbija realizam s ljudima! — progovori 
Mitja potpuno očajan. Znoj mu je curio niz lice. Pop upotrijebi zgodan 
trenutak, te razloži sasvim razumno, da on svakako ne bi bio 
sposoban ni za kakav razgovor, sve kad bi ga mogli i probuditi, jer je 
pijan, »a međutim, vi imate s njim važna posla, te je ipak bolje, ako 
ostanete do jutarca«... Mitja razmahnu rukama i prista. 

— Ja ću, oče, ostati ovdje sa svijećom i vrebat ću na zgodan 
trenutak. Kad se probudi, počet ću... A za svijeću platit ću ti, — obrati 
se on lugaru, — za noćenje također, zapamtit ćeš Dmitrija 
Karamazova. Samo ne znam, što će sad s vama biti, oče, gdje ćete 
vi leći? 


— Ne brinite, ja idem kući. Odjašit ću na njegovoj kobilici, — i on 
pokaza na lugara. — A sad zbogom, želim vam, da budete sasvim 
zadovoljni. 


I na tom je ostalo. Pop se otputio na kobilici, veseo što se 
naposljetku izvukao, ali ipak je zbunjeno mahao glavom i razmišljao: 
ne bi li dobro bilo, da sutra još za vremena izvijesti svog dobrotvora 
Fjodora Pavloviča o ovom interesantnom slučaju, »jer ako u zao čas 
sazna, razljutit će se i prekratiti dobročinstva.« Lugar se počeša i 
šuteći pođe u svoju sobu, a Mitja sjede na klupu, da vreba, kako se 
izrazi, na zgodan trenutak. Duboka tuga, kao težak oblak, pade na 
njegovu dušu. Duboka, strašna tuga! On je sjedio, razmišljao, ali nije 
mogao ništa da smisli. Svijeća je dogorijevala, zazrikao zrikavac, u 
ugrijanoj sobi bilo je nesnosno zagušljivo. | odjedamput prikaza mu 
se vrt, prolaz za vrtom, na očevoj kući otvoriše se vrata, a kroz vrata 
utrčala Grušenjka... On skoči sa klupe. 


— Tragedija! — progovori škrgućući zubima, te mehanički priđe 
spavaču i zagleda mu se u lice. Bio je to mršav, još mlad seljak, vrlo 
dugoljasta lica, ugasito plave kovrčaste kose i dugačke tanke riđe 
bradice, u košulji od katuna i crnom prsluku, a iz džepa na prsluku 
izvirivaše lančić srebrna sata. Mitja je promatrao tu fizionomiju sa 
strašnom mržnjom i zbog nečeg mu je bilo osobito mrsko, što je 
kovrčast. A osobito ga je strašno vrijeđalo, što eto on, Mitja, stoji više 
njega sa svojim neodložnim poslom, što je toliko žrtvovao, toliko 
napustio, neobično se izmučio, a ova danguba, »o kome sad zavisi 
cijela moja sudbina, hrče kao da se ništa ne događa!« uskliknu Mitja 
i odjedamput sasvim izgubi glavu, te opet stade buditi pijana seljaka. 
Budio ga je bijesno, vukao ga, gurao, čak tukao i kad se tako mučio 
pet minuta, a da opet nije ništa postigao, vratio se očajan zbog svoje 
nemoći klupi i sjeo. 

— Glupo, glupo! — vikaše Mitja, — i... kako je sve ovo 
nepošteno! — nadoveza on zbog nečeg. Poče ga strašno boljeti 
glava: »Da se okani? Da sasvim ode,« iskrsnu u njegovu umu. »Ne, 
do jutra. Namjerno ću ostati, namjerno. Zašto sam onda i došao? A i 
nemam na čemu da odem, kako ću sad odavde otići, o, gluposti!« 

Međutim ga je glava sve jače i jače boljela. Sjedio je nepomično 
te nije više ni opažao, da je zadrijemao i odjednom sjedeći zaspao. 
Probudi se od nepodnošljive glavobolje, toliko nepodnošljive, da je 
gotovo viknuo. U sljepočicama mu je lupalo, tjeme ga boljelo; kad se 
prenuo, nije mogao dugo doći sebi i objasniti, što se s njim dogodilo. 
Naposljetku se sjetio, da je u vrućoj sobi strašan dim i da je čak 
mogao umrijeti. A pijani je seljak i dalje ležao i hrkao. Svjećica je već 
sasvim dogorjela i gasila se. Mitja dreknu i pojuri posrćući kroz 
hodnik u lugarovu sobu. Ovaj se brzo probudi, ali kad ču, da je u 
drugoj sobi dim, pođe istina, da učini, što treba, ali se vladaše pritom 
tako ravnodušno, da se Mitja začudi i uvrijedi. 

— Ali on je umro, on je umro, i onda... što onda? — vikaše Mitja 
pomamno. 

Otvorili su vrata, rastvorili prozore, odušili dimnjak, Mitja dovukao 
iz hodnika posudu s vodom, najprije pokvasio svoju glavu, a zatim 
našao nekakvu krpu, zamočio je u vodu i omotao oko Ljagavljeve 
glave. Lugar se i dalje držao prema cijelom događaju nekako 
prezirno i, otvorivši prozor, reče namrgođeno: »Već će biti dobro«, te 


pođe opet da spava, ostavivši Mitji užasan limeni fenjer. Mitja se 
zabavio oko pijanice, koga je omamio dim, još neko pola sata i 
neprestano mu kvasio glavu, odlučivši ozbiljno da probdije svu noć, 
ali kad je posve izmučen sjeo načas na klupu, da malo odahne, 
sklopio je za trenutak oči, zatim se odmah sasvim nesvjesno pružio 
na klupu i zaspao kao mrtav. 

Probudio se jako kasno. Bilo je po prilici već devet sati izjutra. 
Sunce je jasno sjalo kroz dva prozora u sobicu. Jučerašnji kovrčasti 
seljak sjedio je na klupi, već u polukaftanu. Pred njim je stajao novi 
samovar i nova boca. Stara, jučerašnja, bila je već ispijena, a nova 
prazna već preko polovice. Mitja skoči i dosjeti se odmah, da je 
prokleti seljak opet pijan, vrlo pijan. On je gledao u nj jednu minutu 
izbuljenih očiju. Seljak je pogledao u nj šutke i lukavo, s nekakvim 
mirom, koji vrijeđa, štoviše, s nekom prezirnom naduvenošću, kako 
se učinilo Mitji. Mitja mu se žurno obrati. 

— Dopustite, vidite... ja... sigurno ste čuli od ovdašnjeg lugara, u 
onoj sobi: ja sam poručnik Dmitrij Karamazov, sin starog 
Karamazova, s kojim se vi izvoljevate pogađati za šumu. 

— To ti lažeš! — odjedamput odbrusi seljak čvrsto i mirno. 

— Kako lažem? Fjodora Pavloviča ipak izvoljevate poznavati? 

— Ja ne izvoljevam poznavati nikakvoga tvog Fjodora Pavloviča 
— progovori seljak, prevrćući teško jezikom. 

— Šumu, šumu od njega kupujete, ta probudite se, dođite sebi. 
Otac Pavel Iljinski doveo me je ovamo... Vi ste pisali Samsonovu, i 
on me je poslao vama... — gušio se Mitja. 

— Lažeš! — opet odbrusi Ljagavi. Mitju zazebe u nogama. 

— Ta smilujte se, ovo nije šala! Vi ste možda pripiti. Vi možete 
napokon govoriti, razumjeti... inače... inače ne razumijem ništa! 

— Ti si mazalo! 

— Ta smilujte se, ja sam Karamazov, Dmitrij Karamazov, imam 
nešto da vam predložim... vrlo korisno... baš što se tiče šume. 

Seljak je dostojanstveno gladio bradu. 

— Ne, ti si se samo neprestano pogađao i pokazao si se kao 
hulja. Ti si hulja! 

— Uvjeravam vas, da se varate! — i Mitja u očajanju zalomi 
rukama. Seljak je neprestano gladio bradu i odjedamput lukavo 
zažmiri. 


— Nipošto, evo što ćeš mi pokazati: pokaži mi takav zakon, koji 

Mitja ustukne namrgođeno i odjedamput kao da ga je »nešto 
udarilo po čelu«, kako se poslije sam izrazio. Odjedamput mu je 
nešto sinulo u umu, »buknula zublja i ja sam sve shvatio«. Stajao je 
kao okamenjen, ne shvaćajući, kako se mogao on, koji je ipak 
kapetan, uplesti u takvu glupost, kako se mogao upustiti u ovakvu 
pustolovinu i gotovo se cio dan i noć time baviti i kako se mogao 
natezati s tim Ljagavim i kvasiti mu glavu. »No, čovjek je pijan, pijan 
do ludila i pit će neprestano još cijelu nedjelju, — i što da onda 
čekam? A što, ako me je Samsonov namjerno ovamo poslao? A što, 
ako ona... O, bože, što sam uradio!« 

Seljak je sjedio, gledao ga i smješkao se. U nekoj drugoj prilici 
možda bi Mitja bio ubio ovu budalu od bijesa, ali sad je bio 
malaksao, kao dijete. On priđe lagano klupi, uze svoj ogrtač, obuče 
ga i bez riječi iziđe iz sobe. U drugoj sobi nije našao lugara, ondje 
nije bilo nikoga. On izvadi iz džepa pedeset kopjejaka sitniša i metne 
ih na stol za konak, za svijeću i za uznemirenje. Kad je izašao iz 
kuće, opazio je, da je unaokolo sama šuma i ništa drugo. Pođe 
nasumce i ne razmišljajući kamo da krene od kuće — desna ili lijevo. 
Kad se jučer žurio ovamo s popom, nije zapamtio puta. U njegovoj 
duši ne bijaše nikakve osvetljivosti ni prema kome, čak ni prema 
Samsonovu. On je koračao uskom šumskom stazom bez misli, kao 
izgubljen, s »izgubljenom idejom«, i nimalo se nije brinuo, kamo ide. 
Moglo ga je oboriti svako dijete, toliko je odjedamput smalaksao 
duševno i tjelesno. Međutim je ipak nekako izašao iz šume i pred 
njim se u nedoglednom prostoru pružala požnjevena, gola polja: 
»Kakav očaj, kakva smrt posvuda!« ponavljao je on, koračajući 
neprestano dalje i dalje. 

Spasili su ga putnici: nekakav kirijaš vozio je poljskim putem 
nekog starog trgovca. Kad su bili uporedo, zapita Mitja za put i 
rekoše mu, da i oni također putuju na Volovju stanicu. Upustiše se u 
pregovore, i Mitju primiše za suputnika. Onamo su stigli za tri sata. 
Na Volovjoj stanici najmio Mitja odmah poštanska kola za grad, a 
onda se odjedamput sjeti, da je strašno gladan. Dok su uprezali 
konje, spremiše mu kajganu. On je u tren oka pojede, pojede velik 
komad kruha, pojede kobasicu, koja se slučajno našla i ispi tri čašice 


rakije. Kad se potkrijepio, bio je opet bodar, a duša mu se razvedrila. 
Jurio je putem, gonio kočijaša, da oštro tjera, i brzo smislio nov i ovaj 
put »nepromjenljiv« plan, kako će se još danas do večera dočepati 
»tih prokletih novaca«. »l kad čovjek pomisli, samo pomisli, da zbog 
te tričave tri tisuće propada čovjekova sudbina!« uzviknu on s 
prezirom. »Danas ću se odlučitil« | da ga nije mučila neprekidna 
misao na Grušenjku i o tome nije li joj se što dogodilo, on bi se bio 
možda sasvim razveselio. Ali misao na nju zabadala mu se svaki čas 
u srce kao oštar nož. Naposljetku su stigli, i Mitja odmah potrča 
Grušenjki. 


Ill 
ZLATNI RUDNICI 


To je naime bio onaj Mitjin posjet, o kojemu je Grušenjka s tolikim 
strahom pričala Rakitinu. Ona je onda očekivala »glasnika« i bila je 
vrlo radosna, što nije Mitja dolazio ni jučer, ni danas, nadajući se, da 
možda, ako bog da, neće doći do njena odlaska, kad on iznenada 
banu. Što je bilo dalje, to nam je poznato: da ga skine s vrata, ona 
ga u tren oka nagovorila, neka je otprati do Kuzme Samsonova, 
kamo je morala svakako otići, da »broji novce«, i kad ju je Mitja 
odmah otpratio, morao joj je on, opraštajući se s njom na Kuzminim 
vratima, obećati, da će doći po nju u dvanaest sati, da bi je otpratio 
kući. | Mitja se tome radovao: »Presjedit će kod Kuzme, dakle, neće 
poći Fjodoru Pavloviču... ako samo ne laže«, nadoveza on odmah. A 
koliko je vidio, čini se, nije lagala. Njegov je naime ljubomor imao tu 
osobinu, da je odmah, čim bi bilo kamo otišla ljubljena žena, izmislio 
tko zna kakve strahote, o tome, što se sve s njom ne događa, kako 
ga ona ondje »vara«, ali bi se odmah, čim bi opet dojurio njoj, 
potresen, satrven i potpuno uvjeren, da je ipak uspjela da ga prevari, 
na prvi pogled na njeno lice, nasmijano, veselo i prijazno lice te žene 
— preporodio duhovno i odmah bi nestalo svake sumnje, te s 
radosnim stidom grdio sam sebe zbog svoga ljubomora Kad je Mitja 
ispratio Grušenjku, požurio je kući. O, on je imao danas još štošta da 
uradi! Ali mu je srcu odlanulo. »Samo bi morao što prije saznati od 
Smrdljakova, nije li se ondje sinoć desilo štogod, nije li ona dolazila 


— što ne dao bog, — Fjodoru Pavloviču! uh!« iskrsnu u njegovoj 
glavi. | on nije još dospio da dotrči do svog stana, kad ljubomor 
ponovo uzavre u njegovu nemirnom srcu. 


Ljubomor! »Otelo nije ljubomoran, on je  povjerljiv« 
napomenuo je Puškin, i već samo ta primjedba svjedoči o neobičnoj 
dubini uma našeg velikog pjesnika. Otelo je prosto smrvljena duša, i 
njegov se pogled na svijet pomutio, jer se srušio njegov ideal. Ali 
Otelo se neće kriti, uhoditi, vrebati: on je pun povjerenja. Njega 
naprotiv treba navoditi, gurkati, silom raspaljivati, pa da se dosjeti 
nevjeri. Ali nije takav pravi ljubavnik. Sasvim je nemoguće predstaviti 
sebi svu sramotu i moralni pad, s kojim je u stanju da se sprijatelji 
ljubomornik, bez svake grižnje savjesti. | nisu to sve same niske i 
prljave duše. Naprotiv, čovjek može imati uzvišeno srce, ljubav čistu, 
punu samoodricanja, pa se može u isto vrijeme kriti pod stolove, 
potkupljivati najpodlije ljude i saživjeti se s najružnijom prljavštinom 
uhođenja i prisluškivanja. Otelo se ne bi nikako mogao izmiriti s 
nevjerom, — on bi mogao oprostiti, ali ne izmiriti se, iako je njegova 
duša bez zlobe i nevina, kao duša u djeteta. Ali nije tako s pravim 
ljubomornikom: teško je predstaviti, s čime se može saživjeti i izmiriti 
poneki ljubomornik! Ljubomornik je u stanju da jako brzo oprosti 
(dakako, poslije strašne scene u početku), na primjer, već gotovo 
dokazanu nevjeru, nakon što je sam vidio grljenje i ljubljenje, ako bi 
se mogao, na primjer, u isto vrijeme ma kako uvjeriti, da je ovo bilo 
»posljednji put« i da će njegov suparnik tog trenutka nestati, otići na 
kraj svijeta, ili da će je on sam odvesti nekud na takvo mjesto, kamo 
neće više doći taj strašni suparnik. Dakako, izmirenje traje samo 
jedan sat, jer ako bi zbilja i nestao suparnik, on će sutra pronaći 
drugog, novog, i bit će na nj ljubomoran. | moglo bi se zapitati, kakva 
je to ljubav, na koju treba toliko paziti, i što vrijedi ta ljubav, koju treba 
tako pomno čuvati? Ali to je pitanje, koje neće nikad razumjeti pravi 
ljubomornik, a međutim nalazi se među njima ljudi, koji su zaista 
uzvišena srca. Značajno je još i ovo, da ti isti ljudi uzvišenih srdaca, 
kad stoje u kakvoj sobici te prisluškuju i uhode, iako jasno shvaćaju 
»SVojim uzvišenim srcem« svu sramotu, u koju su dobrovoljno sami 
zapali, ipak, bar u tom trenutku, dok stoje u toj sobici, nikad ne 
osjećaju grižnju savjesti. U Mitje je, kad je vidio Grušenjku, nestajao 


ljubomor, i on je za trenutak postajao povjerljiv i pristojan, te je sam 
sebe prezirao zbog ružnih osjećaja. Ali to je značilo samo, da je u 
njegovoj ljubavi prema toj ženi bilo nešto kudikamo uzvišenije, nego 
što je on sam mislio, a ne tek jedino strast, ne samo jedan »pregib 
tijela«,y o kome je govorio Aljoši. Ali zato je Mitja, čim bi nestalo 
Grušenjke, počeo opet da je sumnjiči zbog kojekakvih podlosti i 
lukave nevjere. I pritom nije ni najmanje osjećao, da ga peče savjest. 

I tako je dakle ponovno uskipio u njemu ljubomor. Svakako se 
morao žuriti. Prije svega morao je naći bar nešto novaca, makar na 
kratko vrijeme. Jučerašnjih devet rubalja gotovo je sasvim potrošio 
na putovanje, a sasvim bez novaca, zna se, ne može ni koraka 
učiniti. Ali je on razmišljajući o svom novom planu, smislio još u 
kolima, gdje će dobiti novaca bar zasad. Imao je par valjanih pištolja 
za dvoboj s nabojima i ako ih nije još do sada založio, bilo je jedino 
zato, što ih je volio više nego sve ostalo, što je imao. On se u 
gostionici »Prijestolnica« već odavno površno upoznao s jednim 
mladim činovnikom i ondje nekako saznao, da taj neženja i prilično 
imućan činovnik, strastveno voli oružje, da kupuje pištolje, revolvere, 
bodeže, da oružje sam razmješta po zidovima, pokazuje ga 
poznanicima i da se hvali, kako se razumije u sisteme revolvera, 
nabijanje, pucanje, itd. Mitja nije dugo premišljao nego se odmah 
uputio njemu i ponudio mu, da uzme pištolje u zalog za deset 
rubalja. Činovnik ga stade, radosno raspoložen, nagovarati neka mu 
proda pištolje, da kamate neće nipošto uzeti. Oni su se rastali kao 
prijatelji. Mitja se žurio i pojurio u svoju sjenicu, koja se nalazila iza 
kuće Fjodora Pavloviča, da što prije dozove Smrdljakova. | tako se 
mogla poslije utvrditi opet jedna činjenica, da Mitja nije imao tri do 
četiri sata prije izvjesnog događaja, o kome će biti niže govora, ni 
kopjejke, nego da je založio za deset rubalja stvari, koje su mu bile 
dragocjene, a međutim su se poslije tri sata našle u njegovim 
rukama tisuće... Ali ja istrčavam. 

Kod Marije Kondratjevne (susjede Fjodora Pavloviča) dočeka ga 
vijest o bolesti Smrdljakova, koja ga je neobično potresla i zbunila. 
On je saslušao priču o njegovu padu u podrum, zatim o padavici, 
dolasku liječnika, staranju Fjodora Pavloviča; sa zanimanjem je 
saslušao, da se njegov brat Ivan Fjodorovič još jutros odvezao u 
Moskvu. »Sigurno je prije mene prošao kroz Volovju«, pomisli Dmitrij 


Fjodorovič. Ali zbog Smrdljakova se strašno uznemirio: »Kako će 
sada biti, tko će sada paziti, tko će mi dojaviti?« Požudno je počeo 
ispitivati Žene, da li nisu sinoć štogod opazile? One su dobro znale, 
što se on raspitkuje, te su ga potpuno razuvjerile: nitko nije dolazio, 
Ivan je Fjodorovič ondje konačio, »sve je bilo u potpunom redu«. 
Mitja se zamisli. Nema sumnje, i danas se mora stražariti, ali gdje: 
ovdje ili pred Samsonovim vratima? On odluči, da je to potrebno i 
ovdje i ondje, prema prilikama, a međutim, međutim... Radi se o 
tome, što je opet iskrsnuo pred njim onaj »plan«, maloprijašnji, novi i 
već siguran plan, koji je smislio u kolima i koji se mora izvršiti 
odmah, bez svakog odlaganja. Mitja odluči da žrtvuje za to jedan sat: 
»za sat ću se sasvim odlučiti, sve saznati, i onda, onda, najprije 
Samsonovoj kući, da se raspitam, je li Grušenjka ondje, a onda 
odmah natrag ovamo, do jedanaest sati ostat ću ovdje, a onda po 
nju Samsonovu, da je otpratim kući.« Eto, kako je on odlučio. 

Potrča kući, umi se, počešlja, očisti odijelo, obuče se i uputi 
gospođi Hohlakovoj. Nažalost, u tome je bio njegov »plan«. On 
odluči da uzajmi tri tisuće od te gospođe. I što je glavno, u njemu je 
odjedamput i nekako nenadano poniklo neobično uvjerenje, da ga 
ona neće odbiti. Možda će se tkogod čuditi tome, zašto on nije, kad 
je njegovo uvjerenje bilo toliko čvrsto, i prije pošao ovamo, tako reći, 
u svoje društvo, već je otišao Samsonovu, čovjeku iz drugog sloja, s 
kojim čak nije znao ni kako će da govori. Ali on je međutim posljednji 
mjesec dana svoje poznanstvo s Hohlakovima, koje uostalom nije ni 
prije bilo bogzna kakvo, gotovo sasvim zanemario, a osim toga je 
dobro znao, da ga ona ne trpi. Ova ga je gospođa zamrzila još 
upočetku jednostavno zato, što je on zaručnik Katarine Ivanovne, a 
međutim je ona zbog nečeg željela, da Katarina Ivanovna napusti 
njega i uda se za »milog, viteški obrazovanog Ivana Fjodoroviča, koji 
ima takve divne manire«. A Mitjine je manire međutim mrzila. Mitja 
joj se čak rugao i jednom je prilikom rekao o njoj, da je ta gospođa 
»isto toliko živa i neusiljena, koliko i neobrazovana«. | eto, kad se 
jutros vozio u kolima, obasjala ga je sjajna misao: »Ako ona ne želi, 
da ja uzmem Katarinu Ivanovnu, i to toliko ne želi (on je znao, da 
ona to ne želi gotovo histerično), zašto mi onda ne bi sada dala te tri 
tisuće, baš zato, da ostavim Katju i da otperjam odavle zauvijek? 
Kad se te razmažene gospođe iz viših krugova na nešto kapriciraju, 


onda ništa ne žale, samo da bude po njihovoj volji. A ona je usto 
bogata«, mislio je Mitja. A što se tog »plana« tiče, bio je to onaj isti, 
prijašnji, to jest, radilo se o tome, da joj ponudi svoja prava na 
Čermašnju, ali sad ne kao trgovački posao, kako je jučer nudio 
Samsonovu, jer on nije htio da zasljepljuje tu gospođu, kao jučer 
Samsonova mogućnošću, da će moći mjesto te tri tisuće zdipiti 
dvostruku svotu, šest ili sedam tisuća, već da to posluži kao pristojna 
jamčevina za dug. Razvijajući tu svoju novu misao, Mitja je padao u 
oduševljenje, ali to mu se uvijek dešavalo, kad je što započinjao, 
prilikom svih njegovih naglih odluka. On se svakoj svojoj novoj misli 
predavao strasno. Ali je zato, kad je stupio na doksat kuće gospođe 
Hohlakove, odjedamput osjetio, kako mu prođoše srsi niz leđa: u tom 
trenutku uvidio je potpuno i matematski jasno, da je ovdje njegova 
posljednja nada i da mu više ništa ne preostaje na svijetu, ako ovdje 
ne uspije »nego da bilo koga zakolje ili opljačka zbog te tri tisuće, i 
ništa drugo«... Bilo je sedam i po, kad je povukao zvonce. 

U početku kao da mu se sreća nasmiješila: čim se javio, odmah 
su ga neobično brzo primili. »Baš kao da je čekala na me ,« sinu Mitji 
u svijesti, a zatim odmah, čim su ga uveli u gostinjsku sobu, gotovo 
utrča domaćica i otvoreno mu izjavi, da ga je čekala... 

— Čekala sam vas, čekala! A međutim nisam mogla ni pomisliti, 
da ćete doći meni, priznajte sami, a ipak sam vas očekivala, divite se 
mom instinktu, Dmitrije Fjodoroviču, ja sam cijelo jutro bila uvjerena, 
da ćete danas doći. 

— To je zaista, gospođo, neobično, — reče Mitja i spusti se na 
stolicu, — ali... ja sam došao neobično važnim poslom... najvažnijim 
među najvažnijim, to jest za mene, gospođo, jedino za mene, i 
Žurim... 

— Znam, da dolazite najvažnijim poslom, Dmitrije Fjodoroviču, 
ovdje se ne radi o nekakvim slutnjama, o nazadnjačkim sklonostima 
prema čudesima (jeste li čuli za starca Zosimu?), ovdje je 
matematika: vi niste mogli da ne dođete poslije svega onog, što se 
desilo s Katarinom Ivanovnom, niste mogli, niste mogli; to je 
matematika. 

— Realizam pravog života, gospođo, eto što je to. Ali, dozvolite 
međutim, da vam razložim... 


— Zaista realizam, Dmitrije Fjodoroviču. Ja sada iz sve duše 
pristajem uz realizam, sita sam čudesa. Jeste li čuli, da je umro 
starac Zosima? 

— Nisam, gospodo, sad prvi put čujem — začudi se Mitja 
donekle. U njegovu umu iskrsnu slika Aljošina. 

— Noćas, i zamislite... 

— Gospodo, — prekinu je Mitja, — zamišljam jedino to, da se 
nalazim u najočajnijem položaju, i ako mi vi ne pomognete, sve će 
propasti, a ja ću prvi propasti. Oprostite mi, što sam se trivijalno 
izrazio, ali ja sam u vatri, ja sam u groznici... 

— Znam, znam, da ste u groznici, sve znam, vi i ne možete biti u 
drugom duševnom raspoloženju, i štogod biste mi rekli, ja znam sve 
unaprijed. Već odavno pratim vašu dušu, Dmitrije Fjodoroviču, pazim 
na nju, izučavam... O, vjerujte, ja sam iskusan duševni liječnik, 
Dmitrije Fjodoroviču. 

— Gospodo, ako ste vi iskusan liječnik, ja sam iskusan bolesnik, 
— reče Mitja, naprežući se da bude ljubezan, — i naslućujem, da 
ćete vi, kad već toliko pazite na moju sudbinu, priskočiti joj u pomoć, 
jer joj prijeti propast, i zato, dozvolite mi naposljetku, da vam izložim 
ovaj plan, s kojim sam se usudio da dođem... i ono, što od vas 
očekujem. Ja sam došao, gospođo... 

— Ne izlažite, to je uzgredno. A što se tiče pomoći, niste vi prvi, 
Dmitrije Fjodoroviču, koga ja pomažem. Vi ste sigurno čuli za moju 


sestričnu Beljmesovu iči, njen je čovjek propadao, propao, kako 
ste se karakteristično izrazili, Dmitrije Fjodoroviču, i što bi, ja sam ga 
uputila na konjogojstvo, i on sada uspijeva. Razumijete li se vi, 
Dmitrije Fjodoroviču, u konjogojstvo? 

— Nikako, gospođo, — oh, gospođo, nikako, — zavika Mitja u 
nervoznom nestrpljenju i gotovo se podiže s mjesta. — Ja vas samo 
molim, gospođo, da me saslušate, dajte mi samo dvije minute, da 
slobodno govorim, da bih vam mogao najprije izložiti sve, cio projekt, 
s kojim sam došao. A usto mi je vrijeme skupocjeno, jer mi se 
užasno žuri! — viknu Mitja histerično, jer je predosjećao, da će ona 
odmah početi govoriti, i u nadi, da će je nadvikati: — Došao sam u 
očajanju — u posljednjem stupnju očajanja, da zamolim od vas 


zajam, tri tisuće rubalja, uz najsigurnije jamstvo, gospođo, uz 
najsigurnije osiguranje! Dozvolite mi samo, da vam razložim... 

— To ćete poslije učiniti, poslije! — i gospoda Hohlakova zamaha 
na nj rukom, — i sve, što mi kanite reći, znam ja unaprijed, to sam 
vam već rekla. Vi tražite nekakvu svotu, vama su potrebne tri tisuće, 
ah ja ću vam dati više, ja ću vas spasiti, Dmitrije Fjodoroviču, ali je 
potrebno, da me saslušate! 

Mitja poskoči opet sa svog mjesta. 

— Zar ste vi, gospodo, zbilja tako dobri! — viknu on neobično 
očajno. — Gospode, vi ste me spasili. Vi spasavate čovjeka, 
gospođo od nasilne smrti, od pištolja... Vječna vam hvala... 

— Ja ću vam dati bezgranično, bezgranično više nego tri tisuće! 
— zavika gospođa Hohlakova, gledajući sa svijetlim osmijehom 
oduševljenje Mitjino. 

— Bezgranično? Ali toliko ne trebam. Meni su potrebne jedino te 
tri po me sudbonosne tisuće, i ja sam došao da vam s bezgraničnom 
zahvalnošću zajamčim sigurnost te svote i predložim plan, koji... 

— Dosta, Dmitrije Fjodoroviču, rečeno-učinjeno — prekinu ga 
gospođa Hohlakova s nevinom svečanošću dobrotvorke. — Ja sam 
obećala, da ću vas spasiti, i spasit ću vas. Ja ću vas spasiti kao i 
Beljmesova. Što vi mislite o zlatnim rudnicima, Dmitrije Fjodoroviču? 

— O zlatnim rudnicima, gospodo! Ja nisam nikad ništa o njima 
mislio. 

— A zato sam ja mjesto vas mislila! Mislila i promislila! Ima već 
cio mjesec, kako vas motrim baš zbog toga. Stoput sam vas gledala, 
kad ste prolazili i ponavljala: evo energičnog čovjeka, koji treba da 
pođe u zlatne rudnike. Ja sam čak proučavala vaš hod i zaključila: 
ovaj će čovjek naći mnogo rudnika. 

— Po mome hodu, gospodo? — osmjehnu se Mitja. 

— A zašto ne bi i po hodu? Što, zar vi poričete, Dmitrije 
Fjodoroviču, da se može i po hodu poznati karakter? To potvrđuju i 
prirodne nauke. O, ja sam sada realistkinja, Dmitrije Fjodoroviču. Ja 
sam od danas, poslije onog događaja u manastiru, koji me je toliko 
zbunio, savršena realistkinja i hoću da se odam praktičnom radu. Ja 
sam izliječena. Dosta je! — kako reče Turgenjev. 

— Ali, gospodo, one tri tisuće, koje ste tako velikodušno obećali, 
da ćete uzajmiti... 


— Neće vas mimoići, Dmitrije Fjodoroviču odmah presiječe 
gospođa Hohlakova, — te tri tisuće kao da su već u vašem džepu, i 
ne tri tisuće, nego tri milijuna, Dmitrije Fjodoroviču, za najkraće 
vrijeme! Ja ću vam reći svoju ideju: vi ćete naći rudnik, steći milijune, 
vratiti se, postati čovjek od rada, te i nas pokretati i upućivati na 
dobro Zar da sve ostavimo Židovima? Vi ćete graditi zgrade i 
osnivati razna poduzeća. Pomagat ćete sirotinju, a ona će vas 
blagoslivljati. Ovo je vijek željeznica, Dmitrije Fjodoroviču. Vi ćete 
postati čuven i prijeko potreban ministarstvu financija, koje sad 
oskudijeva ljudima. Padanje našeg kreditnog rublja ne da mi da 
spavam, Dmitrije Fjodoroviču, mene s te strane jako malo poznaju... 


— Gospodo, gospodo! — prekinu je opet Dmitrij Fjodorovič s 
nekom nemirnom slutnjom, — ja ću možda vrlo radosna srca 
poslušati vaš savjet, — vaš mudri savjet, gospođo, — i otići ću, 


možda, onamo, u rudnik... i još ću jedamput doći, da se razgovorim s 
vama o tome... štoviše, mnogoput... ali sada one tri tisuće, koje ste 
tako velikodušno... O, one bi me oslobodile okova, i ako je moguće 
danas... To jest, vidite li, ja nemam sad ni časa, ni časa vremena... 

— Dosta, Dmitrije Fjodoroviču, dosta, — prekinu ga gospođa 
Hohlakova odlučno, — pitanje: idete li vi u rudnik ili ne idete, da li ste 
zaista odlučili, odgovarajte matematski točno? 

— Idem, gospođo, poslije... Idem, kamo hoćete, gospođo... ali 
sad... 

— Stanite! — viknu gospođa Hohlakova, zatim skoči i potrča 
svom prekrasnom birou s bezbrojnim ladicama, poče izvlačiti jednu 
ladicu za drugom, tražeći nešto neobično žurno. 

»Tri tisuće«! pomisli Mitja zamirući, — »i to odmah, bez spisa... 0, 
to je džentlemenski! Prekrasna žena, i samo da nije toliko 
razgovorljiva.« 

— Evo! — viknu gospođa Hohlakova radosno, vraćajući s Mitji, 
— evo, što sam tražila. 

To je bila majušna srebrna ikonica na vrpci, jedna od njih, kakve 
ponekad nose na tijelu s križem. 

— Ovo je iz Kijeva, Dmitrije Fjodoroviču, — produži ona pobožno, 
— od moći Varvare Velikomučenice. Dozvolite, da vam je sama 
objesim o vrat i blagoslovim vas za novi život i za nova djela. 


I ona mu zbilja objesi o vrat ikonicu i stade je namještati. Mitja se 
sav zbunjen prignu i poče joj pomagati, te proturi naposljetku ikonicu 
kroz kravatu i ovratnik na prsa. 

— Tako, sad možete putovati — reče gospođa Hohlakova, 
sjedajući svečano na svoje mjesto. 

— Gospodo, ja sam toliko tronut... i ne znam, kako da vam se 
zahvalim... na ovakvim osjećajima... ali, kad biste vi znali, kako je 
meni sad skupocjeno vrijeme! Ta svota, koju toliko očekujem od vaše 
velikodušnosti... O, gospodo, kada ste već toliko dobri, toliko dirljivo 
velikodušni prema meni (uskliknu odjedamput Mitja u zanosu), — 
dozvolite, da vam otkrijem... što vi uostalom već odavno znate... da 
ja ljubim ovdje jedno biće... Ja sam se iznevjerio Katji... hoću da 
kažem, Katarini Ivanovnoj... O, ja sam bio nečovječan i nepošten 
prema njoj, ali ja sam zavolio ovdje drugu... Jednu ženu, gospođo, 
koju vi možda prezirete, jer vi već sve znate, ali koju ja nikako ne 
mogu ostaviti, nikako, i zato sad te tri tisuće... 

— Okanite se svega, Dmitrije Fjodoroviču — prekinu ga 
najodlučnijim tonom gospođa Hohlakova. — Okanite se, i to osobito 
žena. Vaš su cilj — rudnici, a žene se ne isplaćuje onamo voditi. 
Poslije, kada se vratite bogat i slavan, naći ćete vi sebi drugu srca 
svoga u najvišem društvu. To će biti djevojka suvremena, sa 
znanjem i bez predrasuda. Do toga će vremena upravo sazreti naše 
žensko pitanje, koje je sada načeto, i pojavit će se nova žena... 

— Gospođo, ali ne to, ne to... i Dmitrij Fjodorovič sklopi ruke kao 
da moli. 

— Baš to, Dmitrije Fjodoroviču, upravo je to ono, što vam treba, 
za čim Žudite, a da ni sami ne znate. Ja nisam nikako protiv 
sadašnjeg ženskog pitanja, —Dmitrije  — Fjodoroviču. = Žensko 
obrazovanje i čak politička uloga žene u najbližoj budućnosti — to je 
moj ideal. Ja imam i sama kćer, Dmitrije Fjodoroviču, i s te me strane 


vrlo malo poznaju. O tome sam pisala književniku Šćedrinu ti) Od 
toga sam književnika puno naučila, od njega sam toliko saznala o 
pozivu žene, da sam mu prošle godine poslala anonimno pismo od 
dva reda: »Grlim vas, ljubim vas, moj književniče, u ime suvremene 
žene, nastavite.« | potpisala sam se »mati«. Htjela sam da se 
potpišem »suvremena mati«, i kolebala sam se, ali sam zadržala 


prosto mati: u tome ima više moralne ljepote, Dmitrije Fjodoroviču, a 


i riječ »suvremena« podsjetila bi ih na »Suvremenik« Il — jednu 
za nj zbog današnje cenzure gorku uspomenu... Ah, bože, što vam 
je? 

— Gospodo, — skoči naposljetku Mitja i sklopi pred njom ruke u 
nemoćnoj molbi, — vi ćete me natjerati u plač, ako budete 
odugovlačili s onim, što ste mi tako velikodušno... 

— | plačite, Dmitrije Fjodoroviču, plačite! To su prekrasni 
osjećaji... vas čeka takav put! Od suza će vam odlanuti, poslije ćete 
se vratiti i radovati ćete se. Ravno ćete doletjeti meni iz Sibira, da se 
zajedno radujemo... 

— Ali dozvolite i meni, — zajauka odjedamput Mitja, — molim 
vas posljednji put, recite, da li mogu dobiti još danas od vas obećanu 
svotu? Ako no mogu, kada onda da dođem po nju? 

— Kakvu svotu, Dmitrije Fjodoroviču? 

— Obećane tri tisuće... koje ste tako velikodušno... 

— Tri tisuće? Mislite rubalja? Ah, ne, ja nemam tri tisuće, — izusti 
gospođa Hohlakova s nekim mirnim čuđenjem. Mitja se ukoči... 

— Ali vi ste... maločas... vi ste rekli... vi ste čak izrazili... da su mi 
sigurne, kao da su već u mome džepu... 

— Ah, nije tako, vi ste me krivo razumjeli, Dmitrije Fjodoroviču. 
Ako tako mislite, onda me niste razumjeli. Ja sam govorila o 
rudnicima... Istina, ja sam vam obećala više, bezgranično više, nego 
tri tisuće, sad se svega sjećam, ali ja sam mislila jedino na rudnike... 

— A novac? A tri tisuće? — uzviknu Dmitrij Fjodorovič gotovo 
luđački. 

— O, ako ste razumjeli novac, ja ga nemam. Sad sam sasvim 
bez novaca, Dmitrije Fjodoroviču, i baš sada ratujem sa svojim 
upraviteljem i sama sam ovih dana uzajmila pet stotina rubalja od 
Mijusova. Ne, ne, ja nemam novaca. | znate li, Dmitrije Fjodoroviču, 
sve kad bih ih i imala, ne bih vam dala. Prvo, ja nikome ne 
uzajmljujem. Uzajmiti, znači, posvaditi se. Ali vama, osobito vama ne 
bih dala, ne bih vam dala, jer vas ljubim, ne bih vam dala, da vas 
spasim, jer vama je potrebno samo jedno: rudnici i rudnici! 

— Oh, neka ih davo nosi! — zaurla Mitja i iz sve snage lupi 
šakom po stolu. 


— Jaoj, jaoj! — povika Hohlakova prestrašeno i pobježe na drugi 
kraj gostinjske sobe. 

Mitja pljunu i brzim koracima iziđe iz sobe, iz kuće, na ulicu, u 
mrak! Išao je kao lud, lupao se u prsa, u ono isto mjesto na prsima, u 
koje se udarao prije dva dana pred Aljošom, kad se posljednji put 
sastao s njim uveče, u mraku, na putu. Što je značilo to lupanje u 
prsa i po istom mjestu i što je on htio time da nagovijesti — to je bila 
još zasad tajna, za koju nije znao nitko na svijetu i koju on nije onda 
otkrio ni Aljoši, ali ta tajna predstavljala je za nj više nego sramotu, 
značila je propast i samoubojstvo, jer se na to bio odlučio, ako ne 
dobije one tri tisuće, da ih vrati Katarini Ivanovnoj i tako skine sa 
svojih grudi, s »tog mjesta na grudima«, sramotu, koju je nosio na 
njima, i koja je toliko tištila njegovu savjest. Sve će to biti čitaocu 
kasnije potanko objašnjeno, ali sad pošto je izgubio i posljednju 
nadu, taj je fizički toliko jaki čovjek, čim se udaljio nekoliko koraka od 
kuće Hohlakove, odjedamput zaplakao kao malo dijete. On je išao 
sasvim besvjesno i brisao šakom suze. Tako je dospio na trg i 
iznenada osjetio, da je udario o nešto cijelim tijelom. Začuo se 
piskutljiv lelek nekakve starice, koju je gotovo oborio. 

— Gospode, gotovo me ubi! Pazi, kuda srljaš, vjetrogonjo! 

— Što, to ste vi? — povika Mitja, poznavši u mraku staricu. To je 
bila ona ista stara služavka, što je posluživala Kuzmu Samsonova i 
koju je Mitja jučer dobro uočio. 

— A iko ste vi, prijane? — progovori starica sasvim drugim 
glasom, — ne mogu da vas poznam u mraku. 

— Ne živite li vi kod Kuzme Samsonova i ne poslužujete li ga? 

— Tako je, prijane, sad sam samo trknula Prohoriču... A kako da 
ja vas još nikako ne mogu da poznam? 

— Recite, majko, da li je Agrafena Aleksandrovna sada kod vas? 
Malo prije sam je onamo otpratio. 

— Bila je, prijane, došla, posjedila jedno vrijeme i otišla. 

— Kako? Otišla? — viknu Mitja. — Kad je otišla? 

— Otišla je odmah, kod nas je bila samo časak. Ispričala je 
Kuzmi Samsonovu jednu priču, razveselila ga i otrčala. 

— Lažeš, prokleta! — ruknu Mitja. 

— Ajaoj! — vrisnu starica, ali od Mitje nije bilo više ni traga, on 
potrča, što su ga noge nosile, u kuću Morozove. To je bilo baš u ono 


vrijeme, kad se Grušenjka odvezla u Mokro, jedno četvrt sata poslije 
njena odlaska. Fenja je sjedila u kuhinji sa svojom bakom, 
kuharicom Matrjonom, kad je iznenada utrčao »kapetan«. Čim ga je 
Fenja ugledala, ona vrisnu glasno. 

— Vičeš? — prodro se Mitja. — Gdje je ona? — Ali i ne čekajući 
da Fenja, koja se ukočila od straha, progovori i riječ, pade joj pred 
noge: 

— Fenja, radi gospodina našeg Hrista, reci, gdje je ona? 

— Baćuška, ništa ne znam, golube Dmitrije Fjodoroviču, ništa ne 
znam, makar me ubio, ništa ne znam, — preklinjaše Fenja. Sami ste 
malo prije s njom otišli... 

— Ali se ona vratila! 

— Golube, nije se vratila, bogom se kunem, nije se vratila! 

— Lažeš, — viknu Mitja, — već i po strahu tvome znam, gdje je! 

I on potrča napolje. Prestravljena Fenja bila je radosna, što je 
jeftino prošla, ali je vrio dobro znala, da se on žuri, jer bi inače bilo 
zlo. Ali kad potrča, iznenadi i Fenju i staru Matrjonu jednim svojim 
nenadanim postupkom: na stolu je stajao tučani mužar, a u njemu 
tučak, omalen tučani tučak, svega četvrt aršina dugačak. Mitja, kad 
potrča i već jednom rukom otvori vrata, zgrabi u trku drugom rukom 
tučak iz mužara, turi ga u džep na kaputu i nestade... 


— Ah, gospode, on će nekog ubiti! — uzviknu Fenja i pljesnu 
rukama. 
IV 
U MRAKU 


Kamo je otrčao? Naravno: »Gdje bi i bila, ako ne kod Fjodora 
Pavloviča? Od Samsonova je otrčala ravno njemu, sad je to sasvim 
jasno. Sad je očita cijela spletka, cijela prijevara«. Sve je to jurilo 
kroz njegovu glavu kao oluja. U dvorište Marije Kondratjevne nije 
svraćao: »Onamo ne idem, da ne bude nikakve gungule... odmah će 
dojaviti i odati... Marija je Kondratjeva sigurno u zavjeri. Smrdljakov 
također, također, svi su podmićeni!« On je promijenio prvobitnu 
nakanu, te je trkom obišao, kroz pobočnu ulicu, kuću Fjodora 
Pavloviča, protrčao Dmitrovsku ulicu, zatim pretrčao preko mosta i 


stigao u usamljenu ulicu sa stražnje strane, koja je bila pusta, 
nenastanjena i s jedne strane oivičena pleterom susjednog vrta, a s 
druge strane čvrstim visokim plotom, kojim je bio ograđen vrt Fjodora 
Pavloviča. Ovdje je izabrao mjesto i, čini se, ono isto, gdje je nekad, 
po predanju, za koje je čuo, prešla preko plota Lizaveta Smrdljiva. 
»Ako je ona mogla prijeći,« — iskrslo, tko bi ga znao zašto, u 
njegovoj glavi, — »kako ne bih onda ja mogao?« | zaista, on je u 
tren oka uspio da se uhvati za rub plota, zatim se snažno uzdigao, i 
jednim zamahom uspeo i objašio plot. Ondje blizu, u vrtu, nalazila se 
kupka, ali s plota vidjeli su se i rasvijetljeni prozori na kući. »Tako je, 
starčeva je spavaća soba rasvijetljena, ona je ondje!« i on skoči s 
plota u vrt. lako je znao, da je Grigorij bolestan, a možda je i 
Smrdljakov zbilja bolestan, te vjerojatno nema nikoga, tko bi ga 
mogao čuti, ipak se pritajio, zamro na mjestu i stao prisluškivati. 
Svuda je vladala mrtva tišina i baš kao namjerno potpuni mir, nije se 
osjećao ni najslabiji vjetrić. 

»I samo tišina šapće«, padne mu nekako na pamet taj stih, — 
»samo da nije tkogod čuo, kad sam preskočio, ali mi se čini, da 
nije.« Zastao je jednu minutu i onda pošao vrtom, po travi; išao je 
dugo, obilazio drveće i grmove, krio se i osluškivao svaki svoj korak. 
Gotovo pet minuta šuljao se do rasvijetljena prozora. On se sjećao, 
da se ondje, ispod samih prozora, nalazi nekoliko velikih, visokih, 
gustih grmova bazge i udikovine. Izlazna vrata, koja su s lijeve 
strane pročelja vodila u vrt, bila su zatvorena, i to je on prolazeći 
namjerno i pomno razgledao. Naposljetku je stigao do grmova i 
pritajio se iza njih. Jedva je disao. »Sad moram časak počekati,« 
pomisli on, »ako su čuli moje korake i sada prisluškuju, neka se 
razuvjere... samo da se ne nakašljem ili da ne kihnem.« 

Čekao je jedno dvije minute, ali mu je srce užasno lupalo i on se 
na trenutak gotovo gušio. »Ne, neće prestati udaranje srca«, pomisli 
on, »ne mogu duže da čekam.« Stajao je iza grma u sjeni, prednja 
strana grma bila je obasjana svjetlošću, što je dopirala kroz prozor. 
»Kako je ovo krasna udikovina, kako su lijepe jagode,« prošapta on, 
i sam ne znajući zašto. Priđe tiho, odmjerenim i nečujnim koracima 
prozoru i prope se na prste. Vidio je pred sobom kao na dlanu cijelu 
spavaću sobu Fjodora Pavloviča. Bijaše to mala sobica, razdijeljenja 
poprečnim crvenim zaslonima, »kineskim«, kako ih nazivaš« Fjodor 


Pavlovič. »Kineski« sinu u Mitjinu umu, »a iza zaslona Grušenjka.« 
Stade motriti Fjodora Pavloviča. On je bio u svojoj novoj prutaskoj 
svilenoj kućnoj haljini, koju nije Mitja još nikad vidio na njemu, 
potpasanoj svilenim gajtanom s resama. Ispod ovratnika kućne 
haljine provirivalo je čisto svileno rublje, tanka holandska košulja sa 
zlatnim zaponcima. Glava mu je bila povezana onom istom crvenom 
maramom, koju je vidio na njemu Aljoša. »Nagizdao se,« pomisli 
Mitja. Fjodor Pavlovič stajao je blizu prozora, očito zamišljen, 
odjedamput je trgao glavom, stao da prisluškuje, a kad nije ništa 
čuo, prišao stolu, natočio iz bočice pola čašice konjaka i ispio. Zatim 
je uzdahnuo iz punih grudi, opet trenutak postajao, rastreseno prišao 
ogledalu, što je visjelo između prozora, pridigao malo desnom rukom 
crvenu maramu na čelu i stao razgledati svoje modrice i uboje, koji 
još nisu prošli. »Sam je,« pomisli Mitja, »po svoj prilici sam.« Fjodor 
Pavlovič se odmakao od ogledala i odjedamput se okrene prozoru, 
te pogleda kroz prozor. Mitja u tren oka odskoči u sjenu. 

»Ona je možda za zaslonom, možda već spava,« ubolo ga u 
srce. Fjodor Pavlovič se odmakne od prozora. »Provirivao je kroz 
prozor, dakle, nema je: jer zašto bi inače gledao u mrak? Sigurno ga 
ždere nestrpljenje.« Mitja opet priskoči i stade ponovno gledati kroz 
prozor. Starac je već sjedio kraj stolića, očito potišten. Naposljetku 
se nalakti i nasloni obraz na desni dlan. Mitja ga je požudno motrio. 

»Sam je, sam!« ponavljaše on opet. »Da je ona ovdje, bilo bi u 
njega drukčije lice.« Čudnovato, u njegovu je srcu odjedamput 
planula nekakva luda i čudnovata srdžba, što ona nije ovdje. »Ne 
zato, što nije ovdje,« pomisli Mitja i odmah sam sebi odgovori, — 
»već zato, što ne mogu nikako sigurno doznati, da li je ovdje ili nije.« 
Mitja se poslije sam sjećao, da mu je u tom trenutku u glavi bilo 
neobično jasno, da je razmišljao o svemu do posljednje stanice i da 
je točno primjećivao svaku crtu Ali nemir, zbog neizvjesnosti i 
neodlučnosti, rastao mu je u srcu nevjerovatnom brzinom. »Je li ona 
naposljetku ovdje ili nije?« pakosno zakipje u njegovu srcu. | on se 
odjedamput odluči, pruži ruku i tiho zakuca na prozorsko okno. On 
otkuca znak, koji je bio ugovoren izmedu starca i Smrdljakova: 
najprije dvaput polaganije, zatim triput malo brže: tuk-tuk-tuk, — 
znak, koji je značio, da je Grušenjka došla. Starac zadrhta, zabaci 


glavu, brzo skoči i potrča prozoru. Mitja odskoči u sjenu. Fjodor 
Pavlovič otvori prozor i proturi glavu. 

— Grušenjka, jesi li ti? Ti si, je li? — progovori on nekakvim 
uzdrhtalim glasom. — Gdje si, majčice, anđeliću, gdje si? 

Bio je strašno uzrujan i gušio se. 

»Sam je!« zaključi Mitja. 

— Ta gdje si? — viknu opet starac i još više proturi glavu, proturi i 
ramena, i ogleda se na sve strane, desno i lijevo. — Hodi ovamo, 
spremio sam ti darčić, hodi, pokazat ću ti! 

»To on misli svježnjić s tri tisuće,« pomisli Mitja. 

— Ta gdje si? Jesi li kod vrata? Sad ću otvoriti... 

Starac se gotovo cio nagnu kroz prozor i zagleda na desnu 
stranu, gdje su se nalazila vrata, što vode u vrt, nastojeći, ne bi li što 
opazio u mraku. Poslije jedne sekunde on bi sigurno bio potrčao da 
otvori vrata, ne sačekavši Grušenjkin odgovor. Mitja gledaše iz 
profila i nikako se ne micaše. Cio, njemu toliko odvratan profil 
starčev, njegov obješeni podvoljak, kukast nos i njegove usne, koje 
su se smješkale, — sve je to bilo u pohotljivu iščekivanju, jasno 
obasjano slijeva kosim zrakama svjetiljke iz sobe. Strašna, bijesna 
srdžba planu odjedamput u Mitjinu srcu. »To je on, njegov suparnik, 
njegov _ mučitelj, mučitelj njegova životal« To je bio priljev one 
nenadane, osvetničke i bijesne srdžbe, koju je spomenuo, kao da ju 
je naslućivao prije četiri dana u hladnjaku u razgovoru s Aljošom, 
kad je odgovorio na Aljošino pitanje: »Kako možeš reći, da ćeš ubiti 
oca?« 

»Ja ne znam, ne znam, rekao je on onda; možda ga neću ubiti, a 
možda ću ga ubiti. Bojim se, da će mi iznenada postati mrzak zbog 
svoga lica u tom trenutku. Ja mrzim njegov podvoljak, njegov nos, 
njegove oči, njegov bestidni osmijeh. Osjećam ličnu odvratnost. Eto, 
toga se bojim, i ja se neću moći svladati«... 

Lična odvratnost nezadrživo je rasla. Mitja više nije Znao za sebe 
i odjedamput izvuče iz džepa tučani tučak... 


»Onda me je sam bog čuvao,« rekao je poslije sam Mitja. Baš u 
to vrijeme probudio se u svom krevetu bolesni Grigorij Vasiljevič. On 


se uveče tog dana podvrgao poznatom liječenju, o kome je pričao 
Smrdljakov Ivanu Fjodoroviču, to jest, sav se natro uz pomoć svoje 
žene rakijom, pomiješanom s nekakvom tajnom jakom tinkturom, a 
ostatak popio uz »neku molitvu«, koju je nad njim prošaptala njegova 
supruga, i legao da spava. Marfa Ignjatijevna gucnula je također 
malo, ali, jer nije navikla na piće, zaspala je pored svog muža mrtvim 
snom. Ali _ Grigorij se sasvim neočekivano probudio te noći, 
razmišljao malo, digao se u krevetu, iako je odmah opet osjetio silnu 
bol u krstima. Zatim je opet malo razmišljao, digao se i brzo obukao. 
Možda ga je zapekla savjest, što on spava, a kuća je bez čuvara »u 
ovo opasno vrijeme«. Smrdljakov, koga je spopala padavica, ležao je 
nepomično u drugoj sobici. Marfa se lgnjatijevna nije micala: 
»Oslabila žena,« pomisli Grigorije Vasiljevič, pogledavši u nju, i 
stenjući iziđe u doksat. Dakako, on je samo htio da pogleda s 
doksata, jer hodati nije mogao, osjećao je naime nepodnošljivu bol u 
krstima i desnoj nozi. Ali tada se sjeti, da nije sinoć zaključao vrtna 
vratašca. To je bio čovjek vrlo savjestan i točan, koji se strogo držao 
jedamput zavedenog reda i mnogogodišnjih navika. Šepajući i grbeći 
se od bola, siđe s doksata i uputi se u bašču. I zbilja, vrata su bila 
širom otvorena. Mehanički uđe u baštu: možda mu se pričinilo, da je 
načuo nekakav zvuk, ali kad je pogledao nalijevo, spazi otvoren 
prozor kod gospodara, sad već prazan prozor, nitko nije više kroza nj 
gledao. 

»Zašto je prozor otvoren, sad nije ljeto!'« pomisli Grigorij. 

I odjedamput, baš u tom trenutku i pravo ispred njega promače 
nešto neobično vrtom. Na nekih četrdeset koraka pred njim kao da je 
u mraku protrčao čovjek, kao da se nekakva sjena jako brzo kretala. 

— Gospode! — reče Grigorij, ne znajući za sebe, zaboravivši na 
svoju bol u krstima, potrča da bjeguncu presiječe put. 

Potrčao je kraćom stazom, jer mu je očito vrt bio bolje poznat, 
nego bjeguncu; onaj se uputi prema kupaonici, protrča kraj nje i 
pojuri prema plotu. Grigorij ga je slijedio, ne gubeći ga iz vida, i 
trčaše kao bez duše. On dotrča do plota baš u onom trenutku, kad je 
bjegunac već prelazio preko plota. Grigorij viknu kao lud, skoči i 
ščepa objema rukama njegovu nogu. 

Zbilja, slutnja ga nije prevarila; on ga prepozna, to je bio on, 
»odrod-ocoubojica«! 


— Ocoubojico! — viknu starac, da je sve unaokolo odjekivalo. 

Ali dospije samo to da vikne; odjedamput pade, kao da ga je 
ošinuo grom. Mitja skoči opet u vrt i nadvi se nad oborenim. U 
rukama Mitjinim bio je tučani tučak i on ga mehanički baci u travu. 
Tučak je pao dva koraka daleko od Grigorija, ali ne u travu, nego na 
stazu, na najvidljivije mjesto. Nekoliko trenutaka promatraše onoga, 
što je ležao pod njim. Glava starčeva bila je sva u krvi; Mitja pruži 
ruku i stade je pipati. On se poslije jasno sjećao, kako mu se u tom 
trenutku strašno prohtjelo, da se »potpuno uvjeri«, da li je starcu 
zaista smrskao lubanju ili ga je samo »omamio« udarcem po 
tjemenu? Ali krv je lopila, lopila užasno, i u tren oka oblila toplim 
mlazom Mitjine uzdrhtale prste. On se sjećao, da je izvadio iz džepa 
svoju novu bijelu maramu, koju je ponio, kad je pošao Hohlakovoj, i 
pritisnuo na starčevu glavu, nastojeći da otare krv s njegova čela i 
lica. Ali marama se časkom cijela natopi krvlju. 

»Gospode, zašto ja to uradih?« prenu se odjedamput Mitja, — 
»ako sam već razbio lubanju, kako ću se sad o tome osvjedočiti... Ali 
sad je svejedno!« — nadoveza on očajno, — »ubio, pa ubio. Natrčao 
si, starče, pa sad lezi!'« — reče on glasno i odjedamput pojuri prema 
plotu, preskoči u pobočnu uličicu i dade se u bijeg. 


Krvavu maramu držaše zgužvanu u desnoj šaci i u trku turi je u 
stražnji džep kaputa. Trčao je kao bez glave i nekoliko slučajnih 
prolaznika, koji su ga sreli u mraku u gradskim ulicama, sjetili su se 
poslije, kako su te noći sreli čovjeka, koji je bijesno trčao. Opet je 
jurio kući Morozove. Fenja je malo prije, odmah, čim je on otišao, 
potrčala starijem kućnom čuvaru Nazaru Ivanoviču i molila ga u ime 
»Krista boga«, da ne pušta više kapetana, ni danas, ni sutra.« Nazar 
Ivanovič, kad sasluša, što ga moli, obeća joj, ali je baš kao usprkos 
morao otići gore gospodi, kamo su ga iznenada pozvali. On se usput 
sreo sa svojim sinovcem, momkom od dvadeset godina, koji je tek 
nedavno stigao sa sela, i naložio mu, da bude u dvorištu, ali mu je 
zaboravio reći, da ne pušta kapetana. Kad Mitja dotrča do vrata, 
poče da lupa. Momak ga odmah prepozna, jer mu je Mitja češće 
davao za čaj. Odmah mu otvori kapiju, pusti ga unutra i, smješkajući 
se veselo, požuri se da ga već unaprijed izvijesti, kako »Agrafena 
Aleksandrovna nije sad kod kuće«. 

— A gdje je, Prohore? — zapita Mitja i zastade. 

— Odvezla se malo prije, pred dva sata, s Timofejem u Mokro. 

— Zašto? — viknu Mitja. 

Otkud bih ja to znao, nekakvu oficiru, netko ih je pozvao, odande 
su i konje poslali... 

Mitja ga ostavi i kao sulud potrča Fenji. 


V 
NENADANA ODLUKA 


Fenja je sjedila s bakom u kuhinji, obje su se spremale da legnu. 
Uzdajući se u Nazara Ivanoviča, nisu se iznutra čak ni zaključale. 
Mitja utrča, nasrnu na Fenju i zgrabi je snažno za grlo. 

— Odmah kazuj, gdje je ona, s kime je sada u Mokrom? — 
urlaše on kao pomaman. 

Obje žene vrisnuše. 

— Ajaoj, reći ću, ajaoj, golube Dmitrije Fjodoroviču, odmah ću 
sve reći, ništa neću zatajiti, — otišla je u Mokro oficiru. 

— Kakvu oficiru? — urlaše Mitja. 


— Nekadašnjem oficiru, onom istom, svom nekadašnjem, koga je 
imala prije pet godina, koji ju je ostavio i otišao — promuca Fenja 
isto tako brzo. 

Dmitrij Fjodorovič spusti ruku, kojom je stiskao njeno grlo Stajao 
je pred njom blijed kao mrtvac i nijem, ali se po njegovim očima 
vidjelo, da je sve razumio. Polovica riječi bila je dovoljna, da 
odjedamput shvati sve do posljednje sitnice i svemu se dosjeti. Ali 
jadna Fenja nije dakako pazila u ovom trenutku na to, da li ju je 
razumio ili nije. Ona je i dalje sjedila na kovčegu, isto onako, kao i 
kad je utrčao, uzdrhtala i ispruženih ruku preda se, kao da želi da se 
brani, te je gotovo bila zamrzla u tom položaju. Netremice je piljila u 
nj razrogačenim zjenicama svojih prestrašenih očiju. A u njega su još 
povrh toga bile obje ruke zaprljane krvlju. Putem, kad je trčao 
sigurno se doticao rukama čela, tarući znoj s lica, te su i na čelu i na 
desnom obrazu ostale crvene mrlje razmazane krvi. Fenju je svaki 
trenutak mogla spopasti histerija, a stara je kuharica skočila i gledala 
kao luda, gotovo izgubivši svijest. Dmitrij Fjodorovič postaja časak i 
onda se mehanički spusti kraj Fenje na stolac. 

On je sjedio, ali ne kao da nešto razmišlja, već kao da ga je 
spopao strah i kao da se ukočio. Ali sve mu je bilo jasno kao dan: taj 
oficir — on je znao za njega, znao je sve odlično, znao je od same 
Grušenjke, znao je, da je prije mjesec dana poslao pismo. Dakle 
mjesec, cio mjesec to se odigravalo potpuno iza njegovih leđa, sve 
do današnjeg dolaska tog novog čovjeka, a on nije ni pomišljao na 
nj! Ali kako je mogao, kako je mogao da ne misli na nj? Zašto je 
onda odmah zaboravio na tog oficira, zaboravio odmah, čim je 
saznao za nj? Eto pitanja, koje je stajalo pred njim kao neko strašilo. 
| on je zaista promatrao to strašilo u strahu, ohladivši se od straha. 

Ali odjedamput progovori Fenji tiho i krotko, kao mirno i prijazno 
dijete i kao da je sasvim zaboravio, da ju je maločas onako uplašio, 
uvrijedio i izmučio. Najednom poče ispitivati Fenju, s neobičnom i za 
njegov položaj čak čudnovatom točnošću. A Fenja, iako je 
prestrašeno gledala u njegove okrvavljene ruke, ipak mu je također s 
neobičnom spremnošću i brzinom stala odgovarati na svako njegovo 
pitanje, i čak, kao da se žurila, da mu izloži »pravu pravcatu istinu«. 
Malo pomalo i ona mu je gotovo s nekom radošću ispričala sve 
potankosti, ne želeći nikako da ga muči, nego, nekako se žureći, da 


mu koliko god posluži. Ona mu do najmanje sitnice ispriča sve, što 
se dogodilo danas, o posjeti Rakitina i Aljoše, kako je ona, Fenja, 
stajala na straži, kad je gospođa odlazila, i kako je ona doviknula 
kroz prozor Aljoši, neka pozdravi Mitju i da se »vječno sjeća, da ga 
ona ljubila jedan časić.« Kad Mitja ču za taj pozdrav, on se 
odjedamput osmjehnu i njegove blijede obraze obli rumenilo. Fenja 
Mu u istom trenutku reče, ne plašeći se nimalo svoje radoznalosti: 

— A kakve su vaše ruke, Dmitrije Fjodoroviču, sve su krvave! 

— Da — odgovori Mitja mehanički, rastreseno pogleda svoje 
ruke i odmah zaboravi i na njih i na Fenjino pitanje. 

On opet utonu u šutnju. Otkako je utrčao, bijaše prošlo već 
dvadeset minuta. Prijašnji strah ga je već bio prošao, ali njime je 
očito već potpuno ovladala neka nova nesalomljiva odlučnost. On se 
iznenada diže s mjesta i zamišljeno osmjehnu. 

— Gospodine, što vam se to dogodilo? — progovori Fenja 
sažalno pokazujući opet na njegove ruke, baš kao da mu je u 
njegovu jadu ona sada najbliže lice. 

Mitja opet pogleda u svoje ruke. 

— To je krv, Fenja, — reče on, gledajući je neobična izraza, — to 
je ljudska krv i, bože, zašto je ona prolivena! Ali... Fenja... ondje je 
neki plot (i on je pogleda kao da joj zadaje zagonetku), neki visok 
plot i strašan naoko, ali... sutra u zoru, kada »iskoči sunce«, 
Mitjenjka će preskočiti plot... Ne razumiješ, Fenja, koji plot, ali ništa 
zato... svejedno, sutra ćeš čuti i sve razumjeti... a sad zbogom! Neću 
smetati i uklonit ću se, ja ću znati da se uklonim. Živi, radosti moja... 
ljubila si me jedan satić, i sjećaj se vječno Mitjenjke Karamazova. 
Ona me je uvijek nazivala Mitjenjkom, sjećaš li se? 

I kad to kaza, iziđe naglo iz kuhinje. A Fenja se tog odlaska 
uplaši gotovo još više, nego kad je malo prije utrčao i nasrnuo na 
nju. 

Točno deset minuta poslije toga uđe Dmitrij Fjodorovič u stan 
onog mladog činovnika, Petra Iljiča Perhotina, kod koga je nedavno 
založio pištolje. Bilo je već osam i po, i Petar Iljič, koji je popio kod 
kuće čaj, tek što je bio ponovo obukao kaput i htio da pođe u 
gostionicu »Prijestolnica«, da se igra biljara. Mitja ga zateče, upravo 
u času kad je polazio. Ovaj, čim ugleda njegovo okrvavljeno lice, 
viknu: 


— Gospode! što vam se dogodilo? 

— A, eto, — progovori Mitja žurno, — došao sam po svoje 
pištolje i donio sam vam novac. Hvala vam, Petre Iljiču, izvolite brže. 

Petar se Iljič sve više i više čudio: odjedamput spazi u Mitjinim 
rukama hrpu novaca, a što je glavno, Mitja je tako držao novac i 
ušao s njim, kako nitko ne drži novac i kako nitko ne ulazi s njim; sve 
je banknote nosio u desnoj pruženoj ruci, kao da ih pokazuje. 
Dječak, sluga činovnikov, koji je sreo Mitju u predsoblju, kazivao je 
kasnije, da je i u predsoblje ušao s novcem u ruci i da ga je sigurno i 
ulicom nosio u desnoj ruci, držeći ga ispred sebe. Bile su to sve 
same stotinjarke, šarene, i on ih je držao okrvavljenim prstima. Petar 
je Iljič poslije, kad su ga pitale zainteresirane ličnosti: koliko je bilo 
novaca, izjavio, da je bilo naoko teško ustanoviti, možda dvije, a 
možda i tri tisuće, ali svežnjić je bio velik, »pozamašan«. A sam 
Dmitrij Fjodorovič, kako je poslije posvjedočio, »kao da nije bio 
sasvim pri sebi, nije bio pijan, ali se nalazio u nekom zanosu, bio je 
vrlo rastresen, a u isto vrijeme nekako usredotočen, kao da je o 
nečem razmišljao i na nešto se odlučivao, a nije nikako mogao da se 
odluči. On se jako žurio, odgovarao je oštro, vrlo čudnovato, a u 
trenucima kao da nije bio nimalo žalostan, već čak veseo.« 

— Ali što vam je, što vam je sad? — ponovo povika Petar Iljič, 
motreći gosta u čudu. — Gdje ste se tako okrvarvili, jeste li pali, što 
li? Gledajte! 

On ga uhvati za lakat i dovede pred ogledalo. Kad Mitja ugleda 
svoje okrvavljeno lice, on zadrhta i ljutito se namrgodi. 

— Ah dođavola! Samo je još to trebalo — promrmlja on ljutito, 
brzo prometnu banknote iz desne ruke u lijevu, te grčevito izvuče 
rubac iz džepa. Ali i rubac bijaše sav u krvi (on je tim rupcem brisao 
lice i glavu Grigorijevu), gotovo ni jedno mjestance na njoj nije bilo 
bijelo, i nije bila suha, nego se gotovo slijepila u grudu, tako da se 
nije dala razmotati. 

Mitja ljutito lupi rupcem o pod. 

— Ah, dođavola! Nemate li kakvu krpu... da se obrišem. 

— Dakle vi ste se samo okrvavili, a niste ranjeni? Onda je bolje 
da se umijete, — odgovori Petar Iljič. — Eno umivaonika, dat ću 
vam. 


— Umivaonik? To je dobro... ali što ću s ovim? — pokaza on 
Petru lljiču, već neobično zbunjen, svoj svežnjić stotinjarki i gledaše 
ga pitajući, kao da ovaj treba da odluči, šta će sa svojim vlastitim 
novcima. 

— Turite ih u džep ili metnite ovamo na stol, neće propasti. 

— U džep? Jest, u džep. To je dobro... Eto, vidite, to je sve 
glupost! — povika on, kao da se odjedamput probudio iz svoje 
rastresenosti. — Čujte: najprije ćemo svršiti ono s pištoljima, dajte mi 
ih, a vama eto vaši novci... jer su mi nužno potrebni, jako nužno... a 
vremena nemam nimalo... 

| on uze s hrpe gornju stotinjarku i pruži je činovniku. 

— Ali ja vam nemam da vratim, — primijeti on, — nemate li 
sitnijeg novca? 

— Nemam, — reče Mitja i pogleda opet hrpu, te kao da nije ni 
sam vjerovao svojim riječima, ogleda prstima dvije tri gornje 
banknote, — ne, sve su jednake, — nadoveza on i opet pogleda 
upitno u Petra Iljiča. 

— A kako ste tako obogatili? — zapita ovaj. — Čekajte, poslat ću 
svog dječaka, neka trkne Plotnikovima. Oni zatvaraju kasno, — oni 
će sigurno promijeniti. Ej Miša! — viknu on u predsoblje. 

— U dućan Plotnikovima — prekrasno! — viknu i Mitja, kao da ga 
je ozarila nekakva misao, — Miša, — okrenu se on dječaku, koji je 
ušao, — vidiš, trči Plotnikovima i reci, da ih Dmitrij Fjodorovič 
pozdravlja i da će odmah sam onamo doći... Ali čuj, čuj, neka do 
njegova dolaska spreme jedno tri tuceta šampanjca i upakuju ga kao 
kad je onda išao u Mokro... Onda sam uzeo kod njih četiri tuceta 
(okrenu se on naglo Petru Iljiču) — oni već znaju, ne brini se, Miša, 
— obrati se on opet dječaku. — Ali čuj: neka spreme sira, 
štrasburških kolača, sušenih pastrma, šunke, kavijara, dakle svega, 
svega, što imaju, tako za stotinu ili stotinu i dvadeset rubalja, kao i 
prošli put... Ali slušaj: slatkiša neka ne zaborave, konfeta, krušaka, 
lubenice dvije ili tri, ili četiri, — ne, ne, dosta je jedna lubenica, ali 
čokolade, kandisa, marcipana, kolačića od oraha — dakle svega, što 
mi je onda spremio za Mokro, zajedno sa šampanjcem za trista 
rubalja. Ali neka samo sve točno spreme. Ali ne zaboravi, Miša, ako 
se zoveš Miša... On se, čini se, zove Miša? — Obrati se on opet 
Petru lljiču. 


— Ali stanite, — prekinu ga Petar Iljič, slušajući ga i motreći s 
nekim nemirom, — bit će bolje da odete sami i naručite, on će sve 
pobrkati. 

— Pobrkat će, vidim, da će pobrkati! Eh, Miša, a ja sam te htio 
poljubiti, što ćeš sve obaviti... Ako ne pobrkaš, dobit ćeš deset 
rubalja, leti brže. Šampanjac, to je glavno, šampanjac neka izvade, a 
i konjaka, pa i crvenog i bijelog, i sve ono, kao i prije... Oni već znaju, 
kako je onda bilo. 

— Ta slušajte me! — prekinu ga Petar Iljič već nestrpljivo, — 
Velim vam: neka on samo otrči, da promijeni i kaže, da ne zatvaraju, 
a vi ćete samo otići i naručiti... Dederte mi vašu banknotu, marš 
Miša, podbrusi pete! 

Petar je Iljič, čini se, namjerno tako naglo otjerao Mišu, jer se 
Miša, stavši pred gosta, ukočio, zinuo od čuda i straha i izbečio oči u 
njegovo okrvavljeno lice i okrvavljene ruke s hrpom banknota u 
uzdrhtalim prstima, i jamačno da je vrlo malo razumio od svega 
onog, što mu je nalagao Mitja. 

— A sad hajdemo, da se operemo, — reče Petar Iljič grubo. — 
Novac stavite na stol ili ga turite u džep. Dakle hajdemo. Svucite 
kaput. 

I on poče da mu pomaže, da svuče kaput. Ali odjedamput opet 
uzviknu. 

— Gledajte i vaš je kaput sav krvav. 

— Ne... nije kaput... Samo ovdje malo na rukavu. Samo ovdje, 
gdje je bio rubac. Probila je krv kroz džep. Sjeo sam kod Fenje na 
krvavu maramu, pa je krv probila — objasni mu odmah Mitja nekako 
neobično povjerljivo. 

Kad to ču Petar Iljič, on se namrgodi. 

— Lijepo su vas udesili, — mrmljaše on, — sigurno ste se s kim 
pobili. 

Otpoče pranje. Petar Iljič držao je krčag i lijevao vodu. Mitja se 
žurio i loše nasapunao ruke. (Ruke su mu drhtale, kako se poslije 
sjetio Petar Iljič.) Petar Iljič odmah mu naloži, da se bolje nasapuna i 
da jače tare. On kao da je imao u tom trenutku neku vlast nad 
Mitjom, i što dalje, to više. Uzgred ćemo primijetiti: mladić nije bio 
plašljive naravi. 


— Gledajte, niste oprali sve ispod nokata; a sad otarite lice: na 
sljepočicama i oko ušiju. I zar ćete u ovoj košulji ići? A kamo vi to 
idete? Gledajte, sav vam je porub desnog rukava krvav. 

— Jest, krvav, — primijeti Mitja, razgledajući porub košulje. 

— Pa promijenite rublje. 

— Nemam kad. Ali ja ću, vidite... — produži Mitja isto tako 
povjerljivo, tarući ručnikom lice i ruke i oblačeći kaput, — ja ću 
posvrnuti porub rukava, pa se neće vidjeti ispod kaputa... Tako! 

— A sad kazujte, gdje su vas tako udesili? Jeste li se možda s 
kime pobili? Možda u krčmi, kao onda? Da niste opet s kapetanom, 
kao prije, pa ga tukli i vukli? — podsjeti ga Petar Iljič prijekorno. — 
Koga ste opet tukli... ili, možda, ubili? 

— Glupost — reče Mitja. 

— Kakva glupost? 

— Ne vrijedi spomena, — odgovori Mitja i nasmija se. — Malo 
prije prignječio sam jednu staričicu na trgu. 

— Prignječili? Staričicu? 

— Starca! — viknu Mitja, gledajući Petru Iljiču ravno u lice, te se 
poče smijati i vikati kao da je on gluh. 

— Eh, neka đavo nosi starca, staričicu... Jeste li ubili koga, što li? 

— Pomirili smo se. Zgrabili smo se — i pomirili. Na jednom 
mjestu. Rastali smo se kao prijatelji. Budala... Budala... on mi je 
oprostio... sad mi je već sigurno oprostio... Da je ustao, ne bi mi 
oprostio, — namignu odjedamput Mitja, — samo znate, dođavola s 
njim, čujete li, Petre Iljiču, dođavola, ne vrijedi spomena! Ne ću sada! 
— prekinu Mitja odlučno. 

— Čudim se, kako vas veseli, da se sa svakim hvatate, kao onda 
zbog trica s onim kapetanom... pobili ste se, i sad u terevenku... u 
tome je cio vaš karakter! Tri tuceta boca šampanjca, — što će vam 
toliko! 

— Bravo! — Dajte sad pištolje Boga mi, nemam vremena. Želio 
bih da se razgovorim s tobom, golube, ali nemam kad. A i ne treba, 
već je kasno da se govori. A gdje su novci, kamo sam ih turio? — 
povika on i stade turati ruke u džepove. 

— Sami ste ih metnuli na stol... eno ondje leže. Zar ste 
zaboravili? Zbilja su novci za vas isto što i smeće ili voda. Evo vaših 


pištolja. Čudnovato, u šest sati založili ste ih za deset rubalja, a sad, 
gle, u vas tisuće. Dvije ili tri, je li? 

— Sigurno tri, — nasmija se Mitja, turajući novce u džep od 
hlača. 

— Tako ćete ih izgubiti. Imate li vi zlatne rudnike, što li? 

— Rudnike? zlatne rudnike! — povika Mitja iz sveg glasa i udari 
u strašan smijeh. — Hoćete li, Perhotine, da idete u rudnike? Odmah 
će vam jedna ovdašnja gospođa prosuti tri tisuće, samo ako hoćete 
da idete. | meni je prosula, toliko voli rudnike! Poznajete li 
Hohlakovu? 

— Ne poznam, čuo sam za nju i vidio je. Zar vam je zbilja ona 
dala te tri tisuće? Prosula? — pogleda ga Petar Iljič nepovjerljivo. 

— A vi sutra, čim sunce iskoči, kad iskoči vječno mladi Feb, 
hvaleći i slaveći boga, otiđite sutra do nje, do Hohlakove, i zapitajte 
je: da li mi je istresla tri tisuće, ili nije? Raspitajte se. 

— Meni nisu poznati vaši odnosi!... ali kad tako odlučno tvrdite, 
onda vam je sigurno dala... Ali kad su dopali novci u vaše šake, vi, 
mjesto u Sibir, na sve tri strane... A zbilja, kamo sad namjeravate, je 
li? 

— U Mokro. 

— U Mokro? Pa već je noć! 

— Imao je Mastrjuk svega, ostao Mastrjuk bez ičega! — reče 
odjedamput Mitja. 

— Kako bez ičega? Tolike tisuće, pa bez ičega? 

— Ne govorim ja o tisućama. Neka đavo nosi tisuće. Ja govorim 
o ženskoj naravi: 


Lakovjerna je ženska narav 

| prevrtljiva i poročna. 


— Slažem se s Uliksomti 
— Ja vas ne razumijem. 

— Jesam li pijan, što? 

— Ne, niste pijani, ali još gore. 

— Ja sam duhom pijan, Petre lljiču, duhom pijan, ali dosta, dosta. 
— Što vi radite, vi nabijate pištolj? 


,to on kaže. 


— Pištolj nabijam. 

Mitja je zbilja otvorio sandučić s pištoljima, odvrnuo rog s 
barutom, pažljivo sasuo naboj i čvrsto ga zbio. Zatim je uzeo kuglu, i 
prije nego što ju je spustio u cijev, podigao je s dva prsta prema 
svijeći. 

— A što razgledate kuglu? — promatraše ga Petar lljič s 
nemirnom radoznalošću. 

— Tako. Uobraženje. Kad bi odlučio da satjeraš sebi ovu kuglu u 
mozak, da li bi je prije nabijanja razgledao ili ne bi? 

— Zašto da je razgledam? 

— Ući će u moj mozak, pa je interesantno vidjeti, kakva je. A 
uostalom, glupost, trenutna glupost. Tako, sad je gotovo, — 
nadoveza on, te spusti kuglu i nabi kučine. — Dragi Petre Iljiču, ovo 
je glupost, sama glupost, i kad bi ti znao, kolika glupost! A sad mi daj 
komadić papira. 

— Evo papira. 

— NE, glatka, čista, na kome se piše. Takva. 

I Mitja zgrabi sa stola pero i žurno napisa na papir dva reda, složi 
papir na četvero i turi u džep od prsluka. Pištolj metnu u sandučić, 
zaključa ga ključićem i uze sandučić u ruke. Zatim pogleda Petra 
lljiča i osmjehnu se dugo, zamišljeno. 

— A sad hajdemo — reče on. 

— Kamo da idemo? Ne, stojte... Možda vi želite da satjerate sebi 
kuglu u mozak... — izusti Petar Iljič uznemireno. 

— Kugla je glupost. Ja hoću da živim, ja ljubim život! To treba da 
znate. Ja volim zlatokosog Feba i njegovu vrelu svjetlost. Mili Petre 
lljiču, bi li se ti umio ukloniti? 

— Kako ukloniti? 

— Maknuti se s puta. Maknuti se s puta dragom i mrskom 
stvorenju. Da mrsko postane dragim, — eto, zašto da se makneš s 
puta! | da im rečeš: bog s vama, odlazite, prolazite, a ja... 

— A vi? 

— Dosta je, hajdemo. 

— Boga mi, reći ću nekome (i Petar Iljič pogleda u njega), da vas 
ne pusti onamo. Što ćete sad u Mokrom? 

— Žena je ondje, žena, to neka ti bude dosta, Petre lljiču, a sad 
više ni riječi! 


— Čujte, iako ste divlji, ipak ste mi se uvijek nekako sviđali... i ja 
sam uznemiren zbog vas. 

— Hvala ti, brate. Veliš, da sam divlji. Divljaci, divljaci! Ja samo 
jedno ponavljam: divljaci! Eto i Miše, a ja na njega i zaboravih. 

Miša uđe sav zaduhan s hrpom  promijenjenih novaca i 
odraportira, da su se kod Plotnikovih »svi ustrčali«, da iznose 
butelje, ribe i čaj — sad će biti sve spremljeno. Mitja uze deseticu i 
dade je Petru Iljiču, a drugu deseticu dobaci Miši. 

— Da se nisi usudio! — viknu Petar Iljič, — u mojoj kući nema 
toga, a to je i ružno maženje. Spremite svoje novce, evo, ovamo ih 
metnite, jer što da ih razbacujete? Sutra će vam dobro doći, sigurno 
ćete opet doći k meni da tražite deset rubalja. A što sve gurate u 
džep od hlača? Boga mi, izgubit ćete. 

— Čuješ, dragi čovječe, hoćeš li sa mnom u Mokro? 

—Ašto ću ja ondje? 

— Čuješ, hoćeš li da sada odmah otvorimo bocu, pa da pijemo 
za život! Željan sam da pijem, a osobito s tobom da pijem. Ja nisam 
nikad s tobom pio, je li? 

— Dobro, u krčmi možemo, hajdemo, ja sam ionako htio da 
odem onamo. 

— Za krčmu nemam vremena, ali u dućanu kod Plotnikova, u 
stražnjoj sobi. Ako hoćeš, zadat ću ti odmah jednu zagonetku. 

— Zadaj. 

Mitja izvadi iz džepa onaj papirić, razmota ga i pokaza. Bilo je 
napisano razgovijetnim i krupnim rukopisom: 

»Kaznit ću sebe za cio život, cio svoj život kažnjavam.« 

— Zbilja, reći ću nekome, sad odmah idem da kažem — reče 
Petar Iljič, kad pročita bilješku. 

— Nećeš dospjeti, golube, hajdemo da pijemo, marš! 

Dućan Plotnikovih nalazio se na uglu ulice i bio je samo za jednu 
kuću dalje od stana Petra Iljiča. To je bila najveća trgovina delikatese 
u našem gradu, svojina bogatih trgovaca, i vrlo ugledna. U njoj se 
moglo dobiti sve, kao u svakoj delikatesnoj trgovini u prijestolnici: 
vina iz podruma »Braće Jelisejevih«, voća, cigara, čaja, šećera, kave 
itd. Uvijek su posluživala dva pomoćnika i okolo trčala dva momka, 
koji su raznosili robu. lako je naš kraj osiromašio, vlastela se razišla, 
trgovina opala, ipak je trgovina delikatese cvala kao i dosad, i čak, 


svake godine sve bolje: za te stvari bilo je uvijek dosta kupaca. Mitju 
su nestrpljivo iščekivali u dućanu. Oni su se vrlo dobro sjećali, kako 
je on prije tri četiri sedmice kupio raznih namirnica i vina za nekoliko 
stotina rubalja odjedamput u gotovu (na kredit mu, dakako ne bi 
ništa ni dali), sjećali, kako mu je kao i sad virio iz šaka cio svežnjić 
šarenih banknota, i on ih razbacivao uludo, kako se nije pogađao, ni 
razmišljao, a niti je htio da razmišlja, što će mu tolike namirnice, vino 
i ostalo? Cio je grad poslije pričao, da je onda, kad se odvezao s 
Grušenjkom u Mokro, »profućkao za jednu noć i idući dan tri tisuće 
odjednom i vratio se s terevenke bez groša, čist kao od majke 
rođen.« Onda je krenuo čitav logor cigana (koji su se u ono vrijeme 
kod nas zadržavali), i cigani su izmamili od njega pijana za dva dana 
svu silu novaca i bez mjere popili skupocjenih vina. Pričali su i 
sprdali se s Mitjom, da je on u Mokrom napojio šampanjcem proste 
mužike, a nahranio seoske djevojke i žene slatkišima i štrasburškim 
kolačićima. A smijali su se kod nas, osobito u krčmama i tome, što je 
Mitja sam iskreno i otvoreno priznao (dakako, nisu mu se smijali u 
lice, jer je to bilo donekle opasno), da je kod Grušenjke za svu tu 
»eskapadu« postigao jedino to »da mu je dozvolila poljubiti njenu 
nožicu, i više ništa.« 

Kad su Mitja i Petar Iljič prišli dućanu, zatekli su pred kapijom već 
spremljena kola, trojku, prekrivenu ćilimima, sa zvončićima i 
praporcima, s kočijašem Andrejem, koji je čekao Mitju. U dućanu su 
već uspjeli da »spreme« jedan sanduk s namirnicama i samo su 
čekali, da dođe Mitja, pa da ga zakuju i stave u kola. Petar se Iljič 
začudi. 

— Otkud ti tako brzo trojka? — zapita on Mitju. 

— Kad sam tebi trčao, sreo sam evo ovog Andreja i rekao mu, da 
dotjera ravno ovamo pred dućan. Ne smije se gubiti vrijeme! Prošli 
put me je vozio Timofej, ali Timofej se sad, he-he-he, odvezao prije 
mene s jednom čarobnicom. Andreju, hoćemo li jako zakasniti? 

— Možda će stići jedan sat prije nas, i to jedva, preteći će nas 
svega za jedan sat — odazva se brzo Andrej. — Ja sam Timofeja 
sam opremio, znam, kako će se voziti. Njihova vožnja — nije naša 
vožnja, Dmitrije Fjodoroviču, gdje bi on s nama! Neće stići ni sat prije 
nas! — vatreno prekinu Andrej, još mlad kočijaš, riđe, mršavo 
momče u kaftanu bez rukava i s kabanicom preko lijeve ruke. 


— Pedeset rubalja na rakiju, ako samo sat kasnije stigneš. 

— Jamčim za jedan sat, Dmitrije Fjodoroviču, neće nas ni za pola 
sata preteći, a kamoli za sat. 

lako se Mitja ustrčao tamo-amo, da sve odredi, ipak je, nalažući, 
govorio nekako neobično, u odlomcima i bez reda. Jedva što je 
jedno započeo, a već je svršetak zaboravio. Petar Iljič smatrao je za 
potrebno, da se i on prihvati i pomogne. 

— Za četiri stotine rubalja, ništa manje, nego za četiri stotine, baš 
kao što je onda bilo — zapovijedaše Mitja — četiri tuceta šampanjca, 
ni jednu bocu manje. 

— Zašto, što će ti toliko? Stoj! — viknu Petar Iljič. — Kakav je 
ovo sanduk? Što je u njemu? Zar da ovdje ima za četiri stotine 
rubalja? 

Odmah su mu uslužne kalfe slatkorječivo razjasnile, da se u tom 
prvom sanduku nalazi pola tuceta šampanjca i »raznovrsni za prvi 
slučaj potrebni predmeti« za zakusku, slatkiši, marcipani itd. A 
glavna »narudžba« spremit će se i otpremit odmah posebno, kao i 
prošli put, na posebnim kolima, također trojci, i stići će na vrijeme, 
»najkasnije će stići jedan sat poslije Dmitrija Fjodoroviča na mjesto.« 

— Ne poslije jednog sata, ne poslije jednog sata, i metnite što 
više marcipana i kolačića od oraha, to ondje vole djevojke — zaintači 
Mitja vatreno. 

— Uze i kolačića od oraha. Ali što će ti četiri tuceta? Dosta je 
jedan tucet! — gotovo se razljuti Petar Iljič. On se stade pogađati, 
tražio je račun, nije htio da se primiri. Ali je spasio međutim samo 
stotinu rubalja. Ostali su na tome, da se ne pošalje robe više, nego 
za trista rubalja. 

— Nosi vas đavo! — viknu Petar Iljič, kao da se odjedamput 
predomislio, — A što se to mene zbilja tiče? Troši svoje novce, kad 
si lako stekao! 

— Ovamo, ekonome, ovamo, ne srdi se — i Mitja ga povuče u 
stražnju sobu dućana. — Ovdje će nas odmah poslužiti jednom 
bocom, pa da srknemo. Eh, Petre lljiču, hajde sa mnom, jer ti si mi 
čovjek, a ja takve volim. 

Mitja sjede na pletenu stoličicu pored malenog stola, koji je bio 
zastrt prljavim ubrusom. Petar Iljič namjesti se prema njemu i odmah 


iskrsnu šampanjac. Zapitaše ih, ne bi li gospoda željela oštriga, 
»najboljih oštriga zadnje pošiljke«. 

Dođavola i oštrige, ja ih ne jedem, a i ne treba nam ništa — 
zareža Petar Iljič gotovo pakosno. 

— Nemamo vremena za oštrige, — primijeti Mitja, — a ni apetita 
nemamo. — Znaš li, prijatelju, — progovori on odjedamput 
osjećajno, — nikad nisam volio cio taj nered. 

— Pa tko ga voli! Tri tuceta, da se bog smiluje, za seljake, to je 
da čovjek pobjesni. 

— Ne govorim ja o tome. Ja mislim viši red. U meni nema reda, 
višeg reda... Ali... sve je svršeno, ne treba tugovati. Kasno je, pa 
neka đavo nosi. Cio je moj život bio nered, tu treba zavesti red. Nije 
li to dosjetka, a? 

— To je buncanje, a ne dosjetka. 


Slava Višnjemu na svijetu, 

Slava Višnjemu u meni! 


Taj mi se stih oteo nekad iz duše, ali to nije stih, to je suza... sam 
sam ga spjevao... ali ne onda, međutim, kad sam štapskapetana 
vukao za bradu... 

— Otkud ti sad odjedamput on pade na um? 

— Odjedamput pade na um? Glupost! Sve se svršava, sve se 
izjednačuje, crta — i suma. 

— Zbilja, meni se neprestano priviđaju tvoji pištolji. 

— | pištolji su glupost! Pij i ne fantaziraj. Ljubim život, previše 
sam zavolio život, golube, i to toliko, da mi je mrsko. Dosta! Za život, 
za život, golube, popijmo za život, dižem čašu. Zašto sam 
zadovoljan sobom? Ja sam podao, ali sam zadovoljan sobom. A, 
međutim, mene muči, što sam podao, ali sam zadovoljan sobom. 
Blagoslivljam stvorenje, ovaj čas sam spreman da blagoslovim boga 
i njegovo stvorenje, ali... treba uništiti jednog smrdljivog kukca, da ne 
puzi i da drugima ne kvari život. Pijmo za život, dragi brate! Ima li što 
skupocjenije od života. Ništa, ništa! Za život i za jednu caricu nad 
caricama! 

— Pa pijmo za život, a ako ćeš i za tvoju caricu. 


Ispili su po čašu. Mitja, iako je bio ushićen i razmetao se, ipak je 
bio nekako tužan. Baš kao da ga je morila nekakva nesavladiva i 
teška briga. 

— Miša... je li to tvoj Miša ušao? Miša, golube, Miša, hodi ovamo, 
ispij ovu čašu za Feba zlatokosog, sutrašnjeg... 

— A što mu daješ! — viknu Petar Iljič razdraženo. 

— Ali, dozvoli, tako ja hoću. 

— Ah! 

Miša ispi čašu, pokloni se i pobježe. 

— Duže će pamtiti, — primijeti Mitja. — Ženu ljubim, ženu! Što je 
žena? Carica zemlje! Tuga me mori, tuga, Petre lljiču. Sjećaš li se 
Hamleta: »Tako sam žalostan, tako žalostan, Horacije... Ah, jadni 
Joričel« Možda sam ja Jorik. Sad sam Jorik, a poslije ću biti lubanja. 

Petar Iljič slušaše i šućaše, na trenutak zašutje i Mitja. 


— Kakvo je ovo u vas pseto? — zapita on odjedamput 
rastreseno pomoćnika, spazivši u kutu malo lijepo bolonsko pseto 
crnih očiju. 


— To je bolonska kujica Varvare Aleksjejevne, naše gospodarice, 
— odgovori pomoćnik, — sami ste je negdje prije donijeli i zaboravili. 
Morat ćemo je odnijeti. 

— Ja sam vidio jedno ovakvo... u puku... — reče Mitja 
zamišljeno, — samo što je u onog bila slomljena stražnja noga. 
Petre lljiču, htio bih te onako uzgred zapitati: da li si ti kadgod u 
svom životu krao ili nisi? 

— Kakvo je to pitanje? 

— Pa, samo tako pitam. Mislim, onako iz tuđeg džepa? Ne 
govorim o državnoj blagajni, državnu blagajnu svi gule, a razumije 
se, i ti također... 

— Neka te đavo nosi. 

— Govorim o tuđem: ravno iz džepa, iz novčarke, a? 

— Ukrao sam jedamput od matere sa stola dva grivenika, bilo mi 
je onda devet godina. Uzeo sam krišom i stisnuo u šaci. 

— No, a onda? 

— Ništa. Tri sam ih dana držao kod sebe, poslije me je bilo stid, 
pa sam priznao i vratio. 

— No, a onda? 

— Naravno, da su me izbili. Zašto si to pitao, da nisi sam ukrao? 


— Ukrao sam, — reče Mitja i lukavo namignu. 

— A što si ukrao? — zapita Petar Iljič radoznalo. 

— Od matere dva grivenika, bilo mi je devet godina, treći sam ih 
dan vratio. 

Kad Mitja to izusti, diže se naglo s mjesta. 

— Dmitrije Fjodoroviču, ne bi li se požurili? — viknu s dućanskih 
vrata Andrej. 

— Je li gotovo? Hajdemo! — trže se Mitja uzrujano. — Još samo 


jednu besjedu a Andreju čašu rakije za put, brže! A dajte mu 
osim rakije i čašicu konjaka! Ovaj sandučić (s pištoljima) metni pod 
moje sjedište. Zbogom, Petre Iljiču, ne spominji me po zlu! 

— Ali ti ćeš se sutra vratiti? 

— Sigurno. 

— A računčić, ne bi li izvoljeli, da ga sada uredimo? — priskoči 
pomoćnik. 

— Ah, da, račun! Svakako! 

— On opet izvuče iz džepa svoj svežnjić banknota, uze tri 
šarene, baci ih pomoćniku i žurno iziđe iz dućana. Svi potrčaše za 
njim, klanjahu mu se, ispraćahu ga s pozdravima i dobrim željama. 
Andrej se zakašlja, jer ga je zagolicao u grlu ispijeni konjak, i skoči 
na sjedište. Ali tek što se Mitja stao spremati, da sjedne u kola, kad 
iznenada i neočekivano iskrsnu pred njim Fenja. Ona je dotrčala 
posve zaduhana, vrišteći sklopila pred njim ruke i pala mu pred 
noge. 

— Baćuška, Dmitrije Fjodoroviču, golube, ne ubijte gospođe! Ja 
sam vam sve rekla! Ni njega nemojte ubiti, ta on je prijašnji, njihov! 
Sada će uzeti Agrafenu Aleksandrovnu za ženu, zato se i vratio iz 
Sibira... Baćuška, Dmitrije Fjodoroviču, ne ubijajte tuđeg života! 

— Te-te-te, evo o čemu se radi! Ali, ti ćeš sad ondje načiniti 
rusvaj! — promrmlja Petar Iljič za se. — Sad mi je sve razumljivo, 
sad mi je sve jasno. Dmitrije Fjodoroviču, daj mi odmah pištolje, ako 
hoćeš da budeš čovjek, — viknu on glasno Mitji, — čuješ li, Dmitriju! 

— Pištolje? Strpi se, golube, ja ću ih usput baciti u baru — 
odgovori Mitja. — Fenja ustaj, ne leži preda mnom. Neće Mitja ubiti, 
odsada neće više nikog ubiti taj ludi čovjek. Ali čuj, Fenja, — viknu 
on već iz kola, — malo prije sam te uvrijedio, oprosti mi i smiluj se, 


oprosti nitkovu... A ako ne oprostiš, svejedno! Jer sad je svejedno! 
Kreći, Andreju, živo goni! 

Andrej krenu, zvonca zazvoniše. 

— Zbogom, Petre Iljiču! Tebi posljednja suza! 

»Nije pijan, a kakve gluposti brblja«, pomisli Petar Iljič, gledajući 
za njim. Isprva je mislio da ostane i pripazi, kako će natovariti na 
kola (na trojku) ostale namirnice i piće, jer je slutio, da će prevariti i 
operušati Mitju, ali se odjedamput sam na sebe razljuti, te pljunu i 
pođe u svoju gostionicu, da igra biljar. 

— Dobar deran, ali budala, — mrmljaše on u sebi putem. — O 
tom tobožnje »prijašnjem« Grušenjkinu oficiru već sam čuo. Ako je 
stigao, onda... Ah, ti pištolji! Ali, dođavola, zar sam ja njegova 
dadilja, što li? Neka ih! Naposljetku neće ništa biti. Bukači i ništa 
više. Napit će se i pobiti, pobiti i pomiriti. Zar su to ljudi od čina? Što 
znači, »uklonit ću se i kazniti sebe« — ništa neće biti! Tisuću puta je 
u krčmi pijan vikao u tom stilu. Ali sad nije pijan. »Pijan sam duhom« 
— vole stil nitkovi. A zar sam ja njegova dadilja, što? | sigurno se 
potukao, sva mu je njuška krvava. A s kim se pobio? Saznat ću u 
gostionici. I rubac mu je krvav... Phi, dođavola, ostao je kod mene na 
podu... da pljuneš! 

On je stigao u gostionicu strašno neraspoložen i odmah počeo 
partiju. Igra ga razonodi. Dobio je drugu i slučajno poveo s jednim 
igračem razgovor, kako Dmitrij Fjodorovič ima opet novaca, oko tri 
tisuće, i da ih je sam vidio, te da se ponovo odvezao u Mokro, da 
pijančuje s Grušenjkom. Svi slušaoci saslušaše to s neočekivanom 
radoznalošću. I svi povedoše razgovor o tome ne smijući se, nekako 
neobično ozbiljno. | igru čak prekinuše. 

— Tri tisuće? A otkud njemu tri tisuće? 

Počeli su ga i dalje ispitivati Vijest o Hohlakovoj primili su 
sumnjičavo. 

— A da nije starca okrao? 

— Tri tisuće. Nešto nije u redu. 

— Javno se hvalio, da će ubiti oca, svi su to ovdje čuli. Osobito je 
spominjao tri tisuće... 

Petar je Iljič to slušao i odjedamput počeo da odgovara na pitanja 
suho i škrto. O krvi na licu i rukama Mitjinim nije spomenuo ni riječi, 
lako je mislio, kad je ovamo išao, da i o tome pripovijeda. Otpočeše 


treću partiju, i razgovor o Mitji presta malo pomalo. Ali kad je svršio 
treću partiju, Petar Iljič nije htio dalje da igra, nego je ostavio štap, te, 
ne večeravši, kao što je namjeravao, izađe iz gostionice. Kad stiže 
na trg, zaokupi ga nekakva sumnja i on se čudio sam sebi. 
Odjedamput mu bi jasno, da je htio sada otići do kuće Fjodora 
Pavloviča i saznati, da li se što dogodilo. »Zbog gluposti, koja će 
sigurno izaći na vidjelo, probudit ću tuđu kuću i načiniti skandal. Phi, 
dođavola, zar sam ja njegova dadilja, što li?« 

On se strašno neraspoložen uputi ravno svojoj kući i odjedamput 
se sjeti Fenje: »Gle, dođavola, nju sam morao malo prije ispitati, 
pomisli on gnjevno, i sve bih znao.« I u njemu iznenada planu 
vatrena i tvrdoglava želja, da se razgovori s njom i sazna, što se 
zbilo, te se na po puta oštro okrenu i pođe prema kući Morozove, u 
kojoj je stanovala Grušenjka. Kad priđe vratima, on zalupa, i zvuk, 
što se razlegao u noćnoj tišini, kao da ga opet odjedamput otrijezni i 
razljuti. Usto se još nitko ne odazva, jer su u kući svi spavali. »I ovdje 
ću napraviti skandal!« pomisli on već s nekakvim bolom u duši, ali 
mjesto da ode, poče opet lupati iz sve snage. Lupa se razlijegala 
cijelom ulicom. »Još ništa, ali ja ću lupati, lupati, dok ih ne 
probudim!« mrmljaše on, ljuteći se uz svaki udarac na sebe sve jače, 
a istovremeno podvostručavaše udarce o vrata. 


VI 
JA SE VOZIM! 


A Dmitrij je Fjodorovič međutim jurio putem. Do Mokrog bijaše 
nešto preko dvadeset vrsta, ali Andrejevljeva trojka letjela je tako, da 
je mogla stići za sat i četvrt. Brza vožnja osvježi donekle Mitju. Zrak 
je bio čist i postuden, na vedrom nebu sjale su zvijezde. To bijaše 
ista ona noć, a možda i onaj isti sat, kad je Aljoša pao ničice na 
zemlju i »u zanosu se kleo, da će je ljubiti na sve vjekove.« Ali u 
Mitjinoj duši bijaše mračno, vrlo mračno, i, iako je sad štošta 
razdiralo njegovu dušu, ipak je u ovom trenutku cijelo njegovo biće 
neodoljivo težilo samo njoj, njegovoj carici, kojoj je jurio, da je vidi 
posljednji put. Samo ću jedno reći: njegovo srce nije ni na čas 
krzmalo. Neće mi možda vjerovati, kad kažem, da ovaj ljubomornik 


nije osjećao ni najmanje ljubomora prema tom novom čovjeku, 
novom suparniku, koji kao da je iznikao iz zemlje, prema tom 
»oficiru«. Prema svakom drugom, pa bio to ne znam tko, on bi bio 
ljubomoran, te bi možda ponovo uprljao svoje strašne ruke krvlju — 
ali prema ovom, prema ovom »njenom prvom« nije sad osjećao, 
jureći u svojoj trojci, ne samo ljubomorne mržnje, nego ni 
neprijateljskog osjećaja, — istina, on ga nije još vidio. »Ovo je 
sigurno, to je njeno i njegovo pravo, to je prva njena ljubav, koju nije 
ona za pet godina zaboravila: dakle, samo je njega ljubila za tih pet 
godina, a ja, zašto sam se ja umiješao? | što sam ja ovdje i kakvo 
imam pravo? Makni se, Mitja, i očisti put! | što sam ja sad? Sad je 
već i bez oficira sve svršeno, i sve da on i nije došao, ipak bi sve bilo 
svršeno...« 

Eto, tim je riječima mogao bar približno izložiti svoja osjećanja, 
samo da je mogao da razmišlja. Ali on već tada nije mogao da 
razmišlja. Sva sadašnja njegova odlučnost rodila se bez 
razmišljanja, u jednom trenutku, on ju je osjetio odjedamput, primio 
cijelu, sa svim posljedicama, još malo prije kod Fenje, poslije prvih 
njenih riječi. Pa ipak je, uza svu odlučnost, bilo u njegovoj duši 
mračno, mračno do bola: ni odlučnost mu nije donijela mira. | suviše 
je mnogo stajalo za njim i mučilo ga. | bilo mu je neobično na 
trenutke: ta on je sam sebi već napisao osudu perom na papiru: 
»kažnjavanjem sebe i hoću da se kaznim«; i pismo je spremljeno 
ovdje, u njegovu džepu; pištolj je već nabijen i već bijaše odlučio, 
čim sutra dočeka prvu vrelu zraku »zlatokosog Feba«, — a međutim 
ipak nije mogao da obračuna s onim prijašnjim, sa svim, što je 
stajalo za njim i mučilo ga, i on je to osjećao do bola, i misao o tome 
se upila u njegovu dušu. Htjede u tom trenutku, za vrijeme 
putovanja, da zaustavi Andreja, iskoči iz kola, izvadi svoj nabijeni 
pištolj i svrši sve još prije svitanja. Ali taj je trenutak proletio kao 
iskra. A i trojka je jurila »proždirući prostor«, i kako se sve više 
primicao cilju, misao na nju, jedino na nju, sve je jače i jače 
obuzimala njegov duh i tjerala iz njegova srca sva ostala strašna 
priviđenja. O, on je toliko želio, da je vidi makar letimično, makar 
izdaleka! »Ona je sad s njim, i samo hoću da vidim nju s njim, sa 
svojim nekadašnjim dragim, i više mi ništa ne treba.« I nikad se još 
nije dizalo iz njegovih grudi toliko ljubavi prema toj, po njegovu 


sudbinu kobnoj ženi, toliko novog, još nikad neproživljenog osjećaja, 
osjećaja, koji je bio za nj neočekivan, nježnog osjećaja, koji je 
prelazio čak u molitvu, u nestajanje pred njom. »l nestat ću!« reče on 
odjedamput u nastupu nekakva histerična ushita. 

Već su jurili gotovo sat. Mitja je šutio, a Andrej, iako je bio vrlo 
razgovoran seljak, također nije rekao ni riječi, kao da se bojao da 
progovori, i samo je živo gonio svoje »rage«, svoju doratastu, 
mršavu, ali vatrenu trojku. Kad iznenada viknu Mitja vrlo zabrinuto. 

— Andreju! A što, ako spavaju? 

To mu odjedamput pade na pamet, a dotle nije na to ni mislio. 

— Lako bi moglo biti, da su već legli, Dmitrije Fjodoroviču Mitja 
se bolno namrgodi: a što zbilja, ako on dojuri... s ovakvim 
osjećajima... a oni spavaju... a i ona možda spava ovdje... pakost 
uskipi u njegovu srcu. 

— Goni, Andreju, žuri, Andreju, živo! — povika on izvan sebe. 


— A možda još nisu polijegali — prosudi Andrej poslije male 
stanke. — Danas mi je govorio Timofej, da ih se ondje mnogo 
skupilo... 

— Na stanici? 


— Ne na stanici, već kod Plastunovih, u gostionici, to jest, na 
privatnoj stanici. 

— Znam. A kako to veliš, da ih je mnogo? Otkud mnogo? Tko 
su? — nasrnu Mitja strašno uznemiren tom nenadanom viješću. 

— Timotej veli, da su sama gospoda: iz grada dvojica, koji su — 
ne znam, samo je Timofej rekao, da su dvojica ovdašnja gospoda, a 
onda dvojica, koji kao da su doputovali, a možda, da je još tko, 
nisam ga potanje pitao. Počeli su se, kaže, kartati. 

— Kartati? 

— Onda možda ne spavaju, kad su počeli da se kartaju. Mislim, 
da će sad jedanaest sati, više nema. 

— Goni, Andreju, goni! — povika opet Mitja nervozno. 


— Nešto bih vas pitao, — otpoče opet Andrej poslije kratke 
stanke, — ali bojim se, gospodine, da ćete se na mene rasrditi. 
—Ašto to? 


— Malo prije vam je Fedosja Markovna pala pred noge i molila 
vas, da ne pogubite gospođe i još nekog, — to eto, gospodine, i sad 


ja vas vozim onamo... Oprostite mi, gospodine, ja to pitam, jer me 
tjera savjest, a možda sam i nešto ludo kazao. 

Mitja ga odjedamput ščepa odostraga za ramena. 

— Jesi li ti kočijaš? Kočijaš? — otpoče on izvan sebe. 

— Da, kočijaš... 

— Aznašliti, da se mora micati s puta? Ako si kočijaš, ne miči 
se nikome s puta, gazi ga, ja se vozim! Ne, kočijašu, ne gazi! Ne 
smiju se ljudi gaziti, ne smije se ljudima kvariti život, a ako si 
pokvario život — kazni sebe... čim si sam pokvario, čim si upropastio 

Sve se ovo ote Mitji, kao da ga je spopala prava histerija. Andrej 
se, istina, čudio gospodinu, ali je produžio razgovor. 

— To je istina, baćuška Dmitrije Fjodoroviču, imate pravo, da se 
ne smije čovjeka gaziti, a ni mučiti, kao ni druge stvorove, jer je sve 
stvorove stvorio bog, kao ovo konjče ovdje, ali mnogi goni kao slijep, 
bezobzirno, makar bio i naš kočijaš... On ne može da se svlada, već 
goni, ravno goni... 

— U pakao? — prekinu ga Mitja i zahihoće svojim iznenadnim 
kratkim smijehom. — Andreju, prosta dušo, — i on ga opet ščepa 
čvrsto za ramena, reci: hoće li Dmitrij Fjodorovič Karamazov 
dospjeti u pakao ili neće, što misliš? 

— Ne znam, golube, to zavisi o vama, jer vi ste nama... Vidiš, 
gospodine, kad je sin božji bio na križu razapet i umro, sišao je s 
križa ravno u raj i oslobodio sve grešnike, koji su se ondje mučili. | 
pakao je stao uzdisati, jer da, odsad, mislio je, neće doći u nj više ni 
jedan grešnik. | onda je gospod rekao paklu: »Ne uzdiši, paklu, jer 
odsad će dolaziti u te kojekakvi velikodostojnici, visoki činovnici, 
vrhovni suci i bogataši i bit ćeš isto tako pun, kao što si bio na sve 
vjekove, sve do onog vremena, dok opet ne dođem.« Ovo je istina, 
tako je uistinu bilo rečeno... 

— Narodna bajka, prekrasno. Ošini ljevaka, Andreju. 

— Eto, gospodine, za koga je pakao određen, — Andrej ošinu 
ljevaka, — a vi mi se činite, gospodine, kao malo dijete... zato vas 
poštujem... lako ste nagli, gospodine, a to jeste, oprostit će vam 
gospod zbog vaše prostodušnosti. 

— A hoćeš li mi ti, Andreju, oprostiti? 

— Što da vam opraštam, vi niste meni učinili ništa zla. 


— Ne mislim to, hoćeš li mi oprostiti ti sam u ime svih i za sve, 
sad, u ovom času, ovdje na putu? Govori, ti prostodušna dušo! 

— Ah, gospodine! Strah me i da vas vozim, jer tako su čudni vaši 
razgovori... 

Ali ga Mitja ne ču. On se, ne znajući za se, molio i divlje šaptao 
riječi u sebi. 

»Gospode, primi me u svom mom bezakonju, ali mi ne sudi. 
Propusti me bez suda svoga. Ne sudi mi, jer sam sam sebe osudio, 
ne sudi mi, jer te ja ljubim, gospode! Opak sam, ali tebe ljubim: ako 
me i u pakao pošalješ, i onda ću te ljubiti i otud ću vikati, da te ljubim 
na sve vjekove... Ali daj mi, da do kraja ljubim... da ovdje sad do 
kraja ljubim, svega pet sati, da vrele tvoje zrake... Jer ljubim caricu 
duše svoje. Ljubim i ne mogu da je ne ljubim. Sam vidiš, kakav sam. 
Dojurit ću i pasti pred nju: pravo si imala, što si pokraj mene prošla... 
Oprosti i zaboravi tvoju žrtvu, ne uznemiruj se nikad! 

— Mokro! — povika Andrej, pokazujući bičem preda se. 

Kroz blijedi noćni mrak zacrnjela se čvrsta masa zgrada, 
razbacanih na ogromnom prostoru. Mokro je imalo oko dvije tisuće 
duša, ali je u ovo doba već cijelo selo spavalo i tek su se ovdje ondje 
svjetlucala u mraku još po neka rijetka svijetla. 

— Goni, goni, Andreju, ja se vozim! — viknu Mitja kao u groznici. 

— Ne spavaju — progovori opet Andrej, pokazujući bičem na 
gostionicu Plastunovih, koja se nalazila odmah na ulazu u selo i na 
kojoj se svih šest prozora, što su gledali na ulicu, jasno svijetlilo. 

— Ne spavaju! — radosno prihvati Mitja. — Goni, Andreju, da 
sve tutnji, goni uzagrapce, zvoni, pritjeraj, da sve praska. Neka svi 
znaju, tko se dovezao! Ja se vozim. Ja se vozim, glavom ja se 
vozim! — klicaše Mitja izvan sebe. 

Andrej potjera izmorenu trojku uzagrapce i zaista je s tutnjem 
pritjerao visokom doksatu i u tren oka zaustavi svoje usoptale i 
polumrtve konje. Mitja skoči s kola, i krčmar, koji se zbilja spremao 
na počinak, pogleda u tom trenutku radoznalo s doksata, da vidi, tko 
se to tako dovezao. 

— Trifone Borisiču, jesi li ti? 

Krčmar se nagnu, zagleda, da vidi tko je došao, potrča 
strmoglavo niz stepenice i s poniznim ushitom pojuri gostu u susret. 

— Baćuška, Dmitrije Fjodoroviču! Zar vas opet vidim? 


Taj Trifon Borisič bio je dežmekast i zdrav seljak, srednjeg stasa, 
nešto podebela lica, izgleda stroga i nemilosrdna osobito prema 
mokrovskim seljacima, ali koji je znao da vrlo brzo dade svom licu 
najponizniji izraz, čim je nanjušio, da će imati koristi. Nosio je rusko 
odijelo, košulju s kosim ovratnikom i polukaftan bez rukava, imao je 
dosta novaca, ali je neprestano sanjao o višoj ulozi. Više od polovine 
seljaka bilo je u njegovim kandžama, svi su bili kod njega 
prezaduženi. Uzimao je pod najam vlastelinske zemlje i sam 
kupovao, a tu su mu zemlju obrađivali seljaci za dug, iz koga se nisu 
mogli nikad iskopati. Bio je udovac i imao četiri odrasle kćeri; jedna 
je bila već udovica, živjela je kod njega sa svoje dvije djevojčice, 
njegove unuke, i radila mu kao nadničarka. Druga kćerka — seljanka 
bila je udata za činovnika, nekakva islužena pisara, i u jednoj 
gostioničkoj sobi moglo se vidjeti na zidu, među ostalim porodičnim 
minijaturnim fotografijama i fotografija tog činovnika u munduru i s 
epoletama. Dvije mlađe kćerke oblačile su na dan crkvenog zbora, ili 
kad bi išle u goste, plave ili zelene haljine, sašivene po modi, straga 
utegnute i s repom od aršina, a sutradan su ujutro, kao i svakog 
dana, ustajale u zoru i brezovim metlama mele sobe, iznosile pomije 
i skupljale ostatke iza gostiju. Trifon Borisič, koji je volio, uza sve to, 
što je već zgrnuo tisuće, da odere svoje raskalašene goste, i 
sjećajući se, da još nije prošlo ni mjesec dana, kako je zaradio od 
Dmitrija Fjodoroviča prilikom njegove pijanke s Grušenjkom za dan i 
noć nešto od dvije, ako ne i tri tisuće, dočeka ga sad radosno i 
bučno, jer je već po tome, kako je Mitja dogrmio pred kućni doksat, 
naslućivao, da će biti dobar šićar. 

— Baćuška, Dmitrije Fjodoroviču, zar vas opet jedamput 
dočekasmo? 

— Stoj, Trifone Borisiču, — otpoče Mitja, — najprije glavno: gdje 


je ona? 
— Agrafena Aleksandrovna? — odmah ga razumje krčmar, oštro 
gledajući u njegovo lice. — | ona se ovdje... nalazi... 


— S kim, s kim? 

— Neki prolazni gosti. Jedan je činovnik, sigurno je Poljak, sudeći 
po njegovu govoru, on je i poslao odavde po nju konje, a drugi je 
njegov drug ili suputnik, tko bi znao; u civili su... 

— A što, banče li? Bogataši? 


— Kaki banče! Mala veličina, Dmitrije Fjodoroviču. 

— Mala? No, a ostali? 

— Oni su iz grada, dva gospodina... Vraćaju se iz Černje, pa 
ostali ovdje. Jedan je mlad, sigurno rođak gospodina Mijusova, 
zaboravio sam, kako se zove... A drugoga, mislim, da i vi poznajete: 
vlastelin Maksimov, kaže, da je došao kao hodočasnik u naš 
manastir i sad putuje s tim mladim Mijusovljevim rođakom... 

Jesu to svi? 

— Svi. 

— Stoj, šuti, Trifone Borisiču, sad kazuj najglavnije: što radi ona, 
kako je? 

— Malo prije je stigla i sjedi s njima. 

— Je li vesela? Smije li se? 

— Ne, kao da nije jako raspoložena. Čak se dosađuje, mladom je 
čovjeku češljala kosu. 

— To jest Poljaku, oficiru? 

— Pa on nije mlad, a nije uopće oficir; ne, gospodine, ne njemu, 
već onom mladom Mijusovljevu rođaku... zaboravio sam, kako se 
ZOVE. 

— Kalganov. 

— Tako je, Kalganov. 

— Dobro, vidjet ću. Kartaju li se? 

— Kartali su se, pa su i prestali, popili su čaj, i činovnik je naručio 
likera. 

— Stoj, Trifone Borisiču, stoj, dušo, sam ću vidjeti. A sada 
odgovaraj ono najglavnije: ima li ovdje cigana? 

— O ciganima se sada ništa i ne čuje, Dmitrije Fjodoroviču, 
prognala ih vlast, ali ovdje su Židovi, u Roždestvenskoj, sviraju u 
cimbale i violine, mogli bi odmah po njih poslati. Sigurno će doći. 

— Pošalji, svakako pošalji! — povika Mitja. — A bi li mogli 
sakupiti cure, kao onda, svakako Marju, Stepanidu također, Arinu. 
Dvjesta rubalja za zbor. 

— Za toliki novac sakupit ću cijelo selo, iako su već polijegali da 
spavaju. Ali zaslužuju li, baćuška Dmitrije Fjodoroviču, ovdašnji 
seljaci i djevojke toliku pažnju? Za takvu podlost i prostotu dati toliki 
novac! Zar je za nj, našeg seljaka, da puši cigare, a ti si im davao. Ta 
on smrdi, razbojnik. A cure su sve, kolikogod ih ima, ušljive. Ja ću ti 


svoje kćeri badava dići, ne za toliki novac, iako su i one tek 
polijegale, ali ja ću im nogom leđa počesati i nagnati ih, da ti pjevaju. 
Seljake ste onda šampanjcem napajali, ah! 

Trifon je Borisič bez razloga žalio Mitju, jer je onda i sam sakrio 
pola tuceta šampanjskih boca i ispod stola digao stotinjarku i stisnuo 
u šaci. I ostala mu je u šaci. 

— Trifone Borisiču, ja sam onda profućkao ovdje jednu tisuću. 
Sjećaš li se? 

— Profućkali, golube, kako da se ne sjećam, onda ste kod nas 
sigurno tri tisuće ostavili. 

— No, ja sam, vidiš, i danas zbog toga došao. 

| on izvadi i turi upravo krčmaru pod nos svoj svežnjić banknota. 

— A sad slušaj i pazi: za jedan sat stići će vino, zakuska, kolači, 
slatkiši, — odmah donesi sve gore. Onaj sandučić, što je u Andreja, 
donesi također odmah gore, s mjesta otvori šampanjac i posluži. A 
glavno je — cure, cure, a svakako Marju... 

On se okrenu kolima i izvadi ispod sjedišta svoj sandučić s 
pištoljima. 

— Evo ti, Andreju, tvoja plaća! Petnaest rubalja za trojku, a 
pedeset na rakiju... za spremnost i ljubav tvoju... Sjećaj se 
gospodina Karamazova! 

— Ne usuđujem se, gospodine... — uskoleba se Andrej, — dajte 
mi pet rubalja za čaj, a više neću primiti. Trifon Borisič mi je svjedok. 
I oprostite mi moje lude riječi... 

— Što se bojiš, — promjeri ga Mitja pogledom, — no, neka te 
đavo nosi, kad je tako! — viknu on, bacivši mu pet rubalja. 

— A sad me, Trifone Borisiču, provedi krišom, da ih najprije sve 
okom pogledam, ali da me oni ne spaze. Gdje su oni, u modroj sobi? 

Trifon Borisič bojažljivo pogleda u Mitju, ali odmah poslušno izvrši 
njegov nalog: oprezno ga odvede u trijem, sam uđe u veliku prvu 
sobu, do one, u kojoj su sjedili gosti, i iznese iz nje svijeću. Zatim 
polagano uvede Mitju, smjesti ga u kut, u mrak, otkuda je mogao 
slobodno motriti društvo, a da ga oni ne vide. Ali Mitja nije dugo 
gledao, a oči mu se zamutiše. Ona je sjedila postrance od stola u 
naslonjaču, a do nje, na divanu, ljepuškasti i još vrlo mladi Kalganov; 
ona ga je držala za ruku i, čini se, da se smijala, a on je, i ne 
gledajući u nju, govorio nešto glasno i gotovo ljutito Maksimovu, koji 


je sjedio s druge strane stola, nasuprot Grušenjki. Na divanu je 
sjedio on, a pokraj divana, na stolici do zida, nekakav drugi 
neznanac. Onaj, što je sjedio na divanu, razgovarao se, pušio lulu, i 
Mitji se učinilo, da je taj dežmekasti čovjek, široka lica, stasom 
onizak i kao da je zbog nečeg ljutit. A drug njegov, drugi neznanac, 
učinio se Mitji nekako i suviše visok, ali drugo ništa nije mogao više 
da vidi. Zasta mu disanje. Ni trenutka ne mogaše dulje ovdje ostati, 
te metnu sandučić na ormar i osjećajući studen po tijelu, gotovo bez 
svijesti, uputi se ravno u modru sobu prema društvu. 
— Ah! — vrisnu od straha Grušenjka koja ga je prva ugledala. 


VII 
PRIJAŠNJI I PRAVI 


Mitja priđe sasvim do stola svojim brzim i dugačkim koracima. 

— Gospodo, — otpoče on glasno, gotovo vičući zapinjući kod 
svake riječi, — ja... ja neću ništa učiniti. Ne bojte se! — uskliknu on, 
— ja neću ništa učiniti, ništa — obrati se on iznenada Grušenjki, koja 
se nagnula u svom naslonjaču prema Kalganovu i čvrsto ga držala 
za ruku. — Ja... Ja također putujem. Ostajem do jutra. Gospodo, 
prolaznik putnik... smije li ostati s vama do jutra? Samo do jutra, 
posljednji put u ovoj sobi? 

Čim dovrši, obrati se dežmekastom čovjeku s lulom, što je sjedio 
na divanu. Ovaj je dostojanstveno odmakao lulu s usnica i rekao 
strogo: 

— Pane, mi smo ovdje privatno. Imaju i druge sobe. 

— A, to ste vi, Dmitrije Fjodoroviču! Što tu neprestano govorite? 
— odazva se odjedamput Kalganov. — Ta sjednite s nama, dobro 
došli! 

— Zdravo da ste, dragi čovječe... i neusporedivi! Ja sam vas 
uvijek poštovao, — odgovori Mitja radosno i živo, pružajući mu 
odmah ruku preko stola. 

— Ah, kako ste čvrsto stisnuli! Gotovo ste mi polomili prste — 
nasmija se Kalganov. 

— On tako uvijek stište, uvijek tako, — veselo se javi Grušenjka, 
koja se još uvijek plašljivo smješkala, ali, čini se, odjedamput se 


uvjerila po Mitjinu vladanju, da neće praviti rusvaja, no gledajući ga 
još uvijek sa strašnom znatiželjom i nemirom. Na njemu je bilo nešto, 
što ju je neobično prenerazilo, i ona nije nikako očekivala, da će u 
ovom trenutku tako ući i tako govoriti. 

— Zdravo, — slatko se odazva s lijeva i vlastelin Maksimov. Mitja 
potrča i njemu. 

— Zdravo da ste, i vi ovdje, kako mi je milo, što ste ovdje. 
Gospodo, gospodo, ja... (on se opet okrenu panu s lulom, očito ga 
držeći za najglavnijeg čovjeka ovdje). Jurio sam... Htio sam da 
provedem moj posljednji dan i posljednji sat u ovoj sobi, u istoj ovoj 
sobi... gdje sam obožavao... svoju caricu!... Oprosti, pane! — viknu 
on u zanosu, — ja sam jurio i zakleo se. O, ne bojte se, ovo je moja 
posljednja noć. Da pijemo, pane, za izmirenje! Sad će donijeti vino. 
Gle, ovo sam ponio, — i on zbog nečeg izvuče svežnjić banknota. — 
Dopusti, pane! Hoću svirke, grmljavine, galame, sve kao prije... Ali 
crv, nepotrebni crv će zapuzati po zemlji i nestati. Dana moje radosti 
sjetit ću se posljednje noći. 

On se gotovo gušio; mnogo je toga, mnogo htio da kaže, ali su 
izlazili samo neobični poklici. Pan je nepomično gledao u nj, u 
svežnjić banknota, gledao u Grušenjku i bio u očitoj nedoumici. 

— Ako dopusti moja kruljica... — otpoče on. 

— Što je to kruljica, je li to kraljica? — prekinu ga odjedamput 
Grušenjka. — Smiješno je, kako vi govorite. Sjedaj Mitja. I što ti to 
govoriš? Ne plaši me, molim te. Nećeš me plašiti, nećeš? Ako 
nećeš, onda ću se radovati... 

— Ja, ja da te plašim? — povika Mitja i podiže ruke u vis. — O, 
idite pored mene, prolazite, ja vam neću smetati! — | on odjedamput, 
a da to nije očekivao nitko pa ni on sam naglo sjede na stolac, udari 
u plač, okrenu glavu prema suprotnom zidu i objema rukama snažno 
obuhvati naslon od stolca, kao da ga grli. 

— Gle, gle, kakav si! — uzviknu Grušenjka prijekorno. — Isto je 
takav i meni dolazio, — stane da govori, — a ja ga ništa ne 
razumijem. Jedamput je već proplakao, a sad drugi put! — kakva 
sramota! Zašto plačeš? Bar da imaš zašto, — nadoveza ona 
zagonetno i nekako razdraženo naglasi posljednje riječi. 

— Ja... ja ne plačem... Pa, da ste mi zdravo! — okrenu se on u 
tren oka na stolici i odjedamput se nasmija, ali ne drvenastim i 


isprekidanim svojim smijehom, već nekakvim nečujnim, dugačkim, 
nervoznim i uzdrhtalim smijehom. 

— Eto opet... Pa, razveseli se, razveseli! — nagovaraše ga 
Grušenjka. — Meni je vrlo drago, što si došao, vrlo drago, Mitja, 
čuješ li, da mi je vrlo drago? Ja želim, da on s nama sjedi, — obrati 
se ona zapovjednički svima, iako su se riječi njene očito ticale onog, 
što je sjedio na divanu. — Želim, želim! A ako on ode, idem i ja, to 
vam velim! — nadoveza ona odjednom usplamtjelih očiju. 

— Što želi moja carica — to je zakon! — reče pan i poljubi 
Grušenjku galantno u ruku. — Molim pana, da dođe u naše društvo! 
— obrati se on ljubazno Mitji. Mitja opet poskoči s očitom namjerom, 
da istrese novu tiradu, ali ispade drugo. 

— Da popijemo jednu, pane! — prekinu on odjedamput svoj 
govor. Svi prasnuše u smijeh. 

— Gospode! A ja pomislih, da on opet kani govoriti — uzviknu 
Grušenjka nervozno. — Čuješ, Mitja, — nadoveza ona odlučno, — 
ne skači više, a što si šampanjac dovezao, to je divno. I ja ću s vama 
piti, ove likere ne trpim. A najvažnije je, što si došao, jer bi inače bilo 
dosadno... Jesi li došao ovamo, da opet bančiš? Ta turi novce u 
džep! Otkle ti toliko? 

Mitja, koji je još neprestano držao u ruci zgužvane banknote, koje 
su svi primijetili, a osobito panovi, turi ih brzo i zbunjeno u džep. On 
pocrveni. Baš u tom trenu donese krčmar na poslužavniku 
odčepljenu bocu šampanjca i čaše. Mitja ščepa bocu, ali je bio toliko 
rastresen, da zaboravi, što da uradi s njom. Kalganov uze od njega 
bocu i natoči mjesto njega. 

— Još, još jednu bocu! — viknu Mitja krčmaru i, zaboravivši da 
se kucne s panom, koga je tako svečano pozvao, da pije s njime za 
izmirenje, ispi sam svoju čašu, i ne čekajući na ostale. Cijelo mu se 
lice odjedamput promijeni. Mjesto dostojanstvenog i tragičnog izraza, 
s kojim je ušao, pojavi se na njemu nešto čisto djetinje. Odjedamput 
kao da se sav potpuno smirio i postao ponizan. Gledao je sve plaho i 
radosno, često se nervozno hihotao, sa zahvalnim pogledom psa, 
koji je skrivio i koje su opet pomilovali i pustili unutra. On kao da je 
sve zaboravio i sve motrio s ushitom i djetinjim osmijehom. Gledajući 
u Grušenjku, on se neprekidno smijao i primakao svoj stolac sasvim 
do njena naslonjača. Pomalo bi pogledao i u oba pana, iako nije 


mogao sve dosada da stvori sud o njima. Pan na divanu pao mu je u 
oči jedino zbog svog držanja, svog poljskog naglaska, a što je glavno 
— zbog svoje lule. »No, što onda, i dobro je, što puši lulu,« pomisli 
Mitja. Ponešto podbulo, već gotovo četrdesetgodišnje panovo lice, 
vrlo malena nosa, ispod koga su se vidjela dva tanka šiljasta, 
obojena i bezobrazna brčića, nije zasad poticalo nimalo na 
razmišljanje. Štoviše, vrlo jadna panova vlasuljica, napravljena u 
Sibiru, i preglupo naprijed začešljani zalisci, nisu baš osobito 
djelovali na Mitju: »dakle, tako mora sigurno biti, kad nosi vlasulju,« 
produži on da razmišlja blaženo raspoložen. Drugi pak pan, čovjek 
mnogo mlađi od pana na divanu, koji je sjedio do zida i gledao cijelo 
društvo drsko i izazivački, te šutljivim prezirom slušao razgovor, 
svrnuo je na sebe Mitjinu pažnju jedino svojim visokim uzrastom, 
strašno neproporcionalnim s uzrastom pana, što je sjedio na divanu. 
»Kad se digne, bit će viši od hvata,« sinu u Mitjinoj glavi. A sinulo mu 
je u glavi i to, da je ovaj visoki pan vjerojatno prijatelj i pomoćnik 
pana na divanu, kao neki »tjelesni čuvar njegov«, i da pan s lulom 
svakako zapovijeda visokom panu. I sve to činilo se Mitji kao vrlo 
dobro i neosporno. U malom paščetu zamrlo je svako suparništvo. 
Grušenjku i zagonetni ton nekih njenih rečenica nije mogao još jasno 
da shvati, ali je tek toliko poimao, dršćući u srcu, da je ona prema 
njemu ljubazna, da mu je »oprostila« i posadila ga kraj sebe. On je 
bio kao izvan sebe od ushita, kad je vidio, kako je srknula vino iz 
čaše. Ali šutnja društva kao da ga je međutim iznenadila, i on stade 
sve od reda da gleda svojim očima, koje kao da su nešto iščekivale: 
»a što mi ovako sjedimo, što ništa ne započinjete, gospodo?« kao da 
pitahu njegove izbuljene oči. 

— On je neprestano lagao, i mi smo se neprekidno smijali, — 
otpoče Kalganov, kao da je pogodio njegovu misao, i pokaza na 
Maksimova. 

Mitja pogleda strahovito Kalganova, a odmah zatim Maksimova. 

— Lagao? — nasmija se on svojim kratkim drvenastim smijehom, 
kao da se sad nečemu obradova, — ha, ha! 

— Jest. Pomislite, on tvrdi, da se u dvadesetim godinama sva 
naša kavalerija oženila Poljakinjama; ali to je užasna glupost, nije li 
tako? 

— Poljakinjama? — dočeka Mitja, sad već sasvim ushićen. 


Kalganov je potpuno dobro shvaćao Mitjin odnos prema 
Grušenjki, a naslućivao i panov položaj, ali ga to nije toliko zanimalo, 
a možda ga nije ni najmanje zanimalo, već ga je najviše zanimao 
Maksimov. On je došao ovamo s Maksimovom slučajno i s panovima 
našao se prvi put u svome životu ovdje u gostionici. Grušenjku je 
otprije poznavao i jedamput je bio s nekim kod nje; onda joj se on 
nije dopao. Ali ovdje ga je ona vrlo prijazno pogledala: do dolaska 
Mitjina čak ga je milovala, ali je on ostao posve neosjetljiv. To je bio 
mlad čovjek, oko dvadeset godina, kicoški odjeven, vrlo mila bijela 
lica i divne guste, ugasitoplave kose. Ali na tom su licu bile 
prekrasne svijetlomodre oči, umna, ponekad duboka izraza, koji nije 
odgovarao njegovoj dobi, uza sve to, što je mladić često govorio i 
gledao sasvim kao dijete, što ga međutim nije nimalo zbunjivalo, što 
je on čak sam znao. On je bio uopće neki osobenjak, mušičav, ali 
uvijek prijazan. Ponekad se pojavljivalo u izrazu njegova lica nešto 
ukočeno i tvrdoglavo: gledao je u vas, slušao vas, a sam kao da je 
tvrdoglavo sanjao o nečem svom. Čas bi bio nekako mlitav i lijen, a 
čas bi se opet uzrujavao i često, čini se, zbog i najmanje sitnice. 

— Pomislite, ovo je već četvrti dan, kako ga vodim sa sobom, — 
produži on, pomalo razvlačeći riječi lijeno, ali bez svakog 
prenemaganja, već sasvim prirodno. — Čak odonda, ako se sjećate, 
kad ga je ono vaš brat gurnuo iz kočije, i on odletio. Zbog toga sam 
se onda jako zainteresirao za nj, te sam ga poveo sa sobom na selo, 
a on neprestano laže, da me je upravo stid. Sad ga vozim natrag. 


— Pan ne vidzjel2bl poljsku panu i muvi tE co ne moglo bit, 
— dobaci Maksimovu pan s lulom. 

Pan s lulom govorio je prilično ruski, bar mnogo bolje, nego što je 
pokazivao. Kad je upotrebljavao ruske riječi, onda ih je izvrtao na 
poljski način. 

— A ja sam sam bio oženjen s poljskom panom, — odgovori mu 
Maksimov hihoćući. 

— A zar ste vi služili kod kavalerije? Malo prije ste govorili o 
kavaleriji. Jeste li vi kavalerist? — umiješa se opet Kalganov. 

— I zar je on zbilja kavalerist? Ha, ha! — povika Mitja, koji je 
požudno slušao i prenosio svoj znatiželjni pogled na svakog, koji je 
progovorio, kao da se nada, da će od svakog bogzna što čuti. 


— Ne, — obrati mu se Maksimov, — ja govorim, vidite li, o tome, 
kako ondje te lijepe panenke... kad otplešu mazurku s našim 
ulanom... čim koja, to jest otpleše s njim mazurku a ona mu odmah 
skoči na koljena, kao bijelo mače, pan-otac i pani-matka vide i ne 
brane... i ne brane... a sutradan dolazi ulan i nudi ruku... jest... nudi 
ruku, hi-hi! — hihotaše Maksimov. 


[122] 


— Pan je lajdak! — progunđa visoki pan na stolici i prebaci 
nogu preko noge. Mitji je palo u oči samo njegova ogromna 
omašćena čizma, debela i kaljava đona. A i uopće su imali oba pana 
prilično masna odijela. 

— Kakva hulja? Zašto on grdi? — rasrdi se odjedamput 


Grušenjka. 
' Na. ai ' ' 123 
— Pani Agripina, pan vidzjel u poljskem kraje hlopkes2El, a ne 


šljahetne pane, — dobaci Grušenjki pan s lulom. 


[124] 


— Možeš na to rahovać! — prezirno dobaci visoki pan na 
stolici. 

— Zar opet! Ta pustite ga da govori! Ljudi hoće da govore, i zašto 
onda smetate! S njima je bar veselo — reče Grušenjka zajedljivo. 

— Ja ne smetam, pani — važno primijeti pan u vlasulji i pogleda 
Grušenjku dugačkim pogledom, a onda opet svečano zašutje i 
nastavi da siše svoju lulu. 

— Ali ne, ne, sad je pan istinu rekao — reče Kalganov opet 
vatreno, kao da se radi o nečem vrlo važnom. — Ta on i nije bio u 
Poljskoj, pa kako onda može da govori o Poljskoj? Je li, da se niste 
oženili u Poljskoj, je li to istina? 

— Nisam nego u smolenskoj guberniji. Samo što ju je prije toga 
odveo jedan ulan, naime moju buduću suprugu, zajedno s njenom 


[125] 


pani-matkom i s tantom i s još jednom rođakinjom s odraslim 
sinom, i to baš iz Poljske, upravo iz Poljske... i meni ustupio. Bio je to 
jedan naš poručnik, vrlo pristao mlad čovjek. Isprva je htio da se sam 
s njom oženi, ali je nije uzeo, jer se uvjerio, da je šepava. 

— Dakle ste vi šepavu uzeli! — uzviknu Kalganov. 

— Šepavu. Onda su me oboje malo prevarili i to zatajili. Mislio 
sam, da ona poskakuje... neprestano poskakuje... a sve zato, što je 
vesela. 


— Od veselja, što se za vas udaje? — čisto zaklikta Kalganov 
nekim zvučnim djetinjim glasom. 

— Da, od veselja, ali poslije se pokazalo, da ona to čini zbog 
nečeg sasvim drugog. Kasnije, kad smo se vjenčali, ono isto veče 
poslije vjenčanja, ona mi je priznala i molila me vrlo osjećajno, da joj 
oprostim, jer, reče, da je jedamput u mladim godinama skočila preko 
mlake i uganula nogu, hi-hi! 

Kalganov prasnu u takav djetinji smijeh, da je skoro pao na divan. 
Nasmija se i Grušenjka. A Mitja je bio na vrhuncu sreće. 

— Znate li, znate, sad govori istinu, sad već ne laže, — klicaše 
Kalganov, okrenuvši se Mitji. — | znate li, on je bio već dvaput 
oženjen, — ovo govori o prvoj ženi, — a druga mu je žena odbjegla i 
živi još i sada, znate li to? 

— Zbilja? — okrenu se Mitja Maksimovu s izrazom neobična 
čuđenja na licu. 

— Jest odbjegla je, doživio sam tu neugodnost — potvrdi 
Maksimov skromno. — S jednim musjeom. A što je glavno, najprije 
je prethodno prepisala na se cijelo moje seoce. Ti si, reče, čovjek 
obrazovan, ti ćeš i sam naći sebi zalogaj. Tako me je udesila. Meni je 
jednom prilikom jedan poštovanja dostojan vladika rekao: »ti si imao 
jednu ženu šepavu, a drugu i odviše lakonogu«, hi-hi! 

— Čujte, čujte! — kipio je Kalganov, — ako i laže — a laže često 
— on jedino zato laže, da svima pruži zadovoljstvo: to nije podlo, nije 
podlo! Znate li, ja ga ponekad volim On je vrlo podao, ali je prirodno 
podao, je li? Kako vi mislite? Drugi je podao zbog nečega, da se 
okoristi, a on je prosto onako podao, jer mu je to prirođeno. Zamislite 
sebi, na primjer, on tvrdi (jučer se cijelim putem pravdao) da je 
Gogolj u svojim Mrtvim dušama mislio njega. Sjetite se, da se i tamo 
spominje vlastelin Maksimov, koga je Nozdrjev išibao i zato bio 
predan sudu: »što je u pijanom stanju nanio vlastelinu Maksimovu 
ličnu uvredu šibama,« — no, sjećate li se! | pomislite, on tvrdi, da je 
to bio on, i da su njega išibali! No, a može li to biti? Čičikov je 
putovao najkasnije na početku dvadesetih godina, i godine se ni 
najmanje ne poklapaju, ne poklapaju. Nisu ga dakle mogli onda 
išibati. Je li, da nisu mogli, nikako nisu mogli? 

Teško je predstaviti sebi, zašto se Kalganov toliko zagrijao, ali on 
se iskreno zagrijao. Mitju je bez razloga počelo zanimati njegovo 


pričanje. 

— Pa ako su ga zbilja išibali! — viknu on smijući se glasno. 

— Nisu me baš išibali, nego samo tako — dobaci odjedamput 
Maksimov. 

— Kako samo tako? Ili su vas išibali ili nisu? 


— Ktura godzinaseel, pane? — zapita pan s lulom visokog pana 
na stolici s izrazom dosade. 

Mjesto odgovora on slegnu samo ramenima: ni jedan nije imao 
sata. 

— A što da se ne razgovaramo? Dajte bar drugima, da se 
razgovaraju. Ako je vama dosadno, zar da se onda ni drugi ne 
razgovaraju, — umiješa se opet Grušenjka, očito s namjerom, da se 
s onima zakvači. | u Mitje kao da sad prvi put sinu nešto u glavi. 


[127] 


— Pani, ja nic ne muven protiv, nic ne povjedzelem 

— Pa dobro, a ti pričaj — doviknu ona Maksimovu. — A što ste vi 
zašutjeli? 

— Pa nemamo o čemu da pričamo, jer ovo su sve same gluposti, 
— dočeka odmah Maksimov s očitim zadovoljstvom, i pomalo se 
prenemažući, — a i kod Gogolja je sve u alegorijama, štoviše, 
izabrao je i sama alegorična prezimena. Jer Nozdrjev nije se naime 
zvao Nozdrjev, već Nosov, a Kuvšinikov, — što baš nije ni najmanje 
slično, — Škvornjev. A Fenardi se zbilja zvao Fenardi, samo što nije 
bio Talijan, nego Rus Petrov, a i mamzel Fenardi bila je ljepuškasta, 
divnih nožica u trikou, u kratkoj suknjičici protkanoj srmom, i ono se 
ona onda vrtjela, ali samo ne četiri sata, nego svega četiri minute — i 
sve je zanijela... 

— Ali zašto su te šibali, zašto? — vikaše Kalganov. 

— Zbog Pirona — odgovori Maksimov. 

— Zbog kakva Pirona? — izdra se Mitja. 

— Zbog čuvenog francuskog pisca Pirona. Sastalo se onda 
veliko društvo i svi smo pili vino u krčmi na sajmu. Pozvali su i mene, 
a ja najprvo počeo da govorim epigrame: »Jesi li ti to, Boileau, kakav 


' mm .. [128] ' : 
je na tebi smiješan nakit.« A Boileau odgovara, da se spremio 
na maškaradu, to jest u kupke, hi-hi, i oni su to primijenili na sebe, a 


ja brže bolje izbacio drugi, onaj, svima obrazovanim ljudima dobro 
poznat i zajedljiv: 


Ti si Safo, ja sam Faun, što ne poričem, 
Ali ti, na žalost moju, 


[129] 


Ne znaš put do mora. 


Oni se još više uvrijediše i počeše me zbog toga nepristojno 
grditi, a ja, da popravim svoj položaj, ispričah im odmah, na svoju 
nesreću, vrlo intelektualnu anegdotu o Pironu, kako ga nisu primili u 
francusku akademiju, a on, da im se osveti, napisa epitaf za svoj 
nadgrobni spomenik: 


Ci-git Piron qui ne fut rien 


[130] 


Pas mame academicien. 


| oni me zgrabili i išibali. 

— A zašto, zašto? 

— Zbog mog obrazovanja. Zar je malo razloga, zbog kojih mogu 
ljudi da išibaju čovjeka — kratko i poučno završi Maksimov. 

— Ah, dosta o tome, sve je to ružno, neću više da slušam, ja sam 
mislila, da će biti što veselo — prekinu odjedamput Grušenjka. 

Mitja se prepade i odmah prestade da se smije. Visoki pan diže 
se s mjesta, te poče s oholim izrazom čovjeka, koji nije u svome 
društvu, pa mu je dosadno, da koraca sobom iz kuta u kut, zabacivši 
ruke na krsta. 


— Gle, kako se ovaj ushodao! — pogleda ga Grušenjka s 
prezirom. 

Mitju poduze nemir, a osim toga spazi, da ga pan na divanu 
gleda srdito. 


— Pane, — viknu Mitja, — da ispijemo jednu, pane! | s drugim 
panom također — da pijemo, panovi! 

| u tren oka primače tri čaše i napuni ih šampanjcem. 

— Za Poljsku, panovi, pijem za vašu Poljsku, za poljsku zemlju! 
— povika Mitja. 


— Bardzo mi to milo, pane vypijem tt — važno i blagonaklono 
progovori pan na divanu i uze svoju čašu. 

— | onaj drugi pan, kako se ono zove, ej, svjetlovelemožni, 
uzimaj čašu! — užurba se Mitja. 

Pan Vrubljevski priđe gegajući se stolu i stojeći uze svoju čašu. 

— Za Poljsku, panovi, hura! — prodra se Mitja i diže čašu. 

Sva trojica ispiše. Mitja zgrabi bocu i odmah ponovo natoči sve tri 
čaše. 

— Sad za Rusiju, panove, i da se pobratimo! 

— Natoči i nama, — reče Grušenjka, — za Rusiju ću i ja ispiti. 

— Ija — prihvati Kalganov. 

— A | ja bi također... za Rusijicu, staru bakicu — zahihota 
Maksimov. 

— Svi, svi! — kliktaše Mitja. — Gazdo, još boca! 

Donesoše još tri preostale boce, što ih je dovezao Mitja. Mitja 
natoči. 

— Za Rusiju, hura! — uzviknu on ponovo. 

Svi ispiše osim panova, a Grušenjka ispi svoju čašu na dušak. 
Panovi se ni ne dotakoše svojih čaša. 

— No, avi, panovi? — povika Mitja. — Što to znači? 

Pan Vrubljevski uze čašu, podiže je i reče zvučnim glasom: 

— Za Rusiju u granicama do sedam stotina sedamdeset i druge 


[132] 
godine! : 
[133] 
— Oto bardzo pjenknje! — povika drugi pan i oba na dušak 


osušiše svoje čaše. 

— Vi ste, panovi, budale! — ote se Mitji. 

— Pa-ne! — zavikaše oba pana prijeteći i nasrnuše kao pijetlovi 
na Mitju. 

Osobito je bio planuo pan Vrubljevski. 


[134] 


— Ale nje možno ne mjeć slabosci do svojego kraju? — 
uzviknu on. 

— Šutite! Ne svađajte se! Ne smije biti svađe! — ciknu Grušenjka 
zapovjednički i lupi nožicom o pod. 

Lice joj se zažarilo, a oči sijevnule. Tek ispijena čaša već 
djelovaše. Mitja se strašno uplaši. 


— Panovi, oprostite. Ja sam kriv, neću više. Vrubljevski, pane 
Vrubljevski, neću više. 

— Ta šuti bar ti, sjedi, budalo! — sa zajedljivim bijesom otrese se 
na nj Grušenjka. 

Svi posjedaše, svi zašutješe, svi pogledaju jedno u drugo. 

— Gospodo, svemu sam ja kriv! — otpoče opet Mitja, koji nije 
očito razumio Grušenjkina uzvika; — zašto sjedimo? Čega da se 
prihvatimo... pa da se razveselimo, opet razveselimo? 

— Ah, zaista je strašno tužno — lijeno progunđa Kalganov. 


[135] 


— Da se poigramo banka , Kao prije... — zahihota 
Maksimov. 

— Bank? Prekrasno! — prihvati Mitja, — samo ako panovi... 

— Puzno je, pane — kao preko volje odazva se pan na divanu. 

— To je istina — potvrdi i pan Vrubljevski. 

— Puzno? Što znači puzno? — zapita Grušenjka. 

— To znači kasno, pani, kasno, kasno doba — objasni pan na 
divanu. 

— | sve im je kasno i ništa ne mogu! — gotovo vrisnu Grušenjka 
od jada. — Sjede i dosadno im je, pa žele, da i drugima bude 
dosadno. Mitja, i prije nego što si ti došao, neprestano su ovako 
šutjeli i mrgodili se na me. 

— Boginjo moja! — viknu pan na divanu, — co muviš, to sen 

stane. Vidzen nelasken i jestem smutny. Jestem gotuv, pane — 
završi on, obrativši se Mitji. 

— Počinji pane — dočeka Mitja i izvuče iz džepa svoje 
banknote, te odvoji dvije stotinjarke i metne ih na stol. 

— Želim, pane, da puno izgubim. Uzmi karte, stavi bank. 

— Ali karte, pane, moraju biti gazdine — reče mali pan 


zapovjednički i ozbiljno. 

— To je najbolji sposub*i — potvrdi pan Vrubljevski. 

— Gospodine? Dobro, razumijem, neka budu gazdine, imate 
pravo, panovi. Karte! — Zapovjedi Mitja krčmaru. 

Krčmar donese neraspečaćen svežanj karata i javi Mitji, da se 
djevojke već sakupljaju, a i Židovi cimbalaši, da će također skoro 
doći, ali da trojka s namirnicama još nije stigla. Mitja skoči od stola, 


otrča u susjednu sobu, da odredi, što treba. Međutim su došle samo 
tri djevojke, a ni Marja ne bijaše još stigla. Ali ni on sam nije znao, 
što treba da odredi i zbog čega je istrčao, te samo naloži, da izvade 
iz sanduka slatkiše, kandita i kolačića od oraha i da podijele 
djevojkama. — A Andreju rakije, rakije Andreju! — zapovjedi on brzo 
— ja sam učinio Andreju na žao. Ali ga u tom trenutku uhvati za 
rame Maksimov, koji je istrčao za njim. 

— Dajte mi pet rubalja, — prošapta on Mitji, — i ja bih također 
riskirao u bank, hi-hi! 

— Vrlo dobro, divota! Uzmite deset, evo! 

On opet izvuče iz džepa sve banknote i potraži deseticu. 

— A ako izgubiš, opet dođi, opet dodi... 

— Dobro — radosno prošapta Maksimov i potrča u dvoranu. 

I Mitja se odmah vrati i ispriča se, što su ga morali čekati. Panovi 
su već bili posjedali i raspečatili karte. Oni gledahu više učtivo, nego 
prijazno. Pan na divanu zapali novu lulu i spremi se da miješa; na 
njegovu licu čisto se zrcalila neka svečanost. 


no [138] : : : 
— Na mjejsca, panove! — reče pan Vrubljevski. 
— NE, ja se neću više kartati — javi se Kalganov, — ja sam već 
prije izgubio pedeset rubalja. 


: ' su . [139] ' : . 
— Pan je bio neščenstlivi , ali pan može biti opet 
u .. [140] m. ' 
ščenstlivim , — primijeti pan na divanu. 


— Koliki je ulog? Koliko tko hoće? — raspali se već Mitja. 
Na službu, pane, možeš stotinu, možeš dvjesta, možeš koliko 
hoćeš uložiti. 

— Milijun! — nasmija se Mitja glasno. 

— Gospodin je kapetan možda čuo za pana Podvysockog? 

— Kakva Podvysockog? 

— U Varšavi stavlja bank tko ide. Dolazi Podvysocki, vidi tisenc 


: ' [141] : ' ' 
dukata i stavi: va banque . Bankir muvi: »Pan Podvysocki, 
stavljaš zlato ili igraš na honor«? — Na honor, pane, muvi 


Podvysocki. »Tim ljepše, pane.« Bankir baca karte, Podvysocki 
uzima tisenc dukat. — »Stoj, pane,« muvi bankir, pa izvukal fijoku i 


142 
da milijun, »uzimaj, pane, oto jest tvoj rahunekia il U banki je bilo 


milijun. — Ja to nisam znal, muvi Podvysocki. — »Pane Podvysocki, 
muvi bankir, ti stavil na honor, a i mi na honor.« I Podvysocki uzel 
milijun. 

— To nije istina — reče Kalganov. 

— Pane Kalganov, u šljahetnoj kompaniji tak _muvic ne 

pržistoi ' 


— Poljski će ti igrač, ako ti ne treba, dati milijun! — viknu Mitja, ali 
se odmah trgnu: — oprosti, pane, skrivio sam, opet sam skrivio, dat 
će, dat će milijun na honor, na poljsku čast! Vidiš li, kako ja govorim 
poljski, ha-ha! Evo, stavljam deset rubalja na — donjaka. 

— A ja rubljić na damicu, na zlatnu, lijepu, na paninku, hi-hi! — 
hihotaše Maksimoyv, turivši naprijed svoju damu, i kao da je želio da 
sakrije pred svima, pribije se sasvim uza stol i brže pod stolom načini 
znak križa. Mitja dobi. I rubljić je dobio. 

— Četvrtinu! — viknu Mitja. 

— A ja opet jedan rubljić, ja ću jednostavno, sasvim jednostavno 
— blaženo mrmljaše Maksimov, neobično radostan, što je dobio 
rubljić. 

— Potučena! — viknu Mitja. — Sedmicu na pe! 

Izgubi na pe. 

— Potučena! — viknu Mitja. — Sedmicu na pe! 

— Pe, pe, — podvostruči Mitja ulog, i štogod je metnuo na pe — 
sve izgubi. A rubljići su dobijali. 

— Pe, — izdera se Mitja kao bijesan. 

— Dvjesce si proigrao, pane. Hoćeš li još dvjesce staviti? — 
priupita pan na divanu. 

— Što, zar sam već dvjesta proigrao? Dakle još dvjesta! Dvije 
stotine na pe! — Mitja izvadi iz džepa novac i htjede da baci dvjesta 
rubalja na damu, ali Kalganov iznenada poklopi novac šakom: 

— Dosta je! — viknu svojim zvučnim glasom. 

— Ašto vi to radite? — obori se na nj Mitja. 

— Dosta je, ne dopuštam. Nećete se više igrati. 

— Zašto? 

— A zato. Pljunite, pa odlazite, eto zašto. Ne dam, da se dalje 
kartate! 

Mitja gleda u njega kao izbezumljen. 

— Pusti, Mitja, on možda pravo veli: i bez toga si dosta izgubio — 
reče Grušenjka s nekim neobičnim tonom. 

Oba pana ustadoše sa svojih mjesta strašno uvrijeđena izgleda. 


[144] 


— Žartuješ, pane? 
Kalganova. 


— zapita mali pan motreći strogo 


[145] 


— Jak sjen považaš to robić, pane! — izdera se na 
Kalganova i pan Vrubljevski. 

— Ne smiješ se izdirati, ne smiješ! — viknu Grušenjka. — Ah, vi 
purančići! 

Mitja pogleda sve redom i nešto ga iznenada prenerazi na licu 
Grušenjkinu i u tom trenutku nešto sasvim novo sinu u njegovu umu, 
— neka neobična nova misao! 

— Pani, Agripina! — otpoče mali pan, sav crven od bijesa, kad 
iznenada priđe Mitja i lupi ga po ramenu. 

— Svijetlovelemožni, na dvije riječi. 

— Što hoćeš, pane? 

— Da odemo u onu sobu, u onu odaju, reći ću ti dvije lijepe riječi, 
najljepše, bit ćeš zadovoljan. 

Mali se pan začudi i nepovjerljivo pogleda Mitju. Ipak odmah 
prista, ali jedino pod tim uvjetom, da pođe s njim i pan Vrubljevski. 

— Tjelesni čuvar? Neka i on ide, i on je potreban. Potreban je, 
svakako! — povika Mitja. — Marš, panovi! 

— A kuda ćete vi? — zapita Grušenjka uznemireno. 

— Odmah ćemo se vratiti, — odgovori Mitja. 

Nekakva srčanost, nekakva neočekivana odvažnost zasja na 
njegovu licu, sasvim drugačijeg lica ušao je prije jedan sat u ovu 
sobu. Panove je odveo u sobu desno, ne u onu veliku, u kojoj se 
skupljao djevojački zbor i postavljao stol, već u spavaću sobu, u kojoj 
su se nalazili sanduci, košare i dva velika kreveta s čitavim brijegom 
cicanih jastuka. Tu je gorjela svijeća na malom stolu od tesana 
drveta, što se nalazio u kutu Pan i Mitja namjestiše se uz stol jedan 
prema drugome, a ogromni pan Vrubljevski stade postrance, 
zabacivši ruke na krsta. Panovi su gledali strogo s očitom 


znatiželjom. 

— Čem mogen sluzić panu?lićEl — promuca mali pan. 

— A evo čim, pane, ja neću mnogo da govorim: evo ti novci, — i 
on izvadi svoje banknote, — ako hoćeš tri tisuće, uzmi ih i odlazi, 
kamo znaš. 

Pan gledaše ispitno razrogačenih očiju i gotovo se upiljivši 
pogledom u Mitjino lice. 


— Trši tisenci, paneli 

On izmijeni pogled s Vrubljevskim. 

— Trši, panove, trši! Čuj, pane, vidim, da si ti pametan čovjek. 
Uzmi tri tisuće i odlazi do stotinu đavola, a i Vrubljevskog povedi sa 
sobom — čuješ li? Ali odmah, ovog trenutka, i to zauvijek, razumiješ, 
pane, zauvijek, evo, izaći ćeš na ova vrata. Što imaš ondje: ogrtač, 
bundu? Ja ću ti iznijeti. Ovaj će ti časak upreći trojku i — do 
vidzenija, pane! No? 

Mitja je bio uvjeren da zna odgovor. On nije sumnjao. Nešto 
neobično odlučno iskrsnu na panovu licu. 

— Arublji, pane? 

— Što se rubalja tiče, bit će ovako, pane: sad odmah za kola i u 
ime karata pet stotina rubalja, a dvije tisuće pet stotina sutra u gradu 
— kunem ti se poštenjem, da ćeš ih dobiti, makar ih morao ispod 
zemlje nabaviti! — viknu Mitja. 

Poljaci opet izmijeniše poglede. Panovo lice —poprimaše 
neprijazniji izraz. 

— Sedam stotina, sedam stotina, a ne pet stotina, odmah, ovog 
trenutka u šake! — dometnu Mitja, osjetivši, da nešto nije kako treba. 
— Što se skanjuješ, pane? Ne vjeruješ? Neću ti valjda dati sve tri 
tisuće ujedamput. Ako ti dam, a ti ćeš se sutra vratiti njoj... A sad i 
nemam kod sebe sve tri tisuće, kod kuće su mi u gradu — uzmuca 
se Mitja u strahu i gubeći odvažnost pri svakoj svojoj daljoj riječi. — 
Boga mi, kod kuće su spremljeni... 

Odjedamput zasja neobično vlastito zadovoljstvo na licu mladoga 
pana. 

— Či ne potšebuješ još co? — zapita on ironički. — Pfe! A pfe! 

— i on pljunu. 

Pljunu i pan Vrubljevski. 

— Ti zato pljuješ, pane — progovori Mitja sav očajan, razumjevši, 
da je svemu kraj, — zato, što misliš, da ćeš od Grušenjke više 
zdipiti. Vi ste kopuni, eto, što ste! 

[149] 


— Jestem do živego dotknjentnim! — pocrvenje odjedamput 
mali pan kao rak, te naglo i strašno ljut izađe iz sobe, kao da ne želi 
ništa više da čuje. 


Za njim pođe gegajući se i Vrubljevski, a za njima i Mitja, zbunjen 
i zaprepašten. On se bojao Grušenjke, jer je slutio, da će pan odmah 
sve razbubati. Tako je i bilo. Pan uđe u dvoranu i teatralno stade 
pred Grušenjku. 

— Pani Agripina, jestem do živego dotknjentnim! — uzviknu on, 
ali Grušenjka odjedamput izgubi svako strpljenje, baš kao da su je 
dirnuli u najbolnije mjesto. 

— Ruski, govori ruski, neću da čujem više ni jedne poljske riječi! 
— ciknu ona na nj. — Prije si ruski govorio, nisi valjda za pet godina 
zaboravio! 

Ona sva pocrvenje od srdžbe. 

— Pani Agripina... 

— Ja se zovem — Agrafena, meni je ime — Grušenjka, govori 
ruski ili te neću slušati. 

Pan se sav usopio od honora i iskvarenim ruskim govorom reče 
brzo i naduveno: 

— Pani Agrafena, ja došal zaboravit staro i oprostit ga, zaboravit, 
što bilo prije danas... 

— Kako da oprostiš? Ti si došao, da meni oprostiš? — prekinu ga 
Grušenjka i skoči sa svog mjesta. 

— Tak jest, pani, ja ne malodušni, ja velikodušni. No ja bilem 


1 
zdzivjani ži, kad ja vidjel tvojih ljubovnikov. Pan Mitja v toj sobi 

daval meni trši tisenci, da bi odem. Ja pljunul panu v fiziju 

— Kako? On je tebi nudio novac za mene? — viknu Grušenjka 
histerički. — Mitja, je li to istina? A kako si se usudio? Zar sam ja na 
prodaju? 

— Pane, pane — uskliknu Mitja, — ona je čista i svijetla, i ja 
nisam nikad bio njen ljubavnik. Ti si to slagao... 

— Kako smiješ da me pred njim braniš? — poviče Grušenjka. — 
Ja nisam bila čista zbog neke vrline, niti zato, što bih se bojala 
Kuzme, već da mogu biti ponosna i da imam prava da mu kažem, da 
je nitkov, kad se s njim sastanem. A zar je on zbilja uzeo od tebe 
novaca? 

— Jest, uzeo je, uzeo? — uskliknu Mitja. — Samo je htio da mu 
dam odmah sve tri tisuće, a ja sam davao svega sedam stotina u 
ime kapare. 


— E, sad mi je jasno: nanjušio je, da ima u mene novaca, pa 
došao, da se vjenča. 
[152] 


— Pani Agripina, — zavika pan, — ja — ricar , — ja šljahtić, 
: e <A LEŽI. ie : 
a ne lajdak! Ja pšibyl Vzjat tebe za suprugu, a vidim novu pani, 


ne tu, co prežde, a upartu Li i bez stida. 

— Tornjaj se, otkud si došao! Kazat ću, da te odmah protjeraju, i 
protjerat će te! — zaciča Grušenjka izbezumljeno. — Bila sam luda, 
luda, što sam mučila sebe pet godina. Ali se nisam mučila zbog 
njega, već sam mučila sebe iz zlobe! Pa ovo i nije on! Zar je on bio 
takav? Ovaj bi mu mogao biti otac! A gdje si naručio tu vlasulju? 
Onaj je bio soko, a ti si patak. Onaj se smijao i pjesme pjevao... | ja 
sam pet godina suze lila — ja, prokleta luda, podla i bestidna! 

Ona klonu u svoj naslonjač i prekri lice dlanovima. U tom trenutku 
razlegnu se iznenada lijevo u susjednoj sobi zbor djevojaka, koje su 
se napokon bile sakupile, — i jeknu burna pjesma za ples. 

— To je Sodoma! — prodera se pan Vrubljevski. — Krčmaru, 
goni besramnice! 

Krčmar, koji je već odavno radoznalo provirivao kroz vrata, čuvši 
Viku i naslutivši, da su se gosti posvadili, uđe odmah u sobu. 

— A što se ti dereš, hoćeš li da prodreš grlo? — obrati se on 
Vrubljevskom s nekom gotovo nepojmljivom neučtivošću. 

— Stoka! — zaurla pan Vrubljevski. 

— Stoka? A kakvim si ti kartama malo prije igrao? Ja sam ti dao 
nove karte, a ti si moje karte sakrio! Ti si se kartao lažnim kartama! 
Ja mogu tebe zbog lažnih karata otpremiti u Sibir, znaš li ti to, jer to 
je isto, što i lažni novci... 

I on priđe divanu, turi prste između naslona i jastuka i izvadi 
odatle još neraspečaćene karte. 


— Evo mojih karata, nisu još ni raspečaćene. — | on ih podiže u 
Vis i pokaza svima. — Ja sam naime vidio odande, kako je on 
ugurao moje karte u pukotinu, a svoje podmetnuo, — ti si 


džepokradica, a ne pan! 
— A ja sam vidio, kako je taj pan dvaput izmijenio karte! — 
povika Kalganov. 


— A, kakva sramota, ah, kakva sramota! — uskliknu Grušenjka, 
pljesnu rukama i zbilja pocrveni od stida. — Gospode, u što se 
prometnuo ovaj čovjek! 

— I ja sam to mislio! — viknu Mitja. 

Ali jedva što izreče, a pan Vrubljevski posve zbunjen i bijesan, 
obrati se Grušenjki i, prijeteći joj šakom, viknu: 

— Droljo! 

Ali tek što to viknu, jurnu Mitja na nj, obuhvati ga objema rukama, 
podiže u vis i u tren ga oka odnese iz dvorane u sobu desno, u koju 
je malo prije bio odveo njih obojicu. 

— Ja sam ga tamo na pod položio! — izvijesti on, vrativši se 
odmah i gotovo se gušeći od uzbuđenja. — Lupa oko sebe, gad, ali, 
ne boj se, neće doći ovamo! 

On zatvori jednu polovicu vrata, a drugu ostavi širom otvorenu, te 


viknu malom panu: 

— Svijetlovelemožni, ne bi i vi onamo? Pšeprašam!i2ž! 

— Baćuška, Dmitrije Fjodoroviču — reče Trifon Borisič, — uzmi 
od njega one novce, što si izgubio! Ta to je svejedno, kao da ih je od 
tebe ukrao. 

— Ja mu svojih pedeset rubalja neću oduzeti — javi se 
odjedamput Kalganov. 

— A neću ni ja svojih dvjesta! — uskliknu Mitja. — Nipošto mu to 
neću oduzeti, neka mu ostanu za utjehu. 

— Divno, Mitja! Ti si pravi momak, Mitja! — povika Grušenjka i 
nešto strašno zlobno zazvuča u njenu poviku. 

Mali pan, koji je bio pocrvenio od bijesa, ali koji nije bio nimalo 
izgubio od svog dostojanstva, uputi se prema vratima, ali 
odjedamput se zaustavi i reče Grušenjki: 

— Pani, ako hćeš isc za mnom, idzmi, ako ne — bivaj zdrova! 

| on iziđe iz sobe dostojanstveno, pušeći od ljutine i ambicije. Bio 
je to čovjek karakteran. Poslije svega, što se dogodilo, nije gubio 
nadu, da će pani poći za njim — toliko je cijenio sebe. Mitja zalupi za 
njim vrata. 

— Zaključajte ih — reče Kalganov. 

Ali brava škljocnu. S druge strane, oni se sami zaključaše. 


— Divno! — zlobno i nemilosrdno viknu Grušenjka. — Divno! 
Tako im i treba. 


VIII 
BUNILO 


Otpoče gotovo pravo orgijanje, luda terevenka. Grušenjka prva 
viknu, da joj donesu vina: »Hoću da pijem, hoću da se na mrtvo 
opijem, kao ono prije, sjećaš li se, Mitja, sjećaš se, kako smo ovdje 
sklopili poznanstvo!« A Mitja se nalazio kao u nekom bunilu i 
naslućivao »svoju sreću«. Grušenjka ga je uostalom neprestano 
gonila: »Odlazi, veseli se, reci im, da igraju, da se svi vesele, »dođi 
kućice, dođi pećice«, kao onda, kao onda!« produži ona da uzvikuje. 
Ona je bila strašno uzrujana. Mitja odjuri, da sve odredi. Zbor se 
skupio u susjednoj sobi. Ona soba, u kojoj su dosada sjedili, bila je 
osim toga i tijesna, pregrađena na dvoje zavjesom od katuna, iza 
koje se nalazio ogroman krevet s mekom perinom i cijelim brdom 
jastuka, presvučenih isto onakvim cicom. Kreveti su se nalazili i u 
sve ostale četiri »čiste« sobe u kući. Grušenjka se namjestila do 
samih vrata. Mitja joj je donio naslonjač; ona je isto tako sjedila i 
»onda«, na dan prve njihove pijanke ovdje, i odavde gledala zbor i 
ples. Skupile su se one iste djevojke, koje su i prije dolazile. Već su 
bili stigli i Židovi s violinama i cimbalima, a naposljetku stiže i toliko 
očekivana trojka s pićem i namirnicama. Mitja se ustrča. U sobu su 
ulazili da gledaju i nepozvani, seljaci i žene, koji su već bili spavali, 
ali su se probudili, nanjušivši neviđeno čašćenje, kao i ono prije 
mjesec dana. Mitja se pozdravljao i grlio sa znancima, sjećao se 
njihovih lica, odčepljivao boce i točio svima. Šampanjac su osobito 
željele samo djevojke, ali seljacima se bolje, sviđao rum, a osobito 
vrući punč. Mitja naredi, da spreme čokoladu za sve djevojke, a tri 
samovara da budu puna svu noć i da vare čaj i punč za namjernika: 
tko hoće, neka se časti. Jednom riječi, otpočelo je nešto bezglavo i 
ružno, ali Mitja kao da se nalazio u svom elementu, i što je bivalo 
ružnije, to je postajao duhovno živahniji. Da mu je u tom trenutku 
zaiskao kakav seljak novaca, on bi odmah izvukao cio svežnjić i 
počeo dijeliti desno i lijevo. Zato se jamačno krčmar, Trifon Borisič, 


koji je bio, čini se, odlučio da ne liježe te noći i pio vrlo malo (ispio je 
svega tek jednu čašu punča), samo da štiti Mitjine interese, 
neprestano vrzao oko njega, te budno i na svoj način pazio na 
njegove interese. On ga je, kad je trebalo, ljubazno i ponizno 
zaustavljao i odgovarao, ne dajući mu, da dijeli kao »onda« 
seljacima »cigare i rajnsko vino« i »bože sačuvaj, novce«, te je jako 
negodovao zbog toga, što djevojke piju liker i jedu slatkiše: »To je 
sve sam ušljivi smet, Dmitrije Fjodoroviču, govorio je on; — trknut ću 
ih nogom u stražnjicu i još im zapovjediti, da to smatraju čašću, — 
eto, takve su one!« Mitja se još jedamput sjetio Andreja i naložio, da 
mu pošalju punča: — »Ja sam mu danas na žao učinio,« ponavljaše 
on oslabljenim ganutljivim glasom. Kalganov kao da nije htio u 
početku da pije i djevojački zbor nije mu se isprva osobito dopao, ali 
pošto je ispio još dvije čaše šampanjca, on se neobično razveselio, 
hodao je sobama, smijao se i sve i sva hvalio, i pjesme i svirku. 
Maksimov, pijan i sav blažen, prikrpio se uza nj kao moljac. 
Grušenjka, koju je također počelo hvatati piće, upozoravala je Mitju 
na Kalganova: »Kako je to milo, kako krasno momče!« | Mitja sav 
oduševljen poleti da se ljubi s Kalganovom i Maksimovom. O, on je 
mnogo naslućivao: ništa mu još nije rekla, i čak je bilo očito, da se 
namjerno suzdržava da mu kaže, i samo je ponekad pogledala na nj 
svojim prijaznim, ali vatrenim okom. Naposljetku ga ščepa čvrsto za 
ruku i snažno privuče sebi. U tom trenutku je sjedila u svome 
naslonjaču do vrata: 

— Kako si ono malo prije ušao, a? Kako si ušao! Ja sam se tako 
prepala. Zar si me htio ustupiti njemu, a? Jesi li zbilja htio? 

— Nisam htio da ti pokvarim sreću! — mucaše Mitja blaženo. Ali 
ona i nije čekala njegova odgovora: 

— Pa odlazi... veseli se, — goni ga ona opet, — ta ne plači, opet 
ću te zvati. 

On otrča, a ona opet poče da sluša pjesme i gleda ples, ali je 
pratila pogledom, ma gdje bio, a poslije četvrt sata opet bi ga zvala, i 
on bi ponovo dotrčao. 

— Pa, sjedi sad do mene i pričaj, kako si jučer saznao, da sam 
otišla ovamo, od koga si prvo čuo? 

I Mitja poče da joj sve priča, nesređeno i bez veze; pričaše 
vatreno, ali međutim nekako čudno, prekidajući svaki čas i mrgodeći 


obrve. 

— A što se ti mrgodiš? — zapita ona. 

— Ništa... jednog sam bolesnika ondje ostavio. Kad bi ozdravio, 
kad bih znao, da će ozdraviti, odmah bih za to dao deset godina 
svoga života. 

— Pa, bog s njim, ako je bolestan. I zar si se ti zaista htio sutra 
ubiti, ti budalo, i zbog čega? A ja, eto takve, kao što si ti, nerazumne, 
volim, — tepaše ona malo otežalim jezikom. — Ti si, dakle, zbog 
mene spreman na sve? A? | zar si se ti, ludice, zaista htio sutra ubiti! 
Nemoj, strpi se zasad, a sutra ću ti možda jednu riječcu reći... danas 
ti neću reći, već sutra. A ti bi htio danas? Neću, danas ti neću reći... 
Ali, odlazi sada, odlazi i veseli se... 

Jedamput ga međutim pozva, nekako u nedoumici i zabrinuto. 

— Što tebe tišti? Ja vidim, da te tišti... Ostavi, ja to vidim, — 
nadoveza ona i zagleda mu se oštro u oči. — lako se ti ondje ljubiš 
sa seljacima i vičeš, ali ja ipak nešto vidim. Ostavi, veseli se, ja sam 
vesela, pa budi i ti veseo. Pogodi, koga ja ovdje ljubim? Ajaoj, gle, 
momče moje zaspalo, opio se mali. 

Ona je govorila o Kalganovu: on se zbilja opio i zaspao na divanu 
sjedeći. Ali nije zaspao samo zato, što je bio pijan, već ga je 
odjedamput obuzela nekakva tuga, ili, kako sam reče, »čama«. Na 
kraju su ga silno obeshrabrile i djevojačke pjesme, koje su se 
postepeno uz piće sve više i više pretvarale u nešto i suviše masno i 
razuzdano. A isto tako i njihov ples: dvije su se djevojke preobukle u 
medvjede, a Stepanida, otresita djevojka sa štapom u ruci, 
predstavljala je medvjedara i »pokazivala« ih. »Življe, Marja, — 
vikaše ona, — jer inače ćeš dobiti batinom!« Naposljetku su se 
medvjedi nekako sasvim nepristojno izvalili na pod uz gromki smijeh 
kojekakvih žena i seljaka, kojih se toliko sabralo, da se nije moglo 
proći. — »No, ostavi ih, ostavi ih, reče Grušenjka osjećajno, blažena 
izraza na licu, — osvanuo je i njihov dan veselja, pa kako da se ljudi 
ne raduju?« A Kalganov je gledao, kao da se nečim uprljao: »Sve je 
to svinjarija, sve to narodsko.« — primijeti on, odlazeći, — »takve su 
i njihove proljetne igre, kada svu ljetnu noć čuvaju sunce.« A osobito 
mu se nije dopala jedna »nova« pjesma s brzim plesnim pripjevom, 
koja pjeva o tome, kako se vozio jedan gospodin i pitao djevojke: 


Pitao gospodin djevojke: 
Volite li me djevojke? 


Ali djevojkama se činilo, da ne mogu ljubiti gospodina: 


Gospodin će ljuto biti, 
I neću ga ljubiti. 


Poslije se provezao ciganin i također pitao: 


Pitao Cigan djevojke: 
Volite li me, djevojke? 


Ali ni Ciganina ne mogu ljubiti: 


Cigan voli tuđe krasti, 
A ja ću se žalostiti. 


I mnogo je tako prošlo ljudi, koji su pitali djevojke, pa čak i jedan 
vojnik: 


Pitao vojnik djevojke: 
Volite li me, djevojke? 


Ali vojnika odbile su s prezirom: 


Vojnik će telećak nositi, 
A ja ću za njim... 


| sad je slijedio jedan vrlo nepristojan versić, koji su otpjevale 
tako iskreno, da je izazvao pravi furor među slušaocima. Naposljetku 
se svršila na trgovcu: 


Pitao trgovac djevojke: 
Volite li me, djevojke? 


I njima se činilo, da ga jako ljube, jer: 


Trgovac će trgovati, 

A ja ću carevati. 


Kalganov se dapače razljuti: 

— Ta je pjesma gotovo jučer ispjevana, — primijeti on glasno, — 
i tko im sastavlja te pjesme! Samo je trebalo, da se proveze kakav 
željeznički službenik ili Židov i zapita djevojke, i oni bi sve pobijedili. 
— | on je, gotovo uvrijeđen, izjavio, da mu je dosadno, te je sjeo na 
divan i odmah zaspao. Njegovo lijepo lice bijaše malo poblijedjelo i 
naslonilo se na naslon od divana. 

— Gle, kako je lijep, — reče Grušenjka, privodeći Mitju, — ja sam 
ga malo prije češljala; kosa mu je kao lan i gusta... 

I ona se sagnu nada nj sva razdragana i poljubi ga u čelo. 
Kalganov odmah otvori oči, pogleda je, podigne se i sasvim 
zabrinuto zapita: 

— Gdje je Maksimov? 

— Eto, tko mu treba, — nasmija se Grušenjka, — ta sjedi sa 
mnom časak. Mitja, trči po njegova Maksimova. 

Ispostavilo se, da se Maksimov nije više ni micao od djevojaka, 
samo bi ponekad trknuo da natoči sebi likera, a i čokolade je ispio 
dvije šalice. Lišce se njegovo zarumenjelo, nos pocrvenio, a oči su 
mu bile vlažne, ljubazne. On dotrča i izjavi, da baš, sad namjerava 

da igra »uz jednu melodijicu« ples sabotičre ' 
— Mene su kao mališana učili sve te vrlo otmjene svjetske 


plesove. 

— Pa, odlazi, odlazi s njim, Mitja, a ja ću odavde gledati, kako će 
ondje plesati. 

— | ja, | ja idem da vidim, — uskliknu Kalganov, odbijajući na 


najnaivniji način Grušenjkin poziv, da s njome posjedi. | oni se 
uputiše da gledaju. Maksimov je zaista odigrao svoj ples, ali nije 
izazvao ushita gotovo ni u koga, osim kod Mitje. Cio se ples sastojao 
iz skakanja i izvrtavanja nogu ustranu, s tabanima prema gore, i 
Maksimov_ bi se uz svaki skok udario dlanom po poplatima. 
Kalganovu se nije ni najmanje dopao taj ples, a Mitja je čak poljubio 
plesača. 


— E, hvala ti, ti si se možda umorio, što se osvrćeš: ne bi li 
možda slatkiša, a? Ili hoćeš možda cigaretu? 

— Cigaretu. 

— Ali ne bi li gucnuo? 

— Ispit ću ondje jedan likerčić... Čokoladnih slatkiša nemate? 

— Eno na stolu cijela kola, biraj, što želiš, slatka dušo moja! 

— NE, ja bih onih s vanilijom... takve su za starčiće... Hi-hi! 

— NE, brate, takve vrste nema. 

— Čujte! — i starčić se najedamput prignu sasvim do Mitjina uha, 
— ona tamo curica, Marjuška, hi-hi! Ne bi li se mogao, ako je 
moguće, vašom dobrotom upoznati s njome... 

— Gle ti njega, što bi on! Nema, brate, ti govoriš gluposti. 

— Ja mislim, da ne činim nikome zlo, — prošapta Maksimov 
potišteno. 

— Pa, dobro, dobro. Ovdje se samo pjeva i pleše, a, uostalom, 
dođavola. Pričekaj... Međutim jedi, pij, veseli se. A treba li ti novaca? 

— Možda kasnije, — osmjehnu se Maksimov. 

— Dobro, dobro... 

Mitji je gorjela glava. On je izišao u trijem i uspeo se na gornji 
drveni doksat, koji se s nutrašnje strane u dvorištu, pružao uz jedan 
dio kuće. Svježi ga je zrak oživio. Stajao je sam, u mraku, u kutu, i 
odjedamput se zgrabio objema rukama za glavu. Raštrkane misli 
odjedamput se sabraše, a osjećanja sjediniše u jedno i obasjaše ga 
svjetlošću. Strašnom, užasnom svjetlošću. »Dakle, ako se mislim 
ubiti, kad ću, ako ne sad?« iskrsne u njegovu umu. »Da odem po 
pištolj, da ga donesem ovamo i da svršim ovdje u ovom prljavom i 
mračnom kutu.« Stajaše gotovo jednu minutu neodlučno. Prije, kad 
je jurio ovamo, stajala je za njim sramota, svršena, učinjena krađa, i 
ta krv, krv!... Ali je tada bilo lakše, o, kudikamo lakše! Ta onda je bilo 
sve svršeno: on je izgubio nju, ustupio, ona je propala za nj, nestala, 
— o, osuda mu je bila onda snošljivija, bar se činilo neizbježnom, 
neophodnom, jer zbog čega bi onda ostao na svijetu? A sad! Zar je 
sad kao onda? Sad je bar svršeno s jednom utvarom, strahom: onaj 
njezin »nekadašnji«, njen nesumnjivi, fatalni čovjek je nestao, ne 
ostavivši za sobom ni traga. Strašna utvara pretvorila se iznenada u 
nešto sićušno, komično; njega su na rukama odnijeli u spavaću sobu 
i ondje zaključali. Ona se neće nikad vratiti. Ona se stidi, i on vidi već 


sad sasvim jasno iz njenih očiju, koga ona ljubi. | sad, eto, kad bi 
trebao da živi... ne može da živi, ne može, o, prokletstvo! »Bože, 
oživi oborenog kraj taraba! Pronesi tu strašnu času mimo mene! Ta ti 
si, gospode, činio čudesa za isto takve grešnike, kakav sam i ja! A 
što, ako je starac živ? O, onda ću preostalu nečasnu sramotu uništiti, 
vratit ću ukraden novac dat ću ga, naći ću ga makar pod zemljom. 
Neće ostati tragova sramote, osim jedino u mome srcu za sve vijeke! 
Ali ne, ne, to su nemogući malodušni snovi! O, prokletstvo!« 

Ali ipak kao da je iz mraka sinula zraka nekakve svijetle nade. On 
se otrgne s mjesta i potrča u sobe — njoj, opet njoj, svojoj vječnoj 
carici! »Zar jedan časak, jedna minuta njene ljubavi ne vrijedi, koliko 
cijeli ostali dio života, pa makar i u mukama sramote?« To 
nerazumno pitanje obuze njegovo srce. »K njoj, njoj jedinoj, da je 
vidim, da je slušam i ne mislim ni na što, da sve zaboravim, makar 
samo za ovu noć, za časak, za trenutak!« Na samom ulazu u trijem, 
još na doksatu, sudari se s krčmarom Trifonom Borisičem. Ovaj mu 
se učini mračan i zabrinut i činilo se kao da ga je pošao da traži. 

— Što je, Borisiču, da ne tražiš mene? 

— Ne, ne vas, — reče krčmar nekako zbunjeno, — zašto da vas 
tražim? A vi... gdje ste vi bili? 

— Zašto si tako mrzovoljan? Ne ljutiš li se? Strpi se, uskoro ćeš 
ići spavati... koje je doba? 

— Bit će tri sata, sigurno je već i četvrti nastao. 

— Da učinimo kraj, da učinimo kraj. 

— Molim vas, nije potrebno. Izvolite, dokle vas je volja... 

»Što mu je? pomisli Mitja za trenutak i utrča u sobu, gdje su 
plesale djevojke. Ali je ondje nije bilo. U modroj je sobi također nije 
bilo; jedino je Kalganov drijemao na divanu. Mitja zaviri za zavjesu... 
bila je ondje. Sjedila je u kutu na škrinji, naslonivši ruke i glavu na 
krevet, i gorko plakala, suzdržavajući se iz sve snage i prigušujući 
glas, da je ne čuju. Kad ugleda Mitju, ona ga zovnu, i kad joj ovaj 
pritrča, ščepa ga čvrsto za ruku. 

— Mitja, Mitja, a ja sam ga ipak ljubila! — otpoče ona šapćući, — 
toliko ljubila, svih pet godina, sve, sve ovo vrijeme. Da li sam njega 
ljubila ili svoju zlobu? Ne, njega! Ah, njega! Ja lažem, da sam ljubila 
samo svoju zlobu, a ne njega! Mitja, ta meni je bilo onda tek 
sedamnaest godina, a on je onda bio tako ljubazan, tako veseo, 


pjevao mi je pjesme... Ili se onda meni, ludoj djevojčici, samo takvim 
pričinio... A sad, gospode, pa ovo i nije onaj, nikako nije onaj. Ni u 
licu nije on, nije on. I po licu ga nisam poznala. Vozila sam se ovamo 
s Timofejem i neprestano mislila, cijelim putem mislila: »kako ću se s 
njime sresti, što ću mu reći, kako ćemo pogledati jedno u drugo?« 
Sva mi je duša premrla, jer on kao da me je ovdje polio pomijama iz 
vedrice. Govorio mi je kao kakav učitelj: sve nešto učeno, važno, 
dočekao me tako dostojanstveno, da sam se zaprepastila. Nisam 
mogla ni riječi progovoriti. Isprva sam mislila, da se stidi onog svog 
dugonje Poljaka. Sjedim, gledam u njih i mislim: a zbog čega ja sada 
ne umijem s njim ništa da govorim? Znaš, to ga je žena iskvarila, 
ona, što ju je uzeo, kad je onda mene napustio. To je ona njega 
ondje obradila. Mitja, kakva sramota! Ah, sram me je, Mitja, sram, 
cijelog ću se života svog sramiti! — | ona opet stade da plače, ali ne 
ispuštaše Mitjine ruke, nego ju je i dalje čvrsto držala. 

— Mitja, golube moj, ostani ovdje, ne odlazi, reći ću ti jednu 
riječcu, — reče ona i odjedamput podiže prema njemu svoje lice. — 
Čuješ, reci ti meni, koga ja ljubim? Ja ljubim ovdje jednog čovjeka. 
Koji je to čovjek? Eto, to ti meni reci. — Na njenu licu, podbulom od 
suza, zasja se osmijeh, a oči sijevnuše u polutami. — Ušao je malo 
prije jedan soko, i srce mi odmah klonulo: »Ti si budala, to je taj, 
koga ti ljubiš,« — tako mi je odmah šapnulo srce. Ušao si ti i sve 
obasjao. A čega se on boji, mislim? A ti si bio u strahu, sasvim 
uplašen, nisi umio da govoriš? Njih se sigurno, mislim, ne boji, — jer 
koga se ti možeš uplašiti? To se on mene boji, mislim, samo mene. 
Dakle ti je, ludice, ispričala Fenja, kako sam doviknula Aljoši kroz 
prozor, da sam jedan časak ljubila Mitju, a sad idem da ljubim... 
drugoga. Mitja, Mitja, kako sam mogla biti luda i pomisliti, da nakon 
tebe ljubim nekog drugoga! Opraštaš li mi, Mitja? Opraštaš li mi ili ne 
opraštaš? Ljubiš li? Ljubiš li? 

Ona skoči i zgrabi ga objema rukama za ramena. Mitja, nijem od 
ushita, zagleda joj se u oči, u lice, u njen osmijeh, i odjedamput je 
čvrsto zagrli i stade ljubiti. 

— A hoćeš li mi oprostiti, što sam te mučila? Ja sam iz zlobe sve 
vas mučila. Tvog sam starog namjerno iz zlobe zaludjela... Sjećaš li 
se, kako si jedamput kod mene pio i razbio čašu? Ja sam to 
zapamtila i danas sam također razbila čašu, pila sam »za podlo srce 


moje«. Mitja, sokole moj, što me ne cjelivaš? Jedamput si me samo 
poljubio, pa se otrgnuo, te gledaš, slušaš... Cjelivaj me, cjelivaj 
snažnije, evo ovako. Kad se ljubi, onda neka se i ljubi! Sad ću biti 
robinja tvoja, robinja cijelog života! Slatko je biti robinjom! Cjelivaj! 
Udri me, muči me, radi sa mnom, što hoćeš... A i zbilja bi me trebalo 
mučiti... Stoj! Strpi se, poslije, neću tako... i ona ga odjedamput 
odgurnu. — Odlazi, Mitja, sad idem da pijem, hoću da se napijem i 
da pijana plešem, hoću, hoću! 

Ona mu se ote i izađe iza zavjese. Mitja izađe za njom kao pijan. 
»Ne marim, ne marim, dogodilo se sad što mu drago, — za jedan 
trenutak dat ću cio život,« iskrsnu u njegovoj glavi. Grušenjka je 
zbilja ispila na dušak još jednu čašu šampanjca i odjedamput se 
naglo opila. Sjela je s blaženim osmijehom u naslonjač, na staro 
svoje mjesto. Obrazi su joj buktjeli, usne gorjele, sjajne joj oči 
potamnjele, a strastven pogled mamio. Čak je i Kalganova ujelo 
nešto za srce, i on joj priđe. 

— A jesi li ti osjetio, kako sam te malo prije poljubila, kad si 
spavao? — protepa ona. — Sad sam pijana, vidiš li... A ti nisi pijan? 
Mitja, što ne piješ? Mitja, što ne piješ, ja sam pila, a ti ne piješ... 

— Ija sam pijan! I te kako pijan... ti si me opila, a sada ću se opiti 
i vinom. 

| on ispi još jednu čašu i, čudnovato, njemu se i samom učini, da 
se opio tek od te posljednje čaše, odjedamput opio, a dotle je bio 
sasvim trijezan, kako se sam osjećao. Od tog trenutka sve se stalo 
oko njega okretati kao u bunilu. Hodao je, smijao se, razgovarao se 
sa svima i sve je to činio, kao da ne zna za se. Samo jedan 
nepomičan i vreo osjećaj javljao se neprekidno u njemu, »kao 
Žeravica u duši«, sjetio se on kasnije. On joj je prilazio, sjedao do 
nje, gledao u nju, slušao je... A ona je postala vrlo razgovorna, sve je 
sebi zvala, dozvala bi iznenada koju djevojku iz zbora, te bi je ili 
poljubila i otpustila ili, ponekad, prekrižila rukom. Još trenutak, i ona 
bi mogla zaplakati, iako ju je razveseljavao »starčić«, kako je 
nazivala Maksimova. On svaki čas dotrčavaše, da joj ljubi ručice i 
»Ssvaki prstić«, a na kraju otpleše još jedan ples, uz jednu starinsku 
pjesmu, koju je sam otpjevao. Osobito je vatreno plesao uz pripjev: 


Prase čini hrju-hrju, hrju-hrju, 


Tele čini mu-mu, mu-mu, 

Gušče čini ga-ga, ga-ga, 

Koka se po trijemu šetala, 

Tjurju-rju, rju-rju govorila, 
Ah, ah, govorila! 


— Daj mu štogod, Mitja, — reče Grušenjka, — daruj ga, on je 
siromašan. Ah, ti siromašni, ti pogaženi... Znaš li, Mitja, da ja idem u 
manastir... Da, zbilja, otići ću jednom. Danas mi je Aljoša rekao riječi, 
kojih ću se sjećati cijelog života... Jest... A danas još da se 
naplešemo. Sutra u manastir, a danas da plešemo. Hoću da 
ludujem, dobri ljudi, i što zato, bog će oprostiti. Kad bih ja bila bog, 
svima bih ljudima oprostila: »dragi moji grešnici, od danas opraštam 
svima.« A ja idem da molim za oproštenje. »Oprostite, dobri ljudi, 
glupoj ženi,« tako ću reći. »Zvijer sam, eto što sam.« A i molit ću se. 
Udijelila sam bar luk. Zločinka ovakva, kao što sam ja, zaželjela, da 
se moli! Mitja, neka plešu, ne brani im. Svi su ljudi na svijetu dobri, 
svi odreda. Lijepo je na svijetu. lako smo gadni, ipak je na svijetu 
ljepo. Gadni smo mi i dobri, i gadni i dobri. Ali, recite, pitam vas, svi 
priđite, da vas pitam: čujte, recite mi svi: zašto sam ja tako dobra? 
Jer ja sam dobra, vrlo dobra... Dakle recite mi: zašto sam tako 
dobra? — Tako je blebetala Grušenjka, koju je piće sve više i više 
omamljivalo, da je naposljetku izjavila, da će sad i ona plesati. Ona 
se diže iz naslonjača i posrnu. — Mitja, ne daj mi više vina, molim te 
— ne daj. Vino ne donosi mir. I sve se okreće, i peć, i sve se okreće. 
Hoću da plešem. Neka svi vide, kako ja plešem... Kako ja dobro i 
divno plešem... 

Ona je ozbiljno namjeravala plesati: izvadi iz džepa bijelu 
batistenu maramicu i uhvati je desnom rukom za krajičak, da njom 
maše u plesu. Mitja se ustrča, djevojke zašutješe, spremajući se, da 
na prvi znak grunu u zboru. Kad Maksimov vidje, da Grušenjka želi 
plesati, zavrišti u ushitu i stade pred njom poskakivati i pripijevati: 


Nožice tanke, bočine brekću, 
Repić zakovrčen. 


Ali Grušenjka izmahnu na nj maramicom i potjera ga. 


— Mir! Mitja, što ne dolaze? Neka svi dođu... gledati. Pozovi i 
one, što su zaključani... Zašto si ih zaključao? Reci im, da ja plešem, 
neka i oni gledaju, kako ja plešem... 

Mitja priđe teturajući kao pijanac zaključanim vratima, te stade 
lupati šakom o vrata. 

— Ej, vi... Podvisocki! Izlazite, ona hoće da pleše i zove vas. 

— Lajdak! — viknu umjesto odgovora jedan pan. 

— Ati si podlajdak! Jadni nitkoviću, eto što si. 

— Već bi trebalo da prestanete, da se sprdate s Poljskom — 
primijeti Kalganov sentenciozno, koji je također popio više, nego što 
je mogao podnijeti. 

— Šuti, momče! Ako sam mu rekao, da je nitkov, to ne znači, da 
sam rekao cijeloj Poljskoj nitkov. Ne čini Poljsku jedan lajdak. Šuti 
dobri momče, jedi slatkiše. 

— Ah, kakvi su! Kao da i on nisu ljudi. Zašto neće da se pomire? 
— reče Grušenjka i pođe da pleše. 

Zbor grunu: »Ah, vi kućice, moje kućice!« Grušenjka već zabaci 
glavu natrag, otvori usta napola, osmjehnu se, zamahnu maramicom 
i odjedamput se jako zaljulja na mjestu, te zastade usred sobe u 
nedoumici. 

— Slaba sam... — progovori ona nekakvim smalaksalim glasom, 
— oprostite, slaba sam... ne mogu... oprostite... 

Ona se pokloni zboru, zatim se stade klanjati po redu na sve 
četiri strane: 

— Ponapila se, gospođica, ponapila, lijepa gospođica — začuše 


se glasovi. 

— Oni su se malo napili — objasni Maksimov djevojkama, 
cerekajući se. 

— Mitja, odvedi me... vodi me, Mitja — izusti Grušenjka 


smalaksalim glasom. 

Mitja priskoči, zgrabi je za ruke i potrča sa svojim skupocjenim 
plijenom za zavjese. »No, a ja sad odoh,« pomisli Kalganov i 
izašavši iz modre sobe, pritvori za sobom oba krila na vratima. Ali 
veselje u dvorani je i dalje tutnjilo, još jače tutnjilo. Mitja položi 
Grušenjku na krevet i upi joj se poljupcima u usne. 

— Ne diraj me, — prošapta ona molećim glasom. — Ne diraj me, 
dok ne budem tvoja... Rekla sam ti, da sam tvoja, ali me ne diraj... 


poštedi me... U njihovoj prisutnosti, u njihovoj blizini se ne može. On 
je ovdje. Ovdje je ružno. 

— Slušam! | ne mislim... osjećam poštovanje — mrmljaše Mitja. 
— Jest, ovdje je ružno, o, odvratno. 

| ne puštajući je iz zagrljaja, spusti se kraj kreveta na koljena. 

— Ja znam, da si ti ipak plemenit čovjek, iako si zvijer — teškom 
mukom izgovaraše Grušenjka — To mora biti časno... unaprijed bit 
će časno... da budemo i mi časni, dobri, ne zvijeri, već dobri... odvedi 
me, odvedi daleko, čuješ li... Ovdje neću, već daleko, daleko... 

— O, da, da, svakako! — stiskaše je Mitja u zagrljaju. — Odvest 
ću te, odletjet ćemo... Odmah bih dao cijeli život za jednu godinu, 
samo kad bih znao za onu krv! 

— Kakvu krv? — u nedoumici će Grušenjka. 

— Ništa! — zaškrguta Mitja. — Grušenjka, ti želiš da sve bude 
pošteno, a ja sam lopov. Od Katje sam ukrao novce... Sramota, 
sramota! 

— Od Katje? Od gospođice? Ne, ti nisi ukrao. Vrati joj, uzmi 
moje... Što vičeš? Sad je sve moje — tvoje. Što će nam novci? Mi 
ćemo ih ionako potratiti... Ovakvi, kakvi smo mi, pa da ih ne 
potratimo. Najbolje će biti, ako nas dvoje pođemo orati zemlju. Ja ću 
ovim mojim rukama grepsti zemlju. Raditi se mora, čuješ li? Aljoša je 
zapovjedio. Ja neću biti tvoja milosnica, ja ću ti biti vjerna, robinja ću 
tvoja biti i raditi za te Otići ćemo gospodici, oboje ćemo joj se 
pokloniti, zamolili je za oproštenje i otići. A ako nam ne oprosti, otići 
ćemo i bez oproštaja. A ti joj odnesi novce, a mene ljubi... A nje ne 
ljubi. Više je ne ljubi. A ako je zavoliš, ja ću je ugušiti... Oba ću joj 
oka iglom iskopati... 

— Tebe ljubim, jedino tebe, i u Sibiru ću te ljubiti... 

— Zašto u Sibiru? Pa što, i u Sibiru, ako hoćeš, svejedno je... 
radit ćemo... u Sibiru je snijeg... Ja se volim sanjkati po snijegu... ali 
samo moraju biti zvonci... Čuješ li zvoni zvonce... Gdje to zvoni 
zvonce? Netko se vozi... gle, prestalo je zvoniti. 

Ona u nemoći zaklopi oči i naglo na trenutak zaspa. Zvonce je 
zbilja zvonilo negdje daleko i odjedamput prestalo zvoniti. Mitja 
nasloni glavu na njene grudi. On nije primijetio, da je Zvonce prestalo 
zvoniti, nije primijetio ni to, da se odjedamput stišala pjesma i da je 


mjesto pjesme i pijane graje iznenada nekako nenadano zavladala u 
cijeloj kući mrtva tišina. Grušenjka otvori oči. 

— Što je to, jesam li spavala? Jest... zvonce... Ja sam spavala i 
usnula san: ja se kao sanjkam po snijegu... zvonce zvoni, a ja 
drijemam. Kao da se sanjkam s dragim čovjekom, s tobom. | to 
daleko, daleko. Grlila sam te, ljubila, pripijala uza te, kao da mi je 
zima, a snijeg se svjetluca... Znaš, kad se noću sjaji snijeg, a mjesec 
gleda, meni je kao da nisam na zemlji... Probudila sam se, a dragi 
kraj mene, kako je to lijepo... 

— Kraj tebe — mrmljaše Mitja, cjelivajući joj haljinu, grudi, ruke. 

I odjedamput mu se pričini nešto neobično: pričini mu se, da ona 
gleda ravno preda se, ali ne u njega, ne u njegovo lice, već preko 
njegove glave, ukočeno i neobično nepomično. Na licu joj se javi 
iznenada čuđenje, gotovo strah. 

— Mitja, tko nas odande gleda? — zapita ona naglo. 

Mitja se okrenu i spazi, da je zaista netko razmaknuo zavjesu i 
kao da ih motri. | kao da ih je bilo više. On skoči i brzo pristupi 
onome, što je gledao. 

— Ovamo, izvolite ovamo nama — javi se nečiji glas lagano, ali 
čvrsto i odlučno. 

Mitja izađe pred zavjese i stade na mjestu. Cijela je soba bila 
puna ljudi, ali ne onih prijašnjih, već drugih. Trenutna studen prođe 
mu niz leđa, i on zadrhta. U tren oka prepozna sve te ljude. Ovo, 
ovaj visoki i debeli starac u ogrtaču i u kapi s kokardom — to je 
ispravnik Mihail Makarovič. A onaj »sušičavi, čisto odjeveni kicoš, 
uvijek u lijepo očišćenim čizmama« — to je pomoćnik državnog 
tužioca. »On ima kronometar od četiri stotine rubalja, koji mi je 
pokazao.« A onaj mladi, mali, s naočarima... Mitja je zaboravio 
njegovo prezime, ali on ga poznaje, viđao ga je, to je istražitelj, 
istražni sudac, »iz Pravnog zavoda«, koji je nedavno došao. A ono je 
eno — stanovoj, Mavrikij Mavrikič, njega već poznaje, znanac mu je. 
A ovi s limenim značkama, što će ti? I još nekakva dva seljaka... A 
ondje kod vrata Kalganov i Triton Borisič. 

— Gospodo... što želite, gospodo? — otpoče Mitja, ali 
odjedamput, kao izvan sebe, kao netko drugi, uzviknu glasno i 
snažno: 

— Ra-zu-mi-jem! 


Mladi čovjek s naočarima istupi naglo naprijed i pristupi Mitji, te 
otpoče, iako dostojanstveno, ali ipak nekako žurno: 

— Mi imamo s vama... jednom riječi, molim vas ovamo, ovamo 
na divan... prijeka je potreba, da se s vama objasnimo. 

— Starac! — viknu Mitja bijesno. — Starac i njegova krv... Ra-zu- 
mi-jem. 

I on, kao da ga je tko pokosio, gotovo pade na stolac, što se 
nalazio do njega. 

— Razumiješ? Razumio si! Ocoubojica i odrod, krv tvog starog 
oca vapi za tobom! — viknu iznenada stari ispravnik, pristupivši Mitji. 
Bio je izvan sebe, pocrvenio je sav drhtao. 

— Ta to je nemoguće! — povika mladi čovječuljak. — Mihaile 
Makariču, Mihaile Makariču! To ne ide tako, to ne ide tako! Molim, 
dopustite mi, da ja sam govorim. Nikako nisam mogao očekivati od 
vas ovakve epizode... 

— Ali to je bunilo, gospodo, bunilo! — vikaše ispravnik. — 
Pogledajte ga: noću, pijan, s raspuštenom djevojkom i poprskan 
krvlju svoga oca... Bunilo, bunilo! 

— Ja vas najsrdačnije molim, golube, Mihaile Makariču, da zasad 
svladate svoje osjećaje, — prošapta žurno starcu pomoćnik 
državnog tužioca, — inače ću biti prisiljen da poduzmem... 

Ali mali istražni sudac ne dade da dovrši. On se obrati Mitji, te 
reče čvrsto, glasno i svečano: 

— Gospodine poručniče u ostavci Karamazove, moram vam 
saopćiti, da ste optuženi zbog ubojstva svog oca, Fjodora Pavloviča 
Karamazova, koje je izvršeno noćas... 

On još nešto reče i državni tužilac također nešto doda, ali Mitja ih 
nije više razumio, mada slušaše. On ih sve promatraše divljim 
pogledom. 


DEVETA KNJIGA 
PREDISTRAGA 
| 


POČETAK KARIJERE ČINOVNIKA PERHOTINA 


Petar Iljič Perhotin, koga smo ostavili, kako iz sve snage lupa o 
čvrsto zatvorena vrata na kući trgovkinje Morozove, uspio je, da su 
ga napokon čuli. Fenja, koja se toliko prepala prije dva sata i koja se 
još ni sad od uzrujanja i »misli« nije usudila da legne, bila se sad 
ponovo prestrašila gotovo histerično, kad je začula takvo bijesno 
lupanje o vrata: pričinilo joj se, da opet lupa Dmitrij Fjodorovič (iako 
je sama vidjela, kako se odvezao), jer tako »bezobrazno« nije 
mogao lupati nitko drugi, osim njega. Ona potrča kućnom stražaru, 
koji se bio probudio i na tu lupu pošao prema vratima, da ga zamoli, 
neka nikog ne pušta unutra. Ali kad je kućni stražar zapitao onog, što 
je lupao, i saznao, tko je i da želi vidjeti Feodosiju Markovnu zbog 
vrlo važne stvari, odluči se naposljetku da mu otvori. Kad je Petar 
Iljič ušao Feodosiji Markovnoj u istu onu kuhinju i ona ga zamolila, 
da smije, »kako ne bi bilo sumnje«, ući i kućni stražar, otpoče 
ispitivati i natrapa odmah na glavno: to jest, da je Dmitrij Fjodorovič, 
kad je potrčao da traži Grušenjku, zgrabio iz avana tučak, a vratio se 
bez tučka, ali krvavih ruku: »l krv je još kapala, tako kapala s ruku, 
tako kapala!« uzvikivala je Fenja, koja je, očito sama stvorila tu 
užasnu činjenicu u svojoj rastrojenoj mašti. Ali krvave ruke vidio je i 
Petar Iljič, iako nije s njih kapala krv, i on mu je sam pomagao, da ih 
opere, ali pitanje nije bilo u tome, da li se krv na rukama dotle već 
osušila, već u tome, kamo je Dmitrij Fjodorovič otrčao s tučkom, t. j. 
da li zaista Fjodoru Pavloviču, i iz čega se to moglo tako sigurno 
zaključiti? O toj se činjenici raspitivao Petar Iljič do u potankosti, i 
mada na kraju krajeva nije ništa saznao, ipak je gotovo stekao 
uvjerenje, da Dmitrij Fjodorovič i nije mogao nikamo drugamo otrčati, 
nego u roditeljsku kuću, i da se dakle ondje svakako moralo nešto 
dogoditi. »A kad se vratio, — nadovezala Fenja uzrujano, — i ja mu 
sve priznala, počela sam ga ispitivati: od čega su vam, golube, 
Dmitrije Fjodoroviču, obje ruke krvave, on kao da joj je ovako 
odgovorio: da je ovo krv ljudska i da je malo prije ubio čovjeka, — 
tako mi je priznao i ovdje se preda mnom zbog toga pokajao, a onda 
je naglo istrčao kao lud. Ja sam sjela i počela razmišljati: kamo li je 
on sad ovako lud otrčao? Otići će, mislim, u Mokro i ondje ubiti 
gospođu. Onda sam potrčala, da ga molim, da ne ubije gospođe, 
najprije u njegov stan, a onda u dućan Plotnikovih, gdje sam vidjela, 


da već polazi i da mu ruke nisu više krvave. (Fenja je ovo spazila i 
zapamtila)«. Starica, baka Fenjina, koliko je mogla, potvrdila je sve 
iskaze svoje unuke. Kad se Petar Iljič raspitao još o koječemu, 
izašao je iz kuće još uzrujaniji i nemirniji, nego što je ušao. 

Činilo se, da bi bilo najjednostavnije i najkraće, da se otputi u 
kuću Fjodora Pavloviča i sazna, da li se ondje što dogodilo, a ako se 
dogodilo, što se zapravo dogodilo, i, kad se već zaista uvjeri, onda 
tek da pođe ispravniku, kako je bio Petar Iljič čvrsto odlučio. Ali noć 
je bila mrka, vrata kod Fjodora Pavloviča čvrsta, te bi opet morao 
lupati, a s Fjodorom Pavlovičem se znao tek onako — i on bi morao 
lupati dotle, dok mu ne bi otvorili, a kad tamo, ondje se nije ništa 
dogodilo, i podrugljivi Fjodor Pavlovič poći će sutra da priča po 
cijelom gradu pričicu, kako je o ponoći provalio u stan nepoznati 
činovnik Perhotin, da sazna, nije li ga tko ubio. Skandal! A skandala 
se bojao Petar Iljič najviše na svijetu. Ali ipak je bio osjećaj, koji ga je 
zanio, toliko jak, da je on, lupivši nogom o zemlju i koreći opet sebe, 
bez oklijevanja udario novim putem, ali koji nije vodio Fjodoru 
Pavloviču, već gospodi Hohlakovoj. Ako ova, mislio je on, odgovori 
na pitanje: da li je ona dala danas u to i to vrijeme Dmitriju 
Fjodoroviču tri tisuće, i on dobije negativan odgovor, onda će poći 
odmah ispravniku, i ne svrćući Fjodoru Pavloviču, a u protivnom 
slučaju odgodit će sve do sutra i vratiti se kući. Ovdje dakako pada u 
oči, da je u odluci mladog čovjeka, da pođe noću, gotovo u 
jedanaest sati, u kuću sasvim nepoznate otmjene dame i da je digne 
možda iz kreveta, da joj postavi čudnovato pitanje, bilo možda 
kudikamo više vjerojatnosti da izazove skandal, nego da pođe 
Fjodoru Pavloviču. Ali tako je ponekad, osobito u slučajevima sličnim 
Ovom, s odlukama i najtočnijih i najflegmatičnijih ljudi. A Petar Iljič 
nije međutim bio u ovom trenutku nimalo flegmatičan! Poslije se 
cijelog svog života sjećao, kako se neodoljivi nemir, koji ga je 
postepeno obuzimao, uzdigao konačno u njemu do muke i nosio ga 
čak protiv njegove volje. Razumije se, da je on grdio sebe cijelim 
putem, što ide toj gospođi, ali je po deseti put ponovio, škripeći 
zubima: »izvest ću, izvesti do kraja!« I on je postigao svoju namjeru 
— | izveo. 

Bilo je točno jedanaest sati, kad je ušao u kuću gospođe 
Hohlakove. Dosta su ga brzo pustili u dvorište, ali na pitanje: da li 


već počiva gospođa ili još nije legla — nije mu mogao kućepazitelj 
točno odgovoriti, osim, da ona u to doba obično već počiva. 
»Prijavite se gore, ako vas htjednu primiti — primit će vas, ako ne 
htjednu — neće vas primiti.« Petar Iljič uspeo se gore, ali tu je išlo 
poteže. Sluga ga ne htjede prijaviti, te naposljetku zovnu djevojku. 
Petar Iljič učtivo, ali energično zamoli djevojku, neka ga najavi 
gospođi, da je, reče došao jedan ovdašnji činovnik, Perhotin, zbog 
nečeg osobito ružnog, — a da to nije tako važno, on se ne bi usudio 
doći, — prijavite me baš tim riječima,« zamoli je on. Djevojka ode. 
On ostade u predsoblju, da čeka. Gospođa Hohlakova, iako još nije 
bila legla, bila je već u svojoj spavaćoj sobi. Bila je rastrojena sve od 
današnje posjete Mitjine i već je predosjećala, da je neće mimoići 
migrena, koja ju je u sličnim slučajevima obično napadala. Kad 
sasluša prijavu djevojke, neobično se iznenadi, ali ipak razdraženo 
naloži, da ga ne prima, uza sve to, što je neočekivani posjet 
nepoznatog »ovdašnjeg činovnika« u ovo doba vrlo zainteresirala 
njenu žensku radoznalost. Ali Petar Iljič upro ovaj put kao mula, i kad 
je čuo, da ga ne primaju, on neobično energično zamoli, da ga još 
jedamput najavi, i to baš »ovim riječima«, da je on došao »po 
neobično važnom poslu, i oni će možda kasnije sami žaliti, ako ga 
sada ne prime.« »Bilo mi je onda, kao da sam jurio niz brijeg«, 
pričaše sam poslije. Sobarica ga pogleda u čudu i pođe da ga po 
drugi put najavi. Gospođa Hohlakova bila je preneražena, trenutak je 
razmišljala, raspitala se, kakav je, te je saznala, da je »vrlo pristojno 
odjeven, mlad i vrlo učtiv«... Primjećujem uzgred u zagradi, da je 
Petar Iljič bio prilično ljepuškast mladić i da je to sam znao. Gospođa 
se Hohlakova odluči da izađe. Bila je već u svojoj kućnoj haljini i u 
papučama, ali ipak je preko ramena prebacila crni šal. »Činovnika« 
zamoliše neka uđe u gostinjsku sobu, u onu istu, u kojoj je bio danas 
primljen Mitja. Domaćica izađe pred posjetioca stroga, upitna izraza, 
te, ine ponudivši ga da sjedne, otpoče odmah s pitanjem: 

— Što želite? 

— Ja sam odlučio da vas uznemirim, gospođo, u povodu 
zajedničkog našeg znanca, Dmitrija Fjodoroviča Karamazova, — 
otpoče Perhotin, ali tek što izusti to ime, kad se na licu domaćice 
pojavi strašna razdraženost. 

Ona gotovo zaciča i prekinu ga srdito. 


— Kako će me dugo, dugo mučiti s tim užasnim čovjekom! — 
povika ona bijesno. — Kako ste se usudili, milostivi gospodine, kako 
ste se odlučili da uznemirite nepoznatu gospođu u njenoj kući i u ovo 
doba... i doći, da joj govorite o čovjeku, koji je ovdje u istoj ovoj 
gostinjskoj sobi, prije neko tri sata, htio da me ubije, lupao nogama i 
otišao, kako nitko ne odlazi iz čestite kuće. Znajte, milostivi 
gospodine, da ću vas tužiti i da vam to neću oprostiti, izvolite me 
odmah ostaviti... Ja sam mati, ja ću odmah... ja... ja... 

— Ubiti? Dakle je i vas htio ubiti? 

— A zar je već koga ubio? — zapita gospođa Hohlakova žurno. 

— Izvolite me saslušati, gospođo, samo pola minute, i ja ću vam 
u dvije riječi sve objasniti, — reče Perhotin odlučno. — Danas poslije 
podne u pet sati uzajmio je od mene gospodin Karamazov sasvim 
drugarski deset rubalja, i ja pouzdano znam, da on nije imao novaca, 
a opet danas u devet sati došao je meni i nosio u rukama sasvim 
otvoreno svežnjić stotinjarki, otprilike dvije do tri tisuće rubalja. Ruke 
i lice bili su mu krvavi, a bio je takav, kao da je poludio. Na moje 
pitanje, otkud mu tolik novac, on mi je sasvim određeno odgovorio, 
da ga je dobio malo prije od vas i da ste mu vi uzajmili svotu od tri 
tisuće, da otputuje u zlatne rudnike... 

Na licu gospođe Hohlakove pojavi se odjedamput neobično i 
bolesno uzbuđenje. 

— Bože! To je on svog oca ubio! — Povika ona i pljesnu 
dlanovima. — Ja mu nisam dala nikakva novca, nikakva! O, trčite, 
trčite! Ne govorite mi više ni riječi! Spasavajte starca, trčite njegovu 
Ocu, trčite! 

— Dopustite, gospođo, dakle mu vi niste dali novaca? Vi se 
dobro sjećate, da mu niste dali ništa? 

— Nisam dala, nisam dala! Ja sam ga odbila, jer ne umije da 
cijeni novac. Izišao je kao bijesan i stao lupati nogama. Pojurio je na 
me, ali sam odskočila... | još ću vam to reći, kao čovjeku, pred kim 
sad ne namjeravam ništa kriti, da je on čak pljunuo na me, možete li 
vi to sebi predstaviti? A što mi stojimo? Ah, sjednite... Oprostite, ja... 
Ili bit će bolje, trčite, trčite, vi morate trčati i spasiti nesretnog starca 
od užasne smrti. 

— Ašto, ako ga je on već ubio? 


— Ah, bože moj, zbilja! Što ćemo dakle sada raditi? Što mislite, 
što treba sada raditi? 

Međutim ona posadi Petra Iljiča i sjedne prema njemu. Petar Iljič 
joj ukratko izloži, ali dosta jasno tok događaja, ili bar onaj dio, kojeg 
je sam danas bio svjedokom, ispriča joj o svojoj maloprijašnjoj 
posjeti kod Fenje i saopći vijesti o tučku. Sve su te potankosti 
užasno potresle uzrujanu gospođu, koja je uzvikivala i pokrivala oči 
rukama. 

— Pomislite, a ja sam sve to predosjećala! Ja sam obdarena tom 
osobinom, sve, što mi se pričini, to se i dogodi. | kolikoput sam, 
kolikoput gledala u tog užasnog čovjeka i uvijek mislila: ovo je 
čovjek, koji će na koncu sve pobiti. | tako se i desilo. To jest, ako nije 
ubio sada mene, već samo svog oca, to je zato, što je tu bio vidljiv 
prst božji, koji me je sačuvao, a osim toga ga je bilo stid da me ubije, 
jer sam mu sama, ovdje, na ovom mjestu, objesila o vrat ikonu s 
moćima velikomučenice Barbare. | kako sam bila u tom trenutku 
blizu smrti, ja sam prišla tik do njega, i on je prema meni ispružio 
vrat! Znate li, Petre lljiču (oprostite, vi rekoste, da se zovete Petar 
Iljič), Znate li, ja ne vjerujem u čuda, ali ta ikonica i to čudo, koje se 
očito dogodilo sa mnom — to me potresa, i ja opet počinjem da 
vjerujem u što hoćete. Jeste li čuli za starca Zosimu? A uostalom, ja 
ne znam, što govorim... | pomislite, on je s ikonicom o vratu pljunuo 
na me... Dakako, samo je pljunuo, a nije ubio, i... i gle, kamo je 
odjurio! A kamo ćemo, kamo ćemo sad, što mislite? 

Petar se Iljič diže i izjavi, da ide sad ravno ispravniku i da će mu 
sve ispričati, a on neka čini, kako sam najbolje zna. 

— Ah, to je divan, divan čovjek, ja se znam s Mihailom 
Makarovičem. Svakako, svakako treba njemu. Kako ste vi dovitljivi, 
Petre lljiču, i kako ste sve ovo dobro smislili; znate, ja ne bih nikad 
na vašem mjestu na tu misao došla. 

— To više, što sam i sam dobar ispravnikov znanac — primijetio 
Petar Iljič, koji još neprestano stajaše i očito nastojaše, da se na neki 
način što brže otrese žustre gospođe, koja mu nije nikako dala, da 
se s njom oprosti i ode. 

— | znate li, znate, — ćeretaše ona, — dođite da mi kažete, što 
ste ondje vidjeli i saznali... i što će se otkriti... i što će s njim uraditi i 
kako će ga osuditi... Recite, kod nas, je li, nema smrtne kazne? Ali 


sigurno dođite, makar noću u tri sata, makar u četiri, pa čak i u četiri i 
po... Kažite, neka me probude, prodrmusaju, ako se ne budem htjela 
dići. O, bože, ta ja neću ni zaspati. Čujte, ne bih li i ja pošla s vama? 
Ne, ali ako biste htjeli sad odmah da napišete svojom rukom tri 
redića, za svaki slučaj, kako vi niste dali Dmitriju Fjodoroviču nikakve 
novce, to ne bi možda bilo na odmet... za svaki slučaj. 

— Svakako! — oduševljeno potrča prema svom pisaćem stolu 
gospođa Hohlakova. — | znate li, vi me iznenađujete, vi me naprosto 
potresate svojom dosjetljivošću i razumijevanjem u tim poslovima... 
Služite li ovdje? Kako mi je milo čuti, da vi ovdje služite... 

I dok je još to govorila, ona je brzo napisala na polovici arka 
poštanskog papira ova tri krupna retka: 


»Nikad u svom životu nisam dala u zajam nesretnom Dmitriju 
Fjodoroviču Karamazovu (jer on je sad ipak nesretan) tri tisuće 
rubalja danas, a niti ikad, a i nikad nikakav drugi novac! Na ovo se 
zaklinjem svime, što je sveto na ovom svijetu. 

Hohlakova« 


— Evo vam pisma! — okrenu se ona naglo Petru lIljiču. — Ta 
odlazite, spasavajte! To je veliko djelo, što ga vi poduzeste. 

| ona ga triput prekriži! Istrča, da ga isprati, čak do predsoblja. 

— Koliko sam vam zahvalna! Vi nećete vjerovati, koliko sam 
zahvalna, što ste svrnuli prvo meni. Kako da se nismo dosada našli? 
Meni će jako laskati, da vas i u buduće primam u svojoj kući. | kako 
je ugodno čuti, da vi ovdje služite... i ovako savjestan, tako 
dosjetljiv... Ali, oni vas moraju cijeniti, moraju naposljetku razumjeti, i 
sve, što budem mogla za vas učiniti, vjerujte... O, ja tako volim 
mladež! Ja sam zaljubljena u mladež! Mladi ljudi — oni su temelj 
cijele naše današnje paćeničke Rusije, sva njena nada... O, idite, 
idite... 

Ali Petar Iljič već istrča, jer ga inače ne bi tako brzo pustila. 
Uostalom, gospođa je Hohlakova učinila na nj prilično prijatan utisak, 
koji je donekle stišao njegov nemir, što se umiješao u takvu ružnu 
stvar. Ukusi su neobično različiti, to je poznato. »l nije ona baš ni 
tako stara,« pomisli on s prijatnim osjećajem, — »naprotiv, ja bih je 
držao za njenu kćer.« 


A što s tiče gospođe Hohlakove, nju je naprosto očarao taj 
mladić. »Toliko znanja, toliko savjesnosti i sve u tako mladom 
čovjeku u naše doba, a usto još takvi maniri i spoljašnost. Eto, kažu 
za suvremene mladiće, da ništa ne znaju, ali eto, na primjer itd. itd.« 
| tako je ona na onaj »strašni događaj« gotovo i zaboravila, i tek kad 
se iznenada sjetila, »kako je bila blizu smrti«, reče: »to je užasno, 
užasno!« Ali odmah zaspa vrlo čvrstim i slatkim snom. Ja uostalom 
ne bih pričao o takvim sitnicama i sporednim potankostima, da nije 
taj tek opisani ekscentrični susret mlada činovnika s još tako mladom 
udovicom poslužio kasnije kao temelj cijele životne karijere tog 
točnog i pristalog mladića, čega se sve do danas u čudu sjećaju u 
našem gradu i o čemu ćemo i mi možda posebno reći riječcu, kada 
se završi dugačka pripovijetka o braći Karamazovima. 


ll 
UZBUNA 


Naš ispravnik, Mihail Makarovič Makarov, potpukovnik u ostavci i 
dvorski savjetnik, bio je dobar čovjek i udovac. Ovamo je došao tek 
prije tri godine, ali već je bio stekao opće simpatije, a najviše zbog 
toga, što je »umio da okupi društvo«. Gosti nisu gotovo ni izbivali iz 
njegove kuće te se činilo, da on bez njih ni bi mogao ni sam živjeti. 
Kod njega je sigurno svaki dan netko ručao, bar dva, samo dva 
gosta, ali bez gostiju nije se za stol sjedalo. Davao je i veće ručkove, 
prilikom kojekakvih, često čak i prilikom nemogućih slučajeva. Jela, 
mada nisu bila birana, ali su bila obilna, paštete su bile izvrsno 
priređivane, a vina, iako se nisu odlikovala svojom kakvoćom, 
isticala su se količinom. U prednjoj sobi nalazio se biljar uz vrlo 
pristojan namještaj, a po zidovima je bilo čak i slika engleskih 
trkačkih konja u crnim okvirima, koje spadaju, kako je poznato, među 
najneophodnije ukrase biljarne sobe čovjeka samca Svako su se 
veče kartali, bar za jednim stolom. Ali vrlo se često skupljalo i sve 
bolje društvo našeg grada, s mamicama i kćerima, da igraju. Ali, iako 
je Mihail Makarovič bio udovac, ipak je živio porodičnim životom 
imajući uza se svoju već davno obudovjelu kćer s njene dvije kćeri, 
unuke Mihaila Makaroviča. Djevojke su bile već odrasle i završile 


obrazovanje, bile su ugodne spoljašnosti, vesele naravi, i, ako su svi 
i znali, da nemaju nikakva miraza, ipak su one privlačile u djedovu 
kuću našu društvenu omladinu. Poslu nije bio Mihail Makarovič baš 
osobito vješt, ali dužnost svoju nije vršio gore od mnogih drugih Ako 
ćemo otvoreno reći, bio je to čovjek prilično neobrazovan i čak 
bezbrižan u pogledu jasnog shvaćanja granica svoje administrativne 
vlasti. Neke reforme suvremene vladavine, ne da nije bio u stanju 
potpuno shvatiti, već ih je shvaćao često vrlo pogrešno, i to ne zbog 
neke svoje osobite nesposobnosti, već prosto zbog svog bezbrižnog 
karaktera, zbog toga što nikako nije imao vremena, da se s njima 
upozna. »U meni je, gospodo, više vojničkog nego građanskog 
duha«, govoraše sam o sebi. Čak ni o osnovnim načelima seljačke 
reforme nije još uvijek bio stekao konačan i stalan pojam i 
upoznavao se s njima, tako da kažem, iz godine u godinu, 
popunjujući svoje znanje praktički i slučajno, iako je bio i sam 
vlastelin. Petar Iljič Znao je sasvim pouzdano, da će on ove večeri 
sigurno zateći kod Mihaila Makaroviča bar kojega gosta, samo nije 
znao koga. A međutim sjedili su kod njega u ovom trenutku, baš kao 


naručeno, za jeralašem L2š] državni tužilac i naš kotarski liječnik, 
Varvinski, mlad čovjek, koji tek što bijaše stigao ovamo iz 
Petrograda, jedan od onih, koji su sjajno svršili petrogradsku 
medicinsku akademiju. Državni tužilac, to jest pomoćnik državnog 
tužioca, koga su kod nas zvali tužiocem, Ipolit Kirilovič, bio je osobit 
čovjek, ne star, imao je svega trideset i pet godina, ali jako naginjao 
sušici, a usto oženjen vrlo debelom i bezdjetnom gospođom, — 
čovjek sebičan i razdražljiv, ali međutim vrlo solidne pameti i čak 
dobra srca. Čini se, kao da je sva bijeda njegova karaktera potjecala 
otale, što je držao do sebe nešto više, nego što su to dopuštale 
njegove istinske vrline. I zato se činio neprestano nekako nemirnim. 
Usto je imao neke uzvišenije i čak umjetničke sklonosti, na primjer 
za psihologiju, za osobito poznavanje čovječje duše, osobito 
sposobnost da otkrije zločinca i njegov zločin. S obzirom na to, držao 
je, da mu je učinjeno krivo, da su ga mimoišli u službi, i uvijek je bio 
uvjeren, da ga ondje u višim krugovima nisu umijeli ocijeniti i da ima 
neprijatelja. U mračnim trenucima čak je prijetio, da će prebjeći u 
odvjetnike za kriminalistiku. Neobičan slučaj Karamazova, o 


ocoubojstvu, kao da ga je svega stresao: »Ovo je stvar takva, da bi 
se mogla pročuti po cijeloj Rusiji.« Ali ja opet istrčavam naprijed. 

U susjednoj sobi sjedio je s gospođicama i naš mladi istražni 
sudac Nikolaj Parfenovič Neljudov, koji je tek prije dva mjeseca 
stigao iz Petrograda. Poslije su kod nas govorili i čak se čudili tome, 
kako su se sve te ličnosti nekako kao navlaš sastale u kući izvršne 
vlasti, baš one večeri, kad je izvršen »zločin«. A međutim, sve je bilo 
kudikamo jednostavnije i desilo se sasvim prirodno: suprugu Ipolita 
Kiriloviča već su drugi dan boljeli zubi, i on je morao pobjeći nekamo 
od njena jauka, a liječnik već po svojoj prirodi nije mogao biti uveče 
nigdje drugdje nego uz karte. A Nikolaj Parfenovič Neljudov, već je 
prije tri dana računao na to, kako će doći te večeri Mihailu 
Makaroviču, tako da kažem, iznenada, te neočekivano i lukavo 
iznenadili njegovu stariju djevojku, Olgu Mihajlovnu, time, što zna za 
njenu tajnu, što zna, da joj je danas rođendan, i da je ona namjerno 
htjela da to zataji pred našim društvom, samo da ne mora pozvati cio 
grad na zabavu. Moglo se očekivati, da će biti mnogo smijeha i 
primjedbi na račun njenih godina, kao da se ona boji da prizna, 
koliko je stara, i da će on sad, jer zna njenu tajnu, sutra to svima 
pripovijedati, itd. itd. Ljupki mladić bio je u tom pogledu velik 
šaljivdžija, a i naše gospođe prozvale su ga šaljivdžijom, što se 
njemu, čini se, jako sviđalo. Uostalom, on se vrlo lijepo ponašao, bio 
je iz dobre porodice, dobro odgojen, imao je krasne osjećaje, pa iako 
je volio da uživa, bio je ipak posve nevin i uvijek pristojan. Po 
spoljašnosti bio je malog uzrasta, te slabe i nježne tjelesne građe. 
Na njegovim tankim i blijedim prstićima uvijek se sjalo nekoliko 
velikih prstenova. Pri vršenju svoje dužnosti držao se neobično 
važno, kao da je svoje značenje i svoju dužnost smatrao nekom 
svetinjom. Osobito je umio prilikom preslušavanja da zbuni ubojice i 
druge zločince iz prostog puka, i zaista, iako nije izazvao u njima 
poštovanja, a ono ipak neko divljenje. 

Kad je Petar Iljič ušao ispravniku, bio je naprosto preneražen: on 
je odmah vidio, da ondje već sve znaju. I zbilja, svi su ostavili karte, 
svi su stajali i raspravljali, a čak je i Nikolaj Parfenovič dotrčao od 
gospođica vrlo ratoborna i plahovita izgleda. Petra Iljiča dočekaše s 
viješću, koja ga je zaprepastila, naime, da je stari Fjodor Pavlovič 


ove noći zaista ubijen i u svojoj kući orobljen. A to se saznalo tek 
malo prije i na ovaj način: 

Marfa Ignjatijevna, supruga Grigorija, koji je bio oboren kod plota, 
iako je spavala tvrdim snom u svom krevetu, te mogla tako 
prespavati do jutra, ipak se probudila iznenada. Tome je pripomogao 
strašan epileptički uzvik Smrdljakovljev, koji je bez svijesti ležao u 
susjednoj sobi — onaj uzvik, kojim su uvijek započinjali njegovi 
nastupi padavice i koga se uvijek, cijelog svog života, strašno bojala 
Marfa Ignjatijevna i koji je djelovao na nju bolno. Ona se nije nikad 
mogla na nj priviknuti. Ona je skočila još bunovna i gotovo bez 
svijesti potrčala u sobicu Smrdljakovu. Ali onde je bilo mračno i samo 
se čulo, kako je bolesnik počeo strašno krčati i praćakati se. Sad je 
Marta Ignjatijevna viknula i stala dozivati muža, ali se odjedamput 
nekako sjetila, da Grigorija, čini se, kad je ustajala nije bilo u krevetu, 
te je potrčala natrag krevetu i počela ponovo pipati po njemu, ali 
krevet je bio zbilja prazan. Sigurno je otišao, ali kamo? Ona je 
istrčala u trijem i zovnula ga s trijema bojažljivo. Odgovora dakako 
nije dobila, ali je zato čula u noćnoj tišini odnekud, kao daleko u vrtu, 
neko ječanje. Stade da prisluškuje: ječanje se opet ponovilo, i bilo je 
jasno, da zbilja dolazi iz vrta. »Gospode, baš kao onda Lizaveta 
Smrdljiva!« — iskrslo u njenoj zbunjenoj glavi. Zatim je plašljivo sišla 
niz stepenice i spazila, da su vrtna vratašca otvorena: »Sigurno je, 
moj mili, ondje,« pomislila ona i prišla vratašcima i odjedamput jasno 
čula, da je Grigorij doziva slabim, stenjućim, strašnim glasom: 
»Martfa, Marfal« — »Gospode, sačuvaj nas nesreće!« prošaptala 
Marta Ignjatijevna i potrčala onamo, otkud se čuo glas, i tako je eto 
našla Grigorija. Ali ga nije našla kraj plota, ne na onom mjestu, gdje 
je bio oboren, već neko dvadeset koraka daleko od plota. Poslije se 
ispostavilo, da je on, kad je došao sebi, počeo puzati i vjerovatno 
puzao dugo i nekoliko puta gubio svijest i padao ponovo u nesvijest. 
Ona je odmah spazila, da je sav krvav i vrisnula slabim potmulim 
glasom. Grigorij je mucao tiho i bez sveze: »ubio je... oca ubio... što 
vičeš, ludo... trči, zovi...« Ali Marfa Ignjatijevna nije prestajala, nego 
je neprestano vikala, i kad je iznenada spazila, da je gospodarev 
prozor otvoren i rasvijetljen, potrčala je onamo i stala zvati Fjodora 
Pavloviča. Ali kad je pogledala kroz prozor, ugledala je strašan 
prizor: gospodar je ležao nauznak na podu, nepomičan. Kućna 


svijetla haljina i bijela košulja bile su na prsima krvave. Svjećica na 
stolu jasno je osvjetljivala krv i nepomično, mrtvo lice Fjodora 
Pavloviča. Marta Ignjatijevna, koju je bio spopao neopisiv užas, 
potrčala je od prozora, istrčala iz vrta, trgla zavor na vratima i pojurila 
iza kuće susjedi Mariji Kondratjevnoj. Obje susjede, mati i kći, već su 
onda spavale, ali su se probudile na jaku i bijesnu lupu o prozorske 
kapke i viku Marfe lgnjatijevne, te pritrčale prozoru. Marfa 
Ignjatijevna saopći im, što se desilo, bez sveze, cičeći i vičući, ali 
ipak ono glavno, i pozva ih u pomoć. Slučajno je baš te noći konačio 
kod njih skitnica Foma. One ga u tren oka probudiše, i sve troje 
potrčalo na mjesto zločina. Marija Kondratjevna sjetila se usput, da 
je večeras, u devet sati, čula iz svoje bašče strašan i prodirući krik, 
koji je odjeknuo cijelom okolicom — i to je bio jamačno onaj isti 
Grigorijev krik, kad je, ščepavši rukama za nogu Dmitrija 
Fjodoroviča, koji se bio već popeo na plot, dreknuo: »Ocoubojica!« 
Viknuo je netko i onda se sve stišalo, pričaše Marija Kondratjevna 
trčeći. Kad su dotrčale na mjesto, gdje je ležao Grigorij, obje su ga 
žene uz Fominu pomoć prenijele u kuću. Kad su upalili svijetlo, 
spazile su, da se Smrdljakov nije još primirio, nego da se još uvijek, 
izvrnutih očiju, praćaka, a iz usta mu curi pjena. Grigoriju su oprali 
glavu vodom i octom i poslije toga je odmah došao svijesti i odmah 
zapitao: »da li je gospodar ubijen ili nije?« Tada su pošle obje žene s 
Fomom gospodinu, ali, kad su ušle u bašču spazile su, da je sada ne 
samo prozor otvoren, već da su i kućna vrata širom otvorena, dok se 
međutim gospodin već cijelu nedjelju svaku noć odmah s večera 
zaključavao, te i Grigoriju zabranio, da mu bilo zbog čega kuca na 
vrata. Spazivši otvorena vrata, bojale su se obje žene i Foma da uđu 
gospodinu: »da ne bi iz toga štogod kasnije bilo. »A kad su se vratile 
natrag, naložio je Grigorij, da netko odmah otrči ispravniku. | onda je 
Marija Kondratjevna otrčala i sve uznemirila kod ispravnika. Ona je 
stigla prije Petra Iljiča svega neko pet minuta, tako da on nije došao 
jedino sa svojim slutnjama i zaključcima, već u neku ruku kao 
svjedok očevidac, koji je svojim pričanjem još jače potvrdio opću 
slutnju, tko je zločinac (čemu on uostalom nije mogao u dubini svoje 
duše sve dosada vjerovati). 

Odlučili su da rade energično. Pomoćniku upravitelja gradske 
policije bilo je naloženo, da odmah povede četiri redara, te su po 


svim propisima, koje neću ovdje da opisujem, prodrli u kuću Fjodora 
Pavloviča i ondje na mjestu obavili očevid. Kotarski liječnik, čovjek 
vatren i novajlija, gotovo je molio, da može pratiti ispravnika, tužioca 
i istražitelja. Spomenut ću samo ukratko: Fjodora Pavloviča našli su 
mrtva, probijene glave, ali čime? Najvjerovatnije onim istim oruđem, 
kojim je poslije bio udaren i Grigorij. | to su oruđe našli, kad mi je 
Grigorij, kome je bila pružena sva liječnička pomoć, prilično suvislo, 
iako slabim i isprekidanim glasom, ispričao, kako je bio oboren. 
Počeli su tražiti s fenjerom kraj plota i našli su bačeni tučak na stazi, 
na posve vidljivu mjestu. U sobi, u kojoj je ležao Fjodor Pavlovič, 
nisu zatekli nikakav osobit nered, ali za zaslonom, kraj njegova 
kreveta, podigli su s poda veliku kuvertu od debela papira i službena 
formata s natpisom: »Dar od tri tisuće rubalja mome anđelu 
Grušenjki, ako htjedne da dođe«, a dolje je bilo pripisano, jamačno 
naknadno i rukom Fjodora Pavloviča: »i pilencetu«. Na kuverti su se 
nalazila tri velika crvena pečata, ali je kuverta bila već poderana i 
prazna: novci su bili odneseni. Našli su na podu i tanku crvenu 
vrpcu, kojom je bila povezana kuverta. U iskazu Petra Iljiča učinila je 
osobito jedna okolnost neobičan utisak na državnog tužioca i 
istražitelja, naime: slutnja, da će se Dmitrij Fjodorovič sigurno ubiti u 
zoru, jer da ja on to odlučio i to lično rekao Petru lljiču, pred njim 
nabio pištolj, napisao pismo, turio ga u džep, itd. itd. Kad mu se 
Petar Iljič, koji nije htio to da vjeruje, zaprijetio, da će otići i nekome 
reći, da spriječi samoubojstvo, Mitja se na nj iskesio i odgovorio mu: 
»nećeš dospjeti.« Moralo se dakle požuriti na mjesto, u Mokro, i 
uhvatiti zločinca prije, nego što on možda zaista odluči da se ubije. 
»To je jasno, to je jasno!« ponavljaše tužilac neobično uzrujan: »tako 
na dlaku čine slični obješenjaci: sutra ću se ubiti, a prije smrti 
terevenka.« Pričanje, kako se snabdio u dućanu pićem i jelom, samo 
je još jače raspalilo tužioca. »Sjećate li se onog momka, što je ubio 
trgovca Olsufjeva, oteo je tisuću i po i odmah otišao brici da ga 
očešlja i nakovrča, a onda se, i ne krijući gotovo novac, nego noseći 
ga također u šakama, uputio curama.« Ali međutim ih je zadržavala 
istraga, pretraga kuće Fjodora Pavloviča, formalnost itd. Sve je to 
iziskivalo vremena, i zato su dva sata prije poslali u Mokro kotarskog 
predstojnika Mavrikija Mavrikijeviča Smercova, koji je upravo jučer 
ujutro stigao u grad po svoju plaću. Mavrikiju Mavrikijeviču dali su 


instrukcije: kada stigne u Mokro, neka bez svake buke neprekidno 
motri »zločinca« do dolaska nadležne vlasti, a isto tako neka skupi 


[159] 


svjedoke, sotske itd. Tako je Mavrikij Mavrikijevič i uradio, 
sačuvao je incognito i samo je jedino Trifona Borisiča, svog starog 
znanca, donekle uputio u tajnu. To se dogodilo baš u ono doba, kad 
se Mitja susreo u mraku na doksatu s krčmarom, koji ga je tražio, i 
kojom je prilikom Mitja odmah primijetio neku promjenu na licu i u 
govoru Trifona Borisiča. Na taj način nije znao ni Mitja, ni nitko drugi, 
da na nj paze; kovčežić s pištoljem već je odavno ugrabio Trifon 
Borisič i spremio na sigurno mjesto. | tek u pet sati, gotovo u samu 
zoru, stigla je sva vlast, ispravnik, tužilac, istražitelj u dvije kočije i na 
dvije trojke. Liječnik je ostao u kući Fjodora Pavloviča u namjeri da 
sutra ujutro obavi obdukciju leša umorenog, a osobito, što ga je jako 
zainteresiralo stanje sluge Smrdljakova: »Takvi se uporni i dugotrajni 
nastupi padavice, koji se neprekidno ponavljaju cijela dva dana, 
rijetko kad dešavaju i oni pripadaju nauci,« izjavi svojim kolegama, 
kad su odlazili i sa smijehom mu čestitali na nalazu. Tužilac i 
istražitelj vrlo su dobro zapamtili, da je liječnik nadovezao tom 
zgodom najodlučnijim tonom, kako Smrdljakov neće doživjeti jutra. 

A sada ćemo se, poslije dugog, ali čini mi se potpuno potrebnog 
objašnjenja, vratiti onom momentu u našoj pripovijesti, gdje smo se 
zaustavili u prošloj knjizi. 


X ž 2 
KRIZNI PUT DUSE. PRVA POSTAJALI 


Tako je dakle sjedio Mitja i divljim pogledom promatrao prisutne, 
ne shvaćajući, što mu govore. Odjedamput se on diže, podiže ruke u 
vis i glasno viknu: 

— Nisam kriv. Za ovu krv nisam kriv. Za krv svog oca nisam kriv... 
Htio sam da ga ubijem, ali nisam kriv. Ja to nisam učinio. 

Ali jedva što je dospio da to izgovori, kad iza zavjese iskoči 
Grušenjka i pade ravno pred noge ispravniku. 

— Ja sam, ja, prokleta, ja sam kriva! — jaukaše ona glasom, koji 
je razdirao dušu, i sva u suzama, pružajući prema svima ruke, — on 


je zbog mene ubio! Ja sam ga mučila i dovela dotle. | onog sam 
jadnog starog pokojnika mučila iz svoje zlobe i dovela do ovog! Ja 
sam krivac, prvi, glavni krivac! 

— Jest, ti si krivac! Ti si glavni zločinac! Ti bijesna, ti razvratna, ti 
si glavni krivac, — povika ispravnik, prijeteći joj rukom. 

Ali ga brzo i odlučno primiriše. Tužilac ga čak obujmi rukama. 

— Ovo će dovesti do nereda, Mihaile Makaroviču, — viknu on, — 
vi apsolutno smetate istrazi... kvarite sve — gotovo se gušio. 

— Treba mjere poduzeti, mjere poduzeti, mjere poduzeti! — 
strašno uskipje_ i Nikolaj Parfenovič, — inače je apsolutno 
nemoguće. — 

— Osudite nas oboje! — produži da viče Grušenjka pomamno i 
još uvijek klečeći, — oboje nas kaznite, i ja ću poći s njime makar i u 
smrt! 

— Gruša, živote moj, krvi moja, svetinjo moja! — reče Mitja, te 
pade do nje na koljena i snažno je zagrli. — Ne vjerujte joj, — vikaše 
on, — ona nije ništa kriva, ni za kakvu krv i ni za što. 

On se poslije sjećao, kako ga je nekoliko ljudi silom otrglo od nje, 
kako su je iznenada odveli i kako je došao sebi, tek kad je već sjedio 
za stolom. Kraj njega i iza njega stajahu ljudi s limenim pločicama. 
Prema njemu, s druge strane stola, sjedio je na divanu Nikolaj 
Parfenovič, sudski istražitelj, i neprestano ga nagovarao, da gutne 
malo vode iz čaše, što se nalazila na stolu: »To će vas osvježiti, to 
će vas primiriti, ne bojte se, ne uznemirujte se,« nadoveza on 
neobično učtivo. A Mitja je iznenada, kako se poslije sjećao, strašno 
zainteresiralo njegovo veliko prstenje, jedan od ametista, a drugi 
jasnožut, prozračan i neobično sjajan. | on se još dugo poslije toga u 
čudu sjećao, kako je to prstenje neodoljivo privlačilo njegov pogled i, 
štoviše, za sve vrijeme ovih strašnih sati istrage, tako, da nije nikako 
mogao da s njih otkine pogled i da ih zaboravi — što je bilo u 
potpunoj opreci s njegovim položajem. S lijeve strane Mitjine, na ono 
mjesto gdje je sinoć sjedio Maksimov, sjeo je sad tužilac, a s desne 
pak strane, na ono mjesto, gdje je onda sjedila Grušenjka namjestio 
se nekakav rumen mladić u nekakvu lovačkom, jako iznošenom 
kaputu, pred kojim je odjedamput iskrsla tintarnica i papir. Ispostavilo 
se, da je to bio perovođa istražitelja, koga je on dovezao sa sobom. 


A ispravnik je sad stajao do prozora, na drugom kraju sobe, pored 
Kalganova, koji je također sjeo na stolac do istog prozora. 

— Popijte vode! — meko ponovi istražitelj već po deseti put. 

— Pio sam, gospodo, pio... ali... dakle, gospodo, zdrobite me, 
kaznite, odlučite mojom sudbinom! — uzviknu Mitja, gledajući u 
istražitelja strašno ukočenim i razrogačenim očima. 

— Dakle vi uporno tvrdite, da niste krivi smrti svog oca Fjodora 
Pavloviča? — pitaše istražitelj meko, ali odlučno. 

— Nevin sam. Kriv sam za drugu krv, krv drugog starca, ali ne 
mog oca. | to žalim! Ubio sam, ubio starca i oborio... Ali je teško 
odgovarati za tu krv drugom krvi, strašnom krvi, za koju nisam kriv. 
— Strašna je to optužba, gospodo, kao da ste mu po čelu lupili! Ali 
tko je ubio oca, tko? Tko ga je mogao ubiti, ako nisam ja? Čudo, 
glupost, nemogućnost! 

— Jest, tko ga je drugi mogao ubiti!... — otpoče istražitelj, ali 
tužilac Ipolit Kirilovič (pomoćnika tužioca nazvat ćemo zbog kratkoće 
tužiocem) izmijeni pogled s istražiteljem, te se obrati Mitji i reče: 

— Vi se uzalud uznemirujete zbog starca, sluge Grigorija 
Vasiljeviča. Znajte, da je on živ, da je došao sebi i da će sigurno 
ostati živ, unatoč teške ozljede, koju ste mu zadali vi, po njegovu 
iskazu, a i po vašem vlastitom priznanju, — jer tako bar kaže liječnik. 

— Živ? Dakle on je živ? — kliknu Mitja i pljesnu rukama. Njegovo 
cijelo lice zasja. — Gospode, zahvaljujem ti na velikom čudu tvome, 
što si ga učinio meni grešniku i zločincu na molitvu moju! Jest, jest, 
na molitvu moju, jer ja sam se molio cijelu noć! 

| on se tri put prekriži. Gotovo se gušio. 

— | eto, lično od tog Grigorija dobismo tako važne iskaze o 
vama, da... — htjede tužitelj da nastavi. 

Ali Mitja naglo skoči sa stolca. 

— Jednu minutu, gospodo, boga radi, samo jednu minutu: skočit 
ću do nje... 

— Dopustite! U ovom trenutku nije nikako moguće — čisto 
zakriješta Nikolaj Parfenovič i također skoči na noge. Mitju zgrabiše 
ljudi sa limenim pločama na prsima, ali on međutim sam sjede na 
stolicu... 

— Gospodo, šteta! Htio sam da odem do nje, samo na jedan 
trenutak... htio sam je izvijestiti, da je isprana, nestala ona krv, koja 


je cijelu noć tištila moje srce, i da nisam više ubojica! Gospodo, ta 
ona je moja zaručnica! — reče on oduševljeno i pobožno, te prijeđe 
sve pogledom. — O, hvala vam, gospodo! O, kako ste me 
preporodili, kako ste me uskrsli u jednom trenutku! Taj starac... on je 
mene nosio na rukama, gospodo, kupao me u koritu, kada su me 
kao trogodišnje dijete svi napustili, i bio mi je kao rođeni otac! 

— Dakle vi... — otpoče opet istražitelj. 

— Dozvolite, gospodo, dozvolite još jednu minutu, — prekinu ga 
Mitja, nasloni oba lakta na stol i pokri lice dlanovima, — dajte mi, da 
se malo saberem, dajte mi, da dahnem, gospodo. Sve ovo užasno 
potresna, užasno, nije čovjek koža na bubnju, gospodo! 

— Da gutnete opet vodice... — promuca Nikolaj Parfenovič. 

Mitja odmače ruke s lica i nasmija se. Pogled mu je bio svjež, on 
kao da se sav promijenio za jedan trenutak. Promijenilo se i cijelo 
njegovo držanje: sad je sjedio ovdje čovjek, koji je opet ravan svim 
ovim ljudima, svima tim prijašnjim svojim poznanicima, isto onako, 
kao da su se sastali jučer, kad se još nije ništa dogodilo, u kakvu 
otmjenu društvu. Primjećujemo međutim ovom prilikom, da je Mitja 
bio u početku, poslije svog dolaska vrlo srdačno priman kod 
ispravnika, ali poslije, osobito posljednjeg mjeseca nije mu Mitja 
gotovo ni odlazio, i ispravnik se, kad bi se, na primjer, sreo s njim na 
ulici, strašno mrgodio i odzdravljao mu jedino iz učtivosti, što je Mitja 
vrlo dobro opažao. S tužiocem se još manje znao, iako je suprugu 
tužioca, nervoznu i fantastičnu gospođu ipak iz poštovanja često 
posjećivao, ne znajući čak ni sam, zašto onamo odlazi, ali ona ga je 
uvijek ljubazno primala i zbog nečeg se interesirala za nj sve do 
nedavno. S istražiteljem nije još imao prilike da se upozna, iako se s 
njim sastajao i čak dvaput se s njim i razgovarao, i to oba puta o 
ženama. 

— Vi ste, Nikolaju Parfenoviču, kako vidim, vrlo iskusan istražitelj, 
— nasmija se Mitja veselo, — ali ja ću vam sad sam pomoći. O, 
gospodo, ja sam uskrsnuo... i ne ljutite se na me, što se tako prosto i 
otvoreno ponašam prema vama. A usto sam malo pijan, što vam 
otvoreno velim. Ja sam, čini mi se, imao čast... čast i zadovoljstvo, 
da se sretnem s vama, Nikolaju Parfenoviču, kod svog rođaka 
Mijusova... Gospodo, gospodo, ja ne računam na jednakost, jer ja 
razumijem, u kakvoj ulozi ja sada sjedim pred vama. Na meni leži... 


ako je samo Grigorij protiv mene iskazao... leži — o, razumije se, 
već leži — strašna sumnja! Užas, užas — ja to dobro razumijem! Ali, 
na stvar, gospodo, ja sam spreman, i mi ćemo to sad u tren oka 
Ssvršiti. Jer, čujte, gospodo, čujte — kad ja znam, da sam nevin, onda 
je već svršeno, i mi ćemo za tren oka svršiti. Nije li tako? Nije li tako? 

Mitja govoraše brzo i mnogo, nervozno i ekspanzivno, kao da 
zaista drži svoje slušaoce najboljim prijateljima. 

— Dakle, mi ćemo zasad zapisati, da vi radikalno odbacujete 
optužbu, koja je podignuta protiv vas, — reče Nikolaj Parfenovič 
strogo, te se okrenu pisaru i izdiktira poluglasno, što treba da zapiše. 

— Da zapišete? Vi hoćete to da zapišete? Što onda, zapišite, ja 
pristajem, potpuno pristajem, gospodo... Samo vidite... Stojte, stojte, 
zapišite ovako: Kriv je zbog nasilja, kriv je zbog teških ozljeda, 
nanesenih jadnome starcu. No, kriv sam još zbog sebe, u dubini srca 
svoga, — ali to ne treba zapisati (okrenu se on naglo pisaru), to je 
već moj privatni život, gospodo, to se vas ne tiče, te dubine srca, 
naime... Ali zbog ubojstva starog oca — nije kriv! To je luda pomisao! 
To je sasvim luda pomisao! Ja ću vam dokazati, i vi ćete se odmah 
uvjeriti. Vi ćete se smijati, gospodo, sami ćete se glasno smijati 
svojoj sumnji! 

— Primirite se, Dmitrije Fjodoroviču, — opomenu ga istražitelj s 
očitom željom, da svojim mirom stiša Mitju, koji je bio kao izvan 
sebe. — Prije nego što produžimo preslušavanje, želio bih, ako ste 
voljni da odgovorite, da čujem od vas lično potvrdu te činjenice, da 
Vi, čini mi se, niste voljeli pokojnog Fjodora Pavloviča i da ste bili s 
njim u nekoj vječnoj zavadi. Vi ste, bar ovdje, pred neko četvrt sata, 
čini mi se, izvoljeli spomenuti, da ste ga čak hijeli ubiti. »Nisam ga 
ubio, viknuli ste vi, ali sam ga htio ubiti!« 

— Ja da sam to viknuo? Ah, i to je moguće, gospodo! Jest, na 
nesreću, ja sam ga htio ubiti, mnogo puta htio... na nesreću, na 
nesreću! 

— Dakle ste hijeli. A ne biste li vi bili voljni da objasnite, kakvi su 
vas zapravo principi navodili na takvu mržnju prema osobi vašeg 
roditelja? 

— A što da objašnjujem, gospodo! — reče smrknuto i sleže 
ramenima Mitja i obori pogled u zemlju. — Ta ja nisam krio svoje 
osjećaje, to je poznato cijelom gradu, — poznato svima u krčmi. Još 


sam nedavno izjavio u manastiru u ćeliji starca Zosime... A istog 
onog dana uvečer udarih i skoro ubih oca i zakleh se pred 
svjedocima, da ću opet doći i ubiti ga... O, ima tisuću svjedoka! Cio 
sam mjesec vikao, svi su svjedoci! Činjenica je očita, činjenica 
govori, viče, ali — osjećaji, gospodo, osjećaji, to je nešto drugo. 
Vidite li, gospodo (Mitja se smrknu), meni se čini, da vi i nemate 
prava, da me ispitujete o mojim osjećajima. lako ste vi vlast, ja to 
znam, ali ovo je moja stvar, moja unutarnja stvar, intimna, ali... jer 
nisam skrivao svojih osjećaja ni prije... u krčmi na primjer, i govorio 
svima i svakome, to... to neću ni sad da činim od toga tajne... Vidite 
li, gospodo, meni je jasno, da u ovom slučaju govore protiv mene 
strašni dokazi: svima sam govorio, da ću ga ubiti, a sad ga iznenada 
i ubiše: kako do onda nisam ja to učinio? Ha-ha! Ja vas opravdavam, 
gospodo, potpuno opravdavam. | ja sam preneražen, jer tko ga je 
onda naposljetku ubio, ako nisam ja? Nije li tako? Ako nisam ja, tko 
je onda? Gospodo, — viknu on nenadano, — ja hoću da znam, ja 
čak zahtijevam od vas, gospodo, da mi kažete, gdje je on ubijen? 
Kako je ubijen, čime i kako? Recite mi, — zapita on brzo i pogleda 
tužioca i istražitelja. 

— Našli smo ga, gdje leži nauznak na podu u svom kabinetu 
probijene glave, — reče tužilac. 

— To je strašno, gospodo! — zadrhta Mitja, te se nalakti na stol i 
pokri lice desnom rukom. 

— Da nastavimo, — prekinu ga Nikolaj Parfenovič. — Dakle, što 
je onda pobuđivalo vaše osjećaje mržnje? Vi ste, čini mi se, javno 
govorili, da je to bio osjećaj ljubomora? 

— Jest, ljubomor, ali ne samo ljubomor. 

— Svađa radi novca? 

— Da, i radi novca. 

— Ako se ne varam, ticalo se nekih triju tisuća, koje kao da vam 
nisu još isplaćene u ime vašeg nasljedstva. 

— Kakvih triju! Više, više, — dobaci Mitja, — više nego šest, a 
možda i više od deset. Ja sam to svima kazivao, svima vikao! A ja 
sam odlučio, da pristanem na tri tisuće, samo da bude mir. Meni su 
bile strašno potrebne te tri tisuće... tako da sam onu kuvertu s tri 
tisuće, koja se, kako mi je bilo poznato, nalazila pod njegovim 
jastukom i bila pripravljena za Grušenjku, apsolutno smatrao kao da 


je meni ukradena, te držao to, gospodo, za svoje, baš kao da je moje 
vlasništvo. 

Tužilac izmijeni pogled s istražiteljem i uspije, da mu neprimjetno 
namigne. 

— Mi ćemo se još vratiti na taj predmet, — progovori odmah 
istražitelj, — a vi ćete nam dozvoliti, da pribilježimo i zapišemo baš 
tu točkicu: da ste vi smatrali novce u onoj kuverti kao svoje 
vlasništvo. 

— Pišite, gospodo, jer meni je jasno, da je to opet jedan dokaz 
protiv mene, ali ja se ne bojim dokaza i sam govorim protiv sebe. 
Čujete li, sam! Vidite, gospodo, vi me držite za sasvim drukčijeg 
čovjeka, nego što sam — primijeti on odjedamput mračno i tužno. — 
S vama govori plemenit čovjek, najplemenitija osoba, a što je glavno 
— to ne ispuštajte iz vida — čovjek, koji je počinio mnogo podlosti, 
ali koji je uvijek bio i ostao najplemenitijim bićem, kao biće, u nutrini, 
u dubini, ali, jednom riječi, ja ne umijem da se izrazim... | to me je 
baš i mučilo cijelog života, što sam žudio za plemenitošću i bio, tako 
da kažem, patnik plemenitosti, te je tražio s fenjerom, s Diogenovim 
fenjerom, a međutim sam cijelog vijeka činio samo pakosti, kao i svi 
mi, gospodo... to jest, ja sam, sam! Gospodo, mene boli glava, — i 
on se paćenički namršti, — vidite li, gospodo, meni se nije sviđala 
njegova spoljašnost, nešto nečasno, njegovo hvalisanje i gaženje 
svake svetinje, podrugljivost i bezvjerstvo, gadno, gadno! Ali sad, 
kad je on već mrtav, mislim drukčije. 

— Kako drukčije? 

— Ne drukčije, ali žalim, što sam ga toliko mrzio. 

— Osjećate li kajanje? 

— Ne, ne bih rekao kajanje, to nemojte zapisati. Ni ja nisam 
dobar, gospodo, nisam ni jako lijep i zato nisam imao prava da ga 
smatram odvratnim, eto što. To izvolite zapisati. 

Kad Mitja to reče, on se odjedamput neobično ražalosti. On je 
već poodavno, odgovarajući na pitanja istražitelja, postepeno 
postajao sve mračniji. | baš u tom istom trenutku dođe iznenada do 
jedne neočekivane scene. Radi se o ovome: Grušenjku, koju su bili 
malo prije uklonili, nisu odveli jako daleko, tek u treću sobu do modre 
sobe, u kojoj se sad obavljalo preslušavanje. To je bila mala sobica s 
jednim prozorom, odmah do one velike sobe, u kojoj se noćas 


plesalo i pirovalo. Ona je ondje bila sama, a s njom u to vrijeme 
bijaše samo _Maksimov, koji je bio strašno potišten, užasno 
preplašen, te se prilijepio uz nju, kao da traži uz nju spas. Pred 
njihovim vratima stajao je nekakav seljak s limenom značkom na 
prsima. Grušenjka je plakala i, odjedamput, kad joj je jad već i suviše 
obuzeo dušu, ona skoči, pljesnu rukama i glasno zajaukne: »tugo 
moja, tugo moja!« te potrča iz sobe njemu, svome Mitji, i to tako 
neočekivano, da je nije mogao nitko zaustaviti. A Mitja, kad ču njen 
jauk, sav zadrhta, skoči, vrisnu i hitro joj pojuri u susret, gotovo ne 
znajući za se. Ali im i opet nisu dali da se sastanu, iako su već bili 
ugledali jedno drugo. Njega ščepaše čvrsto za ruke: koprcao se, 
otimao se, trojica ili četvorica morali su da ga suzdrže. Zgrabiše i nju, 
i on je vidio, kako je ona vičući pružala prema njemu svoje ruke, kad 
su je odvojili. Kad je svršila scena, on se opet osvijesti na mjestu, 
gdje je i prije sjedio za stolom, nasuprot istražitelju, te mu se obrati i 
viknu: 

— A što će vam ona? Zašto je mučite? Ona je nevina, nevina! 

Tužilac i istražitelj stadoše ga savjetovati. Tako prođe neko 
vrijeme, desetak minuta; naposljetku uđe brzo u sobu Mihail 
Makarovič, koji se bio udaljio, te reče tužiocu vrlo glasno i uzrujano: 

— Uklonili smo je, ona je dolje, a ne biste li mi, gospodo, 
dozvolili, da kažem samo jednu riječ ovom nesretnom čovjeku? Pred 
vama, gospodo, pred vama! 

— Izvolite, Mihaile Makaroviču. — odgovori istražitelj — u ovom 
slučaju nemamo ništa protiv. 

— Dmitrije_Fjodoroviču, čuj, baćuška, — otpoče Mihail 
Makarovič, obraćajući se Mitji, a cijelo njegovo uzrujano lice 
izražavalo je toplo i gotovo očinsko suučešće prema nesretniku, — 
ja sam samo odveo tvoju Agrafenu Aleksandrovnu dolje i predao je 
krčmarevim kćerima, a s njom je ondje i onaj starčić Maksimov, koji 
se i ne miče od nje, i posavjetovao, čuješ li, posavjetovao i primirio, 
uvjerio je, da se ti moraš sad opravdati i neka ti ne smeta i ne 
rastužuje, jer se inače možeš zbuniti i reći sam štogod protiv sebe, 
razumiješ li? Dakako, jednom riječi, ja sam joj razložio, i ona je 
razumjela. Ona je, brate, mudra, ona je dobra, ona je meni starcu 
htjela da ljubi ruke, i za tebe je molila. Sama me je poslala ovamo, 
da ti kažem, da budeš zbog nje miran, a to je i potrebno, golube, 


potrebno, kako bih joj mogao otići i reći, da si ti miran, i utješen, što 
se nje tiče. Primiri se dakle, čuješ li? Ja sam kriv pred njom, ona je 
kršćanska duša, jest, gospodo, to je krotka duša, i ona nije ništa 
kriva. Dakle, što da joj kažem, Dmitrije Fjodoroviču, hoćeš li sjediti 
mirno ili nećeš? 

Dobričina reče štošta suvišno, ali jad Grušenjkin, jad ljudski, 
prodro je u njegovu dobru dušu i čak su mu se oči zalile suzama. 
Mitja skoči i poleti njemu. 

— Oprostite, gospodo, dopustite, o, dopustite! — viknu on, — vi 
ste, Mihaile Makaroviču, anđeoska duša, anđeoska, i hvala vam 
zbog nje! Bit ću, bit ću miran, veseo ću biti, javite joj bezgraničnom 
dobrotom svoje duše, da sam veseo, veseo i da ću se čak početi 
odmah smijati, jer znam, da je uz nju takav anđeo čuvar, kakav ste 
Vi. Ovog ću časa sve svršiti, i čim budem slobodan, odmah ću joj 
poletjeti, vidjet ćete, neka samo čeka! Gospodo, — obrati se on 
naglo tužiocu i istražitelju, — sad ću vam otkriti svu dušu svoju, svu 
izliti, mi ćemo ovo u tren oka svršiti, veselo svršiti — a na koncu 
ćemo se smijati, hoćemo li? Ali, gospodo, ova je žena — carica duše 
moje! O, dozvolite mi, da vam to kažem, da vam to otkrijem... Ja 
vidim, da se nalazim u društvu najplemenitijih ljudi: ona je svjetlost, 
ona je svetinja moja, i kad biste vi samo znali! Čuli ste njen uzvik: »s 
tobom ću makar i u smrt!« A što sam joj dao, ja, prosjak, goljo, otkud 
tolika ljubav prema meni i zaslužujem li ja, nezgrapno, sramotno 
stvorenje sramotna lica, toliku ljubav, da ona pođe sa mnom i na 
robiju? Zbog mene je maločas ležala pred vašim nogama, ona 
ponosna i u svemu nevina! Kako da je ne obožavam, kako da ne 
vapim, ne težim njoj, kao malo prije? O, gospodo, oprostite mi! Ali, 
sad, sad sam utješen! 

I on pade na stolac, prekri dlanovima lice i glasno zaplaka. Ali to 
su već bile suze sreće. On se u čas osvijesti. Stari ispravnik bio je 
vrlo zadovoljan, a čini se, i pravnici također: oni su osjećali, da će 
preslušavanje stupiti odmah u novu fazu. Mitja se prosto razveseli, 
isprativši ispravnika. 

— No, gospodo, sad sam vaš, potpuno vaš. Kad samo ne bi bilo 
tih sitnica, mi bismo se odmah sporazumjeli. Ja sam, gospodo, vaš, 
ali kunem vam se, da je potrebno uzajamno povjerenje — vaše 
prema meni, a moje prema vama — inače nećemo biti nikad gotovi. 


Zbog vas govorim. Na stvar, gospodo, na stvar i, što je glavno, ne 
čeprkajte tako po mojoj duši i ne mučite je sitnicama, već pitajte 
samo bitno i činjenice, i ja ću vas odmah zadovoljiti. A sitnice neka 
đavo nosi! 

Tako vikaše Mitja. Preslušavanje otpoče ponovo. 


IV 
DRUGA POSTAJA 


— Vi nećete vjerovati, Dmitrije Fjodoroviču, kako nas samo 
osokoljujete tom vašom spremnošću, — progovori Nikolaj Parfenovič 
živahno i s očitim zadovoljstvom, koje zasja u njegovim krupnim, 
jasnosmeđim, ispupčenim i uostalom vrlo kratkovidnim očima, s kojih 
je pred jednu minutu skinuo naočare. — | vi ste malo prije sasvim 
pravo primijetili, što se tiče našeg uzajamnog povjerenja, bez koga 
se ponekad ne može čak ni u ovako važnim stvarima, u tom slučaju i 
smislu, naime, ako osumnjičena ličnost zbilja želi, nada se i može da 
se opravda. Mi ćemo s naše strane upotrebiti sve, što o nama zavisi, 
i vi ste sami mogli već i dosada vidjeti, kako mi ovu stvar vodimo... Vi 
se slažete s time, Ipolite Kiriloviču? — obrati se on naglo tužiocu. 

— O, svakako, — potvrdi tužilac, iako donekle hladno u 
poređenju s poletom Nikolaja Parfenoviča. 

Primijetit ću jedamput zauvijek: Nikolaj Parfenovič, koji je tek 
nedavno došao ovamo, osjetio je već u samom početku svog 
službovanja neobično poštovanje prema tužiocu Ipolitu Kiriloviču i 
gotovo se prisno sprijateljio s njim. To je bio gotovo jedini čovjek, koji 
je bezuvjetno povjerovao u izvanredni psihološki i govornički dar 
našeg »u službi zapostavljenog« Ipolita Kiriloviča i potpuno vjerovao, 
da je bio zaista zapostavljen. Za njega je čuo još u Petrogradu. Ali 
zato je opet, s druge strane, bio mladi Nikolaj Parfenovič također 
jedini čovjek na cijelom svijetu, koga je iskreno zavolio naš 
»zapostavljeni« tužilac. Oni su putem ovamo uspjeli da se o 
koječemu razgovore i dogovore s obzirom na buduće istrage, i sad je 
za stolom oštroumni Nikolaj Parfenovič odmah primjećivao i shvatio 
svaki mig i svaki pokret na licu svog starijeg sudruga, jer mu je bio 
dovoljan samo jedan pogled, jedan mig ili pola riječi. 


— Gospodo, — užurba se Mitja, — ostavite vi samo meni, da 
vam ispričam, i nemojte me prekidati, ja ću vam u tren oka sve 
izložiti. 

— Divota. Hvala vam. Ali prije nego što prijeđemo na vaše 
kazivanje, dozvolit ćete mi, da samo konstatiram još jedan faktić, za 
nas jako zanimljiv, naime o onih deset rubalja, što ste ih jučer oko 
pet sati uzajmili od vašeg prijatelja Petra Iljiča Perhotina i dali mu u 
zalog svoje pištolje. 

— Založio sam, gospodo, založio za deset rubalja, i što onda? To 
je sve, čim sam se vratio u grad s puta, odmah sam ih založio. 

— Vi ste se, dakle, vratili s puta? Bili ste izvan grada? 

— Bio sam, gospodo, četrdeset sam se vrsta vozio, i vi niste to 
znali? 

Tužilac i Nikolaj Parfenovič pogledaše jedan drugog. — Uopće, 
ne biste li htjeli da počnete vaše pripovijedanje sistematskim opisom 
cijelog vašeg jučerašnjeg dana, i to od jutra? Dozvolite, na primjer, 
da čujemo: zašto ste otputovali iz grada, kada ste otputovali i vratili 
se... i sve te činjenice... 

— Tako ste trebali pitati odmah ispočetka, — nasmija se Mitja 
glasno, — i ako želite, onda ne treba početi od jučerašnjeg dana, 
već od prekjučerašnjeg dana ujutro, jer tada ćete razumjeti, kamo 
sam, kako i zašto otputovao. Prekjučer ujutro otišao sam, gospodo, 
ovdašnjem trgovcu Samsonovu, da uzajmim od njega tri tisuće uz 
najsigurnije jamstvo, — došlo do grla, gospodo, odjednom došlo do 
grla... 

— Dozvolite, da vas prekinem, — učtivo ga prekinu tužilac, — 
zašto vam je tako iznenada ustrebala, i baš tolika svota, to jest tri 
tisuće rubalja? 

— Eh, gospodo, manimo se sitnica: kako, kad i zašto, i baš zašto 
ovoliko novaca, a ne toliko i toliko, i sveg tog naklapanja, — tako ne 
bi stalo ni u tri knjige, ai još bi i epilog bio potreban. 

Mitja je sve ovo rekao dobrodušno, ali s nestrpljivom 
povjerljivošću čovjeka, koji je želio da kaže svu istinu i koji je bio pun 
dobrih namjera. 

— Gospodo, — reče on, kao da se odjedamput sjetio, da nije 
dobro kazao, — ne ljutite se, što se ritam, još jedamput vas molim: 
vjerujte, da ja osjećam potpuno poštovanje i da shvaćam sadašnji 


položaj. Ne mislite, da sam pijan. Ja sam se već otrijeznio. A i da 
sam pijan, ne bi ništa smetalo. Jer kod mene je ovako: 


Kad se otrijeznio i opametio — oglupio je, 
Kad se opio i oglupio — opametio se. 


Ha-ha-ha! A uostalom, vidim, gospodo, da je zasada još 
nepristojno, pred vama zbijati šalu, to jest dotle, dok ne budemo 
načisto. Dozvolite, da čuvam svoje vlastito dostojanstvo. Ja shvaćam 
sadašnju razliku: ipak sjedim pred vama kao zločinac, koji nije dakle 
vama ni izdaleka ravan, a vaš je zadatak, da mene motrite: zbog 
Grigorija me nećete sigurno pomilovati po glavi, jer se zasada ne 
smije nekažnjeno razbijati glave starcima, i vi ćete me na osnovu 
presude strpati na pola godine, no, ili na godinu dana u popravilište, 
ali, ne znam, kako ćete me tamo osuditi, iako bez gubitka prava, zar 
ne tužioče, bez gubitka prava? No, tako je, gospodo, ja shvaćam tu 
razliku... Ali, priznat ćete, da biste vi mogli i samog boga zbuniti 
takvim pitanjima: gdje si stao, kako si stao, kuda si stao i na što si 
stao? Jer ja ću se zbuniti, ako budete tako činili, a vi ćete odmah 
uzeti sve kao gotov čin i zapisati, i što će se izleći iz toga? Ništa se 
neće izleći! A naposljetku, ako sam već sad počeo govoriti gluposti, 
onda je bolje da završim, a vi mi, gospodo, kao ljudi višeg 
obrazovanja i plemeniti, oprostite. A završit ću molbom: odučite se, 
gospodo, od tog službenog preslušavanja, to jest, isprva, vidite li, 
počni s nečim mizernim, ništavnim: kako je, kaže, ustao, što je 
pojeo, kako pljunuo, kamo pljunuo, i kad »uspavaš zločinčevu 
pažnju«, naglo ga poklopi pitanjem, koje će ga zbuniti: »koga si ubio, 
koga orobio?« Ha-ha! To je vaša službenost, to je vaše pravilo, eto, 
na čemu počiva cijelo vaše lukavstvo! Ali vi uspavljujte seljake 
takvim lukavštinama, a ne mene. Ja se razumijem u to, ja sam 
služio, ha-ha-ha! Ne srdite li se, gospodo, i opraštate li mi moju 
drzovitost? — viknu on i pogleda neobično dobrodušno. — Ta rekao 
je Mitja Karamazov, možete mu dakle i oprostiti, jer pametnom se 
čovjeku ne oprašta, a Mićki se oprašta! Ha-ha! 

Nikolaj Parfenovič slušaše i također se smijaše. Tužilac, iako se 
nije smijao, ali je pomno i ne skidajući oka motrio Mitju, kao da želi 


da mu ne umakne ni najmanja riječca, ni najmanji njegov pokret, ni 
najslabiji drhtaj najmanje crtice na njegovu licu. 

— Mi nismo, međutim, započeli tako s vama ispočetka, — 
odgovori Nikolaj Parfenovič, smijući se i dalje, — i stali vas zbunjivati 
pitanjima: kako ste ustali ujutro i što ste pojeli, već smo otpočeli 
odmah stvarnim pitanjima. 

— Razumijem, razumio sam i ocijenio i još više cijenim vašu 


sadašnju = dobrotu prema meni, —besprimjernu i dostojnu 
najplemenitijih duša. Ovdje smo se našla nas tri plemenita čovjeka, i 
neka sve tako ostane i počiva na uzajamnom povjerenju 


obrazovanih i otmjenih ljudi, koji su vezani plemstvom i čašću. U 
svakom slučaju, dopustite mi, da vas smatram za najbolje svoje 
prijatelje u ovom trenutku svog života, u ovom trenutku moje 
okaljane časti! Ta to vas ne vrijeđa, gospodo, je li da ne vrijeđa? 

— Naprotiv, vi ste sve to tako prekrasno  izrekli, Dmitrije 
Fjodoroviču — važno i s odobravanjem potvrdi Nikolaj Parfenovič. 

— A sa sitnicama, sa svima tim zakučastim sitnicama dalje, — 
uzviknu Mitja oduševljeno, — jer inače će se izleći đavo bi ga znao 
što, nije li istina? 

— Potpuno ću poslušati vaše mudre savjete — umiješa se 
odjedamput tužilac, obraćajući se Mitji, — ali pitanja svog neću se 
međutim odreći. Nama je zaista stvarno potrebno da saznamo, zašto 
vam je naime bila potrebna tolika svota, to jest, baš tri tisuće? 

— Zašto mi je bila potrebna? Pa, za ovo, za ono, no... da platim 
dug. 

— A kome? 

— Odlučno odbijam, gospodo, da to kažem. Vidite li, ne zato, što 
ne bi mogao, ili što ne bih smio reći, ili što se bojim, jer to je tričarija i 
savršena glupost, — nego neću da kažem iz principa: tu se radi o 
mom privatnom životu, i ja ne dopuštam, da se itko uvlači u moj 
privatni život. To je moj princip. Vaša se pitanja ne odnose na samu 
stvar, a sve, što se ne odnosi na stvar, to je moj privatni život. Dug 
sam htio da vratim, dug časti htio sam da vratim, — a kome — to 
neću reći. 

— Dozvolite, da to zapišemo, — reče tužilac. 

— Izvolite. Zapišite ovako: da neću reći, nikad reći. Zapišite, 
gospodo, da smatram čak nepoštenim, da to kažem. Ta imate dosta 


vremena za zapisivanje! 

— Dopustite, milostivi gospodine, da vas upozorim i još jedamput 
podsjetim, ako to vi niste znali, — progovori tužilac s osobitim i vrlo 
strogim naglaskom, — vi imate potpuno pravo, da ne odgovarate na 
postavljena vam sada pitanja, a mi naprotiv nemamo prava, da 
iznudimo vaš odgovor, ako se sami ustručavate da odgovorite zbog 
ovog ili onog razloga. To je predmet vašeg ličnog mišljenja, ali 
međutim naš je zadatak, da vam u slučaju, kakav je ovaj sadašnji, 
istaknemo i razjasnimo svu onu štetu, koju vi sami sebi nanosite, kad 
se ustručavate da kažete ovo ili ono. A sada molim, da se nastavi. 

— Gospodo, ja se ne ljutim... ja... — zamuca Mitja, donekle 
zbunjen tom napomenom, — eto, vidite, gospodo, taj isti Samsonov, 
kome sam onda otišao... 

Nećemo, razumije se, potanko ponavljati njegovo pričanje o 
onome, što je čitaocu već poznato. Pripovjedač je htio da ispriča sve 
do najmanje sitnice, a u isto vrijeme želio je u svojoj nestrpljivosti, da 
to što brže teče. Ali u toku njegovih izjava neke su zapisivali i prema 
tome bilo je potrebno, da ga prekidaju. Dmitrij je Fjodorovič to 
osuđivao, ali se pokoravao, ljutio se, ali zasad još dobrodušno. 
Istina, on je kadgod povikao: »Gospodo, to bi samog boga 
razbjesnilo,« ili »gospodo, znate li, da vi mene sasvim uzalud 
razdražujete?«, ali, uzvikujući tako, on još uvijek nije mijenjao svoje 
prijateljski ekspanzivno raspoloženje. I tako je ispričao, kako ga je 
prekjučer »nasamario« Samsonov. (On je sad potpuno uviđao, da su 
ga onda nasamarili). Prodaja sata za šest rubalja, da dođe do 
putnog troška, koja je bila dosada sasvim nepoznata istražitelju i 
tužiocu, izazvala je odmah njihovu neobičnu pažnju, i to uz neobično 
negodovanje Mitjino: smatrahu potrebnim da tu činjenicu potanko 
zapišu, kao ponovni dokaz okolnosti, da on uoči zločina nije imao ni 
groša u džepu. Malo pomalo, i Mitja je postajao sve mračniji. Zatim 
je, kad je opisao svoje putovanje Ljagavomu i provedenu noć u sobi 
punoj dima itd. i dotjerao u svom pripovijedanju do svog povratka u 
grad, poče sam od sebe, a da ga nije nitko posebno pitao, potanko 
opisivati svoje muke zbog ljubomora prema Grušenjki. Slušali su 
šutke i pažljivo i osobito su obratili pažnju na tu okolnost, da je već 
odavno zbog Grušenjke udesio sebi u kući Marije Kondratjevne, a za 
kućom Fjodora Pavloviča zgodno mjesto za motrenje, a i na to, da 


mu je Smrdljakov donosio vijesti, što su osobito istakli u zapisniku. O 
svom ljubomoru govorio je vatreno i naširoko, iako se u duši stidio, 
što iznosi svoje najintimnije osjećaje tako reći na »sveopću porugu«, 
ali je očito svladao stid, samo da bude istinit. Nesmiljena strogost 
upornih pogleda istražitelja, a osobito tužioca, za vrijeme pričanja, 
naposljetku prilično jako zbuni Mitju: »Ovaj deran Nikolaj Parfenovič, 
s kojim sam još prije nekoliko dana govorio gluposti o ženama, i ovaj 
bolesni tužilac ne zaslužuju, da im ovo pripovijedam«, bolno iskrsnu 
u njegovu umu, »sramota!« »Trpi, uzdaj se i šuti«, završi on svoju 
misao stihom, ali je ipak ponovo stegao srce i produžio pričanje. Kad 
je prešao da priča o Hohlakovoj, čak se ponovo rasrdio, i gotovo htio 
da ispriča o toj gospođi jednu osobitu i sasvim novu anegdoticu, koja 
se nije ticala stvari, ali ga istražitelj zadrža i zamoli učtivo, neka 
prijeđe na ono, »što je stvarnije«. Naposljetku, kad je opisao svoje 
očajanje i ispričao o onom trenutku, kad je, izišavši od Hohlakove, 
čak pomislio na to, »da što brže zakolje nekog, samo da dođe do te 
tri tisuće,« — njega ponovo prekinuše i zabilježiše, da je »htio 
zaklati«. Mitja je bez ijedne riječi dopustio, da to zapišu. Najzad je 
došao u pričanju do onog momenta, kad je iznenada saznao, da ga 
je Grušenjka prevarila i otišla od Samsonova, odmah, čim ju je 
onamo dopratio, iako je sama rekla, da će ostati kod starca do 
ponoći: »Što nisam onda ubio, gospodo, onu Fenju, nisam to učinio 
samo zato, jer nisam imao vremena« — ote mu se na tom mjestu. | 
to su pomno zapisali. Mitja mračno sačeka, dok su zapisivali, i stade 
da priča o tome, kako je pojurio u očev vrt, — kad ga odjedamput 
zaustavi istražitelj, koji otvori svoju veliku torbu za spise, što je ležala 
kraj njega na divanu, i izvadi iz nje mjedeni tučak. 

— A poznajete li ovaj predmet? — pokaza ga on Mitji. 

— Ah, da! — osmjehnu se on mračno, — kako ga ne bih 
poznavao! Dederte, da ga razgledam... Ah, dođavola, nije potrebno! 

— Vi ste ga zaboravili spomenuti, — primijeti istražitelj! 

— Ah, dođavola! Sigurno ga ni bih mogao zatajiti, bez njega ne bi 
išlo, je li, samo sam ga smetnuo s uma?! 

— Imajte dobrotu, pa nam potanko ispričajte, kako ste se njime 
oboružali. 

— Na službu, gospodo, imat ću dobrotu. 

I Mitja pripovjedi, kako je uzeo tučak i otrčao. 


— Ali kakav ste cilj imali na umu, kad ste se oboružali takvim 
oružjem? 

— Kakav cilj? Nikakav! Zgrabio sam ga i otrčao. 

— A zašto ste ga uzeli, kad niste imali cilja? 

U Mitji uzavre bijes. On oštro pogleda »derana«, te se mračno i 
pakosno osmjehnu. On se sve više i više stidio, što je malo prije tako 
iskreno i s takvim izljevom srca ispričao »ovakvim ljudima« historiju 
svoga ljubomora. 

— Pljujem ja na tučak! — ote mu se iznenada. 

— Ali ipak... 

— Uzeo sam ga, da se obranim od pasa. Ali u onakvoj pomrčini... 
No, za svaki slučaj. 

— A jeste li i prije, kad ste odlazili od kuće, nosili sa sobom kakvo 
oružje, kad se toliko bojite pomrčine? 

— Eh, dođavola, phi! Gospodo, s vama se doslovno ne može 
razgovarati! — povika Mitja potpuno razdražen, zatim se okrenu 
pisaru sav crven od srdžbe, te s nekakvim bjesnilom u glasu, reče 
naglo: — Piši odmah... odmah... »da sam ponio tučak sa sobom, da 
odem i ubijem svog oca... Fjodora Pavloviča... udarcem u glavu!« 
No, jeste li sad zadovoljni, gospodo? Je li vam odlanulo duši? — 
zagleda se on izazivački u istražitelja i tužioca. 

— Mi vrlo dobro razumijemo, — odgovori mu tužilac hladno, — 
da ste vi tu izjavu dali sada, što ste bijesni na nas i ljuti na pitanja, 
koja vam stavljamo i koja vi smatrate sitničavim, ali koja su međutim 
u suštini svojoj vrlo bitna. 

— Ali molim vas, gospodo! No, uzeo sam tučak... No, zašto se u 
takvim slučajevima uzima nešto u ruku? Ja ne znam, zašto. Zgrabio 


sam ga i istrčao. To je sve. To je sramota, gospodo, passonsrešii a 
ako nećete, kunem vam se, da neću dalje pripovijedati! 

On se nalakti na stol i podupre glavu. Sjedio je napola okrenut 
njima, gledao u zid svladavajući u sebi neki zao osjećaj. I zaista, on 
je silno zaželio da ustane i da izjavi, da neće više ni riječi progovoriti: 
»pa makar me poveli na gubilište.« 

— Vidite, gospodo, — reče on iznenada, teškom mukom 
obuzdavajući se, — vidite, ja vas slušam i meni se priviđa... ja, vidite, 
ponekad snivam jedan san... takav san, i ja ga često snivam, on se 


ponavlja, kao da me netko goni, netko, koga se užasno bojim, goni u 
mraku, noću, traži me, a ja se skrivam bilo gdje, za vrata ili za ormar, 
krijem se sramno, a što je glavno, on vrlo dobro zna, kamo sam se 
pred njim skrio, ali se namjerno pretvara, kao da ne zna, gdje sjedim, 
samo da me duže muči, da uživa u mom strahu... Eto, to isto činite i 
vi sada! Nešto nalik! 

— Dakle vi takve sne snivate? — zapita ga tužilac. 

— Jest, takve sne... Nećete li i to zapisati? — osmjehnu se on 
kiselo. 

— Ne, nećemo zapisati, ali ipak su zanimljivi vaši sni. 

— Ali sad nije više san! Realizam, gospodo, realizam istinskog 
života! Ja sam kurjak, a vi ste lovci, dakle, gonite kurjaka. 

— Vi ste bez razloga izabrali takvu usporedbu... — otpoče vrlo 
meko Nikolaj Parfenovič. 

— Nisam bez razloga, gospodo, nisam bez razloga! — uskipi 
opet Mitja, ali mu je očito taj nenadani izljev srdžbe donio olakšanje 
duši, i on je uz svaku riječ postajao sve blaži. — Vi ne morate 
vjerovati zločincu ili optuženiku, koga mučite vašim pitanjima, ali 
plemenitom čovjeku, gospodo, plemenitim težnjama duše (to vam 
odvažno dovikujem!) — to morate; u to morate vjerovati — čak 
nemate prava da ne vjerujete, ali — 


...Šuti srce, 
Trpi, obuzdaj se i šuti! 


Dakle, hoćemo li nastaviti? — prekinu on mračno. 
— Dakako, bit ćemo vam zahvalni, — odgovori Nikolaj 
Parfenovič. 


V 
TREĆA POSTAJA 
lako je Mitja govorio grubo, ali se očito još više trudio, da ne 
zaboravi i ne propusti ni jedne pojedinosti od onog, što je imao da 


saopći. Ispripovijedao je, kako je preskočio plot očeva vrta, kako je 
išao do prozora, i naposljetku o svemu, što se događalo pod 


prozorom. On je jasno, baš kao da kuje, ispričao o onim osjećajima, 
koji su ga uzbuđivali u onom trenutku u vrtu, kad je toliko silno želio 
da sazna: je li Grušenjka kod oca ili nije? Ali čudnovato: i tužilac i 
istražitelj slušali su ga sada nekako suzdržljivo, gledali ga hladno i 
stavljali mu kudikamo manje pitanja. Mitja nije mogao ništa da dokuči 
s njihova lica. »Rasrdili su se i uvrijedili, — pomisli on, — no, pa 
neka idu dođavola!« A kad je ispričao, kako se naposljetku odlučio, 
da dade ocu znak, da je Grušenjka došla i da ovaj otvori prozor, nisu 
tužilac i istražitelj obratili ni najmanje pažnje na riječ »znak«, kao da 
nisu razumjeli, kakvo značenje ima ovdje ta riječ, tako da je to čak i 
Mitji palo u oči. Kad je naposljetku došao do onog trenutka, kad je, 
spazivši oca, gdje izviruje kroz prozor, uskipio od mržnje, te izvadi iz 
džepa tučak, on odjedamput nekako namjerno zasta. Sjedio je 
gledao u zid i znao, da su se oni čisto upili u nj očima. 

— No, — reče istražni sudac, — vi trgoste oružje i... što se onda 
dogodilo? 

— Onda? A onda sam ubio... lupio sam ga po tjemenu i 
razmrskao mu lubanju i... Tako je bilo, po vašem mišljenju, tako! — i 
njegove oči sijevnuše. 

— Po našemu, — ponovi Nikolaj Parfenovič, — no, a po 
vašemu? 

Mitja obori oči i dugo šućaše. 

— Po mome mišljenju, gospodo, po mome, eto, kako je bilo, — 
progovori on tiho: — ili su bile nečije suze, ili je mati moja namolila 
boga, ili me je svijetli duh poljubio u tom trenutku — ne znam, ali 
đavo bi pobijeđen. Ja sam pojurio od prozora i potrčao prema plotu... 
Otac se prepao, sad me je tek prvi put spazio, te viknuo i odskočio 
od prozora, — toga se dobro sjećam. A ja sam letio kroz vrt prema 
plotu — i tu me je stigao Grigorij, kad sam već sjedio na plotu... 

I sad on naposljetku podiže oči i pogleda slušaoce. A ovi su 
neobično nisko i pažljivo gledali u nj. Dušu Mitjinu stegnu nekakav 
grč negodovanja. 

— A vi mi se, gospodo, rugate u ovom trenutku! — prekinu on 
iznenada. 

— Po čemu vi to zaključujete? — primijeti Nikolaj Parfenovič. 

— Ne vjerujete ni jednoj mojoj riječi, eto, po čemu! Ta vidim ja, da 
sam dospio do glavnog mjesta: starac leži sad ondje s probijenom 


glavom, a ja — dirljivo opisavši, kako sam htio ubiti i kako sam već 
trgnuo tučak, ja odjedamput bježim od prozora... Poema! U 
stihovima! Može li se povjerovati na riječ ovom momku! Ha-ha! Vi ste 
podrugljivci, gospodo! 

| on se cijelim tijelom okrenu na stolici, da je stolica zaškripala. 

A niste li primijetili, — otpoče iznenada tužilac, kao da ne 
obraćaše pažnje na Mitjinu uzbuđenost, — niste li primijetili, kad ste 
potrčali od prozora, da li su vrata, što vode u vrt i koja se nalaze na 
drugom kraju kućnog krila, bila otvorena ili nisu? 

— N€, nisu bila otvorena. 

— Nisu bila? 

— Baš naprotiv, bila su zatvorena, i tko bi ih mogao otvoriti? Ah, 
vrata, stante! — kao da se odjedamput osvijesti i gotovo zadrhta, — 
a zar ste našli vrata otvorena? 

— Otvorena. 

— Tko ih je onda mogao otvoriti, ako ih niste vi sami otvorili? — 
strašno se odjednom začudi Mitja. 

— Vrata su bila otvorena, i ubojica vašeg oca nesumnjivo je ušao 
na ta vrata i, kad je izvršio ubojstvo, opet je izišao na ta ista vrata, — 
reče tužilac polagano, riječ po riječ, kao da ih kuje. — To je nama 
potpuno jasno. Ubojstvo je, očito, izvršeno u sobi, a ne na prozoru, 
što se potpuno jasno vidi poslije izvršena očevida, iz položaja tijela i 
iz svega ostalog. U tom pogledu ne može biti nikakve sumnje. 

Mitju to strašno prenerazi. 

— Ta to je nemoguće, gospodo! — povika on posve zbunjen, — 
ja... ja nisam ulazio... ja vam zaista, posve iskreno kažem, da su 
vrata bila zatvorena cijelo vrijeme, dok sam se nalazio u vrtu i dok 
sam bježao iz vrta. Ja sam samo pod prozorom stajao i vidio ga kroz 
prozor, i ništa više... Ja se svega sjećam do posljednjeg trenutka. A 
sve kad se i ne bih sjećao, ipak svejedno znam, jer su znaci bili 
poznati samo meni, Smrdljakovu i njemu, pokojniku, a on ne bi bez 
znakova nikome na svijetu otvorio! 

— Znaci? A kakvi to znaci? — s požudnom, gotovo histeričnom 
radoznalošću progovori tužilac i u tren oka izgubi svoju suzdržljivost. 
On pitaše kao da stidljivo podilazi. Nanjušio je važnu činjenicu, 
njemu još nepoznatu, i odmah osjeti velik strah, da je Mitja možda 
neće htjeti u cijelosti iznijeti. 


— A vi niste za njih znali! — namignu Mitja na nj i osmjehnu se 
podrugljivo i zlobno. — A što, ako ne htjednem kazati? Od koga ćete 
onda saznati? Za znakove smo znali pokojnik, ja i Smrdljakov, i nitko 
više. Da, još je i nebo znalo, ali ono vam neće reći. A to je 
interesantan faktić, đavo bi ga znao, što bi se moglo na njemu 
izgraditi, ha-ha! Tješite se gospodo, otkrit ću vam, glupost vam je na 
pameti. Ne znate vi s kim imate posla! Vi imate posla s takvim 
optuženikom, koji sam protiv sebe govori, na svoju štetu govori! Jest, 
jer ja sam vitez časti, a vi — niste! 

Tužilac sve proguta, on samo drhtaše od nestrpljenja, da sazna 
za tu novu činjenicu. Mitja im je točno i opširno izložio sve što se 
ticalo znakova, koje je Fjodor Pavlovič izmislio za Smrdljakova; 
ispričao je, što je naime značio svaki otkucaj o prozor, te je čak 
otkucao te znakove na stolu i, na pitanje Nikolaja Parfenoviča, da li 
je ion, Mitja, kad je pokucao starcu o prozor, otkucao baš onaj znak, 
koji označuje: »Grušenjka je došla«, — odgovori sasvim određeno, 
da je baš tako otkucao, kao da je tobože »Grušenjka došla«. 

— Eto vam, a sad gradite kulu na tome! — završi Mitja i opet se 
prezirno okrenu od njih. 

— |I za te znakove znao je samo pokojni vaš roditelj, vi i 
Smrdljakov? I nitko više? — još jedamput zapita Nikolaj Parfenovič. 

— Jest, sluga Smrdljakov i još nebo. Zapišite i nebo, to no će biti 
na odmet, da se upiše. A i vama će trebati bog. 

I, dakako, počeše zapisivati, ali dok su pisali, tužilac odjedamput, 
nekako sasvim neočekivano, natrapa na novu misao te reče: 

— A ako je za te znakove znao i Smrdljakov, a vi radikalno 
otklanjate od sebe svaku krivnju zbog smrti svog roditelja, da nije 
onda on otkucao ugovorene znakove i naveo vašeg oca, da mu 
otvori, a onda i... počinio zločin? 

Mitja pogleda u nj pogledom duboko podrugljivim, a u isto vrijeme 
punim strašne mržnje. On ga gledaše dugo i šutke, tako da tužilac 
zatrepta očima. 

— Opet ste ulovili lisicu! — progovori naposljetku Mitja. — 
Prištinuli nevaljalici rep, he-he! Ja vas vidim skroz naskroz, tužioče! 
Vi ste mislili, da ću ja odmah skočiti, prihvatiti se onoga, što mi 
podmećete, i povikati glasno: Jest, Smrdljakov, on je ubojica!« 
Priznajte, da ste to mislili, priznajte, onda ću nastaviti. 


Ali tužilac ne htjede da prizna. On šućaše i čekaše. 

— Prevarili ste se, neću povikati na Smrdljakova! — reče Mitja. 

— | čak uopće ne sumnjate na nj? 

— A vi sumnjate? 

— Sumnjali smo i na nj. 

Mitja upre svoj pogled u pod. 

— Na stranu šala, — reče on mrko, — čujte: već od početka, 
gotovo još onda, kad sam malo prije istrčao pred vas iza zavjese, 
iskrsla je u meni ta misao: »Smrdljakov!« Ovdje sam sjedio za 
stolom i vikao, da sam nevin zbog te krvi, a neprestano mislim: 
»Smrdljakov!« | duša mi se nije mogla otresti Smrdljakova. 
Naposljetku sam sad opet pomislio: »Smrdljakov«, ali samo za 
trenutak, jer me je odmah zaokupila druga misao: »Ne, nije 
Smrdljakov!« On to nije uradio, gospodo! 

— A ne sumnjate li onda još na koju drugu osobu? — oprezno 
zapita Nikolaj Parfenovič. 

— Ne znam, tko ili koja osoba, da li ruka nebesa ili sotona, ali... 
Smrdljakov nije! — odlučno odbrusi Mitja. 

— Ali zašto vi tako odlučno i tako uporno tvrdite, da nije on? 

— Takvo je moje uvjerenje. Takvi utisci... Zato, što je Smrdljakov 
čovjek najniže prirode i kukavica. To nije kukavica, to je skup cijelog 
kukavičluka na zemlji, koji hoda na dvije noge. Njega je rodila kokoš. 
Kad je sa mnom razgovarao, strepio je svaki put, da ga ne ubijem, a 
ja nisam međutim ni ruke podizao. Padao mi je pred noge, ljubio mi 
doslovno evo ove moje čizme i molio me, da ga »ne plašim«. Čujete 
li: »ne plašim« — kakva je to riječ? A ja sam ga čak i darivao. To je 
bolesna kokoš, padavičarka, slaba umom, koju će izbiti 
osamgodišnje derište. Zar je to priroda? Ne, gospodo, nije 
Smrdljakov, a on ni novce ne voli, darove nije nikad htio primiti od 
mene... Pa i zašto da ubije starca? Ta on je možda njegov sin, 
nezakoniti sin, znate li vi to? 

— Čuli smo za tu priču. Ali i vi ste sin svog oca, pa ste ipak svima 
govorili, da ste ga htjeli ubiti. 

— Kamen u moj vrt! | to kamen nizak, podao! Ne bojim se! O, 
gospodo, možda je i suviše podlo od vas, što mi to u oči govorite! | 
zato podlo, što sam vam ja sam to kazivao. Ne samo da sam htio, 
nego sam i mogao ubiti, i još sam na se dobrovoljno naprtio, da sam 


ga gotovo ubio! Ali ga nisam ubio, mene je spasio moj anđeo čuvar! 
— ato vi niste uzeli u obzir... | zato je to od vas podlo, podlo! Jer ja 
nisam ubio, nisam ubio! Čujete li, tužioče, nisam ubio! 

On se gotovo gušio. Za vrijeme cijelog preslušanja nije bio još 
nijedamput toliko uzrujan. 

— A što vam je rekao, gospodo, on, naime Smrdljakov? — završi 
on poslije male stanke. — Smijem li vas to zapitati? 

— Vi nas možete sve pitati, — odgovori tužilac hladno i stroga 
lica, — o svemu, što se tiče faktične strane stvari, a mi smo, 
ponavljam, čak dužni da udovoljimo svakom vašem pitanju. Mi smo 
našli slugu Smrdljakova, za koga pitate, gdje leži bez svijesti u svom 
krevetu u neobično jakom nastupu padavice, koji se možda deset 
puta uzastopce ponavljao. Liječnik, koji je bio s nama, pregledao je 
bolesnika i rekao, da neće možda ni do jutra preživjeti. 

— Ali u tom je slučaju đavo ubio oca! — ote se iznenada Mitji, 
kao da je baš do tog trenutka sam sebe pitao: »Je li Smrdljakov ili 
nije Smrdljakov?« 

— Mi ćemo se još vratiti na taj fakt, — zaključi Nikolaj Parfenovič, 
— a sad, ne biste li željeli da produžite svoj iskaz. 

Mitja zamoli, da odahne. Dopustiše mu najuljudnije. Kad se 
odmorio, nastavi da priča. Ali se vidjelo, da mu je teško. Bio je 
izmučen, uvrijeđen i moralno potresen. A usto ga i tužilac, baš kao 
da je to namjerno činio, počeo sad neprestano dražiti, hvatajući se 
za »sitnice«. Tek što Mitja opisa, kako je, sjedeći na plotu udario po 
glavi Grigorija, koji ga je ščepao za lijevu nogu, i zatim odmah 
priskočio oborenom, a tužilac ga prekinu i zamoli, da potanje opiše, 
kako je sjedio na plotu. Mitja se začudi. 

— Ta, eto, kako sam sjedio, jahao sam, jedna noga tamo, druga 
ovdje. 

— Atučak? 

— Tučak u ruci. 

— A ne u džepu? Vi se toga točno sjećate? Što, jeste li jako 
zamahnuli rukom? 

— Sigurno da sam jako, a što vam to treba? 

— Ane biste li vi htjeli sjesti na stolicu isto onako, kako ste sjedili 
onda na plotu, da nam pokažete očigledno, radi objašnjena, kako ste 
i kamo zamahnuli, na koju stranu? 


— A ne sprdate li se vi sa mnom? — zapita Mitja i oholo pogleda 
u pitača, ali ovaj ni okom ne trenu. 

Mitja se grčevito okrenu, zajaha na stolicu i zamahnu rukom. 

— Eto, kako sam udario! Eto, kako sam ubio! Želite li još što? 

— Hvala vam. A ne biste li se sad potrudili, da nam razjasnite: 
zašto ste zapravo skočili dolje, s kakvim ciljem i što ste zapravo 
htjeli? 

— No dođavola... priskočio sam oborenome... Ne znam zašto! 

— Onako uzrujan? I bježeći? 

— Jest, uzrujan i bježeći. 

— Jeste li htjeli da mu pomognete? 

— Kako pomognem? A možda sam i htio da mu pomognem, ne 
sjećam se. 

— Niste bili pri sebi? To jest, nalazili ste se čak u nekakvoj 
omami? 

— O, ne, nikako u omami, svega se sjećam. Svega do najsitnije 
Sitnice. Skočio sam dolje, da ga razgledam, i maramom sam mu otro 
krv. 

— Mi smo vidjeli vašu maramu. Da li ste se nadali, da ćete 
oborenog povratiti u život? 

— Ne znam, jesam li se nadao. Prosto sam htio da se uvjerim, je 
li živ ili nije. 

—A, to ste vi htjeli! | onda? 

— Ja nisam liječnik, nisam mogao ništa da ustanovim. Pobjegao 
sam, jer sam mislio, da sam ga ubio, a kad tamo, on se osvijestio. 

— Divota — završi tužilac. — Hvala vam. Samo sam to htio znati. 
Imajte dobrotu, pa nastavite. 

Nažalost, Mitji nije ni palo na pamet da ispriča, iako se toga 
sjećao, da je skočio dolje iz sažaljenja, nadnio se nad ubijenog i čak 
rekao nekoliko sažalnih riječi: »natrčao si, starče, što ćemo, pa sad 
leži.« Tužilac je izveo samo jedan zaključak, da je čovjek skočio 
dolje »u takvu momentu i u takvu uzbuđenju« jedino zbog toga, da 
se stvarno uvjeri: da li je živ ili nije jedini svjedok njegova zločina. | 
kolika je dakle morala biti snaga, odlučnost, hladnokrvnost i 
opreznost u tog čovjeka, koji je čak u tom trenutku itd. itd. Tužilac je 
bio zadovoljan: »razdražio sam bolesna čovjeka »sitnicama« i on se 
izbrbljao«. 


Mitja s naporom pričaše dalje. Ali ga odmah ponovo prekinu 
Nikolaj Parfenovič: 

— Kako ste mogli utrčati sluškinji Fedosji Markovnoj tako krvavih 
ruku i, kako se kasnije ispostavilo, krvava lica? 

— Ja nisam onda ni opazio, da sam krvav! — odgovori Mitja. 

— To će biti istina, jer tako se dešava — reče tužilac i izmijeni 
pogled s Nikolajem Parfenovičem. 

— Zbilja nisam opazio, to ste dobro primijetili, tužioče, — odobri 
Mitja. Zatim je došla na red iznenadna odluka Mitjina, da se »ukloni« 
i »da propusti sretne«. Ali nije više nikako mogao, kao ono malo 
prije, da se odluči i ponovo rastvori svoje srce, te da priča o »carici 
svoje duše«. Gadilo mu se da priča o tome pred ovim hladnim 
ljudima, koji su se »upijali u nj kao stjenice«. I zato je odgovorio na 
ponovo postavljena pitanja kratko i osorno: 

— Pa odlučio sam, da se ubijem. Zašto da ostanem na životu? 
To je pitanje samo od sebe iskrsavalo preda mnom. Pojavio se njen 
prijašnji, nepobitni, njen zavodnik, ali je došao s ljubavlju, da poslije 
pet godina zagladi uvredu zakonitim brakom. I ja sam uvidio, da je 
za me sve propalo... A iza mene sramota i, eto, ta krv, krv 
Grigorijeva... Zašto da živim? | ja otiđoh da iskupim založene 
pištolje, da ih nabijem i pred zoru stjeram sebi tane u tikvu. 

— A noću terevenka? 

— Noću terevenka. Eh, dođavola, svršavajte brže, gospodo. A 
htio sam svakako, da se ubijem, nedaleko odavde, u okolici, i već 
sam odredio doba, u pet sati ujutro, a u džepu sam imao gotovo 
pismo, što sam ga napisao kod Perhotina, kad sam nabio pištolje. 
Evo tog pisma, čitajte ga. Ne pripovijedam ja ovo zbog vas! — 
nadoveza on odjedamput prezirno. Izvadi iz džepa na prsluku 
ceduljicu i baci je pred njih na stol; članovi istražnog povjerenstva 
pročitaše sa zanimanjem i priklopiše, kako je običaj spisima. 

— A da ruke operete, na to niste, je li, ni pomišljali, pa čak ni 
onda, kad ste ulazili gospodinu Perhotinu? Sigurno se niste bojali 
sumnje. 

— Kakve sumnje? Sumnjali vi — ili ne sumnjali, to je svejedno, ja 
bih odjurio ovamo i ubio se u pet sati, i vi ne biste dospjeli, da išta 
učinite. Da nije bilo tog slučaja s ocem, ne biste ništa saznali, niti 
ovamo došli. O, to je đavo uradio, đavo je ubio oca, ali od đavola ste 


i vi tako brzo saznali. A kako ste ovamo tako brzo stigli? Čudo, 
fantazija! 

— Gospodin Perhotin saopćio nam je, da ste vi, kad ste ušli u 
njegovu sobu, držali u rukama... u okrvavljenim rukama... svoje 
novce... puno novaca... svežnjić stotinjarki, i da je to vidio i dječak, 
koji poslužuje. 

— Tako je bilo, gospodo, sjećam se, da je tako bilo. 

— A sad imamo još jedno malo pitanje. Ne biste li nam mogli 
saopćiti, — otpoče Nikolaj Parfenovič neobično meko, — otkud vam 
odjedamput toliki novac, kad iz spisa izlazi, čak i po računu vremena, 
da niste svraćali kući? 

Tužilac se malo namrgodi, što je pitanje bilo tako sječimice 
stavljeno, ali ne prekidaše Nikolaja Parfenoviča. 

— Ne, nisam svraćao kući, — odgovori Mitja naoko vrlo mirno, ali 
obori oči u zemlju. 

— U tom slučaju dozvolit ćete, da ponovim pitanje, — produži 
Nikolaj Parfenovič nekako se prikradajući. — Otkud vam odjedamput 
tolika svota, kada ste po vlastitom svom priznanju još u pet sati tog 
istog dana... 

— Trebalo mi je deset rubalja i založih Perhotinu pištolje, a 
poslije sam išao Hohlakovoj po tri tisuće, a ona nije dala itd. i sva ta 
zbrka, — prekinu se Mitja osorno, — jest, gospodo, trebalo mi je, a 
odjedamput našle se u mene tri tisuće, nije li tako? Znate, gospodo, 
vi se sad obojica jako bojite: a što, ako ne kaže, otkud ih je uzeo? A 
tako će i biti: neću vam reći, gospodo, pogodili ste, nećete saznati, 
— odbrusi Mitja neobično odlučno. 

Istražitelji malo pošutješe. 

— Razumijete, gospodine Karamazove, da je od prijeke potrebe, 
da to saznamo, — progovori Nikolaj Parfenovič tiho i smjerno. 

— Razumijem, a ipak vam neću reći. 

Umiješa se i tužilac i opet napomenu, da pitani može dakako i ne 
odgovoriti na pitanja, ako drži, da je to za nj povoljnije itd., ali, s 
obzirom na to, kakvu štetu može osumnjičeni da nanese sam sebi 
svojom šutnjom, osobito kad se tiče pitanja od tolike važnosti, koja... 

— I tako dalje, gospodo, i tako dalje. Dosta sam se naslušao tih 
propovijedi već dosad! — opet ga prekinu Mitja. — Ja sam 


razumijem, od kolike je to važnosti, i da se radi upravo o suštini, ali 
vam ipak neću reći. 

— To se nas ne tiče, a ne radi se o nama, već o vama, vi ćete 
sami sebi naškoditi, — nervozno primijeti Nikolaj Parfenovič. 

— Čujte, gospodo, šalu na stranu, — podiže Mitja oči i oštro 
pogleda obojicu. — Ja sam već od početka naslućivao, da ćemo se 
na ovom mjestu sudariti glavama. Ali u početku, kad sam otpočeo sa 
svojim iskazom, sve je to bilo u dalekoj magli, sve je plivalo, i ja sam 
bio čak toliko bezazlen, da sam predložio »uzajamno povjerenje«. A 
sad i sam vidim, da tog povjerenja nije moglo biti, jer bi svejedno 
morali stići do tog prokletog plota! | sad smo eto stigli! Ne mogu, i 
gotovo! Uostalom, ja vas ne krivim, jer vi mi ne možete vjerovati na 
riječ, to je meni jasno! 

I on mračno zašutje. 

— Ane biste li mogli, ne gazeći nimalo svoje odluke, da prešutite 
ono najglavnije, ne biste li mogli u isto vrijeme bar donekle 
nagovijestiti, kakvi su to tako jaki motivi, koji su vas mogli navesti, da 
ne govorite o ovoj po vas toliko opasnoj točki svog iskaza? 

Mitja se osmjehnu tužno i naoko zamišljeno. 

— Ja sam kudikamo bolji, nego što vi mislite, gospodo, ja ću vam 
reći zašto i dati mig, iako vi to ne zaslužujete. Zato, gospodo, šutim, 
jer je to za me sramota. U odgovoru na pitanje: otkuda vam ti novci, 
tolika je sramota za me, da se ne bi moglo s njom usporediti čak ni 
ubojstvo mog oca, ni pljačka, da sam ga ubio i opljačkao. Eto, zašto 
ne mogu da govorim. Od sramote ne mogu. Što, gospodo, zar ćete i 
to zabilježiti? 

— Jest, zabilježit ćemo, — promuca Nikolaj Parfenovič. 

— Ne bi trebalo da zabilježite ono o »sramoti«. To sam vam 
rekao jedino po dobroti svoje duše, a mogao sam da vam i ne 
kažem, ja sam vam to, tako da kažem, poklonio, a vi to odmah 
ozbiljno uzimate. Ali pišite, pišite što hoćete, — završi on prezirno i 
gadljivo, — ne bojim vas se... ja imam više ponosa od vas. 

— A ne biste li nam rekli, kakve je vrste ta sramota? — bubne 
Nikolaj Parfenovič. 

Tužilac se strašno namršti. 


— Nee, c'est fini LSE Ne mučite se. Nije vrijedno, da se kaljam. 
lonako ste me već ukaljali... Vi niste vrijedni, ni vi, ni bilo tko drugi... 
Dosta je, gospodo, prekidam. 

On to reče vrlo odlučno. Nikolaj Parfenovič presta da navaljuje, 
ali se iz pogleda Ipolita Kiriloviča odmah uvjeri, da ovaj još ne gubi 
nade. 

— Ne biste li nam bar mogli navesti, koliko je iznosila ona svota u 
vašim rukama, kada ste ušli gospodinu Perhotinu, to jest, koliko 
rubalja? 

— To vam ne mogu reći. 

— Gospodinu Perhotinu ste, čini se govorili o tri tisuće, koje kao 
da ste dobili od gospođe Hohlakove. 

— Možda sam to rekao. Dosta je, gospodo, neću reći, koliko je 
bilo. 

— U tom slučaju imajte dobrotu, pa nam opišite, kako ste se 
ovamo vozili i što ste radili, kad ste ovamo stigli? 

— Ah, o tom pitajte sve ovdašnje. A, uostalom, ja ću vam i sam 
ispričati. 

I on ispriča, ali mi nećemo ponavljati njegovo pričanje. Pričao je 
suhoparno i površno. Svoj ljubavni ushit nije ni spominjao. Ali je 
međutim ispričao, kako je napustio svoju odluku, da se ubije, 
»povodom novih fakata«. Pričao je bez motivacije, ne upuštajući se 
u potankosti. A ni istražitelji ga nisu sad toliko uznemirivali: jasno je 
bilo, da ni za njih nije ovo bilo glavno. 

— Mi ćemo sve ovo provjeriti, na sve ovo vratit ćemo se prilikom 
preslušavanja svjedoka, koje će se, razumije se, obaviti u vašoj 
prisutnosti, — završi Nikolaj Parfenovič preslušavanje. — A sad 
dozvolite, da se obratim na vas s molbom, da položite ovamo na stol 
sve svoje stvari, što ih imate kod sebe, a osobito sav novac, koliko 
ga god imate sada. 

— Novac, gospodo? Izvolite, razumijem, da mora tako biti. 
Štoviše, čudim se, da niste i prije bili radoznali. Istina, ne bih nikamo 
otišao, svima sam vam na očima. Ali, evo mog novca, prebrojite ga i 
uzmite, sav je tu, čini se. 

| on izvadi sve iz džepova, čak i sitniš, dva svoja grivenika izvadi 
iz džepića na prsluku. Izbrojiše novce, bijaše u svemu osam stotina 


trideset i šest rubalja i četrdeset kopjejaka. 

— Je li ovo sve? — zapita istražitelj. 

— Sve. 

— Vi ste izvoljeli maločas reći, prilikom svojih izjava, da ste 
ostavili u dućanu kod Plotnikovih trista rubalja. Perhotinu ste dali 
deset, kirijašu dvadeset, ovdje ste dvjesta prokartali, a onda... 

Nikolaj Parfenovič sračuna sve. Mitja mu je drage volje pomagao. 
Sjetiše se svake kopjejke i uniješe je u račun. Nikolaj Parfenovič 
zbroji na brzu ruku. 

— S ovih osam stotina morali ste dakle u početku imati samo oko 
tisuću i po? 

— Može biti, — reče Mitja kratko. 

— A kako onda drugi tvrde, da je bilo mnogo više! 

— Neka tvrde. 

—Paivi ste sami tvrdili. 

— Ija sam sam tvrdio. 

— Mi ćemo ovo sve još provjeriti svjedočanstvima drugih osoba, 
koje nisu još preslušavane; zbog vaših novaca nemojte se 
uznemirivati, oni će biti sačuvani gdje treba, i stavit će vam se na 
raspolaganje, kad se svrši... započeto... ako se pokaže, ili bolje 
rečeno, dokaže, da imate na njih nesumnjivo pravo. No, a sad... 

Nikolaj se Parfenovič iznenada diže i odlučno izjavi Mitji, da je 
»prisiljen i dužan«, da obavi najtočniju i najpodrobniju pretragu, 
»kako vašeg odijela, tako i svega ostalog.« 

— Izvolite, gospodo, sve ću džepove izvratiti, ako želite. 

| on zaista poče izvraćati džepove. 

— Nužno je da i odijelo svučete. 

— Kako? Da se svučem? Phi, dođavola! Pa pretražite me ovako! 
Zar ne možete i ovako? 

— Ne možemo nikako, Dmitrije Fjodoroviču. Morate se svući. 

— Kako hoćete! — pokori se Mitja smrknuto, — samo vas molim, 
ne ovdje, već iza zavjese. Tko će me pretražiti? 

— Dakako, iza zavjese, — nakloni glavu Nikolaj Parfenovič u 
znak da pristaje, a lišce njegovo izražavaše pritom neko osobito 
dostojanstvo. 


VI 


TUŽILAC ULOVIO MITJU 


Ali sad otpoče nešto, što Mitja nije nikako očekivao i što ga 
neobično začudi. Nije mogao prije, čak ni prije jedne minute 
pretpostaviti, da bi se netko usudio tako postupati s njim, s Mitjom 
Karamazovom. A što je glavno, sad izbi na površinu nešto, što ga je 
ponizivalo, a i »njihova oholost i prezir prema njemu«. To što je 
morao skinuti kaput, nije bilo ništa, ali ga zamoliše, da se i dalje 
svlači. | ne, da su ga zamolili, nego su mu zapravo zapovjedili; on je 
to potpuno razumio. On se iz ponosa i prezira pokori sasvim, bez 
ijedne riječi. Za zavjesu su ušli osim Nikolaja Parfenoviča i tužilac i 
još nekoliko seljaka, »sigurno da imaju pri ruci silu«, pomisli Mitja, »a 
možda još i zbog nečeg drugog.« 

— Što zar ću i košulju svući? — zapita on osorno, ali mu Nikolaj 
Parfenovič ne odgovori, već se s tužiocem udubi u razgledanje 
kaputa, hlača, prsluka i kape, i bilo je očito, da ih je razgledanje jako 
zanimalo: »Ni najmanje se ne ustručavaju«, pomisli Mitja, »ne paze 
čak ni na najobičniju uljudnost.« 

— Pitam vas po drugi put: je li potrebno, da svučem košulju ili 
nije? — progovori on još osornije i razdraženije. 

— Ne uznemirujte se, mi ćemo vam već kazati — odgovori 
Nikolaj Parfenovič gotovo zapovjednički. Bar se Mitji tako učini. 

Međutim su se istražitelj i tužilac među sobom vrlo živo i 
poluglasno savjetovali. Pronašli su na kaputu, a osobito na lijevoj 
stražnjoj polovini velike mrlje krvi, sasušene, okorjele i vrlo malo 
istrte. Na hlačama također. Osim toga je Nikolaj Parfenovič 
vlastoručno, u prisutnosti mjesnih svjedoka prešao prstima po 
ovratniku, reverima i po svim šavovima kaputa i hlača, očito tražeći 
nešto, — svakako novac. A što je glavno, pred Mitjom nisu krili svoje 
sumnje, da je on mogao i bio u stanju da ušije novac u odijelo. »Sad 
već upravo tako postupaju, kao da imaju posla s lopovom, a ne s 
oficirom«, promrmlja on za sebe. Oni su svoje misli saopćivali jedan 
drugom neobično otvoreno pred Mitjom. Tako je, na primjer, pisar, 
koji se također nekako našao iza zavjese i ondje užurbao i pomagao, 
svrnuo pažnju Nikolaja Parfenoviča na kapu, koju su također opipali. 
»Sjećate li se pisara Gridenke, primijeti pisar: on se ljetos odvezao, 


da primi plaću za cio ured, a kad se vratio, rekao je, da je novac 
izgubio u pijanu stanju, — i gdje su ga našli? Eto, u ovim istim 
porubima, u kapi, stotinjarke su bile savijene u cjevčice i ušite u 
porube«. Gridenkova su se slučaja sjećali vrlo dobro i istražitelj i 
tužilac i zato su stavili i Mitjenkinu kapu na stranu, te odlučili, da će 
je morati poslije pomno razgledati, a i cijelo odijelo. 

— Dozvolite, — viknu iznenada Nikolaj Parfenovič, spazivši 
posve krvavu, unutra posvrnutu, manžetu desnog rukava Mitjine 
košulje, — dozvolite, je li i ovo krv? 

— Krv, — odsiječe Mitja. 

— To jest, kakva... i zašto je manžeta unutra posvrnuta? 

Mitja ispriča, kako je zaprljao manžetu, kad se bavio oko 
Grigorija, i da ju je posvrnuo unutra još kod Perhotina, kad je ondje 
prao ruke. 

— Vašu ćemo košulju morati također uzeti, to je vrlo važno... kao 
stvarni dokaz. — Mitja pocrveni i pobjesni. 

— A ja da ostanem g6? — prodera se on. 

— Ne uznemirujte se... pomoći ćemo se nekako, a sad izvolite i 
čarape svući. 

— Ne šalite li se? Zar je to zbilja prijeko potrebno? — sijevnu 


Mitja očima. 
— Nama nije do šale! — odbi Nikolaj Parfenovič strogo. 
— Dakle, kad je potrebno... ja... — promrmlja Mitja, te sjede na 


krevet i stade svlačiti čarape. Bio je užasno zbunjen: svi su odjeveni, 
a on je g6, i čudnovato, — ovako go, on je nekako sam osjećao, da 
je pred njima kriv, i što je najglavnije, sam je gotovo priznao, da je 
odjedamput postao zaista niži od svih njih, te da oni imaju sad 
potpuno pravo, da ga preziru. »Kad su svi goli, onda nema stida, a 
kad si sam g6, a svi gledaju — to je sramota!« iskrsavalo neprestano 
u njegovoj glavi. »Baš kao u snu, ali u snu nisam nikad takve 
sramote doživio.« Ali svući čarape bijaše mu vrlo neugodno: bile su 
jako prljave, a i donje rublje, i to su sad svi vidjeli. A što je glavno, 
sam nije volio svoje noge i palci na obje njegove noge činili su mu se 
cijelog života nekako nakazni, a osobito jedan grubi, spljošteni i dolje 
posvrnuti nokat na desnoj nozi, i sad će svi to vidjeti. | on postajaše 
zbog nepodnošljiva stida sve grublji, i to namjerno. Sam je zderao sa 
sebe košulju. 


— Pa, nećete li još negdje tražiti, ako vas nije stid? 

— Ne, zasada nije nužno. 

— Što, zar ću ja ostati ovako g6? — nadoveza on bijesno. 

— Jest, zasada je to neophodno... Izvolite međutim sjesti ovamo, 
možete uzeti s kreveta pokrivač i umotati se, a ja... ja ću sve urediti. 

Sve su stvari pokazali svjedocima, sastavili spis o pretrazi, i 
naposljetku je Nikolaj Parfenovič izišao, a za njim su iznijeli i odijelo. 
Ipolit Kirilovič također izađe. S Mitjom ostadoše samo seljaci, koji su 
nijemo stajali, ne skidajući oka s njega. Mitja se umota u pokrivač, jer 
mu je bilo studeno. Gole su mu noge virile ispod pokrivača, i on nije 
nikako mogao da prebaci preko njih pokrivač i da ih pokrije. Nikolaj 
Parfenovič se nešto dugo ne vraćaše, »mučno dugo«, »smatra me 
za štene«, zaškrguta zubima Mitja. »I ono đubre, tužilac, također je 
otišao, sigurno, jer me prezire, gadi mu se da gleda golog.« Mitja je 
ipak držao, da negdje onamo razgledaju njegovo odijelo i da će mu 
ga natrag donijeti. Ali koliko je bilo njegovo negodovanje, kad se 
Nikolaj Parfenovič vrati sa sasvim drugim odijelom, koje je nosio za 
njim jedan seljak. 

— Pa, evo vam odijelo, — reče on neusiljeno, očito vrlo 
zadovoljan uspjehom svoje šetnje. — To vam poklanja gospodin 
Kalganov povodom ovog interesantnog slučaja, a isto tako i čistu 
košulju. Na sreću, našlo se kao naručeno u njegovoj putničkoj torbi. 
Donje rublje i čarape možete zadržati svoje. 

Mitja strašno planu: 

— Ne treba mi tuđeg odijela! — dreknu on užasno, — dajte mi 
moje! 

— To je nemoguće. 

— Dajte mi moje, a Kalganov neka ide dođavola zajedno sa 
svojim odijelom. 

Dugo su ga nagovarali. Nekako ga opet umiriše. Utuvili su mu, da 
se njegovo odijelo, jer je uprljano krvlju, mora »priložiti zbirci stvarnih 
dokaza« i da oni »nemaju čak ni prava, da mu ga sad ostave... S 
obzirom na to, kako se može svršiti stvar.« Naposljetku je to Mitja 
donekle shvatio. Mračno zašutje i poče se međutim oblačiti. Kod 
oblačenja primijetio je samo, da je bolje od njegova starog i da on ne 
bi htio da se »okoristi«. Pored toga je »ponižavajući tijesno. Valjda 
da u njemu izigravam komedijaša — vama na veselje?« 


| opet ga uvjeriše, da on i sad pretjeruje, jer je gospodin 
Kalganov, istina, od njega viši, ali samo nešto malo, i jedino ako će 
mu biti hlače nešto predugačke. Ali kaput mu je bio zaista tijesan u 
ramenima. 

— Neka ga đavo nosi, jedva ga mogu zakopčati, — mrmljaše 
Mitja. — Budite tako dobri, te izvolite odmah u ime moje isporučiti 
gospodinu Kalganovu, da ja nisam molio od njega njegovo odijelo i 
da su mene preobukli u komedijaša. 

— On sve to razumije i žali... to jest, ne žali za svojim odijelom, 
već žali cio ovaj slučaj, — reče Nikolaj Parfenovič oklijevajući. 

— Pljujem ja na njegovo sažalijevanje! No, a kamo sada? Ili ću 
dovijeka ovdje sjediti? 

Zamoliše ga da izađe opet u »onu sobu«. Mitja izađe namrgođen 
od bijesa i nastojaše, da ne gleda ni u koga. U tuđem odijelu osjećao 
se sasvim osramoćen, čak i pred tim seljacima i pred Trifonom 
Borisičem, čije je lice zbog nečeg odjedamput iskrslo na vratima i 
nestalo. »Došao je, da vidi maškaru«, pomisli Mitja. On sjede na svoj 
prijašnji stolac. Priviđala mu se neka ružna mora, i činilo mu se, da 
nije pri pameti. 

— Što sad, hoćete li me valjda početi šibati, jer drugo ništa ne 
ostaje, — zaškrguta on zubima, obrativši se tužiocu. Na Nikolaja 
Parfenoviča nije se više htio ni obraćati, kao da mu je bilo ispod 
časti, da s njime govori. »I suviše je pažljivo pogledao moje čarape, i 
još je, hulja, rekao, da ih izvrne, a to je namjerno učinio, samo da 
svima pokaže, kako je moje rublje prljavo. 

— A sada će se prijeći na preslušavanje svjedoka, — reče 
Nikolaj Parfenovič, kao da odgovara na pitanje Dmitrija Fjodoroviča. 

— Jest, — progovori tužilac zamišljeno, kao da o nečemu 
razmišlja. 

— Mi smo, Dmitrije Fjodoroviču, učinili u interesu vašem sve, što 
smo mogli, — produži Nikolaj Parfenovič, — ali kada ste tako 
radikalno uskratili, da nam objasnite, otkud potječe ona svota, koja 
se kod vas nalazila, mi smo u danom momentu... 

— Kakav to imate prsten? — prekinu ga odjedamput Mitja, kao 
da se prenuo iz nekakve zamišljenosti, te pokaza prstom na jedan 
od tri velka prstena, što su ukrašavali desnu ruku Nikolaja 
Parfenoviča. 


— Prsten? — zapita Nikolaj Parfenovič začuđeno. 

— Da, eto taj... taj na srednjem prstu, sa žilicama, kakav je to 
kamen? — zaintači Mitja nekako razdraženo, kao kakav tvrdoglavi 
deran. 

— To je plavičasti topaz, — osmjehnu se Nikolaj Parfenovič, — 
hoćete li da ga vidite, ja ću ga skinuti... 

— Ne, ne skidajte ga, — viknu Mitja bijesno, osvijestivši se i 
razljutivši se sam na sebe, — ne skidajte ga, nije potrebno... 
Dođavola... Gospodo, vi ste opoganili moju dušu. Zar vi mislite, da 
bih ja krio pred vama, da sam ubio svog oca, da bih se ulagivao, 
lagao i skrivao! Ne, nije takav Dmitrij Karamazov, on ne bi to mogao 
podnijeti, i kad bih ja bio kriv, kunem vam se, da ne bih čekao na vaš 
dolazak i na rađanje sunca, kako sam namjeravao isprva, nego bih 
se ubio još prije zore! Ja to sad jasno osjećam. Za dvadeset godina 
moga života nisam toliko naučio, koliko ove proklete noći. | zar ja, 
zar bih ja bio ove noći, i sad, ovog trenutka, kad sjedim s vama, — 
zar bih ovako govorio, ovako se kretao, ovako gledao u vas i na 
Svijet, da sam zaista ocoubojica, kada mi čak to nehotično ubojstvo 
Grigorija nije dalo mira cijele noći, — ali ne zato, što sam se bojao, 
o, ne samo zato, što sam se bojao vaše kazne! Sramota! I vi želite, 
da ja takvim podrugljivcima, kakvi ste vi, koji ništa ne vide i ničemu 
ne vjeruju, slijepim krticama i podrugljivcima, počnem otkrivati i 
pričati još i svoju novu podlost, novu sramotu, iako bi me to spasilo 
vaše optužbe? Bolje na robiju! Onaj, koji je otvorio očeva vrata i 
ušao na ta vrata, taj ga je i ubio i opljačkao. Tko je on — ja se gubim 
u slutnjama i mučim, ali to nije Dmitrij Karamazov, to znajte, — i ovo 
je sve, što vam mogu reći, i nek bude dosta, dosta, ne navaljujte... 
Šaljite me u progonstvo, pogubite, ali me ne razdražujte dalje. Ja 
sam zašutio. Zovite svoje svjedoke! 

Mitja izgovori svoj nenadani monolog, kao da je već bio odlučio, 
da unaprijed šuti kao zaliven. Tužilac ga je sve vrijeme motrio i, tek 
što je on zašutio, reče hladno i vrlo mirno, kao da se radi o nečem 
najobičnijem: 

— Vidite, baš što se tiče tih otvorenih vrata, koja ste maločas 
spomenuli, možemo vam mi baš u pravi čas, naime sad odmah, 
saopćiti jednu neobičnu zanimljivu izjavu ozlijeđenog Grigorija 
Vasiljeviča, koja je neobično važna i za vas i za nas. Kad se opet 


osvijestio, izjavio nam je na naše pitanje jasno i bez kolebanja, da se 
još onda, kad je izašao na doksat i začuo u vrtu neku buku, odlučio 
da uđe u vrt kroz vratašca, koja su bila otvorena, te da je još prije, no 
što vas je spazio, gdje trčite u mraku, kako ste nam i vi sami rekli, od 
otvorenog prozora, na kome ste vidjeli svog roditelja, on, Grigorije, 
bacio pogled nalijevo i zaista spazio taj otvoreni prozor, ali je u isto 
vrijeme spazio, mnogo bliže, i širom otvorena vrata, za koja rekoste, 
da su bila zatvorena za vrijeme, kad ste se vi nalazili u vrtu. Neću da 
krijem od vas, da sam Vasiljevič odlučno tvrdi i svjedoči, da ste vi 
morali istrčati na vrata, iako vas on dakako nije vidio vlastitim očima, 
kako ste istrčali, jer da vas je prvi put spazio podalje od sebe, na 
sredini vrta, kako trčite prema plotu. 

Mitja još u polovici govora skoči sa stolca. 

— Glupost! — zaurla on bijesno, — bezobrazna prevara! On nije 
mogao vidjeti otvorena vrata, jer su bila onda zatvorena... Laže. 

— Smatram svojom dužnošću, da vam ponovim, da je njegova 
izjava pouzdana. On se ne koleba. On ne odstupa od nje. Mi smo ga 
nekoliko puta ispitivali. 

— Baš sam ga ja nekoliko puta ispitivao! — vatreno potvrdi 
Nikolaj Parfenovič. 

— Nije istina, nije istina. To je ili kleveta protiv mene, ili luđakova 
halucinacija, — produži Mitja da viče, — njemu se jednostavno 
pričinilo, kad se osvijestio, zbog bunila, zbog krvi i rane... i sad 
bunca. 

— Jest, ali on nije opazio otvorena vrata, kad se osvijestio od 
rane, već prije toga, kad je tek ulazio u vrt s doksata. 

— Nije istina, nije istina, to ne može biti!... To on iz zlobe kleveće 
mene... On nije mogao vidjeti. Ja nisam istrčao na vrata, — gušio se 
Mitja. 

Tužilac se okrenu Nikolaju Parfenoviču i reče važno: 

— Pokažite mu. 

— Je li vam poznat ovaj predmet? — i Nikolaj Parfenovič metnu 
na stol veliku kuvertu od debela papira, kancelarijskog formata, na 
kojoj su bila vidljiva još tri čitava pečata. 

Kuverta je bila prazna i s jedne strane rastrgana. Mitja izbulji u 
nju oči. 


— To je... to je sigurno očeva kuverta, — promrmlja on, — ona 
ista, u kojoj su bile tri tisuće... i ako ima natpis, dozvolite da vidim: 
»Pilencetu«... ovdje piše: tri tisuće, — povika on, — tri tisuće, vidite 
li? 

— Dakako da vidimo, ali novaca u njoj nismo više našli, bila je 
prazna i ležala na podu kraj kreveta, iza zaslona. 

Mitja stajaše nekoliko trenutaka kao omamljen. 

— Gospodo, to je Smrdljakov! — povika on odjedamput glasno, 
— on ga je ubio, on ga je orobio! Jedino je on znao, gdje je 
sakrivena starčeva kuverta... On je, sad mi je jasno! 

— Ali vi ste znali za kuvertu i da je pod jastukom. 

— Nisam nikad znao; ja je nisam nikad vidio, sad je prvi put 
vidim, a prije sam samo od Smrdljakova čuo... On je jedini znao, 
gdje ju je starac sakrio, a ja nisam znao... | Mitji sasvim zasta 
disanje. 

— A međutim, vi ste nam prije rekli, da je kuverta bila pod 
jastukom vašeg pokojnog roditelja. Vi ste baš rekli, da je pod 
jastukom, dakle znali ste, gdje se nalazi. 

— Mi smo tako i zabilježili! — potvrdi Nikolaj Parfenovič. 

— Besmislica, glupost! Ja nisam apsolutno znao, da je pod 
jastukom... A možda i nije bila pod jastukom... Ja sam tek tako 
rekao, da je pod jastukom. Što veli Smrdljakov? Jeste li ga pitali, 
gdje se nalazila? Što kaže Smrdljakov? To je glavno... Ja sam 
namjerno nalagao na sebe. Slagao sam bez razmišljanja, da se 
nalazila pod jastukom, a vi sad... Ali vi i sami znate, sleti čovjeku s 
jezika i slaže. A znao je za nju jedino Smrdljakov, jedino Smrdljakov, 
i nitko više! On nije ni meni otkrio, gdje se nalazi! Ali je on, to je on, 
to je nesumnjivo on ubio, to mi je sad jasno kao sunce, — klicaše 
Mitja sve pomamnije, te je bez sveze ponavljao jedno te isto, ljutio se 
i razdraživao. — Shvatite vi to i uhapsite ga brzo, što brže... On je 
sigurno ubio, kad sam ja pobjegao, a Grigorij ležao bez svijesti, sad 
je to jasno... On je dao znak, i otac mu je otvorio. Jer samo on je 
znao znakove, a bez znakova ne bi otac nikom otvorio. 

— Ali vi opet zaboravljate tu okolnost, — primijeti tužilac isto 
onako odmjereno, ali već donekle likujući, — da nije ni potrebno bilo 
davati znakove, ako su vrata bila otvorena još dok ste se vi nalazili u 
Vrtu... 


— Vrata! Vrata! — mrmljaše Mitja i nijemo pogleda u tužioca; on 
opet nemoćno klonu na stolicu. 

Svi zašutješe. 

Jest, vrata!... To je fantom! Bog je protiv mene! — uzviknu on, 
buljeći preda se sad bez ikakve misli. 

— Eto vidite, — progovori tužilac važno, — i prosudite sad sami, 
Dmitrije Fjodoroviču: s jedne strane taj iskaz o otvorenim vratima, na 
koja ste vi istrčali, koji tiši vas i nas. S druge strane vaša 
nepojmljiva, tvrdoglava i gotovo surova šutnja o tome, otkud vam 
novci, koji su se iznenada pojavili u vašim rukama, iako ste tri sata 
prije, no što se pojavila svota, po svome vlastitom priznanju, založili 
svoj pištolj, da dobijete samo deset rubalja. S obzirom na sve to, 
odlučite sami: čemu da vjerujemo i na čemu da ostanemo? | ne 
predbacujte nam, da smo mi »hladni cinici i podrugljivi ljudi«, koji 
nisu u stanju da vjeruju plemenitim težnjama vaše duše. Prenesite 
se naprotiv i u naš položaj... 

Mitja bijaše u nepojmljivu uzbuđenju, poblijedio je. 

— Dobro! — uzviknu on odjedamput, — otkrit ću vam svoju tajnu, 
otkrit ću, otkud mi novci! Otkrit ću svoju sramotu, da ne krivim poslije 
Ni vas, ni sebe. 

— | vjerujte, Dmitrije Fjodoroviču, — prihvati Nikolaj Parfenovič 
nekakvim ganuto veselim glasom, — da svako vaše iskreno i 
potpuno priznanje, što ga učinite upravo sada, može kasnije 
pridonijeti neobično velikom olakšanju vaše sudbine, i da još osim 
toga... 

Ali tužilac ga lagano gurnu ispod stolca i ovaj dospije da 
navrijeme ušuti. Mitja ga, dakako, nije ni slušao. 


VII 
MITJINA VELIKA TAJNA. IZVIŽDAN 


— Gospodo, — otpoče on još uvijek jednako uzrujan, — ti 
novci... hoću sve da priznam... ti su novci bili moji. 

U tužioca i istražitelja lica se gotovo izduljiše, oni se nisu tome 
nadali. 


— Kako vaši, — promuca Nikolaj Parfenovič, — kad još u pet sati 
onog dana, po vlastitom priznanju... 

— Eh, neka ide dođavola pet sati onog dana i moje vlastito 
priznanje, jer o tome se sad ne radi! Ti su novci bili moji, moji... to 
jest, ukradeni moji... ne moji, to jest, kradeni, koje sam ukrao, a bilo 
ih je tisuću i po, i ja sam ih nosio uza se, cijelo vrijeme nosio uza 
se... 

— A otkud ste ih uzeli? 

— S vrata, gospodo, uzeo s vrata, evo s mog vrata... ovdje su bili 
kod mene na vratu, ušiveni u krpicu i visjeli o vratu, već odavno, ima 
već mjesec dana, kako sam ih nosio o vratu u stidu i sramoti. 

— Ali od koga ste ih... prisvojili? 

— Htjeli ste valjda reći: »ukrali«? Kažite otvoreno. Jest, ja držim, 
da je to isto kao da sam ih ukrao, a ako hoćete, zaista »prisvojio«. Ali 
po mome mišljenju, ja sam ih ukrao. A sinoć sam ih istom potpuno 
ukrao. 

— Sinoć? Ali vi ste malo prije rekli, da ima već mjesec dana kako 
ste ih... dobili. 

— Jest, ali nisam od oca, nisam od oca, ne uznemirujte se, 
nisam ih od oca ukrao, već od nje. Pustite me, da pričam i ne 
prekidajte me. Teško je to. Vidite: prije mjesec dana pozvala me 
Katarina Ivanovna Verhovceva, moja bivša zaručnica... Poznajete li 
je? 

— Kako ne, molim vas. 

— Znam, da je poznajete. Plemenita duša, najplemenitija od svih 
najplemenitijih, ali koja me je već odavno mrzila, o, odavno, 
odavno... i opravdano, opravdano mrzila! 

— Katarina Ivanovna? — zapita istražitelj začuđeno. 

| tužilac upre u čudu oči u nj. 

— O, ne spominjite njeno ime bez potrebe! Ja sam nitkov, što 
sam je uvukao u vaš razgovor. Jest, ja sam vidio, da me je mrzila... 
odavno, još od početka, još ondje, od prvog našeg susreta u mom 
stanu... Ali dosta, dosta, vi niste vrijedni, da to saznate, a nije ni 
potrebno... Potrebno je reći jedino, da me je ona pozvala prije 
mjesec dana, predala mi tri tisuće, da ih pošaljem u Moskvu njenoj 
sestri i još nekoj rođakinji (kao da nije mogla sama poslati!), a ja 
sam... bilo je to onog sudbonosnog trenutka u mom životu, kad sam 


ja... no, jednom riječi, tek što sam ja zavolio drugu, nju, sadašnju, 
eno je, gdje sad sjedi ondje dolje, Grušenjku... i doveo je ovamo, u 
Mokro, te proćerdao ovdje za dva dana polovicu od one proklete tri 
tisuće, to jest tisuću i po, a drugu polovicu zadržao za se. A onu 
tisuću i po, što sam zadržao, nosio sam uza se o vratu, mjesto 
amajlije, a jučer sam je raspečatio i profućkao. Ostatak od osam 
stotina rubalja sad je u vašim rukama, Nikolaju Parfenoviču, to je 
ostatak od jučerašnjih tisuću i po rubalja. 

— Dopustite, kako to, ta vi ste onda, prije mjesec dana, spiskali 
ovdje tri tisuće, a ne tisuću i po? To svi znaju. 

— Atko zna? Tko je brojio? Kome sam dao da broji? 

— Ali oprostite, vi ste sami svima kazivali, da ste onda proćerdali 
ravno tri tisuće. 

— Istina, govorio sam, cijelom sam gradu govorio i sav je grad 
govorio, i svi su to mislili, i ovdje, u Mokrom, svi su držali, da sam 
potrošio tri tisuće. Ali ja ipak nisam proćerdao tri tisuće, već samo 
tisuću i po, a drugu tisuću i po ušio sam u kesicu kao amajliju. Tako 
je eto bilo, gospodo, i otud ti jučerašnji novci. 

— To je gotovo nevjerojatno, — promuca Nikolaj Parfenovič. 

— A dopustite, da vas zapitam, — progovori naposljetku tužilac, 
— dali ste vi prije bilo koga obavijestili o toj okolnosti... to jest, da ste 
onda, prije mjesec dana, zadržali kod sebe tisuću i po rubalja? 

— Nikome nisam spominjao. 

— To je čudnovato. Zar niste baš nikome. 

— Baš nikome. Nikome i nikom. 

— A zašto ste o tome šutjeli? Šta vas je nagnalo, da to držite kao 
tajnu? Ja ću se točnije izraziti: vi ste nam naposljetku otkrili svoju 
tajnu, po vašim riječima toliko »sramotnu«, iako je u suštini — 
govoreći, dakako, tek relativno — taj postupak, to jest prisvajanje 
tuđih triju tisuća rubalja, i nesumnjivo samo privremeno, po mome je 
bar mišljenju samo u višem stupnju postupak lakouman, a ne toliko 
sramotan, ako se osim toga uzme još u obzir i vaš karakter... Pa 
recimo, da je on čak i zazoran u najvećoj mjeri, što također 
dopuštam, ali zazoran postupak još nije sramotan postupak. To jest, 
ja hoću samo to da istaknem, da su već prije jednog mjeseca mnogi 
naslućivali, da ste vi potrošili one tri tisuće gospođe Verhovceve. | ja 
sam čuo tu priču, a i Mihail Makarovič, na primjer, čuo je također. I, 


naposljetku, nije to bila više priča, nego je o tome cio grad brbljao. A 
osim toga ima tragova, da ste i vi sami, ako se ne varam, nekom 
priznali, da su to novci gospođe Verhovceve. | zato se neobično 
čudim, da ste vi dosada, to jest, upravo do ovog trenutka, od toga, 
što ste zadržali kod sebe, po vašim riječima, tisuću i po, načinili tako 
neobičnu tajnu i povezali s tom vašom tajnom čak i neki užas... 
Nevjerojatno je, da vas je priznanje takve tajne moglo stajati tolikih 
muka... jer vi ste malo prije vikali, da volite i na robiju, nego da je 
otkrijete... 

Tužilac zašutje. On se bio raspalio. On nije krio svoje ljutine, čak 
bijesa, te je prosuo sve, što se u njemu skupilo, bez veze i gotovo 
zbrkano, ne brinući se nimalo za ljepotu stila. 

— Nije bila sramota u tisući i po rubalja, već u tome, što sam ja tu 
tisuću i po odijelio od one tri tisuće, — reče Mitja odlučno. 

— Ali kako to, — osmjehnu se tužilac jetko, — da je bilo baš u 
tome nešto sramotno, što ste vi od one tri tisuće, koje ste uzeli 
zazorno_ ili, ako želite, sramotno, odijelili polovicu po svom 
nahođenju? Važnije je, što ste vi prisvojili tri tisuće, nego kako ste s 
njima raspolagali. Uostalom, da vas ovom zgodom zapitam, zašto 
ste vi baš tako raspolovili, to jest odijelili tu polovicu? Zašto ste, s 
kakvim ciljem to učinili, možete li nam to razjasniti? 

— O, gospodo, u tome cilju leži sve! — uzviknu Mitja. — Odijelio 
sam to u podlosti, to jest iz računa, jer račun i jest u ovom slučaju 
podlost... | cio mjesec trajala je ta podlost! 

— Nepojmljivo. 

— Čudim vam se. A uostalom, još ću se bolje objasniti, jer je 
možda zbilja nepojmljivo. Čujte, pazite: ja prisvajam tri tisuće, 
povjerene mome poštenju, pijančujem za taj novac i spiskao sam 
sve, a ujutro joj dolazim i velim: »Katja, oprosti, proćerdao sam tvoje 
tri tisuće,« — no, je li to lijepo? Ne, nije lijepo, — to je nepošteno i 
malodušno, kad čovjek postane zvijer i nema snage da se suzdrži i 
ne poživinči. Je li tako, je li tako? Ali još uvijek nisam lopov? Nisam 
pravi lopov, ne pravi, priznajte! Propio sam, a ne ukrao! A sad drugi, 
još pogodniji slučaj; pazite, jer ću se opet vjerovatno zbuniti — 
nekako mi se u glavi vrti — dakle drugi slučaj: proharčio sam ovdje 
od one tri tisuće samo tisuću i po, to jest, polovicu. Sutradan joj 
dolazim i donosim tu polovicu: »Katja, uzmi od mene, gada i 


lakomislena podlaca, ovu polovicu, jer polovicu sam profućkao, jer 
ću jamačno i tu polovicu profućkati, uzmi, da grijeh bude manji!« No, 
što je u tom slučaju? Sve, što hoćete, i zvijer i podlac, ali ne više 
lopov, ne potpuni lopov, jek kad bih bio lopov, sigurno ne bih donio 
natrag ostatak, nego bih ga zadržao. | ona će otud, što sam donio 
polovicu, uvidjeti, da ću donijeti i ostalo, to jest proćerdano, da ću 
cijelog svog života nastojati i raditi, a kad skucam, vratiti, I tako bih 
istina, bio podlac, ali ne lopov, ne lopov, štogod hoćete, ali ne 
lopov!... 

— Recimo, da postoji neka razlika, — hladno se osmjehnuo 
tužilac. — Ali ipak je čudnovato, da vi u tome vidite takvu 
sudbonosnu razliku. 

— Jest, vidim sudbonosnu razliku! Podlac može biti svatko, a i 
jest vjerojatno svatko, ali lopov ne može biti svatko, već jedino 
arcipodlac. Ja možda ne razumijem te finoće. Ali samo je lopov 
podliji od podlaca, to je moje uvjerenje. Slušajte: ja nosim taj novac 
cio mjesec na sebi, sutra se mogu odlučiti da ga vratim, i ja nisam 
više podlac, ali ja se, vidite, ne mogu da odlučim, iako se svaki dan 
odlučujem i svaki dan gurkam sebe: »odluči se, odluči, podlače.« I ja 
se, vidite, ne mogu cio mjesec da odlučim! Što, je li to lijepo, po 
vašem mišljenju, lijepo? 

— Recimo, da nije lijepo, i da ja to vrlo dobro shvaćam i ne 
poričem, — odmjereno odgovori tužilac. — | uopće, okanimo se 
svake prepirke o tim finoćama i razlikama i vratimo se opet, ako vam 
je ugodno, na stvar. A stvar je naime u tome, što vi još niste bili toliko 
dobri, da nam razjasnite, iako smo vas pitali: zašto ste prvobitno tako 
razdijelili te tri tisuće, to jest, jednu ste polovicu spiskali, a drugu 
sakrili? Zašto ste je zapravo sakrili i našto ste zapravo htjeli da 
upotrijebite tu sakrivenu tisuću i po? Na tom ja pitanju jašem, 
Dmitrije Fjodoroviču. 

— Ah, zbilja, — povika Mitja i lupi se po čelu, — oprostite, ja vas 
mučim, a glavno nisam objasnio, inače biste odmah razumjeli, jer u 
cilju, u tom cilju i leži sramota! Vidite, taj starac, pokojnik, neprestano 
je uznemiravao Agrafenu Aleksandrovnu, a ja sam bio ljubomoran i 
mislio, da se ona koleba između mene i njega. Ja sam, eto, svaki 
dan mislio: a što, ako se ona iznenada odluči, ako se umori mučeći 
me i odjedamput mi rekne: »tebe ljubim, a ne njega, vodi me na kraj 


svijeta.« A u mene svega dvije grivnje — čime ćeš je odvesti, što ćeš 
onda raditi? Ja bih propao. Ja je onda nisam poznavao, nisam 
razumijevao, mislio sam, da njoj treba novaca i da mi neće oprostiti 
siromaštva. | onda sam podmuklo odbrojio polovicu od tri tisuće i 
ušio ih iglom hladnokrvno, ušio s računom, ušio još prije bančenja, a 
poslije, kad sam već ušio, pošao sam da pijančujem s ostalom 
polovicom. Ne, to je podlost! Jeste li sad razumjeli? 

Tužilac se glasno nasmija, a istražitelj također. 

— Po mome mišljenju, bilo je to čak pametno i moralno, što ste 
se svladali, te niste sve spiskali, — hihotaše Nikolaj Parfenovič, — 
jer što je u tome tako strašno? 

— To, što sam ukrao, eto to, vidite! O, bože, vi me užasavate 
vašim nerazumijevanjem. Za sve vrijeme, dok sam nosio na grudima 
ušivenu tu tisuću i po, ja sam sebi govorio svaki dan, svaki sat: »ti si 
lopov, ti si lopov!« Zato sam i bjesnio onaj mjesec, zato sam se i 
tukao u krčmi, zato sam i oca izbio, jer sam osjećao, da sam lopov. 
Čak se nisam usudio ni bratu svome Aljoši kazati za tu tisuću i po, 
toliko sam osjećao, da sam podlac i džepar! Ali znajte, da sam u isto 
vrijeme, dok sam nosio na sebi taj novac, govorio sebi svaki dan i 
svaki čas: »Ne, Dmitrije Fjodoroviču, ti možda još nisi lopov«. A 
zašto? Baš zato, što možeš sutra otići i vratiti Katji tu tisuću i po. | 
eto, tek sam se jučer, kad sam išao od Fenje k Perhotinu, odlučio, da 
otkinem s vrata svoju kesicu, a do tog trenutka nisam se mogao 
odlučiti, i čim sam je otkinuo, postao sam odmah pravi i nesumnjivi 
lopov, lopov i za cio život nepošten čovjek. A zašto? Zato, što sam s 
kesicom razderao svoju namjeru, da odem Katji i da joj kažem: »Ja 
sam nitkov, ali nisam lopov!« Razumijete li sad, razumijete li? 

— A zašto ste se baš sinoć na to odlučili? — prekinu ga Nikolaj 
Parfenovič. 

— Zašto? Smiješno pitanje: zato, što sam osudio sebe na smrt, 
ovdje, u pet sati ujutro, u svitanje. »Svejedno je, pomislio sam, da li 
ću umrijeti kao nitkov ili kao pošten čovjek!« Ali ipak nije tako, nije se 
pokazalo, da je svejedno. Vjerujte mi, gospodo, da me te noći nije 
najviše mučilo to, što sam ubio starog slugu i što mi je prijetio Sibir, i 
to onda, kad je moja ljubav bila okrunjena i kad mi se ponovo otvorilo 
nebo! O, i to me je mučilo, ali ne toliko, ipak ne toliko, koliko ono 
prokleto saznanje, da sam naposljetku otkinuo s grudi te proklete 


novce, te ih profućkao, i da sam sad sigurno već pravi lopov! O, 
gospodo, ponavljam vam okrvavljena srca, da sam mnogo saznao te 
noći! Saznao sam, da je ne samo nemoguće živjeti kao nitkov, nego 
da je nemoguće i umrijeti kao nitkov... Ne, gospodo, umirati se mora 
pošteno! 

Mitja je bio blijed. Lice mu je imalo izmožden i izmoren izgled, 
uza sve to, što je bio raspaljen. 

— Počinjem vas shvaćati, Dmitrije Fjodoroviču, — otegnu tužilac 
meko i čak sažalno, — ali svemu su tome krivi, ne uzmite mi za zlo, 
po mome mišljenju, samo nervi... bolesni vaši nervi, i ništa drugo. | 
kako niste mogli, na primjer, da biste se spasili tolikih muka, koje su 
trajale gotovo cio mjesec, — otići i vratiti taj novac onoj ličnosti, koja 
vam ga je povjerila, i kad biste se napokon s njom objasnili, zašto 
niste mogli, s obzirom na vaše tadašnje stanje, toliko strašno, kako 
ga vi opisujete, pokušati kombinaciju, koja se tako prirodno nameće 
umu, to jest, zašto ne biste mogli, poslije časnog priznanja vaše 
pogreške, zamoliti od ličnosti svotu, koja vam je bila potrebna, a koju 
vam ona ne bi uz svoje plemenito srce i videći vašu poremećenost 
sigurno otkazala, a pogotovo uz obveznicu, ili naposljetku makar i uz 
jamstvo, koje ste nudili trgovcu Samsonovu i gospođi Hohlakovoj? Vi 
valjda smatrate još i sad taj zalog sigurnim? 

Mitja iznenada pocrvenje. 

— Zar vi mene smatrate za tolika nitkova? Ne može biti, da vi to 
ozbiljno kažete! — reče on s negodovanjem, gledajući tužitelju u oči i 
čisto ne vjerujući, da je to od njega čuo. 

— Uvjeravam vas, da sam rekao sasvim ozbiljno. A po čemu 
mislite, da nije ozbiljno? — začudi se sad tužilac. 

— O, kako hi to bilo podlo? Gospodo, znate li, da vi mene mučite! 
Ako izvolite, ja ću vam sve reći, neka bude, ja ću vam sad priznati 
svu svoju infernalnost, ali vi ćete se postidjeti, vi ćete se sami 
začuditi, do kakve podlosti može dotjerati kombinacija čovječjih 
osjećaja. Znajte, da sam ja već imao sam tu kombinaciju, onu istu, 
koju ste, tužioče, maločas spomenuli! Jest, gospodo, i u meni je 
iskrsla ta misao za vrijeme onog prokletog mjeseca i ja sam se bio 
već gotovo odlučio, da odem Katji, toliko sam bio podao! Ali poći 
njoj, priznati joj nevjeru, i za tu nevjeru, za izvršenje te nevjere, i u 
ime troškova potrebnih za tu nevjeru, od nje, od Katje, izmoliti 


novaca (izmoliti, čujete li, izmoliti) i odmah od nje uteći s drugom, s 
njenom suparnicom, koja je mrzi i koja ju je ujela za srce, — molim 
Vas, tužioče, niste li poludjeli? 

— Nisam baš poludio, ali nisam, dakako, u žestini ni pomislio... 
na taj ženski ljubomor, ako je tu zbilja moglo biti ljubomora, kako vi 
tvrdite... ali, sigurno je moralo biti nešto slično, — osmjehnu se 
tužilac. 

— No, to bi već bio prevelik bezobrazluk, — reče Mitja i bijesno 
lupi šakom po stolu, — to bi tako smrdjelo, da se ne može ni reći, 
kako! A znate li vi, da bi ona mogla meni dati te novce, a i dala bi, 
sigurno bi dala, iz osvete bi dala, da se naslađuje osvetom, iz prezira 
prema meni dala bi, jer to je također infernalna duša i žena strašnog 
gnjeva. A ja bih novac uzeo, i onda cijelog života... o, bože! 
Oprostite, gospodo, ja zato toliko vičem, jer me je ta misao obuzela 
još nedavno, još prekjučer, naime one noći, kad sam se natezao s 
Ljagavim, a onda opet jučer, jest jučer, cio jučerašnji dan, sjećam se 
toga, sve do onog slučaja... 

— Do kojeg slučaja? — dobaci Nikolaj Parfenovič radoznalo, ali 
ga Mitja ne ču. 

— Ja sam vam nešto strašno priznao, — završi Mitja mrko. — 
Ocijenite to, gospodo. Ali malo je, malo da ocijenite, ne ocijenite, 
nego cijenite to, a ako nećete, ako i to proleti pokraj vaših duša: 
onda me otvoreno ne poštujete, gospodo, eto što vam velim, i ja ću 
umrijeti od stida, što sam priznao takvima, kakvi ste vi! O, ja ću se 
ubiti! Jest, ja već vidim, vidim, da vi meni ne vjerujete! Što, vi hoćete 
i to da zapišete? — povika on već u trahu. 

— Jest, to, što ste malo prije rekli, — u čudu gledaše u nj Nikolaj 
Parfenovič, — to jest, da ste sve do posljednjeg sata neprestano 
namjeravali da pođete gospodi Verhovcevoj i da je zamolite za tu 
svotu. Uvjeravam vas, da je taj iskaz za nas jako važan, Dmitrije 
Fjodoroviču, to jest... za cio ovaj slučaj... a osobito je po vas, po vas 
važan. 

— Imajte srca, gospodo, — pljesnu Mitja rukama, — bar to ne 
zapisujte, stidite se! Ta ja sam, tako da kažem, dušu svoju popola 
razderao pred vama, a vi ste se koristili tim i kopkate prstima po 
ranjenu mjestu obiju polovica... O, bože! 

| on u očaju prekri lice rukama. 


— Ne uznemirujte se toliko, Dmitrije Fjodoroviču, — završi 
tužilac, — sve ovo, što se sad zapisuje, bit će vam poslije pročitano, 
i čime ne budete sporazumni, promijenit ćemo po vašim riječima. A 
sad vam po treći put ponavljam još jedno malo pitanje: zar nije zbilja 
nitko, baš apsolutno nitko čuo od vas za taj novac, što ste ga ušili u 
kesicu? To je, velim vam, gotovo nemoguće zamisliti. 

— Nitko, nitko, rekao sam vam. A ako ne vjerujete, onda niste 
ništa razumjeli! Ostavite me na miru. 

— Po volji, ali to se mora razjasniti, i mi imamo za to još dosta 
vremena, ali zasad razmislite: mi imamo možda desetak 
svjedočanstva, kako ste vi baš sami širili i čak svuda trubili, da ste 
proharčili tri tisuće, a ne tisuću i po, a i sad, kad su iskrsli jučerašnji 
novci, našli ste priliku, da natuknete mnogima, da ste i opet donijeli 
tri tisuće... 

— Ne desetak, već stotine svjedočanstva imate u rukama, dvije 
stotine svjedočanstva, dvije stotine je ljudi čulo, tisuća ih je čula! — 
povika Mitja. 

— No, eto vidite, svi, svi svjedoče. A riječ svi znači ipak nešto. 

— Ne znači ništa, ja sam slagao, a za mnom su počeli lagati svi. 

— A zašto vam je bilo potrebno da lažete, kako to obrazlažete? 

— A đavo bi ga znao. Možda zato, da se mogu pohvaliti i reći: 
gledajte, koliko sam novca profućkao... A možda i da zaboravim na 
onaj ušiven novac... jest, zato... ali, dođavola... kolikoput mi već 
stavljate to pitanje? Slagao sam, i gotovo, slagao sam i nisam više 
htio da poližem. Zašto čovjek ponekad laže? 

— Jako je teško prosuditi, Dmitrije Fjodoroviču, zašto čovjek laže, 
— reče tužilac važno. — Međutim, recite nam, je li bila velika ta, 
kako je vi sami nazivate, amajlija o vašem vratu? 

— NE, nije bila velika. 

— A kolike je otprilike bila veličine? 

— Ako popola savijete stotinjarku, eto vam njene veličine. 

— Ane bi li bilo najbolje, da nam pokažete krpice? Zar nisu 
negdje kod vas? 

— Ah, dođavola... kakve su to gluposti... zar ja znam, gdje su 
krpice? 

— Ali, međutim, dozvolite: gdje ste i kada ste skinuli amajliju s 
vrata? Vi sigurno niste svraćali kući, jer tako bar sami rekoste? 


— Kad sam otišao od Fenje i pošao Perhotinu, otkinuo sam je 
usput s vrata i izvadio novac. 

— U mraku? 

— A zar mi je trebala za to svijeća? Prosto sam ju prstom 
razderao. 

— Bez škara i na ulici? 

— Ako se ne varam, na trgu. A što će mi škare? Bila je to sasvim 
stara krpica, koja se odmah razderala. 

— A kamo ste poslije s njom? 

— Ondje sam je bacio. 

— Gdje? 

— Pa na trgu, negdje na trgu! Neka sam đavo zna, na kom 
mjestu na trgu. A zašto hoćete i to da znate? 

— To je od neobične važnosti, Dmitrije Fjodoroviču, jer je to jedan 
važan stvarni dokaz u važu korist, i čudim se, kako nećete to da 
uvidite. Tko vam je prije mjesec dana pomogao da ušijete novac? 

— Nitko mi nije pomogao, sam sam ga ušio. 

— Zar vi znate šiti? 

— Svaki vojnik zna šiti, a ovdje i nije bilo potrebno neko znanje. 

— A otkud vam materijal, to jest ona krpa, u koju ste ga ušili? 

— Rugate li se vi sa mnom? 

— Nipošto, nama nije ni do kakva ruganja, Dmitrije Fjodoroviču. 

— Ne znam, gdje sam našao krpu, negdje sam je našao. 

— A kako da se tog ne sjećate? 

— Boga mi, ne sjećam se, možda sam poderao štogod od rublja. 

— To je vrlo zanimljivo: sutra bi se možda mogla naći u vašem 
stanu košulja, od koje ste oderali krpu. Kakva je bila krpa, lanena ili 
pamučna? 

— Neka sam đavo zna, kakva je bila. Ali stanite: nisam, čini mi 
se, ni od čega oderao krpu. Bila je od cica. Ušio sam, čini se, u 
gazdaričinu kapicu. 

— U gazdaričinu kapicu? 

— Jest, odnio sam njezinu kapicu. 

— Kako odnijeli? 

— Vidite, sad se sjećam, zbilja sam odnio njezinu kapicu za 
zakrpu ili za otiranje pera. Uzeo sam je kradom, bio je to komadić 
krpe bez svake vrijednosti, a kod nas su se krpe svuda povlačile, — i 


u nju sam ušio onu tisuću i po. Mislim, da sam novac baš u tu krpu 
ušio. To je bilo staro pamučno đubre, stoput prano. 

— I vi se toga dobro sjećate? 

— Ne mogu sasvim sigurno reći, da se dobro sjećam. Ali mi se 
čini, da je bila kapa. Uostalom, pljujem ja na to. 

— U takvu bi se slučaju mogla bar vaša gazdarica sjetiti, da joj je 
nestalo kape? 

— Ne bi nikako, ona nije ni primijetila, da je nestala. Bio je to stari 
dronjak, kažem vam, stari dronjak, koji nije ni groša vrijedio. 

— A otkud vam igla, konac? 

— Prekidam, neću više. Dosta je! — rasrdi se naposljetku Mitja. 

— Ipak je neobično, da ste već sasvim zaboravili, na kom ste 
mjestu na trgu bacili tu... amajliju. 

— Zapovjedite, neka sutra pometu trg, možda ćete naći, — 
osmjehnu se Mitja. — Dosta je, gospodo, dosta! — završi on 
malaksalim glasom. — Jasno vidim: vi mi ne vjerujete! Ni u kom 
pogledu, ni za groš. Ja sam kriv, a ne vi, nisam se trebao upuštati. 
Zašto sam, zašto sam se okaljao priznavši svoju tajnu! A vi se tome 
smijete, vidim vam na očima. To ste mi vi, tužioče, izmamili. Pjevajte 
sebi himnu, ako možete... Da ste prokleti, vi mučitelji! 

On obori glavu i prekri lice rukama. Tužilac i istražitelj šućahu. 
Poslije jedne minute podigne on opet glavu i pogleda ih. Na njegovu 
licu vidjelo se, da ga je obuzelo potpuno i neotklonjivo očajanje, i on 
je nekako tiho zašutio, sjedio kao da ne zna za se. Međutim, valjalo 
je svršavati: moralo se bez odlaganja prijeći na preslušavanje 
svjedoka. Bilo je već osam sati izjutra. Svijetla su već davno bila 
pogašena. Mihail Makarovič i Kalganov, koji su za vrijeme cijelog 
preslušavanja čas ulazili, čas izlazili iz sobe, sad su opet ponovo 
izašli. Tužilac i istražitelj pokazivali su također jak umor. Osvanulo 
jutro bilo je kišovito, oblaci su prekrili cijelo nebo, i kiša je lijevala kao 
iz kabla. Mitja je bez misli gledao u prozor. 

— A smijem li pogledati kroz prozor? — zapita on iznenada 
Nikolaja Parfenoviča. 

— O, po volji, koliko vam drago — odgovori on. 

Mitja usta i priđe prozoru. Kiša je šibala u mala zelenkasta stakla 
na prozorčićima. Ravno ispod prozora vidjela se blatnjava cesta, a 
malo podalje, u kišnoj magli, crni, jadni neugodni redovi kućica, koje 


su bile, kako se činilo, od kiše još crnije i jadnije. Mitja se sjetio 
»Feba zlatokosog« i kako se htio ubiti, čim zasja prva njegova zraka: 
»u ovakvo bi jutro bilo možda i bolje«, osmjehnu se on i odjedamput 
zamahnu rukom odozgo prema dolje, te se okrenu »mučiteljima«. 

— Gospodo! — povika on, — već vidim, da sam propao. Ali ona? 
Recite mi, molim vas, zar će i ona propasti? Ta ona je nevina, ta ona 
je jučer kao luda vikala, da je »svemu kriva«. Ona nije ništa, ništa 
kriva! Ja sam svu noć tugovao, dok sam sjedio s vama... Zar ne 
možete, zar ne možete da mi kažete, što ćete sad s njom učiniti? 

— Što se toga tiče, budite sasvim mirni, Dmitrije Fjodoroviču, — 
odgovori tužilac odmah s vidljivom žurbom, — mi nemamo zasad 
nikakvih važnijih motiva, da bilo zbog čega uznemirujemo ličnost, za 
koju se toliko interesirate. Dalji tok događaja, nadam se, pokazat će 
isto. Naprotiv, mi ćemo u tom pogledu učiniti sve, što možemo. 
Budite potpuno mirni. 

— Gospodo, hvala vam, ja sam znao, da ste vi ipak pošteni i 
pravedni ljudi. Vi ste skinuli teret s moje duše... No, a što ćemo sad 
raditi? Ja sam spreman. 

— Jest, moramo se požuriti. Bez oklijevanja moramo prijeći na 
preslušavanje svjedoka. | sve se to mora obaviti u vašoj prisutnosti, 
a onda... 

— A zar ne bismo najprije popili čaj? — prekinu ga Nikolaj 
Parfenovič, — jer, čini mi se, zaslužili smo? 

Odlučili su, ako je dolje gotov čaj (s obzirom na to, što je Mihail 
Makarovič sigurno otišao da »počajuje«), da ispiju po čašu, a zatim 
»dalje i dalje«. Pravi čaj i »zakusku« odložili su, dok budu imali više 
slobodnog vremena. Čaj je bio zbilja dolje spremljen i brzo su ga 
donijeli gore. Mitja je najprije odbio čašu, koju mu je ljubazno 
ponudio Nikolaj Parfenovič, ali poslije je sam zamolio i pohlepno 
ispio. On je uopće naoko bio nekako neobično malaksao. Što bi 
mogla za nj značiti, činilo se, kod onakve divovske snage, jedna 
probančena noć, pa ma i uz najsilnija osjećanja? Ali, međutim, on je 
sam osjećao, da jedva sjedi, a od vremena na vrijeme stali bi mu se 
svi predmeti micati i vrtjeti pred očima. »Još malo i ja ću sigurno 
početi buncati«, pomisli u sebi. 


VIII 


ISKAZI SVJEDOKA. DJETEŠCE 


Započe preslušavanje svjedoka. Ali nećemo naše pripovijedanje 
produžiti onako podrobno, kako smo to dosada činili. | zato ćemo 
prijeći preko onog, kako je Nikolaj Parfenovič stavljao na dušu 
svakom pozvanom svjedoku, da mora govoriti istinu i po savjesti i da 
će poslije morati iskaz svoj ponoviti pod prisegom. Kako se 
naposljetku od svakog svjedoka zahtijevalo, da potpiše u zapisniku 
svoje iskaze itd. Primjećujemo samo toliko, da je najglavnija točka, 
na koju su voditelji istrage obraćali svu pažnju, bila uglavnom ono 
isto pitanje o tri tisuće, to jest, da li su bile tri tisuće ili samo tisuću i 
po, kad se Dmitrij Fjodorovič prvi put pred mjesec dana provodio 
ovdje u Mokrom, i da li su bile tri tisuće ili samo tisuću i po jučer, kad 
je Dmitrij Fjodorovič po drugi put ovdje bančio. Ali, nažalost, svi 
svjedoci, svi do jednog, bili su protiv Mitje, i ni jedan za njega, a neki 
svjedoci iznijeli su čak nove, gotovo porazne činjenice, koje su 
opovrgavale njegove navode. Prvog su preslušali Trifona Borisiča. 
On ne samo da je stajao pred istražnim povjerenstvom bez ikakva 
straha, nego naprotiv, s izrazom strogog i surovog negodovanja 
protiv optuženika, i time je nesumnjivo pridavao sebi obličje 
izvanredne istinitosti i vlastitog dostojanstva. Govorio je malo, 
odmjereno, čekao na pitanja, odgovarao na pitanja točno i smišljeno. 
On je odlučno i bez okolišanja rekao, da prije mjesec dana nije 
moglo biti potrošeno manje od tri tisuće, što će svi ovdašnji seljaci 
potvrditi, i da su čuli od samog »Dmitrija Fjodoroviča«, da je zbilja 
proharčio tri tisuće. »Koliko je samo cigankama novaca razbacao. 
Njih je sigurno više od tisuće zapalo. 

— Nisam im možda ni pet stotina dao, — primijeti na to Mitja 
smrknuto, — samo što nisam onda brojio, bio sam pijan, a šteta... 

Mitja je sada sjedio postrance, okrenut leđima zavjesi, te slušao 
mračno, s izgledom tužnim i umornim i kao da je htio da kaže: »Ah, 
svjedočite, što hoćete, sad je svejedno!« 

— Njima je izdano više od tisuće, Dmitrije Fjodoroviču, — 
poricaše Trifon Borisič odlučno, — bacali ste novac uludo, a one su 
kupile. To su kradljivci i varalice, oni su konjokradice, njih su odavde 
protjerali, a inače bi sami iskazali, koliko su od vas zaslužili. Sam 


sam onda vidio u vašim rukama svotu, — brojio dakako nisam, niste 
mi davali da izbrojim, to je istina, ali, sudeći naoko, sjećam se, da je 
bilo mnogo više od tisuće. Neko tisuću i po! Vidjeli smo mi već 
novaca i možemo da prosudimo... 

Što se tiče jučerašnje svote iskazao je Trifon Borisič otvoreno, da 
mu je rekao sam Dmitrij Fjodorovič, čim je sišao s kola, da je donio 
tri tisuće. 

— Ta manite, zar je zaista tako, Trifone Borisiču, — odgovori 
Mitja, — zar sam vam zbilja tako određeno rekao, da sam donio tri 
tisuće? 

— Rekli ste, Dmitrije Fjodoroviču. Pred Andrejem ste mi rekli. 
Ovdje je Andrej, još nije otišao, zovnite ga. A ondje u dvorani, kad 
ste častili zbor, otvoreno ste viknuli, da ostavljate ovdje šestu tisuću, 
— t.j. s prijašnjim, tako treba razumjeti. Čuli su Stjepan i Semjon, i 
Petar Fomič Kalganov stajali su onda uz vas, možda se i oni toga 
sjećaju... 

Iskaz o šestoj tisući učinio je dubok utisak na istražno 
povjerenstvo. Sviđala im se nova redakcija: tri i tri, dakle šest, 
sigurno tri tisuće onda, sada tri tisuće, izlazi šest, to je sasvim jasno. 

Preslušavali su sve svjedoke, koje je naveo Trifon Borisič, seljake 
Stjepana i Semjona, kočijaša Andreja i Petra Fomiča Kalganova. 
Osim toga su naročito zabilježili prema Andrejevu iskazu riječi, koje 
je Mitja izrekao u razgovoru, što ga je usput poveo s njim: »Kamo ću, 
reče, dospjeti ja, Dmitrij Fjodorovič: u nebo ili u pakao, i da li će mi 
na onom svijetu oprostiti?« »Psiholog« Ipolit Kirilovič saslušao je sve 
ono s blagim smiješkom, te naposljetku odredio, da se i iskaz o 
tome, kuda će dospjeti Dmitrij Fjodorovič, »priloži aktima«. 

Pozvani Kalganov, ušao je nevoljko, smrknut, ćudljiv, i 
razgovarao s tužiocem i Nikolajem Parfenovičem, kao da ih sada 
prvi put vidi u životu, a međutim je bio njihov davni i svakidanji 
znanac. On je otpočeo, kako »o svemu tome ništa ne zna, a i neće 
da zna«. Ali se ispostavilo, da je i on čuo o šestoj tisući, i on je 
priznao, da je u tom trenutku stajao uz Mitju. Po njegovu mišljenju 
bilo je u Mitjinim rukama novaca »ne znam, koliko«. Što se tiče toga, 
da su Poljaci u kartanju varali, on je potvrdio taj iskaz. Izjavio je 
također, na ponovljeno pitanje, da se položaj Mitjin poslije izgona 


Poljaka kod Agrafene Aleksandrovne zaista popravio i da je ona 
sama rekla, da ga ljubi. O _Agrafeni Aleksandrovnoj govorio je 
suzdržljivo i s poštovanjem, kao da je ona bila gospođa iz najboljeg 
društva, i čak ni jedamput nije dozvolio sebi, da je nazove 
»Grušenjkom«. lako se očito vidjelo, da se mladom čovjeku gadi da 
svjedoči, ipak ga je Ipolit Kirilovič dugo ispitivao i jedino je od njega 
potanko saznao sve ono, što je tako reći sačinjavalo Mitjin »roman« 
te noći. Mitja nije prekinuo Kalganova ni jedan jedini put. Naposljetku 
su mladića otpustili, i on se udaljio s neprikrivenim negodovanjem. 

Preslušali su i Poljake. lako su oni u svojoj sobi legli da spavaju, 
ipak nisu svu noć zaspali, a kad je stigla vlast, odmah su se brže 
bolje obukli i spremili, znajući dobro, da će i njih pozvati. Ušli su 
dostojanstveno, iako ne bez nekog straha Ustanovilo se, da je 
glavni, to jest mali pan bio činovnik dvanaeste klase u ostavci, da je 
služio u Sibiru kao veterinar, a prezime mu je bilo Musjalovič. Pan 
Vrublevski bio je međutim privatni dentist ili, ruski rečeno, zubar. 
Obojica su, čim su ušli u sobu, odmah stali odgovarati Mihailu 
Makaroviču, koji je stajao postrance, bez obzira na to, što im je 
pitanja stavljao Nikolaj Parfenovič, jer su ga iz neznanja držali za 
najvišu ličnost, koja zapovijeda, i nazivali ga uz svaku riječ: »pane 
pulkovniku«. | tek kad ih je nekoliko puta upozorio sam Mihailo 
Makarovič, dosjetili su se, da moraju odgovarati jedino Nikolaju 
Parfenoviču. Ispostavilo se, da oni potpuno pravilno govore ruski, 
samo što su neke riječi pogrešno izgovarali. O svojim nekadašnjim i 
sadašnjim odnosima prema Grušenjki stao je pan Musjalovič govoriti 
vatreno i oholo, da je Mitja odmah pobjesnio i viknuo, kako on ne 
dozvoljava »hulji«, da tako pred njim govori! Pan Musjalovič obratio 
je odmah pažnju na riječ »hulja« i zamolio, da se to zabilježi u 
zapisnik. Mitja je sav kipio od bijesa. 

— Il jesi hulja, i jesi hulja! Ubilježite to, a ubilježite također, da mu 
ja, bez obzira na zapisnik, ipak dovikujem, da je hulja! — prodro se 
on. 

Nikolaj Parfenovič, iako je to dao ubilježiti u zapisnik, pokazao je 
u ovom neugodnom slučaju najpohvalniju sposobnost i vještinu u 
vođenju rasprave: nakon što je strogo opomenuo Mitju, prekinuo je 
sam sva daljnja pitanja, koja su se odnosila na romantičnu stranu i 
prešao brzo na bitno. A kao bitno pokazao se jedan iskaz panova, 


koji je izazvao neobičnu znatiželju kod istražnog povjerenstva: naime 
iskaz, kako je Mitja htio u drugoj sobi da podmiti pana Musjaloviča i 
nudio mu tri tisuće, da odustane, i to tako, da mu isplati sedam 
stotina na ruke, a ostale dvije tisuće i tri stotine »sutra ujutro u 
gradu«, te da se kleo poštenom riječi i izjavio, da nema uza se, u 
Mokrom, toliko novaca, već da su mu novci u gradu. Mitja primijeti 
vatreno, da on nije rekao, da će mu sigurno dati sutra u gradu, ali 
pan Vrublevski potvrdi iskaz, a i sam je Mitja, kad je malo promislio, 
namrgođeno priznao, da je sigurno tako bilo, kako panovi govore, ali 
da je onda bio jako raspaljen, te je mogao zaista tako što i reći. 
Tužilac se prihvati za taj iskaz: za istragu postalo je jasno (kako su 
zbilja poslije izveli), da je polovica ili jedan dio od te tri tisuće, koje su 
dospjele u Mitjine ruke, mogla zaista biti sakrivena negdje u gradu, a 
možda čak i negdje ovdje u Mokrom, tako da se na taj način 
razjasnila i ona po istragu škakljiva okolnost, da je u Mitje nađeno 
samo osam stotina rubalja, — okolnost, koja je bila dosada jedini i 
prilično slab dokaz, ali ipak neki dokaz, koji je govorio u Mitjinu 
korist. A sad se srušio i taj jedini dokaz, koji govori u njegovu korist. 
Na pitanje tužiočevo: gdje bi uzeo one dvije tisuće i tri stotine i dao ih 
sutra panu, kad sam tvrdi, da je imao svega tisuću i po, a međutim je 
uvjeravao pana poštenom riječi, da će sigurno dobiti novac, 
odgovorio je Mitja odlučno, da nije namjeravao dati sutra »Poljačiću« 
novce, nego da mu je htio ponuditi svoja prava na dobro Čermašnju, 
ona ista prava, koja je nudio Samsonovu i Hohlakovoj. Tužilac se 
nasmijao tom »naivnom izgovoru«. 

— Ivi mislite, da bi on pristao da primi ta »prava«, mjesto dvije 
tisuće i tri stotine rubalja gotova novca? 

— Sigurno bi pristao — reče Mitja kratko i vatreno. — Molim vas, 
on bi mogao otud izvući ne samo dvije, nego četiri, pa čak i šest 
tisuća! Odmah bi uzeo svoje advokatiće, Poljačiće i čivutiće, i ne 
samo da bi oteli starcu tri tisuće, nego cijelu Čermašnju. 

Razumije se, da su iskaz pana Musjaloviča unijeli u zapisnik 
sasvim potanko. Nato su pane otpustili. Ono o varanju kod kartanja 
nisu gotovo ni spomenuli; Nikolaj Parfenovič bio im je ionako previše 
zahvalan i nije htio da ih uznemiruje sitnicama, to više, što je to bila 
obična svađa pijanih ljudi kod karata, i ništa drugo. Zar je bilo malo 


bančenja i svinjarija te noći... | tako ostade dvjesta rubalja u džepu 
panova. 

Zatim su pozvali starca Maksimova. On je ušao plašljivo, prišao 
sitnim koracima, i činilo se kao da je sav smožden i vrlo tužan. Sve 
to vrijeme bio se ugnijezdio dolje, kraj Grušenjke, sjedio s njom 
šuteći i: »čas po čas pa počne nad njom da cmizdri, a oči briše 
modro kariranim rupcem«, — kako je poslije pričao Mihail Makarič, 
Grušenjka ga je morala stišavati i tješiti. Starčić je odmah sa suzama 
priznao, da je kriv da je uzajmio od Dmitrija Fjodoroviča »deset 
rubalja zbog siromaštva svog« i da je spreman da ih vrati... Na 
direktno pitanje Nikolaja Parfenoviča: da li je primijetio, koliko je 
Dmitrij Fjodorovič imao novaca u rukama, jer je on mogao vidjeti 
novac u njegovim rukama, kad je od njega dobivao u zajam, bolje 
nego svi ostali, odgovorio je Maksimov najodlučnije, da je bilo 
novaca »dvadeset tisuća«. 

— A jeste li vi kadgod prije vidjeli dvadeset tisuća? — zapita ga 
Nikolaj Parfenovič s osmijehom. 

— Dakako, da sam vidio, ali ne dvadeset, nego sedam, kad je 
moja supruga založila moje seoce. Dala mi je, da ih samo izdaleka 
pogledam, pohvalila se preda mnom. Bio je jako krupan svežnjić, 
sve same šarene. I u Dmitrija Fjodoroviča bile su sve same šarene... 

Njega su brzo otpustili. Naposljetku je došla i Grušenjka na red. 
Članovi istražnog povjerenstva bojali su se onog utiska, što bi ga 
mogla učiniti njena pojava na Dmitrija Fjodoroviča, i Nikolaj 
Parfenovič promrmljao mu je nekoliko riječi i opomenuo ga, ali je 
Mitja u ime odgovora šutke oborio glavu i time dao na znanje, da 
»neće biti nereda«. Grušenjku je uveo Mihail Makarovič. Ona je ušla 
stroga i smrknuta lica, naoko sasvim mirna, i tiho je sjela na 
pokazani stolac, nasuprot Nikolaju Parfenoviču. Bila je vrlo blijeda i 
kao da joj je bilo studeno, jer se dobro umotala u svoj divni crni 


šalissI | zaista ju je počela spopadati onda neka grozničava jeza 
— početak duge bolesti, koju je odbolovala poslije te noći. Njeno 
strogo obličje, otvoren i ozbiljan pogled i mirno držanje učiniše vrlo 
povoljan utisak na sve. Nikolaj Parfenovič bio je čak jedan trenutak 
donekle »očaran«. On je poslije sam pripovijedao i priznao, da je tek 
sad prvi put opazio, kako je ta žena »ljepuškasta«, a prije, iako ju je 


viđao, da ju je uvijek držao za neku vrstu »kotarske hetere«. »Ona 
ima manire kao da je iz najboljeg društva«, oduševljeno je izbrbljao u 
jednom društvu dama. Ali su ga saslušali s najvećim negodovanjem i 
odmah ga zbog toga nazvali »šaralom«, što mu uostalom nije bilo 
neugodno, Kad je Grušenjka ulazila u sobu, ona je samo kao uzgred 
pogledala Mitju, koji ju je međutim gledao s nemirom, ali ga je njeno 
obličje u tom trenutku primirilo. Poslije prvih neophodnih pitanja i 
opomena zapitao ju je Nikolaj Parfenovič, iako se bio malo uzmucao, 
ipak vrlo učtivo: »U kakvim je odnosima bila s poručnikom u ostavci 
Dmitrijem  Fjodorovičem Karamazovom?« Na to je Grušenjka 
odgovorila mirno i odlučno: 

— Bio je moj poznanik, i kao poznanika primala sam ga 
posljednjeg mjeseca. 

Na dalja radoznala pitanja izjavila je otvoreno i iskreno, da joj se 
on, istina, »na trenutke« i sviđao, ali da ga nije ljubila, nego da ga je 
zavodila iz »gadne moje pakosti«, kao i onog »starčića«, jer je 
vidjela, da je Mitja jako ljubomoran na Fjodora Pavloviča i na svakog, 
što je nju zabavljalo. Fjodoru Pavloviču nije uopće namjeravala otići, 
nego ga je samo ismijavala. »Ovog mjeseca nije mi bilo ni do jedno 
od njih, ja sam očekivala drugog čovjeka, koji je preda mnom kriv... 
Tek mislim, završila ona, da u tom pogledu nemate zašto biti 
radoznali i da ja ne moram na to odgovoriti, jer to je isključivo moja 
stvar«. 

A Nikolaj je Parfenovič tako bez otezanja i učinio: on je odmah 
odustao da dalje jaše na »romantičnim« točkama, te je ravno prešao 
na ozbiljne činjenice, to jest i opet na ono najglavnije pitanje o tri 
tisuće. Grušenjka je potvrdila, da su prije mjesec dana u Mokrom 
zaista potrošene tri tisuće rubalja, istina, ona nije novac brojila, ali je 
čula upravo od Dmitrija Fjodoroviča, da su bile tri tisuće. 

— A je li vam to rekao nasamo ili pred kim drugim, ili ste samo 
čuli, kako je drugima pred vama kazivao? — zapita tužilac. 

Grušenjka je na to izjavila, da je čula i pred drugim ljudima, čula, 
kako je govorio drugima, a čula i nasamo od njega sama. 

— Jeste li čuli od njega nasamo samo jedamput ili višeput? — 
opet zapita tužilac i dozna, da je Grušenjka čula od njega nasamo 
nekoliko puta. 


Ipolit Kirilič bio je vrlo zadovoljan s tim iskazom. Daljim 
preslušavanjem saznalo se također i to, da je Grušenjka znala, 
otkuda su ti novci, i da ih je Dmitrij Fjodorovič dobio od Katarine 
Ivanovne. 

—Adaliste bar i jedamput čuli, da je prije mjesec dana potrošio 
ne tri tisuće, već manje, i da je Dmitrij Fjodorovič sačuvao cijelu 
polovicu? 

— Ne, to nisam nikad čula, — reče Grušenjka. 

Nadalje se čak ispostavilo, da joj je naprotiv Mitja cio ovaj mjesec 
spominjao, kako nema ni kopjejke. »Neprestano se nadao, da će 
dobiti od oca«, završi Grušenjka. 

— A nije li ponekad govorio pred vama... ili rekao uzgred, ili u 
srdžbi, — upade odjedamput Nikolaj Parfenovič, — da namjerava 
oduzeti život svom ocu? 

— Ah, govorio je, — uzdahnu Grušenjka. 

— Jedamput ili višeput? 

— Višeput je spominjao, uvijek, kad je bio ljut. 

— Ivi ste vjerovali, da će on to učiniti? 

— Ne, nikad nisam vjerovala! — odlučno odgovori ona. — 
Vjerovala sam u njegovu plemenitost. 

— Gospodo, dozvolite, — povika Mitja, — dozvolite, da reknem 
pred vama Agrafeni Aleksandrovnoj samo jednu riječ. 

— Recite, — dopusti Nikolaj Parfenovič. 

— Agrafena Aleksandrovna, — reče on, ustavši sa stolice, — 
vjeruj bogu i meni: nevin sam krvi mog jučer ubijenog oca! 

Kad je Mitja to rekao, opet je sjeo na stolac. Grušenjka se pridigla 
i pobožno prekrižila prema ikoni. 

— Slava tebi, gospode! — reče ona vatreno i osjećajno i ne 
sjedajući još uvijek na svoje mjesto, obrati se Nikolaju Parfenoviču, 
te nadoveza: — Što je on sada rekao, tome vjerujte! Poznajem ga 
dobro: klepeće sve koješta, ili iz šale, ili iz jogunstva, ali kad se 
savjesti tiče, neće prevariti. Otvoreno će reći istinu, tome vjerujte! 

— Hvala, Agrafena Aleksandrovna, okrijepila si moju dušu! — 
odazva se Mitja uzdrhtalim glasom. 

Na pitanje o jučerašnjem novcu, ona je izjavila, da ne zna, koliko 
ga je bilo, ali je čula, gdje je jučer višeput rekao ljudima, da je donio 
sa sobom tri tisuće. A što se tiče toga: otkud mu novci, on je jedino 


njoj rekao, da ih je »ukrao« od Katarine Ivanovne, i da mu je na to 
odgovorila, da ih nije ukrao i da sutra treba da vrati novac. Na 
energično pitanje tužioca: o kom je novcu govorio, da ga je ukrao od 
Katarine Ivanovne, da li o jučerašnje tri tisuće, ili o onima, što ih je 
stratio prije mjesec dana, izjavila je ona, da je govorio o onima prije 
mjesec dana i da ga je ona tako razumjela. 

Grušenjku su naposljetku otpustili, i tom prilikom reče joj Nikolaj 
Parfenovič vrlo živo, da se može, ako hoće, sad odmah da vrati u 
grad, i ako joj on može sa svoje strane u bilo čemu pomoći, na 
primjer, što se tiče kola, ili, na primjer, ako želi, da je tkogod prati, to 
će on... sa svoje strane... 

— Ponizno vam se zahvaljujem, — pokloni mu se Grušenjka, — 
ja ću poći s ovim starčićem, vlastelinom, odvest ću ga u grad, a dotle 
ću, ako dopuštate sačekati dolje, da vidim, šta ćete vi ovdje odlučiti o 
Dmitriju Fjodoroviču. 

Ona izađe. Mitja je bio miran i čak se činilo, kao da se ohrabrio, 
ali samo na trenutak. Nekakva čudnovata fizička nemoć obuzimala 
ga sve više i više. Oči su mu se sklapale od umora. Napokon se 
preslušavanje svjedoka svrši. Prihvatiše se konačno redakcije 
zapisnika. Mitja ustade i prijeđe od stolca u kut, do zavjese, prilegnu 
na veliki krčmarov sanduk, pokriven ćilimom, i odmah zaspa. Usnio 
je nekakav neobičan san, koji nije nikako odgovarao ni mjestu, ni 
vremenu. On se vozi nekud stepom, onuda, gdje je nekad služio, a 
vozi ga seljak po nevremenu, u kolima s dva konja. Mitji je studeno, 
bio je početak studenog, snijeg pada u krupnim vlažnim pahuljama i 
topi se, čim padne na zemlju. Žustro ga vozi seljak, veselo izmahuje 
bičem, ima ugasito plavu dugačku bradu, nije još star, oko pedeset 
godina, a na njemu sivi seljački zobun. U blizini je selo, vide se 
kućice crne-precrne, a polovica je kuća izgorjela i strše jedino 
ogorjele grede. A na ulazu u selo poredale se po putu žene, mnogo 
žena, cio red, sve su mršave, ispijene, a lica su im zagasite boje. 
Osobito pada u oči jedna S kraja, čini se, da joj je četrdeset godina, a 
možda ima svega dvadeset, lice joj je dugačko, mršavo, a na 
rukama joj plače dijete, i dojke su joj se sigurno toliko sasušile, da u 
njima nema ni kaplje mlijeka. I plače, plače dijete, pruža ručice, gole, 
sa šačicama, koje su mu od studeni sasvim pomodrile. 


— Što plaču? Zašto plaču? — pita Mitja, vozeći se brzo mimo 
njih. 

— Djetešce, — odgovara mu kirijaš, — djetešce plače. 

I Mitja se iznenadi, što mu je on rekao po svome, na seljački 
način, »djetešce«, a ne dijete. I njemu se dopalo, što je seljak rekao 
djetešce: kao da je u tome više sažaljenja. 

— A zašto plače? — navaljuje Mitja, kao da je gluh. — Zašto su 
mu ručice gole, što ih ne umotaju? 

Promrzlo je djetešce, studen probija kroz haljinicu i ona ne grije. 

— A zašto je to tako? Zašto? — ne odstupa glupi Mitja. 

— Siromašni su, pogorelci, nemaju krušca, prose za pogorjelo 
selo. 

— Ne, ne — reče Mitja, kao da još uvijek ne razumije, — reci im: 
zašto stoje pogorjele majke, zašto su siromašni ljudi, siromašno 
djetešce, zašto je gola stepa, zašto se ne grle, ne ljube, zašto ne 
pjevaju vesele pjesme, zašto su pocrnjeli od crne bijede, zašto ne 
hrane dijete? 

I on osjeća u sebi, da pita, istina, ludo i besmisleno, ali da 
svakako hoće baš tako da pita i da baš tako i mora da pita. I on još 
osjeća, da mu se u srcu podiže neko još nikad neosjećano ganuće, 
da hoće da plače, da hoće da učini svima nešto takvo, da djetešce 
prestane plakati, da ne plače i pocrnjela, ispijena djetinja mati, i da 
od ovog trenutka više nitko ne prolijeva suze, i da on to mora odmah 
učiniti, bez odlaganja i ne obazirući se ni na što, svom svojom 
karamazovskom neobuzdanošću. 

— A ja sam s tobom, ja te sad neću ostaviti, cijelog života ići ću s 
tobom, — razliježu s kraj njega mile, osjećajem protkane riječi 
Grušenjkine. 

Njegovo je cijelo srce _planulo i poletjelo prema nekakvoj 
svjetlosti, njemu se hoće da živi i živi, da ide i ide na nekakav put, 
prema novoj svjetlosti, koja ga zove, i to što brže, brže, sad, odmah! 

— Što? Kamo? — povika on, te otvori oči i sjede na svoj sanduk, 
baš kao da se prenuo iz nesvjestice, a na usnama mu zatitra sjajan 
osmijeh. 

Više njega stajao je Nikolaj Parfenovič i zvao ga, da sasluša i 
potpiše zapisnik. Mitja shvati, da je spavao duže od sata, ali nije 
slušao Nikolaja Parfenoviča. Iznenadilo ga je, da se sad odjedamput 


našao pod njegovom glavom jastuk, koga međutim nije bilo, kad je 
nemoćan klonuo na sanduk. 

— Tko mi je podmetnuo jastuk pod glavu? Tko je bio tako dobar 
čovjek! — povika on u nekom oduševljenju, osjećajem punim 
zahvalnosti i nekako plačnim glasom, kao da su mu učinili bog zna 
kakvo dobročinstvo. 

Tko je bio taj dobri čovjek, ostalo je i poslije nepoznato: možda je 
to učinio tkogod od stražara, a možda je i pisarčić Nikolaja 
Parfenoviča odredio iz sažaljenja, da mu podmetnu pod glavu jastuk, 
ali sva njegova duša kao da se tresla od suza. On priđe stolu i izjavi, 
da će potpisati sve, što žele. 

— Ja sam, gospodo, usnio lijep san, — nekako neobično reče 
on, nekako drugačije, gotovo radošću obasjana lica. 


IX 
ODVEDOŠE MITJU 


Kad je bio zapisnik potpisan, okrenu se Nikolaj Parfenovič 
svečano optuženiku i pročita mu »Odluku«, koja je glasila, da je te i 
te godine, tog i tog dana, tamo i tamo, istražitelj tog i tog okružnog 
suda, nakon preslušanja tog i tog (to jest Mitje) kao optuženika, koji 
se optužuje zbog ovog i ovog (sve točke optužbe bile su pomno 
navedene), a s obzirom na to da se optuženik ne priznaje krivim 
zbog zločina, koji mu se u grijeh upisuje, a za opravdanje svoje nije 
ništa naveo, dok međutim svjedoci (ti i ti) i okolnosti (te i te) dokazuju 
njegovu potpunu krivnju, na osnovu tog i tog paragrafa kaznenog 
zakona itd. odredio: da se taj i taj (Mitja), kako bi ga se potpuno 
spriječilo, da izbjegne istrazi i sudu, zatvori u tu i tu tamnicu, o čemu 
se ima optuženi izvijestiti, a kopija ove odluke pomoćniku tužioca 
dostaviti itd. Jednom riječi, Mitji su saopćili, da je od ovog trenutka 
uhapšenik i da će ga sad odmah prevesti u grad, gdje će ga zatvoriti 
na jednom vrlo neprijatnom mjestu Kad je Mitja sve pažljivo 
saslušao, on je samo slegao ramenima. 

— Pa, gospodo, ja vas ne krivim, ja sam spreman... Jasno mi je, 
da vam ništa drugo ne preostaje. 


Nikolaj Parfenovič saopći mu meko, da će ga odmah odvesti 
kotarski pristav Mavrikij Mavrikijevič, koji se slučajno ovdje sada 
našao... 

— Stojte! — prekinu ga Mitja, obraćajući se svima u sobi, 
progovori s nekakvim neobuzdanim osjećajem. — Gospodo, svi smo 
Mi surovi, svi smo mi odrodi, svi nagonimo na plač ljude, majke i 
djecu na sisi, ali od svih — neka se to sada zna — od svih ja sam 
najpodliji gad. Jest, ja! Svakog dana u svom životu lupao sam se u 
prsa i obećavao, da ću se popraviti, a svaki dan sam činio 
nepotrebno iste prljavštine. Sad uviđam, da je za ovakve, kao što 
sam ja, potreban udarac, udarac sudbine, da budu uomčeni i sputani 
spoljašnjom silom Ja se sam sobom ne bih nikad, nikad podigao! Ali 
grom je pukao. Primam teret optužbe i svoje javne sramote, hoću da 
patim i da se patnjom očistim! Možda, gospodo, da ću se i očistiti, 
što mislite? Ali čujte, međutim, još posljednji put: ja sam nevin krvi 
svoga oca! Ne primam kaznu za to, što sam ga ubio, već za to, što 
sam ga htio ubiti, a možda bih ga zbilja i ubio. Ali ipak namjeravam 
da se s vama borim, i to vam objavljujem. Borit ću se s vama do 
najzadnjeg daha, a onda neka odluči bog! Zbogom, gospodo, ne 
ljutite se, što sam za vrijeme preslušavanja vikao na vas, o, ja sam 
onda bio još tako glup. Za trenutak bit ću uhapšenik, i sad vam 
posljednji put Dmitrij Karamazov kao slobodan čovjek pruža svoju 
ruku. Opraštajući se s vama, opraštam se s ljudima! 

Njegov glas zadrhta i on zbilja pruži ruku, ali Nikolaj Parfenovič, 
koji je najbliže do njega stajao, nekako odjedamput, s nekakvim 
grčevitim pokretom sakri ruke za leđa. Mitja je to odmah opazio i 
zadrhtao, te svoju pruženu ruku odmah spustio. 

— Istraga još nije dovršena, — promuca Nikolaj Parfenovič 
ponešto zbunjeno; — produžit ćemo još u gradu, i ja sam, dakako, 
sa svoje strane spreman, da vam poželim svaki uspjeh... što se tiče 
vašeg opravdanja... Ja sam, Dmitrije Fjodoroviču, uvijek sklon, da 
vas smatram, tako da kažem, za čovjeka više nesretna, nego kriva... 
Mi smo svi ovdje, ako sam slobodan da izjavim u ime svih, svi mi 
ovdje spremni smo, da vas smatramo u suštini plemenitim mladićem, 
koji je nažalost, donekle i suviše zanesen nekim strastima... 

Mala figura Nikolaja Parfenoviča odavala je potkraj njegova 
govora potpuno službeno dostojanstvo. U glavi Mitjinoj iskrsnu 


odjednom, da će ga eto taj »derančić« sad odmah uzeti ispod ruke, 
odvesti u drugi kut i ondje obnoviti s njim njihov nedavni razgovor o 
»curicama«. Ali koliko sasvim uzgrednih misli, koje nemaju veze s 
datim slučajem, iskrsne ponekad čak i u zločinca, koga vode na 
gubilište? 

— Gospodo, vi ste dobri, vi ste humani, — mogu li se vidjeti s 
njom i oprostiti posljednji put? — zamoli Mitja. 

— Svakako, ali ne nasamo... jednom riječi, sad je dopušteno 
samo u prisutnosti... 

— Dobro, budite prisutni! 

Dovedoše Grušenjku, ali oproštaj je bio kratak i bez mnogo riječi, 
što nije zadovoljilo Nikolaja Parfenoviča. Grušenjka se duboko 
pokloni Mitji. 

— Rekla sam ti, da sam tvoja i da ću biti tvoja i ići s tobom uvijek, 
ma kud te poslali. Zbogom, čovječe, koji si nevin sam sebe 
upropastio. 

Usne joj zadrhtaše, a suze potekoše iz očiju. 

— Oprosti mi, Gruša, oprosti mi, zbog moje ljubavi i zbog toga, 
što sam ljubavlju svojom i tebe upropastio. 

Mitja je htio još nešto reći, ali se iznenada sam prekinu i iziđe. 
Oko njega se odmah nađoše ljudi, koji nisu skidali očiju s njega. 
Dolje, kod stepenica, do kojih se on sinoć s onakvim tutnjem 
dovezao na Andrejevoj trojci, već su stajala dvoja spremljena kola. 
Mavrikij Mavrikijevič, onizak dežmekast čovjek, podbula lica, bio je 
zbog nečeg ljut, zbog nekakva nereda, što se dogodio, te se srdio i 
vikao. On je nekako i suviše grubo pozvao Mitju u kola. »Prije, dok 
sam ga napajao u krčmi, bilo je u čovjeka sasvim drugo lice«, pomisli 
Mitja, sjedajući u kola. Niz stepenice siđe Trifon Borisič. Pred vratima 
Mitju. 

— Zbogom, božji ljudi! — viknu Mitja iz kola. 

— Oprosti nam, — začula se dva tri glasa. 

— Zbogom i ti, Trifone Borisiču! 

Ali Trifon Borisič se nije ni osvrnuo, možda je bio jako zabavljen 
poslom. | on je također nešta vikao i ustrčao se. Ispostavilo se, da 
druga kola, na kojima su imala pratiti Mavrikija Mavrikijeviča dva 
pozivara, nisu još bila sasvim spremljena. Seljačić, koji je imao da 


dade drugu trojku, navlačio je zobun, oštro se prepirao, da nije 
njegov red da ide, već Akimov. Ali Akima nije bilo, te otrčaše po nj, 
ali seljačić je gonio svoje i molio, da pričekaju. 

— Baš ovaj narod, Mavrikije Mavrikijeviču, nema nikakva stida! 
— vikaše Trifon Borisič. — Tebi je dao Akim prekjučer dvadeset i pet 
kopjeiki, ti si ih zapio, a sad vičeš. Čudim se samo vašoj dobroti 
prema ovom podlom narodu, Mavrikije Mavrikijeviču, to je sve, što 
mogu da kažem. 

— Ašto će nam druga trojka? — umiješa se Mitja; — hajdemo na 
jednoj, ne boj se, Mavrikije Mavrikijeviču, neću se buniti, neću ti 
uteći, pa što će onda straža? 

— A izvolite, gospodine, umjeti sa mnom govoriti, ako se niste još 
naučili, ja nisam vama ti, nemojte se tikati, a i savjete sačuvajte za 
drugi put... — bijesno odbrusi Mitji Mavrikije Mavrikijevič, baš kao da 
se obradovao, da može na nekom iskaliti srce. 

Mitja zašutje. On sav pocrvenje. Za trenutak spopade ga 
odjedamput studen. Kiša je prestala, na mutnom nebu sve je bilo 
zastrto oblacima, puhao je oštar vjetar ravno u lice. »Je li to 
groznica, što li?« pomisli Mitja i strese ramenima. Naposljetku se 
uspe u kola i Mavrikij Mavrikijevič, te sjede teško, široko i kao da nije 
primijetio, pritisnu Mitju. Istina, on je bio loše raspoložen i nije mu se 
sviđala povjerena dužnost. 

— Zbogom, Trifone Borisiču, — opet viknu Mitja i sam osjeti, da 
nije sad viknuo dobrodušno, već bijesno, protiv svoje volje. 

Ali Trifon Borisič stajaše oholo, zabacivši obje ruke na leđa, 
upiljivši se ravno u Mitju, te gledaše strogo i ljutito, ne odgovorivši 
ništa Mitji. 

— Zbogom, Dmitrije _ Fjodoroviču, zbogom! — začu se 
odjedamput glas Kalganova, koji se iznenada odnekud stvorio. 

On pritrči kolima i pruži Mitji ruku. Bio je bez kape. Mitja još uspije 
da dočepa i stisne njegovu ruku. 

— Zbogom, dragi čovječe, neću zaboraviti tvoje velikodušnosti! 
— viknu on toplo. 

Ali kola krenuše i njihove se ruke rastaviše. Zazvonilo je zvonce 
— odvedoše Mitju. 

A Kalganov utrča u predsoblje, sjede u kut, sagne glavu, prekri 
rukama lice i zaplaka; dugo je tako sjedio i plakao — plakao, kao da 


je još mali dječak, a ne dvadesetgodišnji mladić. O, on je gotovo 
potpuno vjerovao, da Mitja nije kriv! »Kakvi su ovo ljudi i kakvi nakon 
svega toga mogu biti ljudi!« vikao je on zbrkano gorko ražalošćen, 
gotovo očajan. U ovom trenutku bio je gotovo izgubio volju, da živi 
na svijetu. »Je li vrijedno, je li vrijedno!« vikao je ogorčeni mladić. 


ČETVRTI DIO 
DESETA KNJIGA 
DJEČACI 
KOLJA KRASOTKIN 


Početak je studenog. Kod nas je nastupila studen od jedanaest 
stupnjeva i poledica. Preko noći palo je na smrznutu zemlju nešto 
malo suha snijega, i vjetar »suh i oštar« diže ga i vitla po dosadnim 
ulicama našeg gradića, a osobito na sajmenom trgu. Jutro je tmurno, 
ali snijeg je prestao da pada. Nedaleko trga, a u blizini dućana 
Plotnikovih, stoji omalena, vrlo čista spolja i iznutra, kućica 
činovničke udovice Krasotkine. Gubernijski sekretar Krasotkin umro 
je već odavno, pred neko četrnaest godina, a njegova udovica, 
tridesetgodišnja gospođa, još i sad dopadljiva lica, živa je i živi u 
svojoj čistoj kućici od »svoje gotovine«. Ona živi časno i smjerno, 
karaktera je nježna, ali dosta vesela. Obudovjela je u svojoj 
osamnaestoj, tek što je rodila sina, proživjevši sa svojim mužem 
jedva godinu dana i odmah kako mu je rodila sina. Od tog vremena, 
od njegove smrti, posvetila se ona odgoju svog siročeta, malog 
Kolje, ali iako ga je ljubila svih četrnaest godina do ludila, ipak je 
podnijela zbog njega kudikamo više patnje, nego što je doživjela 
radosti, dršćući i umirući od straha gotovo svaki dan, da će se 
razboljeti, prehladiti, da će načiniti kakvu ludoriju, popeti se na stolac 
i odonud se stropoštati itd. itd. A kad je Kolja počeo ići u školu, a 
kasnije u našu progimnaziju, navalila mati da izučava s njim sve 
nauke, da mu pomaže i ponavlja s njim zadatke, pregla, da se 
upozna s učiteljima i njihovim ženama, i štoviše, umiljavala se i 
đacima, Koljinim drugovima, i prenemagala se pred njima, samo da 
ne diraju Kolju, da mu se ne rugaju i da ga ne tuku. Dotjerala je 
dotle, da su mu se dječaci zbilja počeli zbog nje rugati i dražiti ga, da 
je mamin sinčić. Ali dječak se umio braniti. On je bio srčan dječak, 
»Sstrašno jak«, kako se ubrzo pronio i utvrdio o njemu glas u razredu, 


bijaše spretan, jogunasta karaktera, smiona duha i poduzetan. Učio 
je dobro, i o njemu se čak pronosio glas, da je u aritmetici i općoj 
povijesti pečeniji od samog učitelja Dardanelova. Ali, ako je dječak 
gledao sve s visoka i dizao nos, ipak je bio dobar drug i nije se 
uznosio. Poštovanje svojih drugova smatrao je za nešto, što mu 
pripada, ali se ponašao prema njima prijateljski. Glavno je, što je 
znao mjeru, što je u izvjesnim prilikama umio da se svladava, a u 
odnosu prema pretpostavljenima nije nikad prelazio određenu, 
posljednju i svetu granicu, iza koje se prijestup više ne trpi, već se 
smatra neredom, bunom i nezakonitošću. A međutim je bio vrlo, vrlo 
sklon, da učini u svakoj zgodnoj prilici kakvu obijest, kao svaki 
najgori deran, i ne toliko da učini obijest, koliko da učini sprdačinu, 
budalaštinu, da »zabiberi«, pokaže otmjenost i izvještačenost. A što 
je glavno, bio je vrlo samoljubiv. On je čak i svoju majku sebi pokorio 
i vladao se prema njoj gotovo despotski. Ona se i pokorila, već 
odavno pokorila, i jedino nije mogla nikako podnijeti pomisli, da je 
dječak »malo ljubi«. Neprestano joj se činilo, da je Kolja prema njoj 
»bezosjećajan«, i dešavalo se, da ga je ona, lijući histerične suze, 
prekoravala zbog njegove hladnoće. Dječak nije to volio, i što su više 
od njega tražili srdačnih izljeva, činilo se, da je bio namjerno sve 
nepristupačniji. Ali to se nije događalo u njemu namjerno, nego 
nehotično, takav je već bio u njega karakter. Ali mati se varala: on je 
svoju mamu jako ljubio, samo nije volio »teleće nježnosti«, kako se 
on izražavao na svom đačkom jeziku. Poslije oca ostao je ormar, u 
kome se sačuvalo nekoliko knjiga; Kolja je volio čitati, te je već neke 
pročitao. Mati se nije zbog toga uznemirivala i samo se ponekad 
čudila, kako to, da dječak, mjesto da se pođe igrati, prestoji kraj 
ormara po nekoliko sati nad kakvom knjigom. I tako je Kolja pročitao 
koješta, što u svojoj dobi nije još smio da čita. Uostalom, iako dječak 
u posljednje vrijeme nije volio, da u svojim ludorijama prelazi 
izvjesnu granicu, ipak su se počeli događati i takvi ispadi, koji su 
majku ozbiljno zabrinuli, — istina, ne nemoralni, ali zato opasni, 
vratolomni. Tako se desilo baš ovog ljeta, u mjesecu srpnju, za 
vrijeme praznika, da je mati otišla sa sinom na sedmicu dana u goste 
u susjedni kotar, sedamdeset vrsta daleko, svojoj daljoj rođakinji, 
koje je muž bio namješten na jednoj željezničkoj stanici (na onoj 
istoj, najbližoj našem gradu, s koje je Ivan Fjodorovič Karamazov 


otputovao prije mjesec dana u Moskvu). Ondje je Kolja najprije 
pomno razgledao željeznicu, upoznao se s njenim uređenjem, 
znajući dobro, da će moći, kad se vrati kući, blistati svojim novim 
znanjem među đacima naše progimnazije. Ali ondje se nalazilo u to 
vrijeme još nekoliko dječaka, s kojima se on upoznao; jedni su 
stanovali na stanici, a drugi u susjedstvu — u svemu je bilo šest ili 
sedam dječaka između dvanaest i petnaest godina, a među njima i 
dvojica iz našeg grada. Dječaci su se zajedno igrali i zbijali ludorije i 
četvrtog ili petog dana, kako stigoše u goste na stanicu, došlo je 
među glupom djecom do jedne nevjerovatne oklade o dva rublja: 
Kolja, koji je bio gotovo najmlađi, te su ga zbog toga stariji donekle 
prezirali, predložio je naime iz samoljublja ili drske odvažnosti, da će 
on noću, kad u jedanaest sati stigne vlak, leći ničice među tračnice i 
preležati nepomično, dok vlak ne projuri iznad njega punom parom. 
Istina, oni su najprije načinili pokus, te se ispostavilo, da je zbilja 
moguće tako se pružiti i stisnuti između tračnica, da može vlak 
projuriti, a da ne zapne za onog, što leži, ali, međutim, trebalo je ipak 
ležati! Kolja je ostao čvrst kod toga, da će preležati. Isprva su ga 
ismijavali, nazvali ga lažovom, hvališom, i time ga još jače razdražili. 
A što je glavno, ti su petnaestgodišnjaci i suviše dizali pred njim nos i 
njega »kao malog« nisu isprva htjeli smatrati za svog druga, a to je 
bilo strašno uvredljivo. Zaključiše dakle da odu uveče jednu vrstu 
dalje od stanice, kako bi vlak, krenuvši sa stanice, jurio već punom 
brzinom. Dječaci se sakupiše. Mjesečine nije bilo i noć, ne da je bila 
tamna, već mrka. Kolja legao u određeni čas među tračnice. Ostala 
petorica, koja su se kladila, čekala su premrzla srca, a napokon u 
strahu i kajanju podno nasipa, kraj pruge, u grmlju. Najzad zatutnji u 
daljini vlak, koji je bio krenuo sa stanice. Zasjaše iz mraka dva 
crvena fenjera, zagrmje neman, što se primicala. »Bježi, bježi dolje s 
tračnica!« doviknuše Kolji iz grmlja dječaci, koji su umirali od straha, 
ali već je bilo kasno, vlak naleti i projuri. Dječaci potrčaše Kolji: on je 
ležao nepomično. Počeše ga drmusati, podizati. On se odjedamput 
diže i siđe s nasipa. Kad je sišao dolje, reče im, da je namjerno ležao 
kao u nesvijesti, da ih uplaši, ali je zaista bio izgubio svijest, što je 
poslije dužeg vremena sam priznao svojoj majci. | tako se zauvijek 
utvrdila njegova slava, da je »nebojša«. Vratio se kući na stanicu 
blijed kao krpa. Drugog je dana obolio od lagane živčane groznice, 


ali duševno je bio vrlo veseo, radostan i zadovoljan. Za ovaj događaj 
nije se odmah saznalo, nego je tek u našem gradu izbio na javu u 
progimnaziji i dopro do ušiju uprave. Ali je Koljina majka potrčala, da 
moli upravu za svog dječaka, te je uspjela, da se za nj zauzeo i 
branio ga uvaženi i utjecajni učitelj Dardanelov, i sve se zataškalo, 
kao da nije nikad ništa ni bilo. Taj Dardanelov, čovjek neženja i još 
dosta mlad, bio je već nekoliko godina strastveno zaljubljen u 
gospođu Krasotkinu i već se jednom, prije godinu dana, najponiznije, 
premirući od straha i zbunjenosti, usudio da joj ponudi ruku, ali ona 
ga je kratko odbila, držeći, da bi svojim pristankom izdala svog 
sinčića, iako je Dardanelov po nekim tajanstvenim znacima možda 
imao i prava, da se donekle zanosi snovima, kako on nije baš 
sasvim mrzak krasnoj, ali i suviše kreposnoj i nježnoj udovici. Ali 
luda vratolomija Koljina kao da je probila led, i Dardanelovu je bilo 
zbog njegova zauzimanja pružena nada, istina, slaba, ali i sam je 
Dardanelov bio fenomen čistoće i stidljivosti, i zato je za nj bilo 
zasada i ovo dovoljno, da bude potpuno sretan. On je dječaka volio, 
ali je smatrao poniženjem, da mu se umiljava, te je bio prema njemu 
u razredu strog i od njega mnogo tražio. Ali i Kolja ga je sam držao u 
pristojnoj udaljenosti, gradivo je uvijek izvrsno svladavao, u razredu 
je bio drugi đak, prema Dardanelovu se držao suho, i cio je razred 
čvrsto vjerovao, da je u općoj povijesti toliko pečen, da može i 
samog Dardanelova »pobiti«. I zaista, Kolja mu je jedamput stavio 
pitanje: tko je osnovao Troju? — Ali Dardanelov je odgovorio samo 
općenito o narodima, njihovim kretanjima i seobama, o drevnoj 
starini i legendama, ali na to, tko je baš osnovao Troju, to jest, koja 
ličnost, nije mogao da odgovori, te je čak zbog nečeg smatrao, da je 
to pitanje isprazno i nerazumno. I tako su dječaci stekli uvjerenje, da 
Dardanelov ne zna, tko je osnovao Troju. A Kolja je čitao o 
osnivačima Troje u Smaragdovu, koji se sačuvao u ormaru među 
knjigama, što su ostale iza njegova oca. Svršilo se time, da su počeli 
najzad svi dječaci zanimati za to, tko je zapravo osnovao Troju, ali 
Kolja nije otkrio svoje tajne, i slava o njegovu znanju ostala je 
nepoljuljana. 

Poslije događaja na željeznici nasta neka promjena u Koljinim 
odnosima prema majci. Kad je Ana Fjodorovna (udovica Krasotkina) 
saznala za pothvat svog sinčića, ona je gotovo poludjela od užasa. 


Dobila je tako strašne histerične nastupe, koji su potrajali, s 
prekidima, nekoliko dana, da joj je Kolja, koji se bio već ozbiljno 
prepao, zadao poštenu i plemenitu riječ, da se slične ludorije neće 
više ponoviti. On se klečeći zakleo pred ikonom, zakleo uspomenom 
očevom, kako je zahtijevala sama gospođa Krasotkina, kojom se 
priikom »srčani« Kolja rasplakao od »osjećaja« kao šestgodišnje 
dijete, i mati i sin padali su ovaj cio dan jedno drugom u zagrljaj i 
tresli se od plača. Sutradan probudio se Kolja »bezosjećajan«, kao i 
Istina, poslije mjesec i po dana bio je opet umiješan u jedan 
nestašluk i za nj je doznao čak i naš mirovni sudac, ali je taj 
nestašluk bio sasvim druge vrste, čak je bio smiješan i glup, a i on 
sam, kako se poslije pokazalo, nije bio u tome kolovođa, nego je bio 
tek umiješan u to. Ali o tome ćemo pričati kojom drugom prilikom. 
Mati je i dalje drhtala i mučila se, a Dardanelov je, što su njene brige 
bivale veće, sve više gajio nade. Moramo primijetiti, da je Kolja 
shvaćao i pogađao, na što Dardanelov smjera, i zato ga je, dakako, 
zbog njegovih »osjećaja«; duboko prezirao, a prije je bio čak toliko 
nedelikatan, te je pokazivao taj prezir pred majkom, podsjećajući je, 
izdaleka, da shvaća, za čim Dardanelov teži. Ali poslije slučaja na 
željeznici, on je i u tom pogledu promijenio svoje držanje: izbjegavao 
je svako nagoviještanje, pa i najmanje, a o Dardanelovu počeo je da 
govori pred majkom, s najvećim poštovanjem, što je odmah u srcu 
beskrajno zahvalna, shvatila osjetljiva Ana Fjodorovna, ali zato je pri 
najmanjoj i čak slučajnoj riječi, koju bi kakav stran gost izrekao o 
Dardanelovu u Koljinoj prisutnosti, odjedamput sva pocrvenjela od 
stida kao ruža. U tim bi trenucima Kolja ili gledao kroz prozor ili 
razgledao, da li mu nisu čizme progledale, ili bi bijesno zovnuo 
»Perezvona«, čupavo, prilično veliko i šugavo pseto, koje je prije 
mjesec dana negdje dobio, dovukao kući i zbog nečeg držao 
sakriveno u sobama, ne pokazujući ga nijednom drugu. On ga je 
strašno tiranizirao, učeći ga nekakvim vještinama i majstorijama, i 
doveo je jadno pseto dotle, da je urlalo, kad bi on otišao u školu, a 
kad bi se vratio, cičalo bi od ushita, skakalo kao ludo, šenilo, valjalo 
se po zemlji, pravilo se, da je mrtvo itd., jednom riječi, pokazivalo sve 
vještine, kojima su ga naučili, i ne na zapovijed, već jedino iz svog 
vatrenog oduševljenja i zahvalnog srca. 


Zbilja: zaboravio sam spomenuti, da je Kolja Krasotkin bio onaj 
isti dječak, koga je, čitaocu već poznati dječak lljuša, sin 
štapskapetana u ostavci Snjegireva, ubo nožićem u butinu, braneći 
svog oca, koga su đaci nazivali posprdno »ispiračem«. 


ll 
DJEČURLIJA 


Dakle, toga hladnog i burnog jutra u mjesecu studenom sjedio je 
dječak Kolja Krasotkin kod kuće. Bila je nedjelja i škole nije bilo. Ali 
je već odbilo jedanaest sati, i on je morao svakako da ode od kuće 
»zbog jedne jako važne stvari«, a međutim je bio u cijeloj kući sam i 
to kao pravi njen čuvar, jer se nekako desilo, da su svi stariji stanari 
otišli od kuće zbog nekakva izvanrednog i neobičnog slučaja. U kući 
udovice Krasotkine bio je još jedan mali stan s dvije sobice, koji je 
bio odijeljen hodnikom od stana, u kome je ona stanovala; taj se stan 
davao u najam i u njemu je stanovala doktorica sa svoje dvoje 
neodrasle djece. Doktorica je bila istih godina kao i Ana Fjodorovna i 
njena prijateljica, a muž njen, doktor, otputovao je prije godinu 
najprije u Orenburg, a poslije u Taškent, i već je prošlo pola godine, 
kako nije bilo od njega ni glasa ni traga, te da nije bilo tog 
prijateljstva s gospođom Krasotkinom, koje je donekle ublaživalo jad 
napuštene doktorice, bila bi se ona dosad, zbog jada, sigurno 
rastopila od suza. | eto, moralo se još i to desiti, da udarci sudbine 
prevrše mjeru, te je iste te noći, od subote na nedjelju, Katarina, 
jedina doktoričina, služavka, odjednom i iznenadivši neobično svoju 
gospođu, neočekivano izjavila, da će zacijelo pred zoru roditi. Kako 
je bilo moguće, da to nitko nije prije opazio, bilo je svima pravo čudo. 
Preneražena doktorica odlučila je da smjesti Katarinu, još 
zavremena, u jedan zavod, koji je bio za takve slučajeve uređen kod 
jedne babice u našem gradu. A kako je ona neobično cijenila tu 
služavku, to je odmah i izvela svoju odluku i otpremila ju onamo, te 
povrh toga, i sama ostala uz nju. Sutradan ujutro bilo je zbog nečeg 
potrebno i prijateljsko učešće i pomoć i gospođe Krasotkine, koja je 
mogla u tom slučaju kod nekog nešto izmoliti i zaštititi. I kako su bile 
obje gospođe odsutne, a sluškinja gospođe Krasotkine, baba Agalja, 


otišla je na trg, i Kolja je tako ostao sam, te je privremeno bio čuvar i 


stražar »mjehurića« či to jest sinčića i djevojčice doktoričine, koji 
ostadoše sami samcati. Kolja se nije bojao čuvati kuću, a uza nj je 
bio još i Perezvon, kome je bilo zapovjeđeno, da leži u predsoblju 
pod klupom potrbuške i »mirno«, i koji je baš zato svaki put, kad bi 
Kolja, koji je šetao po sobama, ušao u predsoblje, zatresao glavom i, 
ulagujući se, dvaput čvrsto lupio repom po podu, ali nažalost ne bi 
zvižduka, da ga vabne. Kolja bi strašno pogledao nesretnog psa, i 
ovaj bi opet zamro u poslušnoj ukočenosti. Ali, ako je išta 
uznemirivalo Kolju, to su bili jedino »mjehurići«. Na neočekivani 
slučaj s Katarinom gledao je, razumije se, s najdubljim prezirom, ali 
osirotjele mjehuriće jako je volio i već im je bio donio nekakvu dječju 
knjižicu. Nastja, starija djevojčica, koja je imala već osam godina, 
znala je čitati, a mlađi »mjehurić«, sedamgodišnji dječačić Kostja, 
jako je rado slušao, kad mu je Nastja čitala. Dakako, Krasotkin ih je 
mogao zabaviti zanimljivije, to jest staviti ih oboje u red i početi se s 
njima igrati vojnika ili pak skrivača po cijeloj kući. On je to učinio već 
više puta i nije se sramio da to čini, te se zbog toga već pročulo u 
njegovu razredu, kako se Krasotkin igra kod kuće sa svojim malim 
stanarima konja, kako poskakuje kao zapreženi konj i savija glavu, 
ali Krasotkin je ponosno odbio to predbacivanje, ističući, da bi zaista 
bilo sramotno, kad bi se u »našem vijeku« igrao konja s vršnjacima, 
trinaestgodišnjacima, ali da on to čini zbog »mjehurića«, jer ih voli, a 
u njegove osjećaje ne smije se nitko miješati. Zato su ga i obožavala 
oba »mjehurića«. Ali ovaj put mu nije bilo do igre. On je imao da 
obavi jedan vrlo važan lični posao i, čini se, čak tajanstven, međutim 
je vrijeme protjecalo, a Agalja, kojoj bi mogao ostaviti djecu, nije se 
još uvijek vraćala s trga. On je već nekoliko puta prošao kroz 
predsoblje, otvarao vrata od doktoričina stana i zabrinuto obišao 
»mjehuriće«, koji su po njegovoj zapovijedi sjedili za knjigom i svaki 
put, kad je otvorio vrata, osmjehnuli se na nj široko, osjećajući, da će 
on ući i učiniti nešto divno i zabavno. Ali Kolja je bio duševno 
uznemiren i nije ulazio. Naposljetku je izbilo jedanaest, i on je čvrsto 
i konačno odlučio, da će otići od kuće, ako se za deset minuta ne 
vrati »prokleta« Agalja, i ne čekajući više na nju, ali će mu, dakako, 
»mjehurići« morati svečano obećati, da se neće bez njega bojati, 


učiniti kakvu ludoriju i da neće od straha plakati. S tim mislima ogrnu 
se svojim vatiranim ogrtačem s krznenim ovratnikom od neke 
mačke, objesi preko ramena svoju torbu te, ne obzirući se na 
prijašnje česte majčine molbe, da po »takvoj studeni«, kad pođe od 
kuće, uvijek obuje kaljače, prošao kroz predsoblje, samo ih prezirno 
pogledao i otišao u samim čizmama. Kad ga je Perezvon ugledao 
odjevena, stao je još jače lupati repom o pod i nervozno se tresti 
cijelim tijelom i čak tužno zavijati, ali Kolja, kad je vidio toliko 
strastvenu plahovitost svog psa, zaključio je, da to škodi disciplini, te 
ga je još bar minutu zadržao pod klupom, i kad je već otvorio vrata 
od predsoblja, odjedamput mu zviznuo. Pas skoči kao lud i poče da 
skače pred njim od oduševljenja. Kolja prijeđe predsoblje i otvori 
vrata na sobi »mjehurića«. Oboje su sjedili kao prije za stolićem, ali 
već nisu čitali, nego su se vatreno prepirali o nečem. Ta su se djeca 
često prepirala o raznim istaknutim životnim pitanjima, kod čega je 
Nastja, kao starija, uvijek odnosila pobjedu, a Kostja, ako se nije 
mogao da složi s njom, odlazio je Kolji Krasotkinu, da apelira, i kako 
je on presudio, važilo je kao apsolutna presuda za obje strane. Ali 
ovaj put je prepirka »mjehurića« donekle zainteresirala Krasotkina i 
on je zastao na vratima, da sluša. Kad su djeca vidjela, da ih on 
sluša, produžili su još s većim žarom svoju prepirku. 

— Nikad, nikad neću povjerovati, da malu djecu nalaze babice u 
vrtu među kupusnim gredicama. Sad je već zima i nema više 
gredica, i babica nije mogla donijeti Katarini kćerku. 

— Fi-ju! — zviznu Kolja tiho. 

— Ili gle, kako: one donose odnekud, ali samo onima, koje su 
udate. 

Kostja pažljivo pogleda Nastju, te slušaše duboko zamišljen i 
razmišljaše. 

— Nasija, ali ti si luda, — reče on naposljetku čvrsto i bez vatre, 
— kako bi mogla imati Katarina dijete, kad nije udata? 

Nastja se strašno raspali. 

— Ti ništa ne razumiješ, — prekinu ga ona jetko, — možda ona 
ima čovjeka, koji sjedi u tamnici, i ona je eto rodila. 

— A zar ona ima muža u tamnici? — važno zapita razumni 
Kostja. 


— Ili, znaš, — naglo ga prekinu Nastja, sasvim napustivši i 
zaboravivši svoju hipotezu, — ona nema muža, to imaš pravo, ali 
ona hoće da se uda, i počela je misliti, kako će se udati, te je 
neprestano mislila, jednako mislila i dotle mislila, dok nije mjesto 
muža dobila dijete. 

— Pa, osim ako je tako, — prista sasvim pobijeđeni Kostja, — ali 
to ti nisi prije rekla, otkud bih mogao onda znati? 

— No, dječurlijo, — reče Kolja, stupivši u sobu, — vi ste, kako 
vidim, opasni! 

— I Perezvon je s vama? — iskesi se Kostja i stade pucketati 
prstima i zvati Perezvona. 

— Mjehurići, ja se nalazim u teškom položaju, — otpoče 
Krasotkin važno, — i vi mi morate pomoći: Agafja je sigurno slomila 
nogu, kad je dosada nema, to je već odlučeno i zapečaćeno; nego ja 
moram svakako otići od kuće. Puštate li me ili ne puštate? 

Djeca pogledaše zabrinuto jedno u drugo i njihova dosad 
nasmijana lica izražavala su nemir. Oni nisu, uostalom, još potpuno 
shvaćali, što on od njih zahtijeva. 

— Nećete praviti ludorije za moje odsutnosti! Nećete se uspinjati 
na ormar i slomiti nogu? Nećete plakati od straha, što ste sami? 

Na dječjim licima pojavi se strašna tuga. 

— A ja bih vam zato mogao pokazati jednu stvarčicu, topić od 
mjedi, iz koga se može pucati pravim barutom. 

Dječja se lica u tren oka razvedriše. 

— Pokažite topić, — reče Kostja, a lice mu se zasja. 

Krasotkin turi ruku u svoju torbu, izvadi iz nje malen topić od 
bronce i metnu ga na stol. 


— Aha, pokažite! Gledaj, ima točkove, — i on provoza topić po 
stolu, — i pucati se može iz njega. Nabiti sačmom i pucati. 
— | ubit će? 


— Sve će ubiti, samo treba dobro naciljati. 

| Krasotkin im rastumači, kako se meće barut, kamo se sipa 
sačma, pokaza rupicu u obliku upaljača, ispriča im, kako topić natrag 
trgne, kad opali. Djeca su slušala sa strašnom radoznalošću. 
Osobito je zadivilo njihovu maštu, što topić unatrag trgne. 

— A imate li baruta? — raspita se Nastja. 

— Imam. 


— Pokažite nam i barut, — otegla ona s molećim osmijehom. 

Krasotkin opet turi ruku u torbu i izvadi iz nje malenu bočicu, u 
kojoj se zaista nalazilo nešto malo pravog baruta, a u papirnatom 
fišečiću bilo je nekoliko zrna sačme. On je čak odčepio bočicu i 
izasuo malo baruta na dlan. 

— Samo ako gdjegod u blizini nema vatre, jer će se rasprsnut i 
sve nas pobiti, — upozori ih Krasotkin zbog efekta. 

Djeca su motrila barut s pobožnim strahom, koji je još pojačao 
njihovo uživanje. Ali Kostji se bolje dopala sačma. 

— A sačma ne gori? — zapita on. 

— Sačma ne gori. 

— Poklonite mi malo sačme, — reče on molećim glasom. 

— Poklonit ću ti malo sačme, eto, uzmi, ali ne pokazuj svojoj 
mami prije, dok se ja ne vratim, jer će pomisliti, da je to barut i 
umrijeti od straha i vas išibati. 

— Nas mama nikad ne tuče šibom, — odmah primijeti Nastja. 

— Znam, rekao sam jedino zbog ljepote stila. | mamu nikad ne 
varajte, samo ovaj put — dok se ne vratim. Dakle, mjehurići, mogu li 
otići? Nećete plakati od straha, kad mene ne bude ovdje? 


— Pla-kat će-mo — otegnu Kostja, spremajući se već da 
zaplače. 
— Plakat ćemo, sigurno ćemo plakati, — dočeka Nastja brže- 


bolje i plašljivo. 

— Ah, djeco, kako su opasne vaše godine. Što se može, ptići, 
morat ću s vama prosjediti ne znam dokle. A vrijeme, vrijeme, ah! 

— Zapovjedite Perezvonu, neka se umrtvi, — zamoli Kostja. 


[165] 


— Ne pomaže ništa, morat ću se poslužiti i Perezvonom. Ici ' 
Perezvone! 

I Kolja stade zapovijedati psu, a on je pokazivao sve, što je znao. 
To je bilo pseto dugačke čupe, veliko kao obično kućno pseto i 
nekakve sivkastomodre dlake. Na desno oko bilo je ćoravo, a lijevo 
uho bilo mu je bogzna zašto razrezano. Ono je cičalo, i skakalo, 
šenilo, hodalo na stražnjim nogama, leglo poleđice i sve četiri noge 
diglo u vis i ležalo, a da se nije ni maklo, kao da je mrtvo. Za vrijeme 
te posljednje majstorije otvorila su se vrata i na pragu se pojavila 
Agafja, debela služavka gospođe Krasotkine, žena od kojih četrdeset 


godina, koja se vratila s trga sa zavežljajem nakupovana živeža u 
ruci. Ona zastade i, sa zavežljajem, koji joj je visio u lijevoj ruci, 
stade da gleda pseto. Kolja, mada je željno iščekivao Agalju, ipak 
nije prekinuo predstave, i tek kad je Perezvon neko izvjesno vrijeme 
preležao kao mrtav, on mu je naposljetku zviznuo: pseto skoči i poče 
skakati od radosti, što je izvršilo svoju dužnost. 

— Vidi, to je pas! — progovori Agafja poučno. 

— Ašto si ti, ženska glavo, okasnila? — zapita Krasotkin grozno. 

— Ženska glavo? Gle ti čviljka! 

— Čviljak? 

— Da, čviljak. | što se tebe tiče, što sam zakasnila? Sigurno je 
moralo biti, kad sam zakasnila, — mrmljaše Agafja, prihvativši se 
posla oko peći, ali ne nezadovoljna i srdita, već baš naprotiv, jako 
zadovoljna, kao da se raduje prilici, da se može našaliti s veselim 
gospodičićem. 

— Čuj, lakomislena babo, — otpoče Krasotkin, ustajući sa 
divana, — možeš li se zakleti svime, što je sveto na svijetu, i povrh 
toga i još čim drugim, da ćeš za vrijeme moje odsutnosti neprekidno 
paziti na mjehuriće? Ja odlazim od kuće. 

— A zašto da ti se zaklinjem? — nasmija se Agafja. — I bez toga 
ću pripaziti na njih. 

— Neću, inače neću, već ako mi se zakuneš spasenjem svoje 
duše. Drugačije ne idem. 

—Atine idi. Tiče li se to mene, napolju je studen, sjedi kod kuće. 

— Mjehurići, — obrati se Kolja djeci, — ova će žena ostati s 
vama do mog povratka ili do povratka vaše mame, jer i ona se 
morala već odavno vratiti. Osim toga, dat će vam doručak. Hoćeš li 
im, Agafja, štogod dati. 

— Ito se može. 

— Do viđenja, ptići, odlazim mirne duše. A ti, babuskaro — reče 
on poluglasno i važno, prolazeći pored Agafje, — nadam se, da im 
nećeš početi brbljati vaše obične ženske gluposti o Katarini, — 
poštedi njihovo djetinjstvo. Ici, Perezvon! 

— No, hajde zbogom, — reče Agafja zajedljivo i već ljutita. — 
Smiješan deran! Trebalo bi ga išibati, eto što bi trebalo, za takve 
riječi. 


II 
ĐAK 


Ali Kolja više nije slušao. Naposljetku je mogao da ode. Kad iziđe 
napolje, on se obazre oko sebe, strese ramenima i reče »studen!« te 
se uputi najprije ravno ulicom, a zatim skrenu desno kroz pobočnu 
ulicu prema trgu. Ali, prije nego što je stigao do trga, zastade pred 
jednom kapijom, izvadi iz džepa zviždaljku i zazvižda iz sve snage, 
kao da daje urečeni znak. Nije čekao više od jedne minute: kroz 
vratašca dotrča do njega jedanaestgodišnji rumen dječačić, također 
u toplom, čistom i čak kicoškom ogrtaču. To je bio mladi Smurov, đak 
pripravnog razreda (dok je međutim Kolja Krasotkin bio već za dva 
razreda stariji), sin bogatog činovnika, kome nisu, kako se čini, 
roditelji dopuštali da se druži s Krasotkinom kao s poznatim drskim 
obješenjakom, i Smurov je sad očito umakao kradom. Taj je Smurov 
bio, ako nije čitalac zaboravio, jedan iz one gomile dječaka, što se 
prije dva mjeseca nabacivala kamenjem preko jarka na Iljušu, i koji 
je onda pričao Aljoši Karamazovu o Iljuši. 

— Ja vas, Krasotkine, čekam već cio sat — reče Smurov vrlo 
odlučno, i dječaci podoše prema trgu. 

Zakasnio sam — odgovori Krasotkin. — Bilo je razloga. A tebe 
neće izbiti, što ideš sa mnom? 

— Ta manite, kao da me ne biju? I Perezvon je s vama? 

— | Perezvon. 

— I njega vodite onamo? 

— I njega! 

— Ah da je i Žućka! 

— Žućke ne možemo odvesti. Žućka ne postoji. Žućka je nestala 
u mraku neizvjesnosti. 

— Ah, ne bi li mogli tako učiniti, — zasta iznenada Smurov. — 
lljuša kaže, da je Žućka imala dugačku čupu, da je bila isto tako 
sijeda, boje kao dim, poput Perezvona, — i ne bi li mogli reći, da je 
to ta ista Žućka, i on će možda povjerovati? 

— Đače, boj se laži, to je prvo; čak i onda, kad se tiče dobrog 
djela, to je drugo. A glavno je, nadam se, da nisi ondje govorio, da 
ću i ja doći. 


— Bože sačuvaj, razumijem se i ja. Ali s Perezvonom ga nećeš 
utješiti, — uzdahnu Smurov. — Znaš, što: otac njegov, onaj kapetan, 
ispirač, kazivao nam je, da će mu danas donijeti štene, pravo 


midelandsko Al, crna nosa; misli, da će time utješiti Iljušu, ali 
teško. 

— A kako je sad Iljuški? 

— Ah, zlo, zlo. Mislim, ima sušicu. On je još pri sebi, ali diše — 
diše, strahota je, kako diše. Neki dan je zamolio, da ga provodamo; 
obuli smo mu čizme, htio je da pođe, ali je pao. »Ah, veli, ja sam ti 
govorio, oče, da su moje čizme loše, to su one prijašnje, i prije mi je 
bilo teško u njima hodati.« Mislio je, da su čizme krive, što je pao, a 
pao je naprosto od slabosti. Neće preživjeti sedmicu dana. Dolazi 
Mu Herzenstube. Sad su opet bogati, imaju puno novaca. 

— Hulje. 

— Tko su hulje? 

— Liječnici, i sva medicinska fukara, govoreći uopće, i također, 
razumije se pojedinačno. Ja poričem medicinu. To je jedna potpuno 
nekorisna ustanova. Ali ću, uostalom, sve to istražiti. A kakve su to 
međutim sentimentalnosti ondje kod vas otpočele? Ondje se, čini se, 
cio razred skuplja? 

— Ne cio, nekih deset drugova naših dolazi onamo uvijek, svaki 
dan. | ništa drugo. 

— Mene u svemu tome iznenađuje uloga Alekseja Karamazova: 
njegovu će bratu sutra ili prekosutra suditi zbog takva zločina, a on 
ima još toliko vremena, da sentimentalizira s dječakom! 

— Ovdje nema uopće nikakva sentimentaliziranja. Pa i ti sam 
ideš da se izmiriš s Iljušom. 

— Da se _izmirim? Smiješan izraz. Ja, uostalom, nikom ne 
dopuštam, da analizira moje postupke. 

— A kako će ti se Iljuša obradovati! On i ne pomišlja da ćeš ti 
doći. Zašto, zašto nisi htio tako dugo da ideš? — uzviknu Smurov 
vatreno. 

— Dragi dječačiću, to je moja stvar, a ne tvoja. Ja idem iz vlastite 
pobude, jer je to moja volja, a vas je sve dovukao onamo Aleksej 
Karamazov, to je ipak neka razlika. | otkud li znaš, možda i ne idem 
onamo, da se mirim? Glup izraz. 


— Nipošto nije Karamazov, sigurno nije on. Naši su prosto sami 
počeli onamo odlaziti, razumije se, najprije s Karamazovom. | ništa 
tu nije bilo, nikakvih gluposti. Najprije je otišao jedan, a poslije drugi. 
Otac njegov silno nam se obradovao. Znaš li, on će prosto poludjeti, 
ako Iljuša umre. On vidi, da će Iljuša umrijeti. Ali mu je milo, što smo 
se izmirili s Iljušom. Iljuša je za te pitao i drugo ništa nije dodao. 
Zapitao je i zašutio. A otac će mu šenuti umom ili će se objesiti. On 
se i prije ponašao, kao lud. Znaš, on je plemenit čovjek, a onda smo 
pogriješili. Svemu je kriv onaj ocoubojica, što ga je onda tukao. 

— A ipak je Karamazov za me zagonetka. Ja sam se mogao već 
odavno upoznati s njim, ali ja volim, u ponekim slučajevima biti 
ponosan. Usto, ja sam stvorio o njemu izvjesno mišljenje, koje se 
mora još provjeriti i razjasniti. 

Kolja važno zašutje, a Smurov također. Smurov je, navodno 
osjećao strahopoštovanje prema Kolji Krasotkinu i nije smio ni 
pomisliti da se mjeri s njim. A sad je bio vrlo radoznao, jer je Kolja 
izjavio, da ide onamo »iz vlastite pobude«, i u tome se morala, 
sigurno, kriti neka zagonetka, što je Kolja odjedamput naumio da ide 
onamo, i to baš danas. Oni su prelazili preko trga, na kome se 
nalazilo u ovom trenutku mnogo seljačkih kola i bilo mnogo dognane 
živadi. Građanke su prodavale pod svojim šatricama žemičke, konce 
itd. Takvo nedjeljno trgovanje nazivaju kod nas u gradu naivno 
sajmovima i takvih sajmova ima u godini vrlo mnogo. Perezvon je 
trčao u najveselijem duhovnom raspoloženju, svrćući neprestano 
sad desno, sad lijevo, da negdje nešto onjuši. Kad bi se sreo s 
drugim psima, on se neobično usrdno obnjušio s njima po svima 
psećim pravilima. 

— Ja volim da promatram realizam, Smurove, — progovori 
odjedamput Kolja. — Jesi li primijetio, kako se psi, kad se sretnu, 
obnjuše? To je kod njih neki opći prirodni zakon. 

— Jest, ali vrlo smiješan. 

— To jest, ne smiješan, ti si se loše izrazio. U prirodi nema ništa 
smiješno, ma kako li se čovjeku zbog njegovih predrasuda činilo. 
Kad bi psi mogli da razmišljaju i da kritikuju, sigurno bi našli isto 
toliko smiješnog, a možda i mnogo više, u socijalnim odnosima ljudi, 
njihovih gospodara, — a možda i mnogo više. Ja ovo ponavljam 


zato, što sam čvrsto uvjeren, da je kod nas mnogo više gluposti. Ovo 
je misao Rakitinova, značajna misao. Ja sam, Smurove, socijalist. 

— A što je to socijalist? — zapita Smurov. 

— To je, kad su svi jednaki, kad svi imaju jedan zajednički 
imutak, kad nema brakova, a vjeru i zakone bira svatko po svojoj 
Volji; no, i sve ostalo. Ali ti nisi još dorastao za to, za te je još rano. A 
ipak je studeno. 

— Jest. Dvanaest stupnjeva. Malo prije gledao je moj otac na 
termometar. 

— I jesi li opazio, Smurove, da se usred zime, kod petnaest ili 
čak osamnaest stupnjeva, ne čini, da je tako studeno, kao, na 
primjer sad, u početku zime, kad odjedamput iznenada naiđe studen, 
kao sad, od dvanaest stupnjeva, a osobito, kad ima malo snijega. To 
znači, da se ljudi nisu još navikli. Kod ljudi je sve navika, u svemu, 
čak u državnim i političkim odnosima. Navika je — glavni pokretač. 
Gle, kako je ono smiješan seljak! 

On pokaza na stasita seljaka u kožuhu, dobroćudna lica, koji je 
kraj svojih kola pljeskao zbog studeni rukama u rukavicama. Po 
njegovoj dugačkoj, ugasito plavoj bradi bilo se uhvatilo inje od 
hladnoće. 

— U seljaka se brada smrzla! — viknu Kolja glasno i izazivački, 
prolazeći pokraj njega. 

— U mnogih se smrzla, — odgovori seljak mirno i odmjereno. 

— Ne zadirkuj u nj, — primijeti Smurov. 

— Ne brini se, neće se rasrditi, on je dobar. Zbogom, Matveju. 

— Zbogom. 

— A zar se ti zbilja zoveš Matvej? 

— Matvej? A ti nisi znao? 

— Nisam znao; nasumce sam rekao. 

— Gle, sigurno si đak? 

— Da, dak. 

— A biju li te? 

— Ne baš jako, tako. 

— A boli li te? 

— Bez toga ne može da bude. 

— E-eh! — uzdahnu seljak od svega srca. 

— Zbogom, Matveju! 


— Zbogom. Mio si ti momčić, zaista. 

Dječaci krenuše dalje. 

— To je valjan seljak, — reče Kolja Smurovu. — Ja volim da se 
porazgovorim s narodom i uvijek se radujem, što mogu biti pravedan 
prema njemu. 

— A zašto si mu slagao, da nas biju? — zapita Smurov. 

— Morao sam ga obradovati! 

— A čime? 

— Vidiš, Smurove, ja ne volim, ako tko od prve riječi ne shvaća, 
nego ponovo zapitkuje. Mnogome ne koristi ni tumačenje. Po 
seljakovu shvaćanju đaka biju i moraju biti: jer kakav je, misli on, 
đak, ako ga ne biju? I ako mu odjedamput kažeš, da kod nas ne 
tuku, on će se ražalostiti. A uostalom, ti to ne razumiješ. S narodom 
treba umjeti govoriti. 

— Samo ne zadirkuj, molim te, jer se može izleći priča, kao s 
onom guskom. 

— Ati se bojiš? 

— Ne smij se, Kolja, ja se, bogami, bojim. Otac će se jako 
rasrditi. Meni je strogo zabranjeno da se družim s tobom. 

— Ne uznemiruj se, ovaj put se neće ništa dogoditi. Zdravo, 
Nataša, — doviknu on jednoj piljarici pod šatorom. 

— Kakva sam ja Nataša, ja sam Marija, — odgovori piljarica, još 
mlada žena, vičući. 

— Dobro je, što se zoveš Marija, zbogom! 

— Ah, ti đavole, nema te što vidjeti, a već si takav! 

— Nemam vremena, nemam kad s tobom razgovarati, ispričat 
ćeš mi iduću nedjelju, — zamahnu rukom Kolja, baš kao da se ona o 
njega očesala, a ne on o nju. 

— A što bih ti imala u nedjelju pripovijedati? Ti si se o mene 
očesao, a ne ja o tebe, bezobrazniče, — razvikala se Marija, — 
istući bi te trebalo, eto što, ti si poznato zadirkivalo, jest, to si! 

Među drugim piljaricama, koje su do Marije prodavale na svojim 
klupama, razlegnu se smijeh, kad odjedamput iskoči, tko zna zbog 
čega, ispod arkada gradskih dućana, nekakav ljutit čovjek, nalik na 
trgovačkog pomoćnika, ali ne naš domaći, već stranac, u modrom 
kaftanu dugačkih pola, u kapi sa štitom, još mlad, tamnoplave 


kudrave kose i dugačka, blijeda, hrapava lica. On je bio nekako 
glupo uzbuđen i odmah stade prijetiti Kolji šakom. 

— Ja te poznam, — vikaše on razdraženo, — ja te poznam! 

Kolja pažljivo pogleda u nj. On se nikako nije mogao sjetiti, da je 
ikad imao ikakav sukob s tim čovjekom. A zar je imao malo sukoba 
po ulicama, svih se nije mogao sjećati! 

— Poznaješ? — zapita ga on ironično. 


— Ja tebe poznam! Ja tebe poznam! — zaintači kao budala 
građanin. 

— To bolje po te. Ali ja nemam vremena, zbogom! 

— Što zadirkuješ? — zavika građanin. — Hoćeš opet da 
zadirkuješ? Ja tebe poznam! Opet si drzovit. 

— To nije, brate, tvoja stvar, ako ja zadirkujem, — reče Kolja, 


zasta i premjeri ga od pete do glave. 

— Kako nije moja? 

— Tako, nije tvoja. 

— A da čija je? Čija? No, čija? 

— To je, brate, sad stvar Trifona Nikitiča, a ne tvoja. 

— Kakva to Trifona Nikitiča? — zapita momak čudeći se kao lud i 
još uvijek ljut, te se zagleda u Kolju. Kolja ga važno premjeri očima. 

— A jesi li dolazio Voznesenju? — zapita ga on odjedamput 
strogo i odlučno. 

— Kakvu Voznesenju? Zašto? Ne, nisam odlazio, — zbuni se 
ponešto momak. 

— Poznaješ li Sabanjejeva? — produži Kolja još odlučnije i još 
strože. 

— Kakva Sabanjejeva? Ne, ne poznam. 

— No, onda neka te đavo nosi! — prekinu naglo Kolja, te se oštro 
okrenu nadesno i brzo pođe svojim putem, kao da mu je zazorno da 
govori s takvim bukvanom, koji čak ni Sabanjejeva ne poznaje. 

— Stoj! ej! Koga to Sabanjejeva misliš? — kao da se dosjeti 
momak, i opet jako uzrujan. — A što je on to govorio? — okrenu se 
on naglo piljaricama, gledajući u njih glupo. 

Žene se nasmijaše. 

— Pametan dečko, — reče jedna. 

— A kog on to Sabanjejeva misli? — uporno je ponavljao momak 
bijesno, mašući desnom rukom. 


A sigurno onog Sabanjejeva, što je služio kod Kuzmičevih, po 
svoj će prilici tako biti, — dosjeti se jedna žena. 

Momak se glupo zagleda u nju. 

— Ku-zmi-če-va? — ponovi druga žena, — ali kakav je on Trifon? 
Onaj se zove Kuzma, a ne Trifon, a derančić ga je nazvao Trifonom 
Nikitičem, dakle, neće biti on. 

— To nije, vidiš, ni Trifon, ni Sabanjejev, već Čižov, — umiješa se 
treća žena, koja je dosada šutjela i ozbiljno slušala, — zove se 
Aleksej Ivanič. Čižov, Aleksej Ivanovič. 

— | bit će, da je Čižov — odlučno potvrdi četvrta žena. 

Smeteni momak pogleda čas u jednu, čas u drugu. 

— Ali zašto je pitao, zašto je to pitao, dobri ljudi? — vikaše on 
gotovo u očajanju: — »Poznaješ li Sabanjejeva?« Đavo neka zna, 
koji je to Sabanjejev! 

— Ala si ti budalast čovjek, ta kažu ti, da nije Sabanjejev, nego 
Čižov, Aleksej Ivanovič Čižov, on je to! — doviknu mu važno jedna 
piljarica. 

— Kakav Čižov? Koji to? Govori, ako znaš. 

— A onaj dugački, balavi, što je ljetos sjedio ovdje na pijaci. 

— A kog će mi đavola taj Čižov, recite mi, ljudi božji? 

— A otkud da mi znamo, kog će ti đavola Čižov? 

— A tko bi znao, što ti treba, — dočeka druga, — sam moraš 
znati, što ti treba, kad galamiš. Ta on je tebi govorio, a ne nama, 
budalo jedna! I zar ga zbilja ne poznaš? 

— Koga? 

— Čižova. 

— Neka đavo odere i Čižova i tebe zajedno s njim! Izlemat ću ga, 
eto, što ću učiniti! On mi se rugao! 

— Što, Čižova ćeš izlemati? Ili će on tebe. Ti si lud, i ništa drugo! 

— Ne Čižova, ne Čižova, ti pakosna, opaka ženo, derana ću 
izdevetati, eto koga! Dajte ga, dajte ovamo, on mi se rugao! 

Žene prasnuše u smijeh. A Kolja je koracao već daleko s 
pobjedonosnim izrazom na licu. Smurov je išao pored njega, 
osvrćući se na gomilu, što je u daljini vikala. I on je također bio vrlo 
raspoložen, iako se još uvijek bojao, da ne zapadne s Koljom u 
kakvu nepriliku. 


— Za kakva si ga ti Sabanjejeva pitao? — zapita on Kolju, iako je 
već unaprijed slutio, što će mu odgovoriti. 

— A otkud ja znam, za kakva? Sad će ondje do noći galamiti. Ja 
volim, da u svima društvenim slojevima prodrmam budale. Gle, još 
uvijek stoji onaj glupak, eno, onaj seljak. Zapamti, kaže se: »Nema 
ništa glupljeg od glupa Francuza«, ali i ruska lica odaju sebe. No, zar 
nije napisano na licu onog, eno onog tamo seljaka, da je budala, je 
li? 

— Ostavi ga, Kolja, da prođemo kraj njega. 

— Nizašto ga neću ostaviti, sad sam istom počeo. Ej, zdravo, 
seljače! 

Snažan seljak, što je prolazio kraj njih i već vjerojatno pripit, 
okrugla bezazlena lica i prosijede brade, podiže glavu i pogleda 
dječaka. 

— E pa, dobar dan, ako se ne šališ — progovori on bez žurbe. 

— A ako se šalim? — nasmija se Kolja. 

— Ako se šališ, šali se, neka je bog s tobom. Ništa zato, i to se 
smije. Našaliti se uvijek smije. 

— Oprosti, brate, — našalio sam se. 

— Neka ti bog oprosti. 

— A opraštaš li ti? 

— Drage volje opraštam. Odlazi. 

— Vidiš, ti si, čini mi se, pametan seljak. 

— Pametniji od tebe, — neočekivano odgovori seljak 
dostojanstveno, kao i maločas. 

— Teško, — smete se malo Kolja. 

— Sigurno, velim ti. 

— A možda je i tako. 

— Jest, jest, brate. 

— Zbogom, seljače. 

— Zbogom. 

— Seljaka ima različitih, — primijeti Kolja Smurovu poslije kratke 
stanke. — Otkud sam znao, da ću natrapati na pametnog. Ja sam 
uvijek spreman, da priznam um u naroda. 

Daleko, na satu saborne crkve, izbi jedanaest i po Dječaci 
požuriše i još preostali, prilično daleki put do štapskapetana 
Snjegireva, prijeđoše brzo i gotovo ne razgovarajući se. Kad su stigli 


na neko dvadeset koračaja od kuće, Kolja zasta i naloži Smurovu, 
neka pode naprijed i pozove napolje Karamazova. 

— Moramo se najprije onjušiti, — primijeti on Smurovu. 

— A zašto da ga zovem, odgovori Smurov, — uđi, oni će ti se 
neobično obradovati. A što da se na studeni upoznajete? 

— Ja znam, zašto je potrebno, da izađe ovamo na studen, — 
odbrusi Kolja despotski (što je jako volio da čini s ovim »malima«), i 
Smurov potrča da izvrši nalog. 


IV 
ŽUĆKA 


Kolja se važna izraza u licu prisloni na plot i čekaše Aljošin 
dolazak. Jest, on je već davno želio, da se s njim sastane. On je 
mnogo čuo o njemu od dječaka, ali je sve dosad uvijek samo izvana 
pokazivao prezirno i ravnodušno lice, kada su mu govorili o njemu, i 
čak »kritizirao« Aljošu, slušajući, što mu pričaju o njemu. Ali je u sebi 
jako, jako želio, da se s njim upozna: u svemu onome, što je čuo, da 
mu pričaju o Aljoši, bilo je nešto simpatično i privlačno. I stoga je 
sadašnji trenutak bio važan; ponajprije ne smije obraz svoj baciti u 
blato, nego se pokazati samostalnim: »Inače će pomisliti, da sam i ja 
isto ovakav trinaestgodišnji dječak, kao i svi ostali. Ali grozno je, što 
sam tako malena uzrasta. Tuzikov je mlađi od mene, a za pola je 
glave viši. Lice mi je, uostalom, pametno; nisam lijep, znam, da sam 
ružan u licu, ali lice je moje pametno. A ne treba se također odmah 
izbrbljati, jer će odmah početi grljenje, i on bi mogao pomisliti... Phi, 
kako bi bilo gadno, kad bio on pomislio!«... 

Tako se uzrujavaše Kolja, nastojeći iz sve snage, da poprimi 
potpuno najsamostalnije obličje. Najviše ga je mučio njegov mali 
uzrast. On je kod kuće, u kutu na zidu, još prošle godine povukao 
olovkom crtu, kojom je označio svoju visinu, i od tog doba prilazio je 
uzrujano svaka dva mjeseca, da ponovo mjeri: koliko je narastao? 
Ali je nažalost narastao jako malo, što ga je dovodilo ponekad prosto 
u očajanje. Što se tiče lica, ono nije bilo ni najmanje »ružno«, već 
naprotiv, prijatno, bijelo, blijedo i pirgavo. Njegove sive, male, ali žive 
očice gledale su srčano i često su planule od unutrašnjeg osjećanja. 


Jagodice su mu bile malo poširoke, usne malene, ne jako debele, ali 
vrlo crvene; nos malen i jako prćast: »sasvim frntast, sasvim frntast!« 
mrmljaše Kolja u sebi, kad se gledao u ogledalu i uvijek je od 
ogledala odlazio nezadovoljan. »A zbilja, teško da mi je i lice 
pametno?« pomisli on ponekad, te je čak i u to sumnjao. Uostalom, 
ne smije se misliti, da je briga o licu i o uzrastu zaokupljala svu 
njegovu dušu. Baš naprotiv, kako bile otrovne minute pred 
ogledalom, on je brzo zaboravljao na njih i na duže vrijeme, 
»predajući se sav idejama i zbiljskom životu«, kako je sam definirao 
svoju djelatnost. 

Aljoša izađe uskoro i pođe žurno prema Kolji; on je, dok ih je još 
dijelilo nekoliko koračaja, opazio, da je Aljošino lice nekako sasvim 
veselo. »Zar mi se zbilja toliko raduju?« pomisli Kolja sa 
zadovoljstvom. Ovdje ćemo uzgred spomenuti, da se Aljoša jako 
promijenio otkad smo ga ostavili: on je zabacio mantiju i nosio sad 
ljepo sašiven kaput, mekan okrugao šešir i kratko ošišanu kosu. Sve 
ga je to poljepšalo, i on je zbilja izgledao kao pravi ljepotan. Njegovo 
ljepuškasto lice bilo je uvijek veselo, ali ta veselost bila je nekako 
tiha i mirna. Kolju začudi, što je Aljoša išao onako, kako je sjedio u 
sobi, bez ogrtača, i bilo, očito, da se žurio. On bez oklijevanja pruži 
Kolji ruku. 

— Evo naposljetku i vas, kako smo vas svi čekali! 

— Postojali su uzroci, za koje ćete odmah saznati. U svakom 
slučaju mi je milo, da se upoznamo. Davno sam očekivao priliku i 
mnogo sam o vama slušao, — mrmljaše Kolja, ponešto zadihan. 

— Ja bih se s vama ionako upoznao, jer sam i ja o vama mnogo 
čuo, ali ovdje, ovamo ste zakasnili. 

— Recite, kako je ovdje? 

— Iljuši je vrlo zlo, on će sigurno umrijeti. 

— Što velite! Priznajte, Karamazove, da je medicina gadarija, — 
uzviknu Kolja vatreno. 

— Iljuša vas je često, vrlo često spominjao, čak, čujte, i u snu, u 
bunilu. Vidi se, da ste mu prije bili vrlo, vrlo dragi... do onog slučaja... 
s nožićem. A ima i još jedan razlog... Recite, je li to vaš pas? 

— Moj, Perezvon. 

— A ne Žućka? — Aljoša žalosno pogleda Kolji u oči. — Ona je 
dakle nestala? 


— Znam, znam, vi biste svi htjeli, da opet dobijete Žućku, čuo 
sam sve, — zagonetno se osmjehnu Kolja. — Čujte, Karamazove, 
— otpoče on živahno, — ja ću vam objasniti sve, ja sam upravo 
zbog toga i došao, zato sam vas i pozvao, da vam cio skandal 
objasnim prethodno i prije, nego što uđemo. — Vidite, Karamazove, 
u proljeće je Iljuša stupio u pripravni razred. No, svatko zna, što je 
naš pripravni razred: dječaci, dječurlija. Iljušu počeše odmah 
zadirkivati. Ja sam dva razreda stariji i, razumije se, gledam izdaljeg, 
sa strane. Vidim, dječak je sićušan, slabašan, ali se ne da, čak se s 
njima tuče, ponosan je, oči mu plamte. Ja takve volim. A oni ga sve 
jače zadirkuju. A što je glavno, on je onda imao loše odijelo, hlače 
okraćale, a čizme zijevaju. | zbog toga su ga dražili. Ponizuju ga. Ne, 
ja to ne volim, odmah sam se za nj zauzeo i zabiberio im. Ja ih 
tučem, a oni mene obožavaju, je li vam to poznato, Karamazove? — 
pohvali se Kolja vatreno. — Ja uopće volim dječurliju. | sad mi kod 
kuće vise o vratu dva ptića, oni su me, danas čak i zadržali. | tako su 
prestali Iljušu tući, i ja sam ga uzeo pod svoju zaštitu. Vidim, dječak 
je ponosan, velim vam, ponosan je, ali mi se ropski predao, izvršuje i 
najmanji moj nalog, sluša me kao boga, ugleda se u me. Za vrijeme 
odmora između satova eto ga odmah meni i mi se šetamo. 
Nedjeljom također. Kod nas se u gimnaziji rugaju, kad se stariji s 
mlađim tako sprijatelji, ali to je predrasuda. Ja hoću tako, i basta, nije 
li istina? Ja ga učim, ja ga podižem, — i zašto, recite, ne bih smio da 
ga podižem, kad mi se sviđa? I vi ste se, vidite, Karamazove, spregli 
sa svima tim ptičicama, dakle, želite da djelujete na mlado 
pokoljenje, da ga podižete, da budete korisni? I ja priznajem, da me 
je ta crta u vašem karakteru, za koju sam saznao po čuvenju, najviše 
zainteresirala. Uostalom, na stvar: opažam, da se u dječaku razvija 
nekakva osjetljivost, sentimentalnost, a ja sam, znate, odlučni 
protivnik svake teleće nježnosti, čak od rođenja. A usto još i 
protuslovlje: ponosan je, a meni je odan ropski, — ropski odan, ali 
iznenada mu sijevnu oči i ne složi se sa mnom, prepire se, hoće 
glavom kroz zid. Ja sam katkad izlagao različite ideje, a on, ne da se 
nije slagao s mojim idejama, nego naprosto vidim, da se budi lično 
protiv mene, zato što sam ravnodušan prema njegovim nježnostima. 
I ja, da mu se oprem, što je on nježniji, ja postajem sve hladnokrvniji, 
i tako namjerno postupam, jer takvo je moje uvjerenje. Namjeravao 


sam, da odgojim njegov karakter, da ga popravim, stvorim čovjeka... 
no, ali... vi me, razumije se, shvaćate, vama je dovoljno pola riječi. 
Odjedamput sam primijetio, da je zbunjen jedan dan, drugi, treći, da 
je tužan, ali ovaj put ne zbog nježnosti, već zbog nečeg drugog, 
Silnijeg, višeg. Mislim, kakva je to tragedija? Ja navalio na nj i 
saznao za ovo: on se na neki način združio sa slugom vašeg 
pokojnog oca (koji je onda bio još živ), Smrdljakovom, i ovaj ga je, 
budalicu, naučio glupoj šali, to jest zvjerskoj šali, podloj šali, — da 
uzme komadićak kruha, mekote, da zabode u nju čiodu i baci ga 
nekom psu čuvaru, koje će, ogladnjelo, bez žvakanja, progutati 
komadić kruha, i pazi, što će dalje biti. | oni udesili takav komadić i 
bacili ga onoj istoj čupavoj Žućki, kojoj sad toliku pažnju poklanjaju, 
jednom kućnom psu iz neke kuće, gdje ga prosto nisu hranili i ono je 
cio dan u vjetar lajalo. (Volite li vi, Karamazove, to glupo lajanje? Ja 
ga ne mogu podnositi). Oni mu dakle bacili, pseto progutalo i stalo 
cičati, zavrtjelo se i dalo u bijeg, te bježalo i cičalo i nestalo, — tako 
mi je opisao sam Iljuša. On mi je sve priznao, i stao je da plače, 
plače, da me grli, i sav se trese. »Bježi i ciči, bježi i ciči,« — samo je 
to ponavljao, toliko ga je potresao taj prizor. E, vidim, peče ga 
savjest. Ja sam to uzeo ozbiljno. Uglavnom, htio sam da ga i zbog 
OVOJ i prijašnjeg dozovem pameti i priznajem, da sam se poslužio 
lukavstvom i pretvarao se, kao da je moja zlovolja tolika, kolika 
možda i nije bila: »Ti si se, rekoh mu, ponio podlo, ti si podlac, ja 
dakako neću o tome trubiti okolo, ali zasad prekidam s tobom sve 
odnose. Ja ću razmisliti o svemu i poručiti ti po Smurovu (onom 
istom dječaku, što je sad došao sa mnom i koji mi je bio uvijek 
odan), da li ću i dalje održati s tobom vezu ili ću te zauvijek napustiti, 
kao podlaca.« To ga je strašno potreslo. Priznajem, ja sam odmah 
onda osjetio, da sam onda bio i suviše strog, ali što sam mogao da 
činim, moje je mišljenje onda bilo takvo. Sutradan poslao sam 
Smurova i poručio mu po njemu, da s njim više »ne govorim«, to 
jest, tako se kod nas kaže, kad dva druga prekinu odnose. A potajna 
mi je namjera bila, da se držim prema njemu kao prema otpadniku 
samo neko vrijeme, a onda, kad vidim, gdje se kaje, da mu opet 
pružim ruku. To je bila moja čvrsta namjera. Ali što mislite: kad je čuo 
od Smurova moju poruku, sijevnule iznenada njegove oči: »Isporuči, 
povika on, Krasotkinu, da ću odsada bacati svima psima zalogaj s 


čiodama, svima, svima!« »A, pomislio sam, zadojio se slobodom 
duha, treba da se izduše,« i ja ga počeh sasvim prezirati, pri svakom 
susretu, ili sam se okrenuo od njega ili sam mu se _ ironično 
nasmiješio. | onda se iznenada desi onaj slučaj s njegovim ocem, 
sjećate li se, s ispiračem? Vama će biti jasno, da je on zbog toga već 
unaprijed bio spreman da se strašno razbjesni. Kad su dječaci 
vidjeli, da sam ga napustio, nasrnuli da ga draže: »ispirač, ispirač«. | 
onda su otpočele bitke, što strašno žalim, jer su ga onda, čini mi se, 
vrlo ljuto izbili. Jedamput, kad smo izlazili iz škole, nasrnuo on na 
sve, a ja sam baš u tom trenutku stajao neko deset koračaja podalje 
i gledao u nj. | kunem vam se, ne sjećam se, da sam se onda 
smijao, već naprotiv, meni ga je bilo jako, jako žao, i još trenutak, i ja 
bih bio poletio, da ga branim. Ali naši se pogledi odjednom sukobiše: 
što mu se prividjelo, ne znam, — ali on izvadi nožić, nasrnu na me i 
zabi mi ga u bedro, evo, ovdje u desnu nogu. Ja se nisam ni 
pomakao i moram vam priznati, Karamazove, da sam ponekad 
hrabar, te sam samo s prezirom pogledao u nj, kao da sam mu htio 
pogledom reći: »Ako želiš još, pomislio sam, za sve moje 
prijateljstvo, stojim ti na raspoloženju.« Ali me ne ubode drugi put, 
nije mogao da izdrži, već se uplašio, bacio nožić, zaplakao glasno i 
nagnuo u bijeg. Ja ga, razumije se, nisam tužio, a i svima ostalima 
naložio sam, da šute, da ne dopre upravi do ušiju, čak sam i materi 
kazao, kad je rana zacijelila, ali je rana bila uostalom neznatna, 
samo ogrebotina. Poslije sam čuo, da se tog istog dana nabacivao 
kamenjem i da je vas ujeo za prst, — ali treba da znate, u kakvu je 
on onda stanju bio! I, što sam mogao učiniti, učinio sam glupost: kad 
se razbolio nisam otišao da mu oprostim, to jest, da se pomirim s 
njim, i sad se kajem. Ali, međutim, iskrsli su preda mnom novi ciljevi. 
Eto, to je cijela priča... samo mi se čini, da sam glupo uradio... 

— Ah, kolika šteta, — uskliknu Aljoša uzbuđeno, — što nisam 
prije znao za te vaše odnose, jer bih već davno došao do vas, da 
vas zamolim, da sa mnom pođete njemu. Vjerujte mi, on je buncao o 
vama u vrućici, u bolesti. Ja nisam znao, koliko ste mu vi dragi! | zar 
zbilja, zar zbilja niste mogli naći onu Žućku? Njegov otac i svi dječaci 
tražili su je po cijelom gradu. Vjerujete li, on je, onako bolestan, triput 
u suzama ponovio preda mnom: »Ja sam zato bolestan, tata, što 
sam onda ubio Žućku, to me je bog kaznio.« — Nikako, da mu to 


izbiješ iz glave! | kad bi mu sad pribavili Žućku i pokazali, da nije 
crkla, već da je živa, čini mi se, da bi uskrsnuo od radosti. Svi smo 
se u vas uzdali. 

— Recite, zbog čega ste se nadali, da ću ja naći Žućku, to jest, 
da ću je baš ja naći? — zapita Kolja neobično znatiželjno, — zašto 
ste baš na me računali, a ne na koga drugog? 

— Pronosio se glas, da je vi tražite, i kad je nađete, da ćete je 
dovesti. Smurov je spominjao nešto slično. Mi neprestano nastojimo, 
da ga uvjerimo, da je Žućka živa, da su je negdje vidjeli. Dječaci su 
mu odnekud pribavili živa zečića, ali ga je samo pogledao, 
osmjehnuo se jedva primjetno i zamolio, da ga puste u polje. Tako 
smo i učinili. Ovog se časka vrati otac i donio mu midelandsko štene, 
koje je također negdje dobio, misleći, da će ga time obradovati, ali je, 
čini se, samo gore učinio... 

— Još mi recite, Karamazove: kakav je njegov otac? Ja ga 
poznajem, ali šta je on po vašem mišljenju: lakrdijaš, komedijaš? 

— Ah, nije, ima ljudi, koji duboko osjećaju, ali su nekako 
pritiješnjeni. Njihovo je lakrdijanje neka vrsta pakosne ironije prema 
onima, kojima oni ne smiju da kažu istinu u oči zbog vječnog i 
poniznog straha pred njima. Vjerujte, Krasotkine, da je takvo 
lakrdijaštvo često tragično. Za njega se sada sve, sve na zemlji 
usredotočilo u lljuši, i ako Iljuša umre, on će ili poludjeti od žalosti ili 
oduzeti sebi život. Ja sam u to potpuno uvjeren, kad ga samo 
pogledam! 

— Ja vas razumijem, Karamazove, vi poznajete čovjeka — 
nadoveza Kolja pronicavo. 

— Kad sam vas opazio s psom, pomislio sam odmah, da ste 
doveli tu Žućku. 

— Strpite se, Karamazove, možda ćemo je naći, a ovaj — ovo je 
Perezvon. Ja ću ga pustiti sad u sobu i možda će lljušu više 
razveseliti, nego midelandsko štene. Strpite se, Karamazove, odmah 
ćete koješta saznati. Ah, bože moj, što ja vas zadržavam! — povika 
odjedamput Kolja naglo. — U samom kaputiću na takvoj studeni, a ja 
vas zadržavami: vidite li, vidite, kakav sam sebičnjak! O, svi smo mi 
sebičnjaci, Karamazove! 

— Ne uznemirujte se, istina, studeno je, ali ja nisam Zimomoran. 
Međutim, hajdemo. Zbilja: kako se zovete, ja znam, da vam je ime 


Kolja, a dalje? 
— Nikolaj, Nikolaj Ivanov Krasoikin, ili, kako se kaže službeno: 


sin Krasotkinov, — i Kolja se zbog nečeg nasmija, ali odmah 
nadoveza: 

— Ja, razumije se, mrzim svoje ime Nikolaj. 

— A zašto? 


— Trivijalno je, službeno... 

— Vama je trinaest godina? — zapita Aljoša. 

— To jest, četrnaest za dvije sedmice četrnaest, vrlo brzo. 
Unaprijed vam otkrivam jednu svoju slabost, Karamazove, ali samo 
vama, jer smo se istom upoznali, da odmah upoznate moju narav: ja 
mrzim, kad me tko pita za godine, više nego mrzim... i naposljetku, 
mene, na primjer, kleveću, da sam se prošle sedmice igrao 
razbojnika s đacima pripravnog tečaja. Da sam se igrao, to je istina, 
ali da sam se igrao zbog sebe, zbog svog vlastitog zadovoljstva, to 
je apsolutna kleveta. Ja imam razloga misliti, da je to i do vas doprlo, 
ali ja se nisam zbog sebe igrao, već sam se igrao zbog dječurlije, jer 
oni sami ne mogu bez mene ništa smisliti. | kod nas se uvijek same 
gluposti telale. Ovo je grad spletaka, uvjeravam vas. 

— Pa da ste se igrali zbog vlastitog zadovoljstva, što onda? 

— Zbog svog vlastitog? A da li biste se vi igrali konja? 

— Zamislite ovako, — osmjehnu se Aljoša, — u kazalište na 
primjer idu odrasli ljudi, a u kazalištu se prikazuje također doživljaji 
raznih junaka, a ponekad prikazuju čak i razbojnike i ratove, — zar to 
nije isto, dakako na svoj način. Igra rata mladića u časovima 
odmora, ili razbojnika, — to je umjetnost u zametku, buđenje potrebe 
za umjetnošću u mladoj duši, i te se igre ponekad izvode skladnije, 
nego predstave u kazalištu, samo je razlika u tome, što u kazalište 
idu da gledaju glumce, a ovdje su glumci sama mladež. A to je 
sasvim prirodno. 

— Vi tako mislite? Je li to zbilja vaše uvjerenje? — zapita Kolja i 
pogleda ga pažljivo. — Znate li, vi ste prilično zanimljivu misao 
izrekli: kad dođem kući, promozgat ću o tome. Priznajem, ja sam se 
nadao, da se od vas čovjek može koječemu naučiti. Ja sam došao, 
Karamazove, da od vas učim, — završi Kolja uvjerljivo i vatreno. 

— A ja od vas, — osmjehnu se Aljoša i stisnu mu ruku. Kolja je 
bio neobično zadovoljan Aljošom. Iznenadilo ga je, što se on 


ponaša, kao da mu je posve ravan i što se razgovara s njim, kao s 
»Velikim«. 

— Ja ću vam, Karamazove, odmah pokazati jednu vještinu, 
također jednu kazališnu predstavu, — nasmija se on nervozno, — 
zato sam i došao. 

— Svrnimo najprije nalijevo, gazdama, ondje svi vaši ostavljaju 
svoje ogrtače, jer je u sobi vruće i tijesno. 

— O, ja sam došao samo na trenutak, ući ću i posjediti u ogrtaču. 
Perezvon će ostati ovdje u predsoblju i umrijeti: »ici, Perezvon, lezi i 
umri!« — vidite li, on je umro. Ja ću najprije ući i vidjeti, kakve su 
prilike, a onda ću, kad bude trebalo, zviznuti: »ici, Perezvon!« — i vi 
ćete vidjeti, on će odmah utrčati kao pomaman. Samo neka Smurov 
ne zaboravi otvoriti vrata u tom trenutku. Ja ću već sve narediti, i vi 
ćete vidjeti majstoriju... 


V 
UZ ILJUŠINU POSTELJICU 


U sobi, koja nam je već poznata, u kojoj je stanovala porodica 
poznatog nam štapskapetana u ostavci Snjegireva, bilo je u ovaj 
mah i zagušljivo i tijesno, jer se u njoj sakupila mnogobrojna publika. 
Nekoliko je dječaka sjedilo kraj lljuše, te, iako su svi odreda bili 
spremni da poriču, kao i Smurov, da ih je sakupio i izmirio s Iljušom 
Aljoša, ipak je to bila istina. Sva vještina njegova u ovom slučaju 
sastojala se u tome, da ih je dovodio lljuši jednog po jednog, bez 
»telećih nježnosti«, kao nehotice i slučajno. To je donijelo Iljuši 
golemo olakšanje u njegovim patnjama. Bio je čisto tronut, kad je 
vidio gotovo nježno prijateljstvo i suosjećanje svih onih dječaka, 
dosadašnjih svojih neprijatelja. Samo je jedino još Krasotkin 
nedostajao, i to je ležalo na srcu njegovu kao strašan teret. Ako je 
među gorkim uspomenama Iljušečkinim bilo nešto najgorče, to je bio 
baš onaj slučaj s Krasotkinom, nekadašnjim jedinim njegovim 
prijateljem i zaštitnikom, na koga je on onda nasrnuo nožićem. Tako 
je mislio i pametni dječak Smurov, koji je prvi došao, da se izmiri s 
Iljušom. Ali je Krasotkin, kad mu je Smurov izdaleka natuknuo, da 
Aljoša želi da dođe k njemu »zbog jedne stvari«, odmah presjekao i 


spriječio dolazak, poručivši- Smurovu, neka smjesta izvijesti 
»Karamazova«, da on sam zna, što ima da čini, da ne traži ni od 
koga savjeta, i ako pođe bolesniku, zna, kad će poći, jer ima »svoj 
račun«. To je bilo nekako dvije sedmice prije ove nedjelje. | eto, 
zašto mu Aljoša nije pošao sam, kako je bio namjeravao. Uostalom, 
lako je čekao, ipak je slao Smurova drugi pa i treći put Krasotkinu. 
Ali je Krasoikin oba puta odbio najnestrpljivije i najnabusitije, 
poručivši Aljoši, ako dođe po nj, da onda on neće nikad doći Iljuši, i 
neka mu više ne dosađuju. Štoviše, Smurov nije znao sve do 
posljednjeg dana, da se Kolja odlučio, da ode lljuši ovog jutra, i tek 
uvečer uoči tog dana, Kolja mu je, opraštajući se sa Smurovom, 
nenadano i oporo saopćio, da ga čeka sutra ujutro kod kuće, jer da 
će s njim poći Snjegirevu, ali da međutim ne smije nikog obavijestiti 
o njegovu dolasku, jer želi da dođe iznenada. Smurov ga posluša. A 
misao, da će dovesti izgubljenu Žućku, ponikla je u Smurovu na 
osnovu Krasotkinovih uzgrednih riječi, da su »oni svi magarci, kad 
ne mogu naći pseto, ukoliko je samo živo.« A kad je Smurov ugrabio 
zgodan trenutak i bojažljivo natuknuo Krasotkinu svoju slutnju, što se 
tiče psa, ovaj se iznenada strašno razljutio: »zar sam ja magarac, da 
tražim po cijelom gradu tuđe pse, kad imam svog Perezvona? | zar 
se može i zamisliti, da je pseto, koje je progutalo čiodu, ostalo živo? 
Teleća nježnost, i ništa drugo!« 

Međutim nije Iljuša već gotovo dvije sedmice ni silazio sa svoga 
krevetića u kutu, ispod ikona. U školu nije odlazio sve odonda, kad 
se sreo s Aljošom i ujeo ga za prst. Uostalom, on je od tog dana i 
počeo bolovati, iako je mogao još cio mjesec nekako na silu da hoda 
po sobi i predsoblju, ustajući ponekad iz kreveta. Napokon je sasvim 
smalaksao, tako da se bez očeve pomoći nije mogao ni da makne. 
Otac je strepio nad njim, čak je sasvim prestao da pije i gotovo je 
pomjerio pameću od straha, da će umrijeti njegov mali, te je često, 
osobito pošto bi ga ispod ruke provodao po sobi i opet namjestio u 
krevetić, — naglo istrčao u predsoblje, u mračan kut, prislonio čelo 
na zid, te počeo naricati jecajućim i grčevitim plačem, prigušujući 
svoj glas, da Iljuška ne bi čuo njegovo naricanje. 

A kad bi se vratio u sobu, obično je počeo da bilo čime zabavlja i 
razveseljuje svog dragog dječaka, pričao mu je bajke, smiješne priče 
ili oponašao razne smiješne ljude, s kojima se u životu sretao, čak je 


oponašao i životinje, njihovu smiješnu riku ili dernjavu. Ali Iljušečka 
nije nikako volio, kad se otac krivio i pravio od sebe budalu. Dječak, 
iako se naprezao, da ne pokaže, kako mu je to neprijatno, ipak je s 
bolom u srcu uviđao, da je otac u društvu ponižen i uvijek se, 
neminovno, sjećao »ispirača« i onog »strašnog dana«. Ninočka, 
hroma, tiha i krotka Iljušečkina sestra, također nije voljela, kad se 
otac prenemagao (što se Varvare Nikolajevne tiče, ona je već 
odavno otišla u Petrograd na studije), ali zato se poluluda mamica 
jako radovala i od srca smijala, kad je njezin suprug počeo, da nešto 
predstavlja ili da izvodi kakve smiješne geste. Samo ju je to moglo 
razveseliti, a sve ostalo vrijeme ona je neprekidno gunđala i plakala, 
kako su je sad svi zaboravili, kako je nitko ne poštuje, kako je 
vrijeđaju itd. Ali posljednjih dana ona se iznenada nekako sva 
promijenila. Često je pogledala u kut u lljušečku i tonula u misli. 
Postala je mnogo šutljivija, smirila se i, ako je plakala, plakala je tiho, 
da je ne čuju. Štapskapetan je primijetio u gorkoj nedoumici tu njenu 
promjenu. Nije joj se u početku sviđalo dolaženje dječaka i samo ju 
je ljutilo, ali poslije ju je veselila vika i pričanje djece počelo zabavljati 
i toliko joj se na koncu dopalo, da bi se sigurno jako bila ražalostila, 
kad bi prestali dolaziti. Kad su djeca štogod pripovijedala ili se 
počela igrati, ona se smijala i pljeskala dlanovima. Poneke je zvala 
sebi i ljubila ih. Dječaka Smurova osobito je zavoljela. Što se tiče 
štapskapetana, pojava djece u njegovu stanu, koja su dolazila da 
zabavljaju lljušu, ispočetka ispuni njegovu dušu oduševljenom 
radošću i čak nadom, da će Iljuša sad prestati tugovati i zbog toga 
možda brže ozdraviti. Ni jednog trenutka, sve do nedavno, nije 
sumnjao, uza svu svoju strepnju za lljušku, da će njegov dječak 
odjedamput ozdraviti. On je dočekivao male goste s pobožnošću, bio 
je prema njima pažljiv, činio im usluge i bio spreman, da ih na sebi 
nosi, i zbilja ih je počeo nositi, ali se Iljuši nisu sviđale te igre, i oni su 
ih prekinuli. Kupovao im je slatkiše, paprenjake, orahe, spremao im 
čaj i mazao maslac na kruh. Moram primijetiti, da nije bio nikad za 
sve to vrijeme bez novaca. One dvije stotine rubalja od Katarine 
Ivanovne primio je na dlaku onako, kako je Aljoša prorekao. A poslije 
ih je Katarina Ivanovna, kad je potanje saznala za njihove prilike i 
lljušinu bolest, lično posjetila, upoznala se sa cijelom porodicom, i 
čak uspjela da očara poluludu štapskapetanicu. Otada nije ruka 


njena prestala da daje, a štapskapetan, satrven užasom od same 
pomisli, da će njegov dječak umrijeti, zaboravio je na svoj prijašnji 
ponos i smjerno primao darove. Doktor Herzenstube dolazio je na 
poziv Katarine Ivanovne sve to vrijeme svaki dan redovno bolesniku, 
ali je bilo malo koristi od njegovih posjeta, iako ga je strašno kljukao 
ljekarijama. Ali zato su tog dana, tog nedjeljnog jutra očekivali kod 
štapskapetana novog doktora, koji je imao doći iz Moskve i koga su 
u Moskvi smatrali znamenitim. Njemu je osobno pisala i pozvala ga 
iz Moskve Katarina Ivanovna za masne pare, — ne radi Iljušečke, 
već s nekim drugim ciljem, o kome će biti govora niže na svom 
mjestu, a kad je već došao, zamolila ga je, da posjeti Iljušečku, o 
čemu je bio štapskapetan unaprijed obaviješten. Da će doći Kolja 
Krasotkin, nije on ni slutio, iako je već odavno želio, da naposljetku 
dođe onaj dječak, za kojim je Iljuška toliko čeznuo. Upravo u ovom 
trenutku, kad je Krasotkin otvorio vrata i pojavio se u sobi, bili su se 
Svi i štapskapetan i dječaci, skupili oko krevetića bolesnikova i 
razgledali tek doneseno malo midelandsko štence, koje se tek jučer 
oštenilo, ali ga je već prije sedmicu dana naručio štapskapetan, da 
obveseli i razonodi lljušečku, koji je žalio za nestalom i dakako već 
poginulom Žućkom. Ali Iljuša, koji je već čuo i saznao prije tri dana, 
da će mu pokloniti malo psetance, i to ne prosto, već pravo 
midelandsko (što je, razumije se, bilo jako važno), istina, pokazivao 
je, kao dijete finog i nježnog osjećaja, da se raduje daru, ali svi su, i 
otac i dječaci, jasno vidjeli, da je novo psetance možda samo još 
jače raspirilo u njegovu srcu uspomene na nesretnu Žućku, koju je 
on ubio. Štene je ležalo kraj njega i miljelo, on se bolno smješkao i 
gladio ga svojom tankom, blijedom, izmršavljenom rukom: štoviše, 
vidjelo se, da mu se psetance dopalo, ali... Ali to ipak nije bila Žućka, 
ipak nije bila Žućka, a kad bi Žućka i štene bili zajedno e, onda bi to 
bila prava sreća! 

— Krasotkin! — povika iznenada jedan od dječaka, koji je prvi 
opazio Kolju, kad je ušao. Nastalo je očito uzbuđenje, dječaci su se 
razmakli i stali s obje strane krevetića, tako da je odjedamput 
ugledao cijelog Iljušečku. Štapskapetan poleti Kolji u susret. 

— Izvolite, izvolite... dragi goste! — promuca on. — lljušečka, 
gospodin Krasotkin je došao da te obiđe... 


Ali Krasotkin mu brže bolje pruži ruku i u tren oka pokaza svoje 
neobično poznavanje društvene pristojnosti. On se odmah, i to 
ponajprije, obrati štapskapetanovoj supruzi, koja je sjedila u svom 
naslonjaču (ona je baš sad bila užasno nezadovoljna i mrmljala je, 
što su dječaci zaklonili sobom Iljušečkin krevetić i tako joj brane, da 
Vidi novo psetance), i izvanredno učtivo strugnu pred njom nožicom, 
a zatim se okrenu Ninočki i njoj se, kao dami, isto tako pokloni. Taj 
učtivi postupak učinio je na bolesnu gospođu neobično prijatan 
utisak. 

— Odmah se vidi dobro odgojen mladić, — reče ona glasno i 
razmahnu rukama, — a kako ostali naši gosti: oni samo ulaze sve 
jedan na drugom. 

— Kako, mamice, kako to jedan na drugom? — promuca 
štapskapetan, iako ljubazno, ali ipak bojeći se malo za »mamicu«. 

— A tako i ulaze. Zajaše u predsoblju jedan drugome na rame i 
ulaze plemenitoj porodici, jašući. Kakav je to gost? 

— Atko to, mamice, tako ulazi, tko? 

— Eno onaj je deran na onom deranu danas tako ujahao, a ovaj 
na ovome... 

Ali Kolja je već stajao kraj lljušina kreveta. Bolesnik je očito 
poblijedio. Pridignu se u krevetu i pogleda Kolji ravno u oči. Kolja nije 
vidio nekadašnjeg svog malog prijatelja već dva mjeseca i 
odjedamput je zastao pred njim posve preneražen: on nije mogao ni 
pomisliti, da će ugledati tako ispijeno i požutjelo lišce, tako 
usplamtjele oči, usplamtjele u grozničavoj vatri i nekako strašno 
povećane, takve mršave ručice. S gorkim čuđenjem opazi, da Iljuša 
jako duboko i ubrzano diše i da su mu usne sasvim suhe. Zakorači 
prema njemu, pruži mu ruku i gotovo sasvim zbunjeno progovori. 

— No, moj stari... kako ti je? 

Ali mu glas zastao, neusiljenost mu nije izmogla, lice mu se 
razvuklo i nešto zadrhtalo oko usnica. Iljuša se bolno smješkao na 
nj, još uvijek nemoćan, da kaže i jednu riječ. Kolja odjedamput 
podiže ruku i pogladi dlanom Iljušu po kosi. 

— Ništa! — promuca on tiho, ni ne hrabreći ga, ne znajući ni 
sam, zašto je to rekao. Oni zašutješe opet na trenutak. 

— Što, ti imaš novo štene? — zapita iznenada Kolja sasvim 
ravnodušnim glasom. 


— Da-a-a! — odgovori Iljuša otegnutim šapatom i teško dišući. 

— Ima crn nos, to je znak, da će biti pakostan i da će se morati 
vezati, — primijeti Kolja važno i sigurno, kao da se o ničem drugom 
ne radi, nego baš o štenetu i o njegovu crnom nosu. Ali je glavno 
bilo, da je on još uvijek iz sve snage nastojao prigušiti u sebi osjećaj, 
da ne zaplače kao »mali«, a međutim, još uvijek nije mogao da ga 
priguši. — Kad odraste, morat ćeš ga vezati, to već vidim. 

— Bit će ogroman! — uzviknu jedan dječačić iz gomile. 

— Razumije se, midelandski je ogroman, kao tele, — začu se još 
nekoliko glasova. 

— Kao tele, kao pravo tele, — priskoči štapskapetan, — ja sam 
namjerno potražio takva, najpakosnijeg, i roditelji su mu ogromni i 
jako pakosni, od poda ovako visoki... Sjednite, evo ovdje do lIljušina 
kreveta ili ovamo na klupu. Molim ponizno, dragi goste, goste davno 
očekivani... Jeste li izvoljeli doći s Aleksejem Fjodorovičem? 

Krasotkin sjede kraj kreveta, do lljušinih nogu. On se možda 
spremio putem, čime će neusiljeno započeti razgovor, ali sad je 
potpuno izgubio nit. 

— Ne... došao sam s Perezvonom. Imam sad pseto, koje se zove 
Perezvon. Slavensko ime. Ondje čeka... čim zviznem, odmah će 
uletjeti. I ja sam doveo sa sobom pseto, — okrenu se on naglo Iljuši, 
— sjećaš li se, stari, Žućke? — skresnu mu on iznenada to pitanje u 
lice. 

Iljušečkino se lice iskrivi. On paćenički pogleda u Kolju. Aljoša, 
koji je stajao kraj vrata, namrgodi se i krišom mahnu glavom na 
Kolju, da ne spominje Žućke, ali ovaj to ne primijeti, ili nije htio da 
primijeti. 

— Agdje je... Žućka? — zapita Iljuša malaksalim glasom. 

— No, brate, tvoja Žućka... fuć! Propade tvoja Žućka. 

Iljuša zašuti i ponovo pogleda Kolju ravno u oči. Aljoša, uhvativši 
Koljin pogled, zaklima opet prema njemu, ali je on opet svrnuo 
pogled i držao se, kao da nije ni sad opazio. 

— Odbjegla je nekud i propala. Kako da ne lipsa od onakva 
zalogaja, — rezaše Kolja nemilosrdno, a međutim mu je zbog nečeg 
zastalo disanje. — Ali zato ja imam Perezvona... Ima slavensko 
ime... Ja sam ti ga doveo... 

— NE treba! — reče Iljuša iznenada. 


— Da, da, treba, svakako ga moraš vidjeti... Razonodit ćeš se. Ja 
sam ga namjerno doveo... isto je onako čupav, kao i ona... Vi ćete, 
gospođo, dozvoliti, da zovnem ovamo svoje pseto? — obrati se on 
naglo gospođi Snjegirevoj, nalazeći se u nekom nerazumljivom 


uzbuđenju. 

— Ne treba, ne treba, nije potrebno! — uzviknu Iljuša glasom 
punim bola. Prijekor mu sijevnu u očima. 

— Nebili... — skoči naglo štapskapetan sa sanduka kraj zida, na 


kome je sjedio, — ne bi li... drugom prilikom — promuca on, ali Kolja 
nezadrživo navaljujući i žureći se, iznenada viknu Smurovu: 
»Smurove, otvaraj vratal« i tek što onaj otvori, zazvižda on u 
zviždaljku. Perezvon kao munja uleti u sobu. 

— Skači, Perezvone, šeni! Šeni! — povika Kolja, poskočivši s 
mjesta, a pseto se diglo na stražnje noge i ispravilo ravno pred 
krevetom lljušinim. Desilo se nešto, što nije nitko očekivao: Iljuša 
zadrhta i odjedamput se s naporom cio pomače naprijed, nagnu 
prema Perezvonu i zagleda u nj gotovo premirući. 

— To je... Žućka — ciknu on iznenada glasićem iznemoglim od 
patnje i sreće. 

— Ašto si ti mislio? — povika Krasotkin iz sve snage zvučnim, 
sretnim glasom i, sagnuvši se psetu, ščepa ga i podiže prema Iljuši. 

— Gledaj, stari, ćoravo oko i lijevo uho rovašeno, isti oni znaci, 
koje si mi onda spomenuo. Ja sam je i našao po tim znacima. Našao 
sam je još onda, odmah poslije onog. Bila je ničija, bila je ničija! — 
objasni on, okrećući se naglo štapspkapetanu, njegovoj supruzi, 
Aljoši i poslije ponovo lljuši, — bila je kod Fedotovih u stražnjem 
dvorištu, obikla se ondje, ali oni je nisu hranili... to je nekakav pas 
skitnica, koji je dolutao sa sela... Ja sam je naposljetku našao... 
Vidiš, stari, ona sigurno nije onda progutala tvoj komadić. Da je 
progutala, svakako bi lipsala, sigurno. Dakle, uspjela je da ispljuje, 
kad je sada živa. A ti nisi ni opazio, da je ispljunula. Bježala je i 
cičala, a ti si mislio, da je zaista progutala. Morala je strašno cičati, 
jer psi imaju jako nježnu kožu u ustima... nježniju, nego čovjek, 
kudikamo nježniju! — vikaše Kolja kao pomaman, usplamtjela lica, 
koje je sjalo od oduševljenja. 

A lljuša nije mogao da govori. On je gledao u Kolju svojim 
krupnim i nekako strašno izbuljenim očima, otvorenih usta i blijed 


kao krpa. I da je Krasotkin, koji nije ništa slutio, mogao znati, kako je 
bolno i smrtonosno mogao djelovati takav trenutak na zdravlje 
bolesnog dječaka, on se ne bi ni za živu glavu odlučio, da priredi 
ovakvu šalu, kakvu je sad priredio. Možda je Aljoša jedini u sobi to 
shvaćao. Što se tiče štapskapetana, on se posve pretvorio u sasvim 
malog dječačića. 

— Žućka? Dakle ovo je Žućka? — uzvikivaše on blaženim 
glasom. — Iljušečka, ovo je Žućka! Mamice, ovo je Žućka! 

— A ja se nisam dosjetio! — uskliknu Smurov tužno. — Vidiš ti 
Krasotkina, ta ja sam govorio, da će on naći Žućku, i evo, on ju je i 
našao. 

— Jest, i našao! — javi se veselo još netko. 

— Sila je Krasotkin! — jeknu treći glas. 

— Sila! Sila! — povikaše svi dječaci i stadoše pljeskati. 

— Ta stanite, stanite! — upinjaše se Krasotkin, da sve nadviče, 
— ja ću vam ispričati, kako je to bilo, radi se o tome, kako je bilo, i ni 
o čemu drugom! Ja sam je našao, dovukao kući i odmah sakrio, i 
štoviše, kuću sam zaključao i nikom je nisam pokazivao sve do 
nedavna. Tek je jedino Smurov saznao pred dvije sedmice, ali ja 
sam ga uvjerio, da je to Perezvon, i on nije ništa slutio, a u slobodno 
vrjeme naučio sam Žućku svakakvim majstorijama. Gledajte, 
gledajte samo, kakve ona sve vještine zna! Zato sam je i učio, 
starče, da ju dovedem tebi izučenu i uglađenu: »Gle, stari, reći ću, 
kakva je tvoja Žućka sadal« A ne biste li imali kakav komadić 
govedine, ona će vam odmah pokazati jednu takvu vještinu, da ćete 
popadati od smijeha, — govedine, komadićak, no, zar zbilja nemate? 

Štapskapetan poleti brže bolje kroz predsoblje u gazdaričinu 
sobu, gdje se kuhalo i štapskapetanovo jelo. A Kolja, da ne gubi 
dragocjeno vrijeme i žureći se očajno, viknu Perezvonu: »Umri!« I on 
se odmah zavrtje, leže na leđa i umrtvi se, podigavši sve četiri noge 
uvis. Dječaci su se smijali, Iljuška je gledao s prijašnjim svojim 
bolnim osmijehom, ali se »mamici« najviše dopalo, što je Perezvon 
umro. Ona se rashihotala glasno zbog psa, stala puckati prstima i 
Zvati: 

— Perezvon, Perezvon! 

— Nizašto se neće dići, ni za živu glavu, — makar cio svijet 
vikao, a ja čim viknem, skočit će u tren oka! Ici, Perezvon! 


Pas skoči i poče skakati i cičati od radosti. Štapskapetan utrča s 
komadićem kuhane govedine. 

— Nije li vruća? — brže bolje i s razumijevanjem zapita Kolja, 
primajući komadić. — Ne, nije vruća, jer psi ne vole vruće jelo. 
Pazite svi... Iljušečka gledaj, ta gledaj, starče, što ne gledaš? Ja ga 
doveo, a on neće da gleda! 

Nova se vještina sastojala u tome, da je psu, koji je morao 
nepomično stajati i pružiti nos, metnuo na sam nos ukusan komadić 
govedine. Nesretno pseto moralo je nepomično prostajati s 
komadićem na nosu, koliko je gospodar htio, — nije se smjelo maći, 
ni pokrenuti ma i pola sata. Ali Perezvon je morao trpjeti samo kratak 
čas. 


— Pille! 
usta. 

Publika je, razumije se, izrazila svoje oduševljeno divljenje. 

— I zar niste zbilja dolazili sve vrijeme samo zato, da obučite 
pseto? — uskliknu Aljoša s nehotičnim prijekorom. 

— Upravo zato! — uzvrati Kolja sasvim prostodušno. — Htio sam 
ga pokazati u svem sjaju. 

— Perezvon! Perezvon! — zapucka odjedamput Iljuša svojim 
mršavim prstićima, mameći pseto. 

— Ne trebaš ga mamiti! Ako hoćeš, on će odmah sam skočiti na 
tvoj krevet. Ici, Perezvon! — i on lupi dlanom po krevetu. 

I Perezvon, kao strijela, poleti Iljuši. Ovaj hitro ogrli njegovu glavu 
objema rukama, a Perezvon zbog toga odmah obliza njegov obraz. 
Iljušečka se privi uza nj, diže se u krevetu i sakri svoje lice u njegovu 
čupu. 

— Gospode! Gospode! — klicaše štapskapetan. 

Kolja sjede opet na Iljušin krevet. 

— Iljuša, ja ti mogu još nešto pokazati. Donio sam ti topić. Sjećaš 
li se, ja sam ti još onda govorio o tom topiću, a ti si rekao: »Ah, kad 
bih ga mogao vidjeti!« No, sad sam ga donio. 

| Kolja izvadi žurno iz torbe brončani topić. On se žurio zato, što 
je bio i sam jako sretan: u drugoj prilici on bi sačekao, dok prođe 
efekt, što ga je izazvao Perezvon, ali se sad žurio, prezirući svako 

— viknu Kolja i komadić sleti s nosa u Perezvonova 


zavlačenje: »već ste toliko sretni, evo vam još nove sreće!« pomisli 
on. Bio je kao opijen. 

— Ja sam ovu stvarčicu već odavno uočio kod činovnika 
Morozova — za tebe, starče, za tebe. Stajala je kod njega sasvim 
zališno, a dobio sam je od njegova brata i dao mu u zamjenu knjižicu 
iz očeva ormara: Rođak Muhamedov ili ljekovita ludost. Stotinu je 
godina stara ta knjižica, nekad je bila na glasu, izašla je u Moskvi, 
kad još nije postojala cenzura, a Morozov je ljubitelj takvih 
stvarčica... Još mi se zahvalio... 

Kolja držaše topić u ruci i svima na očima, tako da su ga mogli 
svi vidjeti i uživati. Iljuša se podigao i, grleći i dalje desnom rukom 
Perezvona, promatrao u zanosu igračku. Efekt je postigao svoj 
vrhunac, kad je Kolja izjavio, da ima i baruta, da bi mogli odmah i 
opaliti, »ako to samo ne bi uznemirilo gospođe«. »Mamica« odmah 
zamoli, da joj dadu, da izbliže razgleda igračku, što je bilo smjesta 
učinjeno. Strašno joj se svidio brončani topić na točkovima i ona ga 
stala vozati na svojim koljenima. Na molbu, da li smije pucati, ona je 
pristala drage volje, ne shvaćajući međutim, što je pitaju. Kolja 
pokaza barut i sačmu. Štapskapetan, kao bivši vojnik, preuze na se, 
da nabije topić, te usu vrlo malu količinu baruta, a sačmu, zamoli, da 
ostave za drugi put. Topić su postavili na pod, cijev okrenuli u prazno 
mjesto, utisli u upaljač tri zrna baruta i zapalili šibicu. Hitac je bio 
neobično sjajan. »Mamica« je malo zadrhtala, ali se odmah 
nasmijala od radosti. Dječaci su gledali u nijemu zanosu, a 
najblaženiji bio je štapskapetan, gledajući u lljušu. Kolja diže topić i 
bez oklijevanja ga pokloni Iljuši, zajedno sa sačmom i barutom. 

— To je bilo tebi namijenjeno, tebi! Davno sam to već spremio, — 
ponovi on još jedamput potpuno sretan. 

— Ah, poklonite meni! Ta, poklonite topić radije _ meni — 
odjedamput poče moliti »mamica«, kao kakvo dijete. 

Na licu joj se ogledaše tuga i nemir od straha, da joj neće 
pokloniti. Kolja se zbuni. Štapskapetan se uzrujano uzvrpolji. 

— Mamice, mamice! — priskoči joj on, — topić je tvoj, ali neka 
ostane u lljuše, jer su ga njemu poklonili, ali je isto kao da je i tvoj, 
Iljušečka će ti uvijek dati, da se s njim igraš, on će biti vaš zajednički, 
Opći... 


— Ne, neću da bude zajednički, ne, neka bude samo moj, a ne 
Iljušin, — produži mamica, već spremna da zaplače. 

— Mama, uzmi ga, evo, uzmi ga! — viknu iznenada Iljuša. — 
Krasotkine, smijem li ga pokloniti mami? — obrati se on naglo s 
molećim izrazom Krasotkinu, kao da se boji, da će se ovaj naći 
uvrijeđen, što je njegov poklon darovao drugom. 

— Možeš, drage volje! — odmah pristade Krasotkin i uze topić iz 
lljušinih ruku, te ga sam preda »mamici« uz učtiv poklon. 

— Iljušečka, mili moj, eto, tko ljubi svoju mamicu! — uzviknu ona 
nježno i odmah stade ponovo vozati topić na svojim koljenima. 

— Mamice, de da te poljubim u ruku, — priskoči joj suprug i 
odmah izvrši svoju namjeru. 

— Evo tko je isto tako mio mladić, to je ovaj dobri dječak! — 
progovori zahvalna gospođa, pokazujući na Krasotkina. 

— A baruta ću ti, Iljuša, sada donositi, koliko hoćeš. Mi sad sami 
pravimo barut. Borovikov je saznao za sastav: dvadeset i četiri dijela 
salitre, deset sumpora i šest brezova ugljena, sve skupa stucati, 
naliti vode, miješati, dok ne postane mekano tijesto i protrti kroz kožu 
na bubnju — i eto baruta. 

— Meni je Smurov već govorio o vašem barutu, ali otac kaže, da 
to nije pravi barut, — odgovori Iljuša. 

— Kako da nije pravi? — pocrvenje Kolja. — Naš gori. Uostalom 
ne znam... 

— NE, ja nisam ništa rekao, — priskoči štapskapetan s izrazom 
krivca. — Ja sam, istina, kazao, da se pravi barut tako ne pravi, ali 
ništa zato, može se i tako praviti. 

— Ne znam, vi znate bolje. Mi smo ga u kamenom lončiću od 
pomade zapalili, divno je gorio i sav je izgorio, samo je ostalo malo 
čađe. A to je bilo samo tijesto, ali kad se protre kroz kožu... 
Uostalom, vi znate bolje, ja ne znam. Bulkina je izbio otac zbog 
našeg baruta, jesi li to čuo? — obrati se on Iljuši. 

— Čuo sam, — odgovori lljuša. On je s bezgraničnim 
zanimanjem i uživanjem slušao Kolju. 

— Mi smo načinili punu bocu baruta, on ga je čuvao pod svojim 
krevetom. Otac opazi. Može, reče, prsnuti, i odmah ga ondje izbio. 
Htio me je tužiti u gimnaziji. Sad ga ne puštaju sa mnom, sad nikog 
ne puštaju sa mnom. Smurova također ne puštaju, kod svih sam se 


proslavio, — vele, da sam »mahnit«, — osmjehnu se Kolja prezirno. 
To je sve počelo od onoga na pruzi. 

— Ah, mi smo čuli i za tu vašu vratolomiju! — uzviknu 
štapskapetan. — Kako ste samo mogli mirno ležati? | zar se niste 
baš nimalo bojali, kad ste ležali pod vlakom? Je li vam bilo strašno? 

Štapskapetan se strašno ulagivaše Kolji. 

— Nije baš osobito! — nemarno odgovori Kolja. — Moju je 
reputaciju najviše potkopala ona prokleta guska, — okrenu se on 
opet Iljuši. Ali ma koliko nastojao, da dade svome pričanju nehajan 
ton, ipak nije mogao sasvim vladati sobom, te produži nekako 
smeteno. 

— A i za gusku sam čuo, — nasmija se Iljuša, sjajeći se sav. — 
Meni su pričali, ali ja nisam dobro razumio. Je li istina, da te je sudac 
osudio? 

— To je bila posve luda i sasvim neznatna stvarčica, iz koje su 
kod nas, po običaju, načinili cijelog slona, — otpoče Kolja neusiljeno. 
— Jednom prilikom išao sam trgom, i baš tada dognaše guske. Ja 
stao i gledam guske. Iznenada me opazio jedan ovdašnji momak, 
Višnjakov, koji sad služi kod Plotnikovih kao raznosač, te mi reče: »A 
što ti te guske gledaš?« Ja pogledao u njega: glupa, okrugla njuška, 
momku ima oko dvadeset godina, ja, znate, nikad ne prezirem 
naroda. Ja volim s narodom... Mi smo zaostali za narodom — to je 
aksiom — vi se, čini se, smijete, Karamazove? 

— NE, bože sačuvaj, ja vas pomno slušam, — odgovori Aljoša s 
najprostodušnijim izrazom, i nepovjerljivi se Kolja odmah ohrabri. 

— Moja je teorija, Karamazove, jasna i jednostavna, — produži 
on žurno i veselo. — Ja vjerujem u narod i uvijek ću drage volje biti 
pravedan prema njemu, ali ga ne mazim nimalo, to je sine 

qua ... No, ja sam htio da pričam o guski... Okrenuo se ja toj 
budali i odgovorim mu: »Eno, gledaj, rekoh mu, stoje kola zobi. Iz 
vreće curi zob, a guska pružila vrat pod sam točak i kupi zrno — 
vidiš li?« »Vidim dobro«, reče. — »No, dakle, rekoh, kad bi se kola 
samo za mrvu pomakla naprijed — da li bi točak prerezao guski vrat 
ili ne bi?« »Svakako bi, reče, prerezao«, i nasmiješio se cijelim 
ustima, topeći se. »No, rekoh, momče, deder da pokušamo.« — »Pa 
deder,« reče on. | nismo se morali dugo mučiti: on je neprimjetno 


stao do uzda, a ja sa strane, da gusku namamim. A seljak se u tom 
trenutku zablenuo i razgovarao s nekim, tako da nisam ni morao da 
mamim: guska je sama od sebe pružila vrat pod kola, pod sam 
točak. Ja namignem momku, on cuknu i — k-krk, — točak presječe 
guskin vrat! | baš se moralo tako desiti, da su nas u tom času opazili 
svi seljaci i odmah zagalamili: »To si ti namjerno učinio!« — »Ne, 
nisam namjernol« — »Jesi namjerno!« A onda povikali: »K 
mirovnom sucu!« zgrabili su i mene. »l ti si, rekoše, tu bio, ti si mu 
pomogao, tebe cijelo sajmište poznaje!« A mene je zbilja zbog 
nečeg cijelo sajmište poznavalo, — pridoda Kolja samoljubivo. — 
Potegli mi svi mirovnom sucu, nose i gusku. Gledam, a moj se 
momak prepao i zaplakao kao kakva žena. A marveni trgovac viče: 
»Na taj način možeš, koliko hoćeš, pognjaviti gusaka!« | svjedoka 
se, dakako, našlo. Mirovni sudac u tren oka svrši: za gusku da se 
plati rubalj, a gusku neka nosi momak. | da se odsad više ne upušta 
u takve šale. A momak neprestano plače kao žena: »Nisam ja, reče 
on, to me je on nagovorio,« i na mene pokazuje. Ja odgovaram 
sasvim hladnokrvno, da ga nisam uopće učio, nego da sam iznio 
samo osnovnu misao i govorio jedino o projektu. Mirovni se sudac 
Nefedov osmjehnu, ali se odmah razljutio na se, što se osmjehnuo: 
»Ja ću vas odmah prijaviti vašoj upravi, da se ubuduće ne upuštate 
u takve projekte, umjesto da sjedite za knjigom i učite svoje 
gradivo.« Upravi me nije tužio, on se samo šalio, ali slučaj se zbilja 
pronio i dopro do ušiju uprave, jer kod nas imaju dugačke uši! 
Osobito je ustao klasik Kolbasnikov, ali Dardanelov me opet obranio. 
A Kolbasnikov je sada na sve nas ljut, kao ris. Ti si, Iljuša, sigurno 
također čuo, da se oženio, dobio je od Mihajlovih tisuću rubalja 
miraza, a njegova nevjesta ima usta kao kapija prve veličine i 
najprostije vrste. Đaci trećeg razreda odmah su sastavili epigram: 


Sav je treći razred od čuda zinuo, 
Da se smrdljivi Kolbasnikov oženio. 


Eto, i tako dalje, vrlo smiješno, ja ću ti poslije donijeti. O 
Dardanelovu neću ništa da kažem: to je čovjek, koji nešto zna, zaista 
zna. Ja takve poštujem, ali ne zato, što me je obranio... 


— TI si ga, međutim, ipak zbunio pitanjem, tko je osnovao Troju! 
— umiješa se odjedamput Smurov, koji se ovog trenutka očito 
ponosio Krasotkinom. Neobično mu se dopala pripovijetka o guski. 

— I zar ste ga zbilja zbunili? — prihvati štapskapetan, ulagujući 
se. — Pitanjem, tko je osnovao Troju? Čuo sam već, da se spleo. 
Iljušečka mi je onda pričao... 

— On, tata, sve zna, zna više, nego mi svi! — upade Iljuša — on 
se samo pretvara, da je takav, a najbolji je đak iz svih predmeta... 

Iljuša je s bezgraničnom srećom gledao u Kolju. 

— No, ono je, o Troji, bila glupost, trice. Ja sam smatram to 
pitanje beznačajnim, — odgovori Kolja s ponosnom smjernošću. 

On je s vremenom ipak uspio da usvoji pravi ton, iako je bio, 
uostalom, ponešto uzbuđen: osjećao je, da je vrlo uzbuđen i da je o 
guski, na primjer, ispričao i previše od srca, a Aljoša je međutim šutio 
za vrijeme pričanja i bio ozbiljan, i samoljubiva je dječaka počelo 
malo pomalo kopkati u srcu: »da ne šuti možda zato, što me prezire i 
misli, da ja tražim pohvalu? U tom slučaju, ako se usudi da tako 
misli, ja ću«... 

— Ja smatram to pitanje potpuno beznačajnim, — reče on 
ponovo odsječeno i ponosno. 

— Ja znam, tko je osnovao Troju, — sasvim iznenada progovori 
jedan dječak, koji nije dosada rekao gotovo ni riječi, šutljiv i očito 
plašljiv, vrlo ljepuškast, od neko jedanaest godina, prezimenom 
Kartašov. On je sjedio tik uz vrata. Kolja u čudu i važno pogleda u nj. 
Radilo se naime o tome, da je pitanje: »Tko je osnovao Troju?« 
postalo zaista u svim razredima nekom tajnom i da se ta tajna 
otkrije, moralo se zaviriti u Smaragdova. Ali Smaragdova nije imao 
nitko osim Kolje. | jednom zgodom, kad se Kolja okrenuo, Kartašov 
je krišom i brže bolje otvorio Smaragdova, koji se nalazio među 
njegovim knjigama, i slučajno baš na onom mjestu, gdje se govorilo 
O osnivačima Troje. To se dogodilo već poodavno, ali on sve se 
nekako snebivao te se nije usuđivao da javno pokaže, da i on zna, 
tko je osnovao Troju, bojeći se, da se otud što ne izleže i da ga zbog 
toga ne dovede Kolja u nepriliku. A sad se odjedamput nije mogao 
zbog nečeg da svlada, te se izlanuo. Ali on je već odavno želio da to 
učini. 


— No, tko je osnovao? — naduveno i svisoka zapita Kolja, koji je 
već po njegovu licu poznao, da on zaista zna, i dakako, bio odmah 
spreman na sve posljedice. U općem raspoloženju nastala je, što no 
se kaže, disonanca. 

— Troju su osnovali Teukros, Dardanos, llis i Tros, — reče dječak 
naglašujući svaku riječ, i odmah sav pocrveni, toliko pocrveni, da je 
bila žalost pogledati u nj. Ali su svi dječaci gledali u nj netremice, 
gledali cijelu minutu i odjedamput se sve te oči, što su netremice 
gledale, odmah okrenu Kolji. Ovaj je i dalje hladnokrvno mjerio 
prezirnim pogledom drskog dječaka: 

— To jest, a kako su osnovali? — udostoja se on napokon da 
progovori. — A i uopće, što znači to osnovati grad ili državu? Da 
nisu, možda, došli i svaki metnuli po ciglu? 

Razlijegnu se smijeh. Dječak, koji se osjećao krivim i bio rumen, 
sad je pocrvenio kao mak. On je šutio i bio spreman da odmah 
zaplače. Kolja ga ostavi tako još jednu minutu. 

— Tko hoće da govori o takvim historijskim događajima, kao što 
je osnivanje nacionalnosti mora najprije razumjeti, što to znači — 
odbrusi on poučno. — Ja, međutim, ne pridajem tim bapskim 
pričama nikakve važnosti, a i uopće opću povijest ne poštujem bog 
zna koliko, — nadoveza on nemarno, obraćajući se svima. 

— Opću povijest? — gotovo s nekim strahom upita štapskapetan. 

— Jest, opću povijest. Izučavanje niza ljudskih gluposti, i ništa 
drugo. Ja poštujem jedino matematiku i prirodopis, — izbaci Kolja 
hvalisavo i časkom pogleda u Aljošu: on se bojao ovdje jedino 
njegova mišljenja. 

Ali Aljoša je neprestano šutio i bio kao i dosad ozbiljan. Da je sad 
Aljoša rekao štogod, na tome bi se i svršilo, ali je Aljoša i dalje šutio, 
a »njegova šutnja mogla je biti prezirna« i to je užasno ljutilo Kolju. 

— I sad opet ti klasični jezici kod nas: samo ludilo i ništa drugo... 
Vi se, opet, čini mi se, ne slažete sa mnom, Karamazove? 

— Ne slažem se, — osmjehnu se Aljoša suzdržljivo. 

— Klasični su jezici , ako hoćete da čujete pravo moje 
mišljenje o njima — policijske mjere, eto, zašto su jedino uvedeni, — 
Kolja poče odjednom sve teže i teže disati, — oni su uvedeni zato, 
što su dosadni i što otupljuju sposobnosti. Bilo je dosadno, i što da 


urade, da bude još gluplje? I eto, izmisliše klasične jezike. Ovo je 
pravo moje mišljenje o njima i nadam se, da ga neću nikad izmijeniti, 
— oštro završi Kolja. 

Na oba njegova obraza iskočiše crvenice. 

— To je istina, — iznenada povladi zvučnim i uvjerenim glasićem 
Smurov, koji je pažljivo slušao. 

— A sam je prvi iz latinskog jezika! — viknu iz gomile jedan 
dječačić. 

— Jest, tata, on to samo govori, a prvi je u razredu iz latinskog, 
— javi se Iljuša. 

— A što zato? — osjeti Kolja potrebu da se brani, iako mu je bila 
mila ta pohvala. — Latinski nabiflam, jer moram, jer sam obećao 
materi, da ću svršiti školu, a s druge strane, moj je običaj, da sve 
valjano radim, čega se god jedamput prihvatim, ali u duši svojoj 
duboko prezirem klasicizam i svu tu gadariju... Slažete li se sa 
mnom, Karamazove? 

— A zašto »gadariju«? — osmjehnu se opet Aljoša. 

— Ali molim vas, klasici su svi prevedeni na sve jezike; i dakle, 
nikako nije potreban latinski jezik za izučavanje klasika, već jedino 
zbog policijskih mjera i otupljivanja sposobnosti. Kako da nije onda 
gadarija? 

— No, a tko vas je sve to naučio? — uskliknu naposljetku 
začuđeni Aljoša. 

— Prvo, ja mogu i sam shvaćati, bez tuđeg učenja, a drugo, 
znajte, što sam vam maločas rekao o prevedenim klasicima, govorio 
je javno pred cijelim trećim razredom glavom učitelj Kolbasnikov... 

— Došao je liječnik! — povika iznenada Ninočka, koja je cijelo 
vrijeme šutjela. 

| zaista, pred kućna vrata bila je stigla kočija gospođe Hohlakove. 
Štapskapetan, koji je cijelo jutro iščekivao liječnika, poleti prema 
vratima, da ga dočeka. »Mamica« popravi na sebi haljine i namjesti 
se dostojanstveno. Aljoša priđe lljuši i stade mu namještati jastuk. 
Ninočka je iz svog naslonjača s nemirom motrila, kako on popravlja 
krevet. Dječaci se stadoše brže bolje opraštati, a neki od njih 
obećaše, da će doći uvečer. Kolja zovnu Perezvona i ovaj skoči s 
kreveta. 


— Ja neću otići, neću otići! — reče Kolja žurno lljuši. — Pričekat 
ću u predsoblju i opet doći, kad ode liječnik, doći ću s Perezvonom. 

Ali je liječnik već ulazio — dostojanstvena figura u bundi od 
medvjedovine, dugačkih zalizaka i sjajno obrijana podbratka. Kad 
prekorači prag, on iznenada zasta, i zabezeknu se: njemu se sigurno 
učinilo, da nije došao, gdje treba: »Što je ovo? Gdje sam ja?« 
promrmlja on, ne skidajući bunde, ne skidajući s glave kapu od 
mačke sa štitom. Rulja, siromaštvo sobe, u kutu na uzici razastrto 
rublje — sve ga je to zbunilo. Štapskapetan se triput pred njim 
duboko sagne. 

— Ovdje ste, ovdje, — mrmljaše on ponizno, — ovdje kod mene, 
meni ste... 

— Snje-gi-rev? — reče liječnik važno i glasno. — Gospodin 
Snjegirev — vi ste to? 

— Jest, ja! 

— Ah! 

Liječnik još jedamput s gađenjem razgleda sobu i zbaci sa sebe 
bundu. Svima zasja pred očima visoki orden na vratu. Štapskapetan 
prihvati dobačenu bundu, a liječnik skinu kapu. 

— A gdje je pacijent? — zapita on glasno i energično. 


VI 
PRERANI RAZVITAK 


— Što mislite, što će reći doktor? — progovori Kolja žurno. — 
Kakva je ipak u njega odvratna njuška, zar nije tako? Ja ne trpim 
medicine! 

— Iljuša će umrijeti. Čini mi se, da je to sigurno, — odgovori 
Aljoša tužno. 

— Nitkovi! Medicina je nitkov! A meni je ipak milo, što sam se 
upoznao s vama, Karamazove. Odavno sam htio da se upoznam s 
vama. Samo mi je jedino žao, što smo se sreli u ovako žalosnoj 
prilici... 

Kolja je jako želio da kaže nešto još toplije, još osjećajnije, ali kao 
da ga je nešto stislo. Aljoša je to primijetio, osmjehnuo se i stisnuo 
mu ruku. 


— Ja sam već odavno naučio, da poštujem u vama neobično 
biće, — promrmlja opet Kolja zbunjeno i zaplićući se. — Čuo sam, 
da ste mistik i da ste bili u manastiru. Ja znam, da ste vi mistik, ali... 
to me nije odbijalo. Dodir sa stvarnošću će vas već izliječiti... S 
prirodama, kakva ste vi, ne biva drukčije. 

— A što vi zovete mistikom? Od čega izliječiti? — začudi se 
ponešto Aljoša. 

— No, mislim, bog i sve ostalo. 

— Što, zar vi ne vjerujete u boga? 

— Baš naprotiv, ja nemam ništa protiv boga. Naravno, bog je 
samo hipoteza... ali... ja priznajem, da je on potreban zbog reda... 
zbog svjetskog reda i tako dalje... i kad ne bi bilo boga, morali bi ga 
izmisliti, — nadoveza Kolja i pocrvenje. 

Odjedamput mu pade na pamet, da će Aljoša odmah pomisliti, 
kako on hoće da se istakne svojim znanjem i pokaže, da je »veliki«. 
»A ja zaista neću da ističem pred njim svoje znanje«, s 
negodovanjem pomisli Kolja. | on se iznenada strašno razljuti. 

— Ja, priznajem, nemam ni najmanje volje, da se upuštam u sve 
te diskusije, — reče on odlučno, — ali može se čovječanstvo ljubiti i 
bez boga, kako vi mislite? Voltaire nije vjerovao u boga, a ljubio je 
čovječanstvo! (Opet, opet! pomisli on u sebi.) 

— Voltaire je vjerovao u boga, ali, čini se, malo, a kao da je i 
čovječanstvo malo ljubio, — reče Aljoša tiho, suzdržljivo i sasvim 
prirodno, kao da razgovara sa svojim vršnjakom ili čak s čovjekom 
od sebe starijim. 

Kolju je osobito iznenadilo, što Aljoša, kako se čini, tako malo 
vjeruje u svoje vlastito mišljenje o Voltaireu, te da u neku ruku njemu, 
malom Kolji, prepušta odluku o tom pitanju. 

— A zar ste vi čitali Voltairea? — zapita Aljoša naposljetku. 

— N€, nisam ga baš čitao... Ja sam, uostalom, Kandida čitao, u 
ruskom prijevodu... u starom, nakaznom prijevodu, smiješnom... 
(Opet, opet!) 

— I razumjeli ste ga? 

— O, da, sve... to jest... a po čemu vi mislite, da ga nisam 
razumio? Ondje ima, dakako, mnogo paprenoga... Ja sam, razumije 
se, u stanju da shvatim, da je to roman filozofski i napisan zato, da bi 
proveli ideju... — splete se Kolja sasvim. — Ja sam socijalist, 


Karamazove, ja sam nepopravljivi socijalist, — istrese iznenada 
Kolja bez svakog povoda. 

— Socijalist? — nasmija se Aljoša. — A kad brže dospjeste da to 
postanete? Ta vi, čini se, imate tek trinaest godina? 

Kolju nešto steglo. 

— Prvo, nemam trinaest, nego četrnaest, za dvije sedmice 
navršit ću četrnaest godina, — planu on, — a drugo, sasvim mi je 
nepojmljivo, što to ima veze s mojim godinama! Radi se o tome, 
kakva sam uvjerenja, a ne, koliko mi je godina, je li? 

— Kad budete stariji, onda ćete uvidjeti, što znači dob za 
uvjerenje. Meni se također učinilo, da vi ne govorite svoje riječi, — 
odgovori Aljoša skromno i mirno, ali ga Kolja vatreno prekinu. 

— Molim vas, vi želite poslušnost i misticizam. Vi ćete priznati, da 
je, na primjer, kršćanska vjera poslužila jedino bogatašima i 
uglednicima, da drže u ropstvu niže slojeve, nije li tako? 

— Ah, ja znam, gdje ste vi to pročitali, i vas je sigurno netko 
naučio! — uskliknu Aljoša. 

— Molim vas, a zašto bih ja morao to pročitati? Mene nije ama 
baš nitko naučio. Ja mogu i sam... | ako hoćete, ja nisam protiv 
Krista. To je bila sasvim humana ličnost, i da on živi u naše vrijeme, 
on bi se sigurno priključio nama revolucionarima i možda bi igrao 

važnu ulogu ... To je čak sigurno. 

— No, a gdje ste vi to pohvatali? S kakvom ste se budalom 
spleli? — uzviknu Aljoša. 

— Molim vas, istina se ne da sakriti. Ja se, dakako, o nečem 
često razgovaram s gospodinom Rakitinom, no... Ali to je još stari 
Bjelinski također govorio, kažu, govorio. 

— Bjelinski? Ne sjećam se. On to nije nigdje napisao. 

— Ako nije napisao, ali je govorio, govorio. Ja sam to čuo od 
jednog... uostalom... dođavola... 

— A Bjelinskog ste čitali? 

— Vidite... nisam... nisam ga cijelog čitao... ali ono mjesto o 
Tatjani, zašto nije pošla za Onjegina, to sam čitao. 

— Kako nije pošla za Onjegina? Zar vi to već... razumijete? 

— Molim vas, vi kao da me držite za malog Smurova, — ljutito se 
iskesi Kolja. — Uostalom, molim vas, ne mislite, da sam ja baš takav 


revolucionar. Ja se vrlo često ne slažem s gospodinom Rakitinom. 
Ako sam spomenuo Tatjanu, ipak nisam nikako za emancipaciju 
žena. Priznajem, da je žena niže stvorenje i da mora slušati. Les 


femmes tricotteni ii kako reče Napoleon, — osmjehnu se zbog 
nečeg Kolja, — i bar se u tome potpuno slažem s uvjerenjem toga 
pseudovelikog čovjeka. Ja, na primjer, smatram, da je također 
bježanje iz domovine u Ameriku — podlost, gore od podlosti — 
glupost. Zašto da bježe u Ameriku, kad mogu i kod nas mnogo 
koristiti čovječanstvu? Osobito sad. Toliko plodonosna rada. Tako 
sam im i odgovorio. 

— Kako odgovorili? Kome? Zar vas je već tkogod zvao u 
Ameriku? 

— Priznajem, nagovarali su me, ali sam odbio. To je, razumije se, 
Karamazove, među nama, čujte, nikome ni riječi. Nipošto ne želim 
dopasti šapa Trećem odjeljenju i slušati predavanja kod lančanog 
mosta: 


Sjećat ćeš se kuće 

Kod lančanog mosta! 


Sjećate li se? Prekrasno! Čemu se smijete? Da ne mislite možda, 
da sam vam golu laž nadrobio? (A što, ako sazna, da ja imam u 
očevu ormaru tek samo jedan broj »Zvona« i da osim toga, nisam iz 
njega ništa drugo čitao? — pomisli Kolja mimogred, ali sa zebnjom). 

— Nikako, ja se ne smijem, a ne mislim ni da ste me nagararvili. 
To i jest zlo, što ja to ne mislim, jer je sve to, nažalost, prava istina! 
Ali recite, jeste li čitali Puškina, Onjegina naime? Jer maločas ste 
spominjali Tatjanu... 

— NE, još nisam čitao, ali ću ga pročitati. Ja nemam predrasuda, 
Karamazove. Hoću da čujem i jednu i drugu stranu. Zašto ste me 
pitali? 

— Tako. 

— Recite, Karamazove, vi mene sigurno strašno prezirete? — 
zapita Kolja odlučno i sav se protegnu pred Aljošom, kao da zauzima 
obrambeni stav. — Izvolite reći bez okolišanja. 


— Ja da vas prezirem? — pogleda u nj Aljoša u čudu. — A 
zašto? Mene samo tišti, što je takva prekrasna priroda, kao što je 
vaša, koja još nije ni otpočela da živi, iskvarena već svim tim grubim 
glupostima. 

— Ne brinite se za moju prirodu, — prekinu ga Kolja s nekim 
samozadovoljstvom, — a da sam nepovjerljiv, to je istina. Glupo 
nepovjerljiv. Grubo nepovjerljiv. Vi ste se baš sad osmjehnuli, i meni 
se učinilo, kao da vi... 

— Ah, osmjehnuo sam se zbog nečeg sasvim drugog. Čujte, 
zašto sam se osmjehnuo: ja sam nedavno pročitao sud jednog 
inozemnog Nijemca, koji je živio u Rusiji, o našoj sadašnjoj školskoj 
omladini: »Pokažite — piše on — ruskom đaku kartu zvjezdanog 
neba, o kojoj nije imao dosada nikakva pojma, i on će vam sutra 
donijeti tu kartu ispravljenu.« Nemaju nikakva znanja, a strašno su 
samoljubivi — eto, što je htio da kaže taj Nijemac o ruskom đaku. 

— Ah, pa to je sasvim točno! — nasmija se iznenada Kolja 
glasno! — točnissimo, na dlaku! Bravo, Nijemče! Međutim, Švabo 
nije uočio i dobre strane, što mislite? Uobraženost — toga ima, to 
dolazi od mladosti, i to će se ispraviti, samo ako je potrebno, da se 
ispravlja, ali zato postoji i nezavisan duh, gotovo od samog 
djetinjstva, i smjelost misli i uvjerenja, a ne duh njihova 
kobasičarskog puzanja pred autoritetima! Ali, ipak je Nijemac dobro 
rekao! Bravo, Nijemče! Ali ipak treba Nijemce dauviti. lako su oni 
toliko jaki u naukama, ipak ih treba daviti... 

— A zašto daviti? — osmjehnu se Aljoša. 

— Pa, možda sam rekao glupost, priznajem. Ja sam ponekad 
užasno dijete, i kad se čemu radujem, onda ne mogu da se svladam 
i spreman sam da brbljam gluposti. Čujte, nas dvojica međutim 
klepećemo ovdje koješta, a onaj liječnik ondje nešto se dugo 
zadržava. Uostalom, možda on ondje pregledava i »mamicu« i 
hromu Ninočku. Znate li, ta mi se Ninočka dopala. Ona mi je 
iznenada prišapnula, kad sam izlazio: »A zašto niste već prije 
dolazili?« I takvim glasom, gotovo s prijekorom! Meni se čini, da je 
ona strašno dobra i nesretna. 

— Jest, jest! Kad stanete dolaziti, uvjerit ćete se, kakvo je to 
stvorenje. Za vas će biti vrlo korisno, da upoznate baš takva bića, pa 
da budete u stanju da cijenite i još štošta drugo, što ćete saznati 


upoznavajući se s tim bićima, — primijeti Aljoša vatreno. — To će 
vas najprije promijeniti. 

— O, koliko žalim i prekoravam sebe, što nisam prije dolazio! — 
uskliknu Kolja gorko. 

— Jest, velika šteta. Vi ste sami vidjeli, koliko ste obradovali 
jadnog dječačića. I koliko se on mučio, čekajući vas! 

— Ne spominjite mi to! Vi mi razdirete srce. A, međutim, i pravo 
mi je: ja nisam dolazio iz samoljublja, iz sebičnog samoljublja i 
podlog despotizma, koga ne mogu da se oslobodim cijelog života, 
lako se lomim cijelog života. Ja to sad uviđam, Karamazove, ja sam 
u mnogočemu nitkov! 

— Ne, vi ste prekrasna priroda, iako iskvarena, i ja vrlo dobro 
shvaćam, zašto ste mogli imati toliki utjecaj na ovog plemenitog i 
bolesno osjetljivog dječaka! — odgovori Aljoša vatreno. 

— Ivi to govorite meni! — povika Kolja, — a ja — pomislite, ja 
sam pomislio — već nekoliko puta, otkako sam ovdje, da me 
prezirete! Kad biste vi samo znali, kako mi je dragocjeno vaše 
mišljenje. 

— A zar ste vi zbilja tako nepovjerljivi? U tim godinama! No, 
predstavite sebi, ja sam pomislio ondje u sobi, gledajući vas, kad ste 
pričali, da ste užasno nepovjerljivi. 

— Dakle ste ipak pomislili? Kakvo je, međutim, u vas oko, vidite, 
vidite! Kladio bih se, da je to bilo na onom mjestu, kad sam pričao o 
guski. Meni se baš na onom mjestu učinilo, da me vi duboko 
prezirete, što sam nastojao da se predstavim kao neka junačina, i 
zato sam vas iznenada zamrzio i počeo da govorim gluposti, Poslije 
mi se učinilo (već ovdje maločas) na onom mjestu, kad sam rekao: 
»Ako nema boga, trebalo bi ga izmisliti«, da se i suviše žurim, da 
pokažem svoje obrazovanje, to više, što sam tu frazu u knjizi 
pročitao. Ali, kunem vam se, ja se nisam žurio iz taštine, već tako, ne 
znam zbog čega, od radosti, boga mi, kao od radosti... iako je to vrlo 
sramotna crta, kad se čovjek od radosti svima penje na glavu. Ja to 
znam. Ali zato sam sad uvjeren, da vi mene ne prezirete, i da sam 
sve to ja sam izmislio. O, Karamazove, ja sam duboko nesretan. Ja 
predstavljam sebi kadšto bogzna što, da se sa mnom svi ismjehuju, 
sav svijet, i ja sam onda, ja sam onda naprosto spreman da uništim 
cio poredak. 


— I mučite svoju okolinu, — osmjehnu se Aljoša. 

— |I mučim svoju okolinu, a osobito majku. Karamazove, recite 
mi, jesam li ja sad jako smiješan? 

— Ta ne mislite na to, ne mislite uopće na to, — uzviknu Aljoša. 
— Aišto to znači biti smiješan? Zar je čovjek malokad smiješan ili 
se bar čini smiješnim? A usto se danas gotovo svi sposobni ljudi 
užasno boje, da su smiješni, i zato su nesretni. Ja se samo čudim, 
da ste vi to tako rano počeli osjećati, iako ja to uostalom već odavno 
opažam, i to ne samo kod vas. Sad već djeca od toga pate. To je 
gotovo ludilo. U tom se samoljublju utjelovio đavo i ušao i cijelo 
pokoljenje, jest, đavo, — nadoveza Aljoša, ali se nije ni najmanje 
osmjehnuo, kako je bio pomislio Kolja, koji ga je netremice gledao. 
— Vi ste kao svi, — završi Aljoša, — to jest, kao većina, samo što ne 
valja biti kao svi, čujete li. 

— Čak i bez obzira na to, što su svi takvi? 

— Jest, i bez obzira na to, što su svi takvi. Pokušajte, da vi jedini 
ne budete takvi. A vi zbilja i niste kao svi: eto, vi se niste sad 
postidjeli da priznate ono, što je ružno i smiješno u vama. A tko to 
danas priznaje? Nitko, čak i ne osjećaju potrebe, da sami sebe 
osuđuju. Ne budite onakav, kakvi su svi, makar vi jedini ne bili takvi, 
ali ipak ne budite takvi. 

— Prekrasno! Ja se nisam u vama prevario. Vi umijete utješiti! O, 
kako me je vuklo srce vama, Karamazove, kako već odavno tražim 
priliku, da se sastanem s vama! A zar je moguće, da ste vi na me 
mislili? Malo prije rekoste, da ste mislili na me. 

— Jest, čuo sam za vas i također mislio na vas... iako vas je i sad 
nagnalo samoljublje, da to zapitate, ali ništa zato. 

— Čujte, Karamazove, naše su izjave slične izjavama ljubavi, — 
reče Kolja s nekim malaksalim i stidljivim glasom. — Nije li to 
smiješno, nije li smiješno? 

— Nije ni najmanje smiješno, a da je i smiješno, ništa zato, jer je 
dobro, — osmjehnu se Aljoša prijazno. 

— A znate li, Karamazove, priznajte, da se vi sad mene malo 
stidite... Vidim vam u očima, — osmjehnu se Kolja lukavo i nekako 
gotovo sretno. 

— Zbog čega? 

— A zašto ste pocrvenjeli? 


— To ste vi krivi, što sam pocrvenio! — nasmija se Aljoša i zbilja 
sav pocrvenje. — Pa jest, malo me je stid, bogzna zašto, ja ne znam 
zašto... — mrmljaše on gotovo zbunjeno. 

— O, kako vas ljubim i cijenim u ovom trenutku baš zato, što se i 
Vi mene zbog nečeg stidite! Jer vi ste baš kao i ja! — uzviknu Kolja s 
pravih ushitom. 

Obrazi su mu bukitjeli, a oči sjale. 

— Čujte, Kolja, vi ćete biti u životu jako nesretan čovjek, — reče 
odjedamput Aljoša. 

— Znam, znam. Kako vi to sve unaprijed pogađate! — potvrdi 
odmah Kolja. 

— Ali ipak ćete blagoslivljati Život u cjelini. 

— Sigurno! Hura! Vi ste prorok! O, mi ćemo se slagati. 
Karamazove. Znate, mene ponajviše ushićuje, što se vi ponašate 
prema meni, kao da sam vam posve ravan. Ali mi nismo ravni, nismo 
ravni, vi ste nada mnom. Ali mi ćemo se složiti! Znate li, ja sam cio 
posljednji mjesec govorio sebi: »Ili ćemo se nas dvojica odjedamput 
Sprijateljiti zauvijek ili ćemo se razići kao smrtni neprijatelji!« 

— | kad ste to govorili, sigurno ste me već ljubili! — veselo se 
smijaše Aljoša. 

— Ljubio sam, silno ljubio i sanjao o vama! I kako vi to sve znate 
unaprijed? Gle, evo i liječnika. Gospode, što će reći, gledajte kakvo 
je u njega lice! 


VII 
ILJUŠA 


Liječnik je izlazio iz sobe već ponovo umotan u bundu i s kapom 
na glavi. Lice mu je bilo gotovo ljutito i izražavalo gađenje, kao da se 
bojao, da će se o nešto uprljati. Mimogred je prešao očima 
predsoblje i pritom strogo pogledao Aljošu i Kolju. Aljoša domahnu 
kočijašu i kočija, na kojoj se dovezao liječnik, priđe izlaznim vratima. 
Štapskapetan žurno izleti za liječnikom i naklonivši se, gotovo se 
savijajući pred njim, zaustavi ga, da čuje posljednju riječ. Jadnikovo 
lice bilo je utučeno, a pogled preplašen: 


— Vaša preuzvišenosti, vaša preuzvišenosti... zar zbilja?... 
otpoče on, ali ne dovrši, nego jedino u očajanju pljesnu rukama i 
pogleda u liječnika s posljednjom molbom, kao da je zbilja posljednja 
lječnikova riječ mogla promijeniti presudu, izrečenu nad jadnim 
dječakom. 

— Što se može! Ja nisam bog, — odgovori liječnik nemarno, iako 
po navici uvjerljivo. 

— Doktore... Vaša preuzvišenosti... hoće li naskoro, naskoro? 


— Bu-di-te spre-mni na sve, — reče on naglasivši svaki slog i 
oborivši pogled, spremajući se, da prekorači prag. 
— Vaša preuzvišenosti, u ime Hristovo! — zaustavi ga još 


jedamput štapskapetan sav preplašen. — Vaša preuzvišenosti... zar 
ga ništa, baš ništa, uopće ništa ne može spasiti? 

— To sad ne za-vi-si o meni, — progovori liječnik nestrpljivo, — 
ali međutim, — zasta on naglo, — kad biste vi, hm, na primjer, 
mogli... posla-ti... vašeg pacijenta... odmah bez oklijevanja (riječi 
»odmah i bez oklijevanja« izgovorio je liječnik ne strogo, već gotovo 
ljutito, tako da je štapskapetan čisto zadrhtao) u Si-ra-ku-zu,... onda 
bi... zbog novih po-volj-nih kli-mat-skih uvjeta... mogla, moguće, 
nastati... 

— U Sirakuzu, — to je na Siciliji, — reče odjedamput Kolja 
odlučno i kao da objašnjava. 

Liječnik pogleda u nj. 


— Na Siciliju! Baćuška, vaša preuzvišenosti, — zbuni se 
štapskapetan, — ali eto, vidjeli ste! — i on razmahnu unaokolo 
objema rukama, pokazujući, u kakvu se stanju nalazi, — a mamica, 
a porodica? 


— Ne, porodica ne mora ići na Siciliju, vašu porodicu mogli biste 
poslati na Kavkaz, u rano proljeće... kćer na Kavkaz, a suprugu... 
kad također obavi kuru na Kavkazu zbog svog reumatizma... smjesta 
poslije toga po-sla-ti u Pariz, u bolnicu liječnika psi-hi-ja-tra Le-pel-le- 
tie-ra, ja bih vam mogao dati pismo i onda bi... možda, mogla 
nastati... 

— Doktore, doktore! Ta vi vidite! — opet razmahnu rukama 
štapskapetan, pokazujući očajnički na gola brvna u predsoblju. 

— E, to nije moja stvar, — osmjehnu se liječnik, — ja sam samo 
ono rekao, što je mogla odgovoriti na-u-ka na vaše pitanje o 


posljednjim sredstvima, a ostalo... na moju žalost... 

— Ne bojte se, liječniče, neće vas ujesti moje pseto, — reče 
Kolja glasno, primijetivši, kako je liječnik pogledao donekle sa 
strahom u Perezvona, koji je stajao na pragu. 

Koljin je glas zvučao gnjevno. Riječ »liječnik«, mjesto doktor, 
rekao je namjerno, kako je poslije izjavio, »da ga uvrijedi«. 

— A što to znači? — reče liječnik, te uzbaci glavu i pogleda u 
čudu Kolju. — Tko je ovo? — obrati se on odjedamput Aljoši, kao da 
traži od njega odgovor. 

— Ovo je gazda Perezvona, liječniče, ne uznemirujte se zbog 
moje ličnosti, — odbrusi Kolja. 

— Zvona? — zapita liječnik, ne shvaćajući, što je to Perezvon. 

— On kao ne zna, gdje je. Zbogom, liječniče, vidjet ćemo se u 
Sirakuzi. 

— Tko je ovo? Tko, tko? — planu liječnik strašno. 

— Ovo je ovdašnji đak, vjetrogonja, ne obraćajte nikakve pažnje 
na nj, — reče Aljoša namrgođeno i brzo. — Kolja, šutite! — viknu on 


Krasotkinu. — Ne obraćajte pažnje, doktore, — ponovi on već 
ponešto nestrpljivo. 
— I-ši-ba-ti, i-ši-ba-ti, trebalo bi ga i-ši-ba-ti! — stade lupati 


nogom liječnik, koji se bio zbog nečeg razbjesnio. 

— A znate li, liječniče, moj bi Perezvon možda i mogao ujesti! — 
reče Kolja uzdrhtalim glasom, te poblijedi i sijevnu očima. — lIci, 
Perezvon! 

— Kolja, ako rečete samo još jednu riječ, kidam s vama zauvijek! 
— viknu Aljoša zapovjednički. 

— Liječniče, na cijelom svijetu ima samo jedno biće, koje može 
zapovijedati Nikolaju Krasotkinu, a to je evo ovaj čovjek (i Kolja 
pokaza na Aljošu); njemu se pokoravam, zbogom! 

I on jurnu, otvori vrata i uđe žurno u sobu. Perezvon poleti za 
njim. Liječnik stajaše kao ukočen još kojih pet sekundi, gledaše u 
Aljošu, zatim iznenada pljunu i pođe naglo prema kočiji, ponavljajući 
glasno: »To, to, to, ja ne znam, što je to!« Štapskapetan potrča, da 
mu pomogne ući u kočiju. Aljoša otiđe u sobu za Koljom. Ovaj je već 
stajao kraj Iljušina kreveta. Iljuša ga je držao za ruku i zvao oca. 
Poslije jedne minute vrati se i štapskapetan. 


— Tata, tata, hodi ovamo... mi... — prošapta lljuša strašno 
uzbuđen, ali očito nemoćan da produži, i odjedamput pruži naprijed 
svoje mršave ruke, te u isti mah zagrli i Kolju i oca, stisnu ih u jedan 
zagrljaj i sam se uz njih privi. 

Štapskapetan se iznenada sav strese od nijemog plača, a u Kolje 
zadrhtaše usne i podbradak. 

— Tata, tata! Kako mi je žao tebe, tata! — gorko zajeca Iljuša. 

— lljušečka, golube... doktor je rekao... da ćeš ozdraviti... bit 
ćemo sretni... doktor... uzmuca se štapskapetan. 

— Ah, tata! Ta ja znam, što je tebi novi liječnik o meni kazao... 
Vidio sam! — uzviknu Iljuša i opet ih obojicu snažno, iz sve snage, 
pritegne sebi i nasloni lice na očevo rame. 

— Tata, ne plači, a kad ja umrem, uzmi dobrog dječaka, drugog... 
sam izaberi među njima najboljeg, nazovi ga Iljušom i ljubi mjesto 
mene... 

— Šuti, starče, ti ćeš ozdraviti! — viknu Kolja, kao da se razljutio. 

— A mene, tata, mene nikad ne zaboravi, — produži Iljuša, — 
dolazi na moj grobić... a znaš što, tata, sahrani me kraj našeg 
velikog kamena, do koga smo nas dvojica išli u šetnju, dolazi onamo 
uveče s Krasotkinom... | Perezvon... A ja ću vas čekati... Tata, tata! 

Glas mu zasta, njih su sva trojica bili zagrljeni i šutjeli. Tiho je 
plakala u svom naslonjaču i Ninočka, a iznenada, ugledavši, gdje svi 
ostali plaču, zaplaka i mati. 

— Iljušečka! Iljušečka! — naricaše ona. 

Krasotkin se naglo izvi iz Iljušina zagrljaja. 

— Zbogom, starče, čeka me majka s ručkom, šteta, što je nisam 
unaprijed izvijestio, — reče on žurno. — Bila bi u veliku strahu. Ali 
poslije ručka evo me odmah tebi, na cio dan, na cijelo veče, a koliko 
ću ti pričati, koliko ću ti pričati. | Perezvona ću dovesti, a sad ću ga 
povesti sa sobom, jer bi ti bez mene smetao. Do viđenja! 

I on istrča u predsoblje. Nije htio da se rasplače, ali je u 
predsoblju ipak zaplakao. U tom stanju zateče ga Aljoša. 

— Kolja, vi morate svakako održati riječ i doći, on će strašno 
žaliti, — reče Aljoša odlučno. 

— Sigurno! O, koliko se prekoravam, što nisam došao prije, — 
promrmlja Kolja već u plaču i strašno zbunjen, što plače. U tom 
trenutku štapskapetan gotovo iskoči iz sobe i odmah zatvori sa 


sobom vrata. Lice mu bijaše kao u luđaka, a usne mu drhtahu. On 
stade pred oba mladića i podiže ruke u vis. 

— Ne treba meni dobar dječak! Ne treba meni drugi dječak! — 
prošapta on mahnitavim šapatom i škrgućući zubima. — Ako 
zaboravim tebe, Jeruzaleme, da se prilijepi... 

On ne dovrši, nego se zagrcnu i klonu nemoćno pred drvenom 
klupom na koljena. Stisnuo je objema šakama glavu i poče da 
nariče, ružno cvileći i svladavajući se međutim iz sve snage, da ne 
čuju njegovo jecanje oni u sobi. Kolja izleti na ulicu. 

— Zbogom, Karamazove! Hoćete li doći? — doviknu on Aljoši 
oporo i srdito. 

— Sigurno ću doći uvečer. 

— A što je on ono spominjao o Jeruzalemu? Što to znači? 

— To je iz biblije: »Ako zaboravim tebe, Jeruzaleme« — to jest, 
ako zaboravim u sebi sve, što je u mene najdragocjenije, ako 
promijenim za drugo, onda neka me satre... 

— Razumijem, dosta! Dakle, doći ćete! Ici, Perezvone! — zavika 
na psa već sasvim bijesno i pođe krupnim, brzim koracima kući. 


JEDANAESTA KNJIGA 
BRAT IVAN FJODOROVIČ 
KOD GRUŠENJKE 


Aljoša se uputi na Saborni trg, u kuću trgovkinje Morozove, do 
Grušenjke. Još mu je jutros rano poslala Fenju s toplom molbom, da 
je posjeti. Ispitujući Fenju, Aljoša je saznao, da se njena gospođica 
nalazi još od jučer u nekakvoj velikoj i neobičnoj brizi. Aljoša je za 
cijela ova dva mjeseca poslije Mitjina hapšenja vrlo često zalazio u 
kuću Morozove, i iz vlastite pobude i po Mitjinu nalogu. Tri dana 
nakon Mitjina hapšenja Grušenjka se teško razboljela i bolovala 
gotovo pet sedmica. Jednu je sedmicu od tih pet odležala bez 
svijesti. Ona se strašno promijenila u licu, izmršavjela je i požutjela, 
lako su bile prošle već dvije sedmice, otkako je mogla izlaziti iz kuće. 


Ali po Aljošinu mišljenju lice joj je bilo nekako još privlačnije i on je 
volio da se sukobi s njenim pogledom, kad je ulazio u njenu sobu. U 
njezinu pogledu ustalilo se nešto čvrsto i misaono. Opažao se neki 
duševni prevrat, pojavila se nekakva nepromjenljiva, smjerna, a u isti 
mah blaga i neslomljiva odlučnost. Na čelu, između obrva, pojavila 
se mala okomita borica, koja je davala njenom milom licu izraz 
usredotočene i na prvi pogled gotovo surove zamišljenosti. Od 
prijašnje, na primjer, lakoumnosti ne ostade ni traga. Još je Aljoši bilo 
neobično i to, što uza svu nesreću, koja je stigla jadnu ženu, 
zaručnicu čovjeka, koga su uhapsili zbog strašnog zločina, gotovo 
onog istog trenutka, kad je postala njegovom zaručnicom, uza svu 
svoju slabost i gotovo neizbježnu sudsku osudu, koja mu je prijetila, 
nije ipak izgubila svoje mladenačke veselosti. U njenim, nekad 
ponosnim očima, zasjala je sad nekakva smjernost, iako su... iako 
su... uostalom, te oči ipak ponekad sijevale nekakvim zlokobnim 
plamenom, kad bi je obuzimala jedna stara briga, koja se, ne samo 
ne bijaše ugušila, nego je čak i rasla u njenu srcu. Predmet te brige 
bio je uvijek jedan te isti: Katarina Ivanovna, koju je Grušenjka, dok 
je još ležala bolesna, spominjala čak i u bunilu Aljoši je bilo jasno, da 
je ona bila vrlo ljubomorna na nju zbog Mitje, uhapšenika Mitje, uza 
sve to, što Katarina Ivanovna nije ovog ni jedamput posjetila u 
tamnici, iako je to mogla učiniti, kad je htjela. Sve je to postalo Aljoši 
u neku ruku teškim bremenom, jer je Grušenjka jedino njemu 
povjeravala svoje srce i neprestano tražila njegove savjete. Često 
nije bio u stanju, da joj išta odgovori. 

Ušao je zabrinut u njen stan. Bila je već kod kuće; tek prije pola 
sata vratila se od Mitje, i već po žurnom pokretu, kojim mu je skočila 
u susret s naslonjača kraj stola, mogao je zaključiti, da ga očekuje 
strašno nestrpljivo. Na stolu su ležale karte, podijeljene za durak. Na 
kožnatom divanu s druge strane stola bio je namješten ležaj i na 
njemu je napola ležao, u noćnoj haljini i papirnatoj kapi, Maksimov, 
osobito bolestan i malaksao, iako se slatko smiješio. Taj stari 
beskućnik, kako se vratio još onda, prije dva mjeseca, zajedno s 
Grušenjkom iz Mokrog, tako je ostao neprekidno uz nju. Kad je onda 
došao s njom po kiši i lapavici, on je, posve mokar i prestravljen, sjeo 
na divan i zagledao se u nju nijemo, plašljivim, molećim pogledom. 
Grušenjka, koja je strašno trpjela i bila u groznici, što ju je već počela 


tresti, i koja je spočetka gotovo i zaboravila na nj zbog raznih 
poslova, odjedamput je nekako pažljivo pogledala u nj: on joj se 
jadno i zbunjeno smijuljio u oči. Pozvala je Fenju i zapovjedila joj, 
neka mu da jesti. On je gotovo cio taj dan prosjedio na svom mjestu, 
a da se nije skoro ni maknuo, a kad se smrklo i kad su pritvorili 
kapke na prozorima, zapitala je Fenja gospodaricu: 

— Što, gospođice, zar će on noćiti ovdje? 

— Jest, prostri mu na divanu, — odgovorila je Grušenjka. 

Kad ga je Grušenjka potanje ispitala, saznala je od njega, da on 
zbija sad nema kamo. »Gospodin Kalganov, dobrotvor moj, 
otvoreno su mi rekli, da me više neće primiti, te su mi darovali pet 
rubalja« — »E, pa bog s tobom, ostani ovdje,« — odlučila 
Grušenjka u svojoj tuzi i osmjehnula se na nj sažalno. Starca je 
potresao njen osmijeh i usne mu zadrhtaše u zahvalnu plaču. I tako 
je odonda kod nje ostao skitnica tavoliz. Čak ni za njene bolesti nije 
otišao iz kuće, Fenja i mati njena, kuharica Grušenjkina, nisu ga 
otjerale, nego su ga i dalje hranile i sterale mu ležaj na divanu. 
Poslije se Grušenjka čak svikla na nj, te je gotovo uvijek, kad se 
vraćala od Mitje (koga je stala posjećivati odmah, čim se malo 
pridigla, i još sasvim neoporavljena), sjela da ubije čamu, i počela da 
se razgovara s »Maksimuškom« o kojekakvim sitnicama, samo da 
ne misli na svoj jad. Ispostavilo se, da je starac umio ponekad 
koješta da priča, te joj je postao naposljetku potreban. Osim Aljoše, 
koji nije uostalom dolazio svaki dan, i to uvijek samo na kratak čas, 
nije Grušenjka gotovo nikog primala. A starac, trgovac njen, ležao je 
u to vrijeme već teško bolestan i »selio se«, kako su govorili u grad, 
te je zaista i umro svega sedmicu dana poslije Mitjine osude. Tri 
sedmice prije svoje smrti, osjetivši skori svršetak, pozvao je, 
naposljetku, sebi gore svoje sinove i njihove žene i djecu i naložio 
im, da ga više ne ostavljaju. A slugama je strogo zapovjedio, da 
Grušenjku nikako ne puštaju, a ako dođe, neka joj kažu: »Zapovjedio 
je, da vam rečemo, neka još dugo u veselju živite i na nj sasvim 
zaboravite.« Ali je Grušenjka, međutim, slala gotovo svaki dan, da se 
raspita za njegovo zdravlje. 

— Ipak si napokon stigao! — viknu ona, te baci karte i radosno 
se pozdravi s Aljošom, — a Maksimuška me je neprestano plašio, da 


možda nećeš više ni doći. Ah, kako si mi potreban! Sjedaj za stol, 
što želiš, kavu? 

— Može, — reče Aljoša, sjedajući za stol, — jer sam jako gladan. 

— Baš dobro; Fenja, Fenja, kave! — viknu Grušenjka; — već 
odavno vri, tebe čeka, i piroga donesi, ali vrućih! Ne, čekaj, Aljoša, 
danas sam imala s tim pirozima pravu nevolju. Ponijela sam ih 
njemu u tamnicu, a on ih je, vjeruješ li, vratio i nije htio da jede. 
Jedan je pirog raskinuo napola i zgazio nogama. Ja sam mu rekla: 
»ostavit ću ih kod stražara; ako ih ne pojedeš do večera, onda to 
znači, da tebe hrani podmukli bijes!« i s tim sam riječima otišla. Opet 
smo se posvadili, vjeruješ li. Čim dođem, a on se svađa. 

Grušenjka izgovori sve ovo na dušak i uzrujano. Maksimov se 
odmah prepade i smješkajući se obori oči. 

— A zbog čega ste se ovaj put svađali? — zapita Aljoša. 

— Ne bih se tome ni nadala! Pomisli, ljubomoran je na 
»prijašnjeg«. »Zašto ti njega, reče, potpomažeš. Ti si ga dakle 
počela potpomagati?« Neprestano je ljubomoran, neprestano me 
kinji ljubomorom. | spava i jede — a ljubomoran je, čak je prošle 
sedmice bio na me ljubomoran i zbog Kuzme. 

— A dalije on znao za »prijašnjeg«? 

— Ta razumije se. Znao je od samog početka, pa do danas, a 
danas je iznenada ustao i stao da psuje. Sramota je i reći, što je 
govorio. Budala! Kad sam polazila od njega, došao mu je Rakitka. 
Možda ga Rakitka i podbada, je li? Šta misliš? — nadoveza ona 
nekako rastreseno. 

— On tebe ljubi, eto što je, jako ljubi. A usto je baš sad 
razdražen. 

— Kako ne bi bio razdražen, kad će mu sutra suditi. Zato sam i 
išla danas, da mu o sutrašnjem reknem koju riječ, jer mi je teško, 
Aljoša, i pomisli, što će sutra biti! Veliš, da je razdražen, a i ja sam 
Silno razdražena. A on meni o Poljaku? Prava budala! Eto, na 
Maksimušku sigurno neće biti ljubomoran. 


— Moja je supruga bila također vrlo ljubomorna, — primijeti 
Maksimov. 
— No, imala je i zašto, nasmija se Grušenjka nehotice, — i na 


koga je mogla biti ljubomorna zbog tebe? 
— Na sobaricu. 


— Ah, šuti, Maksimuška, nije mi sad do smijeha, štoviše, 
obuzima me bijes. Ne beči oči na piroške, ne dam ti, škode ti, a ni 
balzama ti ne dam. Još i s njim imam brige, baš kao da je kod mene 
neka ubožnica, zbilja, — nasmija se ona. 

— Ja nisam vrijedan vaših dobročinstava, ja sam ništarija, — 
reče Maksimov plačljivim glasom. — Bolje bi bilo, da obasipate 
svojim dobročinstvima one, koji su potrebniji od mene. 

— Ah, svatko je potreban, Maksimuška, i otkud da znadeš, tko je 
od koga potrebniji. Da i nema tog Poljaka, Aljoša, ipak bi mu palo na 
pamet, da se danas razboli. A ja sam zbilja bila kod onog. Sad ću 
mu namjerno poslati piroga, nisam mu ih slala, a Mitja me krivi, što 
mu ih šaljem, i sad ću mu ih namjerno poslati, namjerno! Ah, evo i 
Fenje s pismom! No, znala sam, opet od Poljaka, opet mole novaca! 

Pan Musjalovič zaista je poslao neobično dugačko i po svom 
običaju kićeno pismo, u kome moli, neka mu posudi tri rublja. Pismu 
je bila priložena priznanica, da je novac primio, uz obavezu, da će ga 
vratiti u roku od tri mjeseca; na priznanicu se potpisao i pan 
Vrublevski. Takvih pisama, i uvijek s takvim priznanicama, primala je 
Grušenjka već mnogo od svog »nekadašnjeg«. To je otpočelo prije 
neke dvije sedmice, odmah nakon Grušenjkina ozdravljenja. Ona je 
međutim znala, da su oba pana dolazila i za vrijeme njene bolesti, da 
se raspituju za njeno zdravlje. Prvo pismo, što ga je dobila 
Grušenjka, bilo je vrlo dugačko, napisano na poštanskom papiru 
velikog formata, zapečaćeno velikim porodičnim pečatom i strašno 
nejasno i kićeno, tako da ga je Grušenjka pročitala samo do pola i 
bacila, jer nije mogla baš ništa razumjeti. A onda joj i nije bilo do 
pisama. Za tim prvim pismom stiglo je sutradan drugo, u kome je 
pan Musjalovič molio, neka mu uzajmi dvije tisuće rubalja na 
najkraće vrijeme. Grušenjka nije ni na to pismo odgovorila. Zatim je 
počeo stizati čitav niz pisama, svaki dan po jedno, i sva isto tako 
važna i kićena, u kojima se svota, koju je molio u zajam, postepeno 
snizivala i snizila na stotinu rubalja, na dvadeset i pet, na deset, i 
naposljetku dobila je Grušenjka pismo, u kome je mole oba pana 
samo za jedan rubalj, priloživši priznanicu, na koju su se oba pana 
potpisala. Onda se Grušenjka odjedamput ražalila, te je u sumrak 
sama otrčala do pana. Našla je oba Poljaka u strašnoj neimaštini, 
gotovo oskudici, bez hrane, bez drva, bez cigareta, prezadužene kod 


gazdarice. Dvjesta rubalja, što su ih iskartali u Mokrom od Mitje, 
nekud je brzo nestalo. Ali Grušenjku je međutim iznenadilo, da su je 
oba pana dočekala s oholim dostojanstvom i samosviješću, s 
neobičnom etiketom i naduvenim govorom. Grušenjka se samo 
nasmijala i dala svom »nekadašnjem« deset rubalja. Poslije je to, 
smijući se, ispričala Mitji, i on nije bio ni najmanje ljubomoran. Ali 
otada su se panovi uhvatili za Grušenjku i svaki je dan bombardirali 
pismima s molbom, da im uzajmi novac, i ona im je svaki put poslala 
ponešto. A danas je iznenada sunulo Mitji u glavu da postane 
ljubomoran. 

— Ja sam, budala, — otpoče Grušenjka i opet žurno i žustro, — 
kad sam išla Mitji, trknula sam na minutić i k njemu, mom 
nekadašnjem panu, jer se i on razbolio, — a poslije sam sa 
smijehom pričala Mitji: pomisli, rekoh, mome Poljaku palo na pamet, 
da mi uz gitaru pjeva nekadašnje pjesme, misli jadan, dirnut će me u 
srce i ja ću poći za nj. A Mitja skočio i stao da psuje... Sad ću baš za 
inat poslati panovima piroga! Fenja, jesu li opet poslali onu 
djevojčicu? Na, podaj joj tri rublja, a desetak piroga umotaj u papir i 
reci joj, neka im odnese, a ti, Aljoša, svakako ispričaj Mitji, da sam im 
poslala piroga. 

— Neću mu reći ni za živu glavu, — odgovori Aljoša, smješkajući 
se. 

— Ah, ti misliš, da se on zbog toga zbilja grize, — reče Grušenjka 
gorko, — on se namjerno pokazuje ljubomornim, a njemu je međutim 
svejedno. 

— Kako to namjerno? — zapita Aljoša. 

— Zaista si glup, Aljoša, ništa ti ne razumiješ uza svu svoju 
pamet, zaista. Mene ne vrijeđa, što je on zbog mene, ovakve, kakva 
sam, ljubomoran, ali bi me boljelo, kad ne bi bio nimalo ljubomoran. 
Ja sam ti takva. Ljubomor me vrijeđa, jer je i moje srce tvrdo, i ja 
umijem biti ljubomorna. Samo me boli, što on mene nikako ne ljubi, a 
sad namjerno pokazuje, da je ljubomoran, eto što je. Zar sam ja 
ćorava, pa ne vidim? Neki dan stao mi govoriti o onoj Kaćki: takva je, 
veli, i ovakva, pozvala je zbog mene jednog liječnika na raspravu, da 
me spasi, pozvala je odvjetnika prvog, najučenijeg. Dakle, ljubi je, 
kad ju je počeo hvaliti meni u oči, sram ga bilo Preda mnom je kriv, a 
sad se o mene očesao, kao da sam ja prva skrivila, da bi mogao sve 


na me svaliti: »ti si, veli, prva bila s Poljakom, dakle je i meni isto 
dopušteno s Katjom.« Tako je to! Na mene samu hoće da svali svu 
krivicu. Namjerno je zapodjeo kavgu, namjerno, kažem ti, samo što 
ću ja... 

Grušenjka nije izrekla, što će učiniti, nego je prekrila oči rupcem i 
strašno zaplakala. 

— On ne ljubi Katarinu — reče Aljoša čvrsto. 

— No, da li je ljubi ili ne ljubi, to ću ja sama skoro saznati, — 
progovori Grušenjka s prijetnjom u glasu i skinu rubac s očiju. 

Lice je njeno bilo unakaženo. Aljoša je s tugom opazio, kako se 
odjedamput njeno krotko i tiho veselo lice prometnulo u smrknuto i 
pakosno. 

— Dosta o tim glupostima! — presiječe ona naglo, — nisam te 
zbog toga zvala. Aljoša, golube, a šta će sutra, sutra biti? Eto, to 
mene muči? Jedino mene muči! Motrim sve, nitko o tome i ne misli, 
nikoga se to i ne tiče. A misliš li bar ti o tome? Ta sutra će mu suditi! 
Kazuj mi, kako će mu ondje suditi? Ali njega je sluga, sluga ubio, 
sluga! Gospode! | zar će ga zbilja zbog sluge suditi, i nitko se neće 
za nj zauzeti? A slugu nisu uopće ni dirali, je li? 

— Strogo su ga preslušali, — primijeti Aljoša zamišljeno, — ali su 
svi zaključili, da nije on. Sad leži teško bolestan. Bolestan je odonda, 
od onog nastupa padavice. On je zbilja bolestan, — nadoveza 
Aljoša. 

— Gospode, da odeš sam tom odvjetniku i da mu ispričaš sve 
oko u oko. Kažu, da su ga pozvali iz Petrograda i obećali mu tri 
tisuće. 

— Nas smo troje dali tri tisuće, ja, brat Ivan i Katarina Ivanovna, a 
lječnika iz Moskve pozvala je ona za dvije tisuće. Odvjetnik 
Fetjukovič tražio bi više, ali se slučaj razglasio po svoj Rusiji, sve 
novine i svi žurnali pišu o njemu, i Fetjukovič je pristao, da dođe više 
zbog slave, jer slučaj je postao čuven. Ja sam ga jučer vidio. 

— No, pa šta? Jesi li govorio s njim? — zapita Grušenjka žurno. 

— On me je slušao i nije ništa rekao. Kazao je, da je on već 
stvorio svoje mišljenje. Ali je obećao, da će uzeti u obzir moje riječi. 

— U kakav obzir? Ah, oni su nitkovi! Upropastit će ga! No, a 
liječnik, zašto je njega pozvala? 


— Kao eksperta. Hoće da dokažu, da je brat lud i da je ubio u 
ludilu, ne znajući za sebe, — tiho se osmjehnu Aljoša, — samo brat 
ne pristaje na to. 

— Ah, ako je ubio, onda je istina! — uzviknu Grušenjka. — Onda 
je bio lud, sasvim lud, i tome sam ja, ja, podla, kriva! Ali samo što on 
nije ubio, nije ubio. Ali svi krive njega, da je on ubio, cio grad. Čak i 
Fenja, i ona je tako posvjedočila, da izlazi, kao da je on ubio. A u 
dućanu, a onaj činovnik, a prije su u krčmi čuli! | svi su, svi protiv 
njega i svi tako u jedan glas galame. 

— Jest, svjedočanstva su se strašno umnožila — primijeti Aljoša 
smrknuto. 

— A1 Grigorij, Grigorij Vasiljevič, taj čvrsto ostaje kod svoga, da 
su vrata bila otvorena, tjera svoje, da je vidio, ne možeš ga od toga 
odvratiti. | njemu sam otrčala, sama s njim govorila. Još psuje! 

— Jest, to je možda najteže svjedočanstvo protiv brata, — reče 
Aljoša. 

— A što se tiče toga, da je Mitja lud, pa on se i sad vlada kao lud, 
— otpoče odjedamput Grušenjka s nekakvim osobito zabrinutim 
tajanstvenim izrazom. — Znaš, Aljošenka, već sam ti odavno htjela 
reći: odlazim svaki dan i prosto se čudim. Reci mi, što ti misliš: o 
čemu on to sad neprestano govori? Govori, govori — i ništa ne mogu 
da razumijem i, mislim, govori o nečem pametnom, no, a ja luda, ne 
mogu da ga razumijem. Odjedamput poče mi govoriti o djetešcetu, to 
jest o nekakvom djetetu i pita: »Zašto je djetešce siromašno? Zbog 
djetešca ću i poći sad u Sibir, ja nisam ubio, ali moram poći u Sibir!« 
Što to znači, kakvo djetešce — nisam ama baš ništa razumjela. 
Samo su mi suze potekle, kad je to govorio, jer je vrlo lijepo govorio; 
sam plače, pa i ja zaplakala, i on me iznenada poljubio i prekrižio 
rukom. Što to znači, Aljoša, ne bi li mi znao reći, o kakvu on to 
»djetešcetu« govori? 

— Rakitin se sad nešto navadio da dolazi njemu, — osmjehnu se 
Aljoša, — uostalom... to nije Rakitinovo. Jučer nisam bio kod njega, 
danas idem. 

— Ne, nije Rakitka kriv, to njega zbunjuje njegov brat Ivan 
Fjodorovič, on mu odlazi, to je razlog... — progovori Grušenjka naglo 
i zasta. 

Aljoša se zagleda u nju nekako iznenađen. 


— Kako odlazi? Zar mu je on odlazio? Meni je Mitja kazivao, da 
Ivan nije bio nijedamput kod njega. 

— No... no, eto, kakva sam! Izbrbljala sam se! — uzviknu 
Grušenjka smeteno i sva se odjedamput zarumeni. — Stoj, Aljoša, 
šuti, neka bude, kad sam već izlanula, svu ću ti istinu kazati: on je 
bio kod njega dvaput, prvi put odmah poslije svog dolaska — jer 
onda je odmah iz Moskve dojurio, prije nego što sam u krevet pala, a 
drugi put je bio prije sedmicu dana. Mitji je rekao, da ti to ne kaže, 
nipošto ne kaže, a niti ikom drugom da ne kazuje, dolazio je krišom. 

Aljoša je sjedio vrlo zamišljen i nešto razmišljao. Ta ga je vijest 
očito prenerazila. 

— Brat Ivan nije sa mnom govorio o Mitjinu slučaju, — reče on 
polagano, — a i uopće je cijela ova dva mjeseca sa mnom vrlo malo 
razgovarao, a kad bih mu došao, bio je vrlo nezadovoljan, što sam 
došao, tako da mu već tri sedmice ne odlazim. Hm... Ako je bio prije 
sedmicu dana, to se... zaista za tu sedmicu dana dogodila u Mitji 
nekakva promjena... 

— Promjena! Promjena! — brzo prihvati Grušenjka. — Oni imaju 
nekakvu tajnu, oni su imali nekakvu tajnu. Mitja mi je sam kazivao, 
da se tiče nekakve tajne i, znaš, takve tajne, da se Mitja ne može 
nikako da primiri. A prije je bio veseo, a i sad je veseo, samo, znaš, 
kad počne glavom mahati, po sobi hodati, i evo ovim prstima desne 
ruke čupkati svoju kosu na sljepočicama, onda već znam, da mu je 
nemir obuzeo dušu... dobro znam... A bio je veseo, a i danas je 
veseo! 

— Ali ti si rekla, da je razdražen? 

— Jest, on je i razdražen i veseo. Neprekidno je razdražen i onda 
opet veseo, a poslije odjedamput ponovo razdražen. | znaš, Aljoša, 
uvijek mu se čudim: čeka ga nešto strašno, a on se često smije 
takvim sitnicama, baš kao da je dijete. 

— I zbilja je zabranio, da ne govoriš sa mnom o Ivanu? Je li 
rekao: ne govori? 

— Tako je rekao: ne govori. Tebe se on, Mitja, ponajviše boji. Jer 
tu je neka tajna, sam je rekao, da je tajna... Aljoša, golube, idi i 
ispitaj: kakvu oni to imaju tajnu, pa dođi da mi kažeš, — poskoči 
Grušenjka i stade moliti, — da već jedamput, jadna, znam svoju 
prokletu sudbinu! Zato sam te i zvala. 


— Misliš, da se tebe tiče? Onda ti ne bi spominjao o tajni. 

— Ne znam. Možda bi mi i rekao, ali ne smije. Samo me 
priprema na nešto. Tajna, reče, postoji, a kakva tajna — to nije 
kazao. 

— Ašto ti misliš? 

— Što mislim? Primakao mi se kraj, eto, što mislim. Kraj su mi 
pripremili sve troje, jer je tu i Katja umiješana. Kaćka je u tome 
glavna ličnost, sve od nje potječe. »Ona je ovakva i onakva«, znači, 
ja nisam takva. To on unaprijed govori, unaprijed me priprema. 
Naumio je, da me napusti, eto cijele tajne! Utroje su to smislili: Kaćka 
i Ivan Fjodorovič. Aljoša, odavno sam te već htjela da pitam: pred 
sedmicu dana mi je iznenada otkrio, da je Ivan zaljubljen u Kaćku, 
jer joj vrlo često odlazi. Je li mi istinu rekao ili nije? Kazuj po duši, ne 
štedi me. 

— Neću da ti lažem. Ivan nije zaljubljen u Kaćku, tako bar ja 
mislim. 

— No, to sam onda i sama pomislila! Laže mi, besramnik, eto što 
je! | sad je ljubomoran na me, da poslije može sve na me svaliti. Ta 
on je budala, on ne umije konce sakriti, i suviše je iskren. Ali ja ću 
njemu, ja ću njemu!... »Ti, kaže, vjeruješ, da sam ja ubio«, — to on 
kaže meni, meni, to predbacuje meni! Bog s njim! Ali čekaj samo, 
loše će sa mnom proći ta Kaćka na sudu! Reći ću joj ondje jednu 
takvu riječcu... Ondje ću sve reći! 

I ona opet gorko zaplaka. 

— Eto, što ti mogu, Grušenjka, pouzdano reći, — reče Aljoša 
ustajući, — prvo, da on tebe ljubi, ljubi više, nego išta na svijetu, i 
jedino tebe, vjeruj mi. Ja to znam. Dobro znam. Drugo ću ti reći, da 
neću od njega ispipavati tajne, a ako mi je danas sam otkrije, reći ću 
mu otvoreno, da sam je obećao tebi reći. Onda ću još danas doći 
tebi i reći ti. Samo... čini mi se... tu nije Katarina Ivanovna nikako 
umiješana, tajna se tiče nečeg sasvim drugog. | to sigurno znam. 
Nema to nikakve veze s Katarinom Ivanovnom, tako se bar meni 
čini. A sad zbogom! 

Aljoša joj stisnu ruku. Grušenjka je još uvijek plakala. On je vidio, 
da je ona vrlo malo vjerovala njegovu tješenju, ali već je i to bila za 
nju blagodat, što je njen jad izbio i što se izgovorila. Bilo mu je žao, 


što je ostavlja u takvu raspoloženju, ali mu se žurilo. Čekalo ga je još 
mnogo posla. 


ll 
BOLESNA NOŽICA 


Prvi je posao imao obaviti u kući gospođe Hohlakove, i on se 
Žurio onamo, da ondje što prije svrši i da ne zakasni Mitji. Gospođa 
je Hohlakova već tri sedmice pobolijevala: otekla joj je zbog nečeg 
noga, i ona, iako nije ležala u krevetu, ipak bi danju prilegla u svom 
budoaru na otomanu, u zamamnoj, ali pristojnoj kućnoj haljini. Aljoša 
je jednom prilikom pomislio u sebi s nevinim osmijehom, da se 
gospođa Hohlakova, uza svu svoju bolest, počela gotovo kicoški 
odijevati: pojavile se nekakve kapice, vrpce, prorezi, i on je 
naslućivao zašto, iako je gonio od sebe takve glupe misli. Posljednja 
dva mjeseca počeo je posjećivati gospođu Hohlakovu, među ostalim 
gostima, mladić Perhotin. Aljoša nije bio kod nje već četiri dana i kad 
je ušao u kuću, odmah se požurio ravno Lizi, jer ga je posao vodio 
njoj, budući da mu je Liza još jučer poslala djevojku s prešnom 
molbom, da joj dođe smjesta zbog »vrlo važna slučaja«, što je zbog 
nečeg zainteresiralo Aljošu. Ali dok je djevojka otišla, da ga najavi 
Lizi, gospođa Hohlakova već je od nekog saznala za njegov dolazak 
i smjesta poslala, neka ga zamole, da joj dođe »samo na jednu 
minutu«. Aljoša smatraše, da će biti najbolje, ako najprije ušliša 
materinu molbu, jer će ona ionako svaki čas slati Lizi po nj, dok god 
bude kod Lize. Gospođa je Hohlakova ležala na otomanu, nekako 
svečano odjevena i očito u neobičnom živčanom uzbuđenju. Aljošu 
dočeka s oduševljenim uzvicima. 

— Stoljeća, stoljeća, cijela stoljeća vas nisam vidjela! Cijelu 
sedmicu, molim vas, ah, uostalom, bili ste prije četiri dana, u srijedu. 
Htjeli ste da idete Lizi, i ja sam uvjerena, da ste joj htjeli otići ravno 
na prstima, da vas ne čujem. Mili, mili Alekseju Fjodoroviču, kad 
biste vi znali, koliko ona meni brige zadaje! Ali o tome kasnije. lako 
je to najglavnije, ali o tome kasnije. Mili Alekseju Fjodoroviču, 
potpuno vam povjeravam svoju Lizu. Poslije smrti starca Zosime — 
neka upokoji gospod dušu njegovu! (ona se prekriži), — poslije njega 


smatram ja vas isposnikom, iako vam sjajno stoji vaše novo odijelo. 
Gdje ste našli ovdje takva krojača? Ali ne, ne, to nije glavno, o tome 
ćemo poslije. Oprostite, što vas ponekad zovem Aljošom, ja sam 
baba, meni je sve dopušteno, — osmjehnu se ona koketno, — nego, 
i o tome poslije. Glavno, samo da ne zaboravim na glavno. Molim 
vas, ako se zagovorim, podsjetite me sami i recite: »a glavno?« A 
otkud ja znam, što je sad glavno? Od onog vremena, kako je Lise 
povukla svoje obećanje, — svoje djetinjsko obećanje, Alekseju 
Fjodoroviču, — da će se za vas udati, vi ste dakako shvatili, da je to 
bila samo nestašna fantazija bolesne djevojčice, koja je dugo 
prosjedila u kolicima, — hvala bogu, ona sad već hoda. Taj novi 
lječnik, koga je Katja pozvala iz Moskve zbog vašeg nesretnog 
brata, kome će sutra... Ali što ja spominjem sutrašnje! Ja umirem od 
same pomisli na sutrašnji dan! A glavno, od radoznalosti... jednom 
riječi, taj je liječnik bio jučer kod nas i pregledao Lizu... Platila sam 
mu pedeset rubalja za posjet... Ali sve to nije ono pravo, opet nije 
ono. Vidite, ja sam se sad već sasvim zbunila. Žurim se. Zašto se 
Žurim? Ne znam. Strahota je, kako sad već ništa ne znam. Sve se 
kod mene splelo u klupko. Bojim se, da ćete naposljetku skočiti i 
odjuriti od mene iz dosade, a tek sam vas vidjela. Ah, bože moj! A 
što mi sjedimo, i prije svega, — kave, Julija, Glafira, kave! 

Aljoša se brže bolje zahvali i izjavi, da je malo prije popio kavu. 

— Kod koga? 

— Kod Agrafene Aleksandrovne. 

— Kod... kod, kod one žene! Ah, ona je sve upropastila, a 
uostalom ne znam, kažu, da se posvetila, iako kasno. Bolje da je to 
učinila prije, kad je trebalo, a sad, kakva je sad korist? Šutite, šutite, 
Alekseju Fjodoroviču, imam toliko da vam kažem, da vam neću 
moći, čini mi se, ništa kazati. Taj užasni proces... ja ću se svakako 
odvesti onamo, već se spremam, mene će unijeti u kolicima, i ja ću 
moći ondje sjediti i imati uza se svoje ljude. Vi sigurno znate, da sam 
i ja svjedok. Kako ću govoriti, kako ću samo govoriti! Ja ne znam, što 
ću govoriti, | morat ću se zakleti, je li? 

— Tako je, ali ne mislim, da ćete se moći ondje pojaviti. 

— Ja mogu da sjedim. Ah, vi me zbunjujete! Taj proces, taj divlji 
postupak, i onda odlaze svi u Sibir, drugi se žene, i sve to brzo, brzo, 
i sve se mijenja, i naposljetku, bilo pa prošlo, svi ostare i svi u raku 


gledaju. Ali, ne marim, ja sam se umorila. Ta Katja — cette 


charmante personne ie ona je razbila sve moje nade; sad će poći 
za jednim vašim bratom u Sibir, a drugi vaš brat poći će za njom i 
živjet će u susjednom gradu, i svi će mučiti jedno drugo. Meni to 
oduzima pamet, a što je glavno, ta fama: u svim novinama u 
Petrogradu i u Moskvi već su milijun puta o tome pisali. Ah, 
pomislite, i mene su metnuli u novine, da sam bila »draga 
prijateljica« vašeg brata, — neću da izgovorim tu gadnu riječ, 
pomislite, no, pomislite samo! 

— To ne može biti! Gdje je to pisalo i kako? 

— Sad ću vam pokazati. Jučer sam ih dobila — jučer i pročitala. 
Gledajte, ovdje u petrogradskim novinama Glasovi. Ti Glasovi počeli 
su ove godine izlaziti, ja strašno volim glasove, pa sam se pretplatila, 
i na svoju nesreću: jer vidite, kakvima se glasovi pokazaše. Evo 
ovdje, na ovom mjestu, čitajte. 

| ona pruži Aljoši novine, što su se nalazile pod njenim jastukom. 

Ne da je bila smušena, nego je bila nekako sva rastrojena i 
možda da se zbilja u njenoj glavi sve smotalo u klupko. Novinska 
vijest bila je vrlo karakteristična i, dakako, morala ju je vrlo zagolicati, 
ali ona, možda na svoju sreću, nije bila u ovom trenutku sposobna, 
da se zadrži na jednoj točki, i zato je mogla poslije jedne minute 
zaboraviti čak i na novine i preskočiti na nešto sasvim drugo. Za to, 
da se glas o užasnom zločinu raznio već po svoj Rusiji, znao je 
Aljoša već poodavno i, bože, kakve je sve besmislene izvještaje i 
dopise imao prilike da pročita za ova dva mjeseca, uz druge točne 
vijesti, o svome bratu, o Karamazovima uopće i čak o sebi samom. 
Jedne su novine štoviše pisale, da je on poslije bratovljeva zločina iz 
straha stupio u pustinjake i povukao se; druge su to pobijale i pisale, 
da je on, naprotiv, zajedno sa svojim starcem Zosimom orobio 
manastirsku kasu i »pobjegao« s njim iz manastira«. A sadašnja 
vijest u novinama — Glasovi imala je naslov: — »lIz 


Skotoprigonjevskar i (nažalost, tako se zove naš gradić, ali ja 
sam dugo krio njegovo ime), uz proces Karamazova.« Dopis je bio 
kratak i o gospođi Hohlakovoj nije bilo ništa direktno napisano, i 
uopće bila su sva imena izostavljena. Javljalo se samo, da se 
zločinac, kome se sad s tolikim praskom spremaju da sude, pješački 


kapetan u ostavci, drzovitih manira, lijenčina i pristaša kmetstva, 
neprestano bavio ljubakanjem i osobito imao utjecaja na neke 
»dame, kojima je dosadno u samoći.« Jedna od takvih »udovica, 
kojima je dosadno«, koja se pravi mladom, iako ima već odraslu 
kćer, toliko se zanijela njime, da mu je samo dva sata prije zločina 
ponudila tri tisuće rubalja pod uvjetom, da odmah odbjegne s njom u 
zlatne rudnike. Ali je zločinac, računajući, da će ostati nekažnjen, 
smatrao da je bolje, ubiti oca i oteti njemu te tri tisuće, nego da se 
vucara po Sibiru s četrdesetgodišnjim čarima jedne, koja se 
dosađuje. Taj se šaljivi dopis, kako i mora biti, završavao s 
plemenitim negodovanjem protiv —nemoralnog —ocoubojstva i 
nekadašnjeg kmetstva. Aljoša je s interesom pročitao novine, zatim 
ih savio i vratio gospođi Hohlakovoj. 

— No, zar ne misli mene? — zaćereta ona opet, — jer ja sam mu 
jedan sat prije toga predlagala zlatne rudnike, i sad odjednom 
»četrdesetgodišnje čari«. I zar sam mu zato predlagala? On je tako 
namjerno napisao. Neka. mu oprosti vječni sudac zbog 
četrdesetgodišnjih čari, kao što mu i ja praštam, ali to je... Znate li, 
tko je to napisao? Vaš prijatelj Rakitin. 

— Možda, — reče Aljoša, — iako nisam ništa o tome čuo. 

— On, on, a ne možda! Ja sam ga protjerala... Vama je sigurno 
poznata ta priča? 

— Ja znam, da ste mu rekli, da vas više ne posjećuje, ali zašto, 
to nisam... bar od vas čuo. 

— Onda ste dakle od njega čuli! Što, psuje me, jako psuje? 

— Jest, psuje, ali on svakog psuje. Ali zašto ste ga istjerali — to 
nisam ni od njega čuo. A i uopće se rijetko kad s njim sastajem. Mi 
nismo prijatelji. 

— Dakle, ja ću vam sve otkriti i, što mogu, nego pokajati se, jer 
ima jedna crtica, zbog koje sam, možda, i sama kriva. Samo mala, 
mala, sasvim sićušna crtica, tako, da možda i ne postoji. Vidite, 
golubane moj, (gospođa Hohlakova poprimi odjedamput nekakav 
vragoljast izraz i oko njenih usta zatitra ljubezan, iako zagonetan 
osmijeh) vidite, ja sumnjam... oprostite mi, Aljoša, ja vama ko mati... 
O ne, ne, naprotiv, ja vama sad kao svom ocu... jer mati ovamo 
nikako ne spada... No, svejedno, kao ocu Zosimi na ispovijedi, i to je 
sasvim točno, to se sasvim podudara: malo prije nazvala sam vas 


pustinjakom, — ali, eto, tom jadnom mladiću, vašem prijatelju 
Rakitinu (o, bože, ja se prosto ne mogu na njega ljutiti! Srdim se, 
pakosna sam, ali ne jako), jednom riječi, tom je lakoumnom mladiću 
odjedamput, pomislite, čini se, palo na pamet, da se zaljubi u me. To 
sam poslije, tek poslije, iznenada primijetila, a u početku, to jest prije 
mjesec dana, počeo mi je dolaziti češće, gotovo svaki dan, iako smo 
se već i prije poznavali. Ne slutim ništa... i gle, odjedamput kao da 
me ozarilo i ja počela na čudo svoje, opažati. Vama je poznato, da 
sam već prije dva mjeseca počela primati onog smjernog, milog i 
dostojnog mladića, Petra Iljiča Perhotina, koji ovdje služi. Toliko puta 
ste se našli s njim ovdje. Zar nije on dostojan, ozbiljan. Dolazi u tri 
dana jedamput, a ne svaki dan (iako bi mogao, što se mene tiče, 
dolaziti svaki dan), i uvijek je tako lijepo odjeven; ja, Aljoša, uopće 
volim mladež darovitu, skromnu, eto takvu, kao što ste vi, a u njega 
je gotovo državnički um, govori tako milo i ja ću se svakako, svakako 
zauzeti za nj. To je budući diplomata. On me je onog strašnog dana, 
kad je došao noću, gotovo spasio od smrti. No, a vaš prijatelj Rakitin 
dolazi uvijek u takvim čizmama i pruži ih po ćilimu... jednom riječi, 
počeo mi je odjedamput nešta nagoviještati, a jednom zgodom, kad 
je polazio, stisnuo mi je strašno ruku. I tek što mi je stisnuo ruku, a 
mene zaboljela noga. On se i prije kod mene sretao s Petrom Iljičem 
i, vjerujete li, neprestano zabadao u nj, neprestano zabadao i izdirao 
se na nj ni zbog čega. Kad se njih dvojica sastanu i ribaju, ja samo 
gledam u njih i smijem se u duši. Ali jedamput ležim sama, a dolazi 
Mihail Ivanovič i, pomislite, donosi mi svoje stihove, sasvim kratke 
stihove, o mojoj bolesnoj nozi, to jest, on je opisao u stihovima moju 
bolesnu nogu. Čekajte, kako ono glasi: 


Ta se nožica, ta nožica, 
Malko razboljela... 


ili nekako slično, — nikako ne mogu da pamtim stihove, — evo 
ih, ovdje kod mene leže, — ali, ja ću vam ih poslije pokazati, prava 
krasota, prava krasota i, znate, ne samo o nozi, nego ima u njima i 
pouke, prekrasnih ideja, samo sam ih zaboravila, jednom riječi, kao 
stvoreni za album. No, ja sam mu se, dakako, zahvalila, i to mu je 
očito laskalo. Ali jedva što sam mu se zahvalila, kad iznenada uđe i 


Petar Iljič, a Mihail Ivanovič smrknu se kao noć. Vidim, Mihail 
Ivanovič mi je svakako htio nešto da kaže, čim je pročitao stihove, jer 
to sam naslućivala, ali u tome trenu uđe Petar Iljič. Stihove sam 
odmah pokazala Petru lljiču, ali mu nisam rekla, tko ih je sastavio. 
No uvjerena sam, čvrsto uvjerena, da se odmah dosjetio, čiji su, iako 
to sve dosada ne priznaje, već kaže, da se nije dosjetio; ali on to 
samo namjerno tako veli. Petar se Iljič nasmijao glasno i počeo 
odmah kritizirati, — traljavi, reče, stihovi, sigurno ih je sastavio kakav 
seminarist — i, znate, s tolikim bijesom, mjesto da se nasmije. 
Gospode, mislila sam, pobit će se: »To sam ja, reče, sastavio. Ja, 
reče, sastavio iz šale, jer smatram pisanje stihova podlošću. Ali ipak 
su moji stihovi dobri. Vašem Puškinu hoće zbog ženskih nožica da 
podignu spomenik; a moji imaju svoju tendenciju, i vi ste sami, reče, 
pristaša kmetstva: vi, reče, nemate ni truna humanosti, u vama 
nema nikakvih suvremenih prosvijećenih osjećaja, vas se nije 
dotakao razvitak, vi ste, reče, činovnik i primate mito!« Sad sam 
stala i ja vikati i moliti ih. Petar Iljič nije, Znate, nimalo plašljiv, ali je 
ipak odmah poprimio najplemenitiji ton, te ga gledaše podrugljivo, 
slušaše i ispričavaše se. »Ja, reče, nisam znao. Da sam znao, ne 
bih ovo rekao, nego bih ih, reče, pohvalio. Svi su pjesnici, reče, tako 
razdražljivi«... Jednom riječi, ismijao ga je gadno, a na najljepši 
način. On mi je sam poslije objasnio, da je to bila samo sprdnja, a ja 
sam mislila, da ozbiljno govori. A ja želim, kao evo sad, i mislim: da li 
će biti plemenito ili neće, ako potjeram Mihaila Ivanoviča, što se 
neprestano izdire u mojoj kući na moga gosta? I kako sam tako 
ležala, zaklopila sam oči i mislila, da bi bilo plemenita, i vjerujte mi, 
nisam se mogla odlučiti, a srce mi je lupalo i ja se mučila, mučila: da 
li da viknem ili da ne viknem? Jedan mi glas govori: viči, a drugi veli: 
ne, ne viči! Ali tek što je to taj drugi glas rekao, a ja iznenada viknula 
i pala u nesvijest. No, to je, razumije se, izazvalo viku. Ja se naglo 
digla i rekla Mihailu Ivanoviču: meni je neugodno, da vam kažem, ali 
ja vas ne želim više primati u svojoj kući. I tako sam ga otjerala. Ah, 
Alekseju Fjodoroviču! Sama znam, da sam ružno postupala, sve je 
bilo laž, jer ja se nisam na nj ni najmanje srdila, a i meni se, što je 
glavno, odjedamput pričinilo, da bi bila dobra takva scena... Nego 
vjerujte mi, ta je scena bila ipak prirodna, jer sam čak počela i plakati 
i nekoliko sam dana iza toga plakala, a poslije ručka sve zaboravila. | 


tako on ne dolazi već dvije sedmice, i ja mislim: zar zbilja neće više 
doći? To je bilo jučer, a kad sinoć, stigli iznenada ti »glasovi«. Ja 
pročitala i ahnula. Ali tko je to napisao? Sigurno je on napisao, 
došao je onda kući, sjeo — i napisao; poslao — i oni štampali. To je 
bilo prije dvije sedmice. Ali, Aljoša, zar nije ovo užas, što ja govorim, 
a ne govorim ono, što bi trebalo? Ah, govor dolazi sam od sebe! 

— Ja moram danas svakako navrijeme stići bratu, — promuca 
Aljoša. 

— Sigurno, sigurno! Dobro je, što ste me na to sjetili. Čujte, što je 
to afekt? 

— Kakav afekt? — začudi se Aljoša. 

— Sudbeni afekt. Takav afekt, zbog koga sve opraštaju. Makar 
što učinili — odmah vam sve oproste. 

— A zbog čega vi to velite? 

— Evo zbog čega: ta Katja... Ah, to milo, milo stvorenje, samo ne 
mogu nikako da dokučim, u koga je zaljubljena. Nedavno je bila kod 
mene, i ja nisam mogla ništa ispipati. A to manje, što je sad počela 
da govori sa mnom tako površno, samo o mome zdravlju i ništa 
drugo, i štoviše, takvim tonom, da sam sama sebi rekla: no, neka, 
no, bog s vama... Ah, jest, taj afekt: dakle, došao i taj liječnik. Znate 
li, da je stigao liječnik? No, kako ne biste znali, onaj, što otkriva lude, 
ta vi ste ga pozvali, to jest ne vi, nego Katja. Uvijek Katja! Eto, vidite: 
sjedi pred vama čovjek, koji nije nikako lud, ali iznenada padne u 
afekt. On je kod svijesti, zna, što radi, a međutim nalazi se u afektu. 
No, tako je sigurno i Dmitrij Fjodorovič bio u afektu. Čim su bili 
uvedeni novi sudovi, odmah se saznalo i za afekt. To je blagodat 
novih sudova. Došao taj liječnik i raspituje me za ono veče, no, o 
zlatnim rudnicima: kakav je on, reče, onda bio? Razumije se, da je 
bio u afektu: došao i viče: novac, novac, tri tisuće, dajte mi tri tisuće, 
a onda je otišao i ubio drugog. Neću, kaže, neću ubiti, a odjedamput 
je ubio. Eto, zbog tog će mu upravo oprostiti, jer se otimao, a ipak je 
ubio. 

— Ali on nije ubio, — prekinu je Aljoša oporo. Sve ga je jače i 
jače svladavao nemir i nestrpljivost. 

— Znam, ubio je onaj starac, Grigorij... 

— Kako, Grigorij! — povika Aljoša. 


— On je, on, Grigorij. Kad ga je Dmitrij Fjodorovič udario, ležao je 
časak, a poslije se digao, vidio otvorena vrata, ušao i ubio Fjodora 
Pavloviča. 

— Ali zašto, zašto? 

— Pao je u afekt. Kad ga Dmitrij Fjodorovič lupio, on se osvijestio 
i pao u afekt, te ušao i ubio. A što on sam veli, da nije ubio, on se 
možda toga i ne sjeća. Ali vidite: bit će bolje, bit će kudikamo bolje, 
ako je ubio Dmitrij Fjodorovič. A tako je i bilo, iako kažem, da je 
Grigorij, ali sigurno je Dmitrij Fjodorovič, i to je kudikamo, kudikamo 
bolje! Ah, ne zato bolje, što je sin ubio oca, ja to ne odobravam, jer 
djeca su naprotiv dužna da poštuju svoje roditelje, ali bi ipak bilo 
bolje, da je on, onda ne biste imali razloga da plačete, jer je ubio u 
nesvjesnom stanju, ili bolje rečeno, sasvim svjesnom, samo što nije 
znao, kako je do toga došlo. No, od volje im, mogu ga i osloboditi, to 
je tako humano, a i uvidjeli bi blagodat novih sudova. Ali ja nisam to 
znala, a kažu, da je tako već odavno i, kad sam jučer doznala, bila 
sam toliko iznenađena, da sam htijela odmah poslati po vas. A 
poslije, ako ga oslobode, dovedite ga ravno meni na ručak i ja ću 
pozvati poznanike, da pijemo u slavu novih sudova. Ne mislim, da bi 
bio opasan, a usto, pozvat ću vrlo mnogo gostiju, da ga mogu 
odmah izvesti, ako bi htio štogod... A kasnije mogao bi biti u nekom 
drugom gradu mirovni sudac ili što drugo, jer su takvi, koji su sami 
pretrpjeli nesreću, bolji suci od drugih. A što je najglavnije, tko nije 
danas u afektu, — vi, ja, svi smo mi u afektu, i koliko ima primjera: 
sjedi čovjek, pjeva romancu, odjedamput mu se nešto ne sviđa, 
uzme pištolj i ubije bilo koga, a onda mu svi praštaju. Ja sam to 
nedavno čitala, i svi su liječnici to potvrdili. Sad to liječnici potvrđuju, 
sve potvrđuju, sve potvrđuju. Molim vas, i moja je Lise u afektu, a ja 
sam još jučer zbog nje plakala, prekjučer je plakala, a danas sam se 
dosjetila, da je to u nje naprosto afekt. Ah, Lise mi zadaje toliko jada! 
Mislim, da je već sasvim poludjela. Zašto vas je pozvala? Je li vas 
ona pozvala ili ste vi sami došli? 

— Jest, ona me je pozvala, i ja idem odmah do nje, — reče 
Aljoša i diže se odlučno. 

— Ah, mili, mili Alekseje Fjodoroviču, u tome i leži možda glavno, 
— povika gospođa Hohlakova, te iznenada udari u plač. — Bog vidi, 
da vam iskreno povjeravan Lise, i to nije ništa, što vas je ona krijući 


od majke pozvala. Ali Ivanu Fjodoroviču, vašem bratu, oprostite mi, 
ne bih mogla tako lako povjeriti svoju kćer, iako ga i dalje uvažavam 
kao najviteškijeg mladića. Ali pomislite, on je nedavno bio kod nje, a 
da ja nisam ništa ni znala. 

— Kako? Što? Kada? — užasno se začudi Aljoša, On nije više ni 
sjedao, nego je stojeći slušao. 

— Ja ću vam to ispričati i možda sam vas zbog toga i pozvala, jer 
ja više ne znam, zašto sam vas pozvala. Čujte: Ivan Fjodorovič bio je 
kod mene svega dvaput, otkako se vratio iz Moskve, prvi put je 
došao kao poznanik, da posjeti, a drugi put, još nedavno, bila je kod 
mene Katja, i on je došao, kad je čuo, da je ona kod mene. Ja, 
dakako, nisam pretendirala na njegove česte posjete, jer sam znala, 
koliko ima sad, i bez toga, mnogo posla, vous comprenez, cette 

affaire et la mort terrible de votre papa , ali odjedamput sam 
saznala, da je opet dolazio, ali ne meni, već Lise, to je bilo prije kojih 
šest dana, došao je, posjedio pet minuta i otišao. Ja sam to saznala 
tok poslije tri dana od Glafire, i to me je jako frapiralo. Odmah sam 
prizvala Lizu, a ona se smije: on je, kaže, mislio, da vi spavate, i 
došao meni, da se raspita za vaše zdravlje. Dakako, tako je i bilo. 
Samo Lise, Lise, o bože moj, koliku ona meni brigu zadaje! 
Pomislite, odjedamput ona jedne noći — ima tome već četiri dana, 
odmah poslije onog, kad ste vi došli i otišli — odjedamput dobila ona 
noću napadaj, viče, ciči, histerija! Zašto ja nikad ne dobijem 
histerične napadaje? A sutradan opet napadaj, a onda preksutradan 
opet napadaj, a jučer, eto, jučer taj afekt. | ona iznenada stala da 
viče: »Ja mrzim Ivana Fjodoroviča, zahtijevam, da ga više ne 
primate, da mu zabranite dolaziti u našu kuću!« Ja sam se sva 
ukočila, jer me je to toliko iznenadilo, i odgovorila joj: a zbog čega da 
to zabranim tako vrlom mladiću, a usto čovjeku toliko učenom i 
nesretnom, jer ipak su te sve zgodice — nesreća, a ne sreća, nije li 
tako? A ona prasnula u smijeh na moje riječi i smijala se, znate, tako 
uvredljivo. No, meni je milo, mislim, što sam je nasmijala, sad će bar 
napadaji proći, to više, što sam i sama htjela da zabranim dolazak 
Ivanu Fjodoroviču zbog tih njegovih neobičnih posjeta bez mog 
znanja i da zatražim od njega objašnjenje. Ali kad se jutros Lise 
probudila i rasrdila na Juliju, i, pomislite, udarila je rukom po obrazu. 


Ta to je monstruozno, jer ja govorim svojim djevojkama »vi«. A 
poslije pola sata grli i ljubi Julijine noge. Meni je poručila, da neće 
nipošto doći i da neće uopće više nikad ni dolaziti, a kad sam joj 
sama došla, navalila je da me ljubi i stala da plače, i plačući me 
izgurala napolje iz sobe bez ijedne riječi, tako da nisam ama baš 
ništa doznala. A sad, mili moj Alekseju Fjodoroviču, polažem sve 
nade u vas, i razumije se, cijela moja sudbina nalazi se u vašim 
rukama. Ja vas naprosto molim, da odete do Lise i saznate od nje 
sve, kako vi to samo znate, i dođete da ispričate meni, meni, materi, 
jer ja ću, vi razumijete, umrijeti, naprosto umrijeti, ako to potraje i 
dalje, ii ću pobjeći od kuće. Ja više ne mogu izdržati. Ja sam 
strpljiva, ali mogu izgubiti strpljenje i onda... će biti užas. Ah, bože 
moj, Petre Iljiču, napokon! — povika gospođa Hohlakova i sva zasja, 
kad je vidjela gdje ulazi Petar Iljič Perhotin. — Zakasnili ste, 
zakasnili! Ali, ništa zato, sjedite, govorite, odlučujte o sudbini, no, što 
veli onaj odvjetnik? A kamo ćete vi, Alekseju Fjodoroviču? 

— Idem do Lise. 

— Ah, jest! Dakle, vi nećete zaboraviti, nećete zaboraviti što sam 
vas molila? Radi se o sudbini, sudbini! 

— Dakako, da neću zaboraviti, ako bude moguće... ali ja sam 
toliko okasnio, — mrmljaše Aljoša, izmičući žurno. 

— Ali, sigurno, sigurno dođite, a ne »ako bude moguće«, inače 
ću umrijeti! — viknu za njim gospođa Hohlakova. Ali Aljoša je već bio 
izmakao iz sobe. 


II 
ĐAVOLČIĆ 


Kad je ušao u Lizinu sobu, zatekao ju je, kako leži u onom istom 
naslonjaču, u kojem su je vozili, dok još nije mogla da hoda. Ona se 
nije ni pomakla, da mu pođe u susret, ali se njen pronicavi, oštri 
pogled čisto upio u nj. Oči su joj bile malo zapaljene, a lice 
blijedožuto. Aljoša se začudi, koliko se ona promijenila, čak 
izmršavila za tri dana. Ona mu ne pruži ruke. On se sam dotače 
njenih tankih, dugačkih prstića, što su nepomično ležali na njenoj 
haljini, zatim šuteći sjede njoj nasuprot. 


— Ja znam, da se vi žurite u tamnicu, — progovori Liza oporo, — 
a mama vas je zadržala dva sata i pričala vam malo prije o meni i 
Juliji. 

— Kako znate? — zapita Aljoša. 

— Prisluškivala sam. Što ste se zablenuli u me? Ako mi se hoće 
da prisluškujem, ja prisluškujem, u tome nema ništa ružno. Ne molim 
za oproštenje. 

— A zbog čega ste neraspoloženi? 

— Naprotiv, ja sam vesela. Baš sam malo prije po trinaesti put 
razmišljala, kako je dobro, što sam vas odbila i što neću biti vaša 
žena. Vi niste za muža: ako pođem za vas i odjedamput vam dadem 
pismo, da ga odnesete onome, koga sam poslije vas zavoljela, vi 
ćete ga uzeti i zaista odnijeti i još i odgovor donijeti. | kad vam bude 
četrdeset godina, i onda ćete još odnositi takva moja pisma. 

Ona se iznenada nasmija. 

— U vama ima nešto pakosno i u isto vrijeme nešto bezazleno — 
osmjehnu se Aljoša na nju. 

— Bezazleno je to, što se ja vas ne stidim. I još više, ne samo da 
vas se ne stidim, nego i neću da vas se stidim, upravo vas, upravo 
Vas. Aljoša, zašto ja vas ne poštujem? Ja vas jako ljubim, ali vas ne 
poštujem. Kad bih vas poštovala, ne bih rekla, da vas se ne stidim, 
nije li tako? 

— Tako je. 

— A vjerujete li vi, da se ja vas ne stidim? 

— NE, ne vjerujem. 

Liza se opet nervozno nasmijala: govorila je žurno, brzo. 

— Ja sam vašem bratu Dmitriju Fjodoroviču poslala slatkiša u 
tamnicu. Aljoška, znate li, kako ste ljepuškasti! Ja ću vas strašno 
ljubiti zato, što ste tako brzo pristali, da vas ne ljubim. 

— Vi ste me, Lise, danas zbog nečega zvali? 

— Htjela sam vam saopćiti jednu svoju želju. Hoću, da me netko 
muči, da me uzme za ženu, a poslije muči, prevari, napusti i ode. Ja 
neću da budem sretna. 

— Zar ste zavoljeli nered? 

— Ah, ja sam željna nereda. Neprestano želim, da zapalim kuću. 
Zamišljam: kako ću se prišuljati i krišom potpaliti, svakako krišom. 


Oni gase, a ona gori. A ja znam i šutim. Ah, gluposti! | kako je 
dosadno! 

Ona s gnušanjem mahnu rukom. 

— Živite u izobilju — izgovori Aljoša tiho. 

— Što, zar bi bolje bilo, da sam siromašna? 

— Bolje. 

— To vam je vaš pokojni kaluđer napričao. To nije istina. Neka 
sam bogata, a svi ostali siromašni, ja ću jesti slatkiše i piti vrhnje, a 
nikom od njih ne dam. Ah, ne govorite, ne govorite (zamahnu ona 
rukom, iako nije Aljoša ni usta otvorio), vi ste mi već i prije sve to 
govorili, već sve znadem napamet. Dosadno je. Ako budem 
siromašna, ja ću makar koga ubiti, — a ako budem i bogata, možda, 
ću također nekog ubiti, — jer kakva ima smisla ovako sjediti! A znate 
li, ja ću žeti, raž žeti. Udat ću se za vas, vi ćete biti seljak, pravi 
seljak, imat ćemo ždrijebe, hoćete li? Poznate li Kalganova? 

— Poznajem! 

— On neprestano švrlja okolo i neprestano mašta. On kaže: 
zašto, zbilja, da se živi, bolje je maštati. Maštati se može o 
najveselijem, a živjeti je dosadno. A misli naskoro da se ženi, i meni 
je već ljubav izjavio. Umijete li vi goniti zvrk? 

— Umijem. 

— On je, eto, kao zvrk: zavrti ga i pusti i goni, goni, goni bičem. 
Ja ću se za nj udati i cijelog ću ga života goniti. Zar se ne stidite, da 
sa mnom sjedite? 

— Ne. 

— Vi se sigurno strašno ljutite, što s vama ne govorim o svetim 
stvarima. Ja ne želim biti sveta. Što će učiniti na onom svijetu za 
najveći grijeh? Vi to morate sasvim točno znati. 

— Bog će osuditi, — reče Aljoša, gledajući joj ravno u oči. 

— To baš i želim. Doći ću, mene će osuditi, a ja ću im se svima u 
oči nasmijati. Ja silno želim, Aljoša, da zapalim našu kuću, vi mi još 
uvijek ne vjerujete? 

— A zašto ne bih vjerovao? Ima djece od dvanaest godina, koju 
jako veseli da nešto zapale, i ona zapale. To je kao neka bolest. 

— Nije istina, nije istina, možda ima takve djece, ali ja to ne 
mislim. 


— Vi držite zlo za dobro: to je trenutna kriza i tome je, možda, 
kriva vaša prijašnja bolest. 

— Vi mene dakle prezirete! Ja naprosto neću da činim dobro, već 
hoću da činim zlo, i tu nema nikakve bolesti. 

— Zašto da činite zlo? 

— Da nigdje ništa ne ostane. Ah, kako hi lijepo bilo, kad ne bi 
ništa ostalo! Znate, Aljoša, ja nekad pomišljam, da počinim užasno 
mnogo zla i svakakvih gadarija. Radit ću dugo potajno, i naposljetku 
će svi saznati. Opkolit će me i upirati u me prstima, a ja ću ih sve 
motriti. To je vrlo ugodno. Zašto je to tako ugodno, Aljoša? 

— Tako. To je potreba, da se uništi nešto lijepo, ili, kakovi kažete, 
zapali. | to se također dešava. 

— Ali ja ne govorim samo onako, ja ću i učiniti. 

— Vjerujem. 

— Ah, kako vas volim, što ste rekli: vjerujem. I vi nikad, nikad ne 
lažete. A možda mislite, da vam ovo namjerno govorim, samo da vas 
dražim? 

— Ne, ne mislim... iako, možda, postoji donekle za to potreba. 

— Donekle postoji. Ja neću pred vama nikad lagati, — reče ona, 
a u očima joj sijevnu nekakva vatra. 

Aljošu je najviše iznenadila njena ozbiljnost: ni sjenke podsmijeha 
i šale nije bilo sad na njenu licu, iako je nikad prije, i u 
»najozbiljnijim« njenim trenucima, nije _ napuštala veselost i 
prokšenost. 

— Ima trenutaka, kada ljudi vole zločin, — reče Aljoša 
zamišljeno. 

— Jest, jest. Izrekli ste moju misao, svi ga vole, svi ga vole i 
uvijek vole, a ne samo u »trenucima«. znate, kao da su se svi 
dogovorili, da o tome lažu, i svi od toga doba lažu. Svi govore, da 
mrze zlo, a u sebi ga svi vole. 

— A vi čitate još i sad, kao dosada, loše knjige? 

— Jest, čitam. Mama čita i sakriva pod jastuk, a ja od nje 
kradem. 

— Kako se ne stidite, da se upropašćujete? 

— Ja hoću da se upropastim. Ovdje ima jedan dječak, koji je 
preležao između tračnica, dok su iznad njega jurili vagoni. Sretnik! 


Čujte, sad će vašeg brata osuditi, što je ubio oca, a svi se raduju, što 
je ubio oca. 

— Raduju se, što je oca ubio? 

— Raduju, svi se raduju. Svi vele, da je to strašno, ali u sebi se 
raduju. Ja se prva radujem. 

— U riječima vašim, da se svi raduju, ima ponešto istine, — reče 
Aljoša tiho. 

— Ah, kakve su u vas misli! — zaciča Liza ushićeno, — i to još u 
kaluđera! Nećete vjerovati, Aljoša, koliko vas poštujem, zato što 
nikad ne lažete. Ah, ispričat ću vam jedan svoj smiješan san: 
ponekad sanjam u snu đavole, kao noć je, ja sjedim u svojoj sobi 
kraj svijetla, ali iznenada iskrsnu svuda đavoli, u svim kutovima, pod 
stolom, otvaraju vrata, a onamo za vratima ima ih čitava rulja i hoće 
da uđu i da me ščepaju. | već mi prilaze, već me hvataju. A ja se 
odjedamput prekrižim, a oni svi ustuknu, boje se, ali ne odlaze, nego 
stoje do vrata i po kutovima i čekaju. I ja odjedamput strašno 
zaželim, da glasno psujem boga, počnem psovati, a oni opet 
hrpimice nasrnu na me i već me zgrabe, ja se opet brzo prekrižim — 
i oni svi uzmaknu. Strašno veselo, čovjeku dah zastane. 

— I ja sam to isto sanjao, — reče iznenada Aljoša. 

— Zbilja? — povika Liza u čudu. — Čujte, Aljoša, ne smijte se, 
ovo je vrlo važno: zar je moguće da dvije različite osobe usniju jedan 
te isti san? 

— Sigurno da je moguće! 

— Aljoša, velim vam, to je strašno važno, — produži Liza, čudeći 
se nekako neobično jako. — Nije važan san, već to, što ste mogli 
usnuti isti san, kao i ja. Vi nikad ne lažete preda mnom, ne lažete ni 
sad: je li to istina? Vi se ne rugate? 

— Istina je. 

Liza je bila strašno potresena i zašutje na trenutak. 

— Aljoša, dolazite meni, dolazite češće, progovori ona 
odjedamput molećim glasom. 

— Ja ću vam uvijek, cijelog života dolaziti, — odgovori Aljoša 
odlučno. 

— Ja govorim jedino vama, — otpoče opet Liza. — Ja govorim 
jedino sebi i još vama. Vama jedinome na cijelom svijetu. | vama 
radije, nego samoj sebi. | ja se vas uopće ne stidim, Aljoša, zašto se 


ja vas uopće ne stidim, uopće ništa? Aljoša, je li istina, da Židovi na 
Pashu kradu djecu i kolju? 

— Ne znam. 

— Imam jednu knjigu, u njoj sam čitala o nekakvu sudu, kako je 
neki Židov četverogodišnjem dječaku odrezao najprije prste na 
objema rukama, a poslije ga razapeo na zid, pribio čavlima i raspeo, 
a kasnije na sudu priznao, da je dječak umro brzo, poslije četiri sata. 
Kakvo brzo! »Stenjao je, reče, stenjao, a on je kraj njega stajao i 
uživao.« Kako je to divno! 

— Divno? 

— Divno. Ja ponekad mislim, da sam ga sama raspela. On visi i 
stenje, a ja sjedim pred njim i jedem kompot od ananasa. Ja jako 
volim kompot od ananasa. Volite li vi? 

Aljoša šućaše i gledaše je. Njeno blijedožuto lice odjedamput se 
unakazilo, a oči planule. 

— Znate li, kad sam pročitala o onom Židovu, ja sam se svu noć 
tresla od plača. Predstavila sebi, kako dijete jauče i stenje 
(četverogodišnji dječaci imaju već razuma), a misli o kompotu ne 
mogu nikako da se otresem. Ujutro sam poslala pismo jednom 
čovjeku, da svakako dođe meni. On je došao, i ja mu odmah 
ispričala o dječaku i kompotu, sve sam mu ispričala, sve, i rekla, da 
je to »divno«. On se odjedamput nasmijao i rekao, da je to zbilja 
divno. Zatim se digao i otišao. Bio je kod mene svega pet minuta. Je 
li me on prezreo, prezreo? Kazujte, Aljoša, kazujte, je li me on 
prezreo? — ispravi se ona na ležaju i sijevnu očima. 

— Recite, — progovori Aljoša uzrujano, — jeste li vi sami pozvali 
tog čovjeka? 

— Sama. 

— Poslali ste mu pismo? 

— Jest, pismo. 

— I samo zato, da ga pitate o djetetu? 

— Ne zato, nikako ne zato. Ali čim je ušao, ja ga odmah o tome 
upitah. On je odgovorio, nasmijao se, ustao i otišao. 

— Taj se čovjek pošteno ponio prema vama, — reče Aljoša tiho. 

— A nije li me prezirao? Rugao mi se? 

— Nije, jer on možda i sam vjeruje u kompot od ananasa. On je, 
Lise, sad također vrlo bolestan. 


— Jest, vjeruje! — sijevnu Liza očima. 

— On nikog ne prezire, — produži Aljoša. — On samo nikome ne 
vjeruje. A ako ne vjeruje, onda, dakako, i prezire. 

— Dakle i mene? Mene? 

— | vas. 

— To je divno, — zaškripa zubima Liza. — Kad je izišao i 
nasmijao se, ja sam osjetila, da je divno biti prezren. I dječak je s 
odrezanim prstima nešto divno, ali je divno biti i prezren. 

Ona planu i nekako se pakosno nasmija Aljoši u oči. 

— Znate li, Aljoša, znate, ja bih htjela... Aljoša, spasite me! — 
skoči ona naglo s ležaja, poleti mu i snažno ga obuhvati rukama. — 
Spasite me, — gotovo prostenja ona. — Zar ću ja ikomu drugome na 
Svijetu reći, što sam vama govorila? A ja sam istinu, istinu, istinu 
govorila! Ja ću se ubiti, jer mi je sve ogavno! Neću da živim, jer mi je 
sve ogavno! Sve mi je ogavno, ogavno! Aljoša, zašto vi mene 
nimalo, nimalo ne ljubite! — završi pomamno. 

— Naprotiv, ljubim! — odgovori Aljoša sa žarom. 

— A hoćete li za mnom plakati, hoćete li? 

— Hoću. 

— Ne zato, što nisam htjela biti vaša žena, već naprosto za 
mnom plakati, naprosto? 

— Hoću. 

— Hvala vam! Meni su i potrebne samo vaše suze. A svi ostali 
neka me kazne, neka me pogube i zgaze nogom, svi, svi, ne 
izuzimajući nikoga. Jer ja ne ljubim nikoga. Čujete li, ni-ko-ga! 
Naprotiv, mrzim. Odlazite, Aljoša, vrijeme je, da idete bratu! — reče 
ona i istrgne mu se naglo. 

— Ali u kakvu ćete vi raspoloženju ostati? — zapita Aljoša gotovo 
u strahu. 

— Odlazite bratu, zatvorit će tamnicu, odlazite, evo vam šešir! 
Poljubite Mitju! Odlazite, odlazite! 

I ona gotovo silom izgura Aljošu napolje. On je gledaše s tužnom 
neodlučnošću, ali odjedamput osjeti u svojoj desnoj ruci pismo, malo 
pisamce, savijeno i zapečaćeno. On pogleda i odmah pročita 
adresu: »Ivanu Fjodoroviču Karamazovu«. Pogleda u Lizu, lice joj je 
bilo gotovo strašno. 


— Predajte, svakako predajte! zapovijedaše ona sva kao 
dršćući, — još danas, odmah! Inače ću se otrovati! Zato sam vas i 
zvala! 

| brzo zalupi vratima. Brava škljocnu. Aljoša turi pismo u džep i 
uputi se ravno prema stepenicama, ne skrećući gospođi Hohlakovoj, 
čak i zaboravivši na nju. A Liza je, čim je otišao Aljoša, odmah 
otključala vrata, odškrinula ih malo, turila prst između vrata i 
dovratka, te iz sve snage zalupila vratima i prignječila prst. A kad su 
joj poslije deset sekundi oslobodili prst, ona je otišla do svog ležaja, 
sjela, posve se ispravila i počela pažljivo da razgleda svoj pomodrjeli 
prst i podsjelu krv ispod nokta. Usne su joj drhtale i ona brzo 
prošapta u sebi: 

— Baš sam podla, podla, podla, podla! 


IV 
HIMNA | TAJNA 


Bilo je već sasvim kasno (a zar je dugačak dan u studenom), kad 
je Aljoša pozvonio na vratima tamnice. Već se počelo smrkavati. Ali 
Aljoša je znao, da će ga pustiti Mitji. U našem je gradu, što se toga 
tiče isto kao i svuda. Ispočetka, dakako, do svršetka predistrage, bili 
su posjeti rodbine i nekih drugih osoba Mitji vezani uz neke 
neizbježne formalnosti, ali kasnije, te formalnosti ne da su popustile, 
već su neke osobe, koje su posjećivale Mitju, postale same po sebi 
izuzecima. I to je išlo čak dotle, da je sastanak s uhapšenikom bio 
nekima ponekad dopušten u četiri oka u sobi određenoj za sastanke. 
Uostalom, takvih je osoba bilo vrlo malo: naime, jedno Grušenjka, 
Aljoša i Rakitin. Ali Grušenjki je bio jako naklonjen sam ispravnik, 
Mihail Makarovič. Starca je tištalo u srcu, što se onako izderao na 
nju u Mokrom. Poslije, kad je saznao suštinu svega, on je sasvim 
promijenio svoje mišljenje o njoj. | čudnovato, mada je bio čvrsto 
uvjeren, da je Mitja počinio zločin, ipak je gledao na nj, otkako su ga 
zatvorili, nekako sve blaže: »ovaj je čovjek, možda, dobre duše, ali je 
propao kao Šveđanin, od pijanstva i raspuštenosti«. Prijašnji užas 
zamijenila je sad u njegovu srcu samilost. Što se Aljoše tiče, njega je 
ispravnik jako volio i odavno ga poznavao, a Rakitin, koji se u 


posljednje vrijeme navadio da vrlo često dolazi uhapšeniku, bio je 
jedan od najprisnijih poznanika »ispravnikovih gospođica«, kako ih je 
on sam nazivao, i svaki se bogovetni dan smucao po njihovoj kući. 
On je u kući nadzornika tamnice podučavao, dobroćudna starčića, ali 
stroga službenika. A Aljoša opet bio je osobiti i stari nadzornikov 
poznanik, koji je volio da se s njim razgovara uopće o 
»premudrosti«. Ivana Fjodoroviča, na primjer, ne samo da je 
nadzornik poštovao, već ga se čak bojao, a osobito njegova 
mišljenja, iako je i sam bio veliki filozof, razumije se, »dokle je 
njegova pamet dosezala«. Ali prema Aljoši osjećao je nekakvu 
snažnu simpatiju. Upravo posljednje godine dao se na čitanje 
apokrifnih evanđelja i neprestano je pričao mladom prijatelju o svojim 
utiscima. Prije je čak zalazio njemu u manastir i raspravljao s njim i s 
jeromonasima po cijele sate. Jednom riječi, ako bi Aljoša i zakasnio 
u tamnicu, trebalo je samo da ode nadzorniku i sve bi uvijek bilo u 
redu. Osim toga na Aljošu su se bili privikli svi tamnički stražari 
odreda. Straža dakako nije činila nikakvih poteškoća, samo ako bi 
pretpostavljeni dali dozvolu. Mitja je uvijek, kad bi ga pozvali, silazio 
iz svoje ćelije dolje u sobu, određenu za sastanak. Kad je Aljoša 
stupio u sobu, sukobio se s Rakitinom, koji je upravo odlazio od 
Mitje. Obojica su glasno govorili. Mitja ga je ispraćao, nečemu se 
jako smijao, a Rakitin je gunđao. Rakitin nije volio, osobito u 
posljednje vrijeme, da se susreće s Aljošom, nije s njim gotovo ni 
govorio i pozdravljao ga nekako nasilu. Kad je ugledao Aljošu, gdje 
ulazi, on je jako stuštio obrve i svrnuo pogled ustranu, kao da se 
sasvim zabavio zakopčavanjem svog dugačkog, toplog ogrtača s 
krznenim ovratnikom. A odmah zatim poče tražiti svoj kišobran. 

— Da ne zaboravim što svoje, — promrmlja on jedino zato, da 
nešto kaže. 

— Samo da ne zaboraviš nešto tuđe! — pecnu ga Mitja i odmah 
se glasno nasmija svojoj dosjetki. Rakitin odmah planu. 

— Preporuči ti to svojim Karamazovima, vi kmetski odrodi, a ne 
Rakitinu! — viknu on i sav se strese od bijesa. 

— Što bulazniš? Ja sam se našalio? — povika Mitja. — Phi, 
dođavola! Svi su oni takvi, — okrenu se on Aljoši, pokazavši glavom 
prema Rakitinu, koji je odlazio, — neprestano je kod mene sjedio, 
smijao se i bio veseo, a gle, sad odjedamput planu! Tebi nije ni 


glavom kimnuo; jeste li se možda ozbiljno posvadili? A što ti dođe 
tako kasno? Ne, da sam te čekao, već sam naprosto čeznuo za 
tobom. Ali ništa zato. Nadoknadit ćemo. 

— A što se on navadio, da ti tako često dolazi? Jesi li se 
sprijateljio s njim, što li? — zapita Aljoša, pokazujući također glavom 
na vrata, iza kojih je nestao Rakitin. 

— Ja da sam se s Mihailom sprijateljio? Ne, teško... | zašto, on je 
svinja! Drži, da sam... podlac. Ni šale ne razumiju... to im je glavna 
osobina. Nikada neće razumjeti šale. To je njihova duša, plosnata i 
hladna, isto onako, kakvi su mi se učinili tamnički zidovi, kad sam 
stigao u tamnicu. Ali pametan je čovjek, pametan. No, Alekseju, 
nestade mi sad glava! 

On sjede na klupčicu i posadi do sebe Aljošu. 

— Jest, sutra je suđenje. A zar se ti, brate, zbilja ni najmanje ne 
nadaš? — zapita ga Aljoša plašljivo. 

— Na što ti to misliš? — reče Mitja i pogleda nekako neodređeno. 
— Ah, ti govoriš o sudu! No, dođavola! Dosada smo se razgovarali 
neprestano o glupostima, samo o tom sudu, a o glavnom ne rekoh ti 
ni riječi. Jest, sutra je rasprava, ali ja nisam mislio na sud, kad sam ti 
rekao, da mi je glava nastradala. Nije glava nastradala, već ono, što 
je bilo u glavi, to je stradalo. Što ti mene tako kritički motriš? 

— A što ti pod tim misliš, Mitja? 

— Ideje, ideje, eto što. Etika. Što je to etika? 

— Etika? — začudi se Aljoša. 

— Jest, je li to kakva nauka, što li? 

— Da, ima takva nauka... samo... što ti ja, priznajem, ne mogu da 
razjasnim kakva je to nauka. 

— Rakitin zna. Rakitin mnogo zna, neka ga đavo odere! Neće 
otići u kaluđere. Sprema se u Petrograd. Ondje će, kaže, u odio za 
kritiku, ali plemenita pravca. Da može koristiti i karijeru načiniti. Ah, u 
pravljenu karijere, u tome su majstori! Dođavola i etika. Ja sam 
propao, Alekseju, jest, ti božji čovječe. Ja tebe ljubim više nego sve 
ostale. Moje srce dršće za tobom, to ti velim. A tko je taj Karl 
Bernard? 


— Karl Bernard? — opet se začudi Aljoša. 


— Ne, ne Karl, stoj, lupam koješta: Claude Bernard. Što je to? 
Kemija, je li? 

— To je sigurno kakav učenjak, — odgovori Aljoša, — tek 
priznajem, da ti o njemu ne umijem mnogo reći. Samo sam čuo, da 
je učenjak, kakav, — to ne znam. 

— Pa, neka ga nosi đavo, ni ja ne znam, — opsova Mitja. — 
Najvjerovatnije, da je kakav nitkov, a i svi su oni nitkovi. A Rakitin će 
se provući. Rakitin će se kroz pukotinu provući, i on je Bernard. Uh, 
Bernardi! Mnogo ih se nakotilo! 

—Ašto ti je? — zapita Aljoša odlučno. 

— On hoće o meni, o mome procesu da napiše članak i da tim 
otpočne svoju ulogu u književnosti, zato i dolazi, to mi je sam rekao. 
Hoće da piše s određenim pravcem: »nagrižen od okoline, nije 
mogao da ne uDije« itd., razjasnio mi je sam. Bit će, kaže, začinjen 
nijansom socijalizma. No, kad će biti nijansom, neka bude nijansom, 
svejedno mi je. Brata Ivana ne voli, mrzi ga, a ni tebe ne žali. Ali ja 
ga ne tjeram od sebe, jer je pametan čovjek. Međutim, jako se 
razmeće. Evo, što sam mu malo prije rekao: »Karamazovi nisu hulje, 
već filozofi, jer su svi pravi ruski ljudi filozofi, a ti, ako si i učio, nisi 
filozof, nego sluga.« On se smije pakosno. A ja njemu: de mislibus 

non est disputandum , dobra dosjetka, je li? Barem sam u 
klasicizam ugazio, — nasmija se iznenada Mitja. 

— Ali zbog čega si nastradao? Malo prije si to rekao — prekinu 
ga Aljoša. 

— Zbog čega sam nastradao? Hm! U suštini... ako se sve u 
cjelini uzme — boga mi je žao, eto, zbog čega! 

— Boga ti je žao, kako to? 

— Zamisli: ondje, u nervima, u glavi, to jest u mozgu ima 
nerava... (no, neka ih đavo nosi!) ima takvih repića, ti nervi imaju 
naime repiće, no, i čim oni ovdje zadršću... to jest, vidiš, ja pogledom 
u nešto očima, evo ovako, i oni zadršću, repići naime... a čim 
zadršću, odmah se pojavi slika, ali se ne pojavi odmah, već poslije 
jednog trenutka, proteče jedna sekunda, i onda se pojavi takav 
moment, to jest ne moment, — neka đavo nosi i moment, — nego 
slika, to jest predmet ili događaj, ali — neka đavo nosi! — Vidiš, 
zašto ja promatram, a onda mislim... zato, jer je tu repić, a nikako 


zbog toga, što imam dušu i što je ondje nekakva slika i prilika, sve su 
to gluposti. To mi je, brate, Mihail još jučer rastumačio i kao da me je 
ožegao. Prekrasna je, Aljoša, ta nauka! Novi čovjek nastaje, ja to 
uviđam... A ipak mi je boga žao! 

— No, pai to je dobro, — reče Aljoša. 

— Što mi je boga žao? Kemija, brate, kemija! Ne pomaže ništa, 
vaša svetosti, sklonite se malo, kemija dolazi! A Rakitin ne voli boga, 
uh, ne voli! To im je svima najranjavije mjesto! Ali kriju! Lažu. 
Pretvaraju se. »Pa što, hoćeš li to prokrijumčariti u odjeljenje za 
kritiku?« pitam ga. — »Ta, javno neće dopustiti«, veli on i smije se. 
— Što je onda, pitam ga, poslije svega toga čovjek? Bez boga naime 
i bez budućeg života? Onda je, dakle, sad sve dozvoljeno, sve se 
smije raditi?« — »A zar ti to nisi znao?« reče on i opet se smije. — 
Pametan čovjek, veli, smije sve, pametan čovjek umije rakove 
hvatati, no, a ti si, kaže, ubio i uhvatio se i truneš u tamnici!« To on 
meni kaže. Prirodnjačka svinja! Ja sam prije takve bacao napolje, 
no, a sad ih slušam. Ali rekne i štošta valjano. A i piše mudro. On mi 
je prije jedne sedmice počeo da čita nekakav članak, ja sam 
namjerno ispisao iz njega tri reda, stoj, evo ih. 

Mitja brzo izvadi iz džepa na prsluku papirić i pročita: 

»Da se riješi to pitanje, ponajprije je potrebno, da čovjek svoju 
ličnost stavi nasuprot svojoj stvarnosti.« 

— A razumiješ li ti to? 

— Ne, ne razumijem, — reče Aljoša. 

On znatiželjno promatraše Mitju i slušaše ga. 

— I ja ne razumijem. Mračno je i nejasno, ali zato mudro. »Svi, 
kaže, sada tako pišu, jer takva je sredina...« Sredine se boje. | 
stihove piše, podlac. Opjevao je Hohlakovičinu nožicu, ha, ha, ha! 

— Čuo sam, — reče Aljoša. 

— Čuo? A jesi li pjesmicu čuo? 

— Nisam. 

— Ja ih imam, evo ih, pročitat ću ti ih. Ti ne znaš, nisam ti pričao, 
to je cijela priča. Ugursuz! Pred tri sedmice palo mu na pamet, da 
me draži: »Ti si, kaže, upao kao budala zbog tri tisuće, a ja ću dignuti 
sto i pedeset tisuća, oženiti se jednom udovicom i u Petrogradu 
kupiti kamenitu kuću.« I ispričao mi, da udvara Hohlakovoj, ona i kao 
mlada nije bila pametna, a sad je u četrdesetim godinama već 


sasvim poludjela. »A i osjetljiva je, kaže, vrlo neobično, ja ću je na 
tome upecati. Oženit ću se, odvesti je u Petrograd i tamo ću početi 
izdavati novine.« | njemu potekla iz usta strašno pohotljiva slina, — 
ali ne slina za Hohlakovom, već zbog onih sto i pedeset tisuća. | 
uvjeravao me, uvjeravao me, svaki mi dan dolazi: ne predaje se, 
kaže. Sav se sjao od radosti. Ali ga iznenada istjeraše: Perhotin, 
Petar Iljič, odnije pobjedu, sila! Zbilja, ja bih poljubio tu ludicu, što ga 
je istjerala! On je, znaš, onda, kad mi je dolazio, sastavio tu 
pjesmicu. »Prvi put, reče, kaljam ruke i pišem stihove, da je 
zavedem i, dakle, postignem koristan cilj. Ako ugrabim od lude 
kapital, mogu poslije tim novcem koristiti građanstvu.« Oni za svaku 
svoju svinjariju nalaze opravdanje u građanskoj koristi! »A ipak sam, 
kaže, napisao bolje nego tvoj Puškin, jer sam umio, da i u šaljive 
stihove upletem građansku nevolju.« To, što reče o Puškinu, to mi je 
razumljivo. Što, ako je zaista bio darovit čovjek i samo nožice 
opisao! | bio ponosan na svoje stihove! U tih je ljudi samo 
samoljublje, jedino — samoljublje! = »Iscjeljenju — nožice — moje 
obožavane,« — takav je naslov smislio, — prokšen čovjek! 


Kakva li je već nožica, 
Nožica malko natekla! 
Doktori je gledaju, liječe, 
Povezuju i iznakazuju. 


Ne žalim ja nožica, — 
Neka ih Puškin pjeva: 
Ja žalim glavicu, 
Koja ne shvaća ideja. 


Već bi nešto i shvatila, 
Ali, eto, pomela je nožica! 
Ej, neka ozdravi nožica, 

Pa će shvatit glavica ' 


— Svinja, prava svinja, ali je hulji šaljivo ispalo! I zbilja je upleo 
»građansku«. A kako se razbjesnio, kad su ga izjurili! Skrgutao je 


zubima. 

— On se već osvetio, — reče Aljoša. — Napisao je dopis o 
Hohlakovoj. 

| Aljoša mu ukratko ispriča o dopisu u novinama Glasovi. 

— On je, on! — potvrdi Mitja namrgođeno, — on! Ti dopisi... ja 
znam... to jest, koliko je već podlosti napisano, na primjer, O 
Grušenjki! | o onoj također, o Katji... Hm! 

| on zabrinuto prođe sobom. 

— Brate, ja ne mogu dugo ostati, — reče Aljoša poslije kratke 
stanke. — Sutra je za te užasan, velik dan: izvršit će se nad tobom 
božji sud... i ja se čudim, ti hodaš i, mjesto da govoriš o stvari, pričaš 
o bogzna čemu... 

— Ne, ne čudi se, — prekinu ga Mitja vatreno. — Što, zar da 
govorimo o onom smrdljivom psu? O ubojici? Dosta smo se o tome 
narazgovarali. Neću više ni da čujem o smrdljivom, sinu Smrdljive! 
Njega će bog ubiti, vidjet ćeš, šuti. 

On onako uzrujan priđe Aljoši i naglo ga poljubi. Oči mu sijevnu. 

— Rakitin to ne može razumjeti, — otpoče on kao u nekom 
zanosu, — a ti, ti ćeš sve razumjeti. Zato sam te željno iščekivao. 
Vidiš, ja sam već odavno htio da ti štošta kažem među ovim golim 
zidovima, ali sam uvijek šutio o glavnom: vrijeme kao da još nije bilo 
kucnulo. Čekao sam posljednji trenutak, pa da ti izljem svoju dušu. 
Brate, ja sam za ova dva mjeseca osjetio u sebi novog čovjeka, 
uskrsnuo je u meni novi čovjek! Bio je zatvoren u meni i ne bi se 
nikad javio, da nije bilo ovoga groma. Strahota! I što zato, što ću u 
rudnicima dvadeset godina rudu pijukom kopati, — ja se toga nimalo 
ne bojim, već me nešto drugo sada užasava: da me ne napusti 
uskrsli čovjek! | ondje, u rudnicima, pod zemljom, možeš naći kraj 
sebe, u isto takvu robijašu i ubici, čovječje srce i sprijateljiti se s njim, 
jer i tamo možeš živjeti i ljubiti i stradati! | u tom se robijašu može 
preporoditi i uskrsnuti zamrzlo srce, može se godinama njegovati i 
naposljetku izvesti iz pećine na vidjelo sad već veliku dušu, 
mučeničku svijest, preporoditi ga u anđela, uskrsnuti kao junaka. A 
njih ima mnogo, ima ih na stotine, i svi smo mi zbog njih krivi! Zašto 
mi je onda došlo u san »djetešce« u onakvu trenutku? »Zašto je 
dijete siromašno?« To je bilo kao neko proročanstvo u tom trenutku! 
Zbog tog »djetešceta« i idem. Jer su svi za sve krivi. Za sve vrijedi 


»djetešce«, jer ima i velike i male djece. Svi su »djetešce«. Za sve i 
idem, jer netko mora i za sve poći. Ja nisam ubio oca, ali moram da 
idem. Uzimam na se! Sve sam to ovdje shvatio... evo ovdje, među 
ovim golim zidovima! A njih ima mnogo, ima ih ondje na stotine, 
mislim, onih podzemnih, s pijucima u rukama. O, jest, mi ćemo biti u 
lancima i nećemo biti slobodni, ali ćemo onda, u velikoj našoj tuzi, 
ponovo uskrsnuti za radost, bez koje čovjek ne može živjeti, a bog 
postoji, jer bog daje radost, to je njegov veliki privilegij. Gospode, 
samo kad bi se čovjek rastopio u molitvi! Kako bih mogao biti ondje 
pod zemljom bez boga? Rakitin laže: ako boga sa zemlje protjeraju, 
mi ćemo ga pod zemljom naći! Robijašu je nemoguće biti bez boga, 
štoviše, nemogućnije, nego nerobijašu. | onda ćemo mi, podzemni 
ljudi, zapjevati iz zemljinih njedara himnu bogu, u koga je radost! 
Neka živi bog i njegova radost! Ja ga ljubim! 

Mitja se za govora svoga gotovo gušio. Poblijedio je, usne su mu 
drhtale, a iz očiju lile mu se suze. 

— Ne, život je pun, života ima i pod zemljom! — otpoče on 
ponovo. — Ti nećeš vjerovati, Aljoša, koliko sada želim da živim, 
kolika se čežnja, da postojim i da sam svjestan sebe, rodila u meni 
baš među ovim golim zidovima! Rakitin ne razumije to, njemu da je 
samo da dođe do kuće i da nađe stanara, ali ja sam čekao tebe. Pa i 
što je to patnja? Ja se je ne bojim, pa bila i beskonačna. Sad se ne 
bojim, a prije sam se je bojao. Znaš, ja možda i neću odgovarati na 
sudu... Meni se čini, da ja imam sad toliko te snage u sebi, da ću sve 
svladati, sve patnje, samo da sebi mogu reći i neprestano govoriti: ja 
postojim! U tisućama muka — postojim, previjam se od mučenja — 
ali postojim! Ako me nabiju na kolac, ipak postojim i vidim sunce, a 
ako i ne vidim sunca, ipak znam, da ono postoji. A znati, da postoji 
sunce, — to je već cio život. Aljoša, kerubine moj, mene ubijaju 
razne filozofije, ali neka ih đavo nosi! Brat Ivan... 

— Što brat Ivan? — prekinu ga Aljoša, ali ga on ne ču. 

— Vidiš, prije nije bilo u meni svih tih sumnja, ali se sve to u meni 
krilo. Možda sam baš zato, što su u meni bjesnile te nepoznate ideje, 
i pijančevao i tukao se i bjesnio. Ja sam se i tukao zato, da ih stišam 
u sebi, da ih primirim i ugušim. Brat Ivan — on nije Rakitin, on krije 
ideju. Brat Ivan je sfinga, on šuti, neprestano šuti. A mene muči 
misao o bogu. Samo me to i muči. A što, ako nema boga? Što, ako 


Rakitin ima pravo, da je to izmišljena ideja čovječanstva? Ako nema 
njega, onda je čovjek vladar zemlje, vasione. Veličanstveno! Ali kako 
će postojati vrline bez boga? Jedno pitanje! Ja neprestano o tome 
mislim. Jer koga će onda ljubiti čovjek? Kome će biti zahvalan, kome 
himnu pjevati? Rakitin se tome smije. Rakitin kaže, da se može 
čovječanstvo ljubiti i bez boga. Ali tako što može tvrditi samo slinavi 
balonja, a ja to ne mogu da pojmim. Lako je živjeti Rakitinu: »ti se, 
reče mi on danas, radije potrudi oko proširenja građanskih ljudskih 
prava, ili bar oko toga, da ne poskoči cijena govedini, tim ćeš 
jednostavnije i brže ukazati čovječanstvu ljubav, nego filozofijom.« 
Ja sam ga za to valjano pobio: »A ti ćeš, rekoh mu, bez boga još i 
sam govedini povisiti cijenu, ako ti dopadne šaka, i dići od kopjejke 
na rubalj.« On se rasrdio. Jer što je vrlina? Odgovori mi, Aljoša. Za 
me je vrlina jedno, za Kineza drugo — dakle stvar relativna. Ili nije? 
Nije relativna? Lukavo pitanje! Ti se nećeš smijati, ako ti kažem, da 
nisam zbog toga dvije noći spavao. Čudim se sad samo tome, kako 
mogu ljudi živjeti, a da o tome ništa ne misle. Taština! Ivan nema 
boga. On ima ideju. To prelazi moje dimenzije. Ali on šuti. Mislim, da 


je on mason. Pitao sam ga, jeli — a on šuti. Htio sam da se napijem 
vode iz njegova vrela — on šuti. Samo je jedamput rekao jednu 
riječcu. 


— Što je rekao? — upade Aljoša žurno. 

— Rekao sam mu, ako je tako, onda je, dakle, sve dozvoljeno. 
On se stuštio. »Fjodor Pavlovič, reče on, tatica naš, bio je prase, ali 
je mislio pravilno.« Eto, što mi je odbrusio. To je sve, što mi je rekao. 
To je ipak čistije od Rakitina. 

— Jest, — potvrdi Aljoša s gorčinom. — Kad je bio kod tebe? 

— O tom ćemo poslije, a sada nešto drugo. Dosada ti nisam o 
bratu Ivanu govorio ništa. Odlagao sam za svršetak. Kad se ova 
moja stvar ovdje okonča i izreknu presudu, onda ću ti nešto saopćiti, 
sve ću ti ispričati. Radi se o nečem strašnom... A ti ćeš mi biti sudac 
u tome. A sada i ne započinji o tome, sad šuti. Vidiš, ti govoriš o 
sutrašnjem, o sudu, a ja, vjeruješ mi, ne znam ništa. 

— Jesi li govorio s onim odvjetnikom? 

— Ah, kakav odvjetnik! Govorio sam mu o svemu. To je okretan 
nitkov, prijestolnički nitkov, Bernard! Samo mi ne vjeruje ni šuplja 
boba. Predstavi sebi, vjeruje, da sam ga ja ubio, — ja to već vidim. 


»A zašto ste, pitam ga, onda došli da me branite?« Ja pljujem na 
njih. I liječnika su također pozvali, hoće da dokažu, da sam lud. To 
im neću dopustiti! Katarina Ivanovna hoće da do kraja izvrši »svoju 
dužnost«. Sili se! (Mitja se gorko osmjehnu). Mačka! Tvrdo srce! A 
ona međutim zna, da sam ja kazao za nju onda u Mokrom, da je ona 
žena vrlo velikog gnjeva! Dojavili su joj to. A i iskazi su se umnožili 
kao pijesak u moru! Grigorij je ostao kod svoga; Grigorij je pošten, ali 
je budala. Mnogi su ljudi pošteni samo zato, jer su budale. To je — 
misao Rakitinova. Grigorij mi je neprijatelj. Ponekoga je korisnije 
imati za neprijatelja, nego za prijatelja. To velim za Katarinu 
Ivanovnu. Bojim se, oh, da će ona kod suda ispričati o poklonu do 
zemlje nakon onog slučaja s one četiri tisuće i pet stotina rubalja! 
Sve ću vratiti, do posljednje pare. Neću njenih žrtava! Postidjet će 
me pred sudom! Nekako ću to podnijeti? Otiđi joj, Aljoša, i zamoli je, 
da to ne spominje na sudu. Ili je to nemoguće? No, dođavola, meni 
je svejedno, nekako ću ipak podnijeti! Ali ja je ne žalim. Sama to želi. 
Po zasluzi trpi lopov muke. Ja ću održati svoj govor, Alekseju. (On se 
opet gorko osmjehnu). Ali... ali Grušenjka, Gruša, gospode! Zašto 
ona prima sad na se toliku patnju? — uskliknu on iznenada u 
suzama. — Ubija me Gruša, pomisao na nju ubija me, ubija! Ona je 
malo prije bila kod mene... 

— Ona mi je sama pričala. Ti si je danas jako uvrijedio. 

— Znam. Neka me đavo nosi zbog mog karaktera. Bio sam na 
nju ljubomoran. Kad je odlazila, pokajao sam se i poljubio je. Ali 
oproštenja nisam molio. 

— A zašto nisi zamolio? — zapita ga Aljoša. 

Mitja se iznenada gotovo veselo nasmija. 

— Neka te bog sačuva, mili mladiću, da ikad od ljubljene žene 
zatražiš oproštenje zbog svoje krivice! Osobito od ljubljene, osobito, 
pa ne znam kako bio pred njom kriv! Jer žena je, — brate, đavo bi ga 
znao što, ali, ja ih bar poznajem! Pokušaj da priznaš pred njom svoju 
krivicu: »kriv sam, reci, oprosti, molim te« — i odmah će se osuti 
tuča prijekora! Ni za živu glavu neće oprostiti otvoreno i naprosto, 
već će te poniziti kao dronjak, nabrojit će ti i ono, što nije nikad ni 
bilo, sve će izredati, ništa neće zaboraviti, još će svoga nadodati i tek 
će onda oprostiti. | to će učiniti najbolja, najbolja među njima! 
Sastrugat će posljednje strugotine i sasuti ti na glavu, — toliko se 


živoderstva nalazi u njima, u svima odreda, u tim anđelima, bez kojih 
ne možemo živjeti! Vidiš, golube, reći ću ti otvoreno i jednostavno: 
svaki pristojan čovjek mora biti pod papučom bar jedne žene. To je i 
moje uvjerenje; ne uvjerenje, ja to osjećam. Muškarac mora biti 
velikodušan, to ga neće ukaljati. Ni junaka neće ukaljati, Cezara 
neće ukaljati! Ali oproštenje ipak ne moli, nikad, nipošto. Zapamti 
ovo pravilo: saopćio ti ga je tvoj brat Mitja, koga su žene upropastile. 
Ne, ja ću se radije i ne moleći za oproštenje nekako drukčije odužiti 
Grušenjki. Ja osjećam prema njoj pobožnost, Alekseju, pobožnost! 
Samo što ona to ne vidi, ne, uvijek joj je malo ljubavi. | muči me, 
ljubavlju me muči. A što je bilo prije! Prije su me mučile jedino 
infernalne konture, a sad sam cijelu njenu dušu primio u svoju dušu i 
po njoj postao čovjekom! Hoće li nas vjenčati? Ja ću bez toga 
umrijeti od ljubomora. I tako svaki dan snivam o nečem... A što ti je 
ona o meni govorila? 

Aljoša ponovi sve, što mu je Grušenjka malo prije rekla. Mitja 
sasluša sve pojedinosti, za neke se potanko raspita i bi zadovoljan. 

— Dakle, ne ljuti se, što sam ljubomoran? — viknu on. — Prava 
žena! »Ja imam samo tvoje srce.« Ah, volim takva tvrda srca, iako 
ne trpim, kad su na me ljubomorna, ne trpim! Tući ćemo se... Ali 
ljubiti, ljubit ću je bezgranično. Hoće li nas vjenčati? Zar robijaše 
vjenčaju? To je pitanje. A bez nje ne mogu živjeti. 

Mitja smrknut prođe sobom. U sobi se bilo već gotovo smračilo. 
On se odjedamput strašno zabrinu. 

— Dakle tajna, kaže, tajna? | nas smo se troje, misli, zavjerili 
protiv nje, i »Kaćka« je, veli, umiješana? Ne, brate, ne, Grušenjka, 
nije to. Ti si to promašila, glupo si ženski promašila! Aljoša, golube, 
eh, što bilo da bilo, otkrit ću ti našu tajnu! 

On se obazre na sve strane i naglo priđe sasvim do Aljoše, koji je 
pred njim stajao i stade mu šaptati s tajanstvenim izrazom, iako ga 
zapravo nije mogao nitko čuti: stari je stražar drijemao u kutu na 
klupi, a do vojnika stražara nije mogla doprijeti ni jedna riječ. 

— Otkrit ću ti cijelu tajnu! — šaptaše Mitja žurno. — Htio sam ti 
poslije otkriti, ali mogu li se ja bez tebe na nešto odlučiti? Ti si za me 
sve. lako velim, da je Ivan od nas viši, ali ti si moj kerubin. Samo ti 
odlučuješ. Možda si ti najviši čovjek, a ne Ivan. Vidiš, ovdje se radi o 
savjesti, o višoj savjesti, — tajni, toliko važnoj, da ja sam nisam 


mogao s njom izaći na kraj i zato sam sve tebi prepustio. A ipak je 
sad još rano, da se odlučuje, jer se mora čekati na osudu: kad padne 
osuda, onda ćeš ti odlučiti o mojoj sudbini. Sada ne odlučuj; sada ću 
ti reći sve, sve ćeš čuti, ali ne odlučuj. Čekaj i šuti. Neću ti sve otkriti. 
Reći ću ti samo ideju, bez pojedinosti, a ti šuti. Ni pitanja, ni pokreta, 
pristaješ li? Uostalom, gospode, kamo ću s tvojim očima? Bojim se, 
da će tvoje oči presuditi, makar ti i šutio. Ah, bojim se! Aljoša, čuj: 
brat Ivan predložio mi je, da bježim. Pojedinosti neću da spominjem: 
sve je unaprijed udešeno, sve se može izvesti. Šuti, ne odlučuj. U 
Ameriku s Grušom. Jer ja ne mogu živjeti bez Gruše! A što, ako je 
onamo meni ne puste? Zar robijaše vjenčaju? Brat Ivan kaže, da ne 
vjenčavaju. A što ću ja bez Gruše ondje pod zemljom s pijukom? Tim 
ću pijukom samo sebi smrskati glavu. A s druge strane savjest? 
Pobjegao sam pred patnjama! Dan mi je bio znak — i ja znak 
odbacio, otvoren mi je bio put očišćenja — ja sam načinio nalijevo 
krug. Ivan mi kaže, da mogu biti u Americi »uz dobre nakane« od 
veće koristi, nego pod zemljom. A gdje ćemo otpjevati našu 
podzemnu himnu? Što je Amerika, Amerika je opet taština! A i 
lopovluka, mislim, ima mnogo u Americi. Pobjegao sam, da me ne 
raspnu! Jer, velim ti, Aljoša, ti jedini možeš to razumjeti i nitko drugi, 
za druge su ovo gluposti, buncanje, sve to, što sam ti govorio o 
himni. Reći će, da sam pomjerio pameću ili da sam budala. Što se 
himne tiče, razumije i Ivan, o, razumije, samo na to ne odgovara, već 
šuti. Ne vjeruje u himnu. Ne govori, ne govori: ta ja vidim, kako ti 
gledaš — ti si već odlučio! Ne odlučuj, poštedi me, ja ne mogu živjeti 
bez Gruše, sačekaj osudu! 

Mitja završi kao u nekom zanosu. Držao je Aljošu objema rukama 
za ramena i čisto se upio u njegove oči svojim požudnim plamenim 
pogledom. 

— Zar robijaše vjenčavaju? — ponovi on po treći put molećim 
glasom. 

Aljoša ga slušaše s neobičnim čuđenjem i bijaše duboko 
potresen. 

— Reci mi samo jedno, — progovori on, — da li Ivan jako 
navaljuje i tko je to prvi smislio? 

— On, on je smislio, on i navaljuje. Neprestano mi je dolazio i 
odjedamput, prije sedmicu dana, čim je došao, otpočeo je odmah s 


tim. Strašno navaljuje. Ne moli, već zapovijeda. Ne sumnja, da ću ga 
poslušati, mada sam mu otvorio cijelo svoje srce, kao i tebi, i o himni 
govorio, ali o tome kasnije. Histerično želi. Glavno su novci: deset 
tisuća, veli, tebi za bijeg, a dvadeset tisuća za Ameriku; s deset 
tisuća divno ćemo izvesti bijeg. 

— I rekao ti je, da mi o tome nipošto ne spominješ? — zapita ga 
ponovo Aljoša. 

— Baš nikome, a izričito ne tebi: tebi nipošto. Sigurno se boji, da 
ćeš stati preda me kao savjest. Ne govori mu, da sam ti saopćio. Ah, 
ne spominji mu! 

— Imaš pravo, — odluči Aljoša, — ne može se odlučiti prije 
presude! Poslije osude ćeš sam odlučiti. Onda ćeš u samom sebi 
naći novog čovjeka, i on će odlučiti. 

— Novog čovjeka ili Bernarda, taj će odlučiti na bernardski način! 
Jer mi se čini, da sam i ja prezreni Bernard! — gorko se iskesi Mitja. 

— Azar se ti, brate, zbilja, zbilja uopće ne nadaš, da ćeš se moći 
osloboditi optužbe? 

Mitja grčevito uzdignu ramena i odričući mahnu glavom. 

— Aljoša, golube, vrijeme je, da ideš, — reče on, požurujući ga. 
— Nadglednik se već razvikao u dvorištu, sad će odmah ovamo 
doći. Već je kasno, protivi se propisima. Zagrli me brzo, prekriži me, 
golube, prekriži za sutrašnji križ... 

Oni se zagrliše i poljubiše. 

— Ivan predlaže, — reče Mitja naglo, — da bježim, a ipak vjeruje, 
da sam ubio! 

Tužan osmijeh pojavi se na njegovim usnama. 

— Jesi li ga pitao: vjeruje ili ne vjeruje? — zapita Aljoša. 

— Ne, nisam ga pitao. Htio sam da ga pitam, ali nisam mogao, 
snage mi nije doteglo. Ali svejedno, poznao sam po njegovim očima. 
Dakle, zbogom! 

Oni se još jedamput brže bolje poljubiše, i Aljoša je već bio 
izišao, kad ga Mitja iznenada ponovo zovnu: 

— Stani preda me, evo ovako. 

I on opet čvrsto uhvati Aljošu objema rukama za ramena. Lice mu 
je odjedamput toliko poblijedilo, da je to čak i u gotovo potpunom 
mraku bilo vrlo uočljivo. Usne mu se iskrivile, pogled je upio u Aljošu. 


— Aljoša, reci mi čistu istinu, kao pred gospodom bogom: 
vjeruješ li ti, da sam ja ubio ili ne vjeruješ? Ti, naime lično ti, da li 
vjeruješ ili ne vjeruješ? Čistu istinu, ne laži! — viknu on bijesno. 

Aljoša kao da se sav zaljulja, a kroz srce, on je to osjetio, kao da 
mu prođe nešto oštro. 

— Prodi se, što ti... — promuca on posve zbunjen. 

— Čistu istinu, čistu, ne laži! — ponovi Mitja. 

— Ni trenutka nisam vjerovao, da si ti ubojica! — ote se Aljoši iz 
grudi uzdrhtalim glasom i on uzdigne desnu ruku u vis, kao da 
priziva boga za svjedoka. Sreća obasja za trenutak cijelo Mitjino lice. 

— Hvala ti! — reče on otegnuto, kao da je predahnuo poslije 
nesvjestice. — Sada si me preporodio... Vjeruješ li: sve dosad sam 
se bojao da pitam tebe, i to tebe, tebe! Ali, odlazi, odlazi! Ti si me 
okrijepio za sutrašnji dan, blagoslovio te bog! Ali, odlazi, ljubi Ivana! 
— ote se naposljetku Mitji. 

Aljoša izađe sav obliven suzama. Toliko nepovjerenje, toliko 
nepouzdanje, čak u njega, u Aljošu — sve je to odjednom rastvorilo 
pred Aljošinim pogledom takvu provaliju bezizlazne tuge i očajanja u 
duši njegova nesretna brata, kakvu on dosad nije ni naslućivao. 
Odjedamput ga obuze duboko, beskrajno suučešće i trenutno ga 
užasno mučaše. Njegovo probodeno srce, strašno ga je boljelo. 
»Ljubi Ivana!« sjetio se on maloprijašnjih Mitjinih riječi. A on je i išao 
Ivanu. Još je jutros silno zaželio, da se sastane s Ivanom. Njega nije 
Mitja ništa manje mučio, nego Ivan, a sad, poslije sastanka s bratom, 
više nego ikad. 


V 
NISI TI, NISI TI! 


Putem do Ivana morao je proći pored kuće, u kojoj je stanovala 
Katarina Ivanovna. Njeni prozori bili su rasvijetljeni. On iznenada 
zastade i odluči da uđe. S Katarinom Ivanovnom nije se vidio već 
više od sedmice dana. Ali njemu je sad palo na pamet, da je Ivan 
možda sad kod nje, osobito uoči takva dana. Kad je pozvonio i 
stupio na stube slabo osvijetljene kineskim fenjerom, spazio je, kako 


ozgo silazi čovjek, u kome je, kad je stigao do njega, prepoznao 
brata. Ovaj je sigurno već odlazio od Katarine Ivanovne. 

— Ah, to si samo ti — reče hladno Ivan Fjodorovič. — No, 
zbogom. Ideš njoj? 

— Idem. 

— Ne savjetujem ti, ona je uzbuđena, i ti ćeš je još gore 
oneraspoložiti. 

— Neće, neće! — iznenada zavika glas odozgo, s vrata, koja su 
se u tom trenutku otvorila. — Alekseju Fjodoroviču, vi dolazite od 
njega? 

— Jest, bio sam kod njega. 

— Poručuje li štogod? Ulazite, Aljoša, i vi se, Ivane Fjodoroviču, 
svakako, svakako vratite. Ču-je-te li! 

Glas je Katjin zazvučao tako zapovjednički, da je Ivan Fjodorovič, 
poslije trenutnog oklijevanja ipak odlučio, da se ponovo uspne 
zajedno s Aljošom. 

— Prisluškivala je! — prošapta on razdraženo za se, ali je Aljoša 
to ipak čuo. 

— Dozvolite mi, da ostanem u ogrtaču, — reče Ivan Fjodorovič 
ulazeći u sobu. — Neću ni sjesti. Ne ostajem duže od jedne minute. 

— Sjednite, Alekseju Fjodoroviču, — reče Katarina Ivanovna, ali 
sama ne sjede. Ona se za ovo vrijeme malo promijenila, ali crne 
njene oči sijevale su zlogukim plamenom. Aljoša se poslije sjetio, da 
mu se ona učinila tada izvanredno lijepom. 

—Ašto mi poručuje? 

— Samo jedno, — reče Aljoša, gledajući joj ravno u lice: — da 
štedite sebe i ne govorite na sudu ništa o onom (on se malo smete), 
što je bilo među vama... u početku vašeg poznanstva... u onom 
gradu... 

— A, o onom poklonu do zemlje zbog onih novaca! — dočeka 
ona i nasmija se gorko. — Što, boji li se on za se ili za me — je li? 
Rekao je, da štedim — a koga? Njega ili sebe? Recite, Alekseje 
Fjodoroviču? 

Aljoša ju pomno motri, nastojeći da je shvati. 

— | sebe i njega, — reče on tiho. 

— Da, da — odsiječe ona nekako bijesno i iznenada pocrvenje. 


— Vi mene, Alekseje Fjodoroviču, još ne poznajete, — reče ona 
prijeteći, — a i ja sama još ne poznajem sebe. Možda ćete zaželjeti, 
da me poslije sutrašnjeg preslušavanja zgazite nogama. 

— Vi ćete svjedočiti pošteno, — reče Aljoša, — samo je to 
potrebno. 

— Žena je često nepoštena, — zaškrguta ona zubima. — Ja sam 
još prije jednog sata mislila, da će mi biti strašno i dotaći se onog 
odroda... kao kakva gada... a sad više ne mislim, jer on je još uvijek 
za me čovjek! I je li on ubio? On ubio? — povika ona odjedamput 
histerično, okrenuvši se naglo Ivanu Fjodoroviču. 

Aljoši je bilo odmah jasno, da je ona to isto pitanje već stavljala 
Ivanu Fjodoroviču i, možda, tek minutu jednu prije njegova dolaska, i 
to ne prvi put, nego stoti put, i da su se na kraju posvadili. 

— Bila sam kod Smrdljakova... — produži ona, obraćajući se 
neprestano Ivanu Fjodoroviču... — Ti, ti si me uvjerio, da je on 
ocoubojica. Ja sam samo tebi povjerovala! — Ovaj kao da se na silu 
osmjehnu. Aljoša zadrhta, kad ču, gdje mu govori ti. Nije mogao ni 
slutiti, da među njima vladaju takvi odnosi. 

— Pa, ipak je dosta, — presiječe Ivan. — Sad idem. Doći ću 
sutra! — |I odmah se okrenu, izađe iz sobe i uputi se ravno prema 
stubama. 

Katarina Ivanovna ščepa naglo s nekakvom zapovjedničkom 
gestom Aljošu za obje ruke. 

— Idite za njim! Stignite ga! Ne ostavljajte ga sama ni na 
trenutak, — prošapta ona brzo. — On je poludio. Zar ne znate, da je 
on poludio? On ima vrućicu, živčanu vrućicu! Rekao mi je liječnik, 
idite, trčite za njim... 

Aljoša skoči i natisnu se za Ivanom Fjodorovičem. Ovaj je bio 
odmakao tek nekih pedeset koraka. 

— Što ćeš? — okrenu se on naglo Aljoši, videći, da ga je 
dostigao: — sigurno ti je zapovjedila, da letiš za mnom, jer da sam 
poludio. Znam napamet, — nadoveza on razdraženo. 

— Ona se dakako vara, ali ima pravo, kad kaže da si bolestan, — 
reče Aljoša. — Ja sam malo prije kod nje motrio tvoje lice, tvoje je 
lice jako bolesno, jako bolesno, Ivane! 

Ivan je išao, ne zaustavljajući se. Aljoša za njim. 


— A znaš li, Alekseju Fjodoroviču, kako čovjek poludi? — zapita 
Ivan sasvim tiho, nimalo ljutitim glasom, u kome je nenadano 
zazvučala najprostodušnija znatiželja. 

— Ne, ne znam, ali držim, da ima mnogo različitih vrsta ludila. 

— A dali je moguće na sebi opažati, da silaziš s uma? 

— Ja mislim, da je nemoguće u takvu stanju trijezno promatrati 
sama sebe — odgovori Aljoša u čudu. 

Ivan zašutje na časak. 

— Ako želiš, razgovarati sa mnom, prijeđi na što drugo, — reče 
on nakon stanke. 

— Gle, da ne zaboravim, imam za te pismo, — reče Aljoša 
bojažljivo, te izvuče iz džepa Lizino pismo i pruži mu ga. Baš u tom 
trenutku priđoše svjetiljki. Ivan je odmah prepoznao rukopis. 

— A, to je od onog đavolčića! — nasmija se on bijesno te, i ne 
otvarajući kuverte, razdere ga na nekoliko komadića i baci niz vjetar. 
Papirići se razletješe na sve strane. 

— Nema joj, čini mi se, ni šesnaest godina, a već se nudi! — 
reče on s prezirom i pođe dalje. 

— Kako: nudi se? — viknu Aljoša. 

— Zna se, kako se nude razvratne žene. 

— Kako možeš, Ivane, takvo što reći? — zauze se Aljoša s 
tugom i vatreno. — Ta to je dijete, ti vrijeđaš dijete! Ona je bolesna, 
jako bolesna, i ona također možda silazi s uma. Nisam mogao a dati 
ne predam njeno pismo... Ja sam se naprotiv nadao, da ću od tebe 
nešto saznati... pa da je spasim. 

— Nemaš što od mene saznati. Ako je ona dijete, nisam ja njena 
dadilja. Šuti, Alekseju. Ne produžuj. Ja na to čak i ne mislim. 

Oni opet šućahu trenutak. 

— Ona će se sad cijelu noć moliti majci božjoj, da joj pokaže, 
kako da postupa sutra na sudu, — progovori on opet oštro i bijesno. 

— Ti... ti govoriš o Katarini Ivanovnoj? 

— Jest. Da li da istupi kao spasitelj ili kao Mitjin upropastitelj! 
Zato će se moliti, da joj prosvijetli dušu. Ona sama, vidiš li, ne zna, 
nije još dospjela, da se spremi. | ona želi, da budem njenom 
dadiljom, hoće, da je uspavljujem. 


— Brate, tebe ljubi Katarina Ivanovna, — progovori Aljoša tužno. 

— Možda. Samo što mene srce ne vuče njoj. 

— Ona pati. Zašto joj govoriš... katkad... takve riječi, da se može 
nadati? — produži Aljoša s plašljivim prijekorom. — Ta ja znam, da si 
joj ti ulijevao nadu, oprosti, što ti ovo govorim, — nadoveza on. 

— Ne mogu ja ovdje postupati, kako bi trebalo, raskinuti i reći joj 
otvoreno! — reče Ivan jetko. — Mora se pričekati, dok ne izreknu 
osudu ubojici. Ako sad raskinem s njom, ona će mi se sutra osvetiti i 
upropastiti na sudu onog nevaljalca, jer ga mrzi i zna, da ga mrzi. 
Ovdje je sve laž, laž na laži. A sad, dok još nisam raskinuo s njom, 
ona se još uvijek nada, ona neće htjeti da upropasti onog odroda, jer 
znade, koliko ja želim, da ga izvučem iz nevolje. Samo da već pukne 
ta prokleta osuda! 

Riječi »ubojica« i »odrod« bolno se kosnuše Aljošina srca. 

— A čime to može ona da upropasti brata? — zapita on, 
razmišljajući o Ivanovim riječima. — Što može ona iskazati, što bi 
moglo direktno upropastiti Mitju. 

— Ti to još ne znaš. Ona ima u rukama jedan dokument, Mitjin, 
vlastoručni, koji matematski dokazuje, da je on ubio Fjodora 
Pavloviča. 

— To ne može biti! — povika Aljoša. 

— Kako ne može? sam sam ga čitao. 

— Takav dokument ne može postojati! — vatreno ponovi Aljoša. 
— Ne može biti, jer on nije ubojica. Nije on ubio oca, nije on! 

Ivan Fjodorovič iznenada stade. 

— Tko je dakle ubojica po vašem mišljenju? — čisto hladno 
zapita on, a nešto ohola zazvuča u tonu njegova pitanja. 

— Ti sam znaš, tko je, — tiho i prodorno progovori Aljoša. 

— Tko? Ona bajka o onom ludom _ idiotu, epileptičaru? O 
Smrdljakovu? 

Aljoša odjedamput osjeti, da sav dršće. 

— Ti sam znaš, tko je, — ote mu se mlako. Poče teško disati. 


— Ali, tko je, tko je? — povika Ivan Fjodorovič gotovo već 
bijesno. Sva njegova suzdržljivost odjedamput nesta. 
— Ja samo jedno znam, — progovori Aljoša još uvijek gotovo 


šapćući, — nisi ti ubio oca. 
— Nisi ti? Sta to znači: nisi ti? — ukoči se Ivan. 


— Nisi ti ubio oca, nisi ti, — čvrsto ponovi Aljoša. Oni su šutjeli 
gotovo pola minute. 

— I sam znam, da nisam ja, buncaš li ti? — reče Ivan i osmjehne 
se blijedo, iskrivivši usta. 

— NE, Ivane, ti si sam sebi nekoliko puta rekao, da si ti ubojica. 

— Kad sam rekao? Ja sam bio u Moskvi... Kad sam rekao? — 
promuca Ivan sasvim zbunjeno. 

— Ti si to rekao sam sebi mnogo puta, kad si ostajao sam za ova 
dva strašna mjeseca, — produži Aljoša i dalje tiho i odmjereno. Ali je 
govorio, kao da nije pri sebi, kao da ne govori od svoje volje, nego 
kao da se pokorava nekakvoj neodoljivoj zapovijedi. — Ti si 
optuživao sebe, ti si priznavao sam sebi, da nije ubojica nitko drugi, 
nego ti. Ali nisi ti ubio, ti se varaš, nisi ti ubojica, čuješ li, nisi ti! Mene 
je bog poslao da ti to kažem. 

Obojica zašutješe. Šutnja je potrajala jednu cijelu dugačku 
minutu. Stajali su i gledali jedan drugom u oči. Obojica su bili blijedi. 
Ali odjedamput se Ivan sav strese s snažno ščepa Aljošu za rame. 

— Ti si bio kod mene? — progovori on šapćući i škrgućući 
zubima. — Ti si bio kod mene noću, kad je on dolazio... Priznaj... jesi 
li ga vidio, vidio? 

— O kome ti to govoriš... o Mitji? — zapita Aljoša u nedoumici. 

— Ne, o njemu, neka đavo nosi odroda! — bijesno viknu Ivan. — 
Zar ti znaš, da mi je on dolazio? Kako si saznao, kazuj! 

— Tko on! Ja ne znam, o kome ti govoriš, — promuca Aljoša već 
u strahu. 

— Ne, ti znaš... kako bi inače... nije moguće, da ne znaš... 

Ali se on odjedamput zaustavi. Stajao je, kao da nešto razmišlja. 
Čudnovat osmijeh iskrivi njegove usne. 

— Brate, — otpoče opet Aljoša uzdrhtalim glasom, — ja sam ti 
ovo rekao, jer sam znao, da ćeš ti mojim riječima povjerovati, to sam 
znao. Ja sam ti zauvijek rekao to: nisi ti! Čuješ li, za cio život. | bog 
mi je stavio na dušu, da ti to kažem, makar me ti ovog trenutka 
zauvijek zamrzio... 

Ali se Ivan Fjodorovič, očito uspio već sasvim pribrati. 

— Alekseju Fjodoroviču, — progovori on s hladnim osmijehom, 
— ja proroke i epileptičare ne trpim; osobito božje poslanike, vi to i 
suviše dobro znate. Ovog trenutka kidam s vama i, čini mi se, 


zauvijek. Molim vas, da me odmah na ovom raskršću ostavite. A i 
put do vašeg stana vodi kroz sporednu ulicu. Osobito se čuvajte, da 
mi večeras ne dođete! Čujete li? 

On se okrenu i, koračajući odlučno pođe ravno, a da se ni ne 
osvrnu. 

— Brate, — viknu Aljoša za njim, — ako ti se danas štogod desi, 
pomisli najprije na me!... 

Ali Ivan ne odgovori. Aljoša je stajao na raskršću do svjetiljke, 
dok nije Ivan iščezao u mraku. Onda se okrenu i uputi sporednom 
ulicom kući. | on i Ivan stanovali su zasebno, svaki u svom stanu: 
nijedan nije htio da stanuje u opustjeloj kući Fjodora Pavloviča. 
Aljoša je uzeo u najam namještenu sobu kod jedne građanske 
obitelji; Ivan Fjodorovič stanovao je prilično daleko, u unajmljenu 
prostranu i dosta udobnu stanu u krilu jedne lijepe kuće, koja je bila 
svojina neke imućne činovničke udovice. za cijelo kućno krilo brinula 
se samo jedna ostarjela, sasvim gluha bakica, posve reumatična, 
koja je lijegala u šest sati uvečer, a ustajala u šest sati ujutro. Ivan 
Fjodorovič je za ova dva mjeseca imao neobično male zahtjeve i 
jako je volio potpunu samoću. Čak je i sobu, u kojoj je stanovao, sam 
spremao, a u ostale sobe svog stana rijetko je kad i zalazio. Kad je 
stigao do svoje kapije i već uhvatio za ručicu zvona, on zasta. 
Osjećao je, da sav dršće od bijesa. Ali odjedamput je naglo ispustio 
ručicu zvona, pljunuo, okrenuo se i opet brzo pošao u sasvim drugi, 
protivni kraj grada, prema jednoj maloj, nakrivljenoj brvnari, koja je 
bila udaljena oko dvije vrste od njegova stana i u kojoj je stanovala 
Marija Kondratjevna, bivša susjeda Fjodora Pavloviča, koja je 
dolazila u kuhinju Fjodora Pavloviča po čorbu i kojoj je nekad 
Smrdljakov pjevao pjesme i svirao u gitaru. Ona je prodala prijašnju 
svoju kućicu i sad je stanovala s majkom gotovo u kolibici, a bolesni 
Smrdljakov, koji je bio gotovo na umoru, preselio se njima odmah 
poslije smrti Fjodora Pavloviča. | eto, Ivan se Fjodorovič uputio sad 
njemu, vučen jednom izvanrednom i nametljivom mišlju. 


VI 


PRVI SASTANAK SA SMERDJAKOVOM 


Ivan Fjodorovič išao je sad već po treći put od svog dolaska iz 
Moskve da razgovara sa Smrdljakovom. Prvi put poslije katastrofe 
sastao se s njim i razgovarao odmah prvog dana, kada je stigao, 
zatim ga je obišao još jedamput poslije dvije sedmice. Ali poslije tog 
prekinuo je on svoje sastanke sa Smrdljakovom i nije ga dosada 
vidio više od mjesec dana, niti gotovo išta o njemu čuo. A Ivan 
Fjodorovič vratio se onda iz Moskve tek peti dan iza smrti očeve, te 
nije ni zatekao njegovo mrtvo tijelo, jer su ga pokopali upravo uoči 
njegova dolaska. Uzrok, što je zakasnio, bio je taj, što se Aljoša, koji 
nije znao njegovu točnu adresu u Moskvi, da bi mogao brzojaviti, 
obratio Katarini Ivanovnoj, a ova je, ne znajući također njegove točne 
adrese, brzojavila svojoj sestri i tetki, računajući, da će Ivan 
Fjodorovič, čim stigne u Moskvu, doći njima. Ali im je došao tek 
četvrti dan poslije svog dolaska i čim je pročitao brzojav, odmah 
dakako na vrat na nos pojurio kući. Kod kuće se našao najprije s 
Aljošom, i kad se razgovarao s njim bio je jako iznenađen, što ovaj, 
čak neće ni da posumnja na Mitju, nego otvoreno okrivljuje 
Smrdljakova, što se potpuno kosilo s cijelim ostalim mišljenjem u 
našem gradu. Kad se zatim sastao s ispravnikom i tužiocem i 
saznao za potankosti optužbe i hapšenja, on se još jače čudio Aljoši 
i opravdavao njegovo mišljenje samo njegovim strašno uzbuđenim 
bratskim osjećajem i sažaljenjem prema Mitji, koga je Aljoša, što jt 
Ivan znao, jako volio. Ovom zgodom reći ćemo jedamput zauvijek 
tek dvije riječi o osjećajima Ivanovima prema Dmitriju Fjodoroviču: 
on ga uopće nije volio i tek ako je ponekad osjetio prema njemu 
neko slabo sažaljenje, pomiješano s velikim prezirom, gotovo sličnim 
gađenju. Cio Mitja, čak i njegova figura bila mu je neobično 
nesimpatična. Na ljubav Katarine Ivanovne prema njemu gledao je s 
negodovanjem. S optuženim Mitjom sastao se, međutim, također na 
dan svog dolaska, i taj sastanak ne samo da nije oslabio u njemu 
uvjerenje o bratovoj krivnji, već ga je čak i ojačao. Brata je onda 
zatekao uznemirena i bolesno uzrujana. Mitja je bio razgovorljiv, ali 
rastresen i razmetljiv, govorio je jako otresito, okrivljivao Smrdljakova 
i strašno se zaplitao. Najviše je govorio o one tri tisuće, koje mu je 
»ukrao« pokojnik. »Novci su moji, oni su bili moji«, ponavljao je 
Mitja, »a da sam ih i ukrao, bio bih u pravu.« Sve činjenice, koje su 
govorile protiv njega, nije gotovo ni poricao i, ako je tumačio 


činjenice u svoju korist, činio je to nekako smeteno i ružno, — kao da 
se uopće i ne želi da opravdava pred Ivanom Fjodorovičem ili pred 
kim drugim, već se naprotiv ljutio, oholo podcjenjivao optužbe, 
psovao i žestio se. Svjedočanstvu Grigorijevu o otvorenim vratima 
samo se prezirno smijao i uvjeravao, da ih je »đavao otvorio«. Ali 
nije mogao da navede protiv te činjenice nikakva logična 
objašnjenja. On je, štoviše, namjerno uvrijedio Ivana Fjodoroviča 
prilikom tog prvog sastanka, rekavši oporo, da nemaju prava da ga 
sumnjiče i ispituju oni, koji samo tvrde, da je »sve dozvoljeno«. On je 
bio ovaj put uopće jako neprijazan prema Ivanu Fjodoroviču. Ivan 
Fjodorovič uputio se onda, odmah poslije svog sastanka s Mitjom, 
Smrdljakovu. 

Još u vagonu, dok je jurio iz Moskve, neprestano je mislio o 
Smrdljakovu i o posljednjem razgovoru s njim uoči svog odlaska. 
Štošta ga je bunilo, štošta mu se činilo sumnjivo. Ali kad je davao 
iskaze pred istražnim sucem, Ivan Fjodorovič je privremeno prošutio 
taj razgovor. Sve je odložio do sastanka sa Smrdljakovom. Ovaj se 
tada nalazio u gradskoj bolnici. Liječnici Herzenstube i Varvinski, 
koga je Ivan Fjodorovič sreo u bolnici, odgovarali su odlučno na 
uporna njegova pitanja, da je Smrdljakovljeva padavica očita, i 
začudili su se čak pitanju: »Da se nije pretvarao na dan katastrofe?« 
Oni su ga uvjeravali, da je taj nastup bio čak neobičan, te je trajao i 
ponavljao se nekoliko dana, tako da je život bolesnikov bio u 
nesumnjivoj opasnosti, i da se tek sad, poslije poduzetih mjera može 
pouzdano reći, da će bolesnik ostati živ, iako je vrlo vjerojatno 
(nadovezao je liječnik Herzenstube), da će njegov razum ostati 
pomućen, »ako ne za cio život, a ono dosta dugo vremena?« Na 
nestrpljivo pitanje Ivana Fjodoroviča, da li je on »sada, dakle, lud?« 
odgovoriše mu, da »nije još u potpunom smislu, ali da se opažaju 
neke abnormalnosti.« Ivan je Fjodorovič odlučio, da sam sazna, 
kakve su to abnormalnosti. U bolnici su mu odmah dozvolili, da ga 
posjeti. Smrdljakov se nalazio u posebnom odjeljenju i ležao je na 
krevetu od dasaka. Do njega se nalazio još jedan takav krevet, na 
kome, je ležao jedan uzeti mještanin, sav nabuhnuo od vodene 
bolesti, koji mora danas ili sutra umrijeti; i on nije mogao smetati 
razgovoru. Kad je Smrdljakov ugledao Ivana Fjodoroviča, on se 
nepovjerljivo iskesio i kao da se u prvi trenutak čak prepao. Tako se 


bar učinilo Ivanu Fjodoroviču. Ali je to potrajalo samo trenutak, i 
Smrdljakov ga je naprotiv gotovo iznenadio svojom mirnoćom, koju 
je pokazivao cijelo vrijeme. Ivan se Fjodorovič na prvi pogled očito 
uvjerio, da je zaista ozbiljno i teško bolestan: on je bio vrlo slab, 
govorio je polagano i nekako je teško micao jezikom, jako je 
izmršavio i požutio. Za čitava posjeta, koji je trajao dvadeset minuta, 
neprestano se tužio na glavobolju i žiganje u svim udovima. 
Uškopljeničko, mršavo njegovo lice nekako se smanjilo, zalisci su 
mu bili zamršeni, a mjesto ćupe stršao je u vis samo tanak pramen 
kose. Ali pritvoreno lijevo oko, koje kao da je nešto nagoviještalo, 
odavalo je prijašnjeg Smrdljakova. »S pametnim je čovjekom 
zanimljivo razgovarati«, odmah se sjetio Ivan Fjodorovič. On sjedne 
na stolčić do njegovih nogu. Smrdljakov se s bolom pomaknu cijelim 
tijelom na krevetu, ali nije prvi progovorio, nego je šutio i gledao 
nekako ne baš radoznalo — Možeš li se sa mnom razgovarati? — 
zapita ga Ivan Fjodorovič, — neću te jako umoriti. 

— Mogu vrlo dobro, — progunđa Smrdljakov slabim glasom. — 
Izvoliste li davno stići? — nadoveza on ponizno, kao da hoće da 
osokoli zbunjenog posjetioca. 

— NE, baš danas... Da kušam kašu, što ste je vi ovdje skuhali. — 
Smrdljakov uzdahnu. 

— Što uzdišeš, ta ti si znao? — lupi Ivan Fjodorovič bez 
okolišanja. 

Smrdljakov ozbiljno šućaše trenutak. 

— A kako da nisam mogao znati? Unaprijed je jasno bilo. Ali 
kako sam mogao znati, da će oni tako izvesti? 

— Što izvesti? Ne vrdaj! Ta ti si prorekao, da ćeš dobiti padavicu, 
čim pođeš u podrum? Bar si podrum spomenuo. 

— Jeste li vi to kod preslušavanja rekli? — zapita Smrdljakov 
mirno. 

Ivan se Fjodorovič odjedamput razljuti. 

— Ne, još nisam rekao, ali ću svakako reći. Ti, brate, moraš meni 
sad štošta objasniti i znaj, golube, da ja neću dopustiti, da se ti sa 
mnom titraš. 

— A zašto da se s vama titram, kad ja svu svoju nadu polažem u 
vas, jedino u vas kao u gospoda boga! — progovori Smrdljakov isto 
onako mirno, samo što je na trenutak zažmirio. 


— Prvo, — reče Ivan Fjodorovič i pristupi bliže, — ja znam, da se 
nastup padavice ne može unaprijed proreći. Ja sam se raspitao o 
tome, i ne vrdaj. Dan i sat nastupa padavice ne može se proreći. A 
kako si ti meni mogao onda proreći i dan i sat i da ćeš je dobiti baš u 
podrumu? | kako si ti mogao unaprijed znati, da ćeš se u nastupu 
skotrljati baš u taj podrum, ako nisi namjerno hinio padavicu? 

— U podrum sam morao ionako ići svaki dan po nekoliko puta — 
otegnu Smrdljakov ne žureći se. — Isto sam tako prije godinu dana 
sletio s tavana. Nesumnjivo je, da se ne može proreći dan i sat, kada 
će nastupiti padavica, ali se može uvijek unaprijed naslutiti. 

— Ati si prorekao dan i sat! 

— Što se tiče moje bolesti, padavice, bit će najbolje, ako se 
izvijestite, gospodine, kod ovdašnjih liječnika: da li je bila prava ili 
nije bila prava, a ja nemam više ništa da vam kažem o tom 
predmetu. 

— A podrum? Kako si za podrum unaprijed znao? 

— Baš ste se uhvatili za taj podrum! Kad sam onda silazio u taj 
podrum, bio sam u strahu i brizi, a osobito sam bio u strahu, što sam 
ostao bez vas i što nisam imao više nikog na cijelom svijetu, tko će 
me zaštititi. Silazim onda u taj isti podrum i mislim: »sad će doći, sad 
će me udariti, hoću li se skotrljati dolje ili neću?« i od same te 
sumnje odjedamput me zgrabio u grlu isti onaj neizbježivi grč... no, i 
ja sam se srozao dolje. Sve ovo i cio ondašnji razgovor s vama uoči 
tog dana uvečer kod kapije, kad sam saopćio svoj strah, i o podrumu 
— sve sam ja to potanko otkrio gospodinu liječniku Herzenstubeu i 
istražnom sucu Nikolaju Parfenoviču, i sve su to oni u protokol 
zapisali. A ovdašnji liječnik, gospodin Varvinski, naglasio je pred 
svima, da se baš zbog pomisli i dogodilo, zbog same, to jest te 
sumnje: »hoću li naime pasti ili neću pasti?« A u taj me mah i 
spopala. Tako su i zapisali, da se to bezuvjetno moralo tako dogoditi, 
od samog, to jest, moga straha. 

Izgovorivši to, Smrdljakov, kao da je malaksao od napora, 
duboko uzdahnu. 

— Dakle ti si to već očitovao u svom iskazu? — zapita ga 
donekle iznenađeni Ivan Fjodorovič. On ga je baš tim htio da poplaši, 
što će saopćiti njihov tadašnji razgovor, a kad tamo, on je već to sam 
učinio. 


— Čega da se bojim? Neka zapišu svu pravu pravcatu istinu, — 
reče Smrdljakov odlučno. 

— A ispričao si i naš razgovor kod kapije sve do posljednje riječi? 

— Ne, nisam baš do posljednje riječi. 

— Reci mi sad, zašto si me onda slao u Čermašnju? 

— Bojao sam se, da ćete otići u Moskvu, a Čermašnja je ipak 
bliže. 

— Lažeš, ti si me sam nagovarao, da otputujem: putujte, rekao 
si, dalje od grijeha. 

— To sam rekao onda jedino iz prijateljstva prema vama i zbog 
svoje srdačne odanosti prema vama, jer sam osjećao bijedu i vas 
žalio. Ali sam sebe žalio više, nego vas. Zato sam vam i kazao: 
odlazite od grijeha, kako biste razumjeli, da će kod kuće biti zlo, te 
tako ostali, da branite oca. 

— Onda si to morao otvoreno reći, ti budalo! — planu 
odjedamput Ivan Fjodorovič. 

— Kako sam onda mogao jasnije reći? Jedino je strah iz mene 
govorio, a vi ste se mogli razljutiti. Ja sam se, razumije se, mogao 
bojati, da Dmitrij Fjodorovič ne napravi kakav skandal, da ne odnese 
onaj novac, što ga je smatrao svojim, a tko je mogao znati, da će se 
svršiti s ovakvim ubojstvom? Mislio sam, oni će prosto ugrabiti samo 
one tri tisuće rubalja, što su ležale pod jastučićem gospodarevim, u 
kuverti, a oni eto ubili. A zar bi i mogli, gospodine, ovo naslutiti? 

— Kad dakle sam veliš, da nije bilo moguće nešto takvo naslutiti, 
kako sam se onda mogao dosjetiti i ostati? Što se zaplićeš? — reče 
Ivan Fjodorovič, nastojeći da prodre u srž. 

— A mogli ste se već otud dosjetiti, što sam vas slao u 
Čermašnju mjesto u Moskvu. 

— Tko da se tu dosjeti! 

Smrdljakov je bio naoko jako malaksao i opet je zašutao na 
trenutak. 

— Mogli ste već iz samog tog zaključka, ako vas odvodim od 
Moskve u Čermašnju, da je, dakle, ovdje potrebno, da želim da 
budete negdje u blizini prisutni, jer Moskva je daleko, a Dmitrij 
Fjodorovič, kad bi znao, da vi niste tako daleko, ne bi bio toliko 
hrabar. A mogli biste mnogo brže stići, u slučaju kakve potrebe, i 
mene u obranu uzeti, jer sam vas sam podsjetio na bolest Grigorija 


Vasiljeviča, a i na to, da se bojim padavice. A kad sam vam saopćio 
O onim znakovima, s pomoću kojih se moglo ući pokojniku, i da su 
oni poznati Dmitriju Fjodoroviču po meni, mislio sam, da ćete se 
onda sami dosjetiti, da će oni bezuvjetno nešto učiniti, te da nećete u 
Čermašnju, već ćete ostati ovdje. 

»On govori sasvim logično, pomisli Ivan Fjodorovič, iako 
prežvakuje. O kakvu li je to rastrojstvu sposobnosti govorio 
Herzenstube?« 

— Lisičiš, hoćeš da me nadmudriš, neka te đavo nosi! — viknu 
on ljutito. 

— A ja sam, priznajem, onda pomislio, da ste vi sve pogodili, — 
odbi Smrdljakov udarac s najprostodušnijim izrazom. 

— Da sam pogodio, bio bih i ostao! — planu opet Ivan 
Fjodorovič. 

— Ta-ko, a ja sam mislio, da baš zato, što sve naslućujete, tako 
naglo i odlazite, da se uklonite od grijeha, da makar kud umaknete i 
spasite se straha. 

— Misliš li, da su svi kukavice, kao ti? 

— Oprostite, pomislio sam, da ste i vi, kao i ja. 

— Dakako, trebalo se dosjetiti, — uzrujavaše se Ivan, — a i 
očekivao sam nešto gadno od tebe... Ali ti lažeš, opet lažeš, — 
povika on, sjetivši se iznenada nečeg. — Sjećaš li se, kako si onda 
prišao mome tarantasu i rekao: »zanimljivo je razgovarati s 
pametnim čovjekom.« Dakle, bilo ti je milo, što odlazim, kad si me 
pohvalio. 

Smrdljakov uzdahnu dvaput uzastopce. Na licu mu izbi slabo 
crvenilo. 

— Ako mi je bilo milo, — reče on, gušeći se donekle, — bilo mi je 
jedino zato milo, što ste pristali, da ne idete u Moskvu, već u 
Čermašnju. Jer ipak je mnogo bliže; ali samo što vam nisam rekao 
onda te riječi kao pohvalu, nego kao prijekor. Zar niste to opazili? 

— Kakav prijekor? 

— Zbog toga, što ste vi, iako ste naslućivali toliku nesreću, 
napuštali svog vlastitog oca i niste htjeli da nas branite, jer mene su 
uvijek mogli pritegnuti za one tri tisuće, kao da sam ih ja ukrao. 

— Neka te đavo nosi! — opet opsova Ivan. — Stani: jesi li 
spominjao istražitelju i tužiocu o znakovima? 


— Rekao sam sve kako je bilo. 

Ivan se Fjodorovič ponovo u sebi začudi. 

— Ako sam onda što pomislio, — otpočeo on opet, — pomislio 
sam samo to, da bi samo ti mogao učiniti kakvu podlost. Dmitrij je 
mogao ubiti, ali da bi on ukrao... to nisam onda vjerovao. A od tebe 
sam onda očekivao svaku podlost. Sam si mi pričao, da umiješ hiniti 
padavicu. Zašto si mi to rekao? 

— Jedino iz prostodušnosti. A ja nisam nikad u svome životu 
namjerno hinio nastup padavice, a rekao sam to samo zato, da se 
pred vama pohvalim. Prosta glupost. Ja sam vas onda jako zavolio i 
bio sam prema vama u svojoj prostodušnosti sasvim iskren. 

— Brat optužuje upravo tebe, da si ti ubio i orobio. 

— Jest, a što im drugo preostaje? — gorko se naceri Smrdljakov, 
— itko će povjerovati poslije svih tih dokaza? Grigorij je vidio 
otvorena vrata, i što onda još razmišljaju! Ah, što! Bog s njima! Oni 
strahuju za svoj spas... 

On šućaše neko vrijeme i odjednom, kao da se nečemu domislio, 
nadoveza: 

— Čujte, uzmite samo ovo, oni žele da svale na mene, da je to 
djelo mojih ruku, — ja sam to već čuo, — uzmite samo ovo: kad bih 
ja zaista bio majstor u hinjenju padavice, zar bih vam unaprijed 
rekao, kako umijem da hinim, da sam zbilja onda naumio nešto 
protiv vašeg oca? Kad bih već bio smislio, da izvedem takvo 
ubojstvo, zar bih mogao, molim vas, biti tolika budala, da već 
unaprijed iznesem protiv sebe takav dokaz, pa još rođenom sinu? 
Naliči li to na vjerojatnost? Da li bi to bilo moguće? To jest to, da bi to 
moglo biti. Ne, baš naprotiv nikad. Vidite, sad nitko ne sluša ovaj naš 
razgovor, osim samog promisla božjeg, a kad biste ga saopćili 
tužiocu i Nikolaju Parfenoviču, moglo bi mi to poslužiti samo kao 
obrana: jer kakav je to zločinac, kad je već unaprijed toliko povjerljiv? 
To može svatko lako razumjeti. 

— Čuj, — reče Ivan Fjodorovič, prekidajući razgovor i dižući se 
sa svog mjesta preneražen posljednjim Smrdljakovljevim dokazom, 
— ja na te ni najmanje ne sumnjam, i čak smatram smiješnim, da te 
okrivljuju... naprotiv, ja sam tebi zahvalan, što si me umirio. Sad idem 
i opet ću doći. Dotle zbogom, i gledaj, da ozdraviš. Treba li ti štogod? 


— Zahvaljujem najljepše. Marfa Ignjatijevna ne zaboravlja na me 
i pomaže me svačim, po staroj dobroti svojoj. Svaki dan me obilaze 


dobri ljudi. 
— Do viđenja. A uostalom, o tome, da ti umiješ hiniti neću ništa 
spominjati... a i tebi savjetujem, da ne kazuješ, — reče iznenada 


zbog nečeg Ivan. 

— Potpuno razumijem. A ako vi o tome ne spomenete, neću ni ja 
spominjati naš ondašnji razgovor kod kapije... 

I sad se desi, da Ivan Fjodorovič, koji je naglo izišao i već 
odmakao kojih deset koraka, iznenada osjeti, da se u posljednjoj 
Smrdljakovljevoj rečenici nalazi neki uvredljiv smisao. Već se htjede 
vratiti, ali je ta njegova odluka bila samo trenutna, i on reče 
»gluposti«, te brže bolje iziđe iz bolnice. A što je glavno, on je 
osjećao, da je zbilja umiren, i to baš zbog toga, što nije kriv 
Smrdljakov, već njegov brat Mitja, iako bi, čini se, moralo biti 
obratno. Zašto je tako bilo — nije on htio onda da ispituje, čak je 
osjećao neku odvratnost da kopa po svojim osjećajima. Želio je da to 
što brže zaboravi. Zatim se, za nekoliko posljednjih dana, već 
sasvim uvjerio, da je Mitja kriv, kad se izbliže i temeljitije upoznao sa 
svima dokazima, koji su ga teretili. Bilo je iskaza najneznatnijih ljudi, 
ali koji su bili gotovo potresni, kao, na primjer, Fenjin i njene majke. 
O Perhotinu, o krčmi, o dućanu Plotnikovih, o svjedocima iz Mokrog 
nije potrebno ni govoriti. Najviše su ga teretile pojedinosti. Saopćenje 
o tajnim »znakovima« prenerazilo je istražitelja i tužioca gotovo isto 
toliko, koliko i Grigorijev iskaz o otvorenim vratima. Žena Grigorijeva, 
Marta Ignjatijevna, izjavila je otvoreno Ivanu Fjodoroviču na njegovo 
pitanje, da je Smrdljakov ležao svu noć kod njih iza pregrade, »ni tri 
koračaja daleko od našeg kreveta«, te iako je čvrsto spavala, ipak se 
često budila od njegova stenjanja: »sve je vrijeme stenjao, 
neprestano stenjao«. Kad je razgovarao s Herzenstubeom i saopćio 
mu svoje mišljenje, kako Smrdljakov nimalo ne naliči na luđaka, 
izazva kod starca samo fini smiješak. »A znate li, čime se sad 
najviše bavi? — zapita on Ivana Fjodoroviča, — uči francuske 
vokabule naizust; pod jastukom ima sveščić, u koji je netko ispisao 
francuske riječi ruskim slovima, he-he-he!l« Naposljetku Ivan 
Fjodorovič napusti sve sumnje. Na brata Dmitrija nije mogao više ni 
pomisliti bez gnušanja. Ali jedno je bilo ipak čudnovato: što je Aljoša 


i dalje ostajao pri tome, da nije ubio Dmitrij, nego po svoj prilici 
Smrdljakov«. Ivan je uvijek osjećao, da je mišljenje Aljošino za nj 
dragocjeno, i zato ga sada nije mogao nikako da razumije. A 
čudnovato je bilo i to, da Aljoša nije nikad težio da povede s njim 
razgovor o Mitji, nego je samo odgovarao na Ivanova pitanja. To je 
Ivan Fjodorovič vrlo dobro uočio. Uostalom, on je bio u to vrijeme 
vrlo zauzet jednom sasvim uzgrednom okolnosti: kad se vratio iz 
Moskve, prvih se dana sav strasno predao svojoj žarkoj i ludoj strasti 
prema Katarini Ivanovnoj. Ovdje nije mjesto, da se priča o toj novoj 
strasti Ivana Fjodoroviča, koja je utjecala na sav potonji njegov život: 
sve bi to moglo da posluži kao gradivo za drugu pripovijetku, drugi 
roman, za koji ne znam, da li ću ga se ikad prihvatiti. Ali ipak ne 
mogu i sada prešutjeti to, da je Ivan Fjodorovič onda, kad je išao, 
kako smo već opisali, noću s Aljošom od Katarine Ivanovne, i ovome 
rekao: »samo što mene ne vuče srce njoj«, — strašno slagao u tom 
trenutku, jer ju je ljubio do ludila, iako je i to istina, da ju je ponekad 
toliko mrzio, da bi je mogao ubiti. Bilo je tome mnogo razloga: sva 
potresena zbog događaja s Mitjom, bacila se Katarina Ivanovna u 
naručje Ivanu Fjodoroviču, koji joj se opet vratio iz Moskve, kao 
kakvu svom spasitelju. Ona je bila povrijeđena, uvrijeđena i ponižena 
u svojim osjećajima. I sad se eto opet vratio čovjek, koji ju je toliko 
ljubio, — o, ona je to vrlo dobro znala, — i čiji je um i srce ona uvijek 
stavljala visoko iznad sebe. Ali ozbiljna djevojka nije se potpuno 
žrtvovala, usprkos svima karamazovskim neobuzdanim željama 
svoga dragana i uprkos čarima, kojima ju je zanosio. A u isto vrijeme 
neprestano ju je mučilo kajanje, što se iznevjerila Mitji, i za strašnih 
svađa s Ivanom (a njih je bilo mnogo) govorila mu je to otvoreno. To 
je on i nazvao u razgovoru svom s Aljošom »laž nad lažima«. 
Razumije se, da je u tome bilo zaista i mnogo laži, i to je najviše 
dražilo Ivana Fjodoroviča... ali o tom kasnije. Jednom riječi, on je na 
neko vrijeme gotovo sasvim zaboravio na Smrdljakova. Ali, međutim, 
poslije dvije sedmice nakon što ga je posjetio prvi put, počele su ga 
ponovo mučiti iste one neobične misli, kao i prije. Dosta je, ako 
kažemo, da je neprestano pitao sebe: zašto je on onda, one 
posljednje noći u kući Fjodora Pavloviča, pred sam svoj odlazak, 
silazio tiho, kao lopov, na stepenice i prisluškivao, što otac dolje 
radi? Zašto se kasnije sjetio toga s gnušanjem, zašto se sutradan 


ujutro putem odjedamput toliko rastužio, a kad je ulazio u Moskvu, 
rekao sebi: »Ja sam nitkov!« I sad mu se odjedamput učinilo, da je 
on zbog svih tih mučnih misli možda spreman, da zaboravi čak i 
Katarinu Ivanovnu, jer su te misli toliko ovladale njime! I baš kad je to 
pomislio, sreo je Aljošu na ulici. On ga odmah zaustavi i postavi mu 
pitanje: 

— Sjećaš li se, kad je poslije ručka prodro Dmitrij u kuću i izbio 
oca, a ja sam tebi poslije rekao napolju, da »pravo na želje« 
pridržavam sebi, — reci, da li si ti onda pomislio, da ja želim očevu 
smrt? 

— Pomislio sam, — odgovori Aljoša tiho. 

— Uostalom, tako je i bilo, tu se nije imalo što nagađati. A nisi li 
onda pomislio i to, da sam baš zaželio, da »jedan gad proždre 
drugoga gada«, to jest, da baš Dmitrij ubije oca, i to što prije... a ja 
sam čak voljan da mu pomognem? 

Aljoša lagano poblijedi i šutke gledaše bratu u oči. 

— Govori! — izdere se Ivan. — Svakako hoću da znam, što si 
onda pomislio. Hoću da znam istinu, istinu! 

On teško uzdahnu, a već je prije nekako bijesno gledao u Aljošu. 

— Oprosti mi, i to sam pomislio, — prošapta Aljoša i zašutje, ne 
nadovezavši ni jedne »olakšavajuće okolnosti«. 

— Hvala, — reče Ivan kratko, te ostavi Aljošu i pođe žurno svojim 
putem. 

Od tog vremena opažao je Aljoša, da ga Ivan napadno izbjegava 
i da je čak prestao da ga ljubi, tako da je poslije prestao i da ga 
posjećuje. Ali tada nije Ivan Fjodorovič poslije sastanka s Aljošom 
otišao kući, već je iznenada pošao Smrdljakovu. 


VII 
DRUGI POSJET SMERDJAKOVU 


U to vrijeme bio je Smrdljakov već otpušten iz bolnice. Ivan 
Fjodorovič znao je za njegov novi stan: on se naime nalazio u onoj 
istoj naherenoj maloj brvnari, s dvije sobice, koje je dijelilo 
predsoblje. U jednoj sobici stanovala je Marija Kondratjevna s 
majkom, a u drugoj Smrdljakov. Sam bog zna, uz kakve se uvjete 


kod njih nastanio: da li badava ili za novac? Kasnije se mislilo, da se 
nastanio kod njih kao zaručnik Marije Kondratjevna i da se zasad 
hranio i stanovao besplatno. | mati i kći su jako poštovale i gledale u 
njemu čovjeka mnogo višeg nego što su one. Ivan Fjodorovič 
pokuca, stupi u predsoblje i po uputi Marije Kondratjevne uđe ravno 
u »bijelu sobicu«, u kojoj je stanovao Smrdljakov. U toj sobici 
nalazila se kaljeva peć, koja je strašno bila zažarena. Zidove su 
krasile plave tapete, istina, sasvim poderane, a u njihovim 
pukotinama gmizali su silni žohari, veliki i mali, te se neprestano čulo 
šuškanje. Namještaj je bio jadan: dvije klupe duž dvije strane zidova 
i dva stolca kraj stola. Što, iako običan, drveni, bio je ipak pokriven 
stolnjakom ružičastih šara. Na svakom od dva mala prozora bio je po 


jedan lonac s geranijama. U kutu se nalazio ivo s ikonama. 
Na stolu je stajao mali, jako ulupljeni samovar od mjedi i poslužavnik 
s dvije šalice... Ali Smrdljakov je već bio popio čaj, i samovar je bio 
ugašen. On je sjedio na klupi kraj stola, gledao u bilježnicu i nešto 
šarao perom. Pred njim na stolu stajala je mala bočica s tintom i 
svijećnjak od lijevana željeza, ali sa starinskom svijećom. Ivan 
Fjodorovič je odmah zaključio po Smrdljakovljevu licu, da se potpuno 
oporavio od bolesti. Lice mu je bilo svježe, punije, ćuba izrasla, 
zalisci napomađeni. Sjedio je u šarenoj, vatom podstavljenoj, kućnoj 
haljini, ali prilično iznošenoj i prilično poderanoj. Na nosu je imao 
naočare, koje Ivan Fjodorovič nije dosada vidio. Ta tričava okolnost 
odjedamput je gotovo dvostruko razbjesnila Ivana Fjodoroviča: 
»ovakvo stvorenje, pa još s naočarima!« Smrdljakov lagano podigne 
glavu i pažljivo pogleda kroz naočare pridošlicu; zatim ih skine i 
podigne se s klupe, jedino da održi samo najpotrebniju učtivost, bez 
koje se uopće ne može. Sve je to za trenutak izniklo pred Ivanom i 
sve je on to odmah obuhvatio i primijetio, a osobito — Smrdljakovljev 
pogled, očito zloban, neprijazan čak i naduven: »pa što se vucaraš 
ovuda, jer onda smo o svemu govorili, zašto si opet došao?« Ivan se 
Fjodorovič jedva savlada. 

— Kod tebe je jako vruće, — reče on stojeći i raskopča ogrtač. 

— Svucite se, — dozvoli mu Smrdljakov. 

Ivan Fjodorovič svuče ogrtač, baci ga na klupu, ščepa uzdrhtalim 
rukama stolac, brzo ga primakne stolu i sjede. Smrdljakov se spusti 


prije njega na svoju klupu. 

— Prvo, jesmo li sami? — zapita Ivan Fjodorovič strogo i 
naprasito. — Neće li nas oni tamo čuti? 

— Neće nitko ništa čuti. Sami ste vidjeli: predsoblje. 

— Slušaj, golube, što si ti onda brbljao, dok sam odlazio iz 
bolnice, ako prešutim, da si ti majstor u hinjenju padavice, da ni ti 
nećeš reći istražitelju sve o našem razgovoru kod kapije? Što ima da 
znači to sve? Što si ti mogao onda pomisliti? Jesi li mi prijetio, što li? 
Zar sam ja sklapao s tobom kakav savez i zar te se bojim je li? 

Ivan Fjodorovič reče to sasvim ljutito, upozoravajući ga, da 
prezire svako okolišanje i svako podilaženje, te da igra otvorenim 
kartama. Smrdljakovljeve oči sijevnuše pakosno, lijevo mu oko 
zatrepta i on odmah odgovori, iako po svom običaju mirno i 
odmjereno: »ako hoćeš čisto, pomisli on, onda evo ti najčistije«: 

— A ja sam onda baš to mislio i rekao to zbog toga, što ste vi, 
iako ste unaprijed znali za ubojstvo vašeg oca, ostavili ga kao žrtvu, 
da ne bi poslije toga zaključivali ljudi što ružno o vašim osjećajima, a 
možda i o čemu drugom, — eto, zbog čega sam onda obećao, da 
neću saopćiti vlasti. 

Smrdljakov izgovori ovo polagano i očito vladajući sobom, ali se u 
njegovu glasu osjećalo nešto sigurno, odlučno, pakosno i drsko — 
izazovno. On se drzovito zagleda u Ivana Fjodoroviča, a ovome je u 
prvom trenutku gotovo zaigralo pred očima: 

— Kako? Što? Jesi li ti pri sebi? 

— Savršeno sam pri sebi. 

— A zar sam ja onda znao za ubojstvo? — povika naposljetku 
Ivan Fjodorovič i snažno lupi šakom po stolu. — Što znači: »i o čemu 
drugom«? — Kazuj, huljo! 

Smrdljakov šućaše, te i dalje gledaše Ivana Fjodoroviča onim 
istim drskim pogledom. 

— Govori, smrdljivi nitkove, »i o čemu drugom«? — riknu on. 

— S tim »i o čemu drugom« mislio sam u onom trenutku, da ste 
vi onda možda i sami jako željeli očevu smrt. 

Ivan Fjodorovič skoči i udari ga iz sve snage šakom po ramenu, 
da ovaj otetura do zida. Suze ga odmah obliše i on reče: »Sramota 
je, gospodine, tući slaba čovjeka!« te naglo prekri oči svojim 


pamučnim rupcem s modrim kockama i potpuno prljavim te se 
prepusti tihom, suznom plaču. Prođe jedna minuta. 

— Dosta je! Prestani! — reče naposljetku Ivan Fjodorovič 
zapovjednički i sjede opet na stolac. — Ne tjeraj me, da potpuno 
izgubim strpljivost. 

Smrdljakov skinu s očiju svoju krpicu. Svaka crtica njegova 
smežurana lica izražavala je tek pretrpljenu uvredu. 

— Dakle si ti, huljo, pomislio onda, da ja hoću s Dmitrijem da 


ubijem oca? 
— Ja nisam poznavao ondašnje vaše misli, — reče Smrdljakov 
uvrijeđeno, — i zato sam vas zaustavio, kad ste prolazili kroz kapiju, 


da vas ispitam o tome. 

— Što da ispitaš? Što? 

— Dakle, u pogledu okolnosti: da li vi želite ili ne želite, da vaš 
otac bude što prije ubijen? 

Ivana Fjodoroviča najviše zbuni taj stalan drski ton, koga nije 
Smrdljakov nikako napuštao. 

— Pati si ga ubio! — povika on iznenada. 

Smrdljakov se prezirno osmjehnu. 

— Da ga ja nisam ubio, to vi sami najbolje znate. Mislio sam, da 
pametnu čovjeku ne treba više o tome govoriti. 

— A otkud je, otkud ponikla onda u tebi takva sumnja protiv 
mene? 

— Kako vam je poznato, jedino od straha. Jer ja sam se onda 
nalazio u takvu položaju, da sam dršćući od straha na svakog 
sumnjao. Odlučio sam, da također i vas ispitam, jer sam mislio, ako i 
Vi isto to želite, što i vaš bratac, onda je kraj svemu, i ja ću međutim 
propasti kao muha. 

— Čuj, ti nisi to rekao prije dvije sedmice. 

— To sam isto mislio i u bolnici, kad sam s vama razgovarao, 
samo što sam držao, da ćete me vi razumjeti bez izlišnih riječi, i da 
vi, kao vrlo pametan čovjek, ne želite, da vam se sve sasvim 
otvoreno kaže. 

— Gle ti njega! Ali odgovaraj mi, odgovaraj, ja to zahtijevam: 
čime sam ti zapravo mogao onda utuviti u tvoju podlu dušu takvu 
gadnu sumnju protiv sebe? 


— Da ubijete — to vi ne biste mogli učiniti nizašto na svijetu, a i 
niste htjeli, ali ste željeli, da ga tko drugi ubije. 

— I kako samo mirno, kako mirno govori! Ta zašto sam to želio i 
što bih ja imao od toga? 

— Što biste vi imali od toga? A nasljedstvo, — upade Smrdljakov 
otvoreno i nekako gotovo osvetljivo. Ta onda bi, poslije očeve 
smrti, zapalo svakog od vas trojice braće gotovo četrdeset tisuća, a 
možda i više, a da se Fjodor Pavlovič oženi onom gospođom, 
Agrafenom Aleksandrovnom, ona će odmah poslije vjenčanja 
prenijeti na se cio kapital, jer ona nije luda žena, i vama svoj trojici 
braće ne bi ostala iza očeve smrti ni dva rublja. A zar je onda mnogo 
falilo do vjenčanja? Jedna dlačica: valjalo je da ona gospođa samo 
malim prstom makne, i oni bi odmah potrčali za njom u crkvu 
isplažena jezika. 

Ivan se Fjodorovič jedva svlada. 

— Dobro, — reče on naposljetku, — ti vidiš, da nisam skočio, da 
te nisam izbio, ni ubio. Govori dalje: ja sam dakle, tako ti misliš, brata 
Dmitrija unaprijed odredio, na njega računao? 

— A kako ne biste na nj računali! Jer, u slučaju, da oni ubiju, 
izgubit će onda sva plemićska prava, čin i imutak i otići u progonstvo. 
Onda će ostati njegov dio iza očeve smrti vama i vašem braci 
Alekseju Fjodoroviču popola, dakle, neće vas zapasti svakog po 
četrdeset, nego po šezdeset tisuća. Vi ste onda sigurno na Dmitrija 
Fjodoroviča računali. 

— Ito ću podnijeti od tebe! Slušaj, huljo: da sam onda na koga 
računao, sigurno bih računao na te, a ne na Dmitrija, i kunem ti se, 
da sam naslućivao, da ćeš ti učiniti kakvu opačinu... onda... ja se 
sjećam svog utiska! 

— I ja sam onda u jednom trenutku pomislio, da i na mene 
računate, — iskesi se Smrdljakov podrugljivo, — tako da ste se time 
samo još više preda mnom raskrinkali, jer ako ste sumnjali na me i u 
to isto vrijeme otputovali, onda kao da ste mi, dakle, samim tim rekli: 
ti možeš ubiti mog oca, ja te neću smetati. 

— Hulja! Tako si ti shvatio. 

— A sve zbog one iste Čermašnje. Molim vas! Vi se spremate u 
Moskvu i odbijate sve očeve molbe, da svrnete u Čermašnju! I samo 
na jednu moju glupu riječ odmah pristajete! I kakav ste vi imali onda 


razlog da pristanete, da odete u Čermašnju? A kad niste pošli u 
Moskvu, već u Čermašnju bez ikakva razloga i samo jedino na moju 
riječ, onda ste sigurno nešto od mene očekivali. 

— Nisam, kunem se, nisam! — izdera se Ivan, škripeći zubima. 

— Kako da niste? Onda ste naprotiv morali vi, sin svog oca, da 
me zbog tadašnjih mojih riječi smjesta izručite policiji i dadete 
išibati... ili ste me morali u najmanju ruku, sami na mjestu ošamariti 
po gubici, a vi se, molim vas, niste nimalo rasrdili, nego ste odmah 
prijateljski na moju vrlo glupu riječ pristali i otputovali, što je bilo 
sasvim ružno, jer ste morali ostati, da čuvate očev život... Kako da 
onda otud ne izvedem zaključak? 

Ivan je sjedio namrgođen i grčevito se odupro objema šakama o 
svoja koljena. 

— Jest, žao mi je, što te nisam zviznuo po gubici, — osmjehnu 
se on gorko. — Onda te nisam mogao vući na policiju: tko bi mi 
povjerovao i na što bih se mogao pozvati, no, a po gubici... ah, žao 
mi je, što mi nije to palo na pamet. lako su zabranjena šamaranja po 
gubicama, ali ja bih načinio kašu od tvoje njuške. 

Smrdljakov gotovo s uživanjem gledaše u nj. 

— U običnim slučajevima u životu, — progovori on isto onako 
samozadovoljno i doktrinarskim tonom, s kojim se nekad prepirao s 
Grigorijem Vasiljevičem o vjeri i dražio ga, stojeći kraj stola Fjodora 
Pavloviča, — u običnim slučajevima u životu šamari po ustima zbilja 
su sad zabranjeni zakonom i svi su prestali ćuškati, a u izvanrednim 
slučajevima u životu, ne samo kod nas, nego i u cijelom svijetu, pa 
ma to bilo i u srcu same francuske republike, ipak biju i dalje, kao i u 
vrijeme Adama i Eve, a i neće nikad prestati tući, a vi se onda i u 
izvanrednom slučaju niste usudili. 

— Je liti to učiš francuske riječi? — klimnu Ivan na bilježnicu, što 
je ležala na stolu. 

— A zašto da ih ne učim i tako _pripomognem svome 
obrazovanju, jer mislim, da ću možda i ja kadgod živjeti u tim sretnim 
krajevima Evrope. 

— Čuj, odrode, — sijevnu Ivan očima i sav se strese, — ja se ne 
bojim tvojih optužba, govori protiv mene, što hoćeš, i ako te nisam 
sad izlupao na mrtvo ime, nisam to učinio jedino zato, što sumnjam 


na te zbog tih zločina i što hoću da te izvedem na sud. Ja ću tebe još 
raskrinkati. 

— A po mom mišljenju bit će najbolje, da šutite. Jer što možete 
uz potpunu moju nevinost navesti protiv mene i tko će vam 
povjerovati? Ali ako počnete, i ja ću ispričati, jer kako da ne branim 
sebe? 

— Zar ti misliš, da se ja tebe bojim? 

— Neka i ne povjeruju kod suda svima ovim mojim riječima, što 
sam vam ih sad izgovorio, ali će zato publika povjerovati, i vas će biti 
stid. 

— To bi sigurno opet imalo da znači: »zanimljivo je s pametnim 
čovjekom razgovarati«, — je li? — zaškrguta Ivan zubima. 

— Baš ste točno pogodili. Vi ćete i biti pametni. 

Ivan Fjodorovič ustade, sav dršćući od bijesa, obuće ogrtač i ne 
odgovarajući više Smrdljakovu, čak i ne pogledavši ga iziđe žurno iz 
sobice. Svježi ga večernji vjetar osvježi. Na nebu je jasno sjao 
mjesec. Strašna avet misli i osjećaja buktjela je u njegovoj duši. »Da 
odem odmah i optužim Smrdljakova? Ali zbog čega da ga optužim: 
on je ipak nevin. On, naprotiv, mene optužuje. | zaista, zašto sam 
onda pošao u Čermašnju? Zašto, zašto? pitao se Ivan Fjodorovič. 
Jest, razumije se, ja sam nešto očekivao, on ima pravo...« | on se 
opet po stoti put sjeti, kako je posljednje noći, provedene kod oca, 
prisluškivao na stepenicama, ali se sada sjeti toga s takvim bolom, 
da je čak na mjestu zastao, kao proboden: »Jest, ja sam to onda 
očekivao, to je istina! Ja sam želio, baš sam ja želio to ubojstvo! A 
jesam li želio, jesam li želio ubojstvo? Moram ubiti Smrdljakova! Ako 
se ne usudim sada ubiti Smrdljakova, onda ne vrijedi ni da živim!« 
Ivan Fjodorovič nije svraćao kući, nego je pošao ravno Katarini 
Ivanovnoj i prepao je svojom pojavom: bio je kao lud. Saopćio joj je 
cio svoj razgovor sa Smrdljakovom, sve do sitnice. Ali se nije mogao 
primiriti, iako ga je ona toliko umirivala, nego je neprestano hodao po 
sobi i govorio isprekidano, čudno. Naposljetku je sjeo, nalaktio se na 
stol, naslonio glavu na obje ruke i izrekao neobičan aforizam: 

— Ako nije ubio Dmitrij, već Smrdljakov, onda sam ja, dakako s 
njime solidaran, jer sam ga podbadao. A da li sam ga podbadao — 
to još ne znam. Ali ako je on ubio, a ne Dmitrij, onda sam, razumije 
se, i ja ubojica. 


Kad je Katarina Ivanovna to čula, ona se šutke digla sa svog 
mjesta, prišla svom pisaćem stolu, otvorila kutijicu, što je na njemu 
stajala, izvadila iz nje nekakav papirić i stavila ga pred Ivana. To je 
bio onaj isti dokument, o kome je poslije pričao Ivan Fjodorovič 
Aljoši, kao o »matematskom dokazu«, da je brat Dmitrij ubio oca. To 
je bilo pismo, što ga je napisao Mitja u pijanom stanju Katarini 
Ivanovnoj one iste večeri, kad se u polju sreo s Aljošom, koji je išao 
u manastir, poslije one scene u kući Katarine Ivanovne, kad ju je 
uvrijedila Grušenjka. Onda je Mitja, kad se rastao s Aljošom, pojurio 
Grušenjki: ne zna se, da li ju je zatekao kod kuće, ali se uvečer 
našao u krčmi »Prijestolnica«, gdje se, naravno, opio. Onako pijan, 
zatražio je pero i papirić i našarao taj po nj sudbonosan dokumenat. 
To je bilo zaneseno, mnogorječivo i zbrkano pismo, pravo »pijano« 
pismo. To je pismo naličilo na govor pijana čovjeka, koji se vratio 
kući, pa stao s neobičnim žarom da priča ženi ili kome od ukućana, 
kako su ga malo prije uvrijedili, kako je nitkov onaj, što ga je 
uvrijedio, a on naprotiv prekrasan čovjek, i kako će on tom nitkovu 
već pokazati — i sve na dugačko i široko, bez veze, uzbuđeno, 
lupajući šakom po stolu i lijući pijane suze. Papir, što su mu ga dali u 
krčmi, bio je nekakav prljav komadić obična papira za pisma, loše 
vrste i na drugoj strani bio je napisan nekakav račun. Njegovoj 
pijanoj rječitosti očito nije bilo dovoljno mjesta i, Mitja, ne samo da je 
ispunio cio prostor, nego je čak napisao posljednje redove poprijeko, 
preko već napisanog. Ovo je sadržaj pisma: 


»Sudbonosna Katjo! Sutra ću dobiti novaca i vratiti tebi tvoje tri 
tisuće, i zbogom — ženo velikog gnjeva, ali zbogom — i ljubavi 
moja! Da svršimo! Sutra ću tražiti novac od svih ljudi, a ne dobijem li 
ga od ljudi, zadajem ti poštenu riječ, da ću otići ocu, razmrskati mu 
glavu i uzeti od njega ispod jastuka, čim samo Ivan ode. Poći ću i na 
robiju, ali ću vratiti tri tisuće. A ti zbogom! Klanjam ti se do zemlje, jer 
sam nitkov u tvojim očima. Oprosti mi. Ne, bit će bolje, da mi ne 
oprostiš: bit će lakše i tebi i meni! Milija mi je robija, nego tvoja 
ljubav, jer drugu ljubim, a nju si danas suviše dobro upoznala, kako 
bi mogla onda oprostiti? Ubit ću onog što prije! Ostavljam sve vas i 
odlazim na Istok, da više ni za koga ne znam. I za nju također, jer 
nisi jedino ti mučiteljica, nego je i ona. Zbogom! 


»P. S. Prokletstvo pišem, a obožavam te! Osjećam u grudima 
svojim. Ostala je žica i zvuči. Bolje da srce raskidam. Ubit ću sebe, a 
najprije psa. Otet ću od njega tri tisuće i baciti ih tebi. Neka sam 
nitkov pred tvojim očima, ali ne i tat. Očekuj tri tisuće. Kod psa su 
pod jastukom, ružičasta vrpca. Ja nisam tat, ali ću tata svog ubiti. 
Katja, ne gledaj me prezirno: Dmitrij nije tat, već ubojica! Oca je ubio 
i sebe upropastio, da ne poklekne i da ne trpi tvoje oholosti. | da te 
ne ljubi. 

PP. S. Ljubim ti noge, zbogom! 

PP. SS. Katja, moli se bogu, da mi ljudi dadu novaca. Onda neću 
ogresti u krvi, a ako ne dadu, — bit ću krvav! Ubij me! 

Rob i neprijatelj 
D. Karamazov« 


Kad je Ivan pročitao »dokument«, ustade uvjeren, da je sad sve 
riješeno. Dakle, ubio je brat, a ne Smrdljakov. Nije Smrdljakov, nije 
dakle ni on, Ivan. Pismo to dobilo je odmah u njegovim očima 
važnost matematskog dokaza. Više nije mogao nikako sumnjati u 
Mitjinu krivnju. Uzgred napominjemo, da Ivan nije nikad posumnjao, 
da je Mitja mogao ubiti oca zajedno sa Smrdljakovom, a to se nije 
podudaralo ni s činjenicama. Ivan se potpuno primirio. Sutradan 
ujutro sjećao se tek s prezirom Smrdljakova i njegova podrugivanja. 
Poslije nekoliko dana čak se čudio, kako ga moglo toliko vrijeđati 
njegovo sumnjičenje. Odlučio je da ga prezre i zaboravi. Tako je 
protekao mjesec dana. Za Smrdljakova se nije više ni raspitivao, ali 
je dvaput uzgred čuo, da je jako bolestan i da nije pri zdravoj pameti. 
»Svršit će u ludnici«, rekao je jednom prilikom o njemu mladi liječnik 
Varvinski, i Ivan je to zapamtio. Posljednje sedmice ovog mjeseca 
počeo se i Ivan osjećati loše. Već je išao, da se posavjetuje s 
liječnikom, koji je stigao prije sudske rasprave i koga je pozvala iz 
Moskve Katarina Ivanovna. A baš u to vrijeme zaoštrili su se strašno 
odnosi između njega i Katarine Ivanovne. To su bila nekakva dva 
neprijatelja, zaljubljena jedno u drugo. Već trenutno, ali strastveno 
vraćanje Katarine Ivanovne Mitji, dovodilo je Ivana do potpuna 
bjesnila. Čudnovato, da do posljednje, opisane već scene kod 
Katarine Ivanovne, kad joj je ono Aljoša došao od Mitje, nije on, Ivan, 
čuo od nje nijedamput za cio ovaj mjesec dana, da i najmanje 


sumnja u Mitjinu krivicu, uprkos svima njenim »vraćanjima« njemu, 
koje je on silno mrzio. A značajno je još i to, da je on, osjećajući, da 
svakim danom sve više i više mrzi Mitju, u isto vrijeme shvaćao, da 
ga ne mrzi zbog Katjina »vraćanja« njemu, već baš zato, što je ubio 
oca! On je to potpuno osjećao i uviđao. Ali, zato je ipak, deset dana 
prije glavne rasprave, otišao Mitji i predložio mu plan za bijeg, — 
plan, koji je on očito već davno smislio. Osim glavnog uzroka, koji ga 
je potakao na takav korak, bila je tome kriva još i nezacijeljena 
ogrebotina, koju mu je zadao Smrdljakov jednom svojom riječi, da bi 
naime bilo po nj, Ivana, probitačno, ako se svali krivica na brata, jer 
će onda svota, koju će on i Aljoša naslijediti od oca, skočiti sa 
četrdeset na šezdeset tisuća. | on je zaključio, da lično žrtvuje 
trideset tisuća za Mitjin bijeg. Kad se onda od njega vratio, bio je vrlo 
tužan i zbunjen: on je iznenada stao osjećati, da ne želi bijeg zbog 
toga, da žrtvuje na to trideset tisuća i zaliječi ogrebotinu, već zbog 
nečeg drugog. »Možda zato, što sam ja u duši svojoj isto takav 
ubojica?« zapita on sebe. Nešto daleko, ali plameno, morilo je 
njegovu dušu. Ali osobito je cijelog tog mjeseca patio njegov ponos, 
no o tome kasnije... Kad je poslije razgovora s Aljošom uhvatio već 
za zvono svog stana i iznenada odlučio, da ode Smrdljakovu, Ivan 
Fjodorovič se pokorio nekom osobitom negodovanju, koje je 
iznenada zakipjelo u njegovoj duši. On se odjedamput sjeti, kako mu 
je malo prije doviknula Katarina Ivanovna pred Aljošom: »Ti si me 
jedino i uvjerio, da je on (to jest, Mitja) ocoubojica!« Kad se Ivan toga 
sjetio, on se gotovo ukočio: nikad u životu nije je on uvjeravao, da je 
Mitja ubojica, nego čak, još sam sebe pred njom osumnjičio, kad se 
vratio od Smrdljakova. Baš naprotiv, ona mu je iznijela onda 
»dokument« i dokazala bratovu krivicu! A sad mu je doviknula: »Ja 
sam sama bila kod Smrdljakova!« Kad je bila? Ivan nije dosad za to 
znao. Dakle, ona nije baš toliko uvjerena u Mitjinu krivicu! I što joj je 
mogao reći Smrdljakov? Što joj je, što joj je zapravo mogao reći 
Smrdljakov? Strašna srdžba planu u njegovu srcu. Nije mogao 
pojmiti, kako je mogao prije pola sata dopustiti da izgovori te riječi, a 
da nije onda viknuo. On ispusti zvonce iz ruke i potrča Smrdljakovu. 
»Ja ću ga, možda, ovoga puta ubiti«, pomisli putem. 


VIII 


TREĆI I POSLJEDNJI SASTANAK SA SMERDJAKOVOM 


Još na po puta podigne se oštar, suh vjetar, isti kao i danas rano 
ujutro, i sipaše sitan, gust snijeg. On je padao na zemlju, ali se nije 
ljepio, nego ga je vjetar okretao u kovitlac i naskoro je nastala prava 
mećava. U onom dijelu grada, u kome je stanovao Smrdljakov, 
gotovo i nije bilo svjetiljki. Ivan Fjodorovič je koračao po mraku, a da 
nije ni opažao mećave, i instinktivno nalazio put. Boljela ga je glava i 
tuklo mu u sljepočicama. U ručnim zglobovima osjećao je grčeve. U 
blizini kućice Marije Kondratjevne srete Ivan Fjodorovič iznenada 
nekog pijanog, oniskog seljačića, u zakrpanom gunjčiću, koji je 
teturao tamo i amo, te gunđao i psovao, i odjedamput prestao 
psovati i otpočeo pjevati promuklim glasom: 

Ah, odvezo se Vanjka u Piter ' 
Ja ga neću čekati... 


Ali on je uvijek poslije drugog retka prestajao i opet započinjao 
nekoga grditi, a zatim je opet počeo da pjeva istu pjesmu. Ivan 
Fjodorovič već je poduže osjećao prema njemu strašnu mržnju, a da 
nije o njemu ni mislio, i odjedamput iskrsnu on u njegovoj svijesti. | 
odmah neobuzdano zaželi, da šakom obori seljačića. Oni su baš u 
tom trenutku stigli naporedo, i seljačić, koji se jako teturao, iznenada 
i iz sve snage udari o Ivana. Ovaj ga bijesno odgurnu. Seljačić odleti 
i josnu kao panj o smrzlu zemlju, bolno zastenja samo jedamput: o- 
O! i zašutje. Ivan zakorači prema njemu. Seljak je ležao nauznak, 
nepomično i bez svijesti: »smrznut će se!« pomisli Ivan i nastavi svoj 
put Smrdljakovu. 

Marija Kondratjevna, koja je istrčala sa svijećom u ruci, da mu 
otvori vrata, prišapnu mu još u predsoblju, da su Pavel Fjodorovič (to 
jest Smrdljakov) vrlo bolesni, i ne samo da leže, nego nisu gotovo ni 
pri svojoj pameti, i čak nisu ni čaj htjeli da piju, već su zapovjedili, da 
se odnese. 

— Što, bjesni li? — zapita Ivan Fjodorovič grubo. 


— Ni govora, naprotiv, baš su sasvim mirni, samo se vi ne 
razgovarajte s njima dugo... — zamoli ga Marija Kondratjevna. 

Ivan Fjodorovič otvori vrata i zakorači u sobicu. 

Sobica je bila isto tako zagrijana, kao i prošli put, ali u sobici su 
se opažale neke promjene: jedna od pobočnih klupa bila je iznesena 
i mjesto nje stajaše na njenu mjestu velik, stari, kožnati divan od 
mahagonija. Na njemu je bio namješten ležaj s prilično čistim, bijelim 
jastucima. Na ležaju je sjedio Smrdljakov u onoj istoj svojoj kućnoj 
haljini. Stol je bio prenesen pred divan, te je u sobici bilo vrlo tijesno. 
Na stolu je ležala nekakva debela knjiga žuta omota, ali Smrdljakov 
je nije čitao, on je, čini se, sjedio i nije ništa radio. Dočeka Ivana 
Fjodoroviča dugačkim, nijemim pogledom i nije se očito ni najmanje 
začudio njegovu dolasku. Bio se jako promijenio u licu, jako bijaše 
izmršavio i požutio. Oči mu upale, a donja se vilica otoboljila. 

— Ati si zbilja bolestan? — zapita ga Ivan Fjodorovič i zasta. — 
Neću se dugo zadržati, ni ogrtača neću čak svući. Gdje bih mogao 
sjesti? 

On zađe s drugog kraja stola, primakne stolac i sjede. 

— Što me gledaš i šutiš? Došao sam ti samo s jednim pitanjem i, 
kunem ti se, da neću otići od tebe bez odgovora: je li bila kod tebe 
gospođica Katarina Ivanovna? 

Smrdljakov dugo šućaše i kao i dosad mirno gledaše u Ivana, ali 
odjedamput mahnu rukom i odvrati od njega lice. 

— Što ti je? — povika Ivan. 

— Ništa! 

— Kako ništa? 

— No, bila je, ali to se vas, uostalom, ništa ne tiče. Okanite me 
se. 

— Ne, neću se okaniti! Kazuj, kad je bila? 

— Ja sam to zaboravio i zapamti, — osmjehnu se Smrdljakov 
prezirno i ponovo naglo okrenu lice Ivanu, te se zagleda u nj 
nekakvim pogledom punim mržnje, isto onakvim pogledom, kakvim 
ga je gledao prilikom onog sastanka prije mjesec dana. 

— Ivi izgledate bolesni, gle kako ste se usukali, nema na vama 
lica, — reče on Ivanu. 

— Okani se ti mog zdravlja, govori, što te pitam. 


— A što su vam oči požutjele, bjeločnice su vam sasvim žute. 
Mučite se, je li, jako? 

On se najprije prezirno osmjehnu, a zatim prasnu u smijeh. 

— Čuješ li, rekao sam ti, da neću otići, dok ne dobijem odgovora! 
— viknu Ivan strašno raspaljen. 

— A što ste me napali? Što me mučite? — progovori Smrdljakov 
paćenički. 

— Ah, dođavola! Baš mi je stalo do tebe. Odgovori na pitanje, pa 
idem odmah. 

— Nemam ja zašto da vam odgovaram! — reče Smrdljakov i 
obori oči. 

— Uvjeravam te, da ću te prisiliti, da mi odgovoriš! 

— Što me neprestano uznemirujete? — odgovori Smrdljakov i 
zagleda se iznenada u nj, ali ne samo prezirno, već nekako gadljivo, 
— sigurno, što sutra otpočinje glavna rasprava? Neće vam se ništa 
dogoditi, vjerujte već jednom! Odlazite kući, spavajte mirno i ničega 
se ne bojte. 

— Ne razumijem te... čega da se sutra bojim? — začuđeno 
zapita Ivan i odjedamput ga zbilja spopade nekakav strah, koji mu je 
kao studen prošao kroz dušu. Smrdljakov ga premjeri očima. 

— Ne ra-zu-mi-je-te — otegnu on prijekorno. — Kako može 
pametan čovjek imati volje, da sa sobom tjera takvu komediju! 

Ivan gledaše u nj šutke. Već sam taj neočekivani ton, nečuveno 
ohol, kojim mu se sad obraćaše taj bivši njegov sluga, bio je 
neobičan. Takav ton ipak nije on opazio ni prošli put. 

— Velim vam, da se ničega ne bojite. Neću ništa protiv vas 
govoriti, nema dokaza. Gle, kako vam ruke dršću. Zašto vam prsti 
tako igraju? Odlazite kući, niste vi ubili. 

Ivan zadrhta, sjeti se Aljoše. 

— Ja znam, da nisam ja... — promuca on. 

— Zna-de-te? — upade opet Smrdljakov. 

Ivan skoči i ščepa ga za rame. 

— Kazuj sve, gade! Kazuj sve! 

Smrdljakov se ni najmanje ne uplaši. On se samo s bezumnom 
mržnjom upilji u nj: 

— Ako je dakle tako, onda ste vi i ubili, — prišapnu mu on 
bijesno. 


Ivan se spusti na stolac, kao da je nešto shvatio. On se pakosno 
osmjehnu. 

— Ti to još uvijek o onom prijašnjem? O čemu si i prošli put...? 

— Jest i prošli put ste preda mnom stajali i sve razumjeli, a 
razumijete i sad. 

— Ja samo toliko razumijem, da si ti lud. 

— Kako da ne dosadi čovjeku! Eto, sjedimo jedan prema 
drugome, oko u oko, i zašto, misliš, jedan drugog da obmanjujemo, 
komediju da igramo? | zar još uvijek hoćete da samo sve na me 
svalite, meni u oči? Vi ste ubili, vi i jeste glavni ubojica, a ja sam bio 
samo vaš pomagač, vjerni sluga Lichard, i na vašu riječ ja sam to i 
izvršio. 

— Izvršio? Zar si ga ti ubio? — i Ivana podiđe studen. Nešto kao 
da se potreslo u njegovu mozgu i on osjeti u cijelom tijelu laku 
hladnu jezu. A sad je sam Smrdljakov začuđeno pogledao u nj: 
vjerojatno ga naposljetku prenerazio iskren Ivanov strah. 

— A zar vi zbilja niste ništa znali? — promuca on nepovjerljivo i 
osmjehnu mu se ispod oka. 

Ivan neprestano gledaše u nj, njemu kao da se bio ukočio jezik. 


Ah, odvezo se Vanjka u Piter, 
Ja ga neću čekati... 


zazvuča iznenada u njegovoj glavi. 

— Znaš, što: ja se bojim, da ti kao san, kao priviđenje preda 
mnom sjediš? — promuca on. 

— Nema tu nikakva priviđenja, samo smo nas dvojica i još netko 
treći. Bez sumnje se on, taj treći, nalazi i sad s nama. 

— Tko to? Tko se nalazi? Koji treći? — prestravljeno zapita Ivan 
Fjodorovič, te se stade obzirati i Žurno tražiti očima po kutovima 
nekog trećeg. 

— Taj treći, to je bog, promisao, on je sad ovdje kraj nas, ali ga 
ne tražite, jer ga nećete naći. 

— Ti si slagao, da si ubio, — viknu bijesno Ivan. — Ti si lud ili me 
dražiš, kao i prošli put! 

Smrdljakov ga je, kao i prije, bez svakog straha, neprestano 
ispitivački motrio. On još nikako nije mogao da savlada svoje 


nepovjerenje i još mu se uvijek činilo, da Ivan »sve znade«, tek se 
pretvara, »da bi njemu u oči sve na njega svalio«. 

— Čekajte, — reče on naposljetku slabim glasom i odjedamput 
izvuče ispod stola svoju lijevu nogu i poče da posuvraća hlače. Na 
nozi je imao visoku bijelu čarapu i papuču. Smrdljakov bez svake 
žurbe skinu podvezicu i turi prst duboko u čarapu. Ivan gledaše u nj i 
iznenada se sav strese u grčevitu strahu. 

— Poludio je, — dreknu on i naglo skoči s mjesta, ustuknu natrag 
tako, da je udario leđima o zid, te kao da se prilijepio uza zid, ispravi 
se sad kao proštac. U bezumnom užasu gledao je Smrdljakova. A 
ovaj je, ne zbunivši se nimalo njegovom stravom, neprestano kopao 
po čarapi, kao da se napreže, da nešto dohvati i izvuče. Naposljetku 
dohvati i stade izvlačiti. Ivan Fjodorovič je opazio, da je to nekakav 
papir ili smotak papira. Smrdljakov ga izvuče i metnu na stol. 

— Evo! — reče on tiho. 

— Što? — odgovori Ivan, sav uzdrhtao. 

— Izvolite pogledati, — isto tako tiho izusti Smrdljakov. 

Ivan skoči prema stolu, uze smotak i poče ga razmatati, ali 
odjedamput trže prste, kao da se dotakao kakva ogavnog, strašnog 
gmizavca. 

— Vaši prsti još neprestano dršću, — primijeti Smrdljakov, te sam 
polagano razmota papir. Ispod omota pojaviše se tri svežnjića 
šarenih stotinjarki. 

— Sve je ovdje, cijele tri tisuće, ne morate ni brojiti. Uzmite ih, — 
pozva on Ivana, pokazujući glavom na novce. Ivan se spusti na 
stolac. Bio je blijed kao krpa. 

— Što si me uplašio... tom čarapom... — reče on smiješeći se 
nekako čudnovato. 

— A zar niste, zar zbilja niste dosad znali? — zapita još jedamput 
Smrdljakov. 

— Ne, nisam znao. Uvijek sam mislio, da je Dmitrij. Brat! Brat! 
Ah! On se odjedamput zgrabi objema rukama za glavu. — Čuj: jesi li 
ga ti sam ubio? Bez brata ili s bratom? 

— Samo sam ga zajedno s vama ubio; nas dvojica smo ga skupa 
ubili, a Dmitrij je Fjodorovič nevin. 

— Dobro, dobro. O meni poslije. A što ja neprestano dršćem... 
Riječi ne mogu da progovorim. 


— A onda ste bili vrlo srčani, »sve je, rekoste, dozvoljeno«, a 
sad, vidite, koliko ste se prepali! — procijedi Smrdljakov začuđeno. 
— Ne biste li limunade, odmah ću naručiti. To će vas možda 
osvježiti. Ali da ovo najprije prekrijemo. 

I on opet pokaza glavom na novac. Htio je da se digne i da vikne 
kroz vrata Mariju Kondratjevnu, neka načini i donese limunadu, ali, 
tražeći, čime će da prekrije novac, izvadi najprije rubac, ali kako je 
rubac bio sasvim zabaljen, uze sa stola jedinu debelu knjigu, što je 
na njemu ležala i koju je opazio Ivan, kad je ušao, te njome pritisnu 
novac. Knjiga je imala naslov: Riječ svetog oca našeg Isaka Sirina. 
Ivan Fjodorovič uspije da sasvim mehanički pročita naslov. 

— Ne treba mi limunade, — reče on. — A o meni kasnije. Sjedi i 
pričaj: kako si to učinio? Sve kazuj... 

— Skinite bar ogrtač, jer ćete se oznojiti. 

Ivan Fjodorovič, kao da se toga tek sad sjetio, zbaci sa sebe 
ogrtač i baci ga, ni ne mičući se, sa stolca na klupu. 

— Govori, molim te, govori! 

On se bio sasvim primirio. Bio je uvjeren, da će Smrdljakov sada 
sve kazati. 

— O tome, kako sam to učinio? — uzdahnu Smrdljakov. Učinio 
sam na najprirodniji način, po vašim vlastitim riječima... 

— O mojim riječima poslije, — prekinu ga Ivan, ali nije više vikao 
kao prije, nego je izgovarao riječi odmjereno, ovladavši sasvim 
sobom. — Ispričaj do sitnice, kako si učinio. Sve po redu. Ništa 


nemoj zaboraviti. Sitnice, glavno su sitnice LŠt 

— Vi ste otputovali, i ja pao onda u podrum. 

— U nastupu padavice, ili si se pretvarao? 

— Razumije se, da sam se pretvarao. U svemu sam se 
pretvarao. Sišao sam mirno niz stube, do dna, i mirno legao, a čim 
sam legao, stao sam jaukati. | ritao sam se, dok su me unosili. 

— Stani! I ti si se sve to vrijeme neprestano pretvarao, i poslije, i 
u bolnici? 

— Nipošto. Sutradan ujutro, još prije, nego što sam prešao u 
bolnicu, spopala me prava i toliko jaka, kakve već nekoliko godina 
nisam imao. Cijela dva dana bio sam posve bez svijesti. 

— Dobro, dobro. Nastavi. 


. Molim te. 


— Položili su me na ovaj krevet od dasaka, ja sam znao, da će 
me odnijeti za pregradu, jer me je Marfa Ignjatijevna svaki put, kad 
sam bio bolestan, preko noći smještala u svoj stan iza pregrade. 
Ona je bila uvijek, sve od mog rođenja, nježna prema meni. Noću 
sam stenjao, ali tiho. Neprestano sam čekao Dmitrija Fjodoroviča. 

— Kako čekao? Da tebi dođe? 

— Zašto meni. Da dođe u kuću, jer nisam nimalo sumnjao, da će 
oni te noći doći, budući da su sad, kad su se mene lišili i ostali bez 
ikakve vijesti, sigurno morali doći u kuću preko plota, kako oni već to 
umiju, i nešto uraditi. 

— A danije došao? 

— Onda ne bi ništa ni bilo. Bez njih se ne bih ni odlučio. 

— Dobro, dobro... govori razumljivije, ne žuri, a što je glavno — 
ništa ne ispuštaj. 

— Ja sam očekivao, da će oni Fjodora Pavloviča ubiti... To je bilo 
sigurno. Jer ja sam ih na to već pripremio... posljednjih dana... a 
glavno... saznali su za one znakove. Pored njihove nepovjerljivosti i 
gnjeva, što se bio sakupio u njima u te dane, oni su morali s pomoću 
tih znakova bezuvjetno prodrijeti u kuću. Tako se moralo sigurno 
dogoditi. Zato sam ih čekao. 

— Stoj, — prekinu ga Ivan, — da je on ubio, uzeo bi novce i 
odnio; to si sigurno morao pretpostavljati. A što bi onda tebi 
preostalo? Ja ne shvaćam. 

— Ali oni ne bi nikad novca našli. Ja sam im kazao, da se novac 
nalazi pod dušekom. Ali to nije bila istina. Najprije je ležao u kutijici, 
tako je, vidite, bilo. A poslije sam nagovarao Fjodora Pavloviča, jer 
su oni samo u me u cijelom čovječanstvu imali povjerenje, neka tu 
kuvertu s novcima prenesu u kut za ikone, jer da neće nikome ni na 
pamet pasti, da su ondje, a osobito, ako bude u žurbi. | tako je 
kuverta s novcima ležala kod njih u katu iza ikona. Bilo bi sasvim 
smiješno držati novac pod dušekom, a kad bi bio u kutijici, morao bi 
se bar zaključati. Ovdje su međutim svi povjerovali, da je ležao pod 
dušekom. Glupo mišljenje. Da su Dmitrij Fjodorovič izvršili to 
ubojstvo, oni bi, kad ne bi ništa našli, ili brže bolje pobjegli, bojeći se 
svakog šušnja, kako uvijek biva kod ubojica, ili bi bili uhapšeni. I ja 
sam se mogao onda uvijek, sutradan ili čak te iste noći, popeti do 


ikone, i odnijeti novac, a sve bi se svalilo na Dmitrija Fjodoroviča. Na 
to sam mogao uvijek računati. 

— A kad on ne bi ubio, već samo izbio? 

— Ako on ne bi ubio, onda ja, dakako, ne bih smio novac uzeti i 
sve bi bilo uzalud. Ali ja sam i na to računao, da će ga izbiti do 
besvijesti, i ja ću za to vrijeme dospjeti da uzmem, a poslije ću reći 
Fjodoru Pavloviču, da su to Dmitrij Fjodorovič, nakon što su ih istukli, 
ukrali novac. 

— Stani... ja se zbunjujem. Dakle, ipak je Dmitrij ubio, a ti si 
samo novac uzeo? 

— Ne, oni nisu ubili. Istina, ja bih mogao i sad reći, da su oni 
ubojica... ali sad neću da pred vama lažem... jer... jer ako zbilja niste, 
kako sam vidim, dosada ništa razumjeli i ako se niste pretvarali 
preda mnom, da na me svalite svoju očitu krivnju, i to meni u oči, 
ipak ste vi svemu krivi, jer vi ste znali za ubojstvo i meni naložili, da 
ubijem, a sami ste otputovali, mada ste za sve znali. Zato i želim da 
vam u oči dokažem, da ste glavni ubojica uza sve to samo vi, a ja da 
sam uzgredni, iako sam ubojstvo izvršio. Pred zakonom vi ste jedini 
pravi ubojica! 

— Otkud, otkud da sam ja ubojica? O, bože! — Nije mogao 
naposljetku da izdrži, zaboravivši, da je sve, što se njega ticalo, 
odložio na kraj razgovora. — Opet se vraćaš na Čermašnju? Stoj! 
Reci mi, zašto je tebi bio potreban moj pristanak, ako si već moj 
odlazak u Čermašnju držao za pristanak? Kako ćeš mi to sad 
objasniti? 

— Uvjeren u vaš pristanak, ja bih znao, da vi ne biste poslije 
svog povratka podigli viku zbog nestalih triju tisuća, da je vlast zbog 
nekog razloga posumnjala na me, a ne na Dmitrija Fjodoroviča ili 
kao na suučesnika Dmitrija Fjodoroviča, nego da biste me naprotiv 
još branili. A kad biste dobili nasljedstvo, mogli biste me još kadgod 
poslije u životu nagraditi, jer ste ipak izvoljeli s mojom pomoći doći 
do nasljedstva, a da su se oni oženili Agrafenom Aleksandrovnom, 
zapao bi vas šipak. 

— A! Ti si dakle namjeravao, da me poslije mučiš cijelog života! 
— zaškrinu zubima Ivan. — A da ja nisam onda otputovao, nego 
tebe prijavio? 


— A što ste onda mogli prijaviti? Da sam vas nagovarao, da idete 
u Čermašnju? Ta to su gluposti. A osim toga, ili biste vi poslije našeg 
razgovora otputovali ili ostali. Da ste ostali, ne bi se bilo ništa desilo, 
a Ja bih znao, da vi to ne želite i ne bih bio ništa poduzimao. A kad 
ste otputovali, onda ste me, dakle, uvjerili, da se nećete usuditi da 
me prijavite sudu i da ćete mi oprostiti one tri tisuće. A i ne biste me 
mogli poslije nikako progoniti, jer bih ja onda na sudu sve ispričao, to 
jest, ne da sam ja ukrao ili ubio, — to ne bih rekao, — već da ste me 
Vi samo poticali na to, da ukradem i ubijem, ali da ja nisam na to 
pristao. Zato mi je i bio potreban vaš pristanak, da me ne možete 
ničim pritisnuti, jer gdje vam je za to dokaz, a ja sam međutim uvijek 
mogao, da vas dovedem u stisku, kad bih otkrio, kako ste vi požudno 
željeli očevu smrt, i jamčim vam svojom riječi, — sva bi publika tamo 
povjerovala, i na vas bi pala sramota za cio vaš život. 

— Ja sam dakle to želio, požudno želio? — zaškrinu Ivan ponovo 
zubima. 

— Nesumnjivo je, da ste željeli i svojim pristankom vi ste mi onda 
to šutke dali na znanje, — reče Smrdljakov i čvrsto pogleda Ivana. 
On je bio jako malaksao i govorio je tiho i umorno, ali ga je 
podbadalo nešto unutrašnje i pritajeno, on je očito imao neku 
namjeru. Ivan je to naslućivao. 

— Nastavi dalje, — reče mu on, — nastavi o onoj noći. 

— Eto, što je dalje bilo! Ležim ja i čujem, kao da je viknuo 
gospodar. A Grigorij Vasiljevič digli se malo prije toga i izašli i 
odjedamput jauknuli, a poslije toga tišina, mrak. Ležim ja i čekam, 
srce mi lupa, ne mogu da podnesem. Naposljetku sam ustao i izišao, 
— vidim nalijevo, da je njihov prozor, što gleda u vrt, otvoren, ja 
zakoračim još jedamput, da osluhnem, da li su oni onamo još živi ili 
nisu, i čujem, gdje se gospodar okreću i uzdišu, dakle, živi su. — Eh, 
pomislio ja! — Prišao sam prozoru i doviknuo gospodaru: »Ja sam«, 
rekoh. A on meni: »Bio je, bio i pobjegao.« To jest, bio je naime 
Dmitrij Fjodorovič. — »Ubio je Grigorijal« — »Gdje?« šapćem mu ja. 
— »Ondje u kutu«, pokaza on i sam šaptaše. »Pričekajte«, velim. Ja 
pošao u kut, da potražim i natrapao na Grigorija Vasiljeviča, gdje leži 
kraj zida posve krvav i bez svijesti. Dakle sigurno je, da je bio ovdje 
Dmitrij Fjodorovič, sinulo mi odmah u glavi i odmah sam ondje 
odlučio, da svršim sve bez oklijevanja, jer Grigorij Vasiljevič, ako su 


još živi, neće onako besvjesni ništa vidjeti. Postojala je samo jedna 
opasnost, da bi se mogla iznenada probuditi Marfa Ignjatijevna. Ja 
sam to odmah onog trenutka uvidio, ali me je lakomost toliko sveg 
obuzela, da mi je gotovo disanje prestalo. Ja prišao opet pod prozor 
gospodaru i rekoh: »Ona je ovdje, došla je, došla je Agrafena 
Aleksandrovna i moli.« A on sav zadrhtao kao dijete: — »Gdje 
ovdje? Gdje?« stao on da uzdiše, a još ne vjeruje, — »Ondje, velim, 
stoji, otvorite!« Gleda on u me kroz prozor vjeruje i ne vjeruje, a boji 
se da otvori, mene se, pomislio sam, boji. | zbilja, smiješno: meni 
odjedamput palo na pamet, da pred njihovim očima otkucam o 
prozorski okvir one znakove, koji znače, da je Grušenjka došla: 
riječima nisu vjerovali, a čim sam otkucao znakove, oni potrčali, da 
otvore vrata. | otvorili. Ja htio da uđem, a oni stali i prepriječili mi 
svojim tijelom ulazak: — »Gdje je ona? Gdje je ona?« gleda u me i 
sav dršće... E, pomislio sam: kad me se toliko boje, onda je loše! | 
meni gotovo klecnuše noge od straha, da me neće pustiti u sobu, ili 
će viknuti, ili će Marfa Ignjatijevna dotrčati, ili će se što drugo desiti, i 
ja se ne osjećam, ali mora da sam stajao pred njim blijed. Ja mu 
prišapnuo: »Pa ondje, ondje pod prozorom, kako da je niste, rekoh, 
vidjeli?« — A ti je dovedi, a ti je dovedi!« — »Boji se, kažem, uplašila 
se vike, sakrila se u grm, idite, velim mu, i viknite je sami iz 
kabineta.« On poletio, prišao prozoru i metnuo svijeću na prozor: 
»Grušenjka, viče, Grušenjka, jesi li ovdje?« Tako viče, a neće da se 
nagne kroz prozor, neće da se makne od mene, od samog straha, 
jer me se jako bojao, i zato ne smije da se odmakne od mene. »Pa 
eno je, rekoh (prišao je prozoru i sav se nagnuo kroza nj), ondje u 
grmu, smije vam se, vidite li?« On odjedamput povjerova i sav se 
strese, toliko je bio strašno zaljubljen u nju, i sav se nagnuo kroz 
prozor. A ja sad zgrabio s njihova pisaćeg stola onaj tučani 
pritiskivač, vi se sigurno sjećate tog pritiskivača, ima sigurno tri funte, 
zamahnuo i lupio ga uglom u samo tjeme. Nije ni dreknuo. Samo se 
dolje srozao, a ja i drugi put i treći. Kod trećeg udarca osjetio sam, 
da sam mu probio tjeme. On se iznenada svalio nauznak, licem 
okrenutim prema gore i sav krvav. Ja razgledao: da nema na meni 
krvi, da se nisam uprskao, otro pritiskivač, metnuo ga na njegovo 
mjesto, otišao do ikona i izvadio iz kuverte novac, a kuvertu bacio na 
pod, a pored nje i onu ružičastu vrpčicu. Sišao sam u vrt i sav se 


tresao. Pošao sam ravno prema jabuci, u kojoj ima duplja, — vi 
znate sigurno za onu duplju, ja sam je već odavno uočio, u njoj se 
već nalazila krpica i papirić, što sam davno spremio, zamotao sam 
novac u papir, a onda u krpu i turio duboko u duplju. Tamo je ostao 
više od dvije sedmice, to jest novac, a poslije, kad sam već izišao iz 
bolnice, onda sam ga opet izvadio. Ja sam se vratio u svoj krevet, 
legao, i mislim u strahu: »ako je Grigorij Vasiljevič zaista ubijen, 
može jako loše ispasti, a ako nije ubijen i osvijesti se, onda će biti 
vrlo dobro, jer će onda biti svjedok, da su Dmitrij Fjodorovič dolazili, 
dakle su oni ubili i novac ugrabili.« I ja počeo onda u svojoj sumnji i 
svojoj nestrpljivosti jako stenjati, da što brže probudim Martu 
Ignjatijevnu. Ona se napokon digla i htjela da potrči meni, ali kad je 
iznenada opazila, da nema Grigorija Vasiljeviča, istrčala, i ja sam 
čuo, gdje je jauknula u bašči. I tako je onda trajalo svu noć, i ja sam 
bio sasvim miran. 

Pripovjedač zasta. Ivan ga slušaše cijelo vrijeme grobnim 
mukom, nije se ni pomaknuo, niti spuštao s njega pogleda. A 
Smrdljakov je međutim, dok je pričao, tek rijetko kad pogledao u nji 
većinom gledao ustranu. Kad je svršio pričanje, bio je očito vrlo 
uzrujan i teško je predisao. Po licu mu se osuo znoj. Ali međutim nije 
se moglo pogoditi, da li se kaje ili ne kaje. 

— Stani, — prekinu ga Ivan, razmišljajući. — A vrata? Ako je on 
otvorio vrata jedino tebi, kako je onda mogao vidjeti Grigorij 
Vasiljevič prije tebe, da su vrata već bila otvorena? Jer Grigorij je 
vidio prije tebe, da su otvorena? 

Značajno je, da je Ivan pitao najmirnijim glasom, čak sasvim 
drugim tonom, nimalo bijesnim, i da je sad netko otvorio vrata od 
sobe i s praga ih pogledao, sigurno bi zaključio, da oni sjede i mirno 
razgovaraju o nečem običnom, iako vrlo zanimljivom. 

— Što se vrata tiče, i da ih je Grigorij Vasiljevič vidio otvorena, to 
se njemu samo tako pričinilo, — osmjehu se Smrdljakov kiselo. — 
Jer to nije, kažem vam, čovjek, već pravi tvrdoglavi parip: on nije 
vidio, nego mu se samo pričinilo, da je vidio — i sad ga nećete više 
razuvjeriti. To je za nas obojicu sreća, što je to sebi uvrtio u glavu, jer 
će nesumnjivo, naposljetku, baš time dokazati krivicu Dmitrija 
Fjodoroviča. 


— Čuj, — reče Ivan Fjodorovič, koji kao da se opet stao zaplitati i 
naprezati da nešto dokuči, — Čuj... Još sam te štošta htio pitati, ali 
sam zaboravio... Neprestano zaboravljam i zaplićem se. Jest! Reci 
mi samo još jedno: zašto si otvorio kuvertu i ostavio ondje na podu? 
Zašto nisi kuvertu naprosto odnio. Kad si pripovijedao, meni se 
učinilo, kao da si rekao, da si morao tako učiniti s tom kuvertom... a 
zašto si baš morao... to ne razumijem... 

— A ja sam to učinio zbog jednog razloga. Jer kad bi to bio 
čovjek, koji poznaje kućne prilike i navike, kao na primjer, eto ja, koji 
sam sam prije toga vidio taj novac i možda ga sam svojim rukama 
zamatao u taj omot i gledao vlastitim očima, kako ga zapečaćuju i 
pišu na njemu natpis, zbog čega bi onda takav čovjek, da je na 
priliku, ubio, onda, poslije ubojstva, raspečaćivao tu kuvertu, i tako 
na vrat na nos, kad je već i bez toga dobro znao, da se taj novac 
sigurno nalazi u tom omotu? Naprotiv, kad bi bio kradljivac, na 
primjer ja, onda bih prosto turio omot u džep, i ne raspečativši ga, i s 
njim što prije umakao. Sasvim je nešto drugo Dmitrij Fjodorovič: oni 
su znali za kuvertu samo po čuvenju, nisu je sami vidjeli i kad su je, 
na priliku, izvukli ispod dušeka, onda su je morali odmah na mjestu 
raspečatiti i uvjeriti se: da li se u njoj zaista i nalaze ti novci? A 
kuvertu bi ondje bacili i ne razmišljajući, da onda može kasnije 
poslužiti protiv njih kao dokaz, jer oni nisu ukrali, jer su rođeni 
plemić, a ako su se sad odlučili da ukradu, nisu zapravo ukrali, nego 
su samo došli da uzmu svoje vlastito, kako su to unaprijed po cijelom 
gradu razglasili i čak glasno se pred svima pohvalili, da će otići i 
svoje vlasništvo od Fjodora Pavloviča oteti. Ovu svoju misao nisam 
ja tužitelju prilikom mog preslušavanja jasno iskazao, već sam mu 
naprotiv samo o njoj natuknuo, kao da ona ne potječe od mene, 
nego da ju je on sam izmislio, a ne da mu je došaptana... tako, da su 
gospodinu tužiocu pn tom mom nagovještaju čisto sline procurile... 

— Zar je zbilja moguće, da si sve ovo onda ondje na mjestu 
smislio? — uskliknu Ivan Fjodorovič kao zgranut od čuda. On se 
opet preplašeno zagleda u Smrdljakova. 

— Molim vas, je li moguće sve ovo smisliti u onakvoj žurbi? Sve 
sam to unaprijed smislio. 

— No... no... tebi je, dakle, sam đavo pomogao! — viknu opet 
Ivan Fjodorovič. — Ne, ti nisi glup, ti si kudikamo mudriji, nego što 


sam mislio... 

On ustade s namjerom, da se prošeta po sobi. Obuze ga strašna 
tuga. Ali kako mu je stol stajao na putu, te se morao gotovo provlačiti 
između stola i zida, on se samo okrenu i opet sjede. Možda ga je to, 
što nije imao prilike da se prošeta, iznenada i razdražilo, jer je 
ponovo povikao gotovo isto onako bijesno, kao i prije: 

— Čuj, ti nesretni i prezreni čovječe! Zar ti ne uviđaš, ako te 
nisam još do sada ubio, da to nisam samo zato učinio, što te čuvam, 
da odgovaraš sutra pred sudom. Bog vidi (i Ivan podiže ruke u vis), 
— da sam možda i ja bio kriv, možda sam i ja potajno želio, da... 
umre otac, ali kunem ti se, da nisam bio toliko kriv, koliko ti misliš i 
možda te nisam nikako ni poticao. Ne, ne, nisam te poticao! Ali 
svejedno, ja ću sutra na sudu sam sebe optužiti, to sam odlučio! Sve 
ću reći, sve. Ali doći ćemo zajedno pred sud! | ma što ti govorio 
protiv mene pred sudom, ma što ti svjedočio, — sve prihvaćam i ne 
bojim te se, — sam ću sve potvrditi! Ali i ti moraš pred sudom 
priznati! Moraš, moraš, idemo zajedno! Tako će i biti. 

Ivan izgovori ovo svečano i energično i već se po samom 
sijevanju njegovih očiju vidjelo, da će tako zaista i biti. 

— Vi ste bolesni, vidim, sasvim bolesni. Oči su vam sasvim žute, 
— reče Smrdljakov, ali bez svakog podsmijeha, i čak nekako 
sažalno. 

— Zajedno ćemo poći! — ponovi Ivan, — a ako ne budeš htio ići, 
— ja ću sam sve priznati. 

Smrdljakov zašutje, kao da o nečem razmišlja. 

— Od toga neće ništa biti, ni vi nećete poći, — zaključi on 
naposljetku, kao da tome nema prigovora. 

— Ti me ne razumiješ! — reče Ivan prijekorno. 

— | suviše ćete se stidjeti, da o sebi sve priznate. A najgore je, 
što nećete imati od toga nikakve koristi, jer ja ću otvoreno reći, da 
vam nisam nikad ništa slično govorio, te da ste ili bolesni (a tako i 
jest), ili da ste se toliko sažalili na svog bracu, da sami sebe žrtvujete 
zbog njega, a protiv mene, da ste sve izmislili, jer ste me ionako 
smatrali cijelog života za muhu, a ne za čovjeka. No, a tko će vam 
povjerovati, no, a gdje vam je ma i jedan dokaz protiv mene? 

— Čuj, ti si mi pokazao sada taj novac, razumije se, da me 
uvjeriš. 


Smrdljakov diže Isaka Sirina s novca i metnu ga na stranu. 

— Uzmite ovaj novac i ponesite sa sobom, — uzdahnu 
Smrdljakov. 

— Dakako, da ću ga ponijeti! A zašto mi ga daješ, kad si zbog 
njega ubio? — pogleda u nj Ivan neobično začuđeno. 

— Ne treba mi nikako, — odgovori Smrdljakov uzdrhtalim glasom 
i mahnu rukom. — Nekad sam snivao, da ću moći s tolikom svotom 
zasnovati svoj život u Moskvi, ili još bolje u inozemstvu, to je bio moj 
plan, — a najviše zbog toga, jer je »sve dozvoljeno«. Tako ste me vi 
zaista učili i onda mi štošta slično govorili: jer ako nema vječnog 
boga, onda nema ni vrlina, onda je uopće i ne, treba. Tako ste mi 
uistinu govorili. Tako sam ja i shvatio. 

— Jesi li došao sam svojim umom do toga? — naceri se Ivan. 

— Vi ste me dotle doveli. 

— A sad, sigurno, u boga vjeruješ, kad vraćaš novac? 

— Ne, ne vjerujem, — prošapta Smrdljakov. 

— Zašto onda vraćaš? 

— Ta prestanite... ne isplaćuje se! — odmahnu opet Smrdljakov 
rukom. — Vi ste onda sami neprestano govorili, da je sve 
dozvoljeno, a zašto ste sad uznemireni? Čak hoćete, da sami protiv 
sebe svjedočite... Samo što od toga neće biti ništa! Vi to nećete 
učiniti! — odlučno i uvjerljivo zaključi opet Smrdljakov. 

— Vidjet ćeš! — reče Ivan. 

— To ne može biti. Vi ste i suviše mudri. Volite novac, to mi je 
poznato, časti također volite, jer ste jako oholi, čari ženske 
neizmjerno volite, a najviše volite da živite u tihom zadovoljstvu i da 
se nikomu ne klanjate, — to još najviše volite. Nećete vi zauvijek 
upropastiti svoj život i primiti na se na sudu takvu sramotu. Vi ste kao 
i Fjodor Pavlovič, od sve djece najviše na njega naličite, iste ste 
duše, kao i on. 

— Ti nisi glup, — reče Ivan čisto iznenađen i krv mu udari u lice. 
— Prije sam mislio, da si glup. Ti si sad ozbiljan! — primijeti on i 
nekako sasvim drukčije, nego dosad, pogleda Smrdljakova. 

— U oholosti svojoj ste mislili, da sam glup. Uzmite novac. 

Ivan uze sva tri svežnjića i turi ih u džep, ne zamatajući ih uopće. 

— Sutra ću ih na sudu pokazati, — reče on. 


— Nitko vam ondje neće vjerovati, jer sad imate dovoljno i svojih 
novaca, reći će, da ste izvadili iz kutije i donijeli. 

— Ponavljam ti, ako te nisam ubio, nisam to učinio jedino zato, 
jer si mi sutra potreban, upamti to i ne zaboravi. 


— E, pa ubijte! Ubijte sad, — odjedamput reče Smrdljakov 
nekako neobično i gledajući čudno u Ivana. — Nećete se usuditi, 
primijeti on i osmjehnuo se oholo, — ništa ne smijete, vi, nekad 


smioni čovječe. 

— Do sutra! — viknu Ivan i pokrenu se da pođe. 

— Stanite... pokažite mi ih još jedamput. 

Ivan izvadi novčanice i pokaza mu ih. Smrdljakov ih gledaše neko 
deset sekundi. 

— No, odlazite, — reče on i mahnu rukom. — Ivane Fjodoroviču! 
— viknu on za njim. 

— Što želiš? — okrenu se Ivan već u hodu. 

— Zbogom! 

— Do sutra! — viknu opet Ivan i iziđe iz sobe. Mećava je još 
uvijek bjesnila. Upočetku je koračao dobro, ali odjedamput kao da 
poče posrtati. »Nešto sasvim fizičko«, pomisli on i osmjehnu se. 
Gotovo kao da se neka radost spustila sad u njegovu dušu. Osjeti u 
sebi neku bezgraničnu snagu: kraj je njegovu kolebanju, koje ga je 
strašno mučilo sve ovo posljednje vrijeme! Stvorio je odluku i »više 
je neće mijenjati«, sav sretan pomisli on. U tom se trenutku o nešto 
spotaknu i umalo ne pade. Zasta i raspozna do svojih nogu seljačića, 
koga je bio oborio, gdje leži na istom mjestu bez svijesti i nepomično. 
Mećava mu je već bila zasula gotovo cijelo lice. Ivan ga naglo podiže 
i ponese na sebi. Desno, u jednoj kućici, spazi svjetlost, te priđe, 
pokuca o prozorske kapke i zamoli građanina, vlasnika kućice, koji 
mu se javio, da mu pomogne da odnese seljaka na policiju, obećavši 
mu za to tri rublja. Mještanin se spremi i iziđe. Neću potanko 
opisivati, kako je onda uspjelo Ivanu Fjodoroviču postići svoj cilj i 
smjestiti seljaka u policiju pod uvjetom, da ga dadu odmanh liječnički 
pregledati, ostavivši i ovdje darežljivo dosta novaca »za trošak«. 
Samo ću toliko reći, da ga je to zabavilo gotov cio sat. Ali Ivan 
Fjodorovič bio je potpuno zadovoljan. Misli su njegove bludile i 
radile: »da nisam za sutra stvorio takvu čvrstu odluku«, pomisli on 
iznenada s nasladom, ne bih se zadržao cio sat, da smjestim 


seljačića, već bih prošao mimo njega i pljuno na to, što će se on 
smrzavati... Međutim, otkud mi tolika snaga, da promatram sebe?« 
pomisli on u tom trenutku s još većim uživanjem: »a oni onamo 
misle, da silazim s uma!« Kad stiže do svoje kuće, zasta odjedamput 
zbog nenadano iskrsla pitanja: »a ne bi li trebalo sad odmah poći 
tužiocu i sve prijaviti?« On odluči, krenuvši opet svojoj kući: »sutra 
ću sve zajedno!« prošapta on u sebi i, čudnovato, gotovo sva radost, 
sve njegovo zadovoljstvo sa samim sobom nesta u tren oka. Kad je 
ušao u svoju sobu, iznenada mu se nešto studeno dotače srca, kao 
neka uspomena ili, bolje rečeno, podsjećanje na nešto nesnosno i 
odvratno, što se nalazilo upravo toga časa, a i prije u ovoj sobi. 
Umorno se spusti na divan. Starica mu donese samovar, on skuha 
čaj, ali ga ni ne okusi. Staricu otpusti, rekavši da je ne treba do sutra. 
Sjedio je na divanu i osjećao vrtoglavicu. Osjećao je, da je bolestan i 
nemoćan. Počeo je drijemati, ali je uznemiren ustao i prošao 
nekoliko puta sobom, da razagna san. U trenucima mu se činilo, kao 
da bulazni. Ali ga osobito ne zanimaše njegova bolest; kad je opet 
sjeo, počeo se čas na čas osvrtati oko sebe, kao da nešto traži. To 
se ponovilo nekoliko puta. Naposljetku upre svoj pogled u jednu 
točku. Ivan se osmjehnu, ali crvenilo srdžbe osu mu se po licu. On je 
dugo sjedio na svome mjestu, snažno podupro objema rukama glavu 
i pogledao, kao i dosad, u prijašnju točku, u divan, što se nalazio kraj 
suprotnog zida. Očito ga je nešto dražilo, nekakav predmet, 
uznemirivalo ga je, mučilo. 


IX 
ĐAVO, MORA IVANA FJODOROVIČA 


Nisam liječnik, a međutim osjećam, da je sad čas, kad moram 
svakako objasniti čitaocu nešto o prirodi bolesti Ivana Fjodoroviča. 
Istrčat ću naprijed i reći samo jedno: sad, ove večeri naime, bio je 
upravo pred napadom alkoholnog ludila, koje je konačno ovladalo 
njegovim odavno rastrojenim organizmom, koji se uporno opirao 
bolesti. lako se nimalo ne razumijem u medicinu, ipak se usuđujem 
izreći pretpostavku, da mu je možda zaista pošlo za rukom, da 
strašnim naprezanjem volje zaustavi bolest na neko vrijeme, 


zanoseći se dakako, da će je sasvim svladati. Znao je, da je 
bolestan, ali bi mu bilo nekako odvratno, da se razboli baš sada, baš 
u oči ovih sudbonosnih trenutaka u njegovu životu, kad treba biti na 
licu mjesta, kad treba izreći riječ srčano i odlučno i sam »pred sobom 
opravdati sebe«. Uostalom, bio je već jedamput kod novog liječnika, 
što je stigao iz Moskve i koga je bila pozvala Katarina Ivanovna zbog 
jednog svog nauma, o kome sam već prije govorio. Liječnik je, kad 
ga je saslušao i pregledao izjavio, da on pati od nekog rastrojstva u 
mozgu, i nimalo se nije začudio jednom njegovom priznanju, koje mu 
je međutim s gnušanjem učinio. »Halucinacije su potpuno moguće u 
vašem stanju«, izjavi liječnik, »iako bi ih trebalo tek provjeriti... uopće 
bi se moralo poduzeti ozbiljno liječenje, bez svakog odlaganja, jer će 
inače biti zlo.« Ali Ivan Fjodorovič, nakon što ga je napustio, nije 
poslušao njegov pametan savjet i nije htio da legne i da se liječi: 
»Još mogu da hodam, zasad imam još snage, a kad se — svalim, 
onda će biti nešto drugo, onda neka me liječi, tko hoće,« — zaključio 
je on i mahnuo rukom. I tako je sjedio sad gotovo svjestan, da se 
nalazi u bunilu i, kako sam već rekao, uporno promatrao nekakav 
predmet na divanu, što se nalazio kraj suprotnog zida. Ondje je 
iznenada iskrsnuo i sjedio netko, koji je ušao bog bi ga znao kako, 
jer ga nije bilo onda u sobi, kad je Ivan Fjodorovič stupio u sobu 
vrativši se od Smrdljakova. Bio je to nekakav gospodin ili, bolje 
rečeno, izvjesne vrste »ruski džentimen, ne baš mlad, »qui frisait la 


[182] 


cinquantaine« , kako vele Francuzi, tek nešto grušane crne, 
prilično dugačke i još guste kose i klinaste brade. Na sebi je imao 
nekakav kratak kaput mrke boje, koji je očito sašio izvrstan krojač, ali 
je već ipak bio iznošen, sašiven otprilike još prije tri godine i koji je 
već sasvim bio izišao iz mode i kakve imućniji otmjeni ljudi već dvije 
godine ne nose. Rublje, dugačka kravata nalik na šal, sve je to bilo 
kao u otimjena džentimena, ali kad bi se rublje malo izbliže 
pogledalo, bilo je prljavo, a širok šal prilično iznošen. Posjetiočeve 
karirane hlače stajale su izvrsno, ali su bile i suviše svijetle boje i 
preuske, kakve se sad više ne nose, kao i bijeli mekani šešir, koji je 
gost još uvijek nosio, iako mu je već bila prošla sezona. Jednom 
riječi, bila je to urednost postignuta mršavim sredstvima. Činilo se, 
da džentimen spada u red nekadašnjih vlastelina-besposlenjaka, koji 


su cvali nekad u doba kmetstva; očito je poznavao svijet i pristojno 
društvo, imao nekad veza i održao ih možda i do danas, ali se malo 
pomalo, kad je osiromašio poslije vesela života u mladosti i ukidanja 
kmetstva, prometnuo u nekakva tavoliza dobra tona, koji se skitao 
od jednog do drugog dobrog poznanika, koji su ga primali zbog 
njegova krotkog pristalog karaktera, a i zato, što je bio još uvijek 
toliko pristojan čovjek, da si ga mogao uz svakog posaditi za svoj 
stol, iako, razumije se, na skromno mjesto. Takvi tavolizi, džentimeni 
pristala karaktera, koji umiju da pričaju, koji su upotrebljivi kod 
kartanja i koji nikako ne vole, da im dosađuju različitim zahtjevima, 
— obično su samci ili neženje ili udovci, koji možda imaju djecu, ali 
im se djeca uvijek odgajaju daleko od njih, kod kakvih tetaka, koje 
džentimen gotovo nikad i ne spominje u pristojnom društvu, kao da 
se ponešto stidi takva srodstva. Oni se malo pomalo sasvim odviknu 
od svoje djece, rijetko kad primaju od njih o svom imendanu i o 
božiću čestitke, na koje ponekad i ne odgovaraju. Fizionomija 
neočekivana gosta nije baš bila dobroćudna, ali je ipak bila pristala i 
spremna, sudeći po okolnostima, da poprimi najljubazniji izraz. Sata 
nije imao, ali je imao lornjet od kornjačevine na crnoj vrpci. Na 
srednjem prstu kočio st masivan zlatan prsten s jeftinim opalom. Ivan 
je Fjodorovič pakosno šutio i nije htio da započinje razgovora. Gost 
je čekao i sjedio kao pravi tavoliz, koji tek što je sišao ozgo, iz 
dodijeljene mu sobe na čaj, da pravi domaćinu društvo, ali je šutio, 
jer je domaćin zabavljen poslom i o nečem namrgođeno razmišlja; 
ali, međutim, spreman na svaki ljubazan razgovor, čim ga domaćin 
samo povede. Odjedamput se pojavi na njegovu licu izraz nekakve 
nenadane zabrinutosti. 

— Čuj, — otpoče on da govori Ivanu Fjodoroviču, — oprosti mi, 
ja sam samo zato došao, da te na nešto podsjetim: ti si pošao 
Smrdljakovu s namjerom, da saznaš nešto o Katarini Ivanovnoj, a 
otišao si, da nisi ništa o njoj saznao, sigurno si zaboravio... 

— Ah, jest! — ote se Ivanu i lice se njegovo pomrači zabrinuto. 
— Jest, ja sam zaboravio... uostalom, sad je svejedno, sve do sutra, 
— promrmlja on u sebi. — Ali ti, — reče on, te se razdraženo okrenu 
prema gostu, — ja sam se morao malo prije sam toga sjetiti, jer me 
je zbog toga baš i mučio nemir u srcu! Što si istrčao, kao da ću ti 
povjerovati, da si me ti na to podsjetio, a ne da sam se sam sjetio? 


— Ati ne vjeruj, — ljubazno se osmjehnu džentimen. — Jer 
kakvu vrijednost ima iznuđeno vjerovanje? A osim toga u pitanjima 


vjere ne pomažu nikakvi dokazi, osobito ne materijalni. Tomarčši 
nije povjerovao zato, što je ugledao uskrslog Hrista, već zato, što je 
još prije želio da vjeruje. Eto, na primjer, spiritiste... ja ih jako volim... 
pomisli, oni drže, da koriste vjeri zato, što im đavoli pokazuju roščiće 
s onog svijeta. »To je, vele, već dokaz, tako reći, materijalan, da 
postoji drugi svijet.« Drugi svijet i materijalni dokazi, ah, ljudi! | 
naposljetku, ako je dokazano, da postoji đavo, ali se još ne zna, da li 
je dokazano, da postoji bog? Ja ću se upisati u idealističko društvo i 
ondje tjerati opoziciju: »ja sam realista, reći ću, a ne materijalista, he- 
he!« 

— Čuješ, — ustade Ivan Fjodorovič naglo od stola. — Ja kao da 
sam sad u bunilu... i nalazim se, razumije se, potpuno u bunilu... 
brbljaj gluposti, kakve hoćeš, meni je svejedno! Ti me nećeš dovesti 
do bjesnila, kao prošli put. Ja se samo jednog stidim... Hoću da 
hodam po sobi... Ja tebe ponekad ne vidim, i štoviše, ne čujem ni 
tvoga glasa, kao ono prošli put, ali uvijek pogađam, što melješ, jer to 
ja sam, sam govorim, a ne ti! Samo ne znam, da li sam prošli put 
spavao ili sam te vidio na javi? Vidiš, nakvasit ću ručnik studenom 
vodom i obložiti glavu, i možda ćeš se ispariti. 

Ivan Fjodorovič otiđe u kut, uze ručnik, obavi što je rekao, i stade 
s mokrim ručnikom na glavi hodati gore dolje po sobi. 

— Meni se sviđa, što smo se bez ikakva okolišanja počeli tikati, 
— otpoče opet gost. 

— Budalo, — nasmija se Ivan, — što, zar ću ti govoriti vi. Sad 
sam veseo, samo me sljepočice bole... i tjeme... tek molim te, ne 
filozofiraj kao prošli put. Ako se ne možeš izgubiti, brbljaj kakve 
vesele gluposti. Spletkari, jer ti si tavoliz, dakle spletkari. Što je 
dosadna ova modra! Ali ja te se ne bojim. Ja ću te svladati. Neće me 
otpremiti u ludnicu! 


— C'est charmantišći tavoliz. Jest, i upravo sam u svom 
obličju. | da što sam drugo na zemlji, ako nisam tavoliz? Uostalom, 
ovom zgodom ja tebe slušam i pomalo se čudim, jer, boga mi, ti 
malo pomalo počinješ, zbilja da me za nešto držiš, a ne samo za 
svoju fantaziju, kao ono prošli put. 


— Ja te ne primam ni jednu minutu za realnu istinu, — povika 
Ivan nekako gotovo bijesno. — Ti si laž, ti si moja bolest, ti si 
priviđenje. Samo ne znam, čime da te uništim, i vidim, da moram 
jedno vrijeme trpjeti. Ti si moja halucinacija. Ti si utjelovljenje mene 
samoga, ali, uostalom, tek jedne moje strane... mojih misli i osjećaja, 
ali samo najodvratnijih i najglupljih. S te bi strane mogao biti za me 
čak i zanimljiv, samo kad bih ja imao vremena, da se s tobom 
bavim... 

— Dopusti, dopusti, ja ću tebe raskrinkati: nedavno kod svjetiljke, 
kad si nasrnuo na Aljošu i doviknuo mu: »ti si od njega saznao! 
Otkuda ti znadeš, da je on meni dolazio.« To si ti onda mene 
spomenuo. Dakle, ipak si na jedan mali trenutak povjerovao, da ja 
zaista postojim, — nasmija se džentimen meko. 

— Jest, to je bila slabost prirode... ali ja nisam mogao u te 
vjerovati. Ne znam, da li sam prošli put spavao ili hodao. Možda sam 
te onda samo u snu vidio, a nikako na javi... 

— A zašto si onda bio tako surov prema njemu, Aljoši? On je 
mio; ja sam pred njim kriv Zbog starca Zosime. 

— Šuti o Aljoši! Kako se usuđuješ, slugo! — opet se nasmija 
Ivan. 

— Grdiš, a smiješ se, — to je dobar znak. Ti si, uostalom, danas 
mnogo ljubazniji sa mnom, neko prošli put, a ja razumijem zašto: 
ona velika odluka... 

— Šuti o odluci! — zavika Ivan grubo. 


E Z [185] .. 
— Razumijem, razumijem, c'est noble, c'est charmant , ti 
ideš, da _ braniš_ sutra brata i sebe  žrtvuješ... c'est 

chevaleresque saa 


— Šuti, jer ću ti dati nogom! 

— To će me donekle obradovati, jer onda ću postići svoj cilj: ako 
me možeš udariti nogom, onda, dakle, vjeruješ u moj realizam, jer 
utvare se ne udaraju nogom. Na stranu šala: meni je svejedno, grdio 
ti, koliko hoćeš, ali je ipak bolje biti bar za trunak učtivijim, pa čak i 
prema meni. Budalo, slugo, kakve su to riječi! 

— Psujući tebe — sebe psujem! — opet se nasmija Ivan, — ti si 
— ja, ja sam, tek s drukčijom njuškom. Ti govoriš baš ono, što ja 
mislim... i ne možeš, mi kazati ništa novo! 


— Ako se ja slažem s tobom u mislima, onda to čini meni samo 
čast, — delikatno i dostojanstveno reče džentimen. 

— Ali što odabiraš samo moje ružne misli, a što je glavno — 
glupe. Ti si glup i prost. Ti si strašno glup. Ne, ja te neću trpjeti! Što 
da radim, što da radim? — zaškripa Ivan zubima. 

— Moj prijatelju, ja ipak hoću da budem džentimen i zahtijevam, 
da me kao takva primaju, — otpoče gost u nastupu nekakve čisto 
tavoliške i već unaprijed popustljive i dobroćudne ambicije. — Ja 
sam siromašan, ali... ne velim, da sam baš jako pošten, no... obično 
se smatra u društvu kao aksiom, da sam ja pali anđeo. Boga mi, ja 
ne mogu sebi predstaviti, kako sam nekad mogao biti anđeo. Ako 
sam i bio nekad, ali vrlo davno, pa nije nikakav grijeh, što sam to 
zaboravio. Sada držim samo do reputacije pristojna čovjeka i živim 
prema prilikama, nastojeći, da budem prijatan. Ja ljubim ljude 
iskreno, — a mene su zbog koječega oklevetali!' Ovdje, kad se 
kadgod vama privremeno preselim, protječe moj život tako, kao da 
sam ja zbilja nešto, i to mi se sviđa više nego išta. Ta ja i sam, kao i 
ti, patim od fantazija, i zato volim vaš zemaljski realizam. Ovdje je 
kod vas sve obilježeno, ima formula, postoji geometrija, a kod nas su 
sve same neodređene jednadžbe. Ovdje hodam i maštam. Ja volim 
maštati. A osim toga, postajem na zemlji praznovjeran, — ne smij 
se, molim te: meni se baš to i sviđa, što postajem praznovjeran. 
Ovdje primam sve vaše navike: dopalo mi se odlaziti u javne kupke, 
možeš li to sebi predstaviti, i volim se družiti s trgovcima i popovima. 
Moj je najmiliji san, da se utjelovim, ali konačno i nepovratno, u 
kakvu debelu, sedam pudova tešku trgovkinju i da vjerujem u sve, 
što ona vjeruje. Moj je ideal — da uđem u crkvu i od srca pripalim 
svjećicu, boga mi je tako. Onda će biti kraj svima mojim patnjama. A 
zavolio sam kod vas i da se liječim: u proljeće vladaju ospice, otišao 
sam u odgojilište, da me cijepe protiv ospica, — kad bi ti znao, kako 
sam bio tog dana zadovoljan: priložio sam za braću Slavene deset 
rubalja!... Ali ti mene i ne slušaš. Čuješ, ti nisi danas nešto dobre 
volje, — reče džentimen poslije male stanke. — Ja znam, da si jučer 
bio kod onog liječnika... no, kako tvoje zdravlje? Što ti je rekao onaj 
liječnik? 

— Budalo! — odbrusi Ivan. 


— Zato si ti tako pametan. Ti opet grdiš? Nisam te pitao iz nekog 
sažaljenja, nego samo onako. Ne moraš odgovoriti. A sad je opet 
reumatizam na dnevnom redu... 

— Budalo, — ponovi opet Ivan. 

— Ti uvijek dereš svoga jarca, a ja sam prošle godine uhvatio 
takav reumatizam, da ga se još i sad sjećam. 

— Može li đavo dobiti reumatizam? 

— Zašto ne bi mogao dobiti, kad se i ja ponekad utjelovljujem. A 
kad se utjelovim, onda preuzimam i posljedice. Satana sum et nihil 

humanum a me alienum puto ' 

— Kako, kako? Satana sum et nihil humanum... to nije glupo za 
jednog đavola! 

— Milo mi je, što sam ti naposljetku ugodio. 

— Ali ti nisi to uzeo od mene, — reče Ivan i iznenada zastane 


kao preneražen, — to mi nije nikad na pamet padalo, to je 
neobično... 
[188] 


— C'est du nouveau, n'est ce pas? Ovaj put ću postupati 
pošteno i sve ti objasniti. Slušaj: u snu i osobito za vrijeme modre, bilo 
zbog pokvarena želuca ili čega drugog, sniva ponekad čovjek takve 
umjetničke sne, takvu kompliciranu i realnu stvarnost, takve 
događaje ili čak cio svijet događaja, povezanih takvom intrigom, s 
takvim neočekivanim potankostima, sve od naših najviših pojava, pa 
do posljednjeg dugmeta na plastronu, da ne bi mogao, kunem ti se, 
ni sam Lav Tolstoj tako što sastaviti, međutim takve sne snivaju 
ponekad i oni, koji nisu nikakvi pisci, već sasvim obični ljudi, 
činovnici, feljtonisti, popovi... To je još sve prava zagonetka: čak mi 
je jedan ministar priznao, da mu najbolje ideje dolaze, dok spava. 
Ali, pa tako je i sad. lako sam ja tvoja halucinacija, ali govorim, kao u 
mori, takve originalne stvari, kakve tebi nisu dosada padale na 
pamet, tako da uopće ne ponavljam tvoje misli, međutim, ja sam 
samo tvoja mdra i ništa drugo. 

— Lažeš. Tvoj je cilj, da me upravo uvjeriš, da ti postojiš, a ne da 
si moja modra, i sad eto sam tvrdiš, da si san. 

— Prijatelju moj, danas sam se latio sasvim osobite metode, to 
ću ti poslije objasniti. Stoj, gdje smo ono stali? Jest, ja sam onda 
prozebao, ali ne kod vas, nego još ondje... 


— Gdje ondje? Reci mi, hoćeš li dugo ostati kod mene, ne bi li 
mogao otići? — uzviknu Ivan gotovo očajno. 

On presta da hoda, sjede na divan, opet se nalakti na stol i stisnu 
glavu s obje ruke. Strgne s glave mokar ručnik i ljutito ga baci. Očito 
mu nije pomagalo. 

— Tvoji su živci rastrojeni, — primijeti dŽentimen s neusiljenim i 
nemarnim, ali ipak posve prijateljskim izrazom, — ti se ljutiš na me 
čak i zbog toga, što sam mogao prozepsti, a to se međutim, dogodilo 
na najprirodniji način. Ja sam se onda žurio na jedno diplomatsko 
veče jednoj visokoj petrogradskoj dami, koja je ciljala na to, da 
postane gospođa ministar. Dakle frak, bijela kravata, rukavice i, 
međutim, švrljao sam još sam bogzna kuda, te da dospijem vama na 
zemlju, morao sam još preletjeti prostor... dakako, to traje samo 
jedan trenutak, ali i zraka sunčana treba punih osam minuta, a ja, 
predstavi sebi, u fraku i otvorenom prsluku. Dusi se ne smrzavaju, ali 
sam se ja onda bio već utjelovio, i... jednom riječi, bio sam lakouman 
i spustio se, a u onom prostoru, u eteru, u onoj vodi, što je iznad 
zemlje, — takva je studen... to jest, kakva studen — to se već ne 
može ni studeni nazvati; možeš predstaviti sebi: sto i pedeset 
stupnjeva ispod ništice! Poznata je zabava seljačkih djevojaka: na 
studeni od trideset stupnjeva predlažu novajliji, da lizne sjekiru; jezik 
se odmah primrzne i šmokljan odere kožu s krvava jezika. Tako je 
kod trideset stupnjeva, a kod sto i pedeset stupnjeva, mislim, kad bi i 
prst pritisnuo na sjekiru, kao da ga nije nikad ni bilo, to jest, kad bi 
se... samo ondje našla sjekira... 

— A može li se ondje naći sjekira? — prekinu ga iznenada Ivan 
Fjodorovič rasijano i gadljivo. 

Opiraše se iz sve snage, da ne povjeruje u svoje trabunjanje i da 
potpuno ne padne u ludilo. 

— Sjekira? — preupita gost u čudu. 

— Pa da, što će se dogoditi ondje sa sjekirom? — nekako 


bijesno i neobično tvrdoglavo povika Ivan Fjodorovič. 
<, oz . m . 1: 1189] 
— Sto će se dogoditi u prostoru sa sjekirom? Quelle id&e! 
Ako padne nekud podalje, počet će, mislim, letjeti oko zemlje kao 
kakav trabant, ne znajući ni sam zašto. Astronomi će izračunati 


izlaženje i zalaženje sjekire, Gatcuk red će unijeti u kalendar, i to je 
sve. 

— Ti si glup, strašno glup! — reče Ivan. — Laži pametnije, jer te 
inače neću slušati. Ti hoćeš da me pobijediš svojim realizmom, da 
me uvjeriš, da ti postojiš, ali ja neću da vjerujem, da postojiš! Ne 
vjerujem! 

— Ali ja ne lažem, sve je istina; nažalost, istina je uvijek 
neoštroumna. Ti, kako vidim, svakako očekuješ od mene nešto 
veliko, a možda i prekrasno. To mi je jako žao, jer ja dajem ono, što 
mogu... 

— Ne filozofiraj, magare! 

— Kako se može filozofirati, kad mi je uzeta sva desna strana, i 
stenjem i ričem. Obišao sam svu medicinu: dijagnozu umiju izvrsno 
postaviti, svu će ti bolest tvoju kao na prste ispričati, no, a izliječiti, to 
ne umiju. Našao se ondje jedan oduševljeni đačić: »Ako vi, reče, i 
umrete, barem ćete točno znati, od kakve ste bolesti umrli!« | opet 
kako samo šalju specijalistima: »mi, vele, samo ustanovljujemo 
bolest, a vi otiđite tome specijalisti i on će vas izliječiti.« Sasvim je, 
sasvim, velim ti, nestao onaj liječnik, koji je liječio od svih bolesti, sad 
su sve sami specijalisti i svi oglašuju u novinama. Ako te zaboli nos, 
šalju te u Pariz, on pogleda nos: ja vam, veli, mogu izliječiti samo 
desnu nosnicu, jer ne liječim lijeve nosnice, to nije moj specijalitet, a 
od mene otiđite u Beč, ondje će vam posebni specijalist izliječiti 
lijevu nosnicu. Što da se radi? Latio sam se narodnih sredstava, 
jedan liječnik Nijemac savjetovao mi je, da se dadem u kupki po 
polici natrti medom i solju. I ja sam otišao samo zato, da bih još 
jedamput bio u kupki: cio sam se ulijepio, i nikakve koristi. U očajanju 
sam pisao grofu Mattei u Milan: poslao mi je knjigu i kapljice, ali bog 
s njim. I, pomisli: pomogao mi je Hoffov ekstrakt! Kupio sam ga 
slučajno, ispio jednu i po bocu, i mada sam plesao, ali odnese kao 
rukom. Odlučio sam, da mu svakako odštampam u novinama 
»zahvalu«, progovorio je u meni osjećaj zahvalnosti i, pomisli, iz toga 
se izlegla druga priča — nijedno uredništvo ne prima! »Bit će vrlo 

nazadno, kažu, nitko ne bi vjerovao, le diable n'existe point ' 
Stampajte, savjetuju mi, anonimno«. Ali kakva je to »zahvala«, kad 
je anonimna. Salim se s osobljem u uredništvu: »nazadno je, kažem, 


u našem vijeku u boga vjerovati, a ja sam đavo, u mene se može 
vjerovati.« — »Razumijemo, vele, jer tko da ne vjeruje u đavola, ali 
ipak ne možemo, moglo bi škoditi pravcu. A u obliku šale?« No, 
pomislio sam, za šalu neće biti dosta oštroumno. | tako je nisam ni 
štampao. | vjeruješ li, to mi je ostalo kao teret na srcu Najbolji moji 
osjećaji, kao, na primjer, zahvalnost, formalno su mi zabranjeni samo 
zbog mog socijalnog položaja. 

— Opet si zabludio u filozofiju, — zaškrguta Ivan s mržnjom. 

— Bože sačuvaj, ali se moram ponekad i potužiti. Ja sam čovjek, 
koga su oklevetali. | ti mi, eto, svaki čas veliš, da sam glup. Vidi se, 
da si još mlad. Prijatelju moj, nije sve u pameti. Ja imam od prirode 
srce dobro i veselo, »ja sam isto što i različiti vodvilji.« Ti kao da me 
držiš za posijedjelog Hlestakova, a moja je sudbina međutim, mnogo 
ozbiljnija. Ja sam određen nekom predvremenskom odlukom, koje 
nisam nikad mogao da shvatim, da »poričem«, a ja sam međutim 
iskreno dobar i za poricanje sasvim nesposoban. »Ne, odlazi, poriči, 
bez poricanja nema kritike, a kakve su to novine, koje nemaju 
»odjela za kritiku«? Bez kritike bit će samo »hossana«. Ali za život je 
malo samo »hossana«, potrebno je, da to »hossana« prođe kroz peć 
sumnje, i tako dalje, u tom stilu. Ja se, uostalom, u sve to ne 
miješam, nisam ja stvorio i zato nisam odgovoran. No, a onda su 


izabrali jarca iskupljenja i, prisilili ga da piše u odjelu za kritiku, i 
život je ostvaren. Razumijemo mi svu tu komediju: ja, na primjer, 
zahtijevam otvoreno i naprosto moje uništenje. Ne, kažu, živi, jer bez 
tebe neće biti ništa Kad bi na zemlji bilo sve pametno, ne bi se ništa 
dogodilo. Bez tebe neće biti nikakvih događaja, a potrebno je, da 
bude događaja. | ja služim, stisnuvši srce, da bude događaja, i 
postupam nerazumno po nalogu. Ljudi uzimaju svu tu komediju kao 
nešto ozbiljno, čak i uza sve to, što su nesumnjivo pametni. U tome i 
jest njihova tragedija. No, dakako, i pate, ali... ipak žive, žive realno, 
ne u fantaziji; jer patnja i jest život. Kakvo bi bilo u njemu 
zadovoljstvo bez patnje; sve bi se pretvorilo u jednu beskrajnu 
molitvu: bilo bi sveto, ali dosadno. No, a ja? Ja patim, a ipak ne 
živim. Ja sam iks u neodređenoj jednadžbi. Ja sam neka utvara 
života, koja je izgubila sve krajeve i početke i koja je čak sama 
zaboravila, kako da se nazove. Ti se smiješ... ne, ti se ne smiješ, ti 


se opet ljutiš. Ti se vječno ljutiš, tebi samo da je pameti, a ja ti opet 
ponavljam, da bih dao cio taj život, što se nalazi iznad zvijezda, sve 
činove i počasti samo za to, da se mogu prometnuti u dušu 
trgovkinje od sedam pudova i svjećice bogu pripaljivati. 

— Zar već ni ti u boga ne vjeruješ? — osmjehnu se Ivan s 
mržnjom. 

— To jest, kako da ti rečem, samo ako ti ozbiljno... 

— Ima li boga ili nema? — viknu Ivan opet s bijesnom 
tvrdoglavošću. 

— Dakle, želiš ozbiljno? Golube moj, boga mi, ne znam, rekao 
sam ti, eto, veliku riječ. 

— Ne znaš, a boga vidiš? Ne, ti ne postojiš za sebe, ti si — ja, ti 
si ja, i ništa drugo. Ti si — đubre, ti si — moja fantazija! 

— To jest, ako hoćeš, nas dvojica imamo istu fantaziju, to će biti 

pravilnije. Je pense donc je suis , to znam sigurno, a sve ostalo 
oko mene, svi svjetovi, bog, i štoviše, sam đavo, sve je to za me 
nedokazano, i da li ono postoji samo za se ili je tek jedino moja 
emanacija, konzekventno razviće moga ja, koje je postojalo prije 
vremena i odvojeno... jednom riječi, ja odmah prekidam, jer čini mi 
se, da ćeš sad skočiti, da se biješ. 

— Bolje bi bilo, da pričaš kakvu anegdotu! — reče Ivan bolno. 

— Znam ja jednu anegdotu, koja se odnosi na ovu temu, to jest, 
nije to anegdota, već prije legenda. Ti me koriš zbog nevjerovanja: 
»Vidiš, a nećeš da vjeruješ.« Ali, prijatelju moj, nisam samo ja takav, 
svi su se sad kod nas zbunili, sve od vaše nauke. Dok su bili atomi, 
četiri elementa, pet čula, onda se još kojekako krpilo. Atoma je bilo i 
u starom svijetu. A kad su ondje kod nas saznali, da ste vi ovdje 
otkrili »kemijske molekule«, pa »protoplazmu« i đavo bi ga znao, što 
još, — podigli kod nas repove. Prosto je otpočela besmislica; a 
glavno — praznovjerje, spletke: spletaka ima i kod nas isto toliko, 
koliko i kod vas, štoviše, za mrvu više, a naposljetku i denuncijacija, 
jer i kod nas ima također jedno odjeljenje, gdje se primaju izvjesne 
»Vijesti«. Ima, vidiš, jedna luda legenda, još iz našeg srednjeg vijeka, 
— ne vašeg, već našeg — u koju neće nitko da vjeruje čak ni kod 
nas, osim trgovkinje. Sve, što kod vas postoji, postoji i kod nas, i ja ti 
ovu našu tajnu iz prijateljstva otkrivam, iako je zabranjeno. Ta 


legenda je priča o raju. Bio je, priča se, ovdje kad vas na zemlji 
jedan mislilac i filozof, koji je »sve odbacivao, zakone, savjest, 


vjeru a što je glavno — budući život. Kad je umro, mislio je, 
da će ravno u mrak i u smrt, ali puče pred njim — budući život. On 
se iznenadi i stade negodovati: »To se, reče, protivi mom uvjerenju«. 
I njega su, vidiš, zato osudili... to jest, molim te, oprosti mi, jer ja 
pričam samo ono, što sam čuo, a ovo je samo legenda... osudili, 
vidiš da prijeđe po mraku kvadrilijun kilometara (i kod nas se sad 
računa na kilometre) i kada prijeđe taj kvadrilijun, onda će mu otvoriti 
rajska vrata i oprostiti...« 

— A kakve muke imate vi na onom vašem svijetu, osim 
kvadrilijuna? — prekinu ga Ivan nekako čudnovato živnuvši. 

— Kakve muke? Ah, i ne pitaj: prije je bilo i ovako i onako, a sad 
su većinom ušle u običaj moralne, »grižnja savjesti« i sve te gluposti. 
| to je od vas importirano, zbog »vaših blaženih običaja«. No, i tko je 
dobio, dobili su jedino besavjesni ljudi, jer što je njima stalo do 
grižnje savjesti kad i nemaju savjesti. Ali zato su nastradali ljudi 
valjani, u kojih je još ostalo savjesti i časti. Tako ti je to s reformama, 
koje se sade na još nepripravljenu zemljištu, osobito, ako su kopije 
tuđih institucija, — prava šteta! Starinski je čovjek bio bolji. No, i tako 
ti je, vidiš, onaj čovjek, osuđen na kvadrilijun, malo stao, gledao i 
legao na put: »neću da idem, iz principa ne idem!« Uzmi dušu 
ruskoga prosvijećenog ateiste i pomiješaj je s dušom proroka Jone, 
koji je tri dana i tri noći proboravio u trbuhu kitovu, — i eto ti 
karaktera onog mislioca, što je legao preko puta. 

— Ana što je on ondje legao? 

— No, sigurno je imao na što. Ti se rugaš? 

— Momčina! — viknu Ivan još uvijek neobično živahno. Sada je 
slušao nekako znatiželjno. — Pa, što, leži li još i sad? 

— To i jest ono, što ne leži. Preležao je gotovo tisuću godina, a 
onda se digao i pošao. 

— Pravo magare! — uskliknu Ivan i nasmija se nervozno, kao da 
s naporom o nečem razmišlja. — Zar nije svejedno, vječno ležati ili 
ići kvadrilijun vrsta? Ta to je marš od bilijun godina? 

— Još i mnogo više, i nema toliko olovaka ni papira, da se to 
izračuna. Ali on je već odavno prešao i sad tek počinje anegdota. 


— Kako prešao? A otkud mu bilijun godina? 

— Ti misliš uvijek na ovu našu sadašnju zemlju. A i sadašnja 
naša zemlja možda se već bilijun puta obnavljala: preživjela je, 
pretvorila se u led, raspucala se, prosula, rastvorila se u sastavne 
elemente, opet je bila voda iznad zemlje, poslije opet postala komet, 
opet sunce, opet od sunca zemlja, — i taj se razvoj možda već 
neizmjerno puta ponavlja, i uvijek u jednom te istom obliku, u 
cijelosti. Najneugodnija dosada... 

— No, a što je bilo, kad je stigao? 

— Jedva što su mu otvorili rajska vrata i on je ušao unutra, i tek 
što je proveo ondje dvije sekunde — i to po satu, po satu (iako se, 
po mome mišljenju, morao njegov sat putem, u njegovu džepu, 
raspasti u svoje sastavne elemente) — još nije proveo dvije 
sekunde, a on već povikao, da se može za dvije sekunde prijeći ne 
samo kvadrilijun, nego kvadrilijun kvadrilijuna, štoviše, ako se i oni 
na kvadriljunsku potenciju podignu. Jednom riječi, stao je pjevati 
»hossana« i u tome toliko presolio, da mu neki, u kojih bijahu 
plemenite misli, ne htjedoše u početku ni ruke pružiti: suviše je brzo 
preveslao u konzervativce. Ruska priroda. Ponavljam: ovo je 
legenda. Po što kupio, po to i prodao. Eto vidiš, kakvi pojmovi 
vladaju ovdje kod nas još i sad o svemu tom. 

— Sad sam te ukebao! — povika Ivan s nekom čisto djetinjskom 
radošću, kao da se naposljetku ipak nečeg sjetio, — tu anegdotu o 
kvadriljunu godina — sam ja sam napisao! Onda mi je bilo 
sedamnaest godina, polazio sam gimnaziju... ja sam onda tu 
anegdotu napisao i ispričao jednom drugu, po prezimenu Korovkinu, 
to je bilo u Moskvi. Anegdota je ta toliko karakteristična, da je nisam 
mogao niotkud posuditi. Bio sam već zaboravio na nju... i sad sam 
se sjetio nesvjesno — ja sam, a nisi mi je ti ispričao. Kadšto se 
nesvjesno sjetiš tisuća stvari, pa čak i onda, kad te vode na stratište. 
Vidiš, ti si takav san. Ti si san i ti ne postojiš! 

— Žestina, kojom me niječeš, — nasmija se džentimen, — 
uvjerava me, da ti ipak u me vjeruješ. 

— Nimalo! Ni jednu stotinku ne vjerujem. 

— Ali vjeruješ jednu tisućinku. Homeopatske doze možda su 
najjače. Priznaj, da vjeruješ, makar jednu desettisućinku... 


— Ni na trenutak! — bijesno viknu Ivan. — Uostalom želio bih, da 
vjerujem u te! — pridoda on nekako čudnovato. 

— Aha! Gle, i to je neko priznanje! Ali ja sam dobar, ja ću ti u 
tome pomoći. Slušaj: to sam ja tebe ukebao, a ne ti mene! Ja sam ti 
namjerno tvoju anegdotu ispričao, na koju si ti već zaboravio, da 
konačno potpuno prestaneš vjerovati u me. 

— Lažeš! Cilj je tvoje pojave, da me uvjeriš... da ti postojiš. 

— Tako je. Ali kolebanja, ali nemir, ali borba vjerovanja i 
nevjerovanja, — to je ponekad za savjesna čovjeka, kakav si ti, 
tolika muka, da je bolje objesiti se. Ja sam baš zato, jer sam znao, 
da ti tek mrvu vjeruješ u me, konačno podjario tvoje nevjerovanje, 
time, što sam ti ispričao ovu anegdotu. Ja te vodim između vjere i 
nevjerovanja, jer imam poseban cilj. To je nova metoda. Kad ti 
potpuno prestaneš vjerovati u me, onda ćeš me početi odmah u oči 
uvjeravati, da ja nisam san, već da zaista postojim, ta ja te već 
poznajem: i onda ću ja postići svoj cilj, a moj je cilj plemenit. Ja ću 
posijati u te samo sićušno zrnce vjerovanja i iz njega će izrasti hrast 
— i još kakav hrast, da ćeš ti, sjedeći na hrastu, poželjeti da stupiš u 

»oce pustinjake i neporočne žene« , jer ti to jako, jako potajno 
želiš, te ćeš jesti skakavce i odvući se u pustinju, da budeš ondje 
isposnik! 

— Dakle se ti, huljo, brineš za spasenje moje duše? 

— Moram bar jednom učiniti dobro djelo. Ti se ljutiš, ljutiš, kako 
vidim! 

— Lakrdijaš! A da li si ti kadgod iskušavao one, što jedu 
skakavce, koji se po sedamdeset godina mole u goloj pustinji, obrasli 
mahovinom? 

— Golube moj, pa to sam samo i radio. Zaboravit ćeš na cio 
Svijet i svjetove i priljepiti se uz takva jednog, jer to je i vrlo 
skupocjen briljant; samo jedna takva duša vrijedi ponekad koliko 
cijela zviježđa, — i mi imamo svoju aritmetiku. Dragocjena je takva 
pobjeda! Međutim, neki od njih nisu, boga mi, slabijeg duha od tvog, 
iako ti u to nećeš vjerovati: oni mogu da gledaju u jedan te isti 
momenat takve ponore vjere i bezvjerja, i ponekad se zbilja čini, da 
fali samo još jedan vlas — pa da čovjek »poleti naglavce«, kako veli 

glumac Gorbunov ' 


— No, je li, otišao si obješena nosa? 

— Prijatelju moj, — primijeti gost sentenciozno, — ipak je bolje 
otići obješena nosa, nego ponekad uopće bez nosa, kako je još 
nedavno rekao jedan bolesni markiz (sigurno ga je liječio kakav 
specijalist) na ispovijedi svome duhovnom ocu jezuiti. Ja sam bio 
prisutan — bilo je upravo divno. »Vratite mi, kaže, moj nos!« I stao 
da se lupa u prsa. — »Sine moj, počeo da se izvlači pater, sve se 
događa po nedokučivim zakonima providnosti, i velika nesreća 
povlači ponekad za sobom neobičnu, iako i nevidljivu korist. Ako vas 
je neumitna sudbina lišila nosa, imat ćete otuda tu korist, što se neće 
nitko usuditi dok ste živi, da vara kaže, da ste objesili nos.« — »Oče 
sveti, to je slaba utjeha!« uzviknu jadnik, — »ja bih, naprotiv, bio 
oduševljen, kad bih svakog dana do smrti mogao objesiti nos, samo 
kad bi on bio na svom pravom mjestu.«. — »Sine moj, uzdiše pater, 
sva se dobra ne mogu tražiti istovremeno, i to je već mrmljanje protiv 
providnosti, koja nije čak ni u ovoj prilici na vas zaboravila; jer ako 
budete vikali, kako ste uzviknuli malo prije, da biste s veseljem 
prihvatili da do smrti ostanete obješena nosa, to je i u ovoj prilici 
indirektno ispunjena vaša želja: jer, izgubivši nos, vi ste već zbog tog 
ostali obješena nosa«... 

— Phi, kako je to glupo! — viknu Ivan. 

— Prijatelju moj, ja sam samo htio da te nasmijem, ali, kunem ti 
se, to je prava jezuitska kazuistika i, kunem ti se, sve se ovo 
dogodilo od riječi do riječi, kako sam ti izložio. Taj se slučaj nedavno 
desio i zadao mi je mnogo posla. Kad se nesretni mladić vratio kući, 
on se iste noći ustrijelio: ja sam bio ondje i nisam se odmicao od 
njega do posljednjeg trenutka. Što se pak tiče jezuitskih 
ispovjedaonica, one su zaista moja najmilija razonoda u žalosnim 
trenucima moga života. Evo ti još jednog slučaja, koji se zbio tek 
nedavno. Dolazi starcu pateru djevojka od svojih dvadeset godina, 
plavuša, Normanđanka. Krasota, grudi, priroda — da ti slina poteče. 
Nagnula se i šapće pateru kroz otvorčić svoje grijehe. »što velite, 
kćeri moja, zar ste već opet pali?« uzvikuje pater. — »O, Sancta 

, što čujem: i to ne s onim.« — »Pa dokle će to trajati i 


z .— [19] .. 
kako vas nije sramota!« — »Ah mon pere« , odgovara grešnica, 
kupajući se u pokajničkim suzama: ca lui feint tant de plaisir et a moi 


Maria 


si peu de peinet« 22 No, zamisli, takav odgovor! U ovoj sam prilici i 
ja odstupio od svog prava: to je bio krik same prirode, to je, ako ćeš, 
bolje od same nevinosti! Odmah sam joj ondje oprostio grijeh i 
okrenuo se i pošao, ali sam bio prisiljen, da se vratim: čujem, pater 
joj kroz otvorčić određuje sastanak isto veče — a bio je starac — 
kremen, i eto pao je u jedan mah. Priroda, istina priroda je pobijedila! 
Što opet dižeš nos, zar se opet srdiš? Već ne znam, čime bih ti 
ugodio... 

— Okani me se, ti udaraš po mome mozgu kao nametljiva mora, 
— bolno prostenja Ivan, nemoćan pred svojim priviđenjem, — 
dosadno mi je s tobom, nepodnošljivo i mučno! Mnogo bih dao, kad 
bih te mogao odagnati. 

— Ponavljam ti, umjeri svoje zahtjeve, ne iziskuj od mene »sve, 
što je veliko i prekrasno«, i vidjet ćeš, kako ćemo se lijepo sprijateljiti, 
— reče džentimen savjetujući. — Zaista, ti se ljutiš na me, što ti se 
nisam javio u vatrenom sjaju »grmeći i sijevajući«, s oprženim 
krilima, nego sam izišao preda te skromna lika. Ti si uvrijeđen, prvo, 
u svojim estetskim osjećajima, a drugo, u svojoj oholosti: kako, 
misliš, smije da dođe ovako velikom čovjeku ovakav jadni đavo? Ne, 
i u tebi se nalazi ona romantična žilica, koju je toliko ismijao još 
Bjelinski. Što da se radi, mladiću? Čuj, kad sam se malo prije 
spremao tebi, mislio sam, da se radi šale pojavim kao pravi državni 
savjetnik u ostavci, koji je služio na Kavkazu i sa zvijezdom Lava i 
Sunca na fraku, ali sam se konačno uplašio, da to učinim, jer bi me ti 
izbio samo zato, što se nisam usudio objesiti bar Polarnu zvijezdu ili 
Sirijusa. Ti uvijek jedno te jedno, kako sam glup. Ali, bože moj, ja i ne 
kanim, da se mjerim s tvojim umom. Kad se Mefisto javio Faustu, 
rekao je za se, da želi zlo, ali da čini jedino dobro. No, od volje mu, 
ali ja mislim sasvim protivno. Ja sam možda jedini čovjek u cijeloj 
prirodi, koji ljubi istinu i iskreno želi dobro. Ja sam bio prisutan, kada 
je Riječ, koja je umrla na križu, uzlazila na nebo i nosila na prsima 
svojim dušu razbojnika, koji je bio razapet s desne strane, ja sam 
čuo radosno klicanje kerubina, koji su pjevali i kliktali »hossana«, i 
gromoviti poklič serafina, od kog se potreslo nebo i cio stvoreni 
svijet. | čuj, kunem ti se svime, što je sveto, ja sam htio da se 
priključim koru i da viknem sa svima »hossana«. | već mi je bilo 


gotovo sletjelo s jezika, već mi se otimalo iz grudi... jer ja sam, kako 
znaš, vrlo osjetljiv i umjetnički prijemljiv. Ali zdrav razum — o, 
najnesretnije svojstvo moje prirode! — zadržao me i ovdje u 
pristojnim granicama, i ja propustih trenutak! Jer što bi, pomislio sam 
u tom trenu, — što bi se bilo desilo poslije te moje »hossane«? 
Odmah bi se sve ugasilo i više se ne bi događali nikakvi događaji. | 
vidiš, samo po službenoj dužnosti i zbog mog socijalnog položaja, 
bio sam prisiljen, da ugušim u sebi dobru pobudu i da ostanem kod 
svojih prljavština. Svu čast dobra neka netko drugi zadrži za se, a 
meni ostaju samo prljavštine. Ali ja ne zavidim nikome na časti, da 
živi od varanja, ja nisam častoljubiv. Zašto sam samo ja jedini od 
svih stvorenja na svijetu osuđen, da me proklinju svi čestiti ljudi i da 
me udaraju čizmama? Jer, kad se utjelovljujem, moram snositi 
ponekad i takve posljedice. Ja znam, da je to tajna, ali mi nizašto 
neće da otkriju tu tajnu, jer bih možda onda, dosjetivši se, o čemu se 
radi, riknuo »hossana«, i onda bi odmah nestao neophodni minus i u 
cijelom bi svijetu zavladala razboritost, a s njom bi, razumije se, bio 
svemu kraj, čak i novinama i žurnalima, jer tko bi se onda na njih 
pretplaćivao. Ja znam, da ću se na kraju krajeva primiriti, prijeći svoj 
kvadrilijun i saznati tajnu. A dotle, dok se to ne dogodi, ja ću blebetati 
i bolna srca vršiti svoj poziv: upropašćivati tisuće, da se spasi jedan. 
Koliko je, na primjer, moralo biti upropašteno duša i osramoćeno 
časnih reputacija, pa da se dobije tek jedan jedini pravedni Job, s 
kojim su me u ono vrijeme onako namagarčili! Ne, dok ne bude 
otkrivena tajna, postoje za me samo dvije istine: jedna tamošnja, 
njihova, meni zasada sasvim nepoznata, a druga moja. I još se ne 
zna, koja će biti čistija... Ti si zaspao? 

— Naravno — prostenje ljutito Ivan. — Sve, što je glupo u mojoj 
prirodi, što sam već odavno preživio, samljeo u svome umu i odbacio 
kao strvinu, — sve mi to ti sada iznosiš, kao neku novinu! 

— Ni ovdje nisam pogodio! A ja sam mislio, da ću te zavesti 
literarnim izlaganjem: ono »hossana« na nebu nije mi zbilja loše 
uspjelo? Zašto odmah taj sarkastični ton a la Heine, a zar nije tako? 

— Nije, ja nisam nikad bio takav sluga! Kako je samo mogla moja 
duša roditi takva slugu, kao što si ti? 

— Prijatelju moj, ja poznajem jednog divnog i milog ruskog 
gospodičića: mladog mislioca i velikog ljubitelja literature i ljepote, 


autora poeme, koja mnogo obećava, pod naslovom: »Veliki 
inkvizitor«... njega sam i mislio! 

— Zabranjujem ti, da govoriš o »Velikom inkvizitoru«, — viknu 
Ivan i sav pocrvenje od stida. 

— No, a »geološki prevrat«? Sjećaš li se? To je također jedna 
poemica! 

— Šuti ili ću te ubiti! 

— Mene ćeš ubiti? Molim te, oprosti, reći ću sve do kraja. Ja sam 
i došao, da se naslađujem tim uživanjem. O, ja ljubim snove 
vatrenih, mladih mojih prijatelja, koji drhte od želje za životom! 
»Ondje su novi ljudi«, zaključio si ti još prošle jeseni, kad si se 
ovamo spremao, »oni kane sve razrušiti i početi s antropofagijom. 
Budale, mene nisu pitali! Po mome mišljenju i ne treba uopće rušiti, 
nego treba jedino srušiti u čovječanstvu ideju o bogu, time treba 
otpočeti, — o, vi slijepci, koji ništa ne razumijete! Kad se jedamput 
sve čovječanstvo zajednički odreče boga (a ja vjerujem, da će taj 
period, kao paralela geoloških perioda, nastati), onda će sami od 
sebe, bez antropofagije, pasti svi dosadašnji pogledi na svijet i, što je 
glavno, dosadašnji moral, i nastat će sve novo. Ljudi će se udružiti, 
da uzmu od života sve, što on može dati, ali svakako samo zbog 
sreće i veselja na ovom svijetu. Čovjek će postati velik s pomoću 
duha božanskog, titanskog ponosa i pojavit će se čovjek-bog. 
Neodoljivo pobjeđujući prirodu od jednog sata do drugog svojom 
voljom i naukom, čovjek će osjećati svakog časa tako veliku nasladu, 
da će mu ona zamijeniti sve dosadašnje nade na nebeske naslade. 
Svaki će saznati, da je zaista smrtan, da neće uskrsnuti, i dočekat će 
smrt ponosno i mirno, kao bog. On će iz ponosa uvidjeti, da nema 
razloga buniti se zato, što njegov život traje jedan trenutak, i zavoljet 
će brata svog bez ikakva očekivanja nagrade. Ljubav će 
zadovoljavati samo trenutačnost života, ali već samo svijest o 
njegovoj prolaznosti pojačat će njegovu vatru toliko, koliko se prije 
gubio u nadama na zagrobnu vječnu ljubav«... no, i tako dalje, i tako 
dalje u tom smislu. Divno! 

Ivan je sjedio začepivši uši rukama, i gledao u zemlju, ali drhtaše 
cijelim tijelom. Glas produži: 

— Pitanje je sad u tome, mislio je moj mladi mislilac: da li je 
moguće, da će kad tad nastupiti takav period? Ako nastupi, onda je 


sve riješeno, i čovječanstvo će konačno srediti svoj život. Ali ako se 
to, s obzirom na ukorijenjenu ljudsku glupost, neće možda urediti još 
ni za tisuću godina, to je svakome, koji je već sad spoznao istinu, 
dozvoljeno, da uredi svoj život, kako mu se sviđa, na novim 
principima. U tom smislu njemu je »sve dozvoljeno«. I još više: ako 
taj period čak nikad i ne nastupi, to je ipak, jer boga i besmrtnosti 
ipak nema, novom čovjeku dozvoljeno, da postane čovjekom- 
bogom, i da, dakako, ma bio sam na cijelom svijetu, naravno, u 
novom činu, laka srca preskoči svaku prijašnju moralnu pregradu 
prijašnjeg roba-čovjeka, ako je to potrebno. Za boga ne postoje 
zakoni! Gdje stane bog — ondje je već mjesto božje! Gdje stanem 
ja, ondje će odmah biti prvo mjesto... »sve je dozvoljeno«, i kraj! Sve 
je ovo krasno; ali tko je htio da vara, što mu onda, mislim, treba još i 
sankcija istine? Ali takav je već naš suvremeni ruski čovjek: bez 
sankcije ne usuđuje se da učini ni lopovštine, jer je toliko zavolio 
istinu 

Gost je govorio dalje očito zanesen svojom krasnorječivošću, te 
sve više i više podizao glas i podrugljivo pogledao u domaćina; ali 
mu ne uspje dovršiti: Ivan iznenada zgrabi sa stola čašu i baci je na 
govornika. 


' a . [200] soi 
— Ah, mais c'est bete enfin! — viknu ovaj, te skoči s divana 
i stade otresati prstima sa sebe mlazove čaja, — on se sjetio 


Lutherove tintarnicenćŠ E — Smatra me snom, a ovamo baca čaše 
na san! To je posve ženski! A ja sam i sumnjao, da si ti samo 
prividno začepio uši, ali da ti zapravo slušaš... 

Iznenada se začu, gdje netko iz dvorišta snažno i energično lupa 
u okvir prozora. Ivan Fjodorovič skoči s divana. 

— Čuješ, bit će bolje, da otvoriš, — povika gost, — to je tvoj brat 
Aljoša, došao je s vrlo neočekivanom i vrlo interesantnom vijesti, to ti 
jamčim. 

— Šuti, varalico, — viknu Ivan kao pomaman, — ja sam prije 
tebe znao, da je Aljoša, ja sam slutio, da će on doći i dakako ne tek 
onako i, razumije se, »s viješću«! 

— Otvaraj, ta otvaraj mu. Napolju je mećava, a on je tvoj brat. M- 
r, saint-il le temps qu' il fait? C'est a ne pas mettre un chien 

dehors ME 

Kucanje se i dalje čulo. Ivan htjede da poleti prema prozoru, ali 
odjedamput kao da mu nešto sape noge i ruke. On se iz sve snage 
naprezaše da pokida spone, ali bijaše uzalud. Lupa o prozor 
postajala je sve jača i glasnija. Naposljetku popucaše iznenada 
spone, i Ivan Fjodorovič skoči s divana. On se divlje obazre oko 
sebe. Obje su svijeće bile gotovo sasvim izgorjele, čaša, što ju je 
malo prije bacio na gosta, stajala je pred njim na stolu, a na divanu, 
uz suprotni zid, nije bilo nikog. Kucanje o prozorski okvir, iako je još 
uvijek trajalo, ipak nije bilo toliko jako, kako mu se malo prije pričinilo 
u snu, nego je naprotiv bilo sasvim umjereno. 

— To nije san! Ne, kunem se, to nije bio san, sve se to malo prije 
dogodilo! — dreknu Ivan Fjodorovič, te potrča prema prozoru i otvori 
prozorčić. 

— Aljoša, ja sam ti zabranio, da dolaziš — doviknu grubo bratu. 
— Samo u dvije riječi: što hoćeš? U dvije riječi, čuješ li? 

— Prije jedan sat objesio se Smrdljakov — odgovori Aljoša iz 
dvorišta. 

— Otiđi na ulaz, odmah ću ti otvoriti, — reče Ivan i pođe da otvori 
Aljoši. 


X 
»TO JE ON REKAO!« 


Kad je Aljoša ušao, saopćio je Ivanu Fjodoroviču, da je nešto 
prije jednog sata dotrčala u njegov stan Marija Kondratjevna i javila 
mu, da je Smrdljakov oduzeo sebi život. »Ušla sam u njegovu sobu, 
da spremim samovar, a on visi na zidu o čavlu.« Na pitanje Aljošino: 
»da li je prijavila, kome treba?« odgovorila je, da nije nikome javljala, 
već »sam ravno potrčala k vama i cijelim putem sam trčala, što sam 
igda mogla.« 

— Ona je bila kao luda — reče Aljoša — i sva je treptala kao list. 

Kad je Aljoša dotrčao s njom do njene kućice, našao je 
Smrdljakova, gdje još visi. Na stolu je ležala ceduljica: »Oduzimam si 
život vlastitom voljom i pobudom, nek se nikog ne optužuje.« Aljoša 
je ostavio tu ceduljicu na stolu, gdje je i prije ležala i otišao ravno 
ispravniku, te mu sve prijavio, »a otud ravno tebi«, završio Aljoša, 
gledajući pažljivo u Ivanovo lice. | za sve vrijeme, dok je 
pripovijedao, nije skidao očiju s njega, kao da ga je nešto neobično 
prenerazilo u izrazu njegova lica. 

— Brate! — povika on, — ti si sigurno strašno bolestan! Ti 
gledaš, kao da ne razumiješ, što ti pričam. 

— Dobro je, što si došao, — progovori Ivan nekako zamišljeno i 
kao da nije ni čuo Aljošina povika. — A ja sam znao, da se on 
objesio. 

— Od koga? 

— Ne znam od koga. Ali sam znao. Jesam li znao? Jest, on mi je 
rekao. Malo prije mi je rekao... 

Ivan stajaše nasred sobe i govoraše i dalje isto onako zamišljeno 
i gledaše u zemlju. 

— Tko on? — zapita Aljoša i nehotice se ogleda. 

— Strugnuo je. 

Ivan podiže glavu i blago se osmjehne: 

— Tebe se prepao, tebe, goluba. Ti si »čisti kerubin«. Tebe 
Dmitrij naziva _kerubinom. Kerubin... Gromki poklič —ushićenih 
serafina! Što je to serafin? Možda cijelo zviježđe... A možda, da to 


čitavo zviježđe nije ništa drugo, nego neki kemijski molekul. Postoji li 
zviježđe Lava i Sunca, znaš li? 

— Brate, sjedni! — reče Aljoša neobično preplašen. — Sjedni za 
boga, na divan. Ti si u bunilu, prilegni na jastuk, eto, tako. Hoćeš li, 
da ti metnem mokar ručnik na glavu? Možda će ti biti lakše? 

— Daj ručnik, eno ga onamo na stolcu, malo prije sam ga onamo 
bacio. 

— Ovdje nije. Ne uznemiruj se, ja znam, gdje je, evo ga — reče 
Aljoša, kad je našao u drugom kutu sobe, kraj Ivanova stolića za 
toaletu, čist, još savijen i neupotrebljen ručnik. 

Ivan pogleda čudnovato u ručnik; u tren oka kao da se povrati. 

— Stoj, — reče on i diže se s divana, — ja sam taj ručnik izvadio 
odande malo prije, prije jednog sata, pokvasio ga i metnuo na glavu, 
a poslije sam ga bacio ovamo... Kako da je sad suh? Ondje nije bilo 
drugog ručnika. 

— Ti si metnuo sebi ovaj ručnik na glavu? — zapita ga Aljoša. 

— Jest i hodao po sobi prije jednog sata... A što su te svijeće 
toliko izgorjele? Koliko je sati. 

— Bit će skoro dvanaest. 

— NE, ne, ne! — povika odjedamput Ivan, to nije bio san! On je 
bio ovdje, sjedio je ondje, eno, na onom divanu. Kad si ti stao lupati 
O prozor, ja sam se bacio na nj čašom, — evo, ovom... Stani, ja sam 
i prije spavao, ali ovaj san nije san. I prije se dešavalo. Aljoša, ja 
sada sanjam sve... ali to nisu sni, to je java: ja hodam, govorim i 
Vidim... a spavam. Ali on je bio ovdje, sjedio je eno na onom 
divanu... On je strašno glup. Aljoša, strašno glup — nasmija se Ivan i 
počeo da korača po sobi. 

— Tko je glup? O kome to govoriš, brate? — zapita opet Aljoša 
tužno. 

— Đavo! Navadio se da mi dolazi. Bio je dvaput, čak, triput. On 
me je dražio time, kao da se ja ljutim, što je on prosto đavo, a ne 
sotona s oprženim krilima, s gromom i sjajem. Ali on nije sotona, to 
on laže. On je samozvanac. On je prosto đavo, kukavni, mali đavo. 
On odlazi u kupke. Svuci ga, sigurno ćeš naći rep, dugačak, kao u 
danskog psa, aršin dugačak, mrk... Aljoša, ti si ozebao, bio si na 
snijegu, hoćeš li čaja? Kako? Studen je? Želiš li, da kažem, da se 
podgrije? C'est a ne pas mettre un chien dehors... 


Aljoša brzo otrča do umivaonika, pokvasi ručnik, nagovori Ivana, 
da opet sjedne, i obloži mu mokrim ručnikom glavu. I sjede do njega. 

— Što si mi rekao prije o Lizi? — opet otpoče Ivan (on je postao 
jako razgovorljiv). — Meni se sviđa Liza. O njoj sam ti rekao nešto 
ružno. Slagao sam, ona mi se sviđa... Ja se bojim sutra za Katju, 
bojim se najviše. Radi budućnosti. Sutra će me napustiti i zgaziti 
nogama. Ona misli, da ja iz ljubomora prema njoj upropašćujem 
Mitju! Jest, ona to misli! Ali nije tako! Sutrašnji dan donijet će križ, a 
ne vješala. Ne, ja se neću objesiti. Znaš li ti, Aljoša, da ja ne bih 
nikad mogao da oduzmem sebi život! Misliš, iz podlosti? Ja nisam 
kukavica. Iz žeđe za životom! Otkud sam znao, da se Smrdljakov 
objesio? Jest, on mi je to sam rekao... 

— Iti si čvrsto uvjeren, da je netko ovdje sjedio? — zapita Aljoša. 

— Eno, ovdje na divanu, u kutu. Ti si ga, čini se, protjerao. Jest, ti 
si ga protjerao: čim si se pojavio, on je nestao. Meni je milo tvoje 
lice, Aljoša. Jesi li znao, da mi je milo tvoje lice? A on — to sam ja, 
Aljoša, ja sam. Sve, što je u meni nisko, sve, što je u meni podlo i 
dostojno prezira! Jest, ja sam »romantik«, on je to uočio... iako je to 
kleveta. On je strašno glup, ali on time i osvaja. Lukav je, životinjski 
lukav, on je znao, čime će me razbjesniti. Neprestano me je dražio, 
da ja u njega vjerujem, i tako me nagnao, da ga slušam. Obmanuo 
me je kao kakva derana. Ali mi je, uostalom, rekao o meni mnogo 
istine. Ja to ne bih nikad sam sebi rekao. Znaš, Aljoša, znaš, — 
nadoveza Ivan nekako strašno ozbiljno i povjerljivo, — ja bih jako 
želio, da je on zbilja on, a ne ja. 

— On je tebe izmučio, — reče Aljoša, gledajući sažalno u brata. 

— Dražio me je! I, znaš, vješto, vješto: »Savjest! Što je savjest? 
Ja sam stvaram savjest! Zašto se ja mučim? Iz navike. Iz opće 
čovječanske navike, koja je stara tisuću godina. Dakle odviknimo se i 
bit ćemo bogovi.« — To je on rekao, to je on rekao! 

— Anisi ti, nisi ti? — povika Aljoša ne mogavši se svladati i 
otvoreno gledajući u brata. — No, neka govori, pusti ga i zaboravi na 
nj! Neka nosi sa sobom sve, što ti sada proklinješ i neka više nikad 
ne dođe. 

— Jest, ali on je zao. On mene ismijava. Bio je drzovit, Aljoša, — 
reče Ivan dršćući zbog pretrpljene uvrede. — On me je oklevetao, 
zbog mnogočega oklevetao. Lagao je o meni, meni u oči, »O, ti ideš, 


da učiniš vrlo djelo, izjavit ćeš, da si ti ubio oca, da je sluga na tvoj 
nagovor ubio oca«... 

— Brate, — prekinu ga Aljoša, — svladaj se: nisi ti ubio. To nije 
istina! 

— To je on rekao, on, a on to zna. »Ti ideš, da izvršiš vrlo djelo, a 
ne vjeruješ u vrlinu — eto, zašto se ljutiš i mučiš, eto, zašto si toliko 
osvetljiv.« — To mi je on o meni govorio, a on zna, što govori. 

— To ti govoriš, a ne on! — uzviknu Aljoša tužno, — i govoriš u 
bolesti, u bunilu, mučeći sam sebe! 

— Ne, on zna, što govori. Ti, reče on, ideš iz ponosa, ti ćeš stati i 
reći: »ja sam ubio, što se previjate od užasa, vi lažete! Ja prezirem 
vaše mišljenje, prezirem vaš užas,« — to je on o meni govorio i onda 
je nadovezao: »A znaš, ti bi htio, da te pohvale: zločinac je, ubojica 
je, kažu, a kakvi su u njega velikodušni osjećaji, htio je da spasi 
brata i priznao!« To je, Aljoša, laž! — povika iznenada Ivan i sijevnu 
očima. — Ja neću da mene sluge hvale! To je on slagao, Aljoša, 
slagao, kunem ti se! Ja sam bacio na nj čašu, i ona se razbila o 
njegovu njušku 

— Brate, primiri se, prestani! — moljaše ga Aljoša. 

— Ne, on umije da muči, on je okrutan, — produži Ivan, ne 
slušajući ga. — Ja sam uvijek slutio, zašto on dolazi. »Neka si, veli, 
pošao iz ponosa, ali si ipak gajio i nadu, da će Smrdljakova ukebati i 
poslati na robiju, Mitju osloboditi, a tebe osuditi jedino moralno (čuj, 
on se tu nasmijao), — a drugi će te možda i hvaliti. Ali, eto, umro je 
Smrdljakov, objesio se — no, tko će sad ondje na sudu samom tebi 
vjerovati? A ti međutim ideš, ideš, ti ćeš ipak poći, jer si odlučio, da 
pođeš. A zbog čega ideš poslije svega toga?« To je strašno, Aljoša, 
ja ne mogu da podnosim takva pitanja. Tko se usuđuje da mi stavlja 
takva pitanja? 

— Brate, — prekinu ga Aljoša, premirući od straha, ali kao da se 
još uvijek nadaše, da će urazumiti brata Ivana, — kako ti je on 
mogao govoriti o Smrdljakovljevoj smrti, kad još nitko nije znao za 
nju, a nije bilo ni vremena, da tko za nju sazna? 

— On mi je govorio, — reče Ivan odlučno, ne dopuštajući ni 
najmanje sumnje. — On je, ako hoćeš, samo o tome govorio. »l 
dobro bi bilo, reče, da si ti u vrlinu vjerovao i kazao: neka mi i ne 
povjeruju, idem iz principa. Ali ti si prase, kao Fjodor Pavlovič, i što je 


tebi vrlina? Što ćeš onamo ići, kad žrtva tvoja ne može ničemu 
pomoći? A zato, jer i sam ne znaš, zašto ideš! | zar si zbilja odlučio? 
Ti nisi još odlučio! Ti ćeš svu noć sjediti i odlučivati: bi li išao, ne bi li 
išao? Ali ti ćeš ipak poći i znaš, da ćeš poći, sam znaš, ma što 
odlučio, jer odluka ne zavisi više o tebi. Poći ćeš, jer ne smiješ, da 
ne ideš. Zašto ne smiješ, — to pogodi sam, eto ti zagonetke!« I on 
se digao i otišao. Ti si došao, a on je otišao. On me je Aljoša, nazvao 

kukavicom! Le mot de I'enigme je, da sam kukavica! »Takvi 
orlovi ne uzlijeću u visinu!« To je nadovezao. | Smrdljakov je to isto 
govorio. Njega treba ubiti! Katja prezire mene, ja to već mjesec dana 
Vidim, a i Liza počinje da me prezire! »Ideš, da te pohvale« — to je 
zvjerska laž! | ti me, Aljoša, također prezireš. Sada ću te opet 
zamrziti! | odroda mrzim, odroda mrzim! Neću da spasavam odroda, 
neka istrune na robiji! Zapjevao je himnu! O, sutra ću otići, stati pred 
njih i svima pljunuti u lice. 

On skoči pomamno, zbaci s glave ručnik i stade ponovo da 
korača po sobi. Aljoša se sjeti njegovih maloprijašnjih riječi: »Kao da 
spava na javi... Hodam, govorim i vidim, a spavam.« To isto kao da 
se i sad događalo. Aljoša nije odlazio od njega. Bio je već pomislio 
da otrči do liječnika i da ga dovede, ali se bojao, da ostavi brata 
sama, međutim nije bilo nikog, kome da ga povjeri. Napokon Ivan 
poče, sve malo pomalo, gubiti svijest. On je i dalje neprestano 
govorio, govorio bez prekida, ali već sasvim bez veze. Čak je i riječi 
nejasno izgovarao i odjedamput se silno zaljulja na mjestu. Ali Aljoša 
uspije da ga prihvati. Ivan se nije protivio, da ga odvede do kreveta, i 
Aljoša ga kojekako svuče i položi u krevet. Prosjedio je uz njega još 
dva sata. Bolesnik je čvrsto spavao, nije se ni micao, tiho je i 
pravilno disao. Aljoša uze jastuk i leže, i ne svlačeći se, na divan. 
Prije nego što će usnuti pomoli se bogu za Mitju i za Ivana. Počinjao 
je shvaćati Ivanovu bolest: »Patnje ponosne odluke, duboka 
savjest!« Bog, u koga nije vjerovao i istina njegova, savladaše srce 
njegovo, koje se još uvijek nije htjelo pokoriti. »Jest, — sinu u 
Aljošinoj glavi, kad je već ležao na jastuku, — jest, sad, kad je 
Smrdljakov umro, neće više nitko vjerovati iskazu Ivanovu. Ali on će 
ipak poći i rećil« Aljoša se blago osmjehnu: »Bog će pobijediti!« 
pomisli on. »lli će uskrsnuti u svijetlu istine ili... će propasti u mržnji, 


sveteći se i sebi i svima za to, što je poslužio onome, u što ne 
vjeruje,« nadoveza Aljoša gorko i opet se pomoli za Ivana. 


DVANAESTA KNJIGA 
SUDSKA POGREŠKA 
I 
KOBNI DAN 


Sutradan poslije opisanih događaja, u deset sati izjutra, otvorena 
je sjednica našeg okružnog suda, i otpoče glavna rasprava protiv 
Dmitrija Karamazova. 

Reći ću unaprijed i odlučno: ne osjećam se dovoljno sposobnim, 
da iznesem sve ono, što se dogodilo na sudu, i ne samo u onoj 
punoći, nego čak, ni onim redom, kako bi trebalo. Čini mi se, kad bih 
sve napomenuo i sve kako valja objasnio, da bi potrebna bila cijela 
knjiga, i to pozamašna. | zato neka mi se ne zamjeri, što sam 
saopćio samo ono, što je mene lično začudilo i što sam osobno 
zapamtio. Mogao sam uzeti sporedno za glavno i čak previdjeti 
najuočljivije i najbitnije točke... Uostalom, vidim, da je bolje, da se ne 
ispričavam. Uradit ću, kako umijem, i čitaoci će sami priznati, da sam 
uradio samo onako, kako sam umio. 

U prvom redu, prije nego što uđem u sudsku dvoranu, spomenut 
ću ono, što je mene osobito začudilo tog dana. Uostalom, nije 
začudilo samo mene, već, kako se poslije vidjelo, sve. Naime: svi su 
znali, da je ovaj slučaj zainteresirao vrlo mnogo ljudi, da su svi gorjeli 
od nestrpljenja, kada će otpočeti suđenje, da se u našem društvu 
mnogo govorilo, pretpostavljalo, uzvikivalo i maštalo već gotovo 
cijela dva mjeseca. A također su svi znali, da se ovaj slučaj pročuo 
po svoj Rusiji, ali ipak nisu slutili, da je on toliko vatreno, toliko 
razdražljivo potresao sve i svakog, i ne samo kod nas, već posvuda, 
kako se to ispostavilo tog dana upravo na raspravi. Tog dana 
doputovalo je nama gostiju ne samo iz našeg gubernijskog grada, 
već i iz nekih drugih gradova iz Rusije, a čak i iz Moskve i 
Petrograda. Došli su pravnici, došao čak nekoliko visokih ličnosti, a 


došle su također i mnoge gospođe. Sve su ulaznice bile 
razgrabljene. Za osobito uvažene i visoke posjetioce muškarce bila 
su čak priređena sasvim neobična mjesta iza stola, za kojim su 
sjedili članovi suda; ondje se pojavio cio red naslonjača, koji su 
zauzele razne ličnosti, što se prije nije kod nas dopuštalo. Osobito je 
mnogo bilo gospođa — naših i stranih, mislim, gotovo polovica cijele 
publike. Samih pravnika, koji su došli sa svih strana, bilo je toliko, da 
već nisu znali, gdje će ih smjestiti, jer su sve ulaznice bile već 
podijeljene, izmoljene, isprošene. Svojim očima sam vidio, kako je 
bila na kraju dvorane, iza estrade, privremeno i na brzu ruku 
načinjena posebna pregrada, u koju su smjestili sve te pridošle 
pravnike, i oni su smatrali čak srećom, što su mogli ovdje bar stajati, 
jer su svi stolci, samo da bude više prostora, bili izneseni iz te 
pregrade, i sva sakupljena gomila prestojala je cijelu raspravu, gusto 
zbijena u gomilu, rame uz rame. Neke gospođe, osobito strane, 
pojavile su se na galerijama dvorane izvanredno nakićene, ali većina 
gospođa zaboravila je čak i nakit. Na licima im se ogledala 
histerična, požudna i gotovo bolesna radoznalost. Jedna od 
najkarakterističnijih osobina cijelog tog društva, što se sleglo u 
dvoranu, sastojala se u tome, što su, kako je bilo poslije jasno 
primijećeno, gotovo sve gospođe, ili bar većina, bile uz Mitju i za 
njegovo oslobođenje. Možda najviše zato, što je o njemu bila 
stvorena predodžba, kao o pobjedniku ženskih srdaca. Sve su znale, 
da će doći dvije žene-suparnice. Jedna, to jest, Katarina Ivanovna, 
osobito je sve interesirala; pričalo se izvanredno mnogo neobičnoga 
O njoj, o njenoj strasti prema Mitji, čak su se, bez obzira na njegov 
zločin, pričale čudnovate anegdote. Osobito se spominjala njena 
oholost (ona nije gotovo nikog u našem gradu posjetila) i njene 
»veze s aristokracijom«. Govorilo se, kako ona namjerava da zamoli 
vlast, neka joj dozvoli, da može pratiti zločinca na robiju i vjenčati se 
s njim negdje u rudniku pod zemljom. Ali su s isto tolikim 
uzbuđenjem očekivali i pojavu Grušenjke, kao suparnice Katarine 
Ivanovne. S mučnom radoznalošću očekivale su susret dvaju 
suparnica pred sudom — aristokratske ponosne djevojke i »hetere«. 
Grušenjku su uostalom bolje poznavale naše gospođe, nego 
Katarinu Ivanovnu. Nju, upropastiteljicu Fjodora Pavloviča i njegova 
nesretnog sina, »vidjele su naše gospođe i prije, i gotovo su se sve 


do jedne čudile, kako su se mogli i otac i sin toliko zaljubiti u takvu 
»najobičniju i čak nimalo lijepu rusku malograđanku«. Jednom riječi, 
govora je bilo puno. Sasvim pouzdano znam, da je osobito u našem 
gradu izbilo nekoliko ozbiljnih porodičnih razmirica zbog Mlitje. 
Mnoge su se gospođe žestoko posvadile sa svojim muževima zbog 
različitih mišljenja o ovom užasnom slučaju i stoga je sasvim 
prirodno, da su svi muževi tih gospođa došli u sudsku dvoranu ne 
samo neraspoloženi prema optuženiku, već čak i ozlojeđeni na nj. 
Vidjela su se stroga, namrgođena lica, a u nekih pakosna, i to u 
velikoj većini. Ali istina je i to, da je Mitja mnoge uvrijedio za vrijeme 
svog boravka kod nas. Razumije se, da su mnogi posjetioci bili čak 
veseli i posve ravnodušni prema Mitjinoj sudbini, ali ne i prema 
predmetu, o kojem se raspravljalo; sve je zanimao svršetak, i većina 
muškaraca svakako je željela, da zločinac bude kažnjen, osim 
dakako pravnika, koje nije interesirala moralna strana, već tako reći 
samo suvremeno-pravna. Svi su bili uzbuđeni zbog dolaska čuvenog 
Fetjukoviča. Njegov talenat bio je svuda poznat, i ovo nije bila prvina, 
da je on dolazio u provinciju kao branitelj u čuvenim kaznenim 
stvarima. I poslije njegove obrane uvijek su ti slučajevi postali čuveni 
po svoj Rusiji i dugo se pamtili. Širilo se nekoliko anegdota i o našem 
tužiocu i o predsjedniku suda. Pričalo se, da se tužilac bojao susreta 
s Fetjukovičem, da su oni bili stari neprijatelji još iz Petrograda, još 
od početka njihove karijere, i da je naš samoljubivi Ipolit Kirilovič, koji 
je neprestano držao, da su ga još u Petrogradu uvrijedili, jer nisu bile 
pravilno ocijenjene njegove sposobnosti, u povodu procesa 
Karamazovih ponovo duhovno uskrsao i čak snivao, da će putem tog 
procesa svoju uvelu karijeru oživjeti, ali da je strepio samo pred 
Fetjukovičem. A što se tiče straha pred Fetjukovičem, nisu ta 
mišljenja bila nimalo opravdana. Tužilac nije bio od onih naravi, koje 
pred opasnošću gube srčanost, već naprotiv od onih, čije samoljublje 
raste i dobiva krila što je opasnost veća. Uopće, treba primijetiti, da 
je naš tužilac bio vrlo vatren i bolesno osjetljiv. Ponekom slučaju 
predavao se on svom svojom dušom i vodio je tako, kao da o 
njegovu rješenju zavisi cijela njegova sudbina i sve njegovo dobro. U 
pravničkom su ga svijetu zbog toga pomalo ismijavali, jer je naš 
tužilac samo zbog te svoje osobine stekao čak neki glas, koji iako 
nije dopirao vrlo daleko, ali je ipak dopirao dalje, nego što se to 


moglo pretpostaviti s obzirom na njegov skroman položaj kod našeg 
suda. Osobito su se smijali njegovoj strasti za psihologiju. Po mome 
mišljenju, svi su se varali: naš je tužilac, i kao karakter i čovjek, čini 
mi se, bio kudikamo ozbiljniji, nego što su mnogi mislili. Ali ovaj 
bolesni čovjek nije umio još u početku svoje karijere da stvori sebi 
položaj, a nije to umio ni kasnije u životu. 

Što se tiče predsjednika našeg suda, o njemu se može reći tek 
toliko, da je to bio čovjek obrazovan, human, koji je praktično 
poznavao svoj posao i vodio računa o suvremenim idejama. Bio je 
prilično samoljubiv, ali se slabo brinuo za svoju karijeru. Glavni cilj 
njegova života sastojao se u tome, da bude napredan čovjek. A usto 
je imao veza i bio je imućan. Slučaja Karamazovih, kako se poslije 
pokazalo, prihvatio se on dosta vatreno, ali samo u općem smislu. 
Zanimala ga sama pojava, njegova klasifikacija, pogled na njega, 
kao na produkt naših socijalnih temelja, kao na karakteristiku ruskog 
elementa itd. Prema konkretnom slučaju, prema njegovoj tragičnosti, 
kao i prema ličnostima, koje u njemu sudjeluju, držao se ravnodušno 
i apstraktno, kako je uostalom možda i trebalo. 

Već mnogo prije dolaska sudaca, sudska dvorana bijaše puna. 
Naša je sudska dvorana najljepša dvorana u gradu, prostrana, 
visoka, akustična. Desno od sudaca, koji su se smjestili na podiju, 
nalazio se sto i dva reda naslonjača za porotnike. Slijeva je bilo 
mjesto za optuženika i njegova branitelja. Na sredini dvorane, do 
sudaca, stajao je stol sa »stvarnim dokazima«. Na njemu je ležala 
krvava svilena kućna haljina Fjodora Pavloviča, kobni mjedeni tučak, 
kojim je bilo, kako se pretpostavljalo, izvršeno ubojstvo, košulja 
Mitjina okrvavljena rukava, njegov kaput s krvavim mrljama otraga 
kraj džepa, u koji je on onda turio svoj krvlju nakvašen rubac, te 
rubac, cio ukrućen od krvi, a sad već sasvim požutio, pištolj, što ga 
je Mitja nabio kod Perhotina, u namjeri da izvrši samoubojstvo, ali 
koji mu je krišom oduzeo u Mokrom Triton Borisič, kuverta s 
natpisom, u kojoj su bile pripremljene tri tisuće za Grušenjku, i 
ružičasta tanka vrpčica, kojom je bila prevezana kuverta, i mnogi 
drugi predmeti, koje ne spominjem. Malo podalje, u dnu dvorane, 
počinjala su mjesta za publiku, ali još pred balustradom bilo je 
nekoliko naslonjača za one svjedoke, koji su već dali svoje iskaze i 
koji su morali ostati u dvorani. U deset sati pojavilo se vijeće, koje se 


sastojalo od predsjednika, jednog člana i jednog počasnog mirovnog 
suca. Razumije se, da je odmah za njima došao tužilac. Predsjednik 
je bio debeo, snažan čovjek, nešto ispod srednje visine, 
hemoroidalna lica, star pedeset godina, crne prosijede, kratko 
ostrižene kose i s crvenom lentom — ne sjećam se više kakva 
ordena. A tužilac mi se učinio, — i ne samo meni, već svima, nekako 
vrlo _blijed, lica gotovo zelena, koje je zbog nečeg iznenada 
izmršavjelo, možda preko noći, jer sam ga još prekjučer vidio, dok je 
još bio potpuno nalik na se. Predsjednik otpoče s pitanjem, koje je 
postavio sudskom pristavu: »da li su došli svi porotnici?« Ipak vidim, 
da ne mogu ovako dalje nastaviti, već i zbog toga, što sam štošta 
prečuo, na drugo nisam dobro pazio, treće sam zaboravio da 
zapamtim, a osobito zato, kako sam već naprijed kazao, kad bi 
spominjao sve, što je bilo rečeno i što se desilo, da mi bukvalno ne 
bi doteglo ni vremena ni mjesta. Znam samo toliko, da ni jedna ni 
druga strana, to jest branilac i tužilac, nisu odbili mnogo porotnika. 
Ali se dobro sjećam sastava: četiri naša činovnika, dva trgovca i šest 
seljaka i građana iz našeg grada. Sjećam se, da su kod nas mnogi 
još odavno prije sudske rasprave s čuđenjem pitali u društvu, a 
osobito gospođe: »zZar se u ovako finom, kompliciranom i 
psihološkom slučaju može prepustiti kobna odluka nekakvim 
činovnicima i čak seljacima, i što tu može razumjeti kakav činovnik i 
čak seljak?« I zaista, sva su ta četiri činovnika, koja su dospjela 
među porotnike, bili neznatni ljudi, niska čina, u našem društvu 
nepoznati, što tavore uz slabe plaće, te sigurno imaju stare žene, 
koje ne mogu nikud voditi, i po gomilu djece, možda čak bosonoge, i 
koji su često razbijali svoju čamotinju gdjegod kartanjem i koji, 
razumije se, nisu pročitali ni jedne knjige. A dva trgovca, iako su 
imali ozbiljan izgled, bili su nekako neobično šutljivi i nepomični; 
jedan je brijao bradu i bio obučen na njemačku, a drugi, sa sijedom 
bradicom, imao je o vratu, na crvenoj vrpci, nekakvu kolajnu. O 
građanima i seljacima ne treba ni da govorim. Naši skotoprigonjevski 
građani gotovo su isto, što i seljaci, oni čak oru zemlju. Dvojica su 
imali također njemačko odijelo i zato su možda bili naoko prljaviji i 
neugledniji, nego ostala četvorica. | tako je zaista mogla iskrsnuti 
misao, kao što je na primjer, u meni iskrsla: »što mogu ovi razumjeti 


u ovom slučaju?« Ali zato su ipak njihova stroga i namrgođena lica 
činila nekakav neobično ozbiljan, gotovo prijeteći utisak. 

Naposljetku predsjednik suda objavi, da je predmet rasprave 
ubojstvo _titularmog savjetnika u ostavci Fjodora Pavloviča 
Karamazova, — ne sjećam se dobro, kako se izrazio. Sudskom 
pristavu bi naređeno, neka uvede optuženika — i Mitja se pojavi. 
Sve se stiša u dvorani, da se mogla muha čuti. Ne znam, kako je na 
druge, ali na me je lik Mitjin djelovao vrlo neugodno. A osobito zbog 
toga, što se pojavio kao strašan kicoš, u posve novom kaputu. 
Poslije sam saznao, da je specijalno za taj dan naručio kaput iz 
Moskve, od svog nekadašnjeg krojača, koji je imao njegovu mjeru. 
Imao je sasvim nove glace-rukavice i kicoško rublje. Prošao je kroz 
dvoranu svojim aršin dugim koracima, gledao preda se nekako 
ukočeno i sjeo na svoje mjesto bez trunka straha. Kraj njega se 
odmah pojavi i njegov branitelj, čuveni Fetjukovič, i dvoranom se 
razlegnu nekakvo prigušeno brujanje. To je bio dugačak, mršav 
čovjek, dugačkih tankih nogu i neobično dugačkih, blijedih i tankih 
prstiju, obrijana lica, skromno začešljane, dosta kratke kose, tankih 
usana, koje su se ponekad razvlačile, ne znaš, da li u osmijeh ili 
podsmijeh. Naoko mu je moglo biti četrdeset godina. Lice bi mu bilo 
prijatno, da mu nisu oči, ionako malene i neizražajne, bile vrlo 
neobično blizu jedno drugom, tako da ih je dijelila samo tanka 
koščica podugačkog tankog nosa. Jednom riječi, ta je fizionomija 
imala na sebi nešto posve ptičje, što je iznenađivalo. Imao je na sebi 
frak i bijelu kravatu. Sjećam se prvog pitanja, što ga je predsjednik 
postavio Mitji, naime o imenu, zvanju itd. Mitja odgovori oštro, ali 
nekako neočekivano glasno, tako da je predsjednik čisto zatresao 
glavom i gotovo začuđeno pogledao u nj. Zatim je bio pročitan popis 
ličnosti, pozvanih na sudbenu raspravu, to jest svjedoka i vještaka. 
Popis je bio dugačak. Četiri svjedoka nisu došla: Mijusov, koji je u to 
vrijeme već bio u Parizu, ali koji je dao svoj iskaz u predistrazi, 
gospođa Hohlakova i vlastelin Maksimov zbog bolesti, i Smrdljakov, 
zbog nenadane smrti, o čemu je bila priložena svjedodžba policije. 
Vijest o Smrdljakovljevoj smrti izazvala je velik nemir i šapat u 
dvorani. Dakako, mnogi u dvorani nisu još znali za to iznenadno 
samoubojstvo. Ali što je sve osobito prenerazilo, — bio je iznenadni 


istup Mitjin, koji je, tek što je čuo vijest o Smrdljakovu, iznenada 
viknuo sa svog mjesta, da je dvoranom zaorilo: 

— Psu pasja smrt! 

Sjećam se, kako mu je priletio branilac, kako se predsjednik 
obratio na nj s prijetnjom, da će poduzeti strože mjere, ako se ponovi 
sličan ispad. Mitja je isprekidano i klimajući glavom, ali kao da se 
nimalo ne kaje, nekoliko puta ponovio poluglasno svome branitelju: 

— Neću, neću! Otelo mi se! Više neću! 

I dakako, da ta kratka upadica nije bila u njegovu korist po 
mišljenju porotnika i publike. Pokazao je svoj karakter i sam sebe 
predstavio. Pod tim utiskom pročita sudski tajnik optužnicu. 

Optužnica je bila dosta kratka, ali temeljita. Izlagali su se samo 
glavni razlozi, zašto je taj i taj stavljen pod optužbu, zašto je morao 
biti predan sudu itd. Ali je ipak proizvela na me silan utisak. Tajnik je 
čitao razgovijetno, zvučno, jasno. Sva ta tragedija kao da se ponovo 
pojavila pred svima opipljivo, zbijeno, rasvijetljena neumoljivom 
sudbonosnom svjetlošću. Sjećam se, kako je predsjednik odmah, 
čim je optužnica bila pročitana, zapitao Mitju glasno i ozbiljno: 

— Optuženiče, priznajete li se krivim? 

Mitja se naglo diže s mjesta: 

— Priznajem, da sam kriv zbog pijanstva i razvrata, — povika on 
opet nekakvim neočekivanim i gotovo bijesnim glasom, — radi 
nerada i raspuštenosti. Htio sam postati zauvijek časnim čovjekom 
upravo u onom trenutku, kada me je pokosila sudbina! Ali smrti 
starca, mog neprijatelja i oca — nisam kriv! A i zbog grabeža — ne, 
ne, nisam kriv, a i ne mogu biti kriv, jer Dmitrij je Karamazov nitkov, 
ali nije lopov! 

Kad je to glasno izgovorio, on sjede, očito sav dršćući. 
Predsjednik se ponovo obratio na nj s kratkom, ali poučnom 
opomenom, da odgovara jedino na pitanja i da se ne upušta u 
nuzgredno i bijesno uzvikivanje. Zatim je odredio, da se prijeđe na 
raspravu. Uveli su sve svjedoke, da se zakunu. Sad sam ih vidio sve 
zajedno. Uostalom, braći optuženikovoj bilo je dozvoljeno, da mogu 
svjedočiti bez prisege. Poslije opomene svećenika i predsjednika, 
opet su izveli svjedoke i porazmjestili ih, koliko je bilo moguće, 
odijeljeno. Zatim su ih počeli pozivati jednog po jednog. 


ll 
OPASNI SVJEDOCI 


Ne znam, da li je predsjednik razdijelio svjedoke optužbe i 
svjedoke obrane na posebne grupe i kojim je redom bilo određeno, 
da ih pozivaju. Sigurno, da je bilo tako određeno. Samo znam, da su 
najprije počeli pozivati svjedoke optužbe. Ponavljam, da ne 
namjeravam opisivati cijelo preslušavanje i točku po točku. Pored 
toga, bilo bi moje opisivanje donekle i nepotrebno, jer je u govorima 
tužioca i branitelja, kada su pristupili diskusiji, cio tok i smisao svih 
data i saslušanih svjedočanstva bio sveden na jednu točku s jasnim i 
karakterističnim osvjetljenjem, a ta dva spomena vrijedna govora, 
koja sam mjestimice zapisao od riječi do riječi i koja ću iznijeti u 
svoje vrijeme, kao i jednu neobičnu i sasvim neočekivanu epizodu, 
koja se odigrala još prije početka pledoajea i koja je nesumnjivo 
utjecala na strašan i koban svršetak procesu. Primjećujem samo 
toliko, da je od prvih trenutaka rasprave izbila jasno neka osobita 
karakterističnost tog »slučaja«, koju su svi zapazili, naime: neobična 
snaga optužbe u usporedbi sa sredstvima, kojima je raspolagala 
obrana. To su svi uočili odmah u prvom trenutku, čim su se u toj 
strašnoj sudskoj dvorani stali koncentrirati i grupirati činjenice i 
počeo postepeno izbijati na površinu sav taj užas i sva ta krv. Svima 
je možda bilo jasno još u početku, da je ovo čak neprijeporan slučaj, 
da nema nikakvih sumnji, da u suštini nisu ni potrebne nikakve 
rasprave, da će rasprava biti samo forme radi i da je zločinac kriv, 
očito kriv, svakako kriv. Čak mislim, da su i sve gospođe, sve do 
jedne, koje su s takvim nestrpljenjem željele oslobođenje zanimljivog 
optuženika, bile u isto vrijeme potpuno uvjerene u njegovu krivicu. | 
još više, meni se čini, da bi se one čak ogorčile, kad se ne bi njegova 
krivica jasno dokazala, jer onda, kad bi oslobodili zločinca, ne bi bilo 
takva efekta u raspletu. A da će ga osloboditi, — u to su, čudnovato, 
bile sve gospođe posve uvjerene gotovo do posljednjeg trenutka: 
»kriv je, ali oslobodit će ga iz humanosti, zbog novih ideja, zbog 
novih osjećaja, koji su sad nastali itd. itd. Zato su se i sjatile ovamo s 
takvim nestrpljenjem. A muškarce je najviše interesirala borba 
između tužioca i slavnog Fetjukoviča. Svi su se čudili i pitali se: što 


može učiniti u ovako bezizlaznom slučaju, iz ničega, čak i takav 
talent, kakav je Fetjukovič? I zato su korak po korak pratili s pažnjom 
sve, što on čini. Ali Fetjukovič je sve do svršetka, sve do svog 
govora, ostao svima zagonetkom. Iskusni ljudi naslućivali su, da on 
ima sistem, da je on već nešto smislio, da ima neki svoj cilj, ali 
kakav, — to je bilo gotovo nemoguće pogoditi. Njegovo uvjerenje i 
samopouzdanje padalo je međutim svima u oči. Osim toga, svi su 
odmah sa zadovoljstvom primijetili, da je on za svoga tako kratkog 
boravka kod nas, tek za cigla tri dana, već možda uspio da se 
izvrsno upozna sa slučajem i »da ga sasvim točno prouči«. Poslije 
su s nasladom pričali, kako je, na primjer, umio da svima svjedocima 
optužbe, za vremena »podvali« i da ih po mogućnosti zbuni, a 
osobito da okalja njihovu moralnu reputaciju, a time i njihove iskaze. 
Uostalom, držali su, da on to čini većinom iz šale, tako reći, radi 
nekog pravničkog sjaja, da ne bude prepušteno baš ništa od 
uobičajenih advokatskih varki, jer svi su bili uvjereni, da on ne može 
postići nikakvu veću i konačnu korist sa svim tim »umakanjem« i da 
on to vjerojatno sam najbolje uviđa, imajući u pripravi neku svoju 
ideju, nekakvo još prikriveno oružje, koje će odjedamput pokazati, 
kad bude tome vrijeme. Ali zasada se, svjestan svoje snage, igra i 
provodi nestašluk. Tako se, na primjer, kada su ispitivali Grigorija 
Vasiljeviča, nekadašnjeg sobara Fjodora Pavloviča, koji je dao 
najvažniji iskaz o »otvorenim vratima u vrtu«, zakvačio branitelj za nj, 
kad je došao na njega red, da mu postavlja pitanja. Moramo 
primijetiti, da je Grigorij Vasiljevič ušao u dvoranu izgleda mirna i 
gotovo veličanstvena, ne zbunivši se nimalo dostojanstvenošću suda 
i prisutnošću tolike silne publike, koja ga je slušala. On je davao 
svoje iskaze s tolikim uvjerenjem, kao da nasamo razgovara sa 
svojom Marfom Ignjatijevnom, tek s nešto većim poštovanjem. Bilo 
ga je nemoguće zbuniti. Isprva ga je nadugačko ispitivao tužilac 
potanko o porodici Karamazovih. Porodična slika jasno je iskrsla. 
Osjećalo se, vidjelo se, da je svjedok bio čovjek prostodušan i 
nepristran. Uza sve najdublje poštovanje prema uspomeni svog 
nekadašnjeg gospodara, on je ipak, na primjer, izjavio, da je ovaj bio 
nepravedan prema Mitji i da »nije, kako valja, odgajao djecu«. 
»Njega bi bile, kao malog dječaka, izjele uši, da nije bilo mene,« 
nadoveza on, pričajući o Mitjinu djetinjstvu. »A nije bilo lijepo od oca, 


da zakida svog sina za njegovo rođeno materinstvo.« Na tužiočevo 
pitanje, na čemu osniva svoju tvrdnju, da je Fjodor Pavlovič prilikom 
obračuna oštetio sina, nije mogao, na sveopće čuđenje, da navede 
nikakav temeljit dokaz, ali je ipak ostajao kod toga, da obračun sa 
sinom nije bio »pravilan« i da je sigurno, da mu je »morao nekoliko 
tisuća nadoplatiti.« Ovom zgodom primjećujem, da je to pitanje — da 
li je zbilja Fjodor Pavlovič ostao dužan Mitji — postavljao poslije 
tužilac sa svojom tvrdoglavošću svima onim svjedocima, kojima ga 
je mogao postaviti, ne isključujući ni Aljošu, ni Ivana Fjodoroviča, ali 
nije dobio ni od jednog svjedoka bilo kakav točan podatak, — svi su 
potvrđivali činjenicu, ali nitko nije mogao da pruži bilo kakav jasan 
dokaz. Nakon što jo Grigorij opisao scenu za stolom, kad je ono 
Dmitrij Fjodorovič upao u kuću i izbio oca, prijeteći da će se vratiti i 
ubiti ga, — osjetio se u dvorani težak utisak, to više, što je stari sluga 
pričao mirno, bez suvišnih riječi, svojim vlastitim jezikom, a ispalo je 
neobično lijepo. Što se tiče uvrede, koju mu je Mitja nanio tada, 
udarivši ga i oborivši, on primijeti, da se ne srdi i da mu je već 
odavno oprostio. O pokojnom Smrdljakovu izrazio se, prekrstivši se 
pritom, da je momak bio sposoban, ali i glup i skrhan bolešću, a 
ponajprije bezbožnik i da su ga bezboštvu učili Fjodor Pavlovič i 
njegov najstariji sin. Što se tiče njegova poštenja, potvrdio je 
vatreno, da je bio pošten i saopćio, kako Smrdljakov, kad je jednom 
prilikom našao novac, što ga je izgubio gospodar, nije novac zatajio, 
nego ga donio gospodaru i on mu zato »darovao dukat« i od onda se 
u svemu u njega pouzdavao. A da su vrata, što vode u vrt, bila 
otvorena, to je potvrdio s tvrdoglavom upornošću. Uostalom, njega 
su toliko mnogo ispitivali, da nisam mogao sve zapamtiti. 
Naposljetku je došao red na branitelja, da on postavlja pitanja, i on je 
odmah stao da raspituje za kuvertu, u koju je »navodno« Fjodor 
Pavlovič sakrio tri tisuće rubalja za »izvjesnu osobu«. »Da li ste je 
vidjeli sami, vi, koji ste tolike godine bili povjerljiva osoba svoga 
gospodara?« Grigorij je odgovorio, da je nije vidio, i čak, da nije ni od 
KOg ni čuo o tom novcu »sve dosada, dok nisu počeli svi o tome da 
govore.« To pitanje o kuverti postavljao je Fetjukovič također svima, 
svjedocima, kojima je samo mogao da postavi, isto onako tvrdoglavo 
kao i tužilac svoje pitanje o podjeli imutka, i od svih je dobivao samo 
jedan odgovor, da kuverte nije nijedan vidio, iako su mnogi o njoj 


čuli. Tu su braniteljevu upornost u stavljanju tog pitanja odmah svi 
primijetili. 

— A sad bih se mogao, ako samo dopuštate, obratiti na vas s 
pitanjem, — odjedamput i sasvim neočekivano zapita Fetjukovič, — 
od čega se sastojao onaj balzam ili, tako da kažem, ono piće, kojim 
ste natrli one večeri, prije spavanje, svoja bolesna krsta, kako se to 
Vidi iz predistrage, a u nadi, da ćete se time izliječiti? 

Grigorij pogleda tupo u ispitivača i pošutjevši trenutak promrmlja: 

— Bilo je u njemu žalfije. 

— Samo žalfije? Ne sjećate li se, dali je bilo i još čega drugog? 

— Bilo je također i trpuca. 

— I papra možda? — ispitivaše Fetjukovič. 

— Bilo je i papra. 

— I tako dalje. | sve u rakiji? 

— U špiritu. 

U dvorani se začu jedva zamjetljiv smijeh. 

— Vidite li, čak u špiritu. Kad ste natrli krsta, vi ste ostatak, što se 
nalazio u boci, izvoljeli ispiti uz čitanje izvjesne bogoljubne molitve, 
poznate jedino vašoj supruzi, nije li tako? 

— Jest, ispio sam. 

— A koliko ste otprilike ispili? Otprilike? Jednu čašicu, dvije? 

— Mogla je biti jedna čaša. 

— Dakle, čak i čaša. A možda i čaša i po? 

Grigorij zašutje. On kao da je nešto shvatio. 

— Čaša i po čistog špirita — to nije baš loše, kako mislite? Ne bi 
li se mogla poslije toga vidjeti »otvorena i rajska vrata«, a ne samo 
vrata što vode u vrt? 

Grigorij neprestano šućaše. Opet se razlegnu kroz dvoranu 
smijeh. Predsjednik se uzvrpolji. 

— A znate li sasvim pouzdano, — upijao se Fetjukovič sve jače i 
jače, — da li ste drijemali u onom trenutku, kad ste ugledali otvorena 
ona vrata, što vode u vrt? 

— Stajao sam na svojim nogama. 

— To nije dokaz, da niste drijemali (opet tih smijeh u dvorani). — 
Da li biste mogli, na primjer, odgovoriti u onom trenutku, da vas je 
tkogod zapitao nešto, no, na primjer, koja je sada godina? 

— Ne znam. 


— A koja je sada godina, po vašem računu, od rođenja Kristova, 
znate li to? 

Grigorij stajaše zbunjen i netremice gledaše svog mučitelja. Ali 
čudnovato, zbilja se činilo, kao da on zaista ne zna, koja je sada 
godina. 

— A možda ipak znate, koliko imate prstiju na rukama? 

— Ja nisam slobodan čovjek, — reče Grigorij glasno i 
razgovijetno, — i ako je vlasti ugodno, da se sa mnom ismijava, ja 
moram trpjeti. 

To kao da je Fetjukoviča malo poklopilo, ali se umiješa i 
predsjednik, te poučno podsjeti branitelja, da se smiju stavljati samo 
stvarna pitanja. Fetjukovič sasluša opomenu, te se dostojanstveno 
pokloni i izjavi, da je gotov sa svojim pitanjima. Razumije se, i kod 
publike i kod porotnika mogao je ostati mali crvić sumnje u iskaze 
svjedoka, koji je u stanju, da u izvjesnom stadiju svog liječenja »vidi 
otvorena rajska vrata«, a koji osim toga ne zna, koja je ovo godina 
poslije rođenja Kristova, tako da je branitelj ipak postigao svoj cilj. Ali 
prije Grigorijeva odlaska desi se još jedna epizoda. Predsjednik se 
obrati optuženiku i zapita ga: nema li što da primijeti u povodu ovih 
iskaza? 

— Osim ovoga o vratima, sve je ostalo istinu rekao, — viknu 
glasno Mitja. — Što mi je trijebio uši — hvala mu; što mi oprašta 
batine — hvala mu; starac je bio pošten cijela života i vjeran ocu kao 
sedam stotina pudlova. 

— Optuženi, birajte riječi, — reče predsjednik strogo. 

— Ja nisam pudli, — progunđa Grigorij. 

— Ne, onda sam ja pudl, ja! — viknu Mitja. — Ako ga vrijeđa, 
uzimam na sebe, a njega molim za oproštenje: bio sam zvijer i 
prema njemu surov. A i prema Ezopu bio sam surov! 

— Kakvu Ezopu? — zapita opet predsjednik strogo. 

— No, prema Pierrotu... prema ocu, prema Fjodoru Pavloviču. 

Predsjednik opet ponovo najozbiljnije i najstrože ponovi Mitji, 
neka bude oprezniji u izboru svojih izraza. 

— Vi time sami škodite sebi u očima vaših sudaca. 

Isto se tako vrlo vješto ponio branitelj i prilikom preslušavanja 
svjedoka Rakitina. Primjećujem, da je Rakitin bio jedan od 
najvažnijih svjedoka, i na nj je tužilac vrlo mnogo polagao. 


Ispostavilo se, da je on sve znao, neobično mnogo znao, da je kod 
svih bio, sve vidio, a svima govorio i do najmanjih sitnica poznavao 
biografiju Fjodora Pavloviča i svih Karamazova. Istina, i on je o 
kuverti s tri tisuće čuo lično od Mitje. Ali zato je potanko opisao 
Mitjino junaštvo u krčmi »Prijestolnica«, sve njegove riječi i pokrete, 
koji su ga kompromitirali i ispričao historiju o  »ispiraču« 
štapskapetanu Snjegirevu. Osobito što se tiče činjenice, da li je 
Fjodor Pavlovič ostao štogod dužan Mitji prilikom obračuna o imanju 
— nije mogao ni Rakitin ništa da iskaže i izvukao se općim frazama 
prezirnog karaktera: tko bi mogao uopće da prosudi, tko je kriv i tko 


je kome ostao dužan u toj ludoj karamazovštini E u kojoj nije bio 
nitko u stanju, da sebe shvati i odredi?« Svu tragediju ovog zločina 
predstavio je on kao produkt zastarjelih običaja kmetstva i nereda u 
Rusiji, koja pati zbog oskudice odgovarajućih institucija. Jednom 
riječi, njemu je bila pružena prilika, da koješta ispriča. Prilikom tog 
procesa gospodin se Rakitin prvi put istakao i bio zapažen; tužilac je 
znao, da svjedok sprema za novine članak o ovom zločinu, te je 
poslije u svom govoru (kako ćemo niže vidjeti) citirao nekoliko misli 
iz tog članka, dakle, njemu je bio već poznat taj članak. Slika, što ju 
je nacrtao svjedok, ispala je mračna i sudbonosna, te je silno 
potkrijepila »optužbu«. Uopće je izlaganje Rakitinovo očaralo publiku 
slobodoumnošću i neobičnom plemenitošću poleta. Začula su se čak 
dva tri pljeska, koja su se nehotice otela, i to baš na onim mjestima, 
kad je govorio o kmetstvu u Rusiji, koja pati od nereda. Ali Rakitin je, 
kao mladić, ipak učinio malu pogrešku, koju je odmah umio divno 
iskoristiti branitelj. Kad je odgovarao na izvjesna pitanja o Grušenjki, 
on se, zanesen svojim uspjehom, koji je, razumije se, i sam osjećao, 
i s plemenitaške visine, na koju se uzdigao, usudio da nazove 
Agrafenu Aleksandrovnu, donekle prezirno, »milosnicom trgovca 
Samsonova«. On bi bio poslije mnogo zato platio, da je mogao 
povratiti tu riječ, jer ga je na njoj odmah i ulovio Fetjukovič. | sve 
zato, što Rakitin nije nikako računao, da se on mogao za ovako 
kratko vrijeme tako potanko upoznati s cijelim slučajem. 

— Dozvolite mi, da saznam, — otpoče branitelj s najljubaznijim i 
čak punim poštovanja osmijehom, kad je došao na njega red, da 
postavlja pitanja, — vi ste sigurno onaj isti gospodin Rakitin, čiju sam 


brošuru Život u bogu umrlog starca oca Zosime, koju je izdala 
eparhijska vlast, punu dubokih i religioznih misli, s prekrasnom i 
pobožnom posvetom vladici, nedavno pročitao s tolikim uživanjem. 

— Ja je nisam napisao za štampu... poslije su je sami 
odštampali, — promrmlja Rakitin odjednom nekako zapanjen i 
gotovo stideći se. 

— O, to je divno! Mislilac, kao što ste vi, može i mora da zauzme 
vrlo široko stajalište prema svakoj društvenoj pojavi. Pod 
pokroviteljstvom vladičinim ta je veoma korisna brošura raspačana i 
donijela izvjesnu korist... Ali, čujete, u čemu bih najviše želio da 
zadovoljite mojoj znatiželji: vi ste maločas rekli, da ste bili vrlo dobro 
poznati s gospodom Svjetlovom? (Nota bene. Ispostavilo se, da je 
Grušenjkino prezime »Svjetlova«. To sam ja saznao tek danas prvi 
put, i to u toku procesa.) 

— Ja ne mogu odgovarati za sva moja poznanstva... Ja sam 
mlad čovjek... i tko može odgovarati za sve one, s kojima se sretne, 
— odgovori Rakitin i sav pocrveni. 

— Ja to razumijem, vrlo dobro razumijem! — povika Fetjukovič, 
kao da se zbunio i kao da se silno žuri, da se ispriča, — vi ste, kao i 
svaki drugi, mogli tražiti poznanstvo mlade, lijepe žene, koja je 
dragovoljno primala cvijet ovdašnje omladine, no... ja sam htio samo 
da doznam: da li vam je poznato, da je Svjetlova prije mjesec dana 
neobično željela da se upozna s najmlađim Karamazovom, 
Aleksejem Fjodorovičem, i da vam je samo zato, da joj ga dovedete, 
i to baš u njegovoj ondašnjoj monaškoj mantiji, obećavala dati 
dvadeset i pet rubalja, i to čim joj ga dovedete. To je bilo, kako je 
poznato, baš uvečer onog dana, koji je završio tragičnom 
katastrofom, koja je poslužila kao podloga ovom procesu. Vi ste 
doveli Alekseja Karamazova gospođi Svjetlovoj — i da li ste dobili 
onda tih dvadeset i pet rubalja nagrade od Svjetlove, eto, što bih ja 
želio od vas čuti? 

— To je bila šala... Ne vidim, zašto bi vas moglo to zanimati... 
Primio sam od šale... da poslije vratim... 

— Dakle ste primili. Ali niste vratili dosad... ili ste možda vratili? 

— To su trice... mrmljaše Rakitin, — ja ne mogu na takva pitanja 
odgovarati... Razumije se, da ću vratiti... 


Umiješa se predsjednik, ali branitelj izjavi, da je gotov s 
ispitivanjem Rakitina. Gospodin Rakitin siđe s pozornice malo 
nagaravljen. Utisak, što ga je proizveo njegov neobično plemenit 
govor, bio je pokvaren, i Fetjukovič, koji ga je pratio očima, kao da je 
govorio i pokazivao publici: »gledajte, ovakvi su ti vaši plemeniti 
tužitelji!« Sjećam se, ni ovo ne prođe bez Mitjine upadice: sav 
bijesan zbog tona, kojim je Rakitin govorio o Grušenjki, povika on sa 
svoga mjesta: »Bernardl« A _ kad se predsjednik, nakon 
preslušavanja Rakitinova, obratio optuženiku: da li želi da primijeti 
što, viknu Mitja, da je sve zaječalo: 

— On je od mene, kad sam već bio optuženik, uzimao novac u 
zajam! Bernard prezreni i karijerist, i u boga ne vjeruje, a 
preosvećenog je namagarčio! 

Mitju su, dakako, opet poučili pameti zbog njegovih bijesnih 
izraza, ali gospodin Rakitin je bio potpuno dotučen. Nije uspjelo ni 
svjedočanstvo štapskapetana Snjegireva, ali zbog sasvim drugog 
razloga. On je došao sav poderan, u prljavu odijelu, blatnim 
čizmama i uza sav oprez i prethodne »ekspertize« sasvim pijan. Na 
pitanja o uvredi, koju mu je Mitja nanio, odbio je odjednom da 
odgovara. 

— Neka ga voda nosi, Iljušečka je zabranio. Meni će bog ondje 
platiti. 

— Tko vam je zabranio da govorite? Koga mislite? 

— Iljušečka, sinčić moj: »Tatice, tatice, kako je on tebe ponizio!« 
To je rekao kod kamena. Sada umire. 

Štapskapetan odjedamput udari u plač i naglo pade predsjedniku 
pred noge. Izveli su ga brže bolje uz smijeh publike. Utisak, koji je 
bio pripremio tužilac, sasvim je propao. 

A branitelj se i dalje koristio svima sredstvima i sve je više i više 
izazivao čuđenje svojim poznavanjem događaja do najmanjih sitnica. 
Tako je, na primjer, iskaz Trifona Borisiča proizveo neobično silan 
utisak i bio je, razumije se, neobično nepovoljan po Mitju. On je 
gotovo na prste izračunao, da Mitja, prilikom prvoga svog dolaska u 
Mokro, a gotovo mjesec dana prije katastrofe, nije mogao potrošiti 
manje od tri tisuće rubalja ili »jedva tek nešto manje. Koliko je samo 
razbacano cigankama! A našim, našim ušljivim seljacima, ne da su 
bacali putem po pola rublja, nego su im poklanjali novčanice od 


dvadeset i pet rubalja, manje nisu davali. A koliko su onda od njega 
prosto ukrali! Tko je ukrao, taj nije ostavio ondje svoje ruke, i gdje bi 
ga uhvatili, to jest lopova, kad su sami uludo razbacivali! Kod nas je 
narod razbojnički, ne čuva svoje duše. A koliko je otišlo curama, 
našim seoskim curama! Od onda su se kod nas neki obogatili, koji 
su dotle bili sirotinja.« Jednom riječi, on je spomenuo sve, što je bilo 
potrošeno i sve točno izračunao, kao na računaljci. | na taj je način 
pretpostavka, da je bila potrošena samo tisuća i po, a druga polovica 
spremljena u kesicu, postala nemogućom. »Sam sam vidio, u 
njihovim sam rukama vidio tri tisuće, kao jednu kopjejku, vlastitim 
očima motrio, i kao da se mi ne razumijemo u račun!« vikaše Trifon 
Borisič, nastojeći iz sve snage, da ugodi »vlasti«. Ali kad je opet 
došao red, da branitelj pita, ovaj nije gotovo ni pokušao da pobije 
njegove iskaze, nego je naprečac skrenuo govor na to, kako su 
kočijaš Timofej i neki drugi seljak Akim digli u Mokrom, prilikom one 
prve pijanke prije mjesec dana, s poda u trijemu stotinjarku, koja je 
pijanom Mitji ispala, i predali je Trifonu Borisiču, a ovaj im zato dao 
svakome po jedan rubalj. »A, jeste li vi onda vratili tu stotinjarku 
gospodinu Karamazovu?« Trifon Borisič, iako je petljao, ali je, poslije 
preslušavanja seljaka o nađenoj stotinjarci, ipak priznao, samo što je 
nadovezao, da je on onda kao sveto sve vratio i uručio Dmitriju 
Fjodoroviču, »sasvim pošteno, ali oni teško da će se toga moći 
sjećati, jer su bili onda sasvim pijani.« Ali kako je on dotle, dok nisu 
bili pozvani svjedoci seljaci, poricao, da je nađena neka stotinjarka, 
to je sasvim prirodno i iskaz njegov, da je vratio cijelu svotu pijanom 
Mitji, postao jako sumnjiv. | tako je jedan od najopasnijih svjedoka, 
koga je bio spremio tužilac, otišao ipak osumnjičen i vrlo okaljane 
reputacije. To se isto desilo i s Poljacima: ovi su ušli oholo i 
samosvjesno. Oni su glasno posvjedočili, da su, prvo, obojica »služili 
kruni« i da im je »pan Mitja« nudio tri tisuće, da kupi njihovu čast, te 
da su sami vidjeli mnogo novaca u njegovim rukama. Pan Musjalovič 
miješao je strašno mnogo poljskih riječi u svoje rečenice i kad je 
vidio, da to samo podiže njegov ugled kod predsjednika i tužioca, 
okuražio se naposljetku toliko, da je počeo govoriti poljski. Ali je 
Fetjukovič uhvatio i njih u svoje mreže: iako se i opet petljao 
ponovno pozvani Trifon Borisič, ipak je morao priznati, da je pan 
Vrublevski zamijenio njegove karte sa svojima i da je pan Musjalovič, 


kad je držao banku, varao. To je potvrdio i Kalganov, i oba su se 
pana udaljila ponešto posramljeni i uz smijeh publike. 

Zatim se to isto dogodilo gotovo svima najopasnijim svjedocima. 
Svakog od njih umio je Fetjukovič moralno ukaljati i otpustiti 
pokunjena nosa. Ljubitelji i pravnici samo su uživali, ali nisu ipak 
mogli pravo da shvate, čemu velikom i konačnom bi sve to moglo 
poslužiti, jer, ponavljam, svi su osjećali nepobitnost optužbe, koja je 
sve više i sve tragičnije rasla. Ali, po sigurnom držanju »velikog 
maga«, vidjeli su, da je on miran, te su čekali: nije uzalud došao iz 
Petrograda »takav čovjek«, a usto nije to čovjek, koji bi se vraćao 
praznih ruku. 


Ill 
MEDICINSKA EKSPERTIZA I JEDNA FUNTA ORAHA 


Medicinska ekspertiza nije također baš mnogo pomogla 
optuženiku. Pa ni sam Fetjukovič nije, čini se, na nju mnogo 
računao, kako se poslije pokazalo. U prvom je redu bila poduzeta 
jedino na navaljivanje Katarine Ivanovne, koja je specijalno pozvala 
iz Moskve jednog liječnika. Obrana dakako nije mogla zbog nje ništa 
izgubiti, a u najboljem slučaju mogla je i nešto dobiti. Uostalom, 
ispalo je donekle komično, zbog nesuglasice liječnika. Kao eksperti 
javili su se: čuveni strani liječnik, zatim naš liječnik Herzenstube i 
naposljetku mladi liječnik Varvinski. Posljednja dvojica pojavila su se 
tako kao obični svjedoci, koje je pozvao tužilac. Prvog su kao 
eksperta — preslušali — liječnika — Herzenstubea. To _ je bio 
sedamdesetgodišnji starac, sijed i ćelav, srednje visine i snažna 
tjelesnog sastava. Kod nas su ga u gradu svi vrlo cijenili i poštovali. 
Bio je savjestan liječnik, čovjek prekrasan i pobožan, nekakav 


Hermhuterži ili »moravski brat« — ne znam više pravo. Živio je 
kod nas već odavno i vladao se uvijek neobično dostojanstveno. Bio 
je dobar i čovjekoljubiv, siromašne bolesnike i seljake liječio je 
badava, sam je odlazio u njihove kolibice i komorice i ostavljao 
novac za lijekove, ali je usto bio tvrdoglav kao mula. Izbiti mu ideje iz 
glave bilo je nemoguće. Uzgred napominjem, da je bilo u gradu 


poznato, kako je strani čuveni liječnik, za ova dva tri dana boravka 
kod nas, dobacio nekoliko neobično uvredljivih izjava na račun 
talenta liječnika Herzenstubea. Radilo se o tome, što su se neki u 
našem gradu obradovali dolasku moskovskog liječnika i ne žaleći 
novaca navalili njemu po savjete, iako on nije uzimao po posjeti 
manje od dvadeset i pet rubalja. Sve je te bolesnike dakako liječio 
prije njegova dolaska liječnik Herzenstube, i moskovski je čuveni 
lječnik svuda neobično osudio njegovo liječenje. Konačno je, čim bi 
došao bolesniku, otvoreno pitao: »No, tko vas to ovdje udesio, 
Herzenstube? He-he!« Liječnik je Herzenstube, razumije se, za sve 
to saznao. | eto, sad su se javila sva tri liječnika, jedan iza drugog, 
zbog  preslušanja. Herzenstube je otvoreno izjavio, da se 
»abnormalnost umnih optuženikovih sposobnosti vidi sama po sebi.« 
Zatim je, kad je razložio svoje mišljenje, koje ja ovdje ispuštam, 
nadovezao, da se ta abnormalnost, uglavnom, ne vidi samo iz 
prijašnjih mnogih postupaka optuženikovih, nego i sad, u ovom 
trenutku, i kad su ga zamdlili, da objasni, u čemu se sad očituje u 
ovom trenutku, upozorio je stari lječnik sa svom otvorenošću svoje 
prostodušnosti na to, da je optuženik, kad je ušao u dvoranu »imao 
neobičan i s obzirom na prilike čudnovat izgled, da je stupao kao 
Vojnik i upro pogled preda se, dok bi međutim bilo pravilnije, da je 
gledao na lijevo, gdje među publikom sjede gospođe, da je on bio 
veliki obožavatelj lijepog spola, te je morao mnogo misliti o tome, što 
će sada reći o njemu gospođe,« završi starčić osobitim jezikom. 
Moramo primijetiti, da je on govorio ruski mnogo i rado, ali je nekako 
svaka njegova rečenica ispadala nekako njemački, što ga uostalom 
nije nikad bunilo, jer je imao cijelog svog života tu slabost, da smatra 
svoj govor obrascem ruskog jezika, »za bolji, nego što ga sami Rusi 
govore,« i čak je jako volio, da se služi ruskim poslovicama, 
uvjeravajući svaki put, da su ruske poslovice bolje i izrazitije od svih 
poslovica na svijetu. Još primjećujem, da je on u razgovoru, sigurno 
zbog rastresenosti, često zaboravljao najobičajnije riječi, koje je 
izvrsno znao, ali koje su mu iznenada zbog nečeg ispale iz pameti. 
To se isto, uostalom, događalo, kad je govorio i njemački, i u takvoj 
prilici je uvijek mahao rukom ispred lica, kao da nastoji da nađe 
izgubljenu riječ, i nitko ga ne bi mogao nagnati, da produži otpočeti 
govor, dok ne nađe tu izgubljenu riječ. Njegova primjedba, da je 


optuženik, kad je ušao, morao pogledati gospođe, izazvala je u 
publici veseo šapat. Starčića su voljele kod nas sve gospođe; one su 
znale, da je neženja, pobožan, nevin i da gleda na žene kao na viša i 
idealnija bića. I zato se ova njegova neočekivana primjedba učinila 
svima strašno neobičnom. 

Moskovski liječnik, zapitan, također je potvrdio oštro i odlučno, da 
optuženikovo umno stanje smatra abnormalnim, »štoviše, u velikoj 
mjeri«. On je mnogo i pametno govorio o »afektu« i »maniji« i 
zaključivao, da se optuženik prema svima sakupljenim podacima još 
nekoliko dana prije svog hapšenja nalazio i sumnjivo bolesnom 
afektu, te ako je i počinio zločin, ipak je, mada je bio svjestan, da čini 
zločin, radio gotovo nehotice, nemajući nimalo snage da se bori 
protiv bolesnog moralnog nagona, koji je ovladao njime. Ali osim 
afekta konstatirao je liječnik i maniju, što je već unaprijed govorilo, 
po njegovim riječima, o ravnom putu, koji vodi do potpunog ludila. 
(N. B. Ja govorim svojim riječima, a liječnik se izražavao vrlo učenim 
i specijalnim jezikom). »Svi njegovi postupci protuslove zdravu 
razumu i logici«, produži on. — »Neću ni da govorim o onom, što 
nisam vidio, to jest, o samom zločinu i cijeloj toj katastrofi, ali čak 
prekjučer, prilikom mog razgovora s njim, imao je neobjašnjivo 
nepomičan pogled. Iznenadan bezrazložan smijeh. Nepojmljiva 
stalna razdraženost, neobične riječi: »Bernard«, »etika« i druge, koje 
nisu bile na svome mjestu. Ali osobito je nalazio liječnik tu maniju u 
tome, što optuženik ne može gotovo ni da govori o one tri tisuće, za 
koje je, po njegovu mišljenju, prevaren, bez neke neobične 
razdraženosti, dok naprotiv o svima drugim nedaćama i uvredama, 
koje su mu nanesene, govori i sjeća ih se dosta lako. Naposljetku, 
prema dobivenim informacijama, on je isto tako i prije, svaki put, kad 
se radilo o te tri tisuće, bio gotovo lud, a međutim govore za nj, da je 
nesebičan i nekoristoljubiv. »A što se tiče mišljenja mog učenog 
subrata, — pridoda ironički moskovski liječnik na kraju svog govora, 
— da je optuženik morao, kad je ulazio, gledati gospođe, a ne ravno 
preda se, velim samo ovoliko, da je ono, osim šaljivosti, još i sasvim 
pogrešno: jer, iako se potpuno slažem, da optuženik, ulazeći u 
sudsku dvoranu, u kojoj se rješava njegova sudbina, nije morao 
onako nepomično gledati preda se i, što bi se zaista moglo smatrati 
znakom abnormalnog duševnog stanja u danom momentu, ali u isto 


to vrijeme tvrdim, da on nije morao gledati nalijevo, u gospođe, već 
naprotiv nadesno, tražeći očima svog branitelja, o čijoj obrani zavisi 
sad njegova sudbina.« Liječnik je svoje mišljenje izrekao odlučno i 
uvjerljivo. Ali osobito je komično djelovalo protuslovlje učenih 
eksperata nakon neočekivana izvoda liječnika Varvinskog, koga su 
posljednjeg preslušali. Po njegovu mišljenju nalazi se optuženik, kao 
i prije, tako i sada, u sasvim normalnom stanju, te iako je zaista 
morao biti prije hapšenja nervozan i izvanredno uzbuđen, ali je to 
moglo potjecati iz mnogih sasvim očitih uzroka: zbog ljubomora, 
srdžbe, neprekidnog pijanstva itd. Ali to nervozno stanje nije moglo 
sadržavati u sebi nekakav osobit »afekt«, o kome je malo prije 
govoreno. A što se tiče toga, da li je morao optuženik, kad je ulazio u 
dvoranu, gledati nalijevo ili nadesno, morao je on, ulazeći u dvoranu, 
»po njegovu skromnom mišljenju«, gledati baš ravno preda se, kako 
je zbilja i gledao, jer je ravno pred njim sjedio predsjednik i članovi 
suda, o kojima sad zavisi njegova sudbina: i on je baš time, što je 
gledao ravno preda se, i dokazao svoje potpuno normalno duševno 
stanje u danom trenutku,« završi mladi liječnik gotovo vatreno svoj 
»skromni« iskaz. 

— Bravo, liječniče! — viknu Mitja sa svog mjesta, — baš je tako! 

Mitju su, razumije se, prekinuli, ali mišljenje mladog liječnika 
djelovalo je odlučno, kako na sud, tako i na publiku, jer su se, kako 
se poslije vidjelo, svi s njime složili. Međutim je liječnik Herzenstube, 
kad su ga poslije preslušavali već kao svjedoka sasvim neočekivano 
pomogao Mitji. Kao starosjedilac u gradu, koji je već odavno 
poznavao porodicu Karamazovih, dao je nekoliko vrlo interesantnih 
iskaza za »optužbu«, ali je odjedamput, kao da se nečeg sjetio, 
dodao: 

— Međutim, mogla je mladom čovjeku pasti u dio daleko bolja 
sudbina, jer je bio dobra srca i u djetinjstvu i poslije, što je meni 
dobro poznato. Ali ruska poslovica veli: »ako tko ima jednu pamet, to 
je dobro, ali ako mu dođe u goste još i pametan čovjek, to je još 
bolje, jer onda će biti dvije pameti, a ne samo jedna«... 

— Jedna je pamet dobra, a dvije su — bolje, — dobaci nestrpljivo 
tužilac, kome je bio već odavno poznat običaj starčev, da govori 
sporo, razvučeno, ne dajući se nimalo zbuniti utiskom, što ga izaziva 
takvim govorom, a ni time, što će morati na njega čekati, nego je 


naprotiv još više cijenio svoje nategnuto, krumpirsko, i uvijek 
radosno samozadovoljno njemačko oštroumlje. Starčić je volio da 
pravi dosjetke. 

— O, je-est, i ja to isto velim, — upade on tvrdoglavo, — jedna je 
pamet dobra, a dvije su kudikamo bolje. Ali njemu nije došao drugi s 
pameću, a on je svoju pustio... Kako se ono kaže, kamo ju je pustio? 
Tu riječ — kamo je pustio pamet svoju, ja sam zaboravio, — produži 

on, vrteći ruku pred očima, — ah, da, spatzieren ' 

— U šetnju? 

— Pa da, u šetnju, i ja to kažem. I vidite, pamet je njegova pošla 
da se prošeta i dospjela je i jedno tako duboko mjesto, u kome se 
izgubila. A međutim, to je bio plemenit i osjećajan mladić, o, ja ga se 
dobro sjećam još kao ovakva derančića, koga je otac odagnao u 
stražnje dvorište, kad je trčao po zemlji bez čizmica i u hlačama 
samo s jednim pucetom... 

U glasu čestita starčića zazvuča odjedamput nekakva nota, 
osjećajna i dirljiva... Fetjukovič čisto zadrhta, kao da nešto naslućuje 
i poče da ga sluša pažljivo. 

— O, jest, ja sam onda bio još i sam mladić... Meni, no da, ja sam 
onda imao četrdeset i pet godina, i tek što sam bio ovamo stigao. | 
meni je onda bilo žao dječačića i ja sam zapitao sebe: zašto mu ne 
bih mogao kupiti funtu... funtu onoga, što djeca jako vole, kako se 


ono, no, kako se ono zovu... i — liječnik opet zamaha rukama, — 
rastu na drvetu, beru ih i svima darivaju. 
— Jabuke? 


— O, n-n-e-e! Funta, funta... jabuke se prodaju po deset komada, 
a ne na funte... ne, njih ima mnogo i svi su sitni, meću ih u usta i kr-r- 
rk! 

— Orasi? 

— No, jest, orasi, i ja to velim, — potvrdi liječnik sasvim mirno, 
kao da nije tražio riječ, — i ja sam mu donio funtu oraha, jer dječaku 
još nikada nitko nije donio funte oraha, podigao sam svoj prst i 

rekao: »Dječače! Gott der Vater,« on se nasmijao i reče: »Gott 

der Vater«. — »Gott der _Sohn.« On se opet nasmijao i 


[209] 


promucao: »Gott der Sohn.« — »Gott der heilige Geist.« A on 


se ponovno nasmijao i rekao, kako je mogao: »Gott der heilige 
Geist.« I ja otiđoh. Poslije tri dana prolazim kraj njihove kuće, a on mi 
sam viče: »Čiko, Gott der Vater, Gott der Sohn, i samo je zaboravio 
Gott der heilige Geist, ali sam ga ja podsjetio i meni ga je bilo opet 
jako žao. Ali su njega odvezli, i ja ga nisam više vidio. Prošle su 
dvadeset i tri godine, ja sjedim jednog jutra u svom kabinetu i već 
bijele glave, kad iznenada uđe krepak mladić, koga nisam nikako 
mogao poznati, ali on podigne prst i reče sa smijehom: »Gott der 
Vater, Gott der Sohn und Gott der heilige Geist. Sad sam baš stigao i 
došao da vam se zahvalim za funtu oraha, jer meni onda nije nitko 
nikad kupio funte oraha, vi ste mi jedini kupili funtu oraha.« I tada 
sam se sjetio moje sretne mladosti i jadnog dječaka u dvorištu bez 
čizmica i u meni se steglo srce i rekoh: Ti si zahvalan mladić, jer si 
se cijelog svog života sjećao one funte oraha, što sam ti ih donio u 
tvome djetinjstvu. Ja sam ga zagrlio i blagoslovio — i zaplakao. A on 
se smijao, ali je i on plakao... jer Rus se često smije ondje, gdje bi 
trebalo da plače. Ali on je i plakao, to sam vidio. A sada, kuku!... 

— I sada plačem, Nijemče, plačem, ti čovječje božji! — viknu 
odjedamput Mitja sa svoga mjesta. 

Bilo kako mu drago, ali priča proizvede na publiku povoljan 
utisak. Ali glavni je efekat izazvao iskaz Katarine Ivanovne u prilog 
Mitjin, o kome ću sad odmah pričati. | uopće, kada su došli na red 

svjedoci a dećcharge , to jest, koje je pozvao branitelj, sudbina se 
gotovo odjedamput i čak ozbiljno nasmiješila Mitji i, što je najvažnije 
— neočekivano čak i za samu obranu. Ali još prije Katarine Ivanovne 
bio je preslušan Aljoša, koji se iznenada sjetio jedne činjenice, koja 
je, kako se činilo, mogla poslužiti kao pozitivno svjedočanstvo protiv 
jedne od najvažnijih točaka optužbe. 


IV 
SREĆA SE SMIJEŠI MITJI 
A to se dogodilo sasvim neočekivano čak i za Aljošu. 


Preslušavali su ga bez polaganja zakletve, i ja se sjećam, da su se 
prema njemu sve stranke već od prvih riječi preslušavanja ponijele 


neobično nježno i simpatično. Vidjelo se, da je uživao dobar glas. 
Aljoša je govorio smjerno i suzdržljivo, ali je iz njegovih iskaza očito 
izbijala topla — simpatija prema njegovu nesretnom = bratu. 
Odgovarajući na jedno pitanje, on je ocrtao bratov karakter, kao 
čovjeka možda nagla i strastvena, ali također i plemenita, ponosna i 
velikodušna, spremna čak i na žrtvu, ako se od njega zatraži. 
Priznao je, uostalom, da se brat nalazio posljednjih dana zbog strasti 
prema Grušenjki, zbog suparništva s ocem, u nepodnošljivu 
raspoloženju. Ali je s negodovanjem odbio i samu pretpostavku, da 
je brat mogao ubiti zbog grabeža, mada je i to priznao, da su se te tri 
tisuće rubalja pretvorile u Mitjinu umu gotovo u nekakvu maniju, te je 
smatrao, da je otac tu sumu na prijevaran način zakinuo od njegova 
nasljedstva, i čak, da nije mogao ni da govori o tim trima tisućima, a 
da ga ne bi spopao pomaman bijes. Što se tiče suparništva dviju 
»osoba«, kako se izrazio tužilac, to jest Grušenjke i Katje, odgovarao 
je zaobilazno, a na jedno ili dva pitanja uskratio je čak i odgovor. 

— Je li vam bar govorio vaš brat, da namjerava ubiti svog oca? 
— zapita tužilac. — Vi možete i uskratiti odgovor, ako nađete za 
potrebno — nadoveza on. 

— Direktno mi nije govorio — odgovori Aljoša. 

— A kako? Indirektno? 

— On mi je jednom govorio o svojoj ličnoj mržnji prema ocu i da 
se boji, da bi ga... u jednom trenutku... u trenutku mržnje... možda, 
mogao i ubiti. 

— Ivi ste, kad ste to čuli, povjerovali? 

— Bojim se reći, da sam povjerovao. Ali ja sam bio uvijek 
uvjeren, da će ga neki uzvišeniji osjećaj uvijek spasiti u kobnom 
trenutku, kao što ga je zaista i spasio, jer on nije ubio mog oca, — 
završi Aljoša čvrsto i glasno, da se po svoj dvorani razlijegalo. 

— Budite uvjereni, da ja posve vjerujem u potpunu iskrenost 
vašeg uvjerenja, bez obzira na vašu ljubav prema vašem nesretnom 
bratu, nikako ga ne asimilirajući s njom. Vaše osobito uvjerenje, koje 
imate o toj tragičnoj epizodi, koja se odigrala u vašoj porodici, već 
nam je poznato iz predistrage. Neću da krijem pred vama, da je ono 
potpuno svojevrsno i da proturječi svima ostalim iskazima, što ih je 
prikupilo tužilaštvo. | zato smatram za potrebno da vas energično 
zapitam, koji su zapravo podaci vodili vašu misao i doveli je do 


konačnog uvjerenja, da je vaš brat nevin, a, naprotiv, kriva druga 
ličnost, koju ste vi direktno optuživali u predistrazi? 

— U predistrazi sam samo na pitanja odgovarao, — reče Aljoša 
tiho i mirno, — a nisam optužio Smrdljakova. 

— A ipak ste njega optužili? 

— Ja sam optuživao na osnovu riječi brata Dmitrija. Meni su još 
prije mog preslušavanja pričali, što se dogodilo prilikom njegova 
hapšenja, i da je on onda sam optužio Smrdljakova. Ja potpuno 
vjerujem, da je moj brat nevin. A ako nije ubio on, onda... 

— Onda je Smrdljakov? A zašto baš Smrdljakov? | zašto ste vi 
tako čvrsto uvjereni u nevinost svoga brata? 

— Nisam mogao, a da ne vjerujem bratu. Znao sam, da mi neće 
slagati. Po licu sam njegovu vidio, da mi ne laže. 

— Samo po licu? U tome su svi vaši dokazi? 

— Nemam drugih dokaza. 

— | za Smrdljakovljevu krivnju nemate nikakva drugog dokaza, 
osim riječi vašeg brata i izraza njegova lica? 

— Jest, nemam drugog dokaza. 

Tim je tužilac svršio svoje ispitivanje. Aljošini odgovori jako su 
razočarali publiku. Kod nas se još prije glavne rasprave mnogo 
govorilo o Smrdljakovu, netko je nešto čuo, drugi je na nešto 
pokazivao, govorili su o Aljoši, da je sakupio izvanredne dokaze u 
prilog brata i o krivici sluzinoj, — i sad gle, — ništa, nikakvih dokaza, 
osim moralnih uvjerenja, toliko prirodnih kod njega, rođena brata 
optuženikova. 

Ali je počeo pitati i Fetjukovič. Na pitanje: kada je optuženik 
govorio njemu, Aljoši, o svojoj mržnji prema ocu i o tome, da bi ga 
mogao ubiti, i da li je on to čuo od njega, na primjer, prilikom njihova 
posljednjeg sastanka prije katastrofe. Aljoša je, odgovarajući na to 
pitanje, odjedamput zadrhtao, kao da se tek sad nečeg sjetio i 
shvatio. 

— Sad se sjećam jedne okolnosti, na koju sam bio sasvim 
zaboravio, ali mi je onda bila nejasna, a sad... 

| Aljoša se u zanosu, natrapavši očito tek sad iznenada na misao, 
Sjeti, kako mu je Mitja, prilikom posljednjeg sastanka uvečer, kraj 
drveta i na putu, što vodi u manastir, nekoliko puta ponovio, da on 
ima sredstvo, da obnovi svoju čast, i da se to sredstvo nalazi ovdje, 


evo ovdje, na njegovim prsima. »Ja sam pomislio onda, kada se 
udarao u prsa, da govori o svome srcu,« — produži Aljoša, — »da bi 
mogao naći u svom srcu snage, da se oslobodi nekakve strašne 
sramote, koja ga je čekala i koju nije čak ni meni smio da prizna. 
Priznajem, da sam onda zaista pomislio, da govori o ocu i da dršće 
od sramote pri samoj pomisli, da pođe ocu i da učini nad njim kakvo 
nasilje, a međutim, on kao da je onda pokazivao nešto na svojim 
prsima, i ja se sjećam, da mi je onda iskrsla misao, da se srce 
čovječje ne nalazi na onom mjestu u prsima, već niže, a on udara 
sebe mnogo više, ovdje, odmah ispod vrata, i neprestano pokazuje 
na to mjesto. Moja mi se misao učinila onda glupom, a on je možda 
pokazivao onda baš onu kesicu, u kojoj je bila ušivena ona tisuća i 
po! 

— Baš tako! — povika Mitja sa svog mjesta. — Tako je, Aljoša, 
tako, ja sam onda po njoj lupao šakom. 

Fetjukovič mu prileti brzo i stade ga preklinjati, neka se primiri, i 
istovremeno obrati svu svoju pažnju na Aljošu. Aljoša je, zanesen 
svojim sjećanjem, vatreno izrekao svoju pretpostavku, da se ta 
sramota jamačno sastojala u tome, što je on, iako je imao kod sebe 
tu tisuću i po rubalja, te mogao da vrati Katarini Ivanovnoj polovicu 
svog duga, ipak odlučio, da joj ne vraća te polovice, nego da ih 
upotrebi za nešto drugo, to jest za odvođenje Grušenjke, ako bi ona 


pristala... 
— Tako je, baš je tako, — vikaše Aljoša, koji se iznenada 
uzrujao, — brat mi je onda direktno doviknuo, da bi on polovicu, 


polovicu sramote (nekoliko puta je ponovio polovicu) mogao odmah 
skinuti sa sebe, ali da je toliko nesretan zbog slabosti svog 
karaktera, da to neće učiniti... da unaprijed zna, da to nije u stanju 
učiniti, jer nema za to snage! 

— Ivi se sigurno i jasno sjećate, da se on lupao baš u to mjesto 
na prsima? — zapita Fetjukovič žurno. 

— Jasno i sigurno, jer mi je baš onda naišla pomisao: zašto se 
on lupio tako visoko, kad je srce niže, i meni se učinila ta moja 
pomisao glupom... sjećam se, da mi se učinila glupom... tako mi je 
iskrslo u umu. I kako se toga nisam sjetio dosada! On je baš onom 
kesicom pokazivao, da ima sredstava, ali da neće vratiti tu tisuću i 
po! A prilikom hapšenja u Mokrom, on je viknuo, — što mi je dobro 


poznato, jer su mi to saopćili, — da smatra najsramotnijim činom u 
cijelom svom životu, što se, iako je imao sredstava, da vrati polovicu 
(baš polovicu!) duga Katarini Ivanovnoj i tako da ne bude u njenim 
očima tatom, ipak nije odlučio da joj vrati, već mu je bilo milije, da ga 
ona drži za tata, nego da se rastane s novcem! A kako ga je tištao 
taj dug! — uzviknu Aljoša na svršetku. 

Razumije se, da se umiješao i tužilac. On je zamolio Aljošu, neka 
još jedamput opiše, kako je sve to bilo, i nekoliko puta je tvrdoglavo 
pitao: je li optuženik zbilja, kada se lupao u prsa, na nešto 
pokazivao? Možda se prosto udarao šakom u prsa? 

— Ne šakom! — uzviknu Aljoša, — nego je baš prstom 
pokazivao ovdje, vrlo visoko... Ali kako se nisam mogao toga nikako 
sjetiti sve do ovog trenutka! 

Predsjednik se obrati Mitji s pitanjem, što može da kaže u vezi s 
ovim iskazom. Mitja potvrdi, da je sve tako i bilo, da je on pokazivao 
baš na svoju tisuću i po, što ju je imao na prsima, odmah ispod 
vrata, i da je to, dakako, bila sramota, — »sramota, koje se ne 
odričem, najsramotniji čin u cijelom životu mom!« povika Mitja. 
»Mogao sam vratiti, a nisam vratio. Volio sam ostati u njenim očima i 
tatom, i nisam vratio. A najveća je sramota bila u tome, što sam 
unaprijed znao, da neću vratiti! Ti imaš pravo, Aljoša! Hvala ti, 
Aljoša!« 

Time _ se svršilo _Aljošino preslušavanje. Važna je bila i 
karakteristična ta okolnost, što se našla bar jedna činjenica, bar 
samo i jedan, recimo, i najmanji dokaz, gotovo sjenka dokaza, da je 
zaista postojala ta kesica, da se u njoj nalazila tisuća i po i da 
optuženik nije lagao u predistrazi, kada je izjavio u Mokrom, da je 
ona tisuća i po »bila moja«. Aljoša je bio radostan; on je, sav crven, 
otišao na određeno mjesto. Još je dugo ponavljao u sebi: »Kako sam 
na to zaboravio? Kako sam mogao na to zaboraviti! I kako sam se 
toga tek sada odjedamput sjetio!« 

Otpoče preslušavanje Katarine Ivanovne. Tek što se ona pojavila, 
nastalo je u dvorani nešto neobično. Gospođe se latile za lornjete i 
binokle, muškarci se pokrenuli, neki poustajali sa svojih mjesta, da je 
bolje vide. Svi su poslije tvrdili, da je Mitja iznenada poblijedio »kao 
krpa«, čim je ona ušla. Ona je, sva u crnini, smjerno i gotovo 
plašljivo, prišla do mjesta, koje joj je bilo određeno. Po njenu licu nije 


se moglo zaključiti, da je uzrujana, ali odlučnost je sijevala iz njena 
mrkog, sumračnog pogleda. Moram primijetiti, da su poslije mnogi 
tvrdili, da je u tom trenutku bila neobično lijepa. Govorila je tiho, ali 
jasno, da se čulo po svoj dvorani. Izražavala se neobično mirno ili se 
barem naprezala, da bude mirna. Predsjednik je otpočeo postavljati 
pitanja oprezno, s neobičnim poštovanjem, kao da se bojao, da ne 
dirne »u druge žice«, i poštujući njenu veliku nesreću. Ali Katarina je 
Ivanovna sama, odmah poslije prvih riječi, čvrsto izjavila na jedno 
postavljeno pitanje, da je bila optuženikova zaručnica »sve dotle, 
dok me nije sam ostavio«, nadoveza ona tiho. Kada su je pitali o tri 
tisuće, povjerene Mitji, da ih pošalje njenoj rođakinji, rekla je 
odlučno: »Nisam mu dala baš za to, da ih preda na poštu: ja sam 
onda naslućivala, da su mu novci vrlo potrebni... u ovom trenutku... 
Dala sam mu te tri tisuće pod uvjetom, da ih pošalje, ako hoće, u 
toku jednog mjeseca. On se poslije uzalud mučio zbog toga duga...« 

Neću da navodim sva pitanja, a niti točno sve njene odgovore, 
nego ću tek navesti bitni smisao njenih iskaza. 

— Ja sam bila čvrsto uvjerena, da će on sigurno odaslati te tri 
tisuće, čim samo dobije od svog oca — produži ona, odgovarajući na 
pitanja. — Ja sam bila uvijek uvjerena, da je on nekoristoljubiv i 
pošten... vrlo pošten... što se novca tiče. On je bio tvrdo uvjeren, da 
će dobiti od oca tri tisuće rubalja, i nekoliko puta mi je govorio o 
tome. Ja sam znala, da postoji između njega i oca razmirica, i bila 
sam uvijek, a i sad sam uvjerena, da mu je otac učinio krivo. Ne 
sjećam se, da se ikad prijetio ocu. Preda mnom bar nije izrekao 
nikakve prijetnje. Da je on onda došao meni, bila bih ga odmah 
oslobodila brige zbog onih nesretnih triju tisuća, koje mi je dugovao, 
ali mi nije više dolazio... a ja sam... ja sam dospjela u takav položaj... 
Ja ga nisam mogla zvati sebi... Ja nisam imala nikakva prava, da 
zahtijevam od njega taj dug, — nadoveza ona odjedamput i nešto 
odlučno zazvuča u njenu glasu, — on mi je lično učinio jednom 
zgodom novčanu uslugu, još veću od tri tisuće, i ja sam je primila, 
uza sve to, što onda nisam mogla još predvidjeti, da ću biti jednom u 
stanju, da mu vratim dug... 

U tonu njena glasa osjećalo se nekakvo izazivanje, ali baš u tom 
trenutku dođe red na Fetjukoviča, da postavlja pitanja. 


— To sigurno nije bilo ovdje, već u početku vašeg poznanstva? 
— upade Fetjukovič oprezno prilazeći, osjetivši u tren oka nešto 
povoljno. »Primjećujem u zagradi, da on, uza sve to, što ga je 
pozvala iz Petrograda donekle i Katarina Ivanovna, — ipak nije ništa 
znao o onoj zgodi o pet tisuća, što joj ih je dao Mitja još u onom 
gradu i o »poklonu do zemlje«. Ona mu nije to rekla, nego je zatajila 
pred njim! | to je bilo čudnovato. Moglo bi se sa sigurnošću 
pretpostaviti, da ni ona sama nije znala do posljednjeg trenutka: da li 
će ispričati tu zgodu na raspravi ili neće, i čekala je na neko 
nadahnuće). 

— N€e, nikad ne mogu zaboraviti onih trenutaka! — | ona poče da 
priča, te je ispričala sve, cijelu onu zgodu, koju je Mitja saopćio Aljoši 
i o »poklonu do zemlje«, o uzrocima, o svome ocu, o svome posjetu 
Mitji, i ni jednom riječi i ni najmanjim nagoviještanjem nije 
spomenula, da je Mitja sam predložio njenoj sestri, neka »mu pošalje 
Katarinu Ivanovnu po novce.« To je ona velikodušno zatajila i nije se 
postidjela da iznese, kako je ona, ona sama dotrčala onda mladom 
oficiru, iz vlastite pobude, u nadi... da će izmoliti u njega novaca. To 
je bilo nešto potresno. Mene je, slušajući, oblila studen, sav sam 
drhtao, dvorana je zamrla i hvatala svaku riječ. To je bilo nešto, 
čemu nema primjera, tako da se čak i od takve samosvjesne i do 
prezira ohole djevojke, kao što je ona, nije mogao očekivati takav 
plemenito iskren iskaz, takva žrtva i takav samozator. | zašto, zbog 
koga? Da spasi onog, koji joj se iznevjerio i uvrijedio je, da posluži 
bilo čime, ma i najmanjim, njegovu oslobođenju, izazvavši njemu u 
prilog dobar utisak. | zaista: slika oficira, koji daje svojih zadnjih pet 
tisuća, — sve što još ima u životu, — koji se s poštovanjem poklonio 
pred nevinom djevojkom, isticala se vrlo simpatično i privlačno, ali... 
moje se srce bolno steglo! Ja sam osjetio, da može otud poslije 
nastati kleveta (jest, i nastala je poslije, nastala!)... Kasnije su 
govorili po cijelom gradu, uz pakosni smiješak, da njeno pričanje nije 
bilo možda sasvim točno, a osobito ne na onom mjestu, gdje je oficir 
ispustio djevojku navodno »samo s poklonom punim poštovanja.« 
Natucali su, da je tu nešto »ispušteno«. »A ako i nije bilo ispušteno, 
ako je sve istina, rekle su čak naše najpoštovanije gospođe, da je još 
i onda ostalo pitanje: da li je bilo jako pristojno, da tako radi djevojka, 
ma i željela, da spasi oca?« | zar nije Katarina Ivanovna svojim 


umom, svojom bolesnom pronicavošću unaprijed predosjetila, da će 
početi tako govoriti? Svakako je slutila i ipak se eto odlučila da sve 
kaže! Razumije se, sve su te prljave sumnje u istinitost njena 
pričanja izbile tek kasnije, a u prvom trenutku bili su svi potreseni. 
Što se tiče sudaca, oni su slušali Katarinu Ivanovnu, tako reći, 
pobožno i čak stidljivo šuteći. Tužilac se nije usudio da postavi koje 
daljnje pitanje o toj temi. Fetjukovič joj se duboko pokloni. On je 
gotovo likovao. Mnogo je bilo dobiveno: čovjek, koji daje u 
plemenitom poletu svojih posljednjih pet tisuća, i isti taj čovjek, koji 
poslije ubija svog oca s namjerom, da ugrabi tri tisuće, — to je bilo 
nešto, što se nije moglo dovesti u vezu. Sad je mogao Fetjukovič bar 
grabež otkloniti. Na »slučaj« je odjedamput pala neka nova svjetlost. 
Iskrslo je nešto simpatično u prilog Mitje. A on je — pričalo se o 
njemu — jedno dvaput htio da skoči sa svoga mjesta za vrijeme 
pripovijedanja Katarine Ivanovne, ali je opet klonuo na svoju klupu i 
prekrio lice rukama. Ali kad je ona svršila, pruži prema njoj ruke i 
povika plačljivim glasom: 

— Katja, zašto si me upropastila? 

I zaplaka glasno, da je dvorana ječala. Ali se, uostalom, odmah 
svlada i opet povika: 

— Sad sam osuđen! 

A zatim, kao da se ukočio na svom mjestu, stisnu zube i prekriži 
ruke na prsima. Katarina Ivanovna ostade u dvorani i sjede na 
pokazanu joj stolicu. Ona je bila blijeda i sjedila oborene glave. Oni, 
što su joj bili blizu, pričali su, da je dugo sva drhtala, kao u groznici. 
Sad je došao red na Grušenjku. 

Približujem se katastrofi, koja se iznenada sručila i možda zaista 
upropastila Mitju. Ja sam uvjeren, i svi ostali također, a svi su 
pravnici poslije govorili, da nije došlo do te epizode, da bi bar bili 
milosrdniji prema zločincu. A o tome će biti uskoro govora. No prije 
toga da kažem dvije riječi o Grušenjki. 

Ona je ušla u dvoranu također sva u crnini, sa svojom 
prekrasnom crnom maramom, prebačenom preko ramena. Prišla je 
balustradi lako, svojim nečujnim hodom, ljuljajući se malo, kako 
ponekad hodaju odeblje žene, te netremice gledala u predsjednika, 
ne pogledavši ni jedamput ni desno ni lijevo. Po mom mišljenju bila 
je ona u ovom trenutku vrlo lijepa i nije bila nimalo blijeda, kako su 


poslije tvrdile gospođe. Tvrdile se također i to, da joj je bilo lice 
nekako pakosno. Ali ja mislim, da je bila samo razdražena i da je 
teško osjećala na sebi prezirne i radoznale poglede naše publike, 
željne skandala. To je bio karakter ponosan, koji ne podnosi prezira, i 
jedan od onih, koji, čim i najmanje osjete, da ih netko prezire, — 
odmah planu gnjevom i željom za otporom. Razumije se, nije joj 
nedostajalo ni plašljivosti ni unutrašnjeg stida zbog te plašljivosti, te 
nije nikakvo čudo, što je njen govor bio nejednak, — čas ljutit, čas 
preziran i vrlo grub, a čas bi opet zazvučala u njemu iskrena, 
srdačna nota samoosuđivanja i samooptuživanja. Ponekad je 
govorila, kao da pada u kakvu provaliju: »svejedno, bilo što mu 
drago, a ja ću ipak reći...« Što se tiče poznanstva s Fjodorom 
Pavlovičem primijetila je oporo: »Same gluposti, jer zar sam ja kriva, 
što se on meni nametao?« A poslije je nakon jedne minute 
nadovezala: »Ja sam svemu kriva, ja sam ismijavala i jednog i 
drugog, — starca i ovog, — i obojicu sam do ovog dovela. Zbog 
mene se sve dogodilo.« Kad su joj spomenuli Samsonova, otresla se 
ona pakosno i s nekakvim drskim izazivanjem: »Što se to koga tiče, 
— on je bio moj dobrotvor, uzeo me je bosonogu, kada su me izbacili 
iz roditeljske kuće.« Predsjednik joj je napomenuo, uostalom učtivo, 
da ima odgovarati direktno na pitanja, ne upuštajući se u nepotrebne 
potankosti. 

Kuverte s novcima nije vidjela, nego je samo čula od »zločinca«, 
da ima u Fjodora Pavloviča nekakva kuverta s tri tisuće. »Ali su to 
sve samo gluposti, ja sam se tome smijala i ne bih bila pošla onamo 
nizašto.« 

— Koga ste maločas mislili pod »zločincem«? — zapita tužilac. 

— Slugu, Smrdljakova, koji je ubio svoga gospodara i jučer se 
objesio. 

Razumije se, nju su odmah zapitali: koji su njezini razlozi, da tako 
odlučno optužuje, ali se ispostavilo, da ni ona također nema nikakvih 
razloga. 

— Tako mi je rekao Dmitrij Fjodorovič, a njemu možete vjerovati. 
Razdvajačica je njega upropastila, tako je, ona je jedina svemu 
uzrok, jest, tako je, — nadoveza odjedamput Grušenjka, tresući se 
sva od mržnje, a glas joj nekako pakosno zazvuča. 

Opet zapitaše, koga ona pod tim misli. 


A gospođicu, eto ovu Katarinu Ivanovnu. Pozvala me je onda 
sebi, častila čokoladom, htjela me očarati. U nje ima malo pravog 
stida, tako je... 

Sad je već predsjednik strogo prekinu i zamoli, da umjeri svoje 
izraze. Ali srce ljubomorne žene već se bilo razbuktalo, i ona je bila 
spremna, da se sunovrati čak i u provaliju. 

— Prilikom hapšenja u Mokrom, — podsjeti je tužilac, — svi su 
vidjeli i čuli, kako ste vi, kad ste istrčali iz druge sobe, viknuli: 

»Ja sam svemu kriva, zajedno idemo na robiju!...« Vi ste, dakle, 
bili u onom trenutku uvjereni, da je on ocoubojica? 

— Ja se ne sjećam ondašnjih svojih osjećaja, — odgovori 
Grušenjka, — svi su onda povikali, da je on ubio oca, i ja sam 
osjetila, da sam ja tome kriva, da ga je on zbog mene ubio. A čim je 
on rekao, da je nevin, ja sam mu odmah povjerovala i sada vjerujem 
i uvijek ću vjerovati, nije on takav čovjek, da bi lagao. 

Poče je ispitivati Fetjukovič. Između ostalog sjećam se, da je 
pitao o Rakitinu i o dvadeset i pet rubalja »za to, što vam je doveo 
Alekseja Fjodoroviča Karamazova.« 

— A zar je kakvo čudo, što je uzeo novac, — osmjehnu se 
Grušenjka prezirno, — on mi je dolazio neprestano da moljaka 
novac, pa bi izmamio mjesečno i po trideset rubalja, sve za 
kojekakve gluposti, jer piti i jesti imao je i bez mene. 

— Zbog čega ste bili toliko darežljivi prema gospodinu Rakitinu? 
— upade Fetjukovič, uprkos tome, što se predsjednik počeo jako 
vrpoljiti. 

— On je moj bratić. Moja mati i njegova mati rođene su sestre. 
Samo me je uvijek molio, da to ovdje nikom ne kazujem, jer se on 
zbog mene jako stidio. 

Ta nova činjenica bila je pravo iznenađenje za sve, to nije dosada 
nitko znao u cijelom gradu, čak ni u manastiru, ni Mitja čak nije to 
znao. Pričali su, da je Rakitin sav pocrvenio od stida na svom stolcu. 
Grušenjka je još prije svog ulaska u dvoranu nekako saznala, da je 
on svjedočio protiv Mitje, i strašno se razbjesnila. Cio maloprijašnji 
govor gospodina Rakitina, sva njegova plemenština, svi ispadi protiv 
kmetstva, protiv građanske nesređenosti u Rusiji, — sve je to bilo 
sad konačno izbrisano i uništeno kod javnog mišljenja. Fetjukovič je 
bio zadovoljan: opet mu je bog udijelio u kapu. Grušenjku nisu uopće 


dugo preslušavali, a ona, razumije se, nije ni mogla saopćiti ništa 

novo. Na publiku je učinila vrlo neugodan utisak. U nju je bila uprta 

stotina prezirnih pogleda, kad je poslije svog preslušavanja sjela u 

dvorani prilično podaleko od Katarine Ivanovne. Za cijelo vrijeme 

njena preslušavanja Mitja je šutio kao skamenjen, oborena pogleda. 
Kao svjedok pojavi se Ivan Fjodorovič. 


V 
IZNENADNA KATASTROFA 


Primjećujem, da su njega pozvali još prije Aljoše. Ali sudbeni 
pristav javio je onda predsjedniku, da svjedok ne može doći, zbog 
nekakve nenadane bolesti ili nekakva napada, ali čim se oporavi, da 
će biti spreman da dade svoje iskaze kad god zažele. To uostalom 
nije nitko čuo, nego se za to tek poslije saznalo. Njegovu pojavu nisu 
odmah gotovo ni primijetili: glavni svjedoci, osobito dvije suparnice, 
bili su već preslušani; znatiželji je bilo zasada zadovoljeno. U publici 
se osjećaše neki umor. Valjalo je preslušati još nekoliko svjedoka, 
koji vjerojatno nisu mogli ništa osobita saopćiti s obzirom na ono, što 
je već bilo saopćeno. Vrijeme je protjecalo. Ivan Fjodorovič priđe 
nekako neobično polagano, ne gledajući ni u kog i čak oborene 
glave, kao da o nečem mračnom razmišlja. Njegovu odijelu nije se 
moglo ništa prigovoriti, ali je lice njegovo učinilo, bar na me, težak 
utisak: na tom licu bilo je nešto, što je nekako podsjećalo na zemlju, 
nešto nalik na lice čovjeka, koji umire. Oči su mu bile mutne; on ih 
podiže i polagano prijeđe njima po dvorani. Aljoša naglo skoči sa 
svog stolca i prostenja: ah! Ja se toga sjećam. Ali to teško da je itko 
drugi, osim mene, primijetio. 

Predsjednik otpoče time, da je on nezakleti svjedok, te da može 
po volji svjedočiti ili šutjeti, ali dakako sve, što saopći, mora saopćiti 
po savjesti itd. Ivan Fjodorovič slušaše i mutno gledaše u nj, ali 
odjedamput se poče njegovo lice polagano razvlačiti u osmijeh i tek 
što predsjednik, koji ga je začuđeno gledao, završi, on je iznenada 
nasmija. 

— No, što još? — zapita on glasno. 


U dvorani se sve stiša, kao da se nešto osobito naslućivalo. 
Predsjednik se uznemiri. 

— Vi niste... možda još sasvim zdravi? — reče on, tražeći očima 
sudskog pristava. 

— Ne uznemirujte se, vaša preuzvišenosti, ja sam dovoljno zdrav 
i mogu vam ispričati štošta zanimljivo, — odgovori Ivan Fjodorovič 
odjednom sasvim mirno i učtivo. 

— Imate li nam saopćiti nešto osobito? — produži predsjednik još 
uvijek s nepovjerenjem. 

Ivan Fjodorovič obori glavu, oklijevaše nekoliko sekundi, podiže 
ponovo glavu i reče mucajući: 

— Ne... nemam. Nemam ništa osobito. 

Počeše mu stavljati pitanja. On je odgovarao sasvim kao preko 
volje, nekako vrlo kratko, čak s nekim gnušanjem, koje je sve više i 
više raslo, iako je uostalom odgovarao sasvim razložno. Na mnoga 
je pitanja odgovarao, da ne zna. O očevu obračunu s Dmitrijem 
Fjodorovičem nije ništa znao. »Nisam se ni zanimao za to,« reče on. 
Što se tiče prijetnja, da će ubiti oca, to je čuo od samog optuženika. 
Za novce u kuverti čuo je od Smrdljakova. 


— Sve jedno te isto, — prekinu on odjedamput umorna izgleda, 
— ja vam ne mogu sada ništa osobito saopćiti. 

— Vidim, da ste bolesni i razumijem vaše osjećaje... — otpoče 
opet predsjednik. 

On je već htio da se obrati strankama, tužiocu i branitelju, i da ih 
zapita, da li smatraju potrebnim da postavljaju pitanja, kad iznenada 
Ivan Fjodorovič zamoli malaksalim glasom: 

— Oprostite mi, vaša preuzvišenosti, ja se osjećam vrlo loše. 

I on se poslije tih riječi, i ne čekajući na dozvolu, naglo okrenu i 
htjede da izađe iz dvorane. Ali jedva što je prešao četiri koraka, on 
zastade, kao da se predomislio, osmjehnu se blago i opet vrati na 
prijašnje mjesto. 

— Ja sam, vaša preuzvišenosti, kao ona seljačka djevojka... 
znate, kako ono glasi: »Ako mi se prohtije — skočit ću, ako mi se 


prohtije — neću skočiti,« za njom idu sa sarafanom _ ili s 
: [211] didu ž 
panjovom , ne znam pravo, da uskoči u nju, pa da je onda svežu 


i povezu na vjenčanje, a ona govori: »ako mi se prohtije — skočit ću, 
ako mi se prohtije — neću skočiti...« To je nekako u našem narodu... 

— Što hoćete time da kažete? — zapita predsjednik strogo. 

— Evo, — reče Ivan Fjodorovič i iznenada izvuče svežnjić 
novaca, — evo novac... to su oni isti, što su se nalazili u onoj kuverti 
(on pokaza glavom na stol sa stvarnim dokazima) i zbog kojih su oca 
ubili. Kamo da ih metnem? Gospodine sudski pristave, predajte ih. 

Sudbeni pristav uze cio svežnjić i preda ga predsjedniku. 

— Kako su mogli ti novci dospjeti u vaše ruke... ako su to oni isti 
novci? — zapita predsjednik u čudu. 

— Dobio sam ih od Smrdljakova, od ubojice, jučer... Bio sam kod 
njega upravo prije nego što se objesio. On je ubio oca, a ne brat. On 
je ubio, a ja sam ga potakao, da to učini... Tko ne želi smrti svom 
ocu? 

— Jeste li vi pri pameti? — ote se nehotice predsjedniku. 

— To i jest ono, što sam pri pameti... i to pri podloj pameti, pri 


takvoj kao i vi, kao i sve ove... njuške! — i on se okrenu naglo prema 
publici. — Ubili oca, a prenemažu se, da su se uplašili, — proškrguta 
on s bijesnim prezirom. — Pretvaraju se jedni pred drugima. 


Lažljivci! Svi žele smrt očevu. Jedan gad ždere drugog gada... Da 


nema ocoubojstva, — svi bi se razljutili i razišli bijesni... Igara! 
»Kruha i igara!« Uostalom, i ja sam krasan! Imate li vode, dajte mi, 
da se napijem, Hrista radi! — i on se odjedamput ščepa za glavu. 

Sudbeni pristav mu se odmah približi. Aljoša odjedamput skoči i 
povika: »On je bolestan, ne vjerujte mu, on je u alkoholnom ludilu!« 
Katarina Ivanovna hitro ustade sa svog stolca i, kao ukočena od 
užasa, gledaše Ivana Fjodoroviča. Mitja se diže i s nekim luđačkim i 
kiselim osmijehom požudno gledaše i slušaše brata. 

— Primirite se, ja nisam lud, ja sam samo ubojica! — otpoče opet 
Ivan. — Od ubojice se ne može tražiti da lijepo govori... — pridoda 
zbog nečeg i osmjehnu se kiselo. 

Tužilac se očito zbunjen nagnu predsjedniku. Članovi suda 
između sebe nervozno šaptahu. Fetjukovič naćuli uši i slušaše. 
Dvorana bijaše zamrla u iščekivanju. Predsjednik kao da se 
odjedamput osvijesti. 

— Svjedoče, vaše su riječi nerazumljive i ovdje nepotrebne. 
Primirite se, ako možete, i pričajte... ako imate zbilja što da kažete. 
Čime možete potkrijepiti to priznanje... ako samo ne buncate? 

— To i jest ono, što nemam svjedoka... Pseto Smrdljakov neće 
vam poslati s onog svijeta nikakva iskaza... u kuverti. Vama da je 
samo do kuverte, dosta vam je i jedna. Ja nemam svjedoka. Osim 
možda jednog... — osmjehnu se zamišljeno. 

— Tko je taj vaš svjedok? 

— Repati, vaša preuzvišenosti, neće biti po propisu. Le diable 
n'existe point! Ne obraćajte na nj pažnje, to je žalostan, mali đavo, 
— nadoveza on gotovo povjerljivo i presta da se smije, — on je 
sigurno negdje ovdje, eno ondje, pod onim stolom sa stvarnim 
dokazima, jer gdje bi drugdje bio sjedio, ako ne ondje. Vidite, 
poslušajte me: ja sam mu rekao: neću da šutim, a on počeo da 
govori o geološkom prevratu... gluposti! Ali, oslobodite odroda... on 
je zapjevao himnu, jer mu je lako. Meni je svejedno, što će se pijani 
nitkov derati »odvezao se Vanjka u Piter«. Ali ja bih za dvije sekunde 
radosti dao kvadrilijun kvadrilijuna. Ne poznajete vi mene! O, kako je 
to kod vas sve glupo! Ali, uzmite mene mjesto njega! Ja sam zbog 
nečeg došao... Zašto je, zašto je sve, što postoji, tako glupo? 

| on stade opet polagano i kao zamišljeno gledati po dvorani. Ali 
se svi uzbudiše. Aljoša htjede da poleti njemu, ali je sudski pristav 


već bio zgrabio Ivana Fjodoroviča za ruku. 

— A što to ima da znači? — povika on i zagleda se oštro u 
pristava, te ga odjedamput ščepa za ramena i bijesno obori na pod. 

Ali straža odmah pritrča, zgrabi ga i on bijesno jauknu. I za cijelo 
vrijeme, dok su ga iznosili, jaukao je i vikao nešto bez veze. 

Nasta metež. Ne sjećam se svega točno, bio sam i sam uzrujan i 
nisam mogao sve pratiti. Samo znam toliko, da je poslije, kad se već 
sve stišalo i svi shvatili, o čemu se radi, sudski pristav dobio svoje, 
iako je valjano objasnio predsjedništvu, da je svjedok bio cijelo 
vrijeme zdrav, da ga je pregledao liječnik, kad mu je prije jednog sata 
pozlilo, ali da je sve do ulaska u dvoranu govorio suvislo, tako da se 
nije moglo ništa predvidjeti, da je naprotiv sam zahtijevao i svakako 
htio da svjedoči. Ali prije, nego što su se svi koliko toliko stišali i 
povratili, desi se odmah iza te scene i druga: Katarina Ivanovna dobi 
histeričan napad. Ona je glasno cičala, plakala, nije htjela da izađe, 
otimala se, molila, da je ne odvedu, i odjedamput doviknula 
predsjedniku: 

— Ja vam moram još nešto saopćiti, smjesta... smjesta!... Evo 
papira, pisma... uzmite, pročitajte ga brže, što brže! Ovo je pismo 
ovog odroda, ovog, ovog! — i ona pokaza na Mitju. — On je ubio 
oca, odmah ćete se uvjeriti, on mi piše, kako će ubiti oca! A onaj je 
bolestan, onaj je u alkoholnom ludilu. Već tri dana opažam, da ima 
alkoholno ludilo! 

Tako je ona vikala kao pomamna. Sudski pristav uze papir, koji je 
pružala predsjedniku, a ona pade na stolicu, prekri lice i stade 
grčevito i nečujno plakati, sve tresući se i prigušujući i najslabije 
jecanje od straha, da je ne bi odveli iz dvorane. Papir, što ga je ona 
predala, bilo je ono Mitjino pismo iz krčme »Prijestolnica«, koje je 
Ivan Fjodorovič nazvao dokumentom »matematske« važnosti. | 
nažalost, priznali su tu njegovu matematsku važnost, i da ne bi tog 
pisma, možda ne bi bio Mitja ni stradao, ili bar ne bi bio tako strašno 
stradao! Ponavljam, teško je bilo pratiti sve pojedinosti. Ja se i sad 
svega toga sjećam kao neke gungule. Sigurno je predsjednik odmah 
pokazao novi dokument vijeću, tužiocu, branitelju i porotnicima. 
Samo se toliko sjećam, da su svjedokinju stali ispitivati. Na pitanje: 
da li se primirila, koje joj je predsjednik postavio nježno, uzviknu 
Katarina Ivanovna hitro: 


— Ja sam spremna, ja sam spremna! Ja sam potpuno u stanju 
da vam odgovaram, — nadoveza ona očito u strahu, da je neće htjeti 
zbog nečeg saslušati. 

Zamolili su je da objasni podrobnije: kakvo je to pismo, pod 
kakvim ga je okolnostima primila? 

— Dobila sam ga uoči samog zločina, a on ga je pisao jedan dan 
prije toga u krčmi, dakle dva dana prije zločina. — pogledajte, 
napisano je na nekakvu računu! — viknu gušeći se. — On je onda 
mene mrzio, jer je sam učinio podlost i pošao za ovim stvorom... a i 
zbog toga, što mi je dugovao te tri tisuće... O, on se osjećao 
uvrijeđenim zbog svoje podlosti, zbog one tri tisuće! A vidite, kako je 
bilo s te tri tisuće — preklinjem vas, molim vas, da me saslušate: na 
tri sedmice prije nego što je ubio oca, došao je jednog jutra meni. Ja 
sam znala, da treba novaca, a znala sam i zašto, — vidite baš zato, 
da obmane ovaj stvor i da ga odvede sa sobom. Znala sam već 
onda, da mi se iznevjerio i da hoće da me napusti, i ja sam, ja sam 
mu sama pružila onda taj novac, sama ponudila, tobože zato, da ga 
pošalje mojoj sestri u Moskvu, — i kad sam mu ga davala, pogledala 
sam mu u lice i rekla, da ga može poslati, kad hoće, »ma i poslije 
mjesec dana.« I kako, kako da nije onda shvatio, da mu otvoreno 
govorim u oči: »potrebni su ti novci, da mi se iznevjeriš zbog onog 
stvora, eto ti dakle novaca, sama ti ih dajem, uzmi ih, ako si toliko 
nepošten, da ih možeš primiti.« Htjela sam ga raskrinkati. | što bi? 
On ih uze, uze i odnese, te potrati ondje s tim stvorom za jednu 
noć... Ali on je shvatio, shvatio, da ja sve znam, uvjeravam vas, da je 
onda shvatio i to, da mu dajem novac jedino zato, da ga iskušam; 
hoće li biti toliko nepošten, da ga od mene primi? Gledala sam mu u 
oči, i on je gledao meni u oči, i sve shvaćao, sve shvaćao, te uzeo i 
odnio moj novac. 

— Istina je, Katja! — viknu odjedamput Mitja. — Gledao sam ti u 
oči i razumio, da hoćeš da me osramotiš, a ipak sam uzeo taj novac! 
Prezirite nitkova, prezirite svi, to i zaslužujem! 

— Optuženiče — povika predsjednik, — još samo jednu riječ, — i 
ja ću vas dati izvesti. 

— Taj ga je novac tištao, — produži Katja u grčevitoj žurbi, — on 
je htio da mi ga vrati, htio je, to je istina, ali mu je novac trebao i zbog 
onog stvora. Vidite, i oca je ubio, a novac mi nije ipak vratio, nego je 


otišao u selo s onim stvorom, gdje su ga uhvatili. Ondje je opet 
spiskao novac, što ga je ukrao ubijenom ocu. A dan prije ubojstva 
očeva i napisao mi je to pismo, napisao pijan, ja sam to onda odmah 
shvatila, napisao iz pakosti, jer je znao, pouzdano znao, da ja neću 
nikome pokazati to pismo, sve ako ga i ubije. Jer inače ga ne bi 
napisao! On je znao, da ja ne želim, da mu se osvetim i da ga 
upropastim. Ali pročitajte, pročitajte pažljivo, molim vas, najpažljivije, 
i vi ćete se uvjeriti, da je on opisao u pismu sve unaprijed: kako će 
ubiti oca, gdje se nalazi njegov novac. Pazite, molim vas, ne 
pregledajte, ondje se nalazi jedna rečenica: »ubit ću, čim ode Ivan.« 
Dakle, on je već unaprijed promislio, kako će ubiti, — govorila je 
sudu Katarina Ivanovna zlurado i pakosno. O, vidjelo se, da je ona 
do u tančine proučila to kobno pismo, da je ispitala u njemu svaku 
crticu. — Da nije bio pijan, ne bi mi bio pisao, ali gledajte, ovdje je 
opisano sve unaprijed, sve na dlaku, kako je kasnije ubio, cio 
program. 

Tako je ona uzvikivala kao pomamna i dakako, prezrela sve 
posljedice, koje bi mogle otud po nju nastati, iako ih je, razumije se, 
predvidjela možda još prije mjesec dana, jer je možda još onda, 
dršćući od bijesa, razmišljala: »da li da pročitam ovo na sudu?« A 
sad kao da se skotrljala niz brijeg. Sjećam se, da je, čini mi se, 
odmah poslije toga pročitao tajnik to pismo naglas i da je ono 
proizvelo potresan utisak. Obratiše se na Mitju s pitanjem: da li 
priznaje to pismo svojim? 

— Moje je, moje! — povika Mitja. — Da nisam bio pijan, ne bih 
ga bio napisao! Mi smo se, Katja, zbog koječega mrzili, ali, kunem 
se, kunem, da sam ja tebe ljubio, iako sam te mrzio, ali ti nisi — 
mene! 

Ona se sruši na svoje sjedalo i uze lomiti ruke u očajanju. Tužilac 
i branitelj stadoše stavljati unakrsna pitanja, a uglavnom nalik na ovo 
»što vas je malo prije ponukalo da zatajite ovakav dokument i da 
prije svjedočite u sasvim drugom duhu i tonu?« 

— Jest, jest, prije sam slagala, sve slagala, protiv poštenja i 
savjesti, ali malo prije sam ga htjela spasiti, što me je toliko mrzio i 
toliko prezirao! — povika Katja kao da je luda. — O, on je mene 
strašno prezirao, uvijek prezirao i znate li, znate, — on je mene 
prezirao još od onog trenutka, kada sam mu se zbog onog novca do 


nogu poklonila. Ja sam to shvatila... Ja sam to odmah onda osjetila, 
ali nisam dugo u to vjerovala. Koliko puta sam pročitala u njegovim 
očima: »ipak si onda sama meni došla.« O, on nije shvaćao, zašto 
sam onda dotrčala, on je u stanju da u svemu vidi samo podlost. On 
je sudio po sebi, on je mislio, da su svi onakvi, kakav je on, — 
bijesno škrinu Katja zubima, već opet kao luda. — A uzeti me je htio 
za ženu samo za to, što sam dobila nasljedstvo, zato, samo zato! Ja 
sam uvijek sumnjala, da je to samo zato! O, to je zvijer! On je bio 
cijelog života uvjeren, da ću ja cijelog vijeka drhtati pred njim od 
stida, što sam onda došla, i da će me moći vječno zbog toga 
prezirati i nada mnom vladati, — eto, zašto je htio, da se sa mnom 
oženi! Tako je, sve je tako! Ja sam pokušavala, da ga pobijedim 
svojom ljubavlju, ljubavlju bezgraničnom, štoviše, htjela sam da trpim 
i nevjeru, ali on nije ništa, ništa shvaćao. A zar on i može što da 
shvati! To je odrod! Ovo pismo dobila sam tek sutradan uvečer, 
donijeli su mi ga iz krčme, a još ujutro, još ujutro tog istog dana htjela 
sam mu sve oprostiti, pa čak i njegovu nevjeru! 

Razumije se, da su je umirivali predsjednik i tužilac. Ja sam 
uvjeren, da su se možda gotovo i stidjeli, da se toliko koriste njenom 
uzrujanošću i da slušaju takva priznavanja. Sjećam se, da sam čuo, 
kako su joj govorili: »Mi shvaćamo, koliko vam je teško, vjerujte, mi 
smo u stanju da osjećamo« itd. itd. — a ipak su izmamili iskaze od 
žene, koja je bila poludjela od histerije. Ona je napokon opisala s 
neobičnom jasnoćom, koja tako često, makar i kratkotrajno, zasja 
čak i u trenucima takve napetosti, kako je Ivan Fjodorovič cijela dva 
mjeseca gotovo izgubio razum zbog toga, kako bi spasio »odroda i 
ubojicu«, svog brata. 

— On je sebe mučio, — vikaše ona, — neprestano je htio da 
umanji njegovu krivicu, meni je priznao, da ni on sam nije volio oca i 
da možda i sam želi njegovu smrt. O, to je duboka, duboka savjest! 
On je sebe izmučio savješću! On mi je sve otkrivao, neprestano je 
dolazio meni i razgovarao sa mnom svaki dan, kao s jedinim svojim 
prijateljem. Meni je pala u dio ta čast, da sam jedini njegov prijatelj! 
— povika ona iznenada, kao da izaziva, i sijevnu očima. — on je 
dvaput odlazio Smrdljakovu. Jedamput je došao meni i rekao: ako 
nije ubio brat, nego Smrdljakov (jer su tu priču, da je ubio 
Smrdljakov, svi ovdje širili), onda sam možda i ja kriv, jer je 


Smrdljakov znao, da ja ne volim oca, i možda mislio, da želim očevu 
smrt. Onda sam izvadila ovo pismo i pokazala mu ga, i on se 
potpuno uvjerio, da je ubio brat, i to ga je sasvim dotuklo. On nije 
mogao podnijeti, da mu je rođeni brat — ocoubojica! Još prije 
sedmicu dana vidjela sam, da je zbog toga bolestan. Posljednjih je 
dana, kad je sjedio kod mene, buncao. Vidjela sam, da mu se miješa 
pamet. Hodao je i buncao, a takva su ga vidjeli i na ulici. Strani 
lječnik pregledao ga je na moju molbu prije tri dana i rekao mi, da je 
blizu ludila, — sve zbog njega, sve zbog odroda! A jučer je saznao, 
da je Smrdljakov umro — i to ga je toliko potreslo, da je sišao s uma 
— i sve zbog odroda, i sve zbog toga, da spasi odroda! 

O, razumije se, tako govoriti i tako priznavati može se tek možda 
jedamput u životu, — u predsmrtnom času, na primjer, kada se 
penješ na gubilište. Ali Katja je bila u svom elementu i u svom 
pravom trenutku. To je bila ona ista plahovita Katja, koja je onda 
pojurila mladom bludniku, da spasi oca; ona ista Katja, ponosna i 
nevina, koja je malo prije, pred svom ovom publikom, prinijela sebe i 
svoj djevojački stid na žrtvu, te ispričala o »plemenitu Mitjinu 
postupku«, samo da koliko toliko olakša sudbinu, koja ga čeka. I ona 
se eto i sad isto tako žrtvovala, ali sad već za drugoga, i možda je 
tek sad, tek u ovaj trenutak, prvi put osjetila i pravo shvatila, koliko joj 
je drag taj drugi čovjek! Ona je žrtvovala sebe zbog njega iz straha, 
kad joj je iznenada postalo jasno, da će on upropastiti sebe svojim 
iskazom, da je on ubio, a ne brat, žrtvovala sebe, da spasi njega, 
njegovu slavu, njegov glas! Međutim sinulo joj je u pameti strašno 
pitanje: da li je ona lagala o Mitji, kad je opisivala svoje bivše odnose 
prema njemu — to je pitanje? Ne, ne, ona nije namjerno klevetala, 
kad je viknula, da ju je Mitja prezirao zbog njena do zemlje duboka 
poklona! Ona je sama vjerovala u to, bila je duboko uvjerena možda 
još od onog poklona, da joj se prostodušni Mitja, koji ju je onda još 
obožavao, ruga i da je prezire. | ona mu se onda jedino iz ponosa 
sama približila histeričnom i eruptivnom ljubavlju, zbog povrijeđena 
ponosa, i ta ljubav nije naličila na ljubav, već na osvetu. O, možda bi 
se ta eruptivna ljubav bila pretvorila u pravu ljubav i možda Katja nije 
ništa drugo ni željela, nego to, ali ju je Mitja svojom nevjerom 
uvrijedio do dna duše, i duša mu nije oprostila. A trenutak osvete 
nenadano je doletio, i sve, što se tako dugo i s bolom skupljalo u 


grudima uvrijeđene žene, odjedamput je, i opet neočekivano izbilo 
na površinu. Ona je izdala Mitju, ali je izdala i sebe. | razumije se, 
čim je uspjela da se izgovori, popustila je i napetost, i nju obrva stid. 
Opet otpoče histerični nastup, ona pade, jecajući i uzvikujući. 
Izniješe je napolje. U trenutku, kad su je iznosili, poleti Grušenjka sa 
svog mjesta s jaukom prema Mitji tako naglo, da je nisu uspjeli 
zadržati. 

— Mitja! — viknu ona, — upropastila te tvoja zmija! Eto, pokazala 
vam se sama! — doviknu ona sucima, tresući se od bijesa. 

Na predsjednikov znak zgrabiše je i odvedoše iz dvorane, Ona se 
nije dala, bacala se i srljala prema Mitji. Mitja zaviče i također poleti 
prema njoj. Naposljetku ih svladaše. 

Držim, da su naše gospođe-gledaoci bile zadovoljne, predstava 
je bila sjajna. Zatim se, sjećam se, pojavio liječnik, što je došao iz 
Moskve. Čini mi se, predsjednik je još i prije toga poslao pristava, 
neka odredi, da se Ivanu Fjodoroviču pruži pomoć. Liječnik saopći, 
da se bolesnik nalazi u vrlo opasnom nastupu ludila i da bi ga morali 
odmah odvesti. Na pitanje tužiteljevo i braniteljevo potvrdio je, da je 
pacijent bio kod njega prije tri dana i da mu je on prorekao skoro 
ludilo, ali da se on nije htio liječiti. »Bio je potpuno poremećena uma, 
sam mi je priznao, da budan vidi utvare, da susreće na ulici različite 
ličnosti, koje su već umrle, i da mu dolazi sotona svaku večer u 
goste«, završio je liječnik. Čuveni se liječnik udalji poslije svog 
iskaza. Pismo, što ga je predala Katarina Ivanovna, priložili su uz 
stvarne dokaze. Nakon savjetovanja sud zaključi: da se nastavi 
sudska istraga, a oba neočekivana iskaza (Katarine Ivanovne i Ivana 
Fjodoroviča) unesu u zapisnik. 

Ali ja neću opisivati dalji tok rasprave. A i iskazi ostalih svjedoka 
nisu bili ništa drugo, nego ponavljanje i potvrda prijašnjih, iako su svi 
imali svoje karakteristične osobine. Ali ponavljam, sve će biti 
svedeno na jednu točku u tužiteljevu govoru, na koju ću odmah 
prijeći. Posljednja katastrofa sve je uzbudila, sve elektrizirala, te su s 
vatrenim nestrpljenjem iščekivali još jedino rasplet, optužbu i obranu, 
i osudu. Fetjukovič je bio očito potresen iskazima Katarine Ivanovne. 
Ali za to je likovao tužilac. Kad se svršilo preslušavanje, bio je 
objavljen prekid, koji je potrajao gotovo jedan sat. Napokon objavi 


predsjednik raspravu. Čini mi se, da je bilo točno osam sati uvečer, 
kad je naš tužilac Ipolit Kirilovič, otpočeo svoju optužbu. 


VI 
TUŽIOČEV GOVOR. KARAKTERISTIKA 


Ipolit Kirilovič otpoče svoju optužbu, tresući se sav od nervozne 
jeze, obliven hladnim bolesničkim znojem po čelu i sljepočicama, 
osjećajući naizmjence jezu i vrućinu po cijelom tijelu. To je kasnije 

sam pričao. Držao je taj govor za svoj chef d'oeuvre , Za Svoj 
životni chef d'oeuvre, za svoju labuđu pjesmu. Istina, on je poslije 
devet mjeseci umro od podmukle sušice, tako da je mogao, kako se 
poslije ispostavilo, uporediti sebe punim pravom s labudom, koji 
pjeva svoju posljednju pjesmu, jer je unaprijed naslutio svoj svršetak. 
U taj svoj govor uložio je cijelo svoje srce i sav svoj um, što ga je 
imao, i mimo očekivanja dokazao, da su se u njemu krili i građanski 
osjećaji i »prokleta« pitanja, u najmanju ruku toliko, koliko je moglo 
stati u našeg jadnog Ipolita Kiriloviča. Najvažnije je to, da je njegov 
govor osvojio iskrenošću: on je iskreno vjerovao u krivicu optuženika 
i nije ga optuživao po nalogu i jedino po svojoj dužnosti, i kad je 
pozivao na »osvetu«, on je zbilja drhtao od želje »da spasi društvo«. 
Čak su i naši ženski slušaoci, koji su na kraju krajeva ipak bili 
neprijateljski raspoloženi prema Ipolitu Kiriloviču, morali priznati, da 
je učinio na njih neobičan utisak. Počeo je uzdrhtalim glasom, koji ga 
je često izdavao, ali je naskoro njegov glas ojačao i ječao dvoranom, 
i to sve do svršetka govora. Ali tek što ga je svršio, umalo te ne pade 
u nesvijest. 

»Gospodo porotnici, — otpoče tužilac — ovaj se slučaj pročuo po 
cijeloj Rusiji. A čemu da se zapravo čudimo, zbog čega da se toliko 
užasavamo? Mi, upravo mi? Ta mi smo ljudi navikli na sve ovo! U 
tome i jest cio naš užas, što ovakvi mračni slučajevi gotovo nisu za 
nas više užasni! Eto, zbog čega se moramo užasavati, zbog naše 
navike, a ne zbog pojedinih zločina ovog ili onog individuuma. Gdje 
da tražimo uzroke našoj ravnodušnosti, našeg nešto mlaka držanja 
prema takvim slučajevima, takvim znacima vremena, koji nam 


proriču ne baš zavidnu budućnost? Da li u našem cinizmu, u 
preranoj izmorenosti uma i mašte našeg još mladog društva, koje je 
međutim prije vremena toliko ostarjelo? Da li u našim moralnim 
načelima, koji su do temelja poljuljani ili na posljetku u tome, što mi 
tih moralnih temelja možda uopće i nemamo? Neću da rješavam ta 
pitanja, ali zato ipak nisu ona ništa manje tegobna, i svaki građanin, 
ne samo da mora, nego je čak dužan da trpi zbog njih. Naša štampa, 
početnička i još plašljiva, učinila je međutim društvu već neke 
usluge, jer bez nje ne bismo nikad, ma i donekle, saznali za one 
užase razuzdane slobode i moralnog pada, koje ona neprekidno 
objavljuje na svojim stranicama svima, a ne samo onima, koji 
posjećuju dvorane našeg novog javnog suda, koji nam je darovala 
sadašnja vlada. | što čitamo gotovo svaki dan? O, ponekad o takvim 
pojavama, pred kojima čak i ovaj sadašnji slučaj blijedi i čini se 
gotovo kao nešto sasvim obično. Ali najvažnije je to, što većina naših 
ruskih, naših nacionalnih kriminalnih slučajeva, svjedoči o nečem 
općem, o nekoj općoj bijedi, koja se saživjela s nama i protiv koje se, 
kao protiv općeg zla, već teško boriti. Ondje, vidite, mlad i sjajan 
oficir iz višeg društva, koji je jedva počeo svoj život i karijeru, podlo, 
potajno, bez svake grižnje savjesti, kolje malog činovnika, u neku 
ruku nekadašnjeg dobrotvora, i njegovu sluškinju, da ugrabi svoju 
obveznicu, a s njom i ostatak činovnikova novca: »dobro će mi doći, 
misli, za moje uživanje u otmjenom društvu i za moju buduću 
karijeru.« Kad ih je oboje zaklao, udaljio se, pošto je najprije 
mrtvacima podmetnuo pod glave jastuke. Tamo opet mladi junak, 
čija su prsa puna križeva za hrabrost, razbojnički ubija na drumu 
mater svog zapovjednika i dobrotvora i, nagovarajući svoje drugove, 
uvjerava ih, da ga »ona ljubi kao rođenog sina i da će zato poslušati 
sve njegove savjete i neće poduzeti nikakve mjere sigurnosti.« Neka 
je on odrod, ali ja ne smijem sad, u naše vrijeme, više reći, da je to 
jedini odrod. Drugi neće zaklati, ali će pomisliti i osjećati isto tako, 
kao i on, i u svojoj duši isto je tako nepošten, kao i on. Potajno, 
nasamo sa svojom savjesti možda je pitao sebe: »Jest, što je to čast 
i nije li krv predrasuda?« Možda će povikati protiv mene i reći, da 
sam čovjek bolestan, histeričan, da strašno klevećem, buncam, 
pretjerujem. Neka je tako, neka, — i, bože moj, koliko bih se ja prvi 
tome radovao! O, ne vjerujte mi, smatrajte me bolesnim, ali ipak 


zapamtite moje riječi: ako je u mojim riječima samo deseti, makar i 
dvadeseti dio istina, — već je i to užasno! Pogledajte, gospodo, 
pogledajte, kako se kod nas uDijaju mladi ljudi: O, bez ikakvih 
hamletovskih pitanja: »što će ondje biti« bez svakog traga pitanja, 
kao da je poglavlje o duhu našem i o svemu, što nas čeka za 
grobom, odavno izbrisano u njihovoj prirodi, pokopano i zasuto 
pijeskom. Pogledajte, napokon, naš razvrat, naše bludnike. Fjodor 
Pavlovič, nesretna žrtva ovog procesa, prema njima mnogima 
gotovo je nevino dijete, a mi smo ga međutim svi poznavali, »on je 
među nama živio«. Jest, psihologijom ruskog zločina bavit će se 
možda jednom prvi umovi, i naši i evropski, jer tema to zavređuje. Ali 
to će se proučiti jednom poslije, u dokolici, a kada sva tragična 
glupost našeg sadašnjeg trenutka ostane na drugom planu, tako da 
će se moći razmotriti i pametnije i nepristranije, nego što to mogu 
učiniti ljudi, kao što sam, na primjer, ja. A sad ili se užasavamo ili se 
pretvaramo, da se užasavamo, a sami se naprotiv sladimo 
predstavom, kao ljubitelji jakih, ekscentričnih osjećaja, koji pokreću 
naš cinično lijeni nered, ili naposljetku, kao mala djeca, odgonimo od 
sebe rukama strašna priviđenja i krijemo glavu u jastuk, dok ne 
prođe strašno priviđenje, pa da odmah poslije toga zaboravimo na nj 
u veselju i igri. Ali morat ćemo i mi jednom početi živjeti trezveno i 
razumno, morat ćemo i mi baciti pogled na sebe kao na društvo, 
morat ćemo i mi dati našem društvenom životu smisao ili bar 
nastojati da sami ostvarimo smisao za život. Jedan veliki pisac iz 


prošle epoheziši, personificirao je na kraju svog najvećeg djela 
Rusiju u obliku smione trojke, koja juri prema nepoznatom cilju, i 
uskliknuo: »Ah, trojko, ptico trojko, tko je tebe izmislio!« te u 
ponosnom oduševljenju nadodao, da se pred trojkom, koja juri 
vrtoglavo, učtivo uklanjaju svi narodi. Dakle, moja gospodo, neka se, 
neka uklanjaju, učtivo ili neučtivo, ali, po mome grešnom mišljenju, 
genijalni je umjetnik završio tako ili u nastupu mladenački nevinog 
ljepog mišljenja ili prosto zato, što se bojao cenzure. Jer kad bi u 
njegovu trojku upregao samo svoje junake, Sobakjeviče, Nozdrjove i 
Čičikove, ne bi dospio s takvim konjima nikamo, pa ne znam tko bio 
kočijaš! A to su još nekadašnji konji, koji su daleko od današnjih, jer 
mi imamo čistokrvnije... 


Ovdje je tužiočev govor bio prekinut pljeskanjem. Liberalizam u 
crtanju ruske trojke svidio se. Istina, razlegla su se samo dva tri 
pljeska, tako da predsjednik nije našao za potrebno ni da zaprijeti 
publici, da će »očistiti dvoranu«, nego je samo strogo pogledao na 
onu stranu, odakle se čuo pljesak. Ali Ipolit Kirilovič bi ohrabren: 
njemu nisu nikad do sada pljeskali! Toliko godina nisu htjeli čovjeka 
ni da slušaju i sad se odjedamput pružila mogućnost, da se proslavi 
po cijeloj Rusiji! 

»| zaista, — produži on, — što je porodica Karamazovih, koja je 
iznenada stekla tako žalostan glas čak po cijeloj Rusiji? Možda 
pretjerujem, ali meni se čini, da se u slici te porodičice odrazuju neki 
opći temeljni elementi našeg suvremenog inteligentnog društva, — 
O, ne svi elementi, i da su se odrazili samo u mikroskopskom obliku, 
»kao sunce u maloj kapljici vode«, ali se ipak nešto odrazilo, ipak se 
nešto pokazalo. Pogledajte tog nesretnog, razuzdanog i razvratnog 
starca, tog »oca obitelji«, koji je tako žalosno završio svoj život. Po 
rođenju plemić, koji je počeo svoju karijeru kao jadni tavoliz, a 
slučajnom i iznenadnom ženidbom dobio kao miraz malen kapitalčić, 
u početku sićušna varalica i lakrdijaš, koji se ulaguje, s klicom umnih 
sposobnosti, i to ne baš malih, i, prije svega, zelenaš. Od godine do 
godine, to jest, povećavanjem kapitala, postaje on srčaniji. 
Poniznosti i ulizivanja nestaje, i ostaje jedino podrugljivi i pakosni 
cinik i bludnik. Duhovna je strana sva izbrisana, a žudnja za životom 
neobična. Došlo je dotle, da u životu i ne vidi ništa drugo, do bludna 
uživanja, a tome uči i svoju djecu. O bilo kakvim očinskim duhovnim 
dužnostima — ni govora. On se njima ruga, svoju malu djecu odgaja 
u stražnjem dvorištu i raduje se, što ih od njega odvoze. Štoviše, on 
sasvim zaboravlja na njih. Sva su moralna pravila starčeva — apres 


moi le dćlugećii Sve se ovo kosi s pojmom građanina, štoviše, to 
je posvemašnje neprijateljsko izdvajanje iz društva: »Neka gori cio 
svijet, samo neka je meni dobro.« I njemu je dobro, on je potpuno 
zadovoljan i želi da proživi još dvadeset, trideset godina. On zakida 
vlastitog sina, i s njegovim novcem, s nasljedstvom njegove matere, 
koje neće da mu dade, preotima od njega, od svoga sina, ljubavnicu. 
Ne, ja neću da prepustim obranu optuženika visokotalentiranom 
branitelju, koji je došao iz Petrograda. Ja ću i sam reći istinu, ja sam 


pojmim onaj zbir negodovanja, koji je on nagomilao u srcu svog sina. 
Ali dosta je, dosta o tom nesretnom starcu, on je primio svoju plaću. 
Međutim, sjetimo se, da je to otac, i to jedan od suvremenih otaca. 
Da li ću uvrijediti društvo, ako kažem, da je to čak jedan od mnogih 
suvremenih otaca? Nažalost, koliko suvremenih očeva ne pokazuje 
svog cinizma toliko, kao ovaj, jer su bolje odgojeni, bolje obrazovani, 
a u suštini — imaju gotovo isto takvu filozofiju, kao i on. Ali neka sam 
ja pesimista, neka. Mi smo se već sporazumjeli, da ćete mi oprostiti. 
Ugovorimo to već unaprijed: vi mi nećete vjerovati, pa ne vjerujte, ja 
ću govoriti, a vi ne vjerujte. Ali ipak dajte mi, da se istresem, možda 
ipak nećete zaboraviti po koju moju riječ. Ali pogledajte, sad djecu 
tog starca, tog oca porodice: jedan je pred vama na optuženičkoj 
klupi, o njemu ću poslije govoriti, o drugima ću reći nešto samo 
uzgred. Od ostale dvojice, stariji, — on je jedan od suvremenih 
mladića sjajnog obrazovanja, razuma prilično jaka, ali koji međutim 
već ni u što ne vjeruje i koji je mnogo, vrlo mnogo u životu odbacio i 
prekrižio na dlaku kao njegov otac. Mi smo ga svi čuli, on je bio 
priman prijateljski u našem društvu. Mišljenje svoje nije krio, čak 
naprotiv, baš naprotiv, što mi i daje sada srčanost da govorim o 
njemu otvoreno, razumije se, ne kao o privatnoj ličnosti, već jedino 
kao o članu porodice Karamazovih. Jučer je ovdje na kraju grada 
počinio samoubojstvo jedan bolesni idiot, neobično jako upleten u 
ovaj slučaj, bivši sluga i možda nezakoniti sin Fjodora Pavloviča, 
Smrdljakov. S histeričnim suzama mi je pričao u predistrazi, kako ga 
je mladi Karamazov, Ivan Fjodorovič, upropastio svojom duševnom 
neobuzdanošću: »Sve je, reče, po njihovu mišljenju dozvoljeno, bilo 
što na svijetu, ništa ne smije biti unaprijed zabranjeno, — eto, čemu 
su me oni sve učili.« Čini se, da je idiot zbog te teze, kojoj su ga 
naučili, i sišao konačno s uma, iako je, dakako, utjecala na njegovo 
umno rastrojstvo i padavica, a čak i ta strašna katastrofa, što je 
snašla njihovu kuću. Ali u tog idiota sijevnula je jedna vrlo, vrlo 
zanimljiva primjedba, koja bi činila čast i promatraču mnogo 
pametnijem od njega, i eto, zašto sam to spomenuo. »Ako je koji od 
sinova, reče on meni, najsličniji karakterom Fjodoru Pavloviču, onda 
je to on, Ivan Fjodoroviči« S tom primjedbom prekidam otpočetu 
karakteristiku, jer ne smatram za delikatno, da nastavim. O, ja neću 
da izvodim daljih zaključaka i da kao gavran graktanjem proričem 


samo propast mladoj sudbini. Mi smo vidjeli već danas, u ovoj 
dvorani, da neposredna snaga istine još živi u njegovu mladom srcu, 
da još uvijek nisu u njemu zaglušeni osjećaji obiteljske privrženosti 
bezvjerstvom i moralnim cinizmom, stečenim više naslijeđem, nego 
pravim mislenim patnjama. A sad drugi sin, o, to je još mladić, 
pobožan i smjeran, koji sasvim protivno bratovljevu mračnom i 
pogubnom pogledu na svijet, traži da se prilijepi, tako da kažem za 
»narodne principe«, ili za ono, što se kod nas naziva tom mudrom 
riječi u nekim teoretskim kutovima naše misaone inteligencije. On se, 
vidite li, prilijepio za manastir i malo je falilo, te se nije postrigao za 
kaluđera. U njemu je, čini mi se, nekako nesvjesno i tako rano došlo 
do izražaja ono plašljivo očajanje, zbog koga sada toliki u našem 
bijednom društvu, bojeći se cinizma i njegova razvrata, te pogrešno 
pripisuje sve zlo evropskoj prosvjeti, jure »rođenoj grudi«, tako da 
kažem, u materinski zagrljaj rođene zemlje, kao djeca preplašena 
avetima, i žele da na usahlim grudima iznemogle matere bar mirno 
spavaju i čak cio život prespavaju, samo da ne vide užase, koji ih 
plaše. Ja, sa svoje strane, »želim dobrom i darovitom mladiću svako 
dobro, želim, da se njegova mlada duševna krasota i težnja 
narodnim principima ne prometne poslije, kako se to često dešava, u 
moralnom pogledu u mračni misticizam, a u građanskom pogledu u 
tupi šovinizam, — dvije osobine, koje možda prijete naciji još većim 
zlom, nego čak i rano raspadanje zbog krivo shvaćene i badava 
dobivene evropske prosvjete, od čega pati njegov stariji brat.« 

Zbog šovinizma i misticizma razlegoše se opet dva tri pljeska. I, 
razumije se, Ipolit Kirilovič se zanese, i sve se sad ovo malo ticalo 
konkretnog slučaja, ne obazirući se na to, što je ispalo prilično 
nejasno, ali sušičavi i ogorčeni čovjek neobično je želio, da se barem 
jedamput u životu izgovori. Kod nas su poslije govorili, da se on 
prilikom karakteriziranja Ivana Fjodoroviča ravnao čak nedelikatnim 
osjećajem, što ga je ovaj prilikom diskutiranja dva tri puta javno 
ispreskakao, i Ipolit Kirilovič, koji je to dobro upamtio, želio je sad da 
mu se osveti. Ali ne znam, da li se to moglo zaključiti. Svakako je to 
bio tek uvod, a zatim se otvorenije i jasnije približio slučaju. 

»A evo i treći sin oca suvremene porodice, — produži Ipolit 
Kirilovič, — on je na optuženičkoj klupi, on je pred nama. Pred nama 
su i njegova djela, njegov život i njegovi čini: kucnuo je čas i sve se 


razmrsilo, sve se otkrilo. Kao opreka »evropeizmu« i »narodnim 
principima« svoje braće, predstavlja on neposrednu Rusiju — o, ne 
svu, ne svu, i bože sačuvaj, svu! A, međutim, ona je tu, naša 
Rusijica, miriše na nju, čuje se ona majčica. O, mi smo neposredni, 
dobro i zlo u nama je divno pomiješano, mi smo ljubitelji prosvjete i 
Schillera, a u isto vrijeme bjesnimo po krčmama i čupamo našoj 
pijanoj mokroj braći brade. O, i mi umijemo biti dobri i lijepi, ali samo 
onda, kad je nama dobro i lijepo. Naprotiv, u nama vitlaju — jest, 
upravo vitlaju — najplemenitiji ideali, ali samo pod tim uvjetom, da se 
oni postignu sami od sebe, da nam padnu s neba na stol i, što je 
glavno, badava, badava, da za njih ništa ne platimo. Mi nikako ne 
volimo plaćati, ali za to volimo dobiti, i to u svemu. O, dajte nam, 
dajte sva moguća dobra života (upravo sva moguća, na manje ne 
pristajemo), a osobito ne smetajte našem temperamentu ni u čem, 
tada ćemo i mi dokazati, da umijemo biti dobri i lijepi. Mi nismo 
lakomi, ne, ali, međutim, dajte nam novaca, mnogo, mnogo, što je 
moguće više, i vi ćete se uvjeriti, kako ćemo ih velikodušno i s 
kakvim prezirom prema prezrenom metalu razbacati za jednu noć u 
najraskalašenijem bančenju. A ne dadu li nam novaca, mi ćemo im 
pokazati, kako umijemo doći do njih, kad ih se jako zaželimo. Ali o 
tome poslije, hajdemo redom. Najprije, pred nama je jadni napušteni 
dječak »u stražnjem dvoru bez čizmica«, kako se malo prije izrazio 
jedan naš poštovani i uvaženi sugrađanin, ali nažalost, porijekla 
tuđinskoga. Još jedamput ponavljam, — ne prepuštam nikome 
obrane optuženika! Ja sam tužilac i branitelj. Jest, nismo mi neljudi, 
već ljudi i mi možemo prosuditi, kako mogu da utječu prvi utisci 
djetinjstva i rođenog gnijezda. Ali od dječaka posta već mladić, već 
je mlad čovjek, oficir; zbog raspojasanosti i izazova na dvoboj šalju 
ga u jedan udaljeni pogranični gradić naše blagoslovljene Rusije. 
Ondje služi, ondje bekrija i, razumije se, — za veliku lađu potrebna je 
i velika voda. Treba nam sredstava, u prvom redu sredstava, i gle, 
poslije duge svađe nagodili se on i otac za posljednjih šest tisuća, 
koje su mu bile i poslane. Pazite dobro, on je izdao ispravu i postoji 
njegovo pismo, u kome se svega ostaloga gotovo odriče, i s tih šest 
tisuća prestaje prepirka s ocem zbog nasljedstva. U to vrijeme dolazi 
do njegova sastanka s mladom djevojkom jaka karaktera i 
obrazovanja. O, ja ne smijem da ponavljam potankosti, vi ste ih malo 


prije čuli: tu je čast, tu je samopožrtvovanje, i ja šutim. Slika mladića, 
lakoumna i razvratna, ali koji se ipak poklonio pred istinskom 
plemenitošću, pred višom idejom, zatitrala je pred nama neobično 
simpatično. Ali odmah iza toga pokazala se u ovoj istoj sudbenoj 
dvorani sasvim neočekivano i druga strana medalje. | opet ne 
smijem da se upuštam u naslućivanja i uzdržat ću se od analiziranja, 
— zašto se tako dogodilo. Ista ličnost, sva u suzama od ogorčenja, 
koje se dugo pritajivalo, objavljuje nam, da ju je on, on prvi prezreo 
zbog njene neoprezne, možda neobuzdane, ali ipak uzvišene, ipak 
velikodušne težnje. U njega je, u zaručnika te djevojke, najprije 
trenutno zatitrao onaj podrugljivi osmijeh, koji nije mogla podnositi 
jedino od njega. lako je već znala, da joj se on iznevjerio (iznevjerio 
u uvjerenju, da ona mora u budućnosti od njega trpjeti sve, pa čak i 
njegovu nevjeru), iako je to već znala, ona mu namjerno nudi tri 
tisuće rubalja i nagovješćuje jasno, suviše jasno nagovješćuje, da 
mu daje taj novac, da je iznevjeri: »No, hoćeš li primiti ili nećeš, 
hoćeš li biti toliko ciničan«, govorila mu ona šutke svojim ispitujućim 
pogledom. On gleda u nju, shvaća potpuno njene misli (sam je ovdje 
pred nama priznao, da je sve razumio) i zaista prisvaja sebi te tri 
tisuće i trati ih za dva dana sa svojom novom ljubavnicom! Čemu da 
vjerujemo? Da li prvoj legendi — težnji visoke plemenitosti, kad daje 
posljednja sredstva potrebna za život i klanja se pred vrlinom, ili 
drugoj strani medalje, toliko odvratnoj? Obično biva u životu, da kod 
dvije opreke treba istinu tražiti u sredini; ali u ovom sadašnjem 
slučaju bukvalno nije ovako. Najvjerojatnije je, da je u prvom slučaju 
bio iskreno plemenit, a u drugom slučaju isto tako iskreno podao. 
Zašto? A vidite, zato, što smo mi široke prirode, karamazovske, — ja 
na to i smjeram, — sposobne da imaju u sebi sve moguće opreke i u 
isti mah da promatraju obje provalije, provaliju nad nama, provaliju 
viših ideala, i provaliju pod nama, provaliju najnižeg i najsmrdljivijeg 
pada. Sjetite se sjajne misli, koju je izrekao malo prije mladi 
promatrač, gospodin Rakitin, koji je duboko i izbliza promatrao cijelu 
porodicu Karamazovih: »Osjećanje dubljine pada isto je tako 
potrebno tim razuzdanim, neobuzdanim prirodama, kao i osjećanje 
više plemenitosti,« — i to je istina: njima je naime potrebna ta 
neprirodna smjesa, vječno i neprekidno. Dvije provalije, dvije 
provalije, gospodo, u jedan te isti moment, — bez toga smo nesretni, 


nezadovoljni, egzistencija naša nije potpuna. Mi smo široki, široki, 
kao sva naša majčica Rusija, mi ćemo sve primiti u se i sa svime se 
suživjeti! Ovom zgodom, gospodo porotnici, kad smo se već dotakli 
tih triju tisuća, bit ću slobodan, da donekle istrčim naprijed. 
Predstavite samo sebi, da je on, uza svoj karakter, kad je dobio te tri 
tisuće i još na takav način, po cijenu tolike sramote, tolike poruge, 
takva krajnjeg poniženja, — predstavite samo sebi, da je on tog istog 
dana bio u stanju, da odijeli polovicu, zašije u kesicu te imao toliko 
snage, da ih nosi poslije toga cio mjesec o svome vratu, pored svih 
iskušenja i uza svu veliku potrebu! Ni u pijančevanju po krčmama, ni 
onda, kad je morao odletjeti iz grada i bog bi ga znao gdje tražio 
novac, koji mu je bio prijeko potreban, da skloni svoju ljubljenu pred 
sablaznima svoga oca i suparnika, — ne usuđuje se on ni dotaći te 
kesice. | makar samo zato, da svoju ljubljenu ne ostavi izloženu 
starčevim sablaznima, na koga je bio toliko ljubomoran, morao je on 
rasparati kesicu i ostati kod kuće kao prijeko potreban čuvar svoje 
ljubljene i čekati onaj trenutak, kad će mu ona naposljetku reći: »Ja 
sam tvoja«, a onda poletjeti s njom kamo dalje iz sadašnje kobne 
okoline. Ali ne, on se ne dotiče svog talismana i to pod kakvim 
izgovorom? Prvi izgovor bio je, kako već rekosmo, naime taj, da je 
ima čime odvesti, kad mu kaže: »ja sam tvoja, vodi me, kamo 
hoćeš.« Ali taj prvi izgovor po riječima samog optuženika, iščeznuo 
je pred drugim. Dakle, mislio je on, nosim na sebi taj novac, — »ja 
sam nitkov, ali ne lopov,« jer mogu uvijek otići do uvrijeđene 
zaručnice, metnuti preda nju polovicu prijevarom od nje prisvojene 
svote, te joj uvijek reći: »Vidiš li, ja sam propio polovicu tvog novca i 
time dokazao, da sam slab i nemoralan čovjek i, ako hoćeš, nitkov 
(ja se izražavam jezikom samog optuženika), — ali, ako sam i nitkov, 
ipak nisam lopov, jer kad bih bio lopov, ne bih ti bio donio ovu 
polovicu preostala novca, nego bih je prisvojio, kao i prvu polovicu.« 
Čudnovato objašnjenje činjenice! Isti taj bijesni, ali slabi čovjek, koji 
se nije mogao othrvati iskušenju, da primi na sramotan način tri 
tisuće rubalja, — isti taj čovjek osjeća iznenada u sebi toliku stoičku 
snagu i nosi o svome vratu tisuće rubalja i ne smije da ih se dotakne! 
Podudara li se to ma i najmanje s karakterom, što ga analiziramo? 
Ne, i ja ću biti slobodan da vam ispričam, kako bi uradio u tom 
slučaju pravi Dmitrij Karamazov, kad bi se zaista odlučio, da ušije taj 


novac u kesicu. Kod prvog iskušenja, — ali, pa ma i samo zato, da 
opet razveseli tu svoju novozavoljelu, s kojom je već spiskao prvu 
polovicu tog novca, on bi rasporio kesicu i izvadio iz nje, — recimo, 
za prvu potrebu makar samo stotinu rubalja, — jer zašto da odnese 
natrag baš polovicu, to jest tisuću i po, kad će dosta biti i tisuću četiri 
stotine rubalja, — izlazi na jedno: »nitkov sam, reći ću, ali ne lopov, 
jer sam pak donio natrag bar tisuću i četiri stotine, a lopov bi uzeo 
sve i ne bi ništa donio.« Poslije nekog vremena ponovo bi rasporio 
kesicu i opet izvadio drugu stotinu, zatim treću, onda četvrtu, i 
napokon, do kraja mjeseca, on bi naposljetku izvadio pretposljednju 
stotinu: ako donesem, rekao bi, i jednu stotinu natrag, ipak bi ispalo 
na isto: »nitkov sam, a ne lopov. Spiskao sam dvadeset i devet 
stotina, ali sam ipak vratio jednu, a lopov ne bi ni tu vratio.« I, 
naposljetku, kad bi potrošio i tu pretposljednju stotinu, pogledao bi 
posljednju i rekao: »Pa upravo i nije vrijedno vraćati sto rubalja — 
daj da i to zapijem!« Eto, kako bi uradio pravi Karamazov, kakva 
poznajemo! A legenda o kesici stoji u tolikom proturječju sa 
stvarnošću, da se veće ne da ni zamisliti. Sve se može pretpostaviti, 
samo to ne. Ali mi ćemo se na ovo još vratiti.« 

Kad je Ipolit Kirilovič po redu naveo sve, što je bilo sudskoj istrazi 
poznato o sporu oca i sina, i kad je ponovo izveo iz toga zaključak, 
da prema poznatim datima ne postoji ni najmanja mogućnost da se 
ustanovi, tko je u pitanju podjele nasljedstva koga zakinuo, on se, 
povodom tih triju tisuća rubalja, koje su se uvrtjele Mitji u glavu, kao 
fiksna ideja, pozvao na medicinsku ekspertizu. 


VII 
POVIJESNI PREGLED 


»Ekspertiza liječnika nastojala nam je dokazati, da optuženik nije 
pri zdravoj pameti i da je manijak. A ja tvrdim, da je on pri potpuno 
zdravoj pameti i da je baš to od svega najgore: jer da nije pri zdravoj 
pameti, on bi bio možda kudikamo pametniji. Što se tiče toga, da je 
manijak, ja bih se mogao s time složiti, ali samo u jednoj točki, — u 
onoj istoj, na koju se i ekspertiza pozvala, naime u gledištu 
optuženika na one tri tisuće, koje mu tobože nije otac isplatio. Ali uza 


sve to, možda će moći naći neusporedivo prihvatljivije stajalište, da 
se objasni ta neprestana optuženikova uzrujanost zbog tog novca, 
nego njegovo naginjanje ludilu. Ja se sa svoje strane potpuno 
slažem s mišljenjem mladog liječnika, koji je ustanovio, da je 
optuženik sada, a da je i prije bio posve i normalno umno sposoban i 
da je bio jedino razdražen i ogorčen. Eto, o čemu se radi: nisu te tri 
tisuće, a očito ni sama svota, bile razlog neprekidnog i pomamnog 
optuženikova bijesa, već je postojao jedan osobit uzrok, koji je 
izazvao njegov gnjev. Taj je uzrok — ljubomor!« 

Ovdje je Ipolit Kirilovič opširno predočio cijelu sliku kobne 
optuženikove strasti prema Grušenjki. Počeo je od onog momenta, 
kad je optuženi pošao »mladoj osobi«, da je »izbije«, — izražavam 
se njegovim vlastitim riječima, — objasni Ipolit Kirilovič, — ali 
umjesto da ju je izbio, ostao je do njenih nogu, — to je početak te 
ljubavi. U isto vrijeme baca pogled na tu ličnost i starac, otac 
optuženikov, — neobičan i koban stjecaj, jer su se oba srca užegla 
odjedamput, u isto vrijeme, iako su i prije i jedan i drugi poznavali tu 
osobu i sretali je, — i užegla su se oba srca najneobuzdanijom, 
pravom karamazovskom strašću. Ovdje imamo njeno vlastito 
priznanje: »Ja sam se, kaže ona, rugala jednom i drugom.« Jest, njoj 
se iznenada prohtjelo, da se ruga s jednim i drugim: upočetku to nije 
željela, a sad joj je odjedamput sunula u glavu ta namjera, — i 
svršilo se time, da su obojica pali pred njene noge kao pobijeđeni. 
Starac, koji je obožavao novac kao boga, odmah je spremio tri tisuće 
rubalja samo zato, da ona posjeti njegovu kuću, ali je poslije dotjerao 
dotle, da bi smatrao srećom da položi pred njene noge svoje ime i 
cio svoj imutak, samo da ona pristane, da bude njegova zakonita 
žena. Za to imamo sigurna svjedočanstva. Što se tiče optuženika, 
njegova je tragedija očita, ona je pred nama. Tako se »igrala« mlada 
ličnost. Zavodnica nije pružala nesretnom mladiću čak ni nade, jer 
nada, prava nada bila mu je dana tek u posljednjem momentu, kad 
je klečao pred svojom mučiteljkom i pružao prema njoj svoje ruke, 
koje su bile već okrvavljene krvlju svog oca i suparnika: i baš u tom 
položaju bio je uhapšen. »Šaljite mene, mene, zajedno s njim na 
robiju, ja sam ga dotle dovela, ja sam najkrivlja!« vikala je ta žena, 
kajući se iskreno, kad su ga uhapsili. Daroviti mladić, koji je preuzeo 
na se da opiše konkretan slučaj, — onaj isti gospodin Rakitin, koga 


sam već spomenuo, — određuje u nekoliko zbijenih i karakterističnih 
rečenica karakter te junakinje: »Rano razočaranje, rana prijevara i 
pad, nevjera zaručnika zavodnika, koji je ostavlja, zatim neimaština, 
prokletstvo poštene obitelji, i napokon pokroviteljstvo jednog bogatog 
starca, koga ona, uostalom, samo još i sad smatra za svoga 
dobrotvora. U mladom srcu, u kome se možda nalazilo štošta dobro, 
krije se gnjev još iz najmlađih dana. Razvio se karakter, koji je 
računao, zgrtao novac. Razvila se podrugljivost i osvetljivost prema 
društvu.« Poslije takve karakteristike razumljivo je, da se ona mogla 
rugati i jednom i drugom, jedino zbog igre, zbog pakosne igre. | eto, 
u tom mjesecu beznadne ljubavi, moralnog pada, iznevjerenja svojoj 
zaručnici, prisvajanju tuđeg novca, povjerenog njegovu poštenju, — 
dolazio je optuženik osim toga gotovo do ludila, do bjesnila, zbog 
neprestana ljubomora, i to još na koga, na vlastitog oca! I što je 
glavno, bezumni starac mami i nastoji da zavede predmet njegove 
strasti — s one iste tri tisuće, koje sin njegov smatra svojim rođenim, 
materinskim nasljedstvom i zbog kojih predbacuje ocu. Jest, 
priznajem, to je bilo teško podnijeti! Ovdje se mogla pojaviti i manija. 
Nije se tu radilo o novcu, već o tome, što se tim novcem uz takav 
gadan cinizam ubija njegova sreća!« 

Zatim je Ipolit Kirilovič razložio, kako se postepeno rađala u 
optuženiku misao, da ubije oca i pratio ju je prema činjenicama. 

»Isprva samo vičemo po krčmama, — cio taj mjesec vičemo. O, 
mi volimo da živimo među ljudima i da odmah kazujemo tim ljudima 
sve, čak i najinfernalnije i najopasnije svoje ideje, mi volimo da sve 
dijelimo s ljudima i, ne zna se zašto, odmah zahtijevamo, da nas ti 
ljudi odmah susreću s potpunom simpatijom, da suučestvuju u našim 
brigama i nevoljama, da nam odobravaju i ne stavljaju zaprijeke 
našem pravu. A ne bude li tako, mi ćemo se razljutiti i rastjerati cijelu 
krčmu. (Ovdje je slijedila anegdota o štapskapetanu Snjegirevu.) 
Oni, koji su tog mjeseca, vidjeli i slušali optuženika osjetili su 
naposljetku, da neće ovdje ostati možda kod same vike i prijetnje 
ocu, nego da uz takvo bjesnilo mogu prijetnje prijeći i u djelo. (Sad je 
opisao tužilac porodični sastanak u manastiru, razgovor s Aljošom i 
ružnu scenu nasilja u očinskoj kući, kad je optuženi provalio u očev 
stan poslije ručka). Ne mislim uporno tvrditi, — produži Ipolit 
Kirilovič, — da je optuženi do te scene već smišljao i čvrsto odlučio, 


da ubojstvom makne svog oca. Ali, uza sve to, ta mu je ideja 
nekoliko puta nailazila i on je nju smišljeno promatrao, — za ovo 
imamo činjenicu, svjedoke i samo njegovo priznanje. Priznajem, 
gospodo porotnici, — doda Ipolit Kirilovič — ja sam se čak sve do 
danas kolebao, da okrivljenog optužim zbog potpune i svjesne 
nakane zločina, koji ga tereti. Bio sam čvrsto uvjeren, da je njegova 
duša mnogoput već unaprijed gledala koban moment, ali samo 
gledala, predstavljajući ga sebi tek kao mogućnost, ali nije još 
odredio ni rok ni okolnosti. Ali ja sam se kolebao samo do danas, 
dok se nije pojavio onaj kobni dokument, što ga je danas predala 
sudu gospođa Verhovceva. Vi ste, gospodo, sami čuli njen usklik: 
»To je plan, to je program ubojstva!« — eto, kako je okarakterizirala 
nesretno »pijano« pismo nesretnog optuženika. | zaista, to pismo 
ima potpuno značenje programa i predumišljaja. Ono je napisano 
dva dana prije strašne zamisli — i tako je nama sad točno poznato, 
da je optuženik, dva dana prije izvršenja svoje strašne namjere, uz 
kletvu izjavio, da će, ne dobije li sutra novac, ubiti oca, da mu 
oduzme ispod jastuka novac, što se nalazi u »kuverti« s crvenom 
vrpcom, čim samo Ivan otputuje,« — ovdje je dakle bilo sve 
promišljeno, sve okolnosti vagnute, — i što je bilo poslije: sve je bilo 
izvršeno, kako je bilo napisano! Namjera i promišljenost nesumnjive 
su, zločin se morao izvršiti zbog grabeža, to je otvoreno rečeno, to je 
napisano i potpisano. Optuženik se ne odriče svog potpisa. Moglo bi 
se reći: to je pisao pijan čovjek. Ali to ništa ne umanjuje, to je čak još 
važnije: napisao je pijan ono, što je smislio trijezan. Da nije smislio 
trijezan, ne bi bio napisao pijan. Reći će, možda: zašto je vikao o 
svojoj namjeri po svim krčmama? Tko se odlučuje na takav čin s 
predumišljajem, taj šuti o tome i krije to u sebi. To je istina, ali on je 
vikao onda, kad još nije imao plana i predumišljaja, nego je postojala 
jedino želja, sazrijevala samo težnja. Poslije je o tome već manje 
galamio. One večeri, kad je bilo napisano to pismo, bio je on, opivši 
se u krčmi »Prijestolnica«, mimo svog običaja vrlo šutljiv, nije se 
igrao biljara, sjedio je po strani, ni s kim nije razgovarao i samo je 
otjerao s mjesta jednog ovdašnjeg trgovačkog pomoćnika, ali je i to 
učinio gotovo nesvjesno, jer je bio naviknut, da se svađa, u čemu se, 
kad bi ušao u krčmu, nije mogao svladati. Istina je, s konačnom 
odlukom morala je optuženiku pasti na pamet i bojazan, što je i 


suviše mnogo unaprijed vikao po gradu, i da to može poslužiti protiv 
njega kao jak dokaz za optužbu, kada izvrši naumljeno. A što da se 
radi, razglašavanje bilo je već gotova činjenica, koja se ne da više 
zataškati i, naposljetku, i prije me je izvukla ćorava sreća, izvući će i 
sad. Mi smo se, gospodo, uzdali u svoju zvijezdu! Ali moramo i to 
priznati, da je on mnogo učinio, kako bi izbjegao kobni trenutak, da 
se vrlo mnogo naprezao, kako bi izbjegao krvav svršetak. »Sutra ću 
moliti tri tisuće od svih ljudi, tako piše on svojim osobitim jezikom, a 
ako ne dadu ljudi, prolit će se krv.« Opet je bilo napisano u pijanom 
stanju i opet u trijeznom stanju izvedeno, kako je bilo napisano!« 
Sad je Ipolit Kirilovič počeo da potanko opisuje cijelo nastojanje 
Mitjino, kako bi došao do novaca i izbjegao zločin. Opisao je njegov 
posjet kod Samsonova, putovanje Ljagavom — dokumentirajući. 
»Malaksao, ismijan, gladan, prodavši za to putovanje svoj sat (iako 
je nosio na sebi tisuću i po, — tobože, o, tobože!), mučen 
ljubomorom zbog predmeta svoje ljubavi ostavljenog u gradu, sa 
sumnjom, da će ona za njegove odsutnosti otići Fjodoru Pavloviču, 
vraća se, naposljetku, u grad. Hvala bogu! Ona nije bila kod Fjodora 
Pavloviča. On je sam prati do njena pokrovitelja Samsonova. 
(Čudnovato, na Samsonova nismo ljubomorni, i to je vrlo 
karakteristična psihološka osobitost u ovom slučaju!) Zatim juri na 
svoje mjesto za motrenje »sa stražnje strane« i ondje — ondje 
saznaje, da je Smrdljakov dobio padavicu, drugi sluga da je bolestan 
— zrak je čist, a »znaci« su mu u rukama — kakvo iskušenje! Ali on 
se ipak opire; odlazi gospođi Hohlahovoj, koju svi mi visoko 
poštujemo i koja tek privremeno kod nas boravi. Ta gospođa, koja je 
već odavno žalila njegovu sudbinu, predlaže mu najpametniji savjet: 
da se okani bekrijanja, te ružne ljubavi, tog dangubljenja po 
krčmama, beskorisna trošenja mlade snage te da pođe u Sibir u 
zlatne rudnike: »tamo će se naći izlaz za vašu plahovitu snagu, vaš 
romantičan karakter, koji žudi za neobičnim događajima.« Kad je 
Ipolit Kirilovič opisao svršetak razgovora i onaj moment, kad je 
optuženi iznenada dobio vijest, da Grušenjka nije ni bila kod 
Samsonova, opisao trenutačni bijes nesretnog, nervima ispaćenog 
ljubomornog čovjeka, koji je mislio, da ga je ona prevarila i da je sad 
Kod njega, kod Fjodora Pavloviča, završi, obrativši pažnju na kobno 
značenje jedne okolnosti: da mu je sluškinja dospjela kazati, da se 


njegova ljubavnica nalazi u Mokrom S »prijašnjim« i »pravim«, — ne 
bi se ništa dogodilo. Ali ona je bila zbunjena od straha, stala se kleti i 
proklinjati, i što je optuženik nije odmah ubio, nije to samo zato 
učinio, što je brže bolje pojurio za svojom zaručnicom. Ali pazite: ma 
koliko da je bio neuračunljiv, ipak je ponio sa sobom mjedeni tučak. 
Zašto baš tučak, zašto ne kakvo drugo oružje? Ali, ako smo već cio 
mjesec promatrali tu sliku i za nj se pripremali, onda odmah, čim 
nam se nešto trenutno pričini kao oružje, posegnemo za tim kao za 
oružjem. A da sličan predmet može da posluži kao oružje, — to smo 
mi sebi već čitav mjesec predstavljali. Zbog toga smo ga tako odmah 
i sigurno priznali za oružje. | zato nije optuženi besvjesno i sasvim 
nehotice zgrabio taj tučak. On se nalazi u očevu vrtu — zrak je čist, 
svjedoka nema, noć je duboka, mrak i ljubomor. Sumnja, da je ona 
ovdje, s njime, s njegovim suparnikom, u njegovu zagrljaju i, možda 
ga ismijava u ovom trenutku — zaustavlja mu disanje. I ne samo 
sumnja, — jer kako se sad može još govoriti o sumnji, ta to je već 
javna prijevara, očita: ona je ovdje, evo u ovoj sobi, otkud pada 
svjetlost, zaviruje kroza nj s poštovanjem, primiruje se dobroćudno i 
odlazi mudro što dalje od nesreće, da se ne dogodi što opasno i 
nemoralno — i nas hoće da o tome uvjere, nas, koji poznajemo 
optuženikov karakter, koji shvaćamo, u kakvu se on duševnom 
stanju nalazio, koje nam je poznato iz činjenice, a što je glavno, 
znajući usto još, za znakove, s pomoću kojih je mogao odmah 
otvoriti kuću i ući.« Ovdje je, u povodu »znakova«, Ipolit Kirilovič 
prekinuo na jedno vrijeme optužbu i našao za potrebno, da govori 
opširno o Smrdljakovu u namjeri, da već jedamput konačno iscrpe 
cio taj uvod o sumnji, da je Smrdljakov počinio ubojstvo, i da svrši s 
tom mišlju jedamput zauvijek. A on je to učinio vrlo potanko, i svima 
je bilo jasno, da je, uza sav prezir, što ga je pokazivao prema toj 
pretpostavci, ovu ipak smatrao za vrlo važnu. 


VIII 
RASPRAVA O SMERDJAKOVU 


»Prvo, otkuda je ponikla mogućnost ovakve sumnje?« — otpoče 
Ipolit Kirilovič tim pitanjem. — »Prvi, koji je viknuo, da je Smrdljakov 


ubio, bio je sam optuženik u času hapšenja, ali koji, međutim, sve od 
tog svog prvog povika, pa sve do ovog trenutka rasprave, nije naveo 
ni jednu činjenicu u prilog svoje optužbe, — i ne samo činjenicu, 
nego čak ni bilo kakav nagovještaj činjenice, koji bi zadovoljavao 
ljudsko poimanje. Usto potkrepljuju tu optužbu samo tri ličnosti: oba 
optuženikova brata i gospođa Svjetlova. Ali stariji optuženikov brat 
izrekao je svoju sumnju tek danas, u bolesti, u nastupu sumnjiva 
umnog poremećenja i u ludilu, a prije, za cijela dva mjeseca, kako 
nam je pozitivno poznato, posve se slagao s mišljenjem o krivici 
svoga brata, i čak nije ni pokušavao, da protuslovi toj ideji. Ali mi 
ćemo se poslije s ovim posebno pozabaviti. Zatim nam je mlađi 
optuženikov brat malo prije sam izjavio, da nema nikakve, ni 
najmanje činjenice, kojom bi mogao potvrditi svoju misao o 
Smrdljakovljevoj krivici, te da to zaključuje jedino iz riječi optuženika i 
»po izrazu njegova lica«, — jest, taj kolosalni dokaz ponovio je malo 
prije njegov brat dvaput. A gospođa Svjetlova izrazila se, možda, čak 
još kolosalnije: »Što vam rekne optuženi, tome vjerujte, on nije takav 
čovjek, da bi lagao.« Eto, to su svi stvarni dokazi protiv Smrdljakova, 
što ih mogu da navedu te tri ličnosti, koje su usto još i suviše 
zainteresirane sudbinom optuženika. Međutim, optužba protiv 
Smrdljakova širila se od usta do usta i održala se i drži se, — može li 
se tome vjerovati, može li se to pretpostaviti?« 

Sad je Ipolit Kirilovič našao za potrebno da olako skicira karakter 
pokojnog Smrdljakova, »koji je prekratio svoj život u nastupu bolesna 
umnog poremećenja i ludila.« Predstavio ga je kao čovjeka 
slaboumna, sa zametkom nekog mutnog obrazovanja, smetena 
filozofskim idejama, koje su nadilazile njegovu umnu snagu i koji se 
uplašio nekih suvremenih nauka o dužnostima i obvezama, koje su 
mu bile izložene općenito — praktično, neobuzdanim životom 
pokojnog njegova gospodara, a možda i oca, Fjodora Pavloviča, a 
teoretski — različitim neobičnim filozofskim razgovorima sa starijim 
sinom gospodarevim, Ivanom Fjodorovičem, koji je rado dopuštao 
sebi tu razonodu, — vjerojatno iz dosade ili iz potrebe, da se ruga, a 
za zadovoljenje te potrebe nije nalazio druge i bolje prilike. On mi je 
sam pričao o svom duševnom stanju, u kome se nalazio posljednjih 
dana svog boravka u gospodarevoj kući, — objasni Ipolit Kirilovič, — 
ali to svjedoče i drugi: sam optuženik, njegov brat pa čak i sluga 


Grigorij, t. j. svi oni, koji su ga morali poznavati izbliže. Osim toga bio 
je Smrdljakov satrven padavicom i »plašljiv kao kokoš«. »On mi je 
padao pred noge i ljubio moje noge«, saopćio nam je sam optuženik 
u jednom momentu, kad još sam nije uviđao, kako je to saopćenje za 
njega u neku ruku nepovoljno, — »to je kokoš, koja boluje od 
padavice«, izrazio se on o njemu svojim karakterističnim jezikom. | 
njega sam optuženik (što on i sam svjedoči) izabire za svog 
pouzdanika i toliko ga straši, da je on naposljetku pristao, da mu 
služi kao špijun i doušnik. U tom svojstvu kućnog uhode iznevjeruje 
se on svome gospodaru, izvješćuje optuženika, da postoji kuverta s 
novcima, saopćuje mu znakove, s pomoću kojih može da dopre 
gospodaru, — jest, i kako je mogao, da mu to ne saopći! »Ubit će 
me, vidio sam jasno, da će me ubiti«, govorio je on u predistrazi i sav 
se tresao i drhtao čak pred nama, uza sve to, što je njegov mučitelj, 
koji ga je nagnao u toliki strah, bio onda već u zatvoru, te nije mogao 
doći, da ga zgazi. »Oni su me neprestano, svakog trenutka, 
sumnjičili, i ja sam u strahu i drhtanju, samo da utolim njihovu 
srdžbu, hitao da im saopćim svaku tajnu, da oni u tome vide moju 
nevinost pred njima i da me živa puste da se kajem.« Ovo su vlastite 
riječi njegove, ja sam ih zapisao i zapamtio: »Čim oni na mene 
dreknu, a ja odmah padnem pred njima na koljena.« A jer je nesretni 
Smrdljakov bio već od prirode pošten mladić, i zato uživao 
povjerenje svog gospodara, koji se uvjerio u njegovo poštenje, kad 
mu je vratio novac, što ga je bio izgubio, mora se misliti, da ga je 
strašno mučilo kajanje zbog toga, što se iznevjerio svome 
gospodaru, koga je ljubio kao svog dobrotvora. Oni, koji ljuto pate od 
padavice, uvijek su skloni, kako to tvrde najpoznatiji psihijatri, 
neprekidnom i, razumije se, bolesnom samooptuživanju. Njih muči 
njihova »krivica« zbog nečeg i pred nekim, muči ih grižnja savjesti 
često čak i bez svakog razloga, pretjeruju i štoviše sami izmišljaju 
vlastite različite krivice i zločine. I slični subjekt predstavlja se onda 
zaista, zbog straha i zaplašenosti, kao krivac i zločinac. A osim toga, 
on je neobično naslućivao, da se može iz okolnosti, koje su se 
stvarale pred njegovim očima, izleći nešto loše. Kad je stariji sin 
Fjodora Pavloviča, Ivan Fjodorovič, prije same katastrofe odlazio u 
Mokro, Smrdljakov ga je molio, neka ostane, ne usuđujući se 
međutim, da mu zbog obične plašljivosti svoje iznese svoju bojazan 


na jasan i kategoričan način. Zadovoljio se samo nagovještajima, ali 
ovi nisu bili shvaćeni. Moramo primijetiti, da je on u Ivanu 
Fjodoroviču gledao kao neku svoju obranu, kao garanciju, da se 
neće dogoditi nesreća, dok je on kod kuće. Sjetite se izraza u 
»pijanom« pismu Dmitrija Karamazova: »Ubit ću starca, čim samo 
otputuje Ivan«, dakle prisutnost Ivana Fjodoroviča činila se svima 
kao garancija mira i reda u kući. Ali on odlazi, a Smrdljakov dobiva 
odmah padavicu, jedva jedan sat poslije odlaska mladog gospodina. 
Ali je to potpuno razumljivo. Ovdje moramo spomenuti, da je 
Smrdljakov, obuzet strahom i nekim očajanjem svoje vrste, osobito 
posljednjih dana, osjećao mogućnost bliskog nastupa padavice, koja 
je i prije nailazila na nj u trenucima moralnog naprezanja i potresa. 
Razumije se, nemoguće je pogoditi dan i sat tih nastupa, ali svaki 
epileptik može osjetiti unaprijed dispoziciju za nastup. Tako veli 
medicina. | gle, tek što se udaljuje iz dvorišta Ivan Fjodorovič, a 
Smrdljakov, pod utiskom svoje, tako da kažem, osamljenosti i 
nezaštićenosti, odlazi po kućnom poslu u podrum, silazi niz 
stepenice i misli: »hoće li me spopasti padavica ili neće, a što, ako 
me sad odmah spopadne?« I, vidite, baš zbog tog raspoloženja, te 
zabrinutosti, tih pitanja, spopade ga grč u grlu, koji dolazi uvijek prije 
padavice, i on se skotrlja naglavce i bez svijesti na dno podruma. | u 
toj, eto, najprirodnijoj slučajnosti, dovijaju se neki, da vide neku 
sumnju, neku slutnju i nagoviještanje, da se on namjerno pričinio 
bolesnim! Ali ako se namjerno pričinio, onda odmah nastaje pitanje: 
zašto? S kakvom namjerom i zbog kakva cilja? Neću više ni govoriti 
o medicini: nauka, recimo, laže, nauka se vara, liječnici nisu umjeli 
da razlikuju istinu od pretvaranja, — pa neka je tako, neka je i tako, 
ali odgovorite mi međutim, na pitanje: kakva je on imao razloga, da 
se pretvara? Valjda ne zato, da, »poslije već naumljena ubojstva, 
nastupom svrati na se već unaprijed i odmah pažnju cijele kuće? 
Vidite li, gospodo porotnici, u noći, kad se desio zločin, nalazilo se u 
kući Fjodora Pavloviča pet osoba: prvo, sam Fjodor Pavlovič, — ali 
on nije sam sebe ubio, to je jasno: drugo, njegov sluga Grigorij, a 
njega samog gotovo su ubili, — treće, žena Grigorijeva, služavka 
Marfa Ignjatijevna, ali pretpostaviti, da je ona ubojica svog 
gospodara, naprosto je sramota. Preostaju dakle još samo dvojica: 
optuženik i Smrdljakov. Ali kako optuženik tvrdi, da on nije ubio, 


onda je, dakle, morao ubiti Smrdljakov, drugog rješenja nema, jer 
drugi se nitko ne može naći, nikakav se drugi zločinac ne može 
uhvatiti. | otud je, vidite li, otud je sigurno nastala ta »lukava« i 
kolosalna optužba protiv nesretnog idiota, koji je jučer sam sebi 
oduzeo život! Upravo zato, što se nitko drugi ne može pronaći! Da 
ima samo sjenke sumnje na koga drugoga, na kakvu šestu ličnost, ja 
sam uvjeren, da bi se onda i sam optuženik postidio da osumnjiči 
Smrdljakova, jer bacati krivicu zbog ubojstva na Smrdljakova, pravi 
je apsurd. 

»Gospodo, ostavimo psihologiju, ostavimo medicinu, ostavimo 
čak i samu logiku i obratimo se jedino činjenicama, jedino 
činjenicama, pa da vidimo, što će nam reći činjenice. Ubio je 
Smrdljakov, ali kako? Sam ili u sudioništvu s optuženim? Da 
razmotrimo najprije prvi slučaj, to jest, da je Smrdljakov ubio sam. 
Dakako, ako je ubio, ubio je zbog nečeg, zbog neke koristi. Ali 
Smrdljakov, koji nije za ubojstvo imao ni sjenke onih motiva, kakve je 
imao optuženik, kao što je mržnja, ljubomor itd., mogao je, bez 
sumnje, ubiti jedino zbog novaca, da prisvoji upravo one tri tisuće, 
koje je sam vidio, kako ih njegov gospodar meće u kuvertu. | 
gledajte, kad je zasnovao ubojstvo, saopćuje on unaprijed jednoj 
ličnosti — i to ličnosti, koja je bila najviše zainteresirana, naime 
optuženiku — sve okolnosti s obzirom na novac i znakove: gdje leži 
kuverta, što je na njoj napisano, u što je zamotana, a što je glavno, 
najglavnije, saopćuje mu one »znakove«, s pomoću kojih se može 
ući gospodaru. Kako, zar on to čini samo zato, da se izda? Ili da 
nađe sebi suparnika, koji možda želi i sam da uđe i da prisvoji 
kuvertu? Jest, reći će mi, ali on je to saopćio iz straha. Ali kako to? 
Čovjek, koji je smislio takvo smiono i zvjersko djelo i poslije ga izveo, 
a da nije ni trepnuo okom — taj da saopćuje takve vijesti, koje na 
cijelom svijetu zna samo on i o kojima, ako bude samo o njima šutio, 
ne znam koliko bio plašljiv čovjek, ali kad već smisli takvo djelo, 
sigurno neće nipošto nikome govoriti, bar ne o kuverti i o znacima, 
jer to bi značilo, da se već unaprijed posve odaje. On bi izmislio bilo 
što, namjerno, nalagao nešto drugo, ako su već obavezno tražili od 
njega obavijesti, ali o tome bi šutio! Naprotiv, ponavljam, kad bi on 
prešutio ma samo ono o novcima, a poslije ubio i prisvojio novac, ne 
bi ga mogao nitko na cijelom svijetu optužiti bar zbog grabežnog 


umorstva, jer taj novac nije vidio nitko osim njega, niti je itko znao, 
da se nalazi u kući. A ako bi ga i optužili, svakako bi držali, da je ubio 
iz nekog sasvim drugog motiva. Ali kako takve motive nije nitko 
prethodno primijetio, nego su naprotiv svi vidjeli, da ga njegov 
gospodar voli, da mu poklanja povjerenje, razumije se, da bi na nj 
posljednjeg posumnjali, i najprije bi posumnjali na onog, koji je imao 
takve motive, koji je i sam vikao, da ima te motive, koji ih nije krio, 
nego cijelom svijetu pokazivao, jednom riječi, posumnjali bi na sina 
ubijenoga, na Dmitrija Fjodoroviča. Smrdljakov je ubio i orobio, a 
sina bi okrivili, — zar to ne bi bilo po ubojicu Smrdljakova 
probitačno? I vidite, tome sinu Dmitriju kazuje Smrdljakov, kad je već 
naumio da izvrši ubojstvo, unaprijed za novac, za kuvertu, za 
znakove, — kako je to logično, kako jasno.« 

»Primiče se dan ubojstva, koje treba Smrdljakov da izvrši, i gle, 
on pada, pretvara se, da je dobio padavicu, zašto? Sigurno zato, da 
prvo, sluga Grigorij, koji je bio naumio da se liječi, ali videći, da nema 
uopće nikog, tko bi čuvao kuću, možda odloži svoje liječenje i 
preuzima čuvanje. Drugo, razumije se, zato, da sam gospodar, kad 
vidi, da nitko ne stražari, a bojeći se strašno sinovljeva dolaska, što 
nije ni krio, podvostruči svoju nepovjerljivost i opreznost. 
Naposljetku, što je glavno, dakako, zbog toga, da njega, 
Smrdljakova, slomljena padavicom, prenesu odmah iz kuhinje, gdje 
je uvijek odijeljeno od svih spavao i imao svoj zaseban izlaz i ulaz, u 
drugi kraj krila, Grigorijevu sobu, njima dvoma za pregradu, svega tri 
koraka udaljenu od njihova kreveta, kako je to uvijek bivalo po 
gospodarevu nalogu i milostivu srcu Marfe Ignjatijevne, kad bi ga 
spopala padavica. | on, ležeći ondje iza pregrade, što je 
najvjerojatnije, samo da se što vjernije prikaže bolesnim, počet će, 
razumije se, da stenje, to jest, da ih budi svu noć (kako je i bilo 
prema iskazu Grigorija i njegove žene) — i sve zato, sve samo zato, 
da može što udobnije ustati i poslije ubiti gospodara! 

— Ali, reći će mi, možda, da se on baš zato i pretvarao, da na nj, 
kao bolesnog, ne pomisle, a optuženiku je govorio o novcu i 
znakovima zato, da ga zavede, da on sam dođe i ubije, i kad ovaj, 
vidite, ubije, otiđe i odnese novac i pritom možda podigne galamu i 
halabuku, probudi svjedoke, i onda, vidite li, ustat će i Smrdljakov i 
poći — no, što će poći da učini? Poći će, da po drugi put ubije 


gospodara i po drugi put odnese već odnesene novce. Gospodo, vi 
se smijete? Ja se i sam stidim, što moram da činim takve 
pretpostavke, a međutim, predstavite sebi, upravo sam optuženik 
tvrdi to: poslije mene, veli on, kad sam već izišao iz kuće, oborio 
Grigorija i podigao galamu, on se digao, pošao, ubio i orobio. O tome 
neću ni da govorim, kako je mogao Smrdljakov sve unaprijed 
izračunati, kao na prste, i sve saznati, to jest, da će razdraženi i 
bijesni sin doći jedino zbog toga, da s poštovanjem proviri kroz 
prozor i vratiti se, iako znade za znakove, te ostaviti njemu, 
Smrdljakovu, svoj plijen! Gospodo, ja sasvim ozbiljno postavljam 
pitanje: u kojem trenutku je Smrdljakov mogao izvršiti zločin? 
Spomenite mi taj trenutak, jer se bez toga ne može optužiti. 

»A možda je padavica bila prava. Bolesnik se iznenada 
osvijestio, začuo viku i izašao, — no, što onda? On se obazro oko 
sebe i rekao sebi: idem da ubijem gospodara. A otkuda je on 
saznao, što je ovdje bilo, što se ovdje događalo, ta on je sve dosada 
ležao u nesvjestici? A, uostalom, gospodo, i fantazije imaju svoje 
granice. 

»A što, reći će vrlo oštroumni ljudi, ako su njih obojica bili u 
dogovoru, što, ako su njih obojica zajedno ubili i novac podijelili, no, 
što onda? 

»Jest, zaista, ovo je važna sumnja i, što je glavno, — odmah se 
nameću kolosalni razlozi, koji ovu potkrepljuju: jedan ubija i preuzima 
na se posao oko toga, a drugi ortak leži porebarke i pretvara se, da 
ima padavicu, — a osobito zato, da već unaprijed izazove kod svih 
sumnju, kod gospodara strah, kod Grigorija nemir. Interesantno bi 
bilo znati, na osnovu kakvih su motiva mogla oba sudionika smisliti 
baš ovako lud plan? A možda to Smrdljakovljevo sudioništvo nije ni 
bilo aktivno, već, tako da kažem, pasivno i paćeničko: možda je 
preplašeni Smrdljakov pristao samo, da se neće protiviti ubojstvu i, 
sluteći, da će ga okriviti, što je dopustio, da ubiju gospodara, što nije 
vikao, što se nije opirao, — još prije ishodio u Dmitrija Karamazova 
dozvolu, da može to vrijeme preležati, kao da ima padavicu, »a ti 
ubijaj ondje, kako ti je drago, moja je kuća daleko.« Ali ako je i tako, 
ipak je ta padavica morala izazvati u kući gungulu, i Dmitrij 
Karamazov, koji je to morao predvidjeti, nije nikako mogao pristati na 
takav ugovor. No ja dopuštam i to, da je on na to pristao; ali onda 


ipak izlazi, da je Dmitrij Fjodorovič — ubojica, direktni ubojica i 
začetnik, a Smrdljakov je samo pasivni sudionik, štoviše nije ni 
sudionik, već je samo dopustio iz straha i protiv svoje volje, da se 
izvrši zločin, i sud bi morao svakako u tome vidjeti razliku, ali, gle, 
što vidimo? Tek što je optuženik uhapšen, a on odmah stao svaljivati 
sve samo na Smrdljakova i njega jedinog optuživati. On ga ne 
okrivljuje kao svog sudionika, već samo njega: on je, kaže, sam to 
učinio, on ga je ubio i orobio, to je njegovo djelo! Ali kakvi su to 
sudionici, koji počinju odmah govoriti jedan protiv drugog, — takvo 
se što nikad ne događa. | pazite, kako je to riskantno za 
Karamazova: on je glavni ubojica, a onaj nije glavni, onaj je samo 
dopustio zločin i preležao za pregradom, i on svaljuje sve na onog, 
koji je ležao. Ali onaj, što je ležao, mogao se rasrditi i, samo da spasi 
sebe, odmah iznijeti pravu istinu: obojica smo, rekao bi, sudjelovali, 
ali ja nisam ubijao, već sam samo dozvolio i pristao iz straha. Jer je 
on, Smrdljakov, mogao odmah shvatiti, da će sud razlikovati stupanj 
njegove krivice i, računati dakle, da će ga, sve ako ga i kazne, kazniti 
kudikamo blaže nego onog glavnog ubojicu, koji je želio da sve na nj 
svali. | onda bi sigurno nehotice priznao. Ali mi nismo to međutim 
doživjeli. Smrdljakov nije ni pisnuo o sudioništvu uza sve to, što je 
ubojica odlučno optuživao njega i cijelo vrijeme pokazivao na nj, kao 
na jedinog ubojicu. I još više: Smrdljakov je otkrio u predistrazi, da je 
on sam saopćio optuženiku o kuverti s novcem i o znacima i da bez 
njega ne bi ovaj ništa doznao. Da je on zaista bio sudionik i krivac, bi 
li on to tako olako otkrio u predistrazi, to jest, da je on sam sve kazao 
optuženiku? Baš naprotiv, on bi stao poricati, izvraćati činjenice i 
umanjivati ih. Ali on nije izvrtao ni umanjivao. Tako može da čini 
samo nevin, koji se ne boji, da će ga okriviti zbog sudioništva. | on 
se, eto, u nastupu bolesne melankolije zbog svoje padavice i cijele 
ove katastrofe jučer objesio. Pošto se objesio, nađeno je njegovo 
pisamce, napisano originalnim stilom: »Oduzimam si život vlastitom 
voljom i pobudom, neka se nikog ne optužuje.« Ali, što bi ga stajalo, 
da je nadodao: ubojica sam ja, a ne Karamazov. Ali on to nije dodao: 
možda je za jedno imao dovoljno savjesti, a za drugo nije? 

I onda: malo prije donijeh su ovamo u sud novac, tri tisuće 
rubalja, — »one iste, reče, što su bile u onoj kuverti, što se nalazi na 
stolu među stvarnim dokazima, a dobio ih je, kaže, jučer od 


Smrdljakova.« No, vi se, gospodo porotnici, sami sjećate one 
maloprijašnje tužne slike. Neću da ponavljam pojedinosti, ali ću 
međutim dozvoliti sebi da učinim dvije, tri kombinacije i da izaberem 
one, koje su najinteresantnije, — i to baš zato, što su neznatne, te 
neće nikome pasti na pamet i zaboravit će se. Najprije, dopuštam 
ponovo: Smrdljakov je jučer, zbog grižnje savjesti predao novac i 
onda se objesio. (Jer da ga nije grizla savjest, ne bi predao novac.) I 
razumije se, tek je sinoć prvi put priznao Ivanu Karamazovu svoj 
zločin, kako je izjavio i sam Ivan Karamazov, inače, zašto bi on sve 
dosad šutio? No, dobro, on je priznao, a zašto nam nije, što opet 
ponavljam, u pismu, što ga je napisao prije svoje smrti, otkrio svu 
istinu, kad je znao, da će sutra nevin optuženik pred strašan sud? 
Sami novci nisu nikakav dokaz. Ja sam, na primjer, i još dvije ličnosti 
u ovoj dvorani, slučajno saznao, još prije sedmicu dana za jednu 
činjenicu, da je naime Ivan Fjodorovič Karamazov slao u gubernijski 
grad na mijenjanje dvije petpostotne zadužnice, svaku od pet tisuća 
rubalja, svega dakle deset tisuća. Spominjem ovo samo zato, jer se 
do potrebnog roka mogu u svakog naći novci, i da se tim, što je on 
donio tri tisuće, ne može sigurno dokazati, da su to oni isti novci, baš 
iz one iste ladice ili kuverte. Naposljetku, on ostaje miran, iako je još 
sinoć dobio važno saopćenje od pravog ubojice. Zašto to nije odmah 
prijavio? Zašto je sve odložio do sutra? Držim, da imam pravo 
naslućivati zašto: ima već sedmica dana, kako je on, slaba zdravlja, 
sam priznao liječniku i svojim najbližima, da vidi priviđenja, da 
susreće već umrle ljude, i uoči ludila, koje ga je baš danas spopalo, 
kad _ je iznenada saznao za smrt Smrdljakovljevu, počinje 
odjedamput u sebi ovako rezonirati: »Čovjek je mrtav, mogu njega 
optužiti, a brata spasiti. Novaca imam: uzet ću svežnjić i reći, da mi 
ga je Smrdljakov pred smrt predao.« Vi ćete reći: to je nepošteno, pa 
ma bilo i protiv mrtva čovjeka, ali je nepošteno lagati, makar i zbog 
bratova spasa. Tako je, ali što, ako je on slagao nesvjesno, ako je on 
sam sebi uobrazio, da je tako i bilo, jer se baš zbog nenadane vijesti 
O sluzinoj smrti poremetio konačno njegov um? Vi ste vidjeli scenu, 
što se malo prije odigrala, vidjeli, u kakvu se stanju nalazio taj 
čovjek. On je stajao i govorio, a gdje je bio njegov um? Poslije iskaza 
čovjeka, koji je govorio u bunilu, slijedi dokument, pismo 
optuženikovo gospođi Verhovcevoj, što ga je napisao dva dana prije 


izvršenja zločina, u kome je potanko unaprijed izložio plan, kako će 
izvesti zločin. Ali, što tražimo plan i njegove sastavljače? Izvedeno je 
na vlas prema tom planu, a izveo ga nije nitko drugi, nego njegov 
sastavljač. Jest, gospodo porotnici, »izvršeno je, kako je bilo 
napisano!« | nikako, nikako nismo bježali s poštovanjem i strahom 
od očeva prozora, i to još čvrsto uvjereni, da je sada kod njega naša 
ljubljena. Ne, to bi bilo glupo i nevjerovatno. On je ušao — i izvršio. 
Vjerojatno je ubio u razdraženosti, raspaljen bijesom, tek što je 
pogledao u čovjeka, koga mrzi, i svog suparnika, a kad je ubio, što je 
učinio možda odjednom, jednim zamahom ruke, oboružane 
mjedenim tučkom, i uvjerio se zatim, već poslije pomna traženja, da 
je ovdje nema, nije međutim zaboravio da turi ruku pod jastuk i 
izvuče ispod njega kuvertu s novcem, koja se eno poderana nalazi 
sad na stolu među stvarnim dokazima. Ovo vam govorim zato, da 
vas upozorim na jednu okolnost, po mome mišljenju vrlo 
karakterističnu. Da je bio iskusan ubojica, ubojica, koji je išao jedino 
za grabežom, — no, zar bi on ostavio na podu kuvertu onakvu, 
kakvu smo je našli kraj leša? No, da je to bio, na primjer, Smrdljakov, 
koji bi ubio radi grabeža, — on bi prosto odnio kuvertu sa sobom, ne 
trudeći se, da je raspečati, jer je pouzdano znao, da su u njoj novci 
— ta pred njim su ih metnuli unutra i zapečatili — i da je kuvertu 
odnio, onda se ne bi uopće znalo, da li je izveden grabež. Pitam vas, 
gospodo porotnici, da li bi teko uradio Smrdljakov, da li bi on ostavio 
kuvertu na podu? Ne bi; tako je mogao da učini samo ubojica, koga 
je obuzeo bijes i koji već loše rasuđuje, ubojica koji nije lopov i koji 
dotle nije još nikad ništa ukrao, a koji nije ni sad izvukao novac ispod 
jastuka kao lopov, koji krade, već kao onaj, koji odnosi svoje 
vlasništvo od lopova, što je ukrao — jer takve su bile ideje Dmitrija 
Karamazova o te tri tisuće, koje su se u njemu prometnule u maniju. 
| vidite, kad se dočepao kuverte, koju nije prije toga nikad vidio, on je 
dere, da se uvjeri, da li su u njoj novci, zatim bježi s novcem u 
džepu, gotovo zaboravivši, da ostavlja na podu protiv sebe kolosalan 
dokaz u obliku razderane kuverte. A sve zato, što Karamazov, a ne 
Smrdljakov, nije pomislio na to, niti razmislio o tome; a gdje bi on to i 
mogao! On bježi, čuje zapomaganje sluge, koji ga je stigao, sluga ga 
hvata, zaustavlja i pada, pogođen mjedenim tučkom. Optuženi skače 
njemu dolje iz sažaljenja. Predstavite sebi, on nas uvjerava, da je 


onda skočio njemu dolje iz sućuti, iz sažaljenja, da vidi, ne bi li mu 
mogao pomoći. No, da li je to bio trenutak, kad se iskazuje slično 
sažaljenje? Ne, on je skočio dolje jedino zato, da se uvjeri: da li živ 
jedini svjedok njegova zločina? Svaki drugi osjećaj, svaki drugi motiv 
bio bi neprirodan! On se stara oko Grigorija, briše mu rupcem glavu 
i, kad se uvjerio, da je mrtav, leti opet sav kao pomaman, sav krvav, 
u kuću svoje ljubljene. Kako da nije pomislio, da je sav krvav, da će 
se odmah sve otkriti? Ali nas optuženik uvjerava sam, da on nije 
obraćao pažnje na to, što je sav krvav; u to se može vjerovati, to je 
lako moguće, to se uvijek dešava zločincima u tim trenucima. Za 
jedno — takav paklenski račun, a za drugo mu ne dostaje 
dovitljivosti. Ali on je u onom trenutku mislio jedino o tome, gdje je 
ona. On je morao što prije saznati, gdje je ona, i bježi u stan i ondje 
saznaje neočekivanu kolosalnu vijest: ona se odvezla u Mokro svom 
»prijašnjem« i »pravom«. 


IX 


PSIHOLOGIJA PUNOM PAROM. LETEĆA TROJKA. 
SVRSETAK TUZIOCEVA GOVORA 


Kad je došao do tog momenta u svom govoru, Ipolit Kirilovič, koji 
je očito izabrao strogo historijsku metodu izlaganja, koju neobično 
vole upotrebljavati svi nervozni govornici, i koji namjerno traže strogo 
postavljene okvire, kako bi suspregli svoj nestrpljivi Zanos, — Ipolit 
Kirilovič poče da govori nadugačko i naširoko o »prijašnjem« i 
»pravom«, te je izrekao o toj temi nekoliko svoje vrste zanimljivih 
misli. Karamazov, koji je bio na svakog ljubomoran do bjesnila, kao 
da iznenada i odjedamput pada i gubi se pred »prijašnjim« i 
»pravim«. A to je još čudnovatije, što on dotle nije gotovo ni obraćao 
pažnju na tu novu opasnost, što se približavala u ličnosti suparnika, 
kome se on nije nadao. Ali je on zamišljao, da je to još vrlo daleko, a 
Karamazov živi uvijek samo u sadašnjem trenutku Vjerojatno je, da 
ga je smatrao čak nekom fikcijom. Ali je u tren oka shvatio svojim 
bolesnim srcem, da je možda ta žena zbog toga krila toga novog 
suparnika i njega malo prije prevarila, što taj suparnik, koji je ponovo 
dojurio, nije bio za nju nikakva fantazija i fikcija, već je predstavljao 


za nju sve, svu njenu nadu u životu, — i kad je to shvatio, on se 
odmah primirio. No, gospodo porotnici, ja ne mogu prijeći šutke 
preko te nenadane osobine u duši optuženikovoj, koji, kako se čini, 
nije bio nikako sposoban da je pokaže, ali ona je ipak odjedamput 
izbila kao neumoljiva potreba za istinom i poštovanjem prema ženi, 
za priznanjem prava njena srca, i to kad — u onom istom momentu, 
kad je zbog nje okrvavio ruke krvlju svog oca! | to je istina, da je 
prolivena krv zavapila već u tom trenutku za osvetom, jer je on, kad 
je, upropastivši dušu svoju i cijelu svoju ovozemaljsku sudbinu, 
nehotice morao da osjeti i zapita sebe u tom trenutku: »Što znači on 
i što može on da znači sad njoj, tom biću, koje ljubi više nego svoju 
dušu, prema tom »prijašnjem« i »pravom«, koji se pokajao i vratio 
onoj ženi, koju je nekad upropastio, s novom ljubavi, s ponudama 
poštenim, obećavajući preporođen i sretan život. A što joj on, 
nesretnik, može sad dati, što predložiti?« Karamazov je sve to 
uviđao, uviđao, da mu je zločin zatvorio sve putove i da je on tek na 
smrt osuđeni zločinac, a ne čovjek, pred kojim je život! Ta ga je 
misao smoždila i uništila. | on se trenutno zadrži na jednom 
očajničkom planu, koji je uz Karamazovljev karakter morao iskrsnuti 
kao jedini i fatalni izlaz iz njegova strašnog položaja. Taj je izlaz — 
samoubojstvo. On trči po svoje pištolje, založene kod činovnika 
Perhotina, i u isto vrijeme putem, u tiku, vadi iz džepa sve svoje 
novce, zbog kojih je malo prije uprskao ruke očevom krvlju. O, sad 
mu je novac potrebniji od svega: umire Karamazov, ubija se 
Karamazov, ali to će se pamtiti! Nismo mi uzalud pjesnik, nismo mi 
uzalud sažegli svoj život, kao svjećicu zapaljenu s oba kraja. »K njoj, 
njoj, — i ondje, o, ondje spremit ću takvu sjajnu gozbu, kakve još nije 
bilo, neka se svi sjećaju i o njoj dugo pripovijedaju. Posred divlje 
vike, bezumne ciganske pjesme i igre, dići ćemo pehar i čestitati 
obožavanoj ženi na novoj sreći, a zatim — ondje, kraj njenih nogu, 
razmrskati sebi pred njom lubanju i prekinut svoj život. Sjetit će se 
ma kad Mitje i uvidjeti, koliko ju je ljubio Mitja, te požaliti Mitju!« U 
ovom ima mnogo slikovitosti, romantična zanosa, karamazovske 
neobuzdanosti i bolećivosti, — ali i još nečeg drugog, gospodo 
porotnici, nečeg, što vrišti u duši, lupa u umu neprekidno i truje srce 
do smrti, — a to nešto, to je savjest, gospodo porotnici, sud njen i 
strašnja grižnja njena! Ali pištolj će sve izmiriti, pištolj je jedini izlaz i 


nema drugog, a ondje — ne znam, da li je Karamazov mislio u tom 
trenutku, »što će biti ondje«, i da li može Karamazov hamletovski 
misliti o tome, što će biti ondje? Ne, gospodo porotnici, oni imaju 
Hamlete, a mi još zasad Karamazove!« 

| sad je Ipolit Kirilovič potanko opisao Mitjine pripreme, scenu kod 
Perhotina, u dućanu, s kočijašima. On je naveo silesiju riječi, izraza, 
kretnji, što su sve potvrdili svjedoci, — i slika je strašno djelovala na 
uvjerenje slušalaca. A osobito je djelovala cjelokupnost činjenica. 
Krivica tog čovjeka, što se pomamno i neprestano osvrtao na sve 
strane i koji se već nije nimalo čuvao, iskrsnu kao nepobitna. »A on 
se nije viša ni imao čega čuvati, — reče Ipolit Kirilovič, — dva, tri 
puta malo da nije gotovo sve priznao, čak je nagoviještao štošta, 
samo što nije do kraja izrekao (ovdje su slijedili iskazi svjedoka). Čak 
je kočijašu putem viknuo: »znaš li, da voziš ubojicu!« Ali doreći ipak 
nije mogao: morao je najprije stići u selo Mokro i ondje dovršiti 
pjesmu. Ali što međutim čeka nesretnika? Radi se o tome, da je on 
gotovo od prvih trenutaka u Mokrom vidio i naposljetku shvatio, da 
»pravi« njegov suparnik možda nije više baš »pravi« i da čestitanja 
na novoj sreći i njegove zdravice ne žele i ne primaju. Ali vama su, 
gospodo porotnici, već poznate činjenice iz sudske istrage. Trijumf 
Karamazova nad suparnikom bio je potpun, i sad je — o, sad je 
otpočela nova faza u njegovoj duši, i čak, najstrašnija faza od svih 
faza, što ih je preživjela i što će ih preživjeti ta duša! Pouzdano se 
može ustvrditi, gospodo porotnici, — uskliknu Ipolit Kirilovič, — da se 
uvrijeđena priroda i zločinačko srce — sami sebi nemilosrdnije 
osvećuju od bilo kakva zemaljskog suda! I još više: sud i zemaljska 
kazna ublažuju čak kaznu prirode, one su čak prijeko potrebne duši 
zločinčevoj u tom trenutku, kao spas od očajanja, jer ja ne mogu ni 
zamisliti onaj užas i one moralne patnje Karamazovljeve, kad je 
saznao, da ga ona ljubi, da zbog njega odbacuje svog »prijašnjeg« i 
»pravog« i da njega, njega, Mitju, zove sa sobom u preporođen život 
i obećava mu sreću, i to kad? Kad se za njega već sve svršilo i kad 
već nije ništa moguće! Ovom zgodom učinit ću usput jednu za nas 
vrlo važnu primjedbu zbog objašnjenja prave suštine tadašnjeg 
optuženikova stanja: ta žena, ta ljubav njegova sve do te posljednje 
minute, čak sve do trenutka uhapšenja, bila je za nj biće nedostiživo, 
strastveno žuđeno, ali nedohvatno. Ali zašto, zašto se nije onda 


ustrijelio, zašto je napustio poduzetu namjeru i čak zaboravio, gdje 
mu se nalazi pištolj? A vidite, baš ta strastvena žeđa za ljubavlju i ta 
nada, da će je ondje ugasiti, suzdržale su ga. U omaglici orgija on se 
priljepio uz svoju ljubljenu, koja je također s njim orgijala, i bila 
prekrasna i zavodljiva kao nikad, — i nije se odmicao od nje, 
naslađivao se njom, nestajao pred njom. Ta strastvena žudnja mogla 
je čak ugušiti u njemu na trenutak, ne samo strah od tamnice, nego i 
samu grižnju savjesti! Na trenutak, o, samo na trenutak! Zamišljam 
tadašnje stanje zločinčeve duše u neumoljivoj ropskoj podređenosti 
trima elementima, koji su je potpuno prigušili: prvo, pijano stanje, dim 
i galama, topot plesa, cika pjesme i ona, ona, sva crvena od pića, 
gdje pjeva i pleše i smije se na nj pijana! Drugo, daleka misao, koja 
ga hrabri, da je kobni rasplet još daleko ili da bar nije blizu, — tek će 
sutra ujutro doći i odvesti ga. Dakle, još nekoliko sati, a to je mnogo, 
užasno mnogo! Za nekoliko sati dade se štošta smisliti. Predstavljam 
sebi, da se u njemu dešavalo nešto nalik na ono, kad zločinca vode 
na pogubljenje, na vješala: još se moraju provesti kroz dugačku 
ulicu, pa još korakom, posred tisuća ljudi, zatim će skrenuti u drugu 
ulicu i tek na kraju te druge ulice nalazi se strašni trg! Meni se čini, 
da mora osuđenik na početku tog putovanja, sjedeći na sramotnim 
kolima, osjećati, da je pred njim još beskonačan život. Ali gle, 
međutim, promiču kuće, kola neprestano kreću dalje, — o, to ništa 
ne čini, do zaokreta u drugu ulicu još je tako daleko, i on još 
neprestano gleda srčano desno i lijevo u te tisuće radoznalih i 
bešćutnih ljudi, koji su se upili u njega pogledima, i njemu se još 
neprestano čini, da je on isto takav čovjek, kao i oni. Ali evo već i 
zavoja u drugu ulicu, o, to nije ništa, ništa, još preostaje cijela ulica. | 
ma koliko promaklo kuća, on će neprestano misliti: »Još je preostalo 
dosta kuća.« I tako sve do kraja, sve do trga. Ovako je, predstavljam 
sebi, bilo onda i Karamazovu. »Još nisu ondje gotovi, misli on, još se 
može nešto pronaći, o, još ima vremena, da se sastavi plan obrane, 
smisli otpor, a sad, sad, — sad je ona tako divna!« U njegovoj je duši 
mračno i strašno, ali on međutim dospijeva, da odijeli na stranu 
polovicu novaca i da ih negdje sakrije, — inače ne mogu da 
objasnim sebi, kamo je mogla nestati cijela polovica od one tri tisuće, 
što ih je malo prije uzeo ispod očeva jastuka. On nije u Mokrom prvi 
put, on je ondje već terevenčio dva dana i dvije noći. Poznata mu je 


ova stara velika drvena kuća, sa svima šupama i galerijama. 
Pretpostavljam, naime, da je on onda sakrio jedan dio novaca, i to u 
toj kući, nešto prije hapšenja, u kakvu pukotinu ili rasjelinu, pod 
kakvu podnicu, gdjegod u kut, pod krov — zbog čega? Kako zbog 
čega? Katastrofa može, dakako, nastupiti odmah, mi još nismo 
razmislili, kako ćemo je dočekati, a nismo ni imali kad, a i šumi u 
glavi, a i njoj nas nešto vuče, no, a novci, — novci su uvijek potrebni! 
Čovjek s novcima svuda je čovjek. Možda će vam se ova opreznost 
u ovom trenutku učiniti neprirodnom? Ali on nas sam uvjerava, da je 
još prije mjesec dana, također u jednom vrlo nespokojnom i kobnom 
trenutku, odijelio od tri tisuće polovicu i zašio u kesicu, iako to 
dakako nije istina, što ćemo odmah i dokazati, ipak je ta ideja 
Karamazovu poznata, on ju je imao na umu. I još više, kad je poslije 
tvrdio istražitelju, da je odijelio tisuću i po u kesicu (koja nije nikad 
postojala), onda je možda i izmislio tu kesicu, ondje na mjestu, u 
jednom trenutku, i to zato, što je prije dva sata, zbog nadahnuća, 
koje ga je iznenada ozarilo, odijelio polovicu novca i sakrio negdje u 
Mokrom, za svaki slučaj, do jutra, samo da nije u njega. Dvije 
provalije, gospodo porotnici, sjetite se, da Karamazov može da 
računa na dvije provalije, i to u isti čas! Mi smo tražili u onoj kući, ali 
nismo našli. Možda je taj novac još i sad ondje, a možda je sutradan 
nestao, i sad je u optuženika. Zaista smo ga uhapsili kraj nje, klečao 
je pred njom, ona je ležala na krevetu, a on pružao prema njoj ruke i 
toliko se bio zanio u tom trenutku, da nije ni čuo dolazak onih, koji su 
ga hapsili. On nije dospio u umu da spremi bilo kakav odgovor. | on i 
njegov um bili su zatečeni. 

»I sad on stoji pred svojim sucima, pred onima, koji će odlučiti o 
njegovoj sudbini. Gospodo porotnici, ima trenutaka, kada nam u 
vršenju dužnosti biva strašno pred čovjekom, strašno i zbog čovjeka! 
To su minute promatranja onog nagonskog užasa, kada zločinac već 
Vidi, da je sve propalo, ali se još uvijek bori, još uvijek namjerava da 
se bori s vama. To su trenuci, kada svi nagoni samoobrane 
odjednom ustaju u njemu i on, htijući da spasi sebe, gleda u vas 
prodornim, ispitljivim i paćeničkim pogledom, hvata vaš pogled i 
ispituje vaše lice, vaše misli, čeka, s koje će se strane navaliti, i 
stvara odmah u svom uzdrhtalom umu tisuće planova, ali se ipak boji 
da govori, boji, da se ne izlane. Ti momenti poniženja čovječje duše, 


taj njen križni put, ta nagonska žudnja za spasom — užasni su i 
izazivaju ponekad drhtanje i samilost prema zločincu čak i kod 
sudaca! | mi smo bili onda svjedoci svega toga. On je bio u početku 
preneražen i u užasu otelo mu se nekoliko riječi, koje su ga 
kompromitirale: »Krv! Zaslužio sam!« Ali on se brzo savladao. Što da 
kaže, kako da odgovori, — sve to nije bilo zasad u njega još 
spremno, ali spremno je bilo samo prazno odricanje: »Nisam kriv 
očevoj smrtil« To je zasad naša ograda, a ondje, iza ograde, možda 
ćemo još podići kakvu barikadu. Prve svoje povike, koji ga 
kompromitiraju, žuri se, pretječući naša pitanja, da razjasni time, što 
sebe smatra krivim jedino zbog smrti sluge Grigorija. »Toj sam krvi 
kriv, ali tko je ubio oca, gospodo, tko ga je ubio? Tko ga je mogao 
ubiti, ako nisam ja?« Čujete li to: on pita nas, nas, koji smo mu 
upravo došli zbog istog pitanja! Čujete li tu riječcu, koja se naprijed 
istrčava: »ako nisam ja«, nagonsko lukavstvo, tu naivnost i tu 
karamazovsku nestrpljivost? Nisam ja ubio, a ti i ne misli, da sam ja: 
»Htio sam ga ubiti, gospodo, htio ubiti«, priznaje on brže bolje (žuri 
se, o, strašno se Žuri!): »ali ipak nisam kriv, jer ja ga nisam ubio!« On 
nam potvrđuje, da ga je htio ubiti: sami, kaže, vidite, kako sam 
iskren, i zato vjerujte odmah, da ga ja nisam ubio. O, u takvim 
slučajevima biva zločinac ponekad nevjerovatno lakouman i 
lakovjeran. Ali sad mu je, kao sasvim slučajno, stavila predistraga 
jedno prostodušno pitanje: »A da nije Smrdljakov ubio?« | dogodilo 
se ono, što smo očekivali: on se strašno rasrdio, što smo ga pretekli i 
iznenada uhvatili, dok još nije bio dospio da se pripremi, da izabere i 
ulovi taj trenutak, u kojem bi optužba protiv Smrdljakova bila 
najvjerojatnija. Po prirodi svojoj bacio se odmah u krajnost i stao nas 
iz sve snage uvjeravati, da Smrdljakov nije mogao ubiti, da on ne 
može ubiti. Ali ne vjerujte mu, to je samo lukavstvo: on se još nipošto 
ne odriče Smrdljakova, baš naprotiv, on će ga još optužiti, jer nema 
nikoga drugog, koga bi mogao optužiti, ali on će to učiniti u drugom 
trenutku, jer zasad nije uspio. On će optužiti možda tek sutra ili čak 
poslije nekoliko dana, kad nađe zgodan trenutak, u kojem će nam 
doviknuti: »Vidite li, ja sam sam poricao upornije nego vi, da je 
Smrdljakov ubio, čega se sigurno sjećate, ali sad sam se i ja uvjerio, 
da je on ubio, i kako da nije oni« A dotle on pada u mračno i 
razdražljivo poricanje, međutim mu nestrpljivost i gnjev došaptavaju 


najnevještije i najnevjerojatnije objašnjenje, o tome kako je zavirio 
kroz očev prozor i kako se s poštovanjem udaljio od prozora. A što je 
glavno, on još ne zna za okolnost i za opseg iskaza Grigorija, koji se 
bio osvijestio. Prelazimo na predlaganje i istragu. Istraga ga ljuti, ali i 
ohrabruje: nisu našli cijele tri tisuće, nego tek tisuću i po. I, razumije 
se, tek u tom trenutku bijesne šutnje i poricanja javlja se u njegovoj 
glavi prvi put u životu ideja o kesici. Nema sumnje, on sam osjeća 
svu nevjerojatnost izmišljotine i napreže se, strašno se napreže, 
kako da je učini vjerojatnijom i napravi od nje cio istinit roman. U 
takvim je slučajevima prvi i najglavniji zadatak istrage — ne dati mu, 
da se spremi, poklopiti ga iznenada, da zločinac iznese svoje 
najiskrenije ideje u svoj njihovoj prostodušnosti, nevjerojatnosti i 
proturječju. A nagnati zločinca, da govori, može se jedino, ako mu se 
iznenada i sasvim neočekivano saopći kakva nova činjenica, kakva 
okolnost, koja ima kolosalno značenje, ali koju on nije dosada 
pretpostavljao, niti mogao naslutiti. Tu činjenicu držali smo u pripravi, 
O, već odavno u pripravi: to je iskaz sluge Grigorija, koji se osvijestio, 
O otvorenim vratima, na koja je istrčao optuženi. Na ta vrata jo on 
sasvim zaboravio, a da ih je mogao Grigorij vidjeti, to nije ni slutio. 
Efekat je bio kolosalan. On je skočio i odjedamput nam doviknuo: 
»Smrdljakov je ubio, Smrdljakov!« i eto, izdao je svoju potajnu, svoju 
temeljnu misao u najnevjerojatnijem obliku, jer Smrdljakov je mogao 
ubiti tek poslije toga, kad je on Grigorija oborio i pobjegao. Kad smo 
mu saopćili, da je Grigorij vidio otvorena vrata prije svog pada i da je, 
izlazeći iz svoje spavaće sobe, čuo, gdje Smrdljakov stenje iza 
pregrade, — Karamazov je zbilja bio satrven. Suradnik moj, naš 
poštovani i oštroumni Nikolaj Parfenovič, rekao mi je poslije, da ga je 
u tom trenutku žalio do suza. | vidite, tog trenutka, da to popravi, 
požurio se da nam priča o toj čuvenoj kesici: pa nek bude, pomisli, 
čujte i ovu priču! Gospodo porotnici, ja sam vam već izložio svoje 
misli, zbog čega držim svu tu izmišljotinu o novcu, ušivenu prije 
mjesec dana u tu kesicu, ne samo za glupost, nego i za 
najnevjerojatniju izmišljotinu, koja se mogla u ovom slučaju pronaći. 
Sve kad bi se htjeli kladiti, da li je moguće reći i iznijeti nešto 
nevjerojatnije, — ni onda se ne bi moglo izmisliti nešto gore. Ovdje 
možemo, što je najglavnije, ušutikati i u prah satrti likujućeg 
romansijera pojedinostima, i to onim istim pojedinostima, kojima 


uvijek toliko obiluje stvarnost i koje uvijek, kao tobože sasvim 
neznatne i nepotrebne sitnice, ignoriraju ti nesretni i slučajni autori, 
te im čak gotovo nikad i ne padaju na pamet. O, njima nije u tom 
trenutku stalo do toga, njihov um stvara samo grandioznu cjelinu, — 
i gle, usuđuju se da im dolaze s tim sitnicama! Ali time ih i ulove! 
Stave optuženiku pitanje: No, a gdje ste izvoljeli uzeti materijal za 
vašu kesicu, tko vam ju je sašio? — Sam sam je sašio. — A gdje ste 
dobili platna? Optuženik je već uvrijeđen, smatra, da su to sitnice, 
koje ga vrijeđaju, i to, vjerujete li, iskreno, iskreno! Ali svi su oni takvi. 
Oderao sam od svoje košulje. — Divota. Dakle, sutra ćemo naći 
među vašim rubljem ovu košulju, od koje je komadić oderan. | 
pomislite, gospodo porotnici, kad bismo mi zaista našli tu košulju (a 
kako da je ne nađemo u njegovu kovčegu ili ormaru, ako je ta 
košulja zbilja postojala), — to bi bila već činjenica, opipljiva činjenica 
u prilog istinitosti njegova iskaza! Ali on to ne može sebi predstaviti. 
— Ne sjećam se, možda nisam od svoje košulje; zašio sam u 
gazdaričinu kapu. — U kakvu kapu? — Uzeo sam je u nje, ležala je 
kod nje na zemlji, stari pamučni dronjak. — | vi se toga sigurno 
sjećate? — Ne, ne sjećam se baš sigurno... | on se srdi, srdi, a 
međutim, pomislite: kako da se ne bi toga sjećao? Čovjek u 
najstrašnijim trenucima, recimo, kad ga voze na gubilište, zapamti 
baš te sitnice. On će sve zaboraviti, a kakav zelen krov, što mu je 
usput promakao ispred očiju, ili čavku na križu, — to će zapamtiti. 
Kad je šio svoju kesicu, sigurno se krio od ukućana, i zato bi se 
svakako morao sjećati, kako je strašno patio od poniženja i straha s 
iglom u ruci, da tko ne uđe i da ga ne zatekne u poslu; kako je na 
prvo kucanje skakao i bježao za pregradu (u njegovu stanu ima 
pregrada)... No, gospodo porotnici, zašto vam sve ovo spominjem, 
sve ove potankosti, sitnice! — uskliknu odjedamput Ipolit Kirilovič. — 
A, evo, zato, što optuženi ostaje još uvijek tvrdokorno kod svoje 
gluposti! A cijela ova dva mjeseca, sve od one za nj kobne noći nije 
ništa objasnio, niti pridodao svojim fantastičnim iskazima bilo koju 
realnu okolnost, koja bi mogla štogod objasniti; sve su to, misli on, 
sitnice, a vi vjerujte na moju čast! O, mi bismo rado vjerovali, mi smo 
željni da vjerujemo, makar i samo na čast! Zar smo mi šakali, žedni 
ljudske krvi? Dajte, pokažite nam ma samo jednu činjenicu, koja 
govori u prilog optuženiku, i mi ćemo se obradovati, — ali opipljivu 


činjenicu, realnu, a ne zaključke, koji se stvaraju kod optuženog 
prema izrazu njegova lica, ili pak iskaz, da je on, kad se lupao u 
prsa, zaista htio da ukaže na kesicu, i to još u mraku. Mi ćemo se 
obradovati novoj činjenici, mi ćemo prvi odustati od svoje optužbe, 
požurit ćemo se da odustanemo. Ali sad vapi pravednost, i mi smo 
odlučni i mi se ničega ne možemo odreći.« Sad Ipolit Kirilovič dođe 
do finala. Bio je kao u groznici, vapio je zbog prolivene krvi, zbog krvi 
očeve, koga je ubio sin »s niskom namjerom, da ga orobi.« On je 
odlučno ukazivao na tragičnu i vapijuću cjelokupnost činjenica. »I ma 
što mi čuli od optuženikova branitelja, čuvenog sa svog talenta (Ipolit 
Kirilovič nije mogao da se suzdrži), ma kako se lijepe i dirljive riječi 
ovdje zaorile, koje će dirnuti vaše osjećaje, — sjetite se ipak, da se 
Vi u ovom trenutku nalazite u svetištu našeg pravosuđa. Sjetite se, 
da ste zaštitnici naše pravde, zaštitnici naše svete Rusije, njenih 
temelja, njene porodice i svega što joj je sveto! Jest, vi predstavljate 
ovdje u ovom trenutku Rusiju, i vaša presuda neće se čuti samo u 
ovoj dvorani, već po svoj Rusiji, i cijela Rusija saslušat će vas kao 
svoje zaštitnike i suce, te će biti vašom presudom ili ohrabrena ili 
potištena. Ne mučite Rusije i njena uzdanja, kobna naša trojka leti 
strelovito i možda u propast. | odavno se već po svoj Rusiji pružaju 
ruke i pozivaju, da zaustave bijesnu i očajnu trku. lako se još zasad 
uklanjaju ustranu ostali narodi ispred trojke, koja vrtoglavo juri, ne 
čine to možda iz nekog poštovanja prema njoj, kako to hoće pjesnik, 
već prosto od užasa, — to treba da uočite. Od užasa, a možda i od 
gnušanja, ali i to je još dobro, što se uklanjaju, a što, ako, recimo, 
odluče da se ne uklanjaju, te stanu kao čvrst zid ispred aveti, koja 
juri, pa sami zaustave ludu trku naše razuzdanosti, da spase sebe, 
prosvjetu i civilizaciju! Te uznemirene glasove već ste čuli iz Evrope. 
Oni već počinju da grme. Ne dovodite ih u iskušenje, ne raspirujte 
njihovu sve veću mržnju, zbog presude, koja bi oslobodila, ubojicu 
rođenog oca!« 

Jednom riječi, Ipolit Kirilovič, iako se bio jako zanio, ipak je svršio 
patetički — i zaista, utisak, što ga je proizveo, bio je neobičan. Kad 
završi svoj govor, iziđe žurno i, ponavljam, skoro pade u drugoj sobi 
u nesvijest. Dvorana nije pljeskala, ali su ozbiljni ljudi bili Zadovoljni. 
Jedino gospođe nisu bile sasvim zadovoljne, ali njima se ipak dopala 
krasnorječivost, to više, što se one nisu nimalo bojale posljedica i 


sve su očekivale od Fetjukoviča: »naposljetku uzet će riječ i sve 
pobijediti!« Svi su pogledali u Mitju; on je za vrijeme cijelog tužiočeva 
govora sjedio šutke, stisnutih šaka i zubi i oborene glave. Tek bi 
kadgod podigao glavu i osluškivao. Osobito, kad je govorio o 
Grušenjki. Kad je tužilac iznio Rakitinovo mišljenje o njoj, na licu mu 
je zatitrao preziran i pakostan osmijeh, te je dosta glasno rekao: 
»Bernardi!« A kad je opet Ipolit Kirilovič pričao, kako ga je ispitivao i 
mučio u Mokrom, Mitja je podigao glavu i slušao strašno znatiželjno. 
Na jednom mjestu u govoru kao da je htio da skoči i da nešto vikne, 
ali se ipak svladao i samo prezirno slegao ramenima. O samom 
finalu govora, a osobito o tužiočevim podvizima u Mokrom, prilikom 
zločinčeva preslušavanja, kod nas se poslije u društvu mnogo 
govorilo i mnogi su ismijavali Ipolita Kiriloviča: »Nije se mogao 
suzdržati, rekli su, a da se ne pohvali svojim sposobnostima.« 
Rasprava bi prekinuta, ali na vrlo kratko vrijeme, na četvrt sata, ili 
najviše na dvadeset minuta. U publici čuli su se razgovori i povici. 
Neke sam zapamtio: 

— Ozbiljan govor! — namrgođeno primijeti gospodin u jednoj 
grupi. 

— Psihologije je vrlo mnogo namljeo, — začu se drugi glas. 

— Ali sve je istina, nepobitna istina. 

— Jest, u tome je majstor. 

— I zbrojio je na kraju. 

— I nas je, i nas je zbrojio, — priključio se treći glas, — na 
početku govora, sjećate li se, da smo svi isti, kao i Fjodor Pavlovič. 

— Ina kraju također. Ali je onda rekao glupost. 

— A bilo je i dosta nejasnosti. 

— Malo se zanio. 

— Nepravedno je, nepravedno. 

— No, ali ipak vješto. Dugo je čekao čovjek i sad je, eto, rekao 
svoje, he-he! 

— A što će branitelj reći? 

U drugoj grupi: 

— A u petrogradskog je bez potrebe dirnuo: »koje će dirnuti u 
vaše osjećaje«, sjećate li se? 

— Jest, to nije bilo nimalo vješto. 

— Prenaglio se. 


— Nervozan čovjek. 

— Vi se smijete, a kako je optuženiku? 

— Jest, kako je Mitjenki? 

— A što li će branitelj reći? 

U trećoj grupi: 

— Kakva je ono gospođa, s lornjetom, debela, što na kraju sjedi? 

— Nekakva generalica, raspuštenica, ja je poznajem. 

— Aha, s lornjetom. 

— Starudija. 

— Nije, jako je pikantna. 

— Do nje, dva mjesta dalje, sjedi plavuša, ta mi se bolje sviđa. 

— Vješto su ga onda u Mokrom iznenadili, je li? 

— Svakako vješto. Opet je to ispričao. A koliko puta je već to isto 
ovdje po kućama pričao. 

— Ni sad se nije mogao suzdržati. Samoljublje. 

— Uvrijeđen čovjek, he-he. 

— | osjetljiv čovjek. Prepuno retorike, a i rečenice su mu 
dugačke. 

— Ai plaši, jeste li primijetili, plaši. Sjećate li se onog o trojci? 
»Ondje su Hamleti, a kod nas su još Karamazovi!« To mu je ispalo 
vješto. 

— Kadi liberalizmu. Boji se! 

— A i advokata se boji. 

— Zbilja, što će reći gospodin Fetjukovič? 

— No, rekao što mu drago, ali naše seljačiće neće smotati. 

— Mislite li? 

U četvrtoj grupi: 

— Ali ono o trojci, bilo je dobro, mislim, kad je govorio o 
narodima. 

— A ono je istina, sjećaš li se, gdje veli, da narodi neće čekati. 

— Kako to? 

— U engleskom parlamentu ustao je već prošle sedmice jedan 
član i postavio zbog nihilista pitanje na ministarstvo: nije li već 
vrijeme, da se pritegne barbarska nacija i da nas obrazuju. Ipolit je 
na njega ciljao, ja znam, da je na njega, on je o tome još prošle 
sedmice govorio. 


— Gdje bi to šljuke? Iž 

— Kakve šljuke? Zašto, gdje bi? 

— Zatvorit ćemo Kronštat i nećemo im dati žita. Gdje će ga 
dobiti? 

— Au Americi? Sad Amerika izvozi. 

— Ne govori gluposti. 

Ali zvonce zazvoni i svi poletješe na svoja mjesta. Fetjukovič se 
uspe na tribinu. 


X 
BRANITELJEV GOVOR. BATINA S DVA KRAJA 


Sve se stiša, kad padoše prve riječi čuvenog govornika. Sva 
dvorana upre oči u njega. Otpoče otvoreno, prosto i uvjerljivo, ali bez 
ikakva zanosa. Bez nastojanja da bude krasnorječiv, patetičan ili da 
Mu iz riječi izbija osjećajnost. To je bio čovjek, koji je uzeo riječ u 
intimnom krugu istomišljenika. Glas mu je bio divan, zvučan i 
simpatičan, i čak i u glasu kao da se osjeća već nešto iskreno i 
prostodušno. Ali svima je bilo odmah jasno, da se govornik može 


podići do prave _patetke i »lupiti po srcima neslućenom 
[245] saa e i jin soo od 
snagom« . Možda je govorio nepravilnije od Ipolita Kiriloviča, ali 


bez dugačkih rečenica i preciznije. Jedno se nije svidjelo 
gospođama: on je neprestano nekako grbio leđa, osobito u početku 
govora, ali ne kao da se klanja, već kao da stremi i leti prema svojim 
slušaocima, pri čemu bi se nagnuo polovicom svojih dugačkih leđa, 
kao da se na sredini njegovih dugačkih uzanih leđa nalazila nekakva 
šarka, koja se mogla saviti gotovo u pravom kutu. U početku govora 
govorio je nekako razdrobljeno, kao bez sistema, kao da uzima 
činjenice pojedinačno, a na koncu je ispala cjelina. Njegov govor 
mogao bi se razdijeliti u dvije polovice: prva je polovica — kritika, 
pobijanje optužbe, ponekad pakosno i sarkastično. Ali u drugoj 
polovici govora kao da je odjedamput promijenio i ton pa čak i sam 
način govora i odjedamput se uzdigao do patetike, a dvorana kao da 
je to jedva dočekala i sva zadrhtala u ushitu. On je ravno prišao 
slučaju i otpočeo time, da je polje njegova rada Petrograd, ali da ovo 


nije prvi put, što posjećuje gradove u Rusiji u cilju obrane 
optuženika, ali takvih, o čijoj je nevinosti ili uvjeren ili je naslućuje 
unaprijed. »A tako je isto i u ovom slučaju, — objasni on. — Već iz 
samih prvih novinskih dopisa nazreo sam nešto u prilog optuženika, 
što me je neobično začudilo. Jednom riječi, mene je prije svega 
zainteresirala izvjesna pravna činjenica, koja se, istina, često 
ponavlja u sudskoj praksi, ali, čini mi se, nikad u tolikoj punoći i s 
takvim karakterističnim osobitostima, kao u konkretnom slučaju. Tu 
činjenicu morat ću formulirati tek na kraju mog govora, kad završim 
svoju riječ, ali, međutim, reći ću svoju misao već na samom početku, 
jer imam tu slabost, da predmetu pristupan ravno, ne težeći za 
efektima i ne računajući s utiscima. To je, možda, s moje strane loš 
račun, ali je zato iskrenost. Ta je moja misao, moja formula — 
slijedeća: porazna cjelokupnost činjenica protiv optuženika, a u isto 
vrijeme nema ni jedne činjenice, koja bi mogla izdržati kritiku, ako se 
razmatra pojedinačno, sama za sebe! Prateći dalje glasove i novine, 
ja sam sve jače utvrđivao svoju misao, i iznenada dobih od 
optuženikovih rođaka poziv, da ga branim. Ja sam se odmah požurio 
ovamo i ovdje sam se konačno uvjerio. Eto, da razbijem tu strašnu 
cjelokupnost činjenica i iznesem neodrživost i fantastičnost svake 
pojedine činjenice, koja tereti optuženika, primio sam se obrane 
ovog slučaja.« 

Tako otpoče branitelj i odmah zatim nastavi: 

»Gospodo porotnici, ja sam ovdje čovjek stran. Sve utiske primio 
sam bez predrasuda. Optuženik, karaktera plahovita i neobuzdana, 
nije me još nikad uvrijedio, kao možda stotine ličnosti u ovom gradu, 
zbog čega su mnogi već unaprijed raspoloženi protiv njega. Dakako, 
i ja priznajem, da je opravdano uzbuđen moralni osjećaj ovdašnjeg 
društva: optuženik je plahovit i neobuzdan. Ali njega su, međutim, u 
ovdašnjem društvu primali, i čak je bio prijateljski dočekivan i u 
samoj porodici neobično talentiranog tužioca. (Nota bene. Kod tih 
riječi začula se u publici dva tri smijeha, koji su bili brzo prigušeni, ali 
su ih ipak svi primijetili. Svi su kod nas znali, da je tužilac primao 
Mitju preko volje i samo zato, što ga je zbog nečega smatrala 
zanimljivim  tužiočeva gospođa, — dama neobično čestita i 
poštovana, ali fantastična i svojeglava, koja je voljela u nekim 
slučajevima, a osobito u sitnicama, da oponira svome mužu. Mitja ih 


je uostalom dosta rijetko posjećivao). Ali zato ću se ipak usuditi 
ustvrditi, — produži branitelj, — da je čak i u tako nezavisnom umu i 
pravednom karakteru, kakav je u moga protivnika, mogla zaostati 
neka predrasude protiv mog klijenta. Uvrijeđen moralni, a još više 
estetski osjećaj, biva kadšto neumoljiv. Razumije se, u neobično 
talentiranoj optužbi, svi smo čuli strogu analizu karaktera i postupaka 
optuženikovih, strog kritički odnos prema slučaju, a što je glavno, 
iznesene su takve psihološke dubine, kako bi se objasnila suština, 
da do takva duboka pronicanja ne bi moglo uopće doći, kad bi 
postojala i najmanja namjera i pakosna predrasuda u odnosu na 
ličnost optuženika. Ali ima stvari, koje su čak pogibeljnije u ovakvim 
slučajevima i od najvećih pakosti i predrasuda u odnosu na slučaj. 
Naime, ako nas, na primjer, zanese neka, tako da kažem, umjetnička 
igra, potreba umjetničkog stvaranja, tako da kažem, sastavljanja 
romana, osobito uz bogatstvo psiholoških darova, kojima je bog 
obdario naše sposobnosti. Još u Petrogradu, još dok sam se 
spremao ovamo, bio sam upozoren, — a i sam sam znao bez ikakva 
upozoravanja, da ću naći ovdje u protivniku duboka i finoga 
psihologa, koji je zbog toga svog svojstva već odavno stekao neki 
osobiti glas u našem još mladom pravničkom svijetu. Ali psihologija, 
gospodo, iako je duboka, ipak naliči na batinu s dva kraja (u publici 
smijurenje). O, vi ćete mi, razumije se, oprostiti moju trivijalnu 
usporedbu; ja nisam baš veliki majstor u krasnorječitosti. Ali, 
međutim, jedan primjer, — uzimam iz govora tužiočeva prvi, koji mi 
je došao pod ruku. Noću, u vrtu, bježeći, penje se optuženik, preko 
plota i obara mjedenim tučkom slugu, koji ga je ščepao za noge. 
Poslije toga odmah skače dolje u vrt i bavi se cijelih pet minuta oko 
oborenog, nastojeći da se uvjeri: da li ga je ubio ili nije? I eto, tužilac 
neće nipošto da vjeruje u istinitost optuženikova iskaza, da je skočio 
dolje starcu Grigoriju iz sažaljenja. »Ne, kaže on, je li moguća takva 
osjetljivost u takvu trenutku; ta to je neprirodno, nego je skočio dolje 
jedino zato, da se uvjeri: je li živ ili je ubijen jedini svjedok njegova 
zločina, a time je, dakle, posvjedočio, da je on izveo zločin, jer nije 
mogao da skoči dolje u vrt zbog kakva drugog razloga, nagona ili 
osjećaja.« To je psihologija. Ali uzmimo tu istu psihologiju i 
primijenimo je na isti slučaj, ali samo s drugog kraja, onda će izaći 
nešto drugo, što je isto toliko vjerojatno. Ubojica skače dolje iz 


opreza, da se uvjeri, je li svjedok živ ili nije, a ovamo je taj čas 
ostavio u kabinetu svog oca, koga je ubio, po svjedočanstvu samog 
tužioca, protiv sebe kolosalan dokaz u obliku poderane kuverte, na 
kojoj je bilo napisano, da su se u njoj nalazile tri tisuće. »Da je on 
odnio tu kuvertu sa sobom, nitko na cijelom svijetu ne bi znao, da je 
postojala kuverta i da su se u njoj nalazili novci, da je, dakle, 
optuženi, ukrao novac.« To su riječi samog tužioca. Ali, kako vidite, 
za jedno mu nije doteklo opreznosti, zbunio se čovjek, prepao i 
pobjegao, ostavio na podu dokaz, a kad je poslije dvije minute udario 
i ubio drugog čovjeka, odmah se kod njega javlja, nama u prilog, 
najnemilosrdniji i proračunani osjećaj opreza. Ali neka, neka je i bilo 
tako: u tome i leži finoća psihologije, da sam uz takve okolnosti 
odmah krvožedan i oštrook, kao kavkaski orao, a slijedeće minute 
slijep i plašljiv kao jadna krtica. Ali, ako sam već toliko krvožedan i 
bešćutno oprezan, da sam poslije ubojstva skočio dolje samo zbog 
toga, da vidim, da li je živ svjedok protiv mene ili nije, onda, čini se, 
zašto da se natežem punih pet minuta s tom svojom novom žrtvom i 
naprtim sebi na vrat možda još i nove svjedoke? Zašto da kvasim 
rubac, brišući krv s glave oborenog, pa da poslije taj rubac posluži 
protiv mene kao dokaz? Ne, ako sam već toliko oprezan i bešćutan, 
zar ne bi bilo bolje, da sam onda, kad sam skočio dolje, lupio 
oborenog slugu tim istim tučkom još nekoliko puta po glavi, da ga 
konačno dotučem i, umorivši svjedoka, skinuo sa srca svaku brigu? | 
naposljetku skačem dolje, da se uvjerim, da li je živ svjedok protiv 
mene ili nije, i ostavljam odmah ondje na stazici drugog svjedoka, 
naime onaj isti tučak, što sam zgrabio kod one dvije žene, koje ga 
mogu u svako doba poznati kao svoj i posvjedočiti, da sam ga od 
njih odnio. | nikako ga nisam izgubio na stazici, ispustio u 
rastresenosti i zbunjenosti: nikako, ja sam odbacio svoje oružje, jer 
su ga našli na neko petnaest koraka dalje od onog mjesta, gdje je 
bio oboren Grigorij. Sad se pita: zašto je tako učinio? A učinio je, 
vidite, baš zato, jer mu je bilo teško, što je ubio čovjeka, starog 
slugu, a poslije je u ljutini i s kletvom, odbacio tučak, kao oružje 
ubojstva; drukčije nije moglo biti, jer zašto bi ga onda odbacio iz sve 
snage? Ako je mogao da osjeti bol i sažaljenje, što je ubio čovjeka, 
mogao je samo zato, što nije ubio oca. Da je ubio oca, ne bi iz 
sažaljenja skočio dolje drugom oborenom čovjeku, onda bi bio 


obuzet sasvim drugim osjećajem, jer onda mu ne bi bilo do 
sažaljenja, već do vlastitog spasa i tako bi, razumije se, i bilo. On bi 
mu naprotiv, ponavljam, sasvim razmrskao glavu, a ne bi se mučio 
oko njega pet minuta. Sažaljenje i dobar osjećaj našli su mjesta 
samo zato što je njegova savjest bila prije toga čista. Ovo je, 
sigurno, sasvim druga psihologija. Ja sam, gospodo porotnici, sad i 
sam namjerno pribjegao psihologiji, da očigledno dokažem, kako se 
iz nje može izvesti sve, što hoćete. Sve zavisi o tome, u kakvim je 
rukama. Psihologija zavodi i najozbiljnije ljude, da sastavljaju roman, 
i to sasvim nehotice. Mislim, gospodo porotnici, na izlišnu psihologiju 
i njenu djelomičnu zloupotrebu. 

Sad se opet začu u publici smijanje u znak odobravanja i sve na 
adresu tužiočevu. Neću iznositi potanko cio braniteljev govor, navest 
ću iz njega tek neka mjesta, neke glavnije točke. 


XI 
NIJE BILO NOVCA. NIJE BILO GRABEŽA 


U braniteljevu govoru bila je jedna točka, koja je sve iznenadila 
— naime, potpuno poricanje, da su postojale te tri tisuće rubalja, pa 
dakle i mogućnost grabeža. 

»Gospodo porotnici, — nastavi branitelj, — u konkretnom slučaju 
iznenađuje svakog stranca i čovjeka bez predrasuda, jedna 
karakteristična neobičnost: optužba zbog grabeža i u isto vrijeme 
potpuna nemogućnost, da se faktički dokaže: što je zapravo bilo 
ugrabljeno? Ugrabljeni su, kažu, novci, naime tri tisuće, — a da li su 
oni zaista i postojali, — to nitko ne zna. Prosudite: prvo i prvo, kako 
smo znali, da su bile tri tisuće i tko ih je vidio? Vidio ih je i izjavio, da 
su bile u kuverti s natpisom, — jedino sluga Smrdljakov. On je to 
saopćio još prije katastrofe optuženom i njegovu bratu Ivanu 
Fjodoroviču. O tome je bila obaviještena i gospođa Svjetlova. Ali sve 
te tri ličnosti međutim nisu vidjele tog novca, vidio ga je opet samo 
Smrdljakov. Ali ovdje nastaje pitanje samo od sebe: ako je istina, da 
je novac bio i da ga je vidio Smrdljakov, kad ga je on posljednji put 
vidio? A što, ako je gospodin izvadio taj novac iz kreveta i opet ga 
metnuo u kutiju, a njemu nije rekao? Pazite dobro, po riječima 


Smrdljakova novci su se nalazili u krevetu pod dušekom; optuženik 
ih je morao izvaditi ispod dušeka, a međutim postelja nije bila uopće 
zgužvana, što je brižljivo uvedeno u zapisnik. Kako je to mogao 
učiniti optuženik, a da nije uopće zgužvao postelju i da čak nije s 
okrvavljenim rukama ukaljao sasvim svježe i fino krevetno rublje, 
koje je bilo prostrto baš za to veče? Ali, reći će nam: a kuverta na 
podu? Jest, o toj je kuverti i vrijedno govoriti. Malo prije sam se čak 
ponešto začudio: neobično talentirani tužilac, kad je počeo da govori 
O toj kuverti, odjedamput je sam — čujete li, gospodo, sam — iznio u 
svom govoru, naime na onom mjestu, gdje pokazuje na glupost 
pretpostavke, da je ubio Smrdljakov: »Da nije bilo te kuverte, da nije 
ostala na podu kao dokaz, da ju je lopov odnio sa sobom, nitko na 
cijelom svijetu ne bi saznao, da je postojala kuverta i da su se 
nalazili u njoj novci i da, dakle, optuženik nije odnio novac.« Dakle, 
jedino je taj poderani komadić papira s natpisom, čak po priznanju 
tužiočevu, poslužio, da se optuženi okrivi zbog grabeža, »inače ne bi 
nitko saznao, da je bilo grabeža, a možda ni da je bilo novaca.« Ali, 
zar je jedino to, što je taj komadić ležao na podu, dokaz, da su se u 
kuverti nalazili novci i da su ti novci ugrabljeni? No, odgovaraju, vidio 
ih je Smrdljakov, ali kada, kada ih je posljednji put vidio, eto, što ja 
pitam? Ja sam govorio sa Smrdljakovom, i on mi je rekao, da ih je 
vidio posljednji put dva dana prije katastrofe! Ali zašto ne bih ja 
mogao pretpostaviti, na primjer, ma i tu okolnost, da je starom 
Fjodoru Pavloviču, kad se zaključao u kuću, u nestrpljivom 
očekivanju svoje ljubljene u dokolici, odjedamput palo na pamet, da 
izvadi kuvertu i da je raspečati: »Ah što, rekao je on sebi, što je 
kuverta, još možda neće ni povjerovati, a kad joj pokažem trideset 
šarenih na jednoj hrpi, sigurno će jače djelovati, procurit će joj slina,« 
— i on razdire kuvertu, vadi novac, a kuvertu baca na pod svojom 
vlastitom rukom i, dakako, ne bojeći se, da odmah ostavlja protiv 
sebe dokaz. Slušajte, gospodo porotnici, ima li išta vjerojatnije od te 
pretpostavke i te činjenice? Zašto da je ovo nemoguće? Ali ako se 
moglo bilo što slično dogoditi, onda optužba zbog grabeža sama od 
sebe otpada: nije bilo novaca, dakle nije bilo ni grabeža. Ako je 
kuverta ležala na podu, kao dokaz, da su se u njoj nalazili novci, 
zašto ne bih ja mogao tvrditi obratno, naime, da se kuverta povlačila 
po podu baš zato, što se u njoj nisu više nalazili novci, koje je prije 


toga izvadio sam gospodar. »Jest, ali kamo su u tom slučaju dospjeli 
novci, ako ih je izvadio iz kuverte sam Fjodor Pavlovič, jer prilikom 
premetačine nisu nađeni u kući?« Prvo, u njegovoj se kutiji našao 
jedan dio novca, a drugo, on ih je mogao izvaditi još ujutro, čak još 
uoči tog dana, postupati s njima drukčije, izdati ih, odaslati, a 
naposljetku i promijeniti odluku, svoj plan operacija iz temelja, a da 
pritom nije našao za potrebno, da o tome prethodno obavijesti 
Smrdljakova. A ako postoji samo mogućnost takve pretpostavke, — 
kako je onda moguće tako tvrdoglavo i s takvom sigurnošću 
optuživati optuženika, da je on počinio ubojstvo zbog grabeža i da 
zaista postoji grabež? Ta mi tada stupamo na polje romana. Ako se 
tvrdi, da je neka stvar ukradena, onda je potrebno da se pokaže ta 
stvar, ili barem dokaže, da je ta stvar postojala. A nju nije čak nitko ni 
vidio. Nedavno je u Petrogradu jedan mladić, gotovo dječak, 
osamnaestgodišnjak, tržni raznosač, posred bijela dana ušao u 
jednu mjenjačnicu sa sjekirom i, s neobičnom, tipičnom drskošću, 
ubio vlasnika mjenjačnice i odnio tisuću i po rubalja. Uhvatili su ga 
već poslije pet sati i našli kod njega cijelu tisuću i po, osim petnaest 
rubalja, koje je već dospio da potroši. Osim toga izjavio je na policiji 
pomoćnik, koji se poslije ubojstva vratio u dućan, ne samo koliko 
iznosi ukradena svota, nego i iz kakvih se novaca sastojala, to jest, 
koliko je bilo novčanica šarenih, koliko modrih, koliko crvenih, koliko 
zlatnog novca i kakvog, i kod uhapšenog ubojice nađene su baš te 
novčanice i taj zlatni novac. Usto je još uza sve to i sam ubojica 
popunio i iskreno priznao, da je ubio i odnio te iste novce. To ja, 
gospodo porotnici, nazivam dokazom! Tu ja već znam, vidim, pipam 
novac i ne mogu reći, da ga nema ili da ga nije bilo. A je li tako i u 
konkretnom slučaju? A međutim, radi se o životu i smrti, o sudbini 
jednog čovjeka. »Tako je, reći će, ali on je te noći terevenčio, 
razbacivao novac, u njega je nađeno tisuću i po rubalja, — otkud mu 
taj novac?« Ali baš to, što je nađeno tek svega tisuću i po, a druga 
se polovica svote nije nikako mogla naći ni otkriti, — baš to i 
dokazuje, da ti novci nisu nikako mogli biti oni, te da nisu nikad ni bili 
u nekoj kuverti. Po vremenskom računu (i to po najtočnijem) 
predistraga je doznala i dokazala, da se optuženik, kad je od 
sluškinja potrčao Perhotinu, nije vraćao kući i da nije nikud ni 
svraćao, a zatim da se cijelo vrijeme nalazio među ljudima, pa dakle 


nije mogao od tri tisuće odijeliti polovicu i negdje u gradu sakriti. Pa 
ipak je baš ova kombinacija bila razlog, što je tužilac pretpostavio, da 
su novci sakriveni negdje u pukotini u selu Mokrom. A da nije, 

gospodo, u podrumima Udolfskog zamka? Ali, zar nije takva 
pretpostavka fantastična, romantična? I pazite, čim se uništi samo ta 
jedna pretpostavka, to jest, da je novac sakriven u Mokrom, — 
odletjet će cijela optužba zbog grabeža u zrak, jer gdje je i kamo bi 
se djela onda ta tisuća i po? Kakvim je čudom mogla nestati, ako je 
dokazano, da optuženik nije nikamo svraćao? | mi smo spremni da 
takvim romanima uništimo čovječji život! Reći će: »ali on ipak nije 
znao objasniti, gdje je uzeo tu tisuću i po, koja je u njega pronađena, 
a osim toga, svi su znali, da do te noći nije imao novaca.« A tko je to 
znao? Ta optuženik je jasno i odlučno izjavio, otkud mu taj novac i, 
ako hoćete, gospodo porotnici, ako hoćete, — onda nije nikad moglo 
biti, a niti može biti ništa vjerojatnije od tog iskaza, i to još takva, koji 
bi se, osim toga, bolje podudarao s karakterom i dušom optuženika. 
Optužbi se dopao vlastiti roman: čovjek slabe volje, koji se odlučio 
da primi tri tisuće, koje mu je na tako sramotan način ponudila 
zaručnica, nije mogao, kažu, odijeliti polovicu i ušiti u kesicu, već 
naprotiv, ako bi i ušio, parao bi je svaka dva dana i vadio po stotinu, 
te tako profućkao sve za mjesec dana. Vi se sjećate, da je sve ovo 
bilo izloženo takvim tonom, koji ne trpi prigovora. A što, ako se to 
nije možda tako dogodilo, — što, ako ste stvorili roman, a u njemu 
sasvim drugu ličnost? A i jest, što ste stvorili sasvim drugu ličnost! 
Možda ćete odgovoriti: »Ima svjedoka, da je on propio u selu 
Mokrom cijele te tri tisuće, što ih je primio od gospođe Verhovceve 
mjesec dana prije katastrofe, i to odjednom, kao jednu kopjejku, i 
prema tome nije mogao da odijeli polovicu.« Ali tko su ti svjedoci? 
Vjerodostojnost tih svjedoka već je dokazana pred sudom. Osim 
toga, u tuđoj ruci komad se čini uvijek veći. Naposljetku, nitko od tih 
svjedoka nije sam brojio novca, već je samo sudio odoka. Eto, 
svjedok Maksimov, on je posvjedočio, da je u optuženikovim rukama 
bilo dvadeset tisuća. Vidite, gospodo porotnici, budući da je 
psihologija batina s dva kraja, onda mi dozvolite, da i drugi kraj 
primijenim, pa ćemo vidjeti, hoće li biti isto. 


»Mjesec dana prije katastrofe, povjerila je gospođa Verhovceva 
optuženiku tri tisuće, da ih pošalje poštom, ali je pitanje, da li su mu 
zbilja povjerene na tako sramotan način i koji ga je toliko ponizivao, 
kako je to bilo malo prije objavljeno? Prvi iskaz gospođe Verhovceve 
o tom istom predmetu bio je sasvim drugačiji, sasvim drugačiji; 
prilikom drugog iskaza čuli smo jedino uzvike bijesa i osvete, uzvike 
davno pritajene mržnje. Ali već samo to, što je svjedokinja jedamput, 
priikom svog prvog iskaza, govorila neistinu, daje nam prava, da 
zaključimo, da i drugi njen iskaz ne mora biti istinit. Tužilac, neće, 
»ne smije« (njegove riječi), da se dodiruje tog romana. No, pa neka, 
ni ja neću da ga se dotičem, ali ću međutim uzeti sebi slobodu, da 
primijetim, ako čista i neobično moralna osoba, kakva je sigurno 
visokopoštovana gospođa Verhovceva, ako takva osoba, velim, 
dozvoljava sebi, da odjedamput mijenja pred sudom svoj prvi iskaz s 
očitom namjerom, da upropasti optuženika, onda je jasno, da taj njen 
iskaz nije bio učinjen nepristrano i hladnokrvno. Zar će nam poreći 
pravo da zaključimo, da je žena, koja se osvećuje, mogla u 
mnogočemu pretjerati? Jest, pretjerati baš što se tiče one sramote i 
poruge, s kojom mu je ponudila novac. Naprotiv, ona je novac 
ponudila tako, da ga je još mogao primiti, osobito tako lakouman 
čovjek, kakav je naš optuženik. A što je glavno, on je onda računao, 
da će naskoro dobiti od oca one tri tisuće, koje mu prema računu 
duguje. To je bilo lakoumno, ali on je baš zbog svoje lakoumnosti bio 
čvrsto uvjeren, da će mu ih otac dati, da će ih dobiti i da dakle može 
u svako doba otpremiti novac, koji mu je povjerila gospođa 
Verhovceva, i tako svoj dug podmiriti. Ali tužilac neće nikako da 
dozvoli, da je on mogao onog dana, na dan optužbe, odijeliti 
polovicu dobivenih novaca i ušiti u kesicu. »Nije on, veli, takav 
karakter nije mogao imati takve osjećaje.« Ali ste sami vikali, da je 
Karamazov širok, sami ste vikali o dvije suprotne provalije, koje 
može Karamazov da promatra. Karamazov je baš takva priroda s 
dvije strane, s dvije provalije, da se može uza svu nesavladivu 
potrebu za orgijanjem zaustaviti, ako ga prenerazi nešto s druge 
strane. A druga je strana ljubav, — baš ona nova ljubav, što je onda 
planula kao barut, a za tu ljubav potrebni su novci, i potrebniji, o, 
kudikamo potrebniji, nego orgijanje s tom novom ljubljenom. Ako mu 
ona rekne: »Tvoja sam, ne treba mi Fjodor Pavlovič,« on će je 


zgrabiti i odvesti, — a imat će čime da je odvede. To je važnije od 
orgijanja. A zar Karamazov da ne shvati? Ta on je baš od tog i 
bolovao, od te brige, — i zar je onda nevjerojatno, da je odijelio te 
novce i sakrio ih za svaki slučaj? Ali, međutim, vrijeme protječe, a 
Fjodor Pavlovič ne daje optuženiku tri tisuće, naprotiv, govori se, da 
ih je odredio za to, da njima primami njegovu draganu. »Ako ne 
dadne Fjodor Pavlovič, mislio je on, onda ću biti u očima Katarine 
Ivanovne lopov.« | u njemu se rađa misao, da ode, i tu tisuću i po, 
što ju je i dalje nosio na sebi u toj kesici, položio pred Katarinu 
Ivanovnu, te joj rekao: »Ja sam nitkov, ali nisam lopov.« | sad, dakle, 
postoji dvostruk razlog, da čuva tu tisuću i po kao zjenicu oka, da 
nipošto ne raspara kesicu i ne vadi sve stotinu po stotinu rubalja. 
Zašto poricati optuženom osjećaj časti? Ne, on ima osjećaj časti, 
recimo, nepravilan, recimo, vrlo često pogrešan, ali on ipak postoji, 
postoji do strastvenosti, što je i dokazao. Ali, međutim, stvar se 
komplicira, muke ljubomora dosegle su vrhunac, i neprestano ona 
ista prijašnja dva pitanja očituju se sve mučnije i mučnije u 
zapaljenom optuženikovom mozgu: »Ako vratim polovicu Katarini 
Ivanovnoj, čime ću odvesti Grušenjku?« Ako je on ludovao, 
pijančevao i bjesnio po krčmama cio taj mjesec, onda je to činio 
možda jedino zato, što mu je bilo nepodnošljivo teško. Ta su se dva 
pitanja naposljetku toliko zaoštrila, da su ga najzad dovela do 
očajanja. On je htio da pošalje najmlađeg brata ocu, neka od njega 
posljednji put zatraži one tri tisuće, ali, i ne čekajući odgovora, silom 
je ušao njemu i pred svjedocima izbio starca. Poslije toga, razumije 
se, nije imao više ni od koga da dobije, jer mu istučeni otac neće 
dati. Tog istog dana, uvečer, lupa on sebe u prsa, upravo po gornjem 
dijelu prsiju, gdje se nalazi kesica, i kune se bratu, da on ima 
sredstvo, koje će ga spasiti, da ne postane nitkov, budući da 
predviđa, da se neće poslužiti tim sredstvom, neće imati duševne 
snage, neće imati karaktera. Zašto, zašto optužba ne vjeruje iskazu 
Alekseja Karamazova, što ga je dao tako čisto, tako iskreno, bez 
pripreme i uvjerljivo? A zašto naprotiv nagoni mene, da vjerujem u 
novac sakriven u nekakvoj pukotini, u podrumima Udolfskog zamka? 
Te iste večeri, poslije razgovora s bratom, piše optuženik ono kobno 
pismo i to je pismo najglavniji, najkolosalniji dokaz, da je optuženik 
počinio grabež! »Iskat ću od svih ljudi, a ako ne dadu ljudi, ubit ću 


oca i uzeti od njega ispod dušeka, u kuverti s ružičastom vrpcom, 
čim samo Ivan ode,« — ta to je pravi program ubojstva, — kako da 
nije on? »Dogodilo se, kako je bilo napisano!« uzvikuje optužba. Ali, 
prvo, pismo je napisano u pijanstvu i u strašnoj razdraženosti; drugo, 
piše o kuverti na osnovu Smrdljakovljevih riječi, jer kuverte nije sam 
vidio, a treće, napisano je, jest napisano, ali da li se dogodilo, kako 
je napisano, čime ćete to dokazati? Je li optuženi izvadio kuvertu 
ispod jastuka, je li našao novac i da li je novac uopće postojao? | da 
li je optuženik zbog novaca dotrčao, sjetite se toga, sjetite se toga! 
On je dotrčao naglo, ne da otima, već jedino da sazna, gdje je ona, 
ta žena, koja ga je upropastila, — i, dakle, ne po programu, ne, kako 
je bilo napisano, radi promišljenog grabeža, već je dotrčao iznenada, 
neočekivano, u ljubomornom bjesnilu! »Jest, reći će, ipak je, kad je 
dotrčao i ubio, i novce ugrabio.« Ali, naposljetku, da li je on ipak ubio 
ili nije? Optužbu zbog grabeža odbacujem s negodovanjem: 
nemoguće je optuživati zbog grabeža, ako se ne može točno 
dokazati, što je oteto, to je aksiom! Ali da li je on ipak ubio, ubio da 
nije počinio grabeža? Je li to dokazano? Nije li i to roman?« 


XII 
NI UBOJSTVA NIJE BILO! 


»Dozvolite, gospodo porotnici, ovdje se radi o čovječjem životu, i 
zato moramo biti oprezniji. Mi smo čuli, kako je sama optužba 
potvrdila, da se sve do posljednjeg dana, do danas, do dana 
rasprave, kolebala da optuži optuženika zbog ubojstva s očitim 
predumišljanjem, koleba se do onog kobnog »pijanog« pisma, što je 
danas predano sudu. »Dogodilo se, kako je bilo napisano!« Ali i opet 
ponavljam: on je potrčao njoj, za njom, samo zato, da sazna, gdje je 
ona? To je neoboriva činjenica. Da je ona bila kod kuće, ne bi on 
nikamo potrčao, već bi ostao kod nje i ne bi održao ono, što je 
obećavao u pismu. On je potrčao neočekivano i iznenada, a svog 
»pijanog« pisma nije se možda onda više ni sjećao. »zgrabio je, 
kažu, tučak,« — i, sjećate li se, kako su iz samog tog tučka razvili 
cijelu psihologiju, zašto je on morao smatrati taj tučak oružjem, 
zgrabiti ga kao oružje itd. Tom zgodom iskrsla mi je jedna sasvim 


obična misao: no, a što da se taj tučak nije nalazio na vidljivu mjestu, 
na polici, s koje ga je ščepao optuženik, već da je bio u ormaru, — 
onda ne bi bio pao optuženiku u oči, i on bi otrčao bez oružja, 
praznih ruku i ne bi možda nikog ni ubio. Kako se onda može 
zaključivati, da je tučak dokaz, da se mislio oboružati i da je 
postupao s predumišljajem? Jest, ali on je vikao po krčmama, da će 
ubiti oca, a prije dva dana, one večeri, kad je napisao svoje pijano 
pismo, bio je tih i posvadio se samo s jednim trgovačkim 
pomoćnikom, »jer Karamazov nije mogao, a da se ne svađa.« A ja 
odgovaram na to, ako je namislio da počini takvo ubojstvo, i još po 
planu, kako je napisao, onda se sigurno ne bi bio posvadio s 
pomoćnikom, nego ne bi možda ni svratio u krčmu, jer duša, koja je 
zamislila, da izvede takvo djelo, traži tišinu i skrovitost, traži da se 
sakrije, da je nitko ne vidi, nitko ne čuje: »Zaboravite na me, ako 
možete«, i to ne samo iz računa, već instinktivno. Gospodo porotnici, 
psihologija ima dva kraja, a i mi smo u stanju da razumijemo 
psihologiju. Što se tiče cijele te vike po krčmama u toku tog mjeseca, 
nije nikakva rijetkost, da djeca ili pijane bekrije viču izlazeći iz krčme i 
prepirući se: »Ja ću te ubiti« — pa ipak ne ubiju. A i samo to kobno 
pismo, — ta nije li ono također pijana razdraženost, nije li deranje 
onog, koji izlazi iz krčme: »ubit ću, veli, sve ću vas ubiti'« Zašto da 
nije tako, zašto ne bi moglo biti tako? Zašto je to pismo kobno, a 
zašto nije, naprotiv, smiješno? A eto, upravo zato, jer je nađen leš 
ubijena oca, zato što je svjedok vidio optuženika u vrtu, oboružana i 
kako bježi, i koji je i njega oborio, dakle, dogodilo se sve, kako je 
napisano, i prema tome nije ni pismo smiješno, već kobno. Hvala 
bogu, stigosmo do točke: »ako je bio u bašči, jasno je, da je i ubio.« 
Tim riječima: ako je bio, onda je zaista sve jasno, sve je iscrpeno, 
cijela optužba, — bio je, dakle je jasno.« A ako nije jasno, ma da je i 
bio? O, ja priznajem, da su cjelokupnost činjenica i stjecaj činjenica, 
zaista prilično krasnorječivi. Ali, međutim, razmotrite sve te činjenice 
posebno, ne dajući se zavesti cjelokupnošću: zašto, na primjer, neće 
optužba nikako da dopusti, da je istinit iskaz optuženika, da je on 
pobjegao ispod očeva prozora? Sjetite se čak i sarkazma, u koji se 
ovdje upušta optužba na račun poštovanja i »pobožnih« osjećaja, 
koji su iznenada obuzeli ubojicu. A što, ako je ovdje zaista bilo nešto 
slično, to jest, ako i ne baš poštovanja, a ono ipak pobožnosti? 


»Sigurno se mati pomolila za me u tom trenutku«, iskazuje u 
predistrazi optuženik, — i on je dakle pobjegao, čim se uvjerio, da 
Svjetlova nije u očevoj kući. »Ali on se nije mogao uvjeriti kroz 
prozor,« odgovara optužba... A zašto ne bi mogao? Ta prozor se 
otvorio, čim je optuženi otkucao znakove. Fjodor Pavlovič mogao je 
izustiti neku riječ, njemu se mogao oteti kakav uzvik, — i optuženik 
se mogao odmah uvjeriti, da Svjetlova nije ovdje. Zašto bi morao baš 
to pretpostaviti, što mi zamišljamo, što smo pretpostavili da 
zamislimo? Uistinu mogu trenutno iskrsnuti tisuće pojedinosti, koje 
umaknu opažanju najfinijeg romansijera. »Jest, ali Grigorij je vidio 
otvorena vrata, i optuženi je dakle sigurno bio u kući i, dakle, i ubio.« 
Što se tiče tih otvorenih vrata, gospodo porotnici... Vidite li, o tome, 
da su bila otvorena vrata, svjedoči samo jedna ličnost, a i ona se 
nalazi u to vrijeme u takvu stanju, da... Ali neka, neka su bila vrata 
otvorena, neka optuženi odriče, neka niječe u samoobrani, koja je 
tako razumljiva u njegovu položaju, neka je provalio u kuću, bio u 
kući, — ali, zašto da je, ako je i bio, zaista i ubio? Mogao je provaliti 
u kuću, mogao je protrčati kroz sobe, mogao je odgurnuti oca, 
mogao je čak udariti oca, ali kad se uvjerio, da Svjetlova nije ondje, 
onda je pobjegao i radovao se, što nije ondje i što je pobjegao, a da 
nije ubio oca. Možda je baš zato i skočio poslije jedne minute s plota 
dolje Grigoriju, koga je oborio u žestini, što je bio u stanju osjetiti čist 
osjećaj, osjećaj suučešća i sažaljenja, jer je umakao iskušenju, da 
ubije oca, jer je osjećao u sebi čisto srce i radost, što nije ubio oca. 
Tužilac nam opisuje krasnorječivošću, koja graniči s užasom, strašno 
stanje optuženikovo u selu Mokrom, kad je ponovo iskrsla ljubav, 
koja ga zove u nov život i kad više nije mogao da ljubi, jer se iza 
njega nalazio krvav leš njegova oca, a iza leša pogubljenje. 
Međutim, tužilac je ipak dopustio ljubav, koju je rastumačio svojom 
psihologijom: »Pijano, kaže, stanje, zločinca vode na stratište, mora 
još dugo da čeka itd.« Ali vas pitam ponovo, gospodine tužioče, niste 
li ipak stvorili novu ličnost? Zar je tako, tako surov optuženik, da bi 
mogao u tom trenutku misliti još na ljubav i izvlačenje pred sudom, 
da je zaista bio poprskan očevom krvlju? Ne, nije i nije! Tek što se 
otkrilo, da ga ona ljubi, zove, da mu obećava novu sreću, — o, 
kunem vam se, on bi morao onda osjetiti dvostruku, trostruku 
potrebu da ubije sebe i sigurno bi i ubio sebe, da je iza njega ležao 


leš njegova oca! O, ne, ne bi on zaboravio, gdje se nalaze njegovi 
pištolji! Ja poznam optuženika: divlja, čelična nemilosrdnost, kakvu 
Mu pripisuje optužba, ne podudara se s njegovim karakterom. On bi 
bio ubio sebe, — to je sigurno; a nije ubio sebe samo zato, što se 
»mati pomolila za nj«, i što njegovo srce nije bilo krivo za očevu krv. 
On se mučio, on je tugovao tu noć u Mokrom samo radi oborenog 
Grigorija i molio se u sebi bogu, da se starac osvijesti i digne, da 
udarac njegov ne bude smrtonosan i da ga mimoiđe kazna. Zašto da 
ne prihvatimo takvo objašnjenje dogođaja? Odakle nam nepobitan 
dokaz, da optuženik laže? Ali gledajte, tu je leš očev, opomenut će 
nas odmah: on je pobjegao, on nije ubio, ali tko je, dakle, ubio 
starca? 

»Ponavljam, u tome je sva logika optužbe: tko je ubio, ako nije 
on? Nemamo koga, vele, da optužimo umjesto njega. Gospodo 
porotnici, je li to tako? Da li zaista, da li zbilja nemamo baš nikog 
drugog da optužimo? Čuli smo, kako je optužba na prste izbrojila sve 
one, koji su te noći bili i boravili u onoj kući. Našlo se pet osoba. Tri 
su od njih, priznajem, isključene od svake sumnje: sam ubijeni, 
starac Grigorij i njegova žena. Ostaju dakle optuženik i Smrdljakov, i 
vidite, tužitelj uzvikuje s patosom, da optuženik samo zato okrivljuje 
Smrdljakova, jer ne može drugog da krivi, a da je bio ondje kakav 
šesti, čak, priviđenje kakva šestog, onda bi sam optuženik odmah 
prestao od stida da svaljuje krivnju na Smrdljakova i okrivio bi tog 
šestog. Ali, gospodo porotnici, zašto ja ne bih mogao zaključiti 
sasvim protivno. Stoje njih dvojica: optuženik i Smrdljakov, — zašto 
ne bih mogao i ja reći, da vi optužujete mog klijenta samo zato, jer 
nemate nikog drugog, da optužite? A nikog drugog nemate zato, što 
ste sasvim namjerno već unaprijed oslobodili Smrdljakova svake 
sumnje. Jest, istina, protiv Smrdljakova govore samo optuženik, 
njegova dva brata, Svjetlova i nitko više. Ali ima još nekih, koji ovako 
govore: to je neko, iako nejasno vrenje jednog društvenog pitanja, 
nekakve sumnje, čuje se nekakav nerazgovijetan glas, osjeća se, da 
se nešto očekuje. Naposljetku, svjedoči i neki vrlo karakterističan 
stjecaj činjenica, iako, priznajem, neodređen: prvo onaj nastup 
padavice baš na sam dan katastrofe, nastup, koji mora tužilac, zbog 
nekog razloga, tako marljivo da zaštićuje i brani. Zatim ono 
iznenadno samoubojstvo Smrdljakovljevo u oči sudske rasprave. 


Onda ništa manje iznenadan iskaz starijeg optuženikova brata danas 
pred sudom, koji je sve dosad vjerovao u krivicu bratovu, a sad 
odjedamput donio novac i također opet spomenuo Smrdljakova kao 
ubojicu. O, ja sam potpuno uvjeren zajedno sa sudom i tužiocem, da 
je Ivan Karamazov bolestan i u bunilu i da bi iskaz njegov mogao hiti 
očajnički pokušaj, smišljen usto u bunilu, da spasi brata i svali krivicu 
na pokojnika. Ali, međutim, ipak je izgovoreno ime Smrdljakovljevo, i 
opet kao da se čuje nešto zagonetno. Nešto kao da nije do kraja 
izgovoreno, gospodo porotnici, i ostalo nezavršeno. A možda će ipak 
biti dokraja dorečeno. Ali ostavimo to zasad na stranu, o tome ćemo 
poslije. Sud je malo prije odlučio, da se nastavi rasprava, no 
međutim sad, dok čekamo, mogao bih štošta primijetiti, na primjer, u 
pogledu karakteristike pokojnog Smrdljakova, koju je tako fino i 
darovito ocrtao tužilac. Ali, iako se divim talentu, ne mogu se 
međutim potpuno složiti sa suštinom karakteristike. Ja sam bio kod 
Smrdljakova, vidio sam ga i govorio s njim, i on je učinio na me 
sasvim drukčiji utisak. Zdravlja je bio slaba, to je istina, ali karaktera, 
ali srca, — o, ne, nije to bio nipošto tako slab čovjek, kako je govorila 
o njemu optužba. Osobito nisam našao kod njega plašljivosti, one 
plašljivosti, koju je tako karakteristično opisivao tužilac. U njemu nije 
bilo ni trunka prostodušnosti, baš naprotiv, ja sam opazio kod njega 
neku strašnu nepovjerljivost, koja se skrivala iza bezazlenosti, i um, 
sposoban da mnogošta shvati. O! optužba ga je i suviše 
prostodušno smatrala slaboumnim. Na me je učinio utisak sasvim 
određen, i ja sam otišao od njega uvjeren, da je ovo stvorenje 
neobično zlobno, nevjerovatno slavohlepivo, osvetljivo i pakosno 
zavidljivo. Ja sam sakupio o njemu kojekakve podatke: on je mrzio 
svoje podrijetlo, stidio ga se i sjećao sa škrgutom zubi, »da potječe 
od Smrdljive«. Prema sluzi Grigoriju i njegovoj ženi, svojim 
dobrotvorima još iz djetinjstva, ponašao se s nepoštovanjem. Rusiju 
je proklinjao i rugao joj se. Uvijek je maštao o putovanju u Francusku 
s namjerom, da se pretopi u Francuza. Mnogo je i često već i prije 
govorio, da nema zato sredstava. Meni se čini, da on nije nikog 
ljubio, osim sebe, a sebe je nevjerojatno visoko poštovao. 
Obrazovanje je vidio u lijepim odijelima, u čistom plastronu i 
ulaštenim čizmama. Smatrajući sam sebe (za što postoje dokazi) 
nezakonitim sinom Fjodora Pavloviča, mrzio je svoj položaj i 


uspoređivao ga s položajem zakonitih sinova svog gospodara: njima, 
mislio je, sve, a njemu ništa, njima sva prava, njima nasljedstva, a on 
je samo kuhar. On mi je saopćio, da je lično s Fjodorom Pavlovičem 
metao novac u kuvertu. Namjena te svote — svote, koja bi mogla 
osnovati njegovu karijeru — bila mu je, dakako, mrska. Osim toga 
vidio je tri tisuće u sjajnim šarenim novčanicama (o tome sam ga 
namjerno pitao). O, ne pokazujte nikad zavidnu i samoljubivu 
čovjeku odjedamput mnogo novaca, a on je prvi put ugledao toliku 
svotu u jednoj ruci. Utisak šarene hrpe mogao se bolesno odraziti u 
njegovoj mašti, ispočetka bez ikakvih posljedica. Neobično daroviti 
tužilac ocrtao nam je s neobičnom finoćom sve pro i contra 
pretpostavke o mogućnosti podizanja optužbe protiv Smrdljakova 
zbog ubojstva i naročito je pitao: zbog čega bi se on morao 
pretvarati, da je dobio nastup padavice? Jest, on je mogao da se i ne 
pretvara, nastup je mogao nastati sasvim prirodno, ali mogao je i 
proći sasvim prirodno i bolesnik se osvijestiti. Uzmimo, da se i ne 
izliječi, ali jednom ipak dolazi sebi i osvješćuje se, kako to biva kod 
padavice. Optužba pita: gdje je taj momenat, u kojem je Smrdljakov 
mogao izvršiti ubojstvo? Ali pokazati taj momenat vrlo je lako. On se 
mogao prenuti i dići iz duboka sna (jer on se nalazio jedino u snu: 
poslije nastupa padavice uvijek nailazi dubok san) baš u tom 
trenutku, kad je Grigorij ščepao na plotu za nogu optuženika, koji je 
bježao, i viknuo da se čulo u cijeloj okolici: »Ocoubojica!« Taj uzvik, 
neobičan u mraku i tišini, mogao je i probuditi Smrdljakova, čiji je san 
mogao i ne biti u to doba baš toliko tvrd, jer se mogao sasvim 
prirodno već jedan sat polako buditi. Kad se digao s kreveta, odlazi 
na taj uzvik gotovo besvjesno i bez svake namjere, da vidi, što je. 
Glava mu je puna bolesnog dima, pomisao još drijema, ali on stiže u 
vrt, prilazi rasvijetljenim prozorima i čuje strašnu vijest od svog 
gospodara, koji mu se dakako obradovao. Pomisao odjedamput 
planu u njegovoj glavi. Od preplašena gospodara saznao je sve 
potankosti. U rastrojenom i bolesnom mozgu stvara se postepeno 
misao, — strašna, ali zanimljiva i neodoljivo logična: ubiti, ugrabiti tri 
tisuće, a poslije svalili sve na mladoga gospodina, jer na koga će sad 
pomisliti, ako ne na mladoga gospodina, kad sve indicije dokazuju, 
da je on tu bio! Strašna pohlepa za novcem, plijenom i pomišlju, da 
neće biti kažnjen, zaustavi mu dah. O, te nenadane i neodoljive 


navale obuzimaju tako često u nekim slučajevima i, što je glavno, 
obuzimaju nenadano takve ubojice, koji još prije jedne minute nisu ni 
znali, da će ubiti! | Smrdljakov je mogao ući gospodaru i izvršiti svoj 
plan, čime, kakvim oružjem, — prvim kamenom, koga je podigao u 
vrtu. Ali zašto, s kakvim ciljem? A tri tisuće, ta to je karijera. O, ja ne 
protuslovim sebi: novac je mogao i postojati. | možda je Smrdljakov 
jedini Znao, gdje će ga naći i gdje ih baš drži gospodin. »A omot s 
novcima, a na podu razderana kuverta?« Malo prije, kad je tužilac 
govorio o toj kuverti i izložio svoju neobično finu kombinaciju o tome, 
kako ju je mogao ostaviti na podu samo nevješt lopov, kao što je 
Karamazov, a nipošto Smrdljakov, koji ne bi nikako ostavio takav 
dokaz, koji govori protiv njega, — malo prije, gospodo porotnici, kad 
sam to slušao, iznenada sam osjetio, da slušam nešto vrlo poznato. 
Pomislite, baš tu istu kombinaciju, to nagađanje, kako bi Karamazov 
morao postupati s kuvertom, čuo sam upravo već prije dva dana od 
samog Smrdljakova, i osim toga, on me je čak začudio: meni se 
naime učinilo, da se gradi tobože naivnim, da istrčava naprijed, da 
mi nameće tu svoju misao, kao da je to moja vlastita kombinacija, i 
da mi je došaptava. Nije li on tu kombinaciju došapnuo i istrazi? Nije 
li je nametnuo i neobično darovitom tužiocu? Reći će: a stara 
Grigorijeva žena? Pa ona je bar čula, kako je bolesnik kraj nje svu 
noć stenjao. Dobro, čula je, ali ipak je ta kombinacija neobično 
labava. Ja sam poznavao jednu gospođu, koja se gorko jadala, da ju 
je svu noć budio ovčarski pas, koji je bio u dvorištu, i da joj nije dao 
da spava. Međutim, jadno pseto, kako se poslije saznalo, lanulo je 
svega dva tri puta cijelu noć. | to je prirodno; čovjek spava i 
odjedamput čuje stenjanje, on se budi ljut, što su ga probudili, ali 
smjesta zaspi ponovo. Poslije dva sata opet stenjanje, i opet se budi 
i opet zaspi, napokon, i opet poslije dva sata još jedamput stenjanje, 
svega tri puta cijele noći. Ujutro ustaje spavač i tuži se, da je netko 
svu noć stenjao i neprestano ga budio. A moralo mu se bezuvjetno 
tako učiniti; on je prespavao razmake, koji su brojili po dva sata, i ne 
sjeća ih se, a sjeća se samo minute svog buđenja i njemu se, vidite, 
čini, da se budio cijelu noć. Ali zašto, zašto nije Smrdljakov priznao u 
svom pismu, koje je napisao prije smrti? »Za jedno je imao dovoljno 
savjesti, a za drugo nije.« Ali dozvolite: savjest — to je već kajanje, a 
kajanja nije moglo biti kod samoubojice, već samo očajanja. Kajanje 


i očajanje — to su dvije sasvim različite stvari. Očajanje može biti 
pakosno i nepomirljivo, i samoubojica, kad je digao na se ruke, 
mogao je u tom trenutku dvostruko mrziti one, kojima je zavidio cijela 
života. Gospodo porotnici, čuvajte se sudske pogreške! Što je 
nevjerojatno u ovome, što sam vam sad predočio i razložio? Nađite 
pogrešku u mome izlaganju, nađite mogućnost, apsurdnost? Ali ako 
ima _ i sjenke mogućnosti, i sjenke vjerojatnosti u mojim 
pretpostavkama, — ne donosite osude. A zar je ovdje jedino sjenka? 
Kunem vam se svim, što mi je sveto, da potpuno vjerujem u svoje 
razmatranje o ubojstvu, koje sam vam malo prije izložio. A što je 
glavno, najglavnije, mene neprestano uzbuđuje i ljuti misao, da 
između ove mase činjenica, što ih trpa optužba na optuženika, nema 
ni jedne ma i donekle točne i nepobitne, i da će nesretnik nastradati 
jedino zbog podudaranja tih činjenica. Jest, to je podudaranje 
strašno; ta krv, ta krv, što curi s prstiju, krvavo rublje, ta mrka noć, 
kroz koju se ori vapaj: »Ocoubojica!«, vika ozlijeđenog i pad s 
razmrskanom glavom, a zatim ta masa očitovanja, izjava, pokreta, 
povika, — o, to tako djeluje, to može da potkupi uvjerenje, a vaše, 
gospodo porotnici, da li će i vaše uvjerenje moći potkupiti? Sjetite se, 
vama je dana neograničena vlast da vežete i razrješujete. Ali što je 

veća vlast, to je strašnija njena upotreba! Ja ni za jotu ne 
odstupam od onoga, što sam malo prije rekao, ali neka bude tako, 
neka se i ja za trenutak složim s optužbom, da je moj nesretni klijent 
okrvavio ruke očevom krvlju. Ponavljam, ovo je samo pretpostavka, 
jer ja ni jedan čas ne sumnjam u njegovu nevinost, ali, neka bude, i 
ja ću pretpostaviti, da je moj optuženik kriv zbog ocoubojstva, ali, 
međutim, slušajte moje riječi, kada bih čak i ja dopustio takvu 
pretpostavku. Meni leži na srcu još nešto, što bih vam želio reći, jer 
ja naslućujem veliku borbu u vašim srcima i umovima... Oprostite mi 
te riječi, gospodo porotnici, o vašim srcima i umovima. Ali hoću da 
budem do kraja pravedan i iskren. Budimo svi iskreni!« 

Na tom mjestu prekinu branitelja dosta jak pljesak. | zaista, on je 
svoje posljednje riječi izgovorio tonom, koji je tako iskreno zazvučao, 
da su svi mislili, da on zaista ima nešto da kaže, i da je to, što će sad 
reći, najvažnije. Ali predsjednik, kad ču pljesak, poprijeti glavom, da 
će »očistiti« sudsku dvoranu, ako se još jedamput ponovi »sličan 


slučaj«. Sve se stišalo, a Fetjukovič otpoče nekakvim novim, 
uvjerljivim glasom, sasvim drukčijim, nego što je dosad govorio. 


XI 
PRELJUBNIK MISLI 


»Ne upropašćuje, gospodo porotnici, moga klijenta samo 
podudaranje činjenica, — reče on, — ne, moga klijenta upropašćuje 
zapravo samo jedna činjenica: a to je — leš starog oca! Da je ovo 
obično ubojstvo, vi biste ovakvu beznačajnost uz pomanjkanje 
dokaza, uz fantastičnost činjenica, kad ih razmatramo svaku za se, a 
ne sve zajedno — zabacili optužbu, ili biste barem dobro promislili 
prije nego što biste upropastili čovjeka jedino zbog predrasuda protiv 
njega, koje on, nažalost, zaslužuje! Ali ovo nije prosto ubojstvo, već 
ocoubojstvo! To imponira toliko, da čak i beznačajnost i 
neosnovanost činjenica, koje terete, postaje značajnijim i 
osnovanijim, i to u umu s najmanje predrasuda. Kako da se opravda 
takav optuženik? Što, ako je ubio i ode nekažnjen, — eto, što osjeća 
svatko u svome srcu gotovo nehotice, instinktivno. Jest, strašna je 
stvar proliti krv oca, krv onoga, koji me je rodio, krv onoga, koji me je 
ljubio, krv onoga, koji nije žalio svog života zbog tebe, koji je od 
djetinjstva tvog u bolestima tvojim zajedno s tobom bolovao, cijelog 
života zbog tvoje sreće stradao i koji je jedino od tvoje radosti, tvojih 
uspjeha živio! O, ubiti takva oca, — to se ne da ni zamisliti! Gospodo 
porotnici, što je to otac, pravi otac, kakva je to velika riječ, kakva 
strašno velika ideja leži u tome nazivu? Mi smo tek ovog časa 
donekle istakli, što je i što mora biti pravi otac. U danom slučaju, 
kojim smo sad svi toliko zauzeti i zbog kojeg boluju naše duše, — u 
danom slučaju ne odgovara otac, pokojni Fjodor Pavlovič, ni 
najmanje onom pojmu oca, kako ga je malo prije zamislilo naše srce. 
To je nesreća. Jest, zbilja je poneki otac nalik na nesreću. 
Razmotrimo tu nesreću pobliže, — jer, gospodo porotnici, mi se ne 
smijemo ničega bojati s obzirom na važnost skore odluke. A osobito 
se ne moramo sad bojati i, tako da kažem, odbacivati izvjesnu ideju, 
poput djece ili plašljivih Žena, kako se zgodno izrazio neobično 
daroviti tužilac. Ali, u svom vatrenom govoru, moj je cijenjeni 


protivnik (koji je postao protivnikom prije, nego što sam i jednu riječ 
progovorio), moj je protivnik nekoliko puta uzviknuo: »Ne, ja nikome 
ne dopuštam da brani optuženika, ja ne ustupam njegovu obranu 
branitelju, što je došao iz Petrograda, — ja sam tužilac, a i branitelj!« 
Eto, što je on nekoliko puta uzviknuo, a međutim je zaboravio da 
spomene ovo: ako je strasni optuženik bio pune dvadeset i tri godine 
toliko zahvalan jedino zbog jedne funte oraha, što ih je dobio od 
jednog jedinog čovjeka, koji ga je kao dijete milovao u roditeljskoj 
kući, onda, naprotiv, nije mogao takav čovjek da ne osjeća sve te 
dvadeset i tri godine, kako je kod oca išao bos, »u stražnjem 
dvorištu, bez čizmica i u hlačicama s jednim pucetom«, kako se 
izrazio čovjekoljubivi doktor Herzenstube. O, gospodo porotnici, 
zašto da razmatramo pobliže tu »nesreću« i ponavljamo ono, što već 
svi znaju! Što je našao moj klijent, kad je stigao ovamo ocu? I zašto, 
zašto da prikazujemo mog klijenta kao čovjeka bez osjećaja, egoistu 
i čudovište? On je neobuzdan, on je divlji i plahovit, i mi mu sad zbog 
toga sudimo, a tko je kriv zbog njegove sudbine, tko je kriv, što je 
dobio ovako loš odgoj uz dobre sklonosti, uz zahvalno i osjetljivo 
srce? Da li ga je tkogod učio razumnosti, da li je podučavan u 
naukama i da li ga je makar iko i bar malo ljubio u njegovu 
djetinjstvu? Moj je klijent živio pod zaštitom božjom, to jest kao divlja 
zvijer. On je možda bio željan da vidi oca poslije toliko godina, on je 
možda prije toga tisuću puta, sjećajući se kao kroz san svog 
djetinjstva, odgonio odvratna priviđenja, koja je usnio u svom 
djetinjstvu, cijelom dušom želio da opravda i zagrli svog oca! | što bi? 
Njega susreću jedino ciničkim podsmjesima, sumnjičenjem i 
spletkarenjem zbog prijepornih novaca; on sluša svaki dan »uz 
konjak« samo razgovore i životna pravila, od kojih mu se prevrće 
srce, i vidi naposljetku oca, gdje preotima od njega, sina, ljubovcu, i 
to sinovljevim novcem, — o, gospodo porotnici, to je odvratno i 
surovo! | taj se starac svima jada zbog sinovljeva nepoštivanja i 
grubosti, blati ga u društvu, nanosi mu štetu, kupuje njegove 
obveznice, da ga strpa u zatvor! Gospodo porotnici, te duše, ti naoko 
tvrda srca, plahoviti i neobuzdani ljudi, kao moj klijent, ponajčešće su 
neobično meka srca, samo što to ne pokazuju. Ne smijte se, ne 
smijte se mojim mislima! Daroviti tužilac rugao se malo prije 
nemilosrdno mojem klijentu, ističući, da voli Schillera, da voli »divno i 


uzvišeno«. Ja se ne bih tako rugao na njegovu mjestu, na mjestu 
tužioca. Jest, ta srca, — o, dajte mi da ustanem u obranu tih srdaca, 
koja su tako rijetko i tako pogrešno shvaćana, — ta srca vrlo često 
žude za nježnim, divnim i pravednim, i to upravo kao kontrast sebi, 
svojoj plahovitosti, svojoj surovosti — žude nesvjesno, žude upravo 
neodoljivo. Strastveni i grubi spolja, oni su sposobni da ljube, na 
primjer, ženu do bola, i to svakako duhovnom i uzvišenom ljubavi. 
Ponovo vas molim, ne rugajte mi se: to najčešće biva u takvih 
priroda. Oni samo ne mogu da sakriju svoju strastvenost, ponekad 
vrlo grubo, — i to ih iznenađuje, to opažaju, a ne vide čovjeka 
iznutra. Ali naprotiv, sve se strasti njihove stišavaju brzo i taj, naoko 
grubi i tvrda srca čovjek, traži uz plemenito i prekrasno biće svoj 
preporod, traži mogućnost da se popravi, da postane boljim, 
uzvišenim i poštenim, — »uzvišenim i divnim«, ma koliko se smijali 
tim riječima! Malo prije sam rekao, da se neću usuditi dotaći romana 
moga klijenta s gospođom Verhovcevom! Međutim, pola riječi 
smijem reći: mi smo malo prije čuli ne iskaz, već krik neprisebne 
žene, koja se sveti, i ona nema, o, ona nema prava, da kori zbog 
nevjere, jer se sama iznevjerila. Da je imala samo malo vremena da 
promisli, ne bi tako svjedočila! O, ne vjerujte joj, moj klijent nije 
»odrod«, kako ga je ona nazvala! Raspeti čovjekoljubac, spremajući 
se na križ, rekao je: »Ja sam pastir dobri; pastir dobri dušu svoju 
daje za ovce, da ni jedna ne propane.« Ne upropašćujmo ni mi duše 
čovječje! Malo prije sam pitao, što je to otac, i odgovorio, da je to 
velika riječ, dragocjen naziv. Ali riječi, gospodo porotnici, treba 
pošteno upotrebljavati, i ja ću se usuditi, da nazovem jedan predmet 
pravom njegovom riječi i vlastitim njegovim imenom: takav otac, 
kakav je bio ubijeni stari Karamazov, ne može se i nije dostojan da 
se nazove ocem. Ljubav prema ocu, koje ne zaslužuje otac, — 
glupost je i nešto nevjerojatno. Ne da se ljubav stvoriti iz ničega, 
samo bog stvara iz ničega. »Očevi, ne ogorčavajte djece svoje«, 
piše apostol iz duše usplamtjele od ljubavi. Ja ne navodim sad ove 
svete riječi zbog moga klijenta, nego ih govorim svima očevima. Tko 
je meni dao tu vlast, da učim sve očeve? Nitko. Ali kao čovjek i kao 

građanin dovikujem im — vivos voco! Mi ne boravimo dugo na 
zemlji, a činimo mnoga ružna djela i govorimo mnoge ružne riječi. | 


zato iskoristimo svaki zgodan trenutak u našem međusobnom 
dodiru, da kažemo jedan drugome i dobru riječ. Tako ću i ja učiniti: 
dok sam na ovom mjestu, iskoristit ću svoj trenutak. Nije nam uzalud 
višom voljom darovana ova tribina, — s nje nas sluša cijela Rusija. 
Ne govorim samo ovdašnjim očevima, nego dovikujem svima 
očevima: »Očevi, ne ogorčavajte svoje djece!« Izvršimo najprije sami 
zavjet Hristov i tek se onda usudimo da zahtijevamo to i od svoje 
djece! Inače nismo očevi, već neprijatelji svoje djece, a i ona nisu 
naša djeca, već naši neprijatelji, i mi smo ih sami učinili svojim 
neprijateljima! Kojom mjerom mjerite, onom će vam se i mjeriti«, to 
ne govorim ja, već to propisuje evanđelje: mjerite onom mjerom, 
kojom i vama mjere. Kako možemo kriviti djecu, ako nam mjere 
našom mjerom? Nedavno je bila u Finskoj osumnjičena neka 
djevojka, sluškinja, da je krišom rodila dijete. Počeli su paziti na nju i 
na kućnom tavanu našli su u kutu, za ciglama, njenu škrinju, za koju 
nije nitko znao, otvorili je i izvadili iz njega lešić novorođenčeta, koje 
je ubila. U istoj škrinji našli su još dva kostura djece, koje je prije 
rodila i ubila iza porođaja, kako je sama priznala. Gospodo porotnici, 
je li ovo mati svoje djece? Jest, ona ih je rodila, a da li im je i mati? 
Hoće li se tkogod od nas usuditi, da je nazove svetim imenom 
majke? Budimo srčani, gospodo porotnici, budimo čak drzoviti, mi 
smo čak dužni da budemo takvi u ovom trenutku, i da se ne bojimo 
izvjesnih riječi i ideja, kao moskovske trgovkinje, koje se boje 
»metala« i »zapaljiva sumpora«. Ne, dokažimo, naprotiv, da se 
progres posljednjih godina dotakao i našeg stupnja razvoja i recimo 
otvoreno: onaj, koji je rodio, nije još otac, nego je otac — koji je rodio 
i zaslužio. O, dakako, ima i drugo značenje, drugo tumačenje riječi 
otac, koje zahtijeva, da moj otac, makar on bio i odrod, makar bio 
zlotvor svojoj djeci, ostane ipak mojim ocem, samo zato, što me je 
rodio. Ali to je već, tako reći, mistično značenje, koje ja ne shvaćam 
umom, nego ga mogu uvažiti jedino vjerom ili, točnije rečeno, na 
vjeru, kao i štošta drugo, što ja ne razumijem, ali u što mi religija 
međutim zapovijeda da vjerujem. Ali u tom slučaju neka to i ostane 
izvan oblasti realnog života. A u oblasti realnog života, koji ima ne 
samo svoja prava, nego i sam nameće velike dužnosti, — u toj 
oblasti, ako želimo da budemo humani, kršćani, moramo, i dužni 
smo da provodimo samo uvjerenje, koje je opravdao razum i 


iskustvo, koja su prošla kroz peć analize, jednom riječi, raditi 
razumno, a ne bezumno, kao u snu i u bunilu, da ne nanesemo štete 
čovjeku, da ne izmučimo i ne upropastimo čovjeka. Eto, tada će to 
biti pravo kršćansko djelo, a ne samo mistično, nego razumno i već 
zaista čovjekoljubivo djelo.« 

Na tom se mjestu razleže silan pljesak iz mnogih krajeva 
dvorane, ali je Fetjukovič čak samo počeo mahati rukama, kao da 
moli, ga ne prekidaju i da mu dadu da izgovori do kraja. Sve se 
odmah primiri. Govornik produži: 

»Mislite li, gospodo porotnici, da takva pitanja mogu mimoići našu 
djecu, kad su već, recimo, mladići, kad već, recimo, počnu 
razmišljati? Ne, ne mogu, i mi nećemo zahtijevati od njih nemoguće 
uzdržljivosti! Nedostojan otac, osobito kad se isporedi s drugim 
očevima, dostojnima, i u druge djece, njegovih vršnjaka, nehotice 
nameću mladiću mučna pitanja. Odgovaraju mu na ta pitanja 
službeno: »On je tebe rodio, i ti si krv njegova, i zato si dužan da ga 
ljubiš.« Mladić se i nehotice daje u misli: »A zar je on ljubio mene, 
kada me je rađao, pita on, čudeći se sve više i više, zar me je rodio 
zbog mene, on mene nije ni poznavao, čak ni spola moga u tom 
trenutku, u trenutku strasti, možda raspaljene pićem, i jedino mi je 
možda predao sklonost piću, — to je eto sve njegovo dobročinstvo... 
Zašto ga moram ljubiti samo zato, što me je rodio, a poslije me 
cijelog života nije volio?« O, vama se možda ta pitanja čine gruba i 
surova, ali ne zahtijevajte od mladog uma nemoguće uzdržljivosti? 


»Goni prirodu na vrata, ona će uljesti kroz prozor«zed —ašto je 
glavno, najglavnije, nećemo se bojati »metala« i »zapaljiva 
sumpora«, nego ćemo riješiti pitanje, kako zahtijeva razum i 
čovjekoljublje, a ne kako zahtijeva mističko shvaćanje. A kako da ga 
riješimo? Evo, ovako: neka sin stane pred oca i razložno zapita lično 
njega: »Oče, reci mi, zašto sam dužan da te volim?« i ako taj otac 
bude kadar i u stanju da mu odgovori i dokaže, — to je prava, 
moralna porodica, koja se ne osniva samo na mističnoj predrasudi 
nego na temeljima razumnim, samosvjesnim i strogo humanim. U 
protivnom slučaju, ako otac ne dokaže, — propada odmah ta 
porodica: on nije njegov otac, a sin dobiva slobodu i pravo, da 
odsada smatra svog oca za strana čovjeka čak i za svog neprijatelja. 


Naša tribina, gospodo porotnici, mora biti školom istine i zdravih 
pojmova!« 

Ovdje je bio govornik prekinut neodoljivim, gotovo pomamnim 
pljeskom. Razumije se, nije pljeskala sva dvorana, ali polovica 
dvorane ipak je pljeskala. Pljeskali su očevi i majke. Gore, gdje su 
sjedile gospođe, čula se cika i vika. Mahali su rupcima. Predsjednik 
stade iz sve snage zvoniti zvoncem. On je bio očito razdražen 
ponašanjem dvorane, ali »očistiti« dvoranu, kako je malo prije 
prijetio, nije se očito usudio: jer su čak pljeskali i mahali rupcima 
govorniku neki dostojanstvenici, koji su sjedili straga u posebnim 
naslonjačima, starčići sa zvijezdama na fraku, tako da se 
predsjednik, kad se stišala galama, zadovoljio jedino prijašnjom 
najstrožom prijetnjom, da će »očistiti« dvoranu, a Fetjukovič, koji je 
bio uzbuđen i likovao, produži opet svoj govor: 

»Gospodo porotnici, vi se sjećate strašne noći, o kojoj Je danas 
već tako mnogo govoreno, kad je sin prešao preko plota, provalio u 
očevu kuću i našao se naposljetku oko u oko sa svojim neprijateljem 
i vređačem, koji ga je rodio, Uporno tvrdim, da on nije u tom trenutku 
dotrčao zbog novaca: optužba zbog grabeža besmislica je, kako 
sam već prije izložio. A nije provalio ni da ga ubije, ne; da je on to 
izvršio s predumišljanjem, pobrinuo bi se već prije bar za oružje, a 
tučani tučak zgrabio je instinktivno, ni sam ne znajući zašto. Ali, 
dopustimo, da je on prevario oca znakovima, dopustimo, da je 
provalio u njegovu sobu, — a ja sam već rekao, da ni jedan trenutak 
ne vjerujem u tu legendu, ali pretpostavimo, makar za jedan 
trenutak, da je tako bilo! Gospodo porotnici, kunem vam se svim 
svetim, da to nije bio njegov otac, već kakav stranac, koji ga je kinjio, 
on bi, pošto bi protrčao kroz sobe i uvjerio se, da se ta žena ne 
nalazi u ovoj kući, pobjegao naglavce, ne nanijevši suparniku 
nikakva zla, udario ga, možda gurnuo, i ništa više, jer njemu nije bilo 
do toga, on nije imao vremena, on je htio da dozna, gdje je ona. Ali 
otac, otac — o, sve je to učinio samo lik oca, koji ga je mrzio od 
djetinjstva, svog neprijatelja, koji ga je vrijeđao, a sad — strašna 
suparnika! Osjećaj mržnje obuzeo ga je nehotice, neodoljivo, on nije 
bio u stanju da rasuđuje: sve je iskrslo u jednom trenutku! To je bio 
afekt bezumlja i ludila, ali i afekt prirodan, koji se osvećuje zbog 
svojih vječnih zakona, neobuzdano i nesvjesno, kao i sve u prirodi. 


Ali ubojica nije ni tu ubio, — ja to tvrdim, ja to glasno kažem, — on je 
samo mahnuo u gadljivu negodovanju, ne želeći da ubije, ne znajući, 
da će ga ubiti. Da nije bilo tog kobnog tučka u njegovim rukama, on 
bi možda samo izbio oca, ali ga ne bi ubio. Kad je pobjegao, nije 
znao, da li je ubijen starac, koga je oborio. Takvo ubojstvo nije 
ubojstvo. Takvo ubojstvo nije ni ocoubojstvo. Ne, ubojstvo takva oca 
ne može se nazvati ocoubojstvom. Takvo se ubojstvo može smatrati 
ocoubojstvom samo iz predrasude! A da li je zaista, da li je zaista 
izvršeno to ubojstvo, dovikujem vam ponovo i to ponovo iz dubine 
svoje duše! Gospodo porotnici, mi ćemo ga osuditi, i on će reći sebi: 
»Ovi ljudi nisu ništa učinili za moju sudbinu, za moj odgoj, za moje 
obrazovanje, da me načine boljim, da me načine čovjekom. Ti me 
ljudi nisu ni nahranili, ni napojili, nisu me gola u tamnici posjetili, i 
eto, sad su me poslali na robiju. Ja sam s njima obračunao, sad im 
nisam ništa dužan, i nikome nisam dužan na sve vijeke vjekova. Oni 
su zli, i ja ću biti zao. Oni su surovi, i ja ću biti surov.« Eto, što će on 
reći, gospodo porotnici! I kunem vam se: osudom vašom vi ćete 
samo pomoći, olakšati mu savjest, on će proklinjati krv, koju je prolio, 
ali neće zbog toga žaliti. Istovremeno ubijate u njemu mogućnost da 
još postane čovjek, jer on će ostati zao i slijep cijelog života. A želite 
li da ga kaznite strašno, grozno, najužasnijom kaznom, kakva se 
samo može zamisliti, ali u namjeri, da ga spasite i preporodite 
njegovu dušu zauvijek? Ako je tako, onda ga prignječite vašim 
milosrđem. Vi ćete vidjeti, vi ćete čuti, kako će zadrhtati i užasnuti se 
njegova duša: Zar meni tolika milost, tolika ljubav, i jesam li je 
dostojan? — vidite, tako će vam on doviknuti! O, ja znam, ja poznam 
to divlje, ali plemenito srce, gospodo porotnici. Ono će se pokloniti 
pred vašim velikim činom, ono žudi za velikim aktom ljubavi, ono će 
se razbuktati i uskrsnuti zauvijek. Ima duša, koje u svojoj 
ograničenosti okrivljuju cio svijet. Ali prignječite tu dušu milosrđem, 
ukažite joj ljubav i ona će prokleti svoje djelo, jer u njoj ima toliko 
dobrih zametaka. Duša će se raširiti i vidjeti, koliko je bog milostiv i 
koliko su ljudi divni i pravedni. On će se užasnuti i njega će tištati 
kajanje i veliki dug, koji će mu odsada stajati pred očima. I onda 
neće reći: »Ja sam obračunao«, nego će reći: »Ja sam kriv pred 
svima ljudima i najnedostojniji od svih ljudi.« Uskliknut će s 
pokajničkim suzama i vrelim paćeničkim ganućem: »Ljudi su bolji od 


mene, jer nisu htjeli da me upropaste, već da me spase!« O, a vama 
je tako lako to učiniti, taj čin milosrđa, jer uz nedostatak bilo kakvih 
indicija, koje bi bar donekle sličile na istinu, bit će vama i suviše 
teško izreći: »Jest, kriv je.« Bolje je osloboditi deset krivaca, nego li 
osuditi jednog nevinog, — čujete li, čujete li vi taj veličanstven glas iz 
prošlog vijeka naše slavne povijesti? Zar da ja, nedostojni, 
podsjećam na to, da zadatak ruskog suda nije, samo da kažnjava, 
nego da i spasava čovjeka! Ostavite drugim narodima slovo i kaznu, 
a nama duh i smisao, spas i preporod posrnulih. I ako je tako, ako je 
zaista takva Rusija i njen sud — onda — naprijed Rusijo, i ne plašite 
nas, ne plašite svojim bijesnim trojkama, pred kojima se s 
gnušanjem uklanjaju ostali narodi! Neće bijesna trojka, nego 
veličanstvena ruska trijumfalna kola svečano i mirno stići do cilja. U 
vašim je rukama sudbina mog klijenta, u vašim je rukama sudbina 
naše ruske pravde. Vi ćete je spasiti, vi ćete je obraniti, vi ćete 
dokazati, da je ima tko čuvati, da je u dobrim rukama!« 


XIV 
SELJACI SE ISKAZAŠE 


Tako završi Fetjukovič, i oduševljenje, koje je ovaj put izbilo kod 
slušalaca, bilo je neodoljivo, kao bura. Više nije imalo smisla 
suzbijati ga: žene su plakale, plakali su i mnogi muškarci, čak i dva 
dostojanstvenika proliše suze. Predsjednik se pokorio i čak oklijevao 
da pozvoni zvoncem: »Obarati se na takav entuzijazam značilo bi 
obarati se na svetinju,« kako su poslije kod nas vikale gospođe. | 
govornik je bio iskreno tronut. | u tom trenutku podiže se još 
jedamput Ipolit Kirilovič, da »replicira«. Njegova pojava izazva 
negodovanje: »Kako? Što ovo znači? On se još usuđuje da 
replicira?« zaćeretaše gospođe. Ali da su zaćeretale sve gospođe 
ovog svijeta, a na čelu njihovu i tužiočeva žena, supruga Ipolita 
Kiriloviča, ni onda ga ne bi mogli obuzdati u ovom trenutku. On je bio 
blijed, tresao se od uzbuđenja; prve riječi, prve rečenice, što ih je 
izrekao, bile su čak nerazumljive. On se gušio, pogrešno izgovarao, 
bunio se. Ali se ipak brzo sabrao. No iz tog njegova drugog govora 
navest ću tek nekoliko rečenica. 


»... Nas kore, da smo stvorili roman... A što je ispalo kod 
branitelja, sve roman do romana? Samo još nedostaju stihovi. Fjodor 
Pavlovič, čekajući na ljubavnicu, dere kuvertu i baca je na pod. 
Spominje se, što je čak govorio pritom. A zar to nije pjesma? | gdje 
je dokaz, da je on izvadio novac, tko je čuo, što je on govorio? A 
slaboumni idiot Smrdljakov pretvoren je u nekakva bajronskog 
junaka, koji se osvećuje društvu, jer je nezakonito dijete, — zar to 
nije pjesma po ukusu bajronskom? A sin, koji je provalio u očevu 
sobu i ubio ga, a u isto vrijeme i nije ubio, to već nije ni roman, ni 
pjesma, nego sfinga, koja zadaje zagonetke, koje, razumije se, ni 
sama ne umije da odgonetne. Ako je ubio, onda je ubio, a što je to, 
ako je ubio, onda nije ubio, — tko bi to mogao razumjeti? Zatim nam 
objavljuje, da je naša tribina, tribina istine i zdravih pojmova i s te 
tribine »zdravih pojmova« ori se s kletvom aksiom, da je prosta 
predrasuda, ako se ubojstvo oca naziva ocoubojstvom! Ali ako je 
ocoubojstvo predrasuda i ako bude svako dijete pitalo oca: »Oče, 
zašto moram ljubiti?« — što će onda biti s nama, što će biti s 
društvenim temeljima, kamo će se djeti porodica? Ocoubojstvo, to je, 
vidite li, samo  »zapaljiv —sumpor« moskovske  trgovkinje. 
Najdragocjeniji, najsvetiji zavjeti o svrsi i budućnosti ruskog suda 
predstavljaju nam se izopačeno i lakoumno, samo da se postigne 
Cilj, postigne opravdanje onog, što se ne može opravdati. O, 
prignječite ga milosrđem, uzvikuje branitelj, — a zločincu samo to i 
treba, i sutra će vidjeti, kako će biti prignječen! A nije li branitelj 
suviše skroman, tražeći samo optuženikovo oslobođenje? Zašto ne 
zahtijeva, da se osnuje stipendija, koja će se zvati stipendijom 
ocoubojice, da bi se ovjekovječilo njegovo djelo za potomstvo i 
mlado pokoljenje? Ispravlja se evanđelje i religija: to je, kažu, sve 
mistika, a evo mi imamo pravo kršćanstvo, već provjereno analizom 
razuma i zdravih pojmova. | vidite, podižu pred nama lažnu sliku 
Hristovu! Kojom mjerom mjerite, onom će vam se i mjeriti, uzvikuje 
branitelj i u istom trenutku izvodi, da je Hrist zapovjedio, da mjerimo 
onom mjerom, kojom i nama mjere, — i to s tribine istine i zdravih 
pojmova! Zavirujemo u evanđelje jedino prije naših govora samo 
zato, da zablistamo poznavanjem ipak dosta originalnog djela, koje 
nam može dobro doći i poslužiti, prema mjeri i veličini potrebe, radi 
nekog efekta. A Hrist nam izričito zapovijeda, da tako ne činimo, da 


izbjegavamo da tako činimo, jer tako rade pakosni ljudi, mi pak 
moramo opraštati i podmetati svoj obraz, a ne mjeriti onom mjerom, 
kojom nam mjere oni, koji nas vrijeđaju. Vidite, tome nas je učio naš 
bog, a ne tome, da je predrasuda braniti djeci da ubijaju svoje očeve. 
I nećemo s tribine istine i zdravih pojmova ispravljati evanđelje 
našeg boga, koga se branitelj udostojio da nazove samo »raspetim 
čovjekoljupcem«, nasuprot čitave pravoslavne Rusije, koja mu kliče: 
»Ti si bog naš!...« 

Ovdje se umiješao predsjednik i obuzdao zanesenog tužioca, 
zamolivši ga, da ne pretjeruje i ostane u odgovarajućim granicama 
itd., kako obično govore predsjednici u ovakvim slučajevima. A i 
dvorana je bila uznemirena. Publika se komešala i čuli su se čak 
uzvici negodovanja. Fetjukovič nije ni replicirao, on se samo uspeo 
na tribinu, položio ruku na srce i rekao uvrijeđenim glasom nekoliko 
dostojanstvenih riječi. On se tek olako i s podsmijehom ponovo 
dotakao »romana« i »psihologije« i uz jednu riječ na jednom mjestu 
nadovezao: »Jupitre, ti se ljutiš, dakle nemaš pravo,« — čime je 
izazvao odobravajući smijeh mnogih iz publike, jer Ipolit Kirilovič nije 
nimalo naličio na Jupitra. Zatim je Fetjukovič na objedu, kao da on 
dopušta mladom pokoljenju da ubija svoje očeve, primijetio s 
dubokim dostojanstvom, da on na to neće ni da odgovara. Što se 
tiče »lažne slike Hristove« i da se nije udostojao da nazove Hrista 
bogom, već ga je nazvao samo, »razapetim čovjekoljupcem«, što je 
»protivno pravoslavlju i ne bi smjelo biti izrečeno s tribine istine i 
zdravih pojmova«, natuknuo je Fetjukovič o »insinuaciji«, a i to, da je 
on, kad je polazio ovamo, mogao bar na to računati, da je ovdašnja 
tribina sačuvana od objeda »opasnih po moju ličnost, kao građanina 
i vjernog podanika«. Ali kod tih riječi opomenuo je predsjednik i 
njega, ali se Fetjukovič pokloni i završi svoju repliku, praćenu 
sveopćim odobravanjem dvorane. Ipolit Kirilovič bio je, po mišljenju 
naših gospođa, »zauvijek smožden«. 

Zatim je bila dana riječ i optuženiku. Mitja ustade, ali je govorio 
vrlo malo. On je bio strašno umoran, i tjelesno i duševno. Ona 
vidljiva samostalnost i snaga, s kojom se jutros pojavio u dvorani, 
gotovo je nestala. On kao da je u tom danu preživio nešto, što ga je 
za cio život urazumilo i naučilo nečem vrlo važnom, što prije nije 


shvaćao. Glas mu je bio malaksao, nije više vikao, kao do sada. U 
riječima njegovim zvučalo je nešto novo, smireno, dotučeno i krotko. 

»Što da kažem, gospodo porotnici? Približuje se osuda, osjećam 
na sebi desnicu božju. Došao je kraj propalici! Ali kao da se bogu 
ispovijedam, tako velim i vama: »Krvi oca svoga — nisam kriv!« 
Posljednji put ponavljam: »Nisam ga ja ubio!« Bio sam raskalašen, 
ali sam ljubio dobro. Sve sam težio, da se popravim, a živio sam kao 
divlja zvijer. Hvala tužiocu, mnogo mi je tog o meni rekao, što nisam 
ni znao, ali nije istina, da sam ubio oca, prevario se tužilac! Hvala i 
branitelju, u suzama sam ga slušao, ali nije istina, da sam ubio oca, i 
nije bilo potrebno to ni pretpostavljati. Liječnicima ne vjerujte, ja sam 
potpuno pri pameti, samo je duši mojoj teško. Ako mi se smilujete, 
ako me oslobodite, — pomolit ću se bogu za vas. Bit ću bolji, dajem 
vam riječ, pred bogom dajem. A ako me osudite, sam ću slomiti nad 
glavom mač i poljubiti krhotine! Ali smilujte mi se, ne lišavajte me 
mog boga, poznam sebe: počet ću mrmljati! Teško je duši mojoj, 
gospodo... smilujte se!« 

On je gotovo pao na svoje mjesto, glas mu je zastao i posljednju 
je rečenicu jedva izgovorio. Zatim je sud prešao na formuliranje 
pitanja i počeo da pita stranke za njihove zaključke. Ali neću da 
opisujem sve potankosti. Naposljetku su se porotnici digli, da odu da 
se posavjetuju. Predsjednik je bio jako umoran i zato su mu riječi, 
kojima ih je ispratio, bile vrlo nespretne: »Budite nepristrani, ne 
povodite se za lijepim riječima obrane, ali, međutim, vagnite, sjetite 
se, da na vama leži velika odgovornost« itd. itd. Porotnici se udaljili, i 
rasprava je bila prekinuta. Mogao je čovjek ustati, prošetati se, 
izmijeniti skupljene utiske, zagristi u bifeu. Bilo je već vrlo kasno, 
jedan sat poslije ponoći, ali nitko nije odlazio. Svi su bili tako napeti i 
raspoloženi, da im nije bilo do spavanja. Svi su iščekivali premrla 
srca, mada uostalom nije svima premrlo srce. Gospođe su bile tek 
histerično nestrpljive, ali su im srca bila mirna: »Nema sumnje, da će 
ga osloboditi.« Svi su se spremali za efektni trenutak općeg 
entuzijazma. Priznajem, i u muškoj polovici dvorane bilo je mnogo, 
koji su bili uvjereni, da će ga svakako osloboditi. Neki su se radovali, 
drugi mrgodili, a neki su prosto objesili nosove: nisu željeli, da ga 
oslobode! Sam Fetjukovič čvrsto je vjerovao u uspjeh, Njega su sa 
svih strana opkolili, čestitali mu, ulagivali mu se. 


— Postoje, — rekao je on u jednoj grupi, kako su poslije pričali, 
— postoje nevidljivi konci, što vežu branitelja s porotnicima. Oni se 
zapliću i osjećaju još za vrijeme govora. Ja sam ih osjetio, oni 
postoje. Pobjeda je naša, budite mirni. 

— A što će sad reći naši seljačići? — zapita neki namrgođeni, 
debeli i kozičavi gospodin, vlastelin, čije je vlastelinstvo bilo nedaleko 
od grada, prilazeći jednoj grupi gospode, koja su se razgovarala. 

— Ali nisu u poroti sami seljačići. Imaju i četiri činovnika. 

— Jest, i činovnika, — prilazeći reče član kotarske uprave. 

— A poznajete li Nazarjeva, Prohora Ivanoviča, onog trgovca s 
kolajnom, porotnika? 

— A zašto? 

— Silan um. 

— Ali on neprestano šuti. 

— Istina, neprestano šuti, ali to bolje. Neće njega Petrograđanin 
učiti, on bi sam mogao cio Petrograd naučiti, ima dvanaestero djece, 
pomislite! 

— Ali, molim vas, zar je moguće, da ga neće osloboditi? — vikao 
je u drugoj grupi jedan naš mladi činovnik. 

— Sigurno će ga osloboditi, — začu se odlučan glas. 

— Sramota bi bila, bruka, ako ga ne oslobode! — vikaše 
činovnik. — Neka je i ubio, ali razlika je otac i otac! I naposljetku, on 
je bio u takvu stanju... | zaista, mogao je samo zamahnuti tučkom i 
onaj se srušio. Samo je zlo, da su slugu umiješali. To je naprosto 
smiješna epizoda. Ja bih na braniteljevu mjestu rekao otvoreno: ubio 
je, ali nije kriv, neka vas đavo nosi! 

— On je tako i učinio, samo što nije rekao: »neka vas đavo nosi.« 

— Ipak, Mihajle Semjonoviču, gotovo je tako kazao, — prihvati 
treći glas. 

— Molim vas, gospodo, kod nas su uz uskršnji post oslobodili 
glumicu, koja je zakonitoj ženi svog ljubavnika prerezala grkljan. 

— Nije ga sasvim prerezala. 

— Svejedno, svejedno, počela je da reže. 

— A ono, što je o djeci rekao? Veličanstveno! 

— Veličanstveno. 

—Aomistici, o mistici, a? 


— Ta prodite se mistike, — povika netko, — bit će bolje, da 
mislite na Ipolita i na njegovu karijeru! Sutra će mu žena zbog 
Mitjenke oči iskopati. 

— Ajelii ona ovdje? 

— Kako ovdje? Da je ovdje, ovdje bi mu iskopala. Kod kuće sjedi, 
bole je zubi. He-he-he! 

— He, — he, — he! 

U trećoj grupi. 

— A Mitjenku će sigurno osloboditi. 

— Što će imati od toga? Sutra će cijelu »Prijestolnicu« tumbe 
okrenuti, deset će dana bančiti. 

— A davo! 

— Pa da, đavo ostaje đavo, nije prošlo bez đavola, jer gdje je bio, 
ako ne ovdje. 

— Gospodo, krasnorječivost, kažu. Ali ipak se ne smiju očevima 
razbijati glave kantarima. Inače, dokle ćemo doći? 

— A trijumfalna kola, trijumfalna kola, sjećate li se? 

— Od taljiga načinio trijumfalna kola. 

— A sutra će načiniti od trijumfalnih kola taljige, »prema mjeri 
potrebe, sve prema mjeri potrebe«. 

— Izvještio se, bome, svijet. Ima li, gospodo, kod nas u Rusiji 
istine ili je uopće nema? 

Ali zazvoni zvonce. Porotnici su se savjetovali cio sat, ni više, ni 
manje. Nasta duboka šutnja, čim je opet posjedala publika. Sjećam 
se, kako su porotnici ušli u dvoranu. Napokon! Neću da navodim 
pitanja od točke do točke, a i zaboravio sam ih. Samo se sjećam 
prvog i glavnog predsjednikova, to jest: »da li je ubio hotimično i s 
namjerom grabeža?« (ne sjećam se teksta). Sve je zamrlo. Pročelnik 
porotnika, onaj naime činovnik, koji je bio najmlađi, odgovori glasno i 
jasno, za mrtve tišine u dvorani: 

— Jest, kriv je! 

I zatim je slijedilo na sva pitanja to isto: kriv je, jest, kriv je, i to 
bez ikakva milosrđa. Tome se nije nitko nadao, jer svi su očekivali 
bar obzirnost. Mrtva tišina dvorane nije se narušavala, bukvalno kao 
da su se svi skamenili — i oni, koji su željeli osudu, i oni, koji su 
željeli, da bude oslobođen. A to je bilo tek u prvim trenucima. Zatim 
je nastao strašan metež. Među muškom publikom bilo ih je mnogo, 


koji su bili vrlo zadovoljni. Neki su čak trljali ruke, ne krijući svoje 
radosti. A oni, koji su bili nezadovoljni, bili su sasvim potišteni, 
sljegali su ramenima, šaptali između sebe i kao da nisu još sve 
shvatili. Ali, bože moj, što bi od naših gospođa! Mislio sam, da će dići 
bunu. Isprva kao da nisu vjerovale svojim ušima. | odjedamput 
začuše se cijelom dvoranom poklici: »A što je ovo? Još i to?« One 
poskakaše sa svojih mjesta. Sigurno im se činilo, da se može odmah 
sve opet promijeniti i preraditi. U tom se trenutku naglo diže Mitja, 
pruži ruke preda se i potresno zavapi: 

— Kunem se bogom i strašnim sudom njegovim, da nisam kriv 
krvi oca svoga! Katja, opraštam ti! Braćo, prijatelji, poštedite drugu! 

On ne dovrši, nego zaplaka strašno i glasno, da se orila cijela 
dvorana, nekakvim tvrdim, novim, nekako neočekivanim glasom, koji 
se, bog bi ga znao, otkuda, odjedamput u njega pojavio. Gore na 
galeriji, u najstražnjem kutu, razleže se prodiran ženski vrisak: to je 
vrisnula Grušenjka. Ona je prije toga zamolila nekog i nju su ponovo 
pustili u dvoranu, još prije početka rasprave. Mitju su odveli. 
Proglašenje presude bilo je odloženo za sutra. Sva se dvorana digla 
u metežu, ali ja više nisam ni čekao, ni slušao. Zapamtio sam 
nekoliko uzvika, koje sam čuo već na stepenicama, kad sam izlazio. 

— Dvadeset će godina rudnike mirisati ' 
— Ne manje. 

— Jest, naši se seljačići iskazaše. 

— | dotukoše našeg Mitjenku! 


EPILOG 
| 
PLANOVI ZA MITJIN SPAS 


Peti dan poslije Mitjine osude, vrlo rano izjutra, još u devet sali, 
došao je Aljoša Katarini Ivanovnoj, da se konačno dogovori s njom o 
nečem za njih oboje vrlo važnom, a osim toga i s porukom. ona je 
sjedila i razgovarala s njim u onoj istoj sobi, u kojoj je nekad primila 
Grušenjku; u susjednoj, drugoj sobi, ležao je u nesvijesti i u groznici 
Ivan Fjodorovič. Katarina Ivanovna naredila je odmah poslije one 
scene u sudu, da prenesu bolesnog Ivana Fjodoroviča, koji je bio 
izgubio svijest, u njenu kuću, ne obazirući se na buduće, neizbježne 
razgovore u društvu i na to, što će je društvo osuđivati. Jedna od 
dviju rođakinja, što su živjele s njom, otputovala je odmah poslije 
scene na sudu u Moskvu, a druga je ostala. Ali da su i obje 
otputovale, Katarina Ivanovna ne bi se bila iznevjerila svojoj odluci, 
nego bi ostala da njeguje bolesnika i da sjedi uza nj dan i noć. Liječili 
su ga Varvinski i Herzenstube, a moskovski je liječnik otputovao 
natrag u Moskvu, otklonivši da dade svoje mišljenje o mogućem 
ishodu bolesti. Oba liječnika, iako su hrabrili Katarinu Ivanovnu i 
Aljošu, nisu, vidjelo se, mogli dati čvrste nade. Aljoša je dolazio 
bolesnom bratu dvaput dnevno. A sad je došao s osobitim i vrlo 
važnim poslom i naslućivao je, kako će mu biti teško, da povede 
razgovor o tome, a međutim se jako žurio: on je imao tog istog jutra 
da obavi još jedan neodložan posao na drugom jednom mjestu i 
morao se žuriti. Već su se razgovarali četvrt sata, Katarina Ivanovna 
bila je blijeda, strašno umorna, a ujedno se nalazila u neobično 
bolesnom uzbuđenju: ona je naslućivala, zašto joj je, pored ostalog, 
došao Aljoša. 

— Ne uznemirujte se zbog njegove odluke, — reče ona odlučno 
Aljoši. — Ovako ili onako, ipak će doći do istog rješenja: on mora 
pobjeći! Ovaj zlosretnik, ovaj junak časti i savjesti, — ne onaj, ne 
Dmitrij Fjodorovič, već ovaj, što leži iza ovih vrata i koji je sebe 
žrtvovao radi brata (nadoveza Katarina Ivanovna usplamtjelih očiju), 
— on mi je već odavno saopćio taj plan bijega. Znate, on je već 


pohvatao neke veze... Ja sam vam već koješta saopćila... Vidite, to 
će se izvesti po svoj prilici na trećoj etapi odavde, kad povedu 
skupinu prognanika u Sibir. O, dotle je još daleko. Ivan Fjodorovič 
bio je već kod zapovjednika treće etape. Samo se ne zna, tko će biti 
zapovjednik skupine, a to se i ne može unaprijed saznati. Sutra ću 
vam možda pokazati plan sa svim potankostima, koji mi je ostavio 
Ivan Fjodorovič uoči glavne rasprave, za slučaj, da se štogod... To je 
bilo baš onda, kada ste nas, sjećate li se, zatekli ono veče, da se 
svađamo: on je već silazio niz stepenice, a ja sam ga prisilila, da se 
vrati, kad sam vas opazila, sjećate li se? Znate li, zbog čega smo se 
onda posvadili? 

— Ne, ne znam, — odgovori Aljoša. 

— Razumije se, on je to onda pred vama zatajio: vidite, baš zbog 
tog plana o bijegu. On mi je još tri dana prije toga otkrio sve, što je 
glavno, — onda smo se i stali svađati, i svađali smo se cijela tri 
dana. A posvadili smo se, što sam se odjedamput razljutila, kad mi je 
on saopćio, da će Dmitrij Fjodorovič, u slučaju, da bude osuđen, 
pobjeći u inozemstvo s onim stvorom, — neću vam reći zašto; ni 
sama ne znam zašto... O, dakako, razljutila sam se onda zbog tog 
stvora, i osobito za to, što i ona također bježi s Dmitrijem u 
inozemstvo! — uzviknu odjedamput Katarina Ivanovna uzdrhtalih 
usana od srdžbe. — Čim je Ivan Fjodorovič onda spazio, da sam se 
toliko rasrdila zbog tog stvora, odmah je pomislio, da sam zbog nje 
ljubomorna na Dmitrija. Onda smo se, vidite, zbog toga prvi put 
posvadili. Nisam htjela da mu išta objašnjavam, oproštenje moliti 
opet nisam mogla, jer mi je bilo teško, što je takav čovjek mogao 
posumnjati, da sam prije voljela onoga... | to onda, kad sam mu 
sama već davno prije toga otvoreno rekla, da ne ljubim Dmitrija, 
nego samo njega! Ja sam se razljutila na nj jedino iz bijesa prema 
tom stvoru! Poslije tri dana, one naime večeri, kad ste vi ušli, donio 
mi je zapečaćenu kuvertu, koju neka odmah raspečatim, ako mu se 
štogod desi. O, on je predviđao svoju bolest. Otkrio mi je, da se u 
kuverti nalaze detalji pisma o bijegu i, u slučaju, da umre ili se teško 
razboli, da ja samo spasim Mitju. Onda je ostavio kod mene i 
novaca, gotovo deset tisuća, — onaj isti novac, za koji je tužilac čuo 
od nekoga, kako je bio spomenuo u svom govoru, da ga slao 
mijenjati. Mene je strašno iznenadilo, da Ivan Fjodorovič, iako je još 


uvijek bio na me ljubomoran i još uvijek bio uvjeren, da ljubim Mitju, 
nije međutim napustio misao da spasi brata, i meni, meni lično 
povjerio plan njegova spasavanja. O, to je bila žrtva! O, vi ne 
možete, Alekseju Fjodoroviču, shvatiti takvo samopožrtvovanje u 
svoj njegovoj punoći! Htjela sam s pobožnošću da padnem pred 
njegove noge, ali kad sam pomislila, da bi on mogao to shvatiti samo 
kao radost moju zbog Mitjina spasa (a on bi to svakako pomislio), 
toliko me je bila razdražila već sama mogućnost, da bi on mogao 
pomisliti tako nešto neopravdano, da sam opet planula i, mjesto da 
mu poljubim noge, ja mu opet priredih scenu! O, mene nesretne! 
Takav je moj karakter, — užasan, nesretan karakter! O, vi ćete još 
vidjeti: ja ću učiniti, ja ću ga dovesti dotle, da će me napustiti zbog 
druge, s kojom će moći lakše živjeti, kao Dmitrij, ali onda... ne, onda 
neću moći više izdržati — ubit ću se! A kad ste vi onda ušli i kad sam 
vas pozvala, a njemu zapovjedila, da se vrati, onda me je, čim je 
ušao s vama, obuzela tolika srdžba zbog njegova pogleda punog 
mržnje i prezira, kojim me je iznenada pogledao, da sam vam — 
sjećate li se — viknula, da me je on, samo on uvjerio, da je ubojica 
njegov brat Dmitrij! Namjerno sam ga oklevetala, da ga još jedamput 
ujedem, jer me nije nikad uvjeravao, da je brat — ubojica, već 
naprotiv, u to sam ja njega uvjeravala! A svemu je, svemu kriv moj 
bijes. Ja sam, ja sam priredila onu prokletu scenu u sudu. Htio je da 
mi dokaže, kako je zaista plemenit, pa ma ja i ljubila njegova brata, 
on ga ipak neće upropastiti iz osvete i ljubomora. Vidite, tako je i 
stupio pred sud... Ja sam svemu uzrok, samo sam ja kriva! 

Još se nikad nije Katja ovako ispovijedala Aljoši, i on je osjetio, 
da se ona sad nalazi upravo u onom stupnju nepodnosive patnje, 
kad najponosnije srce s bolom satire svoj ponos i pada pobijeđeno 
od tuge. O, Aljoša je znao još za jedan užasan uzrok njene sadašnje 
patnje, iako ga je ona itekako krila pred njim za sve ove dane poslije 
Mitjine osude, ali njega bi zbog nečeg i suviše boljelo, kad bi se ona 
odlučila da padne ničice i sama otpočne da govori s njime o tom 
uzroku. Ona je patila zbog svoje »izdaje« na sudu, i Aljoša je 
naslućivao, da je goni savjest, da zbog toga optuži samu sebe, baš 
pred njim, pred Aljošom, sa suzama, i vriskom, i histerijom i 
padanjem na pod. A on se bojao te minute i želio da poštedi patnicu. 


I zato mu je bilo vrlo teško da izvrši poruku, zbog koje je došao. On 
opet poče da govori o Mitji. 

— Ništa zato, ništa zato, za njega se ne bojte! — ponovo otpoče 
Katja tvrdoglavo i odlučno, — sve je to kod njega samo trenutačno, 
ja ga poznam, i suviše dobro poznajem njegovo srce. Budite 
uvjereni, da će pristati na bijeg! I, što je glavno, to ne mora biti 
odmah, bit će još vremena, da se odluči. Dotle će Ivan Fjodorovič 
ozdraviti i ovime će sam upravljati, tako da ja neću imati što da 
radim. Ne uznemirujte se, pristat će na bijeg. A on je već 
sporazuman s tim, zar on može ostaviti onog svog stvora? A na 
robiju je neće pustiti, pa kako da on onda ne bježi? On vas se 
osobito boji, boji, da nećete odobriti bijega s moralnog stajališta, ali 
mu morate to velikodušno dopustiti, ako je već potrebna za to vaša 
sankcija, — nadoveza Katja zajedljivo. 

Ona na čas zašutje i osmjehnu se: 

— On govori, — prihvati ona opet, — o nekoj himni, o križu, koji 
mora ponijeti, o nekakvu dugu, sjećam se, Ivan Fjodorovič pričao mi 
je onda mnogo o tome, i kad biste znali, kako je govorio! — uzviknu 
odjedamput Katja osjećajno, — kad biste znali, kako je ljubio onog 
nesretnika u onom trenutku, kad mi je pričao o njemu, i kako ga je, 
možda, mrzio u onom trenutku! A ja, o, a ja sam primila onda 
njegovo pričanje i suze s oholim podsmijehom. O mene, stvora! Ja 
sam stvor, ja! Ja sam ga natjerala u ludilo! A onaj, osuđeni, — zar je 
on spreman da pati, — završi Katja razdraženo, — i onakav da pati? 
Onakvi, kakav je on, nikad ne pate. 

Nekakav osjećaj mržnje i gadljiva prezira zazvuča u tim riječima. 
Međutim, ona ga je ipak izdala. »Što«, pomisli Aljoša u sebi, »možda 
ga zato, što se osjeća kriva pred njim, i mrzi ponekad.« On je želio, 
da je to samo »ponekad«. U posljednjim Katjinim riječima čuo je on 
izazov, ali ga ne prihvati. 

— Zato sam vas i pozvala danas, da mi obećate, da ćete ga sami 
nagovoriti. Ili bi i bijeg po vašem mišljenju bio također nešto 
nepošteno, nešto kukavičko ili... nešto nekršćansko? — nadoveza 
Katja s još otvorenijim izazovom. 

— NE, nipošto. Ja ću mu sve reći... — promrmlja Aljoša. — On 
vas zove, da mu dođete danas, — lupi on odjedamput, gledajući joj 
čvrsto u oči. 


Ona se sva stresla i malo uzmakla od njega na divanu. 

— Mene... zar je to moguće? — promuca ona sva blijeda. 

— Moguće i mora biti! — otpoče Aljoša energično i živahno. — Vi 
ste mu jako potrebni, i to baš sad. Ja ne bih o tome ni počinjao 
govoriti, niti, bih vas prije vremena mučio, kad to ne bi bilo prijeko 
potrebno. On je bolestan, on je kao lud, on neprestano čezne za 
vama. Ne zove vas, da se pomirite, već samo da dođete i da se 
pojavite na pragu. Od onog mu se dana štošta dogodilo. On shvaća, 
koliko je pred vama kriv. Ali on ne traži, da mu oprostite: »meni se ne 
može oprostiti«, — kaže on, već samo želi, da se vi pojavite na 
pragu... 

— Vi ste me tako iznenada... — promuca Katja, — ja sam sve 
ove dane slutila, da ćete vi zbog toga doći... Ja sam znala, da će me 
on pozvati!... To je nemoguće! 

— Neka je nemoguće, ali ipak učinite. Sjetite se, on je prvi put 
potresen, što vas je uvrijedio, prvi put u životu, nikad prije toga u 
životu nije on to tako potpuno shvatio! On veli: »ako odbije da dođe, 
bit ću odsad cijelog života nesretan.« Čujete li: kažnjenik, osuđen na 
dvadeset godina, još se nada da će biti sretan, — zar to nije 
žalosno? Pomislite: posjetit ćete nevino nastradalog, — ote se Aljoši 
izazivački, — njegove su ruke čiste, na njima nema krvi! Posjetite ga 
sad zbog njegovih budućih bezbrojnih patnji!... Dođite, potražite ga u 
mraku... stanite na prag, i ništa više... Vi morate, vi morate to da 
učinite! — završi Aljoša i naglasi neobično snažno riječ »morate«. 

— Moram... ali... ne mogu... — prostenja Katja, — on će u me 
gledati... ne mogu. 

— Vaše se oči moraju sresti. Kako ćete živjeti cijelog života, ako 
se sad ne odlučite? 

— Bolje je patiti cio život. 

— Vi morate doći, morate doći, — ponovo naglasi Aljoša 
neumoljivo. 

— Zašto danas, zašto baš sad... Ne mogu ostaviti bolesnika... 

— Na minutu možete, tek na trenutak. Ako ne dođete, on će za 
jednu noć dobiti vrućicu. Ne govorim vam valjda neistinu, imajte 
milosrđa! 

— Imajte vi sa mnom milosrđa, — gorko ga prekori Katja i 
zaplaka. 


— Dakle, doći ćete! — reče Aljoša odlučno, kad spazi njene 
suze. — Idem da mu kažem, da ćete odmah doći. 

— Ne, nipošto mu to ne recite! — vrisnu Katja prestravljeno. — 
Doći ću, ali mu unaprijed ne govorite, jer ja ću doći, ali možda neću 
UĆI... Još ne znam... 

Glas je izda. Ona je teško disala. Aljoša se diže da pođe. 

— A ako se s kim sretnem? — zapita ona tiho i opet sva 
problijedi. 

— Zato je potrebno, da idete odmah, da se ne biste ondje s kim 
sreli. Ondje nema sad nikog, istinu vam velim. Mi ćemo vas čekati, 
— završi on odlučno i iziđe iz sobe. 


ll 
NA TRENUTAK JE LAŽ POSTALA ISTINOM 


On se požuri u bolnicu, gdje je sad ležao Mitja. Sutradan poslije 
osude dobio je živčanu groznicu, te su ga premjestili u našu gradsku 
bolnicu, u odio za kažnjenike. Ali na molbu Aljoše i mnogih drugih 
(Hohlahove, Lize i drugih) nije liječnik Varvinski smjestio Mitju s 
kažnjenicima, već zasebno, u onu istu sobicu, u kojoj je ležao 
Smrdljakov. Istina, na kraju hodnika stajao je stražar, a na prozoru su 
bile rešetke, i Varvinski je mogao biti potpuno miran zbog svoga, 
iako ne sasvim zakonitog obzira prema njemu, ali to je bio mlad 
čovjek dobra srca i milosrdan. Shvaćao je, kako je takvu čovjeku, 
kao što je Mitja, vrlo teško, da odjedamput zakorači u društvo ubojica 
i lopova, i da se na to mora najprije obiknuti. Posjećivanje rodbine i 
poznanika dozvolio je i liječnik, a i tamnički upravitelj, pa čak i 
ispravnik, no sve krišom. Ali ovih dana posjetili su Mitju jedino Aljoša 
i Grušenjka. I Rakitin je već dvaput svom silom nastojao, da se vidi s 
njim, ali je Mitja odlučno zamolio Varvinskog, da ga ne pusti. 

Aljoša ga zateče, kako sjedi na krevetu, u bolničkom dugačkom 
ogrtaču, nešto grozničava, glave omotane ručnikom, nakvašenim u 
Vodi i octu. On je neodređeno pogledao unišlog Aljošu, ali u pogledu 
kao da mu je ipak bljesnuo nekakav strah. 

On je bio uopće, sve od osude, strašno zamišljen. Ponekad je po 
pola sata šutio, i činilo se, kao da razmišlja o nečem mučno i teško, 


zaboravljajući na prisutne. A kad se trgao iz zamišljenosti i počeo da 
govori, stao je uvijek govoriti nekako iznenada i nikad ne o onome, 
što je zbilja htio da kaže. Ponekad je s bolom gledao u brata. S 
Grušenjkom kao da mu je bilo nekako lakše, nego s Aljošom. Istina, 
on nije s njom gotovo ni govorio, ali, čim bi ona ušla, njegovo se 
cijelo lice zasjalo od radosti. Aljoša je šutke sjeo do njega na krevet. 
On je ovaj put očekivao Aljošu u uzbuđenju, ali se nije usudio, da ga 
išta zapita. Katjin pristanak, da dođe, smatrao je za nešto, što se ne 
da zamisliti, a u isto je vrijeme osjećao, da je potpuno nemoguće da 
neće doći, Aljoša je poimao njegove osjećaje. 

— Kažu, — otpoče Mitja žurno, — da je Trifon Borisič razrušio 
svoju krčmu: vadi podnice, diže daske, cijelu je, vele, »galderiju« na 
komadiće raznio, — neprestano traži blago, onaj novac, tisuću i po, 
za koju je tužilac rekao, da sam je ondje sakrio. Čim je stigao kući, 
odmah je, kažu, otpočeo svoj ludi posao. | pravo mu je, lopovu! To 
mi je jučer pričao ovdašnji stražar, on je odande. 

— Čuj, — reče Aljoša, — ona će doći, samo ne znam, kad, 
možda danas, možda ovih dana, to ne znam, ali će doći, doći će 
sigurno. 

Mitja sav zadrhta, htjede nešto reći, ali zašutje. Ta je vijest 
strašno djelovala na nj. Vidjelo se, da užasno želi da potanko sazna 
njihov razgovor, ali da se ipak boji da odmah zapita: Katjina surovost 
i prezir bio bi za nj u ovom trenutku udarac nožem. 

— Slušaj, što je ona između ostalog rekla: neka, što se tiče 
bijega, svakako umirim tvoju savjest. Ako Ivan ne ozdravi do tog 
vremena, ona će se sama latiti tog posla. 

— O tome si mi već govorio, — primijeti Mitja zamišljeno. 

— Ati si opet rekao Grušenjki, — primijeti Aljoša. 

— Jesam, — prizna Mitja. — Ona neće jutros doći, — reče on i, 
snebivajući se, pogleda brata. — Doći će tek uvečer. Čim sam joj 
spomenuo, da se i Katja prihvatila posla, ona zašutje, a usne joj se 
iskriviše. Samo je prošaptala: »ostavi je!« Ona je razumjela, da je 
nešto važno. Ja se nisam usudio, da je dalje ispitujem. Uviđa, čini 
se, da ona ne ljubi mene, nego Ivana? 

— Dakle zbilja? — ote se Aljoši. 

— Možda i nije tako. Ali danas ujutro neće doći, — požuri se 
Mitja da još jedamput naglasi, — ja sam joj povjerio jednu dužnost... 


Čuješ, brat Ivan će sve nas preživjeti. On treba da živi, a ne mi. On 
će ozdraviti. 

— Pomisli, iako Katja strepi zbog njega, ipak gotovo nikako ne 
sumnja, da će ozdraviti, — reče Aljoša. 

— Dakle, uvjerena je, da će umrijeti. Ona je samo od straha 
uvjerena, da će ozdraviti. 

— Brat je čvrsto građen. I ja se čvrsto nadam, da će ozdraviti, — 
primijeti Aljoša uznemireno. 

— Jest, ozdravit će. Ali ona je uvjerena, da će umrijeti. Ona je 
vrlo tužna. 

Nasta šutnja. Mitju je mučilo nešto vrlo važno. 

— Aljoša, ja strašno ljubim Grušu, — progovori on odjedamput 
uzdrhtalim, plačnim glasom. 

— Nju neće pustiti onamo tebi, — prihvati odmah Aljoša. 

— | čuj, što sam ti još htio reći, — produži Mitja nekim zvonkim 
glasom, — ako me stanu putem tući, ili ondje, ja se neću dati, ubit 
ću, i mene će strijeljati. | to će trajati dvadeset godina! Već mi ovdje 
počinju govoriti ti. Stražari mi vele ti. Svu sam ovu noć ležao i sebi 
sudio: nisam spreman! Nemam snage da preuzmem na se. Htio sam 
himnu da zapjevam, a stražarsko tikanje nisam u stanju da 
podnesem! Zbog Gruše bih sve podnio, sve... osim, uostalom, 
batina... Ali nju neće onamo pustiti. 

Aljoša se blago osmjehnu. 

— Čuj, brate, jedamput zauvijek, — reče on, — evo, što mislim o 
tom. Ti znaš, da ti neću slagati. Slušaj dakle: ti nisi spreman i za te 
nije takav križ. A povrh svega: tebi ovako nespremnome nije ni 
potreban takav velikomučenički križ. Da si ti ubio oca, bilo bi mi žao, 
što odbacuješ svoj križ. Ali ti si nevin, i takav je križ pretežak za te. Ti 
si htio da mučenjem obnoviš u sebi drugog čovjeka; po mome, sjećaj 
se samo uvijek cijelog svog života, i ma kamo pobjegao, tog drugog 
čovjeka, — i to će biti dosta. Što nisi preuzeo na se veliki križ patnje, 
poslužit će samo tome, što ćeš osjetiti u sebi još veći dug i tim ćeš 
neprekidnim osjećajem u budućnosti, kroz cio život, pomoći svom 
preporodu možda više, nego da si pošao onamo. Jer ti nećeš ondje 
moći izdržati, počet ćeš mrmljati, i možda ćeš zbilja naposljetku reći: 
»Obračunao sam«. Odvjetnik je u ovom slučaju istinu kazao. Nisu za 
svakog teška bremena, za neke su ona nemoguća... To su, vidiš, 


moje misli, ako su ti toliko potrebne. Kad bi zbog tvoga bijega morali 
odgovarati drugi: časnici, vojnici, ja ti »ne bih dozvolio«, da bježiš — 
osmjehnu se Aljoša. — Ali svi vele i tvrde (to je sam etapni 
zapovjednik kazivao Ivanu), da se uz vještinu može proći bez velike 
odgovornosti i izvući kojekakvim sitnicama. Dakako, podmićivanje je 
nepošteno, čak i u ovom slučaju, ali ovdje ne bih nipošto osuđivao, a 
osobito zato, što bih i ja, kad bi mi, na primjer, Katja i Ivan 
zapovjedili, da u ovom slučaju poradim za te, pošao i podmitio. 
Dužan sam, da ti kažem svu istinu. A zato i ne mogu osuđivati tebe i 
tvoj postupak. Ali ti treba da znaš, da ja tebe neću nikad osuditi. A i 
čudnovato je, kako bih ja mogao biti u ovom slučaju tvoj sudac? No, 
sad sam ti, čini mi se, sve izložio. 

— Ali ja ću sam sebe osuditi! — uzviknu Mitja. — Da ću pobjeći, 
to je i bez tebe odlučeno: zar Mićka Karamazov može, a da ne 
utekne? Ali zato ću se sam osuditi i cijelog vijeka grijeh ispaštati! 
Tako govore jezuiti, nije li istina? Kao sad nas dvojica, nije li tako? 

— Tako je, — osmjehnu se Aljoša blago. 

— Ja te volim zato, što ti uvijek cijelu istinu kažeš i ništa ne 
zatajiš! — povika Mitja smijući se veselo. — Ja sam dakle ulovio 
svog Aljošku u jezuitskim poslovima! Zato bih te morao poljubiti, 
čuješ li. Čuj sad i ostalo, ja ću ti rasklopiti i drugu polovicu svoje 
duše. Vidiš, što sam smislio i odlučio: ako i pobjegnem, štoviše, s 
novcem i putnicom, pa čak i u Ameriku, ohrabruje me misao, da 
neću pobjeći prema radosti, prema sreći, već zaista na drugu robiju, 
koja nije možda manja od ove! Ja tu Ameriku, neka je đavo nosi, već 
sad mrzim. Neka bude i Gruša uza me, ali pogledaj je: no, je li ona 
Američanka? Ona je Ruskinja, do najsitnije koščice Ruskinja, ona će 
početi da tuguje za majčicom rodnom zemljom, i ja ću vidjeti svaki 
sat, da ona zbog mene tuguje, da je radi mene uzela na se taj križ, a 
što je ona skrivila? A zar ću ja moći podnijeti tamošnje prostake, iako 
su možda svi do jednoga bolji od mene? Ja već sad mrzim tu 
Ameriku! | makar oni svi do jednog ondje bili ne znam kako veliki 
mašinisti ili što drugo, — neka idu dođavola, nisu oni moji ljudi, nisu 
ljudi moje duše! Ja, Aljoša, Rusiju ljubim, ruskog boga ljubim, iako 
sam sam nitkov! Ja ću ondje crći! — uzviknu on, a oči mu sijevnuše. 

Glas mu zadrhta od suza. 


— Ali, čuj, Aljoša, kako sam odlučio, slušaj! — otpoče on opet, 
svladavši uzbuđenje. — Kad stignem onamo s Grušom, — odmah 
ću ondje orati, raditi, s divljim medvjedima, u samoći, negdje podalje. 
I ondje će se naći kakvo udaljeno mjesto! Ondje, vele, ima još 
crvenokožaca, negdje ondje kod njih na kraju horizonta, — no, 
dakle, otići ću u taj kraj, posljednjim Mohikancima. | odmah ćemo se 
prihvatiti gramatike, ja i Gruša. Rad i gramatika, i tako pune tri 
godine. Za te tri godine naučit ćemo engleski jezik, kao svaki pravi 
Englez. A čim naučimo, — zbogom, Ameriko! Pobjeći ćemo ovamo, 
u Rusiju, kao američki građani. Ne boj se, u ovom se gradiću 
nećemo pojaviti. Sakrit ćemo se negdje podalje, na sjever, ili na jug. 
Ja ću se dotle promijeniti, ona također, ondje, u Americi, načinit će 
mi liječnik umjetnu bradavicu, jer nisu oni badava mehaničari. Ako 
ne to, ja ću iskopati sebi jedno oko, pustit ću bradu od aršina, sijedu 
(posijedit ću za Rusijom) — možda me neće poznati. A ako poznaju, 
neka me opet pošalju u progonstvo, svejedno, znači nije mi suđeno. 
I ovdje ćemo gdjegod u zabiti orati zemlju, a ja ću cijelog života 
predstavljati Američanina. Ali zato ćemo umrijeti na rođenoj zemlji. 
Ovo je moj plan, i taj se ne mijenja. Odobravaš li ga? 

— Odobravam, — odgovori Aljoša, ne želeći da mu protuslovi. 

Mitja zašutje na trenutak, a onda progovori: 

— A kako su na raspravi udesili? I kako udesili! 

—Adainisu udesili, ipak bi te osudili! — reče Aljoša i uzdahnu. 

— Jest, dosadio sam ovdašnjoj publici! Bog s njima, ali je teško! 
— prostenja Mitja paćenički. 

Opet su na trenutak zašutjeli. 

— Aljoša, zakolji me odmah! — viknu on iznenada. — Hoće li 
odmah doći ili neće, govori! Što je rekla? Kako je rekla? 

— Rekla je, da će doći, ali ne znam, da li će danas. Teško joj je! 
— reče Aljoša i pažljivo pogleda brata. 

— No, kako da nije, kako da nije teško! Aljoša, ja ću zbog toga 
poludjeti. Gruša me neprestano motri. Shvaća. Gospode, bože, 
primiri me: što želim? Katju želim! Znam li, što želim? Nepoštena 
karamazovska neobuzdanost! Ne, ja nisam sposoban za patnje! Ja 
sam podlac i to je sve! 

— Eto je! — uzviknu Aljoša. 


U tom se trenutku Katja pojavi na pragu. Ona je na trenutak 
zastala, promotrivši Mitju nekakvim zbunjenim pogledom. Mitja skoči 
naglo na noge, lice mu izražavaše strah, on problijedi, ali mu odmah 
preleti preko usana bojažljiv i moleći smiješak, i on, ne mogavši da 
se suzdrži, brzo pruži prema Katji obje ruke. Kad ona to spazi, pojuri 
prema njemu. Ščepa ga za ruke i gotovo silom posadi na krevet i 
sama sjede do njega, te, ne ispuštajući i dalje njegovih ruku, stiskaše 
ih snažno i grčevito. Oboje pokušaše nekoliko puta nešto da kažu, 
ali bi samo zaustili i opet šutke, pažljivo, kao da su se upijali jedno u 
drugo pogledima, gledahu čudno s osmijesima. Tako su protekle 
otprilike dvije minute. 

— Jesi li mi oprostila ili nisi? — promuca naposljetku Mitja i u 
istom trenutku okrenu se Aljoši i viknu mu, lica razvučena od radosti: 

— Čuješ li, što pitam, čuješ li? 

— Zato sam te i ljubila, što si velikodušna srca! — ote se Kalji. — 
A tebi ne treba moje oproštenje, već meni tvoje; svejedno, oprostio ili 
ne oprostio, — ostat ćeš cijela života ranom u mojoj duši, a ja u 
tvojoj, — a tako i treba da bude... 

Ona zastade, da predahne. 

— Zašto sam došla? — otpoče ona opet žurno i kao u zanosu. — 
Da zagrlim tvoje noge, da ti stisnem ruke, vidiš, ovako, do bola, 
sjećaš li se, kako sam ti ih u Moskvi stiskala, — da ti i opet kažem, 
da si ti moj bog, moja radost, da ti kažem, da te ljubim do bezumlja, 
— čisto prostenja ona od muke i odjedamput požudno pritisne usne 
na njegove ruke. 

Suze joj briznuše iz očiju. Aljoša stajaše nijem i zbunjen, on se 
nije nikako nadao, da će ovo vidjeti. 

— Ljubav je prošla, Mitja! — otpoče opet Katja, — ali s bolnim 
osjećajem cijenim ono, što je bilo. Znaj to jednom zauvijek. A sada 
neka bude na trenutak ono, što je moglo biti, — promuca ona 
iskrivljena osmijeha i ponovo mu se radosno zagleda u oči. — | ti 
sad ljubiš drugu, a i ja ljubim drugog, ali ću te ipak vječno ljubiti, a ti 
mene, znaš li to? Čuješ, ljubi me cijelog svog života, ljubi! — ciknu 
ona gotovo s nekom prijetnjom u uzdrhtalu glasu. 

— Ljubit ću te, i... znaš Katja, — otpoče Mitja, predišući iza svake 
riječi, — znaš, ja sam te ljubio prije pet dana, onog večera... Kad si 


pala i kad su te iznijeli... Cijelog života! Tako će biti, tako će vječno 
biti... 

Tako su oboje mucali jedno drugom riječi gotovo besmislene i 
mahnite i možda lažne, ali u ovom trenutku sve je bilo istina, i oni su 
vjerovali jedno drugom potpuno. 

— Katja, — viknu odjedamput Mitja, — vjeruješ li, da sam ja 
ubio? Znam, da sad ne vjeruješ, ali onda... dok si svjedočila... Je li 
moguće, je li moguće, da si vjerovala! 

— Ni onda nisam vjerovala! Nikad nisam vjerovala! Mrzila sam te 
i odjednom uvjerila sebe, tog trenutka... Kad sam svjedočila... 
uvjerila sam sebe i vjerovala... a kad sam svršila svjedočenje, 
odmah sam prestala vjerovati. To neka znaš. Ja sam zaboravila, da 
sam došla da sebe kaznim! — reče ona s nekim sasvim novim 
izrazom, koji nije nimalo sličio na maloprijašnje zaljubljeno mucanje. 

— Tebi je, ženo, teško! — ote se nehotice Mitji. 

— Pusti me, — prošapta ona, — još ću doći, a sad mi je teško! 

Ona htjede da se digne s mjesta, ali odjedamput glasno vrisnu i 
ustuknu. U sobu je iznenada, iako sasvim tiho, ušla Grušenjka. Nitko 
je nije očekivao. Katja strelimice pođe prema vratima, ali kad je došla 
do Grušenjke, zasta, sva blijeda kao kamen i tiho, gotovo šapćući, 
prostenja: 

— Oprostite mi! 

Grušenjka se pozorno zagleda u nju i, počekavši jedan trenutak, 
odgovori zajedljivim glasom, punim mržnje: 

— Mi smo, majko, obje zle! Obje zle! Gdje da se nama oprosti, 
tebi i meni? Spasi ga, i ja ću se cijelog svog života za te moliti. 

— | nećeš, zbilja, oprostiti? — viknu Mitja Grušenjki mahnito 
prekoravajući. 

— Budi mirna, ja ću ti ga spasiti! — prošapta Katja brzo i istrča iz 
sobe. 

—Iti si mogla da joj ne oprostiš, nakon što ti je sama rekla: 
»oprosti«? — uzviknu opet Mitja gorko. 

— Mitja, da se nisi usudio da je koriš, nemaš prava da je koriš! — 
viknu Aljoša vatreno na brata. 

— Govorila su njena ohola usta, a ne srce, — reče Grušenjka 
nekako gadljivo. — Ako te spasi... sve ću oprostiti... 


Ona zašutje, kao da želi nešto ugušiti u duši. Još nikako nije 
mogla da se pribere. A ušla je, kako se poslije ispostavilo, sasvim 
nehotice, ne sluteći i ne očekujući, da će se s njom ovdje susresti. 

— Aljoša, leti za njom! — obrati se Mitja bratu, — reci joj... ne 
znam, što... ne daj joj, da tako ode. 

— Doći ću ti opet pred večer! — viknu Aljoša i potrča za Katjom. 

Stigao ju je, kad je već bila izašla iz bolničkog dvorišta. Ona je 
išla brzo, žurila se, ali čim ju ju stigao Aljoša, reče mu brzo: 

— Ne, pred ovom ne mogu sebe kazniti! Rekla sam joj: »oprosti 
mi«, jer sam htjela da kaznim sebe potpuno. Ona nije oprostila... 
Zato je ljubim! — nadoveza Katja nepromijenjenim glasom, a oči joj 
sijevnuše divljom mržnjom. 


— Brat je nije nikako očekivao, — promrmlja Aljoša, — bio je 
uvjeren, da neće doći... 
— Naravno. Ali manimo se toga, — reče ona odsječeno. — 


Čujte: ja ne mogu ići sad s vama onamo na pogreb. Poslala sam im 
cvijeća, da stave na ljesić. Mislim, da imaju još novaca. Bude li 
potrebno, recite im, da ih ni u buduće neću nikad napustiti... No, a 
sad me ostavite, ostavite, molim vas. Vi ste već onamo zakasnili, već 
zvoni na kasnu službu. Ostavite me, molim vas. 


II 
ILJUŠEČKIN POGREB. GOVOR KOD KAMENA 


| on zbilja zakasni. Čekali su ga i već su bili odlučili, da bez njega 
ponesu u crkvu lijep, cvijećem okićen ljesić. To je bio lijes Iljušečke, 
jadnog dječaka. On je umro dva dana poslije osude Mitjine. Aljošu su 
još na kućnim vratima dočekali povici dječaka, drugova lljušečkinih. 
Oni su ga svi s nestrpljenjem čekali i obradovali se, što je napokon 
stigao. Skupilo ih se oko dvanaest, svi su došli sa svojim 
naprtnjačama i torbicama na ramenu. »Tata će plakati, budite uz 
tatu«, zavještao im je Iljušečka na umoru, i dječaci su to zapamtili. 
Na čelu im je bio Kolja Krasotkin. 

— Kako mi je milo, Karamazove, što ste došli! — uzviknu on i 
pruži Aljoši ruku. — Ovdje je strašno. Zbilja, teško je gledati. 
Snjegirev nije pijan, pouzdano znamo, da nije danas ništa pio, a kao 


da je pijan... Ja sam uvijek tvrd, ali ovo je užasno. Karamazove, ako 
vas ne zadržavam, zapitao bih vas još samo nešto, prije nego što 
uđete? 

— O čemu se radi? — zasta Aljoša. 

— Da li je vaš brat nevin ili kriv? Je li on ubio oca, ili sluga? Kako 
vi rečete, onako će biti. Ta misao nije mi dala da spavam četiri noći. 

— Sluga je ubio, a brat je nevin, — odgovori Aljoša. 

— I ja to isto velim! — viknu odjedamput dječak Smurov. 

— | on će dakle stradati za pravdu kao nevina žrtva? — uzviknu 
Kolja. — lako je propao, ipak je sretan! Ja sam spreman, da mu 
zavidim! 

— Što vi govorite, zašto? — zapita ga začuđeno Aljoša. 

— O, kad bih ja mogao da se žrtvujem ma kad za pravdu! — 
uskliknu Kolja zanosno. 

— Ali ne u ovom slučaju, ne ovako sramotno, ne ovako užasno! 
— reče Aljoša. 

— Razumije se... ja bih želio da umrem za cijelo čovječanstvo, a 
što se sramote tiče, svejedno je: i naša će imena propasti. Ja 
poštujem vašeg brata! 

— I ja također! — odjedamput i sasvim neočekivano doviknu iz 
gomile onaj isti dječak, što je nekad izjavio, da zna, tko je osnovao 
Troju, i kad je doviknuo, pocrvenje isto onako, kao i onda, sav do 
očiju, kao božur. 

Aljoša uđe u sobu. U plavom lijesu, koji je bio ukrašen bijelim 
pokrovom, ležao je Iljuša skrštenih ruku i zaklopljenih očiju. Crte 
njegova ispijenog lica nisu se gotovo nimalo promijenile i, čudnovato, 
od mrtva tijela nije se osjećao gotovo nikakav zadah. Izraz njegova 
lica bio je ozbiljan i nekako zamišljen. Osobito su mu bile lijepe, 
prekrižene ruke, kao isklesane od mramora. U ruke su mu metnuli 
cvijeće, a i cio lijes bio je iskićen i spolja i iznutra cvijećem, koje je 
još u zoru poslala Liza Hohlakova. Ali stiglo je cvijeće još i od 
Katarine Ivanovne, i kad je Aljoša otvorio vrata, štapskapetan, držeći 
u uzdrhtalim rukama kiticu cvijeća, posipao je ponovo njime svog 
dragog dječaka. On je jedva pogledao Aljošu, kad je unišao, a nije 
htio uopće nikog gledati, čak ni svoje uplakane, lude žene, svoje 
»mamice«, koja je neprestano pokušavala, da se digne na svoje 
bolesne noge i da izbliže pogleda svog mrtvog dječaka. Ninočku su 


dječaci digli s njenim stolcem i primakli je sasvim do lijesa. Ona je 
sjedila, pritisla glavu uz lijes i sigurno također tiho plakala. Lice 
Snjegirevljevo imalo je živahan izraz, ali nekako zbunjen, a ujedno i 
bijesan. U njegovim kretnjama, u riječima, koje bi mu se otele, bilo je 
nešto suludo. »Baćuška, dragi baćuška!« uzvikivaše on svaki čas, 
gledajući Iljušu. Dok je Iljuša bio živ, imao je običaj, da mu tepa: 
»baćuška, dragi baćuška!« 

— Tatice, daj i meni cvjetić, uzmi iz njegove ruke, eno onaj bijeli, i 
daj mi ga! — zamoli jecajući luda »mamica«. Ili joj se jako dopala 
bijela ružica, što se nalazila u Iljušinim rukama, ili je htjela da uzme 
za uspomenu cvjetić, ali ona se sva uznemirila i pružala ruke za 


cvjetićem. 

— Nikome ne dam, ništa ne dam! — nemilosrdno povika 
Snjegirev. — Njegovo je cvijeće, a nije tvoje. Sve je njegovo, ništa 
nije tvoje! 


— Tata, dajte mami cvjetić! — reče Ninočka i podiže iznenada 
svoje uplakano lice. 

— Ništa ne dam, a pogotovo njoj ne dam! Ona ga nije ljubila. 
Ona mu je onda uzela topić, i on joj ga je onda po-klo-ni-0, — 
zaplaka odjedamput glasno štapskapetan, sjetivši se, kako je Iljuša 
ustupio onda svojoj majci topić. Jadna luda prekri lice rukama i sva 
se tresla od tihog plača. Kad su naposljetku dječaci vidjeli, da otac 
ne napušta lijesa, a međutim je došlo vrijeme, da se ponese, stali su 
oko njega u tijesnoj gomili i počeli ga dizati. 

— Neću da ga sahrane u groblje! — zavapi odjedamput 
Snjegirev, — sahranit ću ga kraj kamena, kraj našeg dragog 
kamena! Tako je Iljuša odredio. Ne dam, da ga nosite. 

On je i prije, puna tri dana, govorio, da će ga sahraniti kraj 
kamena; ali se umiješaše Aljoša, Krasotkin, stanodavka, njena 
sestra i svi dječaci. 

— Gle, što je naumio, da ga sahrani kraj poganog kamena, kao 
kakva utopljenika, — strogo reče stara gazdarica. — Onamo je u 
groblju zemlja s križem. Ondje će se za nj moliti. Iz crkve se čuje 
pjevanje, a đakon čita tako razgovijetno i jasno, da će svaki put sve 
do njega doprijeti kao da mu čitaju nad grobom. 

Štapskapetan stade naposljetku mahati rukama: 


»Nosite«, reče, »kamo hoćete!« Dječaci podigoše lijes, ali kad su 
ga pronosili pored majke, zastali su na minutu pred njom i spustili ga, 
da se i ona oprosti s Iljušom. Ali kad je ona odjedamput ugledala to 
drago lice iz bliza, koje je gledala sva tri dana iz neke udaljenosti, 
ona se iznenada sva zatresla i počela histerično da maše naprijed i 
natrag iznad lijesa svojom sijedom glavom. 

— Mamice, prekriži ga, blagoslovi ga, poljubi ga, — viknu joj 
Ninočka. Ali ova je, kao automat, neprestano mahala glavom i 
počela odjedamput nijemo, lica, koje je bilo iskrivljeno od bola, 
udarati sebe šakom u prsa. Lijes poniješe dalje. Ninočka se 
posljednji put upila usnama u usta pokojnog brata, kad su ga 
pronosili pokraj nje. Kad je Aljoša izlazio iz kuće, htio je da se obrati 
s molbom na gazdaricu, da pripazi na one, koji ostaju, ali ova mu nije 
dala ni da dovrši: 

— Znamo mi, što je naša dužnost, ostat ću kod njih, i mi smo 
također kršćani, — i starica se zaplaka, dok je to govorila. Do crkve 
nije bilo daleko, trista koračaja, ništa više. Dan je bio vedar, tih, 
smrzavalo se, ali ne jako. Zvona su još uvijek pozivala. Snjegirev je 
užurbano i zbunjeno trčao za lijesom u svom starom, kratkom, 
gotovo ljetnom ogrtaču, gologlav, dok je ruci držao stari, mekani 
šešir. On se neprestano brinuo oko nečega, čas je pružao ruku, da 
pridrži uzglavlje lijesa, i samo smetao onima, koji su nosili, čas je 
trčao sa strane, da vidi, ne bi li mogao ondje što pomoći. Pao jedan 
cvjetić u snijeg, i on poleti, da ga digne, kao da je bog zna što, ako 
se izgubi taj cvijet. 

— A koričicu, koričicu ste zaboravili, — viknu odjedamput strašno 
uplašen. Ali dječaci su ga odmah podsjetili, da je on sam uzeo 
koričicu krušca još malo prije i da je ona u njegovu džepu. On je 
odmah izvadio iz džepa i kad se uvjeri, da je tu, primiri se. 

— Iljušečka je zapovjedio, Iljušečka, — razjasni on odmah Aljoši, 
— ležao on noću, a ja kraj njega sjedio, i on mi odjedamput 
zapovjedio: »Tatice, kad zaspu moju raku, izmrvi na nju koricu 
krušca, da dolete vrapci, a ja ću čuti, da su doletjeli, i radovat ću se, 
što ne ležim sam.« 

— To je jako lijepo, — reče Aljoša, — morate češće donositi. 

— Svaki dan, svaki dan! — promuca štapskapetan i nekako sav 
oživi. 


Naposljetku su stigli u crkvu i posred crkve namjestili lijes. Svi su 
dječaci stali unaokolo lijesa i pristojno odstajali cijelu službu. Crkva je 
bila stara i dosta siromašna, mnoge su ikone bile bez okvira, ali u 
takvim se crkvama bolje moli. Za vrijeme službe Snjegirev se malo 
primirio, iako je od vremena do vremena izbijala iz njega ona ista 
nesvjesna i smetena zabrinutost: čas je prilazio lijesu i namještao 
pokrov, vjenčić, čas je opet, kad je spala koja svjećica iz svijećnjaka, 
poletio, da je namjesti i strašno se dugo oko toga zabavio. Zatim se 
već sasvim primirio i stao mirno kraj uzglavlja glupo zabrinuta lica, 
na kome se ogledala nekakva sumnja. Poslije apostola prišapnu on 
iznenada Aljoši, koji je do njega stajao, da apostol nisu najbolje 
pročitali, ali nije to razjasnio. Za kerubinske pjesme poče i on da 
pjeva, ali nije pjevao do kraja, nego se spustio na koljena, pritisnuo 
čelo na kameniti crkveni pod i preležao u tom položaju prilično dugo. 
Naposljetku je otpočelo opijelo, razdijelili svjećice. | opet se ustrčao 
poludjeli otac, ali dirljivo, potresno mrtvačko pojanje probudilo je i 
potreslo njegovu dušu. On se odjedamput gotovo sav naježio i 
počeo, ispočetka prigušeno, često i na mahove jecati, a na kraju 
glasno jaukati. A kad su otpočeli da se opraštaju i htjeli da zaklope 
ljes, on ga obuhvati rukama, kao da ne da, da zatvore Iljušečku, i 
stade učestalo, požudno ljubiti u usta svog mrtvog dječaka, ne 
odvajajući se od njega. Naposljetku su ga nekako nagovorili, i on već 
htjede da siđe sa stepenice, ali iznenada strelovito pruži ruku i zgrabi 
iz lijesa nekoliko cvjetića. Gledao je u cvjetiće i kao da ga je ozarila 
nekakva nova ideja, te je na trenutak gotovo zaboravio na glavno. 
Malo pomalo, i on pade u zamišljenost i već se nije protivio, kad su 
podigli lijes i ponijeli ga prema raci. Raka se nalazila u blizini, u 
groblju, tik uz crkvu i bila je skupa; za nju je platila Katarina 
Ivanovna. Poslije običnog obreda, grobari spustiše lijes. Snjegirev se 
sa svojim cvjetićima u rukama toliko nagnuo nad otvorenu raku, da 
su ga dječaci, u strahu, uhvatili za ogrtač i stali vući. Ali on kao da 
nije više pravo shvaćao, što se zbiva. Kad su počeli zasipati raku, 
poče on zabrinuto da pokazuje na zemlju, što je padala u raku i 
stade čak nešto govoriti, ali ga nije nitko mogao ništa razumjeti, a i 
on je sam uskoro zašutio. Sad su ga podsjetili, da mora razmrviti 
koricu, i on se strašno uzrujao, izvadio koricu, stao je mrviti i mrvice 
bacati po grobu: »Ovamo_ dolijećite ptičice, ovamo  dolijećite 


vrapčići!'« mrmljaše zabrinuto. Jedan dječak ga upozori, da mu je sa 
cvijećem u rukama nezgodno mrviti i neka ga na trenutak da 
nekome, da ga pridrži. Ali on nije dao, nego se čak uplašio za svoje 
cvijeće, kao da su htjeli da mu ga otmu, a onda je pogledao grob i 
kad se uvjerio, da je već sve gotovo, da su mrvice razbacane, on se 
naglo, neočekivano i čak mirno okrenu i pođe kući. Koraci njegovi 
bivali su međutim sve žustriji i brži, on se žurio, gotovo trčao. Dječaci 
i Aljoša nisu zaostajali za njim. 

— Za mamicu cvijeća, za mamicu cvijeća! Uvrijedili su mamicu, 
— poče on odjedamput vikati. Neko mu dovikne, neka metne šešir 
na glavu, jer da je studeno, ali on, kad to ču, kao bijesan baci šešir u 
snijeg i stade se otresati: »ne treba mi šešir, ne treba mi šešir!« 
Dječak Smurov ga podiže i ponese za njim. Svi su dječaci odreda 
plakali, a najviše Kolja i dječak, što je otkrio Troju, i, mada je i 
Smurov, s kapetanovim šeširom u ruci, također strašno plakao, ipak 
je dospio, da u trku zgrabi komadić cigle, koji se crvenio u snijegu na 
stazi, i baci ga na jato vrabaca, što je brzo proletjelo kraj njih. 
Razumije se, da je promašio i produžio, da trči i plače. Na polovici 
puta Snjegirev iznenada zastade, stajaše neko pola minute, kao da 
ga je nešto prenerazilo, i zatim se naglo okrenu prema crkvi i potrča 
prema grobu, koji je ostao za njima. Dječaci ga odmah stigoše i 
ščepaše sa svih strana. | on klonu nemoćan, kao satrven, u snijeg, 
te se stade valjati, urlati, plakati i vikati: »Baćuška, lljušečka, dragi 
baćuška!« Aljoša i Kolja ga podigoše i stadoše nagovarati i moliti. 

— Kapetane, prestanite, junačan čovjek mora sve podnositi, — 
mrmljaše Kolja. 

— Zgnječit ćete cvijeće, — reče i Aljoša, — a »mamica« čeka na 
nj, ona sjedi, plače, što joj niste malo prije dali Iljušina cvijeća. Ondje 
još stoji Iljušin krevet... 

— Jest, jest, mamici, — sjeti se opet Snjegirev, — krevet će 
iznijeti, iznijeti! — nadoveza on kao ustrašen, da će ga zbilja iznijeti, 
pa skoči i ponovo potrča kući. 

Ali su već bili blizu, i svi zajedno dotrčaše. Snjegirev naglo otvori 
vrata i viknu ženi, s kojom se malo prije tako ljuto porječkao. 

— Mamice, draga, Iljušečka ti je poslao cvijeća, tvoje su bolesne 
nožice! — vikne on, pružajući joj kiticu cvijeća, koje se smrzlo i 
zgnječilo, kad se ono malo prije valjao po snijegu. 


Ali u tom trenutku spazi on pred lljušinim krevetom, u kutu, 
lljušine čizmice, jednu do druge, koje je tek malo prije spremila 
gazdarica, — stare, rđaste, okorjele čizmice sa zakrpama. Kad ih 
spazi on podiže ruke i gotovo potrča njima, pade na koljena uze 
jednu čizmicu, pritisnu na nju usnice, te je stao požudno ljubiti i 
vikati: 

— Baćuška, Iljušečka, dragi baćuška, a gdje su tvoje nožice? 

— Kamo si ga odnio? Kamo si ga odnio? — jauknu luda glasom, 
koji razdiraše srce. 

Sad poče plakati i Ninočka. Kolja istrča iz sobe, a za njim stadoše 
izlaziti i ostali dječaci. Naposljetku izađe za njima i Aljoša. 

— Neka se isplaču, — reče Kolji, — ovdje, razumije se, ne vrijedi 
tješiti. Pričekat ćemo trenutak i vratiti se. 

— Jest, ne vrijedi tješiti, to je užasno, — potvrdi Kolja. — Znate li, 
Karamazove, — snizi on odjedamput glas, da ga nitko ne čuje. — 
Meni je vrlo teško u duši, i kad bi ga mogli uskrsnuti, ja bih dao za to 
sve na svijetu! 

— Ah, i ja također, — reče Aljoša. 

— Što mislite, Karamazove, da li da dođem ovamo večeras? Ta 
on će se opiti. 

— Možda će se i opiti. Doći ćemo samo nas dvojica, to je dosta, 
da posjedimo s njima časak, s majkom i Ninočkom, jer ako dođemo 
svi skupa, opet ćemo ih sjetiti svega, — savjetova Aljoša. 

— Sad prostire ondje kod njih gazdarica stol, — bit će sigurno 
karmine, pop će doći; hoćemo li se, Karamazove, odmah onamo 
vratiti ii nećemo? 

— Svakako, — reče Aljoša. 

— Čudnovato je sve ovo, Karamazove, ovakva žalost i odmah 
zatim blini, kako je to sve neprirodno u našoj religiji. 

— Bit će i smuđ, — primijeti glasno dječak, što je otkrio Troju. 

— Ozbiljno vas molim, Kartašove, da više ne ubacujete svoje 
gluposti, osobito kad ne govore s vama i čak neće ni da znaju, da li 
Vi postojite na svijetu, — dobaci mu Kolja razdraženo. 

Dječak sav pocrvenje, — ali se ne usudi da štogod odgovori. 
Međutim su svi polagano išli stazicom i odjedamput uzviknu Smurov: 

— Evo Iljušina kamena, pod kojim su ga htjeli sahraniti! 


Svi su šutke zastali kod velikog kamena. Aljoša pogleda preda se 
i u sjećanju njegovu iskrsnu slika onog, što mu je nekad pričao 
Snjegirev o Iljušečki, kako je ovaj, plačući i grleći oca, vikao: »Tatice, 
tatice, kako je on tebe ponizio!« Nešto kao da potrese njegovu dušu. 
On prijeđe očima, ozbiljno i važno, sva ta mila i svijetla lica đaka, 

— Gospodo, želio bih da vam kažem ovdje, na ovom mjestu, 
nekoliko riječi. 

Dječaci ga opkoliše i odmah upriješe u nj svoje pažljive poglede 
pune očekivanja. 

— Gospodo, mi ćemo se naskoro rastati. Ja ću ostati zasad još 
neko vrijeme sa svoja dva brata, od kojih jedan odlazi u progonstvo, 
a drugi leži na samrti. Ali naskoro ću ostaviti ovaj grad i to možda na 
dulje vrjeme. Mi ćemo se, dakle, gospodo, rastati. Zarecimo se 


ovdje, kod lljušina kamena, da nećemo nikad zaboraviti — prvo, 
lljušu, a drugo, jedan drugoga. | ma što se poslije u životu desilo, 
makar se mi dvadeset godina ne vidjeli, — ipak se sjećajmo, kako 


smo sahranili bijednog dječaka, na koga smo se prije toga nabacivali 
kamenjem, sjećate li se, tamo kod mostića? — a kasnije smo ga svi 
toliko zavoljeli. On je bio divan dječak, dobar i srčan dječak, osjećao 
je čast i gorku uvredu očevu, protiv koje je i ustao. Dakle, gospodo, 
najprije, sjećajmo ga se cijelog života. | makar bili zauzeti neobično 
važnim poslovima, stekli počasti ili zapali u neku veliku nesreću, — 
ipak ne zaboravljajte nikad, kako nam je bilo jednom svima ovdje 
ljepo, vezanima tako lijepim i dobrim osjećajem, koji je možda i nas 
za vrijeme te ljubavi prema jednom dječaku učinio boljima, nego što 
zapravo jesmo. Golubovi moji, — dopustite, da vas nazovem 
golubovima, — jer vi ste svi vrlo slični njima, tim plavičastim lijepim 
pticama, sad, u ovom trenutku, kad gledam u vaša dobra i mila lišca, 
— mila moja dječice, vi nećete možda razumjeti, što ću vam reći, jer 
ja često govorim vrlo nerazumljivo, ali vi ćete ipak zapamtiti i jednom 
se kasnije složiti s mojim riječima. Znajte, da nema ništa uzvišenije, 
moćnije, zdravije i korisnije u kasnijem životu od poneke lijepe 
uspomene, a osobito iz djetinjstva i iz roditeljske kuće. Vama mnogo 
govore o vašem odgoju, a vidite, poneka takva prekrasna, sveta 
uspomena, koja se sačuvala iz djetinjstva, možda je najbolji odgoj. 
Ako čovjek ponese sa sobom u život mnogo takvih uspomena, onda 


je spašen za cio život. I, štoviše, ako samo jedna lijepa uspomena 
ostane u našem srcu, to nam i ona može jednom poslužiti kao 
spasenje. Možda ćemo poslije postati zli, čak nećemo imati snage 
da se uzdižemo od lošeg postupka, rugat ćemo se ljudskim suzama i 
onim ljudima, koji govore isto, što je maločas uzviknuo Kolja: »Hoću 
da patim za sve ljude«, — i tim ćemo se ljudima možda zlobno 
rugati. Ali ipak, ma kako bili zli, što ne dao bog, ali čim se sjetimo, 
kako smo sahranjivali Iljušu, kako smo ga ljubili posljednjih dana i 
kako smo se evo sad razgovarali prijateljski i ovako zajedno kraj 
ako postanemo takvima, usuditi, da se u duši svojoj naruga tome, 
kako je bio dobar i valjan u ovom sadašnjem trenutku! I, štoviše, 
možda će ga baš ta jedina uspomena spriječiti, da ne učini kakvo 
veliko zlo, i on će razmisliti i reći? »Jest, ja sam onda bio dobar, 
srčan i pošten.« Neka se ruga u sebi, to ništa ne čini, čovjek se 
često ruga dobrom i lijepom, to biva jedino iz lakoumnosti; ali 
uvjeravam vas, gospodo, čim se počne rugati, odmah će reći u srcu 
svome: »Ne, ružno sam učinio, što sam se rugao, jer se tome ne 
smije rugati. 

— Tako će, Karamazove, upravo biti, ja vas razumijem, 
Karamazove! — uzviknu Kolja i sijevnu očima. 

Dječaci se uzrujaše i također htjedoše da nešto kažu, ali su se 
suzdržali i gledali pažljivo i tronuto u govornika. 

— Ja govorim iz straha, da bismo mogli postati lošima, — produži 
Aljoša, — ali zašto da postanemo lošima, nije li istina, gospodo? 
Budimo prvo i prvo, najprije dobri, zatim pošteni, a onda — ne 
zaboravljajmo nikad jedan drugoga. To opet ponavljam. Zadajem 
vam svoju riječ, gospodo, da neću ni jednog od vas zaboraviti; 
svakog ću se lica, koje sad, ovaj čas gleda u mene, sjećati pa makar 
i poslije trideset godina. Malo prije je Kolja rekao Kartašovu, da mi 
tobože ne želimo znati »postoji li on na svijetu ili ne postoji?« Ali zar 
ja mogu zaboraviti, da Kartašov postoji na svijetu i da on nije, 
gledajte, pocrvenio sad, kao onda, kad je otkrio Troju, nego gleda u 
me svojim divnim, dobrim, veselim očicama. Gospodo, draga moja 
gospodo, budimo svi velikodušni i srčani, kao lljušečka, pametni, 
hrabri i velikodušni, kao Kolja (ali koji će biti još kudikamo pametniji, 
kad odraste), i budimo tako stidljivi, ali ujedno i mudri i mili, kao 


Kartašov. Ali što govorim o njima dvojici! Svi ste vi, gospodo, meni 
od danas dragi, sve ću vas pohraniti u svojem srcu, a vas molim, da i 
Vi mene pohranite u svom srcu! No, a tko nas je združio u tom 
dobrom i lijepom osjećaju, koga ćemo se odsad sjećati uvijek, 
cijeloga života, i odlučiti da ga se sjećamo, tko drugi, ako ne 
lljušečka, dobri dječak, mili dječak, dječak, koji će nam ostati drag u 
sve vijeke vjekova! Ne zaboravimo ga nikad, neka ostane vječna i 
ljepa uspomena na nj u srcima našima sada i u sve vijeke vjekova! 

— Jest, jest, vječna, vječna, — povikaše svi dječaci svojim 
zvonkim glasovima i ganutih lica. 

— Sjećat ćemo se i lica njegova i odjeće njegove i jadnih čizmica 
njegovih i lijesa njegova i nesretnog grešnog oca njegova i toga, 
kako je on sam srčano ustao protiv cijelog razreda zbog njega! 

— Sjećat ćemo se, sjećati! — povikaše opet dječaci, — on je bio 
hrabar, on je bio dobar! 

— Ah, kako sam ga volio! — uzviknu Kolja. 

— Ah, dječice, ah, dragi prijatelji, ne bojte se života! Kako je lijep 
život, kad učiniš nešto dobro i pravedno! 

— Jest, jest, — ponoviše dječaci oduševljeno. 


— Karamazove, mi vas volimo! — kliknu jedan glas, koji nije 
mogao, da se suzdrži, čini se Kartašovljev. 
— Mi vas volimo, mi vas volimo, — prihvatiše i svi ostali. 


Mnogima u očima zasjaše suzice. 

— Živio Karamazov! — oduševljeno uskliknu Kolja. 

— I vječna uspomena pokojnom dječaku! — ganuto nadoda opet 
Aljoša. 

— Vječna uspomena! — prihvatiše ponovo dječaci. 

— Karamazove! — viknu Kolja, — zar religija ima zbilja pravo, 
kad veli, da ćemo svi ustati iz mrtvih i oživjeti i ugledati opet jedan 
drugoga, i sve, i Ijušečku? 

— Sigurno ćemo ustati, sigurno ugledati jedan drugog i veselo, 
radosno ispričati jedan drugome sve, što je bilo, — odgovori Aljoša 
upola smijući se, upola zaneseno. 

— Ah, kako će to biti lijepo! — ote se Kolji. 

— A sad da završimo govor i pođimo na njegove karmine. Neka 
nas ne buni, što ćemo ondje jesti bline. U tome ima nešto starinsko, 


vječno i lijepo, — nasmija se Aljoša. — Dakle, hajdemo! Eto, sad 
idemo držeći se za ruke. 

— | vječno tako, cijelog života držeći se za ruke! Živio 
Karamazov! — još jedamput kliknu Kolja oduševljeno i još jedamput 
svi dječaci prihvatiše njegov uzvik. 


NAPOMENA 
BRAĆA KARAMAZOVI 


Potkraj sedamdesetih godina prošloga stoljeća Dostojevski je već 
pri kraju svog životnog puta. Nije još star, štoviše, moglo bi se reći da 
je u godinama kad umjetnik najbolje stvara (nije doživio ni 
šezdesetu). | zaista je to posljednje razdoblje njegova života 
naplodnije i najzrelije, a Braća Karamazovi, njegov posljednji roman 
koji je pisao nekako grčevito i užurbano, baš kao da predosjeća 
smrt, dostojna je kruna njegova cijelog književnog opusa. 

lako je bio bolestan (pored padavice od koje je patio gotovo cijeli 
život, obolio je od emfizema — proširenja pluća nagomilavanjem 
zraka), veliki je pisac živio razmjerno mirno i zadovoljno u tim 
godinama. Napokon je počeo stjecati službena priznanja za svoj rad 
— godine 1877. izabran je za dopisnoga člana ruske Akademije 
nauka, 1879. za člana počasnog odbora Međunarodnog saveza 
književnika u Londonu (počasni je predsjednik bio Victor Hugo), a u 
lipnju 1880. održao je, u povodu otkrivanja spomenika Puškinu u 
Moskvi, čuveni govor koji je izazvao pravu buru oduševljenja (čak ga 
je i Turgenjev, s kojim se inače nije nikako slagao, izljubio i zagrlio, 
sa suzama u očima). Slava mu sve više raste, a u isto mu se vrijeme 
popravljaju i materijalne prilike. Dobiva sve veće honorare (300 
rubalja po arku), izlaze mu nova izdanja. Isplaćuje dugove, kupuje 
obiteljsku kuću u Staroj Rusi, lječilištu udaljenom oko 300 kilometara 
od Petrograda, i ne visi mu više mač neimaštine nad glavom. 
Osobito je sretan u obiteljskom životu. Ana Grigorjevna, kojoj 
posvećuje Braću Karamazove, uzorna je žena i savjesno obavlja 
svoje četiri najvažnije funkcije: supruge, majke, domaćice i tajnice. 
Dostojevski je voli i voli svoju djecu. Kad nije s njima, piše im nježna 
pisma puna skrbi i ljubavi za sve njih. Jedina je nesreća koju 
doživljava u to vrijeme smrt trogodišnjeg sinčića Aljoše, godine 1878. 

Kao osnovni motiv za Braću Karamazove piscu je poslužio istinit 
slučaj koji je opisao još u Zapisima iz Mrtvog doma. Na samu 
početku te knjige pojavljuje se bivši potporučnik Iljinski iz Tobolska 
koji je bio osuđen na dvadeset godina robije zbog ubojstva oca. Taj 
se mladić neobično snažno dojmio pisca koji napominje u knjizi: 


»Nikako mi ne ide iz glave jedan ocoubojica«, i opisuje ga prvog od 
svojih tamošnjih drugova. Pisac je doznao od sugrađana lIljinskoga 
da je on živio raskalašeno, da je bio do grla zadužen i da je ubio oca 
radi nasljedstva. »Cijeli je grad u kojem je prije služio taj ocoubojica 
svejednako pričao o tom slučaju.« lako lljinski nije nikad, pa čak ni 
na robiji, priznao da je počinio taj zločin, »činjenice su bile toliko 
očite da čovjek nije mogao da im ne povjeruje«. 

Zapisi iz Mrtvog doma izlazili su u nastavcima pa je tako to prvo 
poglavlje doprlo i do Tobolska, rodnoga grada Iljinskoga, prije nego 
što je bila objavljena cijela knjiga. Netko je iz Tobolska, pročitavši 
prvo poglavlje, javio u međuvremenu autoru da je dokazana nevinost 
lljinskoga i da je on pušten na slobodu. Ta je vijest prenerazila 
Dostojevskoga koji je odmah, u VII. poglavlju drugoga dijela Zapisa, 
saopćio svojim čitaocima da je, prema pouzdanim obavijestima koje 
je dobio, ocoubojica-plemić, kojeg je opisao u prvom poglavlju, deset 
godina uzalud patio na robiji, te da ga je sud službeno proglasio 
nedužnim. 

Na temelju vjerodostojnih podataka može se zaključiti da je 
staroga lljinskoga ubio mlađi sin koji je vješto podmetnuo dokaze 
protiv svoga starijeg brata. Tek dvanaest godina nakon izvršenog 
zločina mlađi je brat, ne mogavši više podnositi grižnju savjesti, 
odlučio priznati svoju krivnju i tako osloboditi nedužnoga brata. 
Obnovljen je proces o ubojstvu lljnskoga-oca. Pravi je ubojica 
osuđen na robiju, a nedužni robijaš oslobođen. 

Dvanaest godina pošto je primio tu vijest, u jesen 1874, 
Dostojevski je zapisao u svoju bilježnicu: 

»Dne 13. rujna 74. Drama. U Tobolsku, prije dvadesetak godina, 
nešto kao slučaj Iljinskoga. Dva brata, otac star, u jednoga zaručnica 
u koju je potajno zaljubljen drugi, zavidni brat. Ali ona voli starijega. 
Ali stariji, mlad zastavnik, banči i luduje, svađa se s ocem. Otac 
nestaje. Nekoliko dana nema mu ni traga ni glasa. Braća govore o 
baštini, a iznenada vlasti iskopaju leš u podrumu. Indicije govore 
protiv starijega (mlađi ne živi s njima). Starijega izvode pred sud i 
osuđuju na robiju. (N. B. Svađao se s ocem, hvalio se baštinom od 
pokojne matere i sličnim glupostima. Kad je ušao u sobu pa se čak i 
zaručnica okrenula od njega, on je, pripit, rekao: ,Zar i ti zbilja 


vjeruješ?' Mlađi je vješto podmetnuo dokaze.) Publika ne zna pravo 
tko je ubio. 

Prizor na robiji. Hoće da ga ubiju. Uprava. On nikog ne odaje. 
Robijaši se pobrate s njim. Upravitelj ga grdi što je ubio oca. 

Brat dolazi nakon dvanaest godina da ga vidi. Prizor u kojemu 
bez riječi razumiju jedan drugoga. Od tada još sedam godina, mlađi 
na visokom položaju, obasut počastima, ali se muči, hipohondar. 
Priznaje ženi da je on ubio. ,Zašto si mi rekao?' On ide bratu. Doleti i 
žena. Žena na koljenima moli robijaša da šuti, da joj spasi muža. 
Robijaš kaže: ,Ja sam navikao.' Izmiruju se. ,Ti si ionako kažnjen' — 
kaže mlađi. Z2el 


Rođendan mlađega. Gosti na okupu. On stane pred njih. Ja sam 
ubio. Misle da je kap. 

Kraj: onoga vraćaju, a ovoga odvode. Otpuštaju ga. (Klevetnik.) 
Mlađi moli starijeg da bude otac njegovoj djeci. 

.Na pravi si put stupio!'« 

Pošto je godine 1875. završio roman Žutokljunac (koji se u našim 
dosadašnjim prijevodima pojavljivao pod naslovom  »Mladić«), 
Dostojevski je opet, kao i poslije Bjesova (u našim prijevodima 
Demoni, Zli dusi i Nečiste sile), na dulje vrijeme prekinuo književni 
rad. Iduće dvije godine utrošio je, uglavnom, na pisanje za »Piščev 
dnevnik« koji je uređivao i gotovo sam ispunjao publicističkim 
zapisima i feljtonima. Međutim, već je godine 1875. nabacio u 
bilježnicu nekoliko misli koje će kasnije _ razviti u Braći 
Karamazovima. Tako je, primjerice, zapisao ovo: 

» — I tako je jedan brat ateist i očaj. 

— Drugi je puki fanatik. 

— Treći je buduće pokoljenje, živa snaga, novi ljudi. 

(I — najmlađe pokoljenje — djeca).« 

Zanimljivo je što je Dostojevski napisao godinu dana kasnije, 9. 
travnja 1876, u pismu H. D. Alčevskoj: »Iznosite misao da se u 
;Dnevniku' gubim u sitnicama. To sam već i ovdje čuo. Ali evo što ću 
Vam, između ostaloga, reći: došao sam do nepobitnog zaključka da 
pisac-umjetnik mora poznavati, osim pjesničkog zanata, točno do u 
najmanje pojedinosti (povijesne i trenutne), stvarnost koju prikazuje. 
Kod nas se, po mom mišljenju, samo jedan čovjek odlikuje time — 


grof Lav Tolstoj. Victor Hugo, koga neobično cijenim kao 
romanopisca (zbog čega se, zamislite, pokojni F. Tjutčev jednom čak 
i naljutio na mene i rekao da je Zločin i kazna, moj roman, bolji od 
Mis€rables), premda je ponekad vrlo razvučen u opisivanju 
pojedinosti, ipak je dao takve začudne studije koje bi, da nije bilo 
njega, ostale svijetu potpuno nepoznate. Eto zašto sam, spremajući 
se da napišem jedan vrlo opsežan roman, naumio da se napose 
zadubim u proučavanje — ne same stvarnosti, koju ionako poznajem 
— nego pojedinosti svakidašnjega života. Jedan je od najvažnijih 
zadataka u tom svakidašnjem životu za mene, na primjer, mlađi 
naraštaj, a u isti mah — suvremena ruska obitelj koja, slutim, nije 
nipošto više onakva kakva je bila još prije svega dvadeset godina. Ali 
ima još i štošta drugo pored toga.« 

Nešto više od godinu dana nakon tog pisma, 20. srpnja 1877, 
Dostojevski posjećuje svoju sestru V. M. Ivanovu u selu Darovu, o 
čemu piše Ana Grigorjevna u svojim Uspomenama: »Posljednjih je 
godina Fjodor Mihajlovič višeput rekao da mu je žao što nikako ne 
može da ode u Darovo, na imanje svoje pokojne majke gdje je u 
djetinjstvu provodio ljeta. S obzirom da se u ljetu 1877. Fjodor 
Mihajlovič osjećao sasvim dobro, nagovorila sam ga da se na 
povratku iz Petrograda u Miropolje zaustavi u Moskvi pa da se odatle 
svrati u Darovo. Fjodor Mihajlovič je tako i učinio i proveo kod sestre 
V. M. Ivanove (koja je naslijedila to imanje) dva dana. Njegovi su mi 
rođaci poslije pripovijedali da je moj muž za svoga boravka obišao 
mnoga mjesta u parku i okolici koja su mu bila ostala u lijepoj 
uspomeni, i da je čak pješice otišao u šumarak Čermašnju, koji je u 
djetinjstvu volio (dvije vrste daleko od majura) i po kojemu je poslije 
nazvao šumarak u romanu Braća Karamazovi. Zalazio je Fjodor 
Mihajlovič i u kuće seljaka, svojih vršnjaka, od kojih se mnogih 
sjećao. Starci i starice i njegovi vršnjaci koji su ga se sjećali iz 
djetinjstva radosno su ga pozdravljali, pozivali kući i častili čajem. 
Boravak u Darovu oživio je svu silu dojmova o kojima nam je moj 
muž nakon povratka vrlo živahno pripovijedao.« 

Na samu početku godine 1878. Dostojevski se rastaje na neko 
vrijeme s čitaocima »Piščeva dnevnika« i piše: »Ove godine ću se 
odmoriti od redovitog izdavanja i ozbiljno ću se latiti pisanja jednog 
umjetničkog djela koje se u meni začelo u ove dvije godine izdavanja 


,Dnevnika', neprimjetno i bez moje volje.« U prvim mjesecima te 
godine nije još počeo pisati roman nego je tek pravio nacrt i 
prikupljao građu. Dne 16. ožujka 1878. pisao je pedagogu Mihajlovu: 
»U Vašem pismu osobito mi je privuklo pažnju, između ostaloga, to 
što volite djecu, mnogo ste živjeli s djecom, a i sad ste često s njima. 
E pa, evo što Vas molim, dragi Vladimire Vasiljeviču: zamislio sam, i 
uskoro ću započeti pisati, velik roman u kojem će, među ostalima, 
važnu ulogu igrati djeca, i to baš mlađa djeca, od 7 do 15 godina 
otprilike. Djece će biti mnogo. Ja ih proučavam, i cijeli sam ih život 
proučavao, i vrlo ih volim, i sam ih imam. Ali zapažanja takva čovjeka 
kao što ste Vi bit će mi (to mi je jasno) dragocjena. Dakle, napišite mi 
O djeci sve što znate. I o petrogradskoj djeci koja Vas zovu čiko, i o 
jelizavgradskoj djeci, i o svemu što znate. (Zgode, navike, odgovori i 
brbljarije, značajke, ljubav za obitelj, vjera, zloća i nedužnost, narav i 
učitelj, latinski itd, itd. — jednom riječju sve što znate.) Mnogo ćete 
mi pomoći, bit ću Vam vrlo zahvalan i željno čekam Vaš odgovor.« 

U svibnju 1878. Dostojevskom je umro trogodišnji sinčić Aljoša od 
iznenadnog napada padavice. Pisca je ta smrt neobično potresla i 
spriječila da se prihvati pisanja zamišljenog romana. Njegova žena 
piše o tome u svojim Uspomenama: »Da bih bar malo smirila 
Fjodora Mihajloviča i odvratila ga od tmurnih misli, zamolila sam VI. 
S. Solovjova, koji nas je posjećivao u te dane naše žalosti, da 
nagovori Fjodora Mihajloviča da pođe s njim u manastir Optinu, 
kamo se Solovjov spremao da pođe to ljeto. Posjet manastiru Optini 
bio je davnašnji san Fjodora Mihajloviča...« 

Vladimir Solovjov bio je u to vrijeme mladi filozof koji je vjerovao 
u historijsku misiju ruskog pravoslavlja i koji je svojim idejama 
snažno utjecao na Dostojevskoga. Njih su dvojica zaista 18. lipnja 
1878. otputovala iz Petrograda u Moskvu, a odatle u manastir Optinu 
gdje su se zadržali dva dana. Dostojevski je tu dvaput razgovarao 
nasamu sa »starcem« Amvrosijem, koji mu je kasnije poslužio kao 
prototip za starca Zosimu u Braći Karamazovima. 

Uzgred je pisac izložio svom suputniku zamisao romana koji se 
spremao da napiše. Solovjov je poslije zapisao: »Crkva je, kao 
pozitivan društveni ideal, trebalo da bude središnja ideja novog 
romana, ili novog niza romana, od kojih je napisan samo prvi — 
Braća Karamazovi.« 


Ubrzo nakon povratka iz Optine Dostojevski je u Staroj Rusi 
počeo pisati novi roman. Dne 11. srpnja piše S. A. Jurjevu: »Roman 
sam započeo i pišem ga, ali je još daleko do svršetka — tek sam 
počeo«, a 29. kolovoza V. F. Pucikoviču: »Pišem roman, ali ide 
nekako teško i tek sam na početku, tako da sam vrlo nezadovoljan 
sa samim sobom«. 

U ljetu i jeseni godine 1878. Dostojevski je pisao, najprije u Staroj 
Rusi, a poslije u Petrogradu, prve dvije knjige novog romana: 
»Životopis jedne obitelji« i »Nepriličan sastanak«. O tome Ana 
Grigorjevna piše: »Fjodor Mihajlovič mnogo je radio oko plana svog 
novog djela... Rad je tako uznapredovao da je već do prosinca 1878, 
pored toga što je sastavio plan, napisao oko deset tiskarskih araka 
romana Braća Karamazovi.« 

Cijeli siječanj 1879. Dostojevski je pisao treću, posljednju knjigu 
prvog dijela romana koja nosi naslov »Bludnici«. Dne 30. siječnja 
šalje cijeli prvi dio uredništvu časopisa »Ruski vjesnik«, u kojemu je 
taj dio objavljen već u veljačkom broju iste godine. U popratnom 
pismu autor je, između ostaloga, napisao: »Nipošto ne smatram da 
je ta treća knjiga koju sad šaljem loša već, naprotiv, da je uspjela.« 

U veljači i ožujku 1879. Dostojevski piše četvrtu knjigu kojom 
počinje drugi dio romana i koja je objavljena u travanjskom broju 
»Ruskog vjesnika«. U travnju i na početku svibnja zaokupljen je 
pisanjem pete knjige, »Pro i contra«, u kojoj se nalaze poznata 
poglavlja »Buna« i »Veliki inkvizitor«. Na dan 10. svibnja piše 
uredništvu: »Ova peta knjiga, po mome mišljenju, kulminaciona je 
točka romana pa je moram osobito brižljivo dovršiti. Njena je 
zamisao, kao što ćete vidjeti iz teksta koji šaljem, prikaz krajnjeg 
bogohuljenja i klice ideje o propadanju našeg doba u Rusiji, među 
mladeži koja je otrgnuta od stvarnosti, a u isti mah kanim pobiti 
bogohuljenje i anarhizam posljednjim riječima Starca Zosime na 
samrti, jedne osobe iz romana.« Poglavlja »Buna« i »Veliki 
inkvizitor« izišla su u svibanjskom broju »Ruskoga vjesnika«, a dva 
posljednja poglavlja pete knjige u lipanjskom broju istog mjesečnika. 

Pisac se u to vrijeme nije dobro osjećao pa je potkraj srpnja 
otišao na liječenje u Ems, u Njemačku, gdje je nastavio pisati šestu 
knjigu. U kolovozu šalje odatle tu knjigu uredništvu časopisa u 
Moskvu i uzgred piše: »Mislim da nisam uspio izraziti ni desetinu 


onoga što sam htio. Ipak tu šestu knjigu smatram za kulminaciju 
romana. Jasno je da mnoge pouke moga starca Zosime (ili, bolje 
reći, način na koji ih iznosi) pripadaju baš njegovu liku, tj. 
umjetničkom prikazu njegova lika. Imam potpuno iste nazore kao i 
on, ali kad bih ih osobno iznosio, izražavao bih se drugim jezikom i 
na drugi način; on se, međutim nije mogao izražavati ni drugim 
jezikom ni u drugom duhu, već jedino u ovom koji sam mu dao. 
Drugačije se ne bi ni mogao stvoriti umjetnički lik.« 

U kolovozu i na početku rujna 1879. Dostojevski piše u Emsu 
sedmu knjigu koja je najprije nosila naslov »Grušenjka«, a zatim 
»Aljoša«. U pismu uredništvu mjesečnika uz tu knjigu, 16. rujna, 
pisac kaže: »Molim Vas, Nikolaju Aleksejeviču, da ništa ne 
izbacujete iz ove knjige, a i ne biste imali što, sve je kako treba. Ima 
samo jedna riječca (o mrtvacu): zasmrdio. Ali nju izgovara otac 
Ferapont, a on ne može govoriti drukčije, a čak i kad bi mogao reći 
zaudara, ne bi tako rekao, već bi rekao zasmrdio, ostavite to, ako 
boga znate! Nema više ništa drugo. Jedino ono o purgativu. Ali je to 
napisano dobro i uz to je važno, kao prava optužba. Posljednje 
poglavlje (koje ću Vam uskoro poslati) »Kana Galilejska« — 
najvažnija je u cijeloj knjizi, a možda i u romanu. Tom ću pošiljkom 
završiti s manastirom: više neće biti ništa o manastiru. Idućom 
knjigom (do studenoga) završit ću ovaj dio, a onda dolazi prekid koji 
sam već bio najavio.« 

U rujnu se pisac vraća u Staru Rusu i piše knjigu »Mitja«, koju 
šalje u Moskvu 15. studenoga. Čini se da je tek tada došao na 
zamisao da devetu knjigu posveti predistrazi: »Ova deveta knjiga 
nastala je također iznenada i neočekivano. Naime, isprva sam se 
htio ograničiti samo na sudsku istragu, na samom sudu. Ali, pošto 
sam se  posavjetovao s jednim javnim  tužiocem (vrsnim 
stručnjakom), odjednom sam uvidio da bi tako cijeli jedan neobično 
zanimljiv i neobično šepav dio našeg krivičnog postupka (bolna točka 
našeg krivičnog postupka) u romanu netragom nestao. Taj se dio 
postupka zove »predistraga«, a u njoj se miješaju stara rutina i 
najnovija zanesenost u likovima mladih pravnika, istražnih sudaca 
itd. I zato ću, da završim taj dio, napisati još devetu knjigu pod 
naslovom »Predistraga«, koju ću Vam poslati u prosincu, ili još prije, 
ako uzmognem. Uz to ću još snažnije ocrtati značaj Mitje 


Karamazova: srce i savjest će mu se očistiti u buri nesreće i 
nepravedne optužbe. U duši ne prima kaznu zbog onoga što je 
učinio, nego zbog toga što je bio onako drzak, što je mogao i htio 
počiniti zločin za koji će ga sud nepravedno okriviti. Pravi ruski 
značaj: ne udari li grom, mužik se neće prekrižiti. Njegovo moralno 
oplemenjivanje počinje već za ono nekoliko sati predistrage koju i 
opisujem u devetoj knjizi. Meni je, kao autoru, mnogo do toga stalo.« 

Međutim je pisac tu knjigu dovršio tek oko sredine siječnja 1880. 
jer je, između ostalpga, morao »sve pročitati jednom bivšem 
(provincijskom) javnom tužiocu, da se ne bi potkrala kakva teška 
pogreška ili besmislica u opisivanju ,Predistrage', iako sam se za sve 
vrijeme pisanja savjetovao s tim istim tužiocem.« 

Kad je počeo pisati roman, Dostojevski ga je kanio podijeliti u tri 
dijela, ali je potkraj godine 1879, s obzirom na to da je drugi dio 
ispao mnogo veći nego što je bilo predviđeno, odlučio da ga podijeli 
u četiri dijela, a svaki dio u tri knjige. Tako je roman na kraju 
sadržavao predgovor, dvanaest knjiga i epilog. Vodeći mnogo računa 
o kompozicijskoj ravnoteži svoga djela, pisac se trudio da svaki dio 
obaseže podjednak broj tiskanih araka. 

Na dan 21. siječnja 1880. Dostojevski piše Pucikoviču: »Jučer 
sam poslao posljednjih pet araka svog romana ,Ruskom vjesniku' pa 
se sad laćam posljednjeg dijela romana«. U veljači i ožujku napisao 
je desetu knjigu »Dječaci«, koju je poslao uredništvu mjesečnika na 
početku travnja. Potkraj istog mjeseca obavještava urednika: »Za 
sedam dana putujem s obitelji u Staru Rusu a za tri mjeseca ću 
završiti cijeli roman.« 

Ali sastavljanje govora o Puškinu, putovanje u Moskvu na 
proslavu i izdavanje jednog broja »Piščeva dnevnika« spriječili su 
pisca da ostvari taj svoj naum u najavljenom roku. Tako tek u 
kolovozu — šalje uredniku — mjesečnika svršetak — jedanaeste, 
pretposljednje knjige i piše: »Ja mislim da su šesto, sedmo i osmo 
poglavlje uspjeli. Ali ne znam šta ćete reći o devetom poglavlju, 


veleštovani Nikolaju Aleksejeviču 225. Možda ćete ga nazvati 
odviše osebujnim. Ali zbilja nisam htio da budem pošto-poto 
originalan. Smatram ipak za svoju dužnost da Vas izvijestim da sam 
se već odavno savjetovao s liječnicima (ne samo s jednim). Oni 


tvrde da su moguće ne samo slične more nego i halucinacije prije 
alkoholnog ludila'. Moj junak, naravno, ima i halucinacije, ali se one 
isprepleću s morom. Tu nije riječ samo o tjelesnom (bolesnom) 
stanju u kojem čovjek na mahove gubi moć da razlikuje stvarnost od 
priviđenja (što, uostalom, snalazi svakog čovjeka bar jedanput u 
Životu), već i o duševnom stanju koje se poklapa s junakovom 
naravi: niječući stvarno postojanje priviđenja, on, kad priviđenje 
nestane, vjeruje u njegovo postojanje. Mučen bezvjerjem, on u isto 
vrjeme želi (nesvjesno) da priviđenje ne bude tlapnja već nešto 
stvarno. 

Uostalom, šta ja tu pričam! Kad pročitate, vidjet ćete: sami, 
veleštovani Nikolaju Aleksejeviču. Ali mi oprostite zbog mog đavla: to 
je samo đavo, sitni đavo, a ne sotona oprženih krila. Mislim da 
poglavlje nije previše dosadno, iako je podugačko. Isto tako mislim 
da nema ničega što ne bi moglo podnijeti cenzuru, osim možda dvije 
riječce: ,historijsko pocikivanje kerubina'. Molim Vas, ostavite to tako, 
to naime govori đavo, a on i ne može govoriti drugačije. Ako ne 
može nikako drugačije, stavite: radosno klicanje. Ali samo ako ne 
može pocikivanje. Ono drugo bilo bi previše prozaično i ne bi 
odgovaralo općem tonu. 

Ne vjerujem da bi nešto od onoga što brblja moj đavo moglo 
smetati cenzuri. Dvije pripovijetke o ispovjedaonicama, iako su 
lakoumne, nisu, čini mi se, nimalo neukusne. I Mefisto, u oba dijela 
Fausta, često slično brblja«. 

U kolovozu i rujnu Dostojevski piše posljednju, dvanaestu knjigu 
romana — »Sudska pogreška«. Iz tih dana potječu i ovi reci iz pisma 
Ivanu Aksakovu: »Nećete mi vjerovati koliko radim, dan i noć, kao na 
robiji! Zapravo, dovršavam Karamazove, tj. sumiram djelo koje, u 
najmanju ruku, cijenim jer u njemu ima dosta mene i moga. Inače, 
općenito radim nekako nervozno, teško i brižljivo. Kad se naprežem 
pri radu, onda sam čak i tjelesno bolestan. Sad se sumira sve ono 
što se tri godine pretresalo, slagalo i zapisivalo. Treba napisati 
dobro, tj. u najmanju ruku najbolje što mogu. Ne shvaćam kako se 
radi novca može raditi na brzinu. Ali je ipak vrijeme da završim, da 
završim bez odlaganja. Vjerujte mi da, bez obzira na sve što sam 
već tri godine zapisivao — poneko poglavlje napišem i bacim, pa ga 
iznova napišem, i iznova napišem. Tek pokoja mjesta gdje mi 


pomogne nadahnuće pišem samo jednom, nadušak, a sve je ostalo 
tegoban posao.« 

Napokon, u listopadu 1880, svega nešto više od tri mjeseca prije 
smrti, Dostojevski piše epilog, očito isto tako teško, što se može 
razabrati iz pisma Gusjevu: »Proživio sam četiri godine u Sibiru, ali 
su ondje život i rad bili snošljiviji nego moje sadašnje živovanje. Od 
15. lipnja do 1. listopada napisao sam dvadeset araka romana i 
objavio »Piščev dnevnik« od tri arka. Ne mogu raditi na brzinu, 
moram stvoriti umjetničko djelo. To je dužnost prema Bogu, prema, 
poeziji, prema uspjehu onoga što sam već napisao i prema cijeloj 
Rusiji, koja čita i čeka svršetak moga djela. | tako sjedim za svojim 
stolom i pišem doslovno dan i noć. Vjerujete li... da nemam vremena 
da pročitam ni jednu jedinu knjigu, pa čak ni novine. Nemam čak 
vremena ni da popričam sa svojom djecom... A zdravlja sam tako 
slaba da ne možete ni zamisliti kako mi je.« 

Posljednje je strane romana pisac poslao uredništvu 8. 
studenoga 1880, kad je napisao i ove riječi: »E pa, evo, roman je 
gotov! Pisao sam ga tri godine, objavljivao dvije — ovo je za mene 
važan trenutak. Htio bih da do Božića iziđe kao posebna knjiga. 
Mnogo ga traže i ovdje i knjižari po cijeloj Rusiji; već šalju i novac. 
Dopustit ćete mi da se ne oprostim s Vama. Pa, ja još kanim 
dvadeset godina živjeti i pisati. Ne sjećajte me se po zlu!« 

Roman je kao posebna knjiga izišao već na početku prosinca iste 
godine, gotovo u isto vrijeme kad i epilog u »Ruskom vjesniku«. 
Polovica prvog izdanja od 3.000 primjeraka bila je prodana za 
nekoliko dana. Roman je nesumnjivo postigao velik uspjeh, ali pisac 
nije imao sreću da se dugo raduje tom uspjehu. Umro je 23. siječnja 
1881. od gubitka krvi koju je bacao. Ana Grigorjevna je poslije 
zapisala: »Smrt ga je pokosila kad je zaista bio pun planova. Želio je 
cijelu godinu 1881. posvetiti Dnevniku', a 1882. latiti se nastavka 
Karamazovih. Nakon posljednje stranice prvih svezaka trebalo je da 
prode dvadeset godina. Radnja se prenosila u osamdesete godine. 
Aljoša ne bi više bio mladić, nego zreo čovjek koji je proživio 
zamršenu duševnu dramu s Lizom Hohlakovom, Mitja bi se vratio s 
robije.« Kasnije bi, navodno, Aljoša napustio Lizu radi lijepe 
Grušenjke koja bi probudila u njemu »karamazovštinu« što se u 
njemu krila. Zanimljivo je i ono što je A. S. Suvorin zapisao u svom 


dnevniku: »Fjodor Mihajlovič je rekao da će napisati roman čiji će 
junak biti Aljoša Karamazov. Htio ga je provesti kroz manastir i 
načiniti od njega revolucionara. Počinio bi politički zločin. Kaznili bi 
ga. On bi tražio pravdu i u tom traženju postao bi, naravno, 
revolucionar.« Međutim, ovi podaci o nastavku Braće Karamazovib 
nisu posve vjerodostojni, a Dostojevski je, osim toga, često iz 
temelja mijenjao planove dok je pisao neko umjetničko cijelo, pa bi 
zacijelo i ovaj osnovni plan pretrpio znatne izmjene. 

Dostojevski nije mnogo izmišljao. Sam je jednom napisao: 
»Uzmite bilo koju činjenicu iz stvarnog života, čak i činjenicu koja je 
na prvi pogled sasvim beznačajna, pa ćete, samo ako imate snage i 
dobro oko, naći u njoj dubinu koje nema ni u Shakespearea.« U 
Braći Karamazovima Dostojevski je izmišljao još manje nego u 
ostalim svojim djelima. O tome svjedoči i ova rečenica iz pisma 
uredniku spomenutog mjesečnika: »Sve su se zgode o djeci zbile, 
objavljene su u novinama, i mogu vam pokazati gdje — ništa nisam 
izmislio.« Čak su i svi oni primjeri koje Ivan Karamazov navodi u 
svojoj raspri s Aljošom uzeti iz historije ili iz tadašnje društvene 
stvarnosti. Većina je likova također građena na temelju živih ličnosti. 
Fjodor Karamazov donekle je nalik na piščeva oca, a Ivan 
Karamazov na samoga pisca. O tome je piščeva kći zapisala ovo: 
»Meni se uvijek činilo da je Dostojevski, stvarajući lik staroga 
Karamazova, imao na umu svog oca. Dakako da to nije vjeran 
portret... Ipak, oni imaju neke zajedničke crte. Stvarajući lik Fjodora 
Karamazova, Dostojevski se možda sjećao očeve škrtosti koja je 
njegovim mladim sinovima nanijela mnogo patnji u školi i 
ozlojeđivala ih, i njegova pijanstva i tjelesnog gađenja koje je ono 
izazivalo u djeci... Prihvaćam tu pretpostavku, pogotovo zato što je 
Dostojevski, prema obiteljskoj predaji, opisao sama sebe u liku Ivana 
Karamazova.« 

Moglo bi se čak reći da sva tri brata predstavljaju tri različita 
aspekta iste, piščeve ličnosti, ili tri razvojne faze njegova života. 
Dmitrij podsjeća na prvo, romantično razdoblje koje se također 
završilo robijom, Ivan na godine u kojima je pisac bio sklon da se 
odrekne kršćanske vjere i prigrli ateizam i socijalizam, Aljoša na 
konačni povratak ruskom narodu i pravoslavlju. Ipak, ne valja 
pretjerivati u ovakvim zaključcima jer su oni, manje-više, nategnuti i 


proizvoljni. Dostojevski je, kao i svi veliki pisci, crpao građu za svoja 
književna djela ponajviše iz stvarnosti, ali je tu građu umio snagom 
svoje uobrazilje pretvoriti u jednu višu, umjetničku stvarnost. On nije 
nikakav dokumentarist nego umjetnik. Stoga će možda biti najbolje 
da završimo ovaj dokumentarni prikaz nastajanja njegova najvećeg i 
najsnažnijeg umjetničkog djela mišlju koju je on zapisao u to doba, 
godine 1880: »Nazivaju me psihologom: nije istina, ja sam samo 
realist u jednom višem smislu, to jest prikazujem sve dubine ljudske 
duše.« 

ZAO 

Riječi su iz Ljermontovljeve pjesme »Ne vjeruj, ne vjeruj, sanjaru mladi...« (1839). 


[2] 


Proudhon, Piere Joseph (1809 — 1865), jedan od osnivača anarhizma; premda je 
bio protiv vlasništva, napadao je komunizam. 


3 
Sl Bakunjin, Mihail Aleksandrovič (1814 — 1876), ruski anarhist, prijatelj Bjelinskoga, 


Hercena, Turgenjeva. 


Žena koja pati od histerije (za nju govore da je kao opsjednuta). 


[S] 


Godine 1864. započelo je u Rusiji provođenje reforme crkvenih sudova, što je 
izazvalo burne reakcije u štampi, usmjerene uglavnom protiv upletanja države u crkvene 
poslove. 


[6] 


Koliba u kojoj žive isposnici ili pustinjaci. 
7 
LZ Manastirsko selo. 

Valjalo bi ih izmisliti! 


»Vidio sam sjenu kočijaša koji je sjenom četke čistio sjenu kočije«. (Slobodna 
interpretacija četverostiha iz parodije Charlesa Perraulta (1628 — 1703) i njegove braće 
Nicolasa i Claudea — »Izopćena Eneida«.) 


[10 


ha Biblijski apostol Toma nije vjerovao u Kristovo uskrsnuće dok ga nije ponovo vidio 
živa. 

ll nm nm 
Sveta Gora na poluotoku Halkidici u Grčkoj. 


Turski sultan Mehmed zauzeo je 29. svibnja 1453. Carigrad i ušao u crkvu svete 
Sofije. Po mišljenju Dostojevskoga, Carigrad je bio sveti grad za sve Ruse, jer su iz njega 
Rusi u X stoljeću primili kršćanstvo. 


13 
US] Pajsije Veličkovski (1722 — 1794) bio je jedan od istaknutih ruskih »staraca« koji je 


živio kao kaluđer na Atosu, u Moldaviji i Vlaškoj. 


[14] 


Poznati manastir u Kaluškoj guberniji gdje su »starci« odgajali i poučavali mlade 
kaluđere. 
[15] o ' ' mamara 
Crkvenoslov: neka se oglašeni spremi kako bi mogao primiti kršćanstvo. 


[16] 


To je bio Parfenije, autor knjige o putovanjima po Moldaviji, Turskoj i Palestini. 
Njegovu je knjigu posjedovao Dostojevski te ju je, po riječima njegove žene, često i čitao. 


Srebren novac od 10 kopjejki. 
[18] > ' 
Savršen kavalir. 


[19] 


Fon Zon, stari razvratnik, ubijen sedamdesetih godina prošlog stoljeća u nekoj 
jazbini, isječen na komade i poslan u paketu u Moskvu. 
[20] . ' z 
Zalosna Majka Božja. 
21 
e1] Geslo Louisa XVIII, francuskog kralja (od 1814. do 1824.). 


Upravitelj kotarske policije. (Ovdje je ostavljeno »ispravnik« zbog igre riječi; dalje je 
uvijek upravitelj kotarske policije.) 


23 m 
[23] E. F. Napravnik (1836 — 1916), podrijetlom Ceh, bio je nekoliko godina dirigent 


carske ruske opere. 


[24] 


Denis Diderot (1713 — 1784), francuski filozof i književnik, posjetio je Rusiju godine 
1773. i nagovarao Katerinu II da provede neke reforme. 


25 

l2s] Kneginja Daškova (1743 — 1810) bila je sljedbenica Katerine II i predstojnica 
Ruske akademije. U inozemstvu se sastajala s Diderotom i Voltaireom. 

[26] 


Knjiga životopisa svetaca koji su raspoređeni po danima njihova svetkovanja. 


Dio misnog odijela pravoslavnih svećenika; nosi se oko vrata i pada do pojasa. 


28 
[28] Ultramontanizam je politički pravac koji zastupa interese papinstva i crkve, a bori se 
protiv državnih i narodnih interesa. 


9 
Grgur VII, papa od 1073. do 1085, branio je ideal teokracije prema kojemu papi 
pripada i svjetovna vlast. 


Prevrat koji je 2. prosinca 1851. izvršio Louis Napoleon Bonaparte. 


[31] 


“" Schillerove »Razbojnike« preveo je na ruski brat Dostojevskoga Mihail. 
Vladajući. 
Sam Dostojevski to u svojim bilješkama prevodi sa »sto posto« (od turskog ili 
tatarskog baš — glava; glava za glavu, jedno za drugo, dakle, izravnanje, sve.) 


34 
sal Stalak (pult) na kome stoji evanđelje. 


Hladetina od voća i krumpirova brašna. 


[36] | mae ' ' 
Više plemenitosti nego iskrenosti. 


Više iskrenosti nego plemenitosti. 


Hlistovština, ruska vjerska sekta (od riječi hlist: prut, bič). Stara sekta koja samo 
prividno priznaje obrede pravoslavne crkve; pristalice te sekte drže da svatko može postati 
Krist. Njihovi obredi su nalik na derviške. Nastala je u XVII stoljeću. 


Isak Sirin, pustinjak iz VI stoljeća, koji je napisao nekoliko knjiga moralnih pouka. 


40 
do Pisac je u ovom romanu prikazao gradić Staru Rusu, u kojemu je često provodio 


ljeto. 
[41] iz ani ' ' ' uu ' 
Stihovi iz Njekrasovljeve pjesme »Kad iz mraka zabluda«, koja je u pedesetim 
godinama prošlog stoljeća bila veoma popularna među ruskom mladeži zbog svoje 
humanističke ideje. 


42 
42] Stih iz Goetheove pjesme »Božansko«. 


43 
Poznata Schillerova pjesma »Radosti« u kojoj pjesnik poziva sve ljude da se bratski 


sjedine u životnoj radosti. 


44 

4a] Drnitrij Karamazov ne počinje svoju ispovijed pjesmom »Radosti« nego drugom 
Schillerovom pjesmom — »Eleuzijama«. 

45 

45] Dmitrij navodi dvije kitice iz Schillerove pjesme »Radosti«. 

46 

49] Dodatak. 

l47] s a. ' 

Paul de Kock, francuski pisac (1794 — 1871); napisao je oko pedeset romana iz 

pariškog života. 


“ »Linijskim« su se nazivale graničarske jedinice u kojima je služio i mladi Dostojevski 
1854, u Semipalatinsku, nedaleko od kineske granice. 


Prema biblijskoj legendi Balaamova magarica je progovorila ljudskim glasom kad su 
je tukli. 


Udžbenik profesora »Aleksandrova liceja« S. N. Smaragdova »Kratki pregled opće 
povijesti za niže škole«. 


sI I. N. Kramski (1837 — 1887) bio je na čelu pokreta mladih slikara realista na 
početku šezdesetih godina. 
[92] |. o. 
Sve je to svinjarija. 
: Francuski pjesnik i satirik (1689 — 1773). 
[54] 


Ima u tome Pirona. 
[55]. 

Vjerujem. 

Usidjelice. 


Strastvena, demonska žena. 


8] 
Veliki post. 


Molitva za pokoj duše. 
| m m na name ' o. 
To je bio uobičajeni način Fjodora Mihajloviča kad je morao razgovarati s djecom. 
Šetajući po Staroj Rusi, Fjodor Mihajlovič je često razgovarao s nepoznatom djecom, i djeca 
su kasnije sama dolazila k njemu s različitim pitanjima — toliko im je povjerenja uspio uliti. 
(Napomena A. G. Dostojevske.) 


[61]. 
To je potresno. 


U originalu: jurodivi; ruski puk zove tako ljude koji su ludi od rođenja jer vjeruje da 
imaju sposobnost proricanja. 


[63] 


Zahvalnosti, gospođo, ne tražim! — Jedan od posljednjih stihova Schillerove balade 
»Rukavica«. Ivan Karamazov primjenjuje na sebe legendu o vitezu koji je donio iz lavljeg 
brloga rukavicu što ju je onamo bacila lijepa Kunigunda da iskuša njegovu ljubav. Vitez je 
zatim zauvijek napustio okrutnu ljepoticu. 


[64] 


Slovo jers (skraćenica »s«) dolazi od riječi »sudar« što znači gospodar, gospodin. 

Snegirev ga često dodaje u govoru. 

65 

[65] Posljednji stihovi Puškinove pjesme »Demon«. 

66 

[od] To je često govorio Fjodor Mihajlovič videći koliko voli konje naš najstariji Fedja koji 
je neprekidno zapitkivao oca o konjima, a Fjodor Mihajlovič mu je odgovarao spremno i 
opširno da bi zadovoljio njegovu radoznalost. (Napomene A. G. Dostojevske.) 


[67] 


Naš sin Fedja koji je veoma volio konje molio je oca da mu kupi »svakako vranca«. 
(Napomena A. G. Dostojevske.) 


[68] 


Ruski: sasnu kak so sna (igra riječi). 
[69] 
Hvala. 
[70] mam ' : : 
Osobe iz Gribojedovljeve komedije: »Teško pametnome«. 


71 
I (Strane 246, 247 i 249.) O Smerdjakovljevu kupletu »Carska kruna« Dostojevski je 


pisao 10. svibnja N. A. Ljubimovu: »Pjesmu nisam ja sastavio nego sam je zapisao u 
Moskvi. Čuo sam je još prije četrdeset godina. Sastavili su je trećerazredni trgovački 
pomoćnici, a preuzeli je lakaji. Nijedan je sakupljač nije nikad zapisao pa se kod mene 
pojavljuje prvi put.« 


72 
22] Zamršena i ulijepljena kosa od prljavštine. Bolest raširena u Poljskoj (»Plića 
polonica«). 
Riječi iz Puškinove pjesme »Još pušu hladni vjetrovi«. 
[ZA] ' : : 
Javno izlaganje svojih nazora. 
Voltaire (pravo ime Francois Marie Aronet, 1694 — 1778) najveći književnik 
francuskog prosvjetiteljskog doba. 
[76] 


Naša obična geometrija. Matematik Euklid iz Aleksandrije (oko 300. pr. n. ere) dao 
je prvu sustavnu geometriju u dijelu »Elementi« u 13 knjiga. 


Igi 
I Pisac ne misli na Ivana nego na Julija Milostivoga o kome je Flaubert napisao 


legendu, koju je nekako u to vrijeme Turgenjev preveo i objavio u »Vjesniku Evrope«. 


Ta se zgoda, vjerojatno, odnosi na grčki ustanak na otoku Kreti 1869, koji su Turci u 
krvi ugušili. 
[79]... ' nn! 
Riječ je o Njekrasovljevoj pjesmi »Pred sumrak«. 
[80] i = ' m. 
Ivan Karamazov spominje tadašnji proces protiv bankara Kroneberga koji je 
zlostavljao svoju sedmogodišnju kćer. 


Najpoznatiji povijesni časopisi toga doba: »Ruski arhiv« i »Ruska starina«. 


82 
82] Misli se na Aleksandra II (1818—1881) koji je 1861. ukinuo kmetstvo. 


»Dobra presuda presvete i premilostive Djevice Marije.« 


4 
Apokrifi iz XI stoljeća n. e. 


[85] 


Stihovi iz Schillerove pjesme »Želja«. 
Pisac cilja na reformaciju. 


Posljednja kitica iz Tjutčevljeve pjesme »Ta bijedna naselja, ta štura priroda...« 


88 S 
88] Doba inkvizicije u Spanjolskoj i tip velikog inkvizitora djelomično je poznat 


Dostojevskom i iz Schillerove tragedije »Don Carlos«, koju je na ruski preveo njegov brat 
Mihail. 

[89] , , : PG s pa = , 
Proučavatelji Dostojevskoga nisu još uspjeli utvrditi izvor ovih stihova; nije 


isključeno da ih je napisao sam Dostojevski. 


Na veću slavu Božju (geslo jezuita). 


[91] 


=" Spasi! Ovim su uzvikom, po bibliji, pozdravljali Krista kad je svečano ulazio u 
Jeruzalem. 


Pisac cilja na zgodu iz evanđelja o mrtvoj djevojci: »I uzevši djevojku za ruku, reče 
joj 'Talitha kumi', što znači: 'Djevojko, tebi govorim, ustani' i djevojka odmah ustade i 
prohoda.« 


Iz Puškinova »Kamenoga gosta«, drugi prizor. 


[94] 
[95 


ol Ivan Apostol, autor Apokalipse, posljednjeg dijela Novog zavjeta. 


Jedno mjesto drugoga; nesporazum, zamjena osoba. 


Slika iz Apokalipse. Proročka knjiga koja manje-više obrađuje svršetak svijeta: 
»Otkrivenje apostola Ivana«. 
[97] 
[98] nama . e ' 
U posljednjoj slici drugog dijela »Fausta« pojavljuje se otac anđeoskog lika, Pater 
Seraphicus. Tim imenom naziva Ivan Aljošina duhovnog učitelja, starca Zosimu. 


Rekao sam. 


[99] 
Tako se zove malena šumica što čini dio imanja »Darovo«, u Tulskoj guberniji i 


Kaširskom kotaru, koja je pripadala roditeljima Fjodora Mihajioviča, a sada je u posjedu 
nasljednika njegove sestre. (A. G. Dostojevska) 


[100] 


Pas prepelićar. 
Kanonsko-crkvene kazne. 


Takav je u očima Fjodora Mihajloviča bio Vladimir Sergejevič Solovjev, koji ga je 
svojom dušom podsjećao na Ivana Nikolajeviča Šidlovskog, koji je neobično povoljno 
utjecao na Fjodora Mihajloviča u njegovoj mladosti. Jedanput je u šali Fjodor Mihajlovič, 
preda mnom, rekao Vladimiru Solovjevu: — Sve mi se čini da je u vas prešla duša 
Šidlovskoga. — A kad je on umro? — upita Solovjev. — Te i te godine. — Oh, ja sam se 
rodio te i te, dvadeset godina prije. Znači, vi smatrate da ja prvih dvadeset godina uopće 
nisam imao duše. — Svi smo se nasmijali toj dosjetki. (Napomena A. G. Dostojevske.) 


[103] 


Plemić bez zemlje nije mogao kupiti kmeta. 


[104] 


Imena koja se kasnije spominju jesu imena osoba iz tih priča. 


Sjeverni dio Arabije gdje je, po bibliji, Živio Job. 
106 
LOS] »Dugačke, kose zrake« sunca na zalazu često se spominju u djelima Fjodora 
Mihajloviča, kao trenuci dana koje je najvolio. (Napomena A. G. Dostojevske). 


»Apostolska djela« su nastavak evanđelja do godine 62. n. e. (po evanđelistu 
Luki). 


[108] : a ' : : : 
Misli se na poslanicu Pavla Zidovima — dio Novog zavjeta. U X glavi govori se o 
sudnjem danu i »revnosti ognja« za one koji su »primili poznanje istine« a griješe. 


[109] 


Obrednik (ritual); upute o vršenja obreda. 


110 
.. Kada se iznosi tijelo (iz ćelije u crkvu i poslije opijela iz crkve na groblje) monaha ili 


shimonaha, pjeva se stihira »Koja slast u životu«... A ako je pokojnik bio jeroshimonah, 
onda se pjeva kanon: »Pomoćnik i Pokrovitelj«. 


[111] 


Ostaci od onih hljepčića kojima se u pravoslavnoj crkvi svršava pričest i koji se 
izrežu i na kraju bogosluženja dijele narodu. 


[112] 


Ta poznata karakterizacija nalazi se u Puškinovim bilješkama (1834 — 1836) u 
»Table-talk« (»Razgovori za stolom«). 


[113] 


Tatarski: neznalica. 
[114] 


Polemika Dostojevskoga sa Saltikovom-Ščedrinom započela je na početku 60-tih 
godina i nastavlja se u »Braći Karamazovima«. 


»Suvremenik« je bio napredan književni časopis u kojemu je surađivao Saltikov- 


Ščedrin a koji je 1866. bio zabranjen. 


Iz Tjutčevljeve pjesme »Daša« 


[117] 


“Uliks, latinsko ime za Odiseja, legendarnog grčkog junaka. 


[118] mre . ' 
Ovo su stihovi Dmitrija Karamazova, kako on sam kaže u ovom poglavlju. 


[119] 
Vjerojatno je to početak poznatog monologa kaluđera i ljetopisca Pimena iz 
Puškinovog »Borisa Godunova«; Mitja ga, naime, ne citira od riječi do riječi. 
[120] 
[121] 
[122] 
[123] 


Seoske djevojke. 
124 


[125] 


[126] 
[127] 


Vidio. 
Govori. 


Hulja! 


Računati. Točan bi prijevod bio: kladio bih se da je tako! 


Tetka. 
Koliko je sati? 
Ja vam ne protuslovim, ja nisam ništa rekao. 
128 
128] Prvi stih Krilovljeva epigrama »Uz prijevod poeme 'Art poćtique'«. 
129 
Epigram K. Datjuškova uperen protiv pjesnikinje A. P. Bunine »Madrigal novoj 
Safi«. 

| ama m a m mv m : ase 

Ovdje počiva Piron, koji ne bijaše ništa, čak ni akademik. — »Moj epitaf« iz zbirke 

»Epigrami« francuskog pjesnika Alexisa Pirona (1689 — 1773). 

[131] 


God. 1772. Rusija je otela od Poljske dio njena teritorija. 


Vrlo mi je milo, pane, popijmo. 


Tako valja! 


[134] 


Zar se može ne voljeti svoju zemlju? 


Najjednostavnija kartaška hazardna igra: držalac banka nosi sve uloge onih 
suigrača čija je vrijednost karte manja od njegove. 


Kako rečeš, onako će odmah biti. Vidim neraspoloženje i zato sam i tužan. Stojim 
na raspoloženju, pane. 


[137] 


138 ' 
Na mjesta, gospodo! 


[139] 


Nesretan. 


[140] 


Sretan. 


Način. 


[141] 
Ulog u kartaškoj igri, jednak ulogu cijelog banka. 


[142] _ 
Račun. 


[143] F : a a. 
U plemićkom društvu ne pristoji se tako govoriti. 


Šališ se, pane? 
Kako smijete to raditi? 


Čime mogu služiti panu? 


[147] 


Tri tisuće, pane? 
Želiš li još štogod? — Sramota! Stid te bilo! 
[149] 
Uvrijeđen sam do dna duše! 
[150] 
Iznenađen. 
Lice. 


Vitez. 


Svojeglavu. 
Molim ponizno! 


U pismu od 16. studenoga 1879. Dostojevski piše N. A. Ljubimovu: »Pjesmu koju 
pjeva zbor zapisao sam kako sam je čuo, i doista je primjer najnovijeg seljačkog 
stvaralaštva.« 
[157] : : ' 
Ples koji se pleše u klompama (drvene cipele). 


[158] 


Igra u karte. 


Sotski su bili izabrani predstavnici seljaka koji su pomagali policiji. 


160 
U originalu: mitarstvo. Mitarstvo je crkvenoslavenska riječ i ne da se prevesti 


jednom riječi, a znači: prijelazi i stanja duše poslije čovjekove smrti. 


[161] 


Dosta! 


[162] 


Svršeno je! 
163 


U tom se romanu često spominje »crni šal«, jer je šezdesetih godina bio u modi. 
Fjodor Mihajlovič je želio da i ja u Dresdenu kupim takav šal, pa ga je čak i izabrao. 
(Napomena A. G. Dostojevske.) 


[164] 

Djeca debela, puna kao mjehurići. 
165 

Ovamo. 
[166] 

Vrsta buldoga. 
167 

Puci ga! 
[168] 

Obavezan uvjet. 
[169] 


U sedamdesetim godinama prošlog stoljeća reakcionarni ministar prosvjete D. 
Tolstoj naredio je da se u školama poveća broj sati klasičnih jezika na račun broja sati 


prirodnih nauka, kao dio borbe protiv realističkog pravca revolucionarnih demokrata. 


[170] 


Ovo su riječi Bjelinskoga iz jednog razgovora s Dostojevskim (»Iz piščeva 
dnevnika«). 


[171] 


172 
L72) Stihovi iz satire D. D. Minajeva (1835 — 1889) koji je u njoj ismijao pučka 


predavanja što su se bez uspjeha održavala u jednoj zgradi nedaleko od spomenutog 
mosta. Kasnije je ova satira dobila drugačiji smisao, jer su je ljudi primjenjivali na jednu 
drugu zgradu kraj istog mosta, u kojoj je bilo sjedište najvišeg carskog organa za političke 
istrage, tzv. »Treći odjel«. 


Žene pletu. 


Ta privlačna osoba. 


[174] 
Tor za stoku. 


[175] m a no : 
Razumijete, taj slučaj i strašna smrt vašeg oca. 


[176] 


= Francuski fiziolog (1813 — 1878), koji je svojim idejama utjecao na E. Zolu. 


Mitja je namjerno izmijenio latinsku poslovicu; de gustibus non est disputandum (o 
ukusima ne treba raspravljati) u »de mislibus... (o mislima ne treba raspravljati). 


[178] 


Ovi Rakitinovi kupleti podsjećaju na Minajevljevu parodiju Puškinovih stihova o 
Petrogradu. 


Ormarić, okvir za ikone. 


[180] _ _ 
Pučka kratica za (Sankt-) Petersburg (Petrograd). 


Omiljena izreka Fjodora Mihajloviča koju bi izustio kad bi ga što zainteresiralo. 
(Napomena A. G. Dostojevske.) 


Koji se primakao pedesetoj. 


Biblijski apostol Toma, koji je, navodno, rekao da neće vjerovati u Kristovo 
uskrsnuće sve dotle dok mu se ne dotakne rane iz raspeća; odatle izraz za čovjeka koji ne 
vjeruje — nevjerni (nevjerovani) Toma. 


[184] 


To je divno. 


[185] 


To je otmjeno, to je divno. 
[186]... 
To je viteški. 
: Parafraza Terencijeve izreke: »Homo sum: humani nihil a me alienum puto«. 
(Covjek sam, i ništa ljudsko nije mi strano.) 
[188] 
To je novo, je li? 


[189] 


=“ Kakva ideja! 


Izdavač novina i kalendara u Moskvi. 


[191] a : 
Đavo uopće ne postoji. 


[192] <. . N. ma m 
Covjek na koga se svaljuje tuđa krivnja. (Jarac u starih Zidova, na koga su prelazili 


grijesi uz posebne obrede i polaganje ruku grešnika.) 


[193] * ' ' ' ' . ; 
Ja mislim, dakle jesam. — Aforizam francuskog filozofa i matematičara Ren€ 
Descartesa (1596 — 1650) iz njegove knjige »Rasprave o metodi«. 


[194] 


Riječi Repetilova iz Gribojedovljeve komedije »Zlo od pameti«. 
Riječi iz Puškinove pjesme »Očevi pustinjaci i neporočne žene«. 


Ivan Fjodorovič Gorbunov (1831 — 1895), glumac, pripovjedač i dramski pisac, 
koga je Dostojevski osobno poznavao i cijenio. 


[197] : 
O sveta Marijo! 


128] Ah, oče moj! 
Za njega je to veliki užitak, a meni zadaje tek malo muke. 
non Ah, ipak je to, napokon, glupo! 
Martin Luther je jednom bacio tintarnicu na »đavola« koji ga je, tobože, iskušavao. 


Zna li gospodin kako je vani? Ni psa ne hi istjerao napolje. 


203 
Odgonetka. 


204 
»Karamazovština« je termin koji je skovao sam Dostojevski, a koji je kasnije ušao 


u opću upotrebu u smislu moralne raspojasanosti i neodgovornosti. 


[205] 


braće«. 


Stanovnik mjesta Herrnhuta u Gornjoj Lužici, gdje. je bio osnovan red »Moravske 


TU 
m 


Šetati. 

Bog otac. 

Bog sin. 

Bog duh sveti. 


Francuski pravni izraz koji označuje svjedoke koje zove obrana da »rasterete« 
okrivljenika. 


Ženska vunena suknja. 

Remek-djelo. 

Ovdje Dostojevski misli Gogolja. 

Poslije mene potop. 

Šljuka može u ruskom značiti glupana; ovdje se kanda cilja na Engleze. 


Riječi iz Puškinove pjesme »Odgovor anonimnom«. 


»Tajne Udolpha« roman Anne Radcliffe (1764 — 1823), engleske spisateljice, čija 


su djela u to vrijeme bila vrlo popularna. 


[218] . ae O Vanja 
Ime grčkog slova i; ni za jotu — znači: ništa, nimalo. 
[219] 


Žive pozivam! 


Iz eseja N. M. Karamzina »Osjećajan i hladan čovjek. Dva karaktera«. Te su riječi 
zapravo slobodan prijevod stihova iz La Fontaineove basne »Mačka pretvorena u ženu«. 


Po zakonu se za oceubojstvo kažnjavalo doživotnom robijom, ali je i prototip 
Dmitrija Karamazova, poručnik Iljinski, bio osuđen na dvadeset godina jer mu zločin nije bio 
dokazan. 


[222] 


Očita omaška u pisanju: treba da bude »stariji« 


[223 


si To je poglavlje »Đavo. Mora Ivana Fjodoroviča.« 


